
SAA AAMUA NA NA EE 
IV: EAA AS ku ka 
“Soni nganijiwa Our” aniji janti nikutungwa ni jwinepe 
jwangawaga Allah, nambo kuti jiyiche kwitichisya 
ayila yayaliji paujo pakwe (Taurat ni Injil), ni 
kusalichisya chitabu (malamusi gagalembedwe), 
jangali kaikasya nkati mwakwe, jityochele kwa 

M'mbuje jwa iwumbe yosope.” (10:37) 


OUR'AN JAKUCHIMBICHIKA Jegopolele m’Chiyao 


MALOWE GA NKUGOPOLELA 


Mulina lya Allah, Jwaukoto wejinji, Jwachanasa channope. 


KUTOGOLELA 

Lumbili losope Iwene alapikwe Allah, M'mbuje jwa iwumbe yosope. 
Anyakwiche (pa uchimbichimbi ni upile) Ajula (Allah) jwaatulwisye 
chilekanganyo (cha yakuona ni yaunami jajili Our'an) kwa kapolo 
Jwakwe (Muhammadi ££) kuti juwe nkuitetela iwumbe yosope. Chanasa 
ni ntendele kwisa soni upile in" jawulile Ntume jwetu jwakunonyeledwa 
nambo soni jwambesi Muhammadi #£, ajula juwawechete Allah 
yakwamba jwalakwejo kuti: “E mmwe Ntume #£! Chisimu Uwwe 
tuntumisye mmwejo kuwa mboni, jwakutagulila abali jakusengwasya 
nambo soni jwakutetela. Ni (kuti m'be) jwakuwilanjila (wandu) kwa 
Allah mwa lisosa Lyakwe, nambo soni (kuti m’be) nyali jakumulika. Soni 
mwatagulilani wakulupilila yanti akwete kupata wanganyao kuumila 
kwa Allah umbone wekulumgwa.” 


Nguntogolela Allah juwambele lung’wanu lwakusaka gopolela mate 
ga Qur’an jakuchimbichika m'chiwecheto cha Chiyao, nikungombolasya 
kugamalisya masengogo. Lung’wanu lwalakwelu lwangwete panyuma 
pakumala kamuchisya ng'unulila masengo ga malemu sheikh wangu 
Sheikh Khalid Ibrahim (Allah watendele chanasa), gagopolela mate 
ga Qur’an m'chiwecheto cha Chichewa. Nawendile lusa kwa sheikh 
wanguo lwakuti ngopolele mate ga Qur’an m'chiwecheto cha Chiyao, 
pakuiona kuti wajinji nnope mwa Asilamu wa chilambo cha Malawi 
ali walukosyo lwa Chiyao, nambo soni ilambo yatuwandikene nayo, 
mpela Mosambigue, Zambia, Zimbabwe, South Africa ni upande wine 
wa Tanzania. Nambo soni pakuiona kuti ibuku yandanda gopoleledwa 
m'chiwecheto cha Chiyao nganiyiwa yakwayana ni dini ja Usilamu, 
kwanti Asilamu wajinji wasowaga yakuwalanga m'chiwecheto chao 
cha Chiyao. Shekheo wambele lusalo pakuusalila kuti: “Eee! Atende 
masengogo, wao chiyao chao chambone.” Basi gele malowego 
ganimbangenye ntima, mwanti naagatandite masengogo mwakwegamila 
kwa Allah, ninaagakamwile kwa yaka likumi. 

Ngwatogolela soni masheikh wosope  wakuchimbichika 
wangamuchisye kuti masengoga ganjalukanganile, nambo soni kuti 
gawe gakupikanika chenene. Kutandila Mufti jwankulungwa jwa 
chilambo cha Malawi Sheikh Abbas Oassim, ni masheikh aga: Sheikh 
Idrisa Muhammad (B.A [Hons] Dawa & Usul Deen, Madina University), 
Sheikh Mussa Matola (B.A. [Hons] Dawa & Usul Deen, Madina 
University), Sheikh Salmin Omar Idruss (LLB [Hons] SHA, Madina 
University, M.C.L — International Islamic University - Malaysia, D.Phil 
[Doctor of Philosophy - Religion and Culture] Rand afrikaans University 
- R.S.A, Sheikh Imran Sharif (LLB [Hons] SHA, Madina University, 
M.C.L Masters in Comparative Laws- International Islamic University 
- Malaysia, D.lit et.Phil [Doctor of Literature and Philosophy) — Rand 
afrikaans University - R.S.A, Sheikh Alie Kennedy (Diploma in Dawa 
& Leadership, Makka), Sheikh Muhammad Uthuman (Diploma in 
Education, International Islamic University, Sudan, Certificate of 
Dawa, Azhar - Egypt), Sheikh Bakr Duncken (LLB [Hons] SHA, 
Islamic University of Umdurman, Sudan), Sheikh Alie Waison Alie 
(Madrasah Ta'leem Deen, Dedza, Malawi), Sheikh Yusuf Chibwana 
(Darul-Uloom, Karachi, Pakistan), Sheikh Adam Imran (Darul-Uloom, 
Karachi, Pakistan), Sheikh Cassim Twaha Chongolo (B.A. [Hons] 
Dawa & Usul Deen, Madina University), Sheikh Abdurrahman Kalako 
(B.A. [Hons] Dawa & Usul Deen, Madina University), Sheikh Dinala 
Chabulika (LLB [Hons] SHA, Madina University) ni Sheikh Ibrahim 
Matola (B.A. [Hons] Dawa & Usul Deen, Madina University). Gele 
masheikhega ni gagang’unulile masengoga kawili kose kuti mpaka gawe 
mugawelelemu, mu kutama kwakwana 30 kwamowa gatatu-gatatu. 
Tulinjilile mwatukombolelele kuti masengoga galondeche, namuno 
ngatukuliwilanjila kuti tupakombwele, ligongo jwakupakombola chenene 
ni Allah pe basi. Kwaligongo lyele tukuwenda kwa nkusooma jwalijose 
jwaajimanyi Our'an nambo soni ni kuchimanya chenene chiwecheto 
cha Chiyao, kuti naga kupaona panepakwe patukulwisye, ammanyisye 
jumpepe mmasheikh galakwega, kapena kuumanyisya une nkugopolela, 
kuti chitukolosye mu ntungo wakuyichisya. 

Ngangwaliwalila kwatogolela wakuchimbichika Dr. Uladi Mussa 
(MP) pa chikamuchisyo chaatosile kuti mpaka masheikh gakombole 
kusimana ni ng'unulila gele masengoga. Allah wajonjechesye chipanje 
chao kwisa soni lung’wanu lwakwete pa dini ja Usilamu, nombe soni 
ku Akhera akalipile yejinji pakuja kwajinjisya ku Mbepo. Nambo soni 
jwalijose jwatosile chipanje chakwe kapena chikamuchisyo chantundu 
uliose chakamuchisya gele masengoga kuti gakomboleche Allah an’dipile 
malipilo gakulandana ni niya jakwe. 


Pakumalisya nambo ngawa pambesi pakutogolela; nguntogolela 
jwankulungwa jwa chiwuo chekulungwa m'Malawi cha Blantyre Islamic 
Mission wali sheikh wangu wakuchimbichika Sheikh Muhammadi Muaz 
An-Nadawi (Allah wagose), pakunjepepachisya malo gakamulila gele 
masengoga pa chele chiwuochi, ni kumba lipesa lyakwanila lyakamulila 
masengoga namuno ndili ni shuguli sya kusomesya pa chiwuochi. 


Kutogolelaku ngawa nkwika pambesi nikuwa kukwanile naga 


ngaatogolela sheikh wangu wanjiganyisye gopolela mate ga Qur’an 
m’Chiyao, ni kunjiganya soni ilimu ya fiqh m’madhihabu ga Imam 
Shafi’ (Rahimahu Allah), wali baba wangu wakumeleka Muft jwa 
upande wakundawi wa boma ja Mangochi Sheikh Abdul-Hamid 
Silika (Allah wagose). 


NYENDELE JA KAGOPOLELE KA MATE GA QUR’AN 


M’CHIYAO 


Nguyiye nyendele jakagopolele ka Ahl As-Sunnat wa Al-Jamaah, 
pakusagula itabu yakwegamila pagopolela mate ga Qur’an, mpela Attafsîr 
Al-Muyassar ni Tafsir ja Ibn Kathir, nambo soni pa kasagule ka malowe 
njegamile chitabu cha Mu'jamu Alfazul Qur’an ni Tafsir Al-Jalalain. 
Mena ga Allah kwisa soni Mbiili syakwe, naigopolele muyiwelele 
mwangali kupitikusya, kulandanyichisya kapena kanila. Paliyiche 
lilowe lyakuti (Allah), mbisile lilyolyo mwangali gopolela m’Chiyao, 
ligongo lyalakwelyo ni lina lyakwelyakwepe lya Nnungu jwakuwajilwa 

kun'galagatila, nambo paliyiche lilowe lyakuti (Ilah) ningopolele kuti 

(nnungu). Ma Aya gakusosekwa kusalichisya nnope mate gakwe, mbisile 


Swahih Al-Bukhari, Swahîh Muslim, ni itabu ine ya mahadisi, kwisa soni 
malowe gakuumila mu itabu ine ya Tafsir. 


Ndumiile chiyao chawangawanga. Mwana chiyao cha Amachinga ni 
Amasaninga watupile ku Malawi, nambo soni ndumiile nnope chiyao cha 
Achinamataka wa Kuyao (Mosambigue) ni Achinantalika wa pesi Luuma 
(Tanzania). Ayi ili iyyo ligongo lyanti, sachile kuti gele masengoga 
gasunje chiyao chetu, niligongo lyakwe tin’gasimaneje malowe gane 
gakunonopa, mpela aga:- mbunda (bulu), dengu (chana), kolokoni 
(ndende), njenjema (ususu), wakongwe wapalale (wanganawelecheje 
chipagwile), mpupulusi (makungu gakwajenela wandu wosope), chango 
(chipowo cha pepupa pakuwika koloboyi), lunyisinyisi (yaakuionaga 
mundu pakutalichila mpela mesi ligongo lyakuwala nnope kwa 
lyuŵa mwanti nkuwandichilamo ngali chakuchiona), kundwatwajila 
(kunjitichisya yakuwecheta) ni malowe gane ganti iyyo gatin’gasimane 
ku ngokwe ja malowe jajili kumbesi kwa Chitabuchi. Pana malowe gane 
gawajasimiile Ayao kuumila ku Charabu, pakugatumila ku ya ulungu, 
nagalesile mu Charabu pemo, mpela aga:- duniya (chilambo chapasi), 
akhera (chilambo chambesi), kiyama (lisiku lyansongano wa panyuma 
pakwimuka m’malembe, dini (chipopelo), ibada (mapopelo), swala, 
zaka, swaum, hija ni umra (mitundu ja mapopelo ga Usilamu), halaal 
(yakundisyidwa), haraam (yakanyisyidwa), toba (kulamba) ni malowe 
gane ganti iyyo. Pa kusagula Chiyao chakuwajilwa ni yajikwamba ngani, 
njegamiile dictionary ja Chiyao jajalembedwe mu chaka cha 1871ni wa 
Universities Mission to Central Africa U.M.C.A. 


Pambesi ngum'benda Allah, Jwaukoto wejinji, Jwachanasa 
channope, kuti agapochele masengoga ni kugatenda kuwa gaupile, soni 
gangamuchisye une, achinangolo wangu, masheikh gangu ni jwalijose 
jwatachisoome chele chitabuchi mwakosowalila nikusaka kupata faida. 
Ambuje wangu! Mundendani une kuwa jwakwimika Swala mwakolosya, 
nambo soni ni achiwanangu wakwe. Ambuje wetu! Pochelani soni duwa 

jangu. Ambuje wetu! Timungululuchile une ni achinangolo wangu 
wawili, kwisa soni wakulupilila, lisiku lya chichisimichika chiwalanjilo. 
Ambuje wetu! Tupani kuumila mu achiwammakwetu ni wanache 
wetu chakutetewachisya meso, ni ntutende uwwe kuwa achinnongola 
wa wandu wawoga (wakun'jogopa Allah). Ambuje wetu! Chisimutu 
uwwe tumpikene nkuwilanga ali nkuwilanjila ku chikulupi achitiji: 
“Munkulupililani M’mbuje gwenu.’ Basi uwwe ni tukulupilile. Ambuje 
wetu! Ni tukululuchilani sambi syetu, soni ntusimachisye yakusakala 
yetu, ni ntupe chiwa pamo ni atenda ngoto. Ambuje wetu! Tupani 
soni ayila yamwatupele chilanga kupitila mwa Achimitenga Wenu 
(kuti chinchitupa), ni ngasin'ja kutujalusya lisiku lya Kiyama, chisimu 
Mmwejo wangakasa chilanga. E Ambuje wetu! Tupungulilani uwwe 
kupilila, soni n'galimbanganye makawu getu ni ntukulupusye ku wandu 
achimakafili. Ambuje wetu! Tukululuchilani uwwe ni achimijetu awala 
wawatulongolele pa chikulupi, ni ngasim'biika m’mitima mwetu uchimwa 


wakwatendela awala waakulupilile, Ambuje wetu! Chisimu Mmwejo ni 
Mpole kusyene, Jwachanasa cha nnope. Awambalene kusyene Ambuje 
wenu (Allah), Ambuje wamachili gakupunda ku yaakwasimba nayo 
(achimakafili). Soni ntendele uwe kwa Achimitenga. Soni lumbili losope 
lwene alapikwe Allah M’mbuje jwa iwumbe yosope. 


Sheikh Muhammad bin Abdul-Hamid bin Silika 

(LLB [Hons] SHA, Madina University, Saudi Arabia). 
Jwapachitengu cha Iftaa m’Chiwanja cha ma Ulama ga m'Malawi. 
Blantyre Islamic Mission 

P.O.Box 1, Mbame, 

Malawi. 


Ramadhan 1436 (June 2015) 

MAJLIS ULAMA 
plata!) pita 


THE COUNCIL OF MUSLIM THEOLOGIANS 


P.o.Box 697, Blantyre, Malawi e-mail: majlis.ulama@yahoo.com 
+265 888364129 +265 999871481 


Uwwe wa Chiwanja cha ma Ulama ga m'Malawi cha Majlis Ulama, 
panyuma pakuchisooma Chitabu cha Our'an ni gopolela mate gakwe 
m’Chiyao, chagopolele Sheikh Muhammad Abdul-Hamid Silika, ni 
kamuchisya ma Ulama wakuchimbichika wakwana likumi kwisa nsano pa 
kuswejesya chele Chitabuchi, nambo soni wanganyao nikwitichisya kuti 
chili chenene kwanti chipelechedwe ku wandu kuti achisoomeje; basi uwwe 
tuele wakusengwa kwamanyisya Asilamu wosope kuti tuli wakwikutila 
nacho chele Chitabuchi. Nambo soni tukwawenda wandu kuti achisoomeje 
ni kwiganyichisya mu iwuwo yao. 


Sheikh Mussa A. Matola 


Jwa pachitengu cha Majlis Ulama 

MALOWE GA MUFTI JWANKULUNGWA 
Mulina lya Allah, Jwaukoto wejinji, Jwachanasa channope. 


Lumbili losope lwene alapikwe Allah, juwawechete m'Chitabu Chakwe 
chakuchimbichika cha Qur’an kuti: “Pamasile palim'bichilile kuumila kwa Allah 
lilanguka (Muhammadi ¥%) kwisa soni Chitabu chakusalichisya kusyesyene 
(Our'an).” Chanasa ni ntendele in'jawulile jwakuchimbichika nnope mwa 
Achimitume ni Achimitenga, Ntume jwetu Muhammadi #£, juwawechete kuti: 
“Jwambone jwenu, ni jwalijiganyisye Qur’an, nikwajiganya soni wane.” 


Une nguntogolela Allah pakugakombolasya masengo gagopolela mate ga 
Qur’an m'chiwecheto cha Chiyao gagopolele Sheikh Muhammad bin Abdul- 
Hamid bin Silika. Ngwatogolela soni Sheikhewa pa lung’wanu lwaŵakwete 
lwakamula gele masengoga. 


Panyuma pang'unulila chele Chitabu cha Qur'an Jakuchimbichika ni 
gopolela mate gakwe m’Chiyao, nachisimene kuti chili Chitabu chakamuchisya 
kusyene nambo soni chikusenye mate gakusosekwa nnope ga Qur’an. Chiŵele 
chisima chakumasya njota jawakwete wandu wajinji wakuwecheta chiwecheto 
cha Chiyao jakusaka kugamanya mate ga Qur’an m'chiwecheto chakupagwa 
nacho. 


Ngwawenda wandu kuti awe ni lung' wanu lwakusooma chele Chitabuchi 
mwakosowalila, ni kupata nayo faida yaili nkati mwakwe pakuitendela masengo 
ndema ni katema. 

Ngwalimbikasya ma Ulama kuti ajendelechele soni gopolela itabu ine 
m'chiwecheto cha Chiyao; mpela itabu ya Hadisi, Sirah, Khutbah ni ine. 

Allah ni Nsyene kombolasya masengo galigose. Chanasa ni ntendele kwisa 


soni upile, in'jawulile Ntume jwetu Muhammadi , wapewasa pakwe, maswahaba 
gakwe ni wosope wakunkuya mpaka lisiku lya Kiyama, aamiin. 


Sheikh Abbas Oassim 


Mufti jwankulungwa jwa Malawi 





23" September 2021 


16 Safar 1443 


Kutyochela kwa: Sheikh Muhammad Abdul Hamid Silika 


KWA JWALIJOSE JWAIKUN'GUNDA 
Assalam alaikum warahmatullah wabarakatuh 


Ngwete chikulupi chanti baluwa jeleji tijinyyiche n'di ni umi wambone ni ntima 
wakunonyelwa Usilamu. Nguntogolela Allah Jwapenani kusyene pakungombolasya 
gopolela mate ga Quran m'chiwecheto cha Chiyao chachikuwechetedwa ni 
Asilamu wajinji ku Malawi. Maulama ga ku Malawi gakwana 14 gaswejesye gele 
masengoga mwang'unulila chenene 


Kwaligongo lyele une ngupeleka lusa lwakoposya misafu jejinji kwali 
jachiyaoyaope, kapena jakuwanganya Chiyao ni Charabu. Ngwete chikulupi chanti 
aga mate ga Qur'an ga m'Chiyao tigakamuchisye soni wandu wajinji wa ayi 
ilamboyi: Tanzania, Mozambigue, Zambia ni Zimbabwe. Asilamu wa Chiyao wa 
yele ilamboyi akulajila itabu ya mchiwecheto chao cha chiyao 





Pambesi nguwenda kwa Allah Jwapenani kusyene kuti ampochele wanaose 
masengo gankupanganya gakwayana ni dini jetuji, nambo soni kuti atupe umanyilisi 
wejinji ni kuti yaatujiganyisyeyo iwe yakutukamuchisya; nambo soni kuti an'dipile 
yambone jwalijose jwakamuchisye pa kutunga, koposya ni kwenesya jele Our"aniji 
Chisimu Jwalakwe nijwantuka wannope jwakombola chilichose. 


Allah an’`dipile wanganyammwe yejinji. 


Nnongwan'jenu mu Usilamu, 


ju 


Sheikh Muhammad Abdul Hamid Silika 


(Juwasomile ku chiuwo chekulungwa cha Madina, nkugalolela masheikh ga dawa 
ga ku Malawi mu unduna wakulolela ya Usilamu wa chilambo cha Saudi Arabia, 
Jwapachitengu cha Fatwa mu chiwanja cha masheikh ga ku Malawi, soni 
jwankulungwa jwa majiganyo ga Usilamu pa chiuwo cha Blantyre Islamic Mission) 

23" September 2021 


16 Safar 1443 
From: Sheikh Muhammad Abdul Hamid Silika 

TO WHOM IT MAY CONCERN 
Assalam alaikum warahmatullah wabarakatuh 


I hope that this letter reaches you while you are in good health and high Islamic 
spirit. I praise Allah the Almighty for allowing me to translate the meanings of the 
Holy Quran into the Yao language which is widely spoken by the majority of 
Malawian Muslims. As many as fourteen distinguished scholars in Malawi spent 
much of their effort to revise this noble work 





1, therefore, humbly give you permission to print as many copies as possible 
whether only the text ofthe Yao language, or a combination of both Arabic and Yao 
texts. There is a big expectation that this Yao translated Quran will also benefit many 
people in the countries of Tanzania. Mozambique. Zambia, and Zimbabwe. Yao 
Muslims of these countries are in dire need of Islamic books translated into their 
own language i.e. Yao 








Lastly, I pray to Allah the Almighty to accept you all for your noble work you carry 
out for the sake of this religion: to give us more knowledge and let us benefit from 
what He has taught us; and to reward whoever has contributed in translating, printing 
and publishing this Quran. For He is ever generous and able to do everything 








May Allah reward you abundantly 





Your brother in Islam, 


Sheikh Muhammad Abdul Hamid Silika 


(A graduate of Madinah Islamic University, Supervisor of Malawian sheikhs 
working under the Ministry of Islamic Affairs of the Kingdom of Saudi Arabia, 
Chairman of Fatwa Committee of Ulama Council of Malawi, and Head of 
Department of Islamic studies at Blantye Islamic Mission) 











Sûrat 1. Al-Fatihah 


S Sûrat 1. Al-Fatihah Aa 


1. Mulina lya Allah, Jwaukoto wejinji, Jwachanasa channope. 

















2. Lumbili losope Iwene alapikwe Allah, M'mbuje jwa iwumbe yosope.!' 
3. Jwaukoto wejinji, Jwachanasa channope. 
4. Nsyene Lisiku Lyamalipilo. 


5. Kwele Jikape tukwagalagatila, soni Kwele Jikape tukwawenda 
chikamuchisyo. 


6. Tujongolelani kwitala Iyagoloka.”! 


7. Litala lya awala wanya wamwapele chindimba,”! ngawaga 
wawatumbililidwe (awala wawaimanyi yakuona nikuileka), kapena 
wawasokonechele (awala wawailesile yakuona ligongo lya ujinga 
ni kupotela). 


[1] (1:2) Ukulu wa Sûrat Al-Fatihah: Akusimulila Abu Sa'id Al-Mu'alla :& kuti: Pandema 
janaliji nkuswali mu nsikiti, jwamilasile Ntenga jwa Allah #£ nambo nganinan’janga. 
Panyuma pakwe ni natite: “E Ntenga jwa Allah! Une naliji nkuswali.” Jwalakwe 
jwatite: “Ana Allah nganati — “E jenumanja wankulupilile! Mun'jitikani Allah ni 
Ntenga #£ pati achim'bilanjilaga ku yampaka impe umi (wambone).” (8:24). Kaneko 
jwalakwe nijwasalile kuti: “Tinan'jiganye Sura jajili Sura jekulungwa nnope mu 
Qur’an, nkaninkopoche mu nsikiti.” Kaneka nijwangamwile pankono. Sano ndema 
ja jwasachile kopoka, nam'busyisye kuti: “Ana nganimusalila yanti: ‘Tinan’jiganye 
Sura jajili Sura jekulungwa nnope mu Our'an?” Jwalakwe jwatite: “Al-Hamdu 
lillahi Rabbil-“alamin (Lumbili losope Iwene alapikwe Allah, M’mbuje jwa iwumbe 
yosope.) Sûrat Al-Fâtihah jajili As-Sab'al-Mathani (Ma Aya nsano nagawili 
gakusoomedwasoomedwa) nambo soni Qur’an jekulungwa, jambedwile.” (Swahih 
Al-Bukhiri, Hadith No. 4720) 


[2] (1:6) Chongolo chili patundu pawili: (a) Chongolo cha Taufiq, chachili chakuumila kwa 
Allah pe basi. Allah jukasaugula ntima wa mundu kuti ayipochele yakuona. (Kutyoka 
ku ukafili ni kulupilila Tauhidi). (b) Chongolo cha Irshâd, kupitila mu kulalichila kwa 
Achimitenga wa Allah kwisa soni akuwilanjila waliose waakuwilanjilaga ku Usilamu. 


[3] (1:7) “Wandu wawapele Allah chindimba, kutandila Achimitume, ni wakulungamika 
kusyene (pachikulupi), ni wakuwila kungondo (jakumenyana ni makafili), kwisa soni 
(wandu) wambone, kaje kusalala kuwa nao imo wanganyao!” (4:69) 





Sûrat 2. Al-Baqarah 








S Sûrat 2. Al-Baqarah 


Mulina lya Allah, Jwaukoto wejinji, 
Jwachanasa channope. 














1. Alif-Lâm-Mîm.!" 


2. Achi ni Chitabu changali kaikasya nkati mwakwe, chongolo cha 
wakun'jogopa (Allah). 


3. Awala wakasakulupililaga yangaiona, ni akwimikaga Swala 
mwakolosya, soni mu ichindu yatwapele akasatolaga. 


4. Ni awala wakasakulupililaga yayatulusyidwe kukwenu, ni 
yayatulusyidwe paujo penu (mmwe nkanim'biche), ni ya Akhera 
jamanjao akasakulupilila kusyesyene. 


5. Wele wanganyao ali pachongoko chakuumila kwa M’mbuje gwao, 
soni wanyao niwali wakupunda. 


6. Chisimu awala wakanile; yalumope kwa jamanjao mwatetele kapena 
nkatetela ngakulupililape. 


7. Allah wadindile chidindo m’mitima mwao ni m’mawiwi mwao, soni 
m’meso mwao mwana chisiwilo, basi tachipata jamanjao ilagasyo 
yekulungwa nnope. 


8. Soni chilikati cha wandu pana (achinakunaku) wakutiji: “Tukulupilile 
mwa Allah ni Lisiku Lyambesi.” Kutendaga nganawa wakulupilila. 


9. Akuntenda chinyengo Allah ni awala wakulupilile, ni pangali 
waakwanyenga ikaweje achimisyene, ni ngakulimanyilila. 


10. M’mitima mwao mwana ulwele; sano Allah niwajonjechesye 
ulweleo, basi tachipata jamanjao ilagasyo yakupoteka nnope ligongo 
Iyakuwechetawecheta kwao yaunami. 


[1] (2:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

11. Soni naga asalilidwemo kuti: “Nkawatanganyaga pachilambo.” 
Akasatiji: “Chisimutu uwwe niwakwilanya.” 


12. Manyililani yanti wanganyao chisimucheneniwali wakuwatanganya, 
nambo ngakulimanyilila. 


13. Soni naga asalilidwemo kuti: “Kulupililani yatite pakulupilila wandu 
wane.” Akasatiji: “Ana tukulupilile yatite pakulupilila wawawate?” 
Manyililani yanti wanganyao chisimu chene niwali wakuwawata, 
nambo ngakupata kumanyilila. 


14. Soni naga asimene ni awala wakulupilile, akasatiji: “Tukulupilile,” 
nambo pati apite pa kasyepela ku mashetani gajao, akasatiji: “Chisimu 
uwwe tulinamwe, uwwetu tukuwa tuli nkwatenda chipongwe.” 


15. Allah chachalipila pa chipongwe chaocho, ni chiwalechelele 
nkusokonechela mwaomo achiyumbagayumbaga. 


16. Jamanjao ni awalawala wasagwile kusokonechela pakusumanya 
ni chongoko, nambo kusumanya kwaoko nganikwajonjechesya 
(chilichose), soni nganawa wakongoka. 


17. Chilandanyo chao chili chisawu ajulajula jwana kolesyaga moto 
(ndema jajwaliji nkwenda nchipi), sano katema kawalangwisye 
yayaliji mungulugulu mwakwe, Allah watyochesye lilanguka 
lyaolyo, nikwaleka ali nchipi wangawa nkulola. 


18. Wangapikana, wangawecheta, wangalola soni nganawa awujile 
(kuchongoko). 


19. Kapena mpela wula janneso jakuuma kwinani, nikuwa mwana 
chipi, kulindima ni kumesya, akuwikaga yala yao m’mawiwi mwao 
ligongo lya chikokomo pakogopa kuwa, nambo Allah agasyungulile 
makafili (pagamanya chenene). 


20. Kumesya kukusigalaga panandi kuti kusombole meso gao, ndawi ni 
katema jakukwamulichila (kumesyako) akwendaga mwilangukamo, 
nambo naga kwasimilemo akasajima. Mwanti Allah angasache 
angatyochesye kupikana kwao ni kulola kwao, chisimu Allah pa 
chindu chilichose awele Jwakombola. 

21. E jenumanja achinawandu! Mun'galagatileje M'mbuje gwenu 
juwan'gumbile jemanjammwe ni wakala wenu, kuti m'be wakuligosa 
(ku ipotesi). 


22. Ajula jwana kuntendelaga litaka kuwa chakutandika, liwunde 
nikuwa nsakasa, nijwaatulwisye kuumila kwinani mesi (gawula), 
nijwaamesisye ni mesigo isogosi kuti iwe yakulya yenu, 
ningasimum'bichilaga Allah milungu kutendaga jenumanja 
nchimanyililaga (kuti jwangali wakamusyangana Najo). 


23. Sano naga n'di wakaika pa ichindu yatuntuluchisye kapolo 
Jwetu, ikani najo sura jimpepe jakulandana ni ja m’Qur’an, 
soni mwawilanje wakamusyangana nao wangawaga Allah, naga 
jenumanja nkuwecheta yakuona. 


24. Nambo naga ngantenda nikuti ngasintenda soni, basi ujogopani 
Moto wauli sasu syakwe wandu ni maganga, wauwichidwe kuwa 
wamakafili. 


25. Mwatagulilani awala wakulupilile nikutendaga itendo yambone abali 
jakusengwasya janti akwete kupata wanganyao Matimbe ga ku Mbepo, 
gasikujilima cha pasi pakwe sulo, ndawi ni katema kachakapedweje 
isogosi mwalakwemo kuwa yakulya (yao), takajileje: “Ayi ni ayilayila 
itwapedwaga kala yila.” Ni takapedweje ichindu yakulandana 
(kaoneche kakwe nambo yakulekangana kanonye), soni akwete 
kupata wanganyao mwalakwemo achiwammakwao waswejesyedwe,!"! 
soni jamanjao mwalakwemo takawe wandamo. 


26. Chisimu Allah jwangantesya soni kupeleka chilandanyo cha njenjema 
kapena chakupunda pele. Sano awala wakulupilile niakumanyililaga 
kuti chilandanyochi chakuonaonape chakuumila kwa M'mbuje 
gwao, nambo awala wakanile niakasatiji: “Ana Allah akusaka 
chichi pa chilandanyo chalakwechi?” (Allah) akwalechelelaga 
wajinji kusokonechela nacho, nambo soni akwajongolaga nacho 


[1] (2:25) Wangalwala kuwesi, wangaja kusepuka, nambo soni wangaja kwimilila. Nnole 
mu Tafsir Ibn Kathir, nambo soni chilaaki cha Aya ja (29:64). 

wajinji. Nambotu jwaangaalechelela kusokonechela nacho ikaweje 
wakunyosya. 


27. Awala waakugopolanya chilanga cha Allah panyuma pakuchitawa, 
ni akasakataga yalamwile Allah kuti ilumbikanyisidwe,!! soni 
akasawatanganyaga pa chilambo, jamanjao niwali wakwasika. 


28. Ana chimunkane chinauli Allah kutendaga mwaliji wawe niwampele 
umi (wa duniya), kaneka champe chiwa, kaneka nichachin'jimusya 
(m”malembe), kaneko Kukwakwe tinchiujila. 


29. Jwalakwe ni Ajula juwan'guumbiile yosope yaili pa chilambo, 
kaneka wasachilile gumba liwunde, niwatawile mawunde nsano 
nagawili, soni Jwalakwe chindu chilichose awele Jwaachimanya 
chenene. 


30. Soni (kumbuchilani) katema kawawechete Ambuje wenu kwa 
Achimalaika kuti: “Chisimu Une ngusaka kuwika ku duniya 
(achinawandu) watakaweje alinkupisyangana (pakupitisya malamusi 
mmalo Mwangune).” Wanganyao watite: “Ana nkusaka kuwika 
mwalakwemo watachiwaga nkuwatanganya ni kusulusyaga myasi, 
kutendaga uwwe tukuwa tuli nkunnapilila ni lumbili Lwenu soni 
tukunswejesyaga?” Jwalakwe jwatite: “Chisimu Une ngumanyilila 
yangankuimanyilila jenumanja.” 


31. Niwan'jiganyisye Adam mena ga indu yosope, kaneka wailosisye 
kwa Achimalaika niwaatesile kuti: “Mundagulilani mena ga ayi 
induyi naga nkuwecheta yakuona?” 


32. Wanganyao watite: “Kuswejela ni Kwenu! Uwwe wangali 
umanyilisi (pa iliyose) ikaweje yantumanyisye, chisimutu M'mwe 
ni wan'di Wakumanyilila kwannope, Walunda Iwakusokoka.” 


33. Jwalakwe jwatite: “E mmwe Adam! Mwatagulilani mena 


[1] (2:27) Mu ichindu ine yalamwile Allah kuti ilumbikanisidwe ni ulongo. Akusimulila 
Jubair bin Mut'im «$ kuti jwalakwe wampikene Ntenga jwa Allah ££ juchitiji: “Al- 
Oati“ (mundu jwakata ulongo) ngasaja kwinjila ku Mbepo” (Swahih Al-Bukhârî, 
Hadith No. 5638). 

gakwe.” Sano katema kajwatagulile mena gakwe (Allah) jwatite: 
“Ana nganimbecheta kukwenu yanti chisimu Une ngumanyilila 
yakusisika ya kumawunde ni petaka, soni nguimanyilila yankulosya 
palangulangu niyam'bele jenumanja n'di nkusisa?” 


34. Soni (kumbuchilani) katema katwasalile Achimalaika kuti: 
“Mwasujudilani Adam.” Basi wosope niwasujudu kusigala Ibulisu; 
wakanile niwalikwesyisye, mwanti wasyuchile kuwa jumpepe mwa 
makafili. 


35. Soni twatite: “E mmwe Adam! Tamani mmwejo ni wankwenu 
mwitimbe lya ku Mbepo, ni n'dyeje mwalakwemo mwagopoka 
palipose pansachile, nambo ngasinchiwandichila achi chitelachi 
ntakuwa mu wakulitenda lupuso.” 


36. Nambo shetani watelesyasisye wanawawilio mwalakwemo 
nikwakopokasya mu waliji mula, ni twatite: “Tulukani, chilikati 
chenu chili chana utinda, soni nkwete jenumanja ku duniya ndamo 
jenu ni kusengwa kwa ndema jannono.” 


37. Sano Adam jwapochele malowe (gakutendela toba)!!! kuumila kwa 
M'mbujegwe (nijwatesile toba) niwampochele toba jakwejo, chisimu 
Jwalakwe ni Jwakupochela nnope toba, Jwachanasa channope. 


38. Twatite: “Tulukani mwalakwemo wanaose; naga chikanyyichilile 
chongoko chakuumila Kukwangu, basi watakakuyeje chongoko 
Changucho ngaaja kuwa niwoga soni ngaaja kuwa wakudandaula.” 


39. “Nambo wandu waakufuulu nikanila ma Aya Getu wanganyao 
niwandu wa ku Moto, wanyao kwalakweko takawe wandamo.” 


40. E jenumanja wanache wa Israila! Kumbuchilani chindimba Changu 
chanampele, soni kwanisyani chilanga Changu None chingwanisye 
chilanga chenu, soni Jikape Une basi njogopani. 


[1] (2:37) Malowe gakwe nigakuti: “E Ambuje wetu! Tulitendele lupuso twachimisyewe, 
nambo naga ngankutukululuchila ni kututendela chanasa chisimu chituwe mu 
wakwasika.” (7:23). 

41. Soni ikulupililani yandulwisye (yayili m'Qur’an) yayikwitichisya 
yan'di nayo, ni nkawa wandanda kuikana; soni kasinsagulaga (ya 
duniya) ya ntengo wannono pa kusumanya ni ma Âya Gangu, soni 
Jikape Une basi njogopani. 


42. Soni nkawanganyaga yakuona ni yaunami ni kusisaga yakuona 
kutendaga jenumanja nchimanyililaga.!" 


43. Soni jimikani Swala mwakolosya nikutolaga Zaka, ni n’jinameje 
pamo ni akwinama. 


44. Ana nkwachisya wandu wane yambone nikuliliwalila 
mwachimisyene posepo jenumanja nkusomaga chitabu, ana wangali 
lunda? 


45. Soni likamuchisyani pa kupilila ni pa (kuswali) Swala, soni chisimu 
jalakwejo jiwele jausito ikaweje kwa wakulinandiya. 


46. Awala waakusimichisya kuti tachisimangana ni M’mbuje gwao 
(Allah), soni kuti wanganyao Kukwakwe chachiujila. 


47. E jenumanja wanache wa Israila! Kumbuchilani chindimba Changu 
chanampele, soni nanchimbichisye kupunda iwumbe yosope (ya 
ndawi jenu). 


[1] (2:42) Akusimulila “Ata bin Yasar kuti: Une nasimangene ni Abdullah bin Amr bin Al 
Ads æ ni naawusisye kuti: “Musalilani mbili sya Ntenga jwa Allah #£ syasisalidwe 
mu Taurat.” Jwalakwe jwajanjile kuti: “Elo. Ngunnumbila Allah, jwalakwejo 
jusimbidwe mu Taurat ni sine mwa mbili syalapilidwe nasyo mu Qur’an mpela asi: 
“E mmwe Ntume! Uwwe tuntumisye mmwe mpela mboni (jwakutendela umboni 
dini jakuona ja Allah), wakupeleka abali jakusengwasya (kwa wakulupilila), 
wakwatetela (achimakafili), wakwachengeta wandu wangapakombola kulemba ni 
kuwalanga. Mmwejo ni kapolo jwangu nambo soni ntenga jwangu. Nampele lina 
lyakuti Al Mutawakkil (jwakwegamila kusyene kwa Allah). Nganim'ba waukali 
kapena wakalalisya, kapena wakutenda masegwe m'"misika, soni wangatyosya 
yangalumbana ni yangalumbana, nambo nkwakululuchilaga ni kwatendela yaukoto 
(wantendele yangalumbana). Allah ngasaikana mwakumpa chiwa (Ntumejo #£) 
mpaka tiwajongole kaje wandu wapindiche, pa kwatendekasya kuti awechete 
malowe ga: “La ilaha illallah,” (Pangali jwakuwajilwa kun'galagatila ikaweje Allah), 
basi ni gele malowego tachiwugula meso gangalola, ni mawiwi gangapikana kwisa 
soni mitima jeugaliche.” (Swahih Al-Bukhiri, Hadith No. 4558). 

48. Ni lijogopani Lisiku lyangakomboleka mundu kunkamuchisya 
mundu jwine chilichose, soni ngasikukundidwa kutyochela kwa 
jwalakwejo kuchondelela, atamuno chaliwombolela chakuuma 
kukwakwe ngasichipocheledwa, soni wanganyao ngasawa 
wakulupusyidwa. 


49. Soni (kumbuchilani) katema katwan'jokwele ku wandu wa Firiauna 
wawaliji nkumpa ilagasyo yakusakala nnope, waliji nkusikita 
wanache wenu wachilume nikwalekaga wumi wanache wenu 
wachikongwe, sano mu yalakweyo mwaliji mwana kulinjidwa 
kwekulungwa nnope kwakutyochela kwa M'mbuje gwenu. 


50. Soni (kumbuchilani) katema katwannekanganichisye mbwani, 
mwanti twan'jokwele wanganyammwe ni kwamisya wandu wa 
Firiauna, kutendaga jenumanja n'di nkulola. 


51. Soni (kumbuchilani) katema katwampele chilanga Musa cha ilo 
makumi ncheche (kuti atende ibada nkumalamo tumpe Taurati), 
kaneka nimwakatesile kang'ombe (kuwa kannungu kenu) panyuma 
pakwe (jwele ali apite kwitumbi kupochela Tauratijo). Nimwaliji 
wakulitenda lupuso. 


52. Kaneka nitwankululuchile panyuma pa yele kuti m'be wakutogolela. 


53. Soni (kumbuchilani) katema katwampele Musa Chitabu ni 
chakulekanganya (chilikati cha yakuona ni yaunami) kuti m'be 
wakongoka. 


54. Soni (kumbuchilani) katema kajwawechete Musa kwa wandu wakwe 
kuti: “E wandu wangu! Chisimu chene wanganyammwe n'ditendele 
lupuso mwachimisyene paakatenda kwenu kan'gombe (kuwa kannungu 
kenu), sano tendani toba kwa Akun'gumba wenu soni ulaganani 
mwachimisyenepe, yalakweyo niyayili yambone kukwenu pameso pa 
Akun'gumba wenu.” Kaneka niwapochele toba jenu, chisimu Jwalakwe 
ni Jwakupochela nnope toba, Jwachanasa channope. 


55. Soni (kumbuchilani) katema kamwatite: “E mmwe Musa! 
Nganituwa tunkulupilile mmwe mpaka tukam'bone Allah 

mesonkulola.” Nicham'buleje chikokomo cha moto (wa njasi), 
kutendaga jenumanja n'di nkulola. 


56. Kaneka twansyusisye panyuma pa kuwa kwenu kuti m’be 
wakutogolela. 


57. Soni twam'bunichile ni m'bulili wa liwunde nikuntuluchisya manna 
ni salwa,!"! (nikuntenda kuti): “Lyagani mu yambone yatumpeleyi.” 
Ninganatutenda lupuso Uwwe, nambo achimisyene ni wawaliji 
nkulitenda lupuso. 


58. Soni (kumbuchilani) katema katwatite: “Jinjilani awu musiwu, 
ni n'dyeje mwalakwemo palipose pansachile mwagopoka, soni 
jinjililani pannango chiinamile ni m'becheteje kuti: “Tukululuchilani 
ilewi yetu.” Uwwe chitunkululuchile ilewi yenuyo ni kwajonjechesya 
(yambone) wakolosya.” 


59. Nambo wawalitesile lupuso wala wagalawisye (lilamusi lila mwanti 
wajinjile mwakokona, nikuwecheta) malowe gane gangawaga 
gawasalilidwe gala, sano ni twatuluchisye waalitenda lupuso wala 
ipotesi kutyochela kwinani ligongo lya kunyosya kwao. 


60. Soni (kumbuchilani) katema kajwawendele Musa wandu wakwe 
mesi, nitwantesile kuti: “Putasyani simbo jenujo peganga.” Basi 
nisyaumile mwalakwemo sulo likumi kwisa siwili, mwanti lukosyo 
lulilose Iwamanyilile pakumwela pakwe. (Twasalile kuti): “Lyagani 
soni mwagani mu lisiki lyampele Allah, nambo nkalapwaga pa 
chilambo pakuwatanganya. 


61. Soni (kumbuchilani) katema kamwatite: “E mmwe Musa! 
Ngatukombola kupililila pa yakulya impepe! Sano tuwendelani kwa 
Ambuje wenu (Allah) kuti atukopochesye yaikusamesyaga litaka, 
kutandila ya mboga-mboga yakwe (mpela ngunde, mbwanda, 
ikuya ni sugama), kwisa soni masakaka gakwe, adiyo jwakwe, 
dengu jwakwe (chana) ni anyesi jwakwe. Jwalakwe jwatite: “Ana 


[1] (2:57) Mujahid watite: “Al-Manna ni ntundu wa yakulya yakulyolyopela, sano As- 
Salwa ni ntundu wa ijuni (iwuti). 

nkutindanya yangalondeka ni yambone? Tuluchilani ku chimisi, 
basi chisimu chinkapateje yam'bendileyo.” Mwanti kwaŵichidwe 
pa jamanjao kunyosyeka ni kulaga (kwangalekangana nako), 
niwawajilwe kupata gasabu ja kuumila kwa Allah, yalakweyo ligongo 
lyanti wanganyao waliji nkukanila ma Aya ga Allah, nikuwaga soni 
ali nkuulaga Achimitume mwangali ligongo. Basi yeleyo ni ligongo 
lya kunyosya kwao soni waliji ali nkusumba mipika. 


62. Chisimu awala wakulupilile (mitume jakala) ni wali mu Chiyuda, 
Akilisito ni Asabayi;!! jwalijose mwa jamanjao juchakulupilile 
mwa Allah ni Lisiku Lyambesi (pakunda Usilamu), ni kutendaga 
yambone (mu Usilamu mwaomo), nikuti akwete kupata malipilo 
gao kwa M'mbuje gwao, soni ngasaja kuwa nioga, ngasaja kuwa 
soni wakudandaula!”!. 


63. Soni (kumbuchilani) katema katwajigele chilanga chenu, 
ni twalinyakwile litumbi pachanya penu (nikuntenda kuti): 
“Kamulisyani yatumpeleyi mwamachili, soni ikumbuchilani yaili 
mwalakwemu kuti m'be ni woga (wakun'jogopa Allah). 


64. Nambo panyuma pa yalakweyo mwagalawiche (ni kusyulula), 
ukawaga umbone wa Allah pa jamanjammwe ni chanasa Chakwe 
nkaliji mwa wakwasika. 


65. Soni mmasile kwamanyilila chenene awala wana kusumbaga mpika 
mwa jamanja pa (kasa uchimbichimbi wa lisiku) Lyakuweluka, basi 
ni twasalile kuti: “Syukani majani gakunyosyeka.” 


[1] (2:62) Asabayi ni wandu wakalakala wawatamaga ku Mûsal (Iraq) wawaliji 
nkuwecheta malowe ga: Lâ ilaha illallâh (pangali jwakuwajilwa kun’galagatila 
ikaweje Allah), soni waliji nkusooma Az-Zabtir, nambo nganawa Ayuda kapena 
Akilisito. 

[2] (2:62) Aji Ayaji kwisa soni Aya ja (5:69) sikagopoledwa mwakulemwecheka ni 
nkuwalanga, mpela yawatite pakutanga Ibn Abbâs ¿$ (nnole mu Tafsir At-Twabari) 
kuti: Chilamusi cha aji Ayaji chafutiidwe ni Aya ja (3:85) “Soni jwachasache dini 
jinepe jangawaga ja Usilamu nikuti ngasijipocheledwa kuumila kukwakwe, soni 
jwalakwejo ku Akhera tachiwa mu wakwasika.” (i.e panyuma pakwika ntume 
Muhammadi ££ pa duniya pano, pangali dini jine jilijose jajikupocheledwaga ikaweje 
Usilamu pe basi). 

66. Ni twakutesile (kusyuka majani kwaoko) kuŵa chitetelo cha 
kwatetela wawaliji pajele ndemajo ni wapanyuma pao, ni chamuko 
kwa wakun'jogopa (Allah). 


67. Soni (kumbuchilani) katema kajwawechete Musa kwa wandu 
wakwe kuti: “Allah chisimu chene akunnamula kuti nsikite 
ng'ombe.” Wanganyao watite: “Ana nkututenda chipongwe?” 
Jwalakwe jwatite: “Ngulijuya mwa Allah ya kuwa mwa (wandu) 
ajinga (wakutenda chanache pa dini).” 


68. Wanganyao watite: “Tuwendelani kwa Ambuje wenu kuti 
atulondechesye ya ng'ombe jakwejo.” Jwalakwe jwatite: “Chisimu 
Jwalakwe akuwecheta yanti chisimu jalakwejo ni ng'ombe 
janganijiwa jekulungwa nnope kapena kamwana, nambo jachilikati 
cha siwilisi, basi tendani yannamulidwe.” 


69. Wanganyao watite: “Tuwendelani kwa Ambuje wenu kuti 
atulondechesye ya ntundu wakwe.” Jwalakwe jwatite: “Chisimu 
Jwalakwe akuwecheta yanti chisimu jalakwejo ni ng'ombe 
jam'bilichila wakucha, jakwasengwasya wajilola.” 


70. Wanganyao watite: “Tuwendelani kwa Ambuje wenu kuti 
atulondechesye ya ng'ombe jakwejo chenene, chisimu ng'ombe 
(syatulondechesyesyo) siwele syakulandana-landana kukwetu, 
sonitu uwwe chisimu chene naga Allah akusaka, chitujongoleledwe 
(ku jalakwejo mpaka chitujipate).” 


71. (Musa) jwatite: “Chisimu Jwalakwe akuwecheta yanti chisimu 
jalakwejo ni ng'ombe jangajijiganya masengo gaguguda litaka, 
soni jangajitila mbeju, jambonembonepe mwanti jangali liwala.” 
Wanganyao watite: “Sambano nim'biche nago malowe gakuona- 
onape.” Basi niwajisikite (mwalikanganichisya), mwanti wasigele 
panandi kuti akatenda. 

72. Soni (kumbuchilani) katema kamwauleje mundu, basi nimwaliji 


nkututilana mu yalakweyo, (wane kutiji: “Chenono niwauleje,” wane 
kutiji: “Nambo chenono),” Allah ni nkumanyukula yamwaliji nkusisa. 

73. Basi nitwatite: “Munnyesyani (jwakuwajo) ni chipande chine 
chang'ombejo (ni chasyuche nikunnanjila nkuulaga).” Iyyoyopeyo 
(yawatite pakunsyusya jwele) nimutachisyuchisya wawe (pa 
Kiyama), ni akunnosyaga imanyilo Yakwe kuti m'be ni lunda. 


74. Kaneka mitima jenu panyuma pa yalakweyo ni jajumwile kuti 
gwa! Ni kuŵa mpela liganga kapena kumulisya nnope (kulipunda 
ligangalyo). Chisimu chene pana maganga gane sulo sikasatulukaga 
kuumila mwalakwemo, pana gane soni gaganjikaga nikuumagamo 
mesi, ni pana gane soni gakugwaga ligongo lya kun'jogopa Allah, 
sanotu Allah nganaŵa jwanti ni ngaimanya yankutenda. 


75. Ana (jenumanja Asilamu) nkukolaga tama janti ni kunkulupilila 
wanganyao, kutendaga likuga line mwa jamanjao lyaliji nkupikanila 
maloe ga Allah, kaneka nikugapitikusya panyuma pagamanya 
chenene aku achimanyililaga (kuti akulemwa)? 


76. Soni naga asimene ni awala waakulupilile, akasatiji: “Tukulupilile 
(yanti Muhammadi ¥§ Ntume nsyesyene soni jukolanjidwe mu itabu 
yetu.)” Nambo pati atemi achimisyenepe pakasyepela akasatiji: 
“Ana nkwatagulila wanganyao yammanyisye Allah (mu Taurat)!" 
kuti akan'gomeche nayo kwa M'mbuje gwenu, ana wangali lunda?” 


77. Ana ngakumanyilila yanti Allah jukuimanya yaakusisa ni 
yaakulosya? 


78. Soni mwa jamanjao mwana ajinga wangachimanya chitabu nambo 
kusepelela unami, niwangali ine ikaweje liganichisya basi. 

79. Basi ipotesi takaipate awala waakulemba chitabu nimakono gao, 
kaneka ni akutiji: “Achichi chityochele kwa Allah.” (Akuwecheta 
wele unamiu) kuti apate (ya duniya) yantengo wannono pakusumanya 
ni chalakwecho, basi ipotesi niyao ligongo lya yagalembile makono 
gao, soni ipotesi niyao ligongo lya yaakupatayo. 

80. Soni (Ayudao) akasatiji: “Moto ngauja kutukwaya ikaweje mowa 


[1] (2:76) Mbili sya ntume Muhammadi #§ sisalidwe mu Taurat. Nnole chilaaki cha Aya 
ja (2:42). 

gakuwalanjika pe.” Jilani: “Ana mwatekulangana najo Allah 
mwanti Allah ningaŵa nkasa chilanga Chakwe, kapena n'gamba 
kum'bechetela Allah ya ngankuimanyilila?” 


81. Elo! Jwaapanganyisye chakusakala, soni nikunsyungula ilemwa 
yakwe, basi wanganyao niwandu wa ku Moto, wanyao kwalakweko 
takawe wandamo. 


82. Sano awala waakulupilile nikutendaga yambone, wanganyao 
niwandu wa ku Mbepo, wanyao kwalakweko takawe wandamo. 


83. Soni (kumbuchilani) katema katwajigele chilanga chawanache 
wa Israila chanti: “Ngamun'galagatilaga jwalijose ikaweje Allah, 
ni mwatendeleje yambone achinangolo, wapaulongo, wawina ni 
masikini, soni m'becheteje ni wandu yambone chenene, soni jimikani 
Swala mwakolosya nikutolaga Zaka.” Kaneka mwagalawiche 
(nikuchitundumalila chilangachi) ikaweje wannono mwa jenumanja, 
aku nchisyululaga. 


84. Soni (kumbuchilani) katema katwajigele chilanga chenu 
chanti: “Ngansulusyaga myasi jenu, soni ngankoposyanaga 
mwachimisyenepe mmisi jenu.” Sano jenumanja ni mwakundile 
aku nchitendelaga umboni (kuti chilangacho chakuona nambo 
nganinchikuya). 


85. Yeti jemanjapemmwe niwankuwulagana soni mwachimisyenepe, 
nikulikoposyaga likuga line mwa jamanja mmisi jao, 
nkukamusyangana (ni amagongo) pa (kwatendela yangalumbana) 
wanganyao mwasambi ni mwakusumba mpika. Nambo naga mateeka 
(akayidi wakamulwa kungondo) ganyyichilile nkugaombolaga, 
kutendaga ili haraam!!! kukwenu kwakoposya wanganyao. Ana 
nkukulupilila mbali jine ja chitabu, mbali jine nikujikana? Basi 
pangali malipilo gane kwa nkutenda yalakwei, ni ikaweje kwaluka 
pa umi wa duniya, soni lisiku lya Kiyama chakapelechedwe ku 

[1] (2:85) Lilowe lyakuti (Haraam) likwamba ichindu yakanyisyidwa pa malamusi ga 


dini ja Usilamu, nambo soni lilowe lyakuti (Halaal) likwamba ichindu yakundisyidwa 
pa malamusi ga dini ja Usilamu. 

ilagasyo yakupoteka nnope, sanotu Allah nganawa jwanti ni 
ngaimanya yankutenda. 


86. Jamanjao niawalawala wasagwile umi wa duniya pakusumanya 
ni Akhera, niligongo lyakwe ilagasyo ngaija kupungusyidwa kwa 
jamanjao soni ngaja kuwa waakulupusidwa. 


87. Soni yakuonaonape, Musa twampele Chitabu ni twakuichisye 
panyuma pakwepo achimitenga (wane). Soni Isa mwanache jwa 
Maryam twampele isimosimo yakuonechela ni twan'dimbangenye 
ni Nsimu Weswela (Jibulilu). Ana ngawa ndawi ni katema 
kawanyyichililaga ntenga ni yangaikunonyelwa mitima 
jenu mwalikwesyaga? Mwanti likuga line (lya achimitenga) 
mwalikaaniile, likuga line soni nkuliulaga. 


88. Soni wanganyao watite: “Mitima jetu jeunichilidwe (kwanti 
ikulepeleka kwinjila yankulalichila mmwe Muhammadi %§).” 
(Yeletu yaunami) nambo Allah walwesile wanganyao ligongo 
lyaukafili wao mwanti yannonope ni yaakukulupilila. 


89. Soni ndema jachaichilile chitabu chakutyochela kwa Allah 
chakwitichisya (Vitabu) yalinayo (wachikanile), kutendaga 
kala (nkanaiche Muhammadi #£ ni Qur'an) waliji nkuwenda 
chikulupusyo (kwa Allah kupitila mu kwika kwa jwele Ntume 
jwachachakulupusya) kwa wandu makafili. Nambo ndema 
jayaichilile ya waliji nkuimanyililayo waikanile, basi malweso ga 
Allah gali pa achimakafili. 


90. Kaje kusakala yasagwile pakusumanya ni (ntendele wa) mitima jao, 
kwakuli kanila kwao yatulwisye Allah ligongo lya litima lyanti Allah 
antuluchisye ukoto Wakwe jwansachile mwa achikapolo Wakwe 
(jwanganawa Myuda), basi ni awajilwe kupata gasabu pachanya pa 
gasabu (jakala). Soni akwete kupata achimakafili ilagasyo yakwalusya. 

91. Soni naga asalilidwemo kuti: “Kulupililani yatulwisye Allah.” 


Akasatiji: “Tukulupilila yayatulusyidwe kukwetu.” Ni akukanila 
yayaiche panyuma pakwe kutendaga yili yakuonaonape 

yayikwitichisya yalinayo. Jilani: “Nambi uli mwaulagaga Mitume 
ja Allah kalako, naga mwaliji wakulupilila (kusyene)?” 


92. © Soni (Ayudammwe) pamasile pawam'bichilile Musa ni ilosyo 
yakuonechela (palangulangu), kaneka ni mwakatesile kang'ombe 
(kuwa kannungu kenu) panyuma pa (kutyoka) jwalakwejo (kuja 
kwitumbi kuupochela malamusi), ni mwaliji wakulitenda lupuso. 


93. Soni (kumbuchilani) katema katwajigele chilanga chenu, 
ni twalinyakwile litumbi pachanya penu, (nikuntenda kuti): 
“Kamulisyani yatumpeleyi mwamachili soni pikanani.” Wanganyao 
watite: “Tupikene nambo tunyosyisye.” Ni wamwesyedwe m’mitima 
mwao (chinonyelo cha kukagalagatila) kang'ombe ligongo lya 
ukafili wao. Jilani: “Kaje kusakala yaikunchisya chikulupi chenu, 
naga n'di wakulupilia (kusyene).” 


94. Jilani (pakwasalila Ayudao): “Naga nyumba jambesi ja kwa Allah 
jili jenujenupe pangali wandu wane, basi chilajilani chiwa naga 
nkuwecheta yakuona.” 


95. Nambo nganawa achilajile ata panandi ligongo lya (yasambi) 
yagalongwesye makono gao, sanotu Allah ni jwaakwamanya 
chenene wakulitenda lupuso. 


96. Sonitu chimwasimane kwene (Ayudao) kuti niwali wakupapambila 
nnope wumi wa duniya kwapunda wandu wane, kwapunda soni 
wakuwanganya (Allah ni isanamu), jwalijose mwa jamanjao 
akasasachililaga ali apedwile wumi welewu wakwana yaka 
sausande, kutendaga kupedwa kwakwe wumi welewu nganikuwa 
kum'bisile kwanaula ni ilagasyo. Sanotu Allah ni Jwakuilolechesya 
yaakutenda. 


97. Jilani: “Mundu juchawe mmagongo jwa Jibulilu (ligongo 
lyakwika najo Our'an,) basi (amanyilile kuti) chisimu jwalakwejo 
ajituluchisye (Our'anijo) mu ntima mwenu kwa lisosa lya Allah, 
kwisa kuijitichisya (itabu) yaili paujo pakwe, nikuwa chongolo ni 
abali jakusengwasya kwa wakulupilila.” 

98. Mundu jwali mmagongo jwa Allah, Malaika Gakwe, Mitenga 
Jakwe, Jibulilu ni Mikailu (basi niyakwe), chisimutu Allah ni 
Mmagongo jwa makafili. 


99. Soni yakuonaonape, twatulwisye kukwenu ma Aya gakusalichisya, 
nipangali waakugakana ikaweje wakunyosya. 


100. Ana nganiiwa yanti ndawi ni katema kaakutawanaga chilanga, 
likuga line mwa jamanjao akasachijasaga? Nambo kuti wajinji mwa 
jamanjao ngakukulupilila. 


101. Soni ndema ja jwaichilile Ntenga jwakutyochela kwa Allah 
jwakwitichisya yalinayo wanganyao, likuga lya lyapedwile Chitabu 
lyaponyisye Chitabu cha Allah kunyuma kwa migongo jao mpela 
ngakuchimanyilila. 


102. Niwaikuyiye (itabu yausawi) yagaliji nkwasoomela mashetani 
(ni kwalambusyaga kuti wele usawiu waliji) mu uchimwene 
wa Sulaimana, ninganakufuluji Sulaimana nambo mashetani ni 
gagaliji nkufulu, ngati gajiganyaga wandu usawi (wagaumanyi kala 
Sulaimana nkanaiche), ni (usawi) wawatulusyidwe kwa malaika 
gawili Haruta ni Maruta ku Babila, nambo (achimalaikao) nganawaga 
ali nkun'jiganya jwalijose ikaweje ali ansalile kaje kuti: “Uwwetu 
tuwele fitina (jakun'dinga chikulupi chenu), sano nkakufulu.” Ni waliji 
nkulijiganya kwa wawilio (chisamya) chakulekanichisya chilikati cha 
mundu ni wankwakwe. Ni nganawa wanti ni kunnagachisya nayo 
yalakweyo jwalijose ikaweje kwa lisosa lya Allah, niakulijiganyaga 
yakwajonanga, yangawa nkwakamuchisya, soni amasile kumanyilila 
kuti jwayiche mwa kuusagula (usawio), nganakola liunjili lililyose 
(lya yambone) ku Akhera. Kaje kusakala yasagwile pakusumanya ni 
(ntendele wa) mitima jao, ingawe wamanyililaga. 


103. Soni wanganyao ingawe wakulupilile ni kuligosa, chisimu chene, 
malipilo gakuumila kwa Allah gakaliji gambone (kukwao) ingawe 
wamanyililaga. 


104. E jenumanja wankulupilile! Kasintiji (pakunsalila Ntume ££): 

“Tuchiingaani.” Nambo n'jileje: “Ntukosoŵalile.” Soni pikanilani 
(malamusi), mwanti akwete kupata achimakafili ilagasyo 
yakupoteka nnope. 


105. Ngaakunonyelwa awala wanya wakanile; kutandila achinsyene 
itabu (Ayuda ni Akilisito) ni wakuwanganya (Allah ni isanamu) kuti 
intuluchile jenumanja (Asilamummwe) yambone iliyose kutyochela 
kwa M'mbuje gwenu. Nambotu Allah akunsagulilaga ukoto Wakwe 
jwansachile, soni Allah ni nsyene umbone wekulungwa. 


106. Ngatukufutatu Aya jilijose kapena kujiliwasya, ikaweje 
tukwikanajo jine jambone kupunda jalakwejo kapena jakulandana 
najo, ana ngankumanyilila kuti Allah pa chindu chilichose awele 
Jwakombola? 


107. Ana ngankumanyilila kuti Allah akwete uchimwene wa 
kumawunde ni petaka? Soni nganinkola jenumanja kaligoselo ata 
nkulupusyo jwangawaga Allah. 


108. Kapena nkusaka (Asilamummwe) kuti mum'busyeje Ntenga jwenu 
LE mpela yawatiji pakuwusyidwa Musa kalakala (iwusyo yachalu)? 
Soni jwachasagule ukafili pakusumanya ni chikulupi, nikuti amasile 
mwasokonechele kuleka litala lyagoloka. 


109. Wajinji mwa achinsyene itabu (Ayuda ni Akilisito) awele ali 
nkusachilila yanti ali am'buchisye (Asilamummwe) ku ukafili 
panyuma pakulupilila kwenu, ligongo lya litima lyakutyochela kwa 
wanganyao achimisyene, panyuma pakuonechela kwa jamanjao 
chakuona (jwali Muhammadi ), basi mwakululuchilani nikwaleka 
mpaka Allah ayichenalyo lilamusi Lyakwe,!! chisimu Allah pa 
chindu chilichose awele Jwakombola. 


110. Soni jimikani Swala mwakolosya ni ntoleje Zaka, soni mu 
chambone chilichose chinkulilongochesya chinkachisimane kwa 
Allah, chisimu Allah ichindu yankutenda awele Jwakuilolechesya. 


111. Soni watite: “Ngawa nkuja kwinjila ku Mbepo ni ikaweje jwali 


[1] (2;109) Chilamusi cha jele Ayaji chafutiidwe ni Aya ja (9:29). (Nnole mu Tafsir At- 
Twabari). 

Myuda kapena Nkilisito.” Yele ni isako yao. Jilani: “Ikani nao 
umboni wenu naga nkuŵecheta yakuona.” 


112. (Ngwamba!) Nambo kuti mundu jwachajipeleche ngope jakwe kwa 
Allah (pakunda Usilamu), ni ali jwakolosya (pa Usilamu wakwe), 
jwele nijuchakapate malipilo gakwe kwa M'mbujegwe, soni ngasaja 
kuwa nioga, ngasaja kuwa soni wakudandaula. 


113. Soni Ayuda akasatiji: “Akilisito nganawa pa chilichose (wangali 
dini jaakukuya).” Nombe Akilisito akasatiji: “Ayuda nganawa 
pa chilichose (wangali dini jaakukuya).” Kutendaga wanganyao 
akusoomaga Chitabu, mmomopemo mwa kulandana nimalowe 
ga wanganyao nimwaakuwechetela wandu wangali chachimanyi 
(wagalagatila isanamu). Sano Allah ni jwatachijilanya chilikati chao 
lisiku lya Kiyama pa ichindu yawaliji nkutindana pa yalakweyo. 


114. Ana soni nduni jwali jwalupuso nnope kumpunda mundu 
jwaakukanya misikiti ja Allah kuti Lina Lyakwe lisalidweje 
mwalakwemo, ni akulimbangana pakujitendekasya chisaame 
(pakwalekasya wandu kutendelamo ibada). Wanganyao nganikuwa 


Kwaluka ni kwao pa duniya, soni ku Akhera chakapate ilagasyo 
yekulungwa nnope. 


115. Soni kungopoko ni kungapililo nsyene jwakwe Allah, sano 
kulikose kuchin'galauchile (pakuswali naga Allah annamulile), 
nikuti kwalakweko nikuchili chibula cha Allah, chisimu Allah ni 
Jwakwanila kusyene (ku iwumbe Yakwe), Jwakumanyilila nnope. 


116. Soni akasatiji: “Allah alitendele mwanache.”!"! Kuswejela ni 


[1] (2:116) Akusimulila Ibn Abbâs + yanti: Ntenga jwa Allah ¥§ jwatite: “Allah jwatite: 
“Anambuchisye Une mwanache jwa Adam, kutendaga nganikuwa kwakuwajilwa 
kukwakwe kutenda iyyo. Ni jundukene, kutendaga nganikuŵa kwakuŵajilwa 
kukwakwe kutenda iyyo. Sano kunambuchisya kwakwe nikwanti: Jukulambusyaga 
yanti Une ngawa nkukombola kum’buchisya mu kawe kakwe kandanda (panyuma 
pa kuwa). Sano kundukana kwakwe nikuŵecheta kwakwe kwanti Une ngwete 
mwanache. Kuswejela ni Kwangu, ndalikangene nayo yakola wakongwe kapena 
mwanache.” (Swahîh Al-Bukhârî, Hadîth No. 4212). 

Kwakwe (Allah awambalene nayo yele), nambo kuti yosope ya 
kumawunde ni petaka iwele Yakwe Jwalakwejo, yosope yene 
ikwitika Kukwakwe (mwa ukapolo). 


117. (Jwalakwe ni) Nkugumba mawunde ni mataka, sano naga asachile 
kuti chindu chipatikane, basi agambaga kuchilamula kuti: “M'be!” 
ni chikasawaga. 


118. Soni wandu wangali chachimanyi akasatiji: “Ligongo chichi Allah 
jwangatuwechetekasya uwwe, kapena kutuichilila chisimosimo?” 
Mmomopemo mwakulandana nimaloŵe ga  wanganyao 
nimwawawechetele wandu wakala jamanjao nkanapagwe, mitima 
jao jilandene, pamasile patusalichisye ma Aya kwa wandu 
waakukulupilila kusyesyene. 


119. Chisimutu Uwwe tuntumisye (mmwejo Muhammadi ) ni yakuona 
kuti m'be wakutagulila abali syakusengwasya ni wakutetela, soni 
ngan'ja kuwusyidwa ya wandu wa ku Moto Waukali. 


120. Soni nganawa anchiniile mmwejo Ayuda ni Akilisito mpaka 
n'di nkuyiye dini syao. Jilani: “Chisimu chongoko cha Allah ni 
chachili chongoko chisyesyene.” Nambotu naga nkuye yakusaka 
yao (chachili Chiyuda kapena Chikilisito chaocho) panyuma pa 
yainyyichilile yaumanyilisiyi (jajili Our'an), chim'be wangali 
wakun'gosa ata wakunkulupusya (pa ipotesi yakuumila) kwa Allah. 


121. Awala watwapele chitabu nikuchisoomaga kusyesyene (mwangali 
konjechesya kapena kupungula), wanganyao niwaakuchikulupilila 
(chitabu cha Our'an), nambo wachachikane chele, wanganyao 
niwachawe wakwasika. 


122. E jenumanja wanache wa Israila! Kumbuchilani chindimba 
Changu chanampele, soni nanchimbichisye kupunda iwumbe 
yosope (yandawi jenu). 


123. Ni lijogopani lisiku lyangakomboleka mundu kunkamuchisya 
mundu jwine chilichose, soni ngasichikundidwa kuumila 
kwa jwalakwejo chaliombolela, atamuno chondechonde (cha 

akuchondelela) ngasichinkamuchisya, soni wanganyao ngasawa 
wakulupusidwa. 


124. Soni (kumbuchilani) katema kajwalinjidwe Ibrahima ni Ambujegwe 
pakumpa malamusi,!"! niwagakwanisye. (Allah) jwatite: “Chisimutu 
Une chinantende mmwejo kuwa nnongola jwa wandu.” (Ibrahima) 
jwatite: “Ana ni achiwanangu wakwe?” (Allah) jwatite: “(Elo, 
nambo kuti) chilanga changu ngawa nkwapata wakulitenda lupuso 
(mu wanache wenuo.)” 


125. Soni (kumbuchilani) katema katwakutesile ku nyumba (ja Likaaba) 
kuwa kwakuja kwendelajendela wandu nikwantunjelele, soni 
patendani pamalo pawaliji nkwima Ibrahima (ndema jawatawaga 
Likaabalyo) kuwa pakuswalila. Nitwannamwile Ibrahima ni Ismaila 
kuti: “Jiswejesyani Nyumba Jangu ligongo lya wakujisyungula, ni 
wakutama itikafu ni wakwinama ni kusujudu (pakuswali).” 


126. Soni (kumbuchilani) katema kajwawechete Ibrahima kuti: “E 
Ambuje wangu! Utendani awu Musi (wa Maaka) kuwa wantunjelele, 
nimwape achinsyeneo isogosi, nambo waakulupililepe mwajamanjao 
mwa Allah ni Lisiku Lyambesi.” (Allah) jwatite: “Nijwakufulu 
jwake, basi chinansengwasye panandi kaneka chinjintutila ku 
ilagasyo ya ku Moto, kaje kusakala malo gakuujila gakwe!” 


127. Soni (kumbuchilani) katema kawaliji nkukwesya Ibrahima ni Ismaila 
chitepo chanyumba (ja Likaaba aku achiwendaga kuti): “Ambuje 
wetu! Pochelani kutyochela kukwetu (masengo getuga), chisimutu 
Mmwe ni wan'di Wakupikanichisya, Wakumanyilila nnope.” 


128. “Ambuje wetu! Tutendani kuwa wakulipeleka Kukwenu, ni mu 
wanache wetu (muwe mwana soni) nkutula wakulipeleka Kukwenu, 


[1] (2:124) Malamusi galakwega galiji gamajinji. Gane mwa galakwego ni: (a) 
Kwawilanjila wandu ku Tauhidi. (b) Kwalosya wandu katende ka Hija. (c) Kutenda 
chasa chachipago; mpela kuwumbala, kumyola wumbo sya pachilolo, kupungula 
masharubu, kulengula ngose ni kunupula wumbo syakungwapa. (d) Jwalinjidwe soni 
mayeso gawili: (1) Ndema jawaponyedwe pa moto. (2) Ndema jawalamulidwe kuti 
asikite mwanache jwakwe kuwa mbepesi jakupeleka kwa Allah. (Nnole mu Tafsir 
Ibn Kathîr). 

soni tulosyani (matala ga katende ka) ibada yetu (ya Hija ni Umra),!" 
ni ntupochele toba jetu, chisimu Mmwejo ni wan'di Wakupochela 
nnope toba, Wachanasa channope.” 


129. “Ambuje wetu! Mwatumichisyani Ntenga jwakutyochela mu 
wanganya peo, kuti wasoomeleje ma Aya Genu ni kwajiganyaga 
Chitabu ni lunda Iwakusokoka, soni kuti waswejesyeje, chisimutu 
Mmwe ni wan'di Wamachili gakupunda, Walunda lwakusokoka.” 


130. Ana nduni jwatatende ngajisaka dini ja Ibrahima (wauli Usilamu) 
pangawaga jwaauwawatisye ntima wakwe? Sonitu pamasile 
patwansagwile (Ibrahimajo) pa duniya, chisimu jwalakwe soni ku 
Akhera takawe mwa wandu wambone. 


131. (Kumbuchilani) katema kawasalilidwe ni Ambujegwe (Allah) kuti: 
“Lipelekani (pakuwa Nsilamu).” Jwalakwe jwatite: “Nalipeleche 
kwa M'mbuje jwa iwumbe yosope (mbele Nsilamu.)” 


132. Soni Ibrahima waagombelechesye yalakwei (yakuya dini ja 
Usilamu) wanache wakwe, nombe Yaakubu (jwaagombelechesye 
wanache wakwe kuti): “E achiwanangu! Chisimu Allah ansagulile 
Dini, ningasim'bwa ikaweje n'di Asilamu.” 


133. Ana jenumanja mwapali ndema jachanyyichilile Yaakubu chiwa? 
Katema kawawusisye wanache wakwe kuti: “Ana chin'galagatileje 
chichi panyuma pangu?” Wanganyao watite: “Tugalagatileje 
N'nungu jwenu, (jujojopejo) ni N'nungu jwa achinangolo wenu; 
Ibrahima, Ismaila ni Isihaka, N'nungu Jumpepe. Sonitu uwwe 
tukulipeleka Kukwakwe (pakuwa Asilamu).” 


134. Walakweo ni nkutula wawapite kala, chiuchipata yawapanganyisye, 
nombe wanganyammwe tinchipata yampanganyisye, soni ngasin'ja 
kuwusyidwa mu ichindu yawaliji nkutenda wanganyao. 


[1] (2:128) Manâsik nimatala ga katende ka ibada ya Hija mpela: Ihram (kunuya kwa Hija), 
Twawâf (kusyungula Likaaba kasano nakawili), Saty (kuusyaawusya kwenda sikati ja 
As-Swafa ni Al-Marwah, kwima pa Arafat, kutenda chigono pa Muzdalifah, kutama 
pa Mina, kuponya maganga mu ipilala itatu yakuwilanjidwa kuti Jamarât ni kusikita 
inyama yambepesi. (Nnole mu chitabu cha Hija ni Umra mu Swahih Al-Bukhârî). 

135. Soni (Ayuda ni Akilisito) akasatiji (pakwasalila Asilamu): “Naga 
kuti n'jongoche nim'be Ayuda kapena Akilisito.” Jilani: “Nambo 
(uwwe tukuya) dini ja Ibrahima jwakongoka (jwa walekangene 
nasyo dini syepombotale), soni nganawa mwa akuwanganya (Allah 
ni isanamu).” 


136. Wechetani (jenumanja Asilamu pakwasalila Ayuda ni Akilisito) 
kuti: “Uwwe tukulupilile mwa Allah, ni yaitulusyidwe kukwetu (jajili 
Qur’an), ni yayatulusyidwe kwa Ibrahima, Ismaila, Isihaka, Yaakubu 
ni isukulu yakwe, ni yawapedwile Musa ni Isa, ni yawapedwile 
Achimitume kuumila kwa M’mbuje gwao, ngatukulekanganya 
chilikati cha jumpepe mwa wanganyao, soni uwwe Kukwakwe 
tukulipeleka (pakuwa Asilamu).” 


137. Sano naga wanganyao akulupilile yantite paakulupilila jenumanja, 
nikuti chajongoche, nambo naga akugalauka (kuleka chele chikulupichi), 
nikuti wanganyao agambile kuwa mu ukangani, basi Allah chan'gose 
jenumanja (ku yakusakala yakutyochela) kwa wanganyao, soni 
Jwalakwejo ni Jwakupikanichisya Jwakumanyilila nnope. 


138. (Kuyani) dini ja Allah (wauli Usilamu), ana niwani wakwete 
dini jambone kupunda ja Allah? Sonitu uwwe Jwelepejo 
nijwatukun'galagatila. 


139. Jilani (ku Ayuda ni Akilisito): “Ana nkusisyana nowe pa ya 
Allah kutendaga Jwalakwejo ni M'mbuje gwetu soni M'mbuje 
gwenu? Soni uwwe tukwete yakutenda yetu,!! nombe jenumanja 


[1] (2:139) (a) Akusimulila Al-Mughirah bin Shu'bah + yanti: Ntume ££ jwaliji nkwima 

kuswali mpaka kuyimba makawu gakwe. Sano pajwawusyidwe kuti: Ligongo 
chichi jukuswali nnope chanti iyyo kutendaga pamasile pajukululuchilidwe sambi 
syakwe syam'bujo ni syamunyuma syakwe (kulosya kuti Ntumejo ££ jwangali sambi 
silisyose)? Jwalakwe jwatite: “Ana une ngawa kapolo jwakuntogolela (Allah)?” 
(Swahih Al-Bukhiri, Hadith No. 4556). 
(b) Akusimulila Abu Hurairah 4 yanti: Ntenga jwa Allah ££ jwatite: “Une ngakole 
golodi jakulandana (winji wakwe) mpela litumbi lya Uhud, nga nganiyisengwasya 
yanti chinechakwe mu jalakwejo chisigale kukwangu panyuma pa ilo itatu 
(ngajitosile josope jene ni kujipeleka petala lya Allah) gamba kusigasya jakuuchisya 
ngongole.” (Swahih Al-Bukhârî, Hadith No. 6080). 

nkwete yakutenda yenu, soni uwwe (yosope yatukutendaga) 
tukunswejechesyaga Jwalakwe.” 


140. Kapena (jenumanja Ayuda ni Akilisito) nkuwechetaga kuti: 
“Kutandila Ibrahima, Ismaila, Isihaka, Yaakubu ni isukulu yakwe, 
waliji Ayuda kapena Akilisito?” Jilani: “Ana wanganyammwe ni 
wan'di wakumanyilila nnope kapena Allah (jwaakuti wanyao waliji 
Asilamu)?” Ana nduni jwali jwalupuso nnope kumpunda mundu 
jwaakusisa umboni wakwete wakutyochela kwa Allah! Sanotu Allah 
nganawa jwanti ni ngaimanya yankutenda. 


141. Walakweo ni nkutula wawapite kala, chiuchipata yawapanganyisye, 
nombe wanganyammwe tinchipata yampanganyisye, soni ngasin'ja 
kuwusyidwa mu ichindu yawaliji nkutenda wanganyao. 


142.9 Pangakawapa wawawate mwa wanduwa chaweje alinkuwecheta 
kuti: “Ana nichichi chachagalawisye (Asilamu) kuleka ku chibula 
kwao kuwaliji nkulola (pakuswali)?” Jilani: “Kungopoko ni 
kundiwilo nsyene jwakwe Allah, akasan'jongolela jwaakunsaka 
kwitala lyagoloka.” 


143. Soni iyyoyopeyo tuntesile wanganyammwe kuwa nkutula wachilikati 
kuti m'be mboni pa wandu,!"! nombenajo Ntenga (Muhammadi #£) awe 
mboni pa jamanja, ninganitukutenda ku chibula (cha Baitul Mugaddas) 
kwamwaliji nkulola, ikaweje kuti tummanyukule mundu jwaakunkuya 
Ntenga pakunnekanganya nimundu jwaakugalauchila ku indende 
yakwe, soni chisimu chene (yagalausya chibulayo) yaliji yakusausya 


[1] (2:143) Akusimulila Abu Sa'id Al-Khudri 4 yanti: Ntenga jwa Allah ¥§ jwatite: 
“Nuhu tachiwilanjidwa lisiku lya Kiyama, ni tachiti pakwanga: “Labbaika wa 
Sa'daika, (Ngun’jitika soni ngunkunda malamusi genu) Ambuje wangu!” Allah 
tachiti: “Ana mwalungwisye utenga wetu wa Tauhidi?” Nuhu tachiti: “Elo.” Ni 
tachiwusyidwa wandu wakwe kuti: “Yeti jwalakweju jwalungwisye kukwenu utenga 
wetu wa Tauhidi?” Wanganyao tachiti: “Pangali nkutetela jwalijose jwajwaiche 
kukwetu.” Kaneka Allah tachiti (kwa Nuhu): “Ana wani watam'bichile umboni?” 
Jwalakwe tachiti: ‘Muhammadi $% ni wakunkuya wakwe.” Basi wanganyao 
(Asilamu) tachiwichila umboni yanti jwalakwe jwalungwisye utenga, sano Ntenga 
(Muhammadi £) ni juchiwichila umboni ya jenumanja (kuti nkuwecheta yakuona).” 
(Swahih Al-Bukhari, Hadith No. 4217). 

kwekulungwa nnope ikaweje kwa wandu wawajongwele Allah, 
ninganawa Allah jwanti nikonanga chikulupi chenu (pa swala syenu 
sim'bele n'di nkuswali pakulola ku Baitul Mugaddas), chisimu Allah 
kwa wandu ni Mpole kusyene, Jwachanasa channope. 


144. Pamasile patukuweni galausyagalausya kwa ngope jenu (mmwe 
Muhammadi ££ kulola) kwinani, sano chitun'galauchisye ku chibula 
chankuchisakacho, mwanti sano galauchisyani ngope jenu upande 
wa Nsikiti Wakuchimbichika (wa Maaka), soni palipose pachim'be 
wanganyammwe galauchisyani ngope syenu ku wele upandeo, soni 
chisimu chene awala wawapedwile Chitabu akumanyilila yanti 
yalakweyi yakuonaonape yakuumila kwa M’mbuje gwao, sano Allah 
nganawa jwanti ni ngaimanya yaakutenda wanganyao. 


145. Naatamuno m'biche nacho kwa awala wawapedwile chitabu chilosyo 
chantundu uliose nganaŵa akuyiye chibula chenu, nombe mmwe 
nganim'ba nkuyiye chibula chao, soni atamose wane mwa jamanjao 
nganawa akuyiye chibula chawane, nambo naga nkuye yaakwisaka 
wanganyao panyuma pa umanyilisi wawunyyichilileu, chisimu mmwe 
chim'be pa jele ndemajo mwa wakulitenda lupuso. 


146. Wandu watwapele chitabu akuimanyilila yalakweyi yaakuti 
pakwamanyilila wanache wao, nambo chisimu likuga line mwa jamanjao 
likasasisaga yakuona lichiimanyililaga. 


147. (Yalakweyi ni) yakuona yakuumila kwa Ambuje wenu, basi 
ngasim'ba ata panandi mwa wakaichila. 


148. Soni uliose (mwa mikutula jakala) wakwete upande wakwe 
wawalolaga (pakuswali), basi ijanguilani yambone, palipose 
pachim'be Allah tachiika namwe wanaose (lisiku lya Kiyama), 
chisimu Allah pa chindu chilichose awele Jwakombola. 


149. Soni kulikose kumpite basi galauchisyani ngope jenu ku Nsikiti 
Wakuchimbichika, soni chisimu yalakweyi niyakuona yakuumila 
kwa Ambuje wenu, sano Allah nganawa jwanti ni ngaimanya 
yankutenda wanganyammwe. 

150. Soni kulikose kumpite (mmwe Muhammadi ££) basi galauchisyani 
ngope jenu ku Nsikiti Wakuchimbichika, nombe palipose 
pachim'be wanganyammwe basi galauchisyani ngope syenu ku 
upandeo, kuti wandu akasakola malowe gakutatawana namwe, 
ikaweje wawowopeo walitendele lupuso mwa jamanjao, basi 
ngasimwajogopaga wanganyao nambo munjogopeje Une, ni kuti 
ngwanilisye chindimba Changu pa jenumanja kuti n'jongoche. 


151. Mpela mutuntumichisye kukwenu jenumanja Ntenga 
jwakutyochela mwa wanganyapemmwe jwaakunsoomela ma 
Aya Getu, nikunswejesyaga, ni akun'jiganyaga Chitabu ni lunda 
lwakusokoka, ni akun'jiganyaga soni yamwalekaga ngaimanya. 


152. Basi mungumbuchilani,”! None chinankumbuchile, soni 
mundogolelani, ni nkanganaga. 


153. E jenumanja wankulupilile! Likamuchisyani (naga yimpatile 
ipato) pakupilila ni kuswali, chisimu Allah ali pamo ni akupilila. 


154. Ni ngasim'bechetaga pa kwamba ya wandu waakuwulajidwa petala 
lya Allah kuti: “Wawe.” Nambo wachijumi gamba kuti ngankupata 
kumanyilila. 


155. Soni chitun'dinje ni chindu chakogoya (mpela ngondo), kwisa soni 
sala, kunandipa kwa ipanje, kwasika kwa maumi ni konasika kwa 
isogosi, ni mwatagulilani wakupilila abali jakusengwasya. 


[1] (2:152) (a) Dhikr Allah (Sikili) nikunkumbuchila Allah pa kunnapilila, kunswejesya 
ni kunkusya. Nnole chilaaki cha Aya ja (13:28) 
(b) Akusimulila Abu Hurairah ¿$ yanti: Ntume ¥§ jwatite: “Allah Jwatite: Une 
ndili mwaakunganichisya kapolo jwangu kuti ni mumbelele (ndili jwakombola 
kuntendela yajukuganichisya kuti mpaka nantendele). Soni Une nguwaga najo naga 
juchingumbuchilaga. Naga juli nkungumbuchila chamuntima, None ngunkumbuchilaga 
chamuntima. Nambo naga juli nkungumbuchila pa chiwanja chawandu, Une ni 
ngunkumbuchilaga pa chiwanja chambone nnope kuchipunda chalakwecho (chiwanja 
cha Achimalaika). Sano naga jukumandichila kwa ligasa, Une ngum'bandichilaga kwa 
nkono. Sano naga jukumandichila kwa nkono, une ngum'bandichilaga kwakongola 
makono ganagawili. Soni naga jukumbichilila juna nkwenda, Une ngum'bichililaga 
mwakutugala.” (Swahih Al-Bukhârîi, Hadith No. 6970). 

156. Awala wanti naga ipato yapatilemo akasatiji: “Chisimu uwwe wa 
Allah, soni chisimu uwwe Kukwakwe tuuchiujila.” 


157. Wanganyao ukoto wakuumila kwa M’mbuje gwao uli pa jamanjao 
ni chanasa, soni wanyao niwali wakongoka. 


158. Chisimu (matumbi ga) Swafa ni Maruwa gawele mu imanyilo 
ya (Dini ja) Allah, sano jwalijose jwapite kutenda Hija kapena 
Umra, pawe pangali ulemwa kwa jwalakwejo kuusyausya kwenda 
chilikati chakwecho, mwanti jwachapanganye masengo mwa gamba 
kulipeleka (nikuti tachilipidwa), chisimu Allah ni Jwakutogolela 
kusyene, Jwakumanyilila nnope. 


159. Chisimu awala waakusisa yatutulwisye yaili ilosyo yakuonechela 
palangulangu soni yaili chongoko, panyuma panti tuisalichisye 
kwa wandu m’Chitabu, wanganyao niwaakuwa ali nkulwesedwa ni 
Allah, soni ni akuwa ali nkulwesedwa ni akulwesa. 


160. Ikaweje awala watesile toba ni kwilanya (yawawatanganyagayo) 
ni kusalichisya (yawasisagayo), basi wanganyao ni wachinapochele 
toba jao, soni Une ni Jwakupochela nnope toba, Jwachanasa 
channope. 


161. Chisimu awala wakanile nikwikanila kuwa ali makafili, wanganyao 
malweso ga Allah, Achimalaika ni wandu wosope gali pa jamanjao. 


162. Mwele (mmalweso ga ku Motogo) chakawe wandamo, ilagasyo 
ngaija kupungusyidwa kwa jamanjao, soni wanyao ngaaja 
kupedwa lipesa. 


163. Soni Nnungu jwenu ni Nnungu Jumpepe basi, pangali nnungu 
jwine (jwakuwajilwa kun'galagatila) ikaweje Jwelepejo, Jwaukoto 
wejinji, Jwachanasa channope. 


164. Chisimu chene mu kagumbidwe ka mawunde ni mataka, ni 
kupisyangana kwa chilo ni muusi, ni yombo yekulungwakulungwa 
yaikwenda m'mbwani ili ipachile ichindu yakwakamuchisya wandu 
(nambo ngamilwa), ni mesi gaatulwisye Allah kuumila kwinani 

nikusyuchisya nago litaka panyuma pakuwa kwakwe, ni kwenesya 
palakwepo mitundu josope ja inyama, ni kujigalausyagalausya 
mbungo ni mawunde gawula gagakwendesyedwa chilikati cha 
kwinani ni pasi, muwele mwana ilosyo kwa wandu wakwete lunda. 


165. Soni chilikati cha wandu pana waakulitendelaga (isanamu 
kuwa) milungu (jao) kunneka Allah,!! ni akwinonyelaga 
yaakatite pakunnonyela Allah, nambo wandu wakulupilile niwali 
wakunnonyela Allah mwakupelenganya. Mwanti wandu walitendele 
lupusowo angajione ndema jachakaioneje ilagasyo (akaiweni 
yakogoya kusyene), ligongo machili gosope gachiwa ga Allah, soni 
Allah ni Jwaukali pakupeleka ilagasyo. 


166. (Mwakumbusyani) katema katachiliipaata achinnongola wawaliji 
nkukuyidwa (mu ukafili) pakwakana wawaliji nkukuya, aku ali 
ayiweni ilagasyo, mwanti nkamulano wa chilikati chao uchikatika. 


167. Nitachiwecheta akukuya kuti: “Kungawe kwakomboleka uwwe 
kuujila (ku duniya) tungajile kuliipaata pakwakana wanganyao mpela 
yatite pakuliipaata pakutukana uwwe.” Iyyoyopeyo niichakajileje 
Allah pakwalosya wanganyao itendo yao kuwa madandausi gao, 
soni wanganyao ngasawa wakopoka ku Moto. 


168. E jenumanja achinawandu! Mu ichindu yaili pa chilambo lyagani 
ya halaal peyo yayili yambone, soni ngasinkuyaga sajo sya shetani, 
chisimu jwalakwe kukwenu awele mmagongo jwakuonechela. 


169. Chisimu jwalakwejo akunchisya yangalumbana ni yakunyalaya, 
soni nikuti munnambuchisyeje Allah yangankuimanyilila. 


170. Soni naga ili iwechetedwe kukwao (yanti): “Kuyani yaatulwisye 
Allah.” Akasatiji: “Nambo tukuya yatwasimene nayo achatati 


[1] (2:165) Akusimulila Abdulla +$ yanti: Ntume #4 jwawechete upande umo wamalowe, 
sano une ninawechete upande wineo. Ntume #£ jwatite: “Jwalijose jwatayikane 
mwakuwa achinnumbanjilaga jwinepe jwangawaga Allah, takajinjile ku Moto.” Une 
ni natite: “Jwalijose jwatayikane mwakuwa akakunnumbanjila jwinepe jwangawaga 
Allah, takajinjile ku Mbepo.” Swahih Al-Bukhârî, Hadith No. 4227). 

wetu.” Ana nantimuno kuti achatati wawowo nganakola umanyilisi 
wa chilichose soni nganawa wakongoka (chiwakuyejepe?) 


171. Soni chilandanyo cha achimakafili chili chisawu (m'busa) 
jwaakuigumilila (ilango yakwe) mwa kuikalipila, kutendaga yalakwe 
ikaakupikana ikaweje kuwilangape ni gumila, wangapikana, 
wangawecheta soni wangalola, mwanti wangali umanyilisi. 


172. E jenumanja wankulupilile! Lyagani mu yambone yatumpele, soni 
muntogolelani Allah nam'baga jenumanja nkun'galagatila Jikape 
Jwele. 


173. Chisimu (Allah) ayitesile haraam kukwenu (kulya) chibudu, 
myasi, nyama jeguluwe ni chachisikitidwe pakolanjidwa (lina 
linepe) lyangawaga lya Allah (kuwa mbepesi ja akumasoka), nambo 
jwachasingalilwe (nikulya cha haraamucho) mwangali kuchilumba 
kapena kusumba mpika, basi chipawe pangali ulemwa kukwakwe, 
chisimu Allah ni Jwakululuka kusyene, Jwachanasa channope. 


174. Chisimu awala waakusisa yawatulwisye Allah m'Chitabu (cha 
Baibulo) nikuisumanyaga ni (ya duniya) yantengo wannono, 
wanganyao ngakulya chinepe m’matumbo mwao changawaga moto, 
soni Allah ngaaja kwawechetekasya lisiku lya Kiyama, soni ngaaja 
kwaswejesya, soni akwete kupata wanganyao ilagasyo yakupoteka 
nnope. 


175. Jamanjao niawalawala wasagwile kusokonechela pakusumanya ni 
chongoko, ni (kusagula soni) ilagasyo pakusumanya ni chikululuko, 
ana nichichi chikwatendekasya kupilila ni Moto? 


176. Yalakweyo niligongo lyanti Allah atulwisye Chitabu 
mwakuonaonape, nambo wandu watindene m’Chitabumo ali mu 
ukangani wakutalikangana (ni yakuona). 


177. Umbone nganiuwa pagalauchisya ngopesyenu upande wa kungopoko 
ni kundiwilo, nambo umbone (usyesyene) ni wa mundu jwankulupilile 
Allah, Lisiku Lyambesi, Malaika, Chitabu ni Achimitume, 
achipelekaga soni chipanje achichisakaga kwa wapaulongo, 

wawina, masikini, jwapaulendo, wakuwenda, ni kwaapela ulukosyo 
achikapolo, achiswaliji soni Swala nikutolaga Zaka, ni wakwanilisya 
ilanga yao pati atawenemo, ni wakupilila pakulaga, pakulwala ni 
pandema jangondo, wanganyao niwaasimichisye (Usilamu wao), soni 
wanyao niwali wakun'jogopa (Allah). 


178. E jenumanja wankulupilile! Silamulidwe kukwenu mbusyo 
syakulandana pa akuulajidwa, nnukosyo kwa nnukosyo, kapolo 
kwa kapolo, jwankongwe kwa jwankongwe, nambo (nkuulaga) 
jwakululuchilidwe ni nchimwenegwe (nkuulajidwa) pa chindu 
chinechakwe (mpela kuti apeleche mbiya mmalo mwakuulajidwa) 
nikuti (nkukululukajo) asikuyekuye (ni kuwilasya) mwa umbone, 
nombenajo (nkuulagajo) alipile (mbiyasyo) kukwakwe mwa 
umbone, kwalakweko ni kwepepasya kwakutyochele kwa M'mbuje 
gwenu soni (chiwele) chanasa, sano juchasumbe mpika panyuma pa 
yele, nikuti akwete kupata ilagasyo yakupoteka nnope. 


179. Soni nkwete jenumanja (kusunga) umi mu mbusyo syakulandana E 
jenumanja wankwete lunda! Kuti n'digose (ku nteto wakuulagana). 


180. Kulamulidwe kukwenu pati chiwa chili chim' bichilile jumo jwenu naga 
achilekaga chipanje; kuleka wasiya (pa chipanjecho) waachinangolo 
wawili ni wapaulongo mwa kwilanila (ni malamusi ga Dini), lyele liwele 
lilamusi kwa waoga (wakun'jogopa Allah).!"! 


181. Sano jwachaligalausye (lilamusili) panyuma pakulipikana; nikuti 
ulemwa wakwe chiuwe pa waakuligalausyao, chisimu Allah ni 
Jwakupikanichisya, Jwakumanyilila nnope. 


182. Sano mundu jwan'jogopele nkuleka wasiyajo kuti atakwika 
mwapendechele ku upande wepombotale kapena ku ulemwa 
nikwakolochesya chilikati chao, chawe jwangali ulemwa, chisimu 
Allah ni Jwakululuka kusyene, Jwachanasa channope. 


183. E jenumanja wankulupilile! Kulamulidwe kukwenu kutawa 
(Namasani) mpela yakwatite pakulamulidwa kwa wandu wawaliji 
paujo penu (jenumanja nkanim'biche) kuti n'digose (ku ilemwa). 


[1] (2:180) Chilamusi cha aji Ayaji chafutiidwe ni Aya ja (4:11). 

184. Mowa gakuŵalanjikape (29 kapena 30), nambo jwachawe 
nkulwala mwa jaomanja kapena pa ulendo (nigopola) akwanisye 
chiwalanjilochi ni mowa gane (ga kuuchisya), sano wandu wakutawa 
mwakulajilila (ligongo lyauchekulu kapena ulwele wan'gona- 
n'gona), chakomboleche (kuleka kutawako ni) kupeleka malipilo 
gayakulya yakwanila masikini (jumo pa lisiku lililyose lyakatawile), 
sano jwachapanganye masengo mwagamba kulipeleka yele tiiwe 
yambone kukwakwe, nambo naga nkutawa (iyyoyo mwakulajilila) 
tiiwe yambone kukwenu naga n'di wakumanyilila (kusosekwa 
kwakutawako). 


185. Mwesi wa Namasani ni awula wajatulusyidwe Qur’an nkati mwakwe 
kuwa chongolo cha wandu ni ilosyo ya kuonechela palangulangu 
ya chongoko, soni kuwa chilekanganyo (cha yakuona ni yaunami), 
sano jwauweni mwa jaomanja mwesi (ali chitamile pamusi) atawe 
Namasanijo, nambo jwachawe nkulwala kapena paulendo (nigopola), 
akwanisye chiwalanjilo ni mowa gane (ga kuuchisya), Allah 
jukunsoselaga yakwepepala wanganyammwe soni jwangansosela 
yakunonopa, soni (jukusaka) kuti nkwanisye chiwalanjilocho ni 
kunkusyaga Allah (pakutenda Takbirah) ligongo lya kun'jongola kwenu 
soni kuti m'be wakutogolela.!"! 


186. Soni naga ali am'busisye achikapolo Wangu Yangune, basi 
(mwasalilani yanti): Chisimu Une ndili pakuwandika, ngwangaga 


[1] (2:185) Akusimulila Abu Hurairah :# yanti: Ntenga jwa Allah #£ jwatite: “As-Swiyâm 
(kutawa) kuwele chisiwililo. Basi mundu jwaakutawa alitalichisye ku yansese, 
nambo soni akatenda yaujinga. Sano naga jwine jwakwe achintendelaga uwwaanga 
kapena kuntukana, basi ansalile kakwana kawili kuti: ‘Une ndawile.” Ntume %5 
jwatite soni: “Ngunnumbila Ajula (Allah) jwauli ntima wangu mmakono mwakwe! 
Chisimu luwumba lwa nkamwa mwa mundu jwantawe, lukasawa lwakununjila 
pameso pa Allah kumpunda luwumba lwa misiki. (Allah akuwecheta yakwamba 
mundu jwantawe): “Jwalakwe jukuleka yakulya yakwe, yakumwa yakwe, kwisa soni 
isako yakwe ligongo lyangune. Swaum (kutawa) ni jangu, soni Une ni jutinjilipila 
ya jalakwe. Sano malipilo ga itendo yambone gakonjechesyedwaga kwa kakumi.” 
(Swahih Al-Bukhari, Hadith No. 1795). Namuno kuti masengo galigose gambone 
nkulipila jwakwe ni Allah, nambo apa Allah ajisagwile Swaum ligongo lyanti; mundu 
ngakomboleka kutawa ligongo lyandola. (Nnole mu Fath Al-Bârî). 

duwa jankuomba pati amombile, basi anjitiche (kuŵilanga Kwangu) 
ni angulupilile kuti ajongoche. 


187. Kuwele kwakundisyidwa kukwenu chilo chakwimuchila kutawa 
kutendanao ulombela achimmasyeto wenu, wanganyao ni iwaalo 
yenu nombe wanganyammwe ni iwaalo yao, Allah amanyiiliile 


apocheele toba jenu ni ankululuchiile, sambano mwakwayagani ni 
nsosejesoseje yannembele Allah (wali wanache), soni lyagani ni 
kumwaga mpaka umanyukuche kukwenu usi weswela kutyochela 
mu usi wepiliwu kumasikusiku (kwakuli kombola kulekanganya 
chilikati cha kuswejela kwa kumasikusiku ni chipi chachilo), 
kaneko kwanilisyani kutawa mpaka chilo (kutiwila kwa lyuŵa), soni 
ngasimwakwayaga wanganyao kutendaga jenumanja n'di nkutama 
itikafu m'misikiti, jele ni mipingu ja Allah, basi kasin'jiwandichilaga, 
iyyoyopeyo niyakasatiji Allah pakusalichisya ma Aya Gakwe kwa 
wandu kuti awe nioga (wakun'jogopa Jwalakwe). 


188. Soni kasillyaganilaga chipanje chenu mwa ukoleko nikuchipelekaga 
kwa akulamula kuti mpate kulya liwunjili lya chipanje cha wandu 
mwasambi kutendaga jenumanja nchimanyililaga (kuti wa ukoleko). 


189. Akum'busya ya myesi, jilani: “Jelejo ni ipiimo ya ndawi sya wandu 
(yakumanyililila ndema jakutendela indu yao) ni Hija, sano umbone 
nganiuwa pakwinjila kwenu m'majumba kupitila ku chituupa 
kwakwe, nambo umbone ni wa mundu jwaoga (wakun’jogopa 
Allah), ni gajinjilagani majumba kupitila m"milango mwakwe, soni 
mun'jogopeje Allah kuti m'be wakupunda. 


190. Soni mwaputani ngondo petala lya Allah!!! awala waakumputa, 


[1] (2:190) Al-Jihâd (ngondo) jakumenyana petala lya Allah jiwele jakusosekwa nnope 
mu Usilamu. Ni Jihaad lilowe lya Allah lya (Lâ ilaha illallâh) likasawa lyapenani. 
Soni wandu achimakafili ngaakasaung'andilaga Usilamu. Gamba kwika mwakuleka 
Jihad (Allah atuwambasye yakuleka Jihadiyo), Usilamu ukasajonanjidwa, nambo 
soni Asilamu akasawa wakunyosyeka. Soni jwatajigwale Jihad, kapena mu ntima 
mwakwemo ngakola niya jakusaka kutenda Jihad, nikuti akuwaga juli jukwete mbili 
jimpepe mu mbili sya unakunaku. 

nambo ngasinsumba mpika (pakwaputa wangantanda), chisimu Allah 
ngaakwanonyela wakusumba mpika. 


191. Soni mwaulagani wanganyao palipose pachimwasimane, soni 
mwakoposyani palipose pawankopwesye, ligongo fitina (ja 
kwawatanganyichisya wandu dini jao) jiwele jakusakala nnope 
kumpunda kuwulaga, nambo nkaapuuta ngondo mungulugulu mwa 
Nsikiti Wakuchimbichika (wa Maaka) ni ikaweje naga ali apatandite 
wanganyao kumputila palakwepo, sano naga achintandaga kumputa 
ngondo, basi mwaulagani, mwele ni mugawelele malipilo ga 
makafili. 


192. Nambo naga akuleka, basi chisimu Allah ni Jwakululuka kusyene, 
Jwachanasa channope. 


193. Soni mwaputani ngondo mpaka fitina (jagalagatila isanamu) 
jiikane mwakumala, soni Dini nijiwe ja Allah pe, nambo naga akuleka, 
basi pawe pangali umagongo ikaweje kwa wakulitenda lupuso. 


194. Mwesi wakuchimbichika kwa mwesi wakuchimbichika, soni 
ichindu yakuchimbichika (naga utyosyedwe uchimbichimbi 
wakweo) iwichilidwe mbusyo, sano jwantendele uwwanga 
nombe jenumanja mum'buchisyani uwwangao mwakulandana 
ni mwantendele wanganyammwe uwwanga, soni mun'jogopani 
Allah, ni manyililani yanti Allah ali pamo ni waoga (wakun'jogopa 
Jwalakwe). 


195. Soni tolani petala lya Allah, ningasin'diponyaga ni makono 
genu kuchonasiko, soni kolosyani, chisimu Allah akwanonyela 
wakolosya. 


196. Soni kwanilisyani Hija ni Umra ligongo lya Allah, nambo naga 
nsiwilwemo ni gambani kusikita chinyama cha mbepesi changasausya 
kuchipata (mpela mbusi), ni ngasimmyola mitwe jenu mpaka chili 
chiiche chinyama chambepesicho pamalo pakwe (pakusikitila), sano 
juchawe nkulwala mwa jenumanja kapena mu ntwe mwakwe kuwa 
mwana yakunsausya (nikutenda yakanyisyidwa mpela kumyola ndema 

jakwe nkanijikwane), chatole malipilo gakutaŵa kapena sadaka kapena 
kusikita chinyama, sano naga n'di pantunjelele; basi jwachalisengwasye 
pakutenda Umra nkumalamo nikutenda Hija asikite chinyama 
chambepesi changasausya kuchipata, sano jwachatende ngachipata 
atawe mowa gatatu ku Hija peko ni mowa nsano nagawili pati m'bujiile 
(nsimangwenu), gele ni mowa likumi gakwanila, yeleyi tiiwe kwa 
mundu jwanganiliwa liwasa lyakwe dusi ni Nsikiti Wakuchimbichika, 
soni mun'jogopani Allah, ni manyililani yanti Allah awele Jwaukali 
pakupeleka ipotesi." 


197. Hija jikwete myesi jakumanyika (jajili: Mfungomosi, 
Mfungopili ni Mfungotatu), sano mundu jwachanuye Hija mujele 
(myesiji) akatenda ni kuwecheta ya nsese, kapena kunyosya 
(pakutenda yasambi), soni akasakangana mu Hijamo, soni iliyose 
yachintende wanganyammwe Allah chaimanye, ni jigalani poso 
(jakwana kuti nkapita nchiwenda), nambo poso jambone nnope 
nioga (wakun'jogopa Allah), ni njogopagani Une E jenumanja 
wankwete lunda! 


198. Chipawe pangali ulemwa kukwenu naga nchisosagasosaga umbone 
wakuuma kwa M'mbuje gwenu (pakusumisyana indu ku Hija), basi 
pati n'gungumwiche kutyochela ku Arafati munkolangani Allah pa 
Mashi aril Harâm (papali pa Muzdalifah), ni munkumbuchileje yatite 
pakun'jongola, soni chisimu kala mwaliji mu wakusokonechela. 


199. Kaneka gungumukani kutyochela pamalo paakugungumuka 
wandu wosope ni mum'bendeje Allah chikululuko, chisimu Allah ni 
Jwakululuka kusyene, Jwachanasa channope. 


[1] (2:196) (a) Usilamu ukasasimaasya sambi syosope syajupanganyisye mundu ku 

ukafili, nombe nako kusama petala lya Allah kukasasimaasya sambi syosope 
syam'bujo, ni Hija jakwe soni. (Nnole mu Al-Luʻlu‘ wal Marjân). 
(b) Kusosekwa kwa kutenda Hija ni Umra: Akusimulila Abu Hurairah # yanti: 
Ntenga jwa Allah $§ jwatite: “Umra jikasasimasyaga sambi sya chilikati cha 
jalakwejo ni japaujo pakwe. Sano Hija ja Mabrûr (jajipocheledwe ni Allah), 
nganijikola malipilo gane ikaweje Jannah (Litimbe lya ku Mbepo). (Swahîh Al- 
Bukhârî, Hadîth No. 1683). 

200. Basi pati mmalisyisye ibada yenu (ya Hija) munkolangagani 
Allah yamwatiji pakwakolanga achatati wenu kapena kunkolanjisya 
nnope. Sano chilikati chawandu pana wakutiji: “Ambuje wetu! 
Tupani (chiilepe) pa duniya pano.” Ni nganakola walakweo ku 
Akhera liunjili lililyose (lya yambone). 


201. Sano wane mwa jamanjao ni akutiji: “Ambuje wetu! Tupani 
yambone pa duniya pano, soni nkatupe yambone ku Akhera ni 
nkatuwambasye ilagasyo ya Moto. 


202. Wele wanganyao ni watachiwa wana liunjili lya yawapanganyisye, 
sanotu Allah ni Jwachitema pakuwalanjila. 


203. Ni munkolangagani Allah m'mowa gakuwalanjika (gagali 
mowa gatatu panyuma pa lisiku lya idi ya mfungotatu), nambo 
jwachachelenje pa (gamba kutama) mowa gawilipe (ni kuwigulaga) 
chawe jwangali ulemwa, nombe jwachachelewele (pakumalisya 
mowa ganagatatu) chawe soni jwangali ulemwa, kwa mundu 
jwachawe ni woga, ni mun'jogopani Allah, soni manyililani yanti 
wanganyammwe Kukwakwe chinchisonganganyisyidwa. 


204. Soni chilikati cha wandu pana wayikunsengwasyaga (mmwe 
Muhammadi #£) yakuwecheta yakwe pa umi wa duniya uno, ni 
akumpaga umboni Allah pa yaili mu ntima mwakwe, kutendaga 
jwalakwejo ni jwapundile nnope makani. 


205. Sano naga agalawiche (kutyochela kukwenu), niya jakwe jikuwaga 
kupita nchiwatanganya pa chilambo nikonanga mmmela ni uwelesi 
(wailango), nambo Allah jwangannonyela kuwatanganya. 


206. Soni naga asalilidwemo kuti: “Munjogope Allah.” Chibuli 
chikuntendekasyaga kupanganya ya sambi, basi Jahannama 
jichinkwana jwalakwejo, kaje kusakala nnope liuto lyagusama 
(lyalitandichile)! 


207. Soni chilikati cha wandu pana jwine jwaakusumisya ntima wakwe 
ligongo lyakusaka chinonyelo cha Allah, sano Allah ni Mpole kwa 
achikapolo Wakwe. 

208. E jenumanja wankulupilile! Jinjilani mu Usilamu wosope wene, ni 
ngasinkuyaga sajo sya shetani, chisimu jwalakwejo kukwenu awele 
mmagongo jwakuonechela palangulangu. 


209. Nambo naga ntelesye panyuma pakum’bichilila ilosyo 
yakuonechela palangulangu, basi manyililani yanti Allah ni 
Jwamachili gakupunda, Jwalunda Iwakusokoka. 


210. Ana pana ine yaakwembecheya wanganyao pangawaga kwaichilila 
Allah m'miwulili ja mawunde, ni (kwaichilila soni) Malaika, 
nikulamulidwa chilamusi (chakonasika kwao)? Sano kwa Allah ni 
kwakuujila indu yosope. 


211. Mwawusyani wanache wa Israila kuti ana ilosyo ilingwa yatwapele 
yakuonechela palangulangu? Nambo jwachagalausye chindimba 
cha Allah panyuma pakum’bichilila (basi niyakwe), chisimutu Allah 
ni Jwaukali pakupeleka ipotesi. 


212. Usalalisidwekuwandu wakanila umi waduniya, soniniakwatendaga 
chipongwe wandu wakulupilile, nambo wandu wawele ali ni woga 
(wakun'jogopa Allah), chachiwa pachanya pao lisiku lya Kiyama, 
sano Allah niakumpaga lisiki jwansachile lyangaŵalanjika. 


213. Wandu wosope waliji nkutula umo (wa Usilamu kaneka ni 
watandite kulekangana), sano Allah nijwatumisye mitume 
jakutagulila abali syakusengwasya ni ja kutetela, ni jwatulwisye 
pamo ni wanganyao itabu mwakuonaonape, kuti ajilanyichisye 
chilikati cha wandu mu ichindu yawalekangene pa yalakweyo, 
ni nganalekangana pa yalakweyo ikaweje wawapedwile itabuo, 
panyuma pakwaichilila ilosyo yakuonechela palangulangu, 
ligongo lya kutendelana litima chilikati chao, sano Allah ni 
jwajongolele awala wawakulupilile ku yakuona (isyesyene) mu 
ichindu yawalekangeneyo, mwa lisosa Lyakwe, sano Allah ni 
akun'jongolelaga jwansachile kwitala lyagoloka. 


214. Ana nkuganichisyaga yanti chinkajinjile ku Mbepo, kutendaga 
nkaniyim'bichilile (ilagasyo) yakulandana ni ya awala wawapite kala 

jenumanja nkanimpagwe? Kwakwayiyetu kulagasika ni kulwalika, 
ni watetemesyedwe kusyene mpaka kwikana mwakuwecheta 
Ntenga niwandu wawakulupilile najo imo kuti: “Ana chikulupusyo 
cha Allah chichiiche chakachi?” Manyililani yanti chisimu chene 
chikulupusyo cha Allah chili duusi. 


215. Akum'busya (mmwe Muhammadi ££) kuti ana nichichi chachatole? 
Jilani: “Yambone iliyose yachintole mwapani achinangolo wawili, 
wapaulongo, wawina, masikini ni jwapaulendo, sano chambone 
chilichose chachimpanganye, chisimu chalakwecho Allah 
akuchimanya chenene.” 


216. Kulamulidwe kukwenu jenumanja kuputa ngondo kutendaga 
jalakwejo jili jakuwenjedwa kukwenu, nambotu komboleka 
kuchiwenga chindu kutendaga chili chambone kukwenu, soni 
nikomboleka kuchinonyela chindu kutendaga chili chakusakala 
kukwenu, sano Allah ni jwaakumanyilila, nambo wanganyammwe 
ngankumanyilila. 


217. Akum'busya (mmwe Muhammadi £#£) ya myesi jakuchimbichika 
(kuti iliuli) kumenyana ngondo mwalakwemo? Jilani: “Kumenyana 
ngondo mwalakwemo uwele ulemwa wekulungwa. Nambotu 
kwasiwilila (wandu) ku dini ja Allah, ni kunkana Jwalakwejo, ni 
(kwakanya wandu) ku Nsikiti Wakuchimbichika (wa Maaka), ni 
kwakoposya achinsyene mwalakwemo uwele ulemwa wekulungwa 
nnope kwa Allah, sano fitina (jakwawatanganyichisya wandu dini 
jao), jiwele jakusakala nnope kumpunda kuulaga.” Ni ngaaleka 
kuwa ali nkumputa ngondo mpakana ali ankopwesye mu dini jenu 
(ja Usilamu) naga ali apakombwele, nambo jwachakopoche mwa 
jawomanja kuleka dini jakwe ni kwikanila kuwa ali kafili, basi 
wele wanganyao masengo gao gajonasiche pa duniya pano ni ku 
Akhera kwakwe, soni wanganyao niwandu wa ku Moto, wanyao 
kwalakweko takawe wandamo. 


218. Chisimu awala wakulupilile, ni awala wasamile ni kumenyana petala 
lya Allah, wele wanganyao ni wali ni chikulupi chakupata ukoto wa 
Allah, sano Allah ni Jwakululuka kusyene, Jwachanasa channope. 

219. Akum'busya (mmwe Muhammadi ##) ya ukana ni juga.!" Jilani: “Mu 
yalakwemo mwana ulemwa wekulungwa kwisa soni (ine) yakamuchisya 
ku wandu, nambo ulemwa wakweo uwele wekulungwa nnope kupunda 
yakamuchisya yakweyo.” Soni niakum'busya kuti ana chichi chachatole? 
Jilani: “Chakupunda (pa yakulajila yenu).” Iyyoyopeyo niyakutiji Allah 
pakusalichisya kukwenu ma Aya (ga malamusi) kuti m'be waganisya. 


220. (Mu ichindu ya) pa duniya ni ku Akhera. Soni niakum'busya 
ya wawina. Jilani: “Kwajilanyichisya wanganyao iŵele 
yambone, nambo naga n'di m'bwanganyichilene nao (mpaka 
iwe yambonepe) ngati achalongo achimijenu, soni Allah 
akummanyilila nkuwatanganya ni nkwilanya, sano Allah angasache 
akankandapachisye (malamusi), chisimu Allah ni Jwamachili 
gakupunda, Jwalunda lwakusokoka.” 


221. Soni nkalombela (jenumanja Asilamu wachilume) achakongwe 
wagalagatila isanamu mpaka ali akulupilile, chisimu kapolo 
jwachikongwe jwakulupilila juwele jwambone kumpunda 
(nnukosyo) jwagalagatila isanamu atamuno juli junnonyelesye. 
Nombe soni (Asilamu wachikongwe) nkaalombekasya ku achalume 
wagalagatila isanamu mpaka ali akulupilile, chisimu kapolo 
jwachilume jwakulupilila juwele jwambone kumpunda (nnukosyo) 
jwagalagatila isanamu atamuno juli junnonyelesye. Wanganyao 
akuwilanjila ku Moto, nambo Allah akuwilanjila ku Mbepo ni 
chikululuko mwa lisosa Lyakwe, ni akusalichisyaga ma Aya Gakwe 
ku wandu kuti awe wakumbuchila. 


222. Soni akum'busya ya ulwele wa kuwesi. Jilani: “Walakweo uwele 
usakwa wakuulasya, ni mwawambalani achimmasyeto pati ali 
kuwesi, soni ngasimwawandichila mpakana aswejele (pakumala 
kulwalako ni koga), sano pati aswejelemo, basi mwaichililani pamalo 
pakwe yatite pakunnamulila Allah, chisimu Allah jukwanonyela 
wakutenda toba nnope ni jukwanonyela soni wakuliswejesya.” 


[1] (2:219) Chilamusi cha aji Ayaji chakwamba ukana ni juga chafutiidwe ni Aya ja 
(5:90). 

223. Achimmasyeto wenuo awele migunda jenu, basi ni n'jiichilileje 
migunda jenujo yankuti kusaka,!! soni lilongochesyani (yambone) 
mwachimisyene, ni mun'jogopeje Allah, soni manyililani yanti 
wanganyammwe chinchisimangana Najo, ni mwatagulilani wakulupilila 
abali jakusengwasya. 


224. Ngasinkutenda kulumbila kwenu lina lya Allah kuŵa 
chakunnekasya kutenda yaukoto ni yakun'jogopa Allah ni kwilanya 
chilikati cha wandu (naga n'di nnumbile kuti ngantenda yeleyo), 
sano Allah ni Jwakupikanichisya, Jwakumanyilila nnope. 


225. Allah ngasampa ilagasyo pakulumbila kwenu kwangali mate, 
nambo chachimpa ilagasyo pa yajitesile mitima jenu (pakulumbila 
mwakusimichisya), sano Allah ni Jwakululuka kusyene, Jwakutulala 
nnope ntima. 


226. Kwa awala wakwalumbililaga achimmasyeto wao (kuti nganawa 
wakwayiye),”! ajembecheye myesi ncheche, sano naga akuujila (pajele 
ndemaji), basi Allah chisimu chene ni Jwakululuka kusyene, Jwachanasa 
channope. 


227. Nambo naga ali asimichisye kulekana ulombela, basi Allah chisimu 
chene ni Jwakupikanichisya, Jwakumanyilila nnope. 


228. Soni achakongwe walechedwe malombela ajembecheye (atame 
eda) ni kulitalichisya achimisyene (yakulombedwa) mpaka kuswejela 


[1] (2:223) Allah walandenye achimmasyeto ni migunda ligongo ikasakopokagamo 
isogosi wauli uwelesi. Basi mundu ankundisye kusimangana nao wankwakwe yakuti 
pakusaka bola gali malo gauwelesi. 


[2] (2:226) (a) Al-ila“ jigopolela kulumbila kwaakulumbilaga walume kuti ngaagona nao 


wankwao kwandema jakwana myesi igala. 

(b) Akusimulila Nâfi‘ yanti: Ibn Umar 4 jwaatiiji: “Naga ndema ja Al-îlâ‘ jimasile, 
nikuti walume takomboleche kwaujila wankwao mwaumbone, kapena kwaleka 
ulombela mpela mwaalamulile Allah.” Ibn Umar 4 jwajonjechesye kuti: “Sano 
naga ndema ja myesi ncheche jipitene, basi walume ikusosekwa kuti waleche 
ulombela wankwao. Nambo kuleka ulombela nganikuwa kupatikene mpaka 
walume asyene akalumukule malowe ganti: Nannesile ulombela.” (Swahih Al- 
Bukhari, Hadith No. 4985). 

kutatu (kwa ulwele wa kuwesi). Ni ngaikundisidwa kwa wele 
wanyao kusisa yagumbile Allah mu itumbo yao, nawaga wanganyao 
akunkulupilila Allah ni Lisiku Lyambesi, sano achiwammakwao 
akwete machili gakomboleka kwaujila mu jele ndemaji naga 
akusaka kwilana, ni akwete kutendeledwa achakongweo (ni 
achiwammakwao) yakulandana ni yaakulamulidwa wanganyao 
kuti atende (kwa achalume wao) mwakwilanila (ni malamusi ga 
Dini), nambo kuti achalume akwete uchimbichimbi pa wanganyao 
(walume ni ntwe wewasa), sano Allah ni Jwamachili gakupunda, 
Jwalunda lwakusokoka. 


229. Malowe gakulekanila ulombela (ganti walume nkuwechetamo 
komboleka kuujila soni) gawechetedwe kawilipe, basi ni antamiche 
jwankongwejo mwakwilanila (ni malamusi ga Dini naga achim'bujilaga), 
kapena alekangane najo mwaumbone. Ni ngaikundisyidwa kukwenu 
kujigala chilichose mu ichindu yamwapele achakongweo, ikaweje 
naga wanawawilio (walume ni wankwao) akogopa kuti ngakombola 
gosa mipingu ja Allah (gagali malamusi ga Allah gakwendechesya 
liwasa), nambo naga nkogopa kuti ngakombola gosa mipingu ja Allah, 
basi chipawe pangali ulemwa kwa wawilio pa chindu chaliombolele 
nacho wakongweo (wakongwe chapeleche chipanje kwa wankwao kuti 
alechedwe, nombe walume chapochele chipanjecho nikwaleka).!"! Jele 
ni mipingu ja Allah basi kasin'jigulukaga, sano wachaguluche mipingu 
ja Allah, wanganyao niwali wakulitenda lupuso. 


[1] (2:229) (a) Kaleche ka ulombela kalakweka kakuwilanjikwaga Al-Khul'. Wakongwe 
akasawawendaga wankwao kuti waleche ulombela pakuusya wakongweo chipanje 
chawapedwile pakulombedwa kapena chine mwa chipanjecho. Sano naga walume 


akundile nikwaleka, basi kukasawaga kulekana kwangaujilana soni mpaka kalakala. 
(b) Akusimulila Ibn Abbas «$ yanti: Wankwao Thâbit bin Qais waiche kwa Ntume 
$5 ni watite: “E Ntenga jwa Allah! Une ngangun’ gamba Thabit kusakala kwa ndamo 
syakwe, kapena dini jakwe, nambo une pakuwagapo nsilamu, ngangunonyelwa kuti 
nosye ndamo jangawa ja Usilamu (pakutama najo).” Ligongo lya gele malowego; 
Ntenga jwa Allah 4 wam'busyisye jwankongwejo kuti: “Ana tim'busye litimbe 
lyawampele wankwenu (mpela Mahr)?” Jwalakwe jwatite: “Elo.” Kaneka Ntume 
$ wansalile Thabit kuti: “E Thabit! Pochelani litimbelyo, ni mwaleche kampepe.” 
(Swahîh Al-Bukhârî, Hadîth No. 4971). 

230. Nambo naga akwika mwakunneka jwankongwejo (pakum'bechetela 
malowe gakulekanila ulombela kaataatu), ngakuwa kwakundisyidwa 
kwa walumeo (kum'bujila) panyuma pakwe, mpaka ali alombedwe 
niwalume wane (nombenao nichaikane mwakunneka). Sano naga ali 
annesilemo, basi pawe pangali ulemwa pa wawiliwala (wWakongweo 
ni wankwao wandandawala) kuujilana naga akuona kuti chakombole 
gosa mipingu ja Allah. Sano jele ni mipingu ja Allah jaakuwa ali 
nkujisalichisya ku wandu wakumanyilila. 


231. Sano pati mwalesile ulombela achimmasyeto ni akwanisye ndema 
jawo (jakutamila eda), mwatamikani mwakwilanila (ni malamusi ga 
Dini naga nchaujilaga), kapena lekanganani nao mwakwilanila (ni 
malamusi ga Dini soni), nambo ngasimwatamika mwa kwalagasya 
kuti n'gulucheje mipingu (pangakuya malamusi ga liwasa), sano 
jwachaiche mwakutenda yele, nikuti amasile mwalitendele lupuso 
nsyene. Soni ma Aya ga Allah ngasin'gatendelaga chipongwe, 
ni kumbuchilani chindimba cha Allah chachili pa jenumanja ni 
yawatulwisye kukwenu ya m'chitabu (cha Our'an), ni yalunda 
lwakusokoka (gagali mahadisi ga Ntume #£) yaakum'bunda nayo. Ni 
mun'jogopani Allah soni manyililani yanti Allah chindu chilichose 
awele Jwaachimanya chenene. 


232. Sano pati mwalesile ulombela achimmasyeto niakwaniisye 
ndema jao (jakutamila eda), basi (jenumanja wakuchikongwe) 
nkasimwakanya wanganyao kulombedwa soni ni achalume wao 
naga ali apikanganene chilikati chao mwakwilanila (ni malamusi ga 
Dini), yalakweyi akuundidwa nayo mundu jwali nkunkulupilila Allah 
mwa jenumanja ni Lisiku Lyambesi, yalakweyi niyaili yambone 
nnope kukwenu ni ya kuswejelesya, sano Allah ni akumanyilila 
nambo wanganyammwe ngankumanyilila. 


233. Sano achamao ajonjesyeje wanache wao yaka iwili yakwanila kwa 
jwakusakakwanisyakonjesya, ni liwele lilamusikwaatatigwe mwanache 
kwapa yakulya achamawowo ni kwawecha mwakwilanila (ni malamusi 
ga Dini), ntima wa jwalijose ukakanganisyidwa ikaweje yampaka 

ukombole. Akasalagasyidwa amao ligongo lya mwanagwao, nombe 
atati (akalagasidwa) ligongo lya mwanagwao, lilamusili lili yalumope 
soni kwa akuchengeta (mwanachejo atatigwe ali awile). Nambo naga 
ali asachile wanawawilio kunnekasya konga mwakunonyelwa kwao 
ni kupikanganana, basi chipawe pangali ulemwa pa wanganyao. Sano 
naga nsachile kwasosela wanache wenuo akonjesya wane (wangawaga 
achikulu wao), chipawe pangali ulemwa kukwenu naga n'di mwapele 
chimwakamulene kutola (pa konjesyako) mwakwilanila (ni malamusi 
ga Dini), ni mun'jogopeje Allah, soni manyililani yanti Allah ichindu 
yankutenda juwele Jwakwiilolechesya. 


234. Sano wachaweje mwa jenumanja ni kulekaga achiwammakwao, 
ajembecheye (achiwammakwaowo ni kulitalichisya) achimisyene 
(yakulombedwa), mpaka myesi ncheche ni mowa likumi, sano naga 
akwaniisye ndema jao (jakutamila eda), chipawe pangali ulemwa 
kukwenu mu ichindu yalitendele achimisyene (mpela kulisalalisya 
nikulilosya kwa akuwusya ulombela), nambo iweje mwakwilanila 
(ni malamusi ga Dini), sano Allah abali syosope sya yankutenda 
awele Jwasimanya chenene. 


235. Soni chipawe pangali ulemwa kukwenu mu kulochesya kwenu 
yakusaka kwausya ulombela achimmasyetowo (nambo mwangali 
kulumukula, naga ndema jao ja eda nkanijimale), kapena n'di n'gambile 
kusisa m'mitima mwenu (yakwalomba pajichimala edapo), Allah 
akumanyilila yanti jemanja chinchakumbuchilape wanganyao, nambo 
ngasintawana nao chilanga mwaasili (cha kwalomba kutendaga eda 
nkanijimale) pangawaga kuwecheta nao malowe gakwilanila (ni 
malamusi ga Dini).!! Ni ngasinsimichisya kutawikanya ulombela 
mpaka ndema jajilembedwe (jakutamila eda jila) jiiche pantepa pakwe. 
Ni manyililani yanti Allah akumanyilila yaili m’mitima mwenu, mwanti 
mun'jogopani, ni manyililani soni yanti Allah ni Jwakululuka kusyene, 
Jwakutulala nnope ntima. 

(2:235) Mpela kwasalila malowe ganti: Nambo jwine jwakwe juli jwaapatile 


wammasyeto wati mpela mmwe kuwa wankwakwe mpaka juwe jwakusengwa 
kusyene. 

236. Chipaŵe pangali ulemwa kukwenu naga n'di mwalesile ulombela 
achimmasyeto nkanim’biche mwakwakwaya (gona ulombela), 
soni nkanimwamanyisye liunjili lyao lya mbiya syandowa, nambo 
mwasengwasyani pakwapa liwale (mbiya syakulekanila), jwakupata 
chapeleche mwakulandana ni kupata kwakwe, nombe jwakulaga 
chapeleche mwakulandana ni kulaga kwakwe, liwale lyakwilanila 
(ni malamusi ga Dini), lyeleli liwele lilamusi kwa wakolosya. 


237. Nambo naga n'di mwalesile ulombela wanganyao nkanim'biche 
mwakwakwaya (gona ulombela) kutendaga n'di mwamanyisye 
liunjili lyao lyambiya syandowa, mwapani litika lya mbiya 
syamwakamulenesyo ni ikaweje (achakongweo) ali akululwiche 
(kuti: “Basi akamba chilichose.”) Kapena akululuche ajula 
jwachili chiundo cha ulombela mu nkono mwakwe (nkulombela, 
pakwalechela wakongwe mbiya syosope). Nambo naga 
nkukululuchilana, tiie yakum'bandichisya ku woga (wakun'jogopa 
Allah). Ni ngasin'diwalila kutendelana yambone chilikati chenu 
(ata n'di nkulekana), chisimu Allah ichindu yankutenda juŵele 
Jwakuilolechesya. 


238. Chengetani Swala syosope (pakusiswali mu ndema syakwe), makamaka 
Swala jachilikati,!"! soni jimagani pameso pa Allah mwa kulinandiya. 


239. Sano naga n'di ni woga (mpela pa ngondo), chinkomboleche kuswali 
n'di nkwenda kapena n'di nkwesile chakwela,”! nambo naga n'di pa 


[1] (2:238) Kusakala kwakumpita mundu swala ja Asr melemelepe: Akusimulila Tbn 
Umar + yanti: Ntenga jwa Allah ££ jwatite: “Mundu jwajikumpitaga swala ja Asr 
(melemelepe), ikuwaga nti chisawu an'jasiche achalongo achimijakwe, nambo soni 
mpela chin’jasiche chipanje chakwe.” (Swahîh Al-Bukhârî, Hadîth No. 527). 


[2] (2:239) (a) Kaswali kane ka Salât-ul-Khauf (swala ja woga): Akusimulila Swâlih 
Khawwât yakwayana ni awala wawaswasile nao swala ja woga jajaswalidwe pa 
ngondo ja Dhat-ur-Riqâ‘ pamo ni Ntenga jwa Allah #£. Likuga limo lyajimi nsela 
munyuma mwakwe, sano likuga line nilyajimi mwakulolegana ni amagongo. Basi 
Ntume 4£ jwaaliswalisye likuga lyalyaliji najo lila Rak‘ah jimpepe, ni jwagambile 
kwima (kundanda kwa Rak'ah jaŵili), sano likuga lila nilyamalisyisye swala jao 
achimisyenepe, kaneko nilyatyosile nikuja kwima mwakulolegana ni amagongo. 
Kaneka nilyayiche likuga line lila. Jwalakwe (Ntume $) ni jwaswasile Rak“ah 

ntunjelele, basi munkumbuchilani Allah (pakuswali) yatite pakun'jiganya 
yamwalekaga ngaimanya. 


240. Sano wachaweje mwa jenumanja ni kulekaga achiwammakwao, 
aleche wasiya wakwamba achiwammakwaowo wanti apedwe 
ichindu yakwakamuchisya yakwana chaka chantundu mwangali 
koposyedwa (mmajumba ga achiwammakwao), nambo naga 
akukopoka (achimisyene), chipawe pangali ulemwa kukwenu mu 
ichindu yalitendele achimisyene yakwilanila (ni malamusi ga Dini), 
sano Allah ni Jwamachili gakupunda, Jwalunda Iwakusokoka. 


241. Sano achakongwe waakulechedwa ulombela, apedwe liwale 
lyakwasengwasya lyakwilanila (ni malamusi ga Dini), lyeleli liwele 
lilamusi kwa waoga (wakun'jogopa Allah). 


242. Iyyoyopeyo niyakutiji Allah pakusalichisya kukwenu ma Aya 
Gakwe kuti m'be ni lunda. 


243. Ana nganinyyimanya ya awala wanya wana kopokanganaga 
m’majumba mwao ali masausande sausande pakogopa kuwa? 
Sano Allah niwasalile kuti: “Wani!” Kaneka ni wasyusisye (kuti 
amanyilile yanti chiwa changatilika). Chisimu Allah ni Nsyene 
umbone wakwatendela wandu, nambo wandu wajinji wangatogolela. 


244. Ni putani ngondo petala lya Allah, soni manyililani yanti Allah ni 
Jwakupikanichisya, Jwakumanyilila nnope. 


245. Ana ni nduni jwachankongosye Allah ngongole jambone 
(pakupeleka chipanje chakwe petala lya Allah), kuti ajijonjechesye 
kwa jwalakwejo ni yakonjechesya yejinji? Sano Allah ni 
akuumbataga (magasa pakupeleka mwakunusila)ů, soni ni 
akusapangulaga (magasago pakupeleka mwakutupiya), soni 
Kukwakwe chinchiuchisidwa. 


jakwe jawili jajasigele jila pamo ni wanganyao. Kaneka nijwagambile kutama mpaka 
wanganyao wamalisyisye Rak'ah jao jawili achimisyenepe. Kaneka jwalakwe ni 
jwamalisyisye swala jakwe pakutola salamu ni wanganyao. (Swahih Al-Bukhârî, 
Hadith No. 3901). (b) Nnole Aya ja (4:102). 

246. Ana nganinyyimanya ya achakulungwakulungwa mu wanache wa 
Israila panyuma pa (kuwa) Musa, katema kawansalile Ntume jwao 
(jwali Samuyele) kuti: “Ntusagulile nchimwene kuti tupute ngondo 
petala lya Allah?” Jwalakwe watite: “Mwinetu wanganyammwe 
ngawa nkuputa ngondojo pati jilamulidwe kukwenu.” Wanganyao 
watite: “Chantiuli tukaputa ngondo petala lya Allah kutendaga 
tukoposyedwe mmajumba mwetu, ni wanache wetu (akamwilwe ni 
amagongo)?” Nambo ndema jakwalamulidwe kwa jamanjao kuputa 
ngondo wagalawiche ikaweje wannono mwa wanganyao, sano 
Allah ni jwaakwamanya chenene wakulitenda lupuso. 


247. Sano ntume jwao wasalile kuti: “Chisimu Allah ansagulile Twaluta 
(Sawelo) kuwa nchimwene.” Wanganyao watite: “Chawale chantiuli 
jwalakwe uchimwene wakutulamulila uwwe, kutendaga uwwejo 
niwatuli wakuwajilwa ni uchimwene kumpunda jwalakwe, soni 
nganapedwa chipanje chejinji?” Jwalakwe jwatite: “Chisimu Allah 
ansagwile jwalakwejo mwa jemanja ni an'jonjechesye kusapanguka 
mu umanyilisi ni chilu, sano Allah akasam'bwechaga uchimwene 
Wakwe jwansachile, soni Allah ni Jwakwanila kusyene (ku iwumbe 
Yakwe), Jwakumanyilila nnope.” 


248. Soni ntume jwaojo wasalile kuti: “Chisimu chimanyilo cha 
uchimwene wakwe nikum’bichilila kwa libokosi lyalili nkati 
mwakwe mwana kutulala kwakuumila kwa M'mbuje gwenu, ni 
sigasiga syanakusilekaga wandu wa Musa ni wandu wa Haruna, 
(chilim'bichilile libokosilyo) ali alitwichile Achimalaika, chisimu 
mu yalakweyo mwana chimanyilo kukwenu naga jenumanja n'di 
wakulupilila (kusyene).” 


249. Sano katema kajwawigwile Twalutu pamo ni asilikali, jwatite: 
“Chisimu Allah tan'dinje ni lusulo, basi jwachaikane mwakumwa 
mwalakwemo nikuti nganawa none (akasanguya), nambo 
jwachatende ngagapasya chisimu chene jwele nijwachawe none, 
ikaweje jwachagambe kuteka kampepe ni ligasa lyakwe (ni 
kumwa nombenajo tuli umo).” Niwamwele mwalakwemo ikaweje 

wannono mwa wanganyao. Sano katema ka jwalujombweche 
(lusulo lula) jwalakwe ni wandu wawakulupilile najo imo, 
wanganyao watite: “Wangali machili uwwe lelo gakunkombolela 
Jaluta (Goliyati) ni asilikali wakwe.” Nambo wandu wawaliji ni 
chikulupi chakusimangana ni Allah watite: “Ana makuga galingwa 
gakunandipilwa gagaamalene nago makuga gapawinji mu lisosa lya 
Allah! Sano Allah ali pamo ni akupilila.” 


250. Sano katema kawasimangene najo Jaluta ni asilikali wakwe, 
(asilikali wa Twalutu) watite: “E Ambuje wetu! Tupungulilani 
uwwe kupilila, soni n'galimbanganye makawu getu ni ntukulupusye 
ku wandu achimakafili.” 


251. Basi ni wapwilingenye mu lisosa lya Allah, mwanti Daudi jwauleje 
Jaluta, sano Allah niwampele (Daudijo) uchimwene ni lunda 
lwakusokoka (utume), niwan'jiganyisye iliyose yawasachile. Soni 
kungawaga Allah kwatuta wandu (amagongo) kupitila mwa wandu 
wane (mpela asilikali), chilambo chingawatanganyiche, nambo kuti 
Allah ni Nsyene umbone wakwiitendela iwumbe yosope. 


252. Gele ni ma Aya ga Allah gatukunsoomela mwakuonaonape, soni 
mmwejo (Muhammadi ££) n'di jumpepe mwa Achimitenga. 


253.6 Wele Achimitengao twalekangenye pakwapa uchimbichimbi 
wane kwapunda wane. Wane mwajamanjao Allah wawechetekasisye, 
niwanyakulile wane mwa jamanjao uchimbichimbi (wao). Soni 
Isa mwanache jwa Maryam twampele isimosimo yakuonechela 
ni twan'dimbangenye ni Nsimu Weswela (Jibulilu), sano Allah 
angasache nga nganamenyana awala wawaiche munyuma mwao 
panyuma pakwaichilila ilosyo yakuonechela palangulangu, nambo 
kuti walekangene, mwanti wane mwa jamanjao wakulupilile 
wane soni mwa wanganyao wakanile, sano Allah angasache nga 
nganamenyana, nambo kuti Allah akasatendaga yaakusaka. 


254. E jenumanja wankulupilile! Tolani mu ichindu yatumpele 
nkaniliiche Lisiku lyangali kusuma (chaalikulupuchisya) mu 

lyele Lisikulyo, atamuno usyowe ni chondechonde (ngawa 
nkukamuchisya), sanotu makafili niwali wakulitenda lupuso. 


255. Allah pangali nnungu jwine (jwakuwajilwa kun'galagatila) ikaweje 
Jwelepejo. Jwaumi wandamo, Jwachiimilecho (pakuchengeta 
iwumbe Yakwe). Jwangampata gwesela atamuno lugono. Iwele 
Yakwe Jwalakwejo yosope yaili kumawunde ni yaili petaka. Ana 
nduni jwampaka akombole kuchondelela Kukwakwe pangawaga mu 
lisosa Lyakwe? Jukumanyilila ya paujo pao ni ya panyuma pao. Sano 
wanganyao ngawa nkuchisyungula (kwaachimanya chenene) chilichose 
mu ya umanyilisi Wakwe ikaweje chasachile. Chitengu Chakwe cha 
uchimbichimbi chitenjele kumawunde ni petaka. Ni jwangansitopela 
kuichengeta yalakweyo. Soni Jwalakwe ni Jwapenani kusyene, 
Jwakuchimbichika nnope.!" 


256. Pangali kanganichisyana mu Dini. Pamasile pachimanyukwiche 
chongoko pakulekangana ni kusokonechela, basi jwachankane 
shetani ni kunkulupilila Allah nikuti pamasile paakamulisye 
nkonjo wakulimbangana wauli wangatemeka. Sano Allah ni 
Jwakupikanichisya, Jwakumanyilila nnope. 


257. Allah ni Nkwaagosa wandu wakulupilile, akwakoposyaga m'chipi 
nikwajinjisya mwilanguka, nambo wandu wakanile akwagosa wao 
ni shetani, akwakoposyaga mwilanguka ni kwajinjisya nchipi, 


[1] (2:255) (a) Jele Ayaji jikuwilanjikwa kuti Ayat-ul-Kursi. Jiwele Aya jakusosekwa 
nnope kujisooma kundawi ni kwigulo kuti Allah aweje ali nkukugosa ndema ni 
katema. (b) Akusimulila Abu Hurairah 4: yanti: Ntenga jwa Allah #£ jwambele 
ulinda wakulindilila Zakat ja mu Ramadan. Kaneka jwine jwakwe jwayiche ni 
kutanda kwiwa yakulya. Une nankamwile ni natite: “Tinan'jawusye kwa Ntenga 
jwa Allah #:.” Kaneka Abu Hurairah 4: wasimulile abali josope ni watite: Mundu 
jula jwasalile une kuti: (“Chonde nkanjawusya kwa Ntenga jwa Allah #£, tinansalile 
malowe gannono, nigalakwego Allah tankamuchisyeje.) Pati mpite kugona nsoomeje 
Ayat-ul-Kursi, nkutenda iyyoyomo tipaweje pana nkugosa jwakuumila kwa Allah 
jwataweje ali nkun’gosa chilo chosope, nambo soni shetani nganijuwa jukombwele 
kum'bandichila mmwejo mpaka kumasikusiku.” Sano Ntume #£ ndema jajwajipikene 
nganiji jwasalile une kuti: “Jwalakwe (juwam'bichilile chilojo) ansalile yakuona 
namuno kuti juli jwaunami. Jwalakwejotu jwaliji shetani.” (Swahih Al-Bukhârî, 
Hadith No. 3101). 

wanganyao niwandu wa ku Moto, wanyao kwalakweko takawe 
wandamo. 


258. Ana nganinyyimanya ya ajula jwana kutatawanaga ni Ibrahima pa 
ya Ambujegwe, ligongo lyanti Allah wampele uchimwene? Pandema 
jawawechete Ibrahima kuti: “Ambuje wangu ni waakupelekaga 
umi ni chiwa,” (Anamuruda) watite: “Une none ngupelekaga 
umi ni chiwa.” Ibrahima jwatite: “Chisimu Allah ni jwaakwikaga 
nalyo lyuwa kuumila ku ngopoko, sano mmwe m'biche nalyo 
kuumila ku ngapililo, basi niwanjendengele ajula jwawakanile 
(kusowa yakuwecheta), sano Allah jwangawa nkwajongola wandu 
wakulitenda lupuso. 


259. Kapena mpela ajula jwana kuupitaga musi uli ugumuchile 
(mapupa gakwe) pa misakasa jakwe. Jwalakwe jwatite: “Ana 
Allah chachiujimusya chantiuli walakwewu panyuma pakuwa 
kwakwe?” Basi Allah niwampele chiwa yaka yakwana lichila, 
kaneka niwansyusisye, niwam'busisye kuti: “Nnonjele ndema 
jantiuli (n'di chiwile)?” Jwalakwe jwatite: “Nonjele usiku umo 
kapena chipande cha usiku.” (Allah) jwatite: “Nambo nnonjele 
yaka yakwana lichila, sano ilolani yakulya yenu ni yakumwa 
yenu, nganiijonasika (nganiichesuka), soni jilolani mbunda (bulu) 
jenu (jajili maupaupape), ni (tunsyusisye) kuti tum'biiche kuwa 
chilosyo kwa wandu, soni galolani maupa (ga mbunda jenujo) 
yatujile pakugasyusya kaneka ni kugawecha minowu.” Basi katema 
kayamanyukwiche kukwakwe, jwatite: “(Sano) ngumanyilila yanti 
Allah pa chindu chilichose awele Jwakombola.” 


260. Soni (kumbuchilani) katema kajwawechete Ibrahima kuti: “E 
Ambuje wangu! Munosyani yachinchiti pakwasyusya wawe.” 
(Allah) jwatite: “Ana nganinkulupililepe?” Jwalakwe jwatite: 
“Ngawa (kuti nganingulupilile), nambo kuti utamilichiche 
ntima wangu.” (Allah) jwatite: “Basi jigalani ijuni ncheche ni 
nyyisonganganye kukwenu mpaka nyyisyowele chenene, (kaneka 
ni nyyikatanyekatanye ni kuiwanganya iwalo yakwe), kaneka ni 

nkawiche petumbi lililyose liwunjili lya yalakweyo, kumala pele ni 
nyyiwilanje chiyim’bichilile mwakangamala, soni manyililani yanti 
Allah ni Jwamachili gakupunda, Jwalunda |wakusokoka.” 


261. Chilandanyo cha awala waakutolaga ipanje yao petala lya Allah, 
chili chisawu lusongolo lumpepe lwalukopwesye masache nsano 
nagawili, mwisache lililyose nikuwa mwana songolo syakwana 
lichila, Allah ni akun'jonjechesyaga jwansachile, soni Allah ni 
Jwakwanila kusyene (ku iwumbe Yakwe), Jwakumanyilila nnope. 


262. Wandu waakutola ipanje yao petala lya Allah, soni ni 
ngaakukuyichisya pa yaatosileyo kuumba kapena kupeleka ilagasyo, 
akwete kupata malipilo gao kwa M’mbuje gwao, soni ngasaja kuwa 
niwoga, ngasaja kuwa soni wakudandaula. 


263. Malowe gambone ni kululuka, ili chenene kumpunda sadaka 
jaakuyichisya ilagasyo, sano Allah ni Jwakupata kwejinji, 
Jwakutulala nnope ntima. 


264. E jenumanja wankulupilile! Ngasin'jonangaga sadaka syenu 
paakuumba ni kupeleka ilagasyo, mpela ajula jwaakutola chipanje 
chakwe mwakulilochesya ku wandu, ni ngaakunkulupilila Allah 
ni Lisiku Lyambesi. Sano chilandanyo chakwe chili chisawu 
lwala lwaluli Iwana litaka pachanya pakwe, nikumputila wula 
jejinji (nikutyosya litaka lyosopelila) nikupaleka pali mbee! 
Ngasakombola kupata chilichose mu yawapanganyisye. Sano Allah 
ngaakwajongolaga wandu makafili. 


265. Sano chilandanyo cha wandu waakutolaga ipanje yao pakusachilila 
chinonyelo cha Allah, ni kusimichisya kwakutyochela m’mitima 
mwao (kuti Allah chachalipila), chili chisawu n'gunda wauli pa 
chiwata chakunyakuchila nikumputila wula jejinji nikoposya isogosi 
yakwe mwa chitupyo chakusogola kawili, nambo naga ngamputila 
wula jejinji, nikuti jamawawa (jikunkwanagape nikusogola 
mujikusogolelaga migunda jine). Sano Allah ichindu yankutenda 
awele Jwakuilolechesya. 

266. Ana mpaka anonyelwe jumo mwa jenumanja kola n'gunda wa itela ya 
tende ni zabibu wasikujilima cha pasi pakwe sulo, akwete jwalakwejo 
mwelemo isogosi yantundu uliwose, nikumpata uchekulu ali akwete 
wanache wangalikombolela, nikumpata n'gundao chimbunga chana 
moto nikutinika (mpaka ayinonyele yele)? Iyyoyopeyo niyakutiji Allah 
pakusalichisya kukwenu ma Aya kuti m'be wakuchetelela.!! 


267. E jenumanja wankulupilile! Tolani mu yambone yampatile ni 
yatunkopochesye kuumila mwitaka, ni ngasinsachililaga kutola 
chakusakala kutendaga jenumanja nganim'ba nchipochele (chanti 
iyyoyocho pati nchipedwaga) ikaweje mwaachikupilila (ni 
kupochelela kusoni. Ana Allah ni mpaka apochele chakusakalacho?) 
Soni manyililani yanti Allah ni Jwakupata kwejinji, Jwakulapilidwa 
kusyesyene. 


268. Shetani akun'jogoyechesyaga kulaga ni akunnamulaga yakunyalaya 
(mpela ubayili), sano Allah ni akutawana namwe ya chikululuko 
chakuumila Kukwakwe ni umbone (naga nchitolaga), sano Allah ni 
Jwakwanila kusyene (ku iwumbe Yakwe), Jwakumanyilila nnope. 


269. Akumpaga lunda lwakusokoka jwansachile, sano jwapedwile 
lunda lwakusokoka, nikuti pamasile papedwile yambone yejinji, ni 
pangali waakukumbuchilaga (ni kwakamuchisya kumbuchilako), 
ikaweje wandu wakwete lunda. 


270. Soni chilichose chachintole kapena nasili jilijose jachintawe, 
chisimu chene Allah chaimanye, soni wandu walupuso ngasakola 
wakwakulupusya. 


271. Naga sadaka syenu nkusilosya pakutola chisiwe syambone, nambo 
naga nsitole mwakusisa nikwapaga wakulaga, basi yele niyachiiwe 
yambone nnope kukwenu, soni chansimachisye yakusakala yenu, 
sano Allah abali syosope sya yankutenda awele Jwasimanya chenene. 


[1] (2:266) Umar > watite: “Achi ni chilandanyo cha mundu jwakusichila 
jwaakupanganyaga masengo mwa kun'jitika Allah. Kaneka Allah ni akuntumichisyaga 
shetani, ni kutanda kutenda yasambi mpaka yambone yakwe yosope ila kumala 
kwasika. (Swahih Al-Bukhârî, Hadith No. 4264). 

272. Nganigawa masengo genu kwajongola wanganyao, nambo kuti 
Allah ni jwaakun’jongolaga jwansachile. Sano mu chambone 
chilichose chachintole basi (ukoto wakwe) wenu mwachimisyene, 
ni ngankutolaga ikaweje pakusachilila Ngope ja Allah, sano 
mu chambone chilichose chachintole, chichilipidwa kukwenu 
mwakwanila, soni wanganyammwe ngasin'ja kutendedwa lupuso. 


273. (Sadakasyo sipelechedwe) ku wakulaga wasiwilidwe petala lya 
Allah, wangawa nkombola kwenda pa chilambo (kupita nchiliisosela 
lisiki). N'jinga (jwangamanya mwawelele) akwaganichisyaga 
kuti wakuliipatila ligongo lyakuliisiwilila (kuwenda). Mpaka 
mwamanyilile (kuti wakulaga) ni imanyilo yao. Ngakwawendaga 
wandu mwakwekweteka. Soni chambone chilichose chachintole, 
chisimu chalakwecho Allah akuchimanya chenene. 


274. Wandu waakutolaga ipanje yao chilo ni muusi, mwakusisa ni 
mwakuonechela, nikuti akwete kupata malipilo gao kwa M’mbuje 
gwao, soni ngasaja kuwa niwoga, ngasaja kuwa soni wakudandaula. 


275. Wandu waakulya (chipanje cha) katapila," ngasajima (pakutyochela 
m’malembe mwao), ikaweje yakutiji pakwima mundu jwagakumputaga 
masoka gachishetani nikuntendekasya mangwengwe, yalakweyo ni 
ligongo lyanti wanganyao akutiji: “Chisimu kusumana kukulandanaga ni 


[1] (2:275) (a) Riba (katapila) jili patundu pawili: (1) Riba An-Nasi'a (katapila ja 
pakongosyana kuti nkukongola tawusye yejinji kupunda yawakongwele), mpela 
kunkongosya mundu mbiya likumi kuti takuwuchisye mbiya likumi kwisa nsano. 
(2) Riba Al-Fadl (katapila ja pakutindanya ichindu yantundu umpepe mwakutupiya 
ine, ligongo lyakulekangana kwakupali kuti ine yangalondeka ine yambone), mpela 
kutindanya misaku jiwili ja ntesa wambwawa ni nsaku umo wa ntesa wakulama. 
(b) Akusimulila Abu Sa'id Al-khudri yanti: Katema kane Bilal 4: wayiche najo 
tende jwa Barn (ntundu wa tende jwambone nnope) kwa Ntume #£, basi Ntume $% 
ni jwam'busyisye kuti: “Kwapi nyyijigele ayi?” Bilâl 4; wajanjile kuti: “Twakwete 
tende jwangalondeka, ni ndindenye mbisi siwili sya jwalakwejo ni mbisi jimo ja 
tende jwa Barn, kuti tumpe Ntume ££ alye.” Pajele ndemajo Ntume ££ jwatite: 
“Jogopani! Jogopani! Jele ni katapilajo! Jele nikatapilajo! Ngasintendaga 
iyyo. Nambo naga kusakaga kusuma (tende jwambone), basi nsumisyeje tende 
jwangalondekajo ni mbiya, kaneko ni kusuma tende jwambone ni mbiyasyo. 
(Swahîh Al-Bukhârî, Hadîth No. 2188). 

katapila.” Kutendaga Allah akundisye kusumana ni akanyisye katapila. 
Sano jwachim'biiche chamuko chakutyochela kwa M’mbujegwe 
(chakun'jamuka ya katapila) nikuleka (katapilajo), basi yayapite kala 
chiiwe yakwe (ngaawusya chipanje chakatapila jakalakala), mwanti 
nganya jakwe jikawe kwa Allah (ni jwachakamanyilile yakutenda najo), 
nambo wachaujile (soni ku katapila), basi wanganyao niwandu wa ku 
Moto, wanyao kwalakweko takawe wandamo. 


276. Allah akasatyosyaga upile (pachipanje cha) katapila ni 
akasasijonjechesyaga upile sadaka, sano Allah jwangannonyela 
kafili jwalijose jwasambi syejinji. 


277. Chisimu wandu wakulupilile ni kutendaga yambone, ni kwimikaga 
Swala mwakolosya, ni kutolaga Zaka, akwete kupata malipilo gao 
kwa M’mbuje gwao, soni ngasaja kuwa niwoga, ngasaja kuwa soni 
wakudandaula. 


278. E jenumanja wankulupilile! Mun'jogopani Allah ni nneche 
yayasigalile mu katapila naga n'di wakulupilila (kusyene). 


279. Nambo naga ngankutenda (yakuleka katapilayo), manyililani 
kusyene ya (kuwa pa) ngondo jakutyochela kwa Allah ni Ntenga 
Jwakwe #£, nambo naga ntende toba nikuti itepo ya ipanje yenu 
chiiwe yenu. Ngasintenda lupuso (pakuwilasya yakupunda pa 
chitepo cha chipanje chenu), nambo soni nkatendedwa lupuso 
(pakum'buchisya yakunandipila pa chitepocho). 


280. Sano naga (nkukongola) inkanganiiche, basi (nkukongosya) 
an'jembechele mpakana chiyin'jepepalile, nambo naga nkujisyusya 
(ngongolejo) kuwa sadaka chiiwe yambone kukwenu naga n'di 
wakumanyilila. 

281. Ni lijogopani Lisiku lyakum'buchisya wanganyammwe kwa 
Allah, kaneka mundu jwalijose chachilipidwa mwakwanila pa 
yawapanganyisye soni wanyao ngasaja kutendedwa lupuso. 


282. E jenumanja wankulupilile! Naga n'di nkukongosyana ngongole 
jakuusya pandema jekolanjidwe, basi jilembani. Ni alembe 

nkulemba chilikati chenu mwakulungamika. Sano nkulemba 
ngasakana kulemba mpela yatite pakun'jiganya Allah, alembepe 
basi. Soni alembesyeje jwajili kukwakwe ngongolejo (nkukongola), 
ni an'jogope Allah M’mbujegwe, soni akapungusya chilichose mu 
ngongolejo. Sano naga jwajili kukwakwe ngongolejo (nkukongola) 
juli jwawwawate (jwangakombola kwendesya chipanje ligongo 
lya ulyakasi), kapena jwangali machili (gakulembechesya mpela 
mwanache), kapena ngakukombola kulembesya nsyene (ligongo 
lya chimeme kapena ujinga), basi annembechesye nkunchengeta 
jwakwe mwakulungamika. Soni soselani mboni siwili mwa 
achalume wenu (syakuwichila umboni ngongolejo). Nambo 
naga nganawa (apatikene) achalume wawili, ni awe jwannume 
jumo ni achakongwe wawili mwa wankasamwakundaga kuwa 
mboni, kutendela kuti naga jumo jwao (mwa achakongweo) juli 
juliwalile, jwinejo chankumbusye n'jakwejo. Soni mboni sikakana 
pati siŵilanjidwemo. Ni ngasimpela kujilemba (ngongolejo 
mwachijiwele), jamwana kapena jekulungwa kwikanila ndema jakwe 
(jakuuchisya). Yele (yakulemba ngongoleyo) niyayili yakulungamika 
nnope kwa Allah soni yakulimbanganya umboni ni yakuwandichila 
kuntendekasya kuti nkakaichila, ikaweje naga gali malonda ga 
pameso gankusumana chilikati chenu ni chipawe pangali ulemwa 
kukwenu naga ngankugalemba, nambo sosani wakutendela umboni 
ndema jankusumana. Nambotu akalagasyidwa nkulemba kapena 
nkuwichila umboni, nambo naga ntende (yele yakwalagasyayo) 
kwele nichikuwe kunyosya kwenu (kwakunnyosya Allah). Ni 
mun'jogopani Allah, soni Allah akun'jiganya wanganyammwe, soni 
Allah chindu chilichose awele Jwaachimanya chenene. 


283. Sano naga n'di pa ulendo ni nganimumpata nkulemba, basi pawe 
pana pinyolo jakupocheledwa (ni nkukongosya), nambo naga wane 
(akukongosya) mwa jenumanja wakulupilile wane (akukongola 
pakwakongosya mwangalajila pinyolo), basi jwakongosyedwejo 
awuchisye ngongole jakwejo, soni an'jogope Allah M’mbujegwe. 
Ni ngasinsisa umboni, sano jwachausise (umbonio), chisimu 

jwalakwejo chiuwe wasambi ntima wakwe, sonitu Allah ichindu 
yankutenda aŵele Jwaimanya chenene. 


284. Yosope yaili kumawunde ni yaili petaka nsyene jwakwe Allah, 
ni kanga chinyyilochesye papaswela yaili m’mitima mwenu kapena 
chinyyisise Allah chachim'balanga nayope, ni chachinkululuchila 
jwansachile ni kumpa ilagasyo jwansachile. Sano Allah pa chindu 
chilichose awele Jwakombola. 


285. Ntenga % jukulupilile yayitulusyidwe kukwakwe kuumila kwa 
M'mbujegwe, iyyoyopeyo soni wakulupilila. Jwalijose mwa 
jamanjao ankulupilile Allah, Malaika Gakwe, Itabu Yakwe ni 
Achimitenga Wakwe. (Akutiji): “Ngatukulekanganya chilikati cha 
jumpepe mwa Achimitenga Wakwe (wosope tukwakulupililaga).” 
Soni ni akutiji: “Tupikene soni tukundile, (tukuwenda) chikululuko 
Chenu (Mmwe) Ambuje wetu! Soni Kukwenu pe ni kwakuujila.” 


286. Allah jwangankanganika mundu (kutenda) ikaweje yampaka 
ayikombole, chakalipidwe pa yambone yawapanganyisye ni chakapedwe 
ipotesi pa yakusakala yawapanganyisye. “Ambuje wetu! Ngasintupa 
ipotesi pati tuliwalilemo kapena kulemwa. Ambuje wetu! Ngasintutwika 
uwwe nsigo (wamalamusi) yamwatite pakwatwika wakala wetu (Ayuda 
ni Akilisito). Ambuje wetu! Ngasintutwika uwwe yanganitukola nayo 
machili (ganti nikuikwanisya). Ni tusimachisyani (sambi syetu), soni 
tukululuchilani (ilemwa yetu), tutendelani soni chanasa, Mmwejo ni 
Nkutugosa jwetu, basi tukulupusyani ku wandu makafili.”!! 





[1] (2:286) Kusosekwa kwa ma Aya gawili gambesi ga mu Sûrat Al-Baqarah: Akusimulila 
Abu Mas‘ûd Al-Badri 4 yanti: Ntenga jwa Allah #£ jwatite: “Jwalijose jwatasoome 
ma Aya gawili gambesi ga mu Sûrat Al-Baqarah chilo, tigankwanile (kun' gosa).” 
Swahih Al-Bukhârî, Hadith No. 3786). 

M'dzina la Allah Wachifundo chambiri, 
Wachisoni chosatha. 


1. Alif-Lam-Mim!!. 


2. 


Allah pangali nnungu jwine (jwakuwajilwa kun'galagatila) ikaweje 
Jwelepejo. Jwaumi wandamo, Jwachiimilecho (pakuchengeta iwumbe 
Yakwe). 


. Antuluchiisye mmwejo Chitabu mwakuonaonape, chachikwitichisya 


yayaliji paujo pakwe, niwatulwisye soni Taurat ni Injil. 


. (Waitulwisye) kala kuti iwe (itabuyo) chongolo kwa wandu, ni 


watulwisye soni chilekanganyo (chachikulekanganya chilikati cha 
yakuona ni yaunami jajili Qur’an). Chisimu wandu wakanile ma Aya ga 
Allah akwete kupata ilagasyo yaukali nnope, sano Allah ni Jwamachili 
gakupunda, Nkuusya mbusyo syakupoteka kusyene. 


. Chisimu kwa Allah ngachikasasisika chindu chilichose chapasi ni 


kwinani. 


. Jwalakwe ni Ajula jwaakumpanjilaga kaoneche kenu n'di n’nyitumbo 


yaakutiji pakusaka (kuti m'be walume kapena wakongwe, waswela 
kapena wapiliu, walewu kapena wajipi, wakwimbala kapena 
wachilenje). Pangali nnungu jwine (jwakuwajilwa kun'galagatila) 
ikaweje Jwelepejo, Jwamachili gakupunda, Jwalunda Iwakusokoka. 


7. Jwalakwe ni Ajula jwantuluchiisye chitabu (cha Qur’ani), mwalakwemo 


mwana ma Aya gakupikanika chenene, gele ni chitepo chachitabu 
(mugagonile malamusi), nambo (ma Aya) gane gangamanyika mate 
gakwe gasyesyene (mpela kundanda kwa sura sine), sano wandu 
wamuli m’mitima mwao mwana kupombotala (kwakuleka yakuona), 


[1] (3:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

ni akugakuyaga (ma Âya) gangamanyika mate gakwego, pakusachilila 
fitina (jakwawatanganyichisya wandu nganisyo) ni kusachilila 
kumanyilila mate gakwe gasyesyene. Nipangali waakumanyililaga 
mate gakwe chenene ikaweje Allah. Sano watiwiile mu umanyilisi 
akuwechetaga kuti: “Tujikulupilile (Qur’aniji), josope jene jityochele 
kwa M'mbuje gwetu (Allah). Ni pangali waakukumbuchilaga (ni 
kwakamuchisya kumbuchilako), ikaweje wandu waakwete lunda.” 


8.(Watiwiilemuumanyilisio akasatiji): “Ambujewetu! Ngasin'jipombotasya 
mitima jetu panyuma pakutujongola, tupani ukoto wakuumila Kukwenu, 
chisimu Mmwejo ni wan'di Wakupeleka kwannope.” 


9. “Ambuje wetu! Chisimutu Mmwe ni Nkwasonganganya wandu pa 
Lisiku lyangali kaichila ya lyalakwelyo, chisimu Allah jwangakasa 
chilanga.” 


10. Chisimu wandu wakanile, ngasichija kwakamuchisya chipanje chao 
atamose wanache wao chilichose mu (ipotesi) yakuumila kwa Allah, 
soni wanganyao ni sasu sya ku Moto. 


11. (Nyendele ja makafili galeloga jili) chisawu nyendele ja wandu wa 
Firiauna ni awala wapaujo pao, wakaaniile imanyilo Yetu, basi Allah 
waakwembekenye ligongo lya sambi syao, sano Allah ni Jwaukali 
pakupeleka ipotesi. 


12. Mwatagulilani awala wakanile kuti: “Pangakawapa chinkomboledwe 
(pa ngondo), ni chinchisonganganyisidwa wa ku Jahannama, kaje 
kusakala liuto lyagusama (lyan'ditandichile)!” 


13. Yakuonaonape, kwaliji kwana kukwenu chimanyilo (cha chikulupusyo 
cha Allah) m’mikutula jiwili jajasimangene (pa ngondo ja Badri), 
nkutula wine waputaga ngondo petala lya Allah sano wineo waliji 
wachikafili, (makafiligo) galiji nkwaona (Asilamuo kuti ali wajinji) 
pakulandanya ni muwawelele wanganyao winji wakawili pa kulola 
kwameso (kutendaga nambo Asilamuo ali wapanandi). Sano Allah 
akun'dimbanganyaga ni chikulupusyo Chakwe jwansachile, chisimu 
mu yalakweyo mwana kuchetelela kusyene kwa wakwete meso 
(gakulolechesya mwa umanyilisi). 

14. Kusalalisidwe ku wandu kuinonyela isako (yaumi wa duniya) kutandila 
achimmasyeto, wanache, ni maunjili-maunjili ga golodi ni silifa, ni 
mahachi gewichidwe imanyilo yanti gamanyicheje (kululila), ni ilango, 
kwisa soni mbeju. Yalakweyo ni yakusengwasya umi wa duniya, sano 
Allah ni jwakwete kwakuwujila kwambone. 


15. Jilani: “Ana nansalile yambone nnope kumpunda yalakweyo? 
Wandu wan'jogwepe (Allah), akwete kupata kwa M’mbuje gwao 
(Allah) Matimbe ga ku Mbepo, gasikujilima cha pasi pakwe sulo, 
chakae wandamo mwalakwemo, ni (kupata) achiwammakwao 
waswejesyedwe,!"! ni chinonyelo chakuumila kwa Allah, sano Allah ni 
Jwakwalolechesya achikapolo (Wakwe).” 


16. Awala wakutiji: “Ambuje wetu! Chisimutu uwwe tukulupilile, basi 
tukululuchilani sambi syetu ni ntuwambasye ku ilagasyo ya Moto.” 


17: Wakupilila, wakuwecheta yakuona, wakunda malamusi, wakutola, 
soni wakuwenda chikululuko kumasikusiku. 


18. Allah akuwichila umboni wanti pangali nnungu jwine (jwakuwajilwa 
kun'galagatila) ikaweje Jwelepejo, soni Achimalaika ni (wandu) 
wakwete umanyilisi (akuwichila nao wele umboniwu). (Jwalakwe 
ndawi syosope ni) Nkusimika chilungamiko. Pangali nnungu jwine 
(jwakuwajilwa kun'galagatila) ikaweje Jwelepejo, Jwamachili 
gakupunda, Jwalunda Iwakusokoka. 


19. Chisimu naga dini (jakuona) pameso pa Allah ni Usilamu. Ni 
nganatindana awala wana kupedwaga chitabu (Ayuda ni Akilisito 
pa dini syao), ikaweje panyuma pakwaichilila umanyilisi (wa dini 
jakuona), (watindene) ligongo lya litima lyalyaliji chilikati chao, sano 
jwachakane ma Aya ga Allah, basi (tachim'balanga ni kun'dipila), 
chisimu Allah ni Jwachitema pakuwalanjila. 


20. Sano naga achikanganaga namwe, basi jilani: “Najipeleche ngope jangu 


kwa Allah pamo ni wandu wanguyiye.” Soni jilani kwa awala wana 
kupedwaga chitabu (Ayuda ni Akilisito) kwisa soni wangapakombola 


[1] G:15) Nnole chilaaki cha Aya ja (2:25, nambo soni chilaaki cha Aya ja (29:64). 





Sûrat 3. Âl-Imrân Juzu 3 


kulemba ni kuwalanga (Warabu) kuti: “Ana nsingwiche (ni kwinjila 
mu Usilamu)?” Sano naga asingwiche nikuti pamasile paajongweche, 
nambo naga akugalauka (kuleka Usilamu), basi masengo genu ni 
kulungusya (utenga), sano Allah ni Jwakwalolechesya achikapolo 
(Wakwe). 


21. Chisimu awala waakukanila ma Aya ga Allah, ni kuulagaga 
Achimitume mwangali ligongo, ni kuulagaga soni mu wanduwa awala 
waakulamulaga yakulungamika, mwatagulilani ya ilagasyo yakupoteka 
nnope. 


22. Wele wanganyao ni wagajonasiche masengo gao pa duniya pano ni ku 
Akhera kwakwe, soni ngasakola wakwakamuchisya. 


23. Ana ngankwaona awala wapedwile chipande cha chitabu 
waakuwilanjidwa ku chitabu cha Allah kuti chaajilanye chilikati 
chao, kaneka likuga line mwa jamanjao liigalauchila kumbali aku 
lichisyululaga! 


24. Yalakweyotu ligongo lyanti wanganyao akasatiji: “Moto ngauja 
kutukwaya ikaweje mowa gakuwalanjikape.” Soni yanyenjile mu dini 
jaomo (yaunami) yaawele ali nkusepelela. 


25. Ana ichiwa uli ndema jituchasonganganya pa Lisiku lyangali kaichila 
ya lyalakwelyo? Soni mundu jwalijose tachilipidwa mwakwana pa 
yawapanganyisye, soni wanyao ngasatendedwa lupuso. 


26. Jilani: “E Allah! Mwasyene uchimwene wosope, nkasimum'bwecha 
uchimwene jwamunsachile ni kum'bula uchimweneo jwamunsachile, 
soni nkunchimbichisyaga jwamunsachile ni kunchembulusya 
jwamunsachile, umbone wosope uli M’myala Mwenu, chisimu Mmwe 
pa chindu chilichose m'bele Wakombola.” 


chilo mpela ndema jachitukuta), ni nkuujinjisyaga soni muusi m'chilo 
(nikuleupa chilocho kwipipa muusi mpela ndema jakusisima). Soni 


[1] G:20) Nnole chilaaki cha Aya ja (3:85). 

nkasakoposyaga chaumi kuumila mu chachiwe, nikoposya chachiwe 
kuumila mu chaumi (mpela nguku kopoka mwindanda lindanda kopoka 
mu nguku). Ni nkumpaga lisiki jwamunsachile lyangaŵalanjika.” 


28. Wakulupilila akatomana nago ulongo makafili kwaleka wakulupilila 
(achin'jao)ù, basi jwachatende yele nikuti ngasakola chilichose 
chakuuma kwa Allah, ikaweje (kutomana nago ulongo wapachanyape) 
pakuliigosa wanganyammwe ku yakusakala yao yankwiijogopa, sano 
Allah ni akuntetela ya Nsyenejo (pa ilagasyo Yakwe), soni kwa Allah 
pe ni kwakuujila. 


29. Jilani: “Kanga chinyyisise yaili mu idali mwenu kapena kuilochesya 
papaswela Allah tayimanyepe, soni akumanyilila yaili kumawunde ni 
yaili petaka, sano Allah pa chindu chilichose awele Jwakombola.” 


30. Lisiku lyatachiisimana mundu jwalijose yambone yajwapanganyisye 
ili isonganganyisyidwe, ni yakusakala yakwe yajwapanganyisye, ni 
juchilajila yanti pakawe pana nkuuli welewu chilikati cha yakusakalayo 
ni jwalakwejo. Sano Allah ni akuntetela ya Nsyenejo (pa ilagasyo 
Yakwe), soni Allah ni Mpole kwa achikapolo (Wakwe). 


31. Jilani (mmwe Muhammadi #£): “Nam'baga jenumanja nkunnonyela 
Allah, basi munguyani; Allah channonyele soni chankululuchile sambi 
syenu, sano Allah ni Jwakululuka kusyene, Jwachanasa channope.” 


32. Jilani: “Mumpikanilani Allah ni Ntenga #£.” Nambo naga akugalauka, 
basi (chachipedwa ipotesi) chisimu Allah jwangaganonyela makafili. 


33. Chisimu Allah wansagwile Adam, Nuhu, liwasa lya Ibrahima ni liwasa 
lya Imrani pa iwumbe yosope. 


34. (Waliji) wanache; (wakupagwana) wane kuumila mwa wane chilikati 
chao, sano Allah ni Jwakupikanichisya, Jwakumanyilila nnope. 


35. (Kumbuchilani) katema kawawechete wankwao Imrani (wali 
mamawao Maryam jwali mamagwe Isa) kuti: “Ambuje wangu! 
Chisimu une nantawiile nasili janti; (mwanache) jwali nchitumbo 
changuchi chachiwa pepesa (lyakutumichila kunsikiti wa Baitul 





Sûrat 3. Âl-Imrân Juzu 3 


Muqaddas) basi mbochelani (nasili janguji), chisimu Mmwejo niwan'di 
Wakupikanichisya, Wakumanyilila nnope.” 


36. Basi ndema jawam'beleche watite: “Ambuje wangu! Unetu 
mbeleche jwankongwe!” - Sano Allah ni Nkuchimanya chenene 
chawawelechecho - “Nambo jwannume (junyembecheeyeeje 
kuti chimbeleche) nganijuwa mpela jwankongwe (jwambeleche, 
ngati jwankongwe jwakuujilila machili soni ngawa nkutumichila 
mwakwanila ku nsikiti). Sano une nampele lina lyakuti ‘Maryam’,!! 
sonitu une ngun'juya jwalakweju ni wanache wakwe Kukwenu 
kutyochela ku shetani jwakuŵinjidwa.” 


37. Basi (Allah) M’mbujegwe wampochele kapochele kambone, soni 
ni wankusisye kakusye kambone, ni wantesile Zakariya kuwa 
nkunchengeta jwakwe. Ndawi ni katema kawaliji Zakariya ali 
nkun'jinjilila (Maryamujo) ku chigunguli cha mu nsikitimo,”! waliji 
nkuisimana kwa jwalakwejo yakulya. Watiji (pakum'busya): “E 
Maryam! Kwapi nkuipata ayi?” Jwalakwe jwatiji: “Yalakweyi 
yikutyochela kwa Allah. Chisimu Allah akumpaga lisiki jwansachile 
mwangawalanjila.” 


38. Papopo Zakariya jwaawendile Ambujegwe (Allah) kuti: “Ambuje 
wangu! Mumbani kuumila Kukwenu mwanache jwambone, chisimu 
Mmwejo ni Wakupikana kuwenda.” 


39. Sambano jwalakwe ali ajimi kuswali ku chigunguli cha mu nsikiti, 
Achimalaika wamf'bilasile (pakunsalila kuti): “Chisimu Allah akumpa 
abali jakusengwasya ja (kuti chim'beleche mwanache lina Iyakwe) 
Yahaya, juchachigombelechesya (ya ntume juchachipagwa ni) lilowe 
lyakuumila kwa Allah (lyakuti “M'be! Nikuŵa’ jwali Isa) ni chachiwa 
soni (Yahayajo) jwakuchimbichika, jwakuligosa ku yansese soni 
(chachiwa) Ntume jwa mwa wandu wambone.” 


[1] (3:36) Maryam liwele lina lyamalumbo, gopolela kwakwe nikuti: Ndumetume ja 
Allah. 


[2] (3:37) Al-Mihrâb (chigunguli cha mu nsikiti), aga ni malo gakuswalila gagakasawaga 
mu nsikiti nambo cha pakasyepela. 

40. Jwalakwe jwatite: “Ambuje wangu! Chingole chantiuli mwanache 
kutendaga pamasile paumbichilile uchekulu, nombe soni wankwangu 
wapalale!!?” (Lilaika) lyatite: “Mwele (nimuchiiwele); Allah 
akutendaga yasachile.” 


41. Jwalakwe jwatite: “Ambuje wangu! Mumbichilani chimanyilo 
(chachiimanyisye yanti wankwangu ajigele chilu)!” (Lilaika) lyatite: 
“Chimanyilo chenu nichanti ngasinkombola kwawechetekasya 
wandu mowa gakwana gatatu ikaweje mwagamba kulanjilape basi. 
Ni mwaakolanjeje Ambuje wenu kwejinji soni mwaaswejesyeje 
(pakuswali) kwigulo ni kundawi.” 


42. Soni (kumbuchilani) katema kawawechete Achimalaika kuti: “E 
mmwe Maryam! Chisimutu Allah ansagwile mmwejo, ni answejesye, 
soni ansagwile pa uchimbichimbi kwaapunda achakongwe wamitundu 
josope jawandu.” 


43. “E mmwe Maryam! Linandiyani kwa Ambuje wenu, soni nsujuduji ni 
kwinamaga (kuswali) pamo ni akwinama.” 


44.Syalakwesinisinemwaabalisyakusisikasyatukun'juwulila, ni nganim'ba 
nao wanganyao ndema jawaponyaga yakulembela yao (m'mesi kuwa 
ndoto janti amanyilile) kuti wani mwa jamanjao wachanchengete 
Maryam, soni nganim'ba nao ndema jawaliji nkukangana. 


45. (Kumbuchilani) katema kawawechete Achimalaika kuti: “E mmwe 
Maryam! Chisimutu Allah akuntagulila abali jakusengwasya ja (kuti 
chim'beleche mwanache ni) lilowe lyakuumila Kukwakwe (mwangali 
kusimangana ni walume, nambo pagamba kunsalila kuti: “welekani” 
mmwe ni kuweleka), lina lyakwe chachiwa Masihi Isa mwanache jwa 
Maryam, jwakuchimbichika pa duniya ni ku Akhera kwakwe, soni ni 
jumpepe mu wakuwandichisyidwa (kwa Allah).” 


46. “Soni chachiwecheta ni wandu ali nnuuli kwisa soni ali akusile, ni 
chachiwa mu wandu wambone.” 


[1] (3:40) Wakongwe wapalale ni Wanti chipagwilecho nganawelecheje. Nambo naga 
wawelecheje ni atekuleka kuwelekako, akasawilanjikwaga wakongwe wajumu. 

47. (Maryam) jwatite: “Ambuje wangu! Chingole chantiuli mwanache 
kutendaga nganangwayeje mundu jwalijose (jwannume)?” (Lilaika) 
lyatite: “Mwele (nimuchiiwele), Allah akasagumba chasachile. Pati 
asachile chilichose (kuti chipatikane), basi agambaga kuchisalila kuti 
“M'be!” nichikasawaga.” 


48. “Soni chachin'jiganya kulemba ni lunda Iwakusokoka, kwisa soni 
Taurat ni Injil.” 


49. “Soni (chachiwa) Ntenga (juchachitumisyidwa) ku wanache 
wa Israila (ni chachiwaga ali nkwasalila yanti): “Chisimutu une 
nam’bichilile ni chisimosimo kuumila kwa M'mbuje gwenu, mwanti 
chingombolecheje kun'gumbila kutyochela mwilongo chitusitusi cha 
chijuni nikuchipepelela, basi nikusyuka chijuni chisyesyene mu lisosa 
lya Allah, ni chimbosyeje wangalola kwachipago, wachinawa, ni 
kusyusyaga wawe mu lisosa lya Allah, chinansalileje soni yachin'dyeje 
ni yachinsunjeje m’majumba mwenu. Chisimu mu yalakweyi muwele 
mwana chimanyilo kukwenu nam'baga jenumanja wakulupilila 
(kusyene).” 


50. “Soni (chimbe) jwakwitichisya yaili paujo pangu yakutyochela 
m'Taurat, nikuti soni nankundisye yine yayakanyisyidwe kukwenu, ni 
nam'bichiiliile ni chisimosimo kuumila kwa M'mbuje gwenu (kuwa 
chimanyilo cha utume wangu), basi mun'jogopani Allah ni kungunda 


> 


une. 


51. ‘Chisimu Allah ni M'mbuje gwangu soni M'mbuje gwenu, basi 
mun'galagatilani Jwalakwejo, lyalakweli nilitala lyagoloka.” 


52. Nambo ndema jawauweni Isa mwa jamanjao ukafili (kuti 
ukwendelechela) watite: “Ana wani wachawe akungamuchisya wangu 
(pa kuwilanjila) kwa Allah?” Wakulijiganya wakwe watite: “Uwwetu 
ni watuli wakunkamuchisya Allah, tunkulupilile Allah, soni wichilani 
umboni wanti uwwe chisimu chene tuli Asilamu.” 


53. “Ambuje wetu! Uwwe tuikulupilile yantulwisye, ni tunkuyiye Ntenga, 
basi tulembani pamo ni akuwichila umboni (pa ya ujika Wenu).” 

54. Ni watesile malindi (Ayuda gakusaka kum'bulaga Isa), nambo Allah 
walepelekasyisye malindigo (pakun'jigala Isa kujanajo kwinani 
nkanaiche mwakunkamula), sano Allah ni Jwambone nnope 
pakulepelekasya malindi ga amalindi. 


55. (Kumbuchilani) katema kajwawechete Allah kuti: “E mmwe 
Isa! Chisimutu Une chinan'jigale ni kunkwesya Kukwangu, soni 
chinanswejesye ku wandu makafili, ni chinaatende wandu wankuyiye 
kuwa pachanya pa wandu makafili mpaka lisiku lya Kiyama. Kaneko 


ichindu yamwaliji nkulekangana.” 


56. “Sano awala waakanile, basi chinalagasye ni ilagasyo yaukali nnope pa 
duniya pano ni ku Akhera kwakwe, soni ngasakola wakwakamuchisya.” 


57. Nambo awala waakulupilile ni kutendaga yambone, basi chachalipila 
malipilo gao mwakwana, sano Allah ni jwangaanonyela wakulitenda 
lupuso. 


58. Ayi yatukunsoomelayi (mmwe Muhammadi ¥Ẹ) gawele ma Aya ni 
chikumbusyo chalunda Iwakusokoka. 


59. Chisimu chilandanyo cha Isa kwa Allah chiwele chisawu Adam; 
wan'gumbile kuumila mwitaka kaneko niwantesile kuti: “Wani 
(mundu!)” Basi niwawele. 


60. (Yalakweyi ni) yakuona yakutyochela kwa Ambuje wenu (Allah), sano 
ngasim'ba mwa wakaichila. 


61. Sano wachakangane nomwe mu jele nganiji panyuma pa umanyilisi 
waum bichililewu, basi jilani: “Ikani, twawilanje wanache wetu 
ni wanache wenu, achimmasyeto wetu ni achimmasyeto wenu, 
twachimisyewe ni mwachimisyene wakwe, kaneko ni tuwende (kwa 
Allah) mwakutetewala, basi ni tugatende malweso ga Allah kuti gawe 
kwa wali waunami (mwetuwe).” 


62. Chisimu jalakweji ni ngani jakuonaonape, ni pangali nnungu jwine 
(jJwakuwajilwa kun'galagatila) ikaweje Allah, soni chisimu Allah ni 
Jwamachili gakupunda, Jwalunda Iwakusokoka. 

63. Nambo naga akugalauka (kuleka yele yakuonayi), basi (tachapa 
ipotesi), chisimu Allah ni Jwaakwamanya chenene akuwatanganya. 


64. Jilani: “E jenumanja achimisyene chitabu (Ayuda ni Akilisito)! Ikani 
kulilowe lyakulungamika (lyachitulandane) chilikati chetuwe ni 
jenumanja, lyanti ‘Tukan'galagatilaga (jwinepe) ikaweje Allah, ni 
tukam'bwanganyaga ni chilichose, soni wane mwetuwe akatenda wane 
kuwa milungu kunneka Allah.” Nambo naga akugalauka (kuleka lyele 
liloweli), basi jilani: “Wichilani umboni wanti uwwe chisimu chene tuli 
Asilamu (wakulipeleka kwa Allah).” 


65. E jenumanja achimisyene chitabu (Ayuda ni Akilisito)! Anauli 
nkukanilana pa ya Ibrahima, kutendaga (itabu ya) Taurat ni Injil 
nganiitulusyidwa ikaweje panyuma pakwe, ana wangali lunda? 


66. Nnole! Wanganyammwe ni awalawala wamwakaanilene pa ichindu 
yamwakwete nayo umanyilisi, nambi uli (sano) nkukaanilana pa 
ichindu yanganinkola nayo umanyilisi, sano Allah ni Jwaakumanyilila 
nambo wanganyammwe ngankumanyilila. 


67. Ibrahima nganawa Myuda kapena Mkilisito, nambo waliji jwakongoka 
(pakulekangana nasyo dini syepombotale, waliji soni) Nsilamu 
(jwakulipeleka); soni nganawa mwa akuwanganya (Allah ni isanamu). 


68. Chisimu wandu wali wakuwajilwa kulumbikana najo Ibrahima, ni 
awala wawankuyiye (pa ndema ja utume wakwe), ni aju Ntumeju 
(Muhammadi #£), kwisa soni wandu waakulupilile (pakunda Usilamu), 
sano Allah ni Nkwaagosa wakulupilila. 


69. Likuga line lya wandu wawapedwile chitabu (Ayuda ni Akilisito), 
likasasachililaga lili linsokonesye (pakunkoposya mu Usilamu), 
ni pangali wampaka wasokonesye ikaweje achimisyene, nambo 
ngakumanyilila. 


70. E jenumanja achimisyene chitabu (Ayuda ni Akilisito)! Ligongo 
chichi nkugakana ma Aya ga Allah (Qur’an) kutendaga jenumanja 
nkutendelaga umboni (kuti gakuonaonape)? 

71. E jenumanja achimisyene chitabu (Ayuda ni Akilisito)! Ligongo chichi 
nkuwanganyaga yakuona ni yaunami ni kusisaga yakuona kutendaga 
jenumanja nchimanyililaga? 


72. Soni likuga line lya wandu wawapedwile chitabu lyatite (pakwasalila 
achimijao): “Ikulupililani yaitulusyidwe kwa wandu wakulupilila 
(Asilamu) kundanda kwa muusi (kundawi) ni n'nyikane kumbesi 
kwakwe (kwigulo) kuti mwine wanganyao chaujile (munyuma kuleka 
Usilamu).” 


73. “Soni nkasimunkulupilila jwalijose ikaweje jwaakuyiye dini jenu 
(ja Chiyuda kapena Chikilisito).” Jilani: “Chisimu naga chongoko 
chisyesyene ni chongoko cha Allah basi.” (Ayuda ni Akilisitowo 
akasatiji sikati jao: “Nkasinkulupilila) ataakwika mwapedwile jwalijose 
yakulandana ni yampedwile wanganyammwe, kapena kuti ataakwika 
mwan'gomeche kwa M'mbuje gwenu.” Jilani: “Chisimu umbone 
wosope uli m’Myala mwa Allah akasampaga jwansachile, sano Allah 
ni Jwakwanila kusyene (ku iwumbe Yakwe), Jwakumanyilila nnope.” 


74. Akunsagulilaga ukoto Wakwe jwansachile, soni Allah ni Nsyene 
umbone wekulungwa. 


75. Soni mu wandu wawapedwile chitabu mwana wanti naga n'di 
mwasunjisye maunjili-maunjili ga chipanje mpaka am'buchisye, ni 
mwana wane mwa jamanjao wanti naga n'di mwasunjisye Dinari 
(mbiya jimpepe), nganawa am'buchisye ni ikaweje n'di mwaajimilile 
(pa kwaŵilasya mwa kwakwekweteka). Yalakweyo ligongo lyanti 
wanganyao akasatiji: “Pangali litala lililyose lyakutugambila uwwe 
ligongo lya (kwaaliila) ajinga (wanganituwa nao imo mu dini ligongo 
Allah atukundisye).” Ni akunnambuchisyaga Allah aku achimanyililaga 
(kuti akulambusya). 


76. (Ngwamba!) Nambo jwaakukwanisya chilanga chakwe, ni kuwaga 
ali nkun'jogopa (Allah pakuligosa ku ilemwa, jwele nijuchawe 
jwakunonyeledwa ni Allah), basi Allah chisimu chene akwanonyela 
wakun'jogopa (Jwalakwe). 

77. Chisimu wandu waakusagula (ya duniya) yantengo wannono 
pakusumanya ni chilanga cha Allah kwisa soni kulumbila kwao, 
wanyao ngasakola liunjili lililyose (lya yambone) ku Akhera, soni Allah 
ngaaja kwawechetekasya, ata nikwalola kose ngaaja kwalola lisiku 
lya Kiyama, soni ngaaja kwaswejesya. Ni akwete kupata wanganyao 
ilagasyo yakupoteka nnope. 


78. Soni mwa jamanjao chisimu chene mwana likuga line likasapindaga 
ndimi syao pakusooma chitabu kuti nyyiganichisyeje (yaakusoomayo) 
kuti ya m'chitabu, kutendaga nganiiwa ya m'chitabu. Ni akutiji: 
“Yalakweyi iwumile kwa Allah.” Kutendaga nganiyiuma kwa Allah. 
Ni akunnambuchisyaga Allah aku achimanyililaga (kuti akulambusya). 


79. Nganiiwa yakuwajilwa kwa mundu (mpela Isa mwanache jwa 
Maryam) juwapedwile chitabu, umanyilisi wakwilanyichisya ni utume, 
panyuma pakwe ni kwatendaga wandu kuti: “M'beje wakungalagatila 
une mmalo mwa Allah.” Nambo (yawasalilaga yakwe niyanti): “M'be 
jenumanja wakutumichila Ambuje Nnungu (mwalunda ni umanyilisi) 
ligongo lyanti nkwiganyaga chitabu soni ligongo lyanti nkuchisoomaga 
(chitabucho).”!! 


80. Soni nganawa annamulile yanti mwatendeje Achimalaika ni 
Achimitume kuwa milungu. Ana mpaka annamulile ya ukafili panyuma 
panti n'di Asilamu??! 


81. Soni (kumbuchilani) katema kajwatawene Allah chilanga ni Achimitume 
(pakwatenda kuti): “Chisimu mulimose mwachinampele chitabu ni 
lunda lwakusokoka (nikuŵa ni umanyilisi kwisa soni uchimbichimbi 


[1] (3:79) Aji Âyaji jikwakanila Akilisito waakun'jigalaga Isa mwanache jwa Maryam 
kuwa nnungu jwao jwakun’galagatila kunneka Allah. Isa nsyene juchakana pa 
Kiyama ya kun'galagatila kwaoyo. Nnole ma Aya ga (5:116-117). 


[2] (3:80) Akilisito wannapilile Isa mwanache jwa Maryam mwakupelenganya malile, 
mpaka wan'jigele kuwa nnungu jwao jwakun’galagatila kunneka Allah. Niligongo 
lyakwe Ntume Muhammadi $% jwatite: “Ngasimunapilila une mwakupelenganya 
malile mpela yawatite Akilisito pakunnapilila Isa mwanache jwa Maryam. Une 
ngambile kuwa kapolo (jwa Allah). Basi ni mungolanjeje une kuti Kapolo jwa Allah 
ni Ntenga Jwakwe.” (Swahih Al-Bukhari, Hadith No. 3261). 

wakupunda), kaneko ni kwisa kum’bichilila Ntenga jwakwitichisya 
yan'di nayo, ichiwajilwa kukwenu kunkulupilila ni kunkamuchisya.” 
(Jwalakwe) jwaawusisye kuti: “Ana nkundile ni kujigala pa yalakweyi 
chilanga Changuchi?” Wanganyao watite: “Tukundile.” (Jwalakwe) 
jwatite: “Basi tendelani umboni (yachilangachi), nombe Une ndinamwe 
pakutendela umboni.” 


82. Nambo wachagalauche panyuma pa yele, basi wanyao niwali 
wakunyosya. 
83. Ana akusaka dini jinepe jangawaga ja Allah, kutendaga chilichose 


cha kumawunde ni petaka chikwitika Kukwakwe mwakusaka ni 
mwangasaka? Soni Kukwakwe chachiuchisidwa. 


84. Jilani: “Tukulupilile mwa Allah, ni yaitulusyidwe kukwetu (jajili 
Qur’an) ni yayatulusyidwe kwa Ibrahima, Ismaila, Isihaka, Yaakubu ni 
isukulu yakwe, ni yawapedwile Musa ni Isa, ni Achimitume kuumila 
kwa Ambuje wao, ngatukulekanganya chilikati cha jumpepe mwa 
wanganyao, soni uwwe Kukwakwe tukulipeleka.” 

85. Soni jwachasache dini jinepe jangawaga ja Usilamu, nikuti 
ngasijipocheledwa kuumila kukwakwe, soni jwalakwejo ku Akhera 
tachiwa mu wakwasika.!! 


86. Ana Allah mpaka wajongole chinauli wandu wakanile panyuma 
paakulupilila kwao ni kutendela umboni yanti chisimu Ntenga 
(Muhammadi %¢) jwakuonaonape, ni kwaichilila soni ilosyo 
yakuonechela palangulangu? Sano Allah jwangawa nkwajongola 
wandu wakulitenda lupuso. 


87. Wanganyao malipilo gao niganti; chisimu malweso ga Allah, 
Achimalaika ni wandu wosope gali pa jamanjao. 


[1] (3:85) Ili yakusosekwa nnope mundu jwalijose kulupilila utume wa Muhammadi #£. 
Akusimulila Abu Hurairah 4 yanti: Ntenga jwa Allah #£ jwatite: “Ngunnumbila 
Ajula (Allah) jwauli ntima wa Muhammadi mu nkono Mwakwe, pangali jwalijose 
mwa Ayuda ni Akilisito (wa ajino ndawijino) waakupikanaga yangune, kaneka ni 
kwikanila kuwa akakukulupilila ya utenga wandumisyidwe nao (wa chikulupi cha 
Tauhidi ni Our'an), ikaweje tachiwa mu wandu wa ku Moto.” (Swahih Muslim, 
Hadith No. 152). Nnole Aya ja (4:47) ni chilaaki chakwe. 

88. Mwele (mmalweso ga ku Motogo) chakawe wandamo, ilagasyo ngaija 
kupungusyidwa kwa jamanjao, soni wanyao ngaaja kupedwa lipesa. 


89. Ikaweje awala watesile toba panyuma pa yalakweyo, ni kwilanya 
(itendo yao), basi chisimu Allah ni Jwakululuka kusyene, Jwachanasa 
channope. 


90. Chisimu awala wakanile panyuma pa chikulupi chao, kaneko 
nikonjechesya soni kanila, toba jao ngasijipocheledwa ata panandi, soni 
wanyao niwali wakusokonechela. 


91. Chisimu awala wakanile ni kwikanila kuwa ali makafili, nikuti 
ngasijipocheledwa kutyochela kwa jwalijose mwa jamanjao golodi 
jagumbala chilambo cha pasi atamuno ali aliwombolele najo, 
wanganyao akwete kupata ilagasyo yakupoteka nnope, soni ngasakola 
wakwakamuchisya!'!. 


92. Nganim'ba mpatile umbone (usyesyene) mpaka nkaatoole mu 
yankuinonyela, sano mu chilichose chachintole, basi chisimu 
chalakwecho Allah akuchimanya chenene. 


93. © Yakulya yosope yaliji ya halaal ku wanache wa Israila, 
ikaweje yawalitendele kuwa ya haraam”! Israilajo nsyene Taurat 
nkanijitulusyidwe. Jilani: “Basi ikani najo Taurat ni n'jisoome naga 
jenumanja nkuwecheta yakuona.” 


94. Sano juchansepele Allah unami panyuma pa yalakweyi, basi wanganyao 
niwachawe wakulitenda lupuso. 


95. Jilani: “Allah awechete yakuona, basi kuyani dini ja Ibrahima 
jwakongoka soni nganawa mwa akuwanganya (Allah ni isanamu).” 


[1] (3:91) Anasi bin Malik 4 akusimulila yanti: Ntume jwa Allah #£ jwawechetaga 
yanti: “Kafili tachiwusyidwa (ku Kiyama) kuti: “Ana nkakole golodi jejinji jaati 
gumbala chilambo chapasi, nkajitosile pakuliombolela mwasyene (ku Moto)?” 
Jwalakwe tachiti pakwanga: ‘Elo.’ Ni tiyichiwechetedwa kukwakwe yanti: “Mmwe 
mwawendedwe yakwepepala kupunda yalakweyo (kuti nkam'bwanganyaga Allah 
pakun'galagatila ni chindu chine, gopolela kuti: Uwwukunde Usilamu), nambo 
mwakanile.” (Swahih Al-Bukhari, Hadith No. 6173). 


[2] 8:93) Nnole chilaaki cha Aya ja (2:85). 

96. Chisimu naga nyumba jandanda jajawichidwe kwa wandu (kuwa 
jagalagatilamo Allah) ni jajili pa Bakkah!"! (ku Maaka), jaupile soni 
(jiwele) chongolo ku iwumbe yosope (wandu ni majini). 


97.Mwalakwemomwanaimanyilo yakuonechela (yakulosya kuchimbichika 
kwakwe ni uchikala wakwe), mpela pamalo paŵaliji nkwima Ibrahima 


chawe mu ntunjelele. Sano kwa lilamusi lya Allah iwele yakusosekwa 
kwa wandu kuja kutenda Hija ku nyumbajo wampaka akombole 
kupata litala lyakwaulila kwele, nambo jwatakane (kujakutenda Hija 
mwangali chipaka chisyesyene nikuti chawe kafili) basi chisimu Allah 
ni Jwankwanekwane jwangalajila iwumbe Yakwe. 


98. Jilani: “E jenumanja achimisyene chitabu (Ayuda ni Akilisito)! Ligongo 
chichi nkukanila ma Aya ga Allah kutendaga Allah awele Mboni pa 
ichindu yankutenda?” 


99. Jilani: “E jenumanja achimisyene chitabu (Ayuda ni Akilisito)! 
Ligongo chichi nkwasiwilila wandu wakulupilile kuti akakuya litala 
lya Allah (wauli Usilamu)? Nkulisosela lyalakwelyo kupombotala (kuti 
lionecheje mpela lyakusakala) kutendaga jenumanja nkuwichila umboni 
(wanti Usilamu ni litala lyagoloka)? Sanotu Allah nganawa jwanti ni 
ngaimanya yankutenda.” 


100. E jenumanja wankulupilile! Naga nkwika mwakulipikanila likuga line 
mu wandu wawapedwile chitabu, cham'buchisye ku ukafili panyuma 
pakulupilila kwenu. 


101. Ana chimbe makafili chanti uli kutendaga ma Aya ga Allah 
gakusoomedwa kukwenu nombenajo Ntenga ££ ali chilikati chenu? Sano 
jwachalikamulile chenene mwa Allah, nikuti pamasile paajongoleledwe 
kwitala lyagoloka. 


102. E jenumanja wankulupilile! Mun'jogopani Allah kun'jogopa 
kusyesyene, soni nkaika mwa kuwa ikaweje n'di Asilamu. 


[1] (3:96) Lilowe lyakuti (Bakkah) likwamba malo gasyesyene galitawidwepo Likaaba 
ku Maaka. 

103. Soni kamulisyani wanaose lukonji Iwa Allah (jajili Our'an) ni 
ngasinnekangana. Soni kumbuchilani chindimba cha Allah pa 
jenumanja; pandema jamwaliji wakuwengana, basi ni jwalumbikenye 
chilikati cha mitima jenu mwanti mwa chindimba Chakwe mwasyuchile 
kuwa waulongo. Soni mwaliji mungulugulu mwalisimbo lya Moto, ni 
wan'jokwele mwalakwemo. Iyyoyopeyo ni yakutiji Allah pakusalichisya 
kukwenu ma Aya Gakwe kuti n'jongoche. 


104. Soni lipatikane mwa jenumanja likuga lyakuwilanjila ku umbone 
(Usilamu), ni lilamuleje (kutenda) yambone ni kanyaga yakusakala, 
sano wanganyao niwachawe wakupunda. 


105. Ni ngasim'ba chisawu awala wawagawikene ni kulekangana panyuma 
pa kwaichilila ilosyo yakuonechela palangulangu, soni wanganyao 
akwete kupata ilagasyo yekulungwa nnope. 


106. Lisiku lya sichiswejela ngope sine ni kupiilila ngope sine, sano awala 
wasichipiilila ngope syao (chachatenda kuti): “Ana mwakaaniile 
panyuma pakulupilila kwenu? Basi pasyani ilagasyo ligongo lya ayila 
yamwaliji nkuikana.” 


107. Sano nambo awala wasiichiswejela ngope syao, basi tachiwa mu ukoto 
wa Allah, wanyao mwalakwemo tachiwa wandamo. 


108. Gele ni ma Aya ga Allah gatukunsoomela mwakuonaonape, ni 
nganawa Allah jwakusaka kuitenda lupuso iwumbe (Yakwe). 


109. Soni yosope yaili kumawunde ni yaili petaka nsyene jwakwe Allah, 
soni kwa Allah ni kwakuujila indu yosope. 


110. Jenumanja (Asilamu) m'bele nkutula wambone nnope waukoposyedwe 
(pakusagulidwa chilikati cha mikutula josope kuti uwe wakamuchisya) 
ku wandu, nkulamulaga (kutenda) yambone ni nkukanyaga yakusakala, 
soni ni nkukulupililaga mwa Allah. Mwanti wawapedwile chitabu 
(Ayuda ni Akilisito) ingawe wakulupilile (pakunda Usilamu), ingaliji 
yambone kukwao, wane mwa jamanjao wana chikulupi, nambo wajinjio 
wakunyosya. 

111. Nganawa annagasisye wanganyao ikaweje ni ilagasyo (yannonope), 
soni naga ali atite ampute ngondo mpaka annosye migongo (kutiila), 
soni wanyao ngawa nkukulupusyidwa. 


112. Kuwichidwe pa jamanjao kuchembulusyidwa palipose paakupatikana 
ikaweje (naga ali alikamulile) ni lukonji Iwa Allah (pakuya dini jakwe ja 
Usilamu) kapena lukonji Iwa wandu, (pakamuchisyidwa ni wandu wane 
mu yakutenda yao, nambo pajika ngawa nkola machili). Ni awajilwe 
kupata gasabu ja kuumila kwa Allah, soni ni kuwichiidwe pa jamanjao 
kulaga (kwangalekangana nako), yalakweyo ligongo lyanti wanganyao 
waliji nkukanila ma Aya ga Allah, nikuwaga soni ali nkuulaga 
Achimitume mwangali ligongo. Basi yeleyo ni ligongo lya kunyosya 
kwao soni waliji ali nkusumba mipika. 

113. Nganawa wosope wene kuti wakulandana, nkutula wine mu 
wawapedwile chitabu (Ayuda ni Akilisito) uwele wakwimilichika (pa 
yakuona yakuya Usilamu panyuma pakusinguka kwao), akasasoomaga 


ma Aya ga Allah ndawi syaachilo aku achisujuduji (kuswali). 


114. Akasakulupililaga mwa Allah ni Lisiku Lyambesi, ni akasalamulaga 
(kutenda) yambone nikanyaga yakusakala, soni ni akasatendaga chitema 
pa masengo gambone. Sano wanganyao ni wali mu wandu wambone. 


115. Soni chilichose chachapanganye mu ichindu yambone basi ngaaja 
kwakana nacho (nambo chaakaalipile malipilo gambone). Sano Allah ni 
Jwaakwamanya chenene wakun'jogopa (Jwalakwe). 


116. Chisimu awala wakanile, ngawa nkwakamuchisya chipanje chao 
atamuno wanache wao chilichose mu (ipotesi) yakuumila kwa Allah, 
soni wanganyao niwandu wa ku Moto, wanyao kwalakweko takawe 
wandamo. 


117. Chilandanyo cha indu yaakutola pa awu umi wa duniya uno, chili 
chisawu mbungo jajili nkati mwakwe mwana kusisima kwakogoya 
jajipujiile n'gunda wa wandu waalitendele lupuso achimisyene ni 
kuujonanga, ni nganiwatenda Allah lupuso nambo achimisyene ni 
waakulitenda lupuso. 

118. E jenumanja wankulupilile! Ngasimwatenda wanganawa mwa 
jenumanja kuwa isyowe yakwisalila asili syenu, ngati wanyao ngawa 
nkuleka kulimbichila kutenda yakun'jonanga (naakailochesye pameso), 
ikwanonyelaga yaikunnagasyaga, umasile pauwonechele umagongo 
kuumila pakamwa pao, nambo soni yayikusisa mitima jao (nganisyo 
syakusakala) iwele yekulungwa nnope. Pamasile patusalichisye ma Aya 
kukwenu nam'baga jenumanja wakumanyililaga. 


119. Ha! Ana jenumanja ni wankwanonyela wanganyao kutendaga wanyao 
ali ngaakunnonyela atamuno kuti jenumanja nkuikulupililaga itabu 
yosope? Soni naga ali asimangene namwe akasatiji: “Tukulupilile.” 
Nambo naga ali pakasyepela akasannumilaga songa sya yala ligongo 
lya ukali. Jilani: “Wani ni ukali wenuo, chisimu Allah ni Nkuimanya 
chenene yayili m”mitima.” 


120. Naga chili chim'bichilile (chindu) chambone chikasachasakalisyaga, 
nambo naga chili chimpatile chakusakala akasasengwaga nacho, nambo 
naga mpilile nikuwa niwoga (wakun'jogopa Allah), nikuti malindi 
gao ngawa nkuntenda chilichose. Chisimu Allah ichindu yaakutenda 
wanganyao juwele Jwaisyungula (kwaimanya chenene). 


121. Soni (kumbuchilani mmwe Muhammadi #£) katema kamwaalaawiile 
kutyochela kwiwasa lyenu kuti nkaalinganyichisye wakulupilila mauto 
gakumenyanila (ngondo ja Uhudi), sano Allah ni Jwakupikanichisya, 
Jwakumanyilila nnope. 


122. Katema kagasachilile makuga gawili mwa jenumanja kuti ganyambe 
(ligongo lya woga nikutila muwatilile achinakunaku), nambo Allah 
nijuwaliji Jwaagagosa (makuga) ganagawiligo (mwanti wagasunjile kuti 
gakatila), sano wakulupilila ajegamileje kwa Allah pe basi. 

123. Soni Allah chisimu chene wankulupwisye pa (ngondo ja) Badri 
kutendaga jenumanja n'di wangali machili (ligongo lya unandi wenu 
ni kupelembelwa ida yangondo), basi mun'jogopani Allah kuti m'be 
wakutogolela. 


124. Katema kamwasalilaga wakulupilila kuti: “Ana ngaiwa yakunkwana 
jenumanja kuti M'mbuje gwenu junkamuchisye ni Achimalaika 
wakwana masausande gatatu wakutulusyidwa?” 

125. “Elo! Naga mpilile ni kuligosa (ku ilemwa) soni (amagongo wenuwo) 
ni kunyyichilila mwa chitema chao chalakwechi, M'mbuje gwenu 
junkamuchisye ni Achimalaika wakwana masausande nsano wana 
imanyilo.” 


126. Ni nganaitenda yalakweyi Allah ikaweje kuti iwe abali jakusengwasya 
kukwenu, ni kuti soni jipate kutulala mitima jenu ni yalakweyo, sano 
chikulupusyo nganichiwa chityochele kwinepe ikaweje kwa Allah, 
Jwamachili gakupunda, Jwalunda Iwakusokoka. 


127. (Ŵatesile yalakweyi) kuti akate chipande cha wandu makafili 
(pakwaulaga wane mwa wanganyao), kapena kwajigasya nchesela 
(wakusigalao) ni galauka yalayalape (pangapata yasachileje). 

128. Nganinkola (mmwe Muhammadi %%) chilamusi chilichose (pa 
wanganyao), mwine (Allah) komboleka kwapochela toba jao (ni 
kwajongola panyuma pa ukafili wao) kapena kwapa ilagasyo, pakuti 
wanganyao chisimu chene ali wakulitenda lupuso. 

129. Soni yosope yaili kumawunde ni yaili petaka nsyene jwakwe Allah, 
akunkululuchilaga jwansachile ni kumpa ilagasyo jwansachile, sano 
Allah ni Jwaakululuka kusyene, Jwachanasa channope. 

130. E jenumanja wankulupilile! Ngasin'dyaga (chipanje cha) katapila 
mwakonjechesya-jonjechesya, ni munjogopani Allah kuti m'be 
wakupunda.!'! 

131. Soni ujogopani Moto waulinganyisyidwe kuwa wa makafili. 


132. Ni mumpikanilani Allah kwisa soni Ntenga #£ kuti ntendeledwe 
chanasa. 


133. Soni kangamalani ku (masengo gagantendekasye kupata) chikululuko 
chakuumila kwa M'mbuje gwenu, ni Litimbe (lya ku Mbepo) lyalili 


lyalilinganyisyidwe kuwa lya wakun'jogopa (Allah). 


[1] G:130) Nnole Aya ja (2:275) ni chilaaki chakwe. 

134. Awala waakutolaga (ipanje yao) ili nkwajendela chenene atamuno 
ili yakanganiche, ni waakusisaga ukali wao ni waakwakululuchilaga 
wandu, sano Allah ni akwanonyelaga wakolosya. 


135. Ni awala wanti naga atesile chakunyalaya (chachili chilemwa 
chekulungwa mpela chikululu), kapena kulitenda lupuso achimisyene 
(pakutenda ilemwa yamwanamwana), akasankumbuchilaga Allah 
ni kuwenda chikululuko pa sambi syao — Ana ni nduni jwampaka 
akululuche sambi pangawaga Allah? - Soni ni ngakasapitilisyaga pa 
yatesilejeyo kutendaga achimanyililaga.!" 


136. Wanganyao malipilo gao nichikululuko chakuumila kwa M’mbuje 
gwao kwisa soni Matimbe ga ku Mbepo gasikujilima cha pasi pakwe 
sulo, chakawe wandamo mwalakwemo, soni kaje kusalala malipilo ga 
akupanganya (masengo gambone)! 


137. Paamasile pagaapiite kalakala jenumanja nkanimpagwe matala 
(gakulekangana-lekangana gaipotesi), basi jendagani pa chilambo kupita 
nchilola mujawelele mbesi ja akukanila. 


138. Aku kuwele gombelesya ku wandu (wosope), ni chongolo kwisa soni 
chamuko kwa wakun'jogopa (Allah). 


[1] (83:135) Akusimulila Shaddâd bin Aus + yanti: Ntume 4£ jwatite: “Duwa jambone 
nnope jakuwendela chikululuko kwa Allah nijanti: Allahumma anta Rabbi, la ilaha illâ 
Anta. Anta khalagtani, wa ana “abduka, wa ana “ala “ahdika wa wa‘dika mastatwa tu. 
A'Tidhu bika min sharri ma swana'tu, abû’u laka bini“matika ‘alaiya, wa abii'u laka 
bidhanbi, faghfirli, fa innahû la yaghfiru adhdhunûba illa Anta.” (E Allah! Mmwe ni 
Ambuje wangu, pangali nnungu jwine jwakuwajilwa kun’galagatila ikaweje Mmwe 
pe. Mmwe mwangumbile une, sano une ni kapolo jwenu. Soni une tingulupichiche 
pa chilanga chandawene Namwe ni yanalikanganiche kuntendela mwatingombolele. 
Ngulijuya Mwenumwe ku yakusakala yosope yambanganyisye. Ngwitichisya 
pameso Penu ukoto wosope wamumbele, ni nguntulila sambi syangu syosope, basi 
mungululuchilani, ligongo pangali wampaka akululuche sambi wangawaga Mmwe.) 
Ntume ££ jwajonjechesye kuti: “Naga jwinejwakwe juli juwombile jele duwaji muusi 
mwakola najo chikulupi chisyene, ni kuwa lisiku lilyolyo nkanikuswe, juchiwa mu 
wandu wa ku Mbepo. Nambo soni naga jwinejwakwe juli juwombile jele duwaji 
chilo mwakola najo chikulupi chisyene, ni kuwa nkanikuche, juchiwa mu wandu wa 
ku Mbepo.” (Swahih Al-Bukhiri, Hadith No. 5947). 

139. Ningasimpela (pakumenyanani amagongo wenu), soni ngasin'dandaula 
(pa ipato yayimpatile), soni jenumanja niwachim'be wapenani naga n'di 
wakulupilila (kusyene). 


140. Nagawaga gampatile mawanga, nikuti nombe wandu waneo pakwete 
pagapatile mawanga ganti chisawu gelega, sano galakwego ni masiku 
gatukugagalausyagalausya chilikati cha wandu (lelo kwajendela 
ichindu chenene wane malawi nikwisa kwajendela chenene wane), 
soni Allah (atesile yalakweyi) kuti waamanyukule wandu wakulupilile 
(kusyesyene, pangatila pa ngondojo), nikuti soni watende wane mwa 
jemanja kuwa wakuwila pa ngondo ja dini, sano Allah jwangaanonyela 
wakulitenda lupuso. 


141. Soni kuti Allah waswejesye awala wakulupilile nikugamala makafili 
(pakugajonanga). 


142. Ana nkuganichisya yanti chinkajinjile ku Mbepo, kutendaga Allah 
nkaniwamanyukule wandu waamenyene ngondo (petala Lyakwe) mwa 
jenumanja, ni kwamanyukula soni wakupilila (pa ngondojo)? 


143. Soni chisimu chene wanganyammwe mwaliji nkuchilajila chiwa 
(chakuwila pa ngondo ja Allah) nkaninsimangane nacho, sano ni 
nchiweni kusyene (pa kuulajidwa achimijenu) aku n'di nkulola. 


144. Ni nganawa Muhammadi #£ ikaweje Ntenga basi, Achimitenga 
(wajinji) wapite paujo pakwe. Ana naga ali awile kapena kuulajidwa 
mpaka n'galauchile ku indende yenu (kuujila ku ukafili)? Sano jwampaka 
agalauchile ku indende yakwe nganawa apeleche chisausyo chilichose 
kwa Allah, sano Allah ni chachalipila wakutogolela. 


145. Soni nganiiwa yanti mundu jwalijose ni komboleka kuwa, ikaweje mu 
lisosa lya Allah pandema jakwe jelembedwe, sano jwaakusaka malipilo 
ga pa duniya chitumpele papopo, nombe soni jwaakusaka malipilo ga ku 
Akhera chitukampele kukoko, ni chitwalipila (yambone) wakutogolela. 


146. Ana soni walingwawalingwa mwa Achimitume wawamenyene ngondo 
ali imo ni wandu wajinji waumanyilisi (wa dini)! Nambotu nganatenguka 
ligongo lya ipato yayapatile petala lya Allah, soni nganatenda ulesi, 
nambo soni nganalitulusya (pameso pa amagongo wao), sano Allah ni 
akwanonyela wakupilila. 

147. Ni nganiiwaga yakuwecheta yao ikaweje watiji: “Ambuje wetu! 
Tukululuchilani ilewi yetu ni kupelenganya kwetu mpika pa indu 
yetu, soni n'galimbanganye makawu getu, ni ntukulupusye ku wandu 
achimakafili.” 


148. Basi Allah niwapele malipilo ga pa duniya ni malipilo gambone nnope 
ga ku Akhera, sano Allah ni akwanonyela wakolosya. 


149. E jenumanja wankulupilile! Naga nkwiika mwakwapikanila awala 
wakanile, cham'buchisye ku indende yenu (ku ukafili), ni chin'galauche 
(kuumila ku chikulupi) n'di wakwasika. 


150. Nambo Allah ni M'mbuje gwenu (jwakunkamuchisya), soni Jwalakwe 
ni Jwambone nnope kwapunda akukamuchisya (wosope). 


151. Chituponye woga m’mitima mwa awala wakanile ligongo 
lyakum'bwanganya kwao Allah ni ichindu yanganaituluchisya umboni 
(wakulosya ulungu wakwe). Sano mauto gao (gakutamilichika) 
chigakawe ku Moto, kaje kusakala mauto ga wakulitenda lupuso! 


152. Soni Allah pamasile pawankwanilichisye mwakuonaonape chilanga 
Chakwe (cha kwakombola amagongo wenu) ndema jamwaliji 
nkwaulaga mu lisosa Lyakwe, kwikanila ndema jamwalepele ni 
kulekangana nganisyo palilamusi (lya Ntume #£ lyangalekangana 
nalyo litumbi) ni mwanyochesye panyuma pakunnosya yamwaliji 
nkuinonyela, wane mwa jenumanja pana waakunonyelwa ni duniya 
soni wane mwa jenumanja pana waakunonyelwa ni Akhera, kaneka 
(Allah) wantyosyisye ku wanganyao (pakutiila) kuti an'dinje (kupilila 
kwenu), sano pamasile pankululuchile, soni Allah ni Nsyene umbone 
wakwatendela wakulupilila. 


153. (Kumbuchilani) katema kamwaliji nkukwela (mwitumbi pakwatiila 
amagongo wenu), soni n'di ngankugalauka kuti mpikane ya jwalijose, 
kutendaga Ntenga #£ ali nkum'bilanga munyuma mwenu, (Allah) 
niwan'dipile pakumpa madandausi pachanya pa madandausi, (nambo 
wankululuchile) kuti nkadandaula pa (yambone) yayimpite soni atamuno 
pa (ipato) yayimpatile, sano Allah ni Nkusimanya chenene abali syosope 
sya yankutenda. 


154. Kaneko panyuma pa madandausi wantuluchisye ntunjelele walugono 

lwana kulikupulaga likuga line mwa jenumanja, kutendaga likuga 
line nganisyo sya m’mitima mwao syapele mbumu kusyene (mwanti 
ata lugono nganilwakupula), waliji nkun'ganichisya Allah yangawa 
yakuona, nganisyo syachijinga; waliji nkuwecheta kuti: “Ana mpela 
tukwete uwwe mu aji nganiji chilichose (chagundana ni ulamusi)?” 
Jilani: “Ichindu yosope yene nsyene jwakwe Allah.” Akusisa m”mitima 
mwao yangaakwilosya kukwenu, pakuwecheta akuti: “Tungakole mu aji 
nganiji chilichose (chagundana ni ulamusi) nga nganituulajidwa pepano.” 
Jilani: “Atamuno nkawe n'di m"majumba mwenu, angakopweche wandu 
walembedwe kuti awulajidwe kwaula m'mauto mwao mwakuwila, 
nambo Allah (jwatesile yalakweyi) kuti juimanyukule yayili mu idali 
mwenu, ni kuti soni juiswejesye yaili m’mitima mwenu, sano Allah ni 
Nkuimanya chenene yaili mu idali. 


155. Chisimu wandu wawagalawiche (kutiila) mwa jenumanja lisiku 
lyagaasimangene makuga gawili (pa ngondo ja Uhudi), chisimu shetani 
ni juwatelesyasisye ligongo lya ine (mwa ilemwa) yawapanganyisye, 
sano Allah pamasile pawakululuchile wanganyao, chisimu Allah ni 
Jwakululuka kusyene, Jwakutulala nnope ntima. 


156. E jenumanja wankulupilile! Ngasim'ba chisawu awala wakanile 
(achinakunaku), soni wakutiji pakwagamba achimijao pati ajesilejesile 
pa chilambo kapena kuja ku ngondo (nikuwila kukoko): “Angawe 
waliji nowe, nga nganawa kapena kuulajidwa.” Allah (jwapele syele 
nganisyosyo) kuti jusitende kuwa syakutendekasya kuligamba m”mitima 
mwao, sano Allah ni jwaakupelekaga umi ni chiwa, soni Allah ichindu 
yankutenda juwele Jwakuilolechesya. 


157. Sano naga n'di m'bulajidwe petala lya Allah kapena kuwa chisimu 
chikululuko chakuumila kwa Allah ni chanasa iwele yambone nnope ku 
ipunda yaakusonganganya wanganyao (pa umi wa duniya). 


158. Soni naga n'di m'bwile kapena kuulajidwa, chisimu kwa Allah 
chinchisonganganyisyidwa. 


159. Sano ligongo lya ukoto wakuumila kwa Allah m'bele (mmwe 
Muhammadi #£) wakupepa ntima kwa wanganyao, nambo nkawe 
waukali, wakalalisya ntima, akapwilingene mumbali mwenu, basi 

mwalekani ni kwaŵendela chikululuko, soni mwawusyani nganisyo 
pa ichindu, nambo naga n'di nsimichisye, basi jegamilani kwa Allah (ni 
kutenda yansimichisyeyo), chisimu Allah jukwanonyela wakwegamila 
(Kukwakwe). 


160. Naga Allah ali atite ankamuchisye basi pangali wampaka ankombole, 
nambo naga ali atite anneche (ngankamuchisya) ana niwani wampaka 
ankamuchisye panyuma pa (kunneka) Jwalakwe? Sano kwa Allah pe 
ajegamile wakulupilila. 


161. Soni nganiiwa yakomboleka kwa ntume jwalijose gwasya (chindu 
chakupata kungondo), mwanti jwalijose jwachagwasye (chindu) 
tachiikanacho chawagwasyisyecho lisiku lya Kiyama, kaneka mundu 
jwalijose tachilipidwa mwakwanila pa yawapanganyisye, soni wanyao 
ngasaja kutendedwa lupuso. 


162. Ana jwaakukuya chinonyelo cha Allah mpaka alandane ni jwajim'bajile 
gasabu jakuumila kwa Allah, soni liuto lyakwe nikuwa ku Jahannama? 
Kaje kusakala malo gakuujila gakwe! 


163. Wanganyao akwete mauchimbichimbi (gakulekangana) kwa Allah, 
sano Allah ni Jwakuilolechesya yaakutenda. 


164. Chisimu Allah pamasile pawatendele wakulupilila ukoto wekulungwa 
nnope pakwatumichisya Ntenga jwakuumila mu wanganyapeo, 
jwaakuwa nkwasoomela ma Aya Gakwe, ni kwaswejesyaga, ni 
kwajiganyaga soni Chitabu ni lunda Iwakusokoka,'"! kutendaga kala 


[1] (3:164) (a) Kusosekwa kwakuya Sunnah sya Ntume #£: Akusimulila Abu Hurairah 
yanti: Ntenga jwa Allah #£ jwatite: “Umati wangu wosope tiukajinjile ku Mbepo 
ikaweje waakukana.” Wanganyao (Maswahaba) watite: “Ana niwani wampaka akane 
mmwe Ntenga jwa Allah?” Jwalakwe jwatite: “Jwalijose jwakunjitika une takajinjile 
ku Mbepo, sano jwalijose jwakungana une nikuti jukana (kuja kwinjila ku Mbepo).” 
(Swahih Al-Bukhârî, Hadith No. 6851). 

(b) Akusimulila Abu Mûsa > yanti: Ntume #£ jwatite: “Chilandanyo changune ni 
yandumisyidwe nayo, chili nti chisawu mundu juwayiche kwa wandu nikwasalila 
kuti: ʻE jenumanja wandu! Une nauweni nkutula wa asilikali nimeso gangu, 
soni une ni nkutetela jwamakonope (jwajuyiche ni abali jakogoya nnope), basi 
ligosani mwachimisyene!” Basi likuga line mwa wandu wakwe lyampikaniile, ni 
lyawigwile lwachilo, nilyajesile mwantimatuusi, ni lyakulupwiche. Nambo likuga 

waliji mu kusokonechela kwakuonechela. 


165. Ana uli ndema jachampatile chipato chanti pakwete pamwapatisye 
(amagongo wenu) chanti iyyoyocho mwa winji wakaŵili mwatite: 
“Chityochele kwapi achi (chipatochi)?” Jilani: “Chalakwecho 
chityochele kwa jenumanja mwachimisyene (ligongo lyakunyosya 
kwenu). Chisimu Allah pa chindu chilichose awele Jwakombola. 


166. Soni yayampatile (pa ngondo ja Uhudi) lisiku lyagasimangene makuga 
gawili ga asilikali, yaliji mu lisosa lya Allah nikuti waamanyukule 
wakulupilila. 


167. Nikuti wamanyukule soni wandu wawele ali nkutenda unakunaku. 
Ni wasalilidwe (yanti): “Ikani mmenyane (ngondo) petala lya Allah 
kapena mwaasiwilile (amagongo kukwetu).” Wanganyao watite: 
“Tungaimanye yanti kwana kumenyana, chisimu chene tungankuyiye 
(nambo ngati kuulajidwape tukukuona kwalakweko)!” Wanganyao ku 
ukafili lyele lisikulyo wawandichile nnope kulekangana ni ku chikulupi. 
Akuwechetaga ni ngamwa syao yanganiiwa m’mitima mwao, sano 
Allah ni jukuimanya chenene ichindu yaakusisa. 


168. (Wanganyao ni) awala wana kuwechetaga yakwamba achimijao 
(wawaulajidwe pa ngondo ja Uhudi) kutendaga (akuwechetao) watemi 
(ngajaula kungondoko): “Angawe watukundile (yakuti akajaula) nga 
nganaulajidwa.” Jilani: “Basi lityochesyani mwachimisyene chiwa (kuti 
nkawa) naga nkuwecheta yakuona.” 


169. Soni ngasimwaganichisya ata panandi awala waaulajidwe petala lya 
Allah kuti wawe, nambo wachijumi, akulisyidwa kwa Ambuje wao. 


170. Aku achisengwaga ni yawapele Allah kuumila mu ukoto Wakwe, 
ni akwasangalalilaga wandu wanganasimangane nao wali munyuma 
mwao (waakusaka nombe kuwila petala lya Allah), kuti wanganyao 
ngasaja kuwa ni woga soni ngasaja kuwa wakudandaula. 


line lyaakaaniile, nilyachelelwe lili chitamile pamalo paopo, ni walawilile asilikali 
wala, niwawuleje ni kwamala wosope wene. Chele ni chilandanyo cha ajula mundu 
jwaakunjitika une ni kukuya yambiche nayo (Qur’an ni Sunnah), ni chilandanyo 
cha ajula jwaakungaana une ni ngaikulupilila yakuona yambiche nayo.” (Swahih 
Al-Bukhari, Hadith No. 6117). 

171. Akuchisangalalila chindimba chakuumila kwa Allah ni umbone, 
chisimu soni Allah jwangasokonesya malipilo ga wakulupilila. 


172. Awala wawanjitiche Allah ni Ntenga #£ panyuma pakwapata 
mawanga, sano wakolosisye (itendo yao) mwa wanganyao ni kun'jogopa 
Allah, akwete kupata malipilo gamakulungwa nnope. 


173. Awala wana kusalilidwaga ni wandu (achinakunaku) kuti: “Chisimu 
wandu (makafili) ansonganganyichisye (asilikali wajinji) basi 
mwajogopani.” Nambo (gele malowego) gajonjechesye chikulupi, 
ni watite: “Allah akutukwanila (pakutugosa) soni ni Nkun'jegama 
Jwambone nmnope.!"!” 


174. Basi wagalawiche ni chindimba chakuumila kwa Allah ni umbone, 
nganichakwaya chakusakala (chilichose), ni wakuyiye chinonyelo cha 
Allah. Sano Allah ni Nsyene umbone wekulungwa nnope. 


175.Chisimujwalakwe(jwanakun'jogoyagajo)nishetanijwaakuntendekasya 
kuti mwajogopeje achimijakwe, basi ngasimwajogopaga wanganyao 
nambo munjogopeje Une naga n'di wakulupilila (kusyene). 


176. Soni akan'dandaulikasya awala waakuutuchila ku ukafili, chisimu 
wanganyao nganawa apeleche chisausyo chilichose kwa Allah. Allah 
akusaka kuti akaawiichila wanganyao liunjili lililyose (lya yambone) ku 
Akhera, soni akwete kupata wanganyao ilagasyo yekulungwa nnope. 

177. Chisimu awala wasagwile ukafili pakusumanya ni chikulupi, nganawa 


apeleche chisausyo chilichose kwa Allah, soni akwete kupata wanganyao 
ilagasyo yakupoteka nnope. 


178. Soni awala wakanile akaganichisya ata panandi kuti ndawi jelewu 
jatukwapaji jili jambone kukwao, chisimu chene tukwapa ndawi jelewuji 


[1] (3:173) Akusimulila Ibn Abbâs > yanti: Malowe ganti: “Allah akutukwanila 
(pakutugosa) soni ni Nkun'jegama Jwambone nnope.” Gawechetedwe ni Ibrahima 
ndema jawaponyedwaga m”moto. Ni gawechetedwe soni ni Muhammadi #£ ndema ja 
wawechete (achinakunaku) yanti: “Chisimu wandu (makafili) ansonganganyichisye 
(asilikali wajinji) basi mwajogopani.” Nambo (gele malowego) gajonjechesye 
chikulupi, ni watite: “Allah akutukwanila (pakutugosa) soni ni Nkun'jegama 
Jwambone nnope.” (Swahih Al-Bukhari, Hadith No. 4287). 

kuti ajonjechesyeje ulemwa, soni akwete kupata wanganyao ilagasyo 
yakwalusya. 


179. Nganawa Allah jwanti ni gamba kwaleka wakulupilila mu kawe 
kan'diika mpaka ali alekangenye (chilikati cha) wakusakala ni wambone. 
Soni nganawa Allah jwanti ni gamba kummanyisya yakusisika, nambo 
kuti Allah akasasagulaga mwa Achimitenga Wakwe jwansachile 
(nikummanyisya ine mwa yalakweyo). Basi munkulupililani Allah ni 
Mitenga Jakwe. Sano naga nkulupilile ni kun'jogopa (Allah), nikuti 
nkwete kupata malipilo gamakulungwa nnope. 


180. Soni awala waakutendela ubaili ichindu yawapele Allah kuumila mu 
umbone Wakwe (ni ngapelekaga Zaka) akaganichisya ata panandi kuti 
kutenda yele kuwele kwambone kukwao, nambo kwalakweko kuwele 
kwakusakala kukwao, chachitawidwa makongwa (mu ngosi mwao) 
gaichindu yawaliji nkutendela ubailiyo lisiku lya Kiyama,[1] sano Allah 
ni Nsyene kutawalila ya kumawunde ni petaka, soni Allah abali syosope 
sya yankutenda awele Jwaasimanya chenene. 


181. Chisimu Allah pamasile paalipikene lilowe (lyachalu) lya wandu 
(Ayuda) watite: “Chisimu Allah jwakulaga nambo uwwe niwatuli 
wakusichila.” Chituilembe yaawecheteyo ni kuulaga kwao Achimitume 
mwangali ligongo, soni tuchiti: “Pasyani ilagasyo ya (Moto wa) koocha.” 


182. “Yalakweyi ni ligongo lya (yakusakala) yagaalongwesye makono 
genu, soni chisimu Allah nganijuwa jwakwaatenda lupuso ata panandi 
achikapolo (Wakwe).” 


183. Awala (Ayuda) wawechete kuti: “Chisimu Allah watulamwile uwwe 


[1] (3:180) Kusakala kwangatola Zaka: Akusimulila Abu Hurairah 4 yanti: Ntenga jwa 
Allah $% jwatite: “Jwalijose jwampele Allah chipanje ningatolaga Zaka, basi lisiku 
lya Kiyama, chipanje chakwecho chichilandanyisyidwa kukwakwe nti chisawu 
lijoka lyalulasi lyapoisoni jwejinji, lyalikwete mitasi jiwili nkamwa mwakwe 
mwakuumilamo poisoni, lichilisenganya nnukosi mwakwe, ni lichinnuma m”majeje 
mwakwe, ni lichiti: “Une ni chipanje chenu chila, une ni chimatiilo chenu chila.” 
Kaneka (Ntume 4%) ni jwasoomile aji Ayaji: “Soni awala waakutendela ubaili ichindu 
yawapele Allah kuumila mu umbone Wakwe (ni ngapelekaga Zaka)...” (Swahih Al- 
Bukhiri, Hadith No. 4289). 

yanti; tukankulupilila ntenga jwalijose mpakana ali ayiche najo mbepesi 
jakutinisyidwa ni moto.” Jilani: “Pamasile pawam'bichilile achimitenga 
paujo pangu ni ilosyo yakuonechela palangulangu kwisa soni 
yankwambayo, nambi uli mwaawuleje, naga jenumanja nkuwecheta 
yakuona?” 


184. Nambo naga achinkanilaga (mmwe Muhammadi #£ ningawa 
yachilendo), ngati wakanilidwe achimitenga paujo penu, wawaiche ni 
ilosyo yakuonechela palangulangu ni itabu yalunda Iwakusokoka kwisa 
soni itabu yakulanguka. 


185. Mundu jwalijose tachipasya chiwa, nambo kuti tinchipedwa malipilo 
genu mwakwana lisiku lya Kiyama. Sano jwatakawambasyidwe ni Moto 
ni kwinjisyidwa ku Mbepo, basi tachiwa pamasile papundile (kusyene), 
sano umi wa duniya nganiuwa (chilichose) nambo chisengwasyo 
chakulowesya. 


186. Chisimu wanganyammwe chin'dinjidwe mu ipanje yenu ni maumi 


wawapedwile chitabu paujo penu (Ayuda ni Akilisito), ni kuumila soni 
kwa akuwanganya Allah ni isanamu, nambo naga mpilile ni kun'jogopa 
(Allah chim'be ntesile yambone), basi chisimu yalakweyo ni yaili mu 
ichindu yakusosekwa kuwichila ntima. 


187. Soni (kumbuchilani) katema kajwatawene Allah chilanga ni awala 
wana kupedwaga chitabu (cha Baibulo pakwatenda kuti): “Chisimu 
chene chinchisalichisye wanganyammwe (chitabucho) ku wandu soni 
ngam'ba wakuchisisa.” Nambo wachiponyisye kunyuma kwa migongo 
jao, ni wasagwile (ya duniya) yantengo wannono pakusumanya ni 
chalakwecho, kaje kusakala yaakusagula yakwe! 


188. Nkaganichisya ata panandi kuti wandu waakuwa ali nkupoochela 
pa ichindu (yakusakala) yatesile, nikuwaga soni ali nkunonyelwa 
kuti alapilidweje pa ichindu yanganapanganya, ngasimwaganichisya 
wanganyao ata panandi kuti chakakulupuche ku ilagasyo, nambo akwete 
kupata wanganyao ilagasyo yakupoteka nnope. 

189. Soni Allah ni Nsyene uchimwene wa kumawunde ni petaka, soni Allah 
pa chindu chilichose awele Jwakombola. 


190. Chisimu chene mu kagumbidwe ka mawunde ni mataka, ni 
kupisyangana kwa chilo ni muusi, muwele mwana ilosyo kwa wandu 
waakwete lunda. 


191. Awala waakunkumbuchilaga Allah (pakunkolanga) chiimile, chitamile 
kwisa soni (ali chigonele) cha mu mbalati mwao, ni akuchetelelaga 
mu kagumbidwe ka mawunde ni mataka, (ni akutiji): “Ambuje wetu! 
Nganin'gamba gumba yalakweyi mwa masanje, kuswejela ni Kwenu, 
basi tuwambasyani ku ilagasyo ya Moto.” 


192. “Ambuje wetu! Chisimutu Mmwe mundu jwachinkan'jinjisye ku 
Moto nikuti pamasile pamun'jalwisye, soni wandu walupuso ngasakola 
wakwakulupusya.” 


193. “Ambuje wetu! Chisimutu uwwe tumpikene nkuŵilanga ali 
nkuwilanjila ku chikulupi achitiji: 

“Munkulupililani M’mbuje gwenu.’ Basi uwwe ni tukulupilile. Ambuje 
wetu! Ni tukululuchilani sambi syetu, soni ntusimachisye yakusakala 
yetu, ni ntupe chiwa pamo ni atenda ngoto.” 


194. “Ambuje wetu! Tupani soni ayila yamwatupele chilanga kupitila mwa 
Achimitenga Wenu (kuti chinchitupa), ni ngasin'ja kutujalusya lisiku lya 
Kiyama, chisimu Mmwejo wangakasa chilanga.” 


pakwatenda kuti): “Chisimu Une ngaanja kusokonesya masengo 
gankupanganya jwalijose mwa jenumanja kutandila jwannume atamose 
jwankongwe, (pakuti jenumanjammwe wanakajumo) wane mwa 
jenumanja akuumila mwa wane. Basi wandu wasamile, ni koposyedwa 
m'misi jao, ni kulagasyidwa petala Lyangu, ni kumenyana ngondo, 
ni kuulajidwa, chisimu wanganyao chinasimachisye yakusakala yao, 
ni kuja kwajinjisya ku Matimbe ga ku Mbepo gasikujilima cha pasi 
pakwe sulo, (galakwego ni) malipilo gakuumila kwa Allah, sano Allah 
Kukwakwe nikugali malipilo gambone nnope. 

196. Chisimu kukannowesya mmwejo kwendajenda kwa wandu makafili 
pa chilambo. 


197. (Kweleko kuele) kusengwa kwannonope, kaneko liuto lyao ni ku 
Jahannama, kaje kusakala liuto lyagusama (lyalitandichile)! 


198. Nambo wandu wan'jogwepe M’mbuje gwao, akwete kupata Matimbe 
ga ku Mbepo gasikujilima cha pasi pakwe sulo, chakawe wandamo 
mwalakwemo, (jalakwejo ni) mbiiko jakuumila kwa Allah, sano ichindu 
yaili kwa Allah ni yambone nnope kwa atenda ngoto. 


199. Soni chisimu chene, mwa wandu wawapedwile chitabu (Ayuda ni 
Akilisito), mwana waakunkulupililaga Allah ni yaitulusyidwe kukwenu, 
kwisa soni yayatulusyidwe kukwao, achilinandiyaga kwa Allah, 
ngakusagulaga (ya duniya) yantengo wannono pakusumanya ni ma Âya 
ga Allah, wanganyao akwete kupata malipilo gao kwa M’mbuje gwao, 
chisimu Allah ni Jwachitema pa kuŵalanjila. 


200. E jenumanja wankulupilile! Pililani (pakutenda ibada), soni 
mwapundani amagongo wenu pakupilila, soni gosani mipika jenu (kuti 
amagongo akan'jinjilila), ni mun'jogopeje Allah kuti m'be wakupunda. 

Mulina lya Allah, Jwaukoto wejinji, 
Jwachanasa channope. 


1.Ejenumanjaachinawandu! Mun'jogopaniM'mbuje gwenujwaŵan'gumbile 
kuumila mwa mundu jumpempe (Adamu), ni jwagumbile kuumila 
mwa jwalakwejo wankwakwe (Hawa), ni jwajenesye kuumila mu 
wawiliwo achalume wajinji kwisa soni achakongwe, ni mun'jogopani 
Allah Jwankasawendanaga kupitila mu Jwalakwejo, ni (jogopani soni 
kata) maulongo ga kupagwana. Chisimu Allah pa jenumanja awele 
Nkung'unulila kusyene (jwaakuwa ali nkukalolechesya kalikose 
kankutenda). 


2. Soni mwapani wawina chipanje chao, ni ngasintindanya yakusakala (yenu) 
ni yambone (yao), soni ngasin'dya chipanje chao (pakuchiwanganya) ku 
chipanje chenu, chisimu wele uli ulemwa wekulungwa. 


. Nambo naga nkogopa kuti ngannungamika pa wawina (wachikongwe 
wankutama nao wankusaka kwalomba mwalekani), basi lombelani 
(wanepe) mwa achakongwe wamwanonyele; wawili, kapena watatu, 
kapena ncheche. Nambo naga nkogopa kuti ngampakombola kwilanya, 
basi (gambani kulombela) jumpepe, kapena (mateeka) gagapatile 
magasa genu gakun'dyo. Yalakweyo ni yakuwandichila (kuntendekasya) 
kuti nkapendechela (ku ungajilanya). 


. Soni mwapani achimmasyeto mahari gao (mbiya syandowa kapena 
chilichose chakwalombelela) kuwa ntuuka, nambo naga ali anonyelwe 
m’mitima mwao yakumpa chinechakwe m'maharigo, basi chilyaani 
mwakusengwa ni mwangachijogopela (ngati Allah ankundisye)! 

. Ni nkaapa wawawate chipanje chenu chaachitesile Allah kuwa 


chakun'dimbanganya, nambo mwaaliichisyani nacho ni kwawecha, ni 
mwawecheteleje malowe gambone. 

. Soni mwalingani wawina (pa lunda Iwao Iwakwendechesya chipanje) 
kwikanila ali ayiche ndema ja (kusaka) ulombela, sano naga n'di nkuweni 
kwa wanganyao komangala kwa lunda, basi mwapani chipanje chao. Ni 
ngasinchilya (chipanjecho) mwakonanga ni mwachitema pakogopela 
kuti atakwika mwaakusile. Sano mundu jwali jwakuliipatila basi 
aliwambasye (kujigala malipilo mu chipanjecho pakuchigosa kwakwe), 
nambo mundu jwali jwakulaga, basi chakomboleche kulya (chipanjecho) 
mwakwilanila (ni mwaakuchigosela), sano ndema jankwapa chipanje 
chao basi mwasoselani mboni pameso pao (syakutendela umboni 
wanti apocheele chipanje chakwana, kogopela atakwisa mwaakaaniile 
panyuma pakwe), sano Allah jukwanila kuwa Nkuwalanjila chenene 
(chipanjecho kuti chigosedwe chenene kapena chepungule). 


7. Akwete kupata achalume liunjili mu chipanje chalesile achinangolo ni 
waulongo wakuwandichila, nombe nao achakongwe akwete kupata 
liunjili mu chipanje chalesile achinangolo ni waulongo wakuwandichila, 
muchichiwele (chipanjecho) chapanandi kapena chejinji, (gawele) 
maunjili gepanjepanje (Allah). 


. Sano ndema jagawanya (chipanjecho) naga akwika wapaulongo, ni 
wawina, kwisa soni masikini (wanganakola liwunjili lyao), basi mwapani 
(kachinandipamuno) kuumila mu chipanjecho, nimwawecheteleje 
malowe gambone. 


. Ni ajogope awala (walecheledwe chipanje kwakalamusya wawinao, 
ligongo nombe nao ali) wanti ingawe walesile munyuma mwao wanache 
wangalikombolela akajogopele (kalamusyidwa), basi an'jogopeje Allah 
ni awecheteje malowe gagoloka. 

10. Chisimu wandu waakulya chipanje cha wanache wawina mwa lupuso, 


chisimu chene wanganyao akulya (ni kutaga) moto m’matumbo mwao, 
soni chakajinjile ku Moto Wakulapuka. 


11. Allah akunnamula (ya kagawanye ka chipanje chamalekwa) 
kuwanache wenu, kuti mwanache jwannume akwete kupata liunjili 
lyakulandana ni liunjili lya wanache wachikongwe wawili (2:1). Sano 

naga ali wachikongwepe (wawili kapena) kupunda pawawili, nikuti 
chapate maunjili gawili m’maunjili gatatu (75) gachipanje chalesile 
(nkuwa), nambo naga (mwanache jwankongwejo) ali jumpepe, nikuti 
chapate litika (12 lya chipanje chosope). Sano achinangolo wa nkuwa 
jwalijose mu wawiliwo chapate liunjili limo m’maunjili nsano na limo 
('%) nchipanje chalesile (nkuwajo) naga julesile mwanache (kapena 
chisukulu), nambo naga nganijuleka mwanache (kapena chisukulu) 
nantawaliile (chipanje chakwecho) achinangolo wakwe pe, nikuti 
mamagwe chapate liunjili limo m’maunjili gatatu (gachipanje chosope 
Ya, sano babagwe nichajigale maunjili gaŵili gakusigalago 7:), nambo 
sano naga julesile achachimwenegwe (kapena achalumbugwe), nikuti 
mamagwewala chapate liunjili limo m’maunjili nsano na limo (% 
gachipanje chosope, gawanya kwalakweku kutendekwe) panyuma 
pakupitisya wasiya wachaleche (nkuwa wanti chindu chanti apedwe 
chenono) kapena (kun'dipilila) ngongole (syakwe). Achinangolo wenu ni 
wanache wenu ngankupata kumanyilila kuti ana wani mwa wanganyao 
wali wakuwandichila nnope kukwenu pa chikamuchisyo. (Awu ni) 
mpango (wa kagawanye) waupanjidwe ni Allah, chisimu Allah awele 
Jwakumanyilila nnope, Jwalunda Iwakusokoka. 


12. Sano jenumanja (achalume) nkwete kupata litika (2) lyachipanje 
chalesile achiwammakwenu naga nganaleka wanganyao mwanache 
(kapena chisukulu), nambo naga alesile mwanache (kapena chisukulu), 
nikuti chimpate liunjili limo m’maunjili ncheche (1⁄4) nchipanje 
chalesile wanganyao, (gawanya kwalakweku kutendekwe) panyuma 
pakupitisya wasiya wachaleche (achiwammakwenuo) kapena 
(kwalipilila) ngongole (syao). Nombe nao (achiwammakwenu) akwete 
kupata liunjili limo m’maunjili ncheche (1⁄4) nchipanje channesile 
wanganyammwe naga nganinneka mwanache (kapena chisukulu), 
nambo naga nnesile mwanache (kapena chisukulu), nikuti chapate 
liunjili limo m”maunjili nsano na gatatu (/£) mu chipanje channesile, 
(gawanya kwalakweku kutendekwe) panyuma pakupitisya wasiya 
wachinneche wanganyammwe kapena (kun'dipilila) ngongole (syenu). 
Sano nawaga walume kapena wakongwe akutawalwa (chipanje chao) 

kutendaga ali wangali mwanache (kapena chisukulu) ni achinangolo 
wakwe wanawawili, nambo ni alesile nchimwenegwe (jwakuchimama) 
kapena nnumbugwe (jwakuchimama), nikuti jwalijose mu wawiliwo 
chapate liunjili limo m’maunjili nsano na limo (Y6 gachipanje chosope), 
nambo nawaga ali wakutupila kupunda pele, nikuti chagawane liunjili 
limo m’maunjili gatatu (4 gachipanje chosope), (gawanya kwalakweku 
kutendekwe) panyuma pakupitisya wasiya wachiulechedwe kapena 
(kulipilila) ngongole (sya akuwa), mwangali kupeleka isausyo, achi 
ni chilamusi chakuumila kwa Allah, sanotu Allah ni Jwakumanyilila 
kusyesyene, Jwakutulala nnope ntima. 


13. Jalakwejo ni mipika ja Allah, sano jwachampikanile Allah ni Ntenga 
Jwakwe #£, nikuti chachin'jinjisya ku Matimbe ga ku Mbepo 
gasikujilima cha pasi pakwe sulo, chakawe wandamo mwalakwemo, 
sano kwalakweko ni kupunda kwekulungwa nnope. 


14. Nambo jwachannyosye Allah ni Ntenga Jwakwe ££ ni gulukaga mipika 
Jakwe, chakan'jinjisye ku Moto, chijukawe jwandamo mwalakwemo, 
soni akwete kupata jwalakwejo ilagasyo yakwalusya. 


15. Sano wataiche mwakutenda chakunyalaya (chigwagwa) mwa 
achimmasyeto wenu, mwawilanjilani mboni ncheche mwa jenumanja, 
sano naga sipeleche umboni (wanti waweni ali nkutenda chigwagwacho), 
basi mwaugalilani m’majumba mpaka tichasimane chiwa, kapena Allah 
chiwawichile litala line”. 


16. Nombe nao achalume wawili mwa jenumanja wataiche mwakuchitenda 
(chausakwacho mpela matanyula) basi mwalagasyani,”! nambo naga 
akutenda toba ni kolosya (ndamo syao) basi mwalekani, chisimu Allah 
awele Jwakupochela nnope toba Jwachanasa channope. 


17. Chisimu toba jakundidwa ni Allah ni ja awala waakutendaga yakusakala 


[1] (4:15) Chilamusi cha aji Âyaji chafutiidwe ni Âya ja (24:2) jajikulamula ya kwanyesya 
mipichi jakwana lichila (100) naga ali wangalombela, kapena kwasoma maganga 
mpaka kuwa naga ali walombele, panyuma pakuŵichila umboni pa chilewicho 
mboni syakwana ncheche. 


[2] (4:16) Nnole Âya ja (24:2). 

mwaujinga, kaneka ni akutendaga toba mwachitema-chitema, basi 
wanganyao niwaakwapochelaga Allah toba jao, ni awele Allah 
Jwakumanyilila nnope, Jwalunda Iwakusokoka. 


18. Ni nganijiwa (jikundidwe) toba ja wandu waakutendaga yakusakala 
kwikanila chiwa chili chim’bichilile jumo jwao nikutiji: “Chisimu une 
ndesile toba sano,” atamose awala waakuwa ali makafili. Wanganyao 
twalinganyichisye ilagasyo yakupoteka nnope. 


19. E jenumanja wankulupilile! Ngayiikundisyidwa kwa jenumanja 
(wakuchilume) kuti mwatawalile achimmasyeto mwakwakanganichisya 
(panyuma pakuwa achiwammakwao). Ni nkasimwalagasyaga 
(achiwammakwenu pandamo naga n'di ngankwasaka, kuti mpaka 
ayikane mwakuliombola) pakusaka kwasumula ichindu ine yamwapele, 
(nteto walakweu uli wakanyisyidwa), ikaweje naga ayikene mwakutenda 
chakunyalaya chakuonechela (mpela chigwagwa). Soni tamagani nao 
(achiwammakwenuwo) mwaumbone, natamuno n'di mwawenjile 
(nkautuchila kwaleka), mwinetu tinkomboleche kuchiwenga chindu 
chaawisile Allah nkati mwakwe umbone wejinji. 


20. Sano naga mkusaka kunnomba jwankongwe jwine pakunneka 
jwankongwe (jwakala) kutendaga jumpepe mwa jamanjao 
(jwankunnekajo) n'di mumpele liunjili (Lyambiya syandowa) kasin'jigala 
kutyochela mwalakwemo chilichose, ana nkuchijigala mwalupuso ni 
mwaulemwa wakuonechela? 


21. Ana soni chinchijigale chinauli kutendaga pamasile pamwajinjilene 
wane mwa wane (mwaikene mwagona ulombela), soni (achakongwewo) 
wajigele kuumila kukwenu chilanga chakulimbangana (pandowa 
chakuti chintame nao chenene)? 

22. Soni nkalombela achakongwe walombedweje ni achatati wenu, ikaweje 
yayapite kala (ninkaiwilisya soni kuitenda), chisimu wele (ntetowu) 
uwele wakunyalaya ni wakuwenjedwa kusyene soni ni litala lyakusakala 
nnope. 


23. Iwele haraam kukwenu (kwalomba) achimama wenu (wakum'beleka), 

wanache wenu (wakuliwelechela), achalumbu wenu (wakupagwana), 
achibaba wenu wachikongwe, achimama wenu wanandi kapena 
wakulungwa, wanache wanchimwene gwenu, wanache wannumbu 
gwenu,achimama wenu wawan'jonjesye, achalumbuwenu wamwajonjile 
liwele limo, achakwegwe wawaweleche achiwammakwenu, 
wanache wakwasimana wankwalela wakupagwa kutyochela mwa 
achiwammakwenu wanjinjilene nao (pagona ulombela), nambo 
naga nganin'jinjilana nao, basi chipawe pangali ulemwa kukwenu 
(kwalomba wanache waowo), achiwammakwao wanache wenu 
wachilume wakutyochela m’migongo mwenu, soni nikuti mpwatikanye 
chilikati cha mundu ni mpwakwe (wakupagwana), ikaweje yayapite 
kala (ninkaiwilisya soni kuitenda). Chisimu Allah awele Jwakululuka 
kusyene, Jwachanasa channope. 


.€0 Soni ni (iwele haraam kukwenu kwalomba) achimmasyeto 
walombedwe, ikaweje (mateeka) gagapatile magasa genu gakun'dyo, 
achi ni chilamusi cha Allah chachili pa jenumanja. Ni iwele halaal 
(kwalomba achakongwe) wanganawa wele  (wasalidwewo). 
Mwasosagani (achakongwewo) ni chipanje chenu mwakwalomba 
ngawaga mwachikululu, sano wam'biche mwakulisengwasya 
nao mwa wanganyao (pakwalomba), basi mwapani mahari gao 
yagatite pakulamulidwa, soni chipawe pangali ulemwa kukwenu pa 
yampikanganene (kutola) panyuma pa kulamulidwa (mahari), chisimu 
Allah awele Jwakumanyilila nnope, Jwalunda Iwakusokoka. 


25. Sano jwachatende ngapakombola mwa jenumanja kupata chipanje 
chakulombelela alukosyo wakulupilila (wachisilamu), basi (gambani 
kulombela) mwa awala wagapatile magasa genu gakun'dyo mu wesichana 
wenu wakulupilila (wachisilamu). Soni Allah ni jwaakumanyilila nnope 
ya chikulupi chenu, (pakuti jenumanjammwe wanakajumo) wane 
mwa jenumanja akuumila mwa wane, basi mwalombani kwa lusa lwa 
mabwana gao soni mwapani mahari gao (mbiya syandowa kapena 
chilichose chakwalombelela) mwakwilanila, (mwalombani) wakuligosa 
ngawaga wachigwagwa kapena wakutenda maganja. Sano pati 
aligosile (achimateekao pakulombedwa) nikwisa kutenda chakunyalaya 

(chigwagwa), basi chapedwe litika lya ilagasyo yaakupedwaga nnukosyo 
(channyesye ikoti makumi nsano), yalakwe (yakulombela mateekayo) ili 
yaajula jwaakogopa kuti atakwisa mwatesile chikululu mwa jenumanja, 
nambo naga n'di mpilile (nikuleka kugalomba mateekago) mpaka iwe 
yambone kukwenu, sano Allah ni Jwakululuka kusyene, Jwachanasa 
channope. 


26. Allah akusaka kunsalichisya wanganyammwe ni kun'jongolela ku 
matala ga awala wawaliji paujo penu, ni kumpochela toba jenu, sano 
Allah ni Jwakumanyilila nnope, Jwalunda Iwakusokoka. 


27. Soni Allah akusachilila kuti ampochele toba jenu, nambo wandu 
waakukuya isako (yao) akusachililaga n'di mpombotele kupombotala 
kwekulungwa nnope. 


28. Allah akusachilila kuti an'jepepachisye, pakuti mundu jwagumbidwe 
jwangali machili. 


29. E jenumanja wankulupilile! Kasillyaganilana chipanje chenu 
mwaukoleko, ikaweje gali malonda (gankusumana) mwakupikanganana 
chilikati chenu, soni ngasilliulaga mwachimisyene, chisimu Allah awele 
Jwachanasa kwa jemanja." 


30. Soni jwachaiche mwakutenda yele mwakusumba mpika ni mwalupuso 
basi tuchija kun'jinjisya ku Moto, soni yalakweyo kwa Allah iwele 
yakwepepala kusyene. 


31. Nagan'diwambasyeje (ilemwa) yekulungwakulungwa yankulekasyidwa, 
chitunsimachisye yakusakala yenu (yamwanamwana) ni tuchin'jinjisya 
kumalo kwauchimbichimbi (ku Mbepo). 


32. Soni ngasinyyilupataga ichindu yaapeleche Allah mwawinji kwa wane 
mwa jenumanja kwapunda wane, akwete kupata achalume liunjili lya 


[1] (4:29) Kusakala kwa kuliulaga mundu wasyegwe: Akusimulila Abu Hurairah 
& yanti: Ntume ¥§ jwatite: “Mundu juwaliuleje nsyene pakulitawilila 
chakaweje ali nkulitawilila ku Moto, nambo soni juwaliuleje nsyene 
pakulichopa, chakaweje ali nkulichopa ku Moto.” (Swahih Al-Bukhari, 
Hadith No. 1299). 





Sûrat 4. An-Nisâi 105 Juzu 5 


(malipilo ga) yapanganyisye, nombe nao achakongwe akwete kupata 
liunjili lya (malipililo ga) yapanganyisye, ni mum'bendeje Allah ukoto 
Wakwe, chisimu Allah chindu chilichose awele Jwaachimanya chenene. 


33. Soni kwa jwalijose (mwa jenumanja) tutomeche nkuntawalila (jwakwe) 
pa chipanje chalesile achinangolo wawili ni waulongo, sano awala 
wamwatawene nao chilanga (chakuntawalila chipanje chenu), mwapani 
liunjili lyao (kupitila mu wasiya wachimwalechele), chisimu Allah pa 
chindu chilichose awele Jwakutendela umboni. 


34. Achalume niwali wakwajimila achakongwe (walume ni ntwe wewasa), 
ligongo lyanti Allah wachimbichisye wane mwa jamanjao kwapunda 
wane (achalume kwapunda achakongwe), soni ligongo lya chipanje chao 
chaakuwa ali nkutola. Sano achimmasyeto wambone niwali wakumanya, 
wakuligosa (yilu yao nigosa yipanje yaliwasa) atamuno achiwammakwao 
pali pangali, ligongo lyanti Allah wagosile (achimmasyetowo kupitila 
mwa achiwammakwao waakwapaga yaakulajila). Sano awala 
(achimmasyeto) wankukujogopa kuliikwesya kwao basi mwajamukani, 
(naga ngaakupikana) mwawunduchilani pagona, (naga kuunduka 
ngakukamuchisya) mwaputani (kwangaulasya), sano naga ali 
nkumpikanila, basi ngasimwasosela matala (gakwalagachisya). Chisimu 
Allah ni jwaali Jwapenani kusyene, Jwankulungwa nnope. 


35. Sano naga (jenumanja akwiilanya) nkuujogopa ukangani wauli chilikati 
chao (walume ni wankwao), basi tumisyani namangoswe jwakuchilume 
ni namangoswe jwakuchikongwe (kuti akachengulanye), naga 
wanawawiliwo ali asachile kwilanya, Allah tiwakombolasye, chisimu 
Allah awele Jwakumanyilila nnope, Jwaasimanya abali syosope. 


36. Soni mun'galagatilani Allah ni nkam'bwanganyaga ni chilichose, nombe 
achinangolo wanawawili mwatendelani yambone, kwisa soni waulongo, 
wawina, masikini, jwakuwandikana najo nyumba niali jwaulongo, 
jwakuwandikana najo nyumba niali mundu nsape, n'jenu jwakutama 
najo imo, jwapaulendo ni (mateeka) gagapatile magasa genu gakun'dyo. 
Chisimu Allah ngakasawanonyela awala wali wakulikwesya ni kuliiti. 

37. Awala waakutenda ubayili ni kwachisyaga soni wandu kutenda 
ubayili, ni akusisaga yaŵapele Allah kuumila mu ukoto Wakwe. Ni 
twalinganyichiisye achimakafili ilagasyo yakwalusya.!" 


38. Ni awala waakutolaga ipanje yao mwakulilochesya ku wandu, ni 
ngakunkulupilila Allah ni Lisiku Lyambesi. Sano mundu jwachawe 
shetani n'jakwe, nikuti tawe akwete n'jakwe jwakusakala nnope. 


39. Ana soni chichi chikaasawisye wanganyao ingawe wankulupilile Allah 
ni Lisiku Lyambesi, nikutolaga mu ichindu yawapele Allah? Sanotu 
Allah ni jwali Jwakwamanya chenene wanganyao. 


40. Chisimu Allah jwangatenda lupuso (ku iwumbe Yakwe atamuno 
pachitendo chamwana chanti chisawu) usito wa lunyilili, sano nachiwaga 
chambone, akasachitupiyaga nikupeleka kuumila Kukwakwe malipilo 
gamakulungwa nnope. 


41. Nambi ichiŵa uli ndema jatuchiika najo mboni kutyochela mu nkutula 
uliwose (jakuutendela umboni nkutulao), nikwika namwe (mmwe 
Muhammadi #£) kuwa mboni pa wanganyawa? 


42. Lyele lisikulyo awala wawakufuulu, ni kunnyosya Ntenga #£ 
chachilajila yanti: Bolaga likagambe kwasimasya litaka (ningasyuka 
soni), ni ngasakombola kunsisa Allah liloŵe lililyose (lyakwamba 
yawapanganyisye). 


43. E jenumanja wankulupilile! Ngasin'jiwandichila Swala kutendaga 
n'di nkolelwe, mpaka mmanyilile kaje yankuwecheta, atamuno soni 
n'di ni janaba (ngasin'jinjila mu nsikiti kukuswaali) mpaka nkajoje, 
ikaweje jwagamba kutumbulukanya litala (mu nsikitimo pakwinjilila 
aku ni kopochela aku). Sano naga n'di wakulwala, kapena pa ulendo, 
kapena jumo mwa jenumanja ayiiche kutyochela kukawenduka 
(kuchimbusi), kapena nkwayanile ni achimmasyeto (pakutenda 
(4:37) Akusimulila Abu Hurairah 4; yanti: Ntume $% jwatite: “Pangali lisiku 
lyaakuchelwaga mu lyalakwelyo achikapolo, ikaweje Achimalaika wawili 
akasatulukaga. Jumo jwao jukasatiji: ‘ʻE Allah! Mumpaani jwakutoola yakuuchisya 


(pa yaatosile).. Sano jwinejo nijukasati: ʻE Allah! Mumpaani jwakuumbata 
chonasiko.” (Swahih Al-Bukhari, Hadith No. 1374). 

nsangu), ni nganin'gapata mesi, basi gambani kutenda Tayammamu ni 
litaka lyambone,!"! basi pakaani kungope kwenu ni m’makono mwenu. 
Chisimu Allah awele Nkusiimaasya (ilemwa), Jwakululuka kusyene. 


44. Ana ngankwaona awala wapedwile chipande cha chitabu waakulisagulila 
kusokonechela, nikusachililaga soni kuti ndi nsokonechele 
wanganyammwe (kuleka) litala (lyagoloka)! 


45. Soni Allah akumanyilila chenene ya amagongo wenu, ni akukwanila 
Allah kuwa Nkugosa, soni Allah akukwanila kuwa Nkukamuchisya. 


46. Mwa wandu wali mu chiyuda, pana waakugapitikusyaga malowe 
pakugatyosya mmangwakwe, ni akutiji (pakunsalila Muhammadi ££): 


“Tupikene nambo tunyosyisye, soni pikanani n'di wangapikana.” 
(Kwakuli kulwesa). Soni (akuntendaga kuti): “Tuchiingaani.” 
(Achambaga nkuchiinga jwakwe jwangali lunda, akuwecheta gele 
malowega) mwakupinda ndimi syao (kuti Muhammadi #£ ajileje: 
“Akunjimbichisya,” kutendaga ali nkunchindimbula), ni kusaka 
kujinyosya Dini (ja Usilamu). Nambo chisimu wanganyao ingawe waliji 
ali nkuti: “Tupikene soni tukundile, ni pikanani soni ntukosowalile, 
(mmalo mwakuti “Tuchiingaani),” ingaliji yambone kukwao ni yagoloka 
nnope, nambo kuti Allah ate kwalwesa ligongo lya ukafili wao, ni 
ngaakukulupilila ikaweje panandipe. 


47. E jenumanja wamwapedwile chitabu (cha Baibulo Ayuda ni 
Akilisito)! Ikulupililani yatutulwisye (kwa Muhammadi %%) 
yaikwitichisya yan'di nayo, nkanituiche mwakusigalausya ngope 
(kuwa syangali meso, ngwimbi, mbula, pakamwa ata chipundi), 
kaneka nikusipombotachisya kunyuma kwakwe (kundungu), kapena 
nkanitwalwese wanganyao yatwatite pakwalwesa achinsyene (kasa 


[1] (4:43) Tayammamu (kupata twahara nambo soni kupata wunsu pakamulichisya 
masengo litaka): Naga mesi gasowile, kapena pana chipaka changakomboleka 
kamulichisya masengo mesi mpela kulwala, basi takamulichisye masengo litaka 
lyambone lyana luwundu, pakupakasya kungope ni pachanya pa magasa ganagawili. 
Ayi takomboleche kutenda kampepe ni kwimila m’malo mwa koga ni kupata wunsu 
naga ali anuyiye yinayiwiliyo nakamo.. 

uchimbichimbi wa lisiku) Lyakuweluka. Sano chilamusi cha Allah ni 
chiwele chakutendekwape basi.!"! 


48. Chisimu Allah nganawa akululwiche (sambi sya) kum'bwanganya (ni 
indu ine), nambo akasakululukaga (sambi sine) syanganisiwa syalakwesi 
kwa mundu jwansachile. Sano jwachaiche mwakum'bwanganya Allah 
(ni indu ine), nikuti chawe pamasile papanganyisye chikansambi 
chekulungwa. 


49. Ana ngankwaona awala (Ayuda ni Akilisito) waakuliswejesyaga 
achimisyene? Nambo Allah ni jwaakunswejesya jwansachile, soni 
ngasaja kutendedwa lupuso atamose pa (kachindu kamwana kanti 
chisawu) kawuusi kankati mwa lupele | watende. 


50. Nnole, yaakuti pakunsepela Allah unami! Sanotu ayi ikwanila kuwa 
sambi syakuonechela (syakuja kwajinjichisya ku Moto). 


51. Ana ngankwaona awala wapedwile chipande chachitabu, waakuwa ali 
nkukulupilila isanamu ni shetani, ni akuwechetaga ni achimakafili kuti: 
wanganyao (achimakafiliwo) ni wali petala lyagoloka nnope kwapunda 
wandu wakulupilile (Asilamu). 


52. Wanganyao ni awala wawalwesile Allah. Sano jwaakwika 
mwakulwesedwa ni Allah, nikuti nganim'ba mumpatiile nkulupusyo. 


53. Kapena akwete wanganyao chipande cha uchimwene (wa Allah)? 
Ingawetu iyyo, nikuti nga nganiwapa wandu (ata kachindu kannono 
kanti chisawu) chisowu cha lupele lwa tende. 


54. Kapena akwatendela litima wandu (Asilamu) pa ichindu yawapele Allah 
(wauli utume) kuumila mu okoto Wakwe? Basi pamasile patwalipele 
liwasa lya Ibrahima Chitabu ni lunda Iwakusokoka, ni twapele soni 
wanganyao uchimwene wekulungwa nnope. 


[1] (4:47) (a) Aji Âyaji jiwele chitetelo chakogoya nnope chakwatetela Ayuda ni 
Akilisito waakuukaana utume wa Muhammadi #£. Nambo soni jikwalamula kusyene 
yakunkulupilila Ntenga jwa Allah Muhammadi ¥%, ni kukunda utenga wajuyiche nao 
wa Tauhidi ni Qur’an. 

(b) Nnole chilaaki cha Aya ja (3:85). 

55. Basi wane mwa wanganyao pana waikulupilile yalakweyi, nambo 
soni wane mwa wanganyao pana waliwambesye nayo, ni jikwanila 
Jahannama kuwa jakwachomela. 


56. Chisimu wandu wakaaniile ma Aya Getu, tuchija kwajinjisya 
ku Moto. Ndawi ni katema kachigakatinicheje mapende gao, 
chitukaatindanichisyeje ni mapende gane kuti akapasyejepe ilagasyo. 
Chisimu Allah awele Jwamachili gakupunda, Jwalunda Iwakusokoka. 


57. Sano wandu waakulupilile nikutendaga yambone, chitukaajinjisye ku 
Matimbe ga ku Mbepo gasikujilima cha pasi pakwe sulo, chakawe 
wandamo mwalakwemo kwayaka ni yaka. Akwete kupata wanganyao 
mwalakwemo achiwammakwao waswejesyedwe,!'! nitukaajinjisye soni 
kumiwulili jakusisimila chenene.!”! 


58. Chisimu Allah akunnamula yanti, mwauchisyeje achimisyene ichindu 
yampele kusalasya, soni ndema jankwilanya chilikati cha wandu, jilanyani 
mwagolosya, chisimu Allah (misyungu) jaakuwa ali nkum'bunda 
najo jiwele jambone nnope, chisimu Allah awele Jwakupikanichisya, 
Jwakulolechesya. 


59. E jenumanja wankulupilile! Mumpikanilani Allah soni ni mumpikanile 
Ntenga #£, kwisa soni waakwete ulamusi mwa jenumanja (Asilamu). 
Sano naga ntindene pa chindu chilichose, basi chiuchisyani kwa Allah 
ni kwa Ntenga #£ nam'baga wanganyammwe nkunkulupilila Allah ni 
Lisiku Lyambesi, yalakweyo ni yaili chenene (pakumasya ukangani) 
soni ni yaikwete yakuichisya yambone nnope. 


60. Ana ngankwaona awala (achinakunaku) waagamba kuwecheta 
mwaukoleko kuti wanganyao ayikulupilile yaitulusyidwe kukwenu, ni 
yayatulusyidwe paujo penu? Akusaka wanganyao kuti akalamulidwe 


[1] (4:57) Nnole chilaaki cha Aya ja (2:25). 


[2] (4:57) Akusimulila Anasi bin Mâlik 4 yanti: Ntume 4£ jwatite: “Chisimu ku 
Mbepo kwana chitela (chekulungwa nnope nambo soni chakutenjela kusyene), 
kwanti jwankwele pa chinyama jutite jujende mu m'bulili wakwe yaka yakwana 
lichila (100), nganijuwa jukombwele kuchikatanganya.” (Swahih Al-Bukhiri, 
Hadith No. 3079). 

(magambo gao) ni malamusi gangajilana ni Sharia, kutendaga pamasile 
palamulidwe yagakana gele (malamusigo), sanotu shetani ni akusaka 
kuti wasokonesye wangayao kusokonechela kwanaula. 


61. Soni pati asalilidwemo kuti: “Ikani kuyatulwisye Allah, soni (ikani) kwa 
Ntenga .” Chimwaone achinakunaku ali nkuntundumalila kusyesyene. 


62. Ana mpaka iwe uli ndema jakwapata ipato ligongo lya yagalongwesye 
makono gao, (nikuwa pangali wane wakwajilanyichisya ikaweje 
mmwejo Muhammadi ££)? Kaneko nikum’bichilila aku achilumbilaga 
(mwakulipembechela) kuti: “Tukunnumbila Allah, nganitusakaga 
(kuujitichisya ulamusi wa wanganyao pakuja kwalawila kunnekamwwe), 
nambo (twagambaga kusaka kulosya) umbone ni kupikanganana!” 


63. Wanganyao ni awala waakuimanya Allah yaili m’mitima mwao, basi 
mwalekani (nkaapa ilagasyo), nambo mwajamukani ni kwawechetela 
malowe gakwinjilisya m’mitima mwao. 


64. Ni nganitutumisyeje ntenga jwalijose ikaaweje kuti akundidweje 
kwa lisosa lya Allah. Sano wanganyao pandema jawalitendele lupuso 
achimisyene, ingawe wam'bichilile (mmwe Muhammadi #£) ni 
kum'benda Allah chikululuko, nombe najo Ntenga ££ nikwawendela 
chikululuko, chisimu chene angansimene Allah ali Jwakupochela nnope 
toba, Jwachanasa channope. 


65. Nambo ngawa (mwaakuwechetelamo kuti akulupiliile), ngwalumbila 
Ambuje wenu! Ngawa nkuwa wakulupilila wanganyao ni ikaweje ali 
antesile (mmwe Muhammadi #£) kuwa nkwaajilanya jwao pa ichindu 
yalekangene chilikati chao, soni ni akasimana usito m”mitima mwao 
pa ulamusi wannamwile, ni alipeleche kusyesyene (paakunda ulamusi 
wenuwo). 

66. Soni Uwwe tungawe twalamwile wanganyao yanti: “Ulaganani 
mwachimisyenepe,” kapena: “Kopokani m’majumba mwenu,” nga 
nganatenda yalakweyo ikaweje wannonope mwa jamanjao. Nambo 
ingawe wanganyao watesile yawaliji nkusalilidwa, ingaliji yambone 
kukwao ni yakupundanganya nnope kulimbanganya (chikulupi chao). 

67. Soni pa jele ndemajo, chisimu chene tungapele wanganyao kuumila 
Kukwetu malipilo gamakulungwa nnope. 


68. Soni tungajongolele kwitala lyagoloka (lyakuja kwaikasya ku Mbepo). 


69. Sano wachampikanile Allah ni Ntenga ¥§, basi wanganyao ni 
wachachiwa pamo ni wandu wawapele Allah chindimba, kutandila 
Achimitume, ni wakulungamika kusyene (pachikulupi), ni wakuwila 
kungondo (jakumenyana ni makafili), kwisa soni (wandu) wambone, 
kaje kusalala kuwa nao imo wanganyao! 


70. Walakweo ni ukoto wakuumila kwa Allah, sano Allah akukwanila kuwa 
Nkumanyilila Nsyesyene. 


71. E jenumanja wankulupilile! Jigalani yakuligosela (ku amagongo wenu), 
basi ni m'biguleje (wa kungondo) makuga-makuga kapena wigulani 
wanaose nakamo. 


72. Soni chisimu mu wanganyammwe, pana jwaakusigalila munyuma 
(ngajaula kungondoko nikwagwisyaga soni ulesi wane), sano pati 
yimpatile ipato wanganyammwe akasatiji: “Chisimu Allah ambele 
chindimba pangapatikana une (kwalakweko) imo ni wanganyao.” 


73. Nambo naga umpatile umbone wakuumila kwa Allah (mpela kupata 
chipanje chakuchileka amagongo), chisimu akasawechetaga mpela 
paliji pangali chinonyelo chilikati chenu ni jwalakwejo: “Nkongwene! 
Ngawe imo ni wanganyao ngati ngapundile kupunda kwekulungwa 
nnope (pakungawila chipanjecho).” 


74. Basi (jwapite kungondoko), apute ngondo petala lya Allah (kwaputa) 
wandu waakusagula wumi wa duniya pakusumanya ni Akhera 
(ligongo lya ukafili wao), sano jwataiche mwakuputa ngondo petala 
lya Allah, nikuulajidwa kapena kupunda, basi tuchijisa kumpa malipilo 
gamakulungwa nnope. 

75. Ana chichi chisawisye kukwenu (chakuntendekasya) kuti nkaputa 


ngondo petala lya Allah, ni (kwakulupusya) wali wangalikombolela 
mwa achalume, achakongwe ni wanache, wakasatiji: “Ambuje wetu! 

Tukoposyani m'musiwu (wa Maaka) wauli achinsyene wakwe walupuso, 
soni tuwichilani kuumila Kukwenu nkutugosa, soni tuwichilani kuumila 
Kukwenu nkutukamuchisya.” 


76. Wandu wakulupilile akuputaga ngondo petala lya Allah, nambo 
achimakafili akuputaga ngondo petala lya shetani, basi iputani ngondo 
isyowe ya shetani, chisimu malindi ga shetani gawele gangali machili. 


77. Ana ngankwaona awala wana kusalilidwaga kuti: “Gakanyani makono 
genu (kuti gakaaputa achimakafili mpaka chalamule kaje Allah), nambo 
gambagani kwimika Swala mwakolosya ni kutolaga Zaka?” Sano ndema 
jakwalamulidwe kwa wanganyao kuputa ngondo, yeti likuga line mwa 
jamanjao lyaliji nkwajogopa wandu (makafili) yalikutiji pakun’jogopa 
Allah kapena woga wakupunda pele. Ni watite: “Ambuje wetu! Ligongo 
chichi ntulamwile kuputa ngondo? Ngati bola nkaatuchelewasye ndema 
jannono (ikaliji yambone)!” Jilani: “Kusengwa kwa pa duniya kuwele 
kwannono, nambo Akhera ni jajili jambone nnope kwa mundu jwali 
jwawoga (wakun'jogopa Allah), soni ngasin'ja kutendedwa lupuso 
atamose pa (kachindu kamwana kanti chisawu) kawuusi kankati mwa 
lupele Iwa tende.” 


78. Palipose pachim'be chiwa chichimpatepe, atamose n'di m’makome 
geliye mwa kunyang'amasya, naga umbone uli wapatile (achimakafili ni 
achinakunaku) akasatiji: “Walakweu ukumila kwa Allah.” Nambo naga 
chapatile chakusakala ni akasatiji: “Chalakwechi chikuumila kukwenu 
(mmwe Muhammadi £). Jilani: “Yosope ikuumila kwa Allah (mu lisosa 
Lyakwe).” Ana kwa wele wanduwa chipali chichi chikwatendekasya 
kuti alepele kupikanichisya abali (jilijose)? 

79. Umbone uliose waumpatile nikuti ukuumila kwa Allah (ligongo lya 
ukoto Wakwe), nambo chakusakala chilichose chachimpatile nikuti 
chikuumila kukwenu mwasyene (ligongo lya itendo yenu yakusakala). 
Ni tuntumisye (mmwe Muhammadi ££) kuwa ntenga kwa wandu, sano 
Allah akukwanila kuwa Mboni. 


80. Jwatampikanile Ntenga #£ nikuti tawe pamasile pampikanile Allah, 

nambo jwatagalauche (kuleka yele), basi nganituntumisya (mmwejo 
Muhammadi £#£) kuwa jwakwalolela wanganyao. 


81. Ni akasatiji: “Tuukuunda.” Nambo naga atyosile kukwenu likuga 
line mwa jamanjao likasachesyaga kutawana (inepe) yangawaga 
yankuwecheta, sano Allah ni akulemba yaakuchesya kutawanayo. 
Basi mwalekani (nkaapa ilagasyo) ni n'jegamile kwa Allah, sano Allah 
akukwanila kuwa Nkun'jegama. 


82. Ana ni ngaakujichetelela Qur'an? Mwanti jingawe jikuumila 
kwangawaga kwa Allah, angausimene mwalakwemo nkanikani wejinji 
(mwanti jikaliji nkukanilana jisyenepe, nambo nganijiwa iyyo ata 
panandi). 


83. Soni pati chaichilile chindu chakwayana ni ntunjelele kapena woga, 
akasachinadiji (kwa wandu), mwanti akajiuchisye (abalijo) kwa Ntenga 
#£ ni kwa awala waakwete ulamusi mwa jamanjao, akajimanyi awala 
waakujiungunyaga (abali jilijose) mwa jamanjao (kuti aji jakuwajilwa 
kujinadi kapena iyayi). Soni ungawaga umbone wa Allah kuti uli pa 
jenumanja kwisa soni chanasa Chakwe, nkankuyiye shetani, ikaweje 
wannono (mwa jenumanja). 


84. Basi putani ngondo (mmwe Muhammadi #£) petala lya Allah, 
ngankukanganisyidwa (ya wandu wane) ikaweje mwasyene, soni 
mwachisyani wakulupilila, mwine Allah kuwa nkugachiga machili ga 
ngondo ga awala wakanile, sano Allah ni Jwakupundanganya nnope 
machili, soni Jwakupundanganya nnope pakupeleka ipotesi. 


85. Jwatam'bombele (jwine) duwa jambone (janti inkombolechele ichindu 
yambone), takole liunjili lya (yambone) yakuumila mu jalakwejo, 
nombe soni jwatam'bombele (jwine) duwa jakusakala, takole liunjili lya 
(yakusakala) yakuumila mu jalakwejo, sano Allah pa chindu chilichose 
awele Jwakombola (kuchitendela umboni ni kuchisunga). 


86. Soni naga nkomasyidwe ni ukomasye uliose, basi jitikani ni 
ukomasye wambone nnope kuupunda wele, kapena gambani kuwusya 
wanti chisawu uwwowo, chisimu Allah pachindu chilichose awele 
Nkuwalanjila mwakosowalila. 

87. Allah pangali nnungu jwine (jwakuwajilwa kun'galagatila) ikaweje 
Jwelepejo, tachinsonganganya kusyene pa lisiku lya Kiyama lyangali 
kaichila ya lyalakwelyo, ana ni nduni jwali jwakuona nnope pa 
kawechete kumpunda Allah? 


88. Ana nkwete chichi chikuntendekasya kuti m'be mikutula jiwili pa ya 
achinakunaku, kutendaga Allah wausisye wanganyao (ni kwagwichisya 
mu ukafili) ligongo lya yapanganyisye? Ana nkusaka kun'jongola 
mundu jwannechelele Allah kusokonechela? Sano jwaakwika Allah 
mwakunnechelela kusokonechela, basi nganim'ba mumpatiile litala 
(lyakongochela). 


89. Akasasachililaga n'di nkufuulu wanganyammwe yatite pakufulu wanyao 
ni m'be yalumo (kakufulu kakwe), basi ngasimwatenda mwa wanganyao 
kuwa isyowe mpaka akasame petala lya Allah, nambo naga akugalauka 
(kuleka yakusamayo), basi mwakamulani ni kwaulaga palipose pa 
mwasimene, soni ngasimuntenda (jwalijose) mwa wanganyao kuwa 
nsyowe kapena nkukamuchisya. 


90. Akaweje awala waakuliwanga ku wandu wapali pachilikati chenu 
ni jemanjao pana chilanga (chantunjelele), kapena waakum'bichilila 
idali yao ili yakutawika (ngasaka) kumenyana namwe kapena 
kumenyana ni wandu wao, (wele nkaputa ngondo), mwanti Allah 
angasache angapele machili gakunkombolela wanganyammwe, basi 
ni akamenyene namwe, sano naga ali am'bambele ni ngamenyana 
namwe soni ni kumpa ntunjelele, basi Allah nganam'bichila pa 
jamanjao litala (lyakumenyana nao). 


91. Chimwasimane wane waakusaka kupata ntunjelele kukwenu ni kupata 
soni ntunjelele ku wandu wao, ndawi ni katema jaakwawuchisya 
(achimijao) ku ukafili akasagwilagamo chose, nambo naga 
ngaakum'bambala jenumanja, ni ngampa ntunjelele, soni ni ngagachiga 
makono gao, basi mwakamulani ni kwaulaga palipose pamwasimene, 
soni wanyao ni awala watum'bichile pa wanganyao umboni 
wakuonechela (wakunkundisya kwaputa ngondo). 

92. Jwakulupilila nganawa am'buleje jwakulupilila (n'jakwe melepe) ni 
ikaweje mwakulemwa, sano jwam'buleje jwakulupilila mwakulemwa, 
basi agopole kapolo jwakulupilila kwisa soni malipilo gagapelechedwe 
kwaakuwilwa, ni ikaweje ali akululwiche (akuwilwao) mwasadaka. Sano 
nawaga (nkuulajidwajo) jukutyochela ku wandu wali amagongo wenu, 
nambo ni juli jwakulupilila, basi tin'gambe gopola kapolo jwakulupilila 
(mwangali kutola malipilo gane), nambo naga (nkuulajidwajo) 
juli jwakutyochela ku wandu wapali pachilikati chenu ni jemanjao 
pana chilanga (changamenyana ngondo), basi gapatikane malipilo 
gakupelechedwa kwa akuwilwa ni gopola kapolo jwakulupilila, sano 
jwanganapata (yalakwei), basi chatawe myesi jiwili jakulondongana, 
(aji ni) toba jakuumila kwa Allah, ni awele Allah Jwakumanyilila nnope, 
Jwalunda Iwakusokoka. 


93. Sano jwacham'bulaje jwakulupilila melepe, basi malipilo gakwe ni 
Jahannama, chijukawe jwandamo mwalakwemo, soni Allah antumbilile 
ni kunnwesa, soni an'dinganyichisye ilagasyo yekulungwa nnope. 


94. E jenumanja wankulupilile! Pati n'jesile petala lya Allah (kukupuuta 
ngondo) basi lolechesyani (nkanintende chilichose), soni ngasim'becheta 
kwa mundu jwampele salamu (yanti): “Nganim'ba wakulupilila 
mmwejo,” (ni kum'bulaga). Nkusachilila ichindu yakumala ya umi wa 
duniya! Nambotu kwa Allah ni kwaili yakupata yejinji. Mmomopemo 
ni mwamwawelele wanganyammwe kalakala, basi Allah niwantendele 
ukoto (pakun'jinjisya mu Usilamu), basi lolechesyani. Chisimu Allah 
abali syosope sya yankutenda awele Jwaasimanya chenene. 


95. Nganawa alandene wakulupilila wagamba kutama (ngajaula ku ngondo) 
kwatyosya wakwete ipaka (mpela kuulala, ungalola ni kulemala), 
(ngawa nkulandana) ni akuputa ngondo petala lya Allah ni chipanje 
chao ni achimisyene wakwe, Allah wanyakwile pa uchimbichimbi 
akuputa ngondo petala lya Allah ni chipanje chao ni achimisyene wakwe 
kwapunda wagamba kutama, sano wanaose Allah wapele chilanga cha 
yambone, nambo kuti Allah wajonjechesye malipilo gamakulungwa 
nnope akuputa ngondo kwapunda wagamba kutama. 

96. (Chachipata) mauchimbichimbi gakuumila Kukwakwe kwisa 
soni chikululuko ni chanasa, ni awele Allah Jwakululuka kusyene, 
Jwachanasa channope. 


97. Chisimu wandu waakwatyosyaga Achimalaika mitima jao (pa 
kuwa) ali walitenda lupuso achimisyene (pangasama pa Maaka), 
akwawechetaga kuti: “Mukawechi mwaliji?” Wanganyao akutiji: 
“Twaliji wangalikombolela (ni wakuwanidwa) pa chilambo.” 
(Achimalaika) akutiji: “Ana chilambo cha Allah nganichiwa 
chakusapanguka mwanti jenumanja nikomboleka kusamila (kwine) 
mwalakwemo?” Basi wanganyao mauto gao ni Jahannama, kaje 
kunyalaya malo gakuwujila gakwe! 


98. Ikaweje wangalikombolela (kusyene) mwa achalume, achakongwe 
ni wanache wangawa nkupakombola kutenda ulaamba (uliose), soni 
wangawa nkulilungama litala (lyakuja ku Madina). 


99. Basi wanganyao chisimu chene Allah chiwasimachisye (ilemwa yao), ni 
awele Allah Jwakusiimaasya (ilemwa), Jwakululuka kusyene. 


100. Sano jwatasame petala lya Allah tapate pa chilambo malo gakusamila 
gamajinji ni kusimana chenene, sano jwatawigule pa nyumba jakwe 
kusama wa kwa Allah ni Ntenga jwakwe ££, kaneka chiwa ni kunsimana 
(petala), basi pamasile pagapatikene malipilo gakwe kwa Allah, ni awele 
Allah Jwakululuka kusyene, Jwachanasa channope. 


101. Sano pati nchijendaga pa chilambo, basi tipawe pangali ulemwa 
kukwenu kupungula swala, naga n'di nkogopa kum'bwatanganya 
awala wakanile, chisimu achimakafili kukwenu awele amagongo 
wakuonechela. 


102. Sano naga n'di nao imo (Asilamuo pa ngondo) ni kusaka kwaswalisya 
swala, basi lijime namwe likuga line mwa jamanjao soni ajigale yida 
yao, sano pati amasile kusujudu, basi awe (nkutenda ulinda) kunyuma 
kwenu, ni liiche likuga line lyanganiliswali, basi ni liswali namwe, 
nombe nao akalamuche nikujigala yida yao (achiswaliji), awala wakanile 
akasasachililaga yanti n'di nyyipwanyile yida yenu ni ndundu syenu, basi 

ni an'gungumuchile mwanakamo (tichi!) Sano chipawe pangali ulemwa 
kukwenu kutuula yida yenu naga n'di nkwete isausyo ya wula kapena 
n'di wakulwala, nambo kalamukani. Chisimu Allah walinganyichisye 
achimakafili ilagasyo yakwalusya.!"! 


103. Sano pati mmasile kuswali, basi munkumbuchilagani Allah chiimile, 
chitamile kapena n'di n'gonele mbalati syenu, sano naga n'di pa ntunjelele 
basi jimikani Swala mwakolosya, chisimu Swala kwa wakulupilila 
jiwele chilamusi chepanjile ndawi. 


104. Soni ngasimpela pa (kupita nchikonangona) kwakuya wandu 
(amagongo). Nam'aga nkupikana kupoteka, basi nombenao 
chisimu chene akupikana kupoteka yankuti pakupikana kupoteka 
wanganyammwe, nambo jenumanja nkwembecheya (kupata) kwa 
Allah yangakwembecheya wanganyao, ni awele Allah Jwakumanyilila 
kusyene, Jwalunda lwakusokoka. 


105. Chisimu chene Uwwe tutulwisye kukwenu Chitabu mwakuonaonape 
kuti n'jilanye chilikati cha wandu ni yannosisye Allah (gagali malamusi 
ga Dini), ni ngasim'ba mmagambo jwa wakanyengano (ngasim'ba 
wakwajimila). 

106. Ni mum'bendeje Allah chikululuko, chisimu Allah awele Jwakululuka 
kusyene, Jwachanasa channope. 


107. Ngasimwakagulila (ngasimwajimila) wandu waakulinyenga 
achimisyene, chisimu Allah jwangannonyela mundu jwali 
jwakanyengano nnope, jwasambi syejinji. 


108. Akulisisaga kwa wandu (pa yakusakala yao) kutendaga nganawa 
akombwele kulisisa kwa Allah, ngati Jwalakwe akasawa nao imo 
(ni umanyilisi Wakwe) pandema jaakulanganaga chilo pa malowe 
gangannonyela (Jwalakwe), ni awele Allah pa ichindu yaakutenda 
Jwakuisyungula (kwaimanya chenene). 


109. Ha! Jenumanja niawala wankuwa nkwakagulila wanganyao pa umi wa 


[1] (4:102) Nnole Aya ja (2:239) kaswali kane ka Swala ja woga. 

duniya, ana ni nduni jwataakakagulile wanganyao kwa Allah lisiku lya 
Kiyama? Kapena nduni jwatakawe nkwachenjela jwao? 


110. Sano jwachatende chakusakala chilichose kapena kulitenda lupuso 
nsyene, kaneka nikum'benda chikululuko Allah, chansimane Allah ali 
Jwakululuka kusyene, Jwachanasa channope. 


111. Sano jwachapanganye chasambi chilichose nikuti akulipanganyichisya 
nsyene, ni awele Allah Jwakumanyilila nnope, Jwalunda Iwakusokoka. 


112. Sano jwachapanganye chilemwa kapena chasambi chilichose kaneka 
nikunnambuchisya nkotokotope, basi pamasile patwichile n’gogolo 
(unami wekulungwa) ni sambi syakuonechela. 


113. Sano ungawaga umbone wa Allah kuti uli penumwe (Muhammadi 
4€) kwisa soni chanasa Chakwe, chisimu likuga line mwa jamanjao 
lingasachilile kuti linsokonesye, ni ngakunsokonesya (jwalijose) ikaweje 
achimisyene, soni nganawa ampele wanganyao chisausyo chilichose, 
ni antuluchisye Allah Chitabu kwisa soni lunda Iwakusokoka, soni 
an'jiganyisye yamwaliji nkakuimanyilila, ni uwele umbone wa Allah 
wauli penumwe wekulungwa kusyene. 


114. Mwangali yambone m’mitemela jao jejinji, ikaweje jwaakuchisya 
kutola sadaka kapena kutenda yambone kapena kwilanya chilikati cha 
wandu, sano jwachatende yele pakusachilila chinonyelo cha Allah, basi 
tuchijisa kumpa malipilo gamakulungwa nnope. 


115. Sano jwachansiisye Ntenga #£ panyuma pakumanyukuka kukwakwe 
chongoko, niikuya linepe lyangawaga litala lya wakulupilila, 
chitun'galauchisye kwaagalauchile (nsyeneko), ni tukan'jinjisye ku 
Jahannama, kaje kusakala nnope malo gakuwujila gakwe!!! 


116. Chisimu Allah nganawa akululwiche (sambi sya) kum'bwanganya (ni 
indu ine), nambo akasakululukaga (sambi sine) syanganisiwa syalakwesi 
kwa jwansachile. Sano jwakwika mwakum'bwanganya Allah (ni indu 
ine), nikuti amasile mwapotele kupotela kwakutalikangana (ni yakuona). 


[1] (4:115) Nnole Aya ja (3:85). 

117. Ngaakuilumbanjila inepe yangawaga Jwalakwe (Allah) ikaweje 
isanamu yachikongwe,!"! ni ngaakunnumbanjila jwinepe ikaweje shetani 
jwakuchalila pa unampitiku. 


118. Allah wannwesile (shetanijo). Ni jwatite: “Chisimu chingalisapulile 
mwa achikapolo Wenu liunjili lyakumanyika.” 


119. “Nitingaasokonesyeje kusyene, soni tingaatandikasyeje isako yaunami, 
ni tingaachisyeje kuti akasijeje mawiwi ga ilango, ni tingaachisyeje soni 
kuti akagalausyeje chipago chagumbidwa ni Allah.” Sano jwachantende 
shetani kuwa nkun'gosa jwakwe kunneka Allah, nikuti pamasile 
paapelelwe kupelelwa kwakuonechela.”! 


120. Akwapaga ilanga ni kwatandikasya isako yaunami, ni ngakwapaga 
shetani ilanga ikaweje yaulaamba. 


121. Wanganyao liuto lyao ni ku Jahannama, soni ngasapata pakutilila 
kopoka mwalakwemo. 


122. Sano awala wakulupilile ni kutendaga yambone chitukaajinjisye ku 
Matimbe ga ku Mbepo gasikujilima cha pasi pakwe sulo, chakawe 
wandamo mwalakwemo kwa yaka ni yaka, (achi ni) chilanga cha Allah 
chakuonaonape, ana ni malowe gacheni gampaka gawe gakuona nnope 
kugapunda ga Allah? 

123. (Kwinjila ku Mbepo) nganikuwa pa chisako chenu kapena chisako 
cha achinsyene Chitabu (Ayuda ni Akilisito, nambo kuti) jwachatende 
chakusakala chachilipidwa nacho, soni ngasampata nkun'gosa namuno 
nkunkamuchisya jwangawaga Allah. 

124. Soni jwachapanganye masengo gambone kutandila jwannume kapena 
jwankongwe kutendaga jwalakwejo ali jwakulupilila, basi wanganyao 
niwatakajinjile ku Mbepo, soni ngasaja kutendedwa lupuso atamose pa 
(kachindu kamwana kanti chisawu) chisou cha lupele Iwa tende. 


125. Ana ni nduni jwali ni Dini jambone nnope kwa kumpunda mundu 


[1] (4:117) Nnole ma Aya ga (53:19-23). 
[2] (4:119) Nnole chilaaki cha Âya ja (59:7). 

jwaajipeleche ngope jakwe kwa Allah (pakunda Usilamu) aku ali 
jwakolosya (pa Usilamu wakwe), soni achikuyaga Dini ja Ibrahima 
jwakongoka, sano Allah ni wantesile Ibrahima kuwa nsyowe (Jwakwe). 


126. Soni yaili kumawunde ni yaili petaka nsyene jwakwe Allah, ni awele 
Allah pa chindu chilichose Jwaachisyungula (kwachimanya chenene). 


127. Soni akum'busya ya achakongwe, jilani: “Allah akusaka kuntagulila 
ya wanganyao, ni yaikusoomedwa kukwenu m'Chitabu (cha Qur’an), 
ya wawina wachikongwe awala wangankwapaga yailembedwe kukwao 
(kuti apochele mpela mahari), nambo ni nkusachililaga kwalomba,!'! 
kwisa soni ya wanache wangalikombolela, ni kuti n'jimilichiche pa 
(kwagolochesya) wawina mwakulungamika. Soni chambone chilichose 
chankutenda chisimu chene Allah awele Jwakuchimanya chenene. 


128. Sano naga wammasyeto akogopa kwa wankwao uchimwa kapena 
kutimbuka, basi chipawe pangali ulemwa kwa wanawawilio kutawana 
chilikati chao ya nkamulano, sano nkamulano ni wambone (kulekangana 
ni kulekana ulombela), ngati mitima jitawelwe ni usuchi (nambo soni 
kokomochela ya jikusaka), nambo naga n'di nkolosisye (masengo) ni 
kuwa ni woga (wakun'jogopa Allah), basi (ni yambone), chisimu Allah 
abali syosope sya yankutenda awele Jwaasimanya chenene. 


129. Ni nganim'ba mpakombwele kwilanya (kusyesyene) chilikati cha 
achimmasyeto ata nkaalimbichiile chantiuli, nambo ni kasimpendechela 
(ku wamo) kupendechela kwa chose, mwanti ni kunneka jwinejo nti 
chisawu jwankolechedwe (ngamanyika kuti jwannombedwe kapena 
jwewuli), nambo naga n'di nkamulene ni kuwa ni woga (wakun'jogopa 
Allah), basi (ni yambone), chisimu Allah awele Jwakululuka kusyene, 
Jwachanasa channope. 


130. Nambo naga akulekangana (pakulekana ulombela), Allah tansichilisye 
jwalijose (mwa wanawawiliwo) kuumila mu ukoto Wakwe 
wakusapanguka, ni awele Allah Jwakwanila kusyene (ku iwumbe 
Yakwe), Jwalunda Iwakusokoka. 


[1] (4:127) Nnole Aya ja (4:3). 

131. Soni yaili kumawunde ni yaili petaka nsyene jwakwe Allah, soni 
chisimu chene pamasile pa twaachisyisye awala wana kupedwaga 
chitabu paujo penu (Ayuda ni Akilisito) ni jenumanja wakwe yanti 
mun'jogopani Allah, nambo naga nkufulu, basi (ni yenu), chisimu Allah 
iwele Yakwe yaili kumawunde ni yaili petaka, ni awele Allah Jwakupata 
kwejinji Jwakulapilidwa kusyesyene. 


132. Soni yaili kumawunde ni yaili petaka nsyene jwakwe Allah, sano Allah 
akukwanila kuwa Nkun'jegama. 


133. Naasakaga Jwalakwe mpaka antyosye jenumanja achinawandu ni 
kwika nao wane, ni awele Allah pa yalakweyo Jwakombola kusyene. 


134. Jwaakuwa ali nkusaka malipilo ga duniya, basi kwa Allah nikwakuli 
malipilo ga duniya ni Akhera, ni awele Allah Jwakupikanichisya, 
Jwakulolechesya. 


135. E jenumanja wankulupilile! Wani wakwimilichika pa chilungamiko, 
wakupeleka umboni ligongo lya Allah namuno uli wakun'galauchila 
mwachimisyene, kapena achinangolo wawili ni waulongo, namuno ali 
jwakupata kapena jwakulaga (mmwe kasinkosowalila yele), ngati Allah 
ni jwali jwakuwajilwa kosowalila ya wanawawilio, basi kasinkuya isako 
ni kuleka chilungamiko, nambo naga mpombotasye (umboni) kapena 
kana (kupeleka umbonio), basi (ni yenu), chisimu Allah abali syosope 
sya yankutenda awele Jwasimanya chenene. 


136. E jenumanja wankulupilile! Munkulupililani Allah ni Ntenga Jwakwe 
4g kwisa soni Chitabu chaatulwisye kwa Ntenga Jwakwe % ni Chitabu 
chawatulwisye kalakala, sano jwaakwika mwakunkana Allah, malaika 
Gakwe, itabu Yakwe, achimitenga Wakwe ni Lisiku Lyambesi, nikuti 
amasile mwapotele kupotela kwakutalikangana (ni yakuona). 


137. Chisimu awala wakulupilile kaneka nikufulu, soni nikwisa kulupilila 
kaneka ni kufulu soni, kaneko nikwisa konjechesya nnope kufulu, Allah 
nganawa wakululuchile wanganyao namuno kwajongolela kwitala 
(lyagoloka). 

138. Mwatagulilani achinakunaku yanti akwete kupata wanganyao ilagasyo 
yakupoteka nnope. 


139. Awala waakwatenda achimakafili kuwa isyowe yao kwaleka 
wakulupilila. Ana akusakaga kwa wanganyao uchimbichimbi? Basi 
uchimbichimbi wosopetu nsyene jwakwe ni Allah. 


140. Soni pamasile paitulusyidwe kukwenu m’Chitabu (Qur’an) 
yanti: “Ndema jankupikana ma Âya ga Allah gali nkukanidwa ni 
kutendedwa chipongwe, basi ngasintama nao imo mpaka ajinjile 
mu ngani jine jangawaga jele, (nambo kwika mwakutama nao imo), 
nikuti pajele ndemajo mpaka m'be chisawu wanganyao.” Chisimu 
Allah ni Nkwasonganganya ku Moto achinakunaku ni achimakafili 
wosope wene. 


141. Awala waakuwa ali nkun'jembecheya wanganyammwe (kuti impate 
ipato), basi naga kupunda kwakuumila kwa Allah kuli kukwenu 
akasatiji: “Ana nganituwa namwe imo?” Nambo naga achimakafili 
apatile kaupile (panandi ka kwakombola Asilamu, achinakunakuo) 
akutiji: “Ana nganitusigala panandi kuti tun'guwatile (pa ndema 
jatwaliji ni Asilamu), soni ni twaliji nkunsiwilila ku wakulupilila (kuti 
akaika mwankombwele)!” Basi Allah tachijilanya chilikati chenu 
lisiku lya Kiyama, soni Allah nganawa awisile litala kwa achimakafili 
lyakwapundila wakulupilila. 


142. Chisimu achinakunaku akuntenda chinyengo Allah, sano Jwalakwe 
ni tachalipila pa chinyengo chaocho, soni pati ajimi kuswali akwimaga 
mwaulesi, akutenda ndola kwa wandu soni ni wangankolanga Allah 
ikaweje panandipe. 

143. Akuwa nkutogandoga chilikati cha yalakweyi (ya chikulupi ni 
ukafili), nganawa kwa wanganyawa namuno kwa wanganyao, sano 
jwannechelele Allah kuti asokonechele, basi nganim'ba mumpatiile 
litala (lyagoloka). 

144. E jenumanja wankulupilile! Ngasimwatenda achimakafili kuwa 
isyowe yenu kwaleka wakulupilila, ana nkusaka kuti mum'bichile Allah 
umboni wakuonechela pa jenumanja (kuti wakusakala)? 

145. Chisimu achinakunaku chachiwa pasi pasyesyene pa Moto, soni 
nganim'ba mwapatiile wanganyao nkwajokola.!" 


146. Ikaweje awala watesile toba (pa kuleka unakunaku wao), ni kwilanya 
(ndamo syao), ni kulikamulichisya mwa Allah, ni kunswejechesya Allah 
Dini jao, basi wanganyao ni wali pamo ni wakulupilila, sano Allah ni 
tachijisa kwapa wakulupilila malipilo gamakulungwa nnope. 


147. Ana Allah mpaka annagachisye ya, naga n'di ntogolele ni kulupilila? 
Ni awele Allah Jwakutogolela kusyene, Jwakumanyilila nnope. 


148.0) Allah jwangannonyela kuinadi (mundu) yakusakala (ya jwine) 
ikaweje jwatendeledwe lupuso, ni awele Allah Jwakupikanichisya, 
Jwakumanyilila nnope. 


149. Kanga tinchilosye chambone chilichose (pakutenda) kapena tinchisise, 
kapena tinsiimaasye chakusakala chilichose (chantendele jwine), 
basi (yosope chiiwe yambone), chisimu Allah awele Jwakusiimaasya 
(ilemwa), Jwakombola kusyene. 


150. Chisimu awala waakunkana Allah ni achimitenga Wakwe, ni 
kusakaga ali nkulekanganya chilikati cha Allah ni achimitenga 
Wakwe, nikuwechetaga (yanti): “Wane tukwakulupilila nambo wane 
tukwakana,” ni kusakaga kujigala litala lya chilikati cha yalakweyi 
(ngawa lya Usilamu usyesyene kapena lya ukafili), 


[1] (4:145) (a) Akusimulila Abdullah bin “Amr > yanti: Ntenga jwa Allah ££ jwatite: 
“Jwatisipatikane mbili ncheche mwa jwalakwejo, tijuwe nakunaku nsyesyene:- 
Mundu jwanti ndema jilijose jatijuwechete, kulambusya. 

Soni naga jutawene chilanga (ni jwine jwakwe), jukasachikasaga. 

Soni naga jupikanganene (ni wandu), jukwatendelaga uwwanga. 

Soni naga jutite jukangane (ni wandu), jukasakangana mwakusumba mpika. 

Sano jwatijisimanikwe mwa jwalakwe mbili jimpepe mu syalakwesyo, tijuwe 
jwana mbili jimpepe ja unakunaku mpaka akajileche.” (Swahih Al-Bukhari, Hadith 
No. 3007). 

(b) Akusimulila Abu Hurairah 4 yanti jwalakwejo wampikene Ntenga jwa Allah #£ 
juchitiji: “Mundu jwakusakala nnope, nijwangope siwili, ajula jwaakwaichililaga 
wandu wane ningope jine, wane nikwaichilila soni ningope jine.” (Swahih Al- 
Bukhari, Hadith No. 6757). 

151. Wanganyao ni wali makafili gasyesyene, ni twalinganyichisye 
achimakafili ilagasyo yakwalusya. 


152. Sano awala wankulupilile Allah ni achimitenga Wakwe, ni 
ngalekanganyaga chilikati cha jwalijose mwa wanganyao, jamanjao 
tachija kwapa malipilo gao, soni ni awele Allah Jwakululuka kusyene, 
Jwachanasa channope. 


153. Achinsyene chitabu (Ayuda) akum'benda (mmwe Muhammadi #£) 
yanti mwatuluchisye chitabu kuumila kwinani, chisimu chenewanganyao 
pakwete pam'bendile Musa yekulungwa kupunda yele, pandema 
jawatite: “Tulosyani Allah mesonkulola.” Basi nichakwembekenye 
chikokomo cha moto (wanjasi) ligongo lya lupuso lwao, kaneka ni 
wakatesile kang'ombe (kuwa kannungu kao) panyuma pakwaichilila 
ilosyo yakuonechela, nambo twakululwichepe yalakweyo, ni twampele 
Musa umboni wa ulamusi wakuonechela. 


154. Ni twalinyakwile litumbi pachanya pao pakutawana nao chilanga 
(chaakuya Taurat). Ni twasalile kuti: “Jinjililani pannango (wa chilambo 
cha Shami) chiinamile.” Nambo soni twasalile kuti: “Ngasinsumbaga 
mpika pa (kasa uchimbichimbi wa lisiku) Lyakuweluka.” Ni twajigele 
kutyochela kukwao chilanga chakulimbangana.!"! 


155. Basi (twalwesile) ligongo lyakasa kwao chilanga ni kanila kwao 
ma Aya ga Allah, ni kuulaga kwao achimitume mwangali ligongo, 
ni kuwecheta kwao kwanti: “Mitima jetu jewunichilidwe (kwanti 
ikulepeleka kwinjila yankulalichila mmwe Muhammadi ££).” (Ngawa 
jewunichile,) nambo Allah atekudinda idindo pa jalakwejo ligongo lya 
ukafili wao, ni ngakukulupilila ikaweje panandipe. 


156. Soni ligongo lyaukafili wao ni kunnambuchisya kwao Maryam 
unami wekulungwa nnope (wakuti wakwete mwanache jwapetinji - 
achambaga Isa). 


[1] (4:154) Akusimulila Abu Hurairah & yanti: Ntume ¥§ jwatite: “Yawechetedwe 
ku wanache wa Israila yanti: Jinjililani pannango chiinamile, ni m'becheteje kuti: 
“Tukululuchilani ilewi yetu.’ Basi niwajinjile achikokonaga ni mapuluputu gao, ni 
wagalawisye malowe gala nikuwecheta malowe gakuti: “Liwunjili lya songolo sya 
tiligu mu luwumbo.” (Swahih Al-Bukhârî, Hadith No. 4209). 

157. Ni kuwecheta kwao (mwakutwanga kuti): “Uwwe twam'buleje 
Masihi Isa mwanache jwa Maryam ntenga jwa Allah,” kutendaga 
nganam'bulaga soni nganankomela pansalaba, nambo kuti wagambile 
kupupuliganyisyidwa (pakuwulaga mundu jwinepe kupelaga Isa ligongo 
lya kulandana), soni chisimu awala watindene mu ngani (ja kuwulajidwa 
kwa Isa) ali mu liwaniwani ni yalakweyi. Nganakola wanganyao pa 
yalakweyi umanyilisi (usyesyene) ikaweje agamba kuya liganichisya 
(basi), soni chisimu chene nganam'bulaga (Isajo). 


158. Nambo Allah wankwesisye Kukwakwe, ni awele Allah Jwamachili 
gakupunda, Jwalunda Iwakusokoka. 


159. Soni pangali jwalijose mwa achinsyene chitabu (Ayuda ni Akilisito) 
ikaweje chachinkulupilila kusyene (Isajo kuti jwaliji ntume jwa Allah 
ngawa mwanache Jwakwe soni kuti waliji mundu ngawa Nnungu, 
chachikulupilila yalakweyi) chiwa chakwe chili chisigele panandi!"! 
(nambo ngasichinkamuchisya chikulupicho), sano lisiku lya Kiyama 


[1] (4:159) (a) Malowe ganti: (chiwa chakwe chili chisigele panandi), gakwete ngopolelo 

siwili: 1. Chiwa cha Isa chili chisigele panandi, panyuma pakutuluka kuumila 
kwinani, Kiyama jili jiwandichile. 2. Chiwa cha Muyuda kapena Mkilisito chili 
chiwandichile, ndema jakuonechela kukwakwe lilaika lyakutyosa ntima wakwe, 
pele nipatachikulupilila yanti Isa jwaliji Ntume jwa Allah ngawa mwanache Jwakwe, 
nambo soni yanti Isajo jwaliji mundu ngawa nnungu. 
(b) Kutuluka kwa Isa mwanache jwa Maryam:- Akusimulila Abu Hurairah yanti: 
Ntenga jwa Allah #£ jwatite: “Ngunnumbila Ajula (Allah) jwauli ntima wangu 
mu nkono Mwakwe! Chisimu asigele panandi kuti antuluchile jenumanja (Isa) 
mwanache jwa Maryam, jutachiwa nkwilanya jwachilungamiko (pakamulichisya 
masengo Our'an). Basi tachikasanya nsalaaba, ni kuwulaga maguluwe, ni 
tachityosya jizyah (nsongo waakukomaga makafili naga ali nkutaama nao 
m'chilambo cha Usilamu m’malo mwakutola Zaka. Gopolela kuti Isa ngasakunda 
kuti mundu awe pa dini jinepe jangawaga ja Usilamu). Chipanje (jele ndemajo) 
chichitupa, mwanti pangali jwalijose jwakuchipochela (juchipedwaga). Soni sijida 
jimpepe (ja pa swala) jichiwaga jambone nnope kumpunda duniya josope ni yaili 
mwalakwemo.” Abu Hurairah ni wajonjechesye malowe ganti: “Soomaani aji 
Ayaji naga nkusaka: “Soni pangali jwalijose mwa achinsyene chitabu (Ayuda ni 
Akilisito) ikaweje chachinkulupilila kusyene (Isajo kuti jwaliji ntume jwa Allah 
ngawa mwanache Jwakwe soni kuti waliji mundu ngawa Nnungu, chachikulupilila 
yalakweyi) chiwa chakwe chili chisigele panandi (nambo ngasichinkamuchisya 
chikulupicho), sano lisiku lya Kiyama tachiwa (Isajo) mboni pa wanganyao.” 
(Swahih Al-Bukhari, Hadith No. 3264). 

tachiwa (Isajo) mboni pa wanganyao (pakwakana wawankaaniile ni 


160. Sano ligongo lya lupuso lwakuliitenda awala Ayuda, twaitesile kuwa 
ya haraam kukwao yambone yayaliji ya halaal kwa wanyao, ni ligongo 
lyakwasiŵilila kwao (wandu) wajinji kwitala lya Allah. 


161. Ni ligongo lya kujigala kwao katapila kutendaga wakanyisyidwe 
yalakweyo, ni kulya kwao soni chipanje cha wandu mwaukoleko, 
ni twalinganyichisye achimakafili mwa wanganyao ilagasyo 
yakupoteka nnope. 


162. Nambo watiwiile mu umanyilisi mwa wanganyao, ni wakulupilila 
wakwe (Asilamu), akukulupilila yayitulusyidwe kukwenu (mmwe 
Muhammadi £#£) ni yayatulusyidwe paujo penu (mmwe nkanim’biche). 
Sano waakwimika Swala mwakolosya, ni kutolaga Zaka, ni 
waakunkulupilila Allah ni Lisiku Lyambesi, wanganyao tuchapa 
malipilo gamakulungwa nnope. 


163. Chisimu Uwwe tujuuwiile kukwenu (mmwe Muhammadi ££ malowe 
gakusisika), yatwatite pakuuwula kwa Nuhu ni achimitume wawaiche 
panyuma pakwe, twaajuuwiile soni kwa Ibrahima, Ismaila, Isihaka, 
Yaakubu pamo ni isukulu yakwe, (soni kwa) Isa, Ayyubu, Yunusu, 
Haruna ni Sulaimana, ni twampele Daudi Zaburi. 


164. Ni achimitenga watuntagulile kala kwisa soni achimitenga 
wanganituntagulila, ni wam'bechetekasisye Allah Musa mwachindonda 
(mwangali jwakulungusya maloŵe). 


165. Achimitenga wakutagulila abali syakusengwasya, soni wakutetela 
kuti kasaja kola wandu malowe gakuliwalanga kwa Allah panyuma pa 
(kwika) achimitenga, ni awele Allah Jwamachili gakupunda, Jwalunda 
lwakusokoka. 


166. Nambo Allah akutendela umboni yatulwisye kukwenu (mmwe 
Muhammadi %¥§ kuti yakuonaonape) ayitulwisye mwa umanyilisi 
Wakwe, nombe nao Achimalaika akuŵichila umboni, sano Allah 
akukwanila kuŵa Mboni. 


167. Chisimu awala wakanile ni kusiwililaga (wandu) kwitala lya Allah, 

nikuti amasile mwapotele wanganyao kupotela kwakutalikangana (ni 
yakuona). 


168. Chisimu awala wakanile ni kutendaga lupuso, Allah nganawa 
wakululuchile kapena kwajongolela kwitala lililyose. 


169. Ikaweje litala lya ku Jahannama, chakawe wandamo mwalakwemo 
kwa yaka ni yaka, soni yalakweyo kwa Allah iwele yakwepepala 
kusyene. 


170. E jenumanja achinawandu! Pamasile pam'bichilile Ntenga 
(Muhammadi #£) ni yakuona kuumila kwa M'mbuje gwenu, basi 
kulupililani; chiyiwe yambone kukwenu, nambo naga nkane, basi 
(niyenu), chisimu Allah iwele Yakwe yosope yaili kumawunde ni petaka, 
ni awele Allah Jwakumanyilila nnope, Jwalunda Iwakusokoka. 


171. E jenumanja achinsyene chitabu (Ayuda ni Akilisito)! Ngasinsumbanga 
mpika pa dini jenu, soni ngasimum'bechetelaga Allah ikaweje 
yakuonaonape. Chisimu Masihi Isa mwanache jwa Maryam ntenga 
jwa Allah, soni (juwele chiumbe chagumbidwa ni) lilowe Lyakwe (lya 
Allah lyakuti: “M'be!”) lyaŵaliponyisye kwa Maryam, soni (jukwete) 
nsimu wakuumila Kukwakwe (mujiwelele misimu jine josope). Basi 
munkulupililani Allah ni achimitenga Wakwe, soni nkatiji: “Watatu,” 
lekani (chikulupi cha utatu wa Allah) chiiwe yambone kukwenu, chisimu 
Allah ni Nnungu Jumope, kuswejela ni Kwakwe kwakuwambalana 
nayo yakola mwanache, iwele Yakwe yosope yaili kumawunde ni yaili 
petaka, soni Allah akukwanila kuwa Nkun'jegama.!"! 


172. Masihi nganawa alikwesisye kwakana kuwa kapolo jwa Allah, namuno 
Achimalaika wawandichisyidwe (kwa Allah), sano wataiche mwakana 


[1] (4:171) Akusimulila ‘Ubadah :: yanti: Ntume ¥§ jwatite: “Jwatatendele umboni 
wanti: Pangali nnungu (jwakuwajilwa kun'galagatila) ikaweje Allah, Jwajiika, 
jwangali wakamusyangana Najo, nikuti soni Muhammadi £#£ kapolo Jwakwe nambo 
soni Ntenga Jwakwe, nikuti soni Isa kapolo Jwakwe nambo soni Ntenga Jwakwe, 
nambo soni lilowe Lyakwe (lyakuti: M'be! — Basi ni jwawele Isa jwangali babagwe) 
lyaŵaliponyisye mwa Maryam, nambo soni nsimu wagumbidwa ni Jwalakwe 
(Allah), nikuti Mbepo jakuona, nambo soni Moto wakuona, Allah tachija kun’jinjisya 
ku Mbepo mulimose mwampaka gawele masengo gakwe (gambone).” (Junadah 
jwatite: “Ubadah jwajonjechesye malowe ganti: “Mundu jwalakwejo takajinjilile 
nnango uliose wa ku Mbepo watakausache.”) (Swahih Al-Bukhârî, Hadith No. 3252). 

kun'galagatila Jwalakwe ni kulikwesya, basi tachasonganganya 
Kukwakwe wanawose. 


173. Sano nambo awala wakulupilile ni kutendaga yambone, basi 
chachalipila malipilo gao mwakwana ni kwajonjechesya mu ukoto 
Wakwe, nambo awala wakanile (kun'galagatila Allah) ni kulikwesya, 
basi tachalagasya ni ilagasyo yakupoteka nnope, soni ngasampata 
nkwagosa namuno nkwakamuchisya jwangawaga Allah. 


174. E jenumanja achinawandu! Pamasile paum'bichilile umboni 
wakusimichika (Muhammadi #£) kuumila kwa M'mbuje gwenu, ni 
tuntuluchisye lilanguka lyakuonechela (Qur’an). 


175. Sano nambo awala wankulupilile Allah ni kulikamulichisya 
Kukwakwe, basi tachajinjisya mu chanasa chakuumila Kukwakwe ni 
ukoto, soni tiwajongolele Kukwakwe ni litala lyagoloka. 


176. Akum'buusya (mmwe Muhammadi #£ ya kagawanye ka chipanje 
chamalekwa), jilani: “Allah akumpa lilamusi lya (kagawanye ka 
chipanje cha) mundu jwaakuwa ali jwangali mwanache (kapena 
chisukulu) namuno achinangolo wakwe wanawawili, (kuti) naga 
mundu awile jwangali mwanache nambo akwete nnumbugwe 
(jwakuchibaba), nikuti akwete kupata (nnumbugwejo) litika (2) lya 
yalesile (nchimwenegwejo). Nombenajo (nchimwene naga nkuwajo 
juli nnumbugwe jwakuchibaba), chajigale chipanje chosope cha 
nnumbugwejo naga jwangali mwanache. Sano naga waliji (akusigalao 
achalumbugwepe) wawili, nikuti akwete kupata maunjili gawili 
mmaunjili gatatu (3) ga yalesile (nchimwenegwaojo). Nambo naga 
waliji (akusigalao) wachilumbu (wawanganyichilane) achalume ni 
achakongwe, nikuti jwannume akwete kupata liunjili lyakulandana ni 
liunjili lya achakongwe wawili (2:1). Allah akunsalichisya (malamusi 
Gakwe) ntakwika munsokonechele, soni Allah chindu chilichose awele 
Jwakuchimanya chenene.” 

Mulina lya Allah, Jwaukoto wejinji, 
Jwachanasa channope. 














1. E jenumanja wankulupilile! Kwanilisyani ilanga. Iwele halaal kukwenu 
(kulya) inyama yakulanga (mpela ngamiya, ng'ombe, ngondolo 
ni mbusi) ikaweje yayikusoomedwa kukwenu (mu Qur’an kuti ya 
haraam). Nganigawa gakundisyidwa maani kutendaga n'di nnuyiye 
(ibada ya Hija kapena Umra), chisimu Allah akulamula yaakusaka. 


. E jenumanja wankulupilile! Ngasinkuchembulusya kuchimbichika 
kwa imanyilo ya (Dini ja) Allah, namuno mwesi wakuchimbichika, 
namuno (kuchimbichika kwa inyama yaitumisyidwe ku Maaka kuwa) 
mbepesi, namuno makosa (gaikuwechedwaga inyamayo gakulosya 
kuti mbepesi sya ku Maaka), namuno (kuchimbichika kwa wandu) 
waakunuya ya kwaula ku Nyumba Jakuchimbichika achisachililaga 
umbone wakuumila kwa M’mbuje gwao ni chinonyelo, sano pati 
nkopweche (mu ibada ya Hija kapena Umra), basi lupatani (naga 
nkusaka), soni kwawenga wandu ligongo lyanti ansiwiiliile kuti nkaika 
ku Nsikiti Wakuchimbichika (wa ku Maaka), kukantendekasya kuti 
nsumbe mpika (pakwauchisya ukoleko wao), nambo kamusyanganani 
pa yaukoto ni yawoga (wakun'jogopa Allah), ni ngasinkamusyangana 
pa yasambi ni yaumagongo, soni mun'jogopani Allah, chisimu Allah 
ni Jwaukali nnope pakupeleka ipotesi. 


. JTwele haraam kukwenu (kulya) chibudu, myasi, nyama jeguluwe, ni 
chachikolanjilidwe (lina linepe) lyangawaga lya Allah pakuchisikita 
(kuwa mbepesi ja akumasoka), ni chachiwile ligongo lya 
kutilinyisyidwa (kupotedwa), ni chachiwile ligongo lya kuputwa, ni 
chachiwile ligongo lya kusenjelemukuka, ni chachiwile pakutotedwa 
ni misengo (ja chijakwe), ni chachiwile ligongo lya kuliidwa ni 
chinyama cha mwitinji - ikaaweje chansikite (nkanichimalichiche 
kuwa), ni chachisikitilidwe peganga (kapena pansolo pakupelechela 

mbepesi kwa akumasoka), soni (kuele kwakanyisyidwa kukwenu) 
kusaka kuimanya yakusisika pakulondola isango, yosope yeneyi 
iwele ulemwa. Lelo akatile tama awala wakanile pa (yakujimasya) 
dini jenu (ja Usilamu), basi ngasimwajogopaga wanganyao nambo 
munjogopeje Une. Lelo nankwanilichisye dini jenu ni ngwanisye 
chindimba Changu pa jenumanja ni nansagulile Usilamu kuwa 
dini jenu. Nambo jwaasingaliilwe ni sala (ni kulya ya haraamuyo), 
mwangali kupendechela ku ulemwa, basi (ngapata sambi), chisimu 
Allah ni Jwakululuka kusyene, Jwachanasa channope. 


. Akum'buusya (mmwe Muhammadi ) kuti ana ichichi yayili 
halaal kukwao (kulya)? Jilani: “Iwele halaal kukwenu (kulya) 
yambone (yosope), kwisa soni (nyama jammikuuli jajikamwilwe 
ni) inyama kapena ijuni yakusakulila yanyyijiganyisye kasakule 
ka ikwembelechesya, nkwijiganyaga (matala gakusakulila) 
gan'jiganyisye Allah, basi lyani yayinkamulile ni nllikolanjeje lina lya 
Allah pa ikwembelechesya, soni mun'jogopani Allah. Chisimu Allah 
ni Jwachitema nnope pakuŵalanjila.” 


5. Lelo iwele halaal kukwenu (kulya) yambone (yosope), niyakulya ya 
awala wawapedwile Chitabu (Ayuda ni Akilisito) iwele halaal kukwenu, 
nombe yakulya yenu iwele halaal kukwao,!! ni (nkundisyidwe soni 


[1] (5:5) (a) Pakujigalila mwawechetele Az-Zuhri kuti: “Pangali kandu kulya 

yakusikitidwa ni Akilisito wacharabu. Nambo naga mwapikene ali nkolanga lina 
linepe lyangawaga lya Allah pakusikitapo ninkalya.” (Swahih Al-Bukhârî, Hadith 
No. 5189). Yakulya yakusosekwa kusikitidwa kaje kuti ilidwe mpela inyama kapena 
ijuni; nganiyiwa halaal lelojino kulya mpaka ikasikitidwe ni Asilamu, ligongo 
pangali waakulikolangaga lina lya Allah pakusikita ikaweje Asilamu. Sano naga 
isikitidwe ni Asilamu, basi tipawe pangali kandu kulya namuno ili itelechedwe ni 
Ayuda kapen Akilisito, naga tuli tusimichisye kuti: 1. Nganiyikwayana ni usakwa. 2. 
Nganawanganya ni ya haraam. 
(b) Kamulichisya masengo ikolelo mpela mbale ni iteleko ya Ayuda ni Akilisito: 
Akusimulila Abu Tha'alaba 4: yanti walakweo wam'bichilile Ntume $5 
kukum'busya ya kuliila mu ikolelo ya achimisyene chitabu (Ayuda ni Akilisito). 
Ntume ££ nijwatite: “Ngasin’diila mu ikolelo yao, ikaweje naga n'di nsingalilwe. 
Sano naga n'di nsingalilwe, basi ijosyani ni n'diile.” (Swahih Al-Bukhârî, Hadith 
No. 5177). 

kwalomba) achakongwe wambone mu wakulupilila (wachisilamu) 
kwisa soni achakongwe wambone mwa awala wanakupedwaga Chitabu 
paujo penu (Ayuda ni Akilisito)!"! naga n'di mwapele mahari gao (mbiya 
syandowa kapena chilichose chakwalombelela), mwakwalomba[2] 
ngawaga mwachikululu kapena kwatenda maganja, sano jwatakane 
chikulupi, nikuti pamasile pagajonasiche masengo gakwe, soni 
jwalakwejo ku Akhera tachiwa mu wakwasika. 


6. E jenumanja wankulupilile! Pandema jankwima kuja ku swali, basi 
josyani ngope syenu kwisa soni mikono jenu mpaka mu isukusuku, 
soni pakani (mesi) pa mitwe jenu, ni (kosya) sajo syenu mpaka 
m'misomali, soni naga n'di ni janaba, basi liswejesyani (pakoga 
chilu chosope), Sano naga n'di wakulwala, kapena pa ulendo, 
kapena jumo mwa jenumanja ayiiche kutyochela kukawenduka 
(kuchimbusi), kapena nkwayanile ni achimmasyeto (pakutenda 
nsangu), ni nganin'gapata mesi, basi gambani kutenda Tayammamu 
ni litaka lyambone,[3] lipakaani kungope kwenu ni mmakono mwenu 
ni lyalakwelyo, Allah ngakusaka kuwika pa jenumanja chakunonopa 
chilichose, nambo akusaka kuti answejesye ni akwanisye chindimba 
Chakwe pa jenumanja kuti m'be wakutogolela. 


7. Soni kumbuchilani chindimba cha Allah chachili pa jenumanja, ni 


[1] (5:5) Jwankongwe jwachisilamu nganawa jwakundisyidwa kulombedwa ni Muyuda 
kapena Mkilisito, ikaweje jwannumejo ajinjile kaje mu Usilamu. 


[2] (5:5) Jwannume naga jukusaka kulombela, basi jukuye malamusi gagakwikaga, kuti 
ulombela wakwe uwe wakwitichika ni Usilamu: 
Jwankongwe jukunde kulombedwa. 
Jwannume jupeleche mahari (mbiya syandowa kapena chilichose chakulombelela) 
kwa jwankongwejo. 
Waliyyu Al-Amri (mundu jwannume jwakun'jimila jwankongwejo mpela babagwe, 
achimwenegwe kapena mwanagwe) juwechete malowe kunsalila nkulombela kuti: 
“Ngunnombesya Anono mwanache jwa Chenono.” 
Nkulombela juwechete malowe gakwitichisya kuti: “Ngukunda kulombela Anono 
mwanche jwa Chenono.” 
Sipatikane mboni siwili syachisilamu, syachilume soni syakulungamika. 
Usoomedwe utuba wandowa. 


[3] (5:6) Nnole chilaaki cha Aya ja (4:43). 

chilanga Chakwe chajwatawene namwe chila, pandema jamwatite: 
“Tupikene soni tukundile.” Soni mun'jogopani Allah, chisimu Allah 
ni Nkuimanya chenene yayili m’mitima (mwenu). 


. E jenumanja wankulupilile! Wani wakwimilichika (pakupitisya 
yakuona) ligongo lya Allah, wakupeleka umboni mwakulungamika, 
soni kwawenga wandu kukantendekasya kuti nkalungamika, 
lungamikani, kutenda iyyoyoko nikwakuli kwakuwandichila nnope 
ku woga (wakun'jogopa Allah), soni mun'jogopani Allah, chisimu 
Allah ni Nkusimanya chenene abali syosope sya yankutenda. 


. Allah wapele chilanga awala wakulupilile nikutendaga yambone 
(chanti), akwete kupata wanganyao chikululuko ni malipilo 
gamakulungwa nnope. 


10. Nambo wandu waakufuulu ni kanila ma Aya Getu, wanganyao 
niwandu wa ku Moto Waukali. 


11. E jenumanja wankulupilile! Kumbuchilani chindimba cha Allah 
pa jenumanja, pandema jawasachilile wandu kuti ajongole makono 
gao kukwenu (kusaka kumputa ngondo), basi (Allah) ni wagachijile 
makono gaogokuti gakanyyichila wanganyammwe, soni mun'jogopani 
Allah, soni kwa Allah pe basi ajegamile wakulupilila. 


12. Soni pamasile pawajigele Allah chilanga cha wanache wa Israila, 
ni twatomeche mwa wanganyao achinnongola likumi kwisa wawili, 
sano Allah ni jwatite: “Chisimu Une ndinamwe, naga nchiimikaga 
Swala mwakolosya ni kutolaga Zaka ni kwakulupililaga achimitenga 
Wangu, ni kwakamuchisyaga, ni kunkongosyaga Allah ngongole 
jambone, chisimu chene tinansiimachisye yakusakala yenu, soni 
tinjin'jinjisya kwene ku Matimbe ga ku Mbepo gasikujilima cha pasi 
pakwe sulo, nambo jwachakane panyuma pa chele (chilangachi) mwa 
jenumanja, nikuti amasile mwasokonechele (kuleka) litala lyagoloka.” 


13. Basi ligongo lyakasa chilanga chao twalwesile, ni twajitesile mitima 
jao kuwa jakuumula, akuwa ali nkupitikusya malowe pakugatyosya 
m'mangwakwe, soni ni aliwalile liunjili lya (utenga wakunkuya 

Muhammadi #§) wawakumbusyidwe (mu Taurat), ni nganneka kuwa 
n'di nkuukopochela ulaamba mwa wanganyao ikaweje wannono mwa 
jamanjao, basi mwakululuchilani ni kwikwanjila (yangalumbana yao), 
chisimu Allah akwanonyela wakolosya. 


14. Nombe soni kuumila kwa awala wakutiji: “Chisimu uwwe Akilisito,” 
twajigele chilanga chao, basi ni waliwalile liunjili lya (utenga wakunkuya 
Muhammadi £) wawakumbusyidwe (mu Injil),”! basi ni tupandile 
chilikati chao utinda ni uwengani mpaka lisiku lya Kiyama, ni tachiika 
kwatagulila Allah yawaliji nkupanganya. 


15. E jenumanja achimisyene chitabu (Ayuda ni Akilisito)! Pamasile 
pam'bichilile Ntenga Jwetu (Muhammadi #£) jwaakunsalichisya 


[1] (5:13) Ayuda walamulidwe mu Taurat yakunkuya Ntume Muhammadi ¥§ patachiyika 
kuwa Ntenga jwa Allah ku wandu wosope. Nnole Aya ja (7:157) ni chilaaki chakwe. 


[2] (5:14) (a) Akilisito walamulidwe mu Injil ya kunkuya Ntume Muhammadi ££ patachiyika 
kuwa Ntenga jwa Allah ku wandu wosope. Nnole Aya ja (7:157) ni chilaaki chakwe. 
(b) Akusimulila Abu Mûsa # yanti: Ntume ££ jwatite: “Chilandanyo cha Asilamu, 
Ayuda ni akilisito, chili chisawu mundu juwalembile wandu kuti ankamulile masengo 
lisiku lyantundu mpaka chilo, pa malipilo gakumanyika. Niwankamulile (masengogo) 
mpaka chilikati chamuusi. Basi wanganyao niwatite: “Ngatukugasaka malipilo genu 
gampangene nowego. Soni kwatukamwileku kwalulele.” Nkulemba masengo jula 
nijwatite: “Nkatenda iyyo. Malisyani masengo genu gagasigelega, nimpochele malipilo 
genu gakwanila.” Nambo wanganyao wakanile ni walesile. (Achi ni chilandanyo cha 
Ayuda wawakanile kuukulupilila utenga wa Isa). Sano mundu jula nijwalembile wandu 
wane panyuma pao. Niwatesile kuti: “Malisyani kwakusigele mu lisikuli, chimpate 
malipilo ganapangene nao wandanda wala (malipilo galisiku lyantundu).” Basi 
wanganyao wakamwile masengo mpaka ndawi ja swala ja Asr. Wanganyao watite: 
“Masengo gatunkamulilega basi galulele, jigalani mwasyene malipilogo.” Nkulemba 
masengo jwatite: “Malisyani masengo gagasigelego. Muusi nganiusigala ikaweje 
kandawi kannonope.” Nambo wanganyao wakanile. (Achi ni chilandanyo cha Akilisito 
wawakanile kuukulupilila utenga wa Muhammadi £#£). Basi jwalakwe ni jwalembile 
wamasengo wane kuti ankamulile kwakwasigele mu lisikulyo. Niwankamulile 
kwakwasigele mu lisikulyo mpaka lyatiŵile lyuŵa. Niwapochele malipilo gakwanila, 
gakapochele wawili wandanda wala (malipilo ga lisiku lyantundu). Achi nichilandanyo 
cha awala wandu (Asilamu), ni chilandanyo cha alila lilanguka lyaalikundile (lyalili 
chikulupi cha Tauhidi, Qur’an kwisa soni Sunnah sya Ntume Muhammadi ¥§ ni 
chongolo chakwe). (Swahih Al-Bukhari, Hadith No. 2151). 

Baibulo), soni ni pamasile palim'bichilile 
kuumila kwa Allah lilanguka (Muhammadi #£) kwisa soni Chitabu 
chakusalichisya kusyesyene (Qur’an). 


16. Allah akwajongolela nacho wandu waakukuya chinonyelo Chakwe 
kumatala gantendele, ni akwakoposya m'chipi ni kwajinjisya 
mwilanguka mwa lisosa Lyakwe, soni ni akwajongolela kwitala 
lyagoloka. 


17. Pamasile paakufuulu awala waakutiji: “Chisimu Allah ni Masihi 
mwanache jwa Maryam.”!"! Jilani (mmwe Muhammadi #£): “Ana 
nduni jwampaka akakwete chilichose chakumpinga Allah angasache 
Jwalakwe kun'jonanga Masihi (Isa) mwanache jwa Maryamujo, kwisa 
soni mamagwe ni wosope wali pachilambo? Soni Allah ni Nsyene 
uchimwene wa kumawunde ni petaka ni yaili chilikati chakwe, 
akugumbaga chaakusaka, soni Allah pachindu chilichose awele 
Jwakombola.” 


18. Soni Ayuda ni Akilisito akutiji: “Uwwe niwanache wa Allah soni 
isyowe yakwe.” Jilani (mmwe Muhammadi ££): “Nambi uli akumpaga 
ilagasyo pa sambi syenu? Nambo jenumanja wanduwandupe mu 
iwumbe yaagumbile, akunkululuchilaga jwansachile ni kumpa 
ilagasyojwansachile, soni Allah ni Nsyene uchimwene wa kumawunde 
ni petaka ni yaili chilikati chakwe, soni Kukwakwe ni kwakuujila.” 


19. E jenumanja achimisyene chitabu (Ayuda ni Akilisito)! Pamasile 
pam'bichilile Ntenga Jwetu (Muhammadi %%) jwaakunsalichisya 
wanganyammwe pandema jakulechesya (kwika) achimitenga, 
kuti kasin'ja kuwecheta (yanti): “Nganatuichilila nkutagulila abali 
jakusengwasya namuno nkutetela.””! Sano pamasile pam'bichilile 
nkutagulila abali jakusengwasya soni nkutetela, soni Allah pachindu 
chilichose awele Jwakombola. 


20. Soni (kumbuchilani) katema kajwawechete Musa kwa wandu 


[1] (5:17) Nnole Âya ja (4:171) ni chilaaki chakwe. 
[2] (5:19) Nnole chilaaki cha Âya ja (3:85). 

wakwe (kuti): “E wandu wangu! Kumbuchilani chindimba cha 
Allah pa jenumanja pandema jawatesile wane mwa jenumanja kuwa 
achimitume, niwantesile kuwa achiwenye, ni wampele jenumanja 
yanganampeje jwalijose mu iwumbe (yakala).” 


21. “E wandu wangu! Jinjilani m'chilambo chakuswejesyedwa (cha 
Falastini) channembele Allah, ni ngasim'bujila munyuma mwenu 
(kutila) ntakwika mun'galawiche kuwa wakwasika.” 


22. Wanganyao watite: “E mmwe Musa! Chisimu mwalakwemo mwana 
wandu wamachili nnope, soni chisimu uwwe nganituwa tujinjilemo 
mpaka akakopochemo, nambo naga akopochemo, basi uwwe chisimu 
chene tuwe nkwinjila.” 


23. Wandu wawili (Yoshwa ni Kaalab) mu wandu wawaliji ni woga 
(wakunjogopa Allah, awala) wawapele Allah ukoto watite: 
“Mwaajinjililani wanganyao pannango, sano naga nkwika 


wakupunda, soni kwa Allah pe basi jegamilani nam'baga jenumanja 
wakulupilila (kusyene).” 


. Wanganyao watite: “E mmwe Musa! Uwwe nganituwa tujinjilemo 
atapanandi muchalonjelele wanganyao ali mwalakwemo, basi jaulani 
mmwejo ni Ambuje wenu (Allah) ni nkamenyane nao, chisimu uwwe 
wachitamile panopano.” 


25. Jwalakwe jwatite: “Ambuje wangu! Chisimu une jwangali ukombosi 
(wakunkanganichisya jwalijose kukuya malamusi Genu), ikaweje 
nansyene ni nkulugwangu, basi lekanganyani chilikati chetuwe ni 
wandu wakunyosya.” 


26. (Allah) jwatite: “Basi nikuti chalakwe (chilambo cha Falastinacho) 
chiwele chakanyisyidwa kukwao kwayaka 
makumi ncheche, chagambeje kwendajenda pa chilambo, basi 
ngasimwadandaulila wandu wakunyosya.” 


27. Soni mwasoomelani (mmwe Muhammadi ¥§) abali ja wanache wawili 
wa Adam (Haabiil ni Qaabiil) mwakuonaonape, pandema jawapeleche 

mbepesi (kwa Allah), basi ni japocheledwe ja jumo jwao (Haabiil) 
nambo ja jwinejo nganijipocheledwa, (Qaabiil) jwatite: “Chisimu chene 
une chinam'bulaje.”!! (Haabiil) jwatite: “Chisimu Allah akasapochela 
(mbepesi) ja wakun'jogopa (Jwalakwe).” 


28. “Chisimu naga nkongola nkono wenu kukwangu kuti mumbulaje, une 
ngamba jwakongola nkono wangu kukwenu kuti nam'bulaje, chisimu 
une ngun'jogopa Allah M'mbuje jwa iwumbe yosope.” 


29. “Chisimu une ngusaka kuti m'buje n'di ntwichile sambi syangu ni 
sambi syenu, ni tin'jise kuwa mu wandu wa ku Moto, soni galakwego 
ni malipilo ga wakulitenda lupuso.” 


30. Basi (Oaabiil) ntima wakwe wanchisisye yakum'bulaga mpwakwe ni 
wam'buleje, basi ni jwasyuchile kuwa mu wakwasika. 


31. Basi Allah watumisye likungulu lyalyaliji nkusokola pasi kuti linnosye 
yatajile pakusika malilo ga mpwakwe. (Oaabiil) jwatite: “Kutapana 
kwangune! Yeti nepeleje kuti mbe mpela ali likungululi, kuti siiche 
malilo gampwanga.” Basi ni jwasyuchile kuwa mu wakuligamba. 


32. Paligongo lya yalakweyi twalamwile wanache wa Israila yanti: 
jwaawuleje mundu mwangali (kuti nkuwulajidwajo jwate kuwulaga) 
mundu jwine kapena kuwatanganya pa chilambo, basi iwele mpela 
awuleje wandu wosope, nombe soni jwaakulupwisye umi wa 
mundu, basi iwele mpela akulupwisye umi wa wandu wosope. Soni 
pamasile pawayichilile achimitenga Wetu ni ilosyo yakuonechela, 
kaneko chisimu wajinji mwa wanganyao panyuma pa yalakweyo 
wapelenganyagape konanga pachilambo. 


33. Chisimu malipilo ga awala waakumenyana ngondo ni Allah ni Ntenga 
Jwakwe #£ nikupitaga nchiwatanganya pachilambo, awulajidwe 
kapena akomeledwe pansalaba kapena gakatidwe makono gao ni 


[1] (5:27) Akusimulila Abdullah 4; yanti: Ntume $% jwatite: “Ngajukuwulajidwaga 
mundu jwalijose (mwalupuso) ikaweje kwa mwanache jwandanda jwa Adam 
(Oaabiil) kukasawaga kwana liwunjili lyasambi syakwe. (Ligongo ni juwatandisye 
yakuulagana). (Swahih Al-Bukhari, Hadith No. 6473). 

ngongolo syao mwakutindanya (ligasa lyakun'dyo ni likau lyakunchiji, 
kapena ligasa lyakunchiji ni likau lyakun'dyo), kapena atopoledwe 
m'chilambo, kwalakweku ni kwaluka kwao pa duniya, soni akwete 
kupata wanganyao ku Akhera ilagasyo yekulungwa nnope. 


34. Ikaweje awala watesile toba nkanim'biche mwakwakamula, basi 
manyililani yanti Allah ni Jwakululuka kusyene Jwachanasa channope. 


35. E jenumanja wankulupilile! Mun'jogopani Allah, ni nsosejesoseje 
litala lyakum'bikasya Kukwakwe, soni putani ngondo petala Lyakwe 
kuti m'be wakupunda. 


36. Chisimu awala wakanile ingawe wakwete yosope yaili pa chilambo, 
pamo ni ine soni yanti chisawu yele, kuti aliwombolele nayo ku 
ilagasyo ya lisiku lya Kiyama, nga nganiyikundidwa kukwao, soni 
akwete kupata wanganyao ilagasyo yakupoteka nnope. 


37. Chakasachilileje kuti akopoche ku Moto, nambo wanganyao ngaja 
kuwa wakopoka mwalakwemo, soni akwete kupata wanganyao 
ilagasyo yandamo. 


38. Soni jwawiyi jwachilume ni jwawiyi jwachikongwe mwakatani 
makono gao kuwa malipilo ga yapanganyisye, (ayi ni) ipotesi 
yakuumila kwa Allah, soni Allah ni Jwamachili gakupunda, Jwalunda 
lwakusokoka. 


39. Nambo jwatesile toba panyuma pa lupuso lwakwe, ni kwilanya 
(itendo yakwe), basi chisimu Allah tapochele toba jakwe, chisimu 
Allah ni Jwakululuka kusyene, Jwachanasa channope. 


40. Ana ngankumanyilila yanti Allah akwete uchimwene wa kumawunde 
ni petaka? Akumpaga ilagasyo jwakunsaka ni kunkululuchila 
jwakunsaka, soni Allah pa chindu chilichose awele Jwakombola. 


41. E mmwe Ntenga ¥§! Akasan'dandaulikasya awala waakutenda 
chitema (gwila) mu ukafili mu awala waakuwecheta ni pakamwa 
paope kuti: “Tukulupilile,” kutendaga mitima jao nganijikulupilila, 
nombe mwa Ayuda mwana waakupikanichisyaga (yankuwecheta) 

kuti akalambusyeje, akupikanichisyaga (kuti akasaleje) kwa 
wandu wane wanganam'bichilila (wali achakulungwa wao, awala) 
waakusembendula malowe (ga mu Taurat) pagatyosya m’mangwakwe. 
(Awala) waakutiji: “Naga n'di mpedwile (ni Muhammadijo) 
ayi (yatukunsalilayi) kaipochelani, nambo naga nganimpedwa 
yele nkakalamuche.” Soni jwansachilile Allah kumpa fitina 
(jakunsokonesya ni kun’jonanga), nganim'ba mumpatiile chilichose 
chakumpinga Allah, wanganyao ni awalawala wanganasaka Allah 
kuti ajiswejesye mitima jao, akwete kupata wanganyao pa duniya 
kwaluka, ni akwete kupata soni ku Akhera ilagasyo yekulungwa 
nnope. 


. Wakunonyelwa kupikanila unami, wangatenda ndetemo pakulya ya 

haraam, sano naga ali am'bichilile, basi jilanyani chilikati chao kapena 
mwatundumalile, soni naga n'di mwatundumaliile, nganawa ampele 
chisausyo chilichose, nambo naga ntite n'jilanye, basi jilanyani 
chilikati chao mwagolosya, chisimu Allah akwanonyela wagolosya 
(magambo). 


43. Ana soni chantiwuli cham'biiche kuwa nkwilanya kutendaga 
akwete Taurat, mwalakwemo mwana ulamusi wa Allah, kaneka ni 
akugalauka (mwakunyosya) panyuma pa kwele (kwilanya kwenuko), 
soni wanganyao nganawa wakulupilila. 


44. Chisimu Uwwe twatulwisye Taurat, mwalakwemo mwaliji mwana 
chongoko ni lilanguka, Achimitume wawalipeleche (kwa Allah) waliji 
nkwilanyichisya najo Ayuda, nombe nao wandu waulungu wachiyuda 
kwisa soni achalijiganye wao (wajilanyichisye soni Tauratijo Ayuda), 
pakuti wanganyao wachisyidwe kusunga chitabu cha Allah (Taurat) 
soni waliji mboni pa chalakwecho, basi ngasimwajogopa wandu 
nambo munjogope Une, soni kasinsagulaga (ya duniya) yantengo 
wannono pakusumanya ni ma Aya Gangu, soni wangakwilanyichisya 
yaatulwisye Allah, basi wanganyao niwali achimakafili. 


45. Soni mwalakwemo twalamwile wanganyao yanti: “Mundu 
awulajidwe ligongo lya kuwulaga mundu, liso likolotoledwe ligongo 
lya kolotola liso, lupula lukatidwe ligongo lyakata lupula, liwiwi 

likatidwe ligongo lyakata liwiwi, lino likuulidwe ligongo lyakuula lino, 
nombe mawanga gana mbusyo (syakwe).” Nambo jwaakululwiche 
yalakweyo mwasadaka, basi yele (yakululukayo) tiyintendekasye 
kululuchilidwa sambi syakwe, soni wangakwilanyichisya yaatulwisye 
Allah, basi wanganyao niwali walupuso. 


46. Ni twakuuyichisye mu sajo syao (Achimitumewo) ni Isa mwanache 
jwa Maryam, kwisa kuijitichisya yayaliji paujo pakwe ya mu Taurat, 
ni twampele soni Injil, mwalakwemo mwaliji mwana chongoko ni 
lilanguka, soni jaliji nkwitichisya yayaliji paujo pakwe ya mu Taurat, 
soni jaliji chongolo ni chamuko kwa wakun'jogopa (Allah). 


47. Soni achinsyene Injil (Akilisito), ajilanyichisyeje yatulwisye Allah 
mwalakwemo, soni wangakwilanyichisya yaatulwisye Allah, basi 
wanganyao niwali wakunyosya. 


48. Soni tuntuluchiisye (mmwe Muhammadi #£) chitabu (Our'an) 
mwakuonaonape, chachikwitichisya yaili paujo pakwe ya m'chitabu 
(cha Baibulo), ni kuchigosa (pakuitendela umboni yaili mwalakwemo 
kuti: “Ayi yakuona, nambo ayi yaunami,”) basi jilanyani chilikati 
chao ni yatulwisye Allah, soni ngasinkuya isako yao kuleka yakuona 
yaim'bichilile, waliose mwa jenumanja twapele chilamusi ni litala 
lyakulanguka, soni Allah angasache angantesile kuwa nkutula umpepe, 
nambo asachile kun'dinga pa yampele, basi pikisanani pa yambone, 
kwa Allah ni kwakuujila kwenu wanaose, basi nitachintagulila ichindu 
yamwaliji nkulekangana mu yalakweyo. 


49. Soni jilanyani chilikati chao ni yatulwisye Allah, ni ngasinkuya isako 
yao, soni mwakalamukani atakwika mwansokonesye kwakuleka ine 
yatulwisye Allah kukwenu, nambo naga akugalauka (kuleka chiilanyo 
chenu), basi manyililani yanti Allah akusaka kwapa ipotesi ya sine 
mwa sambi syao, soni chisimu wandu wajinji ali wakunyosya. 


50. Ana kwilanya kwa chijinga ni kwakukusaka? Ana nduni jwali 
jwambone nnope pa kwilanya kumpunda Allah? (Ayi iŵele 
yakumanyika) kwa wandu waakukulupilila kusyesyene. 

51. E jenumanja wankulupilile! Ngasimwatenda Ayuda ni Akilisito 
kuwa isyowe. Wane mwa jamanjao awele isyowe ya wane, soni 
jwatasyowekane nao mwa jenumanja, basi nikuti jwalakwejo ni jumo 
jwao. Chisimu Allah jwaangaajongola wandu wakulitenda lupuso. 


52. Basi timwaone awala wamuli m'mitima mwao mwana ulwele 
(wa unakunaku), achikangamalilaga kukwao achitiji: “Tukogopa 
kuti litakwika mwalitupatile (nowe) likungu (lyampaka lyapate 
Asilamuwa)”. Nambo mwine Allah kuwa nkwika nako kuwugula 
(nsinda wa Maaka) kapena chindu chine chakuuma Kukwakwe 
(mpela kusijuwula nganisyo syasili m’mitima mwa achinakunakuo), 
basi nikwisa kusyuka kuwa wakudandaula pa yaŵasisile m’mitima 
mwao. 


53. Nikuwecheta awala wakulupilile (kuti): “Ana wanganyawa ngawa 
ni awalawala wana kulumbilaga mwa Allah mu kulumbila kwao 
kwamachili kuti: chisimu wanganyao ali nomwe (Asilamu)?” Itendo 
yao ijonasiche, basi ni asyuchile kuwa wakwasika. 


54. E jenumanja wankulupilile! Jwatagalauche mwa jenumanja kuleka 
dini jakwe (ja Usilamu), basi Allah sampano taiche nao wandu 
watiwanonyele nombe nao soni tannonyele, wakulinandiya kwa 
wakulupilila, wamachili pa makafili, wataweje ali nkuputa ngondo 
petala lya Allah, soni ngajogopaga mpachepache wa akupacha, 
walakweu ni umbone wa Allah waakumpaga jwansachile, soni Allah 
ni Jwakwanila kusyene (ku iwumbe Yakwe), Jwakumanyilila nnope. 


55. Chisimu nsyowe jwenu ni Allah ni Ntenga Jwakwe #£, kwisa soni 
awala waakulupilile, awala wakwimikaga Swala mwakolosya ni 
kutolaga Zaka aku achilinandiyaga pakwinama (kuswali). 


56. Sano jwatasyowekane ni Allah, Ntenga Jwakwe ££, kwisa soni wandu 
waakulupilile, basi chisimu nkutula wa Allah ni wauli wakupunda. 


57. E jenumanja wankulupilile! Ngasimwatenda wandu waajitendele dini 
jenu chipongwe ni chanache mwa wandu wawapedwile chitabu paujo 
penu, kwisa soni achimakafili kuwa isyowe, soni mun'jogopani Allah 
naga n'di wakulupilila (kusyene). 

58. Soni pati m'bilanjiile ku Swala, akuutendela (nsanao) chipongwe ni 
chanache, yalakweyo niligongo lyanti wanganyao wangali lunda. 


59. Jilani: “E jenumanja achinsyene chitabu (Ayuda ni Akilisito) ana 
nkutuona ulemwa uwwe ligongo lyanti tunkulupilile Allah ni 
yayitulusyidwe kukwetu kwisa soni yayatulusyidwe kala? Sonitu 
wajinji mwa jenumanja wakunyosya.” 


60. Jilani: “Ana nantagulile ya (nkupata) malipilo gakusakala kwa 
Allah kulekangana niyele (yankutuganichisyayo)? Jwalakwetu ni 
ajula jwannwesile Allah ni kuntumbilila ni kwasyusya wane mwa 
wanganyao kuwa majani ni maguluwe, ni kun'galagatila shetani, 
wanganyao ni achinsyene malo gakusakala nnope (ku Moto), soni ni 
wakusokonechela nnope kuleka litala lyagoloka.” 


61. Soni pati anyyichilile wanganyammwe akasatiji: “Tukulupilile.” 
Kutendaga ali ajinjile (kukwenu) ni ukafili, soni ni kopoka nao 
(ukafilio). Nambo Allah ni jwaakuimanya chenene yawele wanganyao 
ali nkusisa. 


62. Timwaone wajinji mwa jamanjao achikangamalilaga ku ilemwa ni 
umagongo ni kulya kwao ya haraam, kaje kusakala nnope yaawele 
wanganyao ali nkutenda! 


63. Ligongo chichi wandu waulungu wachiyuda kwisa soni achalijiganye 
wao ngaakwakanya yakuwecheta yao yaulemwa ni kulya kwao ya 
haraam? Kaje kusakala nnope yaawele wanganyao ali nkupanganya! 


64. Soni Ayuda akasatiji: “Ligasa lya Allah Iyeumbate (ngatukupata 
chipanje mpela kala).” (Ngwamba,) magasa gao nigagali gamaumbate 
(ligongo lya kulyalyaganya kwao), soni ni alwesedwe ligongo 
lya yaakuwecheta. Nambo magasa Gakwe (Allah) ganagawili 
gachongolele akutolaga mwaakusachila, soni yaitulusyidwe kukwenu 
kuumila kwa Ambuje wenu chisimu chene chiyajonjechesye 
wajinji mwa jamanjao kusumba mpika ni ukafili, ni tuponyisye 
chilikati chao utinda ni uwengani mpaka lisiku lya Kiyama, ndawi ni 
katema kaakukolesyaga moto wangondo, Allah akasausimisyaga, ni 

akasajendaga wanganyao pa chilambo kupita nchiwatanganya, soni 
Allah jwanganonyela akuwatanganya. 


65. Soni ingawe kuti achinsyene chitabu (Ayuda ni Akilisito) waakulupilile 
(mwa Muhammadi %) ni kuwa niwoga (wakun'jogopa Allah), 
chisimu tukaasiimaachiisye yakusakala yao, soni tukajile kwajinjisya 
ku Matimbe Gachindimba. 


66. Soni ingawe wanganyao wajikamulichisye masengo Taurat ni Injil, 
kwisa soni yaitulusyidwe kukwao kuumila kwa M'mbuje gwao 
(jajili Qur’an), chisimu akapatile yakulya kutyochela pachanya pao 
ni pasi pangongolo syao, mwa jamanjao mwana likuga lyalili petala 
lyagoloka (paakuya ya mu itabu ni kunkulupilala Muhammadi ££, 
mpela Abdullah bin Salam!'!), nambo wajinji mwa jamanjao iwele 


[1] (5:66) Akusimulila Anas + yanti:Abdullah bin Salam +$ wapikene yakwika kwa 
Ntenga jwa Allah #£ (mu nsinda wa Madinah), kutendaga (Abdullah) ali ku migunda 
kukulima. Basi niwam'bichilile Ntume ¥§ niwatite: “Une tinam'buusye ichindu 
itatu, yangaakuimanyililaga ikaweje Ntume. Ana chilosyo chandanda chakwika 
kwa Kiyama nichichi? Nambi yakulya yandanda kulya wandu wa ku Mbepo ichiwa 
ichichi? Nambi chichi chikuntendekasyaga mwanache kulandana ni babagwe kapena 
mamagwe?” Ntume ££ jwatite: “Jibulilu jundagulile yalakweyo pangakawapa.” 
Abdullah wawusyisye kuti: “Jibulilu?” Ntume ££ watite: “Elo.” Abdullah watite: 
“Jwalakwejotu ni mmagongo jwa Ayuda mwa Achimalaika wosope. (Basi soomani 
Aya ja (2:97) “Mundu juchawe mmagongo jwa Jibulilu (ligongo lyakwika najo 
Qur'an, amanyilile kuti) jwalakwejo ajituluchisye (Qur'anijo) mu ntima mwenu 
kwa lisosa lya Allah...”) Sano chilosyo chandanda chakwika kwa Kiyama, nimoto 
watiuchakusanyaga wandu, watiuchityochela kungopoko lyuŵa kujaga kungapililo 
lyuŵa. Sano yakulya yandanda yatakalye wandu wa ku Mbepo, nilitoga lya somba 
lyakonjechesya. Sano naga mesi ga walume gagalongolele mesi ga wakongwe, basi 
mwanache akwalandaga babagwe, nambo naga mesi ga wakongwe gagalongolele 
mesi ga walume, nikuti mwanache akwalandaga mamagwe.” Abdullah watite: 
“Ngutendela umboni wanti: Pangali nnungu (jwakuwajilwa kun' galagatila) ikaweje 
Allah. Ngutendela soni umboni wanti: Mmwejo Ntenga jwa Allah. E mmwe 
Ntenga jwa Allah! Chisimu Ayuda waunami wakusimosya. Mwawusyani yangune 
nkanayimanye ya kusinguka kwangu, nimpikane yatajile pakuunambuchisya 
unami patayimanye yakusinguka kwangu.” Niwayiche Ayuda. Ntume %5 
nijwawusyisye kuti: “Ana Abdullah ali mundu jwantiuli kukwenu?” Wanganyao 
watite: “Jwambone jwetu, nambo soni mwanache jwa jwambone jwetu. Soni bwana 
jwetu, nambo soni mwanache jwa bwana jwetu.” Ntume ¥§ jwatite: “Nkuyiona 
uli naga Abdullah bin Salam ali asingwiche?” Wanganyao watite: “Allah an'juye 

yakusakala nnope yaakutenda. 


67. E mmwe Ntenga ¥§! Lungusyani yaitulusyidwe kukwenu kuumila 
kwa Ambuje wenu (Allah). Nambo naga ngankutenda, nikuti 
nganinnungusya utenga Wakwe. Soni Allah tam’bambasye ku wandu, 
chisimu Allah ngaakwaajongolaga wandu makafili. 


68. Jilani: “E jenumanja achinsyene chitabu (Ayuda ni Akilisito)! 
Nganim'ba pa chilichose mpaka nkakamulichisye masengo Taurat 
ni Injil, kwisa soni yaitulusyidwe kukwenu kuumila kwa M'mbuje 
gwenu (jajili Qur’an).” Sano yaitulusyidwe kukwenu kuumila kwa 
Ambuje wenu, chisimu chene chiyajonjechesye wajinji mwa jamanjao 
kusumba mpika ni ukafili, basi ngasimwadandaulila wandu makafili. 


69. Chisimu awala wakulupilile (mitume jakala) ni wali mu Chiyuda, 
Asabayi!! ni Akilisito; waliose mwajamanjao watakulupilile mwa 
Allah ni Lisiku Lyambesi (pakunda Usilamu), ni kutendaga yambone 
(mu Usilamu mwaomo), basi ngaaja kuwa ni woga, soni ngaaja kuwa 
wakudandaula.”! 


70. Yakuonaonape, twajigele chilanga cha wanache wa Israila ni 
twatumisye kukwao achimitenga, ndawi ni katema kajwaichililaga 
ntenga ni yangaikunonyelwa mitima jao likuga line (lya achimitenga) 
waalikaaniile, likuga line soni akuliulaga. 


. Ni waganichisyaga yanti ngapapatikana ilagasyo; basi ni waliji 
wangalola soni wangapikana, kaneka (ali atesile toba) Allah 
waapochele toba jao, yeti soni wajinji mwa jamanjao, wapitilisye 
ungalola ni ungapikana, sano Allah ni Nkuilolechesya yaakutenda. 


jwalakwe ku yakusingukayo.” Niwakopweche Abdullah niwatite: “Ngutendela 
umboni wanti: Pangali nnungu (jwakuwajilwa kun'galagatila) ikaweje Allah, soni 
ngutendela umboni wanti: Muhammadi ££ Ntenga jwa Allah.” = Wanganyao watite: 
“Jwalakweju nijwakusakala nnope mwetuwe, nambo soni mwanache jwa jwakusala 
nnope mwetuwe.” Niwanchembulwisye. Abdullah watite: “Ayi niyanaijogwepeje 
Mmwe Ntenga jwa Allah!” (Swahih Al-Bukhârî, Hadith No. 4210). 


[1] (5:69) Nnole chilaaki (1) cha Aya ja (2:62). 
[2] (5:69) Nnole chilaaki (2) cha Aya ja (2:62). 

72. Pamasile paakufuulu awala waakutiji: “Chisimu Allah ni Masihi 
mwanache jwa Maryam.” Kutendaga Masihi jwatite: “E jenumanja 
wanache wa Israila! Mun'galagatilani Allah M'mbuje gwangu soni 
M'mbuje gwenu.” Chisimu jwaakum'bwanganya Allah (ni indu ine), 
nikuti Allah pamasile pankanyisye jwalakwejo kwinjila ku Mbepo, 
mwanti liuto lyakwe ni ku Moto,[1] soni wandu walupuso ngasakola 
wakwakulupusya. 


73. Pamasile paakufuulu awala waakutiji: “Chisimu Allah ni jumpepe mwa 
(milungu) jitatu,” kutendaga pangali nnungu jwine ikaweje Nnungu 
Jumo. Nambo naga ngaakuleka yaakuwechetayo, chisimu wandu 
wakanile mwa wanganyao chiyapate ilagasyo yakupoteka nnope. 


74. Ana ngakutenda toba kwa Allah ni kum'bendaga chikululuko? Nambotu 
Allah ni Jwakululuka kusyene, Jwachanasa channope.”! 


75. Masihi (Isa) mwanache jwa Maryam nganawa jwinepe ikaweje Ntenga 
basi, pamasile papite paujo pakwe achimitenga (wane), nombenao 
mamagwe waliji wakuonaonape, wanawawilio waliji nkulya yakulya 
(mwaakulilaga jwalijose, ana Nnungu kuwa nkulya?) Nnole yatukuti 
pakusalichisya kukwao ma Aya, soni nnole yaakuti pakugalausyidwa 
(kuleka yakuona). 


76. Jilani: “Ana nkuchigalagatila changanichikola (machili) gakumpela 
ilagasyo namuno chikamuchisyo kunneka Allah? Nambotu Allah 
nijwali Jwakupikanichisya, Jwakumanyilila nnope.” 


77. Jilani: “E jenumanja achinsyene chitabu (Ayuda ni Akilisito)! 
Ngasinsumbaga mpika pa dini jenu (paakulupilila inepe) 
yangawaga yakuona, soni ngasinkuya isako yawandu wawamasile 
pawasokonechele kala, ni kwaasokonesya wajinji, niwasokonechele 
kuleka litala lyagoloka.” 


[1] (5:72) Nnole chilaaki cha Âya ja (2:165) 
[2] (5:74) Akusimulila Anas bin Malik « yanti: Ntenga jwa Allah ££ jwatite: “Allah 
akasawa jwakusengwa nnope ni toba ja kapolo Jwakwe, kumpunda jumo jwenu 


jwaakusengwaga pakujipata soni ngamiya jakwe jajansokonechele mu ukweti.” 
(Swahîh Al-Bukhârî, Hadith No. 5950). 

78. Walwesedwe awala wawakanile mu wanache wa Israila ni lulimi 
lwa Daudi ni Isa mwanache jwa Maryam, yalakweyo ligongo lya 
kunyosya kwao, soni waliji ali nkusumba mpika. 


79. Nganawaga nkukanyana pa yakusakala yaaitesile, kaje kusakala 
nnope yawaliji nkutenda! 


80. Timwaone wajinji mwa jamanjao (Ayuda) ali nkusyowekana nao 
awala wakanile (makafili gacharabu, kuti awupute ngondo Usilamu), 
kaje kusakala nnope yaajilongochesye mitima jao! Mwanti Allah 
wakasilichile, soni mu ilagasyo tachiwa wandamo. 


81. © Mwanti angawe ali nkunkulupilila Allah ni Ntume (Muhammadi 
£) kwisa soni yaitulusyidwe kukwakwe, nga nganiwatenda kuwa 
asyowe, nambo kuti wajinji mwa jamanjao wakunyosya. 


82. Chisimu chene timwasimane wandu wali wakupundanganya 
nnope utinda kwa wandu waakulupilile; ni Ayuda kwisa soni 
wakuwanganya (Allah ni isanamu), soni chisimu chene timwasimane 
wali wakuwandichila wao nnope ku chinonyelo chakwanonyela 
wandu wakulupilila; ni awala wakutiji: “Chisimu uwwe ni Akilisito.” 
Yalakweyo ligongo lyanti mwa wanganyao mwana achalijiganye 
ya dini kwisa soni wakun'jogopa Nnungu, soni nikuti wanganyao 
wangalikwesya. 


83. Soni pati apikene (Akilisitowo) yaitulusyidwe kwa Ntenga 
(Muhammadi #£ ), tin'gaone meso gao gali nkulakatisya misosi 
ligongo lya yakuona yaimanyi, achitiji: “Ambuje wetu! Tukulupilile. 
Basi tulembani pamo ni akuwichila umboni (yakuonayi).” 


84. Ni (watite pakwajanga akwagamba ligongo lyakunda Usilamu): 
“Chantiuli tukankulupilila Allah ni yakuona yaituichilile, kutendaga 
tunankun’jembecheya M’mbuje gwetu kuti akatujinjisye (ku Mbepo) 
pamo ni wandu wambone?” 

85. Basi ligongo lya yawawechete, Allah walipile Matimbe ga ku Mbepo 


gasikujilima cha pasi pakwe sulo, chakawe wandamo mwalakwemo, 
soni galakwego nimalipilo ga wakolosya. 

86. Nambo wandu waakufuulu ni kanila ma Aya Getu, wanganyao 
niwandu wa ku Moto Waukali. 


87. E jenumanja wankulupilile! Ngasinyyitenda kuwa haraam ichindu 
yambone yayitesile Allah kuwa halaal kukwenu, soni ngasinsumba 
mpika, chisimu Allah jwangaanonyela wakusumba mpika. 


88. Soni lyagani mu ichindu yampele Allah, yaili ya halaal nambo soni 
yambone, ni mun'jogopeje Allah Ajula jwankuwa wanganyammwe 
n'di nkunkulupilila. 


89. Allah ngasampa ilagasyo pakulumbila kwenu kwangali mate, nambo 
tachimpa ilagasyo pakulumbila kunnumbile mwakusimichisya, 
basi malipilo gakwe (naga m'bwesesye yannumbileyo), nikugalisya 
masikini likumi ni yakulya yachipiimo chakatikati chankuliichisya 
mawasa genu, kapena kwawecha, kapena gopola kapolo, nambo 
jwanganapata (yalakweyi), basi chatawe mowa gatatu. Galakwego 
ni malipilo ga kulumbila kwenu pati nnumbile (ni kuwesesya 
yannumbileyo), soni sungani kulumbila kwenu (nkawesesyaga- 
wesesyaga yannumbile kuti chintende), iyyoyopeyo niyaakuti Allah 
pakusalichisya kukwenu ma Aya Gakwe kuti m'be wakutogolela. 


90. E jenumanja wankulupilile! Chisimu ukana, juga, isanamu kwisa 
soni isango (yosopeyi) iwele usakwa, (ili) mmasengo ga Shetani, basi 
liwambasyani kuti m'be wakupunda. 


91. Chisimu Shetani akusaka kutandisya chilikati chenu utinda ni 
uwengani kupitila mu ukana ni juga, ni kuti ansiwilile kunkumbuchila 
Allah ni kuswali, ana jenumanja n'di wakuleka? 


92. Soni mumpikanilani Allah ni mumpikanile Ntenga #£, ni kalamukani 
(panganyosya malamusi), nambo naga nkugalauka (kuleka yele), basi 
manyililani yanti masengo ga Ntenga Jwetu ni kulungusya (utenga) 
mwakupikanika. 


93. Pangali ulemwa kwa awala waakulupilile ni kutendaga yambone pa 
yawalile (kala nkaniyikanyisyidwe) naga ali ni woga (wa kuiwambala 
yakanyisyidwayo) ni kulupilila (yalamulidwe) ni kutendaga yambone, 

soni nikwendelechela kuwa ni woga ni kulupilila kaneko ni kuwa ni 
woga ni kolosya, soni Allah akwanonyela wakolosya. 


94. E jenumanja wankulupilile! Allah tan'dinje mayeso ni sine mwa 
nyama sya m’maani sichigaichile makono genu ni mapanga genu (n'di 
nnuyiye ibada ya Hija kapena Umra) kuti Allah ammanyukule mundu 
jwaakun'jogopaga Jwalakwe mwangali kum'bona, sano juchasumbe 
mpika panyuma pa yele (yasalilidweyo ni kulupata), basi akwete 
kupata ilagasyo yakupoteka nnope. 


95. E jenumanja wankulupilile! Ngasim'bulaga nyama ja m’maani 
kutendaga n'di nnuyiye (ibada ya Hija kapena Umra), soni jwataiche 
mwakujiulaga mwa jenumanja melepe, basi malipilo (gakwe chigawe 
pakusikita) chakulandana ni chaulejecho mu nyama syakulanga, 
yampaka ajile pakulamula wakulungamika wawili mwa jenumanja, 
kuwa mbepesi jakupelechedwa ku Likaaba (pakwapeleganya nyamajo 
wakulaga wakweleko), kapena malipilo ga yakulya yakwaaliisya 
masikini, kapena kutawa mwakulandana ni yakulyayo, kuti apasye 
makungu ga itendo yakwe, Allah ayisiimaasiisye yayapite kala, 
nambo jwataujauje soni, basi Allah tam'buchisye mbusyo syakupoteka 
syakuuma Kukwakwe, soni Allah ni Jwamachili gakupunda, Nkuusya 
mbusyo syakupoteka kusyene. 


96. Gawele gaakundisyidwa kukwenu maani ga m'mbwani ni yakulya 
yakwe (yaisimanikwe m'mbwanimo ili iwile isyenepe ni ili ya halali) 
jiwele posyo jenu kwisa soni wapaulendo, ni gakanyisyidwe kukwenu 
maani ga m’mikuli muchinnonjelele n'di muniya (ja Hija kapena 
Umra). Soni mun'jogopani Allah Ajula jwa chinchisonganganyisyidwa 
Kukwakwe. 


97.Allahalitesile Likaaba-Nyumba Jakuchimbichika- kuŵalyakwajimila 
wandu (kuti apatende ibada ya Hija ni kupata yakulajila yao ya duniya 
mwantunjelele), nimwesi wakuchimbichika (awutesile nombe kuwa 
wakwajimila wandu pangaputigwa ngondo mwalakwemo), kwisa 
soni inyama yambepesi (ja ku Maaka), ni makosa (gaikuwechedwaga, 
ayitesile yosopeyo kuwa yakwajimila wandu waijigele kuti 

akatendedwa uwwanga), yalakweyi (ayitesile) kuti mmanyilile yanti 
Allah akwimanya yaili kumawunde ni yaili petaka, ni kuti soni Allah 
chindu chilichose awele Jwachimanya chenene. 


98. Manyililani yanti Allah ni Jwaukali pakupeleka ipotesi, ni kuti soni 
Allah ni Jwakululuka kusyene, Jwachanasa channope. 


99. Pangali masengo gane kwa Ntenga #£ ikaweje kulungusya utenga, 
soni Allah akwimanya yankulosya palangulangu ni yankusisa. 


100. Jilani: “Yakusakala ni yambone ngawa nkulandana, namuno 
kuli kunsangalesye kutupa kwa yakusakalayo (nkapendechela ku 
yalakweyo).” Basi mun'jogopani Allah, E jenumanja wankwete 
lunda! Kuti m'be wakupunda. 


101. E jenumanja wankulupilile! Ngasim'buusyaga indu yanti ili 
ilosyedwe kukwenu mpaka insakalile, soni naga nyyiwusyeje ndema 
jakutulusyidwa Our” an chiyilosyedwe kukwenu. Allah ayisiimaasiisye 
yeleyo (yakuwuusyawuusya yenuyo ni ngasim'bujauja soni), soni 
Allah ni Jwakululuka kusyene, Jwakutulala nnope ntima. 


102. Chisimu wawuusiisye yalakweyo wandu wawaliji paujo penu, 
kaneko ligongo lya yalakweyo wasyuchile kuwa wakanila. 


103. Allah nganawika (mpingu uliose) pa nyama jakuwilanjikwa Bahiira!'!, 
kapena Saaiba!”!. kapena Waswiila!, kapena Haamu!”!, (aji ni mitundu ja 
ngamiya syawaliji wandu nkuchimbichisya nasyo isanamu kala Usilamu 
nkaniuyiche), nambo wandu waakanile akunsepela Allah unami, soni 
wajinji mwa jamanjao wangali umanyilisi. 


[1] (5:103) Bahîrah: Ngamiya jajikongwe jajaliji nkusunjidwa nkaka wakwe kuisunjila 
isanamu, nipangali juwakundisyidwaga kujikama nkaka wakwe. 

[2] (5:103) Sâ’ibah: Ngamiya jajikongwe jajalechedwaga kuti jipiteje nchilya jisyenepe, 
soni jaliji jakanyisyidwa kujitwika misigo, ligongo jaliji jakuchimbichisyila isanamu. 

[3] (5:103) Waswilah: Ngamiya jajikongwe jajalechedwaga kuwa ja isanamu, ligongo 
lyanti jiweleche mwanache jwankongwe pa liwele lyakwe lyandanda ni lyaŵili. 


[4] (5:103) Hamu: Ngamiya jelume jajalechedwaga kuwa ja isanamu, ligongo lyanti 
jimalisisye masengo gakupeleka maŵele ku ngamiya syasikongwe igala. 

104. Soni naga ili iwechetedwe kukwao (yanti): “Ikaani ku yaatulwisye 
Allah ni (m'biche soni) kwa Ntenga %4.” Akutiji: “Ikutukwanila 
yatwasimene nayo achatati wetu.” Ana nantimuno kuti achatati 
wawowo nganamanyililaga chilichose soni nganawa wakongoka 
(chiwakuyejepe?) 


105. E jenumanja wankulupilile! Likolosyani mitima jenu. Wandu 
wasokonechele nganawa ampele ilagasyo naga n'di n'jongweche, kwa 
Allah ni kwakuwujila kwenu wanaose, basi ni tachintagulila ichindu 
yamwaliji nkupanganya. 


106. E jenumanja wankulupilile! Wikani mboni chilikati chenu ndema 
jakum'bichilila jumo jwenu chiwa ni akusaka kuleka wasiya, 
(siwe mboni) siwili syakulungamika mwa jenumanja (Asilamu 
syakusilechela wasiyao), kapena sinepe siwili syanganisiwa 
mwa jenumanja (Asilamu) naga n'jesilejesile pa chilambo ni 
chimpatile chipato cha chiwa (Asilamu achin'jenu ali kwanaula). 
Naga n'di nkaichile (yasikuwecheta mboni siwilisyo), sijimikani 
panyuma pa swala, basi ni silumbile kwa Allah (pakuwecheta 
kuti): “Ngatukusumanya kulumbilaku ni chindu chilichose (cha 
duniya kuti tulumbile yaunami tupate chakupata), naatamuno chili 
chakunkamuchisya jwapaulongo (petu), soni ngatukusisa umboni 
wa Allah (waatulamwile kuti tupeleche), uwwetu (kwisa mwakusisa 
umboni), nikuti pajele ndemajo chituwe mu wandu wakulemwa.” 


107. Nambo naga ili iwonechele yanti (mboni) siwilisila siwajilwe kupata 
sambi (pakupeleka umboni waunami kapena kusisa kachindu ka mu 
wasiyao), basi mmalo mwakwe chajime wane wawili mwa wandu 
wachikwawandika (chipanjecho wali achalongo achin’jakwe nkuwa), 
waukwagunda nnope (wasiyao), basi ni chalumbile kwa Allah 
(pakusikanila mboni siwili sila kuti): “Chisimu umboni wetu uwele 
wakuona nnope kulekangana ni umboni wao, soni nganitusumba mpika 
(pakwasepela unami wanawawiliwa), uwwetu (kwisa mwakusumba 
mpika), nikuti pajele ndemajo chituwe mu wandu walupuso.” 


108. Chele (chilamusichi) chiwele chakuwandichila (kusitendekasya 

mboni) kuti siyiche nao umboni mwaukusosekwela, kapena kuti 
sijogope yanti kutakwika mwakupelechedwe kulumbila (kwine) 
panyuma pa kulumbila kwao (ni kwaluka), soni mun'jogopani 
Allah ni kupikanila (malamusi), soni Allah jwangaajongola wandu 
wakunyosya. 


109. Pa lisiku lyatachisonganganya Allah achimitenga nikwausya kuti: 
“Ana mwajanjidwe ichichi?” Wanganyao tachiti: “Uwe wangali 
umanyilisi, chisimu Mmwejo ni Wakumanyilila nnope yakusisika.” 


110. (Kumbuchilani) katema katachiwecheta Allah (lisiku lya Kiyama 
kunsalila Isa) kuti: “E mmwe Isa mwanache jwa Maryam! 
Kumbuchilani chindimba Changu chachaliji kukwenu ni kwa mama 
wenu, ndema janan'dimbangenye ni Nsimu Weswela (Jibulilu), mwanti 
mwawechete ni wandu n'di nnuuli kwisa soni n'di nkusile, ni ndema 
janan'jiganyisye kulemba, lunda lwakusokoka, kwisa soni Taurat ni 
Injil, ni ndema jamwaliji nkugumba kutyochela mwilongo chitusitusi 
cha chijuni mu lisosa Lyangu, ni kuchipepelela basi ni kusyuka chijuni 
chisyesyene mu lisosa Lyangu, ni mwaliji nkwaaposya wangalola 
kwachipago kwisa soni wachinawa mu lisosa Lyangu, ni ndema 
jamwaliji nkwakoposya wawe (m”malembe nikuwa wawumi) mu 
lisosa Lyangu, ni ndema janaasiwilile wanache wa Israila kukwenu 
(katema kawakamulene yakum'bulaga) pandema jamwaichilile ni 
ilosyo yakuonechela, basi awala wawakanile mwa jamanjao watite: 
“Ayitu nganiyiwa inepe ikaweje usawi wakuonechela.” 


111. (Kumbuchilani) soni katema kanajuwulile wakulijiganya (wa Isa) 
yanti: “Mungulupililani Une ni Ntenga Jwangu (Isa).” Wanganyao 
watite: “Tukulupilile, soni wichilani umboni kuti chisimu uwwe tuli 
Asilamu.” 


112. (Kumbuchilani) katema kawawechete wakulijiganya (wa Isa kuti): 
“E mmwe Isa mwanache jwa Maryam! Ana Ambuje wenu mpaka 
apakombole kututuluchisya tebulo jejale yakulya kuumila kwinani?” 
(Isa) jwatite: “Mun'jogopani Allah naga n'di wakulupilila (kusyene).” 

113. Wanganyao watite: “Tukusaka kuti tulye yalakweyo ni jitulalile 
mitima jetu, soni tumanyilile yanti chisimu ntusaaliile yakuona, soni 
kuti tuwe mu wakutendela umboni pa yalakweyo.” 


114. Isa mwanache jwa Maryam jwatite: “E Allah Ambuje wetu! 
Tutuluchisyani tebulo jejale (yakulya) kuumila kwinani kuti jiwe yidi 
(pwando) kukwetu ja wandanda wetu ni wambesi wetu, soni (kuti 
chiwe) chisimosimo chakutyochela Kukwenu, ni tupani soni lisiki, 
soni Mmwejo ni Wambone nnope mwa akupeleka lisiki.” 


115. Allah jwatite: “Chisimu Une tinajitulusye kukwenu, nambo 
jwachakane panyuma pakwe mwajenumanja, basitu Une chinallagasye 
ni ilagasyo ya nganinallagasyeje nayo jwalijose mu iwumbe yosope.” 


116. Soni (kumbuchilani) katema katachiwecheta Allah (lisiku lya 
Kiyama pa kum’buusya Isa) kuti: “E mmwe Isa mwanache jwa 
Maryam! Ana mmwe mwasalile wandu yanti: ‘Mundendani une ni 
mama wangu kuwa milungu jiwili mmalo mwa Allah?” Jwalakwe 
tachiti: “Kuswejela ni Kwenu! Nganiyiwa yakundisidwa kukwangu 
kuti mbechete yanganiyiŵajilwa kukwangu, ingawe naiche 
mwakuwecheta yalakweyo, basi chisimu nkayimanyi. Nkumanyilila 
yaili mu ntima mwangu, nambo une ngangumanyilila yaili mu ntima 
Mwenu, chisimu Mmwejo ni Wakumanyilila nnope yakusisika.” 


117. “Nganimbecheta kukwao ikaweje yamwanamwile yanti: 
“Mun'galagatileje Allah, M’mbuje gwangu soni M'mbuje gwenu.’ 
Soni naliji mboni pa wanganyao pa ndema janalonjele chilikati chao. 
Nambo katema kamwanjigele, Mmwejo ni wamwaliji wakwalolela 
wanganyao, soni Mmwe pa chindu chilichose m'bele Mboni.” 


118. “Naga nkwapa ilagasyo, basi chisimu wanganyao achikapolo 
Wenu, soni naga nkwakululuchila, basi nikuti chisimu Mmwejo ni 
Wamachili gakupunda, Walunda Iwakusokoka.” 


119. Allahtachiti: “Ali ni lisiku lyakwakamuchisya wakuwecheta yakuona 
ukuona wao, akwete kupata wanganyao Matimbe ga ku Mbepo 
gasikujilima cha pasi pakwe sulo, chawe wandamo mwalakwemo 

kwa yaka ni yaka. Allah tiwanonyele (pakwapochela masengo gao 
gambone), nombe nao chanonyelwe Najo (pa malipilo gachijwaape). 
Kwalakweko ni kupunda kwekulungwa nnope.” 


120. Allah ni Nsyene uchimwene wa kumawunde ni petaka ni yaili 
mwalakwemo, soni Jwalakwe pachindu chilichose awele Jwakombola. 








Surat 6. Al-An’âm 








S Siirat 6, AEAn'am 


Mulina lya Allah, Jwaukoto wejinji, 
Jwachanasa channope. 














. Lumbili losope |wene alapikwe Allah, Ajula jwagumbile mawunde ni 
mataka ni awisile chipi ni lilanguka, yeti kaneka awala wakanile, ni 
akuwika chakulandanyichisya (ni Jwalakwe pakuchigalagatila)! 


. Jwalakwe ni Ajula jwawan'gumbile wanganyammwe kuumila 
mwilongo, kaneka ni jwawisile ndawi (jakuwila) ni ndawi 
jekolanjidwe Kukwakwe (jakwimuchila m’malembe), yeti jenumanja 
ni nkukaichilape (yakwimukayo)! 


. Soni Jwalakwe ni Allah (Jwakuwajilwa galagatilwa) kumawunde 
ni petaka, jukumanyilila asili syenu ni yakunyanyika yenu, ni 
jukumanyilila soni yankupanganya. 


. Soni changaaichilila wanganyao chilosyo chilichose mu ilosyo ya 
M'mbuje gwao, ikaweje akasawaga ali nkuchitundumalila. 


. Basi pamasile paayikaaniile yakuona ndema ja yaichilile, nambo 
chisyaichilile sampano abali sya ayila (ipotesi) yaawele ali nkuitendela 
chipongwe. 


. Ana ngakuiona yanti jilingwa mwa mikutula jatwajijonasile paujo 
pao, twalimbangenye wanganyao pa chilambo yanganitujila 
pakun'dimbanganya wanganyammwe, ni twatuluchisye wula jejinji, ni 
twasitesile sulo kuwa syakujilima cha pasi pao, nambo twajonasilepe 
ligongo lya sambi syao, ni twagumbile panyuma pao mikutula jine. 


. Soni namuno ingawe kuti twantuluchisye (mmwe Muhammadi ££) 
chitabu (chelembedwe) nchikalakala nikuchikwaya wanganyao ni 
makono gao, chisimu awala wakanile angatite: “Ayitu nganiiwa inepe 
ikaweje usawi wakuonechela.” 

8. Soni wanganyao akasatiji: “Uli ngantuluchisya jwalakweju lilaika (kuti 
lintendeleje umboni ya utume wakwe)?” Sano ingawe twatulwisye 
lilaika (wanyao ni kanilape), chisimu chilamusi (chakonasika kwao) 
chingapitisyidwe (mwanakamo), soni nga nganapedwa lipesa 
(lyakutendela toba). 


Soni tungantende kuwa lilaika (jwalakwejo) chisimu tungalitesile 
kuwa mpela mundu (kuti akombolecheje kuliona ni kuwecheta nalyo), 
soni (tungalitende kuwa mpela mundu) chisimu tungapupuligenye 
wanganyao (mwanti angapelaga mundu n'jao ni nga nganalikundape) 
yaakuti pakulipupuliganya (achimisyene pangakunda utume wa 
Muhammadi % ni kuwecheta kwao kwanti: “Aju ngati mundu mpela 
uwwewe ni tunkunde?”) 


10. Soni chisimu chene achimitenga (wajinji) watendedwe chipongwe 
paujo penu (mmwe Muhammadi #£ nkanim'biche), nambo (mbesi 
jakwe) awala wawaliji nkutenda chipongwe mwa jamanjao 
(achimakafiliwo), yasyungwile (ipato) yawaliji nkuitendela 
chipongweyo. 


11. Jilani: “Jendagani pa chilambo ni mpiteje nchilola mujawelele mbesi 
ja akukanila.” 


12. Jilani (mwakwawusya): “Ana yacheni yaili kumawunde ni petaka?” 
Jilani (naga ngakwanga): “Ya Allah.” Alichisisye Nsyene (kutenda) 
chanasa.!"! Tachinsonganganya kusyene pa lisiku lya Kiyama lyangali 
kaichila ya lyalakwelyo. Awala waalipelelwekasisye achimisyene, basi 


[1] (6:12) (a) Akusimulila Abu Hurairah 4 yanti: Une nampikene Ntenga jwa Allah 

% juchitiji: “Allah jwachiwisile chanasa m'maunjili gakwana lichila (100), 
basi jwasalesye Kukwakwe maunjili makumi nsano nancheche kwisa nsano 
nancheche (99), nijwatulwisye pasi liunjili limpepe. Basi nilyele liunjililyo iwumbe 
ikutendelanaga chanasa, kwanti mpakana hachi jikasanyakulaga chikotwa chakwe 
kunnyakulila mwanache jwakwe kogopa atakun'diwata.” (Swahih Al-Bukhârî, 
Hadith No. 5654). 
(b) Akusimulila Abu Hurairah «$ yanti: Ntume ££ jwatite: “Ndema jajwagumbile 
Allah iwumbe, jwalilembele Nsyene m'Chitabu Chakwe chachili Kukwakwe 
pachanya pa Chindanda Chakwe Chaulungu kuti: “Chisimu chanasa Changu 
chiupundile ukali Wangu.” (Swahih Al-Bukhari, Hadith No. 6969). 

nganawa akulupilile (ya Kiyamayo). 


13. Soni iwele Yakwe Jwalakwejo (Allah) yaikusimanikwa nchilo ni 
muusi, soni Jwalakwe ni Jwakupikanichisya, Jwakumanyilila nnope. 


14. Jilani: “Ana nantende kuwa kaligoselo jwangawaga Allah 
Nkugumba mawunde ni mataka? Soni Jwalakwe ni jwaakuliisya 
nambo jwangaliisyidwa.” Jilani: “Chisimu une namulidwe yakuti 
mbe jwandanda mwa waalipeleeche (pakukunda Usilamu).” Soni 
(salilidwe yanti): “Nkasim'ba ata panandi mwa akuwanganya (Allah 
ni isanamu).” 


15. Jilani: “Chisimu une ngogopa ilagasyo ya Lisiku Lyekulungwa naga 
naanyosye Ambuje wangu (Allah).” 


16. Jwatakantyochesye (ilagasyo) lyele lisikulyo, basi (chakawe 
kuti) pamasile pantendele chanasa, soni kwalakweko ni kupunda 
kwakuonechela. 


17.Soninaga Allah ali ankwayikasisye masausyo, basi pangali wagatyosya 
ikaweje Jwalakwe, soni naga ali ankwayikasisye yambone, basi 
Jwalakwe pa chindu chilichose awele Jwakombola. 


18. Soni Jwalakwe ni Jwakupunda ni kutawala pa iwumbe Yakwe, soni 
Jwalakwe ni Jwalunda Iwakusokoka, Jwaasimanya abali syosope. 


19. Jilani (pakwawusya): “Ana chinduchi chachili chekulungwa nnope 
umboni wakwe?” Jilani (naga ngakwanga): “Allah. (Jwalakwe ni) 
Mboni chilikati changu ni jenumanja. Soni aji Qur’an jijuwulidwe 
kukwangu kuti nantetele najo ni jwalijose jwajim’biiche. Ana 
jenumanja nkuwichila umboni wanti pana milungu jine kupwatika 
pa Allah?” Jilani: “Une ni nganguwichila umboni.” Jilani: “Chisimu 
Jwalakwe ni Nnungu Jumpepe, soni chisimu une ndalikangene ni 
yankum'bwanganya nayo.” 


20. Awala watwapele chitabu (Ayuda ni Akilisito), akummanyilila 
(Muhammadi ££ chenene) yaakuti pakwamanyilila wanache wao. 
Awala walipelelwekasisye achimisyene, basi nganawa akulupilile. 

21. Ana nduni jwali jwalupuso nnope kumpunda mundu jwansepele 
Allah unami kapena kanila ma Aya Gakwe? Chisimu walupuso 
ngawa nkupunda. 


22. Ni (mwakumbusyani) lisiku lituchasonganganya wanaose, kaneka 
ni tuchiti kwa awala wawaliji nkuwanganya (Allah ni isanamu): 
“Ali kwapi akwawanganya wenuwala wamwaliji nkulitwanjila (kuti 
wakamusyangana najo Allah)?” 


23. Ni ngasikuwa kuliwalanga kwao ikaweje tachiti: “Tukunnumbila 
Allah M'mbuje gwetu! Nganituwatu uwwe akuwanganya (Allah ni 
isanamu).” 


24.Nnole! Yatachitipakulilambusya achimisyene! Soni (isanamu)yawaliji 
nkuisepelela (kuti chiyichajokola kwa Allah) ichasokonechela. 


25. Soni mwa wanganyao mwana waakumpikanilaga (nchisoomaga 
Qur’an), nambo tuwisile isiwilo pachanya pa mitima jao kuti 
akaimanyilila (yankusoomayo ligongo lya sambi syao), ni m’mawiwi 
mwao mwana usiiwa, soni namuno achione chilosyo chilichose 
nganawa achikulupilile, kwikanila ndema janti ali am'bichilile 
kukangana namwe, awala wakanile akasatiji: “Nganijiwatu jalakwe 
(Qur’aniji) ikaweje adisiadisi sya wandu wakala.” 


26. Soni wanganyao akwakanya (wane) yalakweyi (yakunkuya 
Muhammadi £ ni Qur’an), nombe nao (achimisyene) akuliwambasya 
ku yalakweyo, ni ngakwajonanga (waliose) ikaweje achimisyene, ni 
ngakulimanyilila. 


27. Soni nkaione pa ndema jatachajimika ku Moto! (Nkakuweni 
kuyumbayumba kwao). Basi tachiti: “Ha! Nabolaga uwwe 
akatuwuchisye (ku duniya), nga nganituja kanila soni ilosyo ya 
M’mbuje gwetu, soni tungajile kuwa mu wakulupilila.” 


28. (Ngwamba)! Nambo kuti iwonechele palangulangu kukwao 
yawaliji nkusisa kala. Soni ingawe wawuchisye (ku duniya), chisimu 
angawujawije kutenda yawakanyisyidwe, soni chisimu wanganyao 
waunami kusyene. 

29. Soni akutiji: “Pangali (umi) wine ikaweje umi wetu wa duniya pewu, 
soni nganituwatu uwwe wakwimusyidwa (m”malembe).” 


30.Soninkaionepandemajachakajimichidwe(pameso)pa M’mbuje gwao! 
(Nkajile kuiona yakogoya kusyene). Jwalakwe takajile (pakwawusya): 
“Ana ayi (yakwimusyidwa ni kuwalanjidwayi) nganiiwa yakuona?” 
WŴanganyao takajile (pakwanga): “Yakuonaonape, tukunnumbila 
M’mbuje gwetu.” Jwalakwe takajile: “Basi pasyani ilagasyo ligongo 
lya ayila yamwaliji nkuikanila.” 


31. Pamasile paapelelwe awala waawele nkukanila ya kusimangana ni 
Allah,!"! mpaka Kiyama jili jaichilile mwa chisupuchisya chachitiji: “E 
Masausyo getuwe! Ligongo lya ayila yatwailechelele pa duniya,” soni 
wanganyao chakawelechele misigo jao (jasambi) ku migongo kwao, 
kaje kusakala nnope yachakawelechele yakwe! 


32. Ni nganiuwa umi wa duniya ikaweje masanje ni chanache, nambo 
Nyumba Jambesi ni jambone nnope kwa awala waakun'jogopa 
(Allah), ana jenumanja wangali lunda? 


33. Tukumanyilila kusyene yanti chisimu ikun'dandaulikasya 
yaakuwecheta, chisimutu wanganyao ngaakunkanila mmwejo 
(Muhammadi ££), nambo walupuso akuwa nkugakanila ma Aya ga 
Allah. 


34. Soni pamasile pawakanilidwe achimitenga paujo penu, basi ni 
wapilile pa yawakanilidweyo, soni wasausyidwe mpaka chaichilile 
chikulupusyo Chetu, pangali jwagalausya malowe ga Allah, soni 
pamasile pa sim'bichilile abali sya achimitenga. 


35. Sano naga kutundumala kwao (kwakuntundumalila mmwe 
Muhammadi %% ni yam'biche nayo) kukunkulila (mwanti ngawa 
nkombola kupilila), basi naga n'di wakombola kusosa lisomwa 


[1] (6:31) Akusimulila Abu Misa #ə yanti: Ntume £€ jwatite: “Mundu jwaakunonyelwa 
kusimangana ni Allah, Allah nombe akunonyelwa kusimangana najo. Nambo soni 
jwaakukuwenga kusimangana ni Allah, Allah nombe akukuwenga kusimangana 
najo.” (Swahih Al-Bukhari, Hadith No.6143). 

(lyakwinjilila) mwitaka kapena makwelelo (gakwelela kwinani) 
ni kwaichilila nacho chisimosimo (basi tendani, nambo naga 
ngankombola pililani). Soni Allah angasache angasongangenye 
(wosope wene) pa chongoko, basi ngasim'ba ata panandi mwa wandu 
ajinga. 

36. Chisimu waakwitikaga ni awala waakupikanagape, nambo wawe 
(achimakafili) Allah tachajimusya (m”malembe) kaneko Kukwakwe 
tachiuchisyidwa. 


37. Ni akutiji: “Ligongo chichi ngantuluchila jwalakweju chisimosimo 
kuumila kwa M'mbujegwe?” Jilani: “Chisimu Allah ali Jwakombola 
kutulusya chisimosimo, nambo kuti wajinji mwa jamanjao 
ngakumanyilila.” 


38. Ni pangali chinyama chilichose (chachikwenda) petaka, namuno 
chijuni chachiguluka ni mapapiko gakwe ganagawili ikaweje 
jili mikutula (ja iwumbe) chisawu wanganyammwe, nganituleka 
(kuchisalichisya) chilichose m’Chitabu, kaneko kwa Ambuje wao 
chachisonganganyisyidwa. 


39. Sano awala waakukanila ma Aya Getu, ali wangapikana, 
wangawecheta soni ali m'chipi, jwansachile Allah (kuti asokonechele) 
akunnechelelaga kusokonechela, soni jwansachile (kuti ajongoche) 
akum'bikaga petala lyagoloka. 


40. Jilani: “Ana nkuyiona uli, naga ilagasyo ya Allah ili im'bichilile, kapena 
kum'bichilila Kiyama, ana mpaka mum'bilanje jwinepe jwangaŵaga 
Allah (kuti an'jokole), nam'baga jenumanja wakuonaonape?” 


41. (Ngwamba)! Nambo kuti Jwelepejo nijwampaka mum'bilanje, basi 
ni mpaka antyochesye yampaka mum'bilanjile (kuti antyochesyeyo) 
naga ali asachile, soni ni mpaka nyyiliwalile yankuwa nkuiwanganya 
(ni Allah). 


42. Soni chisimu chene twatumisye (achimitenga) ku mikutula ja paujo 
penu, basi ni twajikwembekenye (mikutulajo) ni ulanda kwisa soni 
makungu kuti jilinandiye. 

43. Nambi ligongo chichi nganalinandiyaga pandema ja yaichilile ipotesi 
Yetu? Nambo kuti mitima jao jaliji jejumu, soni shetani wasalalichisye 
yawaliji nkutenda. 


44. Sano katema kaŵaapwaanyiile ayila yaŵaliji nkukumbusyidwa, 
twaawugulile milango ja chindu chilichose (chambone 
chawachilajilaga), kwikanila ndema jawasangalele nayo ayila 
yawapedwile, twakwembekenye mwa chisupuchisya, basi papopo 
waliji wakata tama. 


45. Basi ni syakatidwe njiga sya awala wawatesile lupuso (pakuwa 
wosope wene), soni lumbili losope lwene alapikwe Allah M'mbuje 
jwa iumbe yosope. 


46. Jilani: “Ana nkuyiona uli, naga ali ajigele Allah kupikana kwenu 
ni kulola kwenu, ni kudinda (chidindo) m’mitima mwenu, ana 
nnunguchi jwangawaga Allah jwampaka am'buchisye yalakweyo?” 
Nnole yatukuti pakusalichisya nnope ma Aya, kaneka wanganyao ni 
akutundumala kusyene! 


47. Jilani: “Ana nkuiona uli, naga ilagasyo ya Allah ili im'bichilile mwa 
chisupuchisya (lwachilo) kapena mwakuonechela (musinapula), ana 
mpaka ajonasiche (wanepe) wangawaga wandu walupuso?” 


48. Soni ngatukutumisyaga Achimitenga ikaweje kuti awe wakutagulila 
abali syakusengwasya ni wakutetela, nambo waakulupilile ni 
kwilanya (itendo yao), basi ngaaja kuwa ni woga soni ngaaja kuwa 
wakudandaula. 


49. Sano awala wakaaniile ma Aya Getu, tiyichakwaya ilagasyo ligongo 
lya kunyosya kwao. 


50. Jilani (mmwe Muhammadi #£): “Une ngangunsalila yanti ngwete 
imatiilo ya Allah, soni nganguimanyilila yakusisika, soni ngangunsalila 
yanti une lilaika, ngangukuya ikaweje yaikujuwulidwa kukwangu.” 
Jilani: “Ana jwangalola mpaka alandane ni jwakulolaga? Nambi uli 
ngankuchetelela?” 

51. Ni mwatetele najo (Qur’aniji) awala waakogopa yanti, 
chachisonganganyisyidwa kwa M’mbuje gwao (Allah) ali nganakola 
wakwagosa ata wakwajokola jwangawaga Jwalakwe, (mwatetelani) 
kuti awe ni woga (wakun'jogopa Allah). 


52. Soni nkaawiinga awala waakum'bombaga M'mbuje gwao (Allah) 
kundawi ni kwigulo achisachililaga Ngope Jakwe, kuwalanjidwa kwao 
ngakukum'bandika ata panandi nombe soni kuwalanjidwa kwenu 
ngakukwawandika wanganyao ata panandi mwanti ni kwaawiinga, 
(naga nchaawingaga,) basi tim'be mu wakulitenda lupuso. 


53. Soni iyyoyopeyo ni yatutite pakwalinga mayeso wane mwa jamanjao 
(wali wakupata) kupitila mwa wane (wali wakulaga pakwajongola 
wakulagao wakupata nkanaŵe) kuti (wakupata) ajile: “Ana 
wanganyawa ni wawatendele Allah ukoto (pakwajongola) chilikati 
chetu (kutuleka uwwe? Nganijiwa dini jakuona, ngati nitukatandite 
kunda uwwe wanganyao nkanawe!)” Ana Allah nganawa 
Jwakwamanya chenene wakutogolela? 


54. Soni pati am'bichilile awala waakukulupilila ma Aya Getu, basi jilani: 
“Ntendele uwe kukwenu! M'mbuje gwenu alichisisye chanasa, kuti 
jwatesile mwa jenumanja chakusakala mwaujinga kaneka nikutenda 
toba panyuma pakwe, ni kwilanya (itendo yakwe), basi Jwalakwe 
(Allah) ni Jwakululuka kusyene, Jwachanasa channope.” 


55. Soni iyyoyopeyo ni yatukuti pagopolanya ma Aya, soni kuti lionechele 
papaswela litala lya akulewa. 


56. Jilani: “Chisimu une nganyisyidwe kwaagalagatila awala 
wankwalumbanjila jwangawaga Allah.” Jilani: “Nganguya isako 
yenu, mwanti ngajile nguye ngaliji pamasile pasokonechele, soni nga 
nganimba mwa wakongoka.” 


57. Jilani: “Chisimu une ndili pa chimanyilo chakumanyukuka 
chakuumila kwa Ambuje wangu (jajili Tauhidi), sano jenumanja ni 
nkuchikanila chalakwecho (pakunkana Allah), une nganingola yele 
(ipotesi) yankuichelenjelayo, pangali ulamusi ikaweje wa Allah 

pe, akusimbaga yakuona, soni Jwalakwe ni Jwambone nnope mwa 
akwilanya (magambo).” 


58. Jilani: “Ingawe nakwete yele yankuichelenjelayo chisimu chilamusi 
(chakumpa ipotesi) chikapitisyidwe chilikati changu ni jenumanja 
(mwanakamo), sano Allah ni Nkwaamanya chenene wakulitenda 
lupuso.” 


59. Soni Kukwakwe ni kugali makiyi ga yakusisika pangali 
waakugamanya ikaweje Jwalakwe, ni akuimanya yaili pankuli ni 
m'mbwani, soni ngalikwikaga mwakupakatika lisamba lililyose 
ikaweje akulimanyaga, kapena lusongolo Iwalukuwa nchipi chetaka, 
kapena chachiwisi chilichose namuno chachijumu, ikaweje (yosope) 
ili m'chitabu chakusalichisya (chilichose Al-Lauh-Al-Mahfuz). 


60. Soni Jwalakwe ni Ajula jwaakumpaga chiwa (chalugono) chilo, soni 
ni jukumanyililaga yampanganyisye muusi, kaneka ni akun'jimusyaga 
m’muusimo kuti jikwanile ndema jekolanjidwe (jakutamila ni umi), 
kaneka Kukwakwe ni kwakuujila kwenu, kaneko ni tachintagulila mu 
ichindu yamwaliji nkutenda. 


61. Soni Jwalakwe ni Jwakupunda ni kutawala pa iwumbe Yakwe, ni 
akuntumichisyaga wanganyammwe (Achimalaika) wakusunga (ni 
kulemba itendo yenu),!"! kwikanila ndema ja kum'bichilila jumo jwenu 
chiwa Achimitenga Wetu (Achimalaika) akasantyosyaga umi, soni 
wanganyao wangakwanjila (masengo gao). 


(6:61) Akusimulila Ibn Abbâs $ yanti: Ntume $#£ akutanga yakuumila kwa 
Ambujegwe kuti: “Chisimu Allah walamwile (Achimalaika wakulemba) kuti: 
Yambone ni yakusakala ilembedweje, nijwasalichisye kalembe kakwe. Basi mundu 
jwasachilile kutenda chindu chambone chimpepe, ni nganaika mwakuchitenda, 
Allah akunnembelaga Kukwakwe lusawabu lumpepe lwakwanila. Sano naga 
jwalakwe jusachilile kutenda chindu chambone chimpepe, nijuikene mwakuchitenda, 
Allah akunnembelaga Kukwakwe sawabu likumi, mpaka kwika pa sawabu 
syakwana machila nsano nagawili (700) syakonjechesya, mpakana soni kwika 
pa sawabu syakonjechesya syangawalanjika. Sano mundu jwasachilile kutenda 
chindu chakusakala chimpepe, ninganaika mwakuchitenda, Allah akunnembelaga 
Kukwakwe lusawabu lumpepe lwakwanila. Nambo naga jwalakwe jusachilile 
kutenda chakusakala chimpepe, nijuikene mwakuchitenda, Allah akunnembelaga 
Kukwakwe lusambi lumpepe.” (Swahîh Al-Bukhârî, Hadith No. 6126). 

62. Kaneko taachiuchisyidwa kwa Allah Bwana jwao Jwakuona, 
manyililani yanti ulamusi ni Wakwe, soni Jwalakwe ni Jwachitema 
nnope (pakuŵalanjila) mwa akuŵalanjila (wosope). 


63. Jilani: “Ana nduni jwaakun’jokolaga m'chipi (cha ipotesi) ya pankuli 
ni m'mbwani (pa ndema ja) nkum'bombaga mwakulinandiya ni 
mwakusongona (kuti): ‘Naga akutujokola mu yele (ipotesiyi) chisimu 
chituwe mu wakutogolela.” 


64. Jilani: “Allah ni jwaakun'jokolaga mu yalakweyo ni m’matabu 
galigose, yeti kaneka jenumanja ni nkuwanganya (Allah ni isanamu!)” 


65. Jilani: “Jwalakwe jukwete ukombosi wakuntumichisya 
wanganyammwe ilagasyo kuumila pachanya penu kapena pasi pa 
ngongolo syenu, kapena kum'bwatanganyawatanganya (nikuwa) 
mikutulamikutula (jakutindana nganisyo), ni kwapa kupasya wane 
mwa jenumanja njalale sya wane (uwwanga).” Nnole yatukuti 
pakusalichisya nnope ma Aya kuti wanganyao amanyilile. 


66. Sano wandu wenu (mmwe Muhammadi ¥§) ajikaaniile jalakwe 
(Our'aniji) kutendaga jili jakuonaonape. Jilani: “Une nganimba 
jwakunnolela (ni kusunga itendo yenu).” 


67. Abali jilijose jikwete ndema jakwe jisyesyene (jakutendechela), ni 
tinchimanyilila. 


68. Soni pati mwaweni awala waakuweweta yakwayana ni ma Aya Getu 
(pagatenda chipongwe), basi mwawambalani mpaka ajinjile mu ngani 
jine. Sano naga shetani ali an'diwesye (ni gamba kulisisimuchila 
n'dinao), basi panyuma pakumbuchila, ngasintama nao wandu 
wakulitenda lupuso. 


69. Soni awala wali ni woga (wakun'jogopa Allah), ngakukwakwaya 
kuwalanjidwa kwao (walupusowo) ata panandi, nambo (masengo 
gao ni) kwakumbusya (walupusowo) kuti mwine chawe ni woga 
(wakun'jogopa Allah ni kuleka chipongwecho). 


70. Soni mwalekani awala waajitesile dini jao kuwa masanje ni chanache, 

ni wanyenjile umi wa duniya. Nambo mwakumbusyani najo (Qur’aniji 
kuti akalamuche), utakuja kupelechedwa ntima (wa mundu jwalijose) 
ku chonasiko ligongo lya yawapanganyisye, uli nganiukola nkuugosa 
namuno nkuujokola jwangawaga Allah, soni nantimuno chiulinjilile 
kupeleka chaaliombolela chantundu uliose ngasichipocheledwa 
kuumila kukwakwe, wanganyao ni awala wapelechedwe ku 
chonasiko ligongo lya yawapanganyisye, akwete kupata yakumwa 
yamesi gamasemule kwisa soni ilagasyo yakupoteka nnope ligongo 
lya yaukafili yawaliji nkutenda. 


71. Jilani: “Ana tuilumbanjileje (inepe) yangawaga Allah ichindu 
yangawa nkutupa chikamuchisyo kapena masausyo, ni tuwuchisyidwe 
ku indende yetu (kuujila ku ukafili) panyuma pakutujongola Allah? 
(Tuwe) chisawu mundu jwasochelesyedwe ni mashetani pa chilambo 
nikuwa jwapupulipupuli? Ali akwete achimijakwe waakum'bilanjila 
ku chongoko (kuti): “Yikani kukwetu!” (Nambo jwalakwe syantipe! 
Uwwe ngawa nkuwa mpela jwele.)” Jilani: “Chisimu chongolo 
cha Allah ni chachili chongolo chisyesyene, soni tulamuliidwe kuti 
tulipeleche kwa M'mbuje jwa iwumbe yosope.” 


72. Soni (atuchisisye yanti): “Jimikani Swala mwakolosya ni 
kun'jogopaga Jwalakwe (Allah), soni Jwalakwe ni Ajula 
jwatinchisonganganyisyidwa Kukwakwe.” 


73. Soni Jwalakwe ni Ajula jwaagumbile mawunde ni mataka 
mwakuonaonape, ni (jwagumbile soni) lisiku (lya Kiyama) lyatachiti 
(pakuchisalila chindu chilichose chachawile): “Syukani!” Basi 
ni chichisyuka. Malowe Gakwe nigagali gakuonaonape. Soni 
uchimwene uchiwa Wakwewakwepe lisiku lya lichigombedwa 
lipenga, Jwakumanyilila yakusisika ni yakuonechela, soni Jwalakwe 
ni Jwalunda lwakusokoka, Jwaasimanya abali syosope. 


74. Soni (kumbuchilani) katema kajwawechete Ibrahima kwasalila 
babagwe Azara (kuti): “Ana nkuitenda isanamu kuwa milungu? 
Chisimu une ngum'bona mmwejo ni wandu wenu kuti n'di nkupotela 
kwakuonechela.” 

75. Soni iyyoyopeyo (yatwatite pakunnosya kupotela kwa babagwe), 
twannosisye Ibrahimajo uchimwene wa kumawunde ni petaka kuti 
juwe soni mu wakusimichisya (chikulupi chao). 


76. Pandema jakwanswelele jwajiweni ndondwa, ni jwatite (melemelepe 
kusaka kwimusya lunda lwa makafili): “Aji (ndondwaji) ni m'mbuje 
gwangu.” Nambo ndema jajatiwile jwatite: “Jwanganonyelwa 
(milungu) jakutiwilaga.” 


77. Pandema jajwauweni mwesi uchikopokaga jwatite: “Aju ni m'mbuje 
gwangu.” Nambo ndema jawatiwile jwatite: “Naga ngaakunjongola 
Ambuje wangu, chisimu timbe mu wandu wakupotela.” 


78. Pandema jajwaliweni lyuwa lichikopokaga jwatite: “Aju ni 
m'mbuje gwangu, aju ni jwankulungwa kwannope.” Nambo ndema 
jalyakapile jwatite: “E wandu wangu! Chisimu une ndalikangene ni 
yankum'bwanganya nayo (Allah).” 


79. “Chisimu une nunjiche ngope jangu kwa Ajula jwaagumbile 
mawunde ni mataka, ndili jwakongoka (pakulekangana nasyo dini 
syepombotale), soni une nganimba mwa akuwanganya (Allah ni 
isanamu).” 


80. Niwatatawene najo wandu wakwe (pakun'jogoya kuti chatapane 
ligongo lyakulekangana ni isanamu). Jwalakwe jwatite: “Ana 
nkutatawana none pa ya Allah kutendaga pamasile paanjongwele? 
Soni nganimba naijogwepe yankum'bwanganya nayo (Allah), 
(ngawa nkuumbata chilichose) ikaweje Ambuje wangu ali asachile 
chinechakwe (kuti chimbate), Ambuje wangu atenjele pa umanyilisi 
wakuchimanya chilichose, ana ngankukumbuchila (yangun'jamukaga 
ni kwamuchika)?” 


81. “Ana soni chinaijogope chantiuli yamum'bwanganyisye (nayo 
Allah), kutendaga jenumanja ngankogopa yanti mum'bwanganyisye 
Allah ni (isanamu) yanganantuluchisya nayo umboni (wakundisya 
kuigalagatila), ana ni nkutulachi pa jiwiliji (wangune kapena 

wajenumanja) wauli wakuwajilwa kuwa pa ntunjelele, naga n'di 
wakumanyilila?” 


82. Awala waakulupilile ni nganawanganya chikulupi chao ni lupuso 
(lwagalagatila isanamu), wanganyao ni wachachipata ntunjelele soni ni 
wali wakongoka.!"! 


83. Soni walakweo ni umboni Wetu watwampele Ibrahima 
wakwagomechela wandu wakwe, tukunnyakulilaga uchimbichimbi 
(wakwe) jwatunsachile, chisimu Ambuje wenu ni Walunda 
Iwakusokoka, Wakumanyilila nnope. 


84. Ni twampele (Ibrahimajo mwanache jwakuwilanjikwa) Isihaka kwisa 
soni (chisukulu chakuwilanjikwa) Yaakubu, jwalijose mwa jamanjao 
twan'jongwele, nombe najo Nuhu twan'jongwele kala (Ibrahima 
nkanaiche), soni mu wanache wakwe (wa Nuhu twan'jongwele) 
Daudi, Sulaimana, Ayyubu, Yusufu, Musa ni Haruna, soni iyyoyopeyo 
niyatukutiji pakwalipila wakolosya. 


85. Kwisa soni Zakariya, Yahaya, Isa ni Iliyasa, jwalijose mwa jamanjao 
jwaliji mu wandu wambone. 


86. Kwisa soni Ismaila, Al-yasa“a (Eliya), Yunusu ni Lutwi, soni jwalijose 
mwa jamanjao twanchimbichisye kupunda iwumbe yosope (yandawi 
jakwe). 


87. Kwisa soni wane mwa achatati wao, wanache wao ni achalongo 
achimijao, soni twasagwile wanganyao ni kwajongolela kwitala 
lyagoloka. 


88. Chele ni chongolo cha Allah, akun'jongolaga nacho jwansachile mwa 
achikapolo Wakwe, nambo akam'bwanganye (Allah ni isanamu), 
ikajonasichile yawaliji nkutenda. 


[1] (6:82) Akusimulila Abdullah ¿$ yanti: Ndema jajatulwiche Aya janti: “Awala 
waakulupilile ni nganawanganya chikulupi chao ni lupuso...” Maswahaba gakwe 
(ga Ntume #§) gatite: “Ana ninduni mwetuwe jwanganatendeje lupuso?” Basi 
nijatulwiche Aya janti: “Chisimu kuwanganya (Allah ni isanamu) luwele lupuso 
lwekulungwa nnope.” (31:13). (Swahih Al-Bukhârî, Hadith No. 4353). 

89. Wanganyao ni awala watwapele chitabu, umanyilisi (wamalamusi ga 
dini) ni utume, nambo naga aga (makafiliga) gayikaane yalakweyi, 
basi pamasile patuiwiichiile wandu wanganawa ayikanile. 


90. Wanganyao ni awala wawajongwele Allah, sano kuyani chongoko 
chaocho. Jilani: “Une ngangun'juga malipilo pa aji (Qur'aniji), 
nganijiwa jalakweji ikaweje chikumbusyo ku iwumbe yosope.” 


91. Soni (Ayuda) ngananchimbichisya Allah kunchimbichisya kusyesyene 
pandema jawatite: “Allah nganatulusyeje chilichose kwa mundu 
jwalijose.” Jilani: “Ana nduni juwatulwisye chitabu chawaiche nacho 
Musa chachaliji lilanguka ni chongolo kwa wandu? Chankuchitenda 
kuwa ikalakala (yalekane-lekane), nkuilosyaga (yansachile kuilosya), 


n'jiganyisyidwe (ni aji Qur’aniji) yanganinyyimanyaga jenumanja 
namuno achatati wenu?” Jilani: “Allah (ni jwawatulwisye).” Kaneko 
mwalekani aching'andaga nkuweweta mwaomo. 


92. Sano aji (Our'aniji), ni chitabu chatuchitulwisye chaupile 
chagombelechesya yaili paujo pakwe, soni kuti mwaatetele (wandu) 
wa pa chitepo cha misi (Maaka) ni wali mungulugulu mwakwe, 
sano awala waakukulupilila ya Akhera akuchikulupililaga chele 
(chitabuchi), soni wanyao akuwa nkwendelechela kusigosa Swala 
syao (pakusiswaliswali). 


93. Ana nduni jwali jwalupuso nnope kumpunda mundu jwansepele Allah 
unami, kapena jwatite: “Gajuwulidwe kukwangu (malowe),” kutendaga 
nganigajuwulidwa kukwakwe (malowe) galigose! Ni mundu jwatite: 
“Chindulusye yakulandanani yaatulwisye Allah!” Soni nkaionepandema 
janti wandu walupuso ali nkuputaputa kwa chiwa, ni Achimalaika ali 
ajongwele makono gao (pakwanyekula, achitiji): “Likoposyani mitima 
jenu! Lelo chillipidwe ilagasyo yakunyosyeka ligongo lya yamwaliji 
nkum'bechetela Allah yangawa yakuona, soni ni mwaliji nkulikwesya 
pakuleka ma Aya Gakwe (nkaiweni yakogoya kusyene).!!” 

[1] (6:93) Ipotesi yam”malembe, ni Aya ja Allah jaakuti: “Soni nkaione pa ndema janti 
wandu walupuso ali nkuputaputa kwa chiwa, ni Achimalaika ali ajongwele makono 
gao (pakwanyekula, achitiji): “Likoposyani mitima jenu! Lelo chillipidwe ilagasyo 
yakunyosyeka...” Ni Aya ja Allah jaakuti: “...ni yasyungwile wandu wa Firiauna 
ilagasyo yakusakala nnope. Moto, akulosyedwa wanganyao ku walakweo kundawi 

94. Soni (pa Kiyama takasalile kuti): “Pamasile pantuichilile jikajika 
mpela yatwatite pakun'gumba pandanda, soni ni iyyilesile munyuma 
mwenu yosope yatwampele, ni ngatukwaona nomwe akun'jokola 
wenu wamwaliji nkulitwanjila kuti wanganyao ni akuwanganya wenu 
(ni Allah). Chisimu (nkamulano) chilikati chenu (ni wanganyao) 
pamasile paukatiche, soni insokonechele yamwaliji nkulitwanjila 
(kuti nombe nayo milungu).” 


95. Chisimu Allah ni Nkuganga lusongolo ni lupele (kuti lumele), 
akasakoposyaga chawumi kutyochela mu chachiwe, soni ni 
Nkukoposya chachiwe kutyochela mu chawumi, Jwalakwejo ni 
Allah, nambi nkugalausyidwa chinauli (kuleka yakuona)? 


96. (Jwalakwe ni) Nkutaatanukula lipananga lya kumasikusiku, ni 
achitesile chilo kuwa chakupumula, nombe nalyo lyuŵa ni mwesi 
kuwa yakuwalanjila (mowa ni yaka), walakweo ni mpango wa (Allah) 
Jwamachili gakupunda, Jwakumanyilila nnope. 


97. Soni Jwalakwe ni Ajula jwam'bichile ndondwa kuti n'jongoche nasyo 
m'chipi chapankuuli ni m'mbwani (pakulungama ku upande wankuja). 
Pamasile patugopolenye ma Aya kwa wandu wakumanyilila. 


98. Soni Jwalakwe ni Ajula juwan'gumbile kuumila mwa mundu 
jumo (Adamu), mwanti (kukwenu) kwana liwuto lyakutamilichika 


ni kwigulo (m”malembe mwao). Sano lisiku lyajichijima Kiyama (kuchiwechetedwa 
yanti): “Mwajinjisyani wandu wa Firiauna ku ilagasyo yakupoteka nnope.” (40:45- 
46). Akusimulila Anasi yanti: Ntume ££ jwatite: “Naga kapolo (jwa Allah) juli 
juwichidwe mwilembe lyakwe, nikupwilingana achimijakwe, mwanti jwalakwe 
mpaka jukasapikana misindo ja ilatu yao; akasam'bichililaga Achimalaika wawili, 
ni akasantamikaga, ni kum’buusyaaga kuti: “Mwatiji chichi yakwamba aju munduju 
jwakuwilanjikwa Muhammadi #4?” Basi jwalakwe nijukasajanga kuti: “Ngutendela 
umboni wanti: Jwalakwejo kapolo jwa Allah, nambo soni Ntenga Jwakwe.’ Basi ni 
ikasawechetedwaga yanti: “Nnole malo genu ga ku Moto, Allah antindanyichisye 
ni malo ga ku Mbepo.” Ntume ££ jwatite: “Basi ni akasagaona malo ganagawiligo. 
Sano kafili kapena nakunaku nijukasatiji: “Ngangumanyilila. Nagambaga kuwecheta 
yawawechetaga wandu.” Ni ikasawechetedwaga kukwakwe yanti: “Nganim'ba 
iyyimanyi, nambo soni nganin'jigala chongoko (pakujikuya Qur’an).’ Kaneka ni 
akasaputidwaga mputo umo ni nyundo jachisyano chilikati chamawiwi gakwe 
gawili, ni jukasagumilaga n’gumilo waakasaupikanaga wali mungulugulu mwakwe, 
wangawaga wandu ni majini.” (Swahih Al-Bukhari, Hadith No. 1273). 

(papali pa duniya kapena m’chitumbo cha mama), kwisa soni liwuto 
lyakusunjila (mwamuli m’malembe kapena mu n'gongo mwa baba), 
pamasile patugopolenye ma Aya kwa wandu wakumanyilila. 


99. Soni Jwalakwe ni Ajula jwaatulwisye mesi (ga wula) kuumila 
kwinani, basi ni galakwego tukopwesye mmela wa chilichose, basi 
mu walakweo tukopwesye ikole ni mipesi jakubiliwita, tukoposyaga 
mwalakwemo songolo syakupambikana mwakutitigana, nombe 
mu itela ya tende kuumila mu itungatunga yakwe (mukasakopoka) 
mikonga jagoyika (ni isogosi), soni (ni mesigo tumesisye) migunda ja 
zabibu, nzaituni ni makomamanga, yakulandana (masamba) nambo 
yakulekangana (isogosi ni kanonye kakwe), ilolani isogosi yakwe 
ndema jaikusogola kwisa soni kajiule kakwe. Chisimu mu yalakweyo 
mwana imanyilo kwa wandu waakukulupilila. 


100. Yeti ni am'biichiile Allah achimijakwe wachijini kutendaga 
Jwalakwe ni juwagagumbile (majinigo), soni ni ansepele (yanti 
akwete) wanache wachilume ni wachikongwe mwangali umanyilisi, 
kuswejela ni Kwakwe soni ali kwanaula ni yaakusimba (wanganyao). 


101. (Jwalakwe ni) Nkugumba mawunde ni mataka, chantiuli chakole 
mwanache kutendaga jwangali wankwakwe? Soni ni juwagumbile 
chilichose, mwanti Jwalakwe chindu chilichose awele Jwakuchimanya 
chenene.!" 


102. Jwalakwejotu ni Allah M'mbuje gwenu, pangali nnungu jwine 
(jwakuwajilwa kun'galagatila) ikaweje Jwelepejo, Nkugumba 
chilichose, basi mun'galagatilani, soni Jwalakwe pa chindu chilichose 
awele Nkuchengeta. 


103. Meso nganigawa gam'biiche (kuti gam'bone) nambo Jwalakwe 
ni jwaakugayichilaga meso (pakugaona), soni Jwalakwe ni 
Jwakumanyilila yakunyilila nnope, Jwaasimanya abali syosope. 


104. (Jilani mmwe Muhammadi %%): “Pamasile pagam'bichilile 
maumboni gakuloleka kutyochela kwa M'mbuje gwenu, sano 


[1] (6:101) Nnole chilaaki cha Aya ja (2:116). 

jwakulola (maumbonigo ni kugakulupilila), basi uli kukwakwe (ukoto 
wakwe), nambo jwachatende ngalola, basi ni yakwe (ipotesi), soni 
une (Ntume) nganimba nkunnolela jwenu.” 


105. Soni iyyoyopeyo ni yatukuti pakusalichisya nnope ma Âya, mwanti 
(achimakafili) chajileje: “Ntekusooma (mu itabu yaakala ni ntunjile 
Qur’aniji kuumila mwalakwemo),” soni tukuti tujisalichisye kwa 
wandu wakumanyilila. 


106. Kuyani yaijuwulidwe kukwenu kuumila kwa Ambuje wenu, pangali 
nnungu jwine (jwakuwajilwa kun'galagatila) ikaweje Jwelepejo, soni 
mwawambalani akuwanganya (Allah ni isanamu). 


107. Soni Allah angasache nga nganawwanganya wanganyao (Allah 
ni isanamu), soni nganitum'bika (mmwe Muhammadi #£) kuwa 
nkwalolela jwao, soni mmwe nganim'ba nkwachengeta jwao. 


108. Soni ngasimwatukana awala waakuilumbanjila inepe yangawaga 
Allah, kogopela kuti atakwika mwantukene Allah mwaumagongo 
mwangali umanyilisi, iyyoyopeyo tugasalalisye ku nkutula uliose 
masengo gakwe, kaneka kwa M'mbuje gwao ni kwakuujila kwao, 
basi ni tachatagulila yawaliji nkutenda. 


109. Soni (achimakafili) waaluumbiile mwa Allah kulumbila kwao 
kwamachili kuti: Kwika mwakwaichilila chisimosimo mpaka 
achikulupilile kusyene. Jilani: “Chisimu isimosimo ili kwa Allah, 
ana ni chichi champaka chimmanyisye (jenumanja Asilamu) yanti 
namuno chili chiyiche (chisimosimocho) nganawa akulupilile?” 


110. Soni chitugalausye mitima jao ni meso gao (mwanti ngaakombola 
kuchikulupilila chakuona namuno ali achiweni), mpela yawatite 
pangachikulupilila pandanda, soni ni chitwaleche nkusokonechela 
mwaomo achiyumbagayumbaga. 


111. © Soni namuno (achimakafilio) tungaatuluchisye Malaika (kwisa 
kuwichila umboni yautume wenu), nombe wawe nikwawechetekasya 
(pakwagumbalichisya umboni), ni kwasonganganyichisya chindu 
chilichose pameso pao, nganganawa wanti nikulupilila ikaweje Allah 
ali asachile, nambo kuti wajinji mwa wanganyao ali muujinga. 

112. Soni iyyoyopeyo tum'biichiile Ntume jwalijose amagongo (gagali) 
mashetani gachiwandu ni gachijini, akasamanyisyanaga wane ni wane 
malowe gepete pakusaka kunyenga, nambo Ambuje wenu angasache 
nganganaitenda yalakweyo wanganyao, basi mwalekani ni yaakuwa 
nkusepelela (yaoyo). 


113. Soni kuti jipendechele ku gele (malowe gaunamigo) mitima ja awala 
wangakukulupililaga ya Akhera ni kuti soni aganonyele (malowego), 
soni ni kuti apitilisye kupanganya (yasambi) yaakuwa nkupanganya. 


114. (Jilani Mmwe Muhammadi 4#£): “Ana sosesose jwine nkwilanya 
jwangawaga Allah, kutendaga Jwalakwe ni Ajula jwaantuluchisye 
chitabu (cha Qur’an) chegopolanye mwakusalichisya?” Soni awala 
watwapele chitabu (cha Taurat ni Injil), akumanyililaga yanti 
jalakwe (Our'aniji) jitulusyidwe kutyochela kwa Ambuje wenu 
mwakuonaonape, basi ngasim'ba ata panandi mwa wakaichila. 


115. Soni malowe ga Ambuje wenu gakwaniile pakuona ni pagoloka, 
pangali nkupitikusya malowe Gakwe, soni Jwalakwe ni 
Jwakupikanichisya, Jwakumanyilila nnope. 


116. Soni naga nkwaapikanila wajinji wali pachilambo, chansokonesye 
pakuntalichisya kwitala lya Allah, pangali yaakukuya ikaŵeje 
liganichisyape, soni pangali yaakutenda ikaweje unami basi. 


117.ChisimuAmbujewenuniwaakummanyilila chenenejwaasokonechele 
kuleka litala Lyakwe, soni Jwalakwe ni jwaakwamanyilila chenene 
wakongoka. 


118. Basi lyagani (nyama) jajikolanjiliidwe lina lya Allah (pa kujisikita), 
nam'baga jenumanja wakulupilila ma Aya Gakwe. 


119. Soni ana chichi chachinnechele kulya (nyama) jajikolanjiliidwe lina 
lya Allah (pa kujisikita), kutendaga pamasile pantagulile mwakalula 
(nyama) syaasitesile haraam kukwenu (kulya), ikaweje (syan'diile) 
mwakusingalilwa (ligongo lyasala)? Soni chisimu wajinji akuwa 
nkwasokonesya (wane) ni isako yao mwangali umanyilisi, chisimu 
Ambuje wenu ni waakwamanya chene wakusumba mpika. 

120. Soni lekani ilemwa yakuonechela ni yakusisika yakwe, chisimu awala 
waakupanganya ilemwa chachilipidwa pa yawaliji nkupanganya. 


121. Soni kasin'dya (nyama) janganijikolanjilidwa lina lya Allah (pa 
kujisikita), soni kutenda iyyo (yakulya chibuduyo) chisimu uwele 
ulemwa, soni chisimu mashetani (gachijini) gakwasongonelaga 
achimijao (wali mashetani gachiwandu) kuti akanganeje namwe 
(pangani jakusikita), nambo naga nkwajitika (yakulya chibudu) nikuti 
chim'be wakuwanganya (Allah ni indu ine).!! 


122. Ana jwawaliji jwam'bwe (niujinga kwisa soni ukafili) basi Uwwe 
ni kunsyusya (pakumpa umanyilisi ni chikulupi) ni kum'bichila soni 
lilanguka (jajili Qur’an) ni kwendaga nalyo mwa wandu, mpaka 
alandane ni jwajili nyendele jakwe m'chipi (chaujinga) mwanti 
nganawa akopwechemo? Iyyoyopeyo isalalisyidwe kwa makafili 
yaawele ali nkupanganya. 


123. Soni iyyoyopeyo twaawisile m’musi uliose achinkulungwa mwa 
akusakasya wao kuti atendejemo malindi (gakwalekasya wandu 
kukuya Usilamu), ningaakwaatendela malindi (wanepe) ikaweje 
achimisyene ni ngaakulimanyilila. 


124. Soni pati chayichilile chisimosimo akasatiji: “Ngatukulupilila mpaka 
tupedwe chisawu yawapedwile Achimitenga wa Allah.” Allah ni 
jwaakumanyilila chenene pamalo paakuwika utenga Wakwe (kuti aju 
jwakuwajilwa kuwa ntenga, ngawa jwalijose). Sampano chiwapate 
awala waalewile nchesela wakuumila kwa Allah kwisa soni ilagasyo 
yaukali nnope ligongo lya malindi gawaliji nkutenda. 


125. Basi jwaakusaka Allah kuti an'jongole, akasansapangulilaga chidali 
chakwe ku Usilamu, sano jwaakusaka kunnechelela kusokonechela, 
akasachitenda chidali chakwe kuwa chakangani chaning'aning'a, 
gambakuwa mpela akulikanganichisya kwela kwinani. Iyyoyopeyo 
ni yaakutiji Allah pakuwika ilagasyo yakunyalaya kwa awala 
wangakukulupilila. 


[1] (6:121) Nnole chilaaki cha Aya ja (9:31). 

126. Sano ali ni litala lya Ambuje wenu lyalili lyagoloka, pamasile 
patugopolenye ma Aya kwa wandu wakumbuchila. 


127. Akwete kupata wanganyao Nyumba Jantendele kwa Ambuje wao, 
soni Jwalakwe ni jutachiwa Nkwagosa jwao ligongo lya yawaliji 
nkupanganya. 


128. Soni (mwakumbusyani) lisiku lyatachasonganganya wanaose 
(nikwasalila yanti): “E jenumanja likuga lya achimajini! Chisimu 
mwatupiye achinawandu (wakwasochelesya).” Sano achimijao 
(majinio) mwa achinawandu chachiti: “Ambuje wetu! Twapatisyanaga 
ukoto sikati jetu, ni twaajiyiche ndema jetu ajila jamwatuwichile 
(jakuwila).” (Allah) tachiti: “Moto ni liwuto lyenu lyakutamilichika, 
chim'be wandamo mwalakwemo ikaweje mwachasachile Allah (kuti 
wandu wasambi nambo waliji ni chikulupi cha Tauhidi akopoche), 
chisimu Ambuje wenu ni Walunda Iwakusokoka, Wakumanyilila 
nnope.” 


129. Soni iyyoyopeyo niyatukutiji pa kwasyowekanya walupuso wane ni 
wane ligongo lya (sambi) syaawele ali nkupata. 


130. “E jenumanja makuga ga achimajini ni achinawandu! Ana 
nganam'bichilila achimitenga wakuumila mwa jenumanja, wawaliji 
nkunsimulila ma Aya Gangu ni kuntetelaga ya kusimangana nalyo 
lisiku lyenu lyeleli?” Wanganyao chachiti: “Tulitendele umboni 
twaachimisyewe.” Ni wanyenjile umi wa duniya, soni chachilitendela 
umboni achimisyene kuti wanganyao waliji makafili. 


131. Yalakweyi ni ligongo lyanti Ambuje wenu nganawa wajijonanga misi 
ligongo lya lupuso kutendaga achimisyene misijo akakumanyilila. 


132. Soni jwalijose akwete kupata uchimbichimbi kuumila mu 
yawapanganyisye, sanotu Ambuje wenu nganawa wanti ni ngaimanya 
yaakutenda wanganyao. 

133. Soni Ambuje wenu ni Wakupata kwejinji, Asyene chanasa. 


Naasakaga mpaka antyosye wanganyammwe (mwakunsabalisya), 
sano mmalo mwenu nikwawika waakwasaka kuwa wawinjila, mpela 

yatite pakun'gumba jenumanja kuumila mum'beleko wa wandu wane. 


134. Chisimu yankuwa nkupedwa chilanga chiyiyichepe basi, soni 
nganim'ba wanganyammwe wanti ni kuilepelekasya. 


135. Jilani (mmwe Muhammadi %4): “E wandu wangu! Kamulani 
masengo yatin'jile paakamula (ni ukombosi wenu wosope), une none 
ngukamula (mwangukamulila), basi tinchiyika kumanyilila kuti nduni 
jwachijiwa mbesi jakwe (jambone) pachilambo (chaduniya chino ni 
ku Akhera kwakwe). Chisimu chene walupuso ngawa nkupunda.” 


136. Soni wanganyao am'bichile Allah liunjili lya mbeju ni ilango mu 
yawagumbile (Nsyene), ni akutiji: “Ayi ya Allah, - mukulitwanjila 
kwao - nambo ayi ya akwawanganya wetu (ni Allah yaili isanamu).” 
Sano yaili yaakwawanganya wao basi ngaikwikaga kwa Allah (pati 
ipelembele peunjili Lyakwe), nambo yaili ya Allah basi ikwikaga ku 
akwawanganya wao (pati ipelembele peunjili lyao), kaje kusakala 
nnope chiilanyo chao! 


137. Soni iyyoyopeyo ni yatite akwawanganya wao (ni Allah gagali 
mashetani) pakwasalalichisya wajinji mwa akuwanganya ya kuulaga 
wanache wao (pakogopa nchesela ni kulaga), kuti wajawusye 
kuchonasiko ni kwawatanganyichisya dini jao, soni Allah angasache 
nganganatenda wanganyao yalakweyo, basi mwalekani ni yaakuwa 
nkusepelela (yaoyo). 


138. Soni akutiji: “Ayi ilangoyi ni asi mbejusi iwele yaakanyisyidwa, 
pangali watalye yalakweyi ikaweje watukwasaka,” — mukulitwanjila 
kwao. Soni ilango ine ikanyisyidwe migongo jakwe (kujikwela 
kapena kutwichilila misigo). Sano ilango ine ngaakukolangaga lina 
lya Allah pakuisikita, gamba kunsepela unami Jwalakwe. Chachalipila 
pa yawaliji nkusepelela. 


139. Ni akutiji soni: “Yaili mu ndumbo sya ayi ilangoyi iwele yaachalume 
wetupe basi, soni iwele haraam kwa achakongwe wetu.” Nambo naga 
kupagwa chili chachiwe, basi niakuwa wakamusyangana (kulya) 
chalakwecho (wanaose achalume ni achakongwe). Tachalipila 

(pakwapa ilagasyo) ligongo lya yakusimba yao (yaunami), chisimu 
Jwalakwe ni Jwalunda Iwakusokoka, Jwakumanyilila nnope. 


140. Pamasile pawapelelwe aŵala wawawuleje wanache wao 
mwakuwawata mwangali umanyilisi, nikuitenda kuwa haraam 
ya wapele Allah, gamba kunsepela Allah unami, pamasile 
pawasokonechele soni nganawa wakongoka. 


141. Soni Jwalakwe ni Ajula jwagumbile matimbe gakuchinjidwa (itela 
yakwe ligongo lyakutambala mpela matikiti), ni gangachinjidwa (itela 
yakwe ligongo lyakwimilichika mpela mindimu), ni (agumbile soni) 
mitende ni mimela jakulekangana yakulidwa yakwe (mukaoneche ni 
kanonye), kwisa soni nzaituni (wakwenga mauta), ni makomamanga 
yakulandana (kaoneche) ni kulekangana (kanonye), lyagani isogosi 
yakwe pati isogwele (ni kwiula), soni pelekani liunjili lyakwe (lya 
kwapa wakulaga) lisiku lyagungula, nambo ngasintenda ulyakasi, 
chisimu Jwalakwe (Allah) jwanganonyela waulyakasi. 


142. Soni muilango (agumbile) yakutwichilila misigo (mpela ngamiya), 
ni yakupanganyichisya chakutandika (manyunya gakwe mpela 
ngondolo), lyagani muyampele Allah, ni ngasinkuya sajo sya shetani, 
chisimu jwalakwe kukwenu ni mmagongo jwakuonechela. 


143. (Agumbile) mitundu nsano na jitatu (ja ilango), kumbali ja ngondolo 
(agumbile) siwili (tonde ni nkolo), ni kumbali ja mbusi (agumbile) 
siwili (tonde ni nkolo), jilani: “Ana Jwalakwe wankanyisye achitonde 
wanawawili (jwangondolo ni jwambusi), kapena mikolo jinajiwili 
(wangondolo ni wambusi), kapena (tuwanache) twatusimaniche 
muiwelechelo ya mikolo jiwiliji? Mumanyisyani mwaumanyilisi 
nam'baga jenumanja nkuwecheta yakuona.” 


144. Nombe kumbali ja ngamiya (agumbile) siwili (tonde ni nkolo), ni 
kumbali ja ng'ombe (agumbile) siwili (tonde ni nkolo), jilani: “Ana 
Jwalakwe wankanyisye achitonde wanawawili (jwangamiya ni 
jwang'ombe), kapena mikolo jinajiwili (wangamiya ni wang'ombe), 
kapena (tuwanache) twatusimaniche muiwelechelo ya mikolo 

jiwiliji? Kapena jenumanja mwapali pandema jawannamulaga 
Allah yalakweyi? Ana nduni jwali jwalupuso nnope kumpunda 
jwaakunsepela Allah unami kuti wasochelesye wandu mwangali 
umanyilisi? Chisimu Allah ngaakwaajongolaga wandu wakulitenda 
lupuso.” 


145. Jilani: “Nganguchipata muyaijuwulidwe kukwangu chachili 
haraam (kulya) kwa jwaakusaka kulya, ikaweje naga chili chibudu, 
kapena myasi jakusulusyidwa (ndema ja kusikita), kapena nyama 
jeguluwe, chisimu jalakwejo jiwele jausakwa, kapena (chinyama 
chakutendekasya) kopoka (mmalamusi ga Allah) pakolanjilidwa 
(lina linepe) lyangawaga lya Allah pakuchisikita (kuwa mbepesi ja 
akumasoka).” Nambo jwachasingalilwe (nikulya chaharaamucho) 
mwangali kuchisachilila nnope kapena kusumba mpika, basi 
(ngaapata sambi), chisimu Ambuje wenu (Allah) ni Wakululuka 
kusyene, Wachanasa channope. 


146. Sano awala wawaliji Ayuda twakanyisye (kulya) chilichose 
chachikwete ikotwa yangagawikana (mpela liwata ni hachi), soni 
kumbali ja ng'ombe kwisa soni mbusi ni ngondolo twakanyisye (kulya) 
mauta gakwe ikaweje gaganyambatile m’migongo jakwe kapena 
m’matumbo kapena gagawanganyichilene ni maupa, yalakweyo 
twalipile wanganyao ligongo lya unampitiku wao, soni chisimu Uwwe 
niwakuwecheta yakuona. 


147. Sano naga akwisa mwakunkanila, basi jilani: “M'mbuje gwenu 
ni Nsyene chanasa chakwenela, nambo ilagasyo Yakwe yangawa 
nkuyiusya kwa wandu wakulewa.” 


148. Chawecheteje awala wawwanganyisye (Allah ni isanamu) kuti: 
“Allah angasache nganganitum'bwanganya (uwwe) namuno achatati 
wetu, soni nganganituchitenda kuwa haraam chilichose (chaachitesile 
Jwalakwe kuwa halaal, nambo kuti akuinonyela yatukutendayi).” 
Iyyoyopeyo ni iwatite pakanila awala wawaliji paujo pao mpaka 
wapasisye ipotesi Yetu. Jilani: “Ana nkwete umanyilisi uliose (wanti 
Allah akuinonyela yankutendayo) mwanti mpaka ntukopochesye 

(wele umanyilisio)? Ngankukuya ikaweje liganichisyape, soni 
nganim'ba jenumanja kuti nkuwecheta inepe ikaweje yaunami.” 


149. Jilani: “Sano Allah ni jwaakwete umboni wakupesya makani 
(pakutumisya Achimitume ni kutulusya itabu), mwanti angasache 
angan’jongwele wanaose.” 


150. Jilani: “Ikani nasyo mboni syenu syasipeleche umboni kuti Allah 
wayitesile kuwa haraam yalakweyi.” Sano naga sipelecheje umboni, 
basi mmwe ngasintendela nasyo umboni, soni nkakuya yaakuisaka 
awala waagakaaniile ma Aya Getu, ni awala wangakukulupilila ya 
Akhera, soni wanganyao akuwika chakulandanyichisya ni M'mbuje 
gwao (pakuchigalagatila). 


151. Jilani: “Ikaani nansoomele yaayitesile haraam kukwenu M'mbuje 
gwenu. Ngasimum'bwanganyaga Jwalakwe ni chilichose, ni 
mwatendeleje yambone achinangolo wanawawili, soni nkaulagaga 
wanache wenu ligongo lya kulaga, Uwwe chitumpe lisiki jenumanja ni 
wanganyao, soni ngasiyyiwandichila yakunyalaya (mpela chikululu) 
yakuonechela ni yakusisika, soni ngasim'bulaga mundu jwaakanyisye 
Allah (kum'bulaga) ikaweje pa ligongo lyakwitichika (ni malamusi ga 
Dini), yalakweyi anchisisye jenumanja kuti m'be ni lunda.” 


152. “Soni ngasinchiwandichila chipanje cha mwanache jwawina 
ikaweje mwitala lyalili lyambone (mpela kuchitupiya ni malonda), 
mpaka akuyiche komangala kwakwe (ni kumpaga), soni gumbasyani 
chipiimo cha mbale kwisa soni sikelo mwachilungamiko, 
ngatukunkanganika mundu (kutenda) ikaweje yampaka ayikombole, 
soni pati nchiwechetaga (pakwimba magambo kapena kupeleka 
umboni), basi lungamikani namuno (jwakun'gomelajo) ali jwaulongo, 
soni chilanga cha Allah kwanilisyani, yalakweyi anchisisye jenumanja 
kuti m'be wakumbuchila.” 


153. “Soni ali ni litala lyangu lyalili lyagoloka basi likuyani, ni 
ngasinkuya matala (gane) gatakwika mwagannekangenye ni litala 
Lyakwe (Allah), yalakweyi anchisisye jenumanja kuti m'be ni woga 
(wakun'jogopa Jwalakwe).” 


154. Kaneka twampele Musa chitabu pakusaka kwanilisya (ukoto Wetu) 

kwa jwampaka akolosye (masengo), ni (kuwa soni) chakusalichisya 
chindu chilichose, ni chongolo kwisa soni chanasa, kuti wanganyao 
akulupilile yakusimangana ni M'mbuje gwao. 


155. Sano aji (Qur’an) ni chitabu chatutulwisye chachili chaupile, basi 
chikuyani, ni kuwa ni woga, kuti jenumanja ntendeledwe chanasa. 


156. Kuti kasin'ja kuwecheta (yanti): “Chisimu chitabu chatulusyidwe 
ku makuga gawili ga m'bujo mwetu (Ayuda ni Akilisito), soni uwwe 
twaliji tukakumanyilila yawaliji nkusooma.” 


157. Kapena kasin'ja kuti: “Tungawe uwwepe ni wachatutuluchile 
chitabu, tungaliji wakongoka nnope kwapunda wanganyao.” 
Basi pamasile pachim'bichilile chimanyilo (chakumanyukuka) 
chakuumila kwa M’mbuje gwenu (jajili Our'an) soni chongolo 
kwisa soni chanasa, ana nduni jwali jwalupuso nnope kumpunda 
jwaagakaaniile ma Aya ga Allah ni kugatundumalila? Tuchalipila 
awala waakugatundumalila ma Aya Getu ilagasyo yakusakala nnope 
ligongo lyakutundumala kwao. 


158. Ana pana yaakwembecheya pangawaga kwayichilila malaika 
(kukwatyosya umi), kapena kwika Ambuje wenu (lisiku lya Kiyama 
kukwilanya magambo), kapena kwika ine muimanyilo ya Ambuje wenu 
(yakulosya kuwandichila Kiyama)? Lisiku lya kwika ine mu imanyilo 
ya Ambuje wenu, ngasichinkamuchisya mundu chikulupi chakwe 
(chakulupilila pa jele ndemajo) naga nganakulupilila kala, kapena 
kupanganya yambone m'chikulupi mwakwemo. Jilani: “Jembecheyani, 
uwwe nowe tukwembecheya.!"!” 


159. Chisimu awala waagawenye dini jao nikuwa wanganyao mikutula- 
mikutula, mmwe ngachikum'bandika chilichose cha wanganyao, 
chisimu nganya jao jili kwa Allah (ni jutachimanyilila yakutenda 
nao), kaneka ni tachatagulila yawaliji nkutenda. 


[1] (6:158) Akusimulila Abu Hurairah yanti: Ntenga jwa Allah ££ jwatite: “Ngasijiyika 
Kiyama mpaka tilikopoche kaje lyuŵa kuumila kungapililo. Basi wandu patachiliona, 
tachikulupilila wosope watachiwa pa chilambo. Jalakwejo nindema jachichitenda 
ngankamuchisya mundu chikulupi chakwe, naga nganijuwa jwakulupilila nikalape.” 
(Swahîh Al-Bukhârî, Hadith No. 4359). 

160. Jwatachiyika nacho chambone (chimo), basi tachipata yambone 
likumi yakulandana nacho, nambo jwatachiyika nacho chakusakala 
(chimo), ngasalipidwa ikaweje chanti mpela chichocho, soni 
wanganyao ngasaja kutendedwa lupuso. 


161. Jilani: “Chisimu une anjongoleele Ambuje wangu kwitala 
lyakongoka (lya Usilamu), jajili dini jagoloka, dini ja Ibrahima juwaliji 
jwakongoka, soni nganawa mwaakuwanganya (Allah ni isanamu).” 


162. Jilani: “Chisimu swala jangu, ni mbepesi jangu, kwisa soni umi 
wangu ni chiwa changu, (yosopeyo) ya Allah M'mbuje jwa iwumbe 
yosope. 


163. Jwangali wakamusyangana Najo, soni yalakweyi ni yanamulidwe, 
soni une ni jwandanda mwa Asilamu.” 


164. Jilani: “Ana sose m'mbuje jwine jwangawaga Allah, kutendaga 
Jwalakwe ni M'mbuje jwa chindu chilichose?” Ni ngakupanganyaga 
mundu jwalijose (yasambi) ikaweje akulipanganyichisya nsyene 
(ipotesi yakwe), soni jwaatwiichiile nsigo (wasambi) ngasaja 
kutwichila nsigo wajwine, kaneka kwa M'mbuje gwenu ni kwakuujila 
kwenu, basi nitachintagulila ichindu yamwaliji nkulekangana 
muyalakweyo. 


165. Soni Jwalakwe ni Ajula jwantesile wanganyammwe kuwa wawinjila 
pachilambo (panyuma pakwajonanga wakala), ni wanyakwile pa 
uchimbichimbi wane mwajenumanja pachanya pa wane kuti an'dije 
mayeso pa ichindu yampele, chisimu Ambuje wenu ni wachitema 
pakupeleka ipotesi, nambo soni Walakweo ni Wakululuka kusyene, 
Wachanasa channope. 








Surat 7. Al-A’râf 


5 Sûrat 7. Al-A’râf 


Mulina lya Allah, Jwaukoto wejinji, 
Jwachanasa channope. 


1. Alif. Lam-Mim-Swad.!! 




















2.(Achi ni) chitabu (cha Our” an) chachitulusyidwe kukwenu, basimuntima 
mwenu mukawa mwana kutawika pa (kuchilungusya) chalakwechi 
(pakogopa kunkanila), kuti mwatetele nacho (achimakafili), ni kuwa 
chikumbusyo kwa wakulupilila. 


3. Kuyani yaitulusyidwe kukwenu jenumanja kuumila kwa M'mbuje 
gwenu (Allah), ni ngasimwakuya akugosa (wanepe) wangawaga 
Jwalakwejo, yannonope ni yankukumbuchila. 

4. Ana soni jilingwa mwa misi jatwajijonasile, ni yajiyichilile ipotesi 
Yetu lwaachilo kapena wanganyao ali n'gusama (muusi)! 

5. Ni nganikuwa kulilasika kwao pa ndema jayaichilile ipotesi Yetu 
ikaweje watiji: “Chisimu uwwe twaliji wakulitenda lupuso.” 

6. Basi chisimu chene tuchawusya awala wawatumisyilidwe 
(achimitenga), nombenao achimitenga tuchawusya. 

7. Basi chisimu chene tuchasimbila (ngani syao syosope) mwaumanyilisi, 
soni Uwwe nganituwa wakusowa (pa yawatendaga). 

8. Soni chipiimo (chakupimila masengo ga wandu) lyele lisikulyo chichiwa 
chakuonaonape (changali chinyengo),”! sano wayikasitope ipiimo yao 


[1] (7:1) Asi harufusi ni chimpepe mu isimosimo ya Qur'an. Ni pangali jwine 
jwaakumanyilila mate gakwe ikaweje Allah pe basi. 


[2] (7:8) Masengo ni iwecheto ya wanache wa Adam ichipimidwa: Akusimulila Abu 
Huraira yanti: Ntume ££ jwatite: “Malowe gawili gawele gakunonyeledwa kwa 
(Allah) Jwaukoto wejinji, gakwepepala pa lulimi, nambo gakusitopa nnopa pa sikelo. 
Malowe gakwe nigakuti: “Subhana Allahi-wa bihamdihi — Subhana Allahil-“ Azim.” 
(Kuswejela nikwakwe Allah nambo soni lumbili losope Iwene alapikwe Jwalakwe 





Sûrat 7. Al-A’râf 180 Juzu 8 


(yamasengo gambone), basi wanganyao ni wachakawe wakupunda. 


9. Nambo wayikapepuche ipiimo yao (yamasengo gambone), basi 
wanganyao ni awala walipelelwekasisye achimisyene ligongo lya 
lupuso Iwawaliji nkugatenda ma Aya Getu. 


10. Soni pamasile patuntamilichikasisye wanganyammwe pachilambo, 
ni tum'bichilepo yakulamila, nambo kutogolela kwenu kwannonope. 


11. Soni chisimu twan'gumbile wanganyammwe (babawenu Adam), 
kaneka ni kunkolosya (pakumpa kaoneche kachimundu), kaneko ni 
twatite kwa Achimalaika: “Mwasujudilani Adam.” Basi wosope ni 
wasujudu kusigala Ibulisu, nganawa mwa akusujudu. 


12. (Allah) jwatite: “Chichi chinsiwilile kuti nkasujudu ndema 
janallamwile?” Jwalakwe jwatite: “Une ni jwambone nnope kumpunda 
jwalakweju, mwangumbile une kuumila m'moto, ni mun'gumbile 
jwalakweju kuumila mwilongo.” 


13. (Allah) jwatite: “Basi tulukani mwele (mu Mbepomo), mwanti 
ngayikuwajilwa kukwenu kuti n'dikwesye mwalakwemo, basi 
kopokani chisimu mmwejo n'di muwakuchembuluka.” 


14. Jwalakwe jwatite: “Mumbani lipesa (lyakuti ngawa) mpaka lisiku 
lyakwimusyidwa (wandu m’malembe).” 


15. (Allah) jwatite: “Chisimu mmwejo n'di muwakupedwa lipesa.” 


16. Jwalakwe jwatite: “Basi ligongo lyanti mundesile kuwa 
jwakupombotala, chinatamilile kwene wanganyao petala Lyenu 
lyagoloka (kuti nasokonesye).” 


17. “Kaneka chinaayichilileje kwene cham'bujo mwao ni chamunyuma 
mwao, kwisa soni chakun'dyo kwao ni chakunchiji kwao, soni 
ngamwasimana wajinji mwajamanjao ali wakutogolela.” 


18. (Allah) jwatite: “Kopokani mwalakwemo n'di wakunyosyedwa ni 


— Kuswejela nikwakwe Allah Jwankulungwa nnope.) (Swahih Al-Bukhârî, Hadith 
No. 7124) 

kuwinjidwa, chisimu wataiche mwakunkuya mmwe mwawanganyao, 
nikuti tingajigumbasye kwene Jahannama ni jenumanja wosope.” 


19. Kaneko (Allah jwatite kwa Adam): “E mmwe Adam! Tamani 
mmwejo ni wankwenu mu Litimbe lya ku Mbepo, basi n'dyeje 
palipose pansachile, nambo ngasinchiwandichila achi chitelachi 
ntakuwa muwakulitenda lupuso.” 


20. Basi shetani jwaasongonele (yakusakala Adam ni Hawa), kuti 
iwonechele kukwao yayasisiche kwa wanganyao mu umakonope wao, 
(shetani) ni jwatite: “M'mbuje gwenu nganankanya achi chitelachi 
ikaweje kuti ntakwika mwansyuchile malaika gawili, kapena kuwa 
muwandamo (wangawa).” 


21. Ni jwalumbile pameso pao (juchitiji): “Chisimu une ndili (jumpepe) 
mwa akum'bunda misyungu.” 


22. Basi ni jwaatulwisye (pa uchimbichimbi wao) mwakwanyenjelela. 
Basi pandema jawapasyisye (isogosi ya) chitelacho, waonechele 
kukwao umakonope wao, ni watandite kulinyambatika masamba 
ga mu Litimbemo, ni jwaawilasile M'mbuje gwao (juchitiji): “Ana 
nganinankanya wanawawilimmwe achi chitelachi, ni kunsalila kuti 
chisimu shetani kukwenu ni mmagongo jwakuonechela?” 


23. Wanawawilio watite: “E Ambuje wetu! Tulitendele lupuso 
twachimisyewe, nambo naga ngankutukululuchila ni kututendela 
chanasa chisimu chituwe mu wakwasika.” 


24. (Allah) jwatite: “Tulukani, chilikati chenu chili chana utinda, soni 
nkwete jenumanja kuduniya ndamo jenu ni kusengwa kwa ndema 
jannono.” 


25. (Allah) jwatite: “Tinkaweje umi mwele (m'duniyamo), soni 
mwalakwemo tinkaweje, soni kuumila mwele (mwitakamo) 
tinchikoposyedwa.” 


26. E jenumanja wanache wa Adam! Chisimu tuntuluchisye iwaalo 
yaikusisa umakonope wenu nikuwa soni ipeto (yakulipetela nayo), 





Sûrat 6. Al-An’âm 182 Juzu 8 


nambo iwaalo ya woga (wakun'jogopa Allah mpela chikulupi ni 
masengo gambone), yele ni yaili yambone nnope. Yalakweyo ili mu 
imanyisyo ya Allah kuti wanganyao awe wakumbuchila. 


27. E jenumanja wanache wa Adam! Akansokonesya shetani yawatite 
pakwakopokasya achinangolo wenu wanawawili mu Litimbe lya 
ku Mbepo, achaawuulaga yakuwala yao kuti waalosye umakonope 
wao, chisimu jwalakwejo akasam'bonaga wanganyammwe - 
jwele ni lukosyo lwakwe (lwachijini) — mukawe kanti jenumanja 
ngankwaonaga. Chisimu Uwwe tugatesile mashetani kuwa isyowe ya 
awala wangakukulupilila. 


28. Soni naga atesile chakunyalaya akasatiji: “Twasimene achatati wetu 
achitenga chalakwechi, nombenajo Allah atulamwile chelechi.” Jilani: 
“Chisimu Allah jwangalamula yakunyalaya. Ana mkum'bechetela 
Allah yangankuimanyilila?” 


29. Jilani: “Ambuje wangu alamwile chilungamiko, ni (akuti soni) 
lungamisyani ngope syenu (Kukwakwe) pamalo palipose 
pakusujudila (ndema jakuswali), ni munnumbanjileje Jwalakwe 
mwakunswejechesya dini Jakwe, mpela yawatite Jwalakwe 
pakuntanda (kun'gumba, iyyoyopeyo soni) chinchiujila (Kukwakwe).” 


30. Likuga line alijongwele, nambo likuga line kuwajilwe kukwao 
kusokonechela, chisimu wanganyao agatesile mashetani kuwa 
akwagosa wao kunneka Allah, ni akuganichisya yanti wanganyao ali 
wakongoka. 


. E jenumanja wanache wa Adam! Jigalani yakulisalalichisya yenu 
(pakuwala yakuwala yachasa) pamalo palipose pakuswalila,!! ni lyagani 


(7:31) Liwele lilamusi kuti mundu aswali ali awete yakuwala yachasa. Allah 
paakuti: “Jigalani yakulisalalichisya yenu (pakuwala yakuwala yachasa) pamalo 
palipose pakuswalila...” Akwamba kuwunichila umakonope wosope. Umakonope 
wa jwannume paswala: Ukutandila pa chisowu mpaka mmalungo ni kunyuma 
kwakwe. Nambo ili yambone nnope kuti makoyo gakwe ganagawili gaweje soni 
gewunichile. Sano umatakope wa jwankongwe ukwenela chilu chakwe chosope ni 
mmakawu mwakwe, ikaweje ngope jakwepe. Nambo ili yambone nnope kuti magasa 
gakwe gaweje gewunichile soni. Ayi ili nyyiyi kwa wosopeo ndema jaakuswali ni 

soni mwagani nambo ngasintenda ulyakasi, chisimu Jwalakwe (Allah) 
jwaanganonyela waulyakasi. 


32. Jilani: “Ana nduni jwaayitesile kuwa haraam ipeto ya Allah (mpela 
yakuwala yakusalala) yawakopochesye achikapolo Wakwe, kwisa 
soni lisiki lyambone?” Jilani: “Yalakweyo pa umi wa duniya (uno) 
achinsyene wakwe ni wakulupilila (namuno kuti makafili akupasyaga 
nao, nambo) lisiku lya Kiyama ichiwa yaoyaope (wakulupililao).” 
Iyyoyopeyo ni yatukuti pagopolanya ma Aya kwa wandu 
waakumanyilila. 


33. Jilani: “Chisimu Ambuje wangu ayitesile kuwa haraam yakunyalaya 
(yaili ilemwa yayikulungwa mpela chikululu), yaiwonechele 
muyalakweyo ni yaisisiche yakwe, ni yasambi (yantundu uliose), 
kwisa soni uwwanga (wakutenda) mwangali ligongo, ni kuti 
mum'bwanganyeje Allah ni ichindu yanganaituluchisya umboni 
(wakundisya kuigalagatila), soni nikuti mum'becheteleje Allah 
yangankuimanyilila.” 


34. Soni nkutula uliose wana ndema jakwe (jakuwila), basi pati jiyiche 
ndema jaojo, nganawa ajichelewasisye kwakandawi namuno 
kujijanguya. 


35. E jenumanja wanache wa Adam! Ndema jilijose jakum'bichilila 
achimitenga wakuumila mwa jenumanja, ni kunsimbilaga ma Aya 
Gangu (mwajitikani), sano waligosile (kuilemwa) ni kwilanya (itendo 
yao), basi ngaaja kuwa ni woga soni ngaaja kuwa wakudandaula. 


36. Nambo awala waakaaniile ma Aya Getu ni kulikwesya nago, 
wanganyao niwandu wa ku Moto, wanyao kwalakweko takawe 
wandamo. 


37. Ana nduni jwali jwalupuso nnope kumpunda mundu jwansepele Allah 
unami, kapena kanila ma Aya Gakwe? Wanganyao chilyapate liunjili 


kusyungula Likaaba. Ana nguwo silingwa syakwanila wakongwe kuwala pa Swala? 
Ikrima jwatite: “Naga wakongwe takombole kuliwunichila chilu chosope ni nguwo 
jimo, basi tijakwanile.” (Swahih Al-Bukhârî, Hadith No. 365). 

lyao (lya yambone ya umi wa duniya lya walembeledwe) m’chitabu 
(cha lisosa lya Allah namuno kuti ali makafili), kwikanila ndema 
jakwaichilila achimitenga Wetu (Wali Achimalaika) kwisa kwatyosya 
umi, tachiti (pakwawusya): “Ili kwapi ayila yamwaliji nkuilumbanjila 
kunneka Allah?” Wanganyao tachiti: “Itusokonechele.” Ni 
chachilitendela umboni achimisyene wanti wanganyao waliji makafili. 


38. (Allah) tachiti: “Jinjilani ku Moto m’mikutula jajapite kala jenumanja 
nkanimpagwe ja majini ni wandu. Ndema jilijose jaukajinjileje 
nkutula tiukaulweseje (nkutula) ujakwe (wakala), kwikanila ndema 
jatakasongangane mwalakwemo wanaose, wakumalichisya wao 
(kwinjila) chachiti pakwamba ya wakutandilila wao: “Ambuje wetu! 
Wanganyawa watusokonesye, basi mwapani ilagasyo yakonjechesya 
ya Moto.” Jwalakwe tachiti: “Jwalijose akwete (ilagasyo) ya 
konjochesya nambo kuti ngankumanyilila.” 


39. Sano wakutandilila wao tachiti kwa wakumalichisya wao: 
“Nganiupagwatu kukwenu ukoto uliose wakutupunda uwwe, basi 
pasyani ilagasyo ligongo lya (sambi) syamwaliji nkupanganya.” 


40. Chisimu awala waakaaniile ma Aya Getu ni kulikwesya nago, 
ngasaugulilidwa milango ja kwinani, soni ngasajinjila ku Mbepo 
mpakajikajinjile ngamiya pebowo lyasingano (yaili yangakomboleka), 
soni iyyoyopeyo ni yatukutiji pakwalipila akulewa. 


41. Akwete wanganyao kuumila mu Jahannama ugono (wamoto), 
ni pachanya pao chakwaunichila (chamoto), soni iyyoyopeyo ni 
yatukutiji pakwalipila walupuso. 


42. Sano awala waakulupilile nikutendaga yambone - 
ngatukunkanganichisyaga mundu (kutenda) ikaweje yampaka 
ayikombole - wanganyao niwandu wa ku Mbepo, wanyao 
mwalakwemo takawe wandamo. 

43. Ni tuchityosya yayaliji m’`mitima mwao ya utinda (wawatindanaga pa 
duniya), sulo sinankujilima cha pasi pao, ni tachiti: “Lumbili losope 
lwene alapikwe Allah Ajula jwawatujongolele ku yalakweyi, soni 

nganganituwa wanti nikongoka ingaŵe yanti Allah nganatujongola. 
Chisimu achimitenga wa M'mbuje gwetu pamasile pawayiche ni 
yakuona.” Ni chachiwilanjidwa (pakwasalila yanti): “Jalakweji ni 
Mbepo jan'jinjisyidwe majumba ligongo lya yamwaliji nkutenda.” 


44. Soni wandu wa ku Mbepo tachawilanga wandu wa ku Moto (achitiji): 
“Chisimu uwwe tuisimene yawatupaga chilanga Ambuje wetu kuti 
yakuona, ana nombe wanganyammwe iyyisimene yawampaga 
chilanga Ambuje wenu kuti yakuona?” Wanganyao tachiti 
(pakwanga): “Elo.” Basi ni tachijenesya nkwenesya chilikati chao 
yanti: “Malweso ga Allah gali pa walupuso.” 


45. “Awala wawaliji nkusiwilila (wandu kuti akajenda) petala lya Allah 
ni kusachililaga ali alipombotesye (litalalyo), soni wanganyao waliji 
ali nkukanila ya Akhera.” 


46. Soni chilikati chao (cha wandu wa ku Mbepo ni wa ku Moto), 
chipakawe pana uwigo (chachili chikwesya), soni pachanya pa 
chikwesya, paachiwa pana wandu (wakulandana itendo yao yambone 
ni yakusakala) wachachiwa ali nkwamanyilila wosope (wandu wa ku 
Mbepo ni wa ku Moto) ni imanyilo yao. Ni tachawilanga wandu wa ku 


47. Sano ndema jachigakagalausyidweje meso gao (kulola) upande wa 
wandu wa ku Moto takajileje: “Ambuje wetu! Ngasintuwika uwwe 
pamo ni wandu walupuso.” 

48. Soni wandu wa pa chikwesya chachawilanga wandu (wa ku Moto) 
wachachamanyilila ni imanyilo yao achitiji: “Nganiunkamuchisya 
winji wenu ula namuno ayila yamwaliji nkulikwechesya nayo.” 

49. “Ana wanyawa ngawa ni awala wamwalumbililaga yanti Allah 


nganawa watendele chanasa? (Nnole! Iwechetedwetu kukwao yanti): 
“Jinjilani ku Mbepo, ngam'ba ni woga soni ngam'ba wakudandaula.” 


50. Nombe wandu wa ku Moto tachawilanga wandu wa ku Mbepo 

(achitiji): “Tupungulilani mesi kapena lisiki lyampele Allah.” 
Wanganyao tachiti: “Chisimu Allah ayitesile inayiwiliyo kuwa 
yakanyisyidwa kwa achimakafili.” 


51. Awala wawajitesile dini jao kuwa chanache ni masanje, ni wanyenjile 
umi wa duniya. Basi lelo chitwaliwalile yawatite pakukuliwalila 
kusimana nalyo lisiku lyao lyeleli, ni yawatiji pakanila ma Aya Getu. 


52. Soni chisimu pamasile patuiche nacho kukwao chitabu (cha Qur’an) 
chatuchigopolenye mwa umanyilisi, kuwa chongolo kwisa soni 
chanasa kwa wandu waakukulupilila. 


53. Ana pana chaakwembecheya pangawaga kalulila kwakwe 
(kwa yayikusalidwa m'chitabumo kuti ichitendekwa)? Lisiku 
lyakwika kalulila kwakwe (lisiku lya Kiyama) tachiwecheta awala 
wawachiliwalile kala (chitabucho kuti): “Chisimu achimitenga wa 
M’mbuje gwetu (Allah) wayiche ni yakuona (lelo tukwitichisya). 
Ana ni tukwete uwwe akutujokola wanti ni atujokole, kapena mpaka 
ikomboleche kutuwusya kuti tukatende (yambone) yangawaga ayila 
(yakusakala) yatwaliji nkutenda?” Pamasile paŵalipelelwekasyisye 
achimisyene, ni yaasokonechele wanganyao (isanamu) yawaliji 
nkuisepelela (kuti chiyichajokola kwa Allah). 


54. Chisimu M'mbuje gwenu ni Allah Ajula juwagumbile mawunde 
ni mataka m'mowa nsano nalimo, kaneka ni jwatenjele pa Arishi 
(Chindanda Chaulungu). Akuchitendaga chilo kuwa chakuwuunichila 
muusi ni chikasaukuyaga mwa chitemachitema (iyyopeyo soni 
muusi kuchiunichila chilo ni ukasachikuyaga mwa chitemachitema), 
soni (agumbile) lyuwa ni mwesi kwisa soni ndondwa, (yosope) 
ijepepasyidwe kwa (kuya) chilamusi Chakwe. Manyililani yanti 
gumba ni Kwakwe kwisa soni ulamusi, anyakwiche Allah (pa 
uchimbichimbi ni upile) M'mbuje jwa iwumbe (yosope). 


55. Mum'bombani M'mbuje gwenu mwakulinandiya ni mwakusisa, 
chisimu Jwalakwe jwangaanonyela wakusumba mpika. 


56. Ni ngasim'bwatanganyaga pachilambo panyuma pa kupajilanya, ni 

mum’bombeje mwaoga ni mwakola tama, chisimu chanasa cha Allah 
chili dusi kwa wakolosya. 


57. Soni Jwalakwe ni Ajula jwaakujitumisyaga mbungo kuŵa 
chisengwasyo paujo pa ukoto Wakwe (wula nkanijigwe), mpaka 
pati jili jitwichile (mbungojo) maunde Gausito, tukasajitumisyaga 
ku chilambo chachiwe. Basi ni tukasatulusyaga mesi (gawula) 
kwalakweko, basi ni galakwego tukasakoposyaga isogosi yantundu 
uliose, iyyoyopeyo ni yatuchiti pakwakoposya wawe (m”malembe). 
(Yosopeyi) kuti jenumanja M'be wakumbuchila. 


58. Sano chilambo chambone (chachajila) mmela wakwe ukasakopoka 
(mwagapugapu) mulisosa lya Ambujegwe, nambo (chilambo) 
chachisakele (changali chajila, mmela wakwe) wangakopoka ikaweje 
mwakulajilila. Iyyoyopeyo ni yatukuti pagopolanya ma Aya kwa 
wandu waakutogolela. 


59. Chisimu chene twantumisye Nuhu kuwandu wakwe nijwatite: “E 
wandu wangu! Mun'galagatilani Allah, nganinkola nnungu jwine 
jwangawaga Jwalakwe, chisimu une ngun'jogopela ilagasyo ya lisiku 
lyekulungwa nnope.” 


60. Achinkulungwa mwa wandu wakwe watite: “Chisimu uwwe 
tukum'bona kuti n'di mukusokonechela kwakuonechela.” 


61.Jwalakwe jwatite: “E wandu wangu! Kwaune kwangali kusokonechela, 
nambo kuti uneji Ntenga jwakuumila kwa M'mbuje jwa iwumbe 
yosope.” 


62. “Ngulungusya kukwenu utenga wa Ambuje wangu, soni ngum'bunda 
misyungu, ni ngumanyilila kuumila kwa Allah yangankuimanyilila.” 


63. “Ana nkusimonga kum'bichilila kwenu chikumbusyo kuumila 
kwa M'mbuje gwenu kupitila mwa mundu jwakutyochela mwa 
jenumanja, kuti antetele, ni kuti n'jogope, soni nikuti wanganyammwe 
ntendeledwe chanasa?” 


64. Nambo wankaaniile, basi ni twankulupwisye jwalakwe ni awala 

wawaliji najo imo m'chombo, ni twamisyisye awala wawaakaaniile 
ma Aya Getu. Chisimu wanganyao waliji wandu wangalola. 


65. Sano kwa achina Adi (twantumisye) nnongo n'jao (jwali) Hudu. 
Jwalakwe jwatite: “E wandu wangu! Mun'galagatilani Allah, 
nganinkola nnungu jwine jwangawaga Jwalakwe, ana ngankogopa?” 


66. Anchinkulungwa awala wawakanile mwa wandu wakwe watite: 
“Chisimu uwwe tukum'bona kuti n'di nkupulika, soni uwwe 
tukun'ganichisya kuti mmwejo jumpepe mwa waunami.” 


67. Jwalakwe jwatite: “E wandu wangu! Kwaune kwangali kupulika, 
nambo kuti uneji Ntenga jwakuumila kwa M'mbuje jwa iwumbe 
yosope. 


68. Ngulungusya kukwenu utenga wa Ambuje wangu, soni une kukwenu 
ni nkuwunda misyungu jwakulupichika. 


69. Ana nkusimonga kum'bichilila kwenu chikumbusyo kuumila kwa 
M'mbuje gwenu kupitila mwa mundu jwakutyochela mwa jenumanja 
kuti antetele? Soni kumbuchilani ndema jawam'bisile jenumanja kuwa 
wawinjila panyuma pa wandu wa Nuhu, nian'jonjechesye kusapanguka 
mu kagumbidwe (pakumpa ilu yamachili, yekulungwakulungwa soni 
yeleuleu), basi kumbuchilani indimba ya Allah kuti m'be wakupunda.” 


70. Wanganyao watite: “Ana ntuyichilile kuti tun'galagatileje Allah 
Jikape ni tuleche yawaliji nkugalagatila achatati wetu? Basi ikani nayo 
kukwetu yankutupa chilangayo naga n'di mwa akuwecheta yakuona.” 


71. Jwalakwe jwatite: “Pamasile pa in'gwilile ilagasyo kwisa soni 
gasabu kuumila kwa M'mbuje gwenu. Ana nkukangana none pa 
mena gamwagambile kugakolanga wanganyammwe ni achatatiwenu 
(pa isanamu yankuigalagatila), kutendaga Allah nganatulusya pa 
galakwego umboni uliose (wakulosya kuti gelego mena ga milungu 
jakuwajilwa kujigalagatila)? Basi jembecheyani, chisimu une ndili 
mwa akwembecheya namwe.” 


72. Basi ni twankulupwisye jwalakwe ni awala wawaliji najo imo 

ni chanasa chakuumila Kukwetu, ni twakatile njiga sya awala 
wawaakaaniile ma Aya Getu (pakuwa wosope wene), soni nganawa 
wakulupilila. 


73. Sano kwa achina Samuda (twantumisye) nnongo n’jao (jwali) 
Swaleh. Jwalakwe jwatite: “E wandu wangu! Mun'galagatilani 
Allah, nganinkola nnungu jwine jwangawaga Jwalakwe, pamasile 
pachim'bichilile chilosyo chakuonechela palangulangu kuumila kwa 
M'mbuje gwenu. Aji ngamiya ja Allah jiwele chilosyo kukwenu, 
basi jilekani jilyeje petaka lya Allah, ni ngasin'jikwaya ni yakusakala 
iliyose, itakwika mwainkwembekenye ilagasyo yakupoteka nnope.” 


74. “Soni kumbuchilani ndema jaŵam'bisile jenumanja kuwa wawinjila 
panyuma pa achina Adi, ni antaamiiche ndamo jambone pachilambo, 
nkulitawila majumba gamakulungwakulungwa muiwata yakwe, soni 
ni nkusepa m’matumbi majumba, basi kumbuchilani indimba ya 
Allah, ni nkalapwaga pachilambo pakuwatanganya.” 


75. Anchinkulungwa awala wawalikwesyisye mwa wandu wakwe watite 
pakwasalila awala wawawalanjidwaga kuti wangalikombolela mu 
wandu wawakulupilile mwajamanjao: “Ana ni nkumanyilila kusyene 
yanti Swaleh juli jwakutumisyidwa kuumila kwa M'mbujegwe?” 
Wanganyao watite: “Chisimu uwwe ichindu yaatumisyidwe nayo 
jwalakweju tuli wakuikulupilila.” 

76.Awala wawalikwesyisye watite: “Chisimu uwweayi yanyyikulupilileyi 
tuli wakuikana.” 

77. Basi niwajisinjile ngamiya,ni kutenda chalu pakuleka (kuya) lilamusi 
lya M'mbuje gwao, ni kuwecheta kuti: “E mmwe Swaleh! Ikaani 
nayo kukwetu yankutupa chilangayo naga n’di mwa achimitenga.” 

78. Basi nichakwembekenye chisikinya, mwanti wasimanikwe 


m’majumba mwao (ali awile) chitindiwalile. 


79. Basi jwalakwe nijwaatyochele aku juchitiji: “E wandu wangu! 
Chisimu pamasile panalungwisye utenga wa Ambuje wangu kukwenu, 

soni ni nam'bundile misyungu (jambone), nambo kuti jenumanja 
ngankwanonyelaga akuwunda misyungu.” 


80. Nombenajo Lutwi (twampele utume. Kumbuchilani) katema kajwatite 
kwawandu wakwe: “Ana nkutenda yakunyalaya yanganannongoleleje 
kuitenda yalakweyo jwalijose mu iwumbe yosope (yakala)?” 


81. “Chisimu wanganyammwe nkwatenda achalume matanyula 
kuleka (kwalomba) achakongwe, nambo wanganyammwe niwandu 
wakupundanganya malile (pa kupanganya sambi syekulungwa 
nnope).” 


82. Ni nganiuwa wanje wa wandu wakwe (kuti waliji wambone), ikaweje 
kuwecheta yanti: “Mwawingani m”musi mwenu, chisimu wanganyao 
ni wandu waakuliiswejesya (chatamile yapi m”musi wausakwa!)” 


83. Basi ni twankulupwisye jwalakwe pamo ni liwasa lyakwe, ikaweje 
wankwakwepe; waliji mwa akusigalila munyuma (ni wajonasiche). 


84. Ni twatuluchisye wula (ja maganga), basi nnole mujawelele mbesi ja 
akulewa. 


85. Sano (kuwandu wa) ku Madiyana (twantumisye) nnongo n’jao (jwali) 
Shuaibu. Jwalakwe jwatite: “E wandu wangu! Mun'galagatilani 
Allah, nganinkola nnungu jwine jwangawaga Jwalakwe, pamasile 
pachim'bichilile chilosyo chakuonechela palangulangu kuumila 
kwa M'mbuje gwenu. Basi gumbasyani chipiimo chambale kwisa 
soni sikelo, soni ngasimwapunguchisyaga wandu ichindu yao, ni 
ngasim'bwatanganyaga pachilambo panyuma pa kupakolosya. 
Yalakweyi ni yaili yambone kukwenu nam'baga jenumanja 
wakulupilila (kusyene).” 


86. “Soni ngasintamaga petala palipose nikwajogoyaga (wandu), soni ni 
kwasiwililaga kwitala lya Allah wandu wankulupilile Jwalakwe, ni 
kusachililaga n'di nlipombotesye (litalalyo), soni kumbuchilani ndema 
jamwaliji wansakato kaneka niwantupiye. Soni nnole mujawelele 
mbesi ja akuwatanganya.” 

87. “Soni naliwaga likuga line mwa jenumanja liukulupilile (utenga) 
wandumisyidwe nao, sano likuga line ni nganilikulupilila, basi pililani 
mpaka Allah ajilanye chilikati chetu, soni Jwalakwe ni Jwambone 
nnope mwa akwilanya (magambo).” 


88. © Achinkulungwa awala wawalikwesyisye mwa wandu wakwe 
watite: “Chisimu uwwe chitum’binje mmwe Shuaibu m’musi 
mwetu pamo ni awala waakulupilile imo nimmwe, ayo iyayi nikuti 
chim'bujile kwene ku dini jetu.” Jwalakwe jwatite: “Namuno kuti tuli 
nkujiwenga?” 


89. “Chisimu chituwe tunsepele Allah unami naga tuli tuwujile ku dini 
jenu panyuma panti Allah ali atujokweleko, soni ngawa nkuwa 
kukwetu yakuwujila kwalakweko ikaweje naga Allah Ambuje wetu 
ali asachile, Ambuje wetu atenjele paumanyilisi wakuchimanya 
chilichose, kwa Allah pe ni kwatujeegamiile, Ambuje wetu! Jilanyani 
chilikati chetuwe ni wandu wetu mwakuonaonape, soni Mmwejo ni 
Wambone nnope mwa akwilanya.” 


90. Achinkulungwa awala wawakanile mwa wandu wakwe ni watite: 
“Nambo naga munkuye Shuaibu chisimu wanganyammwe pa jele 
ndemajo chim'be wakwasika.” 


91. Basi ni chakwembekenye chisikinya, mwanti wachelelwe (ali wawe) 
m’majumba mwao chitindiwalile. 


92. Awala wawankaaniile Shuaibu waliji nti chisawu nganatamejepo 
(pamalopo), awala wawankaaniile Shuaibu ni wawaliji wakwasika. 


93. Basi jwalakwe nijwatyochele aku juchitiji: “E wandu wangu! Chisimu 
pamasile panalungwisye mautenga ga Ambuje wangu kukwenu, soni 
ni nam'bundile misyungu (jambone), sano chinadandaulile chinauli 
wandu makafili?” 


94. Soni nganitutumisyeje m’musi (uliose) ntume jwalijose (ni kunkana) 
ikaweje twakwembekanyaga achimisyeneo ni ulanda kwisa soni 
makungu kuti atetewale. 

95. Kaneka twagalausyaga pamalo pa yakusakala ni kuwikapo yambone 
(twatyochesyaga ulanda ni makungugo nkanakulupililepe), mpaka 
watupaga (ni kutupa soni ipanje yao), ni waikanaga mwakuwecheta 
yanti: “(Ata kalakala ni iyyiyipeyi) makungu ni ntendele yapataga 
achatati wetu (makunguga ngawa ligongo lya ukafili.)” Basi ni 
twakwembekanyaga mwachisupuchisya akakumanyilila. 


96. Soni ingawe yanti achimisyene misio wakulupilile ni kuwa ni woga 
(wakun'jogopa Allah), chisimu tungaugulile upile kuumila kwinani ni 
pasi, nambo kuti wakaaniile, basi ni twakwembekenye ligongo lya 
yawaliji nkupanganya. 


97. Ana achimisyene misio akuliona kuti ali pantunjelele kwanti ngawa 
nkwaichilila ipotesi Yetu Iwachilo ali nnugono? 


98. Kapena achimisyene misio akuliona kuti ali pantunjelele kwanti 
ngawa nkwaichilila ipotesi Yetu Iwansana ali nkung'anda? 


99. Ana akuliona kuti ali pa ntunjelele ku mitego ja Allah? Basi ngawa 
nkuliona kuti ali pa ntunjelele ku mitego ja Allah ikaweje wandu wali 
wakwasika. 


100. Ana nganiyiwa yakumanyika kwa awala waachitawele chilambo 
panyuma pa achimisyene (wawatamagamo kala) yanti; Uwwe 
tungasache tungapatisye ipotesi ligongo lya sambi syao, ni kwadinda 
m’mitima mwao kwanti nganawa apikene (chilichose)? 


101. Jalakwejo nimisi jatukunsimbila sine mwa ngani syakwe, soni 
chisimu chene achimitenga wao waichilile ni ilosyo yakuonechela 
palangulangu, basi ni nganawa wanti ni kuikulupilila yawaikanile kala, 
iyyoyopeyo niyakasatiji Allah pakudinda m’mitima ja achimakafili. 

102. Soni nganituchisimana kwa wajinji mwa wanganyao chilanga 
chilichose (chawaliji nkuchikwanisya), nambo twaasimene wajinji 
mwa wanganyao ali wakunyosya. 

103. Kaneka panyuma pao (achimitenga wasalidweo), twantumisye Musa 
ni isimosimo Yetu kwa Firiauna ni nduna syakwe, basi ni waitesile 

lupuso pakuikana, basi nnole mujaŵelele mbesi ja akuwatanganya. 


104. Sano Musa jwatite: “E mmwe Firiauna! Chisimu une ni Ntenga 
jwakuumila kwa M'mbuje jwa iwumbe yosope.” 


105. “Ikusosekwa kukwangu kuti ngasinam'bechetela Allah ikaweje 
yakuonaonape, chisimu nam'bichiiliile wanganyammwe ni 
chisimosimo chakuonechela chakuumila kwa M’mbuje gwenu, basi 
mwalekani mbigule nao wanache wa Israila.” 


106. (Firiauna) jwatite: “Nam'baga m'biiche ni chimanyisyo basi ikaani 
nacho naga nkuwecheta yakuona.” 


107. Basi (Musa) ni jwaponyisye simbo jakwe (pasi). Nalole! Jasyuchile 
lijoka lyakuonechela. 


108. Soni ni jwakopwesye ligasa lyakwe. Nalole! Lyasyuchile lyeswela 
(lyakumelemenda) kwa akulola. 


109. Achinkulungwa wa mwa wandu wa Firiauna (pakwitichisyana ni 
Firiaunajo) watite: “Chisimu jwalakweju ni nsawi jwakumanyilila 
nnope (usawi).” 


110. “Jukusaka kuti junkopokasye m’chilambo mwenu, ana nitinnamule 
yantiuli?” 


111. Wanganyao watite (pakumpanga lunda Firiauna): “Munnechelesyani 
panandi jwalakwe ni nkulugwejo (nkaawulaga chitema), nintumisye 
m’misinda akusonganganya.” 

112. “Kuti ayiche najo kukwenu nsawi jwalijose jwali jwakumanyilila 
nnope (usawi).” 

113. Ni wamf'bichilile asawi Firiauna. Wanganyao watite: “Chisimu 
kukwetu chikuwe kwana malipilo (gambone) natuwaga uwwejo ni 
wakupunda.” 


114. Jwalakwe jwatite: “Elo, konjechesya soni pelepo, chisimu 
wanganyammwe chim'be mwa akuwandichisyidwa (kukwangu).” 

115. Wanganyao watite: “E mmwe Musa! Mwine chimponye kaje, 
kapena uwwe niwachituwe akuponya (mwakutandilila)?” 


116. Jwalakwe jwatite: “Ponyani.” Basi ndema jawaponyisye wagalojile 
meso ga wandu ni kwataga woga, ni waiche ni usawi wekulungwa 
nnope. 


117. Ni twajuuwiile (malowe) kwa Musa ganti: “Ponyani simbo jenu.” 
Nalole! Jalakwe jamisile mwanakamo yaunami yawaliji nkulosya. 


118. Basi chasimichiche chakuona ni yaweseche yawaliji nkutenda. 
119. Basi niwapundidwe palakwepo niwasyuchile kuwa wakunyosyeka. 
120. Asawi ni waligwisyisye pasi kusujudu. 

121. Watite: “Tunkulupilile M'mbuje jwa iwumbe yosope.” 

122. “M'mbuje jwa Musa ni Haruna.” 


123. Firiauna jwatite: “Ana munkulupilile jwalakweju une nkaninampe 
lusa? Chisimu aga ni malindi gantesile wanganyammwe mu 
nsindamu kuti mwakoposyemo achinsyene (nintawale jemanja), basi 
pangakawapa chiyyimanye (yachinantende).” 


124. “Chisimu chingate makono genu ni ngongolo syenu mwakutindanya 
(ligasa lyakun'dyo ni likau lyakunchiji, kapena ligasa lyakunchiji ni 
likau lyakun'dyo), kaneka ni chinankomele pansalaba wanaose.” 


125. Wanganyao watite: “Chisimu uwwe kwa M'mbuje gwetu tukuujila.” 


126. “Soni pangali ulemwa uliose wankuuona kukwetu ikaweje kuti 
tuikulupilile ilosyo ya M'mbuje gwetu ndema jaituyichilile. Ambuje 
wetu! Tupungulilani kupilila ni ntupe chiwa tuli Asilamu.” 


127. Achinkulungwa wa mwa wandu wa Firiauna ni watite (pa kunchoonga 
Firiauna): “Ana nitin'gambe kunnechelesya Musa ni wandu wakwe 
kuti awatanganyeje pa chilambo, ni antundumalile mmwe ni milungu 
jenu?” Jwalakwe jwatite: “Chituwulaje wanache wao wachilume 
nikwaleka umi wanache wao wachikongwe, soni chisimu uwwe pa 

wanganyao tukwete machili gakwakombolela.” 


128. Musa jwatite kwa wandu wakwe: “Wendani chikamuchisyo kwa 
Allah soni pililani, chisimu chilambochino cha Allah chaachipeleche 
kwa waakwasaka mwa achikapolo Wakwe kuwa wawinjila. Soni 
mbesi (jambone) jili kwa wandu wawoga (wakun'jogopa Allah).” 


129. Wanganyao watite: “Tuwele tuli nkulagasyidwa mmwe 
nkanintuyichilile, ni (sano jakwe) panyuma pakutuyichilila!” 
Jwalakwe jwatite: “Mwinetu M'mbuje gwenu kuwa nkun'jonanga 
mmagongo jwenu, ni kumpisya kutama wanganyammwe pachilambo 
kuti alole mwachintendeleje (itendo yenu).” 


130. Soni chisimu twakwembekenye kusyene wandu wa Firiauna ni yaka 
ya chilala, kwisa soni kupunguka kwa isogosi, kuti wanganyao awe 
wakumbuchila. 


131. Basi (waliji wanti) naga umbone waichililemo watiji: “Yetuwe ni 
yeleyayi.” Nambo naga kwapata yakusakala, niwantutilaga chitapani 
Musa ni wali najo imo (kuti ni waakwatapanya). Manyililani yanti 
chitapani chao chili kwa Allah (ligongo lya itendo yao yangalumbana), 
nambo kuti wajinji mwa wanganyao ngakumanyilila. 


132. Soni watite (pakunsalila Musa): “Chilosyo chilichose chachim'biche 
nacho kukwetu kuti ntulojele nacho (chin'gambe kulilagasya), uwwetu 
nganituwa tunkulupilile mmwe.” 


133. Basi ni twatumichisye wanganyao chigumula, sombe, njipi, mola 
kwisa soni myasi (kuwa malundelunde ga) ilosyo yakuonechela, basi 
ni walikwesyisye ni waliji soni wandu wakulewa. 

134. Soni pandema jayaliji nkwagwila ilagasyo watiji: “E mmwe 
Musa! Tuwendelani kwa Ambuje wenu ligongo lya chilanga 
Chakwe chawatawene namwe (chanti chatutyochesye ilagasyo naga 
tukulupilile), chisimu naga nkututyochesya ilagasyo, chitunkulupilile 
kwene soni chitwaleche kwene kuwigula nomwe wanache wa Israila.” 


135. Nambo ndema jatwaliji nkwatyochesya ilagasyoyo kwakwikanila 

ndema jaŵaliji nkuwajilwa kujiyika, papopo wanganyao waliji 
nkukasa chilanga mwanakamo. 


136. Basi ni twauchisye mbusyo wanganyao (syakupoteka nnope), 
mwanti twamisyisye m'mbwani ligongo lyanti wanganyao wakaaniile 
ilosyo Yetu, niwaliji soni ali nkuikwanjila. 


137. Ni twatesile wandu awala wawaliji nkuonedwa mpela 
wangalikombolela (ligongo lya ukapolo wali wanache wa 
Israila) kuwa wawinjila kungopoko kwa chilambo (cha Shami) 
ni kungapililo kwakwe akula kwatwatasileko upile, ni lyakalulile 
lilowe lya Ambuje wenu lyalili lyambone!"! kwa wanache wa Israila 
ligongo lya kupilila kwao, soni ni twagajonasile masengo gawaliji 
nkupanganya Firiauna ni wandu wakwe (mpela ga unamalima) 
kwisa soni majumba gawaliji nkwimika njo! 


138. Ni twajombwesye wanache wa Israila mbwani, basi ni wasimene 
wandu ali nkubindichila ku isanamu yao (pa kuigalagatila). 
Wanganyao watite: “E mmwe Musa! Tutendelani nnungu jwetu 
yatite pakola wanganyao milungu jao.” Jwalakwe jwatite: “Chisimu 
wanganyammwe ni wandu ajinga.” 


139. “Chisimu wanganyawa tachiwa wakonanjidwa pa yalitomecheyi, 
soni ni iwele yantega yawele ali nkupanganya.” 


140. Jwalakwe jwatite: “Ana jwangawaga Allah nansosele jenumanja 
kuwa nnungu, kutendaga Jwalakwe anchimbichisye kupunda iwumbe 
yosope (yandawi jenu)?” 


141. Soni (kumbuchilani) katema katwan'jokwele ku wandu wa Firiauna 
wawaliji nkumpa ilagasyo yakusakala nnope, waliji nkuwulaga 
wanache wenu wachilume ni kwalekaga umi wanache wenu 
wachikongwe, sano mu yalakweyo mwaliji mwana kulinjidwa 
kwekulungwa nnope kwakutyochela kwa M'mbuje gwenu. 


[1] (7:137) Lilowe lyakwe nilyanti: “Nitwasachile kwatendela yaukoto aŵala 
wawatondoyedwe machili pa chilambo, ni kwatenda kuwa achinnongola, ni kwatenda 
soni kuwa wawinjila.” Aya ja (28:5). 

142. Ni twampele chilanga Musa cha ilo makumi gatatu (kuti atende ibada 
kaneko tumpe Taurat), ni twaikwanilisye ni (ilo ine) likumi, ni jakwanile 
ndema jachilanga cha Ambujegwe (chakuja kumpa Tauratijo) mu 
ilo makumi ncheche. Musa ni jwatite kwa nchimwenegwe Haruna: 
“Tamilani chitengu changu pa (kwalongolela) wandu wangu soni 
kolosyani, ni ngasinkuya litala lya akuwatanganya.” 


143. Sano ndema ja jwaiche Musa pamalo gachilanga Chetu, Ambujegwe 
nikuwecheta najo, jwatite: “Ambuje wangu! Lilosyani kukwangu kuti 
nam'bone.” Jwalakwe jwatite: “Nganim'ba mumbweni, nambo lilolani 
litumbi, naga litamilichiche pamalo pakwe chinkomboleche kumbona.” 
Basi ndema ja walionesye Ambujegwe kwitumbi!"! walitesile kuwa 
lyakusyajika, sano Musa ni jwagwile kwakomoka. Basi ndema ja 
jwasisimwiche jwatite: “Kuswejela ni Kwenu! Ndesile toba kukwenu, 
soni une ni jwandanda mwa akukulupilila.” 


144. (Allah) jwatite: “E mmwe Musa! Chisimu Une nansagwile mmwejo 
mwa wandu (wosope), kunsagulila utenga Wangu ni kuwecheta 
Kwangu (nomwe), basi pochelani yanampeleyi ni m'be mu 
wakutogolela.” 


145. Ni twannembele jwalakwejo m’maubawu kuumila mu chindu 
chilichose chiigaanyo, ni kusalichisya kwa chindu chilichose, (ni 
kuntenda kuti): “Basi gakamulisyani mwamachili, ni mwalamuleje 
wandu wenu kuti agakamulisyeje mwaumbone wakwe wannope. 
Pangakawapa chinannosye misi ja wakunyosya.” 


146. Chinawambasye ku ma Aya Gangu awala waakulikwesya pa 
chilambo mwangali ligongo lyakuona, mwanti naga ali achiweni 
chilosyo chilichose ngakasachikulupililaga, soni naga ali aliweni 
litala lyachongoko ngakulitenda kuwa litala, nambo naga aliweni 
litala lyakusokonechela akulitendaga kuwa litala, yalakweyo ni 
ligongo lyanti wanganyao wakaaniile ilosyo Yetu, niwaliji soni ali 
nkuikwanjila. 


[1] (7:143) Allah jwalionesye kwitumbi niupande wannono wa Jwalakwe, mwanti 
upande wajwalionesye naowo walandanaga unandi wakwe ni lusonga lwa kachala 
kanyonje. Ayi ili mwajwawechetele Ntume ££ ndema ja jwasoomile jele Âyaji. 
(Tirmidh, Hadith No. 3074 ). 

147. Sano awala waakaaniile ma Aya Getu ni kusimangana kwa ku 
Akhera, gajonasiche masengo gao. Ana chachilipidwa (inepe) 
yangawaga yaŵaliji nkupanganya? 


148. Ni waalitendele wandu wa Musa panyuma pakwe (jwele ali apite 
kwitumbi kuupochela Taurat) kuumila mu ipeto yao (ya golodi ni 
silifa) kang'ombe (kuwa kannungu kao), kakaakwete chiwiliwili 
chachakoposyaga lilowe (mpela chawumi), ana nganayionaga 
wanganyao yanti kalakweko nganikawechetekasyaga soni 
nganikaajoongolelaga kwitala (lililyose)? Walitendele kalakweko 
(kuwa kannungu kao) ni waliji wakulitenda lupuso. 


149. Sano ndema ja waaligambile ni kuyiona yanti wanganyao pamasile 
paasokonechele watite: “Naga ngaakututendela chanasa Ambuje 
wetu, ni kutukululuchila chisimu chene chituwe mu wakwasika.” 


150. Sano ndema ja jwaujile Musa ku wandu wakwe juli jugasabiche ni 
kupwelembwesuka, jwatite: “Kaje kusakala yamwasigele nchitendaga 
panyuma pangu! Ana nkulumisye chilamusi cha M’mbuje gwenu 
(pakulitendela yenuyenupe nkaniyyimanye yatannamule)?” 
Ni jwaponyisye (pasi) maubawu, kaneka nijwakamwile ntwe 
wa nchimwenegwe ni kuuwutila kukwakwe. (Haruna) jwatite: 
“Mwanache jwa mama! Chisimu wandu wambweni ungali machili, 
mwanti wasigele panandi kuti ambulaje, basi nkaasengwachisya 
amagongo pa une (pakumba ipotesi), soni nkambika pamo ni wandu 
wakulitenda lupuso.” 


151. (Musa) jwatite: “Ambuje! Mungululuchilani une ni achimwene 
wangu, ni ntujinjisye mu chanasa Chenu, soni Mmwe ni Wachanasa 
channope kwapunda wachanasa wosope.” 


152. Chisimu awala walitendele kang'ombe (kuwa kannungu kao), 
chijapate gasabu jakuumila kwa M'mbuje gwao kwisa soni 
kunyosyeka pa umi wa duniya, soni iyyoyopeyo niyatukutiji 
pakwalipila wakusepelela (unami mu Dini). 

153. Soni awala watesile yakusakala kaneka ni kutenda toba panyuma 
pakwe ni kulupilila, chisimu Ambuje wenu panyuma pakwe awele 
Wakululuka kusyene, Wachanasa channope. 


154. Sano ndema ja jatulele kwa Musa gasabu, jwagalokwete maubawu 
gala, soni m’malemba mwakwe mwaliji mwana chongolo kwisa soni 
chanasa kwa awala wali ni woga wakun'jogopa Mmbuje gwao. 


155. Ni jwasagwile Musa mu wandu wakwe achalume makumi nsano 
na gawili (70 wawaliji wambone) kuti ajaule kumalo gachilanga 
Chetu (chatwapangene najo Musajo kuti akaiche nao kwitumbi kuti 
akaawendele chikululuko achimijao wana galagatilaga kang'ombe 
wala), basi ndema jachakwembekenye chisikinya chamachili (Musa) 
jwatite: “Ambuje! Nkasache nkaajonasile wanganyawa nonejwakwe 
kalape (pameso pa achimijao wosope kuti amanyilile yanti ngawa 
ndekwaulaga une). Ana nkutujonanga pa yatesile wawawate 
mwetuwe? Nganijiwatu jalakweji ikaweje fitina Jenu jankwalechelela 
najo kusokonechela wankwasaka nikwajongola wankwasaka, Mmwe 
ni Nkutugosa jwetu, basi tukululuchilani uwwe ni kututendela 
chanasa, soni Mmwe ni Wambone nnope mwa akukululuka wosope.” 


156. “Soni tulembelani yambone pa duniya pano ni ku Akhera kwakwe, 
chisimu uwwe tuwujiile Kukwenu.” (Allah) jwatite: “Ilagasyo Yangu 
chinansausye nayo jwangunsaka (mwa wandu wakusakala), sano 
chanasa Changu ni chin'jeeneele chindu chilichose (pa duniya), nambo 
(ku Akhera) chinjalembela chalakwe (chanasacho) kuti chikaapate 
awala wali ni woga (wakun'jogopa Allah) ni akutolaga Zaka, kwisa 
soni awala waakuwa ali nkugakulupilila ma Aya Getu.” 


157. “Awala waakunkuya Ntenga, Ntume jwangapakombola kulemba ni 
kuwalanga, ajula jwaakunsimana juli julembedwe kukwao mu Taurat 
kwisa soni mu Injil,!! akwalamulaga kutenda yaukoto ni kwalekasyaga 


[1] (7:157) Mu Taurat kwisa soni mu Injil mukusimanikwa kusalidwa ya kwika kwa 
ntume jwambesi Muhammadi $% namuno kuti itabuyo yesokonechele. Mpela 
Deuteronomo 18:18-19; Masalimo 118:22-23; Yesaya 42:1-13; Habakuku 3:3-4; 
Mateyo 21:42-43; Yohane 14:15-17; Yohane 14:25-26; Yohane 16:7-14. Nnole soni 
ma Aya ga (3:70-71). 

yangalumbana, ni akwakundisyaga yambone ni kwakanyaga yausakwa, 
ni akwatula misigo jao ni makongwa gagaliji pa wanganyao (malamusi 
gakusausya kugakuya), basi awala wankulupilile jwalakwe (Muhammadi 
$£) ni kunchimbichisya ni kunkamuchisya ni kuya lilanguka (Qur’an) 
lyalyatulusyidwe imo ni jwalakwe, wanganyao niwali wakupunda.!"!” 


158. Jilani (mmwe Muhammadi #£): “E jenumanja wandu! Chisimu 
une ni Ntenga jwa Allah kukwenu wanaose, Ajula jwauli Wakwe 
uchimwene wa kumawunde ni petaka, pangali nnungu jwine 
(jwakuwajilwa kun'galagatila) ikaweje Jwelepejo, akupelekaga umi 
ni chiwa, basi munkulupililani Allah ni Ntenga Jwakwe, Ntume 
jwangapakombola kulemba ni kuwalanga, ajula jwaakunkulupilila 
Allah ni malowe Gakwe, ni munkuyani kuti n'jongoche.” 


159 Soni mu wandu wa Musa mwana likuga lyalikwaajongolela 
(achimijao) ku yakuona (Usilamu), soni ni yakuonayo akutendaga 
chilungamiko . 


160. Ni twaagawenye wanganyao ngosyo likumi kwisa siwili kuwa 
makuga (gekulungwakulungwa), ni twampele malowe Musa 
ndema jawam'bendile wandu wakwe mesi, kuti: “Putasyani simbo 
jenujo peganga.” Basi nisyaumile mwalakwemo sulo likumi kwisa 
siwili, mwanti lukosyo lulilose Iwamanyilile pakumwela pakwe. 
Soni twaaunichile ni m'bulili wa liunde, ni kwatuluchisya manna 
ni salwa, (nikwatenda kuti): “Lyagani mu yambone yatumpeleyi.” 
Ni nganatutenda lupuso Uwwe, nambo achimisyene ni wawaliji 
nkulitenda lupuso. 


[1] (7:157) (a) Aji Ayaji jikusala umbone wakunkulupilila nambo soni kunkuya ntume 
jwambesi Muhammadi ££, nnole soni Aya ja (57:28) ni chilaaki chakwe. 
(b) Sambano pikanani kusakala kwakunkana Muhammadi %% ni yajuyiche 
nayo, Allah akuti: “E jenumanja wamwapedwile chitabu (cha Baibulo Ayuda ni 
Akilisito)! Ikulupililani yatutulwisye (kwa Muhammad 4%) yaikwitichisya yan'di 
nayo, nkanituiche mwakusigalausya ngope (kuwa syangali meso, ngwimbi, 
mbula, pakamwa ata chipundi), kaneka nikusipombotachisya kunyuma kwakwe 
(kundungu), kapena nkanitwalwese wanganyao yatwatite pakwalwesa achinsyene 
(kasa uchimbichimbi wa lisiku) Lyakuweluka. Sano chilamusi cha Allah ni chiwele 
chakutendekwape basi.” (4:47). Nnole soni chilaaki cha jele Âyaji. 

161. Soni (mwakumbusyani) katema kayawechetedwe kukwao yanti: 
“Tamani m'musi awu (wa Baitul Muqaddas), ni n'dyeje mwalakwemu 
palipose pansachile, ni m'becheteje kuti: “Tukululuchilani ilewi yetu.” 
Soni jinjililani pannango chiinamile. Chitunkululuchile ilewi yenu, 
chitwajonjechesye (yambone) wakolosya.” 


162. Nambo wawalitesile lupuso mwa wanganyao wagalawisye (lilamusi 
lila mwanti wawechete) malowe gane gangawaga gawasalilidwe gala, 
sano ni twatumisye pa wanganyao ipotesi kutyochela kwinani ligongo 
lyakulitenda kwao lupuso. 


163. Soni mwawusyani wanganyao ya musi (wa Ayilah) wawaliji 
mungulugulu mbwani, ndema jaŵaliji (achinsyene musio) 
nkuguluka mpingu wa (lisiku) Lyakuweluka (wangaja kuwulaga 
somba nambo kutenda ibadape), pandema jasyaichililaga somba 
syao mwakwela lisiku lyakuŵeluka lyao, nambo lisiku lyangaŵa 
lyakuŵeluka lyao nganisyaichililaga, yele niyatwatite pakwalinga 
ligongo lya kunyosya kwao. 


164. Soni (mwakumbusyani) katema kalyawechete likuga line mwa 
wanganyao (pakwawusya wandu wawaliji nkwajamuka awala 
wana gulukaga mpingu wa lisiku lyakuŵeluka): “Nkulilagachisya 
chichi kwajamuka wandu wanti Allah asigele panandi kwajonanga 
kapena kwapa ilagasyo yakupoteka nnope?” Wanganyao watite: 
“Tupate pakuliwalanjila kwa M'mbuje gwenu (kuti twajamukaga 
nambo nganatupikanilaga), ni kuti mwine wanganyao chawe ni woga 
(wakun'jogopa Allah).” 


165. Sano katema kawaapwaanyiile ayila yawaliji nkukumbusyidwa, 
twajokwele awala wawakanyaga yakusakala, ni twakwembekenye 
awala wawalitendaga lupuso ni ilagasyo yakusakala nnope ligongo 
lya kunyosya kwao. 


166. Basi ndema ja walikwesyisye pangaleka yawakanyisyidweyo, 
twasalile kuti: “Syukani majani gakunyosyeka.” 


167. Soni (mwakumbusyani) ndema ja wagombelesye Ambuje wenu 

yanti; chisimu chene taweje ali nkwatumichisya (Ayudao) mpaka 
lisiku lya Kiyama wachaweje ali nkwapa ilagasyo yakusakala, 
chisimu Ambuje wenu ni Wachitema pakupeleka ipotesi, soni chisimu 
Walakweo ni Wakululuka kusyene Wachanasa channope. 


168. Ni twalekangenye (Ayudao) pa chilambo kuwa mikutula-mikutula, 
wane mwa wanganyao wambone, nambo wane nganawa wanti iyyo, 
soni ni twalinjile ni yambone kwisa soni yakusakala kuti awujile (kwa 
Allah). 


169. Basi ni walundite panyuma pao akulunda (wakusakala) 
wawachitawele chitabu (cha Taurat nambo mwangali kuchikuuya), 
waliji nkulisagulila ichindu (yakusakala) ya auno (umi) wapasi, ni 
kuwechetaga (mwakuliwimba): “Ichikululuchidwa kukwetu (kuwa 
mpela akutenda toba).” Nambo soni yeti naga kwaichilila ichindu 
ine (yakusakala) yanti chisawu iyyoyo waigundumilaga pakuijigala 
(kutendaga ali watende toba). Ana nganichijigalidwa chilanga 
kukwao cha m'Chitabu chanti ngasam'bechetela Allah ikaweje 
yakuonaonape? Kutendaga wanganyao asoomile yaili mwalakwemo? 
Sanotu Nyumba Jambesi jichiwa jambone nnope kwa wandu wali ni 
woga (wakun'jogopa Allah), ana jenumanja wangali lunda? 


170.Sano awala waakukamulisya chitabu (pakuikuya yaili mwalakwemo), 
ni kwimikaga Swala mwakolosya (tuchalipila yambone), chisimu 
Uwwe wangajonanga malipilo ga akwilanya. 


171. Soni (mwakumbusyani) katema katwalinyakwile litumbi pachanya 
pao ni kuwa mpela nsakasa, ni wasimichisye yanti chilyagwile, 
(twaasalile yanti): “Kamulisyani yatumpeleyi (Taurat) mwamachili, 
soni kumbuchilani (malamusi) gagali mwalakwemo kuti jenumanja 
m'be ni woga (wakun'jogopa Allah).” 


172. Soni (kumbuchilani) katema kawakopwesye Ambuje wenu mu 
wanache wa Adam kuumila m’migongo jao wanache wao (wane 
kuumila m’migongo ja wane muchachiwelekanilana, soni wosope 
nikwakoposya mun'gongo wa Adam), ni kwatendekasya kuwa mboni 

syakulitendela achimisyene (yakunda Tauhidi, pakwatenda kuti): 
“Ana nganimba Nam'mbuje gwenu?” Wanganyao watite: “Elo! 
Tuteendeele umboni (kuti Mmwejo ni Ambuje wetu).” Ntaakwiisa 
kuŵecheta lisiku lya Kiyama yanti: “Chisimu uwwe pangali 
chatwachimaanyi chakwayana ni yele (ya Tauhidiyi).” 


173. Kapena ntaakwiisa kuwecheta kuti: “Chisimu achatati wetu ni 
wawawanganyisye (Allah ni isanamu) kala, sano uwwe twagambile 
kuwa wanache (watwaiche) panyuma pao (ni kwaakuuyaaga), ana ni 
chintujonanjeje ligongo lya yawatesile wakuya yaunami?” 


174. Soni iyyoyopeyo ni yatukuti pagopolanya ma Aya, soni kuti 
wanganyao awujile (kwa Allah). 


175. Mwaasoomelaani wanganyao abali ja ajula jwatwampele ma Aya 
Getu, basi jwele nikuliiwuulaamo, sano shetani niwankuyiye (nikuwa 
najo), basi ni jwaliji mu wakusokonechela. 


176. Soni tungasache tunganyyakwile (pa uchimbichimbi) ni gele (ma 
Ayago), nambo kuti jwalakwe jwapendechele ku duniya ni kuya 
isako yakwe, basi chilandanyo chakwe chili chisawu mbwa janti 
nkujikalipilamo jikasapumasika (pakutiila) mwakoposya lulimi, 
natamuno kujileka (ngajikalipila) jikasapumasikape mwakoposya 
lulimi, chele ni chilandanyo cha wandu awala waakaaniile ma Aya 
Getu, basi siimbaani ngani kuti wanganyao achetelele. 


177. Kaje kusakala chilandanyo cha wandu awala waakaaniile ma Aya 
Getu! Soni achimisyene niwawele ali nkulitenda lupuso. 


178. Mundu jwan'jongwele Allah, basi nijwali jwakongoka, nambo 
wawalechelele kusokonechela, basi wanganyao niwali wakwasika. 


179. Soni chisimu chene twajiguumbiile Jahannama majini gamajinji 
kwisa soni wandu (watakajinjileko), wanganyao akwete mitima nambo 
wangamanyilila najo, meso soni akwete nambo wangalolela nago, ni 
mawiwi gakwe akwete nambo wangapikanila nago, wanganyao ali 
chisawu inyama, gambakuti wanganyao ni wali wakusokonechela 

nnope (kumpunda inyama), wanganyao ni wali waakwaanjila 
(malamusi ga Allah). 


180. Soni Allah jukwete mena gambone nnope,!"! basi mum’bombani nago, 
ni mwaleche awala waakugapombotasya mena Gakwe, chachilipidwa 
pa yawaliji nkupanganya. 


181. Soni mu wandu watwagumbile, mwana likuga lyalikwaajongolela 
(achimijao) ku yakuona, soni ni yakuonayo akutendaga chilungamiko. 


182. Soni awala waakaaniile ma Aya Getu, chitwajigale mbolembole wa 
ku ipotesi kupitila m’matala gangaakugamanyilila. 


183. Soni ngamba kwalechelela wanganyao, chisimu mpango Wangu 
uwele wakulimbangana. 


184. Ana ngaakuchetelela? Mwa n'jaomotu mwangali masoka, nganawa 
jwalakwe (Muhammadi %£) ikaweje nkutetela jwakuonechela. 


185. Ana ngaakuuona uchimwene wa kumawunde ni petaka, ni ichindu 
yosope yaagumbile Allah, soni yanti mwine komboleka kuwa ndawi 
jao jakuwila jiwandichile? Ana ni abalichi panyuma paaji (Ouraniji) 
jatachijikulupilila? 

186. Mundu jwannechelele Allah kusokonechela, basi nganakola 
nkun'jongola, ni akwalekaga nkusokonechela mwaomo 
achiyumbagayumbaga. 


187. Akum'buusya (mmwe Muhammadi £) ya ndema (jakwichila Kiyama 
kuti): “Jichiwa chakachi?” Jilani: “Chisimu umanyilisi wakwe uli kwa 
Ambuje wangu pe. Pangali wampaka ajionesye papaswela ndawi jakwe 
ikaweje Jwalakwe. Jisitwepe kumawunde ni petaka. Ngasijim'bichilila 
ikaweje mwachisupuchisya.” Akum'buusya nti chisawu mmwejo m'bele 
wakuwuchilichisya ya jalakwejo (ni mpaka n'jimaanyi ndawi jakwe). 

[1] (7:180) Allah jukwete mena gakwana lichila kutyosya lina limo (99). Akusimulila 
Abu Hurairah 4: yanti: Ntenga jwa Allah ££ jwatite: “Allah jukwete mena makumi 
nsano na ncheche kwisa nsano na ncheche; lichila kutyosya lina limo. Jwalijose 


jwatagakulupilile mate gakwe ni kugakamulichisya masengo mugakusosekwela, 
takajinjile ku Mbepo.” (Swahih Al-Bukhârî, Hadith No. 2585). 

Jilani: “Chisimu umanyilisi wakwe uli kwa Allah, nambo wandu wajinji 
ngaakumanyilila.” 


188. Jilani (mmwe Muhammadi ££): “Jwangali machili gakulikamuchisya 
nansyene kapena kulipa isausyo ikaweje yasachile Allah, soni ngaawe 
nguimanyilila yakusisika ngalichuluichisye yambone, soni nga 
nganiyimbata yakusakala. Nganimbatu une ikaweje nkwaatetela ni 
kwatagulila abali jakusengwasya wandu waakukulupilila.” 


189. Jwalakwe ni Ajula jwawan'gumbile wanganyammwe kuumila mwa 
mundu jumpepe (Adam), nijwaawisile kuumila mwa jwalakwejo 
wankwakwe (Hawa), kuti jutulalileje (jwannume jwalijose) kwa wele 
(wankwakweo). Sano ndema jaakwaakumbatilaga, akasajigalaga 
(wammasyetowo) nsigo wakwepepala, ni akasajendagajendaga 
nao, nambo pati upesile (nsigowo nikusigala panandi kuweleka) 
wanawawili (walume ni wankwao) akasam’bombaga Allah M'mbuje 
gwao (kuti): “Naga nkutupa mwanache jwambone (jwalungalunga) 
chisimu chituwe mu wakutogolela.” 


190. Basi ndema jaakwaapaaga mwanache jwambone (jwalungalunga) 
akasam'biichilaga Jwalakwe (Allah) wakamusyangana najo pa 
yajwapele, basi Allah jutalikangene kusyene ni yaakum'bwanganya 
nayo. 


191. Ana akuiwanganya (ni Allah) ichindu yangawa nkugumba chilichose 
kutendaga yalakweyo ni yayigumbidwa? 


192. Soni nganiyiwa ipakombwele kwaakamuchisya wanganyao namuno 
kulikamuchisya isyeneyo. 


193. Soni naga n'di iyyiwilaanjiile ku chongoko nganiiwa inkuyiye (ngati 


[1] (7:187) Akusimulila Abdullah # yanti: Ntenga jwa Allah ££ jwatite: “Makiyi 
ga yakusisika gali nsano: Chisimu Allah, Kukwakwepe ni kuuli umanyilisi 
wa ndawi (jakwichila Kiyama), Jwalakwe ni jwaakutulusyaga wula, soni ni 
jwaakumanyililaga yaili nyyitumbo. Ni ngakasamanyilila mundu jwalijose 
ichapanganye malawi, nambo soni mundu jwalijose ngakasamanyilila kuti 
chilambochi chachiwila. Chisimu Allah ni Jwakumanyilila nnope (ichindu), 


Jwasimanya abali syosope.” (31:34). (Swahih Al-Bukhari, Hadith No. 4351). 

yangali umanyilisi), yalumope kwa jemanja nkuiwilanga kapena 
gamba kuwa jii. 

194. Chisimu ayila yankuilumbanjila kunneka Allah iwele achikapolo 
mpela wanganyapemmwe, basi ilumbanjilaani soni ni in'janje 
(pakumpa yankusakayo) nanga nkuwecheta yakuona (yakuti jelejo 
milungu jisyesyene). 


195. Ana ikwete yalakweyo ngongolo syaikwendela? Kapena ikwete 
makono gaikamulila? Kapena ikwete meso gaikulolela? Kapena 
ikwete mawiwi gaikupikanila? Jilani: “Mwawilangani akwawanganya 
wenu (ni Allah), kaneko ni mundendele malindi mwanti ngasimumba 
lipesa.” 


196. “Chisimu kaligoselo kangu ni Allah Ajula jwaatulwisye Chitabu 
(Our”an), soni Jwalakwe akwagosaga akutenda yambone.” 


197. “Sano ayila yankuilumbanjila kunneka Jwalakwe nganiyiwa 
ipakombwele kunkamuchisya wanganyammwe namuno 
kulikamuchisya isyeneyo.” 


198. Soni naga n'di iyyiwilaanjiile ku chongoko nganiiwa ipikene, soni 
chiyyione ili tananaa kukwenu kutendaga ili ngaikulola. 


199. Kamulisyani chikululuko, soni lamulani yambone, ni 
mwatundumalile ajinga. 


200. Soni naga gali gam'bichilile masongono gakusakala kuumila 
ku shetani, basi lijuyani mwa Allah, chisimu Jwalakwe ni 
Jwakupikanichisya, Jwakumanyilila nnope. 


201. Chisimu awala wali ni woga (wakun'jogopa Allah) pati syakwaiye 
nganisyo syakusakala kuumila ku shetani, akasankumbuchilaga 
(Allah), basi ndawi jijojo ni akasasisinukukaga. 


202. Nambo achambusanga wao (makafili gagali mashetani 
gachijini) akwalimbikasyaga (achimakafilio) m'kusokonechela (ni 
kwajonjechesya ya sambi), soni wangapumulila. 

203. Soni naga nganimwaichilila (achimakafilio) ni chisimosimo 
akasatiji: “Uli ngalipanganyichisya chalakwe?” Jilani: “Chisimu une 
ngukuya yaikuuwulidwa kukwangu kuumila kwa Ambuje wangu, 
aji (Qur’aniji) jiwele muli syakuumila kwa M’mbuje gwenu (Allah), 
soni chongolo ni chanasa kwa wandu waakukulupilila.” 


204. Soni pati jichisoomedwaaga Qur’an, basi jipikanilani ni kujila jii! 
Kuti ntendeledwe chanasa. 


205. Soni mwakolanjeje Ambuje wenu (Allah) mu ntima mwenu, 
mwakulinandiya, mwa woga ni mwangakwesya malowe, kundawi ni 
kwigulo, soni ngasim'ba mu waakwaanjila.!"! 


206.Chisimu awala (Achimalaika) walikwa Ambuje wenu wangalikwesya 
pakuleka kun'galagatila Jwalakwe, ni akunswejesyaga, soni 
akunsujudilaga Jwalakwe. 





SJG 


[1] (7:205) Nnole chilaaki cha Âya ja (13:28). 





Sûrat 8. Al-Anfâl 208 














S Sûrat 8. Al-Anfal 


Mulina lya Allah, Jwaukoto wejinji, 
Jwachanasa channope. 








. Akum'buusya ya chipanje chakupalagula (pa ngondo ja Badri kuti 
chigawidwe uli)? Jilani: “Chipanje chakupalagula chiwele cha Allah 
ni Ntenga £ (ni wachagawanye). Basi mun'jogopani Allah ni kolosya 
yaili chilikati chenu (pakumasya utinda). Ni mumpikanilani Allah ni 
Ntenga Jwakwe nam'baga jenumanja n’di wakulupilila (kusyene).” 


. Chisimu wakulupilila (kusyene) ni awala waakutiji naga Allah 
achikolanjidwaga mitima jao jikasan'gumbalaga woga, soni pati 
achisoomeledwaga ma Aya Gakwe gakwajonjechesyaga chikulupi, 
soni kwa M'mbuje gwao pe ni kwaakwegamilaga. 


3. Awala waakwimikaga Swala mwakolosya, soni mu ichindu yatwapele 
akasatolaga. 


. Wanganyao niwali wakulupilila kusyesyene. Akwete kupata 
wanganyao uchimbichimbi wakulekanganalekangana kwa M'mbuje 
gwao, ni chikululuko kwisa soni lisiki lyakuchimbichika (lya ku 
Mbepo). 


. (Kagawanye ka chipanje chakupalagula kaachimile wane mu 
wakulupilila pangaumanya ukoto wakwe), mpela yawatite 
pakunkoposya Ambuje wenu pannango penu (kuja kungondo ja 
Badri) mwakuonaonape, mwanti chisimu likuga line mu waakulupilila 
yachimile (pangaumanya ukoto wangondojo). 


. Akukanilana namwe pa yakuona (gagali magongo gangondojo) 
panyuma pakuonechela papaswela, (kajichime kakwe ngondojo) 
mpela atenda kuchinjilidwa kuchiwa aku ali nkulola. 


. Soni (kumbuchilani) katema kawampaga chilanga Allah cha 
umo mwa mikutula jiwili kuti uwe wenu (mmenyane nao soni 





Sûrat 8. Al-Anfal 209 Juzu 9 


chiwwukombole, wauli nkutula wa asilikali), sano jemanja ni 
kusachililaga yanti (nkutula) wangali machili (wauli wamalonda) uwe 
wenu (wachimmenyane nao), kutendaga Allah akusaka kuchisimika 
chakuona ni malowe Gakwe, ni kata njiga sya achimakafili. 


8. Kuti achisimiche chakuona ni kuiwesesya yaukoleko, namuno yachime 
akulewa. 


9. (Kumbuchilani) katema kamwam'bendaga M'buje gwenu 
chikamuchisyo, basi niŵan'janjile yanti: “Chisimu Une 
tinankamuchisye ni sausande jimo (1000) ja achimalaika wakutuluka 
mwakuyana.” 


10. Ni nganaitenda yalakweyi Allah ikaweje kuti iwe abali jakusengwasya, 
nikuti soni jipate kutulalani yalakweyo mitimajenu, sano chikulupusyo 
nganichiwa chityochele kwinepe ikaweje kwa Allah, chisimu Allah ni 
Jwamachili gakupunda, Jwalunda |wakusokoka. 


11. (Kumbuchilani) katema kawankupwile (Allah) ni lugono kuwa 
ntunjelele wakuuma Kukwakwe, ni kuntuluchisya wanganyammwe 
kuumila kwinani mesi (ga wula) kuti answejesye nago ni kuntyochesya 
masongono ga shetani, nikuti amulimbanganye m’mitima mwenu 
(kuti mukawa ni woga), ni kulimbanganya nago makau (kuti 
gakawowochela munsanga). 


12. (Kumbuchilani) katema kawajuwile Ambuje wenu kwa Achimalaika 
yanti: “Chisimu Une ndinamwe, basi mwalimbanganyani awala 
waakulupilile. Chindaje woga m'mitima ja awala waakanile, basi 
kunulaani pachanya pa ngosi, ni nkateje mwa wanganyao yala yosope 
(yammagasa ni mmakau). 


13. Yalakweyo paligongo lyanti wanganyao watindene najo Allah ni 
Ntenga Jwakwe. Sano jwatatindane najo Allah ni Ntenga Jwakwe, 
basi (ni yakwe), chisimu Allah nijwaukali pakupeleka ipotesi. 


14. Yalakweyi (ni ilagasyo), basi ipasyani (jenumanja achimakafili pa 
duniya pano), soni chisimu akwete kupata achimakafili ilagasyo ya 

Moto (ku Akhera). 


15. E junumanja wankulupilile! Pati nsimangene nao mwakuwandikana 
awala wakanile (pa ngondo), basi ngasimwalochesya migongo 
(kutila). 


16. Sano jwataiche mwakwalochesya lyele lisikulyo n'gongo wakwe 
(kutila) - pangawaga galauka kwa itagu ya ngondo, kapena kusaka 
kuliwanga mu nkutula wine (wa Asilamu peo) - nikuti pamasile 
paawajilwe kupata gasabu jakuumila kwa Allah, soni liwuto lyakwe 
ni ku Jahannama. Kaje kusakala malo gakuujila gakwe! 


17. Mwanti jenumanja nganimwaulaga wanganyao nambo Allah ni 
jwawauleje, soni mmwe (Muhammadi ££) nganimwasoma wanganyao 
ndema jamwaamiisiile (nsanga), nambo Allah ni jwawasomile 
(pakwalonda nao mmeso), ni kuti walinje wakulupilila kuumila 
Kukwakwe mayeso gambone. Chisimu Allah ni Jwakupikanichisya, 
Jwakumanyilila nnope. 


18. Yeleyi (ni yakuona yakwe), soni chisimu Allah ni Nkugatondoya 
malindi ga achimakafili. 


19. Naga mwawendaga chilamusi (jenumanja achimakafili chakupunda 
pangondo), basi pamasile pachim'bichilile chilamusi (chakumpunda 
Asilamu), sano naga nkuleka (kwatanda Asilamu), basi chiiwe 
yambone kukwenu, nambo naga nkuujauja (kwatanda), chituujauje 
(kwakamuchisya), soni likuga lyenu ngalinkamuchisya chilichose 
natamuno litupe chantiuli, soni chisimu Allah ali pamo ni wakulupilila. 


20. E jenumanja wankulupilile! Mumpikanilani Allah ni Ntenga Jwakwe, 
ni ngasimuntundumalila kutendaga jenumanja nchipikanaga. 


21.Soni kasim'ba nti chisawu awala (achinakunaku) wakutiji: “Tupikene.” 
Kutendaga akakupikana (kwakunda). 


22. Chisimu inyama yakusakala nnope pameso pa Allah ni asiiwa 
(wangapikana yakuona) kwisa soni abubu (wangajitichisya yakuona) 
wali wangali lunda. 

23. Soni Allah angaumanye umbone uliose mwa wanganyao chisimu 
angaapiikaniisye, soni natamuno angaapiikanisye akatundumele aku 
achisyululaga. 


24. E jenumanja wankulupilile! Mun'jitikani Allah ni Ntenga $ pati 
achim'bilanjilaga ku yampaka impe umi (wambone),!""! soni manyililani 
yanti Allah jukusiwilikanganyaga chilikati cha mundu ni ntima wakwe 
(kuti akatenda yaukusaka ntimao), soni (manyililani) yanti Kukwakwe 
chinchisonganganyisyidwa. 


25. Soni ijogopani ipotesi yangawa nkwapata wawowopeo wakulitenda 
lupuso mwa jenumanja, (nambo mpaka yapate ni wambone wakwe 
naga ngakanya yakusakala), soni manyililani yanti Allah ni Jwaukali 
pakupeleka ipotesi. 


26. Soni kumbuchilani katema kamwaliji wakuwalanjika, 
wangalikombolela pa chilambo, nchijogopaga kunswamba wandu, 
basi niŵan'juyiye (pamalo pantunjelele), niwan'dimbangenye ni 
chikamuchisyo Chakwe, nikumpa ichindu yambone kuti m'be 
wakutogolela. 


27. E jenumanja wankulupilile! Ngasimuntendela lupuso Allah ni Ntenga 
#£ ni kusitendela lupuso amana syenu (ichindu yansunjisyidwe), aku 
nchimanyililaga (kuti nkulemwa). 


28. Soni manyililani yanti chisimu ipanje yenu kwisa soni wanache 
wenu jiwele fitina (jakun'dinga chikulupi chenu), soni yanti Allah 
Kukwakwe nikwagali malipilo gamakulungwa nnope. 


29. E jenumanja wankulupilile! Naga mun'jogopeje Allah, tam'biichile 
chilekanganyo (chakulekanganyichisya chilikati cha yakuona ni 
yaunami), ni tansiimaachisye yakusakala yenu, ni kunkululuchila. 
Soni Allah ni Nsyene umbone wekulungwa nnope. 


30. Soni (kumbuchilani mmwe Muhammadi %) ndema jawaliji 
nkuntendela malindi awala wakanile gakuti antawe, kapena am'bulaje, 


[1] (8:24) Nnole chilaaki cha Aya ja (1:2). 

kapena ankoposye (m”musi wenu wa Maaka), waliji nkutenda malindi, 
sano Allah ni jwaliji nkuwesesya malindigo, soni Allah ni Jwambone 
nnope mwa akuwesesya malindi. 


31. Soni pati gachisoomedwaaga kukwao ma Aya Getu akasatiji: 
“Pakwete patupikene (yeleyi kala), tungawe tukusaka tungawechete 
yanti chisawu yeleyi, nganiyiwatu yeleyi ikaweje adisiadisi syawandu 
wandanda.” 


32. Soni (kumbuchilani) katema kawatite: “E Allah! Naiwaga ayi 
(yaayiche nayo Muhammadi $) ili yakuona ya kuumila Kukwenu, 
basi tutuluchisyani wula jamaganga kuumila kwinani, kapena m'biche 
nayo kukwetu ilagasyo yakupoteka nnope.” 


33. Ni nganawa Allah jwanti ni kwalagasya wanganyao kutendaga 
mmwe (Muhammadi £) n'di nao, soni Allah nganawa Nkwalagasya 
wanganyao kutendaga ali nkuwenda chikululuko. 


34. Soni chichi akwete wanganyao chaangaalagaachisya Allah, 
kutendaga wanganyao ali nkusiwilila (wandu) kwinjila mu Nsikiti 
Wakuchimbichika (wa Maaka), soni nganawa akuuchengeta wakwe? 
Pangali wampaka awe akuuchengeta wakwe ni ikaweje wakun'jogopa 
(Allah), nambo wajinji mwa wanganyao ngaakumanyilila. 


35. Ni nganijiwa swala jao pa Nyumba (ja Kaaba) ikaweje kwimba lulusi 
ni kwata m'myala. Basi pasyani ilagasyo ligongo lya ungakulupilila 
wenu. 


36. Chisimu awala wakanile akutolaga ipanje yao pakusiwilila (wandu) 
kwitala lya Allah. Basi taweje ali nkuitolape, nambo pambesi 
pakwe chigagambe kuwa madandausi kwa jemanjao, kaneka ni 
chaapundidwe, soni awala waakufuulu chachisonganganyisyidwa wa 
ku Jahannama. 


37.(Akwapaga machili achimakafili gakulimbana ni Asilamu), kuti Allah 
walekanganye wakusakala ni wambone, ni kwawika wakusakala 
wane mwa jamanjao pachanya pa wane, ni kwaunjika wosope wene 

basi ni kwaponya ku Jahannama, wanganyao niwali wakwasika. 


38. Mwasalilani awala waakufuulu (yanti), naga akuleka (ukafili) 
chakululuchilidwe yayalongolele, nambo naga akuujila soni (ku 
ukafili), basi matala ga (kaape ilagasyo wandu) wandanda pamasile 
pa gapite (kuŵa chitetelo chao). 


39. Soni mwaputani ngondo kwikanila fitina (ja galagatila isanamu) 
jikapatikana, ni jiwe dini josopejene jagalagatila Allah pe. Nambo 
naga akuleka (yagalagatila isanamuyo), basi chisimu Allah ichindu 
yaakutenda juwele Jwakuilolechesya. 


40. Nambo naga akugalauka, basi manyililani yanti Allah ni Akun'gosa 
wenu, Kaligoselo kambone nnope ni Nkukamuchisya jwambone 
kusyene. 


41. 9 Soni manyililani yanti iliyose yampatile mu ipanje yakupalagula 
pangondo, basi chisimu liunjili limo m'maunjili nsano lipelechedwe 
kwa Allah ni Ntenga #£ kwisa soni waulongo (wa Ntenga ££), 
wawina, masikini ni jwapaulendo, nam'baga jenumanja munkulupilile 
Allah ni yatwatulwisye kwa kapolo Jwetu (Muhammadi %£) lisiku 
lyakulekanganya (yakuona ni yaunami), lisiku lyagaasimangene 
makuga gawili (likuga lya Asilamu ni lya makafili pa ngondo ja 
Badri). Sano Allah pa chindu chilichose juwele Jwakombola. 


42. (Kumbuchilani) katema kamwaliji jenumanja (likuga lya Asilamu) 
ku upande wachiwata wakuwandichila (ku Madina), kutendaga 
wanganyao(likugalya makafili) aliku upande wachiwata wakutalichila, 
sano nkutula wamalonda niuli chamwiwanda mwenu (kungulugulu 
mbwani). Ingawe mwatawene chilanga (chakusimanganilana), 
chisimu nkalekangene pa chilangacho. (Nambo mwasimangene 
yangagonela), kuti Allah akwanilisye kupitisya chilamusi chachaliji 
chelamulelamule, kuti ajonasiche wachajonasiche (pakusagula 
ukafili) panyuma pa chilosyo chakuonechela, ni awe ni umi wachawe 
umi (pakusagula chikulupi) panyuma pa chilosyo chakuonechela. 
Soni chisimu Allah ni Jwakupikanichisya, Jwakumanyilila nnope. 

43. (Kumbuchilani) katema kawannosyisye Allah wanganyao kulugono 
kwenu (mmwe Muhammadi #£) ali wannono, mwanti akannosye 
ali wajinji, chisimu nkatengwiche wanganyammwe ni nkakanganile 
pakutawana nganisyo (syakumenyana nao), nambo kuti Allah 
wan'goosile (jenumanja). Chisimu Jwalakwe ni Jwakumanyilila yaili 
m’mitima. 

44. Soni (kumbuchilani) katema kamwasimangene (pa luwala Iwangondo 
ja Badri, Allah) jwannosisye wanganyao m’meso mwenu kuwa 
wannono (kuti nkole ntau wakumenyana nao), ni wannaandiiye 
m'meso mwao (kuti akalichiliganya nnope, yoseyo) kuti 
akwanilisye Allah kupitisya chilamusi chachaliji chelamulelamule 
(chakwakombolasya Asilamu kwa amagongo wao), soni kwa Allah 
pe ni kwakuujila ichindu (yosope). 


45. E jenumanja wankulupilile! Pati nsimangene nalyo likuga (lya 
amagongo), basi jimilichikani, ni munkolanjeje Allah kwannope kuti 
m'be wakupunda. 


46. Soni mumpikanilani Allah ni Ntenga Jwakwe ££, ni ngasinkangana 
ntakwika muntengwiche ni kutyoka machili genu. Soni pililani, 
chisimu Allah juli pamo ni akupilila. 


47. Soni kasim'ba nti chisawu awala wana kopokaga m’milango mwao 
mwakutwanga ni kulionya kwa wandu, ni kusiwililaga (wandu) 
kwitala lya Allah. Sano Allah ichindu yaakutenda wanganyao juwele 
Jwaisyungula (kwaimanya chenene). 


48. Soni (kumbuchilani) katema kajwasalalichisye shetani (achimakafili) 
itendo yao, ni jwatite: “Pangali mu wanduwa wampaka ankombole 
jenumanja lelo, soni chisimu une ni mnaasi jwenu (pachikamuchisyo 
chilichose).” Nambo ndema jagaonegene makuga gawili, jwaujile ku 
indende yakwe (kutila) ni jwatite: “Chisimu une mambalene nomwe, 
unetu ngwiona yangankuiona jenumanja (gagali malaika), unetu 
ngun'jogopa Allah, soni Allah ni Jwaukali pakupeleka ipotesi.” 


49. (Kumbuchilani) katema kawawechetaga achinakunaku ni awala 

wamuli m’mitima mwao ulwele (waukafili) kuti: “Wanganyawa 
(Asilamu) janyenjile dini jao.” Sano jwatajegamile kwa Allah, basi 
chisimu Allah ni Jwamachili gakupunda, Jwalunda lwakusokoka. 


50. Soni ingawe mwaiweni pandema jaakutyosyaga Achimalaika umi 
wa awala waakufuulu (pakuwa), achaaputaga ku ngope syao ni ku 
migongo jao, soni (achasalilaga yanti): “Pasyani ilagasyo ya (Moto 
wa) koocha. (Nkaiweni yakogoya kusyene).” 


51. “Yalakweyi niligongo lya (yakusakala) yagaalongwesye makono 
genu, soni chisimu Allah nganijuwa jwakwaatenda lupuso ata panandi 
achikapolo (Wakwe).” 


52. (Nyendele ja makafili galeloga jili) chisawu nyendele ja wandu wa 
Firiauna ni awala wapaujo pao, wakanile imanyilo ya Allah, basi 
Allah ni wakwembekenye ligongo lya sambi syao, chisimu Allah ni 
Jwakulimbangana nnope, Jwaukali kusyene pakupeleka ipotesi. 


53. Yalakweyi niligongo lyanti Allah nganawa jwanti ni kuchigalausya 
chindimba chawapele wandu mpaka ali agalawisye (wanduo) umbone 
wauli m’mitima mwao, soni chisimu Allah ni Jwakupikanichisya, 
Jwakumanyilila nnope. 


54. (Nyendele ja makafili galeloga jili) chisawu nyendele ja wandu wa 
Firiauna ni awala wapaujo pao, wakaaniile imanyilo ya M’mbuje gwao 
(Allah), basi ni twaajonasile ligongo lya sambi syao, ni twamisyisye 
wandu wa Firiauna, soni wosope waliji wakulitenda lupuso. 


55. Chisimu inyama yakusakala nnope pameso pa Allah ni awala 
waakufuulu, basi wanganyao ngaakukulupilila. 


56. Awala wamwatawene nao chilanga, kaneka ni akukasaga chilanga 
chaocho ndawi ni katema, soni wanganyao ngaakun'jogopa (Allah). 


57.Mwantinaga n'di mwapatikenye pa ngondo, basi mwabalalikanganyani 
ni wanganyawa wamunyuma mwao (pakwapa ilagasyo wanganyawa 
mwakwakalalichisya kuti aujilile wane waakasachilile kwakuya 
wanganyawa pakwalagasya Asilamu) kuti wanganyao aliwunde. 

58. Soni naga nkogopa chinyengo (chakasa chilanga) kutyochela kwa 
wandu, basi mwaponyelani (chilanga chao) mwakulandana (kuti pawe 
pangali chilanga chilikati chenu). Chisimu Allah jwaangaanonyela 
wachinyengo. 


59. Soni awala waakufuulu akaganichisya ata panandi yanti ampelete 
(Allah mwanti ngawa nkwatenda yakwatenda). Chisimu wanganyao 
nganawa annepelekasisye (Allah kwapa ipotesi). 


60. Soni mwakosechelani (amagongowo) m’machili (gakuputila ngondo) 
mwachinkombolele, kwisa soni mahachi gewichidwe tayali, kuti 
mwajogoyechesye nago amagongo wa Allah ni amagongo wenu 
(achimakafili wa pa Maaka), ni wane wakwe wangawaga wanganyao, 
jenumanja ngankwamanyilila nambo Allah akwamanyilila, soni 
chilichose chachintole petala lya Allah tichikwanilisidwe kukwenu 
(malipilo gakwe), soni ngam'ba wakutendedwa lupuso. 


61. Sano naga achipendechelaga kuntunjelele, basi pendechelani 
kukoko nomwe ni n'jegamile kwa Allah. Chisimu Jwalakwe ni 
Jwakupikanichisya, Jwakumanyilila nnope. 


62. Soni naga achisakaga kuntenda chinyengo wanganyao, basi chisimu 
Allah chankwanile (kuwa akun'gosa wenu). Jwalakwe ni Ajula 
juwan'dimbangenye ni chikamuchisyo Chakwe, ni wakulupilila. 


63. Ni jwalumbikenye chilikati cha mitima jao (pakuwika chinonyelo 
sikati jao). Nantimuno nkaatoole yosope yaili pa chilambo 
(pakusachilila kulumbikanya mitima jao mwa jikajenu), nga 
nganimpakombola kulumbikanya chilikati cha mitima jao, nambo 
Allah jwalumbikenye chilikati chao. Chisimu Jwalakwe ni 
Jwamachili gakupunda, Jwalunda lwakusokoka. 


64. E mmwe Ntume 4! Allah akunkwanila (kuwa akun'gosa wenu) 
pamo ni wankuyiye mu wakulupilila. 


65. E mmwe Ntume #£! Mwalimbikasyani wakulupilila ya kumenyana 
ngondo (ni makafili). Naga ali apali mwa jenumanja (wandu) makumi 

gawili (20) wakupililila, mpaka waakombole (amagongo) machila 
gawili (200), soni naga ali apali mwa jenumanja (wandu wakwana) 
lichila (100), mpaka wakombole (amagongo) wakwana sausande jimo 
(1000) mwa awala waakanile, ligongo lyanti wanganyao ni wandu 
wangali umanyilisi. 


66. Sambano Allah an'jepepachisye wanganyammwe, ni ayimanyi 
yanti mwa jenumanja mwana kutochomala, basi naga ali apali 
mwa jenumanja (wandu wakwana) lichila (100) wakupililila mpaka 
wakombole (amagongo) machila gawili (200), soni naga ali apali 
mwa jenumanja (wandu) sausande jimo (1000) mpaka wakombole 
(amagongo) wakwana masausande gawili (2000) mwa lisosa lya 
Allah, soni Allah juli pamo ni akupilila. 


67. Nganiyiwajilwa kwa Ntume ££ kola mateeka ni mpakana ali atupiye 
kaje kuulaga (amagongo wakwe) pa chilambo. Nkusachilila ichindu ya 
duniya (mbote syaliombolela mateeka) kutendaga Allah jukusachilila 
(kuti mpate malipilo ga) Akhera! Sano Allah ni Jwamachili gakupunda, 
Jwalunda lwakusokoka. 


68. Chingawaga chilamusi chachalongolele chakuumila kwa Allah 
(chakunkundisya chipanje chakupalagula pa ngondo), chisimu 
ikankwayiye ilagasyo yekulungwa pa (mbote syaliombolela mateeka) 
syan'jigele. 


69. Basi lyagani mu yampalagwile pangondo (yaili) ya halaal nambo 
soni yambone, ni mun'jogopeje Allah. Chisimu Allah ni Jwakululuka 
kusyene, Jwachanasa channope. 


70. E mmwe Ntume #£! Mwasalilani achimateeka wali m’makono 
mwenu (kuti): “Naga Allah aumanye umbone uliose m” mitima mwenu 
(wakunda Usilamu), champe yambone nnope kumpunda yaijigalidwe 
kuumila kukwenu, soni ni tankululuchile, soni Allah ni Jwakululuka 
kusyene, Jwachanasa channope.” 


71. Sano naga akusaka kuntendela ulaamba (chiuwe wangali masengo 
kukwenu), ngati pamasile pawantendele Allah ulaamba kalakala, basi 

ni jwapeleche machili (kukwenu) gakwakombolela wanganyao, soni 
Allah ni Jwakumanyilila nnope, Jwalunda lwakusokoka. 


72. Chisimu awala waakulupilile, ni kusama (kuja ku Madina), ni 
kumenyana ngondo ni chipanje chao ni achimisyene wakwe petala 
lya Allah (Amuhajirina), kwisa soni awala (Answari) wawapele 
(wanganyao) pakutama ni kwakamuchisya, wele wanganyao ni 
asyowe (wakuchenjelana) wane ni wane . Sano awala waakulupilile 
nambo ni ngasama (kuja ku Madina), nganinkola kwachenjela kulikose 
mpaka akaasaame, nambo naga ali am'bendile chikamuchisyo pa 
Dini, basi mwakamuchisyani, ni ikaweje (naga ali atandene) ni wandu 
wachipali chilanga (chantunjelele chamwatawene) chilikati chenu ni 
wanganyao, soni Allah ichindu yankutenda awele Jwakuilolechesya. 


73. Nombe awala waakufuulu awele asyowe (wakuchenjelana) wane ni 
wane. Naga jenumanja (Asilamu) ngankutenda yele (yakuchenjelanayo) 
chipawe pana fitina (jangondo) pa chilambo ni kuwatanganya 
kwekulungwa.!'! 


74. Sano awala waakulupilile, ni kusama (kuja ku Madina), ni kumenyana 
ngondo petala lya Allah (Amuhajirina), kwisa soni awala (Answari) 


[1] (8:73) Iwechetedwe mu Tafsir At-Twabari yanti: Mate gambone ga aji Âyaji niganti: 
Naga jenumanja Asilamu wachilambo chosope chapasi ngankutenda yatunnamwile 
kuti ntende yakamulana nikuwa nkutula umpepe (wakulongoleledwa ni nnongola 
jumpepe duniya josope) pakujitenda dini ja Allah kuwa jakupunda, tipawe pana fitina 
jekulungwa nnope pachilambo mpela ukafili, ngondo, kuwulagana, wiyi, kotosyana 
ichindu, kusakasya nambo soni kuwatanganya kwekulungwa. Nambo soni jiwele 
fitina kola Makhalifa gamajinji (achinnongola wakwalongolela Asilamu wa duniya 
josope), mpela yawatite pakusimulila Arfajah 4 kuti: Une nampikene Ntenga 
jwa Allah #£ juchitiji: “Mundu jwatasache kulekanganya ulamusi wa Asilamu 
(kuti awe mikutula-mikutula) kutendaga ali akamulene kuwa nkutula umpepe 
(wakulongoleledwa ni Khalifa jumpepe), basi munkunulani ni upanga jwele mundujo 
mulimose mwachijuwele.” (Swahih Muslim, Hadith No. 1852). Akusimulila soni 
Abu Sa'id Al-Khudri 4 yanti: Ntenga jwa Allah ££ jwatite: “Naga gali gasagulidwe 
makhalifa gawili, basi mum'bulagani jwakumalichisya mwa wawilio.” (Swahih 
Muslim, Hadith No. 1853). Kwaligongo lyalakweli iwele wajibu kwa Asilamu wa 
duniya josope kola Khalifa jumpepe jwakwalongolela pa dini jao, naga ngatenda yele 
tipawe pana fitina pachilambo ni kuwatanganya kwekulungwa. 

wawapele (wanganyao) pakutama ni kwakamuchisya, wele wanyao 
ni wali wakulupilila kusyesyene, akwete kupata chikululuko kwisa 
soni lisiki lyakuchimbichika (lya ku Mbepo). 


75. Sano awala waakulupilile panyuma (pa Amuhajirina ni Answari) ni 
kusama (kuja ku Madina), ni kumenyana ngondo pamo ni jenumanja, 
basi wanganyao ni wali mwa jenumanja. Nambo waulongo 
wakupagwana ni wali wakuwajilwa (kwinjilana chipanje) wane ni 
wane (mwaiwelele) m'chitabu cha Allah. Chisimu Allah chindu 
chilichose awele Jwakuchimanya chenene. 








Surat 9. At-Taubah Juzu 10 








S] Sûrat 9. At-Taubah gs 


1. (Aku ni) kuliiwuula (ku ilanga ya ntunjelele) kwakuumila kwa Allah ni 
Ntenga Jwakwe % kuja kwa awala wamwatawene nao ilanga (kaneka 
ni kuikasa) mwa akuwanganya (Allah ni isanamu). 














2. Basi jendagani pa chilambo myesi nchechepe (mwantunjelele kaneko 
pawe pangali chiteteyo chilikati chenu nowe), soni manyililani yanti 
wanganyammwe nganim'ba munnepelekasisye Allah (kumpa ipotesi), 
ni kuti soni Allah juwele Jwakwajalusya achimakafili. 


. Soni (aku ni) kwenesya kwakuumila kwa Allah ni Ntenga Jwakwe #£ 
kwa (kwamanyisya) wandu lisiku lya Hija jekulungwa yanti; chisimu 
Allah ni Ntenga Jwakwe #£ awambalene ni akuwanganya (Allah ni 
isanamu, nganawa asunjile ilanga yao). Sano naga ntende toba, basi 
chiyiwe yambone kukwenu, nambo naga nkusyulula, basi manyililani 
yanti wanganyammwe nganim'ba munnepelekasisye Allah (kumpa 
ipotesi), soni mwatagulilani awala waakanile ya ilagasyo yakupoteka 
nnope. 


. Ikaweje awala wamwatawene nao ilanga (yantunjelele) mwa 
akuwanganya (Allah ni isanamu) kaneka ni nganampunguchisya 
chilichose (mu ilangayo) soni ni nganankamuchisya jwalijose pa 
(kumputa) jenumanja, basi mwakwanilichisyani ilanga yao mpaka 
mu ndawi jao. Chisimu Allah akwanonyela wawoga (wakun'jogopa 
Jwalakwe). 


Sano pati jipite myesi jakuchimbichika, basi mwaulagani 
wakuwanganya (Allah ni isanamu) palipose pamwasimene, soni 
mwakamulani ni kwawiga uwigo, ni kwaalindilila m’matala gosope 
gene. Nambo naga ali atesile toba ni kwimikaga Swala mwakolosya, 
ni kutolaga Zaka, basi lilekani litala lyao (kuti ajendeje mwagopoka). 
Chisimu Allah ni Jwakululuka kusyene, Jwachanasa channope. 

6. Soni naga jumpepe mwa akuwanganya (Allah ni isanamu) ali am'bendile 
kuti munchiinje (awe nchiteteyo chenu), basi munchiingaani kuti 
mpaka apikane malowe ga Allah, kaneka ni mumpechesye kumalo 
gakwe gantunjelele, yalakweyi ni ligongo lyanti wanganyao ni wandu 
wangamanyilila. 


. Chantiuli chakole chilanga (chantunjelele) kwa Allah ni kwa 
Ntenga Jwakwe #£ akuwanganya (Allah ni isanamu, kutendaga 
wanganyao ali wakasa ilanga)? Ikaweje awala wamwatawene nao 
chilanga (chantunjelele) pa Nsikiti Wakuchimbichika (wa Maaka). 
Basi mwatalonjelele ali nkunnungamichila nombe jenumanja 
mwalungamichilani, chisimu Allah akwanonyela wawoga 
(wakun'jogopa Jwalakwe). 


. Chantiuli (chakole chilanga chantunjelele wanganyao) kutendaga 
naga ali an'guwatile wangakosya kukwenu ulongo namuno chilanga? 
Akunsengwasyaga ni ngamwa syao kutendaga mitima jao jichikanaga 
(kunnonyela), soni wajinji mwa wanganyao wakunyosya. 


9. Asagwile (ya duniya) ya ntengo wannono pakusumanya ni ma Aya ga 
Allah, basi ni asiwilile (wandu) kwitala Lyakwe. Chisimu wanganyao 
iwele yakusakala nnope yaawele nkupanganya. 


10. Wangakosya kwa jwakulupilila ulongo namuno chilanga, soni 
wanyao ni wali wakusumba mpika. 


11. Nambo naga ali atesile toba ni kwimikaga Swala mwakolosya 
ni kutolaga Zaka, nikuti achalongoachimijenu mu Dini weleo, ni 
tugopolanya ma Aya kwa wandu wakumanyilila. 


12. Soni naga akugopola kulumbila kwao panyuma pa chilanga chao, ni 
kutaga nchesela mu Dini jenu, basi mwaputani ngondo achinnongola 
wa ukafili - chisimu wanganyao kulumbila kwao kuwele kwangali 
mate - (mwaputani ngondo) kuti aleche (yakusakalayo). 


13. Ana ngankwaputa ngondo wandu waagopwele kulumbila kwao ni 
kusachilila ya kunkoposya Ntenga £#£, kutendaga soni wanganyao ni 

wawantandite jenumanja kandandape? Ana nkwajogopa wanganyao? 
Basi Allah ni jwali Jwakuwajilwa kuti mun'jogope naga n'di 
waakulupilila (kusyene). 


14. Mwaputani ngondo wanganyao, Allah tiwape ilagasyo ni makono 
genu ni kwajigasya nchesela, ni tanchenjele jenumanja pa wanganyao, 
ni kuposya mitima ja wandu wakulupilila. 


15. Ni kutyosya gasabu ja mitima jao. Soni Allah tampochele toba 
jwansachile (mwa achimakafili panyuma pakunda Usilamu). Soni 
Allah ni Jwakumanyilila nnope, Jwalunda Iwakusokoka. 


16. Ana nkuganichisya yanti chin'gambe kulechedwa kutendaga Allah 
nkaniwamanyukule awala waapuutiile ngondo (Dini Jakwe) mwa 
jenumanja, ni wanganiwaatenda wanepe wangawaga Allah kwisa 
soni Ntenga Jwakwe ££ ni waakulupilile kuwa isyowe yapantima. 
Sano Allah ni Nkusimanya chenene abali syosope sya yankutenda. 


17. Nganiiwajilwa kwa akuwanganya (Allah ni isanamu) kuti ajigose 
misikiti ja Allah achilitendelaga umboni achimisyene ya ukafili. 
Wanganyao ni wagajonasiche masengo gao (gambone), soni ku Moto 
chakawe wandamo. 


18. Chisimu wakuwajilwa kujigosa misikiti ja Allah ni awala waakulupilile 
mwa Allah ni Lisiku Lyambesi ni kwimikaga Swala mwakolosya ni 
kutolaga Zaka, ni ngaakun'jogopa jwinepe jwangawaga Allah. Basi 
wanganyao kuwa nkuwa mwa akongoka. 


19. Ana nkutesile kwaamwesya mesi wandu wa ku Hija ni kuugosa Nsikiti 
Wakuchimbichika (wa Maaka) kuwa yalumo ni ajula jwaakulupilile 
mwaAllah ni Lisiku Lyambesi ni kumenyana ngondo petala lya Allah? 
Ngawa nkulandana pameso pa Allah. Soni Allah ngaakwajongolaga 
wandu wakulitenda lupuso. 


20. Awala waakulupilile ni kusama (kuja ku Madina), ni kumenyana 
ngondo petala lya Allah ni ipanje yao ni achimisyene wakwe, 
akwete uchimbichimbi wekulungwa pameso pa Allah, soni 

wanganyao niwali wakupunda.!! 


21. Ambuje wao akwapa abali jakusengwasya ja chanasa chakuumila 
Kukwakwe kwisa soni chinonyelo, ni Matimbe ga ku Mbepo, akwete 
kupata wanganyao mwalakwemo chindimba chakwendelechela. 


22. Chakawe wandamo mwalakwemo kwa yaka ni yaka. Chisimu Allah 
Kukwakwe kwana malipilo gamakulungwa nnope. 


23. E jenumanja wankulupilile! Ngasimwatenda achatati wenu ni 
achachimwene wenu kuwa isyowe naga ali awunonyele ukafili 
m'malo mwa chikulupi. Sano jwachiwatende kuwa isyowe yakwe 
mwa jenumanja, basi wanganyao ni wali wakulitenda lupuso. 


. Jilani: “Nawaga achatati wenu, wanache wenu, achachimwene 
wenu, achiwammakwenu, achanasi wenu, kwisa soni ipanje 
yanyyipatile, ni malonda gankugajogopela konasika, kwisa soni 
majumba gankuganonyela, (naiwaga yalakweyi) yakunonyeledwa 
nnope kukwenu kumpunda Allah ni Ntenga Jwakwe £ ni kumenyana 
ngondo petala Lyakwe; basi jembecheyani kwikanila Allah ayiche ni 
chilamusi Chakwe (cha ipotesi), soni Allah ngaakwajongolaga wandu 
wakunyosya.” 


25. Chisimu Allah awele ali nkunchenjela mu mbala syejinji syangondo, 
ni lisiku lya (ngondo ja) Hunaini, ndema ja wannyenjile winji wenu, 
ninganiunkamuchisya chilichose, chilambo ni cham'banile kutendaga 
chili chakusapanguka, kaneka ni mwagalawiche kutila. 


26. Kaneka Allah jwatulwisye kutulala Kwakwe pa Ntenga Jwakwe 
4 ni pa wakulupilila, ni jwatulwisye soni asilikali (wachilaika) 
wanganimwaona, ni jwapele ilagasyo awala wawakanile, soni gele ni 
malipilo ga achimakafili. 


[1] (9:20) Akusimulila Abu Hurairah # yanti: Ntenga jwa Allah ¥§ jwatite: “Chisimu 
ku Mbepo kwana dalaja syakwana lichila (100), syawalinganyichisye Allah wandu 
wakumenyana ngondo petala lya Allah. Nkuuli wa chilikati cha dalaja siwili uli 
chisawu chilikati cha kwinani ni pasi. Sambano naga n'di nkum'benda Allah, basi 
mum'bendeje Al-Firdaus, ligongo jalakwejo jili chilikati cha Mbepo, nambo soni ni 
jajili penani nnope pa Mbepo” (Swahih Al-Bukhârî, Hadith No. 2637). 

27. Soni panyuma pa yalakweyi Allah tapochele toba ja jwansachile (mwa 
achimakafilio panyuma pakunda Usilamu), soni Allah ni Jwakululuka 
kusyene, Jwachanasa channope. 


28. E jenumanja wankulupilile! Chisimu akuwanganya (Allah ni 
isanamu) awele najasun (wausakwa)!!, basi akauwandichila Nsikiti 
Wakuchimbichika (wa Maaka) panyuma pa chaka chao chechino (cha 
9 chisamile Ntume #£), sano naga nkogopa kulaga, basi pangakawapa 
Allah tansichilisye ni umbone Wakwe naasakaga. Chisimu Allah ni 
Jwakumanyilila nnope, Jwalunda Iwakusokoka. 


29. Mwaputani ngondo awala wangakukulupilila mwa Allah ni Lisiku 
Lyambesi, ni ngakuiwambala yaakanyisye Allah ni Ntenga Jwakwe 
4%, ni ngakukuya Dini jakuona (ja Usilamu) mwa awala wawapedwile 
chitabu (Ayuda ni Akilisito), mpaka akapeleche nsongo kwa makono 
gao aku ali wakunyosyeka. 


30. Soni Ayuda akasatiji: “Uzairu (Ezara) mwanache jwa Allah.” Nombe 
Akilisito akasatiji: “Masihi (Isa) mwanache jwa Allah.” Kwele 
nikuwecheta kwao ni ngamwa syao, akusyachisya yakuwecheta ya awala 
wawakanile kalakala. Allah walwesile wanganyao, ana akusokonesedwa 
chinauli (kuleka yakuona)?” 


31. Watesile achalijiganye wao (ilimu ya dini) ni akun'jogopa Nnungu 
wao kuwa milungu kunneka Allah, kwisa soni Masihi (Isa) mwanache 
jwa Maryam, kutendaga nganalamulidwa ikaweje yanti an'galagatileje 
Nnungu Jumpepe, pangali nnungu jwine (jwakuŵajilwa kun'galagatila) 
ikaweje Jwele pejo, kuswejela ni Kwakwe pakuwambalana ni 
yaakum'bwanganya nayo.”! 


[1] (9:28) Lilowe lyakuti (Najasun) ligopolelaga usakwa wamuntima, mpela wakwete 
Al-Mushrikûn wakum'bwanganya Allah ni isanamu. Nnole tafsir Al-Jalâlain pa jele 
Ayaji. 

[2] (9:30) Nnole chilaaki cha Aya ja (2:116). 


[3] (9:31) Ndema jine Ntume ££ pa jwaliji nkusooma jele Ayaji, Adiyy bin Hatim £> 
watite: “E Ntenga jwa Allah! Wanganyao ngakwagalagatilaga wanyao (akwamba 
achalijiganye wao ni akun'jogopa Nnungu wao).” Ntume ££ jwatite: “Ana wanganyao 

32. Akusachililaga kuti asimisye lilanguka lya Allah (Usilamu) ni 
ngamwa syao, sano Allah ni akukana ikaweje kwanilisya lilanguka 
Lyakwe namuno achimakafili yachime. 


33. Jwalakwe ni Ajula jwaatumisye Ntenga Jwakwe (Muhammadi $) ni 
chongolo kwisa soni Dini jakuona kuti ajikwesye pachanya pa dini 
syosope, namuno wagalagatila isanamu yachime. 


34. E jenumanja wankulupilile! Chisimu wajinji mwa achalijiganye 
(ilimu ya dini wachiyuda) ni wakun'jogopa Nnungu (wachikilisito) 
akulyaga ipanje yawandu mwaukoleko, ni akusiwilila (wandu) 
kwitala lya Allah. Sano awala waakukusanya golodi ni silifa (mbiya) 
ni ngasitolaga petala lya Allah, basi mwatagulilani ya ilagasyo 
yakupoteka nnope. 


35. Lisiku lyasichitukutisidwa (mbiyasyo) ku moto wa Jahannama, 
basi nikuchomedwa nasyo usyo syao, mbalati syao ni migongo 
jao, (achisalilidwaga yanti): “Ayi ni yamwalikusanyichisye 
mwachimisyene, basi pasyani yamwaliji nkukusanya.” 


36. Chisimu chiŵalanjilo cha myesi kwa Allah (pa chaka) nimyesi 
likumi kwisa jiwili, (muyalembedwele) m'chitabu cha Allah lisiku 
lyawagumbile mawunde ni mataka, mu jalakwejo mwana (myesi) 
ncheche jakuchimbichika (Mfungopili, Mfungotatu, Mfungonne 
ni Mfungokumi). Jele ni Dini jagoloka, basi ngasillitendaga lupuso 
mwachimisyene mwele (m'myesi jakuchimbichikamo). Soni 
jenumanja wanaose mwaputani ngondo akuwanganya (Allah ni 
isanamu) yaakuti wanganyao wanaose pakumputa ngondo jenumanja, 
soni manyililani yanti Allah ali pamo ni wawoga (wakun'jogopa 
Jwalakwe). 


37. Chisimu kuchelewasya (mwesi wakuchimbichika kuti uwe 
wamalawi m'malo mwaunouno) kuwele konjechesya pa ukafili, 


wangaitenda ichindu yakundisyidwa kuwa yakanyisyidwa, sano yakanyisyidwa 
nikuitenda kuwa yakundisyidwa, wanduo nikwapikanila wanganyao?” Adiyy 
& watite: “Elo mmwe Ntenga jwa Allah.” Ntume %§% jwatite: “Kweleko 
nikwagalagatilako.” (Hadithiji japocheledwe ni Ahmad kwisa soni At-Tirmidhi). 

akusochelesyedwa nayo awala waakanile, (mwesi umopeo) akuutenda 
kuwa mwesi wamba chaka chine, chaka chine ni kuutenda kuwa 
wakuchimbichika, kuti awutile chiwalanjilo cha (myesi) jaajitesile 
Allah kuwa jakuchimbichika (kuti jikwanile), basi ni akujitenda 
(myesi) jakuchimbichika jila kuwa (myesi) wamba. Isalalisidwe 
kukwao itendo yao yangalumbana, soni Allah ngakwajongolaga 
wandu achimakafili. 


38. E jenumanja wamkulupilile! Chipali chichi kukwenu kwanti naga 
nsalilidwe (yanti): “Wigulani (wa kuputa ngondo) petala lya Allah,” 
nkukanilila mwausito pa chilambo? Ana nnonyelwe ni umi wa duniya 
kumpunda Akhera? Nganiyiwatu yakusengwasya ya umi wa duniya 
pakulandanya ni Akhera ikaweje yannono. 


39. Naga ngankuwigula (wa kungondo), Allah champe ilagasyo 
yakupoteka nnope, ni tayiche nao wandu wane mmalo mwa jenumanja, 
soni nganim'ba mumpele chisausyo chilichose, soni Allah pa chindu 
chilichose awele Jwakombola. 


40. Naga ngankunkamuchisya (Ntumejo ££ ngali kandu), basi pamasile 
pawankamuchiisye Allah ndema jawankopwesye awala wawakanile, 
ali jwawili mwa wawili (jumo jwakwe Abubakri «), pandema 
jawaliji wanawawilio kumbanga, ndema jawansalilaga n'jakwe 
(kuti): “Ngasin'dandaula, chisimu Allah ali nowe.” Basi Allah ni 
waatulwisye kutulala Kwakwe pa jwalakwejo, ni wan'dimbangenye 
ni asilikali (wachilaika) wanganimwaona jenumanja, niwalitesile 
lilowe lya awala wawakanile kuwa lyapasi, sano lilowe lya Allah 
nikuwa lyapenani, soni Allah ni Jwamachili gakupunda, Jwalunda 
lwakusokoka. 


41. Wigulani (wa kungondo) n'di wakupepuchilwa namuno wakusitopelwa, 
ni mmenyane ngondo ni chipanje chenu ni mwachimisyene wakwe 
petala lya Allah, yalakweyo ni yambone kukwenu nam'baga jenumanja 
wakumanyilila.!"! 


[1] (9:41) Akusimulila anas bin Malik 4 yanti: Ntume ££ jwatite: “Pangali jwalijose 
jwaakwinjilaga ku Mbepo, nikulajilaga ali awujiile soni ku duniya, kutendaga 

42. Ingawe (kuwigulako) wa kuchipanje chakuwandika (chakuchipata 
mwakwepepala), ulendowo nikuwa wejipi chisimu angankuyiye, 
nambo kuti lutando (lwakuja ku Tabuki) lwatalichile wanganyao. 
Ni channumbileje Allah (achitiji): “Tungawe twakwete ukombosi 
chisimu tungakopweche namwe.” Akulijonanga achimisyene, soni 
Allah akumanyilila yanti chisimu wanganyao waunami. 


43. Allah ankululuchile (mmwe Muhammadi £), ligongo chichi kwapa 
lusa wanganyao (Iwakutamangajaula kungondo? Ngati nkajembechele 
kaje) mpaka amanyukuche kukwenu awala wawechete yakuona ni 
mwamanyilile waunami. 


44. Nganawa am'bendile lusa awala waakukulupilila mwa Allah ni 
Lisiku Lyambesi lwakuti akaja kumenyana ngondo ni ipanje yao ni 
achimisyene wakwe, soni Allah ni Jwaakwamanya chenene wawoga 
(wakun'jogopa Jwalakwe). 


45. Chisimu waakum'benda lusa mmwe niwawowopeo wangakukulupilila 
mwa Allah ni Lisiku Lyambesi, soni wajikaichiile mitima jao, basi 
wanganyao mu kaichila kwaoko ali wapendapenda. 


46. Soni ingawe wasachilile yakopoka (kuja kungondo) angakukosechele 
yakosechela yakwe, nambo kuti kwanchimile Allah kopoka kwao, 
basi ni waateengwiisye, soni ni yawechetedwe yanti: “Tamani imo ni 
akutama.” 


47. Ingawe wakopweche namwe nga nganan'jonjechesya ikaweje 
kuwatanganya, soni angaliji nkusemasema chilikati chenu (kupita 
nchitenda unakunaku) pakunsachilila mpumbulima, kutendaga soni 
mwa wanganyammwe muli mwana waakwapikanilaga wanganyao, 
soni Allah ni Jwaakwamanya chenene waalitenda lupuso. 


ali akwete ichindu yakulandana ni yaduya josope, ikaweje mundu juwawilile ku 
ngondo jakumenyana petala lya Allah. Jukasasachililaga juli juwujiile soni ku 
duniya, ni jukawulajidwe kakwana kakumi (pangondo jakumenyana petala lya 
Allah), ligongo lya uchimbichimbi waakuuwona (ku Mbepoko).” (Swahih Al- 
Bukhari, Hadith No. 2662). 

48. Chisimu pamasile paŵasachilile yampumbulima kutandila kala 
(mmwe Muhammadi £#£ n'di naikape m'Madina), ni awele ali 
nkun'galauchisyagalauchisya ichindu mpaka iyiiche yakuona 
(kupunda pa ngondo), ni kuonechela papaswela chilamusi cha Allah 
(Usilamu) kutendaga wanganyao ili nkwachima. 


49. Soni mwa wanganyao mwana jwaakutiji: “Mumbani lusa une 
(lwangajaula kungondo), soni ngasimumbika pa kuliingwa 
(kwakwaona achakongwe wa ku Roma ndakuja kulemwa).” 
Manyililani yanti wanganyao agwilile kala nkuliingwa, soni chisimu 
Jahannama jichasyungula achimakafili. 


50. Naga ili impatile yambone ikwasakalisyaga, nambo naga gali 
gampatile makungu akutiji: “Twalikalamuchile kalape (niligongo 
lyakwe makungu gatuwambele).” Ni akugalaukaga ulendo aku ali 
nkusengwa. 


51. Jilani: “Nganichiwa chitupatile uwwe ikaweje chaatulembele Allah, 
Jwalakwe ni Nkutugosa jwetu, soni kwa Allah pe basi ajegamile 
wakulupilila.” 


52. Jilani: “Ana nkwembecheya kuti itupate uwwe (inepe) yangawaga 
chimo mu yambone iwili (kupunda pa ngondo ni kupalagula 
chipanje, kapena kuulajidwa ni kuja kwinjila ku Mbepo). Sano 
uwwe ni tukwembecheya kukwenu kuti Allah ampe ilagasyo kuuma 
Kukwakwe kapena kupitila m’makono mwetu, basi jembecheyagani, 
chisimu uwwe tukwembecheya namwe.” 


53. Jilani: “Tolagani (chipanje chenu petala lya Allah) mwakusachilila 
kapena mwakulikanganichisya (yalumope), nganichiŵa chipocheledwe 
kuumila kukwenu, chisimu wanganyammwe m'bele wandu 
wakunyosya.” 


54. Soni pangali chachikwasiwilila wanganyao kuti yakutola yao 
ikapocheledwa kuumila kukwao, ikaweje kuti wanganyao ankanile Allah 

ni Ntenga Jwakwe ££, ni ngakujiyichilila Swala ikaweje mwaulesi,!"! 
soni ngaakutola ikaweje mwakulikanganichisya. 


55. Basi ikansengwasya ipanje yao namuno wanache wao, chisimu Allah 
akusaka kuti walagasye nayo yalakweyo pa umi wa duniya, ni jityoche 
mitima jao (pakuwa) ali achimakafili. 


56. Soni akunnumbila Allah kuti chisimu wanganyao ali mwa jenumanja, 
kutendaga wanganyao nganawa mwa jenumanja, nambo wanganyao 
ni wandu (achinakunaku) waakogopa (kuti ntaakwaulaga). 


57. Ingawe akupata malo gakutilila kapena mbaanga (syakuti 
nikuuwaamo) kapena malo gakulisisa, angalungeme kwalakweko 
mwakangamala. 


58. Soni mwa wanganyao mwana waakun'gamba mu (kagawanye ka) 
sadaka, basi naga ali apedwile kachindu mwalakwemo akasanonyelwa, 
nambo naga nganapedwa kalikose mwalakwemo akasawa wakasilika. 


59. Sano ingawe wanganyao wajikutile pa yawapele Allah ni Ntenga 
Jwakwe ££ ni kuwechetaga kuti: “Allah akutukwanila, Allah chaatupe 
kuumila mu ukoto Wakwe, ni Ntenga Jwakwe ££ soni, chisimu uwwe 
kwa Allah tukusachilila (ukoto Wakwe).” (Ingaliji yambone kukwao). 


60. Chisimu sadaka (sya Zaka) sipelechedweje kwa wakulaga, ni masikini, 
kwisa soni akusisonganganya, ni wakujisyowechesya mitima jao 
(ku Usilamu), ni pa kwapela ulokosyo achikapolo, ni (kwalipilila) 
wasyakwembekenye ngongole, ni petala lya Allah (mpela pa Jihadi), 
kwisa soni jwaakatichilwe pa ulendo. Ali ni lilamusi lyakuumila kwa 
Allah, soni Allah ni Jwakumanyilila nnope, Jwalunda lwakusokoka. 


61. Soni mwa wanganyao mwana wane waakunsausya Ntume ££ ni 


[1] (9:54) Akusimulila Abu Hurairah & yanti: Ntume $% jwatite: “Pangali swala 
syakusitopa nnope kwa achinakunaku kumpunda Fajr ni Isha. Ingawe akumanyilila 
ukoto wauli mu syalakwesyo, angasiyichilile namuno wakwawa. Une nasachilile 
kuti nanchisye nkukoma nsana kuti jutende igamah, kaneka ninanchisye mundu 
kuti jwaaswalisyeje wandu, kaneka ninjigale chenje cha moto, ningaachome awala 
wanganakopoche (m”majumba mwao) wa kuswala.” (Swahih Al-Bukhari, Hadith 
No. 626). 

kuwechetaga kuti: “Jwalakweju (jugamba kutejela) liwiwi (ku iliyose 
ni kuijitichisya).” Jilani: “Liwiwi lyakutejela chenene kukwenu, 
(ngati jukwamanya waakuwecheta yakuona ni waakulambusya), 
jukunkulupilila Allah ni kwajitichisya wakulupilila, soni juwele 
chanasa kwa awala waakulupilile mwa jenumanja.” Nambo awala 
waakunsausya Ntenga jwa Allah #£, akwete kupata wanganyao 
ilagasyo yakupoteka nnope. 


62. Akunnumbila Allah kukwenu kuti annonyelesye, kutendaga Allah ni 
Ntenga Jwakwe ££ ni jwali jwakuwajilwa kuti annonyelesye nawaga 
wanganyao wakulupilila (kusyene). 


63. Ana ngakumanyilila yanti chisimu jwaakunsisya Allah ni Ntenga 
Jwakwe v nikuti akwete kupata jwalakwejo moto wa Jahannama, 
chakawe jwandamo mwalakwemo? Kwalakweko ni kwaluka 
kwekulungwa nnope. 


64. Achinakunaku akogopa yakwatuluchila Sura jakwaajuwula yaili 
m’mitima mwao. Jilani: “Tendagani chipongwe, chisimu Allah ni 
Nkuikoposya yankuijogopayo.” 


65. Soni naga n'di ntite mwawusye (chawecheteleje malowe gachalu), 
chisimu mpaka ajile: “Chisimutu uwwe twaliji nkutenda yambenje ni 
yakunguluka.” Jilani: “Ana mwaliji nkuntenda chipongwe Allah, ma 
Aya Gakwe, kwisa soni Ntenga Jwakwe ££?” 


66. Kasin'diwalanga, pamasile pankufuulu panyuma pachikulupi chenu. 
Naga tulikululuchile likuga line mwa jenumanja, likuga line chitulipe 
ilagasyo ligongo lyanti wanganyao waliji wakulewa. 


67. Achinakunaku wachilume ni achinakunaku wachikongwe ali 
(wanakaajumo) wane kwa wane, akuchisyaga yakusakala ni kanyaga 
yambone, ni akasaumbataga soni magasa gao (pangatola petala lya 
Allah), an'diwalile Allah basi nombenajo ni jwaliwalile, chisimu 
achinakunaku niwali wakunyosya. 


68. Allah wapele achinakunaku wachilume ni achinakunaku wachikongwe 
kwisa soni achimakafili chilanga cha moto wa Jahannama, chakawe 
wandamo mwalakwemo, walakweo chiuchakwana wanganyao, soni 

Allah walwesile wanganyao, ni akwete kupata wanyao ilagasyo 
yakwendelechela. 


69.(Jenumanjan'di)chisawu awala wawaliji paujopenu, (chitukomboleche 
kun'jonanga mwatwajonanjile wanganyao, kutendaga) wanganyao 
waliji wakulimbangana nnope kumpunda wanganyammwe 
pamachili, niwakwete ipanje yejinji nnope kwisa soni wanache, 
basi ni wasangalalile liunjili lyao (lya duniya ndema jannono), basi 
nombe jenumanja ni nkuwa nkusangalalila liunjili lyenu (lya duniya 
kwandema jannono), yawatite pakusangalalila awala wawaliji paujo 
penu liunjili lyao, ni nkuwa nkutiwila (mmalowe gangali mate) 
yawatite pakutiwila wanganyao, wele wanyao ni wagajonasiche 
masengo gao pa duniya pano ni ku Akhera kwakwe, soni wanyao 
niwali wakwasika. 

70. Ana nganijaichilila abali ja wapaujo pao, wandu wa Nuhu, A'di ni 
Samuda, kwisa soni wandu wa Ibrahima, ni achinsyene Madiyana, 
kwisa soni misi jajapitikusyidwe (kwinani kuwa pasi, pasi kuwa 
kwinani jajili Sodomu ni Gomora)? Achimitenga wao waichilile 
ni ilosyo yakuonechela palangulangu, basi nganawa Allah jwanti 
nikwatenda lupuso wanganyao, nambo achimisyene niwawaliji 
nkulitenda lupuso. 


71. Sano wakulupilila wachilume ni wakulupilila wachikongwe wane 
mwa jamanjao awele isyowe ya wane, akuchisyaga yambone ni 
akukanyaga yakusakala, ni akwimikaga Swala mwakolosya, ni 
kutolaga Zaka, ni akumpikanilaga Allah ni Ntenga Jwakwe ££, 
wanganyao ni watachatendela Allah chanasa. Chisimu Allah ni 
Jwamachili gakupunda, Jwalunda lwakusokoka. 


72. Allah jwapele chilanga wakulupilila wachilume ni wakulupilila 
wachikongwe cha Matimbe ga ku Mbepo gasikujilima cha pasi 
pakwe sulo, chakawe wandamo mwalakwemo, ni mauto gambone 
m’Matimbe Gandamo, sano chinonyelo chakuumila kwa Allah ni 
chachili chekulungwa kusyene. Kwalakweko nikwakuli kupunda 
kwekulungwa nnope. 

73. E mmwe Ntume #£! Limbanani nao achimakafili kwisa soni 
achinakunaku, ni mwajumulile ntima, soni mauto gao ni ku 
Jahannama, kaje kusakala malo gakuujila gakwe! 


74. Akunnumbila Allah kuti nganawecheta (malowe gachalu), kutendaga 
wawechete malowe gaukafili, ni wakufuulu panyuma pa Usilamu 
wao, ni wasachilile (kutenda malindi) gawalepele kugaichila, 
ni nganachiona chakusakala chilichose (pakwika kwa Usilamu 
chachatendekasisye ganisya yamalindi), ikaweje kuti Allah ni Ntenga 
Jwakwe ££ wasichilisye wanganyao ni ukoto Wakwe. Basi naga atende 
toba chiiwe yambone kukwao, nambo naga anyosye Allah tiwape 
ilagasyo yakupoteka nnope pa duniya pano ni ku Akhera kwakwe, 
soni nganakola wanganyao pa chilambo kaligoselo ata nkulupusyo. 


75. Soni mwa wanganyao mwana wawatawene najo Allah chilanga 
chanti: “Naga atupe ukoto Wakwe chisimu chitupelecheje sadaka 
nikuwa kwene mwa atenda ngoto.” 


76. Nambo katema kawapele ukoto Wakwe, wautendele ubaili ni 
wanyosyisye aku achisyululaga. 


77. Basi yakuichisya yakwe nikwaliji kwawika unakunaku m’mitima 
mwao kwikanila lisiku lyatachisimangana Najo, ligongo 
lyakuwwesechesya Allah ya watawene Najo, soni ligongo lya unami 
wawaliji nkulambusya ndaŵi ni katema. 


78. Ana ngakumanyilila yanti Allah jukusimanya asili syao ni mitemela 
jao, soni yanti Allah ni Jwakumanyilila nnope yakusisika? 


79. Awala waakwasogoda wandu wakulipeleka pakutola sadaka syejinji 
mwa wandu wakulupilila, ni (kwasogoda soni) awala wangakupata 
(chakutola) ikaweje (channono cha) ukombosi wao, basi ni akuwa 
ali nkwaatenda chipongwe wanganyao; Allah chiwalipile pa 
chipongwe chaocho, soni ni akwete kupata wanganyao ilagasyo 
yakupoteka nnope. 


80. Mwawendelani chikululuko wanganyao kapena nneche ngawendela 

chikululuko (yalumope), namuno mwawendele chikululuko 
katema kakwana makumi nsano nagawili (70), basi Allah nganawa 
wakululuchile wanganyao, yalakweyo ni ligongo lyanti wanganyao 
ankanile Allah ni Ntenga Jwakwe £#£, sano Allah ni jwangaajongola 
wandu wakunyosya. 


. Awala wawasigalile munyuma (ngajaula kungondo ja Tabuki), 
wasangalele pakutama kwao panyuma pa (kuwigula) Ntenga jwa Allah 
4, ni yachimile yakuputa ngondo ni chipanje chao ni achimisyene 
wakwe petala lya Allah, ni watite: “Nkawigula (wa kungondo) mu 
lyoto (chitukuta chejinji).” Jilani: “Moto wa Jahannama ni waupundile 
nnope lyoto ingawe waliji wana umanyilisi.” 


82. Basi asecheje panandipe (pa duniya pano) nambo chachilila kwannope 
(ku Akhera) kuwa malipilo pa yawaliji ali nkupanganya. 


83. Sano nam’busyaaga Allah (kungondo ja Tabuki) kuja ku likuga line 
mwa jamanjao ni kum'bendaga lusa Iwakopoka (kuja kungondo 
sine syasipatikaneje panyuma pakwe), basi jilani: “Nganim'ba 
nkopweche none mpaka kalakala, soni nganim’ba mumputile ngondo 
none mmagongo, chisimu wanganyammwe mwanonyelwe kutama 
(ngajaula kungondo) kandanda, basi tamagani pamo ni wakusigala 
munyuma.” 


84. Soni ngasimunswalila ata panandi (mmwe Muhammadi %§) 
jwalijose jwaawile mwa jamanjao, soni ngasin’jima pelembe lyakwe 
(kum’bombela dua), chisimu wanganyao ankanile Allah ni Ntenga 
Jwakwe ££, ni awile ali wakunyosya. 


85. Soni ikansengwasya ipanje yao namuno wanache wao, chisimu 
Allah akusaka kuti walagasye nayo yalakweyo pa duniya pano, nikuti 
mitima jao jityoche (pakuwa) ali achimakafili. 


86. Soni pati jitulusyidwe Sura jakuchisya yanti: Munkulupililani Allah 
soni ni mputeje ngondo pamo ni Ntenga Jwakwe ££, ayipanje mwa 
jamanjao akum’bendaga lusa (Iwangajaula nao kungondo), ni akutiji: 
“Tulekani tuwe pamo ni akutama (pannango).” 

87. Yanonyele yakuwa pamo ni wakusigala munyuma, ni mudindidwe 
chidindo m’mitima mwao, mwanti wanganyao ngaakupata umanyilisi. 


88. Nambo Ntenga ££ ni awala wakulupilile najo imo, aputile ngondo ni 
chipanje chao ni achimisyene wakwe, soni wanganyao akwete kupata 
yambone, soni wanyao ni wali wakupunda. 


89. Allah jwalinganyichisye wanganyao Matimbe ga ku Mbepo 
gasikujilima cha pasi pakwe sulo, chakawe wandamo mwalakwemo, 
kwele ni kupunda kwekulungwa nnope. 


90. Soni akutola ipaka (yakuona) mu warabu wanchimisi wayiche 
(kwa Ntenga #£) kuti apedwe lusa (lwangajaula kungondo), nambo 
awala (achinakunaku) wawannambwisye Allah ni Ntenga Jwakwe 
4, wagambile kutama (mwangali kuwenda lusa kwa Ntenga ££), 
chiyapate awala wakanile mwa jamanjao ilagasyo yakupoteka nnope. 


91. Pangali ulemwa (pa ngajaula kungondo) kwa (wandu) wangali 
machili, kapena wakulwala, kapena awala wangaakupata yakuti 
atole (yakwakamuchisya pa ulendo kapena yakwalechela wakusigala 
pannango), naga achikulupichikaga kwa Allah ni Ntenga Jwakwe #£. 
Pangali litala lililyose lya (kwagambila) wakolosya, soni Allah ni 
Jwakululuka kusyene, Jwachanasa channope. 


92. Nambo soni (pangali ulemwa) kwa awala wanti ndema 
jawam'bichilile kuti mwasosele chakwela (pakuja ku ngondo), 
mmwe nikuti: “Nganguchipata chilichose chanti ni kunkwesyapo,” 
wagalawiche aku meso gao galinkulakatisya misosi jamadandausi 
ligongo lyangachipata chilichose chachatole (chakamuchisya pa 
ulendowo). 


93. © Nambo kuti litala (lyachigambilo) lili pa awala waakum'benda 
lusa (lwangajaula ku ngondo) kutendaga ali wakupata, yanonyele 
yakuwa pamo ni wakusigala munyuma, ni amudindile Allah chidindo 
m'mitima mwao, mwanti wanganyao ngakumanyilila (ukoto 
waakwasa). 

94. Chantolele ipaka (yaunami yangajaulila kungondo) pandema 
jachim'bujile kukwao. Jilani: “Nkatola ipaka, nganituwa tunkulupilile 
jenumanja, Allah pamasile paatutagulile ya abali syenu, soni Allah 
chagaone masengo genu pamo ni Ntenga Jwakwe #£, kaneka 
(panyuma pa kuwa kwenu) ni chachim'buchisya kwa Nkumanyilila 
yakusisika ni yakuonechela, basi ni taachintagulila pa ichindu 
yamwaliji nkupanganya.” 


95. Pachin'galauche kuja kukwao channumbile Allah kukwenu kuti 
mwaleche (nkatenda chilichose), basi mwalekani, chisimu wanganyao 
awele usakwa (ligongo lya itendo yao yangalumbana), soni mauto 
gao ni ku Jahannama kuwa malipilo ga yawaliji nkupanganya. 


96. Akulumbila kukwenu kuti mwasangalalile, basi nantimuno 
mwasangalalile nambo chisimu Allah ngawa nkwasangalalila wandu 
wakunyosya. 


97. Warabu wanchimisi ni wapundile nnope ukafili ni unakunaku, soni 
ni wawajilwe kuti akajimanya mipingu ja yatulwisye Allah kwa 
Ntenga Jwakwe ££, sano Allah ni Jwakumanyilila nnope, Jwalunda 
lwakusokoka. 


98. Soni mwa warabu wanchimisi mwana waakuionaga yaakutola 
(petala lya Allah) nti chisawu mbote syalulele, ni akuujembechelaga 
mpupulusi kuti umpate wanganyammwe, pawanganyao ni pauli 
mpupulusi wakusakala (chiwapate achinsyene), sano Allah ni 
Jwakupikanichisya, Jwakumanyilila nnope. 


99. Soni mwa warabu wanchimisi mwana wane waakunkulupilila Allah 
ni Lisiku Lyambesi, ni akuiona yaakutola (petala lya Allah) kuwa 
chakuliwandichilisya kwa Allah ni (chakwatendekasya kupata) 
maduwa ga Ntenga #£. Manyililani yanti! Chisimu yalakweyo 
niyakwawandichisya wanganyao (kwa Allah), Allah tachajinjisya 
wanganyao ku Ukoto Wakwe, chisimu Allah ni Jwakululuka kusyene, 
Jwachanasa channope. 

100. Sano wawalongolele ni kuwa wandanda (mu Usilamu) mwa 
Akusama (wawasamile ku Maaka), ni Akukamuchisya (wali alukosyo 
wa m’Madina), kwisa soni awala wawaakuyiye wanganyao mwa 
umbone, Allah tachanonyela (pakwapochela masengo gao gambone), 
nombe nao tachinonyelwa Najo (pa malipilo gatachaalipila), soni 
walinganyichisye wanganyao Matimbe ga ku Mbepo gasikujilima 
pasi pakwe sulo. Chakawe wandamo mwalakwemo kwa yaka ni yaka. 
Kwalakweko ni kupunda kwekulungwa nnope. 


101. Soni mwa awala wali mungulugulu mwenu (dusi ni nsinda wa 
Madina) mu warabu wanchimisi mwana achinakunaku, nambo soni 
achinsyene nsinda wa Madina apimiiliile pa unakunaku (mwanti) 
ngankwamanyilila, Uwwe tukwamanyilila, chitwape ilagasyo kawili 
kose (pa duniya pano), kaneka ni tachiuchisyidwa ku ilagasyo 
yekulungwa nnope (pa Kiyama). 


102. Sano wane ajitichisye ilemwa yao (ni kutenda toba), awanganyisye 
masengo gambone ni gane gakusakala, mwanti Allah chiwapochele 
toba jao, chisimu Allah ni Jwakululuka kusyene, Jwachanasa 
channope. 


103. Jigalani sadaka m'chipanje chao kuti mwatakatisye (ku sambi) 
ni kwaswejesya najo (ku ubaili), soni mwaombeleje duwa, 
chisimu duwa jenu jiwele jakwatulasya wanganyao, sano Allah ni 
Jwakupikanichisya, Jwakumanyilila nnope. 


104. Ana ngaakumanyilila yanti Allah ni jwaakupochela toba kuumila 
kwa achikapolo Wakwe ni kusipochela sadaka, soni yanti Allah ni 
Jwakupochela nnope toba, Jwachanasa channope? 


105. Soni jilani: “Panganyani (yankusaka), basi Allah tagaone masengo 
genu pamo ni Ntenga Jwakwe #£ kwisa soni wakulupilila, kaneka 
(panyuma pa kuwa kwenu) ni chachim'buchisya kwa Nkumanyilila 
yakusisika ni yakuonechela, basi ni taachintagulila pa ichindu 
yamwaliji nkupanganya.” 


106. Sano wane watesile kuti ajembecheyeje chilamusi cha Allah (toba jao 

nganijipocheledwe), mwine chiwape ilagasyo kapena chiwapochele 
toba jao, sano Allah ni Jwakumanyilila nnope, Jwalunda Iwakusokoka. 


107. Ni (pana achinakunaku wane) awala wawatawile nsikiti pakupeleka 
ilagasyo (kwa Asilamu), ni (kulimbikasya) ukafili, ni gawanya chilikati 
cha wakulupilila, ni kuutenda kuwa chiliindo cha kwalindilila awala 
wana kumputaga ngondo Allah ni Ntenga Jwakwe #£ kalakala, soni 
chisimu chene chaweje nkulumbila (kuti): “Nganitusaka (pakutawa 
nsikitiu inepe) ikaweje umbone.” Sano Allah ni akuwichila umboni 
kuti chisimu wanganyao waunami. 


108. Ngasin'jima (kuswali) mwalakwemo ata panandi, chisimu nsikiti 
wawalembeleledwe kutandila lisiku lyandanda pakun'jogopa 
(Allah), niwauli wakuwajilwa kuti n'jime (kuswali) mwalakwemo, 
mwelemo mwana wandu wakunonyelwa kuliswejesya, sano Allah ni 
akwanonyela wakuliswejesya. 


109. Ana ajula jwana kulembelelaga chakutawa chakwe pa woga 
wakun'jogopa Allah ni (pa kusachilila) chinonyelo (Chakwe) ngawa 
ni jwali jwambone, kapena ajula jwana kulembelelaga chakutawa 
chakwe munjengwe mwa lisimbo lyaagumuchila ni gumuchila 
najo m'moto wa Jahannama? Sano Allah jwangaajongola wandu 
wakulitenda lupuso. 


110. Chakutawa chao achila chawatawile ngachileka kuwa chakutaga 
chikaiko m’mitima mwao nni ikaweje mitima jao jili jikatichekatiche (pa 
kuwa), sano Allah ni Jwakumanyilila nnope, Jwalunda |wakusokoka. 


111. Chisimu Allah jusumile kwa wakulupilila mitima jao ni chipanje chao 
pantengo wanti akwete kupata wanganyao Litimbe lya ku Mbepo, 
akuputa ngondo petala lya Allah, basi ni akuwulagaga (makafli) nombe 
nao ni kuwulajidwaga. Achi ni chilanga chakuonaonape chaalichisisye 
Nsyene mu Taurat, mu Injil kwisa soni mu Our'an. Ana ni nduni jwali 
jwakwanisya nnope chilanga chakwe kumpunda Allah? Basi sengwani 
ni malonda genu gansumisyene Najo, soni kwalakweko ni kupunda 





Surat 9. At-Taubah Juzu 10 


kwekulungwa nnope.!"! 


112. (Wakulupilila wakwe awala) wakutendatenda toba (pati alemwisye), 
wakutenda ibada nnope, wakunnapilila (Allah), wakuchuluya 
kutawa (Swaum), wakwinamajinama (kuswali), wakusujudusujudu, 
wakuchisya yambone soni wakanya yakusakala, soni wagosa mipingu 
ja Allah, sano mwapani abali jakusengwasya wakulupilila. 


113. Nganiyiwa (yakuwajilwa) kwa Ntume £#£ ni awala waakulupilile 
kwawendela chikululuko wagalagatila isanamu, namuno akaliji 
waulongo, panyuma pakumanyukuka kukwao kuti wanganyao 
niwandu wa ku Moto Waukali (pakuwa ali makafili). 


114. Soni nganikuwa kuwenda kwa Ibrahima chikululuko kwawendela 
babagwe ikaweje ligongo lya chilanga chajwatawene nao. Nambo 
ndema ja yamanyukwiche kukwakwe yanti walakweo mmagongo jwa 
Allah jwawambalene nao. Chisimu Ibrahima jwaliji jwakum'benda 
nnope Allah mwakulinandiya, jwakutulala ntima. 


115. Soni Allah nganawa jwanti ni kwasochelesya wandu panyuma pa 
kwajongola, ni ikaweje ali watagulile kaje yakuwajilwa kuiwambala. 
Chisimu Allah chindu chilichose awele Jwakuchimanya chenene. 


116. Chisimu Allah uwele Wakwe uchimwene wa kumawunde ni 
petaka, akupelekaga umi ni chiwa, soni nganinkola wanganyammwe 
jwangawaga Allah akun'gosa waliose namuno akunkamuchisya. 


117. Chisimu Allah jwajendelechele kupochela toba ja Ntume %, 
Akusama (wawasamile ku Maaka) ni Akukamuchisya (wali alukosyo 
wa m’Madina) awala wawankuyiye (Ntumejo ¥§) pa ndema ja 
masausyo (pakuja kumenyana ni Aroma ku Tabuki), panyuma panti 
mitima ja likuga line mwa jamanjao jasigele panandi kuti jipombotale 
(kuleka litala lyagoloka), kaneka (Allah) jwapochele toba jao, 


[1] (9:111) Akusimulila Abu Hurairah :# yanti: Nampikene Ntenga jwa Allah #£ juchitiji: 
“Jukwete kupata nkumenyana ngondo petala lya Allah kuja kun’jinjisya (Allah) 
ku Mbepo naga juli juwulajidwe, kapena kum'busya juli jwambonembonepe, juli 
jupatile malipilo kapena mbote.” (Swahîh Al-Bukhârî, Hadith No. 2635). 

chisimu Jwalakwe kwa jamanjao juwele Mpole kusyene, Jwachanasa 
channope. 


118. Ni (jwapochele soni toba) kwa awala watatu wana kulechedwaga 
(toba jao ngapocheledwa chitema) kwikanila ndema ja chaawanile 
chilambo mwachisapanguchilemu, ni wawanikwe soni m’mitima 
mwao, ni wasimichisye yanti pangali kwakuntilila Allah ikaweje 
Kukwakwe pe. Kaneka ni jwakombolasyisye wanganyao kutenda 
toba kuti atende tobajo, chisimu Allah ni Jwakupochela nnope toba, 
Jwachanasa channope. 


119. E jenumanja wankulupilile! Mun'jogopani Allah ni m'be pamo ni 
akuwecheta yakuona. 


120. Nganiyiwajilwa kwa achinsyene nsinda wa Madina ni wali 
mungulugulu mwao mu warabu wanchimisi kusigala munyuma 
kunneka Ntenga jwa Allah £#£ (pangalongana najo ku ngondo), soni 
(nganiyiwajilwa) kulongosya umi wao kuleka umi wakwe. Yalakweyo 
ligongo lyanti wanganyao ngawa nkwakola njota, kapena kwapata 
matabu, kapena kwakola sala petala lya Allah, soni ngawa nkuliwata 
pa malo pa kwapikasya ntima achimakafili, soni ngawa nkwapatisya 
amagongo chipato chilichose, ni ikaweje gakulembedwa kukwao 
masengo gambone pa yalakweyo. Chisimu Allah jwangajonanga 
malipilo ga wakolosya (masengo). 


121. Soni ngawa nkutola wanganyao chakutola chamwana namuno 
chekulungwa, soni ngawa nkutumbulukanya chiwata, ikaweje 
ikulembedwa kukwao kuti Allah chachalipila (malipilo) gambone 
nnope ga yawaliji nkupanganya. 


122. Soni wakulupilila nganawa wanti ni akopocheje wanaose 
(wakungondo kunneka Ntume ££ jikape), anauli ngakopoka kuumila 
mwiikuga lililyose lya jamanjao kalikuga (wakungondo), kuti 
(wakusigalao) alijiganyeje ya Dini (kwa Ntume £#£), ni kuti watetele 
wandu wao pataujile kukwao kuti wanganyao aligose (ku ilemwa). 


123. E jenumanja wankulupilile! Mwaputani ngondo awala achimakafili 

wam'bandichile, ni akusimane kalalisya mwa jenumanja, soni 
manyililani yanti Allah ali pamo ni wakun'jogopa (Jwalakwe). 


124. Soni ndema jilijose jajikutulusyidwa Sura, basi wane mwa 
jamanjao (achinakunaku) pana waakutiji: “Ana nduni mwa 
jamanja jwajin'jonjechesye jalakweji chikulupi?” Basi kwa awala 
waakulupilile ni jajonjechesye chikulupi soni akuwa ali nkusengwa. 


125. Nambo kwa awala wamuli m’mitima mwao mwana ulwele 
(waunakunaku) ni jajonjechesye yakunyalaya (ukafili ni unakunaku) 
ku yakunyalaya yao (yakalape), ni akuwaga ali makafili. 


126. Ana ngaakuiona yanti wanganyao akulinjidwa pa chaka chilichose 
kampepe kapena kawilikose (ni makungu gakulekangana-lekangana)? 
Nambo kaneka wangatenda toba (kwa Allah) namuno kuliunda. 


127.Soni ndemajilijose jajikutulusyidwa Sura (jakwajuwula ungalumbana 
wao), akasaloleganaga (kuti agwale aku achitiji): “Ana pana jwalijose 
jwakum'bona?” Kaneka ni akasapwilingana (mwagwala), Allah 
ajipwilingenye mitima jao (kwilanguka lyachikulupi) ligongo lyanti 
wanganyao ni wandu wangali umanyilisi. 


128. Chisimu chene pamasile pam'bichilile wanganyammwe Ntenga 
Æ jwakuumila mwa jenumanja, ikasain’dandaulikasya jwalakwe 
yayinnagasisye wanganyammwe, jwakuwichila ntima pa jenumanja 
(kuti n'jongoche ni nkajinjile ku Mbepo), kwa wakulupilila juwele 
mpole kusyene, jwachanasa channope. 


129. Nambo naga akwendelechela wanganyao kunyosya, basi jilani: 
“Allah akungwanila (kuwa Nkungosa jwangu), pangali nnungu jwine 
(jwakuwajilwa kun'galagatila) ikawe Jwalakwe, kwa Jwalakwe 
pe njegamiile, soni Jwalakwe ni M’mbuje jwa Arishi (Chindanda 
Chaulungu) jekulungwa nnope.” 


SI 

Mulina lya Allah, Jwaukoto wejinji, 
Jwachanasa channope. 




















. Alif-Lâm-Râ"", Aga ni ma Aya ga m'Chitabu chegumbale lunda 
lwakusokoka. 


. Ana iele yakusimonjeka kwa wandu kun'juwulila Uwwe mundu 
(jumpepe) mwa jamanjao (jwali Muhammadi ££) yanti: “Mwatetelani 
achinawandu, ni kwapa abali jakusengwasya awala waakulupilile 
janti: Akwete kupata wanganyao kwa M'mbuje gwao malipilo 
gambone ga itendo yawalongwesye?” Achimakafili akutiji: “Chisimu 
aju ni nsawi jwakuonechela.” 


. Chisimu M’mbuje gwenu ni Allah Ajula juwagumbile mawunde ni 
mataka m'masiku nsano nalimo, kaneka ni jwatenjele pa Arishi 
(Chindanda Chaulungu), jukulondesyaga ichindu (ya iwumbe 
Yakwe). Pangali nkuchondelela (jwanti nikuchondelela Kukwakwe) 
ikaweje panyuma pa lisosa Lyakwe. Jwalakwejo ni Allah M’mbuje 
gwenu, basi mun’ galagatilani (Jwelepejo), ana ngankukumbuchila? 


4. Kukwakwe nikwakuujila kwenu wanaose, (achi ni) chilanga cha Allah 
chakuonaonape. Chisimu Jwalakwe nijwaakutandisyaga gumba 
iwumbe, kaneka chachiyiusyausya (kuigumba panyuma pakuwa) 
kuti akaalipile mwa chilungamiko awala waakulupilile nikutendaga 
yambone, sano awala waakanile akwete kupata yakumwa ya mesi 
gamasemule nnope ni ilagasyo yakupoteka nnope ligongo lya ukafili 
wao uwaliji nkutenda. 


5. Jwalakwe ni Ajula jwaalitesile lyuwa kuwa lyakuwala, mwesi nikuwa 
wakumulika, ni awupimiile (mwesio) mauto kuti mmanyilileje winji 
wa yaka ni chiwalanjilo, Allah nganagamba gumba yalakweyo 


[1] (10:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

ikaweje mwakuonaonape (ngawa mwachanache), akugopolanya ma 
Aya kwa wandu wakumanyilila. 


6. Chisimu chene mu kapisyangane ka chilo ni muusi, ni yaagumbile 
Allah kumawunde ni petaka iwele ilosyo kwa wandu wakun'jogopa 
(Allah). 


. Chisimu awala wangakwembecheya ya kusimangana Nowe, ni 
kunonyelwa nao umi wa duniya, ni kutulalila nao, ni awala waakuwa 
ali nkugakwanjila ma Aya Getu, 


8. Wanganyao mauto gao ni ku Moto ligongo lya yawaliji nkupanganya. 


9. Chisimu awala waakulupilile ni kutendaga yambone, M’mbuje gwao 
tiwajongole ligongo lya chikulupi chao, chisikajilimeje cha pasi pao 
sulo, ku Matimbe Gachindimba (ku Mbepo). 


10. Kawombe ka maduwa gao mwalakwemo (takajileje): “Kuswejela 
ni Kwenu E Mmwe Ambuje wetu!” Soni kakomasyane kao 
mwalakwemo (takajileje): “Mtendele!” Sano kumbesi kwa kuwomba 
kwao takajileje: “Lumbili losope Iwene alapikwe Allah M’mbuje jwa 
iumbe yosope.” 


11. Soni ingawe yanti Allah akwajanguichisyaga wandu yakusakala 
(yaakuliwendelaga mwaukali) yaakutiji pakwajanguichisya yambone 
(pati am'bendilemo), jingaliji jilamulidwe kukwao ndema jao 
(jakonasichila), basi ni tukwalekaga awala wangaakwembecheya ya 
kusimangana Nowe mkusokonechela mwao achiyumbagayumbaga. 


12. Soni naga mundu chili chinkwayiye chakusausya akasatuwendaga 
ali agonile chamumbalati mwakwe, kapena chitamile, kapena 
chiimile, basi ndema jatukuntyochesyaga chakusausya chakwecho 
akwendelechelaga (mu ukafili wakwe) nti chisawu nganatuwendeje 
pa chakusausya chachankwayiye, iyyoyopeyo ni yaitite 
pakunonyelesyedwa kwa akupelenganya malile (pa sambi) ya aŵele 
ali nkupanganya. 


13. Soni pamasile patwajijonasile mikutula paujo penu ndemajajasakesye, 

kutendaga achimitenga wao waichilile ni ilosyo yakuonechela, nambo 
nganawa wanti nikulupilila, iyyoyopeyo niyampaka tujile pakwalipila 
wandu akulewa. 


14. Kaneka tuntesile jenumanja kuwa wawinjila pa chilambo panyuma 
pa wanganyao kuti tulole yatin’jileje pakupanganya masengo. 


15. Soni pati gasoomedwe kukwao ma Âya Getu gakupikanika chenene, 
awala wangaakwembecheya ya kusimangana Nowe akasatiji: “Ikani 
najo Qur’an jangawaga aji, kapena n'jigalausye.” Jilani: “Nganiyiwa 
kukwangu yanti mpaka najigalausye mwakusaka kwangu, ngangukuya 
ikaweje yayikuuwulidwa kukwangu, chisimu une ngogopa ilagasyo 
ya lisiku lyekulungwa naga nanyosye Ambuje wangu.” 


16. Jilani: “Allah angasache nga nganinajisooma kukwenu, soni nga 
nganammanyisya ya jalakweji, mwanti natemi chilikati chenu ndema 
ja umi welewu nkanijiwe jalakweji, ana wangali lunda?” 


17. Ana nduni jwali jwalupuso nnope kumpunda jwansepele Allah 
unami, kapena kanila ma Aya Gakwe? Akulewa chisimu chene ngawa 
nkupunda. 


18. Soni ni akuigalagatilaga kunneka Allah ichindu yangawa nkwapa 
ipotesi namuno kwakamuchisya, ni akutiji: “Walakwewa ni 
akutuwendela wetu kwa Allah.” Jilani: “Ana nkuntagulila Allah 
yangaakuimanyilila kumawunde namuno petaka? Kuswejela ni 
Kwakwe soni jutalikangene kusyene ni yaakum’bwanganya nayo.” 


19. Soni wandu nganawa (kalakala pandaŵi ja Adam) ikaweje nkutula 
umpepe (wagalagatila Allah), basi ni walekangene (panyuma pakwe), 
mwanti likawaga lilowe lyalyalongolele lyakuumila kwa M'buje 
gwenu (lyangapa ilagasyo yekulungwa nnope ikaweje ku Kiyama), 
chisimu kungajilanyidwe chilikati chao pa ichindu yawatindanaga pa 
yalakweyo. 


20. Soni wanganyao akutiji: “Nambi uli ngachikutulusyidwa kukwakwe 
chimanyilo kuumila kwa M'mbujegwe?” Basi jilani: “Chisimu 

yakusisika nsyene jwakwe ni Allah, sano jembecheyagani, chisimu 
none jwakwe ndili mu akwembecheya pamo ni jenumanja.” 


21. Sano pati twapele kupasya wandu ukoto panyuma pa masausyo 
gagakwayiye, jele ndemajo wanganyao akasatanda kugatendela 
malindi ma Âya Getu. Jilani: “Allah nijwachitema pakuwesesya 
malindi.” Chisimu achimitenga Wetu (Achimalaika) akulemba 
malindi gankutawana.” 


22. Jwalakwe ni Ajula jwaakunkombolasya wanganyammwe kwenda 
pankuli ni pambwani, kwikanila ndema jankuwaga mu yombo, 
nikwendaga nao (yomboyo) ni mbungo jambone, wanganyao 
nikusengwa nayo, (mwatwitu!) mbungo jachimbunga nikuiwichilila 
(yomboyo), nikwawichilila soni wanganyao matumbela kuumila mbali 
ni mbali, kaneka wanganyao nikulupilila yanti asyungulilidwe (ni 
chonasiko); akasam’bendaga Allah mwakunswejechesya dini Jakwe 
(pakum'benda Jwelepejo, achitiji): “Naga nkwika mwakutujokola mu 
yalakweyi chisimu chene chituwe mu wakutogolela.” 


23. Nambo pati wajokwelemo, papopo akutandaga unampitiku 
(wakumpitikuchila Allah) pa chilambo mwangawajilwa. E 
achinawandu! Chisimu unampitiku wenuo  chiun'jonanje 
mwachimisyene. Kusengwa kwaumi wa duniya (kuli kwannono), 
kaneka Kukwetu nikwakuujila kwenu, basi nituchintagulila yamwaliji 
nkupanganya. 


24. Chisimu chilandanyo cha umi wa duniya chili chisawu mesi 
(gawula) gatutulwisye kuumila kwinani, basi nikuwanganyichilana 
ni galakwego mmela wapetaka mu yaakulyaga wandu ni ilango, 
kwikanila ndema jalikujigalaga litaka ipeto yakwe (pakuwisikala ni 
mmela) ni kuliisalalisya (ni uluwa), mwanti achimisyene (litakalyo) 
niganisya yanti wana ukombosi pa lyalakwelyo (wagowola 
yaapandileyo), chilamusi Chetu chikasayiwichililaga Iwachilo kapena 
lwamuusi nikuitenda nti chisawu yegungule, mpela nganiyiwa 
konyokonyo liso, iyyoyopeyo niyatukuti pakusalichisya ma Aya kwa 
wandu wakuchetelela. 

25. Sano Allah jukuwilanjila ku Nyumba Jantendele (ku Mbepo) ni 
akun’jongolela jwansachile kwitala lyagoloka. 


26. Akwete kupata awala waakolosyisye (chikulupi nimasengo gao 
malipilo) gambone nnope (Mbepo) kwisa soni yakonjechesya 
(kum’bona Allah), soni chipi ngasichiunichila ngope syao namuno 
kunyosyeka, wanganyao niwandu wa ku Mbepo, wanyao kwalakweko 
takawe wandamo. 


27. Sano awala wapanganyisye yakusakala, malipilo ga chakusakala 
gakulandana nichalakwecho, soni kunyosyeka kuchaunichila, 
ngasakola nkwagosa (kuipotesi yakuumila) kwa Allah, gambakuwa 
ngope syao nti chisawu siunichilidwe ni ipande yachilo chachipi, 
wanganyao niwandu wa ku Moto, wanyao kwalakweko takawe 
wandamo. 


28. Soni (mwakumbusyani ya) lisiku lituchasonganganya wanaose, 
nituchiti ku awala wawawanganyisye (Allah ni isanamu): “Jimani 
papopo jenumanja ni akwawanganya wenuwo (pakwagalagatila pamo 
ni Allah), kaneko ni tuchalekanganya chilikati chao (ni Asilamu), 
sano akwawanganya wao wala tachiti: “Wanganyammwe nganim'ba 
nkutugalagatila uwwe.” 


29. “Basi Allah akukwanila kuwa Mboni chilikati chetuwe ni jenumanja 
yanti uwwe chisimu pangali yatwayimanyaga yakutugalagatila 
kwenu.” 


30. Kwalakweko mundu jwalijose tachimanyilila kusyene 
yajwalongwesye, ni tachiuchisyidwa kwa Allah M’mbuje gwao 
Jwakuonaonape, ni ichasokonechela wanganyao ayila yaŵaliji 
nkuyisepelela (kuŵa milungu jao). 


31. Jilani: “Ana nduni jwaakumpaga lisiki kuumila kwinani ni pasi? 
Kapena nduni jwakamulile kupikana ni kulola? Soni nduni 
jwaakukoposyaga chawumi kuumila mu chachiwe nikoposya 
chachiwe kuumila mu chawumi? Soni nduni jwaakulondesyaga 
indu yosope?” Tajile: “Allah.” Basi jilani: “Nambi uli jenumanja 
ngan’jogopa (Jwalakwe)?” 

32. Basi Jwalakwejo ni Allah M’mbuje gwenu Jwakuonaonape, ana 
panyuma pa yakuona pana ine pangawaga kusokonechela? Ana 
nkugalausyidwa chinauli (kuleka kun’ galagatila Jwalakwe)? 


33. Iyyoyopeyo niyalitite pakusimichika lilowe lya Ambuje wenu pa 
awala wannyosyisye (Allah) lyanti wanganyao nganawa akulupilile. 


34. Jilani: “Ana mu akwawanganya wenu (ni Allah) panajwaakutandisyaga 
gumba iwumbe; kaneko (ili iwile) ni kuiwusyawusya?” Jilani: “Allah 
ni jwaakutandisyaga gumba iwumbe kaneko ni kuiwusyawusya. 
Ana nkugalausyidwa chinauli (kuleka litala lyagoloka ni kuya 
lyesokonechele)?” 


35. Jilani: “Ana mu akwawanganya wenu (ni Allah) pana jwaakongolelaga 
ku yakuona?” Jilani: “Allah ni jwaakongolelaga ku yakuona. 
Ana jwaakongolela ku yakuona ngaŵa nijwali jwakuŵajilwa 
kunkuya, kapena ajula jwangawa nkulipatila chongoko niikaŵeje 
akajongoledwe? Ana chipali chichi kukwenu? Nkulamula chinauli?” 


36. Soni wajinji mwa wanganyao ngaakukuya ikaŵeje liganichisya pe, 
chisimu liganichisya ngawa nkukamuchisya chilichose pa yakuona. 
Chisimu Allah ni Nkuyimanya chenene yaakutenda. 

37. Soni nganijiwa Qur’aniji janti nikutungwa ni jwinepe jwangawaga 
Allah, nambo kuti jiyiche kwitichisya ayila yayaliji paujo pakwe (Taurat 
ni Injil), ni kusalichisya chitabu (malamusi gagalembedwe), jangali 
kaikasya nkati mwakwe, jityochele kwa M’mbuje jwa iwumbe yosope.!"! 


38. Kapena wanganyao akuti: “Jwalakwe (Muhammadi %) ni 
jwaajitunjile?” Jilani: “Basi ikani najo sura jimpepe jakulandana 
najo (Our'an), ni mwawilanje watinkombole (kwawilanga kuti 
ankamuchisye) wangawaga Allah nam'baga jenumanja nkuwecheta 
yakuona.” 


[1] (10:37) Akusimulila Abu Hurairah $ yanti: Ntume #£ jwatite: “Pangali mwa 
achimitume ntume jwalijose ikaweje jwapedwile isimosimo, ligongo lya yalakweyo 
wandu wakwete ntunjelele kapena wakwete chikulupi. Nambo yambedwile une 
(mpela chisimosimo chekulungwa) nimalowe gagakuuwulidwa (jajili Our”an) 
ganjuwulile Allah kukwangu. Sano une ningulajila yanti ngakole wakunguya wajinji 
nnope lisiku lya Kiyama.” (Swahih Al-Bukhari, Hadith No. 6846). 

39. Nambo ayikaaniile yanganaisyungula umanyilisi wakwe, namuno 
kalulila kwakwe nganikwapate. Iyyoyopeyo ni yawatite pakanila 
awala wapaujo pao. Basi nnole yajatite pakuwa mbesi jawalupuso! 


40. Sano wane mwa wanganyao pana waakujikulupilila jalakweji 
(Qur'an), nambo soni wane mwa wanyao pana wangakujikulupilila, 
sano Ambuje wenu ni waakwamanya chenene akuwatanganya. 


41. Sano naga achinkanilaga jilani: “Une ngwete masengo gangu, nombe 
jenumanja nkwete masengo genu. Jenumanja ntalikangene nayo 
yangupanganya, une none ndalikangene nayo yankupanganya.” 


42. Soni mwa wanganyao mwana waakupikanilaga kukwenu 
(mwaukoleko ndema jankusooma Our'an), ana mmwe mpaka 
mwaapikanasye asiiwa namuno ali wangali lunda? 


43. Soni mwa wanganyao mwana waakunkolondochesyaga meso 
(mwachalu), ana mmwe mpaka mwaalondolele watatale meso 
namuno ali wangalola? 


44. Chisimu Allah jwaangaateenda lupuso lulilose wandu, nambo kuti 
wandu achimisyene ni waakulitenda lupuso. 


45. Sano lisiku lyatachasonganganya wanganyao, (ichiwa) nti 
chisawu nganatama (pa duniya) ikaweje ndawi jimpepe jamuusi. 
Tachimanyigana chilikati chao (nambo pangali jwatachinkosowalila 
n'jakwe). Pamasile paajonasiche awala wawakaaniile yakusimangana 
ni Allah, soni nganawa wakongoka. 


46. Soni kanga chitunnosye (mmwe Muhammadi £#£ pa duniya 
pepano) ine mwa ayila (ipotesi) yatukwatetela kapena kumpa chiwa 
(nkanitunnosye tiyapatepe), basi Kukwetu ni kwakuujila kwao, soni 
Allah ni Mboni pa yaakutenda. 


47. Soni nkutula uliose ukwete ntenga, basi pandema jatachiyika ntenga 
jwao (ku Kiyama) kuchilamulidwa chilikati chao mwa chilungamiko, 
soni wanganyao ngasatendedwa lupuso. 

48. Sano ni akutiji: “Ana chele chilangachi chiyiche chakachi nam’baga 
jenumanja nkuwecheta yakuona?” 


49. Jilani (mmwe Muhammadi £): “Une jwangali machili gakulipela 
isausyo nansyene kapena kulikamuchisya ikaŵeje yasachile 
Allah. Nkutula uliose ukwete ndema jakwe (jakuwila), pati jiyiche 
ndema jaojo, basi nganawa ajichelewasisye kwakandawi namuno 
kujijanguya.” 


50. Jilani: “Ana nkuyiona uli naga ili im'bichilile ilagasyo Yakwe (ya 
Allah) Iwachilo kapena lwamuusi, ana niyapi mu yele (ilagasyoyo) 
yaakuikulumisya akulewa (kuti iyicheje mwachitema)?” 


51. “Ana pandema jatiichigwa (ilagasyoyo) ni tinchiikulupilila? 
(Tinchiwusyidwa kuti): Ana sano (ni nkuikulupilila) kutendaga 
mwaliji jenumanja n'di kuikulumisya (mwachalu)?” 


52. Kaneko kuchiwechetedwa kwa awala wawalitesile lupuso kuti: 
“Pasyani ilagasyo yandamo, ana nkulipidwa (inepe) yangawaga 
imwaliji nkupanganya!” 


53. Sano wanganyao akum'busyaga (mmwe Muhammadi £#£) kuti: 
“Nambo yalakweyi yakuona?” Jilani: “Eee! Ngwalumbila Ambuje 
wangu, chisimu yalakweyi yakuona, soni jenumanja nganim'ba 
iyyilepelekasyisye.” 


54. Soni ingawe kuti mundu jwalijose juwatesile lupuso jwaakwete 
yosope ya pa chilambo, jukasachilile kuja kuliombolela nayo, 
soni tachiligamba chamuntima ndema jatachiyiona ilagasyo, ni 
kuchilamulidwa chilikati chao mwachilungamiko, soni wanganyao 
ngasatendedwa lupuso. 


55. Manyililani yanti chisimu Allah ni Nsyene yosope yaili kumawunde ni 
petaka. Manyililani yanti chisimu chilanga cha Allah ni chakuonaonape, 
nambo kuti wajinji mwa wanganyao ngaakumanyilila. 

56. Jwalakwe akupeleka umi ni kupeleka chiwa, soni Kukwakwe 
chinchiuchisyidwa. 

57. E jenumanja achinawandu! Pamasile pachim’bichilile chamuko 
(Quran) kuumila kwa M’mbuje gwenu, ni chakuposya (ulwele) wauli 
m’mitima mwenu, nambo soni chongolo ni chanasa ku wakulupilila. 


58. Jilani: “Mwaukoto wa Allah ni chanasa Chakwe (apatile yalakweyi), 
basi kwaligongo lyele asangalale.” Yalakweyo niyambone nnope 
kupunda (ipanje) yaakusonganganya. 


59. Jilani: “Ana nkuyiona uli mu lisiki lyaatulwisye Allah kukwenu, 
basi jenumanja nillitesile line mu lyalakwelyo kuwa lya haraam line 
ni kuwa lya halaal.” Jilani: “Ana Allah ni jwanchisisye (yalakweyi) 
kapena nkunsepela Allah unami?” 


60. Ana nganisyo sya awala waakunsepela Allah unami sili syantiuli 
ya lisiku lya Kiyama (akuganisya yanti tachikulupuka ku ipotesi)? 
Chisimu Allah akwete ukoto kwa wandu, nambo kuti wajinji mwa 
wanganyao wangatogolela. 


61. Ni ngankuwaga (mmwe Muhammadi £#£) m'masengo galigose, 
soni ngankusoomaga mwalakwemo chilichose cha m’Qur’an, soni 
(jenumanja achinawandu) ngankupanganyaga masengo galigose, 


nago, soni ngachikasasisika kwa Ambuje wenu (chindu) chausito 
wanti mpela lunyilili pasi kapena kwinani, soni namuno chamwana 
nnope kupunda chalakwecho kapena chakulilapo niikaweje chili 
m'chitabu chakusalichisya (chilichose Al-Lauh-Al-Mahfuz). 


62. Manyililani yanti chisimu isyowe ya Allah ngasiyiwa ni woga soni 
ngasiyiwa yakudandaula.!" 


63. Awala wawakulupilile ni kuwa ni woga (wakun'jogopa Allah). 


[1] (10:62) Akusimulila Abu Sa'id Al-Khudri + yanti: Ntume ££ jwaliji nkuwecheta 
yanti: “Pati jenesa jili tayali, nikujitwichila achalume m°’makoyo mwao; naga 
malilogo gali gambone, gakasawechetaga kuti: ‘Munyanguyani.’ Nambo naga gali 
nganigawa gambone, gakasatiji kwa achalongoachimijakwe: ‘Ipotesi yangune! 
Kwapi akunjawusya une?” Chikasapikanaga malowe gakwe chindu chilichose 
ikaweje mundu. Kwanti mundu jukapikane, jukakomweche. (Swahîh Al-Bukhârî, 
Hadith No. 1253). 

64. Akwete kupata wanganyao abali jakusengwasya pa umi wa duniya 
(kupitila mu sagamisi syambone), ni ku Akhera (chakapate yambone), 
pangali galausya malowe ga Allah, kwalakweko ni kupunda 
kwekulungwa nnope.!" 


65. Sano gakan'dandaulikasya malowe gao (mmwe Muhammadi ££), 
chisimu machili ni uchimbichimbi yosope yene ya Allah, Jwalakwe 
ni Jwakupikanichisya, Jwakumanyilila nnope. 


66. Manyililani yanti chisimu Allah ni Nsyene (iwumbe yosope) yaili 
kumawunde ni yaili petaka, sano awala waakuiwendaga yinepe 
yangawaga Allah ngaakuikuyaga yakuiwanganya (ni Allah), 
ngakukuyaga ikaweje liganichisyape, soni nganawa wanganyao 
ikaweje nkusepelela unami basi. 


67. Jwalakwe ni Ajula jwam'bichile chilo kuti ntulalilejemo, soni muusi 
(autesile) kuwa wakuloleka (yindu kukwenu), chisimu mu yalakweyo 
mwana ilosyo kwa wandu wakupikanichisya. 


68. Wanganyao akutiji: “Allah alitendele mwanache.” Kuswejela ni 
Kwakwe, Jwalakwe ni Jwakusichila kusyene, iwele Yakwe (yosope) 
yaili kumawunde ni yaili petaka. Nganinkola wanganyammwe umboni 
uliose pa yalakweyi. Ana nkum’bechetela Allah yangankuimanyilila? 


69. Jilani: “Chisimu awala waakunsepela Allah unami nganawa apundile.” 


70. Kusengwa (kwandema jannono chakupate) pa duniya, kaneko 
Kukwetu ni kwakuujila kwao, soni ni tuchapa kupasya ilagasyo 
yakupoteka nnope ligongo lya ukafili wao uwaliji nkutenda. 


71. Soni mwasoomelani abali ja Nuhu, ndema jajwatite kwa wandu 
wakwe: “E wandu wangu! Nakuwaga kukunsakalisya kutama kwangu 
(nomwe) ni kumbusya kwangu ma Aya ga Allah, basi kwa Allah 


[1] (10:64) Akusimulila Abu Hurairah + yanti: Nampikene Ntenga jwa Allah #£ juchitiji: 
“Nganichisigala chilichose mu utume ikaweje Al-Mubashshirât.” Maswahaba 
gawusyisye kuti: “Ana Al-Mubashshirât nichichi?” Jwalakwe jwatite: “Sagamisi 
syambone (syasikasapeleka abali jakusengwasya). (Swahih Al-Bukhârî, Hadith No. 
6589). 

njegamiile, basi songanganyani malindi genu pamo ni akwawanganya 
wenu (ni Allah), soni malindi genugo gakawa gakusisika kukwenu, 
kaneko ni mpitisye chilamusi chenu kukwangu soni nkamba lipesa.” 


72. “Nambo naga nkugalauka (kuleka utenga wangu niyenu), basi une 
ngangun’juga malipilo galigose, malipilo gangu nganigawa kwinepe 
ikaweje kwa Allah, soni une namulidwe kuti mbe mwa Asilamu.” 


73. Nambo wankaaniile. Basi nitwan’jokwele pamo ni wawaliji najo imo 
m'chombo, ni twatesile wanganyao kuwa wawinjila, ni twamisyisye 
awala wawakaaniile ma Aya Getu, basi nnole mujawelele mbesi 
jaakuteteledwa! 


74. Kaneko panyuma pakwe twatumisye achimitenga ku wandu wao, 
ni wayichilile ni ilosyo yakuonechela, nambo nganawa wanti ni 
kuikulupilila yawaikanile (wane) kala. Iyyoyopeyo ni yatukutiji 
pakudinda idindo m” mitima mwa akusumba mpika. 


75. Kaneko panyuma pao twantumisye Musa ni Haruna kwa Firiauna 
ni nduna syakwe pamo ni ilosyo Yetu, nambo walikwesyisye nikuwa 
wandu wakulewa. 


76. Basi ndema jayaichilile yakuona kuumila Kukwetu watite: “Chisimu 
awu ni usawi wakuonechela.” 


77. Musa jwatite: “Ana jenumanja nkuti iyyo pakuigamba yakuona pati 
im’bichililemo? Ana awu usawi? Soni asawi nganawa apundile.” 


78. Wanganyao watite: “Ana mmwe ntuyichilile kuti ntugalausye ku 
(chikulupi) chatwasimene nacho achatati wetu, sano ukulu ni uwe 
wajenumanja wawili m'chilambo (cha Misra chino)? Uwwetu 
nganituwa tunkulupilile jenumanja.” 


79. Sano Firiauna jwatite: “Ikaninajo kukwangu nsawi jwalijose 
jwakumanyilila chenene (usawi).” 


80. Basi ndema jawaikangene asawi, Musa jwaatesile kuti: “Ponyani 
yankusaka kuponya.” 

81. Basi ndema jawaponyisye, Musa jwatite: “Yam'biche nayoyitu 
uwele usawi, chisimu Allah chauwesesye sampano. Chisimu Allah 
jwangakolosya masengo gaakuwatanganya.” 


82. “Soni Allah chailimbikasye yakuona ni malowe Gakwe, namuno 
akulewa yachime.” 


83. Nambo pangali wawankulupilile Musa niikaweje achachanda wa 
mu wandu wakwe pakun'jogopa Firiauna ni nduna syao kuti ata 
kwalagasya. Soni chisimu Firiauna jwaliji jwakulikwesya pa chilambo, 
soni chisimu jwalakwe jwaliji mu akupunda malile pa konanga. 


84. Sano Musa jwatite: “E wandu wangu! Nam'baga jenumanja 
munkulupilile Allah, basi Kukwakwe pe jegamilani nam'baga 
jenumanja Asilamu (wakulipeleka kwa Allah).” 


85. Basi wanganyao watite: “Tujegamiile kwa Allah. E Ambuje wetu! 
Ngasintutenda uwwe kuwa akulagasyidwa ni wandu walupuso.” 


86. “Soni tujokolani ni chanasa Chenu ku wandu achimakafili.” 


87.Nitwan' juwulileMusaninkulugwe (Haruna) yanti: “Mwakolochesyani 
wandu wenu m’Misra majumba, nin" gatende majumba genugo kuwa 
mwakuswalila (pakuti nganim'ba nkombwele kuswalila m" misikiti), 
soni jimikani Swala mwakolosya, ni mwape abali jakusengwasya 
wakulupilila.” 


88. Sano Musa jwatite: “Ambuje wetu! Chisimu Mmwe mumpele 
Firiauna ni nduna syakwe ipeto ni ipanje pa umi wa duniya, Ambuje 
wetu! (Wanganyao akuikamulisya masengo yalakweyo) kuti 
asochelesye kwitala Lyenu. Ambuje wetu! Ijonangani ipanje yao, ni 
n'jijumusye mitima jao mwanti akakulupilila mpaka ayione ilagasyo 
yakupoteka nnope.” 


89. Jwalakwe jwaatite: “Duwa jenu wanawawilimmwe (Musa ni Haruna) 
pamasile pajijanjidwe, basi lungamikani, soni ngasinkuya litala lya 
awala wangali chachimanyi.” 


90. Nitwajombwesye mbwani wanache wa Israila, basi Firiauna ni 

asilikali wakwe wakuyiye wanganyao mwa uwwanga ni umagongo, 
kwikanila ndema jakunsimene (Firiauna) kumilwa jwatite: 
“Ngulupilile yanti: Pangali jwakuwajilwa kun'galagatila ikaweje 
Ajula jwankulupilile wanache wa Israila, soni une ndili mwa 
Asilamu.” 


91. Ana sano (ninkukulupilila) kutendaga pamasile pamwanyosyisye 
kala, soni ni mwaliji mu akuwatanganya! 


92. Basi lelo chitun'jokole (pakuchichuwula m’mbwani) chiwiliwili 
chenu kuti m'be chilosyo kwa wapanyuma penu. Soni chisimu wandu 
wajinji akuikwanjila ilosyo Yetu. 

93. Soni chisimu chene twakolochesye wanache wa Israila mauto 
gakuchimbichika (Shami ni Misra), ni twapele lisiki lyambone, basi 
ni nganatindana kwikanila ndema jawayichilile umanyilisi. Chisimu 
M’mbuje gwenu chachijilanya chilikati chao lisiku lya Kiyama pa 
ichindu yawalij nkutindana pa yalakweyo. 


94. Sano naga (mmwe Muhammadi %%) n'di pakaika mu ichindu 
yatuntuluchisye, basi mwawusyani awala waakusooma chitabu 
(chachatulusyidwe) paujo penu (Taurat ni Injil). Chisimu yakuona 
pamasile payim'bichilile kuumila kwa Ambuje wenu (Allah), basi 
ngasim'ba mu wakaichila. 


95. Soni ngasim'ba ata panandi mwa awala waakaaniile ma Aya ga Allah 
ntakwika kuwa mu wakwasika. 


96. Chisimu awala walisimichiche lilowe lya Ambuje wenu (lya ilagasyo) 
pa wanganyao, nganawa akulupilile. 


97. Namuno chili chaichilile chilosyo chilichose, mpaka ayione ilagasyo 
yakupoteka nnope. 


98. Ana wapali nsinda wawakulupilile (panyuma pakuyiona ipotesi) 
mwanti chikulupi chakwe (pajele ndemajo) ni kuukamuchisya 
(kuutyosya mu ipotesiyo) pangawaga wandu wa Yunusu? Pandema 
jawakulupilile twatyochesye ilagasyo yakwalusya pa umi wa duniya, 
ni twasengwasisye kwikanila ndema (jao jakuwila). 

99. Soni M'mbuje gwenu angasache wosope wali pa chilambo 
angakulupilile wanaose, ana mmwe ni mpaka mwakanganichisye 
wandu kuti mpaka awe wakulupilila? 


100. Soni nganiyiwa yanti mundu jwalijose ni kulupilila ikaweje kwa 
lisosa lya Allah, ni akuwikaga ilagasyo yakunyalaya ku awala wangali 
lunda (Iwakuchetelela ilosyo ya Allah). 


101. Jilani: “Nnole, ana ichichi yaili kumawunde ni petaka!” Nambo 
ilosyo kwisa soni akutetela nganawa akamuchisye ku wandu 
wangaakukulupilila. 


102. Ana wanganyao akwembecheya (inepe) yangawaga (chonasiko) 
chakulandana nti chisawu mowa ga awala wawapite paujo pao? 
Jilani: “Basi jembecheyani, chisimu none jwakwe ndinamwe mu 
akwembecheya.” 


103. Kaneko chitwakulupusye achimitenga Wetu ni awala waakulupilile, 
iyyoyopeyo ili yakuwajilwa Kukwetu kwakulupusya wakulupilila. 


104. Jilani (mmwe Muhammadi £#£): “E jenumanja achinawandu! 
Nam'baga jenumanja n'di wakaika pa dini jangu (ja Usilamu), basi 
(manyililani yanti) nganimba nagalagatile awala wankwagalagatila 
wangawaga Allah, nambo une ngun'galagatila Allah Ajula 
jwaakumpaga chiwa, soni namulidwe kuti mbe mwa akukulupilila.” 


105. Soni (salilidwe yanti): “Lungamisyani ngope jenu ku Dini 
mwakupendechela ku Uujika Wakwe, soni ngasim'ba ata panandi 
mwa akuwanganya (Allah ni isanamu).” 


106. “Soni ngasinchilumbanjila chindu changawa nkunkamuchisya 
namuno kumpa isausyo kunneka Allah, sano naga nkuika mwakutenda 
(yele), basi chisimu mmwejo chim'be mwa akulitenda lupuso.” 


107. Sano Allah naga ali atite ankwayikasye masausyo, basi pangali 
wampaka agakungunukule ikaweje Jwalakwe, soni naga ansachilile 
yambone, basi pangali jwampaka awuwusye ukoto Wakwe, 
akuwuyikasyaga kwa jwansachile mwa achikapolo Wakwe, soni 

Jwalakwe ni Jwakululuka kusyene, Jwachanasa channope. 


108. Jilani: “E jenumanja achinawandu! Pamasile paim’bichilile yakuona 
kuumila kwa M’mbuje gwenu, sano jwaajongweche, basi ni kuti 
akongoka kwakulikamuchisya nsyene, soni jwasochelele, basi ni kuti 
akusochelela kwakulikonya nsyene, soni une nganimba nkunnolela 
jwenu” 


109. Soni (salilidwe yanti): “Kuyani yayikuuwulidwa kukwenu, soni 
pililani mpaka Allah ajilanye, soni Jwalakwe ni Jwambone nnope mu 
akwilanya (magambo).” 





SI 

S] Sûrat 11. Hûd gs 


Mulina lya Allah, Jwaukoto wejinji, 
Jwachanasa channope. 
. Alif Lam-Ra!, (Achi ni) Chitabu chagachisidwe chenene ma Aya 
gakwe, kaneka ni kugasalichisya chenene kuumila kwa (Allah) Jwalunda 
lwakusokoka, Jwakusimanya abali syosope. 














. (Atesile yalakweyi) kuti nkagalagatila ikaweje Allah, chisimu une 
kukwenu kuumila Kukwakwe ndili nkutetela soni nkutagulila abali 
syakusengwasya. 


. © Soni ni kuti mum'bendeje chikululuko M’mbuje gwenu kaneko ni 
kutenda toba Kukwakwe, chansengwasye ni yakusengwasya yambone 
kwikanila ndema jekolanjidwe (jakuwila), ni tachimpa (ku Kiyama) 
nsyene ukoto jwalijose ukoto wakwe, nambo naga nkugalauka, basi 
chisimu une ngun’jogopela ilagasyo ya Lisiku Lyekulungwa. 


. Kwa Allah ni kwakuujila kwenu, soni Jwalakwe pachindu chilichose 
awele Jwakombola. 


5. Manyililani yanti chisimu wanganyao akukwinya idali yao kuti an”juwe 
Jwalakwe (Allah pakusisa yaili m’mitima mwao), manyililani yanti 
pandema jaakuliunichilaga nguo syao, Jwalakwe jukumanyililaga 
yaakusisa ni yaakulosya. Chisimu Jwalakwe ni Nkumanyilila chenene 
yaili m”mitima. 

. Soni pangali chiumbe chilichose chakuulukutaga petaka ikaweje 
lisiki lyakwe lili kwa Allah, nijukumanyilila liuto lyakwe 
lyakutamilichika (mun’gongo mwaatatigwe kapena pa duniya) 
kwisa soni malo gakuchisunjila (m'chitumbo chaachikulugwe 
kapena m’malembe), yosope ili m’chitabu chakusalichisya 
(chilichose Al-Lauh-Al-Mahfûz). 


[1] (11:1) Asi harufusi ni chimpepe mu isimosimo ya Qur'an. Ni pangali jwine 
jwaakumanyilila mate gakwe ikaweje Allah pe basi. 

7. Soni Jwalakwe ni Ajula juwagumbile mawunde ni mataka m’masiku 
nsano nalimo, soni Arishi Jakwe (Chindanda Chaulungu) jaliji 
pachanyapamesi, (jwaatesile yalakweyi) kuti an'diijewanganyammwe 
yanti wani mwa jenumanja watapanganye masengo gambone nnope. 
Nambo naga n'di mwasalile yanti: “Chisimu wanganyammwe 
chinchiukulidwa panyuma pakuwa.” Awala wakufuulu akutiji: 
“Nganiuwatu walakweu ikaweje usawi wakuonechela.” 


. Soni naga tuli twaachelewachisye wanganyao ilagasyo kwikanila 
ndema jewalanjile, chisimu akutiji: “Chichi chikuntawa (ilagasyoyo 
kuti ikaika)?” Manyililani yanti lisiku lyakwaichilila (ilagasyoyo) 
nganiyiwa iwambasyidwe kukwao, ni ichasyungula ayila (ilagasyo) 
yawaliji nkuyitendela chipongwe. 


9. Soni naga tuli tumpele kupasya mundu ukoto kuumila Kukwetu, kaneka 
nikuutyosya kukwakwe, chisimu jwalakwe akuwaga jwakwasa ntima, 
jwakufulu. 


10. Soni naga tuli tumpele kupasya ntendele panyuma pa masausyo 
gagankwayiye, chisimu akasatiji: “Yakusakala indyosile.” Chisimu 
jwalakwe jukasawa jwakusimbwa, jwakuliiti. 


11. Ikaweje awala waapilile nikutendaga yambone, wanganyao akwete 
kupata chikululuko ni malipilo gekulungwa. 


12. Sano mmwe (Muhammadi #£) mwine kuwa nkuleka ine mu 
yaikuuwulidwa kukwenu, ni kuwanidwa nayo chidali chenu ligongo 
lyanti wanganyao akutiji: “Ligongo chichi nganiyitulusyidwa 
kukwakwe imatiilo ya chipanje, kapena lilaika kwika najo imo?” 
Chisimutu mmwe ninkutetelape, sano Allah pachindu chilichose 
juwele Nkulolela. 


13. Kapena wanganyao akuti: “Jwalakwe (Muhammadi ££) nijwaajitunjile 
(Qur’aniji)?” Jilani: “Basi ikani nasyo sura likumi syakulandana najo 
nisili syakutungwa, nimwawilanje watinkombole (kwawilanga kuti 
ankamuchisye) wangawaga Allah nam'baga jenumanja nkuwecheta 
yakuona.” 

14. “Nambo naga akan'jitika wanganyammwe (wakwawilanga kuti 
ankamuchisyeo), basi manyililani yanti (Qur’anijo) jitulusyidwe mwa 
umanyilisi wa Allah, ni kuti pangali nnungu jwine (jwakuwajilwa 
kun’galagatila) ikaweje Jwelepejo, ana nambi jenumanja chim’be 
Asilamu?” 


15. Waliose waakusaka umi wa duniya ni ipeto yakwe, chitwakwanichisye 
(malipilo ga) itendo yao pa duniya pepo, soni wanganyao palakwepo 
ngaawa wakupungusyidwa (kalikose). 


16. Wanganyao ni awala watakatende ngakola ku Akhera ikaweje 
Moto, soni ijonasiche yaapanganyisye pa duniyapo, ni iwele soni 
yakuweseka yaawele ali nkutenda. 


17. Ana (Muhammadi %% kapena wakulupilila) wali pachilosyo 
chakuonechela (Our'an) chakuumila kwa Ambuje wao, soni 
mboni jakuumila Kukwakwe (jwali Jibulilu) jikujikuya (Qur’anijo 


paujo pakwe (chaiche) chitabu cha Musa (Taurat, chachaliji soni) 
nnongola ni chanasa (pajele ndemajo)! Wanganyao (waali pachilosyo 
chakuonechelao) akuchikulupilila chalakwe (chitabu cha Qur’anichi, 
ni tachipata Mbepo), nambo watachikane chele m'mikutula (ja 
achimakafili), basi Moto nichilanga chao. Sano mmwe ngasim'ba 
nkukaichila ya chalakwechi, chisimu chalakwechi ni chakuonaonape 
chakuumila kwa Ambuje wenu, nambo kuti wandu wajinji 
ngaakukulupilila. 


18. Ana soni nduni jwaali jwalupuso nnope kumpunda jwaakunsepela 
Allah unami? Wanganyao taachiyika nao kwa M’mbuje gwao, 
soni mboni (Achimalaika) sichiti: “Wanganyawa ni awala 
wawannambuchisye M’mbuje gwao.” Manyililani yanti! Malweso ga 
Allah gali pa walupuso. 


19. Awala waakusiwilila (wandu) petala lya Allah ni kulisachililaga 
kupombotala, soni wanganyao Akhera akuwa nkujikanila. 


20. Wanganyao nganawa wanti nikunnepelekasya (Allah kwapa ipotesi) 

pachilambo, soni nganakola nkwaagosa jwalijose jwangaŵaga Allah, 
ilagasyo ichijonjechesyedwa kukwao (ligongo lyakwasochelesya 
achimijao), nganawa nkukombola kupikana (yakuona) soni nganawa 
nkuiwona. 


Moto), soni ni ichasokonechela ayila yawaliji nkuisepelela (kuwa 
milungu jao). 


22. Pangali kaichila yanti wanganyao ku Akhera tachiwa wakwasika 
nnope. 


23. Chisimu awala waakulupilile ni kutendaga yambone ni kuujila 
mwakulinandiya kwa M’mbuje gwao, wanganyao niwandu wa ku 
Mbepo, wanyao kwalakweko takawe wandamo. 


24. Chilandanyo chamikutula jiwiliji (makafili ni Asilamu) chili 
chisawu (mundu) jwangalola soni jwangapikana, ni jwakulolaga 
soni jwakupikanaga, ana wawiliwa mpaka awe yalumo (kawe kao) 
nkwalandanyamo? Ana ngankuchetelela? 


25. Soni chisimu chene twantumisye Nuhu ku wandu wakwe (nijwatite): 
“Chisimu une kukwenu ni nkutetela jwakuonechela.” 


26. “Mwanti ngasin'galagatila (chinepe) ikaweje Allah. Chisimu une 
ngun'jogopela ilagasyo ya Lisiku Lyakupoteka nnope.” 


27. Basi achinkulungwa awala wawakanile mwa wandu wakwe watite: 
“Ngatukum'bonatu mmwe ikaweje mundu mpela uwwewe, soni 
ngatukum’bonatu kuti ankuyiye ikaweje awala wali wapasi petu, (soni 
ankuyiye) naganisyape (nkanachetelele yenumwe), soni ngatukuuona 
kukwenu uchimbichimbi ni umbone uliose wakutupunda uwwe, 
nambo tukun’ ganichisya jenumanja kuti waunami.” 


28. Jwalakwe jwatite: “E wandu wangu! Nkuiona uli, nimbaga une ndili 
pachilosyo chakuonechela chakuumila kwa Ambuje wangu, soni ni 
ambeleukoto (utume) kuumila Kukwakwe, basiniupupuliganyisyidwe 
kukwenu (ukotowo), ana uwwe nimpaka tunkanganichisye walakwe 
(ukotowo) kutendaga jenumanja n'di nkuuchima?” 

29. “Soni E wandu wangu! Ngangun'juga chipanje pa wele (utengau), 
malipilo gangu nganigawa kwinepe ikaweje kwa Allah, soni une 
nganimba naaŵinjile awala waakulupilile, chisimu wanganyao 
tachisimangana ni M’mbuje gwao (nikwalipila yambone yao), nambo 
une ngum’bona jenumanja kuti n'di wandu ajinga.” 


30. “Soni E wandu wangu! Ana wani wampaka anjenjele kwa Allah ndili 
naawinjile wanganyao? Ana ngankuganisya?” 


31. “Soni une ngangunsalila yanti ngwete imatiilo ya ipanje ya Allah, 
soni ngangumanyilila yakusisika, soni nganguti chisimu uneji lilaika, 
soni nganguti kwa awala wagakwachembulusya meso genu: “Allah 
ngawa nkwaapa yambone.’ Allah ni jwaakumanyilila chenene yaili 
m’mitima mwao. Chisimu une (kwikana mwakuwecheta yele) pajele 
ndemajo chimbe mu walupuso.” 


32. Wanganyao waatite: “E mmwe Nuhu! Chisimu nkanganile nowe, soni 
ni nchulwiye ukangani waakangana noweo, basi gambani kwikanayo 
yankutujogoyechesyao nam'baga nkuwecheta yakuona.” 


33. Jwalakwe jwaatite: “Chisimu Allah ni jwampaka ayichenayo kukwenu 
naga ali asachile, soni jenumanja nganim’ba munnepelekasyisye.” 


34. “Soni chamuko changu nganichiwa chinkamuchisye nantimuno ndili 
sachile kun’jamuka naawaga Allah akusaka kunnechelela kusochelela, 
Jwalakwe ni M’mbuje gwenu, soni Kukwakwe tinchiuchisyidwa.” 


35. Kapena wanganyao (achimakafili wa pa Maaka) akuti: “Jwalakwe 
(Muhammadi #£) ni jwaajitunjile (Qur’aniji)?” Jilani: “Naiwaga 
najitunjile une, basi ilewi yangu (yakutungako) imbate nansyene, 
nambo une ndalikangene nayo ilewi yankulewa wanganyammwe.” 


36. Ni yaajuwulidwe kwa Nuhu yanti: “Nganawa akulupilile mu wandu 
wenu ikaweje wawowopeo wawakulupilile kala, basi ngasin’dandaula 
pa yaawele nkutenda.” 


37. “Sano panganyani chombo (mwakuloleledwa) ni meso Getu soni 
mwachiiganyo Chetu, soni ngasimumbechetekasya pa (kwajimila) 

awala walitesile lupuso (yakuleka kwaapa ipotesi), chisimu 
wanganyao ali wakumisyidwa.” 


38. Nijwaliji nkupanganya chombochila, sano ndawi ni katema kawaliji 
achinkulungwa wa mu wandu wakwe ali nkumpitila waliji nkuntenda 
chipongwe. Jwalakwe jwatiji: “Naiwaga jenumanja nkututenda 
chipongwe, basi uwwe nowe chituntende chipongwe mpela yankuti 
pakutenda chipongwe.” 


39. “Basi pangakawapa timmanyilile (yanti) nduni jwainyyichilile 
ilagasyo yatiin'jalusye, nikun’ gwila ilagasyo yakwendelechela.” 


40. (Yaliji nkutendekwa yalakweyi) kwikanila ndema jalyaiche lilamusi 
lyetu (lyakwajonanga) ni kuulika pachisisa (mesi gatutumule, 
chachaliji chilosyo kwa Nuhu chakuŵandichila chigumula), twatite: 
“Kwesyani mwalakwemo (m'chombo) ntundu uliose (wainyama) 
iwili iwili (chelume ni chekongwe) kwisa soni liwasa lyenu — ikaweje 
jwalyannongolele lilowe (lyakuti tachijonasika nikuti ngakwela) — ni 
(mwakwesye soni) awala waakulupilile.” Ninganakulupilila najo imo 
ikaweje wannono. 


41. Sano (Nuhu) jwatite: “Kwelani mwalakwemo, mu Lina lya Allah 
kuwe kwenda kwakwe ni kochela kwakwe. Chisimu Ambuje wangu 
ni Wakululuka kusyene, Wachanasa channope.” 


42. Sambano chalakwe (chombo) chaliji nkwenda nao m’matumbela 
ganti mpela matumbi. Sano Nuhu wam'bilasile mwanache jwakwe 
jwajwaliji pajikajikape: “E mwanangu! Kwelani nowe, soni ngasim'ba 
pamo ni achimakafili.” 


43. (Mwanache) jwatite: “Chindilile kwitumbi, lingose kumesi.” (Nuhu) 
jwatite: “Pangali jwagosedwa lelo kuchilamusi cha Allah ikaweje 
jwantendele chanasa.” Sano matumbela nigasiwilikangenye chilikati 
chao, basi ni jwaliji mwa akumisyidwa. 


44. Nikwawechetedwe (yanti): “E mmwe antaka! Milani mesi genu, 
nombe mmwe aliwunde! Jitawani (wula jenu), nigapwele mesi, 

ni chakwanilisyidwe chilamusi (chachigumula), ni chakochele 
(chombochila) pe (tumbi lya) Judi, ni kwawechetedwe (kuti): 
“Chonasiko chakunaula chili kwa wandu walupuso.” 


45. Sano Nuhu wan'gumilile M’mbujegwe achitiji: “Ambuje wangu! 
Chisimu mwanangu juli mu wapewasa pangu, soni chisimu chilanga 
Chenu (chakwagosa wapewasa pangu) chakuonaonape, soni Mmwe 
ni Wakwilanya mwachilungamiko kwaapunda akwilanya wosope.” 


46. Jwalakwe jwatite: “E mmwe Nuhu! Chisimu jwalakwe nganijuwa 
jwapewasa penu, chisimu jwalakwe masengo (gakwe) nganigawa 
gambone, basi ngasimumbuusya Une yanganinkola nayo 
umanyilisi, chisimu Une ngun'jamuka kuti ntakwika mum' bele 
mu wandu ajinga.” 


47. Jwalakwe jwatite: “Ambuje wangu! Chisimu une ngulijuya 
Kukwenu yakum'buusya yanganingola nayo umanyilisi. Sano naga 
nkangululuchila ni kundendela chanasa chimbe mu wakwasika.” 


48. Kwawechetedwe (yanti): “E mmwe Nuhu! Tulukani mwantendele 
wakuumila Kukwetu soni upile wejinji uwe kukwenu ni ku mikutulaja 
awala waali namwe, sano mikutula jine (jakusakala) tuchijisengwasya 
kaneko jichinkwaya kuumila Kukwetu ilagasyo yakupoteka nnope.” 


49. Syalakwesi (nisine) mu abali syakusisika syatukun’juwulila, 
nganim'ba nkusimanya mmwejo namuno wandu wenu nkanijiwe 
aji (Qur’an), basi pililani, chisimu mbesi (jambone) jili kwa wandu 
wawoga (wakun'jogopa Allah). 


50. Sano kwa achina Adi (twantumisye) nnongo n'jao (jwali) Hudu. 
Jwalakwe jwatite: “E wandu wangu! Mun'galagatilani Allah, 
nganinkola wanganyammwe nnungu jwine jwangawaga Jwalakwe, 
nganim'ba jenumanja ikaweje nkusepelela unami (wakuitenda 
isanamu kuwa milungu jenu).” 

51. “E wandu wangu! Une ngangun'juga malipilo pa wele (utengau), 
malipilo gangu nganigawa kwinepe ikaweje kwa Ajula Jwaangumbile, 
ana jenumanja wangali lunda?” 

52. “Soni E wandu wangu! Mum'bendani chikululuko M’mbuje gwenu 
soni tendani toba Kukwakwe, chantuluchisye wula mwawinji, soni 
chan'jonjechesye machili ku machili genu (gakala), ningasin’ galauka 
soni kuwa wakulewa.” 


53. Wanganyao watite: “E mmwe Hudu! Nganintuichilila ni chilosyo 
chilichose chakuonechela (chakulosya ya utume wenu), soni uwwe 
nganituwa wakuleka milungu jetu ligongo lya malowe genu, soni 
uwwe nganituwa tunkulupilile mmwe.” 


54. “Ngatukuwecheta inepe ikaweje yanti jine mwa milungu jetu 
jinkwembekenye nago mangwengwe.” Jwalakwe jwatite: “Chisimu 
une ngum'bika Allah kuwa Mboni, nombe jenumanja soni tendelani 
umboni yanti une mambalene nayo yankuiwanganya (ni Allah 
pakuigalagatila),” 


55. “Kunneka Jwalakwe. Basi mundendelani malindi wanaose 
(jenumanja pamo ni isanamu yenu), soni nkaamba lipesa (ligongo 
ngangun’jogopa).” 

56. “Chisimu une njegamile kwa Allah M’mbuje gwangu soni M’mbuje 
gwenu, pangali chinyama chilichose chakuulukutaga ikaweje 
Jwalakwe achikwembekenye liwuo lyakwe (akuchijendesya 
mwaakusachila), chisimu Ambuje wangu ali petala lyagoloka 
(lyachilungamiko).” 


57. “Nambo naga nkugalauka (kuleka yangunsalilayi), basi (niyenu), 
une pamasile panannunguchisye yandumichisyidwe kukwenu, 
soni Ambuje wangu mpaka wawiche wandu wane kuwa wawinjila 
mmalo mwa jenumanja, soni jenumanja nganim'ba munsawisye 
Jwalakwe ata pandi, chisimu Ambuje wangu chindu chilichose awele 
Nkuchilolela.” 


58. Sano ndema jachayiche chilamusi chetu (chakwajonanga achina Adi) 
twan'jokwele Hudu ni awala wawakulupilile najo imo mwachanasa 
chakuumila Kukwetu, ni twaajokwele wanganyao kuilagasyo yakaka. 

59. Sano wele ni achina Adi. Wakaaniile ma Aya ga M’mbuje gwao, 
ni kunyosya mitenga Jakwe, ni wakuyiye chilamusi cha jwalijose 
jwakulikwesya, jwamakani. 


60. Soni wakuyisyidwe ni malweso pa duniya pano, ni Lisiku lya Kiyama 
(tachikuisyidwa nago soni), manyililani yanti chisimu achina Adi 
wankaaniile M’mbuje gwao, manyililani yanti chonasiko chakunaula 
chaliji kwa achina Adi wandu wa Hudu. 


61. Sano kwa achina Samuda (twantumisye) nnongo n’jao (jwali) 
Swaleh. Jwalakwe jwatite: “E wandu wangu! Mun’galagatilani 
Allah, nganinkola wanganyammwe nnungu jwine jwangawaga 
Jwalakwe, Jwalakwe ni juwan' gumbile jenumanja kuumila mwitaka, 
ni kuntamika palakwepo, basi mum’bendagani chikululuko kaneko ni 
kutenda toba Kukwakwe, chisimu Ambuje wangu ali pakuwandika 
(ni umanyilisi Wakwe), Wakwanga (maduwa). 


62. Wanganyao watite: “E mmwe Swaleh! Chisimu mwaliji 
wakwembecheledwa mwetuwe (kuti m'be mwenye wetu) nkaniyiwe 
ayi. Ana nkutukanya kwagalagatila awala wawele achatati wetu ali 
nkwagalagatila? Soni chisimu uwwe tuli nchikaiko chekulungwa 
chakaichila yankutuwilanjilayi.” 


63. Jwalakwe jwatite: “E wandu wangu! Nkuiona uli, nimbaga une ndili 
pa chilosyo chakuonechela chakuumila kwa Ambuje wangu, soni ni 
ambele ukoto (utume) kuumila Kukwakwe, ana niwani wampaka 
anjenjele kwa Allah naga ndili nannyosyisyemo? Basi jenumanja 
ngankunyonjechesya ikaweje chasiko.” 


64. “Soni E wandu wangu! Aji ngamiya ja Allah jiwele chilosyo kukwenu, 
basi jilekani jilyeje petaka lya Allah, soni ngasin’jikwaya niyakusakala 
iliyose itakwika mwayinkwembekenye ilagasyo yakuwandika.” 

65. Basi niwajisikite. Basi jwalakwe jwatite: “Sengwagani m’milango 
mwenu kwamowa gatatupe. Chele ni chilanga changawa 
nkuchikanila.” 

66. Basi ndema jachaiche chilamusi Chetu (chakwajonanga wanganyao) 
twan’jokwele Swaleh ni awala wawakulupilile najo imo kwachanasa 
chakuumila Kukwetu, ni (twawambesye soni) kunchesela wa lyele 
lisikulyo. Chisimu Ambuje wenu ni Wakulimbangana Nnope, 
Wamachili gakupunda. 


67. Ni wakwembekenye awala wawalitesile lupuso n’gumilo (waipotesi), 
mwanti wachelelwe m” majumba mwao (ali awile) chitindiwalile. 


68. Gamba kuwa nti chisawu wanganyao nganatamejemo. Manyililani 
yanti chisimu achina Samuda wankaaniile M’mbuje gwao, manyililani 
yanti chonasiko chakunaula chaliji kwa achina Samuda. 


69. Soni chisimu chene Achimitenga Wetu (wachilaika) Wam’bichilile 
Ibrahima ni abali jakusengwasya. Wanganyao watite: “Ntendele!” 
Jwalakwe jwatite (pakwanga): “Ntendele!” Basi jwalakwe 
nganijutamilisya nambo (mwachitemachitema) jwaiche nako 
kang’ombe kejoche. 


70. Nambo ndema jajwagaweni magasa gao gali ngagakuwumbutukuchila 
kuyakulyao jwaasimonjile wanganyao, niwampatile woga 
wakwajogopa wele wanyao. Wanganyao watite: “Nkajogopa, chisimu 
uwwe tutumisyidwe ku wandu wa Lutwi (kukwajonanga).” 


71. Sano wankwao (Ibrahima wali Sara) waliji ali chiimile, basi 
niwasechile (pakupikana yachonasiko cha wandu wa Lutwi ligongo 
lyakusakasya kwao nnope), basi nitwampele abali jakusengwasya 
(janti chakole mwanache lina lyakwe) Isihaka, soni panyuma pa 
Isihaka (chachipata chisukulu chakuwilanjikwa) Yaakubu. 


72. Jwalakwe jwatite: “Kutapana kwangune! Ana timbeleche kutendaga 
ndili jwanchekulu, nombe wankwanguwa wachekulupe? Chisimu ayi 
niichindu yakusimosya.” 


73. (Achimalaikao) watite: “Ana nkulisimonga lilamusi lya Allah? 
Chanasa cha Allah ni upile Wakwe ili pa jenumanja achinsyene 
nyumbaji, chisimu Jwalakwe (Allah) ni Jwakulapilidwa kusyesyene, 
Jwakuchimbichika nnope.” 

74. Basi ndema jawantyosile woga Ibrahima ni kum’bichilila abali 
jakusengwasya, jwatandite kutuchondelela ya wandu wa Lutwi (kuti 
tukaajonanga). 


75. Chisimu Ibrahima jwaliji jwakutulala ntima, jwakum'benda nnope 
Allah mwakulinandiya soni jwakuujilaujila (kwa Allah pakutenda 
toba). 


76. (Ndema jajwachulwiye kuchondelela twansalile kuti): “E Ibrahima! 
Ilekani yalakweyi, chisimu pamasile pachiyiche chilamusi cha 
Ambuje wenu (chakwajonanga wanyao), soni chisimu wanganyao 
chiyayichilile ilagasyo yangawa nkuyiusya.” 


77. Sano ndema jawam' bichilile Lutwi Achimitenga Wetu, jwadandawile 
ya waganyao nikuwanikwa nao chidali (pakwaajogopela kuti 
atakutendedwa matanyula, nikusowa yakuti kaachenjele, ligongo 
nganiwamanya kuti Achimalaika). Jwalakwe ni jwatite: “Lelo nilisiku 
lyakusausya nnope.” 


78. Sano wandu wakwe wam'bichilile ali nkutugala (kwisa kwatenda 
matanyula achalendo wakwe wala), kutendaga kala waliji nkutenda soni 
yakusakala (yanti iyyiyi). Jwalakwe jwatite: “E wandu wangu! Awa 
wanache wangu wachikongwe (achakongwe wam'chilambo muno), 
wanganyawa niwali wakuswejela nnope kukwenu (wakuwajilwa 
kwalomba), basi mun'jogopani Allah, ni ngasimunjigasya nchesela 
pa achalendo wanguwa, ana mwa jenumanja mwangali mundu 
jwanganisyo syagoloka?” 


79. Wanganyao watite: “Chisimu mmwe nkumanyilila kuti uwwe 
nganitukola chisako chilichose ku wanache wenu wachikongweo, 
soni chisimu mmwe nkumanyilila yatukusaka.” 


80. Jwalakwe jwatite: “Ngaawe nakwete machili pa jenumanja, kapena 
ngajegame palusichi Iwakulimbangana (ngakole wakungamuchisya, 
ngalimbene namwe kuti nkaatenda yausakwa achalendowa).” 


81. (Achimalaika) watite: “E mmwe Lutwi! Chisimu uwwe Achimitenga 

wa Ambuje wenu, nganyyichila wanganyao (niyakusakala iliyose), 
basi wigulani niliwasa lyenu mu upande wachilo, ni ngasagalauka 
jwalijose mwa jenumanja (kulola munyuma ndema jakupikana 
kulindima kwaipotesi), ikaweje wankwenu, chisimu chiyaapate 
walakweo yachiyapate wanganyao, chisimu chilanga chao 
kumasikusiku, ana kumasikusiku nganikuwa dusi?” 


82. Basi ndema jachayiche chilamusi Chetu (chakwajonanga) 
twajipitikwisye (misi ja Sodomu ni Gomora) kwinani kuwa pasi, 
pasi kuwa kwinani, nitwalakatichisye wanganyao sakalawe syelongo 
lyejoche, syakugwa mwakuyana chenene. 


83. (Syaliji) syewichidwe chimanyilo kwa Ambuje wenu (lusakalawe 
lulilose lwaliji Iwana nsyene), ni nganiyiwa yele (ilagasyoyo) kuti ili 
kwanaula ni walupuso. 


84. Sano (ku wandu wa) ku Madiyana (twantumisye) nnongo n'jao (jwali) 
Shuaibu. Jwalakwe jwatite: “E wandu wangu! Mun'galagatilani 
Allah, nganinkola nnungu jwine jwangawaga Jwalakwe, soni 
ngasimpungusyaga ipiimo yambale kwisa soni sikelo. Chisimu une 
ngum'bona wanganyammwe kuti n'di pambone, soni chisimu une 
ngun'jogopela wanganyammwe ilagasyo ya Lisiku Lyakunsyungulila 
(nayo).” 


85. “Soni E wandu wangu! Gumbasyani ipiimo yambale kwisa soni 
sikelo mwachilungamiko, ni ngasimwapunguchisyaga wandu indu 
yao, soni nkalapwaga pa chilambo pakuwatanganya.” 


86. “Sigasiga sya Allah (syannechele panyuma pakwagumbachisya 
wandu ipiimo yao) sili syambone kukwenu nam'baga jenumanja 
wakulupilila (kusyene), soni une nganimba nkunnolela jwenu.” 


87. Wanganyao watite: “E mmwe Shuaibu! Ana swala syenu 
nisyasikunnamula yanti uwwe tuyileche yaawele nkuigalagataila 
achatati wetu, nikuleka kutenda yatukusaka pa ipanje yetu? Chisimutu 
mmwe niwan'di walunda soni wanganisyo syagoloka.” (Wawechete 
yalakweyi mwakuchindimbula). 





Sûrat 11. Hûd 268 Juzu 12 


88. Jwalakwe jwatite: “E wandu wangu! Nkuiona uli, nimbaga une 
ndili pa chilosyo chakuonechela chakuumila kwa Ambuje wangu, 
ni ambele kuumila Kukwakwe lisiki lyambone (ana nalisakasye 
pakuwanganya ni chipanje chakanyisyidwa)? Soni ngangusaka 
kutindana namwe pakutenda une yangunkanya jenumanja, ngapagwa 
chingusaka ikaweje kwilanya mwachingombolele, soni nganiuwa 
ukombosi wangu utyochele kwinepe ikaweje kwa Allah, Kukwakwe 
njegamiile soni Kukwakwe nguujila (pakutenda toba).” 


89. “Soni E wandu wangu! Kukantendekasya kutindana kwenu none 
kumpata yanti chisawu yayapatile wandu wa Nuhu, kapena wandu 
wa Hudu, kapena wandu wa Swaleh, soni wandu wa Lutwi nganawa 
kwanaula ni jenumanja.” 


90. “Ni mum'bendeje chikululuko M’mbuje gwenu soni tendani 
toba Kukwakwe, chisimu Ambuje wangu Wachanasa channope, 
Wachinonyelo chejinji.” 


91. Wanganyao watite: “E mmwe Shuaibu! Uwwe ngatukupikanichisya 


kuti nimundu jwangali machili mwetuwe, soni ingawaga wandu 
wapewasa penu chisimu tungansomile maganga, soni mmwe 
nganim’ba wakuchimbichika ata panandi kukwetu.” 


92. Jwalakwe jwatite: “E wandu wangu! Ana wandu wapewasa 
pangu niwali wakuchimbichika nnope kukwenu kumpunda Allah? 
Nimumponyisye kunyuma kwa migongo jenu. Chisimu Ambuje 
wangu ichindu yankutenda awele Waisyungula (kwaimanya 
chenene).” 


93. “Soni E wandu wangu! Kamulani masengo yatin'jile paakamula (ni 
ukombosi wenu wosope), none jwakwe ngukamula (mwangukamulila), 
sampano timmanyilile kuti nduni jwatiyim’bichilile ilagasyo 
yatiyin'jalusye, nikuti nduni jwali jwaunami, soni jembecheyani, 
none jwakwe ngwembecheya namwe imo.” 


94. Sano ndema jachaiche chilamusi Chetu (chakwajonanga wanganyao) 

twan’jokwele Shuaibu ni awala wawakulupilile najo imo kwachanasa 
chakuumila Kukwetu, ni wakwembekenye awala wawalitesile lupuso 
n'gumilo (waipotesi), mwanti wachelelwe m’majumba mwao (ali 
awile) chitindiwalile. 


95. Gamba kuwa nti chisawu wanganyao nganatamejemo. Manyililani 
yanti chonasiko chakunaula chaliji (kuwandu wa) ku Madiyana mpela 
yawatite pakuwa nacho achina Samuda. 


96. Soni chisimu chene twantumisye Musa ni isimosimo Yetu kwisa soni 
maumboni gakuonechela. 


97. Kwa Firiauna ni nduna syakwe, basi wanganyao wakuyiye lilamusi 
lya Firiauna, sano lilamusi lya Firiauna nganiliwa lyakongoka. 


98. Tachalongolela wandu wakwe lisiku lya Kiyama ni kwajinjisya ku 
Moto, kaje kusakala malo gakwinjisyidwa gakwe! 


99. Soni wakuyisyidwe pa awuno (umi waduniya) ni malweso, soni lisiku 
lya Kiyama (tachikuyisyidwa soni ni malweso), kaje kusakala ntuka 
wakupedwa wakwe! 


100. Syalakwesi nisine mu abali syamisinda syatukunsimbila (mmwe 
Muhammadi #§), jine mwa jele (misindajo) jachiwela chiimile, 
nambo jine jasimasiche. 


101. Soni nganitwatenda Uwwe lupuso (pakwajonanga) nambo kuti 
walitesile lupuso achimisyene (pakanila kwao), soni milungu jao ajila 
jawaliji nkujilumbanjila kunneka Allah nganijakamuchisya chilichose 
ndema jachaichilile chilamusi cha Ambuje wenu (chakwajonanga), 
soni nganijajonjechesya ikaweje chonasiko. 


102. Soni mwele ni mwaakukwembekanyichisyaga Ambuje wenu 
pati atite ajikwembekanye misinda kutendaga jili jalupuso, chisimu 
kakwembekanye Kakwe kakasawaga kakupoteka nnope, kaukali.!"! 


[1] (11:102) Akusimulila Abu Misa + yanti: Ntenga jwa Allah #£ jwatite: “Chisimu 
Allah akasampaga lipesa jwalupuso, kwikanila ndema jaakasankwembekanyaga, 
ngakasannekaga.” Kaneka nijwasoomile aji Ayaji: “Soni mwele ni 

103. Chisimu mu yalakweyi mwana chichetelelo kwa awala waakogopa 
ilagasyo ya Akhera, lyele nilisiku lyatachisonganganyisyidwa ku 
lyalakwelyo wandu, soni lyele nilisiku lyakutendeledwa umboni 
(niiwumbe yosope, mwanti ngasichisoŵa anta chimo). 


104. Ningatukulichelewasya ikaweje kwandema jewalanjile (kalape). 


105. Lyuwa lyatilichiyika (lisiku lya Kiyamalyo) ngasawecheta mundu 
jwalijose ikaweje kwa lisosa Lyakwe (Allah), basi mu wanganyao 
muchiwa mwana wangalumbana ni wambone. 


106. Basi awala watachiwa wangalumbana nikuti tachiwa m’Moto, 
tachikola wanganyao mwalakwemo koloma ni kutenda ngwikwi. 


107. Tachilonjela mwalakwemo mugachilonjelela mawunde ni mataka, 
ikaweje mutachisachila Ambuje wenu. Chisimu M'mbuje gwenu ni 
Nkupanganya ya jukusaka. 


108. Sano awala watachiwa wambone nikuti tachiwa mu Litimbe lya 
ku Mbepo, tachilonjela mwalakwemo mugachilonjelela mawunde ni 
mataka, ikaweje mutachisachila Ambuje wenu; (walakweo ni) ntuka 
wangamala. 


109. Basi mmwe nkawa mu kaichila pa yaakuigalagatila wanganyao 
(yanti nganijiwa milungu jakuona), ngaakugalagatila ikaŵeje 
mpela yawatiji pagalagatila achatatiwao kala, soni chisimu Uwwe 
chitwalipile liunjili Lyao mwakwana mwangali kupungusya. 


110. Soni chisimu chene Musa twampele chitabu, basi ni wapatikene 
mwalakwemo ukangani, mwanti likawaga lilowe lyalyalongolele 
lyakuumila kwa Ambuje wenu (lyangapa ilagasyo yekulungwa 
nnope ikaweje ku Kiyama) chisimu kungajilanyidwe chilikati 
chao, soni wanganyao ali nchikaiko chekulungwa chakuchikaichila 
chalakwecho. 


mwaakukwembekanyichisyaga Ambuje wenu pati atite ajikwembekanye misinda 
kutendaga jili jalupuso, chisimu kakwembekanye Kakwe kakasawaga kakupoteka 
nnope, kaukali.” (Swahih Al-Bukhari, Hadith No. 4409). 

111. Soni chisimu Ambuje wenu tachalipila waliose mwa wanganyao 


masengo gao mwakwana, chisimu Jwalakwe abali syosope sya 
yaakutenda awele Jwasimanya chenene. 


112. Basi lungamikani (mmwe Muhammadi $) yantite pakulamulidwa 
pamoniawala waatesile tobanomwe, soni jenumanja nkasumba mpika. 
Chisimu Jwalakwe ichindu yankutenda juwele Jwakuilolechesya. 


113. Ningasimpendechela kwa awala waalitesile lupuso utakwika 
mwaunkwayiye Moto, kutendaga jenumanja n'di nganinkola 
akun’ gosa jwangawaga Allah, kaneko jenumanja ningakulupusyidwa. 


114. Soni jimikani Swala mwakolosya songa siwili syamuusi (kundawi 
ni kwigulo), kwisa soni ndema sine syachilo, chisimu yambone 
ikutyosyaga yakusakala, chele nichikumbusyo kwa wakumbuchila. 


115. Soni pililani, chisimutu Allah jwangajonanga malipilo ga wakolosya. 


116. Anauli nganapatikana m'mikutula jawakala wenu achinsyene 
sigasiga syalunda, wakanya kuwatanganya pa chilambo, ikaweje 
wannonope mwa awala watwajokwele mu wanganyao? Sano 
awala wawalitesile lupuso wajendelechele mu (yasambi) yawaliji 
nkusengwa nayo, niwaliji wakulewa. 


117. Sano Ambuje wenu nganawa wanti nikujijonanga misi mwalupuso, 
kutendaga achinsyene misijo ali wakutenda yambone. 


118. Soni Ambuje wenu angasache angatesile achinawandu kuwa nkutula 
umpepe (wakuya Usilamu), nambo ngaaleka kuwa ali nkutindana. 


119. Ikaweje wawatendele chanasa Ambuje wenu, sano kwaligongo lyele 
(lya chanasacho) wagumbile, soni malowe ga Ambuje wenu gamasile 


ni achimajini kwisa soni achinawandu wosopewene (wawaliji 
wakusakasya).” 


120. Sano yosope yatukunsimbila (mmwe Muhammadi £) mu abali 
sya Achimitenga ili yanti tun'dimbikasye nayo ntima wenu, sano 

mu aji (Sura ja Qur’aniji) im’bichilile yakuona, chamuko kwisa soni 
chikumbusyo ku wakulupilila. 


121. Sano jilani kwa awala wangakukulupilila: “Panganyani (masengo 
genu) mwachimpanganyichisye, nombe uwwe tupanganye 
(mwatupanganyichisye).” 

122. “Soni jembecheyani, nombe uwwe tukwembecheya.” 

123. Soni Allah ni Nsyene yakusisika ya kumawunde ni petaka, soni 
Kukwakwe nikwakuujila ichindu yosope, basi mun’galagatilani 


ni kwegamila Kukwakwe, sano Ambuje wenu nganawa wanti 
ningaimanya yankutenda wanganyammwe. 

5 Sûrat 12. Yûsuf gs 


Mulina lya Allah, Jwaukoto wejinji, 
Jwachanasa channope. 


1. Alif-Lâm-Råâ.!! Aga ni ma Aya ga m’Chitabu chakusalichisya. 




















2. Chisimu Uwwe tujitulwisye jalakwejo kuwa Qur’an jacharabu kuti 
jenumanja mpate kumanyilila. 


3. Uwwe tukunsimulila (mmwe Muhammadi $) abali syambone nnope 
pakun'juwulila aji Qur'an, ni mwaliji wangachimanya chilichose 
(chakwayana ni Qur’anijo) nkanijiwe (kuntuluchila). 


4. (Kumbuchilani) katema kajwawechete Yusufu kwababagwe kuti: “E 
baba wangu! Chisimu une nasiweni kulugono ndondwa likumi kwisa 
jimo, lyuŵa ni mwesi, naiweni yosopeyo inankusujudila une.” 


5. Jwalakwe jwatite: “E mwanangu! Nkaasagamukulila sagamisi 
syenusyo achakuluwenu, atakwisa mwantendele malindi, chisimu 
shetani kwa mundu awele mmagongo jwakuonechela.” 


6. “Soni iyyoyopeyo Ambuje wenu tachinsagula nikun’jiganya gopolela 
sagamisi, nikwanilisya ukoto Wakwe kukwenu kwisa soni kwiwasa 
lya Yaakubu, mpela yawatite pakuukwanilisya kalakala kwa 
achatatiwenu wawili Ibrahima ni Isihaka, chisimu Ambuje wenu ni 
Wakumanyilila nnope, Walunda Iwakusokoka.” 


7. Chisimu mwa Yusufu ni achakulugwe mwaliji mwana ichetelelo kwa 
akuwusya (ya abali syao). 


. (Kumbuchilani) katema kawawechete (achakulugwe Yusufu) kuti: 
“Chisimu Yusufu ni mpwakwe (Binyamini) ali wakunonyeledwa 
nnope kwa baba wetu kutupunda uwwe, kutendaga uwwe nilikuga 


[1] (12:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

lyamachili. Chisimu baba wetu ali nkusoya kwakuonechela.” 


9. “Mum'bulagani Yusufu, kapena nkamponye ku chilambo 
(chakwanaula), kuti jiwe jenujenupe ngope jababa wenu, soni 
panyuma pa yalakweyo tim’be wandu wambone (pakutenda toba).” 


10. Jwawechete nkuwecheta mwa wanganyao kuti: “Kasimum'bulaga 
Yusufu, nambo nansakaga kutendape chinechakwe gambani 
kumponya pasi pachisima chakusokoka, channokote wane mu wandu 
wapaulendo.” 


11. Wanganyao watite: “E baba wetu! Ligongo chichi ngankutukulupilila 
uwwe pa Yusufu, kutendaga uwwe tukunsachililaga yambone 
jwalakwe?” 


12. “Muwwigusyani nowe malawi, kuti akasengwe soni akan'gande, soni 
chisimu uwwe chitukan' gose jwalakwe.” 


13. Jwalakwe (Yaakubu) jwatite: “Chisimu une ikundandaulikasya yanti 
n’jaule najo, soni ngogopa kuti litakuja kun’dya lisogo kutendaga 
jenumanja n'di munkwaanjiile.” 


14. Wanganyao watite: “Naliyikaga mwakun'dya lisogo kutendaga 
uwwe tuli likuga lyamachili, nikuti uwwe pa jele ndemajo tuchiwa 
wakulepela (ngasituwa achalume wasyene).” 


15. Basi ndema jawapite najo, ni kamulana yakumponya pasi pachisima 
chakusokoka (wamponyisye), sano Uwwe nitwan'juwulile (Yusufujo 
malowe ganti): “Chisimu mmwe chinchatagulila yachitendo chao 
chalakwechi, kutendaga wanganyao akakumanyilila (yanti mmwejo 
ni Yusufu jula).” 


16. Niwayikangene kwa baba wao lwegulo ali nkulila. 


17. Wanganyao watite: “E baba wetu! Chisimu uwwe twapite kuutenda 
chilindasi (mpikisano wakuutuka), nitwannesile Yusufu pasyaliji 
ndundu syetu, basi nilin'dile lisogo; nambo mmwe nganim'ba 
ntukulupilile namuno kuti tukuwecheta yakuona.” 





Sûrat 12. Yusuf 275 Juzu 12 


18. Niwaiche najo kansu jakwe jili jepakasye myasi jaunami. Jwalakwe 
(Yaakubu ndema jajwajiweni kansu kuti jangapapuka) jwatite: 
“(Ngwamba!) Nambo kuti mitima jenu jinsalalichisye chitendo 
(chamuntesile n’jenujo). Basi (chatindende une) nikupilila kwambone, 
soni Allah ni Nkuwendedwa chikamuchisyo pa yankutangayi.” 


19. Ni waiche wandu wapaulendo, basi ni wantumisye nkwatechela 
mesi jwao, basi ni jwaponyisye ndowa jakwe. Jwalakwe jwatite: 
“E kusengwa kwangu! Male nchanda!” Niwansisile mpela katundu 
jwamalonda, sano Allah jwaimanyaga chenene yawaliji nkupanganya 
wanganyao. 


20. Niwansumisye pantengo wannono — makobili gakuwalanjika - soni 
waliji wakwanjila ya jwalakwe. 

21. Sano ajula (Potifala) jwa ku Misra jwawansumile (Yusufu) wasalile 
wankwakwe kuti: “Munkolochesyani ndamo jakwe, mwine 
chachitukamuchisya, kapena tugambe kuntenda kuwa mwanache 
(jwetu).” Soni iyyoyopeyo niyatwatite pakuntamilichikasya Yusufu 
m'chilambo (cha Misra), soni kuti tun'jiganye gopolela abali (sya 
sagamisi). Sano Allah ni Jwakupunda pa itendo Yakwe, nambo wandu 
wajinji ngakumanyilila. 

22. Sano ndema jawauwiche (Yusufu) ukulu wakwe wakwanila, twampele 
lunda lwakusokoka ni umanyilisi; soni iyyoyopeyo niyatukutiji 
pakwalipila wakolosya (masengo). 


23. Sano awala (wammasyeto) wajwaliji (Yusufu) m’nyumba mwao, 
wannyenjile jwalakwe akakusaka, mwanti waugele milango, 
nikuwecheta kuti: “Jisani akuno.” Jwalakwe jwatite: “Ngulijuya mwa 
Allah (kuti ngatenda yakusakalayo)! Chisimu walakweo (wankwenuo) 
ni abwana wangu. Angolochesye ndamo jangu (mwanti nganimba 
naatesile lupuso), chisimu chene walupuso nganawa apundile.” 


24. Soni chisimu (wammasyetowo) pamasile pawansachilile 
(Yusufujo), nombenajo akawa kuchiona chilosyo cha Ambujegwe 
(chakunsiwilikanganya) akaasachilile (wammasyetowo, nambo 

nganaika mwakwasachilila), mwele nimuyawelele, kuti tuntyochesye 
jwalakwe yakusakala ni yakunyalaya, chisimu jwalakwe juli mwa 
achikapolo Wetu wakuswejesyedwa. 


25. Sano ni watoposyanile wanawawili wa kunnango, basi 
(wammasyeto) wampapwile (Yusufu) kansu jakwe chakunyuma, 
niwansimene wanawawilio pannango bwana jwao (wammasyetowo 
- wali wankwao). (Wammasyeto) watite: “Malipilochi kwa mundu 
jwaasachileje kutenda yakusakala ku wankwenu, pangawaga 
kutawidwa kapena kupedwa ilagasyo yakupoteka nnope?” 


26. (Yusufu) jwatite: “Walakwewa niwanyenjileje une ndili ngangusaka.” 
Sano mboni jakwiwasa kwao (wammasyetowo) jawichile umboni 
wanti: “Najiwaga kansu jakwe jipapulidwe chakumeso, nikuti 
(wammasyetowo) akuwecheta yakuona, sano jwalakwe (Yusufu) juli 
mwa wandu waunami.” 


27. “Nambo najiwaga kansu jakwe jipapulidwe chakunyuma, nikuti 
(wammasyetowo) akulambusya, sano jwalakwe (Yusufu) juli mwa 
wandu wakuwecheta yakuona.” 


28. Basi ndema jawajiweni kansu jakwe kuti jipapulidwe chakunyuma 
watite: “Chisimu yalakweyi ni itagu yenu (jenumanja achimmasyeto), 
chisimu itagu yenu ili yekulungwa nnope.” 


29. “Yusufu! Ikwanjilani yalakweyi. Sano mmwe (wankwangu)! 
Wendani chikululuko pa sambi syenu, chisimu mmwe n'di mwa 
wandu wakulemwa.” 


30. Sano achimmasyeto wa mu nsinda watite: “Wankwao 
wakuchimbichika (anduna) akunnyenga nchanda jwao jwalakwe 
akakusaka, chisimu chisako chagumbele nnope, chisimu uwwe 
tukwaona kuti ali nkusoya kwa kuonechela.” 


31. Sano ndema jawapikene (wankwao anduna) gamba kwao, 
watumichisye mitenga (kuti ayiche kukuona kusalala kwa Yusufu), ni 
walinganyichisye malo gakutama chakwegama ni yakulya (yakata ni 

ipula), niwampele jwalijose mwa wanganyao chipula (kuti akatileje 
yakulyayo), ni watite (wammasyeto wala pakunsalila Yusufu): 
“Kopokani kuja kukwao.” Basi ndema jawam'bweni wankusisye 
nnope pa uchimbichimbi (ligongo lyakasalale kakwe), sano (ligongo 
lyausimongo nnope) waliji nkulikata makono gao (nambo ngapikana 
kupoteka), niwatite: “Allah ayitalichisye (yakuwa jwalakweju 
mundu)! Aju ngawa mundu, aju nganawa chinepe ikaweje lilaika 
lyakuchimbichika.” 


32. (Wankwao anduna) watite: “Basitu aju jenumanja nijwejula 
jwamungaambiileje jula, chisimu chene une nannyenjile jwele 
akakusaka, basi ni jwaligosile. Nambo sano naga jukatenda 
yangunnamulayo, chisimu chene chijuponyedwe muukaidi, soni 
chijuwe mwa wakunyosyeka.” 


33.Jwalakwejwatite: “Ambuje wangu! Ukaidi uli wakunonyeledwa nnope 
kukwangu kulekangana ni yaakumilanjilayo, naga ngankumambasya 
itagu yao, chimbendechele kukwao, ni timbe mu wandu ajinga.” 


34. Basi Ambujegwe wan'janjile (duwa jakwe), ni wam'bambesye itagu 
yao, chisimu Jwalakwe (Allah) ni Jwakupikanichisya, Jwakumanyilila 
nnope. 


35. Kaneka panyuma pakuiona wanganyao (anduna ni wandu wao) 
ilosyo (yakuswejela kwa Yusufu), syaichilile nganisyo syanti agambe 
kumponya (Yusufu) mu ukaidi kwandema jannono (iwe mpela 
nijuwalewile, pakusaka kwatyosya nchesela wammasyeto wala). 


36. Niwajinjile najo (Yusufujo) mu ukaidi achachanda wawili. Jumo jwao 
jwatite: “Chisimu une sagamile ndili nkuminya ukana.” Sano jwine 
nijwatite: “Chisimu une sagamile ndili ndwichile mikate pantwe 
pangu, jinankulidwa ni ijuni. Tutagulilani ngopolelo syakwe, chisimu 
uwwe tukum’bona kuti n'di jumpepe mu wakolosya.” 

37. Jwalakwe jwatite: “Nganiiwa im'bichilile wanganyammwe yakulya 
kuwa lisiki lyenu, ikaweje chimbe ndili nantagulile ngopolelo syakwe 
nkaniim'bichilile. Ayi niyine mu yanjiganyisye Ambuje wangu 

(Allah). Chisimu une nesile dini jawandu wangakukulupilila mwa 
Allah, soni wanganyao ya Akhera akuwa ali nkuikana.” 


38. “Ninguyiye dini ja achatati wangu, - Ibrahima, Isihaka ni Yaakubu, 
nganiyiwa yakuwajilwa kukwetu kuti tum'bwanganye Allah ni 
chilichose, yalakweyo (yagalagatila Allah pe) ili mu ukoto wa Allah 
wauli kukwetu ni kwa wandu wane, nambo kuti wandu wajinji 
ngakutogolela.” 


39. “Achimijangu wa mu ukaidi! Ana mabwana (milungu) gakulekangana 
gali chenene, kapena Allah jwali Jumpepe, Jwamachili gangalimbana 
nago?” 


40. “Ngankugalagatila inepe kunneka Jwalakwe ikaweje mena gampeleche 
- jenumanja ni achatati wenu - ganganatulusya pa galakwego Allah 
umboni uliose (wakulosya kuti gelego mena ga milungu jakuwajilwa 
kujigalagatila), pangali ulamusi wine ikaweje wa Allah pe, (Jwalakwe) 
alamwile yanti nkasin'galagatila chinepe ikaweje Jwalakwe. Jele ni 
Dini jagoloka, nambo wandu wajinji ngakumanyilila.” 


41. “Achimijangu wa mu ukaidi! Sano jumo mwa jenumanja wawili 
chaakaamweesyeeje abwana wao ukana, nambo jwinejo chaulajidwe 
mwakomeledwa (pansalaba), ijuni nichiyilyeje pantwe pakwe, 
chilamusi chilamulidwe kala cha ichindu yankuwusyayi.” 


42. Sano jwalakwe (Yusufu) wansalile ajula jwawammanyi kuti 
chajokoche mwa wawilio (yanti): “Nkakumbuchile kungolanga kwa 
abwana wenu (Afiriauna kuti angoposye mu ukaidi muno).” Basi 
shetani wan'diwesye jwalakwejo kolanga (ya Yusufu) kwa abwana 
wakwe. Basi ni watemi (Yusufu) mu ukaidi yaka igala. 


43. Sano nchimwene (Firiauna) jwatite: “Chisimu une sagamile 
ng'ombe nsano nasiwili syakwimbala sinankuliidwa ni (ng'ombe) 
nsano nasiwili syaganda, ni (nagaweni soni) masache nsano 
nagawili (gatiligu) gamawisi, ni gane (nsano nagawili) gamajumu. 
E achinkulungwa! Mungopolelani sagamisi syangusi, nam'baga 
jenumanja wanti nigopolela sagamisi.” 

44. Wanganyao watite: “Asi ni sagamisi syewanganyichilane syangali 
mate, soni uwwe yagopolela sagamisi nganituwa tuimanyi chenene.” 


45. Sano ajula juwajokweche mu wawili wala (wanakuwaga mu 
ukaidi) jwakumbuchile (chiwendo cha Yusufu) panyuma pakupita 
ndema jelewu, ni jwatite: “Une tinansalile ngopolelo syakwe, basi 
mundumani (kuti ngansosele ngopolelo syakwesyo).” 


46. (Jwalakwe jwatite): “Yusufu, mmwe wakuonaonape! Tugopolelani 
yang'ombe nsano nasiwili syakwimbala syakuliidwa ni (ng'ombe) 
nsano nasiwili syaganda, ni masache nsano nagawili (gatiligu) 
gamawisi, ni gane (nsano nagawili) gamajumu; kuti une mbate kuujila 
kwa wandu, kuti mwine wanganyao akapate kumanyilila (ngopolelo 
syakwe).” 


47. (Yusufu) jwatite: “Timpande yaka nsano naiwili yakuyana, sano 
yan'gowele basi ilekani m'masache mwakwe pemo, ikaweje 
yannonope yatin’ dyeje.” 


48. “Kaneka panyuma payalakweyo ichiika (yaka) nsano naiwili 
yakunonopa, yatiichiwaga nkulya yamwailongochesye, ikaweje 
yannonope yatinchiigosaga (kuwa yambeju).” 


49. “Kaneko panyuma payele chichiika chaka chachachipedwa wandu 
mwalakwemo ula jejinji, soni mwalakwemo tachiminyaga (isogosi ya 
ukana ni mauta).” 


50. Sano nchimwene jwatite: “Ikani najo kukwangu.” Nambo 
jwantenga pawam'bichilile, (Yusufu) jwatite: “Ujilani kwa abwana 
wenu, ni nkaawusye kuti: “Kali uli kawe ka achimmasyeto awala 
wanakulikataga makono gao?” Chisimu Ambuje wangu yaitagu yao 
akuimanya chenene.” 


51. (Nchimwene) jwatite (kwa achimmasyeto): “Ana abali jenu jaliji 
uli pandema jamwannyengaga Yusufu jwalakwe akakusaka?” 
Wanganyao watite: “Allah ayitalichisye (yaulemwa wa Yusufu)! 
Pangali yakusakala iliyose yatwaimanyi kukwakwe.” Wankwao 

wakuchimbika (anduna) watite: “Sambano nipaimanyukwiche 
kusyene yakuona. Une nijunannyengaga jwalakwe akakusaka, soni 
jwalakwe chisimu chene juli mwa wandu wakuonaonape.” 


52. (Yusufu jwatite): “Yalakweyi (yakwawusya kaje achimmasyetowo, 
ndendele) kuti (anduna) amanyilile yanti une nganinatenda lupuso 
pakasyepela, nikuti Allah jwangaijongolela itagu ya walupuso.” 


53.0 “Soni nganguliswejesya ntima, chisimu ntima uliose uli 
wakuchisyachisya yakusakala, ikaweje waawutendele chanasa 
Ambuje wangu. Chisimu Ambuje wangu ni Wakululuka kusyene, 
Wachanasa channope.” 


54. Sano nchimwene jwatite: “Ikani najo kukwangu kuti nantende kuwa 
jwangujwangupe.” Basi pawawechetene najo, (nchimwene) jwatite: 
“Chisimu mmwe lelo kukwetu n'di wakuchimbichika nnope soni 
wakulupichika kusyene.” 


55.(Yusufu)jwatite: “Mumbikani kuwa nkulolela jwa imatiilo ya chilambo 
(cha Misra), chisimu une ni nkugosa chenene, jwakumanyilila nnope.” 


56. Soni iyyoyopeyo twampele Yusuf uchimbichimbi m’chilambo 
(cha Misra), jwaliji nkutama mwalakwemo palipose pajusachile, 
tukumpaga ukoto Wetu jwatunsachile, soni ngatukasajonanga malipilo 
gawakolosya (masengo). 


57. Soni chisimu malipilo ga ku Akhera nigagali gambone nnope kwa 
awala waakulupilile nikuwaga ali niwoga (wakun'jogopa Allah). 


58. Ni waiche achakulugwe Yusufu (kuupala yakulya), basi ni wajinjile 
kukwakwe, mwanti jwalakwe wamanyilile kutendaga wanganyao 
akakummanyilila. 


59. Sano pajwaapimiile mwakwana chenene yakulya yao, jwatite: 
“Nkaiche najo kukwangu mpwenu jwa kuchibaba kwenu (Binyamin), 
ana ngankuiwona yanti une ngugumbasya chipiimo, soni kuti une 
nijwambone nnope mwa akupochela achalendo?” 

60. “Nambo naga kasim’bika najo kukwangu, nikuti ngasinkola chipiimo 
chilichose (cha yakulya) kukwangu, soni ngasin’jisa kumandichila.” 


61. Wanganyao watite: “Chitukalinjelinje kwanyenjelela babagwe ya 
jwalakwejo, chisimu uwwe chitukatende (yalakweyo).” 


62. Sano jwalakwe jwasalile achiboi wakwe kuti: “Wiikaani chipanje chao 
(chaasuumiile yakulyayo) m’misigo jao kuti akapate kuchimanyilila 
pataujile kumawasa gao, kuti mwine takauje soni.” 


63. Basi ndema jawaujiile kwa baba wao watite: “E baba wetu! 
Tukajimidwe chipiimo (chayakulya ikaweje tuli tupite ni mpwetuju), 
basi muwwigusyani nowe mpwetu, kuti tukapate kupimilidwa 
(chipiimo chakwana), soni chisimu uwwe chitukan’ gose jwalakwe.” 


64. (Yaakubu) jwatite: “Ana mpaka nankulupilile jenumanja pa 
jwalakwe kupunda yanatite pakunkulupilila pa nkulugwe kalakala 
(Jwamwansowesye)? Nambo Allah nijwali Jwambone nnope paagosa, 
soni Jwalakwe ni Jwachanasa channope kwapunda wachanasa 
wosope.” 


65. Sano katema kawagopwele misigo jao, wachisimene chipanje chao 
(chawaasuumiile yakulya ila) kuti chiusyidwe kukwao. Wanganyao 
watite: “E baba wetu! Tulajile soni chichi (paukoto wa mwenye 
kupunda awu)? Achi chipanje chetu chila chiusyidwe kukwetu; 
mwanti chitukagapalile mawasa getu, soni mpwetujo chitukan’ gose, 
ni chitukajonjechesye soni chipiimo chansigo wangamiya jantundu, 
chalakwecho chiwele chipiimo chakwepepala (kwa mwenyeo).” 


66. (Yaakubu) jwatite: “Nganimba nawwigwisye nomwe, mpaka 
nkaambe kaje chilanga chakulumbilila mwa Allah kuti chisimu 
tinchim'busya kukwangu, ikaweje naga n'di nsyungulilidwe (ni 
amagongo).” Basi pawampele chilanga chao, jwatite: “Allah ni Mboni 
pa yatukuwechetayi.” 


67. Nijwatite: “E achiwanangu! Nkaja kwinjilila nnango umpepe, nambo 
nkajinjilile milango jakulekangana, soni nganimba nankamuchisye 

ku chilichose chakuumila kwa Allah, pangali ulamusi wine ikaweje 
wa Allah, Kukwakwe pe njegamiile, soni Kukwakwe pe ajegamile 
akwegamila.” 


68. Sano ndema jawajinjile wanganyao yawatite pakwapanga baba wao, 
nganiiwa yakwakamuchisya wanganyao ku chilichose chakuumila 
kwa Allah, pangawaga chisako chachaliji mu ntima mwa Yaakubu 
nichiwachikwanilisye (Yaakubu chakusaka kwawambasya ku 
makungu). Soni chisimu jwalakwe (Yaakubu) jwaliji ni umanyilisi 
ligongo lyakun’jiganya Kwetu, nambo kuti wandu wajinji 
ngakumanyilila. 


69. Sano katema kawajinjile kwa Yusufu, jwalakwe wankumbatile 
mpwakwe (ni) jwatite: “Chisimu une ninankulugwenu, basi 
ngasin’dandaula pa yawele ali nkutenda wanganyawa.” 


70. Basi pajwaapimiile mwakwana chenene yakulya yao, jwawisile 
mbiisi (chipiimo chakupimila yakulya) mu nsigo wampwakwe, 
kaneka nijwagumisile nkugumila kuti: “E jampingo! Chisimu 
wanganyammwe wawiyi.” 


71. Wanganyao watite — aku achigalauchilaga kukwao: “Ana chichi 
chikusowa kukwenu?” 


72. Wanganyao watite: “Jikutusowa mbiisi jamwenye, sano jwataiche 
najo chapate (malipilo ga) nsigo wangamiya jantundu, (Yusufu 
jwatite): “Soni une ninkwimilila pa yalakweyi (yakupeleka gele 
malipilogo).” 

73. Wanganyao watite: “Tukunnumbila Allah! Chisimu pamasile 
panyyimanyi kuti uwwe nganituika kukuwatanganya m'chilambo, 
soni nganituwa wawiyi.” 

74. Wanganyao watite: “Ana malipilo gakwe (jwawiyijo) chigawe gapi, 
nam'baga jenumanja waunami?” 

75. Wanganyao watite: “Malipilo gakwe tigawe kuti; jwajisimaniiche 
(mbiisijo) mu nsigo wakwe, basi jwele nijuchawe malipilo gakwe 

(pakujigalidwa kuwa kapolo ni kulagasidwa pa wiyi wakwe), 
iyyoyopeyo niyatukutiji pakwalipila walupuso.” 


76. Basi jwalakwe (Yusufu) jwatandite (kuungunya-ungunya) m”misaku 
jao nkaniuwe nsaku wampwakwe, kaneka nijwajikopwesye munsaku 
wampwakwe, mwele nimutwatite pakun'dinganyichisya itagu 
Yusufu (yakun’jigalila mpwakwe). Mwachilamusi cha nchimwene 
(jwachilambocho) nga nganan'jigala mpwakwejo (mpela kapolo), 
ikaweje mwalisosa lya Allah (pakwatendekasya achakulugwe 
kukuya chilamusi chakumangwao chakun'jigala ukapolo jwawiyi). 
Tukunnyakulaga pa uchimbichimbi jwatunsachile, soni pachanya 
pa jwalijose jwaakwete umanyilisi pana jwakumanyilila nnope 
(kumpunda jwalakwejo). 


77. Wanganyao watite: “Naajiwaga jwalakweju, basi (nganiiwa 
yachimamo) ngati pakwete pajiwile nkulugwe kala.” Basi Yusufu 
jwaisisile yalakweyi mu ntima mwakwe ninganailochesya kukwao. 
Jwatite: “Jenumanja nkwete ndamo jakusakala nnope, soni Allah ni 
Nkuimanya chenene yankusimulilayi.” 


78. Wanganyao watite: “E wao wakuchimbichika (anduna)! Chisimu 
jwalakweju akwete atatigwe wachekulupe nnope (watakan'dandaulile 
nnope); basi jigalani jumo mwetuwe mmalo mwa jwalakwejo; 
chisimu uwwe tukwaona wao kuti ali mwa wakolosya.” 


79. Jwalakwe jwatite: “Tukulijuya mwa Allah ku yanti tun'jigale jwinepe 
jwangawaga jwatuchisimene chipanje chetu kwa jwalakwejo, chisimu 
uwwe pajele ndemajo (tuchijigalaga jwinepe) chituwe walupuso.” 


80. Basi katema kawakatile tama ya jwalakwe, wapite pakasyepela 
kuntemela. Jwankulungwa jwao jwatite: “Ana ngankuimanyilila 
yanti baba wenu wajigele kwa jenumanja chilanga chakulumbilila 
mwa Allah (chakuti tinchim'busya jwalakwejo kukwakwe)? Soni 
nkaniiwe ayi mwalepele kunchengeta Yusufu. Basi ngangopoka 
m’chilambo muno mpakana akambe lusa baba, kapena Allah anamule 
(yakopoka pakungombolasya kun'jigala mpwangajo), soni Jwalakwe 
ni Jwambone nnope mwa akulamula.” 

81. “Ujilani kwa baba wenu, ninkajile: ʻE baba wetu! Chisimu 
mwanagwenu ajiwile, soni uwwe nganitutendela umboni ikaweje pa 
yatwaimanyi (yakuti mwetuwe mwangali jwawiyi), soni nganituwa 
uwwe wakuimanya yakusisika (yanti Binyamin kuwa nkwiwa).” 


82. “Soni uwusyani musi (wa Misra) watwalijimo, ni nkutula watwaliji 
nao pakuwuja, soni chisimu uwwe tukuwecheta yakuona.” 


83. (Yaakubu) jwatite: “(Ngwamba!) Nambo kuti mitima jenu 
jinsalalichisye chitendo chinechakwe. Basi (chatindende une) 
nikupilila kwambone, mwine Allah kuwa nkwikanao kukwangu 
wosopewene, chisimu Jwalakwe ni Jwakumanyilila nnope, Jwalunda 
lwakusokoka.” 


84. Sano jwalakwe jwatundumalile wanganyao nijwatite: “Ha, 
kudandaula kwangune ya Yusufu!” Nigatatele meso gakwe ligongo 
lyamadandausi, basi nijwaliji jwakusisa nnope (madandausi gakwego). 


85. Wanganyao watite: “Tukunnumbila Allah, mmwe nganneka kuwa 
n'di nkunkumbuchila Yusufu mpaka chim'be wangali machili ligongo 
lyakulwalika ni uchekulu, kapena kuwa mu wakonasika (pakuwa).” 


86. Jwalakwe jwatite: “Chisimu ngupacha madandausi gangu ni 
kulikusika kwangu kwa Allah, soni ningumanyilila kuumila kwa 
Allah yangankuimanyilila wanganyammwe.” 


87. “E achiwanangu! Jaulani kupita nchiwusyawusya ya Yusufu ni 
mpwakwe, ningasin’jasa ntima pachanasa cha Allah, chisimu chene 
pangali jwaakwasaga ntima pachanasa cha Allah ikaweje wandu 
makafili.” 


88. Basi katema kawajinjile wanganyao kwa jwalakwe (Yusufu), 
watite: “E wao wakuchimbichika (anduna)! Masausyo gatukwaiye 
uwwe ni mawasa getu, nituyiche ni chipanje changali mate, basi 
tugumbachisyani chipiimo (namuno kuti chipanje chetucho chili 
changali mate), soni tupani sadaka, chisimu Allah akwalipilaga 
akutola sadaka.” 

89. Jwalakwe jwatite: “Ana nkuimanyilila yamwantendele Yusufu ni 
mpwakwe pandema janti wanganyammwe n'di mu ujinga?” 


90. Wanganyao watite: “Ana mmweji yakuona ni Yusufu jula!” Jwalakwe 
jwatite: “Une niYusufu jula, soni aju mpwanga jula. Chisimu Allah 
atutendele ukoto uwwe. Chisimu jwatawe ni woga (wakun’jogopa 
Allah) ni kupilila, basi chisimu Allah jwangajonanga malipilo 
gawakolosya (masengo).” 


91. Wanganyao watite: “Tukunnumbila Allah! Chisimu Allah pamasile 
pansagwile mmwe kuwa pachanya petu, soni chisimu uwwe twaliji 
wakulemwa kusyene.” 


92. Jwalakwe jwatite: “Pangali kun'jamuka lelo, Allah chankululuchile, 
soni Jwalakwe ni Jwachanasa channope kwapunda wachanasa 
wosope.” 


93. “Jaulani ni kansu janguji basi ninkajiponye pangope jababa wangu 
ni chakatande kulola, ni nkambichilile ni mawasa genu gosopegene.” 


94. Sano ndema jawawigwile nkutula (kuujila kumangwao), baba wao 
(wali Yaakubu wawaliji pa jele ndemajo ku Shami) watite: “Chisimu 
une ngupikana luumba lwa Yusufu, ingawaga kuti nkuunganichisya 
yakusokonechela lunda (nkangulupilile).” 


95. Wanganyao Ñatite: “Tukunnumbila Allah! Chisimutu mmwe n’ di mu 
kusoya kwenu kwakala (kwakunnonyela nnope Yusufu).” 


96. Basi ndema jajwaiche nkujigala abali jakusengwasya, jwajiponyisye 
(kansu ja Yusufu) pangope jakwe (ja Yaakubu), basi papopo watandite 
soni kulola. Watite: “Ana nganimbecheta kukwenu yanti une 
ngumanyilila kuumila kwa Allah yangankuimanyilila jenumanja?” 

97. Wanganyao watite: “E baba wetu! Tuwendelani chikululuko pa sambi 


syetu. Chisimu uwwe twaliji wakulemwa.” 


98. Jwalakwe jwatite: “Chinam’bendele kanyumakano chikululuko 
kwa Ambuje wangu. Chisimu Jwalakwe ni Jwakululuka kusyene, 
Jwachanasa channope.” 

99. Basi ndema jaŵajinjile wanganyao kwa Yusufu, jwalakwe 
jwaakumbatile achinangologwe ni jwatite: “Jinjilani m'Misra, 
kwalisosa lya Allah, mwantunjelele.” 


100. Ni wakwesisye achinangologwe pa chindanda (chakwe 
chaumwenye), basi wosope niwasenjelemukwiche kunsujudila. Sano 
(Yusufu) jwatite: “E baba wangu! Asi ni ngopolelo sya sagamisi syangu 
syakalakala, chisimu Ambuje wangu asitesile kuwa syakuona, soni 
chisimu Jwalakwe jwandendele une yambone, mwanti jwangopwesye 
mu ukaidi, ni kwikanamwe kuumila kuchimisi, panyuma panti 
shetani jwawatanganyisye (pakupanda utinda) chilikati changune ni 
achakuluwangu. Chisimu Ambuje wangu ni Akupanga mipango ja 
ichindu yaakuisaka. Chisimu Jwalakwe ni Jwakumanyilila nnope, 
Jwalunda lwakusokoka.” 


101. “Ambuje wangu! Chisimu mumbele une umwenye, ni kunjiganya 
gopolela sagamisi, (E Mmwe) Nkugumba mawunde ni mataka! 
Mmwe ni Nkungosa jwangu pa duniya (pano) ni ku Akhera kwakwe, 
mumbe chiwa ndili Nsilamu, soni ni nkaasimanganye ni wandu 
wambone.” 


102. Asi ni sine mu abali syakusisika syatukun'juwulila (mmwe 
Muhammadi ££). Soni nganim'ba nao imo pandema jawasimichisyaga 
chitendo chao (chakumponya Yusufu m’chisima) aku ali nkutenda 
malindi. 


103. Soni wandu wajinji nganawa akulupilile namuno nkasachilile 
chantiuli. 


104. Soni ngankwajuga pa yalakweyi malipilo galigose, nganiyiwatu 
yalakwe (yam'biche nayoyi) ikaweje chikumbusyo ku iwumbe 
yosope. 

105. Ana soni ilingwa-ilingwa mu ilosyo (yakulosya kuti Allah apali) yaili 


kumawunde ni petaka yaakuwa ali nkuipita, kutendaga wanganyao 
yalakweyo ali nkuikwanjila! 

106. Soni wajinji mwa wanganyao ngaakunkulupilila Allah ikaweje aku 
ali nkuwanganya (ni isanamu). 


107. Ana akuliwika pantunjelele wanti ngawa nkwayichilila 
chakwaunichila kuumila mu ilagasyo ya Allah, kapena kwaichilila 
Kiyama mwachisupuchisya kutendaga wanganyao akakumanyilila? 


108. Jilani (mmwe Muhammadi #£): “Ali ni litala lyangu; nguwilanjila 
kwa Allah mwa umanyilisi usyesyene; une ni wanguyiye, soni 
kuswejela ni Kwakwe Allah, soni une nganimba mwa akuwanganya 
(Allah ni isanamu).” 


109. Soni nganitutumisyeje (ntume jwalijose) paujo penu ikaweje 
achalume watwaliji nkwajuwulila (utenga) mwa achimisyene misinda. 
Ana ngakwendajenda (achimakafilio) pachilambo nikupitaga nchilola 
yajatite kuwa mbesi ja awala (wangalumbana wawaliji) paujo pao? 
Sano nyumba ja Akhera nijajili jambone nnope kwa awala wali ni 
woga (wakun'jogopa Allah). Ana jenumanja ngankuitaga mulunda? 


110. Kwikanila ndema jawakataga tama Achimitenga (yachikulupi cha 
makafili), ni ganisya yanti wanganyao akanidwe (ni wandu wao), 
chikamuchisyo Chetu ni pachayichililaga. Basi ni wajokoledwaga 
watwasachile. Soni ilagasyo Yetu ngaikasausyidwaga kwa wandu 
akulewa. 


111. Chisimu mwa abali syaosi mwana misyungu kwa wakwete 
lunda. Nganijiwa (Qur’aniji) adisiadisi jakulukanya, nambo jiwele 
jakwitichisya (itabu ya Allah) ayila yaili paujo pakwe (mpela 
Taurat ni Injil), ni kusalichisya mwagopolanya chenene chilichose 
(chakusosekwa mu Dini), ni (jiwele soni) chongolo ni chanasa kwa 
wandu waakukulupilila. 

5 Stirat 13. Ar-Ra'd gs 


Mulina lya Allah, Jwaukoto wejinji, 
Jwachanasa channope. 
. Alif Lam-Mim-Ra.!! Aga ni ma Aya ga m'Chitabu (cha Our"an). 
Sano ayila yaitulusyidwe kukwenu (mmwe Muhammadi £) kuumila 


kwa Ambuje wenu niyakuonaonape; nambo kuti wandu wajinji 
ngaakukulupilila. 




















. Allah ni Ajula juwanyakwile mawunde mwangali misati jankujiona; 
kaneka ni jwatenjele pa Arishi (Chindanda Chaulungu). Ni 
alijepepesye lyuwa ni mwesi, chilichose (mwa yalakweyi) chikwenda 
(mwakwendelechela) mpaka pandema jekolanjidwe. Jwalakwe 
jukulondesyaga ichindu (ya iwumbe Yakwe). Jugopolanya ma Aya 
kuti jenumanja nkulupilile kusyesyene yakusimangana ni M’mbuje 
gwenu. 


. Soni Jwalakwe ni Ajula jwaalijasesye litaka, ni kuwika palakwepo 
yakunyichisya (matumbi) kwisa soni sulo. Soni mu isogosi iliyose 
juwisile mwalakwemo mitundu jiwili jiwili. Akuchitendaga chilo 
kuwa chakuwuunichila muusi. Chisimu mu yalakweyi mwana ilosyo 
kwa wandu waakuchetelela. 


Sano petaka pana ipande yagundana (nambo yajila yakwe 
yakulekangana), ni (mwana soni) migunda ja zabibu ni mimela (jine), 
kwisa soni mitende jana mapanda ni jangali mapanda; (nambo yoseyo) 
ikwitilidwa ni mesi gampepe (gakulandana), ni tukuitenda ine kuwa 
yambone nnope kuipunda ine mu kanonye. Chisimu mu yalakweyi 
mwana ilosyo kwa wandu waakwete lunda. 


. Sano naga n'di wakusimonga (mmwe Muhammadi #£# ya kakanile 
ka makafili), basi chakusimosya nnope nikuwecheta kwao (kwanti): 


[1] (13:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

“Ana tuli tusyuchile litaka, nambo yakuona uwwejo tuchiwa soni mu 
kagumbidwe kasambano?” Wanganyao ni awala wanganankulupilila 
M’mbuje gwao, soni wanganyao makongwa tigakawe mu ngosi 
mwao, soni wanganyao niwandu wa ku Moto, wanyao kwalakweko 
takawe wandamo. 


6. Ni akunkulumisya kuti m’biche nayo yakusakala (yaili ilagasyo yao) 
nkaniyiwe yambone; kutendaga pamasile paipite paujo pao ilagasyo 
yakulandana (ni yaakuikulumisyayo kumikutula jine, yayawajilwe 
kuti aliunde nayo). Soni chisimu Ambuje wenu ni waakwete 
chikululuko kwa wandu pa lupuso lwao. Soni chisimu Ambuje wenu 
ni Waukali nnope pakupeleka ipotesi. 


. Sano awala wakanile ni akutiji: “Nambi uli ngantuluchila jwalakwe 
chisimosimo kuumila kwa M’mbujegwe (mpela simbo ja Musa ni 
ngamiya ja Swaleh)?” Chisimutu mmwe n'gambile kuwa nkutetela 
(ngawa jwakwika nayo isimosimo mwankusachila). Sano wandu 
waliose akwete nkwajongola (jwao ni isimosimo yawampele Allah). 


. Allah akumanyilila chaakujigala wakongwe waliose (m’chitumbo 
mwao), ni yaikupungusya iwelechelo ni yaikonjechesya yakwe, soni 
chindu chilichose Kukwakwe chili ni chipiimo (chakwe). 


(Jwalakwe ni) Nkumanyilila yakusisika ni yakuonechela, 
Jwankulungwa nnope, Jwapenani kusyene. 


10. Yalumope (kwa Allah) jwaakusisa malowe mwa jenumanja ni 
jwaakuganyanyisya, ni mundu jwaakulisisa chilo ni jwaakwenda 
kalolekape muusi. 


11. (Mundu jwalijose) jukwete akupisyangana (wachilaika) m’bujo 
mwakwe ni munyuma mwakwe waakunchengeta mu lilamusi lya 
Allah. Chisimu Allah nganawa augalawisye ntendele wauli kwa wandu 
mpaka ali agalawisye (wanduo) umbone wauli m’mitima mwao. Sano 
naga Allah ali asachile kwapa wandu ilagasyo, basi pangali kuiusya, 
soni nganakola wanganyao kaligoselo kalikose kangawaga Jwalakwe. 

12. Jwalakwe ni Ajula jwaakunnosyaga jenumanja kumesya mwa 
(kuntaga) woga (wakusalidwa ni njasi) ni tama (jakupata wula), ni 
akugapatikanisyaga mawunde gakusitopa (ni mesi gawula). 


13. Soni kulindima kukunswejesyaga Jwalakwe mwakuntogolela, 
nombenao Achimalaika (akasanswejesyaga) pakun'jogopa, ni 
akasatumisyaga njasi nikunsala najo jwansachile. Sano wanganyao 
(achimakafili) akusisyana ya Allah (kuti apali kapena pangali 
kutendaga ali apali), soni Jwalakwe ni Jwaukali nnope pakupeleka 
ipotesi. 


14. Jiwele Jakwe duwa jakuonaonape (ni Jwakuwajilwa kum’bomba 
ligongo ni jwaakwangaga duwajo), sano awala waakuilumbanjila 
inepe yangawaga Jwalakwe nganiyiwa yajanjile wanganyao pa 
chilichose, pangawaga nti chisawu ajula jwaakusapangula magasa 
gakwe ganagawili kulochesya kumesi kuti gaiche (mesigo) m’kamwa 
mwakwe, kutendaga nganigawa gayiche, ni nganijiwa duwa jamakafili 
ikaweje mu kusokonechela. 


15. Soni akunsujudilaga Allah waali kumawunde ni petaka mwakusaka 
ni mwakanganisyidwa, nambo soni iwulili yao (ikunsujudilaga) 
kundawi ni kwigulo. 


16. Jilani: “Ana ninduni m'mbuje jwa kumawunde ni petaka?” Jilani: 
“Allah.” Jilani: “Ana mwatesile (wanepe) wangawaga Jwalakwe kuwa 
akun'gosa, wali wangali ukombosi wakulikamuchisya achimisyene 
namuno kulipa isausyo?” Jilani: “Ana mpaka alandane jwangalola 
ni jwakulolaga? Ana kapena mpaka chilandane chipi ni lilanguka? 
Kapena am'biichiile Allah wakamusyangana nao, wagumbile yawatite 
pagumba Jwalakwe, mwanti iwumbe (yambali siwilisi) ikulandana 
kukwao?” Jilani: “Allah ni Nkugumba chilichose. Soni Jwalakwe ni 
Jumpepe, Jwamachili gangalimbana nago.” 


17. (Jwalakwe) akasatulusyaga mesi (gawula) kuumila kwinani, basi 
iwata niikujilimaga mwachipiimo chakwe, nigakasajigala mesi 
gachikuumba chiulo chachikasatutumila mpaka pachanya, nambo soni 

muyaakasaiwukutaga (wachipala) pamoto (mpela mtapo wagolodi 
ni silifa) pakusaka (koposya) ipeto kapena iteleko, mukasatutuma 
chiulo chakulandana nichalakwecho. Iyyoyopeyo niyaakuti Allah 
pakupeleka chilandanyo cha yakuona ni yaunami. Sano chiulo 
nichigambaga kututumila nikwasichila, nambo yakwakamuchisya 
wandu niikasatamilichikaga mwitaka, mwele nimwaakasapelechelaga 
Allah ilandanyo. 


18. Akwete kupata awala wan'jitiche M’mbuje gwao Ukoto (Mbepo), 
nambo awala ŵŴanganan’jitika Jwalakwe, namuno angaje kola 
(pa Kiyama) yosope yaili pachilambo ni yanti mpela yeleyo soni 
yalumo, angajile kusaka kuliombolela nayo (nambo nga nganiyija 
kwakamuchisya), wanganyao takakole chiwalanjilo chakusakala 
nnope, soni mauto gao ni ku Jahannama, kaje kusakala malo gagusama 
(galitandichile)! 


19. Ana jwaakumanyilila yanti yaitulusyidwe kukwenu kuumila kwa 
Ambuje wenu niyakuona, mpaka alandane ni jwangalola? Chisimu 
waakwete lundape ni waakukumbuchilaga. 


20. Awala waakukwanilisya chilanga cha Allah, ni wangawesesya soni 
chilanga (chakutawana ni wandu achimijao). 


21. Ni awala waakulumbikanya ichindu yalamwile Allah kuti 
ilumbikanyisyidwe, ni akuwa ali nkun'jogopa M’mbuje gwao, ni 
kuchijogopaga soni chiwalanjilo chakusakala nnope (cha pa Kiyama). 


22. Ni awala waapilile pakusachilila Ngope ja M’mbuje gwao, ni 
kwimikaga Swala mwakolosya, ni kutolaga mu ichindu yatwapele 
mwakusisa ni mwakuonechela, ni kutyosyaga niyambone yakusakala, 
wanganyao niwaakwete mbesi (jambone) ja Nyumba (ja Akhera). 


23. Matimbe Gandamo, gatakagajinjile wanganyao kwisa soni wawatesile 
yaukoto mwa achinangolo wao, achiwammakwao ni wanache wao, 
nambo soni Achimalaika taakaajinjilileje wanganyao pannango 
uliose. 





Sûrat 13. Ar-Ra'd 292 Juzu 13 


24. (Achasalilaga kuti): “Ntendele uwe kukwenu, ligongo lya kupilila 
kwenu.” Kaje kusalala yakuichisya ya Nyumba (ja Akhera)! 


25. Sano awala waakugopola chilanga cha Allah panyuma pakuchitawa, ni 
kataga yalamwile Allah kuti ilumbikanyisyidwe, ni kuwatanganyaga 
pa chilambo, wanganyao niwakwete kupata malweso, soni akwete 
kupata wanganyao Nyumba jakusakala nnope (Jahannama). 


26. Allah akasansapangulila lisiki jwansachile, ni kunandiya (lisikilyo 
kwa jwansachile), ni akusengwa nao (achimakafili) umi wa duniya, ni 
nganiuwa umi wa duniya pakulandanya ni Akhera ikaweje kusengwa 
kwannonope. 


27. Achimakafili niakutiji: “Nambi uli ngantuluchila jwalakweju 
chisimosimo kuumila kwa Ambujegwe?” Jilani: “Chisimu Allah 
akunnechelelaga kusokonechela jwansachile, ni kun'jongolela 
Kukwakwe jwaujile (kwa Allah pa kutenda toba).” 


28. Awala waakulupilile, soni mitima jao ni jikutulalilaga pakunkolanga 
Allah. Manyililani yanti; pakunkolanga Allah mitima jikasatulalila.!" 


[1] (13:28) Kusosekwa kwa Dhikr Allah (Kunkumbuchila ni kunkolanga Allah): 
(a) Akusimulila Abu Misa $ yanti: Ntume #£ jwatite: “Chilandanyo cha 
ajula jwaakwakumbuchilaga Ambujegwe (Allah) ni jwangaakwakumbuchilaga 
Ambujegwe, chili chisawu mundu jwachijumi ni jwam'bwe.” (Swahih Al-Bukhârî, 
Hadith No. 6044). 

(b) Akusimulila Abu Hurairah 4 yanti: Ntenga jwa Allah #£ jwatite: “Mundu 
jwatawechete malowe ganti: “Subhan Allah wa bihamdihi (Kuswejela nikwakwe 
Allah, nambo soni lumbili losope Iwene ni Lwakwe),” jwatawechete gele malowega 
lisiku lililyose kakwana lichila (100), tisisyuliche sambi syakwe syosope nantimuno 
sikatupile mpela chiwulo cha m"mbwani.” (Swahih Al-Bukhârî, Hadith No. 6042). 
(c) Akusimulila Abu Hurairah 48 yanti: Ntenga jwa Allah #£ jwatite: “Jwalijose 
jwatawechete malowe ganti: ‘Lâ ilaha illallah wahdahi lâ sharikika lahû, lahul- 
mulku wa lahul-hamdu wa Huwa “ala kulli shai’in Oadir (Pangali jwakuwajilwa 
kun'galagatila ikaweje Allah, Jikape, jwangali wakamusyangana Najo, Uchimwene 
ni Wakwe, nambo soni Lumbili ni Lwakwe, soni Jwalakwe pa chindu chilichose 
juwele Jwakombola),” jwatawechete gele malowega lisiku lililyose kakwana 
lichila (100), tapate sawabu syanti mpela apeleche ulukosyo ku achikapolo likumi, 
talembeledwe sawabu syakwana lichila (100), takululuchilidwe sambi syakwana 
lichila (100), takole jwakun'gosa jwalakwejo ku shetani muusi wosope mpaka 
kuswa, ni pangali jwampaka ayiche ni masengo gambone nnope kugapunda 

29. Awala waakulupilile ni kutendaga yambone, kusengwa ni kwao, 
kwisa soni malo gakuujila gambone nnope (ku Mbepo). 


30. Iyyoyopeyo tuntumisye mmwejo (Muhammadi #£) ku nkutula 
wajapite paujo pakwe mikutula jine, kuti mwaasoomele 
yatun’juwulile, nambo wanganyao akunkana Ar-Rahman (Jwaukoto 
wejinji). Jilani: “Jwalakwe ni M’mbuje gwangu, pangali nnungu 
jwine (jwakuŵajilwa kun'galagatila) ikaweje Jwelepejo. Kukwakwe 
njegamiile, soni Kukwakwe ni kwakuujila kwangu pakutenda toba.” 


31. Soni ingawe kuti kwaliji kwana Qur’an janti ni jalakwejo matumbi 
nikwendesyedwa (pandema jakusoomwa), kapena ni jalakwejo litaka 
niganjidwa, kapena ni jalakwejo wawe nikwawechetekasya (jikaliji 
aji Qur’aniji, nambo masengo ga Our'an ngawa gele). Nambo 
ulamusi wa chilichose uwele wa Allah. Ana nganamanyililepe awala 
waakulupilile yanti Allah angasache angajongwele wandu wosope? 
Sano chitapani ngachileka kwapata awala waakanile ligongo lya ayila 
(yakusakala) yatesile, kapena chituule (chitapanicho) dusi ni musi 
wao mpaka chiyiche chilanga cha Allah, chisimu Allah jwangakasa 
chilanga. 


32. Soni chisimu pamasile pawatendedwe chipongwe Achimitenga paujo 
penu (mmwe Muhammadi ££ nkanim'biche), basi ni napeleche lipesa 
kwa awala wawakufuulu, kaneko ni nakwembekenye (ni ilagasyo), 
ana ilagasyo Yangu yaliji uli (kapoteche kakwe)! 


33. Ana kwali Ajula (Allah) jwaakuujiimila ntima uliose pa 
yaupanganyisye (kuti taachiulipila, ngawa nijwali jwakuwajilwa 
kun’galagatila)? Ni am'biichiile Allah wakamusyangana nao. Jilani: 
“Mwakolangani (wakamusyangana naowo).” Kapena nkuntagulila 
Jwalakwe yangakuimanyilila pa chilambo, kapena (n’gamba 
kuwecheta) malowe gapachanyape (ngawa gakuumila pasi pa ntima)? 
Nambo kuti gasalalisyidwe kwa awala wakanile malindi gao, ni 


galakwega, ikaweje mundu jwatatende yakupunda yalakweyo.” (Swahih Al- 
Bukhari, Hadith No. 6040). 

asiwilidwe kwitala (lyagoloka). Sano jwannechelele Allah kupotela, 
basi nganakola nkun'jongola. 


34. Akwete kupata wanganyao ilagasyo mu umi wa duniya, sano chisimu 
ipotesi ya Akhera niyakupoteka nnope, soni ngasakola nkwagosa 
jwalijose kwa Allah. 


35. Chilandanyo cha Mbepo jaapedwile chilanga wawoga (wakun'jogopa 
Allah, chili nyyi): Sulo sikujilima cha pasi pakwe, isogosi yakwe 
yandamo kwisa soni miulili jakwe. Jele nimbesi ja awala wan'jogwepe 
(Allah). Sano mbesi ja achimakafili ni Moto. 


36. Sano awala watwapele chitabu (mpela Abdullah bin Salam ni Ayuda 
wane waasingwiche) akuisengwela ayila yaitulusyidwe kukwenu (jajili 
Qur’an), nambo m’mikutula jine (jamakafili) mwana waakuikana 
ine mwa yalakweyo. Jilani (mmwe Muhammadi %%): “Chisimu 
une namulidwe kuti nan’galagatileje Allah ni ngawwanganyaga 
Jwalakwe (ni chilichose). Kukwakwe nguwilanjila, soni Kukwakwe 
nikwakuujila kwangu.” 


37. Soni iyyoyopeyo tujitulwisye jalakwe (Qur’aniji) kuwa chilamusi 
cha m’Charabu, nambo naga nkuye isako yao panyuma pa umanyilisi 
waum'bichilile, ngasinkola kwa Allah nsyowe jwalijose namuno 
akun'gosa. 


38. Soni chisimu pamasile patwatumisye Achimitenga paujo penu 
(mmwe Muhammadi £#£), ni twawichile achiwammakwao kwisa 
soni wanache, ni nganiyiwa kwa ntenga julijose yanti nikwikanacho 
chisimosimo ikaweje mu lisosa lya Allah, ndema jilijose jana lilamusi 
lyakwe lyalilembedwe, (nkwika ndemajo lilamusi likasaika). 


39. Allah akasaifutaga yaisachile (kuti ayifute), ni kuilimbikasya (kuti 
ikatyoka yaisachile), soni Kukwakwe kwana Mama jwa Chitabu (Al- 
Lauh Al-Mahfuz). 


40. Soni kanga chitunnosye (mmwe Muhammadi ££ pa duniya pepano) ine 
mwaayila (ipotesi) yatukwatetela kapena kumpa chiwa (nkanitunnosye 

tiyapatepe), chisimu masengo genu nikulungusya (utenga) basi, sano 
Kukwetu ni kwachili chiwalanjilo (cha kwawalanjila itendo yao). 


41. Anangaakuiwonayanti Uwwetukuchiichilila chilambo (chamakafili) 
nikuchipungulaga (panandi panandi) kuumila m’malile mwakwe 
(pakuchipeleka kwa Asilamu pakupunda pangondo)? Sano Allah 
akasalamulaga, pangali jwakuwusyanukula ulamusi Wakwe, soni 
Jwalakwe ni Jwachitema pakuwalanjila. 


42. Soni chisimu awala wapaujo pao watesile malindi, basi Allah ni 
nsyene kuwesesya malindi gosope, jukumanyilila yaakupanganya 
mundu jwalijose, soni achimakafili taachimanyilila yanti: Mbesi 
(jambone) ja Nyumba (ja Akhera) jichiwa jacheni! 


43. Ni akuwechetaga awala wakanile kuti: “Mmwe (Muhammadi ££) 
nganim'ba ntenga.” Jilani: “Allah akukwanila kuwa Mboni chilikati 
changune ni jenumanja (yakuti une ntenga), kwisa soni awala wauli 
kukwao umanyilisi wa m'chitabu (mpela Abdullah bin Salam ni 
Ayuda wane kwisa soni Akilisito waujitiche Usilamu).” 

S] Sûrat 14. Ibrâhîm gs 


Mulina lya Allah, Jwaukoto wejinji, 
Jwachanasa channope. 


. Alif.Lam-Ra.!! (Achi ni) Chitabu chatuchitulwisye kukwenu (mmwe 
Muhammadi £) kuti mwakoposye wandu m'chipi ni kwajinjisya 
mwilanguka — kwa lisosa lya Ambuje wao — (ni mwajausye) kwitala lya 
(Allah) Jwamachili gakupunda, Jwakulapilidwa kusyesyene. 




















. Allah, Ajula jwaili Yakwe yosope yaili kumawunde ni petaka, soni 
ipotesi niyao achimakafili kuumila mu ilagasyo yaukali nnope. 


. Awala waakunonyela nnope umi wa duniya kumpunda Akhera, ni 
akusiwililaga (wandu) petala lya Allah, ni kulisachililaga kupombotala, 
wanganyao niwali nkupotela kwakutalikangana nnope (ni yakuona). 


. Soni nganitutumisyeje ntenga jwalijose ikaweje ni chiwecheto cha 
wandu wakwe kuti wasalichisye wanganyao (utenga), basi Allah 
ni akunnechelelaga kusokonechela jwansachile, ni kun'jongola 
jwansachile, soni Jwalakwe ni Jwamachili gakupunda, Jwalunda 
lwakusokoka. 


. Soni chisimu chene pamasile patwantumisye Musa ni isimosimo 
Yetu (ni kuntenda kuti): “Mwakoposyani wandu wenu m'chipi ni 
kwajinjisya mwilanguka, soni mwakumbusyani ya mowa ga Allah 
(ga chindimba).” Chisimu mu yalakweyo muwele mwana imanyisyo 
kwa jwalijose jwali jwakupilila nnope, jwakutogolela kwejinji. 


. Soni (kumbuchilani) katema kajwawechete Musa ku wandu wakwe 
kuti: “Kumbuchilani chindimba cha Allah pa jenumanja, ndema 
jawan'jokwele wanganyammwe ku wandu wa Firiauna wawaliji 
nkumpa ilagasyo yakusakala nnope, waliji nkusikita wanache wenu 


[1] (14:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

wachilume ni kwalekaga umi wanache wenu wachikongwe, sano 
mu yalakweyo mwaliji mwana kulinjidwa kwekulungwa nnope 
kwakutyochela kwa M’mbuje gwenu.” 


. Soni (kumbuchilani) katema kajwajenesye M’mbuje gwenu yanti: 
“Chisimu naga nkutogolela Une tinan'jonjechesye, nambo naga 
nkane (manyililani yanti): Chisimu ilagasyo Yangu niyaukali nnope.” 


. Soni Musa jwatite (ku wandu wakwe): “Naga nkane jenumanja ni 
wosope wali pa chilambo, basi (niyenu), chisimu Allah ni Jwakupata 
kwejinji, Jwakulapilidwa kusyesyene.” 


. Ana nganijim'bichilila wanganyammwe abali ja awala wapaujo 
penu? Wandu wa Nuhu, wa Adi ni wa Samuda, kwisa soni awala 
wamunyuma mwao, wangaakwamanyilila ikaweje Allah? Waichilile 
Achimitenga wao ni ilosyo yakuonechela, basi ni wauchisye magasa 
gao kukamwa kwao (paagaluma ligongo lyaukali), ni watite: “Chisimu 
uwwe tukaaniile yantumisyidwe nayoyi, soni chisimu uwwe tuli 
nchikaiko chekulungwa chakaichila yankutuwilanjilayi.” 


10. Achimitenga wao watite: “Chichi! Allah kuwa nkunkaichila, 
Nkugumba mawunde ni mataka? Akum'bilanga jenumanja kuti 
ankululuchile sambi syenu, ni anchelewasye (ngampa ipotesi) 
kwikanila ndema jekolanjidwe (jakuwila).” Wanganyao watite: 
“Nganim'ba jenumanja ikaweje wandu mpela uwwewe. N’gamba 
kusaka kuti ntusiwilile ku yawaliji nkuigalagatila achatati wetu, basi 
ikani nao kukwetu umboni wakuonechela.” 


11. Achimitenga wao waasalile kuti: “Uwwe nganituwa ikaweje wandu 
mpela wanganyammwe, nambo kuti Allah akasampaga ukoto 
jwansachile mwa achikapolo Wakwe. Soni nganiyiwa kukwetu yanti 
ni tum'bichilile nacho chilosyo ikaweje mu lisosa lya Allah, sano kwa 
Allah pe basi ajegamile wakulupilila.” 


12. “Soni chipali chichi kukwetu chakututendekasya kuti tukajegamila 
kwa Allah kutendaga pamasile paatulosisye matala getu? Soni 
chitupilile kusyene pa iliyose yampaka ntusausye nayo, soni kwa 
Allah pe basi ajegamile akwegamila.” 

13. Sano awala wawakanile wasalile Achimitenga wao kuti: “Chisimu 
chene chitunkoposye wanganyammwe m'chilambo mwetu, kapena 
chim'bujile ku dini jetu.” Basi Ambuje wao (Allah) ni wajuwulile 
wanganyao malowe ganti: “Chisimu chene Uwwe chitwajonanje 
walupuso.” 


14. “Soni chisimu chene chituntamiche wanganyammwe m’chilambomo 
panyuma pa wanganyao. Yalakweyo yakuipata jwaakogopa kwima 
pameso Pangu (lisiku lya Kiyama), ni kogopaga soni chitetelo 
Changu.” 


15. Sano (Achimitenga wala) ni wawendile chikamuchisyo (kwa Allah 
chaagapundila makafili), ni jwapelelwe jwakulikwesya jwalijose, 
jwamakani. 


16. M'bujo mwakwe mwana Jahannama, ni takamwesyedweje mesi ga 
uwowu wachimyasi. 


17. Tachiwa ali nkugakukumila mwachikasakasa, ni kulagaga nago nnope 
kugamila,!! soni chiwa chikam'bichilileje mbali ni mbali nambo 
nganawa awile, soni paujo pakwe chipakawe pana ilagasyo (ine soni) 
yakandapala. 


18. Chilandanyo cha awala wankaaniile M’mbuje gwao (chili nyyi): 
Itendo yao (yambone yatakatende ngalipidwa nayo ligongo lyanti 
nganantendelaga Allah), ili chisawu liwu lyalikumpujila mbungo 
mwamachili palisiku lya chimbunga, ngasakombola kupata chilichose 
mu yawapanganyisye. Kwalakweko ni kupotela kwakutalikangana 
nnope (ni yakuona). 


19. Ana ngankuiona yanti Allah agumbile mawunde ni mataka 
mwakuonaonape? Mwanti ali asachile mpaka antyosye jenumanja 
(mwanakamo) ni kwika nayo iwumbe yasambano. 


[1] (14:17) Akusimulila Abu Hurairah > yanti: Ntume ££ jwatite: “Lutando lwa chilikati 
cha makoyo gawili ga kafili (ku Moto) chilukalandane ni lutando lwaakasajendaga 
mundu jwankwele pa chinyama jwaakwenda mwachitema kwakwana mowa gatatu.” 
(Swahih Al-Bukhârî, Hadith No. 6186). 

20. Soni yalakweyo kwa Allah nganiyiwa yakusausya ata panandi. 


21.Soni wanganyao tachionechela kwa Allah wanaose (lisiku lya Kiyama). 
Basi ni tachiwecheta wangalikombolela kwa awala wawalikwesyaga 
(waali achinnongola wao wawagambaga kwakuya) kuti: “Chisimu 
uwwe twaliji nkunkuya jenumanja; ana chintutyochesye chilichose 
mu ilagasyo ya Allah?” (Achinnongolao) tachiti: “Ingawe kuti Allah 
watujongwele, nikuti uwwe nowe tukan’jongwele wanganyammwe. 
(Sano) yalumope kukwetu tuwe jasajasa (ni ipotesiyi) kapena tupilile 
(nayo); nganitukola kwakutilila.” 


. Sano Shetani pandema jachichilamulidwa chilamusi (ni kwinjila 
wambone ku Mbepo, wakusakala ni kwinjila ku Moto pamo ni 
Shetanijo); juchiwecheta kuti: “Chisimu Allah watawene namwe 
chilanga chakuonaonape (ni akwanilisye chilanga Chakwe), nombe 
une natawene namwe chilanga nambo nankaasiile. Nambotu une 
nganingola machili kukwenu (gakunkanganichisya kuti munguye) 
ikaweje nagambaga kum'bilanga basi jenumanja nimwanjitikaga. 
Basi ngasimundandaula une, nambo nllidandaule mwachimisyene. 
Une nganimba ngombwele kunkamuchisya, nombe jenumanja soni 
nganim'ba nkombwele kungamuchisya. Chisimu une ngukukana 
kumwanganya kwenu (kwamwamwanganyaga ni Allah) kalakala 
(ku duniya pakunjitika malamusi gangu). Chisimu walupuso akwete 
kupata ilagasyo yakupoteka nnope.” 


23. Sano awala wawakulupilile ni kutendaga yambone, takajinjisyidwe 
ku Matimbe ga ku Mbepo gasikujilima cha pasi pakwe sulo, takawe 
wandamo mwalakwemo kwa lisosa lya M’mbuje gwao. Komasyana 
kwao mwalakwemo tikukaweje: Ntendele! 


24. Ana ngankuiona yatite Allah pakupeleka chilandanyo? Lilowe 
lyambone lili chisawu chitela chambone, njiga syakwe syesimiche 
mwakulimbangana, sano nyambi syakwe siyiche kwinani. 


25. Chikupelekaga isogosi yakwe ndema ni katema mwa lisosa lya 
Ambujegwe, sano Allah ni akasapelekaga ilandanyo kwa wandu kuti 
wanganyao akumbuchile. 

26. Sano chilandanyo cha lilowe lyakusakala, nimpela chitela chakusakala 
chachichuwidwe pachanya petaka, changanichikola kutamilichika. 


27. Allah akwalimbanganyaga aŵala waakulupilile ni lilowe 
lyakulimbangana pa umi wa duniya ni ku Akhera kwakwe,!"! soni Allah 
akwalechelelaga kusokonechela walupuso, soni Allah akasapanganyaga 
yaakusaka. 


28. Ana nganimwaona awala waatindenye ukoto wa Allah ni ukafili, ni 
kwayikasya wandu wao (wawakuyaga payakusakala) ku nyumba ja 
chonasiko? 


gakwe! 


30. Ni am'bichile Allah milungu, kuti waasokonesye (wandu) kwitala 
Lyakwe. Jilani: “Sengwani (ni umi wenu wannono wa duniyau), 
nambo chisimu kwakuwujila kwenu ni ku Moto!” 


31. Mwasalilani achikapolo Wangu awala waakulupilile kuti ajimicheje 
Swala mwakolosya nikutolaga mu ayila yatwapele, mwakusisa ni 
mwakuonechela, nkaniliyiche lisiku lyangali malonda nkati mwakwe 
namuno usyowe. 


32. Allah ni Ajula jwaagumbile mawunde ni mataka, ni jutulwisye 
kuumila kwinani mesi (gawula), ni jumesisye ni galakwego isogosi 
kuwa yakulya yenu, ni an'jepepachisye wanganyammwe yombo 
kuti ijendeje m’mbwani mwa lilamusi Lyakwe, ni an’jepepachisye 
soni sulo. 


[1] (14:27) Akwalimbanganyaga m'malembe mwao, ndema jaakwayichililaga 
Achimalaika wawili Munkar ni Nakîr ni kwawusyaga kuti: (1) Ambuje wenu wani? 
(2) Nambi dini jenu ni japi? (3) Nambi nkuti uli ya ajula mundu (Muhammadi 
%6) jwana kutumisyidwaga kukwenu? Mundu jwakulupilila akasajangaga ijango 
yakuona; pakuwecheta kuti: (1) Ambuje wangu ni Allah. (2) Usilamu ni dini jangu. 
(3) Mundu jwana kutumisyidwaga kukwetu (Muhammadi 4£) jwaliji ntenga jwa 
Allah. Jwatuyichilile ni ilosyo yakuonechela palangulangu soni uwwe twankulupilile. 
Sano mundu jwakutenda yangalumbana, jwanganakulupilila utume wa Muhammadi 
WE ngasakombola kwanga yele iwusyoyi. (Nnole mu Tafsir Ibn Kathir). 

33. Ni an'jepepachisye soni lyuwa ni mwesi yaikwenda mwangapela, ni 
an'jepepachisye soni chilo ni muusi. 


34. Ni ampele jenumanja yosope yamum’bendile, soni ntite m’buŵalanje 
ukoto wa Allah, nganim’ba uwwukwanisye. Chisimu mundu juwele 
jwalupuso nnope, jwakanila kusyene. 


35. Soni (kumbuchilani) katema kajwawechete Ibrahima kuti: “Ambuje 
wangu! Utendani awu musi (wa Maaka) kuwa wantunjelele, soni 
mumambasyani une ni achiwanangu ku yagalagatila isanamu.” 


36. “Ambuje wangu! Chisimu yalakwe (isanamuyo) yasokonesye wandu 
wajinji. Basi jwanguyiye une nikuti chisimu jwalakwejo jukuumila 
mwa une (jwa mu dini jangu), nambo jwanyosyisye une, basi 
M’mwejo ni Wakululuka kusyene, Wachanasa channope.” 


37. “Ambuje wetu! Chisimu une nataamiiche wane mwa wanache 
wangu pachiwata changali mmela (cha Maaka) pa Nyumba 
Jenu Jakuchimbichika (ja Likaaba), Ambuje wetu! (Nataamiiche 
wanganyao) kuti ajimicheje Swala mwakolosya. Basi jitendani 
mitima ja wandu kuwa jakupendechela kukwao (anonyelweje kuja 
kutama nao), soni mwapani isogosi kuti awe wakutogolela.” 


38. “Ambuje wetu! Chisimu Mmwe nkumanyilila yatukusisa ni 
yatukulosya palangulangu, ni pangali chilichose chachikasasisika 
kwa Allah petaka atamuno kwinani.” 


39. “Lumbili losope lwene alapikwe Allah Ajula jwaambele Une ku 
uchekulu Ismaila ni Isihaka. Chisimu Ambuje wangu ni Wakupikana 
kuwenda.” 


40. “Ambuje wangu! Mundendani une kuwa jwakwimika Swala 
mwakolosya, nambo soni ni achiwanangu wakwe. Ambuje wetu! 
Pochelani soni duwa jangu.” 


41. “Ambuje wetu! Timungululuchile une ni achinangolo wangu wawili, 
kwisa soni wakulupilila, lisiku lya chichisimichika chiwalanjilo.” 

42. Soni ngasin'ganichisya ata panandi yanti Allah ngajukuimanya 
yaakutenda walupuso, nambo kuti jugamba kwachelewasya kwikanila 
lisiku lyachigakolondoka mu lyele (lisikulyo) meso. 


43. Achikangamalaga aku mitwe jao ali anyakwile, meso gao gali 
ngagakuujila kukwao (gali palaanda kulepela kupila), m”mitima 
mwao muli mwangali chachipali (chaganisya ligongo lyaoga nnope). 


44. Soni mwatetelani wandu ya lisiku lya ichaichilila ilagasyo, basi 
nikuwecheta awala wawalitesile lupuso kuti: “Ambuje wetu! 
Tuchelewasyani kandawi kannono (pakutuuchisya soni ku 
duniya), tukajanje kuwilanga Kwenu ni tukaakuuye Achimitenga.” 
(Kuchiwechetedwa kukwao kuti): “Ana ngawa mwaliji nkulumbila 
kala kuti ngasintyoka (pa duniya)?” 


45.“Sonijenumanjamwatemim”malomwanakutamagaawalawawalitesile 
lupuso achimisyene, soni yamanyukwiche kukwenu mwatwatendele 
wanganyao (pakwajonanga), soni ni twampele jenumanja ilandanyo 
(yakulekanganalekangana nambo mwaikaaniile).” 

46. Soni chisimu watesile malindi gao, nambo malindi gaogo gali kwa 
Allah (akugamanya chenene), soni namuno gakaliji malindi gaogo 
ganti nikuchuwika nago matumbi (nganigawa gatyosisye Usilamu). 

47. Soni ngasin'ganisya ata panandi yanti Allah kuwa nkwakasila 


chilanga Chakwe Achimitenga Wakwe. Chisimu Allah ni Jwamachili 
gakupunda, Nkuusya mbusyo (syakupoteka kusyene). 


48. (Chilangachi chichikwanilana pa) lisiku lyalichigalausyidwa litaka 
kuwa litaka line (lyachilendo), ni mawunde soni (iyyoyopeyo), 
ni chachionechela wanganyao kwa Allah Jumpepe, Jwamachili 
gangalimbana nago. 


49. Ni tinchaona akulewa lyele lisikulyo ali atawidwe m’maunyolo. 
50. Yakuwala yao ichiwa yalipula, soni Moto uchiunichila ngope syao. 


51. Kuti Allah an'dipile mundu jwalijose yajwapanganyisye. Chisimu 
Allah ni Jwachitema pakuwalanjila. 

52. Aku kuwele gombelesya ku wandu, ni kuti alitetele nako, soni kuti 
amanyilile yanti Jwalakwe (Allah) ni Nnungu Jumpepe, soni kuti 
wakwete lunda akumbuchile. 

S] Sûrat 15. Al-Hijr g5 


Mulina lya Allah, Jwaukoto wejinji, 
Jwachanasa channope. 














1. © Alif Lam-Ra.!! Aga ni ma Aya ga m'Chitabu (cha Qur’an) soni ni 
Chisoomo chakupikanika. 


2. Kakajinji katakawe achimakafili (ndema jatakawe ku Moto) ali 
nkulajila kuti bola angawe Asilamu (pawaliji ku duniya). 


3. Mwalekani agambeje kulya ni kusengwa, ni kwaluyaluya liganichisya 
(lyakupata yambone kwa Allah), basi taachiika kumanyilila (mbesi ja 
ukafili wao). 


4. Ni nganituujonanjeje musi uliose ikaweje waliji wana chilamusi 
chakwe chakumanyika (cha ndema jakuujonanjila). 


5. Nkutula uliose nganiuwa ujilongolele ndema jakwe (jakuwila) kapena 
kujichelewasya (jili jikwanile). 


6. (Achimakafili) ni watite (pakun' gamba Muhammadi ££): “E mmwe 
awala wachintuluchile Chikumbusyo (Our'an)! Chisimu mmwejo 
wamasoka.” 


. “Uli ngaikanago kukwetu Malaika naga n'di mwa akuwecheta 
yakuona?” 


. (Allah akwasalila kuti): Uwwe wangatulusya Malaika ikaweje 
mwakuonaonape (kwisa kupeleka ipotesi), soni pajele ndemajo 
ngaakasawaga (achimakafilio) wakupedwa lipesa. 


. Chisimu Uwwe ni Awala watutulwisye Chikumbusyo (Qur’an) soni 
Uwwe chisimu chene tuchigose. 


10. Soni chisimu chene twaatumisye (Achimitume) paujo penu (mmwe 
Muhammadi ££) m’mikutula (jawandu) wandanda. 


[1] (15:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 





Sûrat 15. Al-Hijr 305 Juzu 14 


11. Ni nganijwaichililaga ntenga jwalijose ikaweje waliji nkuntenda 
chipongwe. 


12. Iyyoyopeyo tukuupitisyaga (nteto wachipongwewo) m’mitima mwa 
akuleŵa. 


13. Ngakasajikulupililaga jalakwe (Qur’an) kutendaga pamasile payapite 
ilandanyo ya (wandu) wandanda (yawatite kapedwe ipotesi). 


14. Soni tungaaugulile (achimakafilio) nnango wakwinani, ni kuwa 
wanganyao ali nkukwela kwalakweko chitetete (mwaakusachila, kuti 
chiwe chisimosimo cha Muhammadi ££). 


15. Basi angatite: “Chisimu meso getu gantesile ndandagasi. (Ngwamba), 
nambo kuti uwwe ni wandu wakulogwa (tukuiona ikaliyo).” 


16. Soni chisimu chene tuwisile kwinani ndondwa syekulungwakulungwa 
ni mwakwenda mwakwe, ni tukusalalisye kwa waakuona. 


17. Ni tukugosile ku shetani jwalijose jwakuwinjidwa. 


18. Ikaweje jwaakupikanilaga mwawiyi, basi papopo chisinga (cha moto) 
chakuonechela ni kunkuya. 


19. Sano litaka twalijasesye ni kuwika mwalakwemo yakunyichisya 
(gagali matumbi gausito), ni tumesisye mwalakwemo chindu 
chilichose chepimepime. 


20. Ni tum' bichile mwalakwemo yakulamila wanganyammwe ni ichindu 
yanganim'ba jenumanja kuti mpaka nkombole kuipatila lisiki (mpela 
inyama ni ilango ni ine yosope yaumi). 


21. Ni pangali chindu chilichose ikaweje imatiilo yakwe ili Kukwetu, ni 
ngatukasachitulusyaga ikaweje kwa chipiimo chakumanyika. 


22. Soni tukasasitumisyaga mbungo syakuwelekasya (mawunde mesi 
gawula), basi ni tukasagwisyaga kuumila kwinani mesi (gawula), 
ni tukasampaga kumwa wanganyammwe galakwe, sano jenumanja 
ngawa ni wankugasungaga galakwe (mesigo). 


23. Soni chisimu Uwwe ni Awala watukupeleka umi ni chiwa, soni 
Uwwe ni Wawinjila. 

24. Soni pamasile patwamanyi kusyene wawalongolele mwa jenumanja 
(wawawile kala), soni pamasile patwamanyi kusyene waasigalile 
(waali chijumi kwisa soni wanganapagwe). 


25. Soni chisimu Ambuje wenu Walakwe ni watachasonganganya 
wanganyao, chisimu Walakweo ni Walunda lwakusokoka, 
Wakumanyilila nnope. 


26. Soni chisimu chene mundu twan'gumbile ni lilongo lyejumu 
lyakulilaga (nkuligombamo) lyakuumila m'matope gakupiililila 
geunde. 

27. Sano lijini twaligumbile kala kuumila ku malamba ga moto gangali 
lyosi. 

28. Soni (kumbuchilani) katema kawawechete Ambuje wenu kwa 
Achimalaika kuti: “Chisimu Une tingumbe mundu ni lilongo lyejumu 
lyakulilaga (nkuligombamo) lyakuumila m'matope gakupiililila 
geunde.” 


29. “Sano patimale kunkolosya ni kumpepelela nsimu wakuuma 
Kukwangu, basi munsenjelemukuchile pakunsujudila.” 


30. Basi ni wasujudu Achimalaika wosope wene nakamo. 
31. Pangawaga Ibulisu; jwakanile kuti awe pamo ni akusujudu. 


32. (Allah) jwatite: “E mmwe Ibulisu! Chipali chichi kukwenu 
chintendekasisye kuti nkawa pamo ni akusujudu?” 


33. Jwalakwe jwatite: “Une nganimba jwanti nikunsujudila mundu 
jwamun'gumbile ni lilongo lyejumu lyakulilaga (nkuligombamo) 
lyakuumila m’matope gakupiililila geunde.” 

34. (Allah) jwatite: “Basi kopokani mwalakwemo, mwanti chisimu 
mmwe (sano) n'di wakuwinjidwa.” 

35. “Soni chisimu pachanya penu pana malweso mpaka Lisiku 
Lyamalipilo.” 


36. Jwalakwe jwatite: “Ambuje wangu! Mumbanitu lipesa (lyakuti 
ngawa) mpaka lisiku lyatachiukulidwa (m'malembe achiiumbe 
wosope).” 

37. (Allah) jwatite: “Basi chisimu mmwe n’di mwa akupedwa lipesa.” 


38. “Kwikanila lisiku lya ndema jakumanyika (jagombedwa lipenga 
lyandanda, pele ni patinchiwila).” 


39. Jwalakwe jwatite: “Ambuje wangu! Ligongo lyanti munechelele 
kusokonechela, basi chinasalalichisye kwene wanganyao pa chilambo 
(litala lyesokonechele), ni chinasokonesye kwene wanaose.” 


40. “Pangawaga achikapolo Wenu wakuswejesyedwa mwa wanganyao.” 
41. (Allah) jwatite: “Ali nilitala lya Kukwangu lyalili lyagoloka.” 


42. “Chisimu achikapolo Wangu nganinkola mmwejo pa wanganyao 
machili, ikaweje awala watakankuyeje (mwakusaka kwao) mwa 
akusokonechela.” 


43. Soni chisimu Jahannama ni malo gao gaakupedwa chilanga wanaose. 


44. Jikwete milango nsano najiwili, nnango uliose ukwete liunjili mwa 
wanganyao lyegawidwegawidwe. 


45. Chisimu waoga (wakun’jogopa Allah) tachiwa m’Matimbe ga ku 
Mbepo ni sulo (syasichijilimaga chapasi pakwe). 


46. (Tachisalilidwa kuti) gajinjilani mwantendele n'di wagosedwa. 


47. Ni tuchityosya iwundo (ya uchimwa ni litima) yayaliji m’mitima 
mwao, tachiwa (wakunonyelana) mwaulongo ali (atemi) pa itengu 
yauchimbichimbi mwakulolegana. 


48. Ngagaja kwakwaya mwalakwemo masausyo galigose, soni 
wanganyao ngaaja koposyedwamo. 


49. Mwatagulilani achikapolo Wangu yanti chisimu Une ni jwandi 
Jwakululuka kusyene, Jwachanasa channope. 


50. Soni kuti chisimu ilagasyo Yangu ni yaili ilagasyo yakupoteka nnope. 
51. Soni mwatagulilani ya achalendo wa Ibrahima. 


52. Pandema jaŵajinjile kukwakwe ni kuwecheta kuti: “Ntendele!” 
Jwalakwe (panyuma pakwajanga ni kwaona kuti ngakulya 

yakulya yajwawichile) jwatite: “Chisimu uwwe tukun’jogopa 
wanganyammwe.” 


53. Wanganyao watite: “Nkajogopa! Chisimu uwwe tukumpa abali 
jakusengwasya janti chinkole mwanache jwakumanyilila nnope.” 


54. Jwalakwe jwatite: “Ana nkundagulila jele abali jakusengwasyaji 
kutendaga uchekulu uli ungwayiye kala? Ana abali jamboneji 
nkundagulila m’matalachi?” 


55. Wanganyao watite: “Tukuntagulila abali jamboneji mwakuonaonape; 
basi ngasim’ba mwa wakata tama.” 


56. Jwalakwe jwatite: “Ana ninduni jwampaka akate tama kuchanasa cha 
Ambujegwe, pangawaga wakupotela?” 

57. (Kaneka) jwatite: “Abali jao (jine) jaichile nijapi jaomanja 
akutumidwa?” 


58. Wanganyao watite: “Chisimu uwwe tutumisyidwe ku wandu 
wakulewa.” 


59. “Ikaweje waliwasa lya Lutwi, chisimu uwwe chitukajokole 
wanawose.” 


60. “Pangawanga wankwao, twapimichisye yanti walakweo chawe mwa 
akusigalila munyuma (chajonanjidwe).” 

61. Basi ndema jawaiche akutumidwa kwiwasa lya Lutwi. 

62.Jwalakwejwatite: “Chisimu wanganyammweni wandu wangamanyika 
(kukwangu).” 

63. Wanganyao watite: “Basi tum'bichilile ni ayila (ilagasyo) yawaliji 
nkuikaichila.” 

64. “Soni tun'jigalile (abali) jakuonaonape, soni chisimu uwwe 


wakuonaonape.” 


65. “Basi wigulani niliwasa lyenu mu upande wachilo, sano mmwe 
mwakuyeje munyuma mwao, nambo akasagalauka jwalijose 
mwa jenumanja (kulola munyuma ndema jakupikana kulindima 

kwaipotesi yakuuma kwinani, atakwisa mwaawile), ni n'jendelechele 
(mwakangamala) kuja kunnamulidwe.” 


66. Ni twammanyisye jwalakwe (Lutwi) lilamusi lyalakweli lyanti: 
Chisimu njinga sya wanganyao (achimakafilio) chisikatidwe 
(tajonanjidwe) kumasikusiku. 


67. Niwaiche (kwa Lutwi) wandu wa mu nsinda ali wakusengwa 
(pakupikana kuti ayiche achachanda wakusalala kuti watende 
yausakwa). 


68. (Lutwi) jwatite: “Chisimu wanganyawa achalendo wangu, basi 
nkandesya soni (pakwatenda yakusakala).” 


69. “Ni mun'jogope Allah soni nkanjigasya nchesela (pameso pao).” 
70. Wanganyao watite: “Ana nganitunkanya kupochela wandu 
(wachilendo)?” 


71. Jwalakwe jwatite: “Awa wanache wangu wachikongwe (achakongwe 
wa m'chilambo muno mwalombani), naga jenumanja n'di wakutenda 
(yannamulidwe).” 


72. Nguulumbila umi wenu (mmwe Muhammadi ££), chisimu wanganyao 
nkukolelwa mwao (ni yakusakala) waliji pupulipupuli. 


73. Basi ni wakwembekenye n'gumilo (waipotesi) ndema jakopoka 
Iyuwa. 

74. Basi ni twajitesile (misi ja Sodomu ni Gomora kuwa jagalausyidwa) 
kwinani kwakwe kuwa pasi, ni twagwichisye wanganyao wula 
jamaganga gelongo lya ku Moto. 


75. Chisimu mu yalakweyi mwana ilosyo kwa wakulola ni kuchetelela 
(mu ilosyo ya Allah). 


76. Soni chisimu jalakwe (misijo) jatamilichiche mwitalatalape 
(lyakutyochela ku Maaka kuja ku Shami mwanti wanganyao 
akuionaga imanyilo yakwe). 


77. Chisimu mu yalakweyo mwana chilosyo kwa wakulupilila. 

78. Soni chisimu wandu wa mu itekete (ku Madiyana) waliji walupuso 
(pakunkana Ntume jwao Shuaibu). 


79. Basi ni twauchisye mbusyo wanganyao (pakwapa ipotesi), soni 
chisimu yalakwe (ilambo) iwiliyi (chilambo chawandu wa Lutwi 
ni chawandu wa Shuaibu) yaliji mwitalatalape lyakuonechela (kwa 
Makuraish). 


80. Soni chisimu chene achinsyene chiwata cha Hijri (chamaganga wali 
achina Samuda) wakaaniile achimitenga. 


81. Ni twapele wanganyao ilosyo Yetu (mpela ngamiya jana kopokaga pa 
lwala), basi ni waliji wakuitundumalila. 


82. Soni waliji nkusepa m’matumbi majumba mwantunjelele. 


83. Basi n'gumilo (waipotesi) wakwembekenye wanganyao 
kumasikusiku. 


84. Mwanti nganiyakamuchisya yawaliji nkupanganya. 


85. Ni nganitugumba mawunde ni mataka ni yaili chilikati chakwe 
ikaweje mwakuonaonape, soni chisimu chene Kiyama jikwika. Basi 
kululukani (mmwe Muhammadi ££) kululuka kwambone. 


86. Chisimu Ambuje wenu ni wali Akugumba kusyene, Wakumanyilila 
nnope. 


87. Soni chisimu chene tumpele mmwejo (ma Aya) nsano nagawili 
gakusoomedwasoomedwa (Surat Al-Fatihah) kwisa soni Qur’an 
jakuchimbichika. 


88. Ngasinyyikolondochesya ata panandi meso genu yatujisengwachisye 
nayo mikutula jakulekanganalekangana ja wanganyao (achimakafilio), 
soni ngasimwadandaulila. Ni mwatuluchisyeje lipapiko lyenu 
wakulupilila (pakwatendela chanasa). 


89. Soni jilani: “Chisimu une ni nkutetela jwakuonechela (ngangusisa 
chilichose kogopela kuti itakwisa muimpatile ilagasyo).” 


90. Mpela yatwatite pakutulusya (ilagasyo) kwa akugawanya. 

91. Awala waajitesile Qur’an kuwa ipande-ipande (ine kuikunda ine ni 
kuikana). 


92. Basi ngwalumbila Ambuje wenu, tuchawusya kwene wosope wene 
(lisiku lya Kiyama). 


93. Pa yawaliji nkutenda. 


94. Basi jenesyani mwakunyanyisya yannamulidwe, ni mwatundumalile 
wakuwanganya (Allah ni isanamu). 


95. Uwwe tukwanila kun'gosa (ku yakusakala ya) wachipongwe. 


96. Awala waakuwika pamo ni Allah nnungu jwine, basi sampano 
taimanye (yakuyichisya yakwe). 


97. Soni chisimu chene tukumanyilila yanti chidali chenu chikuwanikwa 
ni yaakuwecheta. 


98. Basi luswejesyani lumbili Iwa Ambuje wenu, ni m'beje mwa akusujudu 
(kuswali). 


99. Ni mwagalagatileje Ambuje wenu mpaka chim'bichilile chiwa. 





[1] (15:98) Akusimulila Abu Ma'bad, nkupedwa ulukosyo ni Ibn Abbâs 4 yanti: Ibn 
Abbâs æ wasalile kuti: “Kunyanyisya malowe pakufuta uladi pati amalisyisye 
wandu swala ja Fard, jaliji nyendele ndaŵi ja Ntume #:.” Ibn Abbâs «$ watite soni: 
“Une namanyililaga yakumala kwa swala naga mbikene kufuta uladi.” (Swahîh Al- 
Bukhârî, Hadith No. 805). 

S Sûrat 16. An-Nahl gs 


Mulina lya Allah, Jwaukoto wejinji, 
Jwachanasa channope. 














. Chilamusi cha Allah pamasile pachiyiche (Kiyama jili dusi), basi 
ngasinchijanguichisya. Kuswejela ni Kwakwe (Allah) soni atukwiche 
ku yaakum'bwanganya nayo. 


. Akasagatulusyaga Malaika ni utenga kwa ulamusi Wakwe kwa 
jwansachile mwa achikapolo Wakwe, (pakwasalila) kuti: “Mwatetelani 
(wandu) yanti: Pangali nnungu jwine (jwakuwajilwa kun’galagatila) 
ikaweje Unepe, basi njogopani.” 


Agumbile mawunde ni mataka mwakuonaonape, atukwiche 
kuyaakum'bwanganya nayo. 


. Agumbile mundu kuumila mu lindondwa lya mesi (ga walume 
ni wakongwe), yeti kaneko jwalakwe (mundujo) ni jukuwaga 
jwamakaani jwakuonechela (jwakunkanila Allah). 


5. Soni ilango an" guumbiile jenumanja, mwalakwemo mwana kutukutila 
(mpela kupanganyichisya manyunya gakwe yakuliunichila ni iwaalo 
yakutukutila,) ni (mwana soni) yakamuchisya (ine yejinji), soni ine 
mu yalakweyo nkuilyaga. 


. Soni nkwete (kuona) jenumanja mu yalakweyo kusalalila ndema 
jankuuja nayo ligulo kwichinga (ili ijikwite) ni ndema jankwaula 
nayo kululiila kundawi (ili nkwenda mwakangamala). 

. Soni ikutwichilaga misigo jenu jausito kuja kujiikasya ku chilambo 
changanim'bajilwa kuchiika ikaweje mwakulagasika nnope 
mwaachimisyene. Chisimu M’mbuje gwenu ni Mpole kusyene, 
Jwachanasa channope. 


8. Ni (wagumbile soni) mahachi, nyumbu ni mbunda kuti nyyikweleje ni 

kuwa soni ipeto (yakunsengwasya), soni ni akugumba (ine yakwela) 
yangankuimanyilila. 


. Ni gali kwa Allah masengo ga (kusalichisya) litala lyagoloka 
(lyakunyyikasya mundu ku Mbepo), nambo kwana matala gane soni 
gepombotale. Sano (Allah) akasache akan’jongwele wanaose. 


10. Jwalakwe ni Ajula jwaakutulusyaga kuumila kwinani mesi (gawula), 
nkwete kumwa jenumanja mu galakwego, soni kuumila mu galakwego 
itela (ikasamelaga) yankasalichisyaga ilango. 


11. Nigalakwego akasammechesyaga mbeju, mizaituni (jakwenga 
mauta), mitende ni mizabibu, kwisa soni mitundu josope ja isogosi. 
Chisimu mu yalakweyo mwana chilosyo kwa wandu wakuchetelela. 


12. Ni an'jepepachisye chilo ni muusi, lyuŵa ni mwesi, nombe nasyo 
ndondwa sijepepasyidwe mwachilamusi Chakwe. Chisimu mu 
yalakweyo mwana ilosyo kwa wandu waakwete lunda. 


13. Ni iliyose yan'guumbiile petaka (kutandila mitapo jambiya, 
yakumelamela kwisa soni inyama), yakulekangana mitundu jakwe 
(ni kaoneche kakwe), chisimu mu yalakweyo mwana chilosyo kwa 
wandu wakumbuchila. 


14. Soni Jwalakwe ni Ajula jwaajijepepesye mbwani, kuti n’dyeje kuumila 
mwalakwemo nyama ja matumbi (somba), soni kuti mkoposyeje 
mwalakwemo ipeto yankasawalaga. Ni nkasaionaga soni yombo ili 
nkupapula matumbela mwalakwemo, kuti nsosejesoseje umbone 
Wakwe (wa Allah pakujigala misigo jenu jamalonda mu yombomo), 
ni kuti soni jenumanja m'be wakutogolela. 


15. Ni awisile petaka yakunyichisya (matumbi gausito) kuti litakwika 
mulin'gwedanyichile wanganyammwe (litakalyo), ni (awisile) sulo 
kwisa soni matala kuti jenumanja n'dijongolele (mwachimisyene 
kwakuja). 


16. Ni (awisile soni) imanyisyo (ine yakwajongolela muusi), sano ni 
ndondwa wanganyao akasalijongolela (achimisyene chilo). 

17. Ana Ajula jwaakasagumbaga (jwali Allah) mpaka alandane ni awala 
wangaakasagumba (yaili isanamu)? Ana ngankukumbuchila? 


18. Soni ntite m'buwalanje ukoto wa Allah nganim'ba uwwukwanisye. 
Chisimu Allah ni Jwakululuka kusyene, Jwachanasa channope. 


19. Soni Allah akuimanyilila yankuisisa ni yankuilosya papaswela. 


20. Sano ayila yaakuilumbanjila yangawaga Allah nganiyiwa igumbile 
chilichose, nambo yalakweyo ni yaili yagumbidwa. 


21. Wawe nganawa wachijumi, soni ngaakumanyilila kuti tachiukulidwa 
chakachi (m’malembe). 


22. Nnungu jwenu (jwakuwajilwa kun’galagatila) ni Nnungu jumpepe 
(Allah). Nambo awala wangaakukulupilila ya Akhera mitima jao 
jikana (ya Uujika wa Allah) soni wanganyao akuwa ali nkulikwesya. 


23. Pangali kaichila yanti Allah akuimanyilila yaakuisisa ni yaakuilosya 
papaswela. Chisimu Jwalakwe jwangaanonyela wakulikwesya. 


24. Soni naga kuli kuwechetedwe kukwao yanti: “Ana M’mbuje 
gwenu jutulwisye chichi (kwa Muhammadi %%)?” Wanganyao 
akasatiji: “Adisiadisi sya wandu wakala.” (Akuwechetaga yalakweyi 
mwakwasokonesya wandu). 


25. Kuti akatwichile misigo jao (jasambi) jakwanila lisiku lya Kiyama, 
kwisa soni misigo (jasambi) ja awala waakwasokonesya mwangali 
umanyilisi (wa akusokonesedwao). Naalole, kaje kusakala misigo 
jachakatwichilejejo! 


26. Chisimu waatesile malindi awala wawaliji paujo pao (wanya 
Anamuruda), nambo Allah wagumulile chakutawa chao kutandila 
pachitepo, basi nsakasa ni wagwilile pachanya pao, soni ilagasyo ni 
yaichilile kuumila upande wanganaumanyilila. 


27. Kaneko lisiku lya Kiyama (Allah) tachajigasya nchesela ni tachiti: 
“Ali kwapi akumwanganya nao, awala wamwaliji nkukangana 
(ni Achimitume) yakwamba wanganyao?” Awala wawapedwile 





Surat 16. An-Nahl 315 Juzu 14 


umanyilisi tachiti: “Chisimu kwaluka lelo niulanda ili paachimakafili.” 


28. “Awala waakwatyosyaga Achimalaika mitima jao (pa kuwa) ali 
walitenda lupuso achimisyene (ligongo lyaukafili wao).” Basi 
tachilipeleka (aku achitiji): “Uwwe nganituwa nkutenda yakusakala 
iliyose.” (Achimalaika tachiti): “Yakuona, chisimu chene Allah ni 
Nkumanyilila kusyene yamwaliji nkutenda wanganyammwe.” 


29. “Basi jinjilani milango ja ku Jahannama, chim'be wandamo 
kwalakweko.” Basi kaje kusakala nnope mauto ga wakulikwesya! 


30. Sano (naga kuli) kuwechetedwe kwa awala waakun'jogopa (Allah) 
kuti: “Ana M’mbuje gwenu jutulwisye chichi (kwa Muhammadi 
4)?” Akasatiji: “(Atulwisye) yambone.” Kwa awala waakutenda 
yambone pa achino chilambo cha duniya akwete kupata yambone, 
sano chisimu nyumba ja Akhera ni jajili jambone nnope. Soni kaje 
kusalala nnope nyumba ja wandu waoga (wakun'jogopa Allah)! 


31. Matimbe Gandamo gatakagajinjile, sulo sikujilima cha pasi pakwe, 
akwete kupata wanganyao mwalakwemo iliyose yaakuisaka. 
Iyyoyopeyo ni yaakutiji Allah pakwalipila waoga (wakun'jogopa 
Jwalakwe). 


32. Awala waakwatyosyaga Achimalaika mitima jao (pa kuwa) ali 
wambone, achasalilaga kuti: “Ntendele uwe kukwenu! Jinjilani ku 
Mbepo ligongo lya ayila (yambone) yamwaliji nkutenda.” 


33. Ana akwembecheya (achimakafilio inepe) pangawaga kuti gaichilile 
Malaika (kukwatyosya mitima), kapena kuti chaichilile chilamusi 
cha Ambuje wenu (Allah cha ilagasyo kapena Kiyama)? Mwele ni 
muwatendele awala wa paujo pao. Ni nganiwatenda Allah lupuso, 
nambo achimisyene ni wawaliji nkulitenda lupuso. 


34. Basi yapatile yakusakala ya wapanganyisye, niyasyungwile ayila 
(ilagasyo) yawaliji nkuitendela chipongwe. 

35. Sano awala wawanganyisye (Allah ni isanamu) akutiji: “Allah 
angasache, nga nganitugalagatila uwwe namuno achatati wetu chinepe 

changawaga Jwalakwe, soni nga nganituchitenda chindu chilichose 
kuwa cha haraam mwangali (lilamusi lya) Jwalakwe.” Mwele ni 
muwatendele awala wapaujo pao. Ana nambi kwa Achimitenga kwana 
masengo gane gangawaga kulungusya utenga mwakupikanika? 


36. Soni chisimu chene twatumisye ku nkutula uliose Ntenga 
(juwausalilaga) kuti: “Mun'galagatilani Allah ni kuwambalana najo 
shetani.” Basi wane mwa wanganyao pana wawajongwele Allah, 
ni pana wane mwa wanganyao wakwasimichiche pa wanganyao 
kusokonechela. Basi jendagani pa chilambo kupita nchilola 
mujawelele mbesi ja akukanila. 


37. Naga nkusachilila nnope yakwajongola wanganyao (mmwe 
Muhammadi %§)!] basi (manyililani yanti): Chisimu Allah 
jwangan’jongola jwannechelele kusokonechela, soni nganakola 
wanganyao akwakamuchisya. 


38. Ni akunnumbilaga Allah kulumbila kwao kwamachili, kuti Allah 
ngasiwajimusya wandu waakuwa. Yakuona (tachajimusya, achi ni) 
chilanga chaalikanganiche Nsyene mwakuonaonape, nambo wandu 
wajinji ngakumanyilila. 

39.(Tachajimusya) kuti walondechesye ayila yaakutindana pa yalakweyo, 
ni kuti amanyilile awala wawakanile kuti wanganyao waliji waunami. 


40. Chisimu lilowe Lyetu pa chindu chilichose pati tuchisachile 
(kuti chipatikane), tugambaga kuchisalila kuti: “Chiwe.” Basi ni 
chikisawaga. 


[1] (16:37) Akusimulila Abu Hurairah ¿$ yanti jwalakwejo wampikene Ntenga 
jwa Allah #£ juchitiji: “Chilandanyo changune ni wandu (wangwawilanjila ku 
Mbepo), chili nti chisawu mundu juwakolesyisye moto, basi ndema jawalangwisye 
yayaliji mungulugulu mwakwe, gatandite mapuluputwa kwisa soni tulombo twite 
twakunnong'a moto gwila pa moto pala, ni jwatandite mundu jula kutuwinga 
tulomboto, nambo watulepelaga, nitwalimbanilanaga gwila pa motopo. Une none 
ngukamulaga mu iwundo ya m'chiwunu mwenu pakun'gosa kuti nkagwila m’Moto 
(wa Jahannama) kutendaga n'di nkulimbanilana kwinjila mwalakwemo.” (Swahih 
Al-Bukhârî, Hadith No. 6118). 

41. Sano awala waasamile (nsimangwao) ligongo lya Allah panyuma 
pakutendeledwa lupuso, chisimu chitwatamiche pa duniya mwa 
umbone, soni malipilo ga ku Akhera (gagakwajembecheya) ni gagali 
gekulungwa nnope ingawe wamanyililaga (wakusakalawa). 


42.(Watakaipate yalakweyi ni) awala wawapilile ni kuwa ali nkwegamila 
kwa M’mbuje gwaope. 


43. Ni nganitutumisyeje paujo penu (kuwa Achimitume) ikaweje 
achalume watwaliji nkwajuwulila malowe. Basi mwawusyani 
achinsyene lukumbukumbu (lwa itabu yakala) nam'baga jenumanja 
ngankumanyilila. 


44. (Twatumisye Achimitume) ni ilosyo yakuonechela kwisa soni itabu. 
Nituntuluchisye mmwejo (Muhammadi Œ) Chikumbusyo (Qur’an) 
kuti mwasalichisye wandu yaitulusyidwe kukwao, ni kuti soni 
wanganyao achetelele. 


45. Ana aliwisile pantunjelele awala waakutenda malindi ga yakusakala 
kuti Allah nganawa watitimisye nalyo litaka, kapena kwaichilila 
ilagasyo kuumila upande wangakuumanyilila? 


46. Kapena kwakwembekanya wanganyao mu kwendajenda kwao, 
kutendaga wanganyao nganawa wanti nikunnepelekasya (Allah 
kwapa ipotesi)? 


47. Kapena kwakwembekanya aku ali ni woga (wakwembecheya kwapata 
ilagasyo pakwapungula jumojumo mpaka kumala wosope)? Basi 
chisimu M’mbuje gwenu ni Mpole kusyene, Jwachanasa channope. 


48. Ana nganaiona ichindu yaagumbile Allah yaikupendama iwulili yakwe 
chakun’dyo ni kunchiji kunsujudila Allah aku ili yakulinandiya? 


49. Soni yosope yaili kumawunde ni yaili petaka ikunsujudilaga Allah, 
kutandila chinyama chilichose chakuulukutaga ni Achimalaika 
wakwe, soni wanganyao wangalikwesya. 


50. Akasan'jogopaga M’mbuje gwao jwali pachanya pao, soni akasatenda 
(yosope) yaakulamulidwaga. 

51. Soni Allah atite: “Ngasillitendela milungu jiwili,!! chisimu Jwalakwe ni 
Nnungu Jumpepe. Basi Jikape Une njogopani.” 


52. Soni ni Yakwe yosope yaili kumawunde ni petaka, soni ni Kwakwe- 
kwakwepe galagatilwa ndaŵi syosope. Ana timun’jogope (jwinepe) 
jwangawaga Allah? 


53. Soni ukoto uliose wankwete basi utyochele kwa Allah (nambo 
jenumanja wangatogolela), kaneka naga isausyo inkwayiye basi ni 
nkulililaga Kukwakwe. 


54. Nambo pati ankungunukulile isausyo, papopo likuga line mwa 
jenumanja likum’bwanganyaga M’mbuje gwao (ni isanamu). 


55. Kuti akanile ukoto watwapele, basi sengwagani (panandipe), mwanti 
tinchiika kumanyilila (mbesi jaitendo yenu). 


56. Ni akuiwichila ichindu yangakuimanyilila (kuti yakupelekaga ipotesi 
kapena yakamuchisyaga, yaili isanamu) liunjili mu ichindu yatwapele 
(mpela mbeju ni ilango, pakuŵecheta kuti: “Ayi ya Allah nambo ayi 
ya akwawanganya wetu ni Allah.”) Ngunnumbila Allah! Chisimu 
chene chinchiwusyidwa wanganyammwe yamwaliji nkusepelela. 


57. Ni akum'bichila Allah wanache wachikongwe (kuti jwaweleche 
wanache wachikongwe wali Achimalaika), kuswejela ni Kwakwe 
(juwambalene nayo yaakunnambuchisyao)! Sano wanganyao ni 
akulisagulila waakwanonyela (wali wanache wachilume)! 


58. Soni jumo jwao ndema jaakupedwa abali ja (kupagwa kukwakwe) 
mwanache jwankongwe, ngope jakwe jikasawa jakupiilila, soni 
jwalakwe gakasan' gumbala madandausi. 


59. Akasalisisa ku wandu ligongo lya kusakala kwa abali jaasalilildwe. 
(Akasatanda kuliwusya yanti): Ana atame najo pamo ni kwaluka 
(pameso pa wandu), kapena agambe kunsilila mwitaka (jwachijumi)? 
Naalole, kaje kusakala nnope chiilanyo chao! 


[1] (16:51) Nnole chilaaki cha Aya ja (4:171). 

60. Kwa awala wangakukulupilila ya Akhera kwana chilandanyo 
chakusakala (chakwalandanyichisya), sano Allah ni jukwete lumbili 
lwapenani nnope (kwanti pangali chakunnandanyichisya nacho), soni 
Jwalakwe ni Jwamachili gakupunda, Jwalunda lwakusokoka. 


61. Soni ingawe kuti Allah akwakwembekanyaga wandu (pakwapa 
ilagasyo mwachitema) ligongo lya lupuso lwao, nga nganachileka 
palakwe (petakapo) chinyama chilichose chakuulukutaga, nambo 
kuti akwachelewasyaga mpaka pandema jekolanjidwe, basi pati 
jiyiche ndema jaojo nganawa ajichelewasisye kwakandawi namuno 
kujijanguya. 


62. Ni akum'bichila Allah yaakuichima wanganyao (wali wanache 
wachikongwe), sano ndimi syao ni sikusimulila unami wanti: Akwete 
kupata wanganyao umbone (kwa Allah). Pangali kaichila yanti Moto 
ni wao, soni yanti wanganyao tachilechedwa (mwalakwemo). 


63. Ngunnumbila Allah! Chisimu chene twatumisye (Achimitume) ku 
mikutula ja paujo penu (mmwe Muhammadi ¥§), basi Shetani ni 
jwasalalichisye itendo yao, sano jwalakwe ni nsyowe jwao lelo (pa 
duniya pano, nambo ku Akhera tachiwengana najo), soni tachipata 
wanganyao ilagasyo yakupoteka kusyene. 


64. Ni nganituntuluchisya (mmwe Muhammadi #£) Chitabu (cha 
Qur’an) ikaweje kuti mwatagulile mwakupikanika wanganyao ayila 
yaatindene pa yalakweyo, ni kuti (chiwe) chongolo kwisa soni chanasa 
kwa wandu waakukulupilila. 


65. Sano Allah atulwisye mesi (gawula) kuumila kwinani, basi ni 
galakwego alisyusyisye litaka panyuma pakuwa kwakwe. Chisimu 
mu yalakweyo mwana chilosyo (chakwasyusya wawe pa Kiyama) 
kwa wandu waakupikanaga (ni kuchetelela). 


66. Soni chisimu nkwete wanganyammwe ichetelelo mu ilango, 
tukummwesyaga yaili m"'matumbo mwakwe, yaikopokaga chilikati 
chandowe ni myasi, (wauli) nkaka wakulenjela wakumwedwa 
chenene kwa akumwa. 

67. Ni mu isogosi yatende ni zabibu nkasalinganyaga kuumila 
mwalakwemo yakumwa yakolelwasya kwisa soni lisiki Iyambone. 
Chisimu mu yalakweyo mwana chilosyo (chakulosya ukombosi wa 
Allah) kwa wandu waakwete lunda. 


68. Soni Ambuje wenu wasijuwulile nyuchi kuti: “Lilinganyichisyani 
majumba m’matumbi kwisa soni mu itela ni (m’misinga) 
jaakukolekaga (wandu).” 


69. “Kaneko nillyeje isogosi yantundu uliose, basi ni n'jendeje m’matala 
ga Ambuje wenu gagajepepasyidwe (kukwenu).” Ikasakopokaga mu 
ndumbo syakwe yakumwa yakulekangana ntundu wakwe (wauliuchi), 


Chisimu mu yalakweyo mwana chilosyo (chakulosya ukombosi wa 
Allah) kwa wandu waakuchetelela. 


70. Sano Allah wan'gumbile wanganyammwe, kaneko champe chiwa, 
sano wane mwa jenumanja pana waakutendesyedwa kuujila ku umi 
wakusakala (wauchekulu wannope) mwanti ngaakumanyililaga 
chilichose panyuma pa umanyilisi (wawakwete). Chisimu Allah ni 
Jwakumanyilila nnope, Jwakombola kusyene. 


71. Soni Allah waatupiye wane mwa jenumanja palisiki kwapunda wane, 
nambo awala wapedwile lyejinji nganawa agawile lisiki lyaolyo kwa 
awala (achikapolo) wagapatile makono gao gan’dyo; kuti wanganyao 
ni awe wakulandana pa lisikilyo. (Nambi uli nkunnandanya Allah 
ni achikapolo Wakwe kutendaga jenumanja nganim'ba nkundile 
kulandana ni achikapolo wenu?) Ana nambi akuukana ukoto wa 
Allah? 


72. Soni Allah an’guumbiile wanganyammwe achimmasyeto wantundu 
wenu, ni am'biichiile kuumila mwa achimmasyeto wenuo wanache 
kwisa soni isukulu, ni ampele soni ichindu yambonembone. Ana 
yaukoleko ni yaakuikulupilila, sano ukoto wa Allah wanganyao ni 
akuukana? 


73. Ni akuigalagatila (inepe) yangawaga Allah, yangawa nkwapa lisiki 

lililyose kuumila kumawunde ni petaka, soni yangapakombola 
(chilichose). 


74. Basi ngasimunnandanyichisyaga Allah ni ilandanyo iliyose, 
chisimu Allah akumanyilila (yanti jwangali wakulandana nao), sano 
wanganyammwe ngankumanyilila. 


75. Allah apeleche chilandanyo chakapolo jwajupatidwe, 
jwangalikombolela pa chilichose, ni mundu jwatumpele kuumila 
Kukwetu lisiki lyambone, basi jwalakwe ni akutola mu lisikilyo 
mwakusisa nimwakuonechela. Ana mpaka alandane? (Nambi uli 
nkunnandanya Allah ni isanamu?) Lumbili losope Iwene alapikwe 
Allah. Nambo kuti wajinji mu wanganyao ngakumanyilila. 


76. Ni apeleche soni Allah chilandanyo (chine) chawandu wawili. Jumo 
mwa wawilio bubu, jwangalikombolela pachilichose, soni jwalakwe 
jugambile kuwa nsigo wakwasitopesya abwana wakwe, kulikose 
kuchannungamisye jwangaujako ni yambone (achi ni chilandanyo cha 
kafili). Ana mpaka alandane jwalakweju ni ajula jwaakulamula mwa 
chilungamiko, soni jwalakwe ali petala lyagoloka (jwali Nsilamu)? 


77. Soni iwele Yakwe Allah yakusisika ya kumawunde ni petaka. 
Ninganijiwa ngani ja (kaiche ka) Kiyama ikaweje mpela kupila 
kwa liso kapena jele kuwandichila nnope. Chisimu Allah pachindu 
chilichose awele Jwakombola. 


78. Sano Allah wankopwesye wanganyammwe m’matumbo mwa 
achikulu wenu nkakumanyilila chilichose, ni wam'bichile kupikana 
ni kulola kwisa soni mitima kuti m'be wakutogolela. 


79. Ana ngaakuiona ijuni yaijepepasyidwe (paguluka) munnengalenga 
wa kwinani, pangali jwaakuijangata ikaweje Allah. Chisimu mu 
yalakweyo mwana ilosyo kwa wandu waakukulupilila. 


80. Soni Allah am'bichile jenumanja kutulalila m’majumba mwenu, 
ni am'bichile soni majumba kuumila m’mapende ga ilango (gagali 
matenti), gankasagaonaga kuwa gakwepepala (kuganyakula) palisiku 

lyakwenda kwenu ulendo ni lisiku lyakutamilichika kwenu (pamalo). 
Soni kuumila mu wenjewenje wakwe ni manyunya gakwe kwisa 
soni umbo syakwe (nkasapanganyaga) ikolelo (mpela yakuwala, 
yakutamila ni yagonela) ni yakusengwasya kwa kandaŵi. 


81. Soni Allah am'bichile wanganyammwe miulili mu ichindu 
yaagumbile, soni ni am'bichile mwakuuwa m’matumbi (mpela 
mbanga syekulungwakulungwa), ni am'bichile soni yakuwala 
(yetonji ni wenjewenje) yakun’gosa kuchitukuta (ni kusisima), ni 
yakuwala (yachisyano) yakun’gosa kungondo syenu. Mwele ni 
mwaakukwanilichisya ukoto Wakwe kukwenu kuti m'be wakulipeleka 
(Kukwakwe pakunda Usilamu). 


82. Nambo naga akugalauka (kuleka Usilamu), basi masengo genu 
(mmwe Muhammadi #£) ni kulungusya (utenga) mwakupikanika. 


83. Akuumanyililaga ukoto wa Allah kaneka nikuukaana, soni wajinji 
mwa wanganyao makafili. 


84. Soni (kumbuchilani) lisiku lyatuchitumisya kuumila mu nkutula 
uliose mboni (jakuutendela umboni nkutulao jwali ntume jwao), 
kaneka awala wawakanile ngasapedwa lusa (lwakuliŵalanga), soni 
wanganyao ngasakundidwa (kuujila ku duniya) kuti akatende toba ni 
kuwenda chikululuko (kwa Allah). 


85. Sano ndema jatakaione ilagasyo awala wawalitesile lupuso (ni 
kutanda kulila ni kudandaula); basi ngaija kupungusyidwa kukwao, 
soni ngaja kupedwa lipesa. 


86. Soni awala wawawanganyaga (Allah ni isanamu) ndema jatakaaone 
akwawanganya waowo takajile: “Ambuje wetu! Wanganyawa ni 
akwawanganya wetu awala watwaliji nkwalumbanjila kunneka 
Mmwe.” Nambo wanganyao takaponyele malowe (gaogo achitiji): 
“Chisimu wanganyammwe waunami.” 


87. Ni takalipeleche kwa Allah mwakuligaasya pa lyele lisikuli, Soni 
(isanamu) yawaliji nkuisepelela (kuti tiyichajokola kwa Allah) 
ichasokonechela. 

88. Awala wakanile ni kwasiwililaga (wandu) kwitala lya Allah, 
chitukajonjechesye ilagasyo pachanya pa ilagasyo ligongo 
lyakuwatanganya kuwaliji nkuwatanganya. 


89. Soni (kumbuchilani) lisiku lyatuchijitumisya mboni ku nkutula 
uliose jakuumila mu wanganyapeo jichijachonjela, ni tuchiyika 
namwe (mmwe Muhammadi $) kuwa mboni pa wanganyawa. Soni 
tuntuluchisye Chitabu (Qur’an) chachikusalichisya chindu chilichose, 
chachili soni chongolo, chanasa ni abali jakusengwasya kwa Asilamu. 


90. Chisimu Allah akuchisya chilungamiko, kolosya (masengo) ni kwapa 
wapaulongo (yakuwajilwa kwapa),!! ni akukanya yakunyalaya (yaili 
ilemwa yekulungwakulungwa mpela chikululu) ni yakusakala kwisa 
soni uwwanga, akum’bunda wanganyammwe kuti m'be wakumbuchila. 


91. Soni kwanilisyani chilanga cha Allah pati ntawene (Najo), ni 
ngasin'gopola kulumbila kwenu panyuma pakukuliiya chenene, 
kutendaga pamasile pamum'bisile Allah kuwa Mboni pa jenumanja. 
Chisimu Allah akumanyilila yankutenda. 


92. Soni ngasim'ba nti chisawu ajula ((wammasyeto) juwakululenye- 
kululenye usi wakwe panyuma pakuuluka mwamachili, pakukutenda 
kulumbila kwenu kuwa litala lyakanyengano chilikati chenu 
ligongo lyakuwa likuga line lyejinji kupunda likuga line (pakwaleka 
wamwatawene nao chilanga ligongo lyakwaona unandi, ni kuja 
kamulana nao wanganintawana nao chilanga ligongo lyakwaona 
winji). Chisimu Allah akun'dinga jenumanja ni yalakweyi. Soni 
chisimu chene chachintagulila wanganyammwe lisiku lya Kiyama 
yamwaliji nkutindana mu yalakweyo. 


93. Sano Allah angasache angantesile kuwa nkutula umpepe, nambo 


[1] (16:90) Nnundunde wa maulongo: Achalongo achimijakwe mundu wakutandilila 
ni achinangolo wakwe, kaneka wanache wakwe, kaneka achachimwenegwe ni 
achalumbugwe, kaneka achibaba wakulungwa ni wanandi kwisa soni achibaba 
wachikongwe, kaneko achimama wakulungwa ni wanandi kwisa soni achin'jomba, 
kaneko nikwikaga maulongo gane gosope. (Nnole chilaaki cha jele Ayaji mu THE 
NOBLE QUR’AN). 

kuti akunnechelelaga kusokonechela jwansachile ni kun’jongola 
jwansachile, soni chisimu chene tinchiwusyidwa jenumanja yamwaliji 
nkupanganya. 


94. Soni ngasinkutenda kulumbila kwenu kuwa litala Iyakanyengano 
chilikati chenu, litakwika mwalitelesye likau (petala lya Usilamu) 
panyuma pakwimilichika, ni kupasya wanganyammwe yakusakala 
(pa duniya pano) ligongo lyakusiŵilila kwenu (wandu) kwitala lya 
Allah, ni kwisa kupata soni wanganyammwe ilagasyo yakupoteka 
nnope (ku Akhera). 


95. Soni nkasumanyaga chilanga cha Allah ni ntengo wannono (wa 
duniya), chisimu yaili kwa Allah ni yaili yambone nnope kukwenu 
nam’baga jenumanja wakumanyililaga. 


96. Iliyose yaili kukwenu ichimala, nambo iliyose yaili kwa Allah 
(yakun'dipila pamasengo genu gambone) ni yaili yangamala, soni 
chisimu chene awala wawapilile tuchapa malipilo gao (gamakulungwa 
nnope) mwakulandanila ni yambone nnope yawaliji nkupanganya. 


97. Jwalijose jwatatende yambone — chinga jwannume kapena 
jwankongwe — ni ali jwakulupilila; basi chisimu chene Uwwe 
chituntamiche jwalakwejo umi wambone (pa dunia pano), soni 
chisimu (ku Akhera) tuchapa malipilo gao (gamakulungwa nnope) 
mwakulandanila ni yambone nnope yawaliji nkupanganya. 


98. Sano pandema jankusaka kusooma Qur’an, basi lijuyaani mwa Allah 
ku shetani jwakuwinjidwa. 


99. Chisimu jwalakwe nganakola machili ku awala waakulupilile, ni 
kuwaga soni ali nkwegamila kwa M’mbuje gwao. 


100. Nambo machili gakwe gali pa awala waakusyowekana najo 
(pakunkuya ni kunkunda malamusi), ni awala waakuwa ali 
nkum'bwanganya najo (ni Allah). 


101. Sano naga tuli tutindenye (pakuwika) Aya pamalo pa Aya (jine) — 
kutendaga Allah ni Nkuimanya chenene yaakutulusya — (achimakafili) 

akasatiji: “Chisimu mmwejo (Muhammadi ££) wakusepelela unami.” 
(Ngwamba), nambo wajinji mu wanganyao ngaakumanyilila. 


102. Jilani: “Ajitulwisye Nsimu Weswela (Jibulilu) kuumila kwa Ambuje 
wenu mwakuonaonape, kuti walimbikasye awala waakulupilile, ni 
kuwa chongolo kwisa soni abali jakusengwasya kwa Asilamu.” 


103. Soni chisimu chene Uwwe tukumanyilila yanti wanganyao 
akuwecheta yanti: “Chisimu mundu ni jwaakun'jiganya jwalakwe 
(Muhammadi ££).” (Nambo) chiwecheto chaajulajwaakun’ ganichisya 
(kuti ni jwaakun’jiganya Muhammadi ££) chili chachilendo, sano achi 
(chiwecheto cha Qur’an) ni chiwecheto cha Charabu chakupikanika. 


104. Chisimu awala wangakukulupilila ma Aya ga Allah, Allah 
ngasiwajongola, soni akwete kupata wanganyao ilagasyo yakupoteka 
nnope. 


105. Chisimu waakulukanyaga unami ni awala wangakukulupililaga ma 
Aya ga Allah, soni wanyao ni wali waunami. 


106. Mundu jwatankane Allah panyuma pachikulupi chakwe (ilagasyo 
yekulungwa nnope ikun'jembecheya), ikaweje jwakanganisyidwe 
(kulumukula malowe ga ukafili) kutendaga ntima wakwe uli 
wakutamilichika pachikulupi (jwele ngakopoka mu Usilamu), nambo 
jwatausapangulile ukafili chidali (ni kunnonyela ukafilio), basi kwa 
wanganyao chikuwe kwana gasabu jakuumila kwa Allah, soni akwete 
kupata wanganyao ilagasyo yekulungwa nnope. 


107. Yalakweyo ni ligongo lyanti wanganyao awunonyele nnope umi 
wa duniya kujipunda Akhera, ni ligongo lyanti Allah jwangaajongola 
wandu makafili. 

108. Wanganyao ni awala wawadindile Allah chidindo m”mitima mwao 
ni m’mawiwi mwao kwisa soni m’meso mwao, soni wanyao ni wali 
wakwanjila (malamusi ga Allah). 


109. Pangali kaichila yanti wanganyao ku Akhera ni watakawe wakwasika. 


110. Kaneko chisimu Ambuje wenu kwa awala wasamile panyuma 

pakulingwa (kwikanila mwakuwecheta yangaŵajilwa), kaneko ni 
kulimbangana (pakuputa ngondo petala lya Allah) ni kupilila, chisimu 
Ambuje wenu panyuma pa yalakweyo awele Wakululuka kusyene, 
Wachanasa channope. 


111. (Kumbuchilani) lyuwa lyataachiika mundu jwalijose ali 
nkuliichenjela nsyene, ni tachilipidwa mundu jwalijose mwakwanila 
pa yawapanganyisye, soni wanyao ngasawa wakutendedwa lupuso. 


112. Soni Allah apeleche chilandanyo cha Musi (wa Maaka) wawaliji 
wantunjelele soni wakutamilichika, lyauichililaga lisiki lyakwe 
mwawinji kuumila malo galigose, nambo wakaaniile indimba ya 
Allah, basi Allah waupele kupasya chiwaalo chasala ni woga ligongo 
lya yawaliji (achinsyene musio) ali nkutenda. 


113. Soni chisimu chene jwaichilile Ntenga (Muhammadi ££) jwakuumila 
mu wanganyapeo, nambo wankaaniile, basi ni yakwembekenye 
ilagasyo kutendaga wanganyao ali wakulitenda lupuso. 


114. Basi lyagani mu yampele Allah yaili ya halaal nambo soni yambone, 
ni ntogoleleje ukoto wa Allah nam'baga jenumanja nkun’ galagatila 
Jwelepejo. 


115. Chisimu (Allah) ayitesile haraam kukwenu (kulya) chibudu, myasi, 
nyama jeguluwe ni chachikolanjilidwe (lina linepe) lyangawaga 
lya Allah pakuchisikita (kuwa mbepesi ja akumasoka), nambo 
jwachasingalilwe (nikulya cha haraamucho) mwangali kuchiluumba 
kapena kusumba mpika, basi (ngaapata sambi) chisimu Allah ni 
Jwakululuka kusyene, Jwachanasa channope. 


116. Ni ngasim’bechetaga yakwayana ni ayila yasikusimulila ndimi syenu 
mwaunami (kuti): “Ayi ya halaal, ayi ya haraam,” kuti munsepelele 
Allah unami. Chisimu awala waakunsepelela Allah unami nganawa 
apundile. 


117. Kusengwa kwannono (chikuwe kwao pa duniya pano), nambo 
akwete kupata wanganyao ilagasyo yakupoteka nnope (ku Akhera). 

118. Ni ku awala wawaliji Ayuda twakanyisye (kulya) yatwansimbile 
kala,!"! ni nganitwatenda Uwwe lupuso, nambo achimisyene ni wawaliji 
nkulitenda lupuso. 


119. Kaneko chisimu Ambuje wenu ku awala watesile yakusakala 
mwaujinga, kaneko ni kutenda toba panyuma pa yalakweyo, ni 
kolosya (masengo), chisimu Ambuje wenu (Allah) panyuma pa 
yalakweyo awele Wakululuka kusyene, Wachanasa channope. 


120. Chisimu Ibrahima jwaliji nnongola (juwasonganganyisye mbili 
syosope syambone), jwakunda malamusi ga Allah mwakulinandiya, 
jwakupendechela ku Uujika wa Allah (pakun'galagatila Jwelepejo) 
soni nganawa mwa akuwanganya (Allah ni isanamu). 


121. (Jwaliji) jwakutogolela ukoto Wakwe (wa Allah), wansagwile ni 
kun'jongolela kwitala lyagoloka. 


122. Ni twampele yambone pa duniya pano, soni chisimu jwalakwe ku 
Akhera chakawe mu wandu wambone. 


123. Kaneka twan'juwulile mmwe (Muhammadi £) yanti: “Kuyani 
dini ja Ibrahima (juwaliji) jwakupendechela ku Uujika wa Allah, soni 
nganawa mwa akuwanganya (Allah ni isanamu).” 


124. Chisimu Lyakuweluka lyawichidwe ku awala wawatindene pa ya 
lyalakwelyo, soni chisimu Ambuje wenu tachijilanya chilikati chao 
lisiku lya Kiyama pa ichindu yawaliji nkutindana. 


125. Wilanjilani (mmwe Muhammadi £) kwitala lya Ambuje wenu 
mwa lunda lwakusokoka ni kawilanjile kambone, soni ponyanganani 
nao malowe kaponyangane kambone, chisimu Ambuje wenu ni 
waakwamanya chenene waasokonecheele kuleka litala Lyakwe, soni 
Jwalakwe ni jwaakwamanya chenene wali wakongoka. 


126. Sano pati nchiusyaga mbusyo sya ilagasyo, basi usyani mbusyo 
syakulandana ni ilagasyo yawantendele, nambo naga mpilile (pakuleka 
kuuchisya), chisimu yalakweyo tiiwe yambone kwa akupilila. 


[1] (16:118) Nnole Aya ja (6:146). 

127. Soni pililani, nganikuwatu kupilila kwenuko ikaweje mwa Allah (mu 
ukombosi Wakwe ni lisosa Lyakwe), ngasin’dandaula ya wanganyao, 
soni ngasim'ba pakangani m’malindi gaakutenda. 


128. Chisimu Allah ali pamo ni awala waakun'jogopa (Jwalakwe) kwisa 
soni awala atenda ngoto. 








Surat 17. Al-Isra” Juzu 15 


S] Sûrat 17. AlHIsra? gs 


Mulina lya Allah, Jwaukoto wejinji, 
Jwachanasa channope. 




















1. 9 Kuswejela ni Kwakwe Ajula (Allah) juwan'jesyisye kapolo Jwakwe 
(Muhammadi £) chilo kutyochela ku Nsikiti Wakuchimbichika (wa 
Maaka) kuja ku Nsikiti Wakunaula (wa Baitul-Muqaddas) awula 
watwaipele upile yayaliji mungulugulu mwakwe, kuti tunnosye 
jwalakwe (Muhammadi ££) ine mu isimosimo Yetu, Chisimu Jwalakwe 
(Allah) ni Jwakupikanichisya, Jwakulolechesya.!"! 


2. Ni twampele Musa chitabu (cha Taurat), ni twachitesile kuwa chongolo 
ku wanache wa Israila. (Allah wasalile kuti): “Ngasimuntenda 
(jwinepe) jwangawaga Une kuwa nkun’jegama.” 


. (Wasalile soni kuti: “E jenumanja) isukulu ya awala watwajigele 
pampepe ni Nuhu (mchombo)! (M’beje wakutogolela 
mujwatendelaga nangolo jwenu.) Chisimu jwalakwe (Nuhujo) jwaliji 
kapolo jwakutogolela kusyene.” 


. Ni twajuwulile wanache wa Israila m’Chitabu (cha Taurat kuti): 
“Chisimu wanganyammwe tim” bwatanganye pa chilambo kawilikose, 
ni tin’dikwesye kulikwesya kwekulungwa nnope.” 


5. “Basi pachayiche chilanga cha (kulipidwa ligongo lya kuwatanganya) 
kwandanda mwa kuwiliko, twantumichisye wanganyammwe 
achikapolo Wetu achinsyene machili gakuputila ngondo mwaukali, 
basi ni wasyungwilesyungwile nkatikati mwa majumba (kupita 
nchim'bulaga). Nichaliji chilanga chakutendedwa.” 


[1] (17:1) Akusimulila Jabir bin Abdullah 4 yanti jwalakwejo wampikene Ntenga jwa 
Allah #£ juchitiji: “Ndema jagaangaaniile Makuraish (ya ulendo wangu wanajesile 
chilo wa Israi ni Miraji), najimi pa Al-Hijr, basi Allah niwawuonesye kukwangu 
nsikiti wa Baitul-Mugaddas, ninatandite kwasimbila ya imanyilo yakwe une ndili 
nkuwulola walakweo.” (Swahih Al-Bukhari, Hadith No. 3673). 

6. “Kaneka ni twam'buchisye machili gakwakombolela wanganyao, ni 
twan'jonjechesye chipanje ni wanache, ni twantesile kuwa likuga 
lyejinji.” 

7. (Nitwatite): “Naga ntende yambone, nikuti nkulitendela yamboneyo 
mwachimisyene, nambo naga nsakasye, nikuti nkulisakachisya 
mwachimisyene. Sano pachayiche chilanga (chakulipidwa ligongo 
lya kuwatanganya) kwambesi, (twalechelele amagongo wenu) 
kuti asijigasye nchesela ngope syenu, ni kuujinjila Nsikiti (wa 
Baitul-Mugaddas) muwaujinjilile kandanda, ni konanga chilichose 
chaachitawalile konanga kwekulungwa nnope.” 


8. (Twasalile m’Chitabu cha Taurat kuti: “Naga nnondeche mu yakutenda 
yenu), chisimu M'mbuje gwenu tantendele chanasa, nambo naga 
m'bujauje (kutenda yangalumbana), chituujauje (kumpa ipotesi), soni 
tujitesile Jahannama kwa achimakafili kuwa kolokoni (ndende).” 


9. Chisimu aji Qur’an jikongolela ku alila (litala) lyalili lyagoloka nnope, 
ni jikwapa abali jakusengwasya awala waakutenda yambone kuti 
akwete kupata wanganyao malipilo gamakulungwa. 


10. Ni kuti awala wangakukulupilila ya Akhera twalinganyichisye 
ilagasyo yakupoteka nnope. 


11. Soni mundu akasawendaga yakusakala (mwakupupuluma) yakasatiji 
pakuwenda yambone, sano mundu awele jwakupupuluma. 


12. Ni tuwisile chilo ni muusi kuwa ilosyo iwili, ni tuchifufwite chilosyo 
chachilo (ni chipi), ni tuchitesile chilosyo cha muusi kuwa chakuwala 
(ni lilanguka lyakwe) kuti nsosejesoseje umbone wakuumila kwa 
M’mbuje gwenu, soni kuti mmanyilileje winji wa yaka ni chiwalanjilo 
(cha masiku, ijuma ni myesi). Soni chindu chilichose tuchilondesye 
mwakuchisalichisya chenene. 


13. Soni mundu jwalijose tuntawilile itendo yakwe nnukosi mwakwe, 
ni chitukankopochesye lisiku lya Kiyama chitabu chachakachisimane 
chili cheunukuleunukule. 

14. (Chakasalilidwe kuti): “Soomaani chitabu chenu, mmwejo mwasyene 
lelo nkukwanila kuliwalanjila (itendo yenu).” 


15. Mundu jwaajongweche, basi nikuti akongoka kwakulikamuchisya 
nsyene, soni jwasochelele, basi nikuti akusochelela kwaalikonya 
nsyene, soni jwaatwiichiile nsigo (wasambi) ngasaja kutwichila 
nsigo wajwine, soni Uwwe nganituwa wakupeleka ilagasyo mpaka 
tukatumisye (kaje) ntenga. 


16. Soni tuli tusachile kuujonanga musi (achinsyene musio ali nkutenda 
yangalumbana) tukwalamulaga (kaje) wakulipatila wao (yakun'jitika 
Allah ni kuwa atenda ngoto), basi ni akasapitikukaga (kumpitikuchila 
Allah) mwalakwemo, pele ni palikasasimichikaga lilowe (lyailagasyo) 
pa wele (musio), basi ni tukasaujonangaga kusyene. 


17. Ana soni jilingwajilingwa mwa mikutula jatwajijonasile panyuma pa 
Nuhu! Sano Ambuje wenu akwanile pasambi sya achikapolo Wakwe 
kuwa Nkumanyilila chenene, Nkulolechesya. 


18. Mundu jwaakuwa nkusachilila umi wachitema (wa duniya), 
chitun’janguichisye (kumpa) mwalakwemo yatukusaka (kupeleka) 
kwa jwatukunsaka, kaneka Uwwe tum’biichiile jwalakwe (ku Akhera) 


(kuchanasa cha Allah). 


19. Sano jwatasache Akhera ni kulimbichila kujitendela masengo gakwe, 
aku ali jwakulupilila, basi wanganyao kulimbichila kwaoko kuchiwa 
kwakutogoleledwa. 


20. Waliose — wanganyawa ni wanganyao (Wambone ni wakusakala) 
— tukwapaga mu yakupeleka ya Ambuje wenu (Allah), ni nganiiwa 
yakupeleka ya Ambuje wenu yanti ni kusiwiilidwa (kuti ikampata 
chiumbe Chakwe). 

21. Nnole yatutite pakwachimbichisya (pa duniya pano) wane kwapunda 


wane, sano chisimu Akhera ni jichiwa jekulungwa nnope pa 
mauchimbichimbi soni jekulungwa nnope pa kapundane. 

22. Ngasim'biika pamo ni Allah nnungu jwine, ntakwisa mum’bele 
wagambidwa ni kulechedwa (ku Moto wangali wakun'jokola). 


23. Soni Ambuje wenu (Allah) alamwile yanti ngasin’galagatila 
wanganyammwe (jwinepe) ikaweje Jwele pejo, ni kwatendela 
yambone achinangolo wawili. Naga jumo jwao akuuyika uchekulu 
(juli) kukwenu kapena wanawawili, basi ngasimwawechetela 
(malowe gachipongwe atamose kuti) ah! Soni ngasimwakalipila, ni 
mwawecheteleje malowe gauchimbichimbi. 


24. Soni mwagoyechesyeje lipapiko lyakulinandiya pakwatendela 
chanasa, ni m’becheteje kuti: “Ambuje wangu! Mwatendelani chanasa 
wanawawilio mpela muwanelelaga une kuwanache.” 


25. M'mbuje gwenu jukuimanya yaili m'mitima mwenu, nam’baga 
jenumanja wambone (kwa achinangolo wenu ndawi ni katema, kaneka 
ni kusoya panandi), basi chisimu Jwalakwe juwele Jwakululuka 
kusyene kwa wakuujilaujila (Kukwakwe pakutenda toba). 


26. Soni jwapaulongo mumpani liunjili yakwe (kuumila mu chipanje 
chenu), kwisa soni masikini ni jwapaulendo, ni ngasimmisanga 
(chipanje chenu) namisangape. 


27. Chisimu akumisanga awele achin’jao mashetani, sano shetani kwa 
Ambujegwe (Allah) juwele jwakanila kusyene (chindimba champele). 


28. Sano naga nkwatundumalila wanganyao (pangapa liunjili lyao ligongo 
lyanti nganinkola), nambo nchisosagasosaga ukoto wakuumila kwa 
Ambuje wenu (Allah) wankuujembecheya, basi mwawechetelani 
malowe gakwalukangana (ni kutulasya ntima, mpela kuti: Naga 
mbatemo chinan’ gaŵile). 


29. Soni ngasim’buŵika nkono wenu kuwa (mpela) utawidwe nnukosi 
mwenu (pakuleka kutola), soni ngasiwwujongola kuujongola kosope 
kwene (pakutola mwakumisanga) ntakwisa mum’bele wagambidwa 
(ligongo lyaubaili) ni kulaga nnope (ligongo lyakumisanga). 


30. Chisimu Ambuje wenu akunsapangulilaga lisiki jwansachile, ni 





Surat 17. Al-Isra” 333 Juzu 15 


kunnandiyichisya (jwansachile). Chisimu Jwalakwe kwa achikapolo 
Wakwe juŵele Jwakumanyilila chenene, Jwakulolechesya 
(akummanya jwakuwajilwa utajili ni jwakuwajilwa kulaga). 


31. Soni ngasim'bulaga wanache wenu pakogopa kulaga, Uwwe 
chitwape lisiki wanganyao ni jenumanja wakwe. Chisimu kwaulaga 
wanganyao chiwele chilemwa chekulungwa. 


32. Soni ngasinchiwandichila chikululu, chisimu chalakwecho chiwele 
usakwa, soni (liwele) litala lyangalumbana. 


33. Soni ngasim'bulaga mundu jwaakanyisye Allah (kum'bulaga) 
ikaweje paligongo lyakwitichika (ni malamusi ga Dini), sano mundu 
jwaulajidwe mwalupuso, basi pamasile patum'bichile machili 
jwawinjila jwakwe (gakuusya mbusyo, kapena kupochela malipilo, 
kapena kululuka), ningasajonanga (jwawinjilajo) pa kuulaga, chisimu 
jwalakwe juwele jwakamuchisyidwa (ni malamusi ga Dini). 


34. Soni ngasinchiwandichila chipanje cha mwanache jwawina ikaweje 
mwitala lyalili lyambone (mpela kuchitupiya ni malonda), mpaka 
akuyiche komangala kwakwe (ni kumpaga), soni kwanilisyani 
chilanga, chisimu chilanga chichiwa chakuwusyidwa (pa Kiyama). 


35. Soni gumbasyani chipiimo chambale ndema jankupima, soni n’dinjeje 
nisikelo jakulungamika, yalakweyo ni yaili yambone (kukwenu) soni 
ni yaikwete mbesi jambone nnope (ku Akhera). 


36. Soni ngasinyyikuyakuya (pakuiwecheta kapena kuitenda) ichindu 
yanganinkola nayo umanyilisi.!! Chisimu mawiwi, meso ni ntima ya 
chilichose cha yalakweyo yichiwa yakuwusyidwa (ni Allah). 

37. Soni ngasin’jenda pa chilambo mwakutwanga, chisimu mmwe ngawa 


nkupowola litaka soni ngawa nkugaika matumbi pakaleupe. 


38. Yosope yeneyi kusakala kwakwe kuwele kwakuwenjedwa nnope 
kwa Ambuje wenu (Allah). 


[1] (17:36) Mpela kuwecheta kwa mundu kwanti: “Naiweni.” Kutendaga pali pangali 
yaiweni, kapena kuwecheta kuti: “Mbikene.” Kutendaga pali pangali yapikene. 

39. Yalakweyi ni (ine) mu yalunda lwakusokoka yan'juwulile Ambuje 
wenu (mmwe Muhammadi ££), ni ngasim’biika pamo ni Allah nnungu 
jwine ntakwika mumponyedwe ku Jahannama n'di wagambidwa soni 
wakuwinjidwa (kuchanasa cha Allah). 


40. Ana M'mbuje gwenu ansagulile jenumanja (achimakafili wa pa 
Maaka) wanache wachilume, sano Jwalakwe ni alitendele mwa 
Achimalaika wanache wachikongwe? Chisimu wanganyammwe 
nkuwecheta lilowe lyekulungwa nnope. 


41. Soni pamasile patusalichisye nnope (chilichose) mu aji Qur’an kuti 
(achimakafili) apate kumbuchila, ni ngajikwajonjechesya wanganyao 
ikaweje kujichima ni kujitalichila. 

42. Jilani (mmwe Muhammadi ££$): “Ingawe japali pamo ni Jwalakwe 
(Allah) milungu jine mpela mwaakuwechetela (achimakafilio), basi 
jingasosilesosile (milungujo) litala lyakwaulila kwa Nsyene Arishi 
(Chindanda Chaulungu kuti akamenyane Najo).” 


43. Kuswejela ni Kwakwe soni jutalikangene nayo yaakuwechetayo 
kutalikangana kwekulungwa nnope. 


44. Gakunswejesyaga Jwalakwe mawunde nsano nagawili kwisa soni 
litaka ni yaili mwalakwemo, ni pangali chindu chilichose ikaweje 
chikunswejesyaga ni lumbili Lwakwe, nambo kuti wanganyammwe 
ngankumanyilila kaswejesye kao. Chisimu Jwalakwe juwele 
Jwakutulala nnope ntima, Jwakululuka kusyene. 


45. Sano pati nchisoomaga (mmwe Muhammadi £) Qur’an tukasawika 
chilikati chenumwe ni awala wangakukulupilila ya Akhera chakusiwilila 
changaonechela.!" 


[1] (17:45) (a) Iwechetedwe yakwayana ni aji Âyaji mu Tafsir ja Imam Ourtubi: 
Akusimulila Sa“id bin Jubair 4 yanti: “Pajatulwiche Sura No. 111 (Tabbat Yadâ), 
wayiche wankwao Abu Lahab kukunsosa Ntume ##, sano Abu Bakr ¿$ ali atemi 
pakuwandikana ni Ntumejo ¥%. Abu Bakr 4 niwantesile Ntume #£ kuti: “Une 
nayiweniji yanti, bola ntame pakasyepela, ngati jwalakweju jukwisa kukwetu, ngogopa 
ata kumpoteka.” Ntume ££ jwatite: “Tipawe pana chakusiwilila chachiwiichidwe sikati 
jangune ni jwalakwejo.” Basi jwankongwe jula nganam'bona Ntumejo ££, ni jwatite 

46. Soni tuwisile iwuniko m’mitima mwao kuti akajimanyilila aji 
(Qur’an), ni m’mawiwi mwao (tutasile) usito (wa usiiwa kuti 
akajipikana), soni pati nchasalaga Ambuje wenu (Allah) Jikape mu 
Our'an, akasagalauchila ku migongo jao kutila (mwakuchimidwa 
kusyene ni yakuntenda Nnungu kuwa Jumope). 


47. Uwwe tukumanyilila kusyene yaakupikanila wanganyao ndema 
jaakupikanila kukwenu (mmwe Muhammadi #£ nchisoomaga), ni 
ndema jaakusongonelana. Ndema jaakuwecheta walupuso (kwasalila 
Asilamu pakusaka kwasokonesya): “Jenumanja ngankunkuya ikaweje 
mundu jwannojedwe.” 


48. Nnole yatite pakunnandanyichisya ni ilandanyo yaukoleko (pane 
kuti wakulogwa pane nsawi pane wamasoka), basi ni asokonechele, 
mwanti nganawa apakombwele kupata litala (lya chongoko). 


49.Ni akasatiji: “Ana uwwe patuchiwa maupa ni ipande yekatichekatiche, 
nambo yakuona uwwe tuchiukulidwa nikuwa yagumbidwa 
yasambano?” 


50. Jilani: “Wani maganga kapena isyano,” 


51. “Kapena yagumbidwa ine yaikula m’mitima mwenu (yankuiona kuti 
yakusausya kuwukulidwa, ata n'di yalakweyo chinchiukulidwape).” 
Pele ni tajile: “Ana wani watachituuchisya (ku umi)?” Jilani: “Ajula 
juwan'gumbile kandanda.” Pele ni tampukunyichisye mitwe jao ni 
kuti: “Yele tiichiwa chakachi?” Jilani: “Kuwa-nkuwa pakuwandika!” 


52. “Lisiku lyatachim’bilanga wanganyammwe (Allah), ni tinchin’janga 
mwakunnapilila lumbili Lwakwe, soni ni tinchiganichisya kuti 
nganintama (pa duniya) ikaweje panandipe.” 


kwa Abu Bakr «$: “N’jenu jula jukwimbaga ilaanga yakungamba une.” Abu Bakr 
4 watite: “Ngunnumbila Allah! Jwalakwe ngajukwimbaga ilaanga.” Jwankongwe 
jwatite: “Mmwe nkuikulupilila yalakweyo?” Basi nijwatyosile. Abu Bakr ¿$ watite: 
E mmwe Ntume jwa Allah! Yeti jwalakwe jula nganam’bonatu mmwe.” Ntume #£ 


mu Musnad Abu Yaʻla). (b) Iwechetedwe yanti: Aji Ayaji pati ajisoomile mundu 
jwakulupilila kusyene (Tauhidi), akasasiwilidwaga mundujo kwa amagongo wakwe. 
(Nnole mu Tafsir Al-Ourtubi). 

53. Soni mwasalilani achikapolo Wangu kuti (ndawi syosope) 
awecheteje yaili yambone, (ligongo) shetani chisimu chene 
akasakwembelechesyaga maukangani chilikati chao, chisimu shetani 
kwa mundu awele mmagongo jwakuonechela. 


54. M'mbuje gwenu ni jwaakummanya chenene wanganyammwe, 
nasakaga chantendele chanasa kapena nasakaga champe ilagasyo. 
Ni nganituntumisya mmwe (Muhammadi £) kuwa jwakwalolela 
wanganyao 


55. Soni Ambuje wenu ni waakwamanya chenene wali kumawunde ni 
petaka. Soni chisimu chene twaachimbichisye Achimitume wane 
kwapunda wane, ni twampele Daudi (chitabu cha) Zaburi. 


56.Jilani (mmwe Muhammadi ££): “Mwawilangani awala wankulitwanjila 
(kuwa milungu mpela Isa, Uzair, Achimalaika ni wane) kunneka 
Jwalakwe (Allah, kuti antyochesye masausyo gagakumpata), 
basi nganawa akwete machili gakuntyochesya chisausyo namuno 
kuchigalauchisya (kwa wane). 


57. Awala wanya wakwawilanga (kuti watyochesye masausyo, 
nombenao) akusosagasosaga litala lyakuliŵandichisyila kwa 
M'mbuje gwao (Allah), kuti ana wani watawe wakuwandichila 
nnope; ni akwembecheya ukoto Wakwe ni kogopa ilagasyo Yakwe. 
Chisimu ilagasyo ya Ambuje wenu iwele yakogopedwa. 


58. Soni pangali musi uliose ikaweje Uwwe tuchiujonanga nkaniliwe 
lisiku lya Kiyama, kapena kuulagasya ni ilagasyo yakupoteka nnope 
(naga uli wakuwajilwa ni yalakweyo), yalakweyi yaliji yelembelembe 
m’Chitabu (chailembedwe ichindu yosope). 


59. Soni pangali chachikutulekasya kutumisya isimosimo ikaweje kuti 
(wandu) wandanda waikaaniile. Sano wandu wa Samuda twapele 
ngamiya jajikongwe kuwa chimanyisyo chakuonechela, nambo 
wajitesile lupuso. Ni ngatukutumisyaga isimosimo ikaweje pakogoya 
(ni kutetela). 

60. Soni (kumbuchilani) katema katwansalile (mmwe Muhammadi 
£) kuti: “Chisimu Ambuje wenu (Allah) wasyungulile wandu 
(ali mwigasa Lyakwe ni nganawa antesile mmwejo iliyose).” Ni 
nganituitenda yakuiona yatwannosisye (mmwe Muhammadi ££ chilo 
cha Israi ni Miraji yamwaiweni mesope ngawa kulugono) ikaweje 
kuwa mayeso kwa wandu (gakwalinga chikulupi chao), nombe soni 
chitela chelwesyedwe (cha Zaqqûm chachisalidwe) m”Our”an(chiwele 
mayeso kwa wandu kuti ikomboleka uli chitela kumela m’moto)! 
Ni tukwajogoyaga (pakwatetela), nambo ngakukwajonjechesyaga 
ikaweje kusumba mpika kwekulungwa. 


61. Soni (kumbuchilani) katema katwasalile Achimalaika kuti: 
“Mwasujudilani Adam.” Basi wosope niwasujudu kusigala Ibulisu, 
jwalakwe jwatite: “Ana nansujudile jwamun'gumbile kuumila 
mwilongo?” 


62. (Ibulisu) jwatite (soni pakunsalila Allah): “Ana nyyiweni! Aju 
jwamunchimbichisye kumbunda une, naga mumbe lipesa (lyakuuneka 
ndili umipe) mpaka lisiku lya Kiyama, chisimu chene chinaajonanje 
wanache wakwe pakwapulikasya ikaweje wannonope.” 


63. (Allah) jwatite: “Tyokani! Sano wataiche mwakunkuya mmwe 
mwa wanganyao, basi chisimu Jahannama nimalipilo genu malipilo 
gakwana.” 


64. “Soni mwalowesyani mwapanandipanandi watinkombole 
(kwalowesya) mwa wanganyao ni lilowe lyenu (mpela 
ing'wenyeng'wenye, ngoma ni yakwimbajimba  iliyose 
yakanyisyidwa), soni mwasonganganyichisyani (asilikali wenu) 
wakwela mahachi ni wakwenda wapasi, soni kamusyanganani nao 
mu ipanje (pakwatendekasya kupata ipanje m’matala gangalumbana 
mpela wiyi, juga ni kotosya), ni (nkamusyangane nao soni) mu 
wanache (pakwatendekasya kupata wanache wapetinji), soni ni 
mwapeje ilanga.” Sano shetani ni jwangapa wanganyao ikaweje 
ilanga yaulamba. 

65. “Chisimu achikapolo Wangu, mmwe nganinkola machili pa 
wanganyao (gakwapulikasya), soni Ambuje wenu (Allah) akukwanila 
kuwa Nkugosa.” 


66. M'mbuje gwenu (Allah) ni Ajula jwaakun'jendechesya yombo 
m'mbwani kuti mpiteje nchisosasosa ukoto Wakwe. Chisimu 
Jwalakwe kwa jenumanja juwele Jwachanasa channope. 


67.Sanopati gampatilemasausyom”mbwani, (wosope)wankwalumbanjilaga 
akasasowaga kusigala Jwalakwepe (Allah), nambo pati ankulupwisye 
pakunyyikasya pankuuli, nkasagalauka (kunneka Allah). Sano mundu 
awele jwakanila (ukoto waakumpa, jwangatogolela.)!! 


68. Ana nmkuliwika pantunjelele wanti Jwalakwe (Allah) ngawa 
nkuntitimisya nao upande wapankuuli, kapena kuntumichisya 
chimbunga chasakalawe? Kaneko jenumanja ngasimwapata 
akunchenjela. 


69. Kapena nkuliwika pantunjelele wanti Jwalakwe (Allah) ngawa 
nkum'buchisya jenumanja mwalakwe (m’mbwanimo) kaawiili ni 


[1] (17:67) Jwawechete Ibn Kathir m'chitabu chakwe cha Tafsir yakwamba jele Âyaji 
kuti: “Ikrimah bin Abi Jahl jwawigwile ulendo kuntila Ntenga jwa Allah ££ ndema 
ja waugulidwe nsinda wa Maaka. Jwalakwe jwajesile wa pa mbwani jechejeu 
pakatanganya wa ku Ethiopia, nambo pandema jawajendelechelaga ulendo wao, 
mbungo jamachili japitikwisye liboti lyao lyaŵakwesile, ni gayichilile matumbela 
gamakulungwakulungwa kuumila mbali ni mbali, ni waganisyisye wanganyao kuti 
asyungulilidwe ni ilagasyo m’mbwanimo. Wandu wa mwiboti mula wasalilene 
kuti: “Pangali jwampaka ankulupusye pangawaga Allah — Nnungu jusyesyene 
jwa kumawunde ni petaka. Basi munnumbanjile Jwele pejo mwakunswejechesya 
dini Jakwe, kuti an'jokole ku kumilwa.” Ikrimah jwawechete chamuntima kuti: 
“Ngunnumbila Allah! Naga pangali jwampaka akamuchisye pa mbwani ikaweje Allah 
pe basi, nikuti pangali kaichila yanti pangali soni jwampaka akamuchisye pankuuli, 
ikaweje Allah pe basi. E Allah! Une ngumpa chilanga chanti: Naga nkumbikasya 
pankuuli mwantunjelele, tingawiiche magasa gangu mmagasa ga Ntume Muhammadi 
$€, soni chisimu chene tingansimane jwalakwejo juli jwakupepa nnope ntima, 
jwambone, nambo soni jwachanasa.’ Kaneka wanganyao wakulupusyidwe ni Allah, 
mpaka wajile kochela munjengwe ja mbwani, ni wakopweche m’mbwani mula. 
Ikrimah jwapite kwa ntume Muhammadi 4£ ni kuja kwinjila mu Usilamu, ni jwaliji 
nsilamu jwambone nnope.” (Nnole mu Tafsir Ibn Kathir). 

kuntumichisya mbungo jaukali ni kummisya ligongo lyaukafili wenu? 
Kaneko jenumanja ngasimwapata akumputila ngondo Kukwetu pa 
yalakweyi. 


70. Soni chisimu chene pamasile patwachimbichisye wanache wa 
Adam, ni twapele yakwela pankuli ni pambwani, ni twapele soni 
lisiki lyambone, nambo soni twachimbichisye ni uchimbichimbi 


71. (Kumbuchilani) Lisiku lyatuchawilanga wandu wosope (nkutula 
uliose) ni nnongola jwao. Sano watakapedwe chitabu chao ni 
nkono wao wan'dyo, basi wanganyao chakasoome chitabu chao 
(mwakusengwa), soni ngasaja kutendedwa lupuso atamose pa 
(kachindu kamwana kanti chisawu) kawuusi kankati mwa lupele Iwa 
tende. 


72. Sano jwali jwangalola apano (pa duniya kulola kwakuchetelela ilosyo 
ya Allah ni ngankulupilila Jwalakwe), basi jwalakwejo ku Akhera 
takawe jwangalola (kwene) soni takapotele nnope kuleka litala 
(lyachokoko). 


73.Sonichisimu chene wanganyao wasigele panandi kutiam’bwatanganye 
(mmwe Muhammadi %) kwakuleka ayila yatun'juwulile kuti 
ntusepelele Uwwe ikaliyo, sano pajele ndemajo akantesile kuwa 
chisyowe chapantima. 


74. Soni ingawaga kuti Uwwe twan'dimbangenye, chisimu nkaliji dusi 
kuti mpendechele kukwao panandi pajakwe. 


75. Mwanti (nkapendechele), chisimu tukampele kupasya (ilagasyo) 
yakonjechesya pa awuno umi uno (kwapunda wandu wane), 
ni (ilagasyo) yakonjechesya panyuma pakuwa, kaneko nga 
nganimwapata akunkulupusya Kukwetu. 

76. Soni chisimu chene wanganyao wasigele panandi kuti an'jogoye 


nnope m'chilambo achi (cha Maaka) kuti ankoposyemo, sano ingawe 
iyyo, nga nganalonjela panyuma penu ikaweje kandawi kannono. 

77. (Jele nijaliji) nyendele (Jetu kwa) awala watwamasile kwatumisya 
paujo penu (mmwe Muhammadi ££) mwa achimitenga Wetu, soni 
ngankusimana galausya kulikose ku nyendele Jetu. 


78. Jimikani Swala mwakolosya pakupendama kwalyuwa kwikanila 
chipi chachilo (syasili swala sya Dhuhr, Asr, Magrib ni Isha), soni 
(soomani) Qur’an ja kumasikusiku (pa swala ja Fajr). Chisimu Qur’an 
ja kumasikusiku jiwele jakutendeledwa umboni (ni Achimalaika). 


79. Soni mu ipande ine yachilo basi jimani kuswali pa (kusooma) jalakwe 
(Qur’aniji), kuwa swala jakonjechesya kukwenu (mmwe Muhammadi 
4 jajili swala ja Tahajjudi), kuti Ambuje wenu akan'jimiche pamalo 
pakulapilidwa (ni iwumbe yosope Lisiku lya Kiyama). 


80. Soni jilani (mmwe Muhammadi £): “Ambuje wangu! Kutendani 
kwinjila kwangu (mu nsinda wa Madina) kuwa kwinjila kwambone, 
ni nkutende soni kopoka kwangu (mu nsinda wa Maaka) kuwa kopoka 
kwambone, ni mumbani kuumila Kukwenu machili gakungamuchisya 
(kwakombolela amagongo wangu).” 


81. Soni jilani: “Yakuona iwiiche, ni imasile paityosile yaukoleko, 
chisimu yaukoleko (mbesi jakwe) ikasawaga yakutyoka.” 


82. Soni tukutulusya mu Qur’an wauli ntela ni chanasa kwa wakulupilila, 
ni ngajikwajonjechesya (Qur’anijo) walupuso ikaweje chasiko. 


83. Soni naga tuli tumpele mundu (kafili) chindimba jukasagalauka 
(kuleka kutukumbuchila ni kutuwenda), ni jukasalitalichisyaga (ni 
litala lyagoloka pakulikwesya), nambo pati inkwaiye yakusakala 
jukasawa jwakwasa ntima kusyene. 


84. Jilani (mmwe Muhammadi #£ paagasalila makafiligo): “Jwalijose 
akupanganya masengo mwaliwelele litala lyakwe (dini jakwe), sano 


[1] (17:79) Akusimulila Ibn Umar $ yanti: “Wandu tachitindiwala lisiku lya Kiyama. 
Nkutula uliose wuchinnungamaga ntume jwao, uchitiji: “Wao chenono atuombele 
(kwa Allah), wao chenono atuombele (kwa Allah)”. Mpaka duwajila jichiyika kwa 
Ntume (Muhammadi ££), basi lyele ni lisiku lyatachin’jimika Ntumejo ¥% pamalo 
pakulapilidwa ni iwumbe yosope.” (Swahih Al-Bukhârî, Hadith No. 4441). 

M’mbuje gwenu nijwaakummanyilila kusyene jwalili litala yakwe 
lyakongoka nnope.” 


85. Niakum’busya (mmwe Muhammadi #£) yansimu. Jilani: “Nsimu 
uli chimpepe mu ichindu yakuimanyilila Ambuje wangupe (Allah). 
Ninganimpedwa wanganyammwe umanyilisi ikaweje panandipe.” 


86. Soni tungasache chisimu tungaityosisye ayila yatunjuwulile mmwe 
(Muhammadi ££ jajili Qur’an pakujifuta mu ntima mwenu), kaneko 
nga nganinkola wakunchenjela Kukwetu pa yalakweyo. 


87. Ikaweje ligongo lya chanasa chakuumila kwa Ambuje wenu (Allah, 
ni ligongo lyakwe tujilesile Qur’anijo mu ntima mwenu). Chisimu 
ukoto Wakwe kukwenu (mmwe Muhammadi ££) uwele wekulungwa. 


88. Jilani: “Namuno angasongangane wandu ni majini kuti aiche najo 
janti mpela aji Qur’an, nga nganaika najo janti mpela jalakweji, 
namuno angakamusyangane jwine ni n'jakwe.” 


89. Soni chisimu chene pamasile patusalichisye nnope kwa wandu mu 
aji Our'an chilandanyo chilichose, nambo wandu wajinji akukana 
ikaweje ukafili basi. 


90. Wanganyao ni watite: “Nganituwa tunkulupilile mmwe mpaka 
nkatuwumyichisye tutumule (jwangapwela) mwitaka (lyetu lino lya 
Maaka).” 


91. “Kapena nkole n’ gunda wa tende ni zabibu, ni m’bumye sulo chilikati 
chakwecho mwangalechesya.” 


92. “Kapena ntugwichisye pachanya petu liwunde ipandeipande mpela 
yankuti pakulitwanjila, kapena m’biche najo Allah ni Achimalaika 
(kuti tuonegane nao) meso kwa meso.” 


93.“Kapenankole nyumbaja golodi, kapena nkwele kwinani, ni nganituwa 
tukukulupilile kukwela kwenuko mpaka n'di ntutuluchiisye chitabu 
chakuti tuchisoomeje.” Jilani (mmwe Muhammadi £): “Kuswejela 
ni Kwao Ambuje wangu! Ana une ndili chilichose, pangawaga mundu 
(jwandumisyidwe kuwa) ntenga?” 

94. Ni pangali chachasiwilikangenye wandu kuti akulupilile ndema 
jachaichilile chongoko pangawaga kuwecheta kwao kwanti: “Ana 
Allah atumiisye mundu kuwa ntenga?” 


95. Jilani: “Ingawe kuti petaka pana Achimalaika waakwendajenda 
mwantunjelele, tungatuluchisye wanganyao kuumila kwinani Lilaika 
kuwa ntenga.” 


96. Jilani: “Allah akukwanila kuwa Mboni chilikati changune ni 
jenumanja, chisimu Jwalakwe kwa achikapolo Wakwe juwele 
Jwaasimanya abali syosope, Jwakulolechesya.” 


97. Sano jwaakun'jongolaga Allah, basi jwalakwe ni jwakongoka, nambo 
waakwalechelela kusokonechela, basi mmwe ngam'ba mwapatiile 
akukamuchisya ni gosa jwangawaga Jwalakwe, ni tuchasonganganya 
Lisiku lya Kiyama chamakuku ali wangalola, wangawecheta soni 
wangapikana, mauto gao ni ku Jahannama. Ndema jilijose jaukaliteje 
(Motowo panandi), tukaujonjechesyeje kukwao soni kulapuka. 


98. Galakwego ni malipilo gao ligongo lyanti wanganyao wakaaniile 
ma Aya Getu, ni kuwecheta kuti: “Ana tuli tuwele uwwejo maupa 
ni ipande yetikitiche-tikitiche nambo yakuona tuchiukulidwa ni kuwa 
iwumbe yasambano?” 


99. Ana ngakuiona wanganyao yanti Allah juwagumbile mawunde 
ni mataka, ali Jwakombola kusyene kwagumba wanti chisawu 
wanganyao? Soni waawiichiile ndema (jakuwila ni kwimuchila 
m'malembe) jangali chikaiko. Basi walupuso akukana (yosopeyi) 
ikaweje ukafili basi. 


100. Jilani (pakwasalila achimakafilio): “Ingawe wanganyammwe 
mwakamulile imatiilo ya ukoto wa Ambuje wangu (Allah), nikuti 
nkawumbete (kuleka kupeleka) pakogopa kutola (kuti itakumala), 
sano mundu awele jwaugaga.” 


101. Soni chisimu pamasile patwampele Musa ilosyo nsano nancheche 
yakuonechela. Basi ndema jajwaichilile (Musajo), kaneka Firiauna 

ni wansalile kuti: “Chisimu une ngun'ganichisya mmwe Musa kuti 
walojedwe.” 


102. (Musa) jwatite: “Chisimu pamasile panyyimanyi kuti ayi (ilosyoyi) 
nganaitulusya ikaweje M’mbuje jwa kumawunde ni petaka kuwa 
ichetelelo. Soni chisimu une ngun'ganichisya mmwe Firiauna kuti 
wajonasiche.” 


103. Basi jwalakwe (Firiauna) jwasachilile kwakoposya wanganyao 
(Musa ni wanache wa Israila) m'chilambo (cha Misra), basi 
nitwammisyisye (mmesi Firiaunajo) ni wosope wawaliji najo imo. 


104. Sano panyuma pa (kummisya) jwalakwe; twasalile wanache wa 
Israila kuti: “Tamagani m’chilambo (cha Shami), mwanti pachichiika 
chilanga chambesi (Kiyama), tuchinsonganganya wosopewene 
mwakuwanganyichilana (jenumanja ni amagongo wenu).” 


105. Ni yakuona tujitulwisye Uwwe (Our'anijo), nambo soni 
mwakuonaonape jitulwiche, ni nganituntumisya mmwe (Muhammadi 
4g) ikaweje kuti m’be wakutagulila abali jakusengwasyani wakutetela. 


106. Soni (jalakweji ni) Qur’an jatujigawenye (ma Aya ni ma Sura) kuti 
mwasoomele wandu mwantimatuusi, ni tujitulwisye panandipanandi 
(mu yaka makumi gawili kwisa itatu 23). 

107. Jilani (mmwe Muhammadi £): “Jikulupililani jalakwe (Qur’aniji) 
kapena nneche ngajikulupilila. Chisimu awala wawapedwile 
umanyilisi paujo pakwe (Qur’an nkanijituluche Ayuda ni Akilisito) 
pati jichisoomedwaga kukwao (Qur'an) akasagwa niipundi yao 
kusujudu.” 


108. Ni akasatiji: “Aswejele M’mbuje gwetu! Chisimu chilanga cha 
M'mbuje gwetu chiwele chakwanilisyidwa mwangalepeleka.” 

109. Ni akasagwa niipundi yao achililaga, ni jikwajonjechesyaga 
(Qur’anijo) kulinandiya. 

110. Jilani (mmwe Muhammadi ¥§): “Mum'bendani Allah kapena 
mum'bendani Ar-Rahmân, nilina lililyose lyachimum’bendele 

(yalumope), ligongo Jwalakwe jukwete mena gambonembone.” Soni 
nkanyanyikaga nnope ni (Qur’an ja pa) swala jenu kapena kutulusya 
nnope malowe, nambo kuyani litala lya chilikati chayalakweyo. 


111. Ni m'becheteje kuti: “Lumbili losope lwene alapikwe Allah 
jwanganalitendela mwanache, soni nganakola jwagawana najo 
pa Uchimwene (Wakwe), soni nganawa jwaulesi kwanti nikola 
jwakunkamuchisya, soni munkusyani kunkusya kwannope!” 








Surat 18. Al-Kahf 








Sûrat 18. Al-Kahf 














Mulina lya Allah, Jwaukoto wejinji, 
Jwachanasa channope. 


. Lumbili losope lwene alapikwe Allah Ajula jwantuluchisye kapolo 
Jwakwe (Muhammadi £) Chitabu (cha Qur’an), ni nganawika nkati 
mwakwe kupombotala kulikose. 


. (Achitesile kuwa) chagoloka kuti chitetele (makafili) ya ipotesi 
yakandapala yakuuma Kukwakwe, ni chasengwasye wakulupilila 
awala waakutenda yambone (pakwapa abali janti), akwete kupata 
wanganyao malipilo gambone. 


3. Tachitama mwalakwe (m'malipilo gambonemo) yakayaka. 


4. Ni kuti chatetele soni awala waakuti: “Allah alitendele mwanache.” 


5. Wanganyao nganakola payalakweyo umanyilisi uliose ni achatati 
wao wakwe. Likusile nnope lilowe lyalikopoka mu ngamwa syao. 
Ngakuwecheta inepe ikaweje unami. 


. Mwinetu mmwe kuwa nkulijonanga mwasyene ni madandausi 
(gakwadandaulila) panyuma pao (ali agalawiche kunneka mmwe), 
ligongo lyanti ngaakujikulupilila aji abali (ja Qur’aniji, mmwe 
ngasin’dandaula chanti iyyo, naga ngaakukulupilila niyao). 


. Chisimu Uwwe tuitesile ichindu yaili pachanya petaka kuwa 
yakulisalalichisya litakalyo, kuti twalinje wanganyao kuti ana wani 
mwa wanganyao watawe wakolosya nnope masengo. 


8. Soni chisimu Uwwe tuchiyiteenda yosope yaili palakwepo kuwa litaka 
lyakumula lyangali chilichose. 


9. Ana nkuganichisya yanti achimisyene mbanga ni ubawu 
(wawalembedwepo mena gao ni ngosyo syao) yaliji mu imanyilo 
Yetu yakusimosya nnope? (Iyayi pana yakusimosya nnope kumpunda 
yalakweyo). 

10. (Kumbuchilani) katema kawajile kuuwa achachanda kumbanga 
ni watite: “Ambuje wetu! Tupani ukoto kuumila Kukwenu, ni 
ntukolochesye ichindu yetu mwachongoko.” 


11. Ni twasiwile m” mawiwi mwao (kwanti wagonile lugono lwangapikana 
nalo chilichose) yaka yakwana igala kumbanga. 


12. Kaneko twajimwisye, kuti twalinje kuti ana wani m’mikutula jiwili 
(jajikangana pa yawanganyao) waakumanyilila chenene kuwalanjila 
ndema jawatemi (achachandao mu mbangamo). 


13. Chisimu Uwwe tukunsimulila (mmwe Muhammadi #£#) abali 
jao mwakuonaonape, chisimu wanganyao waliji achachanda 
wawankulupilile M’mbuje gwao (Allah), ni twajonjechesye chongoko. 


14. Ni twajilimbangenye mitima jao (pa chikulupi) pandema jawajimi 
(pameso pa nchimwene jwao jwachikafili) ni kuti: “M’mbuje gwetu ni 
M’mbuje jwa kumawunde ni petaka (Allah), nganituwa tunnumbanjile 
nnungu jwinepe jwangawaga Jwalakwe, pajele ndemajo (tuchitendaga 
yele yakunnumbanjila jwinepeyo), chisimu chene chituwe tuwechete 
yaukafili wakunaula.” 


15. “Awa wandu wetu alitendele milungu jine kunneka Jwalakwe, nambi 
uli ngaakuika nao umboni wakuonechela pa jalakwejo (wakulosya 
kuti jalakwejo milungu)? Ana nduni jwali jwalupuso nnope kumpunda 
mundu jwaakunsepela Allah unami?” 


16. (Achachanda wasalilene yanti): “Sano ndema jachinsache 
kwatundumalila wanganyawa ni  ayila  yaakuigalagatila 
yangawaga Allah, basi kajuweni kumbanga, M’mbuje gwenu 
chansapangulile chanasa Chakwe, ni chankolochesye ichindu yenu 
mwakun’jepepachisya.” 

17. Soni nkaliweni lyuŵa ndema jalikopoka (ni kwelelaga nsana) 
lilinkujiwambala mbanga jaojo (ni kuwala kwakwe) chakun ’dyo, sano 
ndema jalikutiwila (nkaliweni) lilinkwaŵambala (ni kuwala kwakwe) 
chakunchiji, kutendaga wanganyao waliji pantetete mwalakwemo. 

Yalakweyo ni ine mu ilosyo ya Allah (yakulosya ukombosi Wakwe). 
Mundu jwan'jongwele Allah, basi jwalakwe ni jwali jwakongoka, 
nambo jwannechelele kusokonechela nganim’ba mumpatiile nsyowe 
jwakun'jongola. 


18. Soni nkaaganiichiisye wanganyao kuti ali mesope (ligongo meso 
gao galiji tanana!) kutendaga ali nnugono, aku tuli nkwagalauchisya 
chakun'dyo ni chakunchiji (kuti litaka likalya ilu yao), soni mbwa jao 
jili chongolele ngongolo syakwe (syam'bujo) pannango (wa mbangajo 
nambo chakuusa, kuwa londa jwao), ingawe mwaweni wanganyao 
nkagalawiche kutila, soni ungan’gumbele woga wakwajogopa 
wanganyao. 


19. Soni iyyoyopeyo twajimwisye wanganyao (nnugono lwao lwayaka ni 
yaka) kuti awusyane chilikati chao (yandema jalonjele ali chigonele). 
Jwawechete nkuwecheta mwa wanganyao kuti: “Nnonjele ndema 
jantiuli?” Wanganyao watite: “Tulonjele usiku umo kapena chipande 
cha usiku.” (Wane mwa) wanganyao Ñatite: “Ambuje wenu (Allah) ni 
waakumanyilila chenene munnonjelele. Basi muntumani jumo jwenu 
ni mbiya syenu syasilifasi, ajaule ku nsinda, ni akalole kuti niyapi 
yakulya yaili yambone nnope, basi ni akaiche nayo kukwenu yakulya 
ine mwa yalakweyo. Nambo akatende mwakalamuka, mwanti akaja 
kummanyisya jwalijose ya jenumanja.” 


20. “Ligongo naga wanganyao ammanye pan'di jenumanja chansome 
maganga (mpaka kuwa), kapena cham'buchisye ku dini jao 
(jepotoche), sano pajele ndemajo (naga m'bujile ku dini jao), 
ngasim’ba wakupunda mpaka kalakala.” 


21. Soni iyyoyopeyo twamanyisye wanganyao (kwa wandu kupitila mu 
mbiya syao syasilifa sila) kuti amanyilile (wanduo) yanti, chilanga 
cha Allah (chakwimuka m’malembe) chakuonaonape, nambo soni 
kuti Kiyama nganijiwa jakaikasya. (Kumbuchilani) katema kawaliji 
(achinsyene nsinda) ali nkukangana chilikati chao ya ngani jaojo. Basi 
(wane mwa) wanganyao watite: “Tawani chakutawa pa wanganyao 
(kuti wandu akaaliingulaga), Ambuje wao (Allah) ni waakumanyilila 

chenene ya wanganyao.” Wandu wawapundile panganisyo syao 
watite: “Chisimu chene uwe chitutawe pa wanganyawa nsikiti.” 


22. (Wane) akutiji: “Waliji wandu watatu, jwancheche jwao jaliji mbwa 
jao.” (Wane) ni akutiji: “Waliji wandu nsano, jwansano najumo jwao 
jaliji mbwa jao.” (Akuwecheta) mwagamba ganichisya yangaiona. 
(Wane) soni ni akutiji: “Waliji wandu nsano nawawili, jwansano 
nawatatu jwao jaliji mbwa jao.” Jilani (mmwe Muhammadi £): 
“Ambuje wangu ni waakumanyilila chenene yachiŵalanjilo 
chao, ngakwamanyilila wanganyao ikaweje wannonope.” Sano 
nkakangana pa yawanganyao (yachiwalanjilo chao), ikaweje kangana 
kwapachanyape (ligongo kwangali mate), soni ngasimum’buusya 
jwalijose mwa wanganyao (Ayuda ni Akilisito) ya wanganyao 
(achinsyene mbanga). 


23. Soni ngasinnogwa kuwecheta yakwamba chilichose kuti: “Chisimu 
une chinachipanganye chalakwecho malawi.” 


24. Ikaweje (pakuwecheta malowe ganti): “Nasakaga Allah.” Soni 
mwakumbuchilani Ambuje wenu pati n'diwalile, ni kuwecheta kuti: 
“Mwine Ambuje wangu kuwa nkuunjongolela litala Tyakuwandika 
nnope pachongoko kumpunda lyalakweli.” 


25. Ni watemi mu mbanga mwaomo yaka machila gatatu (300) 
(pakuwalanjila kajende kalyuwa) ni wajonjechesye ine nsano 
nancheche (9) (pakuwalanjila kajende kamwesi). 


26. Jilani: “Allah ni jwaakumanyilila chenene muwaataamiile wanganyao. 
Iŵele Yakwe yakusisika ya kumawunde ni petaka. Kaje kulolechesya 
nnope Jwalakwe ni kupikanichisya! Nganakola wanganyao nkwagosa 
jwangawaga Jwalakwe. Soni Jwalakwe jwangan' gaŵila jwalijose ya 
ulamusi Wakwe.” 


27. Soni soomaani yaijuwulidwe kukwenu (mmwe Muhammadi ££) ya 
m’Chitabu cha Ambuje wenu (Our'an), pangali nkutindanya malowe 
Gakwe. Soni Mmwe nganim'ba mpatile kwakutilila pangawaga 
Kukwakwe. 

28. Litawani ntima wenu (mmwe Muhammadi #£) pakuwa pamo ni 
awala waakum'bombanga M'mbuje gwao kundawi ni kwigulo 
achisachililaga ngope Jakwe, soni meso genu gakaapeleta wanganyao 
(ni kwalola wane) nchisachililaga ipeto yaumi wa duniya, soni 
ngasimunkunda ajula jwatuuliwesye ntima wakwe yaatukumbuchila 
Uwwe, ni jukuyiye isako yakwe, soni ichindu yakwe iwele yakwasika. 


29. Soni jilani: “Yakuona ikuumila kwa M'mbuje gwenu (Allah).” 
Sano jwaakusaka (kulupilila) basi akulupilile, soni jwaakusaka 
(kanila) basi akanile. Chisimu Uwwe twalinganyichisye walupuso 
Moto wachiuchasyungula uwigo wakwe. Sano naga akawendeje 
chikamuchisyo (ligongo lya njota), chakakamuchisyidweje ni 
mesi (gamasemule nnope) ganti mpela ntofu wenyelenyenduche, 
gagakagwaguleje ngope. Kaje kusakala nnope yakumwa (yakwe)! 
Soni kaje kusakala nnope pakwegama ni kupumulila (pakwe)! 


30. Chisimu awala waakulupilile ni kutendaga yambone (tuchalipila pa 
umbone wao), chisimu Uwwe wangawatanganya malipilo ga mundu 
jwaakolosyisye masengo. 


31. Wanganyao akwete kupata Matimbe Gandamo, kwasikujilima sulo 
cha pasi pao, chakapetedwe kwalakweko ni makosa gagolodi, ni 
chakawaleje nguwo syachisamba sya silika jwakuwewela ni silika 
jwakandapalila, ali ajegeme kwalakweko nyyindanda yetandiche 
chenene. Kaje kusalala nnope malipilo (gakwe)! Ni kutama chenene 
nnope pakwegama ni kupumulila (pakwe)! 


32. Soni mwapani wanganyao chilandanyo cha wandu wawili; jumo 
jwao (juwaliji kafili) twam'biichiile migunda jiwili ja zabibu, ni 
twajisyungulichisye ni mitende, ni twawisile chilikati chakwecho 
mmela (wine). 


33.Migundajinajiwilijojasogweleisogosi yakwe, soni nganijipungusyamo 
chilichose (mu kasogole kakwe), ni twapitisye nkatikaati mwakwemo 
sulo. 


34. Ni jwakwete soni isogosi (ine mpela ipanje ni wanache), ni wansalile 

n'jakwe (juwaliji jwakulupilila) aku ali nkuntwanjila kuti: “Une ni 
jungwete chipanje chejinji nnope kumpunda mmwe, nambo soni 
(ngwete) machili gamajinji ligongo lya wandu wakunguya.” 


35. Ni jwajinjile mun'gunda mwakwe (mwakutwanga) juli nkuliitenda 
lupuso nsyene (ligongo lyaukafili wakwe). Jwatite (pakubwasya): 
“Nganguganichisya yanti wele n’gundau nikonasika ata panandi.” 


36. “Soni nganguganichisya yanti Kiyama jichiika. Nambo naga 
(chijiiche, une ni) kumbuchisya kwa Ambuje wangu (Allah), chisimu 
chene chingagasimane malo gakuujila gambone nnope kupunda 
galakwega.” 


37. N’jakwe (juwaliji jwakulupilila) wansalile mwakun'janga kuti: “Ana 
mmwe nkunkaana Ajula juwan'gumbile kuumila mwitaka, kaneka 
kuumila mu lindondwa lyamesi, kaneko ni wankolosisye kuwa 
mundu?” 


38. “Nambo kumbali jangu, (ni ngukulupilila kuti) Jwalakwejo ni Allah, 
M'mbuje gwangu, soni ngangum’bwanganya ni M’mbuje gwangujo 
jwalijose.” 


39. “Soni bola nkawechete ndema jakwinjila mu n'gunda mwenu kuti: 
“(Ayi ni) yasachile Allah (kuti naipate). Machili ngawa nkupatikana 
ikaweje (pakupedwa) ni Allah.” Naga nkumbona une kuti ndili 
jwakunandipilwa kukwenu pa chipanje ni wanache.” 


40. “Soni mwine Ambuje wangu kuwa nkuumba yambone nnope 
kupunda n'gunda wenuo, ni kuutumichisya walakweo makungu 
(gawula jakokota chajila) kuumila kwinani, ni kusyuka kuwa litaka 
lyakutelesya.” 


41. “Kapena mesi gakwe (gamun’gundamo) gambaga kupwa, mwanti 
mmwe nganim’ba nkombwele kugasosasosa nikugapata.” 


42. Sano isogosi yakwe yasyungulilidwe (ni makungu), mwanti 
jwatandite kupitikusya-pitikusya magasa gakwe (mwakudandaula) 
ligongo lya yajuijonanjile (migundajo), soni itela yakwe ili igwilile 

pa masajili gakwe, ni jwaliji nkuwecheta kuti: “Nkongwene! Nabola 
ngatende ngaawanganya Ambuje wangu ni jwalijose.” 


43. Soni nganijukola likuga lyaŵandu wakunkamuchisya panyuma 
pakun’jasa Allah, namuno jwalakwe nsyene  nganijuwa 
jwaalikamuchisya. 


44. Kwalakweko (ku Kiyama) chikulupusyo ni uchimwene ichiwa ya 
Allah pe, Jwakuona. Jwalakwe ni Jwambone nnope pakalipile, soni ni 
Jwambone nnope pakaiche ni mbesi jambone. 


45. Soni mwapani wanganyao chilandanyo cha umi wa duniya, uli 
chisawu mesi (gawula) gatukugatulusyaga kuumila kwinani, kaneko 
ni gakasawanganyichilana ni mmela wamwitaka (ni kutanda kumela 
mmelao mwakusalalila), nambo (kaneko) ukasasyuka wejumu soni 
wakuteketuka waukasaululusyidwaga ni mbungo. Sano Allah pa 
chindu chilichose awele Jwakombola. 


46. Chipanje ni wanache iwele ipeto ya umi wa duniya, nambo masengo 
gambone gakwendelechela ni gagali gambone nnope kwa Ambuje 
wenu pamalipilo, soni niyakwembecheya yambone (yakuja kuipata 
kwa Allah). 


47. Soni (kumbuchilani) katema kituchigajendesya matumbi, ni 
tinchiliona litaka lili mbembembe, ni tuchasonganganya wanganyao 
mwanti ngasitunneka ata jumo mwawanganyao munyuma. 


48. Ni tachionesyedwa kwa Ambuje wenu ali m’miselamisela, 
(nitachasalila Allah kuti): “Chisimu chene ntuichilile itwatite 
pakun’gumba kandanda. Nambo mwaganichisyaga yanti nganituwa 
tum'biichiile chilanga (chakusimangana Nowe). 


49. Ni chichiwichidwa chitabu (chamasengo gao), ni chinchaona 
akulewa ali wawoga ligongo lya yaili mwalakwemo, ni tachitiji: 
“Kutapana kwetuwe! Ana chele chitabuchi chanti uli! Changaleka 
(chindu) chamwana namuno chekulungwa ikaweje kuchikusanya 
(pakuchilemba ni manambala gakwe)!” Ni tachiisimana yosope 

yawapanganyisye ili iyiche (ni kuwichidwa paujo pao). Soni Ambuje 
wenu wangantenda lupuso jwalijose. 


50. Soni (kumbuchilani) katema katwasalile Achimalaika kuti: 
“Mwasujudilani Adam.” Basi wosope ni wasujudu, kusigala 
Ibulisu, jwaliji jwakuumila m’majini. Basi ni jwalikanile lilamusi 
lya Ambujegwe. Ana ni nkuntenda jwalakwejo ni wanache wakwe 
kuwa isyowe kuuneka Une, kutendaga wanganyao kukwenu awele 
amagongo? Kaje kusakala katindanye kawandu walupuso! 


51. Nganinatenda wanganyao kuwa mboni pakagumbe ka mawunde ni 
mataka, namuno pakagumbidwe kaachimisyeneo, soni nganimba 
jwanti ni kwatenda akusochelesya kuwa akungamuchisya (Wangu). 


52. Soni (kumbuchilani) katema katachiti (Allah): “Mwawilangani 
akwawanganya wenu None, awala wamwaliji nkulilambusya.” Basi 
ni tachawilanga, nambo ngasiwajanga. Ni tuchiwika chilikati chao 
chakusiwilikanganya (malo gachonasiko mwanti ngasasimangana 
soni). 


53. Ni tachiuona akulewa Moto, basi ni tachisimichisya yanti wanganyao 
taujinjile. Soni ngasapata pakuugwalila. 


54. Soni chisimu chene pamasile patusalichisye nnope kwa wandu mu 
aji Qur’an chilandanyo chilichose, sano mundu ni awele jwamakani 
nnope kupunda chilichose. 


55. Ni pangali chachikwasiwilila wandu kulupilila (sano) panyuma 
pakwaichilila chongolo (Qur'an), ni kum'benda chikululuko 
M'mbuje gwao, ikaweje (akwembecheya) kuti syaichilile nyendele 
sya (wandu) wandanda (sya kapate kailagasyo), kapena kuti yaichilile 
ilagasyo meso kwa meso. 


56. Ni ngatukutumisyaga Achimitenga ikaweje kuti awe wakutagulila 
abali syakusengwasya ni wakutetela. Nambo awala wakanile 
ni akutendela makani yaunami, kuti ni yalakweyo awesesye 
yakuona, ni akugatendela ma Aya Gangu chipongwe kwisa soni 
yaakuteteledwa nayo. 





Surat 18. Al-Kahf 353 Juzu 15 


57. Ana soni nduni jwali jwalupuso nnope kwakumpunda mundu 
jwakumbusyidwe ma Aya ga M’mbujegwe, nambo jwalakwe ni 
ganyosyela, ni kuliwalila yagaaloongwesye makono gakwe? Chisimu 
Uwwe tuwisile isiwilo pachanya pa mitima jao kuti akajimanyilila 
jalakwe (Qur’anji), ni m"mawiwi mwao mwana usiiwa. Soni namuno 
mwawilanjile ku chongoko, nganawa ajongweche ata panandi. 


58. Soni Ambuje wenu ni Wakululuka kusyene, Asyene chanasa, 
angajile wakwembekanye pa yakusakala yapanganyisye, nikuti 
angajanguyichiyisye kwapa ilagasyo (pa duniya pepano), nambo 
wanganyao akwete chilanga (chakupedwela ilagasyo pa Kiyama), 
ngasapata pakutilila palipose pakutalikanganila nacho. 


59. Soni jalakwejo ni misi (ja achina Adi ni Samuda) watwajonasile 
ndema jawatesile lupuso, ni twawichile chilanga chachonasiko chao. 


60. Soni (kumbuchilani) katema kajwawechete Musa kwa nchanda 
jwakwe (Yushau Nuni) kuti: “Nganeka (kwenda) mpaka ngaiche 
pandago ja mbwani siwili, kapena chingambeje kwenda yaka ni yaka 
(mpaka simane najo jwangunsosajo).” 


61. Nambo pawaiche wanawawilio pandago ja mbwani siwili pala 
waliwalile somba jao, basi ni jalitendele litala yakwe m’mbwani nti 
chisawu mbugu. 


62. Basi ndema jawajendelechele paujo, (Musa) wansalile nchanda 
jwakwe kuti: “Tupani yakulya yetu yakundawi, chisimu chene pa 
ulendo wetu walakweu tusimangene nayo yakupesya kusyene.” 


63.(Nchanda) jwatite: “Ana nyyiweni ndema jatwapumulile palwala pala! 
Basitu une naajiliwalile somba jila. Ni nganandiwasya yajalakwejo 
ikaweje shetani, kuti ngajikumbuchila, nijilitendele litala m’mbwani 
mwakusimosya.” 


64. (Musa) jwatite: “Pele ni patupasachileje.” Basi ni waujile munyuma 
ali nkupita nchikuya sajo syao. 

65. Basi ni wansimene jumpepe mwa achikapolo Wetu (Khidr), 
jwatwampele ukoto wakuumila Kukwetu, soni twan'jiganyisye ilimu 
kuumila Kukwetu. 


66. Musa jwatite kwa jwalakwe: “Ana komboleka kunkuya kuti 
munjiganye yachongoko chin'jiganyisyidwe?” 


67. (Khidr) jwatite: “Chisimu mmwe nganim'ba nkombwele kupilila 
none.” 


68. “Ana chimpilile chinauli pa ichindu yangankuimanyilila chenene 
yaikwamba?” 


69. (Musa) jwatite: “Nasakaga Allah timusimane kuwa jwakupilila, soni 
nganyosya lilamusi lyenu.” 


70. (Khidr) jwatite: “Sano naga nkunguya, basi ngasimumbusya ya 
chilichose, mpaka ndande nansyene kunsalila ya chalakwecho.” 


71. Basi ni wawigwile wanawawili (Khidr ni Musa achijendaga 
mungulugulu mbwani), mpaka pandema jawakwesile m’chombo; 
(Khidr) jwachipowele. (Musa) jwatite: “Ana nchipowele (chombochi) 
kuti mwamisye achimisyene? Chisimu pamasile pantesile chindu 
chekulungwa changalumbana.” 


72. (Khidr) jwatite: “Ana nganimbecheta yanti chisimu mmwejo 
nganim’ba nkombwele kupilila none?” 


73. (Musa) jwatite: “Nkamba ilagasyo ligongo lyakuliŵalila kwangu, 
soni ngasimunganganika ni isausyo yekulungwa nnope pa chisako 
changu (chakusa kunkuya mmwe).” 


74. Basi ni wajendelechele wanawawili (pa ulendo wao panyuma 
pakutuluka m'chombo mula), mpaka pandema jaŵakasimene 
kanchanda; basi (Khidr) wakauleje. (Musa) jwatite: “Ana m'buleje 
mundu jwangali chalewile, jwanganaulaga mundu? Chisimu pamasile 
pantesile chindu chakunyalaya kusyene.” 

75. © (Khidr) jwatite: “Ana nganinansalila yanti chisimu mmwejo 
nganim'ba nkombwele kupilila none?” 


76. (Musa) jwatite: “Naga nam'busye yachindu chine panyuma 
pachalakwechi, basi ngasimungunda soni kulongana namwe, pamasile 
pampochele usulu wakwanila kuumila kukwangu.” 


77. Basi ni wajendelechele wanawawili (pa ulendo wao), mpaka 
pandema jawaichilile wandu wa m’musi (wa Antwâkia), wawendile 
yakulya achimisyene musio, nambo wakanile kwakalibuchisya. 
Basi ni walisimene mwalakwemo lipupa linankusaka kugwa, basi 
(Khidr) ni jwalijimiche. (Musa) jwatite: “Nkasache, chisimu chene 
nkagapochelele malipilo (masengo galakwega nitukaasuumiile 
yakulya).” 


78. (Khidr) jwatite: “Aku ni kulekangana kwa chilikati cha une nomwe. 
Sano chinantagulile ngopolelo sya ichindu yanganinkombola 
kuipililila ata panandi.” 


79. “Sano chombochila, basi chaliji chawandu wakulaga wakamula 
masengo m’mbwani, ninasachile kuti nachipe ayibu, sano paujo pao 
paliji pana mwenye juwaliji nkujigala chombo chilichose (chambone) 
mwakotosya.” 


80. “Sano kanchanda kala, nikuti achinangolo wakwe waliji wakulupilila, 
basi nitwajogwepe kuti atakwakanganichisya kutenda yakusumba 
mpika ni yaukafili.” 


81. “Nitwasachile kuti Ambuje wao watindanichisye ni jwambone 
kumpunda jwele pakutakata ni jwakuwandichila nnope ku chanasa 
(chakwatendela achinangolo wakwe).” 


82. “Sano lipupa lila, nilyaliji lya wanache wawili wawina mu nsindamo; 
sano pasi pakwe paliji pana chipanje chao (chaŵasalachisye malemu 
baba wao); sano baba wao waliji ntenda ngoto. Basi Ambuje wenu 
niwasachile kuti akuyiche wanawawilio komangala kwao, mwanti 
chalikopochesye chipanje chaocho, (awu) kuwa ukoto wakuumila 

kwa Ambuje wenu. Ni nganindenda yalakweyi mwaulamusi wangu. 
Asi ni ngopolelo sya ichindu yanganinkombola kuipililila.” 


83. Soni akum'busya (mmwe Muhammadi £#£) ya Dhul-Qarnain. Jilani: 
“Tinansoomele sine mwa abali syakwe.” 


84. Chisimu Uwwe twampele machili gakutamila pa chilambo, ni 
twampele soni litala lyakutendela chilichose. 


85. Ni jwakuyiye litala (lyakulungama ku ilambo yakwigulo). 


86. Mpaka pajwaiche pakutiwilila lyuŵa (mukalole kameso), walisimene 
linankutiwila petanda lyamatope gamapiliu, ni wasimene palakwepo 
wandu (makafili). Twatite: “E mmwe a Dhul- Qarnain! Naga nkusaka 
komboleka kwapa ilagasyo kapena kwatendela yambone.” 


87. Jwalakwe jwatite: “Sano jwatesile lupuso (pakun’galagatila jwinepe 
jwangaŵaga Allah), basi chitumpe ilagasyo, kaneko tachiuchisyidwa 
kwa Ambujegwe, ni tachija kunnagasya ni ilagasyo yakunyalaya 
kusyene.” 

88. “Nambo jwaakulupilile ni kutendaga yambone, nikuti akwete kupata 


jwalakwejo malipilo gambone, soni chitunsalile yakwepepala mu 
ichindu yetu (yakun’jongolela).” 


89. Kaneka jwakuyiye soni litala (lyakulungama ku ilambo yakundawi). 


90. Mpaka pajwaiche pakopochela lyuŵa (mukalole kameso), walisimene 
linankwakopochela wandu wanganitwawichila chakwasiwilila ku 
lyalakwelyo. 


91. Mwele nimuyaŵelele, chisimu soni Uwwe twaisyungwile yosope 
yayaliji kukwakwe (Dhul-Qarnain) paaimanya chenene. 


92. Kaneko jwakuyiye soni litala (line). 


93. Mpaka pajwaiche chilikati chamatumbi gaŵili, wasimene 
chamungulugulu mwakwemo wandu wakuchelewa kupikana 
chiwecheto. 

94. Wanganyao watite: “E mmwe a Dhul-Oamain! Chisimu Yaajuju ni 
Maajuju akuwatanganya pa chilambo. Ana ngakomboleka kuti tumpe 
malipilo kuti m’biiche chilikati chetuwe ni wanganyao chakusiwilila?” 


95. Jwalakwe jwatite: “Ichindu yangombolasyisye une Ambuje 
wangu, iwele yambone nnope (kupunda yankusaka kumbayo), 
basi mungamuchisyani mwamachili, timbiche chilikati chenu ni 
wanganyao chakusiwilila chakulimbangana.” 


96. “Mumbani ipande ya isyano.” Mpaka pandema jajwagumbesye mpata 
wa matumbi gawiligo (ni isyanoyo), jwatite: “Pepelelani (moto).” 
Kwikanila ndema jajwaitesile (isyanoyo kuwa yechejeu mpela) moto, 
jwatite: “Mumbani ntofu wenyelenyenduche naupungulile pachanya 
pakwe.” 


97. Basi (Yaajuju ni Maajuju) nganakombola kwela pachanya pakwe, 
nambo soni nganakombola kuchipowola. 


98. (Dhul-Oarnain) jwatite: “Awu ni ukoto wakuumila kwa Ambuje 
wangu. Basi pachichiika chilanga cha Ambuje wangu (chakopochela 
Yaajuju ni Maajuju Kiyama jili jisigele panandi), tachichitenda 
(chakusiwililachi) kuwa chakusyajidwa. Sano chilanga cha Ambuje 
wangu chiwele chakuonaonape.” 


99. Ni tuchaleka lyele lisikulyo (lyakopochela Yaajuju ni Maajuju) wane 
mwa wanganyao (wakusakala) achajinjililaga wane, ni lichigombedwa 
lipenga, pele ni tuchasonganganya wosope wene pamo. 


100. Ni tuchijionesya palangulangu Jahannama lyele lisikulyo kwa 
achimakafili. 


101. Awala wagaliji meso gao m'chisiwilo kuleka (kulola) chikumbusyo 
Changu (Qur’an), ni waliji soni akakukombola kupikana (Qur’anijo). 


102. Ana awala wakanile, akuganichisya yanti mpaka wasyusye 
achikapolo Wangu (Achimalaika ni Achimitume) kuwa akugosa 
kuuneka Une? Chisimu Uwwe twalinganyichisye achimakafili 
Jahannama kuwa malo gakwichila. 

103. Jilani (mmwe Muhammadi ££): “Ana tuntagulile ya waali wakwasika 
nnope pa itendo (yao)?” 


104. “Awala wagasokonechele masengo gao pa umi wa duniya (ligongo 
lya ukafili), kutendaga wanganyao achiganichisyaga yanti wanyao 
akukolosya itendo.” 


105. Wanganyao ni awala waayikanile ilosyo ya Ambuje wao kwisa soni 
yakusimangana ni Jwalake, basi ni gajonasiche masengo gao, mwanti 
ngasitwawichila wanganyao lisiku lya Kiyama sikelo (jakwapimila 
masengo gao). 


106. Galakwego ni malipilo gao; (jajili) Jahannama, ligongo lya ukafili 
wao, ni wagatesile ma Aya Gangu kwisa soni Achimitenga Wangu 
chipongwe. 


107. Chisimu awala waakulupilile ni kutendaga yambone, malo gao 
gakwichila kuchiwa ku Matimbe ga Mbepo ja Firdaus. 


108. Chakawe wandamo mwalakwemo, ngaja kusaka kutyokamo. 


109. Jilani (mmwe Muhammadi £#£): “Atamose mbwani jikaliji wino 
wakulembela malowe ga Ambuje wangu, mbwanijo jikamasile, 
malowe ga Ambuje wangu nkanigamale, namuno tungaiche najo 
(mbwani jine) janti mpela jijojo ni konjechesya.” 


110. Jilani (mmwe Muhammadi %%): “Chisimu une mundu mpele 
jenumanja. Ikujuwulidwa kukwangu yanti: Chisimu nnungu jwenu ni 
Nnungu Jumpepe. Sano jwaakusachilila kusimangana ni Ambujegwe, 
basi apanganye masengo gambone, ni akasawanganya pa ibada 
yakwagalagatila Ambujegwe ni jwalijose.” 








i Sûrat 19. Maryam 


S Sûrat 19. Maryam 


Mulina lya Allah, Jwaukoto wejinji, 
Jwachanasa channope. 


1. Kdf-Hd-Yd- ‘Aîn-Swåâd.!" 




















2. (Achi ni) chikumbusyo cha ukoto wa Ambuje wenu (Allah) pa kapolo 
Jwakwe Zakariya. 


3.Pandema jajwawilasile Ambujegwe (Allah) ni m'bilango wakusongona. 


4. Jwatite: “E Ambuje wangu! Maupa gangu gatochomele, ni ntwe wangu 
ujenele uli, ni nganimbeje jwantapane pakum’benda Mmwe Ambuje 
wangu (kwanti ni nganjanga).” 


5. “Chisimu une ngwajogopa achalongo achimijangu (kuti atakonanga 
Dini) panyuma pangu, sano wankwangu ni ali wapalale,!”! basi mumbani 
(mwanache) jwawinjila kuumila Kukwenu.” 


ni utume), soni chimuntende jwalakwejo Mmwe Ambuje wangu 
kuwa jwakunonyeledwa.” 


. (Jwasalilidwe kuti): “E mmwe Zakariya! Chisimu Uwwe tukumpa 
abali jakusengwasya ja mwanache lina lyakwe Yahaya, nganitumpeje 
jwalijose lyele linali kala kose.” 


. (Zakariya) jwatite: “Ambuje wangu! Chingole chantiuli mwanache 
kutendaga wankwangu wapalale, ni une pamasile pambiche pambesi 
pa uchekulu?” 


. (Lilaika) lyatite: “Mwele (ni muchiiwele). Ambuje wenu akuti: 
“Yalakweyo iwele yakwepepala Kukwangu, soni chisimu nan’ gumbile 
mmwejo kalakala nkanim'be kuwa chilichose.” 


[1] (19:1) Asi harufusi ni chimpepe mu isimosimo ya Qur’an. Ni pangali jwine 
jwaakumanyilila mate gakwe ikaweje Allah pe basi. 


[2] (19:5) Nnole chilaaki cha Aya ja (3:40). 

10. (Zakariya) jwatite: “Ambuje wangu! Mumbichilani chimanyilo 
(chachiimanyisye yanti wankwangu ajigele chilu)?” Lyalakwe 
(Lilaika) lyatite: “Chimanyilo chenu ni chanti; ngasinkombola 
kwawechetekasya wandu ilo itatu kutendaga n’di wambonembonepe.” 


11. Basi ni jwakopweche m'chigunguli chakuswalila ni kuonechela 
ku wandu wakwe, ni jwasalile wanganyao ni makono kuti: 
“Munswejesyani (Allah) kundawi ni kwigulo.” 


12. (Allah wansalile Yahaya kuti): “E mmwe Yahaya! Jigalani Chitabu 
(cha Taurat) mwamachili.” Ni twampele jwalakwe lunda (Iwa utume) 
ali jwannandi. 


13. Ni (twampele soni) chinonyelo (chakuwanganyichilana ni chanasa) 
kuumila Kukwetu, ni kuswejela (kusambi syantundu uliose), ni jwaliji 
soni jwawoga (wakun'jogopa Allah). 


14. Soni jwaliji jwakwatendela yambone achinangolo wakwe, soni 
nganawa jwakulikulungusya kapena jwakunyosya. 


15. Soni ntendele waliji pa jwalakwe kutandila lisiku lyajwapali, ni lisiku 
lyakuwa nambo soni (uchiwa pajwalakwe) lisiku lyajuchiukulidwa 
m’malembe ni kuwa ni umi soni. 


16. Soni munsalani Maryam m’Chitabu (achi cha Qur’an), pandema 
jawaatukwiche achalongo achimijakwe (ni kulungama) kuupande 
wakundawi (wansikiti wa Baitul Muqaddas). 


17. Ni jwawisile chakusiwilila ku wanganyao. Basi ni twantumichisye 
Nsimu Wetu (Jibulilu), ni walilandenye kukwakwe nti chisawu 
mundu jusyesyene. 


18. (Maryam) jwatite: “Chisimu une ngulijuya mwa (Allah) Jwaukoto 
wejinji kukwenu, nam'baga mmwejo wawoga (wakun'jogopa 
Allah).” 


19. (Lilaika) lyatite: “Chisimu une ntenga jwa Ambuje wenu, (mbiche) 
kukumpa ntuka wa mwanache jwanswela.” 

20. (Maryam) jwatite: “Chingole chantiuli mwanache kutendaga 
nganangwayeje mundu jwalijose (jwannume), soni nganimba 
jwachigwagwa?” 


21. (Lilaika) lyatite: “Mwele (ni muchiiwele), Ambuje wenu akuti: 
“Yalakweyo iwele yakwepepala Kukwangu, soni kuti tuntende 
jwalakwejo kuwa chisimosimo kwa wandu, ni ukoto wakuuma 
Kukwetu, soni (achi) ni chiwele chilamusi chelamulelamule.” 


22. Basi (Maryam) ni wajigele chilu cha jwalakwe (Isa),!"! basi (Maryam) 
ni jwatukwiche nacho (chilucho kulungama) kuupande wakunaula (wa 
ku Baitulaham). 


23. Sano ulwele wakunkuuli wanyyikasyisye ku chisichi cha ntende. 
Jwalakwe jwatite: “Nkongwene! Nabola ningaawe nkaniiŵe 
yalakweyi, ngati ngaliji jwakuliwalichika kusyene.” 


24. Basi (Lilaika) lyam’bilasile (Maryam) chamwiwanda mwakwe, 
(lichitiji): “Ngasin'dandaula. Chisimu Ambuje wenu antendele 
mwiwanda mwenumo kapwapwa.” 


25. “Soni ligwedanyilani chisichi chantendecho, tijumpatuchile tende 
jwan'jiwu.” 

26. “Basi lyani, mwani ni ntuulasye liso (lyenu). Sano naga mum’bone 
mundu jwalijose, basi n'jile (ni makono) kuti: “Chisimu une ndaŵile 
nasili kwa (Allah) Jwaukoto wejinji jakuleka kuwecheta, mwanti lelo 
nganam’bechetekasya mundu jwalijose.” 


27. Basi ni jwaiche najo (mwanachejo) ku wandu wakwe ali am'beleche. 
Wanganyao Ñatite: “E mmwe Maryam! Chisimu pamasile pam’biche 
ni chindu chekulungwa nnope (chakusimosya).” 


[1] (19:22) Kajigale ka Maryam chiilu chakupagwa Isa; Allah akuti: “Soni 
(munkumbuchilani Maryam) ajula jwawaugosile utukani wakwe, ni 
twapepelele mwa jwalakwe (umi) kuumila kwa Nsimu Wetu (Jibulilu ni 
kupagwa Isa jwangali babagwe), ni twantesile jwalakwe ni mwanagwe kuwa 
chilosyo kwa iwumbe yosope.” (21:91) 

Iwechetedwe yanti: Jibril %4% jwagambile kupepelela umi pa mitima pa 
Maryam, basi papopo Maryam wakwete chiilu changali walume. 

28. “E mmwe alumbuwao Haruna! Atati wenu nganawa mundu 
jwangalumbana, namuno achikulu wenu soni nganawa wachigwagwa.” 


29. Basi (Maryam) wannaanjiile (mwanache kuti awechetane najo). 
Wanganyao watite: “Chitum’bechetekasye chinauli mwanache jwanti 
ali nnuuli?” 


30. (Mwanache) jwatite: “Chisimu une kapolo jwa Allah, ambele Chitabu, 
ni andesile kuwa Ntume.” 


31. “Soni andesile kuwa jwaupile palipose pandili, ni anjisyisye kuswali 
ni kutola Zaka muchinonjelele ndili chijumi.” 


32.“Ni kwatendela yaukoto mama wangu, ni nganandenda kuwa 
jwakulikwesya, kapena jwantapane.” 


33. “Soni ntendele uli kukwangu kutandila lisiku lyanapali, ni lisiku 
lyatinjiwa, kwikanila soni lisiku lyatinjiukulidwa m'malembe ni 
kuwa ni umi soni.” 


34. Jwalakwe ni Isa mwanache jwa Maryam. (Aga ni) malowe gakuona 
gaakuwa (Akilisito) ali nkugakaichila. 


35. Nganiiwa yakuwajilwa kwa Allah kulitendela mwanache jwalijose, 
kuswejela ni Kwakwe. Pati asachile chilichose (kuti chipatikane), basi 
agambaga kuchisalila kuti “M'be!” Ni chikasawaga. 


36. (Isa jwatite) “Soni chisimu Allah ni M’mbuje gwangu soni M’mbuje 
gwenu, basi mun’ galagatilani. Ali ni litala lyagoloka.” 

37. Basi ni gaatiindeene makuga (ga Akilisito) chilikati chao (pakwamba 
ya Isa, wane kutiji mwanache jwa Nnungu, wane nnungu jwene, 
wane jumpepe mwa milungu jitatu), basi ipotesi tiikawe ya awala 
wawakanile yakuja kuonechela pansongano wa lisiku lyekulungwa. 

38. Kaje kupikanichisya wanganyao (achimakafilio) ni kulolechesya 


lisiku lyatachituichilila! Nambo walupuso lelo (pa duniya pano), ali 
mu kupotela kwakuonechela. 


39. Soni mwatetelani wanganyao ya lisiku lyamadandausi, ndema 

jachichilamulidwa chilamusi (chakwinjila ku Mbepo ni ku Moto), 
kutendaga wanganyao (pa duniya pano), ali nkulilechelela soni 
ngakukulupilila. 


40. Chisimu Uwwe ni watuchitawalila litaka ni yaili palakwepo (yosope 
ichiwa Yetuwe panyuma pakuwa iwumbe yosope), soni Kukwetu 
tachiuchisyidwa. 


41. Soni munsalani Ibrahima m’Chitabu (achi cha Our'an), chisimu 
jwalakwe jwaliji jwakuwecheta yakuona soni Ntume. 


42. Pandema jawatite kwa babagwe: “E baba wangu! Ligongo chichi 
nkugalagatila chindu changapikana, changalola soni changawa 
nkunkamuchisya chilichose?” 


43. “E baba wangu! Chisimu une umbichilile umanyilisi 
wanganium’bichilila mmwe, basi munguyaani, tinan’jongolele 
kwitala lyagoloka.” 


44. “E baba wangu! Ngasimun'galagatilaga shetani, chisimu shetani kwa 
(Allah) Jwaukoto wejinji juwele jwakunyosya kusyene.” 


45. “E baba wangu! Chisimu une ngogopa kuti itakwika mwainkwayiye 
ilagasyo kuumila kwa (Allah) Jwaukoto wejinji, ni kuwa mmwejo 
nsyowe jwa shetani.” 


46. (Babagwe) watite: “Ana nkujiwenga milungu jangu mmwe 
Ibrahima (niligongo lyakwe nkujigamba)! Chisimu naga ngankuleka 
(yakujigambayo) chinansome kwene (maganga), soni mundyochelani 
ndawi jeleu (tukaonegana).” 


47. (Ibrahima) jwatite: “Ntendele uwe kukwenu! Chinam'bendele 
chikululuko kwa Ambuje wangu, chisimu Walakweo awele 
wakundendela nnope une ukoto.” 


48. “Soni chinantundumalile wanganyammwe ni yankuiwenda kunneka 
Allah, une ni chinam'bendeje Mmbuje gwangu. Ngwete chikulupi 
chanti ngamba jwantapane pakum’benda Mmbuje gwangu (kwanti ni 
ngajanjidwa duwa jangu).” 

49. Basi ndema jawatundumalile wanganyao ni yawaliji nkuigalagatila 
kunneka Allah, twampele jwalakwejo Isihaka ni Yaakuubu, soni 
jwalijose (mwa wanganyao) twantesile kuwa Ntume. 


50. Ni twapele soni wanganyao kuumila mu ukoto Wetu (chipanje ni 
wanache), ni twawichile kusalidwa kwambone soni kwapenani (ni 
wandu wadini syosope). 


51. Soni munsalani Musa m'Chitabu (achi cha Our” an), chisimu jwalakwe 
jwaliji jwakusagulidwa ni kuswejesyedwa, soni jwaliji Ntenga soni 
Ntume. 


52. Ni twam'bilasile kuumila kun’dyo kwetumbi, ni twam'bandichisye 
kuti tuwechetane najo mwakusongona. 


53. Ni twampele (Musa) kuumila mu ukoto Wetu nchimwenegwe Haruna 
kuwa Ntume. 


54. Soni munsalani Ismaila m’Chitabu (achi cha Qur’an), chisimu 
jwalakwe jwaliji jwakuona pachilanga, soni jwaliji Ntenga soni 
Ntume. 


55. Soni jwaliji nkulichisya liwasa lyakwe kuswali ni kutola Zaka, soni 
jwaliji jwakunonyeledwa kwa Ambujegwe (Allah). 


56. Soni munsalani Idrisa m’Chitabu (achi cha Qur’an), chisimu jwalakwe 
jwaliji jwakuwecheta yakuona soni Ntume. 


57. Ni twannyakwile (ni kum'bika) malo gapenani kusyene. 


58. Wanganyao ni awala wawapele Allah chindimba, mwa achimitume, 
mu wanache wa Adam, ni mu awala watwajigele pamo ni Nuhu 
(m'chombo), ni mu wanache wa Ibrahima ni Israila, ni mu awala 
watwajongwele ni kwasagula. Pati gachisoomedwaga kukwao ma 
Aya ga (Allah) Jwaukoto wejinji, akasasenjelemukukaga kusujudu 
aku anankulila. 


59. Basi ni yasipwiche panyuma pao isipuka (wanache ni isukulu 
yakusakala), wasijonasile swala (pangasilondesya chenene kasiswali 

kakwe kapena kusileka kwene), ni wakuyiye isako (yao), ni tachija 
kusimangana nao Moto. 


60. Ikaweje awala watesile toba, ni kulupilila, ni kutendaga yambone, 
basi wanganyao takajinjile ku Mbepo, soni ngaja kutendedwa lupuso 
pa chilichose. 


61. (Takagajinjile) Matimbe Gandamo, agala gatawene nao chilanga 
(Allah) Jwaukoto wejinji achikapolo Wakwe mwangali kugaona. 
Chisimu Jwalakwe chilanga Chakwe chiwele chakwika. 


62. Ngaaja kupikana mwalakwemo malowe gangali mate, ikaweje 
salam (kulamuchila kwantendele), soni akwete kupata lisiki lyao 
mwalakwemo kundawi ni kwigulo. 


63. Jalakwejo ni Mbepo jatukaape kujitawala mwa achikapolo Wetu 
wawaliji wawoga (wakun’jogopa Allah). 


64. Ni ngatukasatulukaga (uwwe Achimalaika) ikaweje kwalilamusi lya 
Ambuje wenu (mmwe Muhammadi £#£), iwele Yakwe yaili paujo 
petu ni yapanyuma petu kwisa soni yaili chilikati chayalakweyo, ni 
nganawa Ambuje wenu wanti ni kuliwalila. 


65. M'mbuje jwa kumawunde ni petaka ni chilikati cha iwiliyi, 
basi mun'galagatileje (Jwele pejo), soni jendelechelani kupilila 
pakun’galagatila Jwalakwe. Ana pana jwankummanyilila 
jwakulandana Najo pakolanjidwa? 


66. Sano mundu (kafili) ni akutiji: “Ana ndili mbwile, nambo yakuona 
chinjikoposyedwa (m”malembe) ni kuwa ni umi?” 

67. Ana mundu ngaakukumbuchila kuti chisimu Uwwe twan’ gumbile 
jwalakwejo kalakala kutendaga nganawa chilichose? 


68. Basi ngwalumbila Ambuje wenu! Chisimu Uwwe tuchasonganganya 
wanganyao pampepe ni mashetani, kaneka ni tuchiika nao kusyene 
mungulugulu mwa Jahannama ali chitindiwalile. 


69. Kaneko ni tuchikoposya kusyene kuumila mwikuga lililyose jwalijose 

mwa wanganyao jwawaliji jwakupelenganya nnope pakunnyosya 
(Allah) Jwaukoto wejinji. 


70. Soni chisimu Uwwe, ni watukwamanya chenene wali wakuwajilwa 
kuujinjila walakwe (Motowo). 


71. Soni pangali jwalijose mwa jenumanja ikaweje chakaujomboche 
(Motowo), chiwele (chalakwechi) kwa Ambuje wenu chilamusi 
chelamulelamule. 


72. Kaneko ni chitukaajokole awala wawaliji ni woga (wakun'jogopa 
Allah), ni chitukaaleche mwalakwemo walupuso ali chitindiwalile. 


73. Sano naga gachisoomedwaga kukwao ma Aya Getu gakupikanika 
chenene, awala waakanile akasatiji kwa awala waakulupilile: “Ana 
lyapi mwa makuga gawili (lyajenumanja kapena lyetuwe) lyalili ni 
malo gambone nnope gakutama soni lyalili nganya jambone nnope 
(jakuchimbichika)?” 


74. Ana jilingwa mwa mikutula jatwajijonasile paujo pao, jajakwete 
ndundu syambone nnope kwisa soni kaoneche kambone? 


75. Jilani (mmwe Muhammadi #£): “Mundu jwali nkusokonechela, 
basi (Allah) Jwaukoto wejinji channundile jwalakwejo ndawi (jaumi 
wakwe), kwikanila pandema jataachiiona yaakuwa nkupedwa 
chilanga — mwine ilagasyo kapena ndawi (jakwichila Kiyama) — basi 
tachimanyilila kuti nduni jwakwete malo gakusakala ni jwaakwete 
asilikali wangali machilili.” 


76. Sano Allah ni akwajonjechesyaga chongoko wandu waajongweche, 
soni masengo gambone gakwendelechela ni gagali gambone nnope 
kwa Ambuje wenu pa malipilo, soni ni kwakuujila kwambone (ngawa 
ya duniya yaakutwanjila achimakafiliyo). 


77. Ana mum'bweni ajula jwaagakaaniile ma Aya Getu, ni kuwecheta 
kuti: “Chisimu chene une (naga kumbuchisya soni ku umi pa Kiyama), 
chinjipedwa (soni) chipanje ni wanache (yaatite pakuumba pa duniya 
pano).” 

78. Ana jutekuilingula yakusisika, kapena jutawene chilanga ni (Allah) 
Jwaukoto wejinji? 


79. Ngwamba! Uwwe chitulembe yajukuwecheta, ni tuchin'jonjechesya 
ndawi jelewu nnope jailagasyo. 


80. Ni tuchintawalila (pajuchiwapo) yosope yajukwambayo (chipanje ni 
wanache wakweo), ni juchituichilila (ku Kiyama) juli jikajikape. 


81. Eti wanganyao alitendele milungu jinepe kunneka Allah, kuti jape 
wanganyao machili ni uchimbichimbi. 


82. Ngwamba! (Waakuti achimilungu waowo) tachikukana kwagalagatila 
kwaoko, ni tachisyuka kuwa atinda wao. 


83. Ana ngankuiona yanti Uwwe tukugatumisyaga mashetani pa 
achimakafili gagakwakwembelechesyaga kusyene (kutenda 
yakusakala)? 


84. Basi ngasintenda chitema pa wanganyao (kuti apedwe ilagasyo 
mwachitema), chisimu Uwwe tukuwa tulinkwawalanjila wanganyao 
chiwalanjilo (chamasiku gao, pachigakwanapo tuchapa ilagasyo). 


85. Lisiku lyatuchasonganganya wandu wawoga (wakun'jogopa Allah) 
ulendo wa kwa (Allah) Jwaukoto wejinji, ali m’mikutula jekwele mu 
yakwela. 


86. Ni tuchasakula akulewa wa ku Jahannama ali ni njota (mpela 
yaikasatiji pakusakulidwa ilango yanjota wakukumwa mesi). 


87. Ngasakola machili gakuchondelela ikaweje jwapochele chilanga (cha 
lusa) kuumila kwa (Allah) Jwaukoto wejinji. 


88. Wanganyao ni akutiji: “(Allah) Jwaukoto wejinji alitendele 
mwanache.” 


89. Chisimu pamasile pam'biche nacho chindu chakunyalaya kusyene 
(pa yankuwechetayi). 


90. Mawunde gakusigalaga panandi kuti gapasuchepasuche ni malowego, 
nombe litaka ganjikaganjika, nombe matumbi kugwa ni katikakatika. 

91. Ligongo lyakunnambuchisya (Allah) Jwaukoto wejinji kuti jwana 
mwanache. 


92. Soni nganiiwa yakuwajilwa kwa (Allah) Jwaukoto wejinji kulitendela 
mwanache. 


93. Pangali jwalijose jwaali kumawunde ni petaka ikaweje chijuchiyika 
kwa (Allah) Jwaukoto wejinji juli kapolo. 


94. Chisimu pamasile pawakusenye wanganyao pakwamanya chenene, 
ni wawalasile chiwalanjilo chakwana. 


95. Soni wosope weneo tachim'bichilila (Allah) lisiku lya Kiyama 
jikajika. 

96. Chisimu awala waakulupilile ni kutendaga yambone, (Allah) 
Jwaukoto wejinji tachawichila wanganyao chinonyelo. 


97. Basi chisimu tujijepepesye jele (Qur’aniji) m'chiwecheto chenu 
(mmwe Muhammadi #£), kuti mwasengwasye najo wandu wawoga 
(wakun'jogopa Allah), ni kwatetela najo wandu wamakani. 


98. Ana jilingwa mwa mikutula jatwajijonasile paujo pao? Ana pana 
jwalijose jwankum'bona (mmwe Muhammadi £) mwa jamanjao 
kapena kupikana nswakanyo wakwe? 

S] Sûrat 20. Twâhâ gs 


Mulina lya Allah, Jwaukoto wejinji, 
Jwachanasa channope. 














1. Twa-Hd.!! 
2. Nganituntuluchisya mmwe (Muhammadi ££) Qur’an kuti nnagasiche. 
3. Nambo kuti jiwe chikumbusyo kwa mundu jwaakun'jogopa (Allah). 


4. Chakutulusyidwa chakuumila kwa Ajula jwawagumbile litaka ni 
mawunde gagali kwinani nnope. 


5. (Jwalakwe ni Allah) Jwaukoto wejinji, jwatenjele pa Arishi (Chindanda 
Chaulungu katenjele kakulandana ni uchimbichimbi Wakwe). 


6. Iwele Yakwe yosope yaili kumawunde ni yaili petaka ni yaili chilikati 
chakwe, kwika soni yaili pasi petaka. 


7. Sano kanga chinnyanyiche lilowe (pakuomba duwa kapena kutenda 
mwakusongona; yalumope), ngati chisimu Jwalakwe (Allah) 
jukumanyilila yaasili ni yakusisika nnope. 


8. Allah! Pangali nnungu jwine (jwakuwajilwa kun'galagatila) ikaweje 
Jwele pejo, Jwalakwe jukwete Mena gambone nnope. 
9. Soni ana jinyyiche abali ja Musa? 


10. Ndema jajwauweni moto, basi ni jwalisalile liwasa lyakwe kuti: 
“Jembechelani! Chisimu une nauweni moto; mwine une kuwa nkwika 
nacho kukwenu chisinga kuumila mu walakweo, kapena chingapate 
pa motopo jwakunondolela (litala).” 


11. Basi ndema jajwauwichilile (motowo) jwawilanjidwe (kuti): “E 


mmwe Musa!” 


[1] (20:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

12. “Chisimu Une ni Nam’mbuje gwenu! Basi wulani ilatu yenu; 
chisimutu mmwe n'di pachiwata chakutakata (chakuwilanjikwa) 
Tuwaa.” 


13. “Soni Unenansagwile (kuwa Ntume), basi pikanilani yaikujuwulidwa.” 


14. “Chisimu Une ni Allah! Pangali nnungu jwine (jwakuwajilwa 
kun’galagatila) ikaweje Unepe, basi mungalagatilani, ni n'jimicheje 
Swala mwakolosya pakungumbuchila Une.” 

15. “Chisimu Kiyama jikwisa, melepe ngujisisa, kuti mundu jwalijose 
akalipidwe pa yaakupanganya.” 

16. “Sano akasansiwilikanganya ata panandi kuleka (kulupilila) ya 
jalakwejo ajula jwangakujikulupilila, ni jugamba kuya isako yakwe; 
ntakwisa mwan'jonasiche.” 


17. “Ana nichichi chele chachili mu nkono wenu wan'dyo mmwe Musa?” 


18. Jwalakwe jwatite: “Jalakweji nisimbo jangu, ngujijegamilaga 
jalakweji (pakwenda), ni ngupakatichisyaga masamba gakulichisya 
ngondolo syangu, nambo soni une ngwete mu jalakweji ipaka ine.” 


19. (Allah) jwatite: “Jiponyani mmwe Musa!” 


20. Ni wajiponyisye; basi ajile sai wajiweni jisyuchile lijoka lyakwenda 
mwaluwilo. 


21. (Allah) jwatite: “Likamulani, soni nkajogopa. Chituliuchisye mu 
kawe kakwe kandanda (kuwa simbo).” 


22. “Soni kwapatisyani ligasa lyenu kungwapa kwenu; chilikopoche lili 
lyeswela (lyakumelemenda) ngawaga mwaulwele, (chele nikuwa) 
chisimosimo chine.” 


23. “Kuti tunnosye ine mu isimosimo Yetu yekulungwakulungwa.” 


24. “Jaawulani kwa Firiauna, chisimu jwalakwejo jusumbile mpika 
(pakulikwesya).” 


25. (Musa) jwatite: “Ambuje wangu! Sapangulilani chidali changu.” 

26. “Nimunjepepachisye masengo gangu.” 


27. “Soni gopolaani chiundo palulimi pangu (ngawechetaga 
mwachimeme).” 


28. “Kuti (wandu) akapikanichisyeje yakuwecheta yangu.” 

29. “Soni mbichilaani nkungamuchisya jwakuumila kwiwasa kwangu.” 
30. “(Jwali) Haruna, nkulugwangu.” 

31. “Limbisyani ni jwalakwejo machili gangu.” 

32. “Soni mum’bwangani mmasengo gangu (gakulungusya utenga).” 
33. “Kuti tunswejesyeje Mmwejo (Allah) kwejinji.” 

34. “Ni tunkumbuchileje kwejinji.” 

35. “Chisimu Mmwe m'bele wakutulolechesya uwwe.” 


36. (Allah) jwatite: “Pamasile pampedwile iwendo yenuyo, E mmwe 
Musa!” 


37. “Soni chisimu chene Uwwe twampele mmwe ukoto ndawi jine 
(kalakala).” 


38. “Ndema jatwajuwulile mama wenu yatwajuwulile.” 


39. “(Yanti) mum'biikaani jwalakwe (mwanachejo) mwibokosi, ni 
nkaliwiche nnusulo, basi lusulo chilumponye munjengwe, (sano 
palakwepo) amagongo Wangu wali soni amagongo wakwe tan'jigale. 
Ni nawisile chinonyelo penumwe chakuuma Kukwangu (kuti m'be 
wakunonyeledwa ni wandu wosope), nambo soni kuti nneledwe kwa 
Liso Lyangu (mwakuloledwa ni Une).” 


40. “(Kumbuchilani) katema kawajendaga alumbu wenu (kuja kwiwasa 
lya Firiauna) ni kuja kuti: “Ana nannanjile kwa mundu jwampaka 
akombole kunnela jwalakweju?” Basi ni twam'buchisye kwa achikulu 
wenu, kuti gatulale meso gao, nambo soni kuti akadandaula. Kaneka 
ni mwauleje mundu (mwakuluchisya), basi ni twan'jokwele ku 

madandausi gamakulungwa, ni twan'dinjile mmwejo ni mayeso 
gausito nnope. Kaneka mwatemi yaka igala ni wandu wa ku Madyana. 
Kaneko nim'biche (apa) mwampango (Wangu wakumpa utume n'di 
niyaka makumi ncheche) E mmwe Musa!” 


41. “Ni nansagwile mmwejo kulisagulila Nansyene (kuti m'be ntume 
Jwangu).” 


42. “Jaulani mmwe ni akuluwenu pamo ni isimosimo Yangu, soni 
ngasimpela pakungumbuchila Une.” 


43. “Jaawulani wanawawilimmwe kwa Firiauna, chisimu jwalakwejo 
jusumbile mpika (pakulikwesya).” 


44. “Basi ni nkansalile malowe gakolowa kuti mwine jwalakwejo 
chijukachetelele kapena chijukajogope.” 


45. Wanganyao watite: “Ambuje wetu! Chisimu uwwe tukogopa kuti 
chakatuguwatile (nkanituyiche mwakuwecheta chilichose) kapena 
chakasumbe mpika (wakutulagachisya ni kulikwesya).” 


46. (Allah) jwatite: “Nkajogopa, chisimu Une ndinamwe, ngupikana soni 
ngulola.” 

47. “Basi mun'jaulilani, ni nkajile: “Chisimu uwwe mitenga jiwili ja 
Ambuje wenu, basi mwalekani awigule nowe wanache wa Israila, soni 
ngasimwalagasya. Chisimu tum'bichilile ni chisimosimo chakuumila 
kwa Ambuje wenu. Sano ntendele chiuwe kwa mundu jwaakukuya 
chongoko.” 


48. ‘Chisimu uwwe ijuwulidwe kukwetu yanti: Chisimu ilagasyo chiiwe 
kwa mundu jwaakukanila (yalakweyi) ni galauchila kumbali.” 


49. (Firiauna) jwatite: “Ana M’mbuje gwenujo ninduni, E mmwe Musa?” 


50. (Musa) jwatite: “M'mbuje gwetu ni Ajula jwaachipele chindu 
chilichose kagumbidwe kakwe, kaneka ni kuchijongolela (ku 
yaachiguumbiile).” 

51. (Firiauna) jwatite: “Nambi mikutula jandanda jili uli (jajapite mmwe 
nkanim'biche)?” 


52. (Musa) jwatite: “Umanyilisi waajimanya jalakwejo uli kwa Ambuje 
wangu m'chitabu (chailembedwemo ichindu yosope), Ambuje wangu 
wangawa nkusoya namuno kuliwalila.” 


53. Ajula jwam'biichiile litaka kuwa chakutandika, ni ampaanjiile 
mwalakwemo matala, ni atulwisye kuumila kwinani mesi (gawula), 
ni tukopwesye ni galakwego mitundu jakulekanganalekangana ja 
mmela. 


54. Lyagani soni illichisyeje ilango yenu. Chisimu mu yalakweyo mwana 
ilosyo kwa achinsyene lunda. 


55. Kuumila mwalakwe (mwitakamo) tun’ gumbile, soni mwalakwemo 
chitum’buchisye, nambo soni kuumila mwalakwemo tuchinkoposya 
ndema jine (pa Kiyama). 


56. Soni chisimu chene twannosisye jwalakwe (Firiauna) isimosimo Yetu 
yosope yene, nambo jwasisisye ni kana. 


57. (Firiauna) jwatite: “Ana ntuwichiiliile kuti ntukoposye m’chilambo 
mwetu ni usawi wenu, E mmwe Musa!” 


58. “Chisimu nowe wakwe chitum'bichilile ni usawi wanti mpela 
uwwuwu, basi wiikaani chilikati chetuwe nomwe chilanga 
(chansongangano) changawa nkuchikulusya uwwe kapena mmwe, 
(chitusimanganile) pamalo pakuwajilwa.” 

59. (Musa) jwatite: “Chilanga chenu (chiwe) lisiku lyakulipeta (Iyuwa 
lyaung’ando), ni tasonganganyisidwe wandu ndawi jakwela nsana.” 

60. Basi Firiauna jwagalawiche ni kuja kusonganganya matipwi gakwe, 
kaneka jwaiche (ni asawi lisiku lyachilanga). 


61. Musa jwasalile wanganyao kuti: “Kutapana kwenu wanyamwe! 
Ngasimunsepelela Allah unami, atakwika mwanteketulenye ni 
ilagasyo, soni pamasile paajonasiche mundu jwaasepelele unami.” 

62. Basi (asawi) waakanganile chilikati chao pa ichindu yao (yakwamba 
Musa ni nkulugwe), ni wasongonelene mwantemela. 


63. Wanganyao watite (mukusongonelana mwao): “Chisimu wanyawatu 
asawi (wamanye chenene), ni usawi waowo akusaka kuti ankoposye 
jenumanja m'chilambo mwenu, ni kumasya nyendele jenu jajili 
jambone nnope.” 


64. “Basikusanyani matipwi genu, kanekanim’biche n’dim’miselamisela, 
soni chisimu lelo chawe jwakupunda mundu jwatawe jwapenani 
(pakulongolela matipwi gakwe).” 


65. Wanganyao watite: “E mmwe Musa! Ana chimponye mmwe 
(kundanda), kapena uwwe ni wachituwe wandanda kuponya?” 


66. (Musa) jwatite: “Nambo ponyani (kaje) jenumanja.” Basi ajile sai, 
ngonji syao (asawi wala) ni simbo syao syaonekaga kukwakwe 
(Musa) ligongo lyausawi wao nti chisawu sikwenda mwaluwilo. 


67. Basi ni wampatile woga mu ntima mwakwe Musa. 


68. Twatite: “Nkajogopa, chisimu mmwejo ni watim'be wapenani 
nnope.” 


69. “Sano ponyani chachili kunkono wenu wan'dyo, chichimile 
yaalinganyisye, chisimu wanganyao alinganyisye matipwi gansawi, 
sano nsawi nganawa apundile palipose patayiche (ni ukombosi 
wakwe).” 


70. Basi asawi wasenjelemukwiche kusujudu, ni watite: “Tunkulupilile 
M’mbuje jwa Haruna ni Musa.” 


71. (Firiauna) jwatite: “Aa! Jenumanja munkulupilile jwalakwe 
nkaninampe luusa? Nikuti jwalakweju chisimu chene ni jwankulungwa 
jwenu jwawan'jiganyisye usawi. Basi chingate kwene makono 
genu ni ngongolo syenu mwakutindanya (ligasa lyakun'dyo ni likau 
lyakunchiji, kapena ligasa lyakunchiji ni likau lyakun'dyo), soni ni 
chinankomele kwene pa ipika ya mitende, ni timmanyilile kwene 
kuti wani mwetuwe (une Firiauna kapena Nnungu jwa Musa) waali 
wakupeleka ilagasyo yakupoteka nnope ni yakwendelechela.” 

72. Wanganyao watite: “Uwwe nganituwa tunsagwile mmwe kuileka 
ayi (yakuona) yaituichilile yakuonechela palangulangu, ni kunneka 
Ajula (Allah) juwatugumbile. Basi pitisyani chilamusi chankusaka 
kupitisya, chisimu mmwe nkwete ukombosi wakupitisya chilamusi 
chakwayana ni auno umi wa duniya pe.” 


73. “Chisimu uwwe tunkulupilile M’mbuje gwetu kuti atukululuchile 
ilewi yetu, kwisa soni usawi wantukanganichisye (kutenda), soni 
Allah ni jwali Jwambone nnope (pamalipilo kumpunda mmwe naga 
kun'jitika), soni Jwakwendelechela nnope (pakupeleka ilagasyo 
kumpunda mmwe naga kunnyosya).” 


74. Chisimu jwatiwaichilile Ambujegwe juli jwakulewa, basi chisimu 
jukwete kupata jwalakwejo Jahannama, ngajuja kuwa kwalakweko 
soni ngajuja kola umi (wambone). 


75. Sano jwatiwaichilile juli jwakulupilila, juli jumasile pajutesile 
yambone, basi wanganyao akwete kupata mauchimbichimbi gapenani 
kusyene. 


76. Matimbe Gandamo, sulo sikujilima cha pasi pakwe, chakawe 
wandamo mwalakwemo, soni galakwega ni malipilo gamundu 
jwaliswejesye. 


77. Soni chisimu chene Uwwe twan'juwulile Musa (malowe ganti): 
“Wigulani lwachilo ni achikapolo Wangu, ni mwapanjile litala 
lyejumu m’mbwani, nkajogopa kamulwa (ni Firiauna) soni nkawa ni 
woga (uliose mpela kumilwa).” 


78. Sano Firiauna ni asilikali wakwe wakuyiye wanganyao, basi ni 
gaunichiile m"mbwanimo (mesi) gagaakutiiche. 


79. Sano Firiauna wapotelesye wandu wakwe, soni nganiwajongola. 


80. E jenumanja wanache wa Israila! Pamasile patwan'jokwele kwa 
mmagongo jwenu, ni twampele chilanga (chakwiisa ku) upande 
wakun'dyo wetumbi, ni twantuluchisye manna ni saliwa. 

81. (Ni kuntenda kuti): “Lyagani mu yambone yatumpeleyi, ni nkasumba 
mpika pa yalakweyi, jitakwika mujintuluchile gasabu Jangu. Sano 
jwajikuntuluchilaga gasabu Jangu nikuti pamasile pajujonasiche.” 


82. “Soni chisimu Une ni Jwakululuka kusyene kwa mundu jwatesile toba 
ni kulupilila, soni ni kutendaga yambone, kaneka ni kwendelechela 
kukuya chongoko (mpaka kuwa).” 


83. (Ndema jawakwesile Musa petumbi, Allah jwatite): “Ana nichichi 
chachintendekasisye kwanguya kwakwikanila kwaleka wandu wenu, 
E mmwe Musa?” 


84. Jwalakwe jwatite: “Wanganyao ali panyuma pangupa akunguya. 
Ni ndesile chitema kwika Kukwenu Ambuje wangu, kuti mpunde 
kunonyela.” 


85. (Allah) jwatite: “Basitu Uwwe pamasile patwalinjile mayeso wandu 
wenu panyuma penu, ni wapotelesye Saamiriyyu.” 


86. Basi Musa jwaujiile ku wandu wakwe juli ni gasabu soni juli 
jwakudandaula. Ni jwatite: “E wandu wangu! Ana M'mbuje 
gwenu nganijutawana namwe chilanga chambone? Kapena ndawi 
jachilangacho jalewipe kukwenu? Kapena nsachile kuti jintuluchile 
gasabu kuumila kwa M'mbuje gwenu, basi ni nkasile chilanga 
changu?” 


87. Wanganyao watite: “Uwwe nganitukasa chilanga chenu mwachisako 
chetu, nambo kuti uwwe twatwichidwe misigo ja ipeto yawandu 
(wa Firiauna), basi ni twaiponyisye (pamoto ni kunyelenyenduka 
nigumbika kang’ombe), basi iyyoyopeyo soni ni ijwatite pakuponya 
Saamiriyyu.” 


88. Ni wakopochesye (Saamiriyyu kuumila pamoto pala kasanamu ka) 
kang’ombe kakaliji kana chiwiliwili chakwanila, kakatendaga mpela 
kakutwamula. Basi wanganyao ni watite: “Aju ni nnungu jwenu soni 
ni nnungu jwa Musa, gamba kuti (Musa) juliwalile (niligongo lyakwe 
jujile kunsosa kwitumbi).” 

89. Ana nganayionaga yanti (kasanamuko) nganikauchisyaga malowe 
wanganyao (nganikaajangaga), soni nganikakola (machili) gakwapela 
ilagasyo namuno chikamuchisyo? 


90. Sano chisimu Haruna waliji ali wasalile kala wanganyao yanti: “E 
wandu wangu! Chisimu wanganyammwe m'bwatanganyisyidwe 
(chikulupi chenu) ni kalakweka. Sano chisimu M’mbuje gwenu ni 
(Allah) Jwaukoto wejinji; basi munguyani une (pakun'galagatila 
Allah), ni nkunde lilamusi lyangu (lyakunnekasya kukagalagatila 
kasanamuka).” 


91. Wanganyao watite: “Nganituwa tulesile kukagalagatila kalakweka 
ata panandi mpaka awujile kaje kukwetu Musa.” 


92. (Ndema jawausile Musa) watite: “E mmwe Haruna! Chichi 
chankanyisye ndema jamwaweni wanganyao kuti apotele,” 


93. “Kuti nkanguya? Ana mwanyosyisye lilamusi lyangu?” 


94. (Haruna) jwatite: “E mmwe mwanache jwa mama! Ngasimungamula 
ndeu syangu kapena ntwe wangu. Chisimu une najogwepe kuti 
(migule ni wane ni kwaleka wane) ntakwika muntite: “Ntandisye 
gawanyikana chilikati cha wanache wa Israila, ni nganin’dindilila 
malowe gangu.” 


95. (Musa) jwatite: “Chichi chantendekasyisye yalakweyi mmwe 
Saamiriyyu?” 


96. Jwalakwe jwatite: “Une naiweni yanganaiona wanganyao, ninasapwile 
panandi (litaka lyakuumila) mu sajo sya (hachi ja) Ntenga (Jibulilu), 
ninaliponyisye (pa moto payaliji ipeto ya wandu wa Firiauna 
yayagumbiche kang’ombe), mwanti yalakweyi ni yayambanjile ntima 
wangu.” 


97. (Musa) jwatite: “Basi tyokani, soni chisimu mmwe nkwete (ilagasyo) 
mu awuno umi (wa duniya) yanti chin' gambeje kuti: “Nkangwaya,” 
(chim'be wajika wangam'bandichila wandu), soni chisimu nkwete 
chilanga changawa nkuchikasa mmwejo (chakuukulidwa m’malembe 

ni kuja kulipidwa ku Akhera). Ni munnole nnungu jwenu jum'bele n'di 
nkwendelechela kun” galagatila, chisimu chitunchome moto, kaneko 
liwu lyakwe chitukalimwasanye m’mbwani mwakuliululusya.” 


98. Chisimu Nnungu jwenu ni Allah, Ajula jwaali pangali nnungu jwine 
(jwakuwajilwa kun’galagatila) ikaweje Jwele pejo, soni jutenjele pa 
umanyilisi waachimanya chilichose. 


99. Mwele ni mwatukuti pakunsimbila mmwe (Muhammadi ££) mu abali 
sya indu yayalongolele. Soni pamasile patumpele mmwe kuumila 
Kukwetu Chikumbusyo (Quran). 


100. Jwatachitundumalile chele (Chikumbusyocho), basi chisimu 
jwalakwe tachitwichila lisiku lya Kiyama nsigo (wasambi). 


101. Tachiwa wandamo mwalakwe (mu ilagasyomo). Kaje kusakala 
nnope ku wanganyao nsigo wakutwichila wakwe lisiku lya Kiyama! 


102. Lisiku lyachiligombedwa lipenga, ni tuchasonganganya akulewa 
lyele lisikulyo meso gao gali gabuluwu (gamatatale ligongo lyawoga). 


103. Tachiwa ali nkusongonelana chilikati chao (achitiji): “Nganintama 
(pa duniya) ikaweje (mowa) likumi pe.” 


104. Uwwe tukuimanya chenene yatachiwechetaga, ndema 
jatachiwechetaga wambone wao panyendele (jalunda ni kupimila 
chenene ndawi kuti): “Nganintama wanganyammwe (pa duniya) 
ikaweje lyuŵa limo (pakulandanya ni ulewu wamowa ga ku Moto).” 


105. Soni akum'busya ya matumbi (kuti gachiwa uli lisiku lya Kiyama)? 
Jilani: “Ambuje wangu tachigasyaga-syaga ni kugaululusya nti 
chisawu luwundu.” 

106. “Nitachilileka (litaka) lili chiwata chetilisye tyatyatya!” 

107. “Ngasilliona palakwepo litiwi namuno chikwesya.” 

108. Lyele lisikulyo tachinkuuya wanganyao nkuŵilanga (jwa 
Allah) mwangali kunsembenduka jwalakwejo, sano malowe ni 
gaachintulalila (Allah) Jwaukoto wejinji, ni ngasimpikana ikaweje 
kusongona ni misindo ja sajo. 

109. Lyele lisikulyo ngasichikamuchisya chondechonde (cha jwalijose) 
ikaweje jwapedwile lusa ni (Allah) Jwaukoto wejinji, ni kunonyelwa 
najo yakuwecheta yakwe. 


110. (Allah) jukumanyilila yaili paujo pao (ya umi auno wa duniya) ni 
yaili munyuma mwao (ya ku Akhera), sano wanganyao nganawa 
ansyungwile Jwalakwe pakummanya chenene (mwajuwelele). 


111. Soni ngope (syosope lyele lisikulyo) sichintetewalila (Allah) Jwaumi 
wandamo, Jwachimilecho (pakuchengeta iwumbe Yakwe), soni 
tachiwa jwakwasika kusyene mundu jwaatwichile (nsigo wa) lupuso 
(pakum'bwanganya Allah ni isanamu). 


112. Sanojwaakupanganya masengo gambone kutendaga alijwakulupilila, 
basi ngasajogopa kutendedwa lupuso (pakun'jonjechesya yakusakala), 
namuno kupungusyidwa (malipilo gakwe gambone). 


113. Soni iyyoyopeyo tujitulwisye jalakweji kuwa Qur’an ja Charabu, 
ni tusalichisye mwalakwemo ya itetelo (yamitundumitundu), kuti 
wanganyao ajogope, kapena kuti jatendekasye (ndawi ni katema) 
kupata chikumbusyo chasambano. 


114. Basi atukwiche Allah, Nchimwene Jwakuona. Ningasin’jitendelaga 
chitema Our'an (paajisooma) nkanigamalichiche kutuluka 
kukwenu malowe gakwe. Ni m'becheteje kuti: “Ambuje wangu! 
Munyonjechesyani umanyilisi.” 


115. Soni pamasile patwapele chilanga Adam kala (chakuti akalya 
isogosi ya m'chitela chakanyisyidwa) nambo waliwalile, ni 
nganituchisimana kukwao chisako chakulimbangana (chakuleka 
kutenda yawakanyisyidweyo). 

116. Soni (kumbuchilani) katema katwasalile Achimalaika kuti: 


“Mwasujudilani Adam.” Basi wosope ni wasujudu kusigala Ibulisu; 
wakanile. 


117. Basi ni twatite: “E mmwe Adam! Chisimu aju ni mmagongo 
jwenumwe ni wankwenu. Basi akankopokasya mu Mbepo ntakwika 
mwannagasyiche.” 

118. “Chisimu mmwe nkwete (chilanga Kukwetu chanti), ngajinkolaga 
sala mwalakwemo soni ngam’baga makonope.” 


119. “Soni chisimu mmwe ngajinkolaga njota mwalakwemo soni 
ngachinkolaga chitukuta.” 


120. Basi shetani ni wansongonele (pakunnyenjelela yakusakala) watite: 
“E mmwe Adam! Ana nannanjile chitela cha (kuntendekasya kuwa 
wa) ndamo ni (wa) uchimwene wangamala?” 


121. Ni walile wanawawili (Adam ni wankwao isogosi) kuumila 
mwalakwe (m'chitelamo), basi ni waonechele kukwao utukani wao, 
ni watandite kulinyambatika masamba ga mu Mbepo. Sano Adam 
wannyosyisye M’mbujegwe basi ni wapotele. 


122. Kaneka Ambujegwe wansagwile pakumpochela toba jakwe ni 
kun'jongola. 


123. (Allah) jwatite: “Tulukani mwalakwemo wanaose chilikati chenu 
chili chana utinda. Naga chikam'bichilile chongoko chakuumila 
Kukwangu, basi watakakuyeje chongoko Changucho, ngaja 
kusokonechela soni ngaja kulagasika.” 


124. “Nambo watakanyosye kuleka chikumbusyo Changu, nikuti chisimu 
walakweo chakakole umi wakanganika (ku duniya), ni tuchajimusya 
(m”malembe) lisiku lya Kiyama ali wangalola.” 


125. Tachiti (pakusimonga): “Ambuje wangu! Chantiuli kunjimusya 
(m”malembe) ndili jwangalola, kutendaga naliji jwakulolaga?” 


126. (Allah) tachiti: “Iyyoyopeyo (ni yamwatite mmwe, ndema ja) 
gam'bichilile ma Aya Getu basi mwagaliwalile, iyyoyopeyo soni lelo 
chin'diwalidwe.” 

127. Soni mwele ni mwatukan'dipilile (pa Kiyama) mundu 
jwawapelenganyisye malile (pakutenda yasambi), ni ngakulupilila 
ma Aya ga M’mbujegwe, sano ilagasyo ya ku Akhera ni yakupoteka 
nnope soni yakwendelechela. 

128. Ana nganiyimanyukuchepe kukwao yanti mikutula jilingwa 
jatwajijonasile paujo pao? Soni wanganyawa (achimakafili walelowa) 
akwendaga muwatamaga wanganyao (ana ngaakuionaga imanyilo 
yakonanjidwa kwao)? Chisimu mu yalakweyo mwana ilosyo kwa 
wandu wakwete lunda. 


129. Mwanti likawaga lilowe lyalyalongolele Iyakuumila kwa Ambuje 
wenu (lyangapa ilagasyo yekulungwa nnope ikaweje ku Kiyama), ni 
ndema (jao jakuwila kuti jaliji) jetomechedwe, chisimu (ilagasyo yao) 
ikaliji yakusosekwa (kuti yapate sampanojino). 


130. Basi pililani (mmwe Muhammadi ££) pa yaakuwecheta wanganyao, 
ni niluswejesyeje Lumbili Iwa Ambuje wenu lyuŵa nkanilikopoche 
(pakuswali swala ja Fajr), nambo soni nkanilitiwile (pakuswali swala 
ja Asr), nambo soni ndawi sine syachilo basi nswejesyeje (pakuswali 
swala ja Magrib ni Isha), kwisa soni pasonga sya muusi (katikati 
ja muusi pakuswali swala ja Dhuhr), kuti tim’be wakusengwa (ni 
malipilo gatachimpa Allah pa Kiyama). 


131. Soni ngasinyyikolondochesya meso genu yatujisengwachisye nayo 
mikutula jakulekanganalekangana ja wanganyao (achimakafilio), 
(yalakweyo iwele) ipeto ya umi wa duniya, kuti twalinje wanganyao 
pa yalakweyo. Sano lisiki lya Ambuje wenu (ku Akhera) ni lyalili 
lyambone nnope soni lyakwendelechela. 


132. Soni nllichisyeje liwasa lyenu kuswali Swala, ni mpililile mmwejo 
pa (kujiswaliswali) jalakwe. Ngatukum’benda mmwe lisiki, Uwwe 
ni watukumpa lisiki mmwe. Soni mbesi jambone jili mu woga 
(wakun'jogopa Allah). 


133. Soni (achimakafili) watite: “Nambi uli ngajukutuichilila 
(Muhammadi £) ni chisimosimo kuumila kwa M’mbujegwe?” Ana 
nganiwaichilila umboni wakuonechela wa ayila yaili mu ikalakala 
yandanda (Taurat ni Injil yakwika kwa Ntume Muhammadi #£)? 


134. Soni ingawe kuti Uwwe twajonasile wanganyao ni ilagasyo 
nkanaiche jwalakwe (Muhammadi ££), angatite: “Ambuje wetu! Uli 

ngatutumichisya kaje ntenga kuti tukuye ma Aya Genu, nkanituiche 
mwakunyosyeka (chanti iyyi) ni kwaluka?” 


135. Jilani (mmwe Muhammadi %%): “Jwalijose (mwetuwe) 
jukwembecheya (malipilo gakwe), basi nombe jenumanja 
jembecheyani, mwanti sampano tiyyimanye yanti ana wani (chilikati 
chetuwe ni jenumanja) wali petala lyagoloka, soni kuti ana wani wali 
wakongoka.” 








Sûrat 21. Al-Anbiya 








S Sûrat 21. Al-Anbiyâ 


Mulina lya Allah, Jwaukoto wejinji, 
Jwachanasa channope. 














1. 9 Chiwandichile ku wandu chiwalanjilo chao (chakwawalanga pa 
Kiyama), kutendaga wanganyao ali nkulilechelela ni kunyosya. 


2. Ngachikwaichililaga chikumbusyo chilichose chasambano chakuumila 
kwa M’mbuje gwao, ikaweje kuti akasachipikanilaga aku alinkutenda 
chanache. 


. Mitima jao jichinyosyelaga, ni kusongonelanaga mwaasili awala 
walitendele lupuso kuti: “Ana aju (Muhammadi %%) ninduni, 
pangawaga mundu mpele jenumanja? Ana nkuuwichilila usawi 
kutendaga jenumanja n'di nkulola?” 


. Jwalakwe (Muhammadi ££) jwatite: “Ambuje wangu akumanyilila 
lilowe (lililyose lyalikuwechetedwa) kumawunde ni petaka, soni 
Jwalakwe ni Jwakupikanichisya, Jwakumanyilila nnope.” 


. Nambo wanganyao watite: “(Ayi yaakuwecheta Muhammadi #£ 
iwele) sagamisi syewanganyichilane.” (Ndawi jine akutiji): “Nambo 
jute kuilukanya (nsyene).” (Pane ni akutiji): “Nambo jwalakweju 
nkwimba ilaanga, basi ayiche nacho kukwetu chisimosimo mpela 
yawatite pakutumisyilidwa (achimitume) wandanda.” 


. Nganiukulupilileje paujo pao musi uliose m’misi jatwajijonasile 
(namuno kuti twajitumichisye isimosimo), ana wanganyao ni 
takulupilile? 


. Ni nganitutumisyeje paujo penu (mmwe Muhammadi #£) ikaweje 
wandu (ngawaga malaika) watwaliji nkwajuwulila (malowe), 
basi mwawusyani achimisyene lukumbukumbu (lwaindu yakala), 
nam'baga jenumanja ngankumanyilila. 

8. Soni nganitwatenda (achimitumeo) kuwa ilu yangalya yakulya, nambo 
soni nganawa wandamo. 


. Kaneko twasimichisye chilanga chao (chakwakamuchisya kwa 
amagongo wao), basi ni twajokwele (achimitumeo) ni watwasachile 
(mwa akwakuya wao), ni twajonasile wakupelenganya malile 
(pasambi). 


10. Chisimu pamasile patuntuluchisye wanganyammwe Chitabu 
(Qur’an), mwalakwemo mwana chikumbusyo chenu, ana wangali 
lunda? 


11. Ana misi jilingwa ja twajijonasile jajaliji nkutenda lupuso, ni 
twagumbile panyuma pao wandu wane! 


12. Basi ndema jawaiweni ipotesi Yetu (kuti ikwika), jele ndemajo 
wanganyao walinjilile kuitila. 


13. Nkatila, nambo m'bujile ku ayila (yasambi) yamwaliji nkusengwa 
nayo, ni m’malo mwenu, kuti m’buusyidwe (yachindimba champele 
Allah). 


14. Wanganyao watite (pagumila): “Ipotesi yetuwe! Chisimu uwwe 
twaliji walupuso.” 


15. Ni nganikuleka gumila kwaoko mpaka twatesile chisawu n’gunda 
wegungule, (soni mpaka) walitile (mwaukasalitilaga moto, wawile). 


16. Soni Uwwe nganitugumba mawunde ni mataka kwisa soni yaili 
chilikati chakwe mwamasanje. 


17. Tungasache kulitendela chakunguluchila (mpela wakongwe ni 
mwanache), tungalitendele chalakwecho kuumila Kukwetu (mpela 
achakongwe waku Mbepo kapena achimalaika) tungawe wakuti 
tutende (yalakweyo). 


18. Nambo tukasachiponyaga chakuona pa chaunami ni kuchikasa 
wongo, basi pajele ndemajo chalakwe (chaunamicho) chikasatyoka. 
Soni ipotesi ni yenu ligongo lya yankusimbayo (yakunnambuchisya 

Allah kuti akwete wakongwe ni mwanache). 


19. Soni awele Wakwe (Allah) wosope wali kumawunde ni petaka, soni 
wali Kukwakwe (Achimalaika), wangalikwesya kuleka kun’ galagatila 
soni wangapela (ni ibada). 


20. Akunswejesyaga chilo ni muusi wangatondowela. 


21. Kapena (achimakafilio) alitendele milungu kuumila mwitaka, 
jalakwejo ni jikwimusya (wandu wawe)? 


22. Ingawe mwalakwemo (kwinani ni pasi) mwana milungu jine 
jwangawaga Allah; mukajonasiche. Basi aswejele Allah M’mbuje 
jwa Arishi (Chindanda Chaulungu) ku (yakusakala) yaakusimba 
(achimakafili yakwayana ni Jwalakwe). 


23. Jwalakwe jwangawa nkuwusyidwa yajukutenda, nambo wanganyao 
ni watachiwusyidwa. 


24. Kapena wanganyao alitendele milungu jinepe jwangawaga 
Jwalakwe? Jilani: “Ikani nao umboni wenu (payankuwechetayo). 
Achi ni chikumbusyo kwa wandinao (jajili Our”an mwangalimo 
yankuwechetayo), nambo soni chikumbusyo kwa wa m’bujo mwangu 
(jajili Taurat, Zabur kwisa soni Injil mwangali soni yankuwechetayo).” 
Nambo kuti wajinji mwa wanganyao ngaakuchimanya chakuona, basi 
wanganyao ni akuwa wakunyosya. 


25. Soni nganitutumisyeje ntenga jwalijose paujo penu (mmwe 
Muhammadi ££#) ikaweje kuti twan'juwulilaga yanti: “Pangali 
nnungu jwine (jwakuwajilwa kun'galagatila) ikaweje Une pe, basi 
ngalagatilani.” 

26. Soni wanganyao watite: “(Allah) Jwaukoto wejinji alitendele 


mwanache.” Kuswejela ni Kwakwe. Nambo (awala wakwagalagatila 
mpelaAchimalaika, Isani Uzairawele) achikapolo wakuchimbichikwa. 


27. Wanganyao wangannongolela Jwalakwe (Allah) kuwecheta, ni 
akupanganyaga (chilichose) kwa lilamusi Lyakwe. 

28. Jwalakwe jukuimanya yaili paujo pao ni yamunyuma mwao, soni 
wanganyao wangachondelela (pajwalijose) ikaweje pamundu 
jwannonyele (Allah), soni wanganyao akuwa wakuligandasya ligongo 
lyakun’jogopa Jwalakwe. 


29. Sano jwatawechete mwa wanganyao kuti: “Chisimu une ni nnungu 
ngawaga Jwalakwe (Allah).” Basi jwalakwe chitun’dipile Jahannama, 
iyyoyopeyo ni yatukasatiji pakwalipila walupuso. 


30. Ana nganaiona awala achimakafili yanti mawunde ni mataka galiji 
genyambatikane, basi ni twaganyambatukulenye? Soni tugumbile 
kuumila m’mesi chaumi chilichose. Ana ngakukulupilila? 


31. Ni tuwisile petaka yakunyichisya (gagali matumbi gausito), kuti 
litakwika mulyagwedanyichile wanganyao (litakalyo), nituwisile 
soni palakwepo matala gakusapanguka kuti wanganyao alijongolele 
(achimisyene kwakuja). 


32. Soni tuliwisile liwunde kuwa nsakasa wagosedwa, sano wanganyao 
akuitundumalila ilosyo yakwe (mpela lyuwa mwesi ni ndondwa 
pangaichetelela). 


33. Soni Jwalakwe ni Ajula juwagumbile chilo ni muusi, kwisa soni 
lyuwa ni mwesi, chilichose ching’ambila mwitala lyasyungulilo. 


34. Soni nganitum’bicheje mundu jwalijose paujo penu (mmwe 
Muhammadi £) kuwa jwandamo, ana naga mmwe kuwa, wanganyao 
nichawe wandamo? 


35. Ntima uliose uchipasya chiwa, ni tukun'dingaga ni yakusakala 
nambo soni ni yambone kuwa mayeso (gakun'dinjila kupilila kwenu 
ni kutogolela kwenu), soni Kukwetu tinchiuchisyidwa. 


36. Soni pati am'bweni mmwe (Muhammadi #£) awala wakanile, 
ngaakuntendelaga inepe ikaweje chipongwe (pakuwecheta kuti): “Ana 
aju ni jwaakwakolanga achimilungu wenu (mwachalu)?” Kutendaga 
wanganyao yakunkolanga (Allah) Jwaukoto wejinji wanyao akukana. 


37. Mundu jugumbidwe kuwa jwakupupuluma. Sampano chinannosye 

wanganyammwe ilosyo Yangu (yakaiche ka ipotesi), basi 
ngasimunyanguya. 


38.(Achimakafili) ni akasatiji: “Ana chele chilangachi chiyiche chakachi 
nam'baga jenumanja nkuwecheta yakuona?” 


39.Ingawekutiakumanyililaawalawakanilendemajatachitendangauchiga 
Moto kungope kwao, namuno kunyuma kwao (nganganawecheta 
yalakweyo), soni wanganyao ngasawa wakamuchisyidwa. 


40. Nambo (Motowo) uchaichilila mwachisupuchisya ni uchamasya 
lunda, basi ngasakombola kuuwusya, nambo soni wanganyao 
ngasapedwa lipesa. 


41. Soni chisimu chene achimitenga (wajinji) watendedwe chipongwe 
paujo penu (mmwe Muhammadi £), nambo (mbesi jakwe) awala 
wawaliji nkutenda chipongwe mwa jamanjao, yasyungwile (ipato) 
yawaliji nkuitendela chipongwe. 


42. Jilani: “Ana nduni jwampaka an” gose jenumanja chilo ni muusi ku 
(ilagasyo ya Allah) Jwaukoto wejinji?” Nambo wanganyao akuwa 
wakukutundumalila kunkumbuchila M’mbuje gwao. 


43. Kapena akwete wanganyao milungu jakwasiwilila (kuilagasyo) 
wangawaga Uwwe? Jalakwe (milungu jaojo), jangawa nkupakombola 
kulikamuchisya jisyene (nimpaka jikombole kwakamuchisya wane)? 
Soni jalakwejo nganijiwa jigosedwe Kukwetu. 


44. Nambo kuti twasengwasisye wanganyao ni achatati wao mpaka 
jalewipe kukwao ndawi (jaumi wao). Ana ngaakuiona yanti Uwwe 
tukuliyichilila litaka ni kulinandiyaga mpika wakwe (wa ulamusi wao 
waukafili)? Ana wanganyao ni watawe wakupunda? 


45. Jilani (mmwe Muhammadi %%): “Chisimu une nguntetela 
wanganyammwe ni malowe (ga Allah).” Nambo asiiwa nganawa 
apikene m'bilango, (namuno) achiteteledwaga. 


46. Nambo kalikatite kaakwaye kambungo kaipotesi ya Ambuje wenu, 
chisimu chene mpaka ajile: “Ipotesi yetuwe! Chisimu uwwe twaliji 
waalitenda lupuso.” 

47. Ni tuchiwika masikelo gachilungamiko pa lisiku lya Kiyama, basi 
mundu jwalijose ngasatendedwa lupuso pachilichose, natamuno 
(chinducho) chichiwe chausito wati mpela lupele lwa mbumbi 
(tanaposi), tuchiika nacho; soni Uwwe tukwanila kuwa Akuwalanjila. 


48. Soni chisimu chene Uwwe twampele Musa ni Haruna (Chitabu), 
chakulekanganya (chilikati cha yakuona ni yaunami, chachaliji) soni 
lumuli ni chikumbusyo kwa wandu wawoga (wakun'jogopa Allah). 


49. Awala waakun'jogopa M’mbuje gwao mwangali kum'bona, soni 
wanyao Kiyama akasajijogopaga. 


50. Sano aji (Qur’an) ni chikumbusyo chaupile chatuchitulwisye; ana 
jenumanja chalakwechi ni nkuchikana? 


51. Soni chisimu chene Uwwe twampele Ibrahima chongoko chakwe 
kala (kuuchanda), nitwaliji nkummanya chenene. 


52. Pandema jawawechete kwa babagwe ni wandu wakwe kuti: 
“Ana niyapi ayi isanamu yankuwa jenumanja nchijendelechelaga 
kuigalagatila?” 


53. Wanganyao watite: “Twasimene achatati wetu achiigalagatilaga.” 


54. Jwalakwe jwatite: “Chisimu chene jenumanja ni achatati wenu m'bele 
mukusokonechela kwakuonechela.” 


55. Wanganyao watite: “Ana ntuwichilile niyakuona kapena n'di mwa 
akutenda chanache?” 


56. Jwalakwe jwatite: “(Ngwamba), nambo m’mbuje gwenu ni M’mbuje 
jwa kumawunde ni petaka Ajula juwaigumbile yalakweyo, soni une 
payalakweyo ndili mwa akutendela umboni.” 


57. “Soni ngunnumbila Allah! Chisimu une chindende malindi 
(gakuijonanga) isanamu yenu panyuma pagalauka ni kulosya migongo 
jenu (kwaulaga kwakuja kwenu).” 

58. Basi ni waitesile (isanamu ila) kuwa ipande-ipande ni kusigasya 
chachikulungwa chakwe, kuti wanganyao awujile ku chalakwecho. 

59. Wanganyao watite: “Ana nduni jwatesile yalakweyi ku milungu jetu? 
Chisimu jwalakwejo juwele mwa akutenda lupuso kusyene.” 


60. (Wane) watite: “Tumpikene nchanda jwinejwakwe juli nkwapakana 
wanganyao, jukuwilanjikwa Ibrahima.” 


61. Wanganyao watite: “Ikani najo pameso pa wandu kuti atendele 
umboni.” 


62. Wanganyao watite:; “Ana ni mmwe wantesile yalakweyi ku milungu 
jetu, E mmwe Ibrahima?” 


63. Jwalakwe jwatite: “(Ngawa une), nambo aju jwankulungwa jwaoju 
ni jwatesile yalakweyi, basi mwawusyani wanganyawa nawaga 
wakuwechetaga.” 


64. Basi wagalauchilene achimisyene niwatite: “Chisimu wanganyammwe 
ni wan'di walupuso (pangajigosa milunguji).” 


65. Kaneko wajinamisye mitwe jao (nikuujila kunganisyo syao 
syachijinga) ni watite: “Chisimu chene mmwe nkumanyilila yanti 
wanganyawa nganawa awechete (uli kututenda chipongwe chanti 
iyyo)?” 

66. Jwalakwe jwatite: “Ana ni nkuigalagatila ichindu yangawa 
nkunkamuchisya chilichose kunneka Allah, soni yangawa nkumpa 
ilagasyo?” 


67. “Kunyosyeka ni kwenu pamo ni ayila yankuigalagatila kunneka 
Allah, ana wangali lunda?” 


68. Wanganyao watite: “Munchomani moto, ni nkulupusye milungu 
jenu, naga jenumanja nkusaka kutenda (chitendo basi tendani yele).” 


69. Uwwe twatite: “E mmwe amoto! Um'be wakusisima ni wantendele 
kwa Ibrahima.” 


70. Ni wansosele jwalakwe yakusakala, nambo Uwwe twatesile 
wanganyao kuwa wakwasika kusyene. 





Sûrat 21. Al-Anbiya 390 Juzu 17 


71. Ni twan'jokwele jwalakwe ni Lutwi (ni kwapeleka) ku chilambo 
achila (cha Shami) chatwachipele upile ligongo lya iwumbe (yakutama 
mwalakwemo). 


72. Ni twampele jwalakwe Isihaka, ni ntuka wakonjechesya (chachili 
chisukulu chakwe) Yaakuubu, soni wosope wene twatesile kuwa 
wambone. 


73. Ni twatesile kuwa achinnongola, wawaliji nkwajongola (wandu) ni 
ulamusi Wetu, ni twajuwulile wanganyao yakupanganya yambone, 
ni kwimika Swala mwakolosya, ni kutola Zaka, nambo soni waliji 
nkutugalagatila Uwwe pe. 


74. Nambo soni Lutwi twampele lunda lwakusokoka kwisa soni 
umanyilisi, nitwan’jokwele ku Musi wawaliji nkutenda yausakwa, 
chisimu wanganyao waliji wandu wakusakala, wakunyosya. 


75. Nitwan'jinjisye jwalakwe mu ukoto Wetu, chisimu jwalakwe jwaliji 
muwandu wambone. 


76. Soni (munkumbuchilani) Nuhu, ndema ja jwawilasile kalakala 
(pakutuwenda), basi Uwwe ni twan’jitiche, soni ni twan'jokwele 
jwalakwe ni wapewasa wakwe ku taabu jekulungwa. 


77. Ni twanchenjele kuwandu wawaliji nkukanila ma Aya Getu, chisimu 
wanganyao waliji wandu wakusakala. Basi ni twamisisye wosope 
wene. 


78. Soni (munkumbuchilani) Daudi ni Sulaimana, pandema jawaliji 
nkwilanya magambo ga n’gunda. Ndema jasyalilemo chilo mbusi sya 
wandu wane. Sano Uwwe nitwaliji Mboni pachiilanyo chaocho. 


79. Ni twantesile Sulaimana kuwa jwagamanya chenene (magambogo 
kajilanye kakwe kwapunda babagwe), sano jwalijose mwa wanganyao 
twampele chiilanyo chambone ni umanyilisi. Ni twagajepepesye 
matumbi ni ijuni kuti iweje inankunswejesya (Allah) pamo ni Daudi, 
ni twalijitu Uwwe Akutenda (yosope yeneyi). 


80. Ni twan'jiganyisye (Daudi) kapanganye ka iwaalo yachisyano 

(yapangondo) ligongo lya jenumanja, kuti iwe inankun'gosa pa 
kumenyana kwenu, ana jenumanja n’di wakutogolela? 


81. Sano nombenajo Sulaimana twan’ jepepachisye mbungo jachimbunga, 
jajaliji nkwenda kwa ulamusi wakwe kuja kuchilambo chatwachipele 
upile (chilambo cha Shami), nitwalijitu Uwwe pachindu chilichose 
Wachimanya chenene. 


82. Nambo soni m'mashetani mwaliji mwana wawaliji nkuntiwilila 
(Sulaimanajo m'mbwani kuja kunsosela ngalekale), ni waliji 
nkupanganya soni masengo gane gangawaga gele (mpela 
yakutawatawa). Ni twaliji Uwwe tuli nkwalonda wanganyao. 


83. Soni (munkumbuchilani) Ayyubu, ndema jajwawilasile Ambujegwe 
(pakwawenda) kuti: “Chisimu une gangwayiye masausyo, sano 
Mmwe ni Wachanasa channope kwapunda wachanasa wosope.” 


84. Basi ni twan'jitiche, ni twantyochesye masausyo gajwaliji nago, ni 
twampele wapewasa wakwe, ni konjechesya soni pawanganyao wane 
wanti mpela wawowo, (twantendele yosope yeneyi kuwa) ukoto 
wakuumila Kukwetu, ni (kuti chiwe) chikumbusyo kwa akutenda 
ibada. 


85. Soni (munkumbuchilani) Ismaila, Idrisa ni Dhul-Kifli (Yesaya), 
wosope wenewa waliji mwa akupilila. 


86. Soni twajinjisye mu ukoto Wetu, chisimu wanganyao waliji mu 
wandu wambone. 


87. Soni (munkumbuchilani) Dhun-Nun (Yunusu), ndema 
jajwauwigwisye ulendo juli jugasabiche, basi ni jwaganichisyaga 
yanti Uwwe ngatumpa ipotesi iliyose, ni jwagumisile m’chipi (cha 
m’matumbo mwasomba jajammisile) juchitiji: “Pangali nnungu jwine 
(jwakuwajilwa kun’galagatila) ikaweje Mmwe, kuswejela ni Kwenu. 
Chisimu une mbele mwa akulitenda lupuso.” 


88. Basi ni twan'jitiche, ni twan'jokwele kumadandausi, soni iyyoyopeyo 
ni yatukasatiji pakwajokola wakulupilila. 

89. Soni (munkumbuchilani) Zakariya, ndema jajwawilasile Ambujegwe 
(pakwawenda) kuti: “Ambuje wangu! Ngasimuneka jikape (jwangali 
mwanache), soni Mmwe ni Wambone nnope kwapunda wawinjila 
wosope.” 


90. Basi ni twan'jitiche, ni twampele Yahaya, ni twankolochesye soni 
wankwakwe (kuti awisikale). Chisimu wanganyao waliji wachitema 
pakutenda yambone, soni waliji nkutuwenda mwakusachilila umbone 
nambo soni mwawoga, ni waliji soni wakulinandiya Kukwetu. 


91. Soni (munkumbuchilani Maryam) ajula jwawaugosile utukani 
wakwe, ni twapepelele mwa jwalakwe (umi) kuumila kwa Nsimu 
Wetu (Jibulilu ni kupagwa Isa jwangali babagwe), ni twantesile 
jwalakwe ni mwanagwe kuwa chilosyo kwa iwumbe yosope. 


92. Chisimu awu nkutula wenu (wa Usilamu), ni nkutula umpepe, soni 
Une ni M’mbuje gwenu, basi mungalagatilani Une (Jikape). 


93. Ni watindene wanganyao (wandu wakwakuya achimitume) 
yakwayana ni dini jao (ni kuwa mikutula-mikutula). Wosope weneo 
Kukwetu tachiujila. 


94. Sano jwachatende itendo yambone kutendaga juli jwakulupilila, 
nikuti masengo gakwego ngasigakanidwa, soni chisimu Uwwe 
tukunnembela jwalakwe (masengo gakwego m'chitabu mwakwe). 


95. Soni ikanyisyidwe ku (wandu wa) musi uliose watwaujonasile kuti 
wanganyao nganawa awujiile (ku duniya Kiyama nkanijiyiche). 


96. Kwikanila ndema jatachiugulidwa Yaajuju ni Maajuju, soni 
wanganyao tachiwa ali nkutuluka mwakangamala pachikwesya 
chilichose (wakukuwatanganya). 


97. Ni chichiwandichila chilanga chakuona (Kiyama), basi pajele 
ndemajo ichiwa yanti meso ga awala wawakanile gachikolondoka 
aku achitiji: “Ipotesi yetuwe! Chisimu uwwe twaliji nkuikwanjila 
yalakweyi, nambo soni twaliji waalitenda lupuso.” 


98. Chisimu wanganyammwe ni ayila yankuigalagatila kunneka Allah 

tinchiwa sasu sya ku Jahannama, wanganyammwe jalakwejo 


99. Ingawe yalakwe (isanamuyo) kuti ili milungu (jisyesyene) nga 
nganiyija kuwujinjila (Motowo), soni wosope wene (isanamu ni 
akuigalagatila wakwe) takawe wandamo mwalakwemo. 


100. Tachikola wanganyao mwalakwemo koloma, soni wanganyao 
mwalakwemo ngasajaga kupikana (tachiwa asiiwa).”! 


101. Chisimu awala wawalongolele umbone ku wanganyao wakuumila 
Kukwetu (mpela Isa, Maryam ni Uzair), wanyao tachitalichisyidwa ni 
walakweo (Moto). 


102. Ngaja kupikana kulilima kwakwe kwalwapasipasi (kwa Motowo), 
soni wanyao takawe wandamo mu ichindu yajisachile mitima jao. 


103. Ngasichadandaulikasya wanganyao chogoyo chekulungwa (cha 
lisiku lya Kiyama), ni tachachingamila Achimalaika (achasalilaga 
kuti): “Ali ni lisiku lyenu alila lyamwaliji nkupedwa chilanga 
(chakwika kwakwe).” 


104. Lisiku lyatuchiŵiliga liwunde chisawu yaikasatiji kawilije ikalakala 
ilembo, mpela yatwatite katande gumba kwandanda tuchikuwilisya 
soni. (Chalakwechi ni) chilanga chachili Petuwe. Chisimu Uwwe 


[1] (21:98) Ndema jajatulwiche aji Ayaji, Makuraishi gagalagatila isanamu galiji 
gakusengwa, mwanti gatite: “Uwwe tuli wakusengwa pakuja kwinjila ku Moto 
pamo ni milungu jetu, nambo nombe Isa mwanache jwa Maryam takajinjile ku 
Moto pamo ni akun'galagatila wakwe.” Sano Allah pakusaka kutyosya nganisyo 
syesokonechelesi, basi jwatulwisye Aya janti: “Chisimu awala wawalongolele 
umbone ku wanganyao wakuumila Kukwetu (mpela Isa, Maryam ni Uzair), wanyao 
tachitalichisyidwa ni walakweo (Moto).” (21:101). 


[2] (21:100) Ibn Mas‘ûd $ watite: “Ndema jatachijinjila ku Moto awala watachilonjela 
ku Motoko (wangakopoka wali achimakafili), jwalijose mwa jamanjao tachiwichidwa 
mwibokosi lyakwe-lyakwe lya moto, mwanti ngasajaga kum'bona jwalijose ali 
nkulagasyidwa m°’Motomo ikaweje takalioneje jwalakwe jikape.” Kaneka Ibn 
Mas‘ûd ə ni jwasoomile aji Âyaji: “Tachikola wanganyao mwalakwemo koloma, 
soni wanganyao mwalakwemo ngasajaga kupikana (tachiwa asiiwa).” (Nnole mu 
Tafsir Ibn Kathir, Twabari ni Ourtubi). 

tuwele wakutenda (yalakweyo). 


105. Soni chisimu Uwwe twalembile mu Zabur panyuma pakulemba 
mu Chikumbusyo (Al-Lauh Al-Mahfuz) yanti litaka tachilitawalila 
achikapolo Wangu wambone. 


106. Chisimu mu aji (Qur’an) mwana utenga wakupikanika kwawandu 
wagalagatila (Allah). 


107. Ni nganituntumisya mmwe (Muhammadi ££) ikaweje kuwa ukoto 
ku iwumbe yosope. 


108. Jilani (mmwe Muhammadi ££): “Chisimu ikujuwulidwa kukwangu 
yanti nnungu jwenu (jwakuwajilwa kun’galagatila) ni Nnungu 
Jumo. Ana jenumanja chim'be wakulipeleka (pakuwa Asilamu 
wakun'galagatila Jwele pejo)?” 


109. Sano naga akugalauka (kuleka Usilamu), basi jilani: “Nannaawiile 
m’myala pakulungusya utenga mwakulandana (mwangali lusagu), 
soni ngangumanyilila kuti yankupedwa chilangayo (ipotesi kapena 
Kiyama) ili dusi kapena kwanaula.” 


110. “Chisimu Jwalakwe (Allah) jukumanyilila malowe gakunyanyika, 
ni jukumanyilila soni yankusisa.” 


111. “Soni ngangumanyilila, mwine kwele (kunchelewachisya ipotesiko) 
kuwele mayeso gakun'dinga wanganyammwe, ni kusengwa 
kwandema jannono.” 

112. (Muhammadi %%) jwatite: “Ambuje wangu! Jilanyani 
mwakuonaonape, soni M’mbuje gwetu ni (Allah) Jwaukoto wejinji, 
(soni Jwalakwe ni) Nkuwendedwa chikamuchisyo pa yankusimbayo.” 

S Surat 22. Al-Hajj gs 


Mulina lya Allah, Jwaukoto wejinji, 
Jwachanasa channope. 














1. E jenumanja wandu! Mun'jogopani M’mbuje gwenu, chisimu 
chisikinya cha Kiyama chiŵele chindu chekulungwa kusyene. 


2. Lisiku lyatinchijiona wanganyammwe (Kiyamajo), tachiliŵalila 
nkonjesya jwalijose chawaliji nkuchijonjesya, soni jwalijose 
juwakwete nsigo tachijasanga nsigo wakwe, ni tinchaona wandu nti 
chisawu wakolelwe, kutendaga wanganyao nganawa wakolelwe, 
nambo kuti ipotesi ya Allah ni yaili yaukali (yayatendekasyisye 
yalakweyo). 


3. Soni chilikati cha wandu pana waakukanganaga pa ya Allah mwangali 
umanyilisi, ni akunkuyaga shetani jwalijose jwachibuli nnope. 


4. Ilembedwe pa jwalakwe (shetanijo) yanti jwatantende jwalakwejo kuwa 
nsyowe, basi chisimu jwalakwejo chansochelesye, ni kunnongolela 
kuilagasyo ya Moto Wakulapuka. 


5. E jenumanja wandu! Naga n'di wakaika pa yakwimuka m’malembe, 
basi chisimu Uwwe twan’gumbile (pandanda) kuumila mwitaka, 
kaneko (tukun’gumbaga) kuumila mu lindondwa (lya ulume ni 
ukongwe), kaneko (ni likusyukaga) chipande chamyasi, kaneko (ni 
chikusyukaga) chipande channou chegumbiche (kuwa mwanache 
jwankwane iwalo) kapena changagumbika (mbundumuko), kuti 
tuntagulile jenumanja (ya ukombosi Wetu wakutenda chilichose 
chatukusaka). Ni tukasantamikaga m'chiwelechelo jwatunsachile 
(kuti atamilichiche) kwikanila ndema jekolanjidwe (jakupagwila), 
kaneko ni tukasankoposyaga jenumanja n'di makandi, kaneko 
(ni tukunkusyaaga) kuti nkuwiche komangala kwenu. Sano wane 
mwa jenumanja pana waakuwaga (nkanakule), soni wane mwa 

jenumanja pana waakuwuchisyidwa kuumi wakusakala (wauchekulu 
wannope) mwanti ngaakumanyililaga chilichose panyuma pa 
umanyilisi (wawakwete). Soni nkasalionaga litaka lili litalele, nambo 
pati tutulwisye palyalakwelyo mesi (gawula) likasatenganyika 
ni kutulumbala soni ni likasamesyaga ntundu uliose (wammela) 
wakusalala. 


6. Yalakwe (yaisalidweyo ikutendekwaga) ligongo lyanti Allah ni jwali 
Jwakuonaonape, soni kuti Jwalakwe ni jwaakwimusyaga wawe, 
nambo soni kuti Jwalakwe pa chindu chilichose juwele Jwakombola. 


7. Ni (kuwa umboni wakuti) chisimu Kiyama jichiyika mwangali kaichila 
pa jalakwejo, ni kuti chisimu Allah tachajimusya wali m’malembe. 


8. Soni chilikati cha wandu pana jwaakukanganaga pa ya Allah mwangali 
umanyilisi, namuno chongoko, namuno soni chitabu chakupeleka 
lilanguka (kuumila kwa Allah). 


9. Juchipombotasyaga lukosi Iwakwe (pakanila yakuona mwakulikwesya) 
kuti jusochelesye (wandu) kwitala lya Allah. Jukwete kupata 
jwalakwejo paduniya kwaluka, sano lisiku lya Kiyama chitukampe 
kupasya ilagasyo ya Moto wakutinisya. 


10.(Chijukasalilidwe yanti): Yalakweyi ni ligongo lyaayila yagalongwesye 
makono genu, nambo soni kuti Allah nganawa jwakwatenda lupuso 
ata panandi achikapolo (Wakwe). 


11. Soni chilikati cha wandu pana jwaakun'galagatilaga Allah 
chanchisegambali (mwakayichila), basi naga yimpatile yambone, 
jukasatulalila nayo (ni kuwa mpela nsilamu nsyesyene), nambo naga 
gampatile masausyo, jukasagalauka ni ngope jakwe (jukasaujilaga 
ku ukafili wakwe), jupelelwe duniya ni Akhera, kwalakweko ni 
kupelelwa kwakuonechela. 


12. Jukasawawendaga, mmalo mwa Allah, awala wangawa nkumpa 
masausyo (naga nganiwagalagatila), nambo soni wangawa nkumpa 

ikamuchisyo (naga wagalagatile), kwalakweko ni kupotela 
kwakutalikangana nnope (ni yakuona). 


13. Jukasawawendaga awala wagali masausyo gao gakuwandichila nnope 
kulekangana ni ikamuchisyo yao, kaje kusakala nnope kaligoselo 
kakwe, soni kaje kusakala nnope nsyowe jwakwe! 


14. Chisimu Allah tachajinjisya awala waakulupilile ni kutendaga 
yambone, ku Matimbe ga ku Mbepo gasikujilima sulo cha pasi pakwe. 
Chisimu Allah akasatendaga yaakusaka. 


15. Jwalijose jwaakuwa nkuganichisya yanti Allahnganawaankamuchisye 
(Muhammadi £#£) paduniya ni ku Akhera, basi akoleche lukonji 
kunsakasa kaneko ni alitawilile, ni alole kuti ana chitagu chakwecho 
chichityosye yaikumpikasya ntimayo (ana kuliulaga kwakweko 
chikutendekasye kuti Usilamu ukajenela)? 


16. Soni iyyoyopeyo tujitulwisye (Qur’an) kuwa ma Aya gakupikanika, 
soni chisimu Allah akun'jongolaga jwansachile. 


17. Chisimu awala wakulupilile (mwa Allah ni Ntume Jwakwe Muhammadi 
X£) ni wali mu Chiyuda, Asabayi!" ni Akilisito, kwisa soni Amajuusi!”! ni 
awala waawanganyisye (Allah ni isanamu), chisimu Allah tachijilanya 
chilikati chao lisiku lya Kiyama. Chisimu Allah pachindu chilichose 
awele Mboni. 


18. Ana ngankuiona yanti chisimu Allah ikunsujudilaga Jwalakwe yosope 
yaili kumawunde ni yaili petaka, lyuwa, mwesi, ndondwa, matumbi, 
itela, inyama kwisa soni wandu wajinji? Nambo soni wajinji (wane 
mwa wanduo) ilagasyo isimichiche pa wanganyao. Sano jwatite 
Allah an'jigasye nchesela, basi ngawa nkukola jwakunchimbichisya. 
Chisimu Allah akasatendaga yaakusaka. 


19. Awa ni akukangana wawili (wakulupilila ni wakanila), akanganile pa 


[1] (22:17) Nnole chilaaki cha Aya ja (2:62). 


[2] (22:17) Amajuusi ni wandu wagalagatila moto. 

ya M’mbuje gwao, sano awala waakanile, chachikatilidwa nguwo sya 
Moto (ni kuwechedwa), pachanya pa mitwe jao pachipungulilidwa 
mesi gamasemule kusyene. 


20. Ni gele (mesigo), ichinyelenyenduka yaili m’matumbo mwao kwisa 
soni mapende. 


21. Soni takakole wanganyao nyundo syachisyano (syakwakasila). 


22. Ndawi ni katema katakasacheje kuti akopoche mwalakwemo ligongo 
lya kulagasika nnope takawuchisyeje mmomo, soni (takasalileje kuti): 
“Pasyani ilagasyo yakutinisya.” 


23. Chisimu Allah tachajinjisya awala waakulupilile ni kutendaga 
yambone, ku Matimbe ga ku Mbepo gasikujilima sulo cha pasi pakwe. 
Takawechedweje kwalakweko makosa gagolodi ni gangalekale 
syakumelemenda nnope, soni yakuwala yao kwalakweko tiyikawe ya 
silika. 


24. Soni wanganyao ajongoleledwe (paduniya pano) ku malowe gambone,!"! 
soni ajongoleledwe kwitala (lya Usilamu) lya (Allah) Jwakulapilidwa 
kusyesyene. 


25. Chisimu awala waakanile ni kuwaga ali nkwasiwilila (wandu) kwitala 
lya Allah, ni (kwasiwilikanganyaga soni kuti akajinjila mu) Nsikiti 
Wakuchimbichika (wa ku Maaka), awula watuutesile kuwa wa wandu 
wosope (pakutendelamo ibada ya Hija ni Umra) mwakulandana, 
kutandila akutama mwalakwemo ni achalendo wakwe, (basi 
wanganyao tuchapa ilagasyo yakupoteka kusyene). Sano jwalijose 
jwatasache kutenda yangalumbana mwalakwemo mwalupuso, 
chitumpe kupasya ilagasyo yakupoteka nnope. 

26. Soni (kumbuchilani) katema katwannanjile Ibrahima malo ga 


(kutawa) Nyumba (jakuchimbichika ja Likaaba), (ni kuntenda kuti): 


[1] (22:24) Malowe gambone gakwe mpela: Lâ ilâha illalldh |Pangali nnungu jwine 
jwakuwajilwa kun’galagatila ikawe Allah], Alhamdu lilldh [Lumbili losope Iwene 
alapikwe Allah] ni kusooma Qur’an). 

“Nkasimumwanganya Une ni chilichose, soni jiswejesyani Nyumba 
Jangu kwaswejechesya akujisyungula, ni akwiima, akwiinama kwisa 
soni akusujudu (pa kuswali).” 


27. “Soni jenesyani ku wandu ya Hija. Tam’bichilile wakwenda wapasi ni 
(wakwela) pa ngamiya jilijose jaganda (ligongo lya matabu gaulendo), 
taiche kuumila kwitala lililyose lyakunaula.” 


28. “Kuti ajise kulola yakwakamuchisya yao, ni kulikolanga Lina lya 
Allah m"mowa gakumanyika,!! pa yawapele wanganyao mu inyama 
yakulanga,”! basi lyagani jine mujalakwe (nyamajo), nikwalisya soni 
wayakanganiche waali wakulaga.” 


29. “Kaneko aliswejesye ku usakwa wao (pakuwula nguwo sya Ihram 
ni kumyola umbo, kulengula ngose, kupakala mauta gakununjila ni 
ine), ni kwanilisya nasili syao, nikujisyungula Nyumba jakalakala 
(Likaaba).” 


30. Yalakweyo (ni ibada ya Hija yakuwajilwa wandu kuntendela 
Allah), sano jwataichimbichisye ichindu yakuchimbichika ya Allah, 
basi (kutenda) yalakweyo tiiwe yambone kukwakwe pameso pa 
M'mbujegwe. Ni iwele halaal kukwenu (kulya) ilango, ikaweje 
yaikusoomedwa kukwenu (mu Our'an kuti yaharaam). Basi 
uwambalani usakwa (wagalagatila) isanamu, soni gawambalani 
malowe gaunami. 


31. Pakupendechela kwa Allah (pakun’ galagatila Jwele pejo), mwangali 
kum’bwanganya Jwalakwe (ni isanamu). Sano jwaakum’bwanganya 
Allah (ni isanamu), basi akuŵa nti chisawu apatwiche kwinani 
ni inkwakwile ijuni, kapena mbungo jijile kumponya kumalo 
kwakutalika nnope. 

[1] (22:28) Mowa gakumanyika gakwe ni aga: pa 10, pa 11, pa 12 ni pa 13 mwesi wa 
Mfungotatu. 


[2] (22:28) Inyama yakwe mpela ngamiya, ng'ombe, ngondolo ni mbusi, pakuisikita 
kuwa mbepesi kwa Allah, ni kuwecheta ndema jakuisikitajo kuti: Bismillah [Mulina 
lya Allah), Wallâhu-Akbar [Soni Allah ni Jwankulunga nnope|, Allihumma Minka wa 
Ilaika [E Allah! Chinyamachi chiumiile Kukwenu soni chikuja Kukwenu]. 

32. Yalakweyo (ni ibada ya Hija yakuwajilwa wandu kuntendela 
Allah), sano jwataichimbichisye imanyilo ya (dini ja) Allah (mpela 
kuijimbasya inyama yakupeleka mbepesi ku Nyumba jakuchimbichika 
ja Likaaba), basi yalakweyo tiilosye woga (wakun'jogopa Allah) 
wauli m’mitima. 


33. Nkwete wanganyammwe mu yalakwe (inyama yambepesiyo) 
ikamuchisyo (mpela kuikwela, kuitwika misigo nikuikama nkaka), 
mpaka pa ndema jekolanjidwe (ja kuisikitila), kaneko malo gakwe 
gakuisikitila ni ku Nyumba jakalakala (ku Maaka). 


34. Soni nkutula uliose twauwichile malo gakusikitila inyama ya mbepesi, 
kuti alikolanjeje Lina lya Allah pa yawapele wanganyao mu inyama 
yakulanga. Basi nnungu jwenu ni Nnungu Jumpepe, basi Kukwakwe 
lipelekani (pakuwa Asilamu), soni mwapani abali jakusengwasya 
wakunda malamusi mwakulinandiya. 


35. Awala waakutiji naga Allah achikolanjidwaga mitima jao 
jikasan’gumbalaga woga, soni akasawaga wakupilila pa yayapatile, 
ni akasawaga soni wakwimika Swala mwakolosya, nambo soni mu 
ichindu yatwapele akasatolaga. 


36. Sano ngamiya (syasikupelechedwa ku Nyumba jakuchimbichika ja 
Likaaba kuwa mbepesi), tusitesile kukwenu kuwa mu imanyilo ya 
(Dini ja) Allah, nkwete wanganyammwe mu syalakwesyo yambone 
(yejinji). Basi likolangani Lina lya Allah pa syalakwesyo ndema 
jasikwima m’misela (pa kusisikita), sano pati sigwile chamumbalati 
mwakwe (panyuma pakusisikita), basi lyagani mu syalakwesyo, 
ni kun'diisya nkwikutila (jwangaawendawenda wandu), ni 
nkuwendawenda jwakwe. Iyyoyopeyo tusijepepesye kukwenu 
syalakwesyo kuti m'be wakutogolela. 

37. Nganijiwa jim’biiche Allah minou jakwe namuno myasi jakwe, 
nambo woga wakuumila kukwenu ni waukasaum'bikaga Jwalakwe. 
Iyyoyopeyo ayijepepesye yalakwe (inyamayo) kukwenu kuti 

munkusyeje Allah ligongo lya kun’jongola kwenu, soni mwapani 
abali jakusengwasya wakolosya (masengo). 


38. Chisimu Allah akasawachenjela awala waakulupilile. Chisimu Allah 
wangannonyela jwalijose jwachinyengo nnope, jwakanila kusyene 
(ukoto wa Allah). 


39. Apedwile lusa (lwakuputa ngondo) aŵala waakuwa nkuputwa 
ngondo; ligongo lyanti wanganyao atendedwe lupuso, soni chisimu 
Allah pa yakwakamuchisya wanganyao juwele Jwakombola kusyene. 


40. Awala wakoposyedwe nsimangwao mwangali chilungamiko ni 
ikaweje ligongo lyanti wanganyao akutiji: “M'mbuje gwetu ni 
Allah.” Soni kungawaga Allah kwatuta wandu (amagongo) kupitila 
mwa wandu wane (mpela asilikali), gakagumulidwe masunagogi, 
yalichi, nyumba sine syakutendelamo ibada kwisa soni misikiti 
jalikolanjidwamo Lina lya Allah mwa winji, soni chisimu Allah 
chankamuchisye kusyene mundu jwaakunkamuchisya Jwalakwe 
(paajikamuchisya Dini Jakwe), chisimu Allah ni Jwakulimbangana 
nnope, Jwamachili gakupunda. 


41. Awala wati naga tuli twapele machili pachilambo (gakwakombolela 
amagongo wao), akwimikaga Swala mwakolosya ni kutolaga Zaka, ni 
kuchisyaga yambone, ni kanyaga yakusakala, sano kwa Allah ni kujili 
mbesi ja ichindu (yosope). 


42. Sano naga akunkanila mmwe (Muhammadi ££), basi (nganiiwa 
yachilendo) chisimu wakaaniile paujo pao wandu wa Nuhu, achina 
Adi ni achina Samuda. 


43. Kwisa soni wandu wa Ibrahima ni wandu wa Lutwi. 


44.Nikwisa soni achimisyene Madiyana, nombe najo Musa jwakaaniidwe. 
Basi nalechelele achimakafili, kaneko ni nakwembekenye (ni 
ilagasyo). Nambi kwaliji uli kasilika Kwangu (ngati najonasile 
wosope)? 

45. Ana jilingwajilingwa mwa misi jatwajijonasile jili jalupuso, basi 
mapupa gakwe gali gagwilile pa misakasa jakwe? Nambo soni 
(ilingwailingwa) isima yayalechedwe kwisa soni makome geliye 
mwa kunyang’amasya? 


46. Ana wanganyao ngakwendajenda pa chilambo kuti jipatikane kukwao 
mitima jaganichisya mwalunda, kapena mawiwi gakupikanila? Basi 
chisimu chene meso ngagakasatatala (kwakonanga Dini) nambo 
mitima jajili mu idali ni jajikasatatala (kwakonanga Dini). 


47. Ni akunkulumisya kuti m'biche nayo ilagasyo, nambotu Allah 
nganawa akasile chilanga Chakwe (chawachiwisile chanti ilagasyo 
yakandapala ichiwa ku Akhera). Soni chisimu lisiku limpepe kwa 
Ambuje wenu lili chisawu yaka yakwana sausande (1000) muyankuti 
kawalanjile wanganyammwe. 


48. Ana soni jilingwajilingwa mwa misi janajilechelele kutendaga jili 
jalupuso, kaneko ni najikwembekenye (ni ilagasyo)? Soni Kukwangu 
ni kwakuujila. 


49. Jilani (mmwe Muhammadi £#£): “E jenumanja wandu! Chisimu une 
kukwenu ni nkutetela jwakuonechela.” 


50. “Basi awala waakulupilile ni kutendaga yambone, akwete kupata 
wanganyao chikululuko kwisa soni lisiki Iyakuchimbichika (lya ku 
Mbepo).” 


51. “Sano awala waakulimbichila kulimbana ni ma Aya Getu aku ali 
nkulepelekasya (wandu kunkuya Muhammadi %%), wanganyao 
niwandu wa ku Moto Waukali.” 


52. Soni nganitutumisyeje paujo penu (mmwe Muhammadi £) 
ntenga jwalijose namuno ntume, ni ikaweje kuti juchisoomaga, 
shetani waponyaga (malowe gaunami) mu kusooma kwakweko, 
basi Allah ni wafutaga yawaponyaga shetaniyo, kaneka Allah ni 
wagalimbanganyaga ma Aya Gakwe, sano Allah ni Jwakumanyilila 
nnope, Jwalunda |wakusokoka. 

53. (Ayi yatendekwaga) kuti ayitende yawaponyaga shetani kuwa mayeso 
kwa awala wamuli m’mitima mwao mwana ulwele (wa ukafili ni 
unakunaku) ni wajijumwile mitima jao (pangakunda yakuona), soni 
wandu walupuso ali mu ukangani wakutalikangana (ni yakuona). 


54. Soni kuti amanyilile awala wapedwile umanyilisi kuti chisimu jele 
(Qur’aniji) jakuona jakuumila kwa Ambuje wenu, basi ni ajikulupilile 
jalakwejo ni kuti soni mitima jao jilinandiye pakujikunda jalakwe, 
soni chisimu Allah ni Nkwajongolela awala waakulupilile kwitala 
lyagoloka. 


55. Soni awala waakanile ngaleka kuwa nchikaiko chakujikaichila 
jele (Our'anijo) mpakana chijaichilile ndawi (jao jakuwila) 
mwachisupuchisya, kapena kwaichilila ilagasyo ya lisiku lyangali 
chilo (lisiku lya Kiyama). 


56. Uchimwene lyele lisikulyo uchiwa wa Allah pe, Jwalakwe tachijilanya 
chilikati chao. Basi awala wawakulupilile ni kutendaga yambone, 
takawe m’Matimbe Gachindimba (ku Mbepo). 


57. Sano awala wakufuulu ni kaanila ma Aya Getu, basi wanganyao 
akwete kupata ilagasyo yakwalusya. 


58. Sano awala wawasamile petala lya Allah, kaneko ni kuulajidwa 
kapena kuwa, chisimu Allah tachapa lisiki lyambone, soni chisimu 
Allah ni jwaali Jwambone nnope mwa akupeleka lisiki. 


59. Chisimu wanganyao tachajinjisya pakwinjila patachipanonyela 
(ku Mbepo). Soni chisimu Allah ni Jwakumanyilila kusyesyene, 
Jwakutulala nnope ntima. 


60. Yalakweyo ili iyyo. Sano juchauchisye ni ipotesi yakulandana ni ayila 
yajwapedwile jwalakwe kaneko ni kutendeledwa uwwanga, chisimu 
Allah tankamuchisye. Chisimu Allah ni Nkusiimaasya (ilemwa), 
Jwakuluka kusyene. 


61. Yalakweyo ni ligongo lyanti Allah akwinjisyaga chilo m’muusi 

(ni kuleupa muusi kwipipa chilo mpela ndaŵi jachitukuta), ni 
akwinjisyaga soni muusi nchilo (ni kuleupa chilo kwipipa muusi mpela 
ndaŵi jakusisima), soni ligongo lyanti Allah ni Jwakupikanichisya, 
Jwakulolechesya. 


62. Yalakweyo ni ligongo lyanti Allah ni jwali Jwakuona, soni kuti ayila 
yaakuiwendaga yangawaga Jwalakwe ni yaili yaukoleko, soni kuti 
Allah ni jwali Jwapenani kusyene, Jwankulungwa kwannope. 


63. Ana ngankuiona yanti Allah akutulusyaga kuumila kwinani mesi 
(gawula), basi litaka ni likasasyuka kuwa lyakubiliŵitala? Chisimu 
Allah ni Jwakumanyilila yakunyilila nnope, Jwaasimanya abali 
syosope. 


64. Twele Yakwe yosope yaili kumawunde ni yaili petaka. Soni chisimu 
Allah ni Jwakupata kwejinji, Jwakulapilidwa kusyesyene. 


65. Ana ngankuiona yanti Allah an'jepepachisye jenumanja yosope 
yaili petaka, kwisa soni yombo yaikwenda m’mbwani kwa ulamusi 
Wakwe? Ni akulichiinga liwunde kuti likagwila petaka ni ikaweje kwa 
lusa Lwakwe. Chisimu Allah ku wandu ni Mpole nnope, Jwachanasa 
channope. 


66. Soni Jwalakwe ni Ajula juwampele umi (waduniya), kaneka ni tampe 
chiwa, kaneko ni tachin’jimusya soni (m”malembe). Chisimu mundu 
juwele jwakanila kusyene. 


67. Nkutula uliose twauwichile litala lyakatende ka ibada lyaakuŵa 
nkukuya wanganyao (mpela kusikita inyama masiku gatatu gakutama 
pa Mina ku Maaka ndema ja Hija), basi ni akakangana namwe pa 
ngani (jakusikita; pakuwecheta kuti: Inyama yaayiuleje Allah 
pakuwa chibudu ni yaili yakuwajilwa kulya kulekangana ni yansikite 
jenumanja). Soni wilanjilani kwa Ambuje wenu. Chisimu mmwejo 
(Muhammadi £) n'di pachongoko chagoloka. 


68. Sano naga akanganeje namwe, basi jilani: “Allah ni jwaakumanyilila 
chenene yankutenda wanganyammwe.” 

69. “Allah tachijilanya chilikati chenu lisiku lya Kiyama pa ichindu 
yamwaliji wanganyammwe muyalakweyo nkutindana.” 


70. Ana ngankuimanyilila yanti Allah jukuimanya yosope yaili kwinani 
ni pasi? Chisimu yalakweyo ili m’Chitabu (cha Al-Lauh-al-Mahfuz). 
Chisimu yalakweyo kwa Allah iwele yakwepepala kusyene. 


71. Ni akuwa wanganyao nkuigalagatila (inepe) yangawaga Allah, 
ayila yanganaituluchisya umboni (wakundisya kuigalagatila), 
soni yanganakola nayo umanyilisi, sano walupuso nganakola 
nkwakamuchisya. 


72. Soni ndema jakusoomedwa kukwao ma Aya Getu gakupikanika, 
tinkuone kungope kwa awala wakanile kunyalaisidwa (kwakanila), 
akusigalaga panandi kwatenda uwanga awala waakwaasoomela ma 
Aya Getu. Jilani: “Ana nantagulile yakusakala nnope kumpunda 
yalakweyo? Moto (wa Jahannama) waatawene nao Allah chilanga 
awala waakanile. Kaje kusakala nnope malo gakuujila gakwe!” 


73. E jenumanja wandu! Chipelechedwe chilandanyo, basi chipikanilani. 
Chisimu awala wankwalumbanjilaga wangawaga Allah nganawa 
apakombwele gumba membe namuno ali atite asongangane pa 
jalakwejo. Soni naga membejo jili jaasombwele chindu nganawa 
achipokasisye kujalakwejo. Ali jwangali machili nkuwenda ni 
nkuwendedwa jwakwe. 


74. Ngananchimbichisya Allah ni uchimbichimbi Wakwe wakum’bajila. 
Chisimu Allah ni Jwakulimbangana nnope, Jwamachili gakupunda. 


75. Allah akasasagulaga mitenga kuumila mwa achimalaika ni mwa 
wandu. Chisimu Allah ni Jwakupikanichisya, Jwakulolechesya. 


76. Jukuimanya yaili paujo pao ni yapanyuma pao, soni kwa Allah pe 
nikwakuujila ichindu yosope. 

77.Ejenumanja wankulupilile! Jinamani soni sujuduni ni mun'galagatileje 
M’mbuje gwenu, soni tendagani yambone kuti m’be wakupunda. 

78. Soni putani petala lya Allah ngondo jisyesyene. Jwalakwe ni 
jwansagwile wanganyammwe (kuwa nkutula wambone nnope), 
ni nganam’bichila wanganyammwe mu Dini yakusausya iliyose. 
(Jalakweji ni) Dini ja atati wenu Ibrahima. Jwalakwe (Allah) ni 
juwankolasile jenumanja ni lina lyakuti Asilamu, kuumila kalakose 
ni mu aji (Qur’an), kuti Ntenga (Muhammadi £) awe mboni pa 
jenumanja, nombe wanganyammwe m'be mboni pa wandu. Basi 
jimikagani Swala mwakolosya ni kutolaga Zaka, soni munkamulisyani 
Allah (pakola chikulupi mwa Jwalakwe, ni kun’jegama Jwelepejo). 
Jwalakwe ni M’mbuje gwenu. Kaje umbone nnope Ambuje wakwe! 
Soni kaje umbone nnope Akukamuchisya wakwe! 








Surat 23. Al-Mu’minûn 








S Sûrat 23. Al-Mu’minûn 


Mulina lya Allah, Jwaukoto wejinji, 
Jwachanasa channope. 














1. 9 Chisimu pamasile paapundile wakulupilila. 

2. Awala waakuwa wakutetewala pa Swala syao. 

3. Ni awala waakuwa nkuitundumalila yangali mate. 
4. Ni awala waakuwa nkutenda yakutola Zaka. 

5. Ni awala waakuwa nkuugosa utukani wao. 


6. Ikaweje (akuukamulichisya masengo) pa achiwammakwao kapena 
yagapatile makono gao gakun'dyo (mateka), basi chisimu wanganyao 
nganawa wagambidwa. 


7. Sano watasache yakuipunda yele, basi wanyao ni wakusumba mpika. 


8. Ni awala waakuwa nkusunga ichindu yaasunjisyidwe kwisa soni ilanga 
yao. 


9. Ni awala waakuwa nkusigosa Swala syao (pakusiswali chenene 
mundawi syakwe). 


10. Wanganyao ni akutawala. 


11. Awala watakajitawale Mbepo ja Firdausi, wanyao mwalakwemo 
takawe wandamo. 


12. Soni chisimu Uwwe twan’ gumbile mundu (Adam) kuumila mwilongo 
lyesaguche. 


13. Kaneko twantesile (mundu jwalijose kuwa jwagumbidwa ni) 
lindondwa (lya ulume ni ukongwe, lyalikuwichidwaga) pa malo 
pakutamilichika ni kusunjika chenene (mu chiwelechelo). 


14. Kaneka ni tukasaligalausyaga lindondwalila kuwa chipande 

chamyasi, ni tukasachigalausyaga chipande chamyasichila kuwa 
chipande channou, ni tukasachigalausyaga chipande channouchila 
kuwa maupa, ni tukasagawechaga maupagala minou, kaneko ni 
tukasantendaga kuwa chiumbe chine (chaumi pakumpepelela nsimu). 
Basi atukwiche (pa uchimbichimbi ni upile) Allah, jwali Jwambone 
nnope mwa akugumba. 


15. Soni chisimu wanganyammwe panyuma payalakweyo tim" bwe. 


16. Soni chisimu wanganyammwe lisiku lya Kiyama tinchiukulidwa 
m’malembe. 


17. Soni chisimu Uwwe twagumbile pachanya penu matala nsano nagawili 
(mawunde), ni nganituwa Uwwe wanti ningaimanya iwumbe. 


18. Ni tutulwise kuumila kwinani mesi (gawula) mwachipiimo, basi 
ni tugatesile kuwa gakutamilichika mwitaka, soni chisimu Uwwe 
yagatyosya galakwego tuwele Wakombola. 


19. Basi ni galakwego twantendele wanganyammwe migunda ja mitende 
ni mizabibu, nkwete jenumanja mwalakwemo isogosi yejinji, soni 
mwa yalakweyo nkasalyaga. 

20. Ni (twantendele soni) chitela (chanzaituni) chachikasamelaga 


kuumila petumbi lya Sinai, chachikasajenjekaga mauta, ni kuwa soni 
mboga kwa akulya. 


21. Soni chisimu nkwete wanganyammwe mu ilango chichetelelo. 
Tukumpaga kumwa (nkaka) wauli m'matumbo mwakwe. Soni 


ine muyalakweyo nkasalyaga. 
22. Nambo soni pa yalakweyo kwisa soni pa yombo nkasanyakulidwaga. 


23. Soni chisimu chene twantumisye Nuhu kuwandu wakwe ni jwatite: 
“E wandu wangu! Mun'galagatilani Allah, nganinkola nnungu jwine 
jwangawaga Jwalakwe. Ana ngankogopa (ipotesi Yakwe)?” 


24. Basi achinkulungwa awala wawakanile mu wandu wakwe watite: 





Surat 23. Al-Mu’minûn 409 Juzu 18 


“Nganijuwatu aju ikaweje mundu mpele jenumanja. Jukusaka kuliwika 
kuwa jwakuchimbichika ni jwambone nnope kumpunda jenumanja. 
Soni Allah angasache angatulwisye malaika. Nganituipikaneje uwwe 
ayi kwa achatatiwetu wandanda.” 


25. “Nganijuwa jwalakweju ikaweje mundu jwamasoka, basi 
mun'jembecheyani kwikanila ndema (jakwe jakuwila).” 


26.(Nuhu) jwatite: “Ambuje wangu! Munjenjelani ligongo lyakunganila.” 


27. Basi ni twan'uwulile (malowe ganti): “Panganyani chombo 
(mwakuloleledwa) ni meso Getu soni mwachiiganyo Chetu. Sano 
patiliiche lilamusi Lyetu (lyakwajonanga) ni kuulika pachisisa 
(mesi gatutumule, chachiwe chilosyo kukwenu chakuwandichila 
chigumula), jinjisyani mwalakwe (m'chombomo) ntundu uliose 
(wa inyama) iwili iwili (chelume ni chekongwe) kwisa soni liwasa 
lyenu — ikaweje jwalyannongolele lilowe mwa wanganyao (lyakuti 
tachijonasika nikuti ngakwela), soni ngasimumbechetekasya pa 
(kwajimila) awala walitesile lupuso (yakuleka kwaapa ipotesi), 
chisimu wanganyao ali wakumisyidwa.” 


28. Sano patintamilichiche mmwejo nchombo ni wandu wan'di nao, basi 
jilani: “Lumbili losope |wene alapikwe Allah Ajula jwaatujokwele ku 
wandu walupuso.” 


29. Soni (pakutuluka) jilani: “Ambuje! Munduluchisyani pamalo paupile, 
soni Mmwejo ni wan'di Wambone nnope mwa akutulusya.” 


30. Chisimu muyalakweyi mwana ilosyo. Soni chisimu Uwwe tuli 
wakwalinga (wandu). 

31. Kaneko twagumbile panyuma pao nkutula wine (achina Adi). 

32. Basi ni twatumisye ku wanganyao ntenga (Hudu) jwakuumila mu 
wanyapeo (juwasalilaga kuti): “Mun'galagatilani Allah, nganinkola 


nnungu jwine jwangawaga Jwalakwe. Ana ngankogopa (ipotesi 
Yakwe)?” 


33. Sano achinkulungwa mu wandu wakwe awala wawakufuulu ni kanila 

yakusimangana ni Akhera soni ni twasichilisye pa umi waduniya, 
watite: “Nganijuwa aju ikaweje mundu mpela jenumanja, jukulyaga 
mu ichindu yankuilyaga jenumanja, soni jukumwaga mu ichindu 
yankumwaga.” 


34. “Soni chisimu naga nkwika mwakun’jitika mundu mpela jenumanja, 
chisimu wanganyammwe pa jele ndemajo tim’be wakwasika.” 


35. “Ana akumpa chilanga chanti chisimu wanganyammwe patinchiwapo 
nikusyukalitakani maupa, kuti chisimujenumanjachinchikoposyedwa 
m’malembe?” 


36. “Ili kwanaula, ili kwanaula yankupedwa chilangayo (nganiiwa 
itendekwe ata panandi).” 


37. “Pangali (umi) wine ikaweje umi wetu waduniyapeuno, tukuwaga, 
nambo soni tukulamaga, soni nganituwa uwwe wanti ni kuukulidwa 
m’malembe.” 


38. “Nganijuwa aju (jwaakuliwilanjila utumeju) ikaweje mundu 
jwansepele Allah unami, soni uwwe nganituwa tunkulupilile 
jwalakwe.” 

39. (Hudu) jwatite: “Ambuje wangu! Munjenjelani ligongo lyakunganila.” 

40. (Allah) jwatite: “Pangakawapa tawe wakuligamba.” 

41. Basi ni wakwembekenye n’gumilo (waipotesi) mwakuonaonape, basi 


ni twatesile kuwa mpela iswani (yakujigalwa ni mesi), basi chonasiko 
chakunaula chaliji kwa wandu walupuso. 


42. Kaneko twagumbile panyuma pao mikutula jine. 
43. Pangali umati wampaka ujijanguye kapena kujichelewasya ndema 
jakwe (jakuwila). 


44. Kaneko twatumisye achimitenga Wetu mwakuyana. Ndema ni 
katema kajwauwichililaga umati uliose ntenga jwakwe wankanilaga, 
ni twaakuyichisyaga wane panyuma pa wane (wa kuchonasiko), ni 
twatesile wanganyao kuwa ngani (sisyesyene syawandu wakala 

syakwajamuka nasyo wandu wasambano), basi chonasiko chakunaula 
chaliji kwa wandu wangakulupilila. 


45. Kaneko twantumisye Musa ni nkulugwe Haruna, pamo ni isimosimo 
Yetu kwisa soni umboni wakuonechela. 


46. Kwa Firiauna ni nduna syakwe, nambo wanganyao walikwesyisye ni 
waliji soni wandu wakulinyakula. 


47. Basi wanganyao watite: “Ana twakulupilile wandu wawili wanti 
mpela uwwewe, kutendaga wandu wao kukwetu ali achikapolo!” 


48. Mwanti waakaaniile wanawawilio, basi ni waliji (akukanilao) mwa 
akonanjidwa. 


49. Soni chisimu Uwwe twampele Musa Chitabu kuti wanganyao 
ajongoche. 


50. Soni twantesile Mwanache jwa Maryam kwisa soni Mamagwe 
kuwa chisimosimo (chakulosya ukombosi Wetu, wakomboleka 
wakongwe kuweleka mwanache mwangali kusimana ni walume), ni 
twajuyiye wanawawilio pachikwesya chakutamilichika ni ntunjelele, 
chachakwete soni achitutumule (pa Baitul Mugaddas). 

51. E jenumanja achimitenga! Lyagani yakulya yambone ni mpanganyeje 
ichindu yambone. Chisimu Une ichindu yankutenda mbele Jwaimanya 
chenene. 

52. Soni chisimu awu nkutula wenu (wa Usilamu) ni nkutula umpepe, 
soni Une ni Nam’mbuje gwenu, basi njogopani. 


53. Nambo (akwakuya achimitengao) wanupulanilene dini jao chilikati 
chao ni kuwa mikutulamikutula, likuga lililyose pachikulupi 
chalinacho akasachisengwelaga. 


54. Basi mwalekani wanganyao mu kusokonechela mwaomo, kwikanila 
ndema (jao jakuwila). 


55. Ana akuganichisya yanti chipanje ni wanache yatukwapa mwawinji, 

56. Kuti tukwawilinganya pakwapa yambone? (Ngwamba, kweleko 
kwalechelesya pa duniya pano, kuti akaja kupata yambone iliyose ku 
Akhera), nambo kuti ngakulimanyilila. 


57. Chisimu awala waakuwa nkuligandasya ligongo lyakun’jogopa 
M'mbuje gwao; 


58. Ni awala waakuwa nkugakulupilila ma Aya ga M’mbuje gwao; 
59. Ni awala wangaakum'bwanganya M’mbuje gwao (ni isanamu); 


60. Ni awala waakutolaga (Zaka ni sadaka syao), syaakupelekaga aku 
mitima jao jili ni woga (wanti itendo yaoyo mwine ipocheledwe 
kapena iyayi), ligongo lyanti wanganyao ali ni chikulupi chanti kwa 
M'mbuje gwao tachiujila (ni kuja kuwalanjidwa itendo yao); 


61. Wanganyao ni waakutenda chitema pa ichindu yambone, soni 
wanganyao pa yalakweyo akuwa paujo (mpela kuswali ipindi 
kundanda kwandawi syakwe). 


62. Soni ngatukunkanganikaga mundu (kutenda) ikaweje yampaka 
ayikombole, soni Kukwetu kwana Chitabu chakuwecheta 
yakuonaonape (Al-Lauh Al-Mahfūz), soni wanganyao ngasaja 
kutendedwa lupuso. 


63. Nambo mitima jao (achimakafilio) jili mupupulipupuli wa aji (Qur’an), 
soni akwete wanganyao itendo yangawaga yalakwe (yaisalidwe kwa 
wakulupilila) yatawe wanganyao ali nkuipanganya. 

64. Kwikanila ndema jatuchakwembekanya wakulipatila wao ni ilagasyo, 
jele ndemajo wanganyao tachigumila pakuwenda chikamuchisyo. 


65. (Tachisalilidwa yanti): “Ngasin' gumila pakuwenda chikamuchisyo 
lelo, chisimu wanganyammwe nganchenjeledwa Nowe.” 


66. “Chisimu ma Aya Gangu galiji nkusoomedwa kukwenu, nambo 
mwaliji nkugalauchila ku indende yenu (pakugakanila galakwe).” 
67. “Aku n'di nkulikwesya (ligongo lyanti wakutama pa Nsikiti 
Wakuchimbichika wa Maaka), n'di nkuwechetana chilo yangalumbana 

yaajigamba jalakwe (Qur’an).” 

68. Ana nganalicheteleleje wanganyao liloŵe (lya Allah 
lyalitulusyidwe kwa Muhammadi ££ jajili Qur’an), kapena yaichilile 
yanganiyaichilileje achatati wao wandanda? 


69. Kapena nganammanya ntenga jwao (ndamo syakwe syambone), basi 
wanganyao jwalakwe ni akunkana? 


70. Kapena akutiji: “Mwajwalakwe mwana masoka!” (Ngwamba), 
nambo kuti jwaichilile ni yakuona, soni wajinji mwa wanganyao 
yakuona akuichimaga. 


71. Sano ingawe kuti yakuona yakuyiye isako yao, nikuti gakajonasiche 
mawunde ni mataka kwisa soni yaili mwalakwemo, nambo kuti 
Uwwe twaichilile wanganyao ni chikumbusyo chao, sano wanganyao 
yachikumbusyo chaocho akunyosyela. 


72. Kapena mmwe (Muhammadi #£) nkwajuga wanganyao malipilo 
(ni ligongo lyakwe akujikana Diniji)? Nambotu malipilo ga Ambuje 
wenu ni gagali gambone nnope, soni Jwalakwe ni Jwambone nnope 
mwa akupeleka lisiki. 


73. Soni chisimu mmwe (Muhammadi ££) nkwawilanjila wanganyao 
kwitala lyagoloka. 


74. Soni chisimu awala wangakukulupilila ya Akhera akusepuchila 
kwanaula kuleka litala (lyagolokalyo). 


75. Soni namuno tungatendele chanasa ni kwatyochesya makungu gaali 
nago, angajendelechelepe mu kusumba mpika kwao ali pupulipupuli. 


76. Soni chisimu Uwwe twakwembekenye wanganyao ni ilagasyo, 
nambo nganalitulusya kwa Ambuje wao, nambo soni nganawenda 
mwakulinandiya. 


77. Kwikanila ndema jatuchaugulila nnango wana ilagasyo yaukali 
nnope, pajele ndemajo wanganyao tachiwa wakata tama. 


78. Soni Jwalakwe ni Ajula juwan' guumbiile kupikana, kulola ni mitima 
(jaganichisya). Nambo kutogolela kwenu kuwele kwannonope. 

79. Soni Jwalakwe ni Ajula jwan'jenesye petaka, soni Kukwakwe ni 
kutinchisonganganyisidwa. 


80. Soni Jwalakwe ni Ajula jwaakupelekaga umi ni chiwa, soni kuŵele 
Kwakwe kutindana kwa chilo ni muusi, ana jenumanja wangali lunda? 


81. Nambo kuti wanganyao akuwechetaga muwawechetelaga (wandu) 
wandanda. 


82. Wanganyao akutiji: “Ana patuchiwapo ni kusyuka litaka ni 
maupaupape nambo yakuona uwwe tuchiukulidwa m”malembe?” 


83. “Chisimu tuwele tuli nkupedwa chilanga uwwe ni achatatiwetu 
chakwamba yalakweyi kuumila kalakala, nganiiwa yalakweyi ikaweje 
adisiadisi syawandu wandanda.” 

84. Jilani: “Ana litaka ni yaili mwalakwemo yacheni nam'baga jenumanja 
wakumanyililaga?” 

85. (Pakwanga) tajile: “Ya Allah.” Jilani: “Ana ni ngankukumbuchila 
(kuti Jwalakwe jwana ukombosi wachilichose)?” 


86. Jilani: “Ana ni nduni M'mbuje jwa mawunde nsano nagawili ni 
M’mbuje jwa Arishi Jekulungwa (Chindanda Chaulungu)?” 

87.(Pakwanga)tajile: “Allah.” Jilani:“Ananingankogopa(kuchigalagatila 
chinepe changawaga Jwalakwe)?” 

88. Jilani: “Ana ni nduni jwamuli munkono Mwakwe mwana Umwenye 
wachilichose, soni Jwalakwe ni jwaakugosa (indu yosope) nambo 
pangali champaka chigosedwe pa ilagasyo Yakwe, nam'baga 
jenumanja wakumanyililaga?” 


89. (Pakwanga) tajile: “Allah.” Jilani: “Nambi mkulojedwa chinauli?” 


90. Nambo twaichilile ni yakuona, nambo soni chisimu wanganyao 
waunami. 


91. Allah nganalitendela mwanache jwalijose, soni pangali nnungu jwine 
pamo ni Jwalakwe, ingawe iyyo (kuti paliji pana nnungu jwine) 

nikuti nnungu jwalijose jungajigalaga yajugumbile (ni kwakanya 
achimilungu wane kuituma), soni wane mwa wanganyao angalinjilile 
kuwa pachanya pa wane (pakanganilana umwenye). Allah awambalene 
nayo kusyene yaakusimba wanganyao. 


92. Nkumanyilila yakusisika ni yakuonechela, basi Jwalakwe jutukwiche 
kwannope ku yaakum'bwanganya nayoyo. 


93. Jilani (mmwe Muhammadi 4#£): “Ambuje wangu! Naga timunosye 
(ilagasyo) yaakuwa nkupedwa chilanga wanganyao,” 


94. “Ambuje wangu! Basi ngasimundenda kuwa muwandu walupuso.” 


95. Sano Uwwe chisimu chene pa yakunnosya (ilagasyo) yaakuwa 
nkupedwa chilanga wanganyao tuwele wakombola kusyene. 


96. Tyosyani yakusakala (yanteendeele) pa (kwateendela) ayila yaili 
yambone. Uwwe tukumanyilila chenene yaakusimbayo. 


97. Soni jilani: “Ambuje wangu! Ngulijuya Kukwenu kumasongono ga 
shetani.” 


98. “Ni ngulijuya soni Kukwenu Ambuje wangu kuti atakwika 
mwambichilile.” 


99. Kwikanila ndema janti jumo jwao (mwa akuwanganya Allah ni 
isanamu) chili chim'bichilile chiwa jukasatiji: “Ambuje wangu! 
Mumbusyani.” 


100. “Kuti mwine une ngatende yambone pa ayila yanaailesile.” 
Ngwamba! Chisimu lyalakwelyo ligambile kuwa liloŵe 
lyajukuŵecheta jwalakwejo, soni munyuma mwaomo mwana 
chisiwililo (chakwasiwilila kuti akaujila soni ku duniya), kwikanila 
lisiku lyatachiukulidwa (m”malembe). 


101. Sano pandema jalichigombedwa lipenga, basi pachiwa pangali 
ulongo chilikati chao (watachitwanjilaga), nambo soni ngasawusyana 
(ligongo lyaipotesi nnope). 


102. Sano watiukasitope n'dingo wao (wa yambone, ni kwepepala 
yakusakala), basi wanganyao ni watachiwa wakupunda. 

103. Nambo watiukajepepale n'dingo wao (wa yambone, ni kusitopa 
yakusakala), basi wanganyao ni awala walipelelwekasyisye 
achimisyene, takawe wandamo mu Jahannama. 


104. Moto tiukachome ngope syao soni wanyao mwalakwemo takawe 
chechena! (Aku sili sipotweche ngomo syao lugomo lwakwinani 
gunda chilikati chantwe, Iwapasi gunda nchisou). 


105. (Takawusyidweje kuti): “Ana ma Âya Gangu nganigasoomedwaga 
kukwenu, basi jenumanja ni mwaliji nkugakanila?” 


106. Wanganyao takajile: “Ambuje wetu! Ungalumbana wetu 
watukombwele mwanti twaliji wandu wakusokonechela.” 


107. “Ambuje wetu! Tukoposyani kwalakwe (ku motokuno nituujile 
ku duniya kuti tukapanganye yambone), sano naga tukaujile soni 
(kupanganya yangalumbana), basi chisimu uwwe chitukawe 
waalitenda lupuso.” 


108. (Allah) takajile: “Tamani mwalakwemo mwakunyosyeka, soni 
nkasimumbechetekasya.” 


109. “Chisimu chene lyapali likuga mwa achikapolo Wangu lyalyaliji 
nkuwecheta kuti: “Ambuje wetu! Uwwe tukulupilile, basi 
tukululuchilani, ni kututendala chanasa, soni Mmwe ni Wambone 
nnope kwapunda akutenda chanasa wosope.” 


110. “(Nambo) basi jenumanja mwaliji nkwatenda chipongwe wanganyao 
mwanti mpaka wan'diwesye kungumbuchila Une, soni wanyao 
jenumanja mwaliji nkwaseka.” 


111. “Chisimu Une lelo nalipile wanganyao (Mbepo) ligongo lyakupilila 
kwao; chisimu wanyao ni wali wakupunda.” 

112. (Allah) takajile: “Ana yaka ilingwa yamwatemi wanganyammwe 
pachilambo (cha duniya)?” 


113. Wanganyao takajile: “Twatemi usiku umo kapena chipande cha 
usiku, basi mwawusyani akuwalanjila.” 

114. (Allah) takajile: “Nganintama jenumanja ikaweje panandipe, 
ingawe kuti wanganyammwe mwaliji nkumanyilila (ya ilagasyo ya 
ku Akhera, nganganimpanganya yangalumbana mukandaŵi kannono 
kamwatemi ku duniya).” 


115. “Ana nkuganichisya wanganyammwe kuti Uwwe tun’gumbile 
wambape (wangali masengo gakututendela Uwwe), soni kuti 
jenumanja Kukwetu ngasim’bujila?” 


116. Basi atukwiche kusyene Allah, Nchimwene Jwakuonaonape. Pangali 
nnungu jwine (jwakuwajilwa kun’galagatila) ikaweje Jwelepejo, 
M'mbuje jwa Arishi Jakuchimbichika kwannope (Chindanda 
Chaulungu). 


117. Soni jwatam'bende pampepe ni Allah nnungu jwine, jwanganakola 
najo umboni (wakuwajilwa kum'benda), basi nikuti chiwalanjilo 
chakwe chili kwa M’mbujegwe. Chisimu makafili nganigawa 
gapundile. 


118. Soni jilani mmwe (Muhammadi ££): “Ambuje wangu! Kululukani 
soni tendani chanasa, soni Mmwe ni Wambone nnope kwapunda 
akutenda chanasa wosope.” 





SJG 





Surat 24. Al-Nûr 


S Surat 24. Al-Nûr 


Mulina lya Allah, Jwaukoto wejinji, 
Jwachanasa channope. 




















1. (Jalakweji ni) Sura jatujitulwisye ni kuwikamo malamusi, soni 
tutulwisyemo ma Aya gakupikanika kuti jenumanja mbe 
wakumbuchila. 


. Jwankongwe jwachigwagwa ni jwannume jwachikululu basi jenumanja 
munnyesyani jwalijose mwa jamanjao mipichi jakwana lichila (100), 
soni chikantesya chanasa ligongo lyawawilio pa (kupitisya) dini 
ja Allah (malamusi galamwile pa wanyao), nam'baga jenumanja 
nkunkulupililaga Allah ni Lisiku Lyambesi. Soni likuga lya wakulupilila 
lilolele ilagasyo yaoyo.!" 


Jwannume jwachikululu jwangalombela ikaŵeje jwankongwe 
jwachigwagwa (n'jakwe) kapena jwakuwanganya (Allah ni isanamu), 
nombenajo jwankongwe jwachigwagwa jwangalombedwa ikaweje ni 
jwannume jwachikululu (n'jakwe) kapena jwakuwanganya (Allah ni 


[1] (24:2) (a) Akusimulila Abu Hurairah yanti: Ntume jwa Allah ¥§ jwalamwile pa 

jwangalombela jwatesile chikululu, kuti awinjidwe kwa chaka chantundu, pamo ni 
kupochela mpichi wakwe wakuwajilwa (annyesye mipichi jakwana lichila [100]). 
(Swahih Al-Bukhiri, Hadith No. 6444). 
(b) Akusimulila Jabir bin Abdullah Al-Answârî 4; yanti: Mundu jwakuumila ku 
lukosyo Iwa Bani Aslam jwayiche kwa Ntume #£ Ntumejo juli mu nsikiti, nijwatite 
kuti jwalakwejo jutesile chikululu. Basi Ntume #£ niwantundumalile mundu jula. 
Nambo jwalakwe jwagalauchile soni ku upande wajwatundumalile Ntumeo, ni 
jwalitendele umboni nsyene kakwana kacheche. Kaneka Ntume #£ niwam'bilasile 
mundu jula nikum'busya kuti: “Ana mmwe wamasoka?” Jwalakwe jwatite: 
“Ngwamba!” Niwam'busyisye soni kuti: “Ana mmwe walombele?” Jwalakwe 
jwaite: “Elo.” Basi Ntume g walamwile kuti jusomedwe maganga mundunjo 
(mpaka kuwa ligongo lyakutenda chikululu juli jwannombele). (Swahih Al- 
Bukhaari, Hadith No. 4969). 

isanamu),!"! ni iwele haraam yalakweyo kwa wakulupilila.!”! 


. Sano awala waakwalambuchisya ugoni achimmasyeto wakuligosa, 
kaneko ni nganaika nasyo mboni ncheche, basi mwanyesyani mipichi 
makumi nsano nagatatu (80), soni ngasiwwukunda umboni wao 
mpaka kalakala, soni wanganyao niwali wakunyosya. 


Ikaweje awala watesile toba panyuma pa yalakweyo ni kolosya 
(itendo yao), basi chisimu Allah ni Jwakululuka kusyene, Jwachanasa 
channope. 


Sano awala waakwalambuchisyaga ugoni achiwammakwao, ni 
nganakola mboni ikaweje achimisyene, basi umboni wa jumojwao ni 
maumboni gakwana ncheche (gatapeleche) pakunnumbila Allah, kuti 
chisimu jwalakwejo juli mwa akuwecheta yakuona. 


. Sano (umboni) wansano (julumbile) kuti malweso ga Allah gawe pa 
jwalakwejo najuwaga juli mwa akulambusya. 


Sano (jwammasyeto) chijutyosyeledwe ilagasyo (yakusomedwa 
maganga mpaka kuwa) naga juli jupeleche maumboni gakwana 
ncheche pakunnumbila Allah kuti chisimu walakweo (wankwakweo) 
ali mwa akulambusya. 


. Sano (umboni) wansano (julumbile) kuti gasabu ja Allah jiwe 
pa jwalakwe (jwammasyetojo) nawaga (wankwakweo) ali mwa 
akuwecheta yakuona. 


10. Soni (jenumanja nkalasile) ungawaga umbone wa Allah pa jenumanja 
ni chanasa Chakwe, ni kuti soni Allah ni Jwakupochela nnope toba, 
Jwalunda lwakusokoka. 


[1] (24:3)Ayi igopolela kuti; jwampaka akunde kulombela kapena kulombedwa ni 
jwachikululu, nikuti nombe najo jwachigwagwa kapena jwakuwanganya Allah ni 
isanamu. 


[2] (24:3)Gopolela kuti; wakulupilila wachilume akalombela achakongwe wachigwagwa 
kapena wakuwanganya Allah ni isanamu, nombenao achakongwe wakulupilila 
akaakunda ulombela achalume wachikululu kapena wakuwanganya Allah ni isanamu. 

11. Chisimu awala waiche nao unami (wakwalambuchisya ugoni 
mama Aisha #£ wankwakwe Muhammadi ££) uli nkutula wa mwa 
jenumanja. Ngasiyyiganichisya yalakweyo kuti ili yakusakala 
kukwenu, nambo yalakweyo ili yambone kukwenu. Akwete kupata 
mundu jwalijose mwajamanjao sambi syapanganyisye. Sano ajula 
jwalitwichile ntambala wekulungwa wayalakweyo mwa wanyao, 
yakwe ichiwa ilagasyo yekulungwa nnope. 


12. Nambi uli pandema jamwajipikene (abaliji) wakulupilila wachilume ni 
wachikongwe nganiwaganichisya achimijao yambone, ni kuwecheta 
kuti: “Walakweu ni unami wakuonechela?” 


13. Nambi uli nganaika nasyo mboni ncheche? Sano pandema janti 
nganaika nasyo mboni, basi nikuti wanganyao kwa Allah ali waunami. 


14. Soni ungawaga umbone wa Allah pa jenumanja ni chanasa Chakwe 
pa duniya ni ku Akhera, ingankwaiye ilagasyo yekulungwa nnope pa 


15. Ndema jamwaliji nkuupochelangana (unamio) ni ndimi syenu, ni 
kuwechetaga ni ngamwa syenu yanganinkola nayo umanyilisi, ni 
mwaiganichisyaga kuti yamwana kutendaga yalakweyo kwa Allah ili 
yekulungwa nnope. 


16. Nambi uli soni pandema jamwajipikene (abaliji) nganim’becheta 
kuti: “Ngaikuwa yakuwajilwa kukwetu kuti tuwecheteje yalakweyi, 
kuswejela ni Kwenu (Mmwe Ambuje)! Awu ni unami wekulungwa 
nnope.” 


17. Allah akun'jamuka kuti ngasim'bujauja soni kutenda yanti mpela yele 
mpaka kalakala nam'baga jenumanja n'di wakulupilila (kusyene). 
18. Soni Allah akusalichisya kukwenu ma Aya, soni Allah ni 

Jwakumanyilila nnope, Jwalunda Iwakusokoka. 


19. Chisimu awala waakunonyelwa kuti yausakwa ijenele mu wandu 
wakulupilile, akwete kupata wanganyao ilagasyo yakupoteka nnope 

paduniya ni ku Akhera, sano Allah ni jwaakumanyilila, nambo 
wanganyammwe ngankumanyilila. 


20. Soni (angampele ilagasyo mwachitema) ungawaga umbone wa Allah 
pa jenumanja ni chanasa Chakwe, ni kuti Allah ni Mpole nnope, 
Jwachanasa channope. 


21. E jenumanja wankulupilile! Ngasinkuyaga sajo sya shetani, sano 
jwatakuye sajo sya shetani, basi (tasokonechele), chisimu jwalakwe 
akuchisyaga yausakwa ni yangalumbana. Soni ungawaga umbone 
wa Allah pa jenumanja ni chanasa Chakwe, nga nganaswejela 
mwa jenumanja jwalijose mpaka kalakala, nambo kuti Allah 
akunswejesyaga jwansachile, soni Allah ni Jwakupikanichisya, 
Jwakumanyilila nnope. 


22. Soni achimisyene ukoto mwa jenumanja ni kusimana chenene (pa 
chipanje) akalumbila yakuleka kwapa (chikamuchisyo) waulongo, 
wakulaga ni akusama petala lya Allah, nambo akululuche ni 
kuipwanyila (yalakweyo). Ana ngankunonyelwa yanti Allah 
ankululuchile wanganyammwe? Sano Allah ni Jwakululuka kusyene, 
Jwachanasa channope. 


23.Chisimu awala waakwalambuchisya ugoni achimmasyeto wakuligosa, 
wangali nganisyo (syaugoni), wakulupilila, alweeseedwe pa duniya 
ni ku Akhera kwakwe, soni akwete kupata wanganyao ilagasyo 
yekulungwa nnope. 


24. Lisiku lyasichitendela umboni ndimi syao, makono gao ni ngongolo 
syao pa yawaliji nkutenda. 


25. Lyele lisikulyo Allah tachalipila wanganyao mwakwana malipilo 
gao gasyesyene, ni tachimanyilila soni kuti Allah ni Jwakuona 
kwakuonechela. 


26. Achakongwe wangalumbana akuwajilwa kuwa wa achalume 
wangalumbana, nombe achalume wangalumbana akuwajilwa kola 

achakongwe wangalumbana, sano achakongwe wambone akuwajilwa 
kuwa wa achalume wambone, nombe achalume wambone akuwajilwa 
kola achakongwe wambone, wele wanyao (achalume ni achakongwe 
wamboneo) awambasidwe ku agala (malowe gakunyalaya) 
gaakuwecheta (wandu). Akwete kupata wanganyao chikululuko 
kwisa soni lisiki lyakuchimbichika (lya ku Mbepo). 


27. E jenumanja wankulupilile! Kasin’jinjilaga m” majumba ganganigawa 
majumba genu, ni ikaweje n'di mpoposisye kaje ni kwapa salamu 
achimisyene majumbago, yalakweyo ni yaili yambone kukwenu kuti 
m'be wakumbuchila (umbone wa yalakweyo ni nyyitendeje). 


28. Sano naga nkansimana jwalijose mwalakwemo basi nkajinjila mpaka 
n'di mpedwile lusa. Soni naga nsalilidwe kuti: “Ujilani.” Basi ujaani, 
yalakweyo ni yakuswejela nnope kukwenu. Soni Allah ichindu 
yankutenda awele Jwaimanya chenene. 


29. Chipawe pangali ulemwa kukwenu kwinjila majumba gangali 
waakutama, mwalakwemo nimuli mwana yakunkamuchisya yenu. 
Sano Allah ni akumanyilila yankulosya palangulangu ni yankusisa. 


30. Mwasalilani wakulupilila wachilume kuti atetewasyeje meso gao 
(pangalola yakanyisyidwa), ni kuti soni augoseje utukani wao. 
Yalakweyo niyaili yakuswejela nnope kukwao. Chisimu Allah ni 
Nkusimanya abali syosope sya yaakutenda. 


31. Mwasalilani soni wakulupilila wachikongwe kuti atetewasyeje 
meso gao (pangalola yakanyisyidwa), ni kuti soni augoseje utukani 
wao. Soni ngasalosyaga (papaswela) ipeto yao ikaweje yaionechele 
muyalakweyo (mpela ngope ni magasa), ni aliunichileje mipango 
jao pachanya pa mitwe, ngosi ni idali yao, soni ngasalosya ipeto 
yao ikaweje kwa achiwammakwao, kapena achatati wao, kapena 
achakwegwao wachilume, kapena wanache wao wachilume, kapena 
wanache wachilume wa achiwammakwao, kapena achachimwene 
wao, kapena wanache wachilume wa achachimwene wao, kapena 

wanache wachilume wa achalumbu wao, kapena achakongwe 
achimijao (wachisilamu), kapena waapatidwe ni makono gao 
gakun'dyo (mateeka), kapena wakuya (wakwatumichila achakongwe) 
wali achalume (wachekulupe) wangali chisako (chakwasaka 
achakongweo), kapena wanache wachilume wanganaukopochele 
utukani wa achakongwe. Soni akasaputasyaga (pasi) ngongolo syao 
kuti imanyukuche yaakusisa mu ipeto yao. Sano tendani toba kwa 
Allah wosopewene jenumanja wakulupilila kuti mbe wakupunda. 


32. Soni galombesyani mauli ga mwa jenumanja (alukosyo) kwisa soni 
wali wambone mwa achikapolo wenu wachilume ni achikapolo 
wenu wachikongwe, naawaga wakulaga Allah tiwasichilisye kuumila 
mu ukoto Wakwe. Sano Allah ni Jwakwanila kusyene (ku iwumbe 
Yakwe), Jwakumanyilila nnope. 


33. Soni aligose (ku yansese) awala wangakupata yakulombelela 
mpaka Allah wasichilisye kuumila mu ukoto Wakwe. Sano 
awala waakusachilila kulembeledwa (ulukosyo) mwa awala 
wagapatile makono genu gakun'dyo (achikapolo wachilume ni 
wachikongwe), basi mwalembelani (kuti aliombole) nam'baga 
jenumanja nkuumanyilila umbone uliose mwa wanganyao, soni 
mwapani wanganyao mu chipanje cha Allah achila champele. Soni 
ngasin’ gakanganichisya mateeka genu kutenda chigwagwa galakwe 
gali nkusaka kuligosa kuti mpate ichindu yakumala ya umi waduniya. 
Sano jwatagakanganichisye (mateekago), basi chisimu Allah 
panyuma pagakanganichisya juli Jwakululuka kusyene (mwanti 
tagakululuchile matekago ligongo gatekanganisyidwa), Jwachanasa 
channope (tagatendele chanasa). 


34. Soni chisimu pamasile patutulwisye kukwenu ma Aya gakusalichisya, 
ni chilandanyo cha awala wawapite paujo penu, kwisa soni chamuko 
kwa wakun'jogopa (Allah). 


35. Allah ni Nkulangusya kumawunde ni petaka. Chilandanyo cha 
lilanguka Lyakwe (muntima mwa mundu jwakulupilila) chili chisawu 

chango (chipowo cha pepupa) chachiwichidwe nkati mwakwemo 
nyali, nyalijo jili mwigalasi, ligalasilyo lili mpela ndondwa 
jakumelemenda, (nyalijo ni) jikolesyedwa (ni mauta gakuumila) ku 
chitela chaupile cha nzaituni, wanganiuwa upande wakundawi kapena 
wakwigulo (ukum'balilaga lyuwa nnope ndawi syosope kutandila 
pakopoka mpaka pakapila, kwaligongo lyele mauta gakwe gali 
gambone nnope), mauta gakwe gakusigalaga panandi kuti gakoposye 
lilanguka namuno moto nkaniugakwaye. Lilanguka pachanya pa 
lilanguka! Allah akun'jongolelaga ku lilanguka Lyakwe jwansachile. 
Sano Allah ni akupeleka ilandanyo kwa wandu. Soni Allah chindu 
chilichose awele Jwachimanya chenene. 


36. M'majumba (misikiti) gaachisisye Allah kuti ganyakulidwe 
(pakugaswejesya ni kugachimbichisya) ni kuti likolanjidwejemo Lina 
Lyakwe; akunswejesyaga Jwalakwe (Allah) mwalakwemo kundawi 
ni kwigulo, 


37. Achalume, wangakukwapaga chipaka kusuma ni kusumisya (malonda) 
chakulechela kunkumbuchila Allah (muntima ni palulimi), ni kwimika 
Swala mwakolosya nambo soni kutola Zaka, akasalijogopaga Lisiku 
lyajichigalaukagalauka mitima mulyalakwelyo ni meso, (ligongo 
lyakogoya nnope kwa ipotesi yakwe). 


38. Kuti akaalipile wanganyao Allah yambone yawapanganyisye ni kuja 
kwajonjechesya soni kuumila mu ukoto Wakwe. Soni Allah akumpaga 
lisiki jwansachile mwangawalanjila. 


39. Sano awala waakanile, itendo yao (yaakuionaga mpela yambone) 
ili chisawu lunyisinyisi lwaluli mulipululu (nkuli wambembembe). 
Jwanjota akasaluganichisyaga kuti mesi. Mpakana pati ali aluichilile 
ngakasachisimanapo chilichose (nombe najo kafili pajuchiiwichilila 
itendo yakwe yambone pa Kiyama ngasiyinkamuchisya), ni 
tachinsimana Allah kwalakweko jwatachinkwanilichisya chiwalanjilo 
chakwe. Soni Allah ni jwachitema pakuwalanjila. 

40. Kapena mpela chipi chachili m’mbwani jakusokoka jajikum’bunichila 
matumbela, pachanya pakwepo nikuwa pana matumbela gane, 
pachanya pakwe (pamatumbela gawiligo) nikuwa pana lipundugulu. 
(Nigamba kuwa) chipi chine pachanya pachijakwe! Mwanti (mundu) 
pati akopwesye nkono wakwe nganawa awandichile kuuwona 
(ligongo lyakutotekana kwachipicho). Sano jwanganam’bichila Allah 
lilanguka (lyachongoko), basi jwalakwejo ngawa nkola lilanguka 
(ngaŵa nkongoka). 


41. Ana ngankuiona yanti Allah ikunswejesya Jwalakwe yosope yaili 
kumawunde ni petaka kwisa soni ijuni ili chisapangulile (mapapiko 
gakwe paguluka)? Chilichose pamasile pachimanyilile Swala jakwe ni 
kaswejesye kakwe. Soni Allah ni Nkumanyilila chenene yaakutenda. 


42. Soni uwele wa Allah uchimwene wa kumawunde ni petaka, soni kwa 
Allah pe ni kwakuujila. 


43. Ana ngakuiona yanti Allah akwendesya mawunde gawula 
mwambolembole kaneka ni kugalumbikanya yalumo, kaneko ni 
kugaŵika maunjilimaunjili, basi ni nkujionaga wula jili nkukopoka 
chilikati chakwecho, soni akutulusyaga kuumila kwinani - m’matumbi 
(gamatalila) - mwelemo (akutulusyaga) matalila, basi ni akasamputa 
nago jwansachile ni kugawambasya ku jwansachile. Kumulika kwa 
kumesya kwakwe kukusigalaga panandi kuti kutyosye kulola. 


44. Allah akuchigalusyaga chilo ni muusi (panyuma pa chilo ukwikaga 
muusi, soni panyuma pa muusi chikwikaga chilo). Chisimu mu 
yalakweyo mwana kuchetelela kusyene kwa wakwete meso 
(gakulolechesya mwa umanyilisi). 


45. Soni Allah agumbile chiumbe chilichose chakuulukutaga kuumila 
m’mesi. Sano ine mwa yalakweyo ikwenda chamakuku, soni ine mwa 
yalakweyo pana yaikwenda ni ngongolo siwili, nambo soni ine mwa 
yalakweyo pana yaikwenda ni ngongolo ncheche. Allah akasagumba 
chaakusaka. Chisimu Allah pa chindu chilichose awele Jwakombola. 

46. Chisimu pamasile patutulwisye ma Aya gakusalichisya. Soni Allah 
akasan'jongolelaga jwansachile kwitala lyagoloka. 


47. (Achinakunaku) ni akutiji: “Tukulupilile mwa Allah ni Ntenga ££ 
soni tukundile.” Kaneka ni likasagalauka likuga line mwa wanganyao 
panyuma pa yalakweyo. Sano wanganyao nganawa wakulupilila. 


48. Soni pati awilanjidwe kwa Allah ni Ntenga Jwakwe % kuti wajilanye 
chilikati chao, pajele ndemajo likuga line mwa wanganyao likasawa 
lyakusyulula (naga alimanyi achimisyene kuti wakulemwa). 


49. Nambo naga yakuona (panganijo) ili ni wanganyao, akasam'bichililaga 
(Ntengajo ££ mwachitema) aku ali wakumanya. 


50. Ana m’mitima mwao mutekuwa mwana ulwele, kapena akukaichila, 
kapena akogopa kuti Allah ni Ntenga Jwakwe ££ atakwatenda lupuso 
(ndema jakwajilanya)? (Ngwamba), nambo wanganyao ni wali 
waalitenda lupuso. 


51. Chisimu kuwecheta kwa wakulupilila pati awilanjidwe kwa Allah 
ni Ntenga Jwakwe #£ kuti wajilanye chilikati chao; kuweje kwanti 
ajileje: “Tupikene soni tukundile.” Soni wanganyao ni watawe 
wakupunda. 


52. Sano jwatankunde Allah ni Ntenga Jwakwe ££, ni kun'jogopaga Allah 
ni kuligosaga Kukwakwe, basi wanganyao ni watawe wakupunda. 


53. Sano (achinakunakuo) ni akuwa ali nkunnumbila Allah kulumbila 
kwao kwamachili kuti chisimu naga n'di mwachisyisye (kopoka 
wakungondo) mpaka akopoche kwene. Jilani: “Nkalumbila. Kunda 
kwenu kwachimanyichile (kuti kwaunami). Chisimu Allah ni 
Nkusimanya abali syosope sya yankutenda.” 


54. Jilani: “Mumpikanilani Allah ni mumpikanile soni Ntenga £, nambo 
naga nkugalauka (kuleka yele), basi nikuti jwalakwe (Ntengajo) 
tiyinkwaye yaatwichidwe (yakulungusya utenga), nombe jenumanja 
tiyinkwaye yantwichidwe (yakunda utenga), nambo naga nkunkunda 

jwalakwe nikuti tin'jongoche. Sano kwa Ntenga ££ kwangali iliyose 
ikaweje kulungusya (utenga) mwakupikanika. 


55. Allah waapele chilanga awala waakulupilile mwa jenumanja ni 
kutendaga yambone chanti; chisimu chene chiwatende kuwa wawinjila 
pachilambo (m'malo mwa akulamula walelowa) mpela yawatite 
pakwatenda kuwa wawinjila awala wapaujo pao, soni chisimu chene 
tiwalimbanganyichisye dini jao ajila jawasagulile (Usilamu), ni 
tiwatindanichisye kwene panyuma pa woga wao pakwapa ntunjelele, 
(mutalonjelele kuwa) ali nkungalagatila Une, ni ngaamwanganyaga 
ni chilichose. Sano watakane panyuma pa yele; basi wanganyao ni 
watawe wakunyosya. 


56. Soni jimikani Swala mwakolosya ni kutolaga Zaka, soni mumpikanile 
Ntenga #£ kuti ntendeledwe chanasa. 


57. Ngasimwaganichisya ata panandi awala waakanile kuti mpaka 
alepelekasye pachilambo (kunnepelekasya Allah kwapa ipotesi), 
soni mauto gao ni ku Moto. Soni kaje kusakala nnope malo gakuujila 
gakwe! 


58. E jenumanja wankulupilile! Ampoposyeje awala wagapatile makono 
genu gakun'dyo (achikapolo wachilume ni wachikongwe wakwe) 
kwisa soni awala wanganaiche pakulisagamilila mwa jenumanja 
(alukosyo pa) ndema sitatu; nkanijiwe swala ja Fajr, ni pandema 
jankuwulaga iwaalo yenu muusi (kuti nlijongole), kwisa soni 
panyuma pa swala ja Isha, (asi ni) ndema sitatu sya chiwako chenu. 
Pangali ulemwa kukwenu kapena kukwao panyuma (pandema) 
syalakwesi (kwinjila mwangali kupoposya). (Wanganyao ali) 
wakunsyungulasyungula wanganyammwe, wane mwa jenumanja pa 
(kwatumichila) wane. Iyyoyopeyo Allah akusalichisya kukwenu ma 
Aya. Soni Allah ni Jwakumanyilila nnope, Jwalunda Iwakusokoka. 


59. Soni wanache mu jenumanja (achingosyo) pati ayiche ndema 
jakulisagamilila, basi apoposyeje (ndema syosope) yaakutiji 

pakupoposya awala wapaujo pao (wachikulile wao). Iyyoyopeyo 
Allah akusalichisya kukwenu ma Aya Gakwe. Soni Allah ni 
Jwakumanyilila nnope, Jwalunda Iwakusokoka. 


60. Soni achakongwe wajumu (ligongo lya uchekulu) awala 
wangakwembecheya kulombedwa, basi chipawe pangali ulemwa 
kukwao kuliunukula nguo syao (syapachanya) nambo mwangali 
kulosya ipeto (yankati mpela nkufu ibangili ni ine). Nambo naga ali 
atite aligose (ni kuleka kuliunukula nguo syao syapachanya) mpaka 
iwe yambone nnope kukwao. Sano Allah ni Jwakupikanichisya, 
Jwakumanyilila nnope. 


61.Pangalichakanya pa jwangalola, pangali chakanya soni pajwannemale, 
pangali chakanya soni pa jwakulwala, kapena soni pa mwachimisyene 
kuti n'dyeje m’majumba mwenu, kapena m’majumba ga achatati 
wenu, kapena m’majumba ga achachikulu wenu, kapena m’majumba 
ga achachimwene wenu, kapena m’majumba ga achachemwali wenu, 
kapena m’majumba ga achibaba wenu wanandi kapena wakulungwa, 
kapena m'majumba ga achibaba wenu wachikongwe, kapena 
m’majumba ga achin’jomba wenu, kapena m’majumba ga achimama 
wenu wanandi kapena wakulungwa, kapena wamwasunjile makiyi 
gao, kapena ajenu. Pangali chakanya pa jenumanja kuti n'dyeje nganya 


salamu mwachimisyene (pakuwecheta kuti: As-Salam “Alaikum — 
Ntendele uwe kukwenu) chilamuchilo chakuumila kwa Allah chachili 
chaupile soni chambone. Iyyoyopeyo Allah akusalichisya kukwenu 
ma Aya kuti jenumanja mmanyilile. 


62. Chisimu wakulupilila (wasyesyene), ni awala waakulupilile mwa 
Allah ni Ntenga Jwakwe #£, soni pandema jaakuwa najo imo 
(Ntengajo) pa chindu chakwaya wosope wene, wangatyoka mpaka 
akam’bende kaje lusa. Chisimu awala waakum'benda lusa (mmwe 
Muhammadi £), wanganyao ni awala waakukulupilila (kusyene) 
mwa Allah ni Ntenga Jwakwe #£. Sano pati am’bendile lusa lwa (kuja 

kutenda) ine mu ipaka yao, basi mumpani lusa jumunsachile mwa 
wanganyao, ni mwawendeleje wanganyao chikululuko kwa Allah, 
chisimu Allah ni Jwakululuka kusyene, Jwachanasa channope. 


63. Kam'bilanje Ntenga #£ chilikati chenu ngasinkatenda mpela yankuti 
pakuwilangana mwachimisyenepe. Chisimu Allah akwamanya 
awala waakugwala mwa jenumanja mwakulijuya (kuja kutenda 
ipaka yao mwangali kuwenda lusa kwa Ntenga ££). Basi alijogopele 
awala waakutindana ni chilamusi chakwe (sunna sya Ntenga ££) 
kuti gatakwika mugapatile makungu (pa duniya pano) kapena kuja 
kwapata ilagasyo yakupoteka nnope (ku Akhera). 


64. Manyililani yanti! Chisimu yosope yaili kumawunde ni petaka ili ya 
Allah. Chisimu Jwalakwe jukumanyilila kawe kenu, ni (jukumanyilila 
soni) Lisiku lyatachiuchisyidwa wanganyao Kukwakwe, basi ni 
tachatagulila yawapanganyisye, soni Allah chindu chilichose awele 
Jwachimanya chenene. 








Stirat 25. Al-Furgan 430 Juzu 18 








S Sûrat 25. Al-Furqân gs 


Mulina lya Allah, Jwaukoto wejinji, 
Jwachanasa channope. 














1. Anyakwiche (pa uchimbichimbi ni upile) Ajula (Allah) jwaatulwisye 
chilekanganyo (cha yakuona ni yaunami jajili Qur’an) kwa kapolo 
Jwakwe (Muhammadi ££) kuti juwe nkuitetela iwumbe yosope. 


2. (Allah) Ajula jwauli Wakwe uchimwene wa kumawunde ni petaka, 
soni nganalitendela mwanache, ni nganakola soni jwakamusyangana 
najo mu uchimwene, soni agumbile chindu chilichose ni kuchipimila 
mwakulandanila ni chipiimo chakwe. 


. Yeti wanganyao (achimakafili) ni alitendele mmalo mwa Jwalakwe 
(Allah) milungu jangawa nkugumba chilichose kutendaga jalakwe 
ni jajigumbidwaga, soni jangali ukombosi wakulityochesya 
jisyene isausyo namuno kulikamuchisya, soni jangali ukombosi 
wakutendekasya chiwa namuno kupeleka umi kapena kwimusya 
wawe m’malembe. 


4. Awala waakanile ni akutiji: “Nganijiwatu aji (Qur’an) ikaweje unami 
waawusepelele (Muhammadi £), ni ankamuchisye pa wele (unamiu) 
wandu wane.” Basi wanganyao pamasile paayiche nalo lupuso ni 
unami (pa yakuwecheta yaoyo). 


5. Soni wanganyao ni akutiji: “(Aji Qur’an jiwele) adisiadisi sya wandu 
wandanda sya asilembesye, basi syalakwe ni sikuwa sinankusyoomwa 


6. Jilani: “Jele (Qur’aniji) ajitulwisye Ajula (Allah) jwaakumanyilila asili 
syakumawunde ni petaka. Chisimu Jwalakwe juwele Jwakululuka 
kusyene, Jwachanasa channope.” 


7. Soni wanganyao ni akutiji: “Ligongo chichi aju ntengaju jukulyaga 
yakulya ni kwendagajendaga m’misika (mutukutendela uwwe)? 
Ligongo chichi ngantuluchila lilaika kuti liwe lyakutetela pamo ni 
jwalakwe?” 





Sûrat 25. Al-Furqân 431 Juzu 18 


8. “Kapena (ligongo chichi) ngachikuponyedwa kukwakwe chimatiilo 
(chambiya) kapena kola litimbe ni alyeje mwalakwemo?” Sano 
wandu walupuso ni akutiji: “Jenumanja ngankunkuya ikaweje mundu 
jwannojedwe.” 


. Nnole yaakuti pakunnandanyichisya mmwe ilandanyo, basi ni 
asokonechele, mwanti nganawa apakombwele (kupata) litala 
(lyagoloka). 


10. Anyakwiche (pa uchimbichimbi ni upile) Ajula (Allah jwanti) naga 
ali asachile, mpaka am'bichile yambone nnope kumpunda yalakweyo 
— (tachim'bichila) Matimbe gasikujilima cha pasi pakwe sulo, ni 
tachim'bichila soni Majumba gamakulungwakulungwa (ku Mbepo). 


11. Nambo wanganyao akuwa nkukanila ya Kiyama, ni twalinganyichisye 
wakanila ya Kiyama Moto Wakulapuka. 


12. Ndema jatiukaaone wanganyao (Motowo) kuumila pamalo 
pakutalichila, takapikane kutokota kwakwe kwaukali kwisa soni 
kulilima. 


13. Soni ndema jatachiponyedwaga mwalakwemo pamalo pakanganika 
ali atawidwe m’makongwa, palakwepo takachiwilanjeje chonasiko 
(kuti bola agambe kuwa apumule). 


14. (Takasalilidweje kuti): Ngasinchiwilanga lelo chonasiko chimo, 
nambo nyyiwilanje yonasiko yejinji. 


15. Jilani (mmwe Muhammadi £#£): “Ana yele (ilagasyoyo) ni yaili 
yambone kapena Litimbe Lyandamo lya ku Mbepo lyapedwile 
chilanga wandu wawoga (wakun'jogopa Allah)?” Chilikawe malipilo 
kwa wanganyao nambo soni malo gakuujila. 

16. Chakakoleje wanganyao mwalakwemo chilichose chatakachisacheje 
aku ali wandamo. Achi ni chiwele chilanga chakusimichika 


kwa Ambuje wenu chachikuwendedwa (kuti achikwanisye, ni 
tachichikwanisya mwangalepeleka). 


17. Soni lisiku lyatachasonganganya (achimakafili) ni awala wawaliji 

nkwagalagatila kunneka Allah (mpela Isa, Uzair ni Malaika),!"! basi 
tachawusya kuti: “Ana jenumanja ni wamwasokonesye achikapolo 
Wanguwa, kapena wanganyawa wasokonechele (achimisyenepe 
kuleka) litala (lyagoloka)?” 


18. Wanganyao takajile: “Kuswejela ni Kwenu. Nganiyiwa yakuwajilwa 
kukwetu kuti tulitendele akutugosa waliose wangawaga Mmwe 
(kuli uli kwachisya wandu yakutugalagatila)! Nambo kuti Mmwe 
mwasengwasisye wanganyao ni achatati wao mpaka waliwalile 
chamuko, mwanti waliji wandu wakonasika.” 


19. Basi mwele ni muchachinkaanila (akwagalagatila wenu) pa 
yankuwecheta (kuti wanganyao milungu), basi wanganyammwe 
ngasinkombola  kulityochesya (ilagasyo) namuno kupata 
chikamuchisyo. Sano watatende lupuso mwa jenumanja (lwagalagatila 
chinepe changawaga Allah), tuuchimpa kupasya ilagasyo yekulungwa 
(ku Akhera). 


20. Soni Uwwe nganitutumisyeje achimitenga waliose paujo penu 
(mmwe Muhammadi %), ikaweje chisimu wanganyao waliji nkulya 
yakulya ni kwendagajendaga m’misika. Ni twatesile wane mwa 
jenumanja kuwa mayeso kwa wane (mpela wakupata kuwa mayeso 
kwa wakulaga) kuti ana chimpilile? Sano Ambuje wenu awele 
Wakulolechesya. 


21. © Sano awala wangakwembecheya yakusimangana Nowe ni akuti: 
“Ligongo chichi ngatutuluchila malaika (kuti gawe mitume kukwetu), 
kapena tum'bone M’mbuje gwetu (juchitendelaga umboni ya utume 
wa Muhammadi #£)?” Chisimu pamasile paalikwesyisye m’mitima 
mwao, ni anyosisye kunyosya kwekulungwa. 


[1] (25:17) Akusimuli Muʻâdh bin Jabal yanti Ntume ££ jwatite: “E mmwe Muʻâdh! Ana 
nkuimanyilila yakuwajilwa achikapolo kuntendela Allah?” Jwalakwe jwatite: “Allah 
ni Ntenga Jwakwe #£ wakumanyilila chenene.” Ntume #£ jwatite: “(Yakuŵajilwa 
ku wanganyao ni yanti,) an'galagatileje Jwele pejo, soni akam’bwanganyaga ni 
chilichose.” Ntume ¥§ jwawusyisye soni kuti: “Nambi nkumanyilila yakuŵajilwa 
Allah kwatendela wanganyao (naga ali nkun'galagatila Jwele pejo)?” Muʻâdh 
jwatite: “Allah ni Ntenga Jwakwe $ ni wakumanyilila chenene.” Ntume #£ 
jwatite: “Ngaapa ipotesi wanganyao.” (Swahîh Al-Bukhârî, Hadith No. 6938). 

22. Lisiku lyatachigaona malaika kuchiwa kwangali kusengwa lyele 
lisikulyo kwaakulewa, ni gachiwecheta (malaikago kuti): “Kuwele 
kwakusiwilidwa kusyene (kwa jenumanja lelo kupata yambone).” 


23. Nituuchiiwichilila itendo (yambone) yawapanganyisye ni tuuchiitenda 
kuwa luwundu lwakuwululusyidwa. 


24. Wandu wa ku Mbepo lyele lisikulyo tachikola malo gambone nnope 
gakutamilichika ni malo gambone nnope gagusama. 


25. Soni (kumbuchilani) lisiku lyalichipapuka liwunde ni kutendekasya 
lipundugulu, nambo soni achimalaika ni kutulusyidwa mwawinji. 


26. Uchimwene wakuonaonape lyele lisikulyo uchiwa wa (Allah) 
Jwaukoto wejinji, ni lichiwa lisiku lyakusausya nnope kwa 
achimakafili. 


27. Soni (kumbuchilani) lisiku lyatachililuma jwalupuso magasa gakwe 
ganagawili achitiji: “E nkongwene! Ningajigale litala imo ni Ntenga ££.” 


28. “Ah kutapana kwangune! Nabolaga nga nganinantenda jwantijwanti 
kuwa nsyowe.” 


29. “Chisimu pamasile paasochelesye une kwakuleka Chikumbusyo 
(Our'an) panyuma pakumbichilila, soni shetani awele jwakunneka 
mundu (ngankamuchisya pa ipotesi).” 


30. Sano Ntenga ££ ni jwatite: “E Ambuje wangu! Chisimu wandu wangu 
ajitesile aji Qur’an kuwa chindu chakulechedwa (pangajisooma ni 
ngakuuya malamusi gakwe).” 


31. Soni iyyoyopeyo twam’bichile ntume jwalijose m’magongo kuumila 
mwa akulewa, sano Ambuje wenu akukwanila kuwa Nkongola nambo 
soni Nkukamuchisya. 


32. Soni awala waakanile ni akutiji: “Ligongo chichi Qur'an 
nganijintuluchila jwalakwe (Muhammadi %%) mwanakamo?” 
Iyyoyopeyo (tukujitulusya panandipanandi) kuti tuulimbanganye najo 
ntima wenu, ni tujitulwisye (kukwenu) mwakosowalila (pakujitulusya 
mwambolembole mu ipande yepanje chenene). 

33. Soni wanganyao nganawa ayiche nacho kukwenu chitagu chilichose 
(chakumpinga nacho), ikaweje Uwwe chituwiche nacho kukwenu 
chakuona (chakwanga chitagucho), ni kagopolanye kakwe kambone. 


34. Awala watachisonganganyisidwa (alinkuutidwa) chamakuku wa ku 
Jahannama, wanganyao ni watachiwa pamalo pakusakala nnope, 
nambo soni ni wakusokonechela nnope kwitala (lyagoloka). 


35. Soni chisimu pamasile patwampele Musa Chitabu (Taurat), ni 
twam'bichile nkulugwe Haruna kuwa nkunkamuchisya. 


36. Ni twatite: “Jawulani wanawawilimmwe ku wandu awala 
waayikaaniile isimosimo Yetu.” Basi ni twajonasile kusyene (panyuma 
pakwakanila achimitengao). 


37. Nombe nao wandu wa Nuhu; ndema jawaakaaniile achimitenga, 
twamisisye (ni chigumula), ni twatesile kuwa chilosyo kwa wandu. 
Sano walupuso twalinganyichisye ilagasyo yakupoteka nnope. 


38. Nambo soni achina Adi, achina Samuda, achimisyene chisima kwisa 
soni mikutula jejinji ja chilikati chao. 


39. Soni jwalijose (mwa wanganyao), twampele ilandanyo (kuwa 


kusyene (panyuma pakwakanila achimitenga wao). 


40. Soni chisimu wanganyao (achimakafili wa pa Maaka m’maulendo 
gao gakuja ku Shami), akasaupitaga musi (wa Sodomu) awula 
wana kumputilaga ula jakusakala (jamaganga), ana ngaakasawaga 
ali nkuuona? Nambo kuti akuwaga akakwembecheya yakwimuka 
m’malembe, (niligongo lyakwe ngaakukulupililaga). 


41. Soni ndema jaakum'bona mmwe (Muhammadi £) ngaakuntenda 
inepe ikaweje chipongwe (pakuwecheta kuti): “Ana aju ni jwantumisye 
Allah kuwa ntenga?” 


42. “Jwaasigele panandi kuti atusochelesye kuleka milungu jetu, 
ingawaga kuti twapililile pa jalakwejo.” Sano wanganyao tachiika 
kumanyilila ndema jatachiiona ilagasyo kuti nduni jwakusokonechela 
nnope kwitala (lyagoloka). 

43. Ana mum'bweni ajula jwaachitesile chisako chakwe kuwa nnungu 
jwakwe? Ana mmwe ni mpaka mbe nkun’ gosa jwakwe (kuti jukakuya 
isako yakwe). 


44. Kapena nkuganichisya yanti wanganyao akupikana kapena kuitaga 
mulunda (yankwasalila)? Nganawatu wanganyao ikaweje ali mpela 
inyama yakulanga, nambo soni wanganyao ni wasokonechele nnope 
kwitala (lyagoloka kuipunda inyama yakulanga). 


45. Ana nganimwaona Ambuje wenu yatite pakutambasya m'bulili 
(kutandila kutiwila mpaka kopoka kwa lyuŵa)? Angasache 
angautesile kuwa wakutamilichika (wangasukuna, ni kukaliji chilope 
kwangali muusi). Soni tulitesile Lyuwa kuwa nkuulondolela (m’bulilio, 
panyuma pakopoka lyuŵa m'bulili ukasatanda kwipipa). 


46. Kaneko ni tukasauwumbataga Kukwetu kuwumbata kwa 
panandipanandi (mpaka ukasamalaga lyuwa lili liyiche pewuwo). 


47. Soni Jwalakwe ni Ajula jwam'biichiile wanganyammwe chilo kuwa 
chiwaalo (pakusiwilila ilu yenu ni chipi chakwe), soni (ni am'biichiile) 
lugono kuwa kupumula (kwa ilu yenu), ni awuwisile muusi kuwa 
ndema jakubalalikangana (kupita nchisosa lisiki). 


48. Soni Jwalakwe ni Ajula jwaakasatumisyaga mbungo kuwa 
chisengwasyo paujo pa ukoto Wakwe (wula nkanijigwe), ni 
tukasatulusya kuumila kwinani mesi gakulenjela. 

49. Kuti ni galakwego tusyuchisye chilambo chachiwe, ni tumwechesye 
ine (mu iwumbe) yatwaigumbile (mpela) ilango kwisa soni wandu 
wajinji. 

50. Soni chisimu Uwwe tukujigawanyaga (wulajo) chilikati chao kuti 
aweje wakumbuchila (ukoto Wetu), nambo wandu wajinji akukana 
(chikulupi) ikaweje ukafili (basi). 

51. Soni tungasache tungatumisye m”musi uliose nkutetela (jwaojwaope). 


52. Basi ngasimwajitika achimakafili (pa isako yao), nambo n’dimbane 
nao nijele (Qur’aniji) kulimbana kwekulungwa. 

53. Soni Jwalakwe ni Ajula jwaasisimangenye mbwani siwili, aji 
jamesi gakunon'ga gakumasya njota, najiji jamesi gachijete 
gakuwawa. Ni juwisile chilikati chakwecho uwigo, ni chilekanganyo 
chakulekanganya kusyene. 


54. Soni Jwalakwe ni Ajula jwaagumbile mundu kuumila m’mesi, ni 
am'biichiile ulongo wakupagwana ni waulombela. Soni Ambuje 
wenu awele Wakombola kusyene. 


55. Soni wanganyao (achimakafili) akuwa ali nkuchigalagatila 
chinepe changawaga Allah changawa nkwakamuchisya (naga ali 
achigalagatile) kapena kwapa ilagasyo (naga ali nganachigalagatila). 
Sano kafili ni akuwaga nkunkamuchisya (shetani) pa (kwapitikuchila) 
Ambujegwe. 


56. Ni nganituntumisya mmwe (Muhammadi #£) ikaweje kuti m'be 
nkutagulila abali jakusengwasya nambo soni nkutetela. 


57.Jilani: “Une ngangun'juga malipilo galigose pa yalakwe (yakulungusya 
utengayi), nambo jwasachile kujigala litala lyakuja kwa M"mbujegwe 
(pakutola chipanje chakwe basi ngangunkanya).” 


58. Soni jegamilani kwa (Allah) Jwaumi wandamo, Ajula jwaali 
Jwangawa, ni nluswejesyeje Lumbili Lwakwe. Soni jukwanile 
Jwalakwe pa sambi sya achikapolo Wakwe kuwa Jwaasimanya 
chenene. 


59. Ajula juwagumbile mawunde ni mataka ni yaili chilikati chakwe 
m’moŵa nsano nalimo, kaneka nijwatenjele pa Arishi (Chindanda 
Chaulungu). Jwaukoto wejinji, basi mum'busyani ya Jwalakwe 
nkumanyilila chenene (yambili Syakwe). 


60. Soni naga ali asalilidwe (yanti): “Munsujudilani Jwaukoto wejinji.” 
Akasatiji: “Ana Jwaukoto wejinji ninduni? Ana tunsujudile 
jwankutuchisya mmwe?” Sano (gele malowega) gaajonjechesye 
wanganyao kutalikangana (ni yakuona). 


61. Anyakwiche (pa uchimbichimbi ni upile) Ajula (Allah) jwawisile 

kwinani ndondwa syekulungwa-kulungwa ni mwakwenda mwakwe, 
ni awisile soni kwalakweko nyali (lyuwa) kwisa soni mwesi 
wakumulika. 


62. Soni Jwalakwe ni Ajula jwawisile chilo ni muusi kuwa yaakuyaana 
ni kuchengana-chengana kwa jwaakusaka kumbuchila kapena kusaka 
kutogolela. 


63. Sano achikapolo wa (Allah) Jwaukoto wejinji ni awala waakwenda 
pachilambo mwakulinandiya, nambo soni ajinga ali awechete kukwao 
(malowe gangalumbana), akasajangaga ni malowe gantima tusya. 


64. Ni awala waakupitisyaga ndaŵi ja chilo achin’galagatilaga M’mbuje 
gwao mwakusujudu ni kwima (kuswali). 


65. Ni awala waakutiji: “Ambuje wetu! Tutyochesyani ilagasyo ya 
Jahannama, chisimu ilagasyo yakwe iwele yangalekangana nayo.” 


66. “Chisimu jalakwe (Jahannama) gawele malo gakusakala nnope 
kutamilichika ni kwimilichika.” 


67. Ni awala wati achitolaga ngakasamisangaga soni wangatenda ugagadi, 
nambo akasawa wakwimilichika chilikati cha yalakweyo. 


68. Ni awala wangaakum'bendaga nnungu jwine pampepe ni Allah, 
soni ni ngaakuwulagaga mundu jwaakanyisye Allah (kum'bulaga) 
ikaweje paligongo lyakwitichika (ni malamusi ga Dini), nambo soni 
wangatenda chikululu. Sano jwachatende yele nikuti chasimangane ni 
ilagasyo (ya pa duniya). 


69. Ilagasyo tiikajonjechesyedwe kukwakwe lisiku lya Kiyama, ni 
chijukalonjele mwalakwemo aku juli jwakunyosyedwa. 


70. Ikaweje watesile toba, ni kulupilila, ni kupanganyaga masengo 
gambone; basi wanganyao Allah chakatindanichisye yakusakala yao 
ni yambone, soni Allah awele Jwakululuka kusyene, Jwachanasa 
channope. 


[1] (25:64) Ibn Abbâs > watite: “Jwalijose jwataswali raka siwili kapena syakupunda 
pele panyuma pa swala ja Isha, tijuwe nti chisawu wandu wasalidwe mu aji Ayaji.” 
(Nnole mu Tafsir ja Ourtubi). 

71. Sano jwaakutenda toba ni kupanganyaga yambone, nikuti chisimu 
jwalakwejo jukulamba kwa Allah pakutenda toba jisyesyene. 


72. Ni awala wangatendela umboni yaunami, nambo soni naga achipitaga 
malo ga yachanache akasapitaga mwa adabu (ja kuitundumalila 
yalakweyo). 


73. Ni awala waakutiji naga ali akumbusyidwe ni ma Aya ga M’mbuje 
gwao wangagagwila mwa usiiwa ni ungalola. 


74. Ni awala waakutiji: “Ambuje wetu! Tupani kuumila mu 
achiwammakwetu ni wanache wetu chakutetewachisya meso, ni 
ntutende uwwe kuwa achinnongola wa wandu wawoga (wakun’jogopa 
Allah).” 


75. Wanganyao takalipidwe yumba yapenani (ku Mbepo), ni 
takasimangane nao mwalakwemo uchimbichimbi ni ntendele. 


76. Takawe wandamo mwalakwemo-— Kaje kusalala malo gakutamilichika 
ni kwimilichika gakwe! 


77. Jilani (mmwe Muhammadi %): “Ambuje wangu nga 
nganankochesyaga wanganyammwe kungawaga kuomba kwenu 
(kwankum’ bombaga naga ili impatile ipato). Nambo sano ni pamasile 
pamunkanile (Jwalakwe). Basi sano (ipotesi) ni tiiwe yangalekangana 
nayo ndema ni katema. 





IP 

S] Sûrat 26. Ash-Shwara gs 


Mulina lya Allah, Jwaukoto wejinji, 
Jwachanasa channope. 




















1. Twåâ-Sîn-Mîm.!" 

2. Aga ni ma Aya ga m’Chitabu chakusalichisya. 

3. Mwinetu mmwe kuŵa nkulijonanga mwasyene (ni madandausi) 
ligongo lyanti wanganyao ngakuwa wakulupilila. 


4.Tungasache tungatuluchisye wanganyao kuumila kwinani chisimosimo, 
basi ngosi syao ni sikaliji syakutetewalila kuchalakwecho (mwanti 
akaujitiche Usilamu mwakanganisyidwa, nambo ngatukusasaka 
kwakanganichisya wandu ku Usilamu). 


. Ni ngachikwaichililaga chikumbusyo chasambano chakuumila 
kwa (Allah) Jwaukoto wejinji, ikaweje akasawaga wanganyao 
waachitundumalila chalakwecho. 

. Sano pamasile pakanile, basi sampano tisyaichilile abali sya ayila 
yaawele ali nkuitendela chipongwe. 


. Ana nganaliona litaka — kuti mmela ulingwa watuumesisye 
mwalakwemo wa ntundu uliose wakusalala chenene? 


. Chisimu mu yalakweyo mwana chilosyo (cha ukombosi wa Allah), 
nambo wajinji mwa wanganyao nganawa wakulupilila. 


9. Soni chisimu Ambuje wenu, ni wali Wamachili gakupunda, Wachanasa 
channope. 


10. Soni (kumbuchilani) katema kawam'bilasile Ambuje wenu Musa (ni 
kuntenda kuti): “Jaulani ku wandu walupuso.” 


11. “Wandu wa Firiauna; ana ngakogopa?” 


[1] (26:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

12. Jwalakwe jwatite: “Ambuje wangu! Chisimu une ngogopa kuti 
chakanganile.” 


13. “Ni chikawanikwe chidali changu (ligongo lyakunganila), nambo 
soni lulimi Iwangu ngalukuchachukaga chenene, basi tumisyani (soni 
utengau) kwa Haruna (kuti akangamusyeje).” 


14. “Soni wanganyao akwete magambo ganalewele, ni ngogopa kuti 
takambulaje.” 


15. (Allah) jwatite: “Ngwamba! Basi jaulani wanawawilimmwe 
ni isimosimo Yetu. Chisimu Uwwe chitukawe namwe imo 
(pakunkamuchisya) aku tuchipikanilaga (yatakawecheteje).” 


16. “Basi mun'jaulilani Firiauna ni kuja kuti: “Chisimu uwwe (jwalijose 
mwetuwe) ntenga jwa M’mbuje jwa iwumbe yosospe.” 


17. ‘(Tutumidwe) kuti mwaleche tuwigule nao wanache wa Israila 
(tujauleje nao ku Shami).” 


18. (Firiauna) jwatite (kwa Musa): “Ana nganitunnela kukwetu n'di 
mwanache, soni ni kutama nowe pa umi wenu yaka yejinji?” 


19. “Ni mwatesile chitendo chenu chamwatesile chila (chakuwulaga 
mundu) aku n'di wakanila (ukoto wangu kukwenu).” 


20. (Musa) jwatite: “Natesile yalakweyo pajele ndemajo kutendaga une 
ndili jumpepe mwa wangamanyilila (yakwayana ni Ambuje wangu ni 
Utume).” 

21. “Basi ni nantisile wanganyammwe ndema janan'jogwepe, basi 


Ambuje wangu ni ambele lunda |waulamusi, soni ni andesile kuwa 
mwa achimitenga.” 


22. “Ana soni weleu ni ukoto wakungumba nao kutendaga mwawisile 
mu ukapolo wanache wa Israila!” 
23. Firiauna jwatite: “Ana M’mbuje jwa iwumbe yosopejo ni nduni?” 


24. (Musa) jwatite: “M’mbuje jwa kumawunde ni petaka ni yaili chilikati 
chakwe, nam'baga jenumanja nkwete ntima wakusaka kusimichisya 
(tinsimichisye yele).” 





Sûrat 26. Ash-Shu'ara 441 Juzu 19 


25. (Firiauna) jwasalile wawaliji mungulugulu mwakwe (mwachalu) 
kuti: “Ana ngankupikana (yawanache yajukuwechetayi)?” 


26. (Musa) jwatite: “M’mbuje gwenu jenumanja nambo soni M’mbuje 
jwa achatati wenu wandanda.” 


27.(Firiauna) jwatite: “Chisimu ntenga jwenu jwatumisyidwe kukwenuju 
jwamasoka.” 


28. (Musa) jwatite: “M’mbuje jwa kungopoko ni kungapililo ni yaili 
chilikati chakwe, nam'baga jenumanja wana lunda (timmanyilile 
yele).” 

29. (Firiauna) jwatite: “Naga nkulitendela nnungu jwinepe jwangawaga 


une, chisimu chene chinantende kuwa jumpepe mwa akutawidwa.” 


30. (Musa) jwatite: “Atamose ndili nam'bichilile nacho chindu 
chakuonechela palangulangu?” 


31. (Firiauna) jwatite: “Wikani nacho, naga n'di mwa akuwecheta 
yakuona.” 


32. Basi (Musa) ni jwaponyisye simbo jakwe (pasi). Naalole! Jasyuchile 
lijoka lyakuonechela. 


33. Soni ni jwakopwesye ligasa lyakwe. Naalole! Lyasyuchile lyeswela 
(lyakumelemenda) kwa akulola. 


34. (Firiauna) jwasalile achinkulungwa wawaliji mungulugulu mwakwe 
kuti: “Chisimu jwalakweju nsawi jwakumanyilila nnope (usawi).” 
35. “Jukusaka kuti junkopokasye m’chilambo mwenu ni usawi wakweo, 


ana ni tinnamule yantiuli?” 


36. Wanganyao watite (pakwapanga lunda Afiriauna): “Munnechelesyani 
panandi jwalakwe ni nkulugwejo (nkaawulaga chitema) ni ntumisye 
m’misinda akusonganganya.” 


37. “Kuti ayiche najo kukwenu nsawi jwalijose jwali jwakumanyilila 
nnope (usawi).” 

38. Basi asawi ni wasonganganyisidwe pa ndema jisyesyene ja lisiku 
lyakumanyika. 


39. Wandu nombe ni wawusyidwe kuti: “Ana jenumanja tinsongangane?” 


40. “Kuti mwine uwwejo twakuye asawi naga wanganyao awe 
wakupunda.” 


41. Basi ndema jawaiche asawi watite kwa Firiauna: “Ana chisimu 
kukwetu chikuwe kwana malipilo (gambone) natuwaga uwwejo ni 
wakupunda?” 


42. (Firiauna) jwatite: “Elo, konjechesya soni pelepo chisimu 
wanganyammwe pajele ndemajo chim'be mwa akuwandichisyidwa 
(kukwangu).” 


43. Musa jwasalile wanganyao kuti: “Ponyani jenumanja yankusaka 
kuponyayo.” 

44. Basi ni waponyisye ngonji syao ni simbo syao, niwatite: “Kwa machili 
ga Firiauna chisimu uwwe ni wachituwe wakupunda.” 


45. Sano Musa ni jwaponyisye simbo jakwe. Naalole! Jalakwe jamisile 
mwanakamo yaunami yawaliji nkulosya. 


46. Basi asawi wasenjelemukwiche kusujudu. 
47. Watite: “Tunkulupilile M’mbuje jwa iwumbe yosope.” 
48. “M'mbuje jwa Musa ni Haruna.” 


49. (Firiauna) jwatite: “Munkulupilile jwalakweju une nkaninampe lusa? 
Chisimu jwalakweju ni jwankulungwa jwenu jwan'jiganyisye usawi. 
Basi chisimu pangakawapa chiyyimanye (yachinantende). Chisimu 
chingate makono genu ni ngongolo syenu mwakutindanya (ligasa 
lyakun'dyo ni likau lyakunchiji, kapena ligasa lyakunchiji ni likau 
lyakun'dyo), kaneka ni chinankomele pansalaba wanaose.” 


50. Wanganyao watite: “Yangali kandu, chisimu uwwe kwa M’mbuje 
gwetu tukuujila.” 


51. “Chisimu uwwe tukwete chikulupi chanti, M'mbuje gwetu 

jutukululuchile sambi syetu ligongo lyakuwa wandanda mwa 
akukulupilila.” 


52. Ni twan'juwulile Musa (malowe ganti): “Wigulani lwachilo ni 
achikapolo Wangu, chisimu wanganyammwe tinkuuyidwe.” 


53. Basi Firiauna ni jwatumisye m’misinda (josope) akusonganganya. 


54. (Wawapitaga nchigombelesya yanti): “Chisimu wanganyawa 
(wanache wa Israila) ali kwene kankutula kannono.” 


55. “Soni chisimu wanganyao akutupikasya ntima.” 


56. “Soni chisimu uwwe tuli wosope (wajinji nambo soni) tuli mesope 
(tukwalolechesya wanganyao kuti akatupatisya ipato iliyose).” 


57. Basi Uwwe ni twakopwesye wanganyao (wanya Afiriauna) 
m’matimbe ni achitutumule. 


58. Kwisa soni mu imatiilo yachipanje ni m’malo mwakuchimbichika. 


59. Mwele (ni mutwatendele), ni twaitesile kuwa yawinjilwa ni wanache 
wa Israila. 


60. Basi wanganyao ni wakuyiye (wanache wa Israilao) pakopoka kwa 
Iyuwa. 


61. Basi ndema jagaonegene makuga ganagawili (likuga lya Firiauna ni 
lya Musa), wandu wa Musa watite: “Chisimu uwwe chitukamulwe.” 


62. Jwalakwe jwatite: “Ngwamba! Chisimu Ambuje wangu ali none, 
chanjongolele (yakutenda kuti mpaka tujokoche).” 


63. Basi ni twan'juwulile Musa (malowe ganti): “Putani mbwani ni simbo 
jenujo.” Ni jagawanyiche, upande uliose waliji nti chisawu litumbi 
lyekulungwa. 


64. Ni twawandichisye palakwepo waneo (Firiauna ni wandu wakwe). 
65. Ni twan'jokwele Musa ni wawaliji najo imo wosopewene. 


66. Kaneka ni twamisisye waneo (Firiauna ni wandu wakwe). 

67. Chisimu mu yalakweyi mwana chimanyisyo (cha ukombosi wa 
Allah). Nambo wajinji mwa wanganyao nganawa wakulupilila. 


68. Soni chisimu Ambuje wenu niwali Wamachili gakupunda, Wachanasa 
channope. 


69. Soni mwasoomelani wanganyao abali ja Ibrahima. 


70. Pandema jajwawusisye babagwe ni wandu wakwe kuti: “Chichi 
nkuchigalagatila?” 


71. Wanganyao watite: “Tukugalagatila isanamu, basi ni tukwendelechela 
kuigalagatila ndema ni katema.” 


72. (Ibrahima) jwatite: “Ana akasampikanaga pati nchawilangaga?” 


73. “Kapena akasampaga chikamuchisyo (pati nchagalagatilaga) kapena 
kupeleka masausyo (naga ngaagalagatila)?” 


74. Wanganyao watite: “(Ngwamba,) Nambo twasimene achatati wetu 
achitendaga mwatukutendelamu.” 


75.(Ibrahima) jwatite: “Ana nkwaona awa wam'belen'di nkwagalagatila,” 
76. “Jenumanja ni achatati wenu wawalongolele?” 


77. “Basi chisimu wanganyao ni amagongo wangu, ikaweje M’mbuje 
jwa iwumbe yosope.” 


78. “Ajula juwangumbile, nambo soni Jwalakwe ni jwaakunjongolela 
(kwitala lyagoloka).” 


79. “Nambo soni Jwalakwe ni Ajula jwaakundisyaga ni kumwesya.” 
80. “Soni pati nwasile basi Jwalakwe ni jwaakumbosyaga.” 


81. “Nambo soni Ajula jwatambe chiwa, nikwisa kumba umi soni (ku 
Kiyama).” 

82. “Nambo soni Ajula jwangukolela tama janti tachingululuchila ilewi 
yangu Lisiku Lyamalipilo.” 

83. “Ambuje wangu! Mumbani lunda lwakwilanyichisya (ichindu), ni 
musimanganye ni wandu wambone.” 

84. “Soni mumbani kusaalidwa kwambone m’mikutula jamunyuma.” 
85. “Ni mundende kuwa mwa akujitawala Mbepo Jachindimba.” 


86. “Ni mwakululuchile atati wangu, chisimu walakweo awele wampepe 
mwa akusokonechela.” 


87. “Soni nkaja kunjalusya pa Lisiku lyatachijimusyidwaga wandu 
m’malembe.” 


88. “Lisiku lyangakamuchisya chipanje namuno wanache,” 

89. “Ikaweje jwatachiika kwa Allah ni ntima weswela.” 

90. Ni jichiwandichisyidwa Mbepo kwa wakun'jogopa (Allah). 
91. Ni uchionesyedwa Moto Waukali kwa wapombotale. 


92. Ni kuchiwechetedwa kukwao: “Ali kwapi awala wamwaliji 
nkwagalagatila,” 


93. “Kunneka Allah? Ana mpaka akombole kunkamuchisya 
wanganyammwe kapena kulikamuchisya achimisyene?” 


94. Basi ni tachiponyedwa chamakuku mwalakwemo wanganyao ni 
akupombotala (wane). 


95. Kwisa soni asilikali wa Ibulisu wosopewene. 
96. Tachiti, aku wanganyao achikanganaga mwalakwemo: 


97. “Tukunnumbila Allah! Chisimu uwwe twaliji nkusokonechela 
kwakuonechela.” 


98. “Pandema jatwannandanyaga wanganyammwe ni M'mbuje jwa 
iwumbe yosope.” 


99. “Ni nganatusokonesya ikaweje akulewa.” 
100. “Ni nganitukola akutuombola.” 
101. “Namuno nsyowe jwapantima (jwanti ni kutukamuchisya.)” 


102. “Mwanti tungakole upile wakuujila (ku duniya), basi tungajiile 
kuwa mwa akukulupilila.” 

103. Chisimu mu yalakweyi mwana chilosyo, nambo wajinji mwa 
wanganyao nganawa wakulupilila. 


104. Soni chisimu Ambuje wenu ni wali Wamachili gakupunda, 
Wachanasa channope. 


105. Wandu wa Nuhu waakaaniile achimitenga. 

106. Ndema jawasalile nnongo n'jao Nuhu kuti: “Ana ngankogopa?” 
107. “Chisimu une kukwenu ni Ntenga jwakulupichika.” 

108. “Basi mun'jogopani Allah ni kumbikanila une.” 


109. “Soni ngangun'juga pa yalakweyi malipilo, nganigawatu malipilo 
gangu ikaweje kwa M’mbuje jwa iwumbe yosope.” 


110. “Basi mun'jogopani Allah ni kumbikanila une.” 


111. Wanganyao watite: “Ana tunkulupilile mmwe kutendaga 
waakunkuya ni wandu wapasi?” 


112. Jwalakwe jwatite: “Ana umanyilisichi ungwete pa yawaliji nkutenda 
wanganyao?” 


113. “Nganichiwatu chiwalanjilo chao ikaweje kwa Ambuje wangu, 
ingawe mwamanyililaga.” 


114. “Soni nganimba une jwanti ni kwawinga wakulupilila.” 
115. “Nganimba une ikaweje nkutetela jwakuonechela.” 


116. Wanganyao watite: “Naga ngankuleka E mmwe Nuhu! Chisimu 
chene chim”"be mwa akusomedwa maganga.” 


117 Jwalakwe jwatite: “Ambuje wangu! Chisimu wandu wangu 
angaaniile.” 

118. “Basi jilanyani chilikati changune ni wanganyao ni chilanyo 
(chambone), ni munjokole une ni wandu wali none mu wakulupilila.” 


119. Basi ni twan'jokwele jwalakwe pamo ni wawaliji najo m’chombo 
chepachile. 

120. Kaneko ni twamisisye wakusigalao panyuma pakwe. 


121. Chisimu mu yalakweyi mwana chilosyo, nambo wajinji mwa 
wanganyao nganawa wakulupilila. 


122. Soni chisimu Ambuje wenu ni wali Wamachili gakupunda, 
Wachanasa channope. 


123. Achina Adi wakaaniile achimitenga. 

124. Ndema jawasalile nnongo n'jao Hudu kuti: “Ana ngankogopa?” 
125. “Chisimu une kukwenu ni Ntenga jwakulupichika.” 

126. “Basi mun'jogopani Allah ni kumbikanila une.” 


127. “Soni ngangun'juga pa yalakweyi malipilo, nganigawatu malipilo 
gangu ikaweje kwa M’mbuje jwa iwumbe yosope.” 


128. “Ana nkutawa pachikwesya palipose pakusalala nyumba syeleuleu 
mwamasanje (pagamba kusaka kulosya machili ngawa syagonamo)?” 


129. “Ni nkulitawila makome gamakulungwakulungwa nti chisawu 
tinnonjele?” 


130. “Soni ntite mpute ngondo nkasaputa mwakulikwesya.” 
131. “Basi mun'jogopani Allah ni kumbikanila une.” 


132. “Soni mun'jogopani Ajula jwampele ichindu (yambonembone) 
yankuimanyilila.” 


133. “Ampele ilango ni wanache.” 

134. “Kwisa soni migunda ni sulo syatutumule.” 

135. “Chisimu une ngun’jogopela wanganyammwe ilagasyo ya lisiku 
lyekulungwa.” 

136. Wanganyao watite: “Yalumope kukwetu, n'jamuche kapena nkawa 
mwa akwamuka.” 

137. “Nganiyiwatu ayi (yatukutendayi) ikaweje nyendele ja wandu 
wandanda.” 

138. “Soni nganituwatu uwwe wanti ni kupedwa ilagasyo.” 


139. Basi wankaaniile, ni twajonasile. Chisimu mu yalakweyi mwana 
chilosyo, nambo wajinji mwa wanganyao nganawa wakulupilila. 


140. Soni chisimu Ambuje wenu ni wali Wamachili gakupunda, 
Wachanasa channope. 


141. Achina Samuda wakaaniile achimitenga. 

142. Ndema jawasalile nnongo n'jao Swaleh kuti: “Ana ngankogopa?” 
143. “Chisimu une kukwenu ni Ntenga jwakulupichika.” 

144. “Basi mun'jogopani Allah ni kumbikanila une.” 


145. “Soni ngangun'juga pa yalakweyi malipilo, nganigawa malipilo 
gangu ikaweje kwa M’mbuje jwa iwumbe yosope.” 


146. “Ana (nkuganichisya kuti) tin” gambe kulechedwa mwantunjelele pa 
yaili pepanoyi.” 


147. “M' migunda ni sulo syatutumule,” 

148. “Ni mmela kwisa soni mitende itungatunga yakwe yakutependala?” 
149. “Soni nkusepa m’matumbi majumba mwa ufundi.” 

150. “Basi mun’jogopani Allah ni kumbikanila une.” 

151. “Ni ngasimpikanila chilamusi cha akupunda malile (pasambi).” 
152. “Awala waakuwatanganya pa chilambo, soni wangajilanya.” 

153. Wanganyao watite: “Chisimu mmwe n'di mwa akulojedwa.” 


154. “Nganim'ba mmwe ikaweje mundu mpela uwwewe, basi ikani 
nacho chisimosimo naga n’di mwa akuwecheta yakuona.” 


155. Jwalakwe jwatite: “Aji ngamiya jajikongwe; jikwete kumwa (mesi), 
nombe jenumanja nkwete kumwa (mesi) palisiku lyakumanyika 
(ngamiya lisiku lyakwe nombe jenumanja lisiku lyenu).” 

156. “Ni ngasin’jikwaya ni yakusakala iliyose itakwisa 
mwainkwembekenye ilagasyo yalisiku lIyekulungwa.” 

157. Nambo wanganyao wajisikite, mwanti wasyuchile kuwa 
wakuligamba. 


158. Basi ni yakwembekenye ilagasyo. Chisimu mu yalakweyi mwana 
chilosyo, nambo wajinji mwa wanganyao nganawa wakulupilila. 


159. Soni chisimu Ambuje wenu ni wali Wamachili gakupunda, 
Wachanasa channope. 


160. Wandu wa Lutwi wakaaniile achimitenga. 

161. Ndema jawasalile nnongo n'jao Lutwi kuti: “Ana ngankogopa?” 
162. “Chisimu une kukwenu ni Ntenga jwakulupichika.” 

163. “Basi mun'jogopani Allah ni kumbikanila une.” 


164. “Soni ngangun'juga pa yalakweyi malipilo, nganigawa malipilo 
gangu ikaweje kwa M’mbuje jwa iwumbe yosope.” 


165. “Ana nkwaichilila achalume (achimijenu pakwatenda matanyula) 
mu iwumbe,” 


166. “Ni nkwaleka awala wan'guumbiile Ambuje wenu kuti aweje 
achiwammakwenu? Nambo jenumanja ni wandu wakusumba mpika.” 


167. Wanganyao watite: “Naga ngankuleka (yakutukanya matanyula) 
mmwe Lutwi! Chisimu chene chim”be mwa akukoposyedwa.” 


168. Jwalakwe jwatite: “Chisimu une ni jumpepe mwa akuiwenga 
mwaukali itendo yenu (yamatanyulai).” 


169. “Ambuje wangu! Munjokolani une ni liwasa lyangu ku 
yaakupanganya wanganyawa.” 


170. Ni twan'jokwele jwalakwe ni liwasa lyakwe lyosopelyene, 


171. Ikaweje kangalamba kachikongwe (wankwao Lutwi wawaliji) mwa 
akusigalila munyuma. 


172. Kaneko ni twajonasile waneo. 


173. Ni twagwichisye wanganyao wula (jamaganga). Kaje kusakala wula 
ja akuteteledwa! 

174. Chisimu mu yalakweyi mwana chilosyo, nambo wajinji mwa 
wanganyao nganawa wakulupilila. 


175. Soni chisimu Ambuje wenu ni wali Wamachili gakupunda, 
Wachanasa channope. 


176. Achinsyene itekete (wandu wa ku Madiyana) wakaaniile achimitenga. 
177. Ndema jawasalile Shuaibu kuti: “Ana ngankogopa?” 

178. “Chisimu une kukwenu ni Ntenga jwakulupichika.” 

179. “Basi mun'jogopani Allah ni kumbikanila une.” 


180. “Soni ngangun'juga pa yalakweyi malipilo, nganigawa malipilo 
gangu ikaweje kwa M’mbuje jwa iwumbe yosope.” 


181. “Gumbasyani chipiimo chambale ni ngasim’ba mwa akupungusya.” 

182. “Ni mpimeje ni sikelo jakulungamika.” 

183. “Soni ngasimwapunguchisyaga wandu indu yao, ni 
ngasin'jendagajendaga pa chilambo kupita nchiwatanganya.” 

184. “Soni mun'jogopani Ajula juwan' gumbile wanganyammwe kwisa 
soni mikutula ja wandu wandanda.” 


185. Wanganyao watite: “Chisimu mmwe n'di mwa akulojedwa.” 


186. “Soni nganim’ba mmwe ikaweje mundu mpela uwwewe. Soni uwwe 
tukun'ganichisya kwene kuti n'di jumpepe mwa wandu waunami.” 


187. “Basi tugwichisyani uwwe chipande cha liwunde (kuti chitujonanje) 
nam'baga mmwejo n’di mwa akuwecheta yakuona.” 


188. Jwalakwe jwatite: “Ambuje wangu ni waakumanyilila chenene 
yankupanganya.” 

189. Ni wankaaniile, basi ni yakwembekenye ilagasyo yalisiku lyam’bulili 
(waliwunde lyaipotesi), chisimu yalakweyo yaliji ilagasyo ya lisiku 
lyekulungwa. 


190. Chisimu mu yalakweyi mwana chilosyo, nambo wajinji mwa 
wanganyao nganawa wakulupilila. 

191. Soni chisimu Ambuje wenu ni wali Wamachili gakupunda, 
Wachanasa channope. 


192. Soni chisimu jele (Qur’aniji) jiwele jakutulusyidwa kuumila kwa 
M’mbuje jwa iwumbe yosope. 


193. Watulwiche najo Nsiimu (Jibulilu) wakulupichika, 

194. Pantima penu (mmwe Muhammadi $), kuti m"be mwa akutetela, 
195. Mu chiwecheto cha Charabu chakupikanika chenene. 

196. Soni yalakweyi yili mu itabu ya (wandu) wandanda. 


197. Ana nganichiwa chilosyo kukwao chanti walijiganye wa wanache 
wa Israila (mpela Abdullah bin Salim wawaujitiche Usilamu) ni 
kujimanya jalakwe (Qur’aniji kuti jakuona)?[1] 


198. Soni tungajitulusye (Qur’aniji) kwa wanepe wangawa warabu, 
199. Basi ni kujisooma kukwao, nga nganawa wakujikulupilila jalakwe. 


200. Iyyoyopeyo tukupitisye (kujikanila Qur’an) m”mitima mwa akulewa 
(atamose kuti jukwasoomela mwarabu n'jao). 


201. Ngaajikulupilila jalakwe mpaka akaiwone ilagasyo yakupoteka 
nnope. 


202. Basi ni tiichaichilila mwachisupuchisya wanganyao akakumanyilila. 


203. Ni tachiti: “Ana uwwe ngakomboleka kupedwa lipesa (kuti tutende 
toba)?” 


204. Ana akuijanguya ilagasyo Yetu? 

205. Ana nkuiona uli, naga tuli twasengwasisye wanganyao kwa yaka 
(yejinji), 

206. Kaneka ni kwaichilila (ipotesi) yawaliji nkupedwa chilanga, 

207. Ngasiyakamuchisya ayila yawele ali nkusengwasyidwa nayo. 


[1] (26:197) Nnole chilaaki cha Aya ja (5:66) Ngani ja Abdullah bin Salam >. 

208. Soni Uwwe nganituujonanjeje musi uliose ikaweje wakolaga 
akutetela. 


209.Kuŵachikumbusyo, soni Uwwenganituwa walupuso (pakwajonanga 
wandu nkanitwatetele). 


210. Soni mashetani ngawa ni gagatulwisye jalakwe (Qur’aniji 
mwaakuwechetela achimakafili). 


211. Soni ngaikuwajilwa kukwao, nambo soni nganawa akombwele 
(kujitulusya). 


212. Chisimu wanganyao yakupikanila (Our'an kumawunde 
jichitulukaga) asiwiiliidwe. 

213. Basi ngasimunnumbanjila pampepe ni Allah nnungu jwine, ntakwika 
mum’bele mwa akulagasyidwa. 


214. Ni mwatetelani walukosyo lwenu wali wakuwandichila.!! 


215. Nimwagoyechesye lipapiko lyenu (lya chanasa) awala wankuyiye 
mwa wakulupilila. 


216. Sano naga akunnyosya basi jilani: “Chisimu une mambalene nayo 
ichindu yankutenda.” 


217. Nin'jegamile kwa (Allah) Jwamachili gakupunda, Jwachanasa 
channope. 


[1] (26:214) Akusimulila Ibn Abbâs > yanti: Ndema jajatulwiche aji Ayaji: “Ni 
mwatetelani walukosyo lwenu wali wakuwandichila.” Jwakopweche Ntenga jwa 
Allah ££ mpakana jwajile kwela petumbi lya As-Swafa, ni jwagumisile kuti: “Yâ 
Swabâhâh (kundawi kwangune)!” Wandu wawusyisye kuti: “Nduni jwele?” Basi 
niwasongangene kukwakwe. Jwalakwe jwatite: Ana nkuiona uli naga ndili nansalile 
kuti, asilikali wakwele pa mahachi akukopochela kuumila awu upande wetumbi, 
mpaka mungulupilile?” Wanganyao watite: “Nganitumpikaneje n'di nkutusalila 
yaunami.” Jwalakwe jwatite: “Une ni nkuntetela jwenu jwakuonechela, jwakuntetela 
ya ilagasyo yayikwisa munyumamu (naga nnyosye utenga wangu).” Abti Lahab 
watite: “Chonasiko nichenu! Ana ayi niyantusonganganyichisye?” Kaneka Abû 
Lahab niwatyosile pamalopo. Basi ni jatulwiche Stirat Al-Masad “Gajonasiche 
makono ganagawili ga Abu Lahabi, nombe nao ajonasiche.” (111:1). (Swahih 


Al-Bukhiri, Hadith No. 4687). 

218. Ajula jwaakum’bona ndema jankwima (jikape kuswali patahajjudi). 


219. Ni kutenganyikatenganyika kwenu (pakuswali ipindi nsano) pamo 
ni akusujudu (akuswali wane). 


220. Chisimu Jwalakwe ni Jwakupikanichisya, Jwakumanyilila nnope. 
221. Ana nantagulile wanganyammwe jwagakuntuluchilaga mashetani? 
222. Gakuntuluchilaga jwalijose jwaunami wejinji, jwasambi nnope. 


223. Gakuponyaga yagapikene (kwinani kwaponyela achibimbi) nambo 
wajinji mwa wanganyao waunami. 

224. Akwimba chilaanga waliose akasawakuyaga wasokonechele. 

225. Ana ngankuiona yanti wanganyao m'chiwata chilichose (chamalowe) 
akuwa nkupojola? 

226. Soni kuti wanganyao akasawechetaga yangakutendaga. 

227. Ikaweje awala waakulupilile ni kutendaga yambone, ni 
kunkolangaga Allah kwejinji, ni kulikulupusya achimisyene panyuma 
pakutendeledwa lupuso (pakwajanga achimakafili ni ilaanga pa 


ilaanga yao yaakwimba yakwagamba Asilamu). Sano pangakawapa 
tamanyilile awala watesile lupuso kwagalauchila kutagalauchile. 








Surat 27. Al-Naml 








S] Sûrat 27. Al-Naml 














yA 


Mulina lya Allah, Jwaukoto wejinji, 
Jwachanasa channope. 


. Twa-Sin!, Aga ni ma Aya ga Qur’an nambo soni (chiwele) Chitabu 


chakusalichisya. 


Chongolo nambo soni chisengwasyo kwa wakulupilila. 


. Awala waakwimikaga Swala mwakolosya ni kutolaga Zaka, soni 


wanganyao ya Akhera akasawa wakulupilila kusyesyene. 


. Chisimu awala wangakukulupilila ya Akhera twasalalichisye itendo 


yao mwanti wanyao agamba kuwa pupulipupuli (nkusokonechela 
mwao). 


. Wanganyao ni awala waakwete kupata ilagasyo yakunyalaya (pa 


duniya pano), nambo soni wanganyao ku Akhera tachiwa wakwasika 
kusyene. 


. Soni chisimu mmwejo (Muhammadi #£) nkusoomesyedwa Qur’an 


kuumila kwa (Allah) Jwalunda Iwakusokoka, Jwakumanyilila nnope. 


. (Kumbuchilani) katema kajwalisalile Musa liwasa lyakwe kuti: 


“Chisimu une nauweni moto. Chinam'bichilile najo abali kuumila 
ku walakweo, kapena chinam'bichilile nacho chisinga chamoto kuti 
jenumanja n’jote.” 


. Basi ndema jajwauwichilile jwawilanjidwe kuti: “Ajaliiwe jwali 


pamoto ni jwali mungulugulu mwakwe. Nambo soni aswejele Allah 
M’mbuje jwa iwumbe yosope.” 


. “E mmwe Musa! Chisimu Jwalakwejotu ni Une Allah, Jwamachili 


gakupunda, Jwalunda lwakusokoka.” 


[1] (27:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 





Sûrat 27. Al-Naml 455 Juzu 19 


10.“Soniponyani simbojenu.” Basi ndema jajwajiwenijinankutenganyika 
nti chisawu lijoka, jwagalawiche kutila nambo soni nganijulola 
munyuma. (Allah jwatite): “E mmwe Musa! Nkajogopa. Chisimu 
Une Achimitenga wangajogopa Kukwangu.” 


11. “Nambo jwalitendele lupuso kaneko ni galausya (pakupanganya) 
yambone panyuma pa yakusakala basi (ngunkululuchilaga), chisimu 
Une ni Jwakululuka kusyene, Jwachanasa channope.” 


12. “Soni jinjisyani ligasa lyenu pa mitima pa kansu jenu chilikopoche 
lili lyeswela ngawaga mwaulwele. (Ilosyo iwiliyi ili) mu ilosyo nsano 
nancheche. (Jaulani nayo) kwa Firiauna ni wandu wakwe, chisimu 
wanganyao awele wandu wakunyosya.” 


13. Basi ndema jayaichilile isimosimo Yetu yakuloleka wanganyao 
watite: “Awu ni usawi wakuonechela.” 


14.Ni waikaaniile (isimosimoyo) mwalupuso nambo soni mwakulikwesya 
kutendaga mitima jao jaikulupilile kusyesyene. Basi nnole mujawelele 
mbesi ja akuwatanganya! 


15. Soni chisimu chene pamasile patwampele Daudi ni Sulaimana 
umanyilisi. Ni watite wanawawili: “Lumbili losope Iwene alapikwe 
Allah Ajula jwaatulongwesye uwwe (pakutupa ukoto) kwapunda 
wajinji mwa achikapolo Wakwe wakulupilila.” 


16. Sano Sulaimana jwatamile chitengu cha Daudi. Ni jwatite: “E 
jenumanja wandu! Uwwe tujiganyisyidwe chiwecheto cha ijuni, 
ni tupedwile chindu chilichose. Chisimu walakweu ni ukoto 
wakuonechela.” 


17. Ni wasonganganyisyidwe kwa Sulaimana asilikali wakwe 
kuumila m’majini, wandu ni ijuni. Basi ni waliji ali nkwaalidwa 
m'mikutulamikutula (pakajende kakwe). 

18. Kwikanila ndema jawaiche wanganyao pachiwata chambamba, 
lupamba lwatite (pakusisalila mbamba sijakwe): “E jenumanja 
achimbamba! Jinjilani m’majumba mwenu atakwika mwan’ diŵete 
Sulaimana ni asilikali wakwe kutendaga wanganyao akakumanyilila.” 

19. Basi ni jwamwetulile (Sulaimana) mwakusechelela ligongo lya 
malowe gakwe (ga lupamba). Ni jwatite: “Ambuje wangu! Mumbani 
machili ganti ngomboleje kutogolela ukoto Wenu wamumbele une 
ni achinangolo wangu, nambo soni napakomboleje kutenda yambone 
yampaka iyyinonyele. Ni munyinjisye une mwa ukoto Wenu mu 
achikapolo Wenu wambone.” 


20. Ni jwapite nchendela ijuni, basi ni jwatite: “Itite uli kukwangu mbona 
ngangujiona ngukuku, kapena jili mwa akusowa?” 


21. “Chisimu chene chinajilagasye ni ilagasyo yakandapala, kapena 
chingambe kujisikita, ikaweje jiiche nalyo ligongo lyakupikanika 
(lyajisoŵwele).” 


22. Nambo (ngukuku) nganijitama ndema jelewu, basi (nijaiche kwa 
Sulaimana ni) jatite: “Naikopocheele yanganiyyikopochela mmwe, ni 
nam’bichilile kuumila ku Sabai ni abali jakuonaonape.” 


23. “Chisimu une naasimene wakongwe ali nkwalamulila (wandu 
wa ku Sabai), ni apedwile chindu chilichose (chakuwajilwa kola 
nchimwene), nambo soni akwete chindanda (cha uchimwene) 
chekulungwa nnope.” 


24. “Nasimene walakweo ni wandu wao alinkulisujudila lyuwa kunneka 
Allah, soni shetani jwasalalichisye itendo yao, ni jwasiwilile kwitala 
(lyagoloka), basi wanganyao ngakupata chongoko,” 


25. “Mwanti ngaakunsujudila Allah Ajula jwaakukoposyaga yakusisika 
ya kumawunde ni petaka, soni ni akuimanyilila yankusisa ni 
yankulosya.” 

26. “Allah pangali nnungu jwine (jwakuwajilwa kun’galagatila) ikaweje 
Jwelepejo. M’mbuje jwa Arishi (Chindanda Chaulungu) Jekulungwa 
nnope.” 


27. (Sulaimana) jwatite: “Chitulole naga nkuwecheta yakuona kapena 
n'di mwa akulambusya.” 

28. “Jaulani ni baluwa janguji ni nkajiponye kukwao, kaneko ni 
nkaatundumalile (nkatame pakutalichila) ni nkalole mwachigakaŵele 
majibu gao.” 


29. (Nyakongwe) watite: “E jenumanja achinduna! Chisimu une 
jiponyedwe kukwangu baluwa jakuchimbichika.” 


30. “Chisimu jalakwe jikuumila kwa Sulaimana, soni chisimu jalakwe 
(jikuti): “Mulina lya Allah, Jwaukoto wejinji, Jwachanasa channope.” 


31. “Ngasin’dikwesya kukwangu, nambo mumbichilile n'di Asilamu.” 


32. (Nyakongwe) watite: “E jenumanja achinduna! Mumbangani 
yakujila pangani janguji, une nganimba namwile chilichose mpaka 
nkambichilile (ni kumba nganisyo syenu).” 


33. Wanganyao watite: “Uwwe ni achinsyene machili, nambo soni 
achinsyene kuputa ngondo mwaukali, nambo yosope ili kukwenu, 
basi nnole muchinnamulile.” 


34. (Nyakongwe) watite: “Chisimu achiwenye naga ali aujinjile musi, 
akasaujonangaga ni kwatenda wakuchimbichika mwa wandu wakwe 
kuwa wakunyosyeka, mwele ni mwaakasatendela (ndema syose).” 


35. “Basi chisimu une chindumisye kukwao ntuuka, basi ninole kuti ana 
tisiuje nayo yantiuli ndumetume.” 


36. Basi ndema jasyaiche (ndumetume sila) kwa Sulaimana, jwalakwe 
jwatite: “Ana nkungamuchisya ni chipanje? Yambele une Allah ili 
yambone nnope kupunda yampele wanganyammwe, nambo kuti 
jenumanja nkuchina ni ntuuka wenu.” 


37. (Kaneka Sulaimana wansalile nnongola jwa ndumetume kuti): 
“Ujilani kukwao, basi chisimu chene chitwaichilile ni asilikali 
wangawa nkombola wanganyao kulimbana nao, soni chisimu chene 
chitwakoposye wanganyao mwalakwemo ali wakunyosyeka, nambo 
soni ali atengwiche.” 


38. (Sulaimana) jwatite: “E jenumanja achinduna! Nduni mwa jenumanja 

jwataichenacho kukwangu chindanda chakwe (cha uchimwene) 
nkanawe kumbichilila wanganyao ali Asilamu?” 


39. Jwawechete jwamachili nnope mwa majini kuti: “Une chimbiche 
nacho kukwenu nkanin’jiime kutyoka pamalo penu (panganya jenu), 
soni chisimu une pa chalakwecho ndili jwamachili kusyene, soni 
jwakulupichika.” 


40. Jwawechete ajula juwakwete umanyilisi wa m'chitabu kuti: “Une 
chinam'bichilile nacho nkaniliusyaausye kukwenu liso lyenu.” Basi 
ndema jajwachiweni (Sulaimana chindanda cha uchimwene chila) 
chili chitamilichiche kukwakwe jwatite: “Ayi ili mu ukoto wa Ambuje 
wangu kuti aninje yanti; ana tindogolele kapena tingane! Sano 
jwatatogolele nikuti akutogolela kwaalikamuchisya nsyene, nambo 
soni jwatakane basi (akukana kwaalikonya nsyene), chisimu Ambuje 
wangu ni Wakupata kwejinji (Wangalajila chilichose), Wantuuka 
wannope.” 


41. (Sulaimana) jwatite: “Muntindanyichisye (kaoneche ka) chindanda 
chakwe (cha uchimwene), tulole kuti ana tachimanyilile kapena 
chawe mwa awala wangamanyilila (ichindu).” 


42. Basi ndema jawaiche (nyakongwe) yawechetedwe yanti: “Ana 
chindanda chenu (cha uchimwene) chikuwa mpela achichi?” 
Jwalakwe jwatite: “Chikuwa mpela nichichichi.” (Sulaimana jwatite): 
“Sano uwwe twapedwile umanyilisi nkanawe jwalakwe, soni twawele 
Asilamu.” 


43. Sano aila yajwaigalagatilaga kunneka Allah yansiŵililaga 
(nyakongwejo ku Usilamu), chisimu jwalakwe jwaliji jwakuumila ku 
wandu achimakafili. 


44. (Nyakongwe) wasalilidwe kuti: “Jinjilani mwipenu lyanyumba.” 
Basi ndema jawaliweni waliganichisyaga kuti litanda, ni wakwindile 
(nguwo mpaka) kulosya sonjo syakwe. (Sulaimana) jwatite: 
“Chisimu lyalakwelitu lipenu lyanyumba lyesyasyajile ni magalasi.” 
(Nyakongwe) watite: “Ambuje wangu! Chisimu une naalitendele 

lupuso nansyene (paagalagatila inepe yangawaga Mmwe), sano 
nalipeleche pamo ni Sulaimana kwa Allah, M’mbuje jwa iwumbe 
yosope (ndili Nsilamu).” 


45. Soni chisimu chene Uwwe twatumisye kwa achina Samuda nnongo 
n'jao (jwali) Swaleh (juwasalile kuti): “Mun’ galagatilani Allah.” Basi 
naalole! Wanganyao wasyuchile kuwa makuga gawili (lyakulupilila 
ni lyakanila) gagaliji nkukangana. 


46. Jwalakwe jwatite: “E wandu wangu! Ligongo chichi nkuijanguichisya 
yakusakala (kuti impate) nkaniiwe yambone? Uli ngam'benda Allah 
chikuluko kuti ntendeledwe chanasa?” 


47. Wanganyao watite: “Uwwe tutapene ligongo lyenumwe ni wan'di 
namwe.” Jwalakwe jwatite: “Chitapani chenu chili kwa Allah 
(ligongo lya itendo yenu yangalumbana), nambo jenumanja ni wandu 
wankuliingwa (pakumpa yambone ni yakusakala).” 


48. Sano mu nsinda (wa Samuda) mwaliji mwana wandu nsano nancheche 
wawaliji nkuwatanganya pa chilambo, soni nganakolosyaga. 


49. Wanganyao watite: “Nnumbililane kwa Allah kuti chisimu 
chitukampute ngondo chilo jwalakwe ni liwasa lyakwe, kaneko 
chisimu chitunsalile jwawinjila jwakwe kuti: Uwwe nganituwandika 
pa chonasiko cha liwasa lyakwe, nambo soni chisimu uwwe 
tukuwecheta yakuona.” 


50. Ni wapanjile malindi, nombe Uwwe nitwapanjile mipango jakonanga 
malindi gao kutendaga wanganyao akakumanyilila. 


51. Basi nnole mujawelele mbesi ja malindi gao! Chisimu Uwwe 
twajonasile wanganyao ni wandu wao wosopewene. 


52. Basi asila ni nyumba syao (syasyasyuchile kuwa) mawuucha, ligongo 
lya lupuso lwao. Chisimu mu yalakwei mwana chilosyo kwa wandu 
waakumanyilila. 


53. Ni twajokwele awala wawakulupilile nikuwa ni woga (wakun'jogopa 
Allah). 

54. 9 Soni (munkumbuchilani) Lutwi pandema jawatite kwa wandu 
wakwe: “Ana nkuyiichilila yausakwa (matanyula) kutendaga 
jenumanja n'di nkuloleela?” 


55. “Nambo yakuona jenumanja nkwaichilila achalume pakwanilisya 
isako yenu kwaleka achakongwe? Nambo jenumanja niwandu ajinga.” 


56. Basi nganiuwa wanje wa wandu wakwe (kuti waliji wambone,) 
ikaweje kuwecheta yanti: “Mwawingani waliwasa lya Lutwi m’musi 
mwenu, chisimu wanganyao ni wandu waakuliiswejesya (chatamile 
syapi m”musi wausakwa!)” 


57. Basi ni twankulupwisye jwalakwe pamo ni liwasa lyakwe, ikaweje 
wankwakwepe; twapimichisye (yakuwa) mwa akusigalila munyuma 
(ni wajonasiche). 


58. Ni twatuluchisye wula (ja maganga), kaje kusakala wula ja 
akuteteledwa! 


59. Jilani (mmwe Muhammadi £#£): “Lumbili losope lwene alapikwe 
Allah, soni ntendele uwe pa achikapolo Wakwe awala wawasagwile. 
Ana Allah nijwali Jwambone kapena ayila yaakuiwanganya (ni Allah 
pakuigalagatila)?” 


60. Kapena (jwambone ni) Ajula jwaagumbile mawunde ni mataka, 
ni kuntuluchisya kuumila kwinani mesi (gawula), ni tumesisye ni 
galakwego matimbe gana uwigo gagakwete kusalalila? Nganiuwa 
kukwenu (ukombosi) wanti nikumesya itela yakwe. Ana pana nnungu 
jwine pampepe ni Allah? (Ngwamba!) Nambo wanganyao niwandu 
waakuwika chakulandanyichisya (ni Jwalakwe pakuchigalagatila). 


61. Kapena (jwambone ni) Ajula jwaalitesile litaka kuwa lyakutamilichika, 
ni kuwika nkatikati mwakwemo sulo, ni kuliwichila matumbi 
gakunyichisya, ni kuwika chakusiwilila chilikati cha mbwani siwili 
(ja mesi gachijete ni jamesi gakumweka)? Ana pana nnungu jwine 
pampepe ni Allah? (Ngwamba!) Nambo wajinji mwa wanganyao 
wangali chachimanyi. 

62. Kapena (jwambone ni) Ajula jwaakun'jangaga jwainkanganiche 
pati am’bombilemo, ni jukungunukulaga masausyo, ni akum’bika 
wanganyammwe kuwa wawinjila pachilambo (panyuma pa wandu 
wane)? Ana pana nnungu jwine pampepe ni Allah? (Ngwamba!) 
Yannonope niyankukumbuchilaga. 


63. Kapena (jwambone ni) Ajula jwaakun'jongolelaga mu chipi cha 
pankuuli ni pambwani, nambo soni Ajula jwaakutumisyaga mbungo 
kuwa chisengwasyo paujo pa ukoto Wakwe (wula nkanijigwe)? Ana 
pana nnungu jwine pampepe ni Allah? (Ngwamba!) Atukwiche Allah 
ku yaakum'bwanganya nayo. 


64. Kapena (jwambone ni) Ajula jwaakutandisyaga gumba iwumbe 
kaneko ni kuiwusyawusya (panyuma pa kuwa), nambo soni Ajula 
jwaakumpaga lisiki kuumila kwinani ni pasi? Ana pana nnungu jwine 
pampepe ni Allah? (Ngwamba!) Jilani: “Ikani nao umboni wenu 
nam'baga jenumanja nkuwecheta yakuona.” 


65. Jilani: “Wali kumawunde ni petaka ngakumanyilila yakusisika 
ikaweje Allah, ni ngakumanyilila soni kuti chakachi chachiukulidwa 
m’malembe.” 


66. Ana umanyilisi wao uyiche pakomangala pakuimanya ya Akhera 
(kwanti ni kuwusyaga yandema jakwichila)? (Ngwamba!) Nambo 
wanganyao ali mu kaichila yajalakwejo, nambo soni wanganyao ali 
mu ungalola usyesyene wa yajalakwejo. 


67. Ni wawechete awala wawakanile kuti: “Ana tuli tusyuchile 
litakatakape uwwe ni achatati wetu, nambo yakuona tuchikoposyedwa 
(m”malembe nikuwa niumi soni)?” 


68. “Chisimu tuwele tuli nkupedwa chilanga cha yalakweyi uwwe 
mpaka ni achatati wetu kalakala (uwwe nkanitupagwe), nganiyiwatu 
yalakweyi ikaweje adisiadisi syawandu wandanda.” 


69. Jilani (mmwe Muhammadi £): “Jendagani pa chilambo ni kupita 
nchilola mujawelele mbesi ja akulewa.” 

70. Ni ngasimwadandaulila wanganyao, soni ngasim'ba pakangani 
ligongo lya malindi gaakutenda. 


71. Wanganyao ni akutiji: “Ana chele chilangachi chiyiche chakachi 
nam'baga jenumanja nkuwecheta yakuona?” 


72. Jilani: “Kuwankuwa ili dusi munyuma mwenumo ine mwa ayila 
yankuwa nkuikulumisya” 


73. Soni chisimu Ambuje wenu ni Asyene umbone wakwatendela wandu, 
nambo wajinji mwa wanganyao wangatogolela. 


74. Soni chisimu Ambuje wenu akumanyilila yaikusisa mitima jao ni 
yaakuilosya papaswela. 


75. Soni pangali chakusisika chilichose kwinani ni pasi, ikaweje chili 
m’Chitabu chakusalichisya (chilichose Al-Lauh Al-Mahfûz). 


ayila yaakuwa wanganyao ali nkutindana. 


77. Soni chisimu jele (Qur’aniji) jiwele chongolo ni chanasa kwa 
wakulupilila. 


78. Chisimu Ambuje wenu tachijilanya chilikati chao ni ulamusi Wakwe 
(wakuona), soni Jwalakwe ni Jwamachili gakupunda, Jwakumanyilila 
nnope. 


79. Basi jegamilani kwa Allah, chisimu mmwejo (Muhammadi ££) n'di 
pa yakuona yakuonechela. 


80. Chisimu mmwe nganim'ba mwapikanisye wawe, soni nganim'ba 
mwapikanisye asiiwa m'bilango (kupikana kwakwakamuchisya, 
niyalumo soni achimakafili) ndema jaakutiila achilosyaga migongo 
jao (kuti akapikana yankwasalila). 


81. Soni nganim’ba mmwe wanti ni kwajongolela wangalola pakwatyosya 
mu kusokonechela kwao, nganim’ba mwapikanisye ikaweje awala 
waakukulupilila ma Aya Getu, ni kuwa wanganyao wakulipeleka 
(kwa Allah pakuwa Asilamu). 

82. Sano ndema jalichisimichika lilowe (lya ilagasyo) pa wanganyao, 
(Kiyama jili jiwandichile), tuchakopochesya chinyama kuumila 
mwitaka, chachichiŵa chili nkwawechetekasya, ligongo wandu waliji 
akakugakulupilila kusyesyene ma Aya Getu. 


83. Soni (kumbuchilani) lisiku lituchisonganganya kuumila mu 
umati uliose likuga mwa awala waakukanila ma Aya Getu, basi ni 
tachiwa ali nkwaalidwa m'mikutula-mikutula (nikusakulidwaga wa 
kuchiwalanjilo). 


84. Kwikanila ndema jatachiikangana (pameso pa Allah Jwalakwe) tachiti: 
“Ana mwagakanilaga ma Aya Gangu kutendaga nganin’ gasyungula 
kwagamanya chenene, kapena nambi chichi (chine) chamwaliji 
nkutenda?” 


85. Ni lichisimichika lilowe (lyachonasiko) pa wanganyao ligongo lya 
lupuso lwao, mwanti ngasakombola kuŵecheta (kwakuliwalanga). 


86. Ana nganayiona wanganyao yanti Uwwe twatendele chilo kuti 
apumulejemo, muusi nikuwa wakuloleka? Chisimu mu yalakweyo 
muwele mwana ilosyo kwa wandu waakukulupilila. 


87. Soni (kumbuchilani) lisiku lyachiligombedwa lipenga nikogopa 
(kwakuwanako) yosope yaili kumawunde ni yaili petaka, ikaweje 
yataachiisaka Allah (kuti ikajogopa), soni yosope ichim'bichilila 
Jwalakwe ili yakulinandiya. 


88. Ni tinchigaonaga matumbi ni kugaganichisyaga kuti gali 
chilimbanganile (m”malo mwakwe), nambo kutendaga gali nkwenda 
mugakwendelaga mawunde gawula. (Gele) nimasengo ga Allah Ajula 
jwaachikolosisye chenene chindu chilichose. Chisimu Jwalakwe ni 
Nkusimanya chenene abali syosope sya yankutenda. 


89. Jwalijose jwatachiika ni (chitendo) chambone, basi tachipata 
(malipilo) gambone nnope kupunda chalakwecho, nambo soni 
wanganyao tachiwa pantunjelele ku chogoyo cha lyele lisikulyo. 


90. Sano jwalijose jwatachiika ni (chitendo) chakusakala, basi 





Surat 27. Al-Naml 464 Juzu 20 


tachiponyedwa ngope syao chamakuku ku Moto, (ni kuchiwechetedwa 
kukwao kuti): “Ana nkulipidwa (inepe) pangawaga yamwaliji 
nkupanganya?” 


91. (Jilani mmwe Muhammadi #£): “Chisimu namulidwe yakuti 
nan'galagatileje (Allah) M’mbuje jwa awu Nsinda (wa Maaka), Ajula 
jwawautesile kuwa wakuchimbichika, soni chiwele Chakwe Jwalakwe 
chindu chilichose, soni ni namulidwe kuti mbe mwa Asilamu.” 


92. “Soni ni kuti soomeje Qur’an.” Sano mundu jwaajongweche, basi 
nikuti akongoka kwalikamuchisya nsyene, nombe najo mundu 
jwasokonechele, basi (akusokonechela kwalikonya nsyene), jilani: 
“Chisimu une ndili mwa akutetela.” 


93. Jilani (mmwe Muhammadi £): “Lumbili losope lwene alapikwe 
Allah. Sampano tannosye imanyilo Yakwe basi ni tiyyimanyilile. 
Soni Ambuje wenu nganawa wanti ni ngaimanya yankutenda 
wanganyammwe.” 





SJG 





Sûrat 28. Al-Oaswasw 


S] Sûrat 28. Al-Qaswasw 


Mulina lya Allah, Jwaukoto wejinji, 
Jwachanasa channope. 




















1. Twåâ-Sîn-Mîm.!" 
2. Aga ni ma Aya ga m’Chitabu chakusalichisya. 


3. Tukunsoomela mmwe sine mwa abali sya Musa ni Firiauna 
mwakuonaonape, kwa wandu waakukulupilila. 


4. Chisimu Firiauna jwalikwesisye pa chilambo, ni watesile achinsyene 
(chilambocho) kuwa mikutula-mikutula, likuga line mwa jamanjao 
walitondweye machili (wanache wa Israila watesile kuwa achikapolo), 
jwaliji nkusikita wanache wao wachilume ni kwalekaga umi wanache 
wao wachikongwe, chisimu jwalakwe jwaliji mwa akuwatanganya. 


5. Ni twasachile kwatendela yaukoto awala wawatondoyedwe machili pa 
chilambo, ni kwatenda kuwa achinnongola, ni kwatenda soni kuwa 
wawinjila. 

6. Ni kuti twalimbanganye wanganyao pa chilambo, ni kunnosya Firiauna 
ni Hamana kwisa soni asilikali wao kuumila kwa jamanjao (wanache 
wa Israilao) yawaliji nkuijogopa (yakwasumula uchimwene wao). 


. Ni twan'juwulile mamagwe Musa yanti: “Mun'jonjesyeje jwalakwe 
(Musa). Nambo naga mun’jogopele (kuti atakwisa mwankopocheele 
Firiauna), basi mumponye nnusulo; nkajogopa soni nkadandaula, 
chisimu Uwwe chitum’buchisye jwalakwe kukwenu, ni kwisa 
kuntenda kuwa mwa achimitenga.” 


. Basi ni wannokwete wandu wa Firiauna kuti chasyuche kuwa 
mmagongo jwao ni chakudandaulisya chao. Chisimu Firiauna ni 


[1] (28:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

Hamana kwisa soni asilikali wao waliji wakulemwa. 


. Wankwao Firiauna ni watite: “Chakutetewalila liso lyangune ni 
lyenumwe! Nkam’bulaga jwalakweju mwine kuwa nkutukamuchisya, 
kapena tugambe kuntenda kuwa mwana (gwetu).” Ni (watesile 
yalakweyi) wanganyao akakumanyilila (yakuichisya yakwe). 


10. Sano mu ntima mwa mamagwe Musa mwasyuchile kuwa mwangali 
chachipali (ikaweje nganisyo syakun' ganisya mwanagwe), mwanti 
jwasigele panandi kuti ayilochesye ya jwalakwejo (kuti mwanagwe), 
tungawaga kuulimbanganya ntima wakwe (ni chikulupi), kuti awe 
mwa akukulupilila (chilanga cha Allah). 


11. Sano (mama) ni wansalile nnumbugwe (Musa) kuti: “Munkuyeje 
jwalakwe (kwagakuja najo mesigo).” Basi jwalakwe ni wannolaga 
chapakutalichila kutendaga wanganyao akakumanyilila. 


12. Soni Uwwe twaliji tuli tunkanyisye kala jwalakwe (liwele lililyose 
lya) akonjesya, (kwikanila ndema jajwaiche nnumbugwe) ni jwatite: 
“Ana nannanjile kwa achinsyene nyumba watannelele jwalakweju, ni 
kutama najo soni wanganyao mwakunchengeta chenene?” 


13. Basi ni twam'buchisye kwa mamagwe kuti litulalile liso lyao, nambo 
soni kuti akadandaula, ni kuti amanyilile yanti chilanga cha Allah 
nichakuonaonape. Nambo wajinji mwa wanganyao ngakumanyilila. 


14. Sano ndema jawakuiche (Musa) komangala kwakwe ni kuliingaana 
(ulumelume wakwe), twampele lunda Iwakusokoka ni umanyilisi; 
soni iyyoyopeyo niyatukutiji pakwalipila wakolosya. 


15. Ni jwajinjile mu nsinda pa ndema janti achinsyene nsindao 
akakumanyilila, basi ni wasimene mwalakwemo wandu wawili ali 
nkumenyana — jwinejo jwakuumila mwikuga lyakwe (mu wanache 
wa Israila), sano jwinejo jwakuumila mwa amagongo wakwe. Sano 
ajula jwakuumila mwikuga lyakwe jwam'bendile chikamuchisyo pa 
ajula jwakuumila mwa amagongo wakwe, basi Musa ni wantwanjile 
suwa ni kum'bulaga. Jwalakwe jwatite: “Ayi (yandesileyi) nimasengo 

gashetani; chisimu jwalakwe nimmagongo jwakusochelesya, 
jwakuonechela.” 


16. Jwalakwe jwatite: “Ambuje wangu! Chisimu une nalitendele lupuso 
nansyene, basi ngululuchilani.” Basi (Allah) ni wankululuchile. 
Chisimu Jwalakwe ni Jwakululuka kusyene, Jwachanasa channope. 


17. Jwalakwe jwatite: “Ambuje wangu! Ligongo lya ukoto wamumbele, 
basi ngasimba jwakwakamuchisya akulewa.” 


18. Basi ni kwanchelele mu nsinda juli jwawoga aku ali nkwembecheya 
(yakuichisya ya chilewi chakwe), basiajile sayi, (ampikene)ajulajwana 
kum'bendaga chikamuchisyo liso ali nkun'gumilila (pakum'bilanga 
kuti ankamuchisye soni pa mmagongo jwakwe jwine). Musa wansalile 
jwalakwe kuti: “Chisimu mmwe ni nkusokonesya jwakuonechela.” 


19. Basi pandema jajwasachile (Musa) kuntwanga ajula mmagongo jwa 
wanawawilio, (nkuwenda chikamuchisyo jula jwapelaga kuti Musa 
akusaka kuntwanga jwele ni) jwatite: “Ana nkusaka kumulaga mpela 
yamwatite pakuulaga mundu liso? Mmwe ngankusaka inepe, ikaweje 
kuti m'be wakulikwesya pa chilambo, nambo soni ngankusaka kuwa 
mwa akwilanya.” 


20. Ni jwaiche mundu kuumila kumbesi kwa nsinda ali nkutugala. 
Jwalakwe jwatite: “E mmwe Musa! Chisimu achinkulungwa 
akunnanganila yakum'bulaga, basi kopokani (m’chilambo muno), 
chisimu une ndili mwa akunsachilila mmwe yambone.” 


21. Basi ni jwakopweche mwalakwemo juli ni woga, aku juli 
nkwembecheya (kumpata yakusakala kuumila kwa amagongo wakwe). 
Jwatite: “Ambuje wangu! Munyokolani ku wandu walupuso.” 


22. Sano ndema jajwalungeme ku upande wa Madiyana jwatite: “Mwine 
Ambuje wangu kuwa nkunjongolela kwitala lyagoloka.” 


23. Sano ndema jajwagayiche mesi ga ku Madiyana, jwalisimene 
palakwepo likuga lya wandu linankumwesya (ilango yao), ni 
jwasimene mungulugulu mwao achakongwe wawili ali nkuisiwilila 

(ilango yao kuti ikamwa nao mesi). Jwalakwe jwatite: “Chichi chipali 
kukwenu?” Wanganyao watite: “Nganituwa tumwesisye (ilango 
yetu) mpaka akatyosye kaje akuchinga (ilango yao ligongo nganituwa 
tukombwele kulimbana nao), baba wetu soni wachekulupe nnope.” 


24. Basi jwalakwe ni wamwechesye wanganyao (ilango yao), kaneko ni 
jwagalauchile pa m'bulili ni jwatite: “Ambuje wangu! Chisimu une 
ngulajila chambone chilichose champaka munduluchisye.” 


25. Basi ni wam'bichilile jumpepe mwa (achakongwe) wawili wala, 
junankwenda mwasonisoni. (Jwankongwe) jwatite: “Chisimu atati 
wangu akum'bilanga kuti akan'dipile malipilo ga kutumwechesya 
uwwe (ilango yetu).” Basi ndema ja wam'bichilile (Shuaibu) ni 
kunsimbila abali, jwalakwe jwatite: “Nkajogopa, n'jokweche ku 
wandu walupuso.” 


26. Jumpepe mwa (achakongwe) wawili wala jwatite: “E atati wangu! 
Munnembani jwalakweju masengo (gakuchinga ilango mmalo 
mwetuwe), chisimu jwambone kunnemba mmwe masengo ni 
jwamachili nambo soni jwakulupichika, (sano inaiwiliyo mwa 
jwalakweju ipali).” 


27. (Shuaibu) jwatite: “Chisimu une ngusaka kuti nannombesye jumpepe 
mwa asikana wangu wawiliwa, pakundumichila yaka nsano naitatu, 
nambo naga tinkwanisye likumi basi tikuwe kusaka kwenu. Soni 
ngangusaka kunnonopeyechesya (pakuntupiya yaka). Timusimane 
— nasakaga Allah — kuti ndili mwa wandu wambone (wakwanisya 
chilanga).” 


28. (Musa) jwatite: “Chalakwe (chilangachi) chili chilikati changune 
ni alakwe. Ndema jilijose mu siwilisi jachingwanilisye, basi 
ngatendeledwa lupuso, soni Allah ni Nkulolela pa yatukuwechetayi.” 


29. Basi katema kajwakwanilisye Musa ndema (jila) ni kuwigula 
achijendaga ni liwasa lyakwe jwauweni moto ku upande wetumbi. 
Jwalakwe jwalisalile liwasa lyakwe kuti: “Jembechelani, chisimi une 
nauweni moto; mwine une kuwa nkum’bichilila najo abali jinejakwe 

kuumila kwalakweko, kapena chisinga chamoto kuti jenumanja 
n’joote.” 


30. Basi ndema ja jwauwiche (motowo), jwawilanjidwe kuumila ku 
upande wakun'dyo kwa chiwata, pewuto lyaupile kuumila m'chitela: 
“E mmwe Musa! Chisimu Une ni Allah, M’mbuje jwa iwumbe 
yosope.” 


31. “Soni ponyani pasi simbo jenu.” Basi ndema jajwajiweni 
jinankutenganyika nti chisawu lijoka, jwagalawiche kutila soni 
nganijulola munyuma. (Allah jwatite): “E mmwe Musa! Wandichilani 
soni nkajogopa. Chisimu mmwejo n'di mwa akuwa pantunjelele.” 


32. “Jinjisyani ligasa lyenu pa mitima pa kansu jenu chilikopoche lili 
lyeswela (lyakumelemenda) ngawaga mwaulwele, soni umbatisyani 
ligasa lyenu chakungwapa kwenu ligongo lya woga (waumpatile 
pakuliona lijoka basi ni tiumale wogao, nambo soni ligasalyo tiliujile 
mulyawelele), basi yalakweyi ni ilosyo iwili yakuumila kwa Ambuje 
wenu kuja kwa Firiauna ni nduna syakwe. Chisimu wanganyao awele 
wandu wakunyosya.” 


33. (Musa) jwatite: “Ambuje wangu! Chisimu une nawuleje mundu mwa 
wanganyao, ni ngogopa kuti takambulaje.” 


34. “Soni achimwene wangu Haruna niwali wakuchachuka lulimi 
kumbunda une; basi mwatumisyani none kuwa akungamuchisya kuti 
akandwatwajileje (akanjitichisyeje yatingawecheteje). Chisimu une 
ngogopa kuti wanganyao ata kuja kwisa mwanganile.” 


35. (Allah) jwatite: “Chitun’dimbanganye nkono wenu ni nkulugwenujo, 
ni chitum'biichile wanawawilimmwe machili, mwanti wanganyao 
nganawa akuyiche kukwenu (pakumpa isausyo); ni isimosimo 
Yetu, wanawawilimmwe kwisa soni wandu wakunkuya ni watim'be 
wakupunda.” 


36. Basi ndema jawaichilile Musa wanganyao ni isimosimo Yetu 
yakuonechela papaswela, wanganyao watite: “Nganiyiwatu ayi 





Sûrat 28. Al-Qaswasw 470 Juzu 20 


ikaweje usawi wakutungwa, soni nganitupikaneje ya yalakweyi kwa 
achatati wetu wandanda.” 


37. Musa ni jwatite: “Ambuje wangu ni waakummanya chenene jwaiche ni 
chongolo kuumila Kukwakwe, ni jwachijiwe mbesi jakwe (jambone) 
pa chilambo (cha duniya chino ni ku Akhera kwakwe). Chisimu chene 
walupuso ngawa nkupunda.” 


38. Firiauna ni jwatite: “E jenumanja achinduna! Ngangummanyilila 
kukwenu nnungu jwinejwakwe jwangaŵaga une, basi 
mungolechesyani mmwe Hamana (moto wakochela njelwa) syelongo, 
ni mundawile chipilala kuti mwine une ngan’dingule nnungu jwa 
Musa, soni chisimu une ngun’ganichisya jwalakwe kuti juli mwa 
akulambusya.” 


39. Ni jwalikwesyisye jwalakwe ni asilikali wakwe pa chilambo 
mwangawajilwa, ni waganichisyaga kuti wanganyao Kukwetu 
ngasauchisyidwa. 


40. Ni twankwembekenye jwalakwe ni asilikali wakwe ni twaaponyisye 
m’mbwani. Basi nnole mujawelele mbesi ja walupuso. 


41. Ni twatesile wanganyao kuwa achinnongola wakuwilanjila ku Moto, 
soni lisiku lya Kiyama ngasakamuchisyidwa. 


42. Ni twakuyichisye wanganyao pa duniya pano ni malweso, sano 
lisiku lya Kiyama wanganyao tachiwa mwa akunyalaya kusyene, 
(wakutalichisyidwa ku yambone iliyose) 


43. Soni chisimu pamasile patwampele Musa Chitabu panyuma 
pakujijonanga mikutula jandanda, kuwa muli kwa wandu, chongolo 
nambo soni chanasa kuti wanganyao akumbuchile. 


44. Ni nganim'ba mmwe (Muhammadi #£) kuupande wa kwigulo 
(kwetumbi) pandema jatwampaga Musa lilamusi (lya utume), nambo 
soni nganim’ba mwa akutendela umboni. 


45. Nambo Uwwe twagumbile mikutula (jejinji panyuma pa Musa), 
ni galewipe maumi gao (mwanti mpaka syaliwaliche abali sya 

achimitume). Soni mmwe (Muhammadi £) nganintameje ku wandu 
wa ku Madiyana ni kwasoomelaga ma Aya Getu, (kwanti mpaka 
ni nsimanye abali syao), nambo Uwwe ni watuwele Akutumisya 
(achimitume ni kutumisya abali syao kukwenu). 


46. Soni mmwe (Muhammadi #£) nganim'ba ku upande wetumbi 
ndema jatwam'bilangaga (Musa), nambo (mmwe tuntumisye 
kuwa) ukoto wakuumila kwa Ambuje wenu kuti mwatetele wandu 
wanganijwaichilileje nkutetela mmwe nkanim'biche, kuti wanganyao 
akumbuchile. 


47. Soni ingawaga kuti nkwapata ipato ligongo lya yagalongwesye 
makono gao ni akutiji: “Ambuje wetu! Uli ngatumisya kukwetu 
ntenga kuti tukuye ma Aya Genu ni kuwa mwa akukulupilila?” 
(Nga nganituntumisya kukwao, nambo tuntumisye kuti asowe 
chakulambuchisya). 


48.Basindemajachaichilile chakuona (Muhammadi ¥§) kuumila Kukwetu 
akutiji: “Nambi uli nganapedwa yanti mpela yawapedwile Musa?” 
Ana wanganyao nganaikana yawapedwile Musa kala? Ni akutiji 
(pakwamba ya Taurat ni Qur’an): “Usawi uwili waukamusyana.” Ni 
akutiji: “Chisimu uwwe tukuukana woseo.” 


49. Jilani (mmwe Muhammadi ££): “Basi ikani nacho chitabu kuumila 
kwa Allah chachili chakongoka nnope kumpunda iwiliyi, kuti une 
nachikuyeje nam'baga jenumanja nkuwecheta yakuona.” 


50. Nambo naga wanganyao akan'janga mmwe, basi manyililani 
yanti wanganyao agamba kuya isako yao. Ana ninduni jwali 
jwakusokonechela nnope kwakumpunda mundu jwagamba kuya 
isako yakwe mwangali chongoko chakuumila kwa Allah? Chisimu 
Allah ngakwajongolaga wandu walupuso. 


51. Soni chisimu pamasile pa twalunguchisye wanganyao malowe 
(gachamuko jajili Our”an), kuti mwine takumbuchile (nambo kwapi)! 


52. Awala wanakwapaga chitabu kala jalakwe (Our'an) nkanijiyiche, 

wanganyao jalakwe akujikulupilila (mpela “Abdullah bin Salam ni 
Salman Al-Fârisî). 


53. Soni pati jichisoomedwaga kukwao akasatiji: “Uwwe tujikulupilile 
jalakwe, yalakweyi niyakuona yakuumila kwa M'mbuje gwetu, 
chisimu uwwe namuno nkanijiwe jalakweji, twaliji Asilamu (wakuya 
Musa ni Isa).” 


54. Wanganyao tachipedwa malipilo gao kawilikose ligongo lya kupilila 
kwao, ni akutyosyaga ni yambone yakusakala, nambo soni mu ichindu 
yatwapele akasatolaga.!"! 


55. Soni pati apikene yangali mate akasaiwambalaga ni akasatiji: “Uwwe 
tukwete masengo getu, nombe jenumanja nkwete masengo genu. 
Ntendele uwe kukwenu. Uwwe wangasachilila (kwakuya) ajinga.” 


56. Chisimu mmwe nganim'ba mun'jongwele jwamunnonyele, nambo 
Allah akun’jongolaga jwakunsaka, soni Jwalakwe ni jwaakwamanya 
chenene akongoka. 


57. Sano wanganyao ni watite: “Naga tukuye chongoko chan'di nacho 
chituswambidwe m’chilambo mwetu.” Ana nganitwatamilikachisya 
wanganyao malo gakuchimbichika gantunjelele (Maaka), kwaikwika 
mwalulele isogosi yamitundumitundu kuwa lisiki lyakuuma Kukwetu? 
Nambo wajinji mwa wanganyao ngakumanyilila. 


58. Soni jilingwajilingwa mwa misi jatwajijonasile, janakutwanjilaga 
ndamo jao (jambone)! Sanotu amo nimmalo mwao 
mwanganimutamidweje panyuma pao ikaweje panandipe, soni Uwwe 
niwatwaliji Wawinjila. 


[1] (28:54) Akusimulila Abti Burdah yanti jwalakwejo wapikene babagwe achitiji: Ntume 
4 jwatite: “Wandu watatu tachipedwa malipilo gawo kawili: 1- Mundu jwaakukolaga 
kapolo jwankongwe, ni kun’jiganya chenene, nikumpa soni ndamo syambone, kaneka 
ni kumpa ulukosyo ni kunnomba, basi jwalakwe tachikola malipilo gaŵili. 2- Mundu 
jwaakunkulupilila Muhammadi ¥¢ mu achimisyene chitabu (Ayuda ni Akilisito) 
juwaliji kala jwakunkulupilila Musa kapena Isa, basi jwalakwe tachikola malipilo 
gawili. 3- Kapolo jwaakukwanilisya kutenda yakuwajilwa kuntendela Allah, nambo 
soni jukulungamika kwa bwana jwakwe.” (Swahîh Al-Bukhârî, Hadith No. 2849). 

59. Ni nganawa Ambuje wenu (Allah) wanti nikonanga misi mpaka 
akatumisye mu nsinda wakwe wekulungwa ntenga jwakwasoomela 
wanganyao ma Aya Getu (nkugakanamo nikwajonangaga), soni 
nganituwa wakujijonanga misi ikaweje achimisyeneo ali walupuso. 


60. Soni ichindu iliyose yampedwile iwele yakusengwasya umi wa 
duniya ni ipeto yakwe, nambo yaili kwa Allah niyambone nnope soni 
yakwendelechela, ana ngankuitaga mulunda? 


61. Ana mundu jwatutawene najo chilanga chambone (chakuja kwinjila 
ku Mbepo) mwanti jwalakwe takasimangane nacho, mpaka julandane 
ni mundu jwatunsengwasisye ni yakusengwasya ya umi wa duniya, 
kaneka jwalakwe lisiku lya Kiyama nikuja kuwa mwa akwika nao 
(kuti aponyedwe m” Moto)? 


62. Soni (kumbuchilani) lisiku lyatachaŵilanga wanganyao (Allah) 
basi ni tachiti: “Ali kwapi akumwanganya nao awala wamwaliji 
nkulitwanjila?” 


63. Tachiwecheta awala walichisimichika pa wanganyao lilowe 
(lyakupedwa ilagasyo) kuti: “Ambuje wetu! Awa ni awala 
watwasochelesye. Twasochelesye wanganyawa mpela yatwatite 
pakusochelela (twachimisyewe), tukuliipaata Kukwenu; nganawa 
wanganyao nkutugalagatila uwwe.” 


64. Ni ichiwechetedwa yanti: “Mwawilangani akwawanganya wenu.” 
Basi ni tachawilanga nambo ngasiwajanga, ni tachiyiona ilagasyo. 
(Pa jele ndemajo tachisachilila yanti): Bola wanganyao angawe 
wajongokaga (pa duniya nikuti nga nganaiona ilagasyoyo). 


65. Soni (kumbuchilani) lisiku lyatachaŵilanga wanganyao (Allah) basi 
ni tachiti: “Ana ichichi mwajanjile achimitenga?” 

66. Ni sichasowa wanganyao abali (sya kwanga kwakwajokola) lyele 
lisikulyo, soni wanganyao ngasawusyana. 


67. Nambo mundu jwatesile toba ni kulupilila ni kutendaga soni yambone, 
basi jwalakwe tachiwa mwa wandu wakupunda. 

68. Sano Ambuje wenu akasagumba chaakusaka ni kusagula (chaakusaka). 
Nganakola wanganyao kusagula kulikose. Aswejele Allah, soni 
atukwiche kwannope ku yaakum’bwanganya nayo. 


69. Soni Ambuje wenu akuimanyilila yaikusisa mitima jao ni 
yaakuilochesya papaswela. 


70. Soni Jwalakwe ni Allah; pangali nnungu jwine (jwakuwajilwa 
kun'galagatila) ikaweje Jwelepejo. Jukwete kulapilidwa kosope 
kwene pandanda (pa duniya pano) ni pambesi pakwe (ku Mbepo), 
soni jukwete ulamusi, soni Kukwakwe tinchiuchisyidwa. 


71. Jilani: “Ana nkuiona uli naga Allah ali am'biichiile jenumanja chilo 
kuwa chakwendelechela mpaka lisiku lya Kiyama, ana ninnunguchi 
jwangawaga Allah jwampaka am'bichilile nalyo lilanguka? Ana 
jenumanja wangapikana?” 


72. Jilani: “Ana nkuiona uli naga Allah ali am'biichiile jenumanja muusi 
kuwa wakwendelechela mpaka lisiku lya Kiyama, ana ninnunguchi 
jwangawaga Allah jwampaka am'bichilile nacho chilo chakuti 
ntulalilejemo? Ana jenumanja wangalola?” 


73. Soni mwa ukoto Wakwe, wam'biichiile jenumanja chilo ni muusi 
kuti ntulalilejemo (nchilomo), ni kuti nsosejesoseje umbone Wakwe 
(muusi), ni kuti jenumanja m'beje wakutogolela. 


74. Soni (kumbuchilani) lisiku lyatachaŵilanga wanganyao (Allah) 
basi ni tachiti: “Ali kwapi akumwanganya nao awala wamwaliji 
nkulitwanjila?” 


75. Ni tuchikoposya kuumila mu nkutula uliose mboni (jakuutendela 
umboni nkutulao) ni tuchiti: “Ikani nao umboni wenu.” Basi ni 
tachimanyilila yanti: Yakuona ni ya Allah (Jikape), ni ichasokonechela 
wanganyao (isanamu) yawaliji nkuisepelela. 

76. Chisimu Oaruna jwaliji mu wandu wa Musa, nambo jwalikwesyisye 
kukwao. Ni twampele imatiilo yachipanje yanti; makiyi gakwe ganti 
nikusitopelwa nago likuga lya wandu wamachili. (Kumbuchilani) 

katema kawansalile wandu wakwe kuti: “Nkatwangaga, chisimu 
Allah jwangaanonyela wakutwanga.” 


77. “Ni nsosejesoseje ni yampele Allah Nyumba Jambesi, ni 
ngasin'diwalila liunjili lyenu lya duniya, soni kolosyani (masengo) 
yatite Allah pakunkolochesya mmwe (ichindu yenu), ni ngasinsachilila 
kuwatanganya pa chilambo, chisimu Allah jwangaanonyela 
akuwatanganya.” 


78. Jwalakwe jwatite: “Chisimu mbedwile yalakweyi ligongo lya 
umanyilisi wangwete.” Ana ngajukumanyilila yanti Allah pamasile 
pawajijonasile m'bujo mwakwe mikutula jajaliji jakulimbangana 
nnope kumpunda jwalakwejo, nambo soni jakutupiya nnope 
kusonganganya (chipanje)? Sano akulewa ngasaja kuwusyidwa ya 
sambi syao. 


79. Basi ni jwakopweche (mwakutwanga) ku wandu wakwe juli 
julipetilepetile. Awala wawaliji nkusachilila umi wa duniya watite 
(pakumbila): “Ah, nabola uwwe tungakole yanti mpela yapedwile 
Qaruna! Chisimu jwalakwe jukwete liunjili lyekulungwa nnope.” 


80. Nambo awala wawapedwile ilimu (ya dini) watite: “Kutapana kwenu 
wanganyammwe! (Yele yangakumbila), malipilo ga Allah (ku Akhera) 
ni gagachiwa gambone nnope kwamundu jwaakulupilile ni kutendaga 
yambone. Ni ngasaja kupedwa yalakweyo ikaweje akupilila.” 


81. Basi ni twantitimisye nalyo litaka jwalakwe ni nyumba jakwe,!! ni 
nganijukola likuga line lililyose lyakunkamuchisya kulimbana ni Allah, 
soni nganijuwa mwa akulikamuchisya achimisyene. 


82. Sano aŵala wawakumbilaga uchimbichimbi wakwe mwaliso 


[1] (28:81) (a) Akusimulila Abû Hurairah > yanti: Ntenga jwa Allah #£ jwatite: “Allah 

ngaaja kunnola lisiku lya Kiyama mundu juwautaga nguwo jakwe mwakutwanga.” 
(Swahîh Al-Bukhârî, Hadith No. 5451). 
(b) Akusimulila Ibn Umar 4 yanti: Ntume ££ jwatite: “Pandema janti mundu jwine 
jwaliji nkuwuta nguwo jakwe mwakutwanga, Allah wantitimisye (mwitaka), basi 
jwalakwe nijukwendelechela kutitimila mwalakwemo mpaka lisiku lya Kiyama.” 
(Swahih Al-Bukhârî, Hadith No. 3297).. 

watandite kuwecheta kuti: “E yakuona! Allah akunsapangulilaga 
lisiki jwansachile (namuno juli jwakuwenjedwa Kukwakwe), ni 
kunnandiyichisya (lisikilyo jwansachile namunojulijwakunonyeledwa 
Kukwakwe). Ingawaga kuti Allah jwatutendele ukoto uwwe, 
angatutitimisye. E yakuona! Achimakafili nganawa apundile.” 


83. Ajila nyumba ja Akhera (Mbepo) tujiwisile kuwa ja awala 
wangaakusaka kulikwesya pa chilambo namuno kuwatanganya. Sano 
mbesi jambone jili kwa wawoga (wakun'jogopa Allah). 


84. Jwalijose jwatachiika ni (chitendo) chambone basi tachipata 
(malipilo) gambone nnope kumpunda chalakwecho, nombe soni 
jwalijose jwatachiika ni (chitendo) chakusakala, basi ngasalipidwa 
awala wawatendaga yakusakala ikaweje yawaliji nkutenda. 


85. Chisimu Ajula jwantuluchisye mmwe (Muhammadi ££) Qura’an 
tachim’buchisya kwene kumalo kwakuwujila (ku Maaka kapena ku 
Mbepo). Jilani: “Ambuje wangu niwaakummanyilila chenene jwaiche 
ni chongoko, ni jwali nkupotela kwakuonechela.” 


86. Soni mmwe (Muhammadi £), nganin’jembecheyaga yanti Chitabu 
(Our'an) ni kutumisyidwa kukwenu, ikaweje (chitumisyidwe kwa) 
ukoto wakuumila kwa Ambuje wenu, basi ngasim'ba ata panandi 
nkwakamuchisya achimakafili (pa dini jao jaakum'bilanjila). 


87. Soni akasansiwilikanganya wanganyao ata panandi ku ma Aya ga 
Allah panyuma panti gali gantuluchile, soni wilanjilani kwa Ambuje 
wenu, ni ngasim'ba ata panandi mwa akuwanganya (Allah ni 
isanamu). 


88. Ni ngasimunnumbanjila pamo ni Allah nnungu jwine. Pangali 
nnungu jwine (jwakuwajilwa kunnumbanjila) ikaweje Jwelepejo. 
Chindu chilichose chichijonasika kusigala Ngope Jakwe pe. Ulamusi 
ni Wakwe, soni Kukwakwe tinchiuchisyidwa. 

Mulina lya Allah, Jwaukoto wejinji, 
Jwachanasa channope. 


1. Alif-Lâm-Mîm™" 


2 


. Ana wandu akuganichisya yanti tagambe kulechedwa achiwechetaga 


yanti: “Tukulupilile.” Kutendaga wanganyao akakulinjidwa 
(pachikulupi chao)? 


. Soni chisimu pamasile patwalinjile awala wapaujo pao. Basi Allah 


tiwamanyukule kusyene awala waakulupichiche (pachikulupi chao), 
ni tiwamanyukule soni kusyene waunami. 


. Kapena akuganichisya awala waakupanganya yakusakala kuti kuwa 


nkutupunda Uwwe (pakutugwala mwanti ningaapa ilagasyo)? Kaje 
kusakala nnope chiilanyo chao! 


5. Mundu jwaakwembecheya kusimangana ni Allah, basi chisimu ndema 


ja Allah (jakusimanganila Najo) jikwisa kwene (mwangalepecheka), 
soni Jwalakwe ni Jwakupikanichisya, Jwakumanyilila nnope. 


. Sano jwaakulimbichila (pakulimbana ni amagongo kapena ni ntima 


wakwe), nikuti akulimbichila kwaalikamuchisya nsyene, chisimu 
Allah ni Jwakusichila nnope kwangalajila iwumbe (iliyose). 


. Sano awala wakulupilile ni kutendaga yambone, tuchasimachisya 


kwene yakusakala yao ni kwalipila kwene pa yambone nnope yawaliji 
nkupanganya. 


. Sano mundu tunchisisye kwatendela yambone achinangologwe 


wanawawili. Nambo naga achinkanganichisyaga kuti mumwanganye 
Une ni yanganinkola nayo umanyilisi, basi ngasimwakunda. 


[1] (29:1) Asi harufusi ni chimpepe mu isimosimo ya Qur’an. Ni pangali jwine 
jwaakumanyilila mate gakwe ikaweje Allah pe basi. 

Kukwangu ni kwakuujila kwenu, basi ni tinjintagulila yamwaliji 
nkutenda. 


9. Sano awala wakulupilile ni kutendaga yambone, chiitwajinjisya kwene 
mu (wandu) wambone. 


10. Soni chilikati cha wandu pana wakutiji: “Tukulupilile mwa Allah.” 
Nambo naga ali apedwile masausyo ligongo lya Allah, akasagatenda 
masausyo ga wandu nti chisawu ilagasyo ya Allah, sano naga chili 
chiyiche chikulupusyo chakuumila kwa Ambuje wenu chisimu 
(achinakunaku) akutiji: “Chisimu uwwe twaliji namwe imo,” 
(nambo chitamilecho ali nkulambusya). Ana nganawa Allah kuti ni 
Jwakumanyilila nnope yaili m’mitima mwa iwumbe yosope? 


11. Sano Allah tiwamanyukule kusyene awala wakulupilile ni 
tiwamanyukule soni kusyene achinakunaku. 


12. Sano awala wakanile ni akutiji pakwasalila awala wakulupilile: 
“Kuyani litala lyetu; ni chitukantwichilile ilewi yenu.” Kutendaga 
wanganyao nganawa ajile kwatwichilila mu ilewi yao chilichose. 
Chisimu wanganyao waunami. 


13. Ni tachitwichila wanganyao misigo jao (jasambi ligongo lya 
ukafili wao) ni misigo jine pakupwatika pamisigo jao (ligongo 
lyakwasochelesya wane), ni tachiwusyidwa kusyene lisiku lya 
Kiyama pa unami waŵaliji nkusepelela. 


14. Soni chisimu pamasile patwantumisye Nuhu ku wandu wakwe, ni 
jwatemi kukwao yaka sausande kusapula makumi nsano (950), basi ni 
chakwembekenye wanganyao chigumula aku ali wakulitenda lupuso. 


15. Basi ni twan’jokwele jwalakwe ni wawaliji m”" chombo, ni twachitesile 
(chombocho) kuwa chisimosimo ku iwumbe yosope. 


16. Soni (munkumbuchilani) Ibrahima pandema jawasalile wandu wakwe 
kuti: “Mun'galagatilani Allah ni kun'jogopa Jwalakwe. Yalakweyo 
niyaili yambone kukwenu nam'baga jenumanja wakumanyililaga.” 


17. “Chisimu jenumanja nkugalagatila isanamu kunneka Allah, ni 

n' gamba kulisepela unami. Chisimu awala wankwagalagatila kunneka 
Allah, nganawa ampatiile jenumanja lisiki, basi sosagani lisiki kwa 
Allah pe, ni mun'galagatileje (Jwelepejo), soni muntogoleleje, soni 
Kukwakwe tinchiuchisyidwa.” 


18. Sano naga jenumanja nkanile basi (ngaiwa yachimamo, ngati) pamasile 
pajakaaniile mikutula ja paujo penu, soni nganigapagwa kwa Ntenga 
Æ (masengo gane), ikaweje kulungusya (utenga) mwakupikanika. 


19. Ana ngakuiona wanganyao yaakuti Allah pakatandisye gumba 
iwumbe, kaneko ni kuiwusyawusya? Chisimu yalakweyo kwa Allah 
iwele yakwepepala kusyene. 


20. Jilani: “Jendagani pa chilambo ni kupita nchilola yawatite pakatandisye 
gumba iwumbe, kaneko Allah ni tachigumba kagumbe ka kwa Akhera 
(kwakuli kwimusya wawe m’malembe). Chisimu Allah, pachindu 
chilichose juwele Jwakombola kusyene. 


21. Akumpaga ilagasyo jwansachile ni kuntendela chanasa jwansachile, 
soni Kukwakwe tinchigalauchisyidwa. 


22. Soni nganim'ba jenumanja wanti ni kulepelekasya pa chilambo (cha 
pasi), kapena kwinani (kunnepelekasya Allah kumpa ipotesi), soni 
nganinkola jwangawaga Allah akun'gosa namuno akunkamuchisya. 


23. Sano awala waakanile ma Aya ga Allah ni yakusimangana Najo, 
wanganyao niwakatile tama ku chanasa Changu, soni wanganyao 
akwete kupata ilagasyo yakupoteka nnope. 


24. Basi ni nganiuwa wanje wa wandu wakwe (wa Ibrahima) ikaweje 
wagambile kuti: “Mum'bulagani kapena munchome moto.” Basi 
Allah ni wan'jokwele ku moto. Chisimu mu yalakweyo muwele 
mwana ilosyo kwa wandu waakukulupilila. 


25. Sano (Ibrahima) jwatite: “Chisimu jenumanja n’ditendele isanamu 
(kuwa yakuigalagatila) kunneka Allah. Chinonyelo chilikati chenu 
chiwele cha umi wa pa duniya peuno, nambo lisiku lya Kiyama 
tinchikanana jwine ni n'jakwe, nambo soni tinchilwesana jwine ni 
n'jakwe, soni mauto genu niku Moto, soni ngasinkola akunkulupusya.” 

26. Basi Lutwi wankulupilile jwalakwe. (Ibrahima) ni jwatite: “Chisimu 
une ngusama wa kwa Ambuje wangu (Allah). Chisimu Jwalakwe ni 
Jwamachili gakupunda, Jwalunda |wakusokoka.” 


27. Ni twampele jwalakwe Isihaka ni Yaakubu, ni twawisile mu wanache 
wakwe utume ni chitabu, ni twampele malipilo gakwe pa duniya, soni 
chisimu jwalakwe ku Akhera tachiwa mu wandu wambone. 


28. Soni (munkumbuchilani) Lutwi pandema jajwatite ku wandu 
wakwe: “Chisimu wanganyammwe nkuiŵichilila yausakwa 
yanganannongoleleje ku (itenda) yalakweyo jwalijose mu iwumbe 
yosope.” 


29. “Ana chisimu wanganyammwe nkwaichilila achalume (pakwatenda 
matanyula), ni kutendaga ukachikwanje m’matala, ni kwikaga nayo 
itendo yangalumbana mu nganya syenu?” Basi ni nganiuwa wanje wa 
wandu wakwe ikaweje wagambile kuti: “Ikani nayo kukwetu ilagasyo 
ya Allah, nam'baga n'di mwa akuwecheta yakuona.” 


30. Jwalakwe jwatite: “Ambuje wangu! Munjenjelani ku wandu 
wakuwatanganya.” 


31. Sano katema kawaiche achimitenga Wetu kwa Ibrahima ni abali 
jakusengwasya watite: “Chisimu uwwe chitwajonanje achinsyene 
awu musi (wa Sodomu), chisimu achinsyene wakwe awele walupuso.” 


32. (Ibrahima) jwatite: “Chisimu mwalakwemo mwana Lutwi.” 
Wanganyao watite: “Uwwe tukwamanya chenene wali mwalakwemo. 
Chisimu uwwe chitun’jokole jwalakwe ni liwasa lyakwe ikaweje 
wankwakwepe, chawe mwa akusigalila munyuma (chajonanjidwe).” 


33. Sano pawagambile kum'bichilila Lutwi achimitenga Wetu, 
jwadandawile yawaganyao nikuwanikwa nao chidali (pakwaajogopela 
kuti atakutendedwa matanyula, ni kusowa yakuti kaachenjele, ligongo 
nganiwamanya kuti achimalaika). Wanganyao ni watite: “Nkajogopa 
soni nkadandaula, chisimu uwwe chitun'jokole mmwe ni liwasa 
lyenu ikaweje wankwenupe, chawe mwa akusigalila munyuma 
(chajonanjidwe).” 

34. “Chisimu uwwe tusigele panandi kwatuluchisya achinsyene awu 
musi (wa Sodomu) ipotesi kutyochela kwinani ligongo lya kunyosya 
kwao.” 


35. Soni chisimu pamasile patwalesile mwalakwemo chimanyilo 
chakuonechela kwa wandu waakwete lunda. 


36. Sano (kuwandu wa) ku Madiyana (twantumisye) nnongo n'jao (jwali) 
Shuaibu. Basi jwatite: “E wandu wangu! Mun'galagatilani Allah, 
ni Ilijogope Lisiku Lyambesi, soni nkajendagajendaga pa chilambo 
kupita nchiwatanganya.” 


37. Ni wankaaniile, basi ni chakwembekenye chisikinya, mwanti 
wachelelwe (ali wawe) m” majumba mwao chitindiwalile. 


38. Nombe nao soni achina Adi ni achina Samuda (twajonasile), soni 
pamasile pakuonechele kukwenu (konasika kwao) kuumila m’malo 
mwao muwatamaga (mwamusyuchile kuwa m’masame). Soni 
shetani ni jwasalalichisye wanganyao itendo yao (yangalumbana), 
basi ni jwasiwilile wanganyao kwitala (lyagoloka) namuno kuti waliji 
wakulolechesya (pakutenda ichindu). 


39. Nombe najo soni Oaruna, Firiauna ni Hamana (twajonasile). Soni 
chisimu chene pamasile pajwaichilile wanganyao Musa ni isimosimo 
yakuonechela, basi ni walikwesyisye pachilambo, kutendaga 
nganawa wanti ni kumpunda (Allah, mwanti ni kunnepelekasya 
kwapa ilagasyo). 


40. Basi jwalijose (mwa wanganyao) twankwembekenye ni sambi 
syakwe. Basi wane mwa jamanjao pana watwatumichisye chimbunga 
cha sakalawe, wane mwa wanganyao pana wawakwembekenye 
n'gumilo (waipotesi), wane mwa wanganyao pana watwatitimisye 
nalyo litaka, soni wane mwa wanganyao pana watwamisyisye. Sano 
Allah nganijuwa jwanti ni kwatenda lupuso wanganyao, nambo kuti 
wanyao ni wawaliji nkulitenda lupuso achimisyene. 


41. Chilandanyo cha awala walitendele jwinepe jwangawaga Allah 
kuwa kaligoselo, chili chisawu nyangata jwalitendele nyumba (ja 

lundandambuli jangawa nkun'gosa kuchitukuta namuno mbepo), soni 
chisimu naga nyumba jangali machili ninyumba ja nyangata, ingawe 
wanganyao wamanyililaga. 


42. Chisimu Allah jukuimanya ichindu iliyose yaakuilumbanjila 
wanganyao kunneka Jwalakwe, soni Jwalakwe ni Jwamachili 
gakupunda, Jwalunda lwakusokoka. 


43. Soni yalakweyo ni ilandanyo yatukupeleka ku wandu, ni ngakuitaga 
mu lunda ikaweje wakumanyililape. 


44. Allah jwagumbile mawunde ni mataka mwakuonaonape, chisimu mu 
yalakweyo mwana chilosyo kwa wakulupilila. 


45. Soomani (mmwe Muhammadi £#£) yaijuwulidwe kukwenu ya 
m’Chitabu (cha Qur’an), ni n'jimicheje Swala mwakolosya, chisimu 
Swala jikasakanyaga yausakwa ni yangalumbana,!"! soni kumbuchila 
kwa Allah (kwakunkumbuchila jenumanja pameso pa Achimalaika) 
ni kwakuli kwekulungwa nnope (kumpunda kumbuchila kwenu kwa 
kunkumbuchila Jwalakwe pa Swala syenu), soni Allah jukumanyilila 
yankupanganya. 


46. 9 Soni nkakangana nao achimisyene Chitabu (Ayuda ni Akilisito) 
ikaweje ni (kakangane) akala kakali kambone (kakulosyana itabu), 
ni ikaweje awala wali walupuso mwa wanganyao. Soni jilani 
(kwa wanganyao): “Uwwe tukulupilile yaitulusyidwe kukwetu 
ni yaitulusyidwe kukwenu, soni Nnungu jwetu ni Nnungu jwenu 
Jumpepe, soni uwwe Kukwakwe tukulipeleka (pakuwa Asilamu).” 


47. Soni iyyoyopeyo (yatwatite pakwatuluchisya itabu achimitume 
wakala) tuntuluchisye (mmwe Muhammadi #£) Chitabu (cha 
Our'an), sano awala watwapele chitabu (Ayuda ni Akilisito) 
akuchikulupilila chalakwechi (Qur'an), mambo soni mwa 


[1] (29:45) Yawechetedwe ni Ibn Abbâs kwisa soni Ibn Mas‘ûd > yanti: “Naga 
Swala ja mundu ngajikunkanya yausakwa ni yangalumbana, nikuti Swala jakwejo 
ngajikun'jonjechesya jwalakwejo ikaweje chasiko ni kuwa kwanaula ni Ambujegwe 
(Allah).” (Nnole mu Tafsir ja Al-Ourtubi). 

wanganyawa (warabu wanganitwatumichisyeje chitabu chilichose) 
mwana waakuchikulupilila chalakwechi, ni pangali wagakana ma 
Aya Getu ikaweje achimakafili. 


48. Soni mmwe (Muhammadi £) nganinsoomeje chitabu chilichose 
achi nkanichiyiche, nambo soni nganinchilembeje ni nkono wenu 
wan'dyo, ingawe iyyo nikuti angakayichile wakuya yaunami. 


49. Nambo jalakwe (Qur’aniji) jiwele ma Aya gakusalichisya gagali 
m’mitima ja awala wapedwile umanyilisi, ni pangali wagakana ma 
Aya Getu ikaweje walupuso. 


50. Sano wanganyao ni akutiji: “Ligongo chichi ngantuluchila jwalakwe 
isimosimo kuumila kwa M’mbujegwe?” Jilani: “Chisimu isimosimo 
ili kwa Allah, sano une ngambile kuwa nkutetela jwakuonechela.” 


51. Ana ngaikwakwanila wanganyao yanti Uwwe tuntuluchisye mmwe 
(Muhammadi £#£) Chitabu (Our'an) chachikusoomedwa kukwao? 
Chisimu mu chalakwecho mwana chanasa nambo soni chikumbusyo 
kwa wandu waakukulupilila. 


52. Jilani (mmwe Muhammadi £): “Allah akukwanila kuwa Mboni 
chilikati changune ni jenumanja, akumanyilila yaili kumawunde 
ni petaka.” Sano awala waakulupilile yaunami ni kunkana Allah, 
wanganyao niwali wakwasika. 


53. Ni akum'benda kuti ilagasyo iyiche mwachitema. Sano ingawaga (kuti 
pana) ndema jekolanjidwe (jakwichila ilagasyo) ingaliji yaichilile 
wanganyao ilagasyoyo, soni chisimu chene ichaichilila wanganyao 
mwachisupuchisya aku wanganyao akakumanyilila. 


54. Akum'benda kuti ilagasyo iyiche mwachitema. Sano chisimu 
Jahannama jichasyungula kwene achimakafili. 


55. Lisiku lyaichaunichila ilagasyo kutandila pachanya pao mpaka pasi 
pangongolo syao, ni tachiwecheta (Allah kuti): “Pasyani yamwaliji 
nkupanganya.” 


56. E achikapolo Wangu awala wankulupilile! Chisimu litaka Lyangu 

liwele lyakusapanguka (tinkomboleche kwaula chilambo chine naga 
m'chilambo mwenumo nkulepela kungalagatila mwagopoka), sano 
Jikape Une basi ngalagatilani. 


57. Mundu jwalijose tachipasya chiwa, kaneka Kukwetu tinchiuchisyidwa. 


58. Sano awala waakulupilile ni kutendaga yambone, chisimu Uwwe 
chitukatamiche mu yumba ya ku Mbepo, yasikujilima chapasi pakwe 
sulo, chakawe wandamo mwalakwemo, kaje kusalala malipilo ga 
akupanganya (masengo gambone)! 


59. Awala waapilile ni kwegamilaga kwa M’mbuje gwao pe. 


60. Ilingwa-ilingwa mwa iwumbe yakuulukutaga yangaikulisoselaga 
lisiki lyakwe? Allah ni jwakuipa lisiki yalakweyo ni jenumanja 
wakwe, soni Jwalake ni Jwakupikanichisya, Jwakumanyilila nnope. 


61. Soni naga n'di mwawusisye wanganyao (kuti): “Ana nduni 
juwagumbile mawunde ni mataka, ni kulijepepasya lyuŵa ni mwesi?” 
Chisimu chene tajile: “Allah.” Nambi akugalausyidwa chinauli 
(kwakuleka kup’ galagatila Jwelepejo)? 


62. Allah akasansapangulilaga lisiki jwaakunsaka mwa achikapolo 
Wakwe, ni kunnandiyichisya (jwaakunsaka), chisimu Allah chindu 
chilichose awele Jwachimanya chenene. 


63. Soni naga n'di mwawusisye wanganyao (kuti): “Ana nduni 
jwaakasatulusyaga mesi kuumila kwinani, ni kusyuchisya nago 
litaka panyuma pakuwa kwakwe?” Chisimu chene tajile: “Allah.” 
Jilani: “Lumbili losope Iwene alapikwe Allah.” Nambo wajinji mwa 
wanganyao wangali lunda. 


64. Ni nganiuwa awu umi wa duniyau ikaweje chanache ni masanje, sano 
chisimu Nyumba Jambesi niwauli umi usyesyene, ingawe wanganyao 
wamanyililaga.!"! 

[1] (29:64) Akusimulila Abû Hurairah 4 yanti: Ntenga jwa Allah #£ jwatite: “Nkutula 
wandanda kwinjila ku Mbepo ngope syao tisikamelemendeje mpela mwesi chilo 


chalwesi nnope. Ngasajaga kusuna mata kwalakweko, namuno kupenga mamila, 
nambo soni ngasajaulaga kukusepuka. Ikolelo yao kwalakweko tiyikawe yagolodi. 

65. Sano pati akwesile wanganyao m'chombo (ni kusimana nayo 
yakogoya) akasam’bombaga Allah mwakunswejechesya dini Jakwe. 
Nambo naga wajokwelemo ni kwaikasya pankuuli, pajele ndemajo 
wanganyao akasawanganyaga (pakum’bomba Allah ni isanamu). 


66. Akanileje yatwapeleyo (pangatogolela), nambo soni asengweje 
(pagalagatila isanamu yaoyo), basi sampano tamanyilile (yakuichisya 
yakwe). 


67. Ana wanganyao ngakuiona yanti Uwwe tugatesile (Maaka) 
kuwa gakuchimbichika soni gantunjelele, kutendaga wandu 
(wane) akuswambidwa mungulugulu mwaomo! Ana yaunami ni 
yaakuikulupilila, nambo ukoto wa Allah ni kuukaana? 


68. Ana nduni jwali jwalupuso nnope kwakumpunda mundu jwansepele 
Allah unami, kapena kuikanila yakuona pati im’bichililemo? Ana ku 
Jahannama nganikuwa kwiuto lya achimakafili? 


69. Sano awala waakulimbichila ligongo Lyetuwe, chisimu Uwwe 
chitwajongolele ku matala Getu. Soni chisimu Allah ali pampepe ni 
wakolosya (masengo). 





Isakulo yao tiyikawe yagolodi ni silifa. Mu iteso yao tachikamulichisyaga ubani wa 
Aluwwah. Chitukuta chao chichikanunjileje nti chisawu mawuta ga misiki. Jwalijose 
mwa wanganyao takakole achiwammakwakwe wawili. Chitimatima cha mawupa ga 
ngongolo syao (achiwammakwaowo) chikaonecheleje pachanya pa nyama, ligongo 
lyakusalala nnope. Wanganyao (Wandu wa ku Mbepowo) ngasakola utinda sikati jao 
namuno uwengani. Mitima jao gamba kuwa nti chisawu ntima wa mundu jumpepe. 
Tachiwa ali nkunswejesya Allah kundawi ni kwigulo.” (Swahih Al-Bukhari, Hadith 
No. 3073). 

S Sûrat 30. Ar-Rûm g5 


Mulina lya Allah, Jwaukoto wejinji, 
Jwachanasa channope. 














1. Alif-Lâm-Mîím.!"! 
2. Aroma apundidwe (ni Afaarisi). 


3. M’chilambo chakuŵandika (cha Shami), nambo nombe nao (Aroma) 
panyuma pakupundidwa tachipunda (kwapunda Afaarisio). 


4. Mu yaka igala (yapachilikati cha itatu ni nsano nancheche), chilamusi 
ni cha Allah paujo ni panyuma (pakupundako), soni lyele lisikulyo 
(lyatachipunda Aroma kwapunda Afaarisi) wakulupilila (Asilamu) 
tachisengwa. 


. Ni chikamuchisyo cha Allah. Akunkamuchisyaga jwaakunsaka, soni 
Jwalakwe ni Jwamachili gakupunda, Jwachanasa channope. 


. (Achi ni) chilanga cha Allah. Allah jwangakasa chilanga Chakwe, 
nambo wandu wajinji ngakumanyilila. 


7. Akumanyilila yakuonechelape ya umi wa duniya (mpela yamalonda, 
yaunamalima, yakutawatawa ni ine), sano wanganyao ya Akhera 
akuwa nkuikwanjila. 


. Ana wanganyao ngakuchetelela (m’mitima mwao) yakwamba 
achimisyene (yajwatite Allah pa kwagumba kuumila mungapagwa, 
kuti iyyoyopeyo soni juchajimusya m’malembe)? Allah nganijugumba 
mawunde ni mataka ni yaili chilikati chakwe ikaweje mwakuonaonape 
ni ndema jekolanjidwe, soni chisimu wandu wajinji yakusimangana 
ni M'mbuje gwao akukanila. 


9. Ana ngakwendajenda pa chilambo ni kupitaga nchilola mujawelele 


[1] (30:1) Asi harufusi ni chimpepe mu isimosimo ya Qur’an. Ni pangali jwine 
jwaakumanyilila mate gakwe ikaweje Allah pe basi. 

mbesi ja awala wapaujo pao? Ŵaliji wamachili nnope kwapunda 
wanganyao, ni wagugudaga litaka nambo soni kutawapo yakutawatawa 
ni kutamapo mwawinji kupunda mwatawile ni kutamapo wanganyao, 
ni waichilile achimitenga wao ni ilosyo yakuonechela. Basi ni 
nganijuwa Allah jwanti ni kwatenda lupuso wanganyao, nambo kuti 
achimisyene ni wawaliji ali nkulitenda lupuso. 


10. Kaneka yakusakala niyaliji mbesi ja awala wawasakesye, ligongo 
lyanti wakaaniile ma Aya ga Allah ni waliji ali nkugatenda chipongwe. 


11. Allah ni jwaakutandisyaga gumba iwumbe, kaneka juchiiwusyawusya 
(kuigumba panyuma pakuwa), kaneko Kukwakwe tinchiuchisyidwa. 


12. Sano lisiku lyajichijima Kiyama, akulewa tachikata tama. 


13. Ni ngasakola wanganyao akuchondelela kuumila mwa akwawanganya 
wao (ni Allah), ni tachiwa (akwawanganya waowo yaili isanamu) 
wakwakana akuwanganya wao. 


14. Sano lisiku lyajichijima Kiyama, lyele lisikulyo wanganyao 
tachilekangana (wane wa ku Mbepo wane wa ku Moto). 


15. Basi awala waakulupilile ni kutendaga yambone tachiwa mu Litimbe 
lyakusangalasya (lya ku Mbepo) ali nkusengwasyidwa. 


16. Sano awala waakufuulu ni kanila ma Aya Getu ni yakusimangana ni 
Akhera, basi wanganyao ku ilagasyo tachiika nao. 


17. Basi munswejesyani Allah ndema jankuswelwa (pakuswali swala ja 
Magrib ni Isha), ni ndema jankuchelwa (pakuswali swala ja Fajr). 


18. Soni Jwalakwe jukwete lumbili losope wene kumawunde ni petaka, 
ni (munswejesyeje soni) kwigulo (pakuswali swala ja Asr), ni ndema 
jankuutanda muusi (pakuswali swala ja Dhuhr). 


19. Jwalakwe jukasakoposyaga chaumi kuumila mu chachiwe, ni koposya 
chachiwe kuumila mu chaumi, ni kulisyusya litaka panyuma pakuwa 
kwakwe, soni iyyoyopeyo tinchikoposyedwa wanganyammwe 
(m”malembe ni kuwa ni umi soni). 

20. Soni mu imanyilo Yakwe (yakulosya uchimbichimbi ni ukombosi 
Wakwe) ni yanti, wan” gumbile jenumanja kuumila mwitaka, kaneka 
jenumanja ni kuwa wandu wankwenela (posepose). 


21. Soni mu imanyilo Yakwe (yakulosya ukoto Wakwe) ni yanti, 
an’guumbiile wanganyammwe kuumila mwa jenumanja achimisyene 
achiwammakwenu kuti ntulalileje kwa jamanjao, ni awisile chilikati 
chenu chinonyelo kwisa soni chanasa. Chisimu mu yalakweyo mwana 
imanyilo kwa wandu waakuchetelelaga. 


22. Soni mu imanyilo Yakwe (yakulosya ukombosi Wakwe) gumba 
mawunde ni mataka, ni kutindana kwa iwecheto yenu kwisa soni 
mitundu jenu. Chisimu mu yalakweyo mwana imanyilo kwa 
waakumanyilila. 


23. Soni mu imanyilo Yakwe (yakulosya ukoto ni ukombosi Wakwe) 
gona kwenu kwa chilo ni muusi (kuti mpapumuleje), ni kupita 
nchisosasosa kwenu umbone Wakwe. Chisimu mu yalakweyo mwana 
imanyilo kwa wandu waakupikana. 


24. Soni mu imanyilo Yakwe (yakulosya machili Gakwe gakupunda ni 
yanti), akunnosyaga kumesya mwakuntesya woga ni kumpa tama 
(jakwika kwa wula), ni akutulusyaga kuumila kwinani mesi (gawula), 
basi ni akasasyuchisyaga nago litaka panyuma pakuwa kwakwe. 
Chisimu mu yalakweyo mwana imanyilo kwa wandu wakwete lunda. 


25. Soni mu imanyilo Yakwe (yakulosya umbuje Wakwe) ni kwima 
kwa mawunde ni mataka kwa ulamusi Wakwe. Kaneko ndema 
jatachim'bilanga ni m'bilango umpepe kuumila mwitaka, jele 
ndemajo jenumanja tinchikopokanganaga. 


26. Soni awele Wakwe Jwalakwe wosope wali kumawunde ni petaka, 
soni wosopewene akwitika Kukwakwe mwakulinandiya. 


27. Soni Jwalakwe ni Ajula jwaakutandisyaga gumba iwumbe kaneka 
ni tachiiwusyawusya (kuigumba panyuma pakuwa) soni yalakweyo 
(yakuiwusyawusyayo) ni yaili yakwepepala nnope Kukwakwe, soni 

Jwalakwe jukwete lumbili Iwapenani nnope kumawunde ni petaka 
(kwanti pangali chakunnandanyichisya nacho), soni Jwalakwe ni 
Jwamachili gakupunda, Jwalunda |wakusokoka. 


28. Jwalakwe ampele jenumanja chilandanyo kuumila mu jenumanja 
mwachimisyene: Ana jenumanja nkwete wakamusyangana nao 
mwa (achikapolo) wagapatile magasa genu gakun’dyo pa (ipanje) 
yatumpele, mwanti jenumanja payalakweyo nkulandana (kagaŵane), 
ni kwajogopaga (achikapolowo) yankuti pakogopana mwachimisyene 
(alukosyo? Nambi uli nkum’bichila Allah akukamusyangana nao 
mwa achikapolo Wakwe)? Iyyoyopeyo ni yatukuti pagopolanya ma 
Aya kwa wandu wakwete lunda. 


29. Nambo awala walitesile lupuso akuyiye isako yao mwangali 
umanyilisi. Ana ninduni jwampaka an'jongole mundu jwannechelele 
Allah kusokonechela? Soni nganakola wanganyao akwajokola 
waliose. 


30. Basilungamisyaningopejenu(mmwe Muhammadi ¥§)mwakulungamika 
chenene ku Dini - chipago cha Allah achila chiwaapagwisye wandu pa 
chalakwecho, pangali galausya kagumbe ka Allah, jalakwejo ni Dini 
jagoloka, nambo wandu wajinji ngaakumanyilila.!'! 


31. (Soni ndema ni katema m'beje jenumanja) wakuujila Kukwakwe 
pakutenda toba, ni mun'jogopeje, nambo soni n'jimicheje Swala 
mwakolosya, ni ngasim’ba mwa akuwanganya (Allah ni isanamu). 


32. Mwa awala wagawenye dini jao ni kuwa mikutula-mikutula, likuga 
lililyose likusengwela yalili nayo. 


33. Sano wandu ndema jagakwakwayaga masausyo akasam’bombaga 
M'mbuje gwao mwakuujila Kukwakwe pakutenda toba, kaneko 
nkwapa kupasya kuumila Kukwakwe ukoto, pajele ndemajo likuga 


[1] (30:30) Akusimulila Abû Hurairah > yanti: Ntume ## jwatite: “Mwanache 
jwalijose akasapagwaga ali pa dini jachipago (Usilamu), nambo achinangologwe 
niwaakun'jinjisyaga mu Chiyuda, kapena mu Chikilisito, kapena mu Chimajuusi 
(dini jagalagatila moto).” (Swahih Al-Bukhari, Hadith No. 1292). 

line mwa jamanjao likasam'bwanganyaga M’mbuje gwao (ni 
isanamu). 


34. Pangatogolela yatwapele. Basi sengwagani (ni umi wenu wejipio); 
mwanti pangakawapa timmanyilile (kusakala kwakwe). 


35. Ana kapena twatuluchiisye wanganyao umboni (chitabu), basi 
walakweo ni ukuwecheta yakwayana ni yaawele wanganyao ali 
nkum'bwanganya nayo (Allah)? 


36. Soni naga tuli twapele kupasya wandu ukoto akasasengwaga nao, 
nambo naga chili chapatile chakusakala chilichose ligongo lya 
yagalongwesye makono gao, pajele ndemajo wanganyao akasawa 
wakata tama. 


37. Ana wanganyao ngakuiona yanti Allah akasansapangulila lisiki 
jwaakunsaka, ni kunandiya (lisikilyo kwa jwaakunsaka). Chisimu mu 
yalakweyo mwana imanyilo kwa wandu waakukulupilila. 


38. Basi jwaulongo mumpani liunjili lyakwe, kwisa soni masikini 
ni jwapaulendo. Yalakweyo ni yaili yambone nnope kwa awala 
waakusachilila ngope ja Allah, soni wanyao ni wali wakupunda. 


39. Sano ntuuka uliose wantosile (kwapa wane) kuti utupiye (chipanje 
chenu pakwembecheya kum'buchisya yejinji kuumila) m’chipanje 
cha wandu, basi ngaukasatupaga kwa Allah. Nambo Zaka jilijose 
jantosile nchisachililaga ngope ja Allah (ni jajikasatupaga kwa Allah), 
basi wanganyao ni watachijonjechesyedwa (malipilo gao). 


40. Allah ni Ajula juwan'gumbile jenumanja, kaneko ni kumpa lisiki, 
kaneko tachimpa chiwa, kaneko ni tachimpa umi (soni pakun'jimusya 
m’malembe). Ana mwa akwawanganya wenu (ni Allah) pana 
jwaakutendaga chilichose mu yalakweyi? Kuswejela ni Kwakwe soni 
jutalikangene kusyene ni yaakum’bwanganya nayo. 


41. Chiwatanganyo chionechele pankuuli ni pambwani ligongo lya 
(yangalumbana) yagapanganyisye makono ga wandu, kuti (Allah) 
wape kupasya wanganyao (ilagasyo ya) ine mwa ayila yapanganyisye, 

kuti wanganyao awujile (kwa Allah pakutenda toba). 


42. Jilani (mmwe Muhammadi £): “Jendagani pa chilambo ni kupita 
nchilola mujawelele mbesi ja awala wakala. Wajinji mwa jamanjao 
waliji akuwanganya (Allah ni isanamu).” 


43. Basi lungamisyani (mmwe Muhammadi £) ngope jenu ku Dini 
jagoloka, nkaniliyiche lisiku lyakuumila kwa Allah yangali 
jwakuliusya. Lyele lisikulyo (wandu) tachigawikana (ni kuwa 
mikutula jiwili; wa ku Mbepo ni wa ku Moto). 


44. Mundu jwaakufuulu, basi gali kukwakwe (makungu ga) ukafili 
wakweo, sano watesile yambone, basi ni kuti akulitandichila 
achimisyene mauto gagusama (ku Mbepo). 


45.(Tachigawikana wandu pa Kiyama) kuti akalipile awala waakulupilile 
ni kutendaga yambone kuumila mu umbone Wakwe. Chisimu 
Jwalakwe jwangaganonyela makafili. 


46. Soni mu imanyilo Yakwe (yakulosya ukombosi ni ukoto Wakwe) ni 
yanti, akutumisyaga mbungo kuwa jakupeleka abali jakusengwasya 
(ja kwisa kwa wula) kuti ampe kupasya ukoto Wakwe, ni kuti yombo 
ijendeje mwa ulamusi Wakwe, ni kuti nsosejesoseje umbone Wakwe, 
ni kuti soni jenumanja m'beje wakutogolela. 


47. Soni chisimu pamasile patwatumisye paujo penu (mmwe Muhammadi 
#£ nkanim'biche) achimitenga ku wandu wao, ni waichilile ni ilosyo 
yakuonechela (yakulosya ukuona wao, nambo waikaaniile). Basi 
ni twauchisye mbusyo syakusakala awala wawalewile. Ni kwaliji 
kwakuwajilwa Kukwetu kwakulupusya wakulupilila. 


48. Allah ni Ajula jwaakutumisyaga mbungo, basi ni jikasawunga 
mawunde gawula (kuumila nnuwundu lwamesi ga m’mbwani 
ni sulo), basi ni akasagajasasyaga kwinani yaakuti pakusaka, ni 
akasagagawanyaga kuwa ipande-ipande, mpaka mmwe nkasajionaga 
wula jinankopoka mkatikati mwakwe. Sano naga ali waatuluchisye 
jalakwejo waakwasaka mwa achikapolo Wakwe, pajele ndemajo 

wanganyao akasawa wakusengwa. 


49. Namuno kuti waliji wanganyao paujo pakwe nkanijatuluchile 
(wulajo) wakata tama. 


50. Basi ilolani yakuichisya ya ukoto wa Allah yaakuti pakulisyusya litaka 
panyuma pa kuwa kwakwe. Chisimu Jwalakwe ni jutachijimusya 
wawe, soni Jwalakwe pa chindu chilichose juwele Jwakombola. 


51. Soni chisimu naga tuli tutite tutumisye mbungo (jakwisa kuujonanga 
mmela wao), basi ni kuuwona (mmelao) uli wam'bilichila; chisimu 
wanganyao mpaka awe panyuma pakwe wakufulu. 


52. Basi chisimu mmwe nganim'ba mwapikanisye wawe (achimakafili), 
nambo soni nganim'ba mwapikanisye asiiwa m'bilango ndema 
jaakugalauka kulosya migongo jao (pangasaka kupikana 
yankwasalila). 


53. Nambo soni mmwe nganim'ba mwajongolele wangalola mu 
kusokonechela kwao. Nganim'ba mwapikanisye ikaweje awala 
waakukulupilila ma Aya Getu aku ali wakulipeleka (kwa Allah 
pakuwa Asilamu). 


54. Allah ni Ajula juwan'gumbile wanganyammwe mu kawe 
kakulepetala (kangali machili), kaneka ni akasampaga machili 
panyuma pakulepetala, kaneka ni akasampaga kutochomala ni wuuli 
panyuma pakola machili. Akasagumbaga yaakusaka, soni Jwalakwe 
ni Jwakumanyilila nnope, Jwakombola kusyene. 


55. Sano lisiku lyajichijima Kiyama, akulewa tachilumbila yanti: 
Nganatama (pa duniya) ikaweje ndawi jimpepe, iyyoyopeyo ni 
yawatiji pagalausyidwa (kuleka yakuona). 


56. Ni tachiwecheta awala wawapedwile umanyilisi ni chikulupi 
kuti: “Chisimu wanganyammwe mwatemi m'chilamusi cha Allah 
kwikanila lisiku lyakuwukulidwa (m’malembe), sambano ali ni 
lisiku lyakuwukulidwa (m’malembe alila lyamwalikanilaga), nambo 
wanganyammwe mwaliji nkakumanyilila (yakupatikana kwakwe).” 

57. Basi lyele lisikulyo ngasikwakamuchisya awala wawalitesile lupuso 
kuliwalanga kwao, soni wanganyao ngasakundidwa (kuujila ku 
duniya) kuti akatende toba ni kuwenda chikululuko (kwa Allah). 


58. Soni pamasile patupeleche ku wandu mu aji Qur’an ntundu uliose 
wachilandanyo. Nambo naga n'di ntite mwaichilile nacho (mmwe 
Muhammadi #£) chisimosimo chilichose (chakulosya ukuona 
wa utume wenu), awala waakufuulu chisimu chene mpaka ajile 
(pakwasalila wakulupilila): “Nganim'ba jenumanja ikaweje wakuya 
yaunami.” 


59. Iyyoyopeyo ni yaakutiji Allah pakudinda (chidindo) m’mitima mwa 
awala wangali chachimanyi. 


60. Basi pililani (mmwe Muhammadi £), chisimu chilanga cha Allah 
(chakunkamuchisyammwejo)chiŵele chakuonaonape. Soni akantesya 
ulesi (wakuleka kulungusya utenga) awala wangakukulupilila 
kusyesyene. 

5 Sûrat 31. Lugman gs 


Mulina lya Allah, Jwaukoto wejinji, 
Jwachanasa channope. 




















1. Alif-Lâm-Mîím.!"! 
2. Aga ni ma Aya ga m’Chitabu chegumbale lunda Iwakusokoka. 
3. Chongolo nambo soni chanasa kwa wakolosya. 


4. Awala waakwimikaga Swala mwakolosya ni kutolaga Zaka, nambo 
soni ya Akhera jamanjao akasakulupilila kusyesyene. 


. Wele wanganyao ali pachongoko chakuumila kwa M'mbuje gwao, 
soni wanyao ni wali wakupunda. 


. Soni chilikati cha wandu pana jwaakusumaga ngani syachanache kuti 
jusokonesye (nasyo wandu) kwitala lya Allah mwangali umanyilisi, 
ni jukulitendaga soni chipongwe (litala lya Allah kwisa soni ma Aya 
Gakwe). Wanganyao akwete kupata ilagasyo yakwalusya. 


. Soni pati gachisoomedwaga kukwakwe ma Aya Getu, jukasagalauka 
mwakulikwesya kuwa nti chisawu nganijugapikana, ni kuwa nti 
chisawu soni m’mawiwi mwakwe mwana usiiwa. Basi muntagulilani 
ya ilagasyo yakupoteka nnope. 


. Chisimu awala wakulupilile ni kutendaga yambone, akwete kupata 
Matimbe Gachindimba (Mbepo). 


. Takawe wandamo mwalakwemo, (achi ni) chilanga cha Allah 
chakuonaonape, soni Jwalakwe ni Jwamachili gakupunda, Jwalunda 
lwakusokoka. 


10. Jugumbile mawunde mwangali misati jankujiona, ni juŵisile petaka 


[1] (31:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

yakunyichisya (matumbi gausito), kuti litakwika mulin’ gwedanyichile 
wanganyammwe (litakalyo), ni jujenesye palakwepo mitundu josope 
ja inyama, ni tutulwisye kuumila kwinani mesi (ga wula), basi ni 
tumesisye palakwepo ntundu uliose (wa mmela) wakusalala chenene. 


11. Aku nigumba kwa Allah. Basi munosyani, ana niyapi yaagumbile 
awala wanganawa Jwalakwe? (Ngwamba, pangali chilichose 
chagumbile)! Nambo kuti wakulitenda lupuso ali mkusokonechela 
kwakuonechela. 


12. Soni chisimu chene pamasile patwampele Luqman lunda lwakusokoka 
(ni twansalile kuti): “Muntogolelani Allah.” Sano jwaakutogolela, 
nikuti akutogolela kwakulikamuchisya nsyene, nambo jwakanile, 
basi (akanile kwakulijonanga nsyene), chisimu Allah ni Jwakupata 
kwejinji (Jjwangalajila chilichose), Jwakulapilidwa kusyesyene. 


13. Soni (kumbuchilani) katema kajwawechete Lugman kwa mwanagwe 
aku achim'bundaga kuti: “E mwanangu! Ngasimum’bwanganya Allah 
(ni isanamu). Chisimu kuwanganya (Allah ni isanamu) luwele lupuso 
lwekulungwa nnope.”!! 


14. Soni tunchisyisye mundu kwa achinangolo wakwe (kwatendela 
yambone). - Wan'jigele (chilu chakwe) mamagwe mwakutochomala 
ni kulagasika pachanya pakutochomala ni kulagasika. (Wan'jonjesye) 
ni kunnekasya konga pa yaka iwili. — Mundogolelani Une ni 
achinangolo wenu wanawawili. Kukwangu ni kwakuujila. 


15. Nambo naga alimbane namwe pa yanti mmwejo mumwanganyeje Une 
ni yanganinkola nayo umanyilisi; basi ngasimwajitika, nambo ntameje 
nao pa duniya mwaumbone, ni nkuyeje litala lya ajula jwagalauchile 
Kukwangu pakutenda toba. Kaneka Kukwangu ni kwakuujila kwenu, 
basi ni tinjintagulila jenumanja yamwaliji nkupanganya. 


16. “E mwanangu! Chisimu chalakwe (chitendo changalumbana) 
namuno chili chausito wati mpela lupele Iwa mbumbi (tanaposi), ni 
kuŵa chalakwecho nkati mwa lwala kapena nkati mwa mawunde 


[1] (81:13) Nnole chilaaki cha Aya ja (6:82). 

kapena nkati mwetaka; Allah tachiika nachope. Chisimu Allah ni 
Jwakumanyilila yakunyilila nnope, Jwaasimanya abali syosope.” 


17. “E mwanangu! Jimikani Swala mwakolosya, ni nchisyeje yambone, 
ni nkanyeje yakusakala, nambo soni mpilileje pa ipato yaimpatile. 
Chisimu yalakweyo ni yaili mu ichindu yakusosekwa kuwichila 
ntima.” 


18. “Ngasimwasyulula wandu ni lijeje lyenu, nambo soni nkajenda 
pa chilambo mwakutwanga, chisimu Allah wangannonyela 
jwakulikwesya jwalijose, jwakuliiti.” 


19. “N'jendeje wende wenu wachilikati (wakulitimalika), ni kutondoyaga 
lilowe lyenu. Chisimu lyakunyalaya nnope mmalowe gosope ni lilowe 
lyambunda (bulu).” 


20. Ana ngankuiona yanti Allah an'jepepachisye jenumanja yosope 
yaili kumawunde ni yaili petaka, ni an'gumbalichisye indimba 
Yakwe yakuonechela ni yakusisika? Soni chilikati cha wandu 
pana waakukanganaga pa ya Allah mwangali umanyilisi, namuno 
chongoko, namuno soni chitabu chakupeleka lilanguka (kuumila kwa 
Allah). 


21. Soni naga ili iwechetedwe kukwao (yanti): “Kuyani yaatulwisye 
Allah.” Akasatiji: “Nambo tukuya yatwasimene nayo achatati wetu.” 
Ana nantimuno kuti shetani jukwawilanjila ku ilagasyo ya Moto 
Wakulapuka (tiwakuyejepe)? 


22. Sano jwaakujipeleka ngope jakwe kwa Allah aku ali jwakolosya 
(masengo), nikuti pamasile paakamulisye nkonjo wakulimbangana 
wauli wangatemeka. Sano kwa Allah ni kwajili mbesi ja ichindu 
yosope. 


23. Sano jwaakufuulu, basi kukan'dandaulikasya kufulu kwakweko, 
Kukwetu ni kwakuujila kwao, basi ni tuchatagulila yawapanganyisye, 
chisimu Allah ni Nkuimanya chenene yayili m”mitima. 


24. Chitwasengwasye panandi, kaneko tuuchatutila ku ilagasyo 
yakandapala. 

25. Soni naga n'di mwawusisye wanganyao (kuti): “Ana nduni 
juwagumbile mawunde ni mataka?” Chisimu chene tajile: “Allah.” 
Jilani: “Lumbili losope Iwene alapikwe Allah.” Nambo wajinji mwa 
wanganyao wangali chachimanyi. 


26. Iwele Yakwe Allah yosope yaili kumawunde ni petaka, chisimu Allah 
ni Jwakupata kwejinji, Jwakulapilidwa kusyesyene. 


27. Soni ingawe kuti itela yosope yaili pa chilambo yaliji mapensulo, 
sano mbwani (nikuwa wino wakulembela), ni kujijonjechesya 
panyuma pakwe ni mbwani sine nsano nasiwili; malowe ga Allah 
nga nganigamala. Chisimu Allah ni Jwamachili gakupunda, Jwalunda 
lwakusokoka. 


28. Nganikuŵa gumbidwa kwenu namuno kuukulidwa kwenu 
(m”malembe) ikaweje mpela (gumbidwa ni kuukulidwa kwa) mundu 
jumpepe. Chisimu Allah ni Jwakupikanichisya, Jwakulolechesya. 


29. Ana ngankuiona yanti Allah akwinjisyaga chilo m’muusi (ni kuleupa 
muusi kwipipa chilo mpela ndawi jachitukuta), ni akwinjisyaga 
soni muusi nchilo (ni kuleupa chilo kwipipa muusi mpela ndawi 
jakusisima), ni alijepepesye lyuŵa ni mwesi chilichose chikwenda 
kwandawi jekolanjidwe, nambo soni yanti Allah abali syosope sya 
yankutenda awele Jwasimanya chenene? 


30. Yalakweyo ni ligongo lyanti Allah ni jwali Jwakuona, soni kuti ayila 
yaakuiwendaga yangawaga Jwalakwe yaukoleko, soni kuti Allah ni 
jwali Jwapenani kusyene, Jwankulungwa kwannope. 


31. Ana ngankuiona yanti yombo ikwenda pa mbwani mwa ukoto wa 
Allah, kuti annosye jenumanja mu imanyilo Yakwe (yakulosya 
ukombosi Wakwe)? Chisimu mu yalakweyo muwele mwana 
imanyisyo kwa jwalijose jwali jwakupilila nnope, jwakutogolela 
kwejinji. 

32. Sano pati gaawunichile wanganyao matumbela ganti chisawu 
miulili (ja mawunde gawula ni matumbi), akasam'bombaga Allah 

mwakunswejechesya duwa (syao pakum’bomba Jwele pejo), nambo 
nkwakulupuchisya pankuuli, basi wane mwa jamanjao pana waakuwa 
chilikati (cha chikulupi ni ukafili). Ni pangali waakasaikanilaga 
imanyilo Yetu ikaweje nkukasa nnope ilanga jwalijose, jwakufulu 
nnope. 


. E jenumanja achinawandu! Mun'jogopani M’mbuje gwenu (Allah), 
ni Ilijogope soni Lisiku lyangakomboleka nangolo kunkamuchisya 
mwanagwe, namuno mwanache kwakamuchisya wanangolo wakwe 
chilichose. Chisimu chilanga cha Allah chakuonaonape. Basi 
ukannyenga wanganyammwe ata panandi umi wa duniya, nambo soni 
akannyenga jenumanja ata panandi nkunyenga (shetani) pa ya Allah. 


34. Chisimu Allah, Kukwakwe pe ni kuuli umanyilisi wa ndawi 
(jakwichila Kiyama), Jwalakwe ni jwaakutulusyaga wula, soni ni 
jwaakumanyililaga yaili mu itumbo. Ni ngakasamanyilila mundu 
jwalijose ichapanganye malawi, nambo soni mundu jwalijose 
ngakasamanyilila kuti chilambochi chachiwila. Chisimu Allah ni 
Jwakumanyilila nnope (ichindu), Jwasimanya abali syosope. 


SI 

Sûrat 32. As-Sajdah 








Mulina lya Allah, Jwaukoto wejinji, 
Jwachanasa channope. 


1. Alif. Ldm-Mim.!! 


2. 


Kutulusya kwa Chitabu (Qur’an) changali kaikasya nkati mwakwe 
kutyochele kwa M"mbuje jwa iwumbe yosope. 


Kapena wanganyao akuti: “Jwalakwe (Muhammadi %%) ni 
jwaachitunjile?” (Ngwamba)! Nambo chalakwecho chiŵele 
chakuona chakuumila kwa Ambuje wenu (Allah), kuti mwatetele 
wandu wanganijwaichilileje nkutetela paujo penu, kuti wanganyao 
ajongoche. 


4. Allah ni Ajula juwagumbile mawundeni mataka ni yaili chilikati chakwe 


m'mowa nsano nalimo, kaneka ni jwatenjele pa Arishi (Chindanda 
Chaulungu). Nganinkola jenumanja jwangawaga Jwalakwe akun’ gosa 
waliose namuno akun'jokola, ana ngankukumbuchila? 


. (Jwalakwe) jukasalondesyaga ichindu (yosope) kutyochela kwinani 


mpaka pasi, kaneka ni ikasakwelaga Kukwakwe, pa lisiku limpepe 
lyachiŵele chipiimo chauleu wakwe yaka sausande (1000) yankuti 
pakuwalanjila jenumanja (ni yaka yenu ya pa duniya). 


. Jwalakwejo ni Nkumanyilila yakusisika ni yakuonechela, Jwamachili 


gakupunda, Jwachanasa channope. 


. Ajula juwachikolosyisye chindu chilichose kagumbidwe kakwe, ni 


jwakutandite gumbidwa kwa mundu kuumila mwilongo. 


8. Kaneko jwautesile uwelesi wakwe (mundujo) kuwa wakuumila m’mesi 


9. 
[1] 


gasyesyene gakunyosyeka. 
Kaneko ni wankolosyisye ni kumpepelela nsimu wakuumila 


(32:1) Asi harufusi ni chimpepe mu isimosimo ya Qur'an. Ni pangali jwine 
jwaakumanyilila mate gakwe ikaweje Allah pe basi. 

Kukwakwe. Ni am’biichiile jenumanja mawiwi (gakupikanila), meso 
(gakulolela) kwisa soni mitima (jaganichisya), nambo kutogolela 
kwenu kuli kwannonope. 


10. Sano wanganyao ni akutiji: “Ana patuchipotela mwitaka, (panyuma 
pakuwa ni kuwanganyichilana ni litaka), nikuti chisimu uwwe mpaka 
tuchiwa soni mu kagumbidwe kasambano?” (Elo tachiwa), nambo 
wanganyao yakusimangana ni M’mbuje gwao (Allah) akuikanila. 


11. Jilani: “Lilaika lya chiwa lyaliwichidwe kukwenu lichityosya umi 
wenu, kaneko kwa M’mbuje gwenu tinchiuchisyidwa.” 


12. Ingawe mwajile kwaona akulewa achijinamisyaga mitwe jao kwa 
M’mbuje gwao (Allah aku achitiji): “Ambuje wetu! Sano tulolite 
nambo soni tupikene, basi tuwuchisyani (ku duniya kuti) tukapanganye 
yambone, chisimu uwwe (sano) tukulupilila kusyesyene.” (Nkajile 
kuiona yanchesela kusyene). 


13. Soni tungasache tungampele mundu jwalijose chongoko chakwe, 
nambo kuti lyasimichiche lilowe Kukwangu lyanti: Chisimu 
chinjigumbasya Jahannama ni majini kwisa soni wandu wosope (wali 
wakusakala). 


14. (Tachisalilidwa yanti): Basi pasyani (ilagasyo) ligongo lyakuliwalila 
kwenu yakusimangana ni lisiku lyenu lyelino. Uwwe Nowe 
tun'diwaliile. Sano pasyani ilagasyo yandamo, ligongo lya yamwaliji 
nkupanganya. 


15. Chisimu wakasagakulupilila ma Aya Getu, ni awala wanti naga 
ali akumbusyidwe nago akasasenjelemukukaga kusujudu, ni 
akasaluswejesyaga lumbili lwa M’mbuje gwao (Allah), soni 
wanganyao wangalikwesya. 


16. Mbalati syao sikasatalikanganaga ni maugono (ndema jakwimuchila 
kuswali Tahajjudi), achim'bombaga M’mbuje gwao mwaoga 
(wakun'jogopa Jwalakwe), nambo soni mwakola tama (ja ukoto 
Wakwe), nambo soni mu ichindu yatwapele akasatolaga. 

17. Ni ngakumanyilila mundu jwalijose yawaasisiile wanganyao (ku 
Mbepo) mu yakutetewachisya meso, kuwa malipilo ga yawaliji 
nkupanganya. 


18. Ana jwali jwakulupilila mpaka awe mpela jwakunyosya? Nganawa 
alandene. 


19. Sano awala wakulupilile ni kutendaga yambone, basi akwete kupata 
wanganyao Matimbe Gakutamilichikamo (ku Mbepo), kuwa mbiiko 
pa yawaliji nkupanganya. 


20. Sano soni awala wawanyosyisye, basi mauto gao ni ku Moto. Ndawi 
ni katema katakasacheje kuti akopochemo, takawuchisyidweje 
mmomo, ni takasalilidweje yanti: “Pasyani ilagasyo ya Moto ayila 
yamwaliji nkuikanila.” 


21. Soni chisimu chitwape kupasya wanganyao ilagasyo yakuwandika 
(ya pa duniya), nkaniyiwe ilagasyo yekulungwa (ya ku Akhera), kuti 
wanganyao awujile (kwa Allah pakutenda toba). 


22. Ana nduni jwali jwalupuso nnope kwakumpunda mundu 
jwakumbusyidwe ni ma Aya ga Ambujegwe, kaneka ni 
kugatundumalila? Chisimu Uwwe kwa akulewa tuwele Wakuusya 
mbusyo. 


23. Soni chisimu pamasile patwampele Musa Chitabu (cha Taurat), basi 
ngasim’ba wakaichila yakusimangana najo (Musa kwa mwasimangene 
najo chilo cha Al-Isrâ’ ni Al- Miraj). Ni twachitesile (Chitabucho) 
kuwa chongolo ku wanache wa Israila. 


24. Ni twatesile wane mwa wanganyao kuwa achinnongola wawaliji 
nkwajongolela (wandu) ni ulamusi Wetu, pandema ja wapilile ni 
kuwaga soni ali nkugakulupilila kusyesyene ma Aya Getu. 


25. Chisimu Ambuje wenu (Allah) ni watachijilanya chilikati chao 
lisiku lya Kiyama, pa ichindu yawaliji wanganyao ali nkutindana pa 
yalakweyo. 

26. Ana nganiyimanyukuchepe kukwao yanti mikutula jilingwa 
jatwajijonasile paujo pao? Soni wanganyawa (achimakafili walelowa), 
akwendaga mu watamaga wanganyao, (ana ngaakuionaga imanyilo 
yakonanjidwa kwao)? Chisimu mu yalakweyo mwana ilosyo. Ana 
ngakupikana? 


27. Ana ngakuiona yanti Uwwe tukugapelekaga mesi kwitaka lyejumu, 
ni tukasakoposyaga ni galakwego mmela waikulyaga ilango yao 
mpaka ni achimisyene wakweo, ana ngakulola? 


28. Sano wanganyao ni akutiji: “Ana kwele kulamulidwa (kwakuti uwwe 
tupate ipotesi) kuchiwa chakachi, nam'baga jenumanja nkuwecheta 
yakuona?” 


29. Jilani: “Lisiku lyakulamulidwa (kupata ipotesi yenu), 
ngasichakamuchisya awala wawakufuulu chikulupi chao, nambo soni 
ngasapedwa lipesa (lyakutendela toba).” 


30. Basi mwalekani wanganyao (mmwe Muhammadi %%), ni 
n’jembecheyeje (yachiwatende wanganyao Allah), chisimu 
wanganyao akwembecheya (yakuti gampate jenumanja makungu). 

S Sûrat 33. Al-Ahzâb gs 


Mulina lya Allah, Jwaukoto wejinji, 
Jwachanasa channope. 




















1. E mmwe Ntume (Muhammadi £)! Jendelechelani kun’jogopa Allah, 
soni ngasimwapikanila achimakafili kwisa soni achinakunaku. 
Chisimu Allah awele Jwakumanyilila nnope, Jwalunda Iwakusokoka. 


2. Soni kuyani yaikujuwulidwa kukwenu kuumila kwa Ambuje wenu. 
Chisimu Allah abali syosope sya yankutenda wanganyammwe awele 
Jwasimanya chenene. 


3. Soni jegamilani kwa Allah, soni Allah akukwanila kuwa Nkun'jegama. 


4. Allah nganam'bichila mundu mitima jiwili nkati mwakwe, soni 
nganiwatenda achiwammakwenu awala wankwalandanya mwa 
wanganyao ni migongo (ja achimama wenu pa chiwako changawa 
nkutenda nao soni ulombela) kuwa achimama wenu wasyesyene, 
soni nganiwatenda wanache wenu wakulela mpela wakuliwelechela. 
Yalakweyo igambile kuwa yakuwecheta yenu (yankuwechetaga) ni 
ngamwa syenu. Nambo Allah ni jwaakuwecheta yakuona, nambo 
soni akongolela kwitala (lyagoloka). 


. Mwakolanjileje (wanache wakuleledwao) ni (mena) gaachatati wao, 
yalakweyo ni yaili yakulungamika nnope kwa Allah. Sano naga 
ngankwamanyilila achatati wao, basi (mwakolanjeje kuti) achalongo 
achin’jenu pa dini ni akupedwa ulokosyo wenu. Sano chipawe pangali 
ulemwa kukwenu pa yannemwisye, nambo (chipawe pana ulemwa) 
pa yajitesile melepe mitima jenu. Soni Allah awele Jwakululuka 
kusyene, Jwachanasa channope. 


. Ntume #£ ni jwali jwakusosekwa nnope kwa wakulupilila kupunda 
achimisyeneo, (kupunda kusosekwa kwa ilu yao ni ipanje yao kukwao),!! 


[1] (33:6) Akusimulila Abdullah bin Hisham «$ yanti: Uwwe twaliji pamo ni Ntume $£ 
juli junkamwile Umar bin Al-Khattwâb «s pa nkono. Umar «$ wansalile Ntume ¥§ 

soni achiwammakwakwe (Ntume ££) ali achimama wao (wakulupililao 
pachiwako chauchimbichimbi ni changalomba panyuma pa Ntumejo). 
Sano wapaulongo ni wali wakuwajilwa (kwinjilana chipanje 
chamalekwa) wane ni wane (kupitila m’malamusi gagali) m’Chitabu 
cha Allah, kupunda (ya kwapa kwinjila chipanje chamalekwa) 
wakulupilila kwisa soni akusama (wanganawa waulongo wa akuwa), 
ikaweje naga nsachile kwatendela achimijenuo yambone (ngali kandu, 
mpela kwalechela wasiya wanti chapate panandi mu chipanje chenu 
chamalekwa). Yalakweyi yaliji yelembedwelembedwe m’Chitabu (cha 
Al-Lauh Al-Mahfiz). 


. Soni (kumbuchilani) katema katwajigele kuumila kwa achimitume 


. 


chilanga chao (chakulungusya utenga mwakulupichika), nambo soni 
kuumila kukwenu (mmwe Muhammadi #£), ni kuumila soni kwa 
Nuhu, Ibrahima, Musa ni Isa mwanache jwa Maryam, ni twajigele 
Uwwe kuumila kwa wanganyao chilanga chakulimbangana. 


Kuti (Allah) akaawuusye wakuona (achimitume ni achimitenga) 
pa ukuona wao (pa kalungusye kao utenga ni yawatite wandu wao 
pakwajanga). Ni walinganyichisye achimakafili ilagasyo yakupoteka 
nnope. 


E jenumanja wankulupilile! Kumbuchilani chindimba cha Allah pa 
jenumanja, pandema jajam’bichilile mikutula ja asilikali (wachikafili). 
Basi ni twatumichisye wanganyao mbungo kwisa soni mikutula ja 
asilikali (wachilaika pa ngondo ja Al-Ahzâb) wanganimwaona, ni 
juwele Allah pa ichindu yankutenda Jwakulolechesya. 


10. Pandema jawam'bichilile kuumila chakulutando kwenu ni 


kuti: “E mmwe Ntenga jwa Allah! Mmwe chisimu n'di wakunonyeledwa kukwangu 


kumpunda chindu chilichose ikaweje nansyene (une ningulinonyela nnope kupunda 
mungunnonyelela mmwe).” Basi Ntume $% nijwatite: “Iyayi, ngunnumbila Ajula 
(Allah) jwauli mu nkono Mwakwe ntima wangu! (Nganim'ba nchipatile chikulupi 
chisyesyene), mpakana ngawe une jwakunonyeledwa nnope kukwenu kupunda 
yankuti pakulinonyela mwasyene.” Basi Umar «$ wansalile Ntume #£ kuti: “Chisimu 
sano ngunnumbila Allah! Mmwejo n'di wakunonyeledwa nnope kukwangu kupunda 
mungulinonyelela nansyene.” Ntume $% jwatite: “Sano mmwe Umar (nipan'di 
wakulupilila kusyene).” (Swahih Al-Bukhari, Hadith No. 6257). 

chakwiwanda kwenu, ni pandema jagapombotele meso (pakulola 
kwa amagongope), mitima ni kwika kungulo (ligongo lya 
woga ni kutetemela), aku nchin’ganichisyaga Allah nganisyo 
syakulekanganalekangana. 


11. Palakwepo wakulupilila walinjidwe (mayeso gekulungwa), ni 
watetemesyedwe kutetemesyedwa kwamachili nnope. 


12. Ni ndema jawawechetaga achinakunaku kwisa soni awala wamwaliji 
m’mitima mwao mwana ulwele (wa chikaiko) kuti: “Nganatupa uwwe 
Allah ni Ntenga Jwakwe chilanga chinepe ikaweje cha chinyengo.” 


13. Ni ndema jalyawechete likuga line mwa jamanjao kuti: “E jenumanja 
achinsyene Yathiriba (Madina)! Pangali kwimilichika kukwenu 
(kwanti ni kwakombola amagongo wenu) basi ujaani.” Sano likuga 
line mwa jamanjao lyaliji nkum’benda lusa Ntume % (Iwa kuujila ku 
Madina) pakuŵecheta kuti: “Chisimu majumba getu gali wasikape 
(gangali gosedwa kwa amagongo).” Kutendaga galakwego nganigaŵa 
wasikape, ngaakusaka inepe ikaŵeje kutila. 


14. Soni ingawe wajinjilile wanganyao (amagongo wao) kuumila mbali 
syakwe syosope (sya nsinda wa Madina) kaneka ni kwachisya yakuleka 
Usilamu, angaitesile kwene yalakweyo, soni nga nganaijembechela 
ikaweje panandipe. 


15. Soni chisimu wanganyao waliji ali atawene najo chilanga Allah kala, 
chanti ngasalosya migongo jao (kutiila). Sano chilanga cha Allah 
chiwele chakuwusyidwa. 


16. Jilani (mmwe Muhammadi ££): “Nganikuwa kunkamuchiisye kutiila 
kwenu pati nchichitiilaga chiwa kapena kuulajidwa. Sano pajele 
ndemajo (pati ntisilemo, kutiila kwenuko) nganim'ba nsengwasyidwe 
(nako) ikaweje panandipe (nkumala ndaŵi ja umi wenu tim'bwepe).” 


17. Jilani: “Ana ni nduni ajula jwampaka an'gose kwa Allah naga 
ali ansachiiliile jenumanja yakusakala, kapena (jwampaka ampe 
jenumanja yakusakala) naga (Allah) ali asachile kuntendela chanasa?” 
Soni nganawa alipatiile wanganyao jwangawaga Allah nkwagosa 
namuno nkwakamuchisya. 

18. Allah akwamanyilila chenene akutengusya (wandu kuti akajaula 
kungondo pamo ni Ntume %) mwa jenumanja, ni waakutiji 
pakwasalila achimijao: “Ikani kukwetu (nkaliwanga ni Muhammadi 
4g ntakwika mun'jonasiche najo imo).” Nambo soni wanganyao 
(achimisyene) wangaika kungondo ikaweje panandipe (mwandola ni 
kogopa nchesela). 


19. Waumbombo kukwenu (pa chipanje, chinonyelo kwisa soni 
chikamuchisyo chilichose cha petala lya Allah). Sano naga woga 
(wakujijogopa ngondo) uli waichililemo, timwaone ali nkunnola 
mmwe (pakogopa kuulajidwa), meso gao gali nkugalaukagalauka 
nti chisawu ajula jwaakukomoka nacho chiwa. Nambo naga woga 
uli utyosile akasanchingamilaga ni ndimi syakutema (pakulilapilila 
machili mwa ukoleko aku achisakaga mbote). Waumbombo 
pa yambone iliyose (mpela mbotesyo akasasakaga ali ajigele 
jika wanganyao). Wanganyao nganakulupilila (kusyene). Basi 
Allah agajonasile masengo gao, soni yalakweyo kwa Allah iwele 
yakwepepala kusyene. 


20. Akuganichisya kuti mikutula ja asilikali (wachikafili) nganijijaulepe 
(ligongo lyakujijogopa nnope). Sano naga jili jitite jiyiche (soni) 
mikutula ja asilikalijo, mpaka asachilile (achinakunakuo) yanti ali 
ajile kutama imo ni warabu wanchimisi, ni akawusyeje ya abali syenu 
(ali kwanaula). Mwanti (pajele ndemajo) ali wanti alinamwe imo, 
nganawa aputile ngondo ikaweje panandipe (mwandola ni kogopa 
nchesela). 


21. © Chisimu pamasile paluwele kukwenu lusyasyo Iwambone pa 
Ntenga jwa Allah #£, kwa mundu jwali nkuwichila ntima pa Allah ni 
Lisiku Lyambesi ni kunkumbuchilaga Allah kwejinji. 


22. Sano ndema jawajiweni wakulupilila mikutula ja asilikali watite: “Ayi 
ni yawatupele chilanga Allah ni Ntenga Jwakwe #£ (chakupedwa 
ipato kaneko ni kulupusyidwa), soni Allah ni Ntenga Jwakwe #£ 
wawechete yakuona.” Ni nganiyajonjechesya wanganyao ikaweje 
chikulupi ni kulipeleka. 

23. Mu wakulupilila mwana achalume watesile ukweli pa chilanga 
chawatawene najo Allah (chakuputa ngondo pamo ni Ntume 
4 ningalosya migongo kutiila). Basi wane mwa jamanjao pana 
wajimasile ndawi jao (pakuwa kapena kuulajidwa petala lya Allah), 
sano wane mwa jamanjao pana waakwembecheya (kuulajidwa kapena 
kupunda pa ngondo), ni nganagalausya ata panandi (chilanga chao). 


24. Kuti Allah walipile wakuona pa kuona kwao, ni wape ilagasyo 
achinakunaku nasakaga, kapena kwapochela toba jao. Chisimu Allah 
awele Jwakululuka kusyene, Jwachanasa channope. 


25. Sano Allah ni jwausyisye awala wawakufuulu ni ukali wao, nganapata 
yambone iliyose. Soni Allah waapuutiile wakulupilila ngondo 
(pakwatumichisya amagongo wao mbungo ni asilikali wachilaika). 
Ni awele Allah Jwakulimbangana nnope, Jwamachili gakupunda. 


26. Sano awala wawakamuchisye (achimakafilio) mu achimisyene 
chitabu (ayuda walukosyo lwa Ouraidwa, Allah) waatulwisye 
m’makome mwao, ni waponyisye m” mitima mwao woga. Likuga line 
mwaliulagaga, ni kulikamulaga ukapolo likuga line. 


27. Ni wantendekasyisye kutawalila litaka lyao, nyumba syao ni chipanje 
chao, kwisa soni litaka lyanganimpondepo (lya Khaibara). Ni awele 
Allah pa chindu chilichose Jwakombola kusyene. 


28. E mmwe Ntume (Muhammadi 4)! Mwasalilani achiwammakwenu 
kuti: “Nam'baga jenumanja nkusaka umi wa duniya ni ipeto yakwe, basi 
ikaani nampe liwale ni nanneche ulombela kaleche kambone.”!! 


[1] (33:28) (a) Akusimulila Aishah + wankwao Ntume £#£ yanti: Ndema jajwalamulidwe 
Ntenga jwa Allah #£ yakwapa kusagula achiwammakwakwe (sikati jakulechedwa 
ulombela, kapena kutama ni Ntumejo nikunda kulaga), jwalakwe jwatandite 
kwangune pakundenda kuti: “Chisimu une chinansalile ngani jinejakwe, nambo 
nkapupuluma kwanga mpaka nkawusye kaje nganisyo achinangolo wenu.” Sano 
Ntume ££ jwamanyililaga yanti achinangolo wangu nganawa anjisyisye yakulekana 
ni Ntume 4%. Kaneko nijwatite: “Allah akuti: ‘ʻE mmwe Ntume (Muhammadi ££)! 
Mwasalilani achiwammakwenu kuti: “Nam'baga jenumanja nkusaka umi wa duniya 
ni ipeto yakwe, basi ikaani nampe liwale ni nanneche ulombela kaleche kambone. 
Nambo naga nkunsaka Allah ni Ntenga Jwakwe #£ kwisa soni Nyumba ja Akhera, 
basi chisimu Allah walinganyichisye wakolosya (masengo) mwa jenumanja malipilo 

29. “Nambo naga nkunsaka Allah ni Ntenga Jwakwe #£ kwisa soni 
Nyumba ja Akhera, basi chisimu Allah walinganyichisye wakolosya 
(masengo) mwa jenumanja malipilo gamakulungwa nnope.” 


30. E jenumja achiwammakwakwe Ntume! Jwachatende mwa jenumanja 
chausakwa chakuonechela (mpela chigwagwa), tajonjechesyedwe 
ilagasyo kawilikose, soni yalakweyo kwa Allah iwele yakwepepala 
kusyene. 


31. Sano jwatamanye mwa jenumanja kummanyila Allah ni Ntenga 
Jwakwe #£ ni kupanganyaga yambone, chitumpe malipilo gakwe 
kawilikose, ni tun’dinganyichisye jwalakwejo lisiki lyambone nnope 
(ku Mbepo). 


32. E jenumanja achiwammakwakwe Ntume! Nganim'ba jenumanja 
nti chisawu jumpepe mwa achakongwe (wamba wanganawa 
achiwammakwakwe Ntume), naga n'di ni woga (wakun'jogopa 
Allah). Basi ngasinsalalisyaga malowe (nkawechetaga mwakunema ni 
achalume), atakwika mwakwete tama (jakutenda namwe yausakwa) 
ajula jwamuli mu ntima mwakwe ulwele (wa chikululu ni unakunaku). 
Nambo m'becheteje malowe gakulitimalika. 


33. Tamilichikagani m'majumba mwenu, soni ngasinnosyaga 
yakulisalalisya yenu yayatiji pakulosyedwa ndema ja ujinga jandanda, 
ni n'jimicheje Swala mwakolosya ni kutolaga Zaka, ni mumpikanileje 
Allah ni Ntenga Jwakwe £#£. Chisimu Allah akusaka kuti antyochesye 
usakwa (wasambi), E jenumanja achinsyene nyumba (ja Ntume ££), 
ni answejesye kunswejesya kusyesyene. 


34. Soni kumbuchilani (chindimba cha Allah chachili pa jenumanja 


gamakulungwa nnope.” (33:28-29). Une ninatite: “Chichi chakwawuchisya nganisyo 
achinangolo wangu? Chisimu une ngunsaka Allah, Ntenga Jwakwe $% kwisa soni 
Nyumba ja Akhera. Kaneka achimmasyeto wakwe wosope watesile munatendele 
une.” (Swahih Al-Bukhârî, Hadith No. 4508). 

(b) Akusimulila Aishah æ yanti: “Ntenga jwa Allah ¥§ jwatupele uwwe kusagula 
(yakutama najo kapena kuti tulechedwe ulombela), basi uwwe ni twansagwile 
Allah ni Ntenga Jwakwe ¥§, nambo kwele kutupa kusagulako nganikuwalanjidwa 
kukwetu chilichose (kuti jutulesile ulombela).” (Swahîh Al-Bukhârî, Hadith No. 
4962). 

ligongo lya) yaikusoomedwa m'majumba mwenu ya ma Aya ga Allah 
ni yalunda lwakusokoka (Sunna sya Ntume ££), chisimu Allah awele 
Jwakuimanyilila yakunyilila nnope, Jwaasimanya abali syosope. 


. Chisimu Asilamu wachilume ni wachikongwe, wakulupilila 
wachilume ni wachikongwe, wakunda malamusi wachilume ni 
wachikongwe, wakuwecheta yakuona wachilume ni wachikongwe, 
wakupilila wachilume ni wachikongwe, wakutetewala (pameso pa 
Allah) wachilume ni wachikongwe, wakutola sadaka wachilume ni 
wachikongwe, wakutawa (swaumu) wachilume ni wachikongwe, 
wagosa utukani wao wachilume ni wachikongwe, wakunkumbuchila 
Allah kwejinji wachilume ni wachikongwe, Allah walinganyichisye 
wanganyao chikululuko kwisa soni malipilo gamakulungwa nnope. 


36. Soni nganiyiwa ku jwakulupilila julijose jwachilume kapena 
jwachikongwe, pati alamwile Allah ni Ntenga Jwakwe ££ chilamusi 
chilichose, kola wanganyao kusagula kulikose mu nganisyo syao. 
Sano jwatannyosye Allah ni Ntenga Jwakwe #£, basi pamasile 
papotele kupotela kwakuonechela. 


37. Soni (kumbuchilani mmwe Muhammadi #£) katema kamwansalile 
ajula jwa wampele Allah ukoto (pakun’jongolela ku Usilamu), nombe 
mmwe ni kuntendela ukoto (pakumpa ulukosyo, jwajuli Zaid bin 
Hârithah >, ndema jamwansalile kuti): “Kamulanani ni wankwenu 
(nkaaleka ulombela), ni mun'jogope Allah.” Ni mwaliji nkusisa 
mu ntima mwenu ayila yasachile Allah kuilosya palangulangu 
(yakunnombekasya wakongweo panyuma pakulechedwa ni wankwao, 
kuti sityoche nganisyo syanti: Mwanache jwakulela juli nti chisawu 
jwakuliwelechela), ni mwaliji nkwajogopa wandu (kuti atakuwecheta 
yanti: “Muhammadi % julombele wakongwe wakulechedwa 
ni mwanache jwakwe jwakulela juwaliji soni kapolo jwakwe),” 
kutendaga Allah ni jwali Jwakuwajilwa kuti mun'jogopeje. Sano 
ndema ja chammalile chisako Zaidu $ pa wele (wakongweo wali 
Zainab binti Jahashi > ni kwaleka ulombela); twannombesye mmwe 
(Muhammadi ££) wele (wakongweo), kuti pakawaga pana chipaka 
chilichose ku wakulupilila pa (yakwalomba) achiwammakwao 

wanache wao wakulela, naga wanganyao (achalume wawowo) chili 
chamalile chisako pa wanyao (achakongweo ni kwaleka ulombela). 
Ni chiwele chilamusi cha Allah chakutendekwape (basi). 


38. Pangali gambidwa kulikose kwa Ntume ££ pa (kutenda) ichindu 
yannamwile Allah. (Aji ni) nyendele ja Allah pa awala wawapite kala. 
Sano chilamusi cha Allah chiwele mpango wepanje chenene. 


39. Awala waakulungusya mautenga ga Allah ni kun'jogopaga 
Jwalakwe, ni ngaakun'jogopaga jwalijose ikaweje Allah. Sano Allah 
ni akukwanila kuwa Nkuwalanjila. 


40. Muhammadi ££ nganawa baba jwa jwalijose mwa achalume wenu, 
nambo (jwalakwe ni) Ntenga jwa Allah nambo soni jwambesi kwa 
Achimitume. Sano Allah chindu chilichose awele Jwakuchimanya 
chenene. 


41. E jenumanja wankulupilile! Munkumbuchilagani Allah kunkumbuchila 
kwejinji. 

42. Ni munswejesyeje kundawi ni kwigulo. 

43. Jwalakwe ni Ajula jwaakuntendela chanasa wanganyammwe, ni 
Achimalaika Wakwe (akum'bombelaga wanganyammwe chanasa 
kwa Allah), kuti ankoposye m'chipi ni kun'jinjisya mwilanguka, ni 
juwele Jwalakwe (Allah) Jwachanasa nnope ku wakulupilila. 

44. Kakomasyane kao lisiku lyatachisimangana Najo (Allah) 
kachiwa: “Ntendele!” Ni walinganyichisye wanganyao malipilo 
gakuchimbichika (Mbepo). 


45. E mmwe Ntume #£! Chisimu Uwwe tuntumisye mmwejo kuwa 
mboni, jwakutagulila abali jakusengwasya nambo soni jwakutetela. 


46. Ni (kuti m'be) jwakuwilanjila (wandu) kwa Allah mwa lisosa Lyakwe, 
nambo soni (kuti m’be) nyali jakumulika. 


47. Soni mwatagulilani wakulupilila yanti akwete kupata wanganyao 
kuumila kwa Allah umbone wekulumgwa. 


48. Soni ngasimwajitika achimakafili ni achinakunaku, ni nneche 

isausyo yao (pangaauchisya uwwanga wao mpaka nkalamulidwe 
kwauchisya), ni n’jegamileje kwa Allah, sano Allah akukwanila kuwa 
Nkun’jegama. 


49. E jenumanja wankulupilile! Naga n'di mwalombile achakongwe 
wakulupilila, kaneka ni kwaleka ulombela nkanim’biche 
mwakwakwaya (gona ulombela), basi nganinkola jenumanja 
pa wanganyao eda (lilinda lya pakumala kwa ulombela) jilijose 
jatim’balanjile. Sano mwapani liŵale, ni mwaleche kwaleka 
kwambone. 


50. E mmwe Ntume g! Chisimu Uwwe tunkundisye mmwejo 
achiwammakwenu awala wamwapele mahari gao, kwisa soni 
(mateeka) gagapatile nkono wenu wakun'dyo, mwa agala (mateeka) 
gampele Allah, ni wanache wa achibaba wenu waakulungwa kapena 
wanandi, ni wanache wa achibaba wenu wachikongwe, ni wanache 
wa n'jomba wenu, ni wanache wa achimama wenu waakulungwa 
kapena wanandi awala waasamile nomwe, ni jwankongwe 
jwakulupilila pati alipeleche nsyene kwa Ntume ££, najuwaga Ntume 
4g jukusaka kunnomba — iwele yakundisyidwa kukwenupe (mmwe 
Ntume #£€ kunnomba mwangali kutola chilichose) — ngawa ku 
wakulupilila (wane). Pamasile patuimanyi yatwalamwile wanganyao 
pa achiwammakwao kwisa soni (mateeka) gagapatile makono gao 
ga kun'dyo. (Tunkundisye yalakweyi mmwe Ntume #£ jikape) 
kuti pakawa pana chipaka chilichose kukwenu, sano Allah ni awele 
Jwakululuka kusyene, Jwachanasa channope. 


51. Tinkomboleche kunchelewasya jwamunsachile mwa wanganyao, ni 
kunkumbatisya kukwenu jwamunsachile. Sano naga n'di munsachilile 
ajula jwamum'bisile pambali tipawe pangali ulemwa kukwenu 
(kunkumbatisya kukwenu). Yalakweyo ni yakuwandichila kuti 
meso gao gatetewale, nambo soni kuti akadandaula, ni ayisengwele 
yamwapele wanganyao wanaose. Sano Allah akumanyilila yaili 
m’mitima mwenu, ni awele Allah Jwakumanyilila nnope, Jwakutulala 
nnope ntima. 

52. Panyuma (pa achimmasyeto wan'di nao), nganawa wakundisyidwa 
kukwenu (kwalomba) achakongwe (wane), namuno kuti mwatindanye 
wanganyao ni achimmasyeto (wane), nantimuno kukansengwasyisye 
kusalala kwao, ikaweje (mateeka) gagapatile nkono wenu wakun'dyo. 
Ni awele Allah pa chindu chilichose Nkung’unulila kusyene. 


53. E jenumanja wankulupilile! Ngasin'jinjila m"majumba ga Ntume 
4, mpaka nkapedwe lusa lwakuja kulya yakulya, mwangali 
(kwanguya kwaula ni kujaga) kuijembecheya kupya kwakwe. Nambo 
pati m'bilanjidwemo, basi jinjilani. Sano pati mmasile kulya, basi 
pwilinganani mwangali kunguluka ngani asila ni asila. Chisimu 
yalakweyo ikuwa ili nkunchima Ntume ££, basi ni akuntendela soni 
(kuti ansalile kuti kopokanganani). Sano Allah ni jwangantesya soni 
pa (kunsalila jenumanja) yakuona. Sano pati nchawusyaga wanganyao 
(achiwammakwakwe Ntumeo) chindu chilichose mwawusyani 
kusyeto kwa uwigo. Yalakweyo ni yaili yakuswejela nnope ku 
mitima jenu ni mitima jao. Soni nganiyiwa (yakuwajilwa) kukwenu 
kuti munnagasyeje Ntenga jwa Allah £, namuno kuti mwalombe 
achiwammakwakwe panyuma pakwe mpaka kalakala. Chisimu 
yalakweyo pameso pa Allah iwele yekulungwa nnope. 


54. Kanga tinchilosye chindu chilichose kapena tinchisise basi 
(yalumope), chisimu Allah chindu chilichose awele Jwakuchimanya 
chenene. 


55. Pangali ulemwa kwa wanganyao (achiwammakwakwe Ntumeo, 
kuonechela nkanawale buyibuyi) kwa achibaba wao, namuno kwa 
achiwanache wao, namuno kwa achachimwene wao, namuno 
kwa wanache wa achachimwene wao, namuno kwa wanache wa 
achachemwali wao, namuno kwa achakongwe achin’jao, namuno kwa 
awala (mateeka) wagapatile makono gao gakun’dyo. Ni mun’jogopeje 
Allah jenumanja (achakongwe). Chisimu Allah pa chindu chilichose 
awele Mboni. 


56. Chisimu Allah akupeleka chanasa kwa Ntume (Muhammadi £), 
nombe nao soni Achimalaika (akum’bombelaga chanasa Ntumejo ££). 

E jenumanja wankulupilile! Mum'bombelani chanasa jwalakwe ni 
kum’bombela soni ntendele.!! 


57. Chisimu awala waakunsausya Allah ni Ntenga Jwakwe %, 
Allah walwesile wanganyao pa duniya ni ku Akhera kwakwe, ni 
walinganyichisye soni ilagasyo yakwalusya. 


58. Soni awala waakwasausya wakulupilila wachilume ni wakulupilila 
wachikongwe pa ichindu yanganapanganya, basi nikuti pamasile 
patwichile n’gogolo (unami wekulungwa) ni ulemwa wakuonechela. 


59. E mmwe Ntume #£! Mwasalilani achiwammakwenu, ni wanache 
wenu wachikongwe, kwisa soni achakongwe wa wakulupilila 
kuti: Aliunichileje chilu chosope ni nguwo syao. Yalakweyo ni 
yakwawandichisya kuti amanyicheje (kuti wandu wakuchimbichika), 
basi ni ngalagasyidwaga. Sano Allah ni awele Jwakululuka kusyene, 
Jwachanasa channope. 


60. Naga ngakuleka achinakunaku ni awala wamuli m’mitima mwao 
mwana ulwele (wachikululu) ni akwenesya abali syaunami 
(syakwisya woga) m’Madina, chisimu chene chitun’guŵatisye 
(mmwe Muhammadi %%) wanganyao, kaneko ngaataama namwe 
pakuwandika mwalakwemo ikaweje panandipe. 


[1] (33:56) Akusimulila Abdur-Rahman bin Abi Laila yanti: Ka'b bin Ujrah «$ wasimene 
none niwatite: “Ana ngankusaka kuti nampe ntuuka wanaaupatile kuumila kwa 
Ntume 4%?” Une natite: “Mumbani.” Jwalakwe jwatite: “Uwwe twam'busyisye 
Ntume #£ pa ndema jajwakopochele kukwetu kuti: ‘ʻE mmwe Ntenga jwa Allah! 
Uwwe pamasile patumanyilile yakuti pakum’bendela mmwe ntendele, nambo sano 
ana mpaka tum’bendele chanasa chinauli?” Jwalakwe jwatite: “N'jileje: ‘Allahumma 
swalli “ala Muhammadin wa'ala âli Muhammadin, kama swallaita “ala Ibrahima 
wa “ala ali Ibrâhîma, Innaka Hamidun Majid. Allahumma bârik “ala Muhammadin 
wa'ala âli Muhammadin, kama bârakita “ala Ibrahima wa “ala ali Ibrâhîma, Innaka 
Hamidun Majid.' (E Allah! Muntendelani chanasa Muhammadi ni wakwiwasa lya 
Muhammadi, mpela yamwatite pakuntendela chanasa Ibrahima ni wakwiwasa lya 
Ibrahima, chisimu Mmwe ni Wakulapilidwa kusyesyene, Wakuswejesyedwa nnope. 
E Allah! Pelekani upile kwa Muhammadi ni wakwiwasa lya Muhammadi, mpela 
yamwatite pakupeleka upile kwa Ibrahima ni wakwiwasa lya Ibrahima, chisimu 
Mmwe ni Wakulapilidwa kusyesyene, Wakuswejesyedwa nnope.” (Swahih Al- 
Bukhari, Hadith No. 5996). 

61.(Wanganyao) walaniwe, palipose paasimanikwe akwembekanyisidwe 
ni awulajidwe kwanneso. 


62. (Aji ni) nyendele ja Allah pa awala wawapite kala, ni ngankusimana 
kupitikuka kulikose pa nyendele ja Allah. 


63. Wandu akum’buusya (mmwe Muhammadi ££) ya ndema (jakwichila 
Kiyama)? Jilani: “Chisimu umanyilisi wakwe uli kwa Allah pe.” 
Ana ni chichi chikummanyisya kuti mwine ndemajo kuwa nkuwa 
pakuwandika? 


64. Chisimu Allah walwesile achimakafili, ni walinganyichisye Moto 
Wakulapuka. 


65. Takawe wandamo mwalakwemo kwa yaka ni yaka, ngasaja kumpata 
nkugosa jwalijose namuno nkukamuchisya. 


66. Lisiku lyachisigalausyidwa ngope syao m' Moto, achitiji: “E nabolaga 
uwwe tungampikanile Allah ni kumpikanila soni Ntenga (Muhammadi 
67. Ni tachiti soni: “Ambuje wetu! Chisimu uwwe twapikanile mabwana 
wetu kwisa soni achinkulungwa wetu, basi ni watusochelesye litala.” 


68. “Ambuje wetu! Mwapani wanganyao ilagasyo yakawili, ni mwalwese 
kwalwesa kwekulungwa.” 


69. E jenumanja wankulupilile! Ngasim'ba nti chisawu awala wana 
kunnagasyaga Musa, basi Allah ni wanswejesye ku yawawechete 
wanganyao, ni jwaliji (Musa) jwakuchimbichika pameso pa Allah." 


[1] (33:69) Akusimulila Abû Hurairah > yanti: Jwawechete Ntenga jwa Allah ¥§ yanti: 
“Musa jwaliji mundu jwasoni, jwakulisiwilila chilu chakwe, nganilionekaga lipende 
lyakwe ata panandi ligongo lyasoni syakwe. Basi Ŵaliji nkun’gamba akun’ gamba 
mu wanache wa Israila. Wanganyao watiji: “Ngajukulisiwilila jwalakweju kele 
kalisiwilileka ikaweje kuti jukwete ayibu pachilu pakwe. Naga ngawaga chinawa nikuti 
mwela kapena ulwele winewakwe.’ Sano Allah wasachile kuti answejesye Musajo 
ku yawannambuchisyaga ila. Sano lisiku line jwalakwe juli jikape pakawenduka; 
jwawusile yakuwala yakwe nikuwika peganga nikogaga. Amasile koga jwapite 
payaliji yakuwala yakwe. Jujile sayi juliweni liganga lila linankutisya yakuwala 
ila. Basi Musa nijwajigele simbo jakwe kutanda kulikuya liganga lila aku juchitiji: 
“Yakuwala yangu mmwe aliganga! Yakuwala yangu mmwe aliganga! Mpaka jwapite 

70. E jenumanja wankulupilile! Mun'jogopani Allah, ni m’becheteje 
malowe gakulungamika. 


71. Tankolochesye itendu yenu, ni tankululuchile sambi syenu, sano 
jwatampikanile Allah ni Ntenga Jwakwe ££, basi ni kuti pamasile 
paapundile kupunda kwekulungwa nnope. 


72. Chisimu Uwwe twagalosisye malamusi ku mawunde, mataka ni 
matumbi, basi yalakwe ni yakanile kugatwichila (malamusigo), 
ni yalijogopele nago. Nambo mundu ni jwagatwiichiile. Chisimu 
jwalakwe jwaliji jwakulitenda nnope lupuso n’jiga kusyene. 


73. Kuti Allah wape ilagasyo (watanyosye malamusigo wali) 
achinakunaku wachilume ni wachikongwe, kwisa soni akuwanganya 
(Allah ni isanamu) wachilume ni wachikongwe, ni kuti soni 
Allah wapochele toba (watakunde malamusigo wali) wakulupilila 
wachilume ni wachikongwe. Sano Allah ni awele Jwakululuka 
kusyene, Jwachanasa channope. 





palyaliji likuga lya wanache wa Israila ni Wam’bweni juli makonope, juli jwakusalala 
nnope kupunda jwalijose jwagumbidwe ni Allah. Basi Allah niwanswejesye ku 
yawannambuchisyaga ila. Liganga lila ni lyajimi, basi Musa nijwajigele yakuwala 
yakwe ila nijwawasile. Kaneka jwatandite kuliputa (ligangalyo) ni simbo jakwejila. 
Ngunnumbila Allah! Pegangapo pana ilosyo yakuputa yakwana itatu, ncheche kapena 
nsano. Ayi ni yaakwamba Allah pakuwecheta Kwakwe kwaakuti: “E jenumanja 
wankulupilile! Ngasim'ba nti chisawu awala wana kunnagasyaga Musa, basi Allah 
ni wanswejesye ku yawawechete wanganyao, ni jwaliji (Musa) jwakuchimbichika 
pameso pa Allah.” (33:69). (Swahih Al-Bukhârî, Hadith No. 3223). 

Mulina lya Allah, Jwaukoto wejinji, 
Jwachanasa channope. 











. Lumbili losope lIwene alapikwe Allah Ajula jwaili Yakwe (yosope) 
yaili kumawunde ni yaili petaka. Soni jukwete lumbili losope Iwene 
ku Akhera, soni Jwalakwe ni Jwalunda lwakusokoka, Jwaasimanya 
abali syosope. 


. Akuimanyilila yaikwinjila mwitaka, ni yaikopoka mwalakwemo, 
ni yaikutuluka kuumila kwinani, ni yaikwela kwalakweko, soni 
Jwalakwe ni Jwachanasa channope, Jwakululuka kusyene. 


. Ni wawechete awala waakufuulu kuti: “Ngasijituichilila Kiyama.” 
Jilani: “Elo, ngwalumbila Ambuje wangu! Jichim'bichilila kwene. 
(Jwalakwe ni) Nkumanyilila yakusisika. Ngachikasasisika Kukwakwe 
(chindu) chausito wanti mpela lunyilili kumawunde kapena petaka, 
soni namuno chamwana nnope kupunda chalakwecho kapena 
chaakulilaapo, niikaweje chili m’chitabu chakusalichisya (chilichose 
Al-Lauh-Al-Mahfuz). ” 


. Kuti akaalipile awala wakulupilile ni kutendaga yambone, akwete 
kupata wanganyao chikululuko kwisa soni lisiki lyakuchimbichika 
(lya ku Mbepo). 

. Sano awala waakulimbichila kulimbana ni ma Aya Getu aku ali 


nkulepelekasya (wandu kwitala lya Allah), wanganyao akwete kupata 
ilagasyo yakunyalaya ni kupoteka kusyene. 


. Sano awala wapedwile umanyilisi akuiona ayila yaitulusyidwe 
kukwenu (mmwe Muhammadi ££) kuumila kwa Ambuje wenu kuti ni 
yakuona, soni ikongolela kwitala lya (Allah) Jwamachili gakupunda, 
Jwakulapilidwa kusyesyene. 


. Sano awala waakufuulu ni akutiji (pakusalilana achimisyenepe 

mwachipongwe): “Ana tunnanjile kwa mundu (achambanga 
Muhammadi £#£) jwachantagulile (yanti): Patinchikatika-katika ni 
kuwa ipande-ipande (m”malembe panyuma pakuwa), kuti chisimu 
jenumanja tinchiwa mukagumbidwe kasambano?” 


. Ana jwalakwe (Muhammadi %%) ansepele Allah unami, kapena 
mwa jwalakwe mwana masoka? (Ngwamba)! Nambo awala 
wangakukulupilila ya Akhera ali mu ilagasyo ni kupotela 
kwakutalikangana nnope (ni yakuona). 


. Ana wanganyao ngakuiona yaili m'bujo mwao ni yaili munyuma 
mwao, ya liwunde ni litaka? Tuli tusachile mpaka twatitimisye nalyo 
litaka, kapena kwagwichisya pachanya pao chipande cha liwunde. 
Chisimu mu yalakweyo muwele mwana chimanyisyo kwa kapolo 
jwalijose jwakuwujila (kwa Allah pakutenda toba). 


10. Soni chisimu pamasile patwampele Daudi kuumila Kukwetu ukoto. 
(Twatite): “E jenumanja achimatumbi! Mun’jitichisyani jwalakwe 
(Daudi achinswejesyaga Allah), nombe ni jenumanja achiyijuni 
(wakwe).” Ni twantependekachisye jwalakwe chisyano. 


11. (Twansalile kuti): “Panganyani (yakuwala yachisyano) yagumbalila 
(chilu chosope yakulichijila kungondo), ni mpimileje chenene mu 
kawunje kambonji (syakwe). Soni panganyani wanganyammwe 
yambone. Chisimu Une ichindu yankutenda mbele Jwakuilolechesya.” 


12. Nombe kwa Sulaimana (twajijepepesye) mbungo, (jajaliji nkwenda) 
ulendo wa kundawi (lutando lwa) mwesi wantundu, nombe soni ulendo 
wa kwigulo (lutando lwa) mwesi wantundu. Ni twam’bumichisye 
tutumule jwa chikungu (ntofu wenyelenyenduche), nombe soni 
m’majini mwaliji mwana gagakamulaga masengo pameso pakwe, 
mwa lisosa lya M'mbujegwe (Allah). Sano jwatagalauche mwa 
wanganyao kuleka lilamusi Lyetu, tuchimpa kupasya mu ilagasyo ya 
Moto Wakulapuka. 


13. Wantendelaga yajukusaka, kutandila yumba yammakome 
gakunyang’amala, itusitusi, mataalo (mabeseni) gamakulungwa ganti 

mpela matanda, kwisa soni majanje gachitamile (pachisisa ligongo lya 
ukulu nnope). (Twasalile kuti): “Panganyani, E waliwasa lya Daudi! 
(Masengo gambone gakulosya) kutogolela (ukoto wampedwile).” 
Sano wannonope mwa achikapolo Wangu ni wali wakutogolela. 


14. Basi ndema jatwalamwile kukwakwe (Sulaimana) ya chiwa, pangali 
chachamanyisye wanganyao (achimajinio) ya chiwa chakwe, ikaweje 
inyama ya petaka (ucheche), yayaliji nkulya (mwambolembole) 
simbo jakwe. Basi ndema jajwagwile, yamanyukwiche kwa majini 
yanti: Angawe wamanyililaga yakusisika, nga nganatama mu ilagasyo 
yakwalusya. 


15. Chisimu chene ku (wandu wa ku) Saba’ kwaliji kwana chimanyilo 
(chakulosya ukombosi wa Allah) m'malo mwao mwakutama - 
Migunda jiwili wa chakun'dyo ni wa chakunchiji. (Yawechetedwe 
kukwao yanti): “Lyagani mu lisiki lya M’mbuje gwenu, ni 
muntogoleleje Jwalakwe. Nsinda wambone, nambo soni M’mbuje 
Jwakululuka kusyene.” 


16. Nambo wanyosyisye (lilamusi lya Allah), basi ni twatumichisye mesi 
gachikumba gana kuchinjidwaga ni uwigo (gagajonasile migunda 
jila), ni twatindanyichisye migunda jao jiwilijila ni migunda jine jiwili 
jajakwete isogosi yakuwawa nnope, itela ya ukwesu, ni ine mu itela 
ya masawu yapanandi. 


17. Yalakweyi twalipile ligongo lya kufulu kwao. Ana ni tukwalipilaga 
(wele ulipilewu) wangawaga wakufulu! 


18. Ni twawisile chilikati chao (wandu wa ku Saba’) ni chilikati cha misi 
ajila jatwajipele upile (ja ku Shami), (twawisile) misi jakuonechela, 
ni twapimile mwalakwemo igono ya ulendo. (Ni twasalile kuti): 
“Jendagani mwalakwemo chilo ni muusi mwantunjelele.” 


19. Nambo wanganyao watite: “Ambuje wetu! Talikanganyani igono 
ya ulendo yetu.” Ni walitesile lupuso achimisyene, basi ni twatesile 
wanganyao kuwa ngani (sisyesyene syawandu wakala syakwajamuka 
nasyo wandu wasambano), ni twapwilingenye kwapwilinganya 

kosope kwene. Chisimu mu yalakweyo muŵele mwana imanyisyo 
kwa jwalijose jwali jwakupilila nnope, jwakutogolela kwejinji. 


20. Soni chisimu Ibulisu wasitendekasyisye nganisyo syakwe kuwa 
syakuona kwa wanganyao, basi ni wankuyiye, ikaŵeje likuga lya 
wakulupilila. 


21. Ni nganigapagwa kukwakwe pa wanganyao machili galigose, 
ikaweje kuti tummanyukule ajula jwaakukulupilila ya Akhera 
pakunnekanganya ni ajula jwaakuwa nkukaichila ya jalakwe. Sano 
Ambuje wenu pa chindu chilichose awele Nkusunga chenene. 


22. Jilani: “Mwawilangani awala wankulitwanjila (kuti nombe nao 
milungu) kunneka Allah (kuti ankamuchisye, nambo nganawa 
ankamuchisye chilichose), nganakola wanganyao (namuno chindu 
cha) usito wanti chisawu lunyilili ku mawunde namuno petaka, 
soni nganakola wanganyao mwalakwemo liwunjili lililyose 
(lyakamusyangana ni Allah), soni nganakola Jwalakwe mwa 
wanganyao nkukamuchisya jwalijose.” 


23. Soni chondechonde ngachikasakamuchisya pameso Pakwe (Allah) 
ikaweje kwa jwampele luusa (Iwakuti achondelele). Mpaka pati woga 
uli utyosile m”mitima mwao (Achimalaika) akasatiji: “Ana M’mbuje 
gwenu juwechete ichichi?” (Achimalaika wane) akutiji: “(Jwalakwe 
juwechete) yakuonaonape, soni Jwalakwe ni Jwapenani kusyene, 
Jwankulungwa kwannope.” 


24. Jilani: “Ana nduni jwaakumpaga lisiki kuumila kumawunde ni 
petaka?” Jilani: “Allah. Soni mwine uwwe kapena jenumanja tuli 
pachongoko kapena pakupotela kwakuonechela.” 


25. Jilani: “Jenumanja ngasim’buwusyidwa pa yatulewile uwwe, nambo 
soni uwwe ngasituwusyidwa pa yankupanganya jenumanja.” 


26. Jilani: “Tachitusonganganya chilikati chetu Ambuje wetu (ku 
Kiyama), kaneka ni tachijilanya chilikati chetu mwa chilungamiko, 
soni Jwalakwe ni Nkwilanya chenene, Jwakumanyilila nnope.” 

27. Jilani: “Munosyani awala wamwasimangenye Najo (Allah) kuwa 
akunkamuchisya (Wakwe). Ngwamba (Jwalakwe nganakola 
akunkamuchisya waliose)! Nambo Jwalakwe ni Allah, Jwamachili 
gakupunda, Jwalunda | wakusokoka.” 


28. Ni nganituntumisya mmwe (Muhammadi ££) ikaweje ku wandu 
wosope, (kuti m'be) wakupeleka abali jakusengwasya nambo soni 
wakutetela, nambo wandu wajinji ngakumanyilila. 


29. Sano ni akutiji: “Ana chele chilangachi chiyiche chakachi nam'baga 
jenumanja nkuwecheta yakuona?” 


30. Jilani: “Jenumanja nkwete chilanga cha Lisiku (lya Kiyama) 
lyangawa nkulichelewachisya jenumanja ndawi jimpepe namuno 
kulijanguyichisya.” 


31. Sano awala waakufuulu ni akasatiji: “Nganituwa tujikulupilile aji 
Qur’aniji, namuno ayila (itabu) yayaliji paujo pakwe.” Soni ingawe 
mwajile kwaona walupuso patakajimichidwe pameso pa M’mbuje 
gwao (Allah), achiusyanganilanaga malowe (gakudandaulana) 
wane kwa wane, (nkajile kuiona yakogoya kusyene)! Awala 
wangalikombolela tachasalila awala wawalikwesisye kuti: “Ingawaga 
wanganyammwe, chisimu chene tungaliji wakulupilila.” 


32. Awala wawalikwesisye tachajanga awala wangalikombolela kuti: 
“Ana uwwe ni watwansiwilile ku chongoko panyuma pakuti chili 
chim'bichilile? (Ngwamba), nambo jenumanja mwaliji wakulewa.” 


33.A wala wangalikombolelanitachiti pakwajanga awala wawalikwesisye: 
“(Ngwamba), nambo (jenumanja mwaliji nkutenda) malindi ga chilo 
ni muusi (gakutusiwilila ku Usilamu), pa ndema jamwatulamulaga 
kuti tunkane Allah, ni kuti tum'bichileje Jwalakwe milungu (jine).” 
Ni tachisisa wanganyao madandawusi pandema jatachiyiona 
ilagasyo, ni tuchiwika makongwa mungosi sya awala wawakufuulu. 
Ana akulipidwa inepe pangawaga ayila yawaliji nkupanganya? 


34. Ni nganituntumisyeje nkutetela jwalijose ku musi uliose ikaweje 

wakulipatila wakwe watiji: “Chisimu uwwe yantumisyidwe nayo 
wanganyammwe tukuyikana.” 


35. Soni watiji: “Uwwe ni watukwete chipanje chejinji kwisa soni 
wanache wajinji, soni uwwe nganituwa tupedwile ilagasyo.” 


36. Jilani: “Chisimu Ambuje wangu akasansapangulila lisiki jwansachile, 
ni kunandiya (lisikilyo kwa jwansachile), nambo wandu wajinji 
ngakumanyilila.” 


37. Ni nganichiwa chipanje chenu namuno wanache wenu kuti ni 
yaim'bandichisye Kukwetu pa dalaja (ja ku Mbepo), pangawaga 
jwakulupilile ni kutendaga yambone. Basi wanganyao tachipata 
malipilo gakonjechesya ligongo lya yawapanganyisye, soni 
wanganyao mu yumba (yapenani ya ku Mbepo) takawe wantunjelele. 


38. Sano awala waakulimbichila kulimbana ni ma Aya Getu aku ali 
nkulepelekasya (wandu kwitala lya Allah), wanganyao ku ilagasyo 
tachiika nao. 


39. Jilani: “Chisimu Ambuje wangu akasansapangulilaga lisiki 
jwansachile mwa achikapolo Wakwe, ni kunnandiyichisya (lisikilyo 
jwansachile). Sano chilichose chachintole (petala lya Allah), basi 
Jwalakwe talipisye chalakwecho, soni Jwalakwe ni Jwambone nnope 
mwa akupeleka lisiki.” 


40. Soni (kumbuchilani) lisiku lyatachasonganganya wanaose, kaneka 
ni tachiwecheta kwa Achimalaika kuti: “Ana wanganyawa waliji 
nkun'galagatila jenumanja?” 


41. Wanganyao tachiti: “Kuswejela ni Kwenu! Mmwe ni Nsyowe jwetu 
ngawa wanganyao. (Ngwamba), nambo waliji nkugagalagatila majini, 
wajinji wao waliji nkugakulupilila galakwego.” 


42. Basi lelo ngaakola jwine mwa jenumanja chikamuchisyo 
chakunkamuchisya jwine namuno masausyo gakunsausya jwine. 
Ni tuchiti ku awala wawalitesile lupuso: “Pasyani ilagasyo ya Moto 
wamwaliji nkuwukaanila.” 

43. Sano pati gachisoomedwaga kukwao ma Âya Getu gakupikanika, 
akasatiji: “Nganijuwa aju (Muhammadi %%) ikaŵeje mundu 
jwaakusaka kunsiwilila ku yawaliji nkuigalagatila achatati wenu.” Ni 
akasatiji soni: “Nganijiwa aji (Our”an) ikaweje unami waukusepedwa.” 
Ni akasawechetaga awala waakufuulu pakuigamba yakuona ndema 
jakwaichilila: “Nganiyiwa ayi ikaweje usawi wakuonechela.” 


44. Ni nganitwapeje wanganyawa (warabu) itabu iliyose yawaliji 
nkuisooma (nkanijiwe Qur’an), nambo soni nganitutumisyeje kukwao 
m’bujo mwenu (mmwe Muhammadi #£ nkanim'biche) nkutetela 
jwalijose. 


45. Ni wakaaniile awala wapaujo pao, ni nganaliyika (awa warabu) 
liunjili limpepe m’maunjili likumi lya yatwapele wanganyao, basi 
wanganyao wakaaniile achimitenga Wangu, nambi kwaliji uli kasilika 
Kwangu (ngati najonasile wosope)? 


46. Jilani (mmwe Muhammadi #£): “Chisimu une ngun'jamuka chindu 
chimpepe: Chakuti n'jiime ligongo lya Allah, wawili-wawili ni jumo- 
jumo, kaneka ni nchetelele; (tinyyione yanti) n'jenuju (Muhammadi 
4) nganakola masoka, nganijuwa jwalakwe ikaweje nkuntetela 
jwenu, nkaniyiyiche ilagasyo yaukali nnope.” 


47. Jilani: “Malipilo galigose ganan'jujile (naga pakwete panan’jujile), 
basi gawele genu (gajigalani), nganigawa malipilo gangu ikaweje 
kwa Allah pe, soni Jwalakwe pa chindu chilichose awele Mboni.” 

48. Jilani: “Chisimu Ambuje wangu akuiponyaga yakuona (kwa 
Achimitume mpela ayi yaimbichilile uneyi, nambo soni Jwalakwe ni) 
Nkumanyilila chenene yakusisika.” 

49. Jilani: “Yakuona (Usilamu) iwiche, sano yaukoleko (ukafili) 
nganiyiwa iwiche ni yasambano kapena kuuchisya (machili gakwe).” 


50. Jilani: “Naga ngupotela, nikuti ngupotela kwaalikonya nansyene, 
nambo naga ngongoka, basi niligongo lya yaakunjuwulila Ambuje 

wangu, chisimu Jwalakwe ni Jwakupikanichisya, Jwakuwandichila 
nnope (kukwetu ni umanyilisi Wakwe).” 


51. Soni ingawe mwajile kuiona ndema jatakajogope wanganyao, 
kutendaga pali pangali pagwalila, ni kwembekanyisyidwa 
(mwanakamo) kuumila pamalo pakuwandika (m’malembe, nkajile 
kuiona yakogoya kusyene). 


52. Sano wanganyao tachiti: “Tujikulupilile (sano dini ja Usilamu).” 
Nambo takakombole chantiuli kuupata (Usilamu ku Akhera) kwakuli 
kumalo kwakutalichila (ni kwakuupatila Usilamuo kwakuli ku 
duniya)? 


53. Soni kutendaga pamasile pa waukanile (Usilamuo) kala (ku duniya), 
ni waliji nkuiponya yakusisika kuumila pamalo pakutalichila, (waliji 
nkuikaichila yosope yayasisikaga mulunda lwao mpela Utume, 
Qur’an, Akhera kaichila kwakutalichila nnope ni yakuona). 


54. Ni tachisiwilikanganywa chilikati chao ni chilikati cha yaakuisaka 
(yakunda Usilamu ni kupocheledwa toba jao), mpela yayatite 
pakutendedwa ku (makafili) gajao kala, chisimu wanganyao waliji 
m'chikaiko chakwakaikasya (utenga wa Allah). 

am Sûrat 35. Fatir g5 


Mulina lya Allah, Jwaukoto wejinji, 
Jwachanasa channope. 














1. Lumbili losope lwene alapikwe Allah, Nkugumba mawunde ni mataka, 
Nkugatenda Malaika kuwa Achimitenga wakwete mapapiko gawili- 
gawili, gatatu-gatatu, kapena ncheche-ncheche, akonjechesyaga 
mu kagumbe yaakusaka. Chisimu Allah pa chindu chilichose awele 
Jwakombola. 


. Ukoto uliose waakwaugulilaga Allah wandu, basi pangali jwampaka 
awusiwilile, soni waakuwusiwilila, basi pangali jwampaka awupeleche 
panyuma pakwe, soni Jwalakwe ni Jwamachili gakupunda, Jwalunda 
lwakusokoka. 


. E jenumanja achinawandu! Kumbuchilani chindimba cha Allah pa 
jenumanja. Ana pana nkugumba jwangaŵaga Allah jwaakumpaga 
lisiki kuumila kwinani ni pasi? Pangali nnungu jwine (jwakuŵajilwa 
kun’ galagatila) ikaweje Jwalakwe. Nambi nkugalausyidwa chinauli 
(kuleka yakuona)? 


. Sano naga achinkaanilaga (mmwe Muhammadi £), basi (ngayiwa 
yakusimosya) ngati pamasile pawakanilidwe Achimitenga paujo penu 
(mmwe nkanim'biche). Soni kwa Allah ni kwakuujila ichindu yosope. 


5.E jenumanja achinawandu! Chisimu chilanga cha Allah chakuonaonape. 
Basi ukannyenga wanganyammwe ata panandi umi wa duniya, 
nambo soni akannyega jenumanja ata panandi nkunyenga (shetani) 
pa ya Allah. 


6. Chisimu shetani kukwenu juwele mmagongo, basi muntendani kuwa 
mmagongo (nkan'jitikaga yajukusaka), chisimu jukuliwilanjila likuga 
lyakwe kuti likawe mu wandu wa ku Moto Wakulapuka. 

7. Awala waakufuulu akwete kupata ilagasyo yaukali nnope, sano awala 
waakulupilile ni kutendaga yambone, akwete kupata chikululuko ni 
malipilo gamakulungwa. 


. Ana ajula jwaisalalisyidwe kukwakwe itendo yakwe yangalumbana, 
ni jukuiona kuti yambone (chichi champaka munsalile kuti apikane)? 
Basi chisimu Allah akasannechelelaga kusokonechela jwansachile, ni 
akasan’jongolaga jwansachile. Basi ntima wenu ukatyoka ligongo lya 
kwadandaulila wanganyao. Chisimu Allah ni Nkumanyilila chenene 
yaakupanganya wanganyao. 


. Soni Allah ni Ajula jwaakutumisyaga mbungo, ni jikasagatenganyaga 
mawunde gawula, basi ni tukasagajausyaga ku chilambo chachiwe, 
basi ni tukasasyuchisyaga nago litaka panyuma pakuwa kwakwe. 
Iyyoyopeyo (ni mukuchiwela soni) kwimuka (m’malembe). 


10. Mundu jwaakuwa ali nkusaka uchimbichimbi, basi (an'jitiche Allah), 
ngati Allah ni Nsyene uchimbichimbi wosope. Kukwakwe (Allah) 
gaakwela malowe gambone, sano masengo gambone ni gakugakwesya 
(malowe gambonego, mwanti malowe gambonepe pangali masengo 
gambone ngawa nkukamuchisya). Sano awala waakutenda malindi 
ga yakusakala, akwete kupata ilagasyo yaukali nnope, soni malindi ga 
wanganyao gawele gakonasika. 


11. Soni Allah an' gumbile jenumanja kuumila mwitaka, kaneka kuumila 
mwindondwa lya mesi (gawalume ni wakongwe), kaneka am'bisile 
kuwa wamitundu jiŵili (achalume ni achakongwe). Jwankongwe 
jwalijose jwangajigala chiilu kapena kuweleka, ikaweje kwa umanyilisi 
Wakwe (Allah). Ni ngakasapedwaga umi welewu nkupedwa umi 
welewu, kapena (jwine) kupungusyidwa mu umi wakwe, ikaweje 
(ipali yosopeyo) m’Chitabu (Cha Al-Lauh Al-Mahfûz), chisimu 
yalakweyo kwa Allah iwele yakwepepala kusyene. 

12. Soni nganisiwa silandene mbwani siwili; aji ja (mesi ga) kunong’a, 
gakulyolyopela nambo soni gakumweleka chenene, sano jineji ja (mesi 
ga) chijete gakuwawa, sano kuumila mu sinasiwilisi nkulyaga nyama 

jamatumbi (somba syewisi), ni nkukoposyaga ipeto yankuwalaga 
(ngalekale), ni nkuionaga yombo mwalakwemo inankatanganya kuti 
nsosejesoseje umbone Wakwe (wa Allah), ni kuti jenumanja m'be 
wakutogolela. 


mpela ndawi jachitukuta), ni akwinjisyaga soni muusi m'chilo 
(ni kuleupa chilo kwipipa muusi mpela ndawi jakusisima), ni 
alijepepesye lyuwa ni mwesi, yosope ikwenda kwandema jakwe 
jekolanjidwe, Jwalakwe ni Allah M’mbuje gwenu, uchimwene ni 
Wakwe. Sano awala wankwawenda kunneka Jwalakwe nganakola 
(chindu chilichose namuno chamwana nti chisawu) chikowa cha 
lupele Iwa tende. 


14. Naga nkwawenda wanganyao nganawa apikene kuwenda kwenu, 
soni namuno angapikane nga nganan’janga, soni lisiku lya Kiyama 
tachikana kuwanganya kwenu (kwamwaliji nkwawanganya ni Allah), 
ni pangali jwampaka ansalile mwakulandana (ni mwaakunsalilila 
Allah) Jwaasimanya abali syosope. 


15. E jenumanja achinawandu! Jenumanja ni wan'di wakulajila kwa 
Allah, sano Allah ni jwali Jwakupata kwejinji, Jwakulapilidwa 
kusyesyene. 


16. Nasakaga mpaka antyosye jenumanja, ni kwika nayo iwumbe 
yasambano. 


17. Soni yalakweyo kwa Allah nganiyiwa yakusausya ata panandi. 


18. Soni jwaatwiichiile nsigo (wasambi) ngasaja kutwichila nsigo 
wajwine, soni jwaasitopelwe ali am'bilasile (jwine) ku nsigo 
wakwe (kuti ampochele), nganiuwa upocheledwe ata panandi 
(ni jwalakwejo) namuno juli jwa paulongo. Chisimu mmwe 
(Muhammadi $) nkwatetela awala waakun'jogopa M’mbuje gwao 
(Allah) mwangali kum'bona, ni akwimikaga Swala mwakolosya. 
Sano jwaakuliswejesya, basi nikuti akuliswejesya kwaalikamuchisya 
nsyene. Soni kwa Allah pe ni kwakuujila (iwumbe yosospe). 

19. Soni nganaŵa alandene jwangalola ni jwakulolaga. 
20. Namuno chipi ni lilanguka. 
21. Namuno m'bulili ni lyoto. 


22. Soni nganawa alandene wachijumi ni wawe. Chisimu Allah 
akumpikanisyaga jwansachile, sano mmwe nganim’ba mwapikanisye 
wali m’malembe. 


23. Nganim'ba mmwe ikaweje nkutetela. 


24.Chisimu Uwwetumtumisye mmwe (Muhammadi ££) mwakuonaonape 
kuwa nkupeleka abali jakusengwasya ni nkutetela, ni pangali nkutula 
uliose ikaweje jwapite mwa walakweo nkutetela. 


25. Sano naga achinkanilaga (ngaiwa yakusimosya), basi pamasile 
pawaakaaniile awala wawaliji paujo pao, wayichilile achimitenga 
wao ni (ilosyo) yakuonechela palangulangu, ikalakala kwisa soni 
chitabu chakupeleka lilanguka. 


26. Kaneka nakwembekenye awala wawakufuulu, nambi kwaliji uli 
kasilika Kwangu (ngati najonasile wosope)? 


27. Ana nganinyyiona yanti Allah atulwisye kuumila kwinani mesi 
(gawula), basi ni tukopochesye isogosi yakulekangana mitundu jakwe, 
nambo soni m’matumbi mwana tumisela tweswela ni twechejeu 
twakulekangana mitundu jakwe, ni twine twepiliu nnope? 


28. Nambo soni mu wandu, inyama ni ilango, iyyoyopeyo soni mitundu 
jakwe jakulekangana. Chisimu waakun'jogopa Allah mwa achikapolo 
Wakwe ni Maulama. Chisimu Allah ni Jwamachili gakupunda, 
Jwakululuka kusyene. 


29. Chisimu awala waakusoomaga chitabu cha Allah (Our'an), ni 
kwimikaga Swala mwakolosya, ni kutolaga mu ichindu yatwapele 
mwakusisa ni mwakuonechela; wanganyao akusachililaga malonda 
gangajonasika. 


30. Kuti akalipile malipilo gao mwakwana, ni kwajonjechesya mu umbone 

Wakwe, chisimu Jwalakwe ni Jwakululuka kusyene, Jwakutogolela 
nnope. 


31. Sano ayi yatun'juwulile mmwe (Muhammadi £) ya m’Chitabu 
(cha Quran), ni yaili yakuonaonape, yaikwitichisya yaili paujo 
pakwe. Chisimu Allah kwa achikapolo Wakwe juwele Jwakwamanya 
chenene, Jwakwalolechesya. 


32. Kaneka twapele Chitabu (Qur'an) awala watwasagwile mwa 
achikapolo Wetu (wakunkuya Muhammadi #£), basi wane mwa 
jamanjao ali wakulitenda lupuso achimisyene (pakola yakusakala 
yejinji kuipunda yambone), wane soni mwa jamanjao ali wachilikati 
(wakulandana yambone ni yakusakala yao), ni pana wane soni mwa 
jamanjao wakulongolela pa yambone mu lisosa lya Allah, walakweo 
ni wauli umbone wekulungwa. 


33. Matimbe Gandamo takagajinjile, takapetedwe mwalakwemo ni 
makosa gagolodi ni ngalekale, soni nguwo syao mwalakwemo 
tisikawe sya silika. 


34. Ni takajile: “Lumbili losope lwene alapikwe Allah Ajula 
jwatutyochesye uwwe madandausi, chisimu Ambuje wetu ni 
Wakululuka kusyene, Wakutogolela nnope.” 


35. “Ajula jwatutamiche uwwe m’Nyumba Jandamo kwa umbone 
Wakwe, taabu ngajitukwaya mwalakwemo, nambo soni ngakutukwaya 
mwalakwemo kupela.” 


36. Sano awala waakufuulu akwete kupata moto wa Jahannama, 
ngasikulamulidwa kukwao (yakuti awe) basi nikuwa, nambo soni 
ilagasyo yakwe ngasiipungusyidwa pa wanganyao. Mwele ni 
mwatukun'dipililaga kafili jwalijose. 


37. Soni wanganyao takaweje ali nkugumila mwalakwemo (pa kun'dilila 
Allah kuti): “Ambuje wetu! Tukoposyani, tukatende yambone 
yangawaga ayila yatwaliji nkutenda.” (Allah takajile): “Ana 
nganitumpa umi welewu wakomboleka kumbuchila mu walakweo 

jwakumbuchila? Nambo soni wam'bichilile nkutetela. Basi pasyani 
(ilagasyo), sano wakulitenda lupuso nganakola nkwakamuchisya.” 


38. Chisimu Allah ni Nkumanyilila yakusisika ya kumawunde ni petaka, 
chisimu Jwalakwe ni Nkumanyilila yaili m” mitima. 


39. Jwalakwe ni Ajula jwam’bisile wanganyammwe kuwa 
wakupisyangana pa chilambo (kuwa wane ni kupagwa wane), 
sano jwatakufulu basi ukafili wakweo tiwun'jonanje nsyene, ni 
ngaukwajonjechesyaga achimakafili ukafili waowo kwa Ambuje wao 
(Allah) ikaweje kuwenjedwa, nambo soni ngaukwajonjechesyaga 
achimakafili ukafili waowo ikaweje chasiko. 


. Jilani: “Ana nkwaona akwawanganya wenu (ni Allah) awala 
wankwalumbanjila kunneka Allah? Munosyani, ana ni upandechi 
wetaka waagumbile? Kapena akwete wanganyao liunjili 
lyakamusyangana (najo Allah) ku mawunde?” Kapena twapele 
wanganyao (achimakafilio) chitabu, basi wanganyao ni ali ni umboni 
wakuonechela kuumila mu chalakwecho (wakwakundisya ukafili 
waowo)? (Ngwamba), nambo walupuso ngakulanganaga wane ni 
wane ikaweje ya chinyengo. 


41.Chisimu Allah ni jwaakugakamula mawunde ni mataka kuti gakatyoka 
mmangwakwe, soni naga gali gatite gatyoche mmangwakwe pangali 
anta jumo jwampaka agakamule panyuma pa Jwalakwe, chisimu 
Jwalakwe juwele Jwakutulala nnope ntima, Jwakululuka kusyene. 


42. Ni walumbile wanganyawa (achimakafili) mwa Allah kulumbila kwao 
kwamachili kuti: Naga tiwaichilile nkutetela, chisimu chene tachiwa 
wakongoka nnope kujipunda mikutula jine jilijose. Basi ndema 
jajwaichilile nkutetela nganiyajonjechesya ikaweje kutalikangana (ni 
yakuona). 


43. Pakulikwesya pa chilambo ni kutenda malindi gakusakala 
(gakwasiwilikanganya wandu ku chikulupi), ni gangaasyungula 
malindi gakusakala ikaweje achimisyene (waagatesile), ana 
akwembecheya wanganyao (inepe) pangawaga nyendele ja (kapedwe 

ilagasyo ka wandu) wandanda! Basi ni ngankusimana kupitikuka 
kulikose pa nyendele ja Allah, nambo soni ngankusimana galauka 
kulikose pa nyendele ja Allah. 


44. Ana wanganyawa ngakwendajenda pa chilambo ni kupitaga nchilola 
mujawelele mbesi ja awala wapaujo pao, wawaliji soni wamachili 
nnope kwapunda wanganyawa? Sano Allah nganawa jwanti ni 
kunkulupuka chindu chilichose ku mawunde namuno petaka, chisimu 
Jwalakwe awele Jwakumanyilila nnope, Jwakombola kusyene. 


45. Soni ingawe kuti Allah akwapaga ilagasyo wandu pa yapanganyisye, 
nga nganaleka pachanya pakwe (petaka) chinyama chilichose 
chakuulukutaga. Nambo kuti akwachelewasyaga mpaka pa ndema 
jakwe jekolanjidwe. Basi pajichiwika ndema jao (tachilipidwa), basi 
chisimu Allah awele Jwakwalolechesya achikapolo Wakwe. 

S] Sûrat 36. Yâ-sîn gs 


Mulina lya Allah, Jwaukoto wejinji, 
Jwachanasa channope. 




















1. Ya-Sin.!"! 

2. Ngujilumbila (aji) Qur'an jegumbale lunda Iwakusokoka. 
3. Chisimu mmwe (Muhammadi ££) n'di mwa Achimitenga. 
4. (Soni n'di) pachanya petala lyagoloka. 


5. (Aji ni Qur’an) jajitulusyidwe ni (Allah) Jwamachili gakupunda, 
Jwachanasa channope. 


6. Kuti mwatetele wandu wanganateteledweje achatati wao, basi 
wanganyao ali wakwanjila (chikulupi). 


7. Chisimu lilowe (lya ipotesi) pamasile palisimichiche pa wajinji mwa 
wanganyao, mwanti wanganyao ngaakulupilila. 


8. Chisimu Uwwe tuwisile mu ngosi mwao makongwa ni gayiche mpaka 
mu ipundi, mwanti mitwe jao jinyakulidwe (wangakombola galausya 
kapena kutulusya mitwe jao kuti achione chikulupi). 


9. Ni tuwisile m'bujo mwao chakusiwilila ni munyuma mwao 
chakusiwilila, ni twaunichile, mwanti wangawa nkulola. 


10. Soni yalumope kwa jamanjao mwatetele kapena nkatetela, 
ngaakulupililape. 


11. Chisimu mmwe mpaka muntetele (ni kunkamuchisya kutetelako) 
ajula jwaakukuya chikumbusyo (Our'an), ni kun'jogopaga (Allah) 
Jwaukoto wejinji mwangali kum’bona, basi munsengwasyani ya 
(kupata) chikululuko kwisa soni malipilo gakuchimbichika. 


[1] (36:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

12. Chisimu Uwwe ni watuchijimusya wawe, ni tukulembaga 
yawalongwesye (kupanganya ni katika malipilo gakwe), ni sajo syao 
(syawaliji nkwenda kuja kutenda ibada, ni masengo gawapanganyisye 
gagakwendelechela malipilo gakwe), sano chindu chilichose 
tuchisunjile (pakuchilemba) m’chitabu chakusalichisya (chilichose 
Al-Lauh Al-Mahfiz). 


13. Mwapani wanganyao chilandanyo cha achinsyene musi (wa 
Antwâkia), pandema jawauwichilile Achimitenga. 


14. Pandema jatwatumichisye (Achimitenga) wawili, ni waakaaniile, 
basi ni twalimbangenye pa (kwatumichisya Ntenga) jwatatu, basi 
(wanawatatu) ni watite: “Chisimu uwwe tutumidwe kukwenu.” 


15. (Achinsyene musi) watite: “Nganim'batu jenumanja ikaweje wandu 
mpela uwwewe, soni (Allah) Jwaukoto wejinji nganatumisya 
chilichose, nganim'ba jenumanja ikaweje kuti nkulambusya.” 


16. (Achimitenga) watite: “Ambuje wetu akumanyilila yanti chisimu 
uwwe tutumisyidwe kukwenu.” 


17.“Ninganiyiwakukwetuikaweje kulungusya (utenga) mwakupikanika.” 


18. (Achinsyene musi) watite: “Chisimu uwwe tutapene ligongo lya 
jenumanja, nambo naga ngankuleka, chisimu chene chitunsome 
maganga, soni tiyinkwaye kwene kuumila kukwetu ilagasyo 
yakupoteka nnope.” 


19. (Achimitenga) watite: “Chitapani chenu chili ni mwachimisyene 
(ligongo lya ukafili wenu), ana ligongo lyanti nkumbusyidwe (ni 
nkuti tuntapenye ni kutujogoyaga)? (Ngwamba), nambo jenumanja ni 
wandu wakupundanganya malile (pa ukafili).” 

20. Ni jwayiche mundu anankutugala kuumila ku upande wakutalichila 


wa nsinda. Jwalakwe jwatite: “E wandu wangu! Mwakuyani 
Achimitenga.” 


21. “Mwakuyani wandu wangaakun'juga malipilo, nambo soni 
wanganyao ali wakongoka.” 

22.“Ana chipali chichi kukwangu chachindendekasye kuti ngan’ galagatila 
Ajula (Allah) juwangumbile une, soni Kukwakwe jenumanja 
tinchiuchisyidwa?” 


23. “Ana nalitendele milungu jine kunneka Jwalakwe? Naga ali 
asachilile (Allah) Jwaukoto wejinji kumba isausyo chondechonde 
jao (achiisanamuo) nganijiwa jingamuchisye une chilichose, soni 
wanganyao nganawa anjokwele.” 


24. “Chisimu une njiyikaga mwakutenda yele timbe mukusokonechela 
kwakuonechela.” 


25. “Chisimu une nankulupilile M’mbuje gwenu (Allah), basi 
mbikanilani.” (Ni nganampikanila nambo wam'buleje). 

26. Yawechetedwe yanti: “Jinjilani ku Mbepo.” Jwalakwe jwatite: “E 
nabola wandu wangu angamanyilile,” 


27. “Yatite kaangululuchile kakwe Ambuje wangu (Allah) ni kundenda 
kuwa mwa wakuchimbichika!” 


28. €) Soni nganitutulusya pa wandu wakwe panyuma pa jwalakwejo 
asilikali kuumila kwinani (wakwisa kwajonanga), soni nganikuwa 
kwakusosekwa Kukwetu kuti mpaka tutulusye (asilikali). 


29. Nganikuwa (konanjidwa kwao) ikaweje ni n’gumiilo umpepe 
(uwagumisile Jibulilu), basi papopo waliji wakulita (wawile). 

30. Ha! Yakudandaulisya kwa achikapolo (wa Allah)! Nganiwaichilileje 
ntenga jwalijose, ikaweje waliji nkuntenda chipongwe. 

31. Ana ngakulola (yanti) mikutula jilingwa jatujijonasile paujo pao? 
(Ana ngakulola) yanti wanganyao ngaakuujila kukwao? 

32. Soni pangali (iwumbe) iliyose ikaweje yosope yene ichiyika pameso 
Petu. 

33. Soni chilosyo (chachili) kwa wanganyao (chakulosya ukombosi wa 
Allah wakwajimusya wawe) ni litaka lyaliwe, tukasalisyusyaga, ni 
koposyamo songolo, basi sine mu syalakwesyo akasalyaga. 

34. Ni tukasawikaga mwalakwemo migunda ja mitende ni mizabibu, ni 
tukasapitisyaga soni mwalakwemo achitutumule. 


35. Kuti alyeje isogosi yakwe, kutendaga nganiyipanganyidwa ni makono 
gao, ana ngakutogolela? 


36. Kuswejela ni Kwakwe Ajula (Allah) jwagumbile chachilume ni 
chachikongwe mu indu yosope, kutandila yaikumesya litaka, ni mwa 
achimisyene wakweo (wandu), ni mu ichindu yangakuimanyilila. 


37. Soni chilosyo (chine chachili) kwa wanganyao (chakulosya ukombosi 
wa Allah) ni chilo, tukasawuwulaga mwalakwemo muusi, basi papopo 
wanganyao ni akasawaga m'chipi. 


38. Sano lyuŵa likasajendaga mpaka pakutulalila pakwe. Walakweo ni 
mpango wa (Allah) Jwamachili gakupunda, Jwakumanyilila nnope. 


39. Nombe nao mwesi twaupimile mauto (makumi gawili kwisa 
nsano nagatatu), mpaka ukasaujaga kuwa mpela chikole cha tende 
chakalakala (chepindiche). 


40. Nganiyiwa yakuwajilwa lyuwa kuwuyika mwesi, namuno chilo 
kuwulongolela muusi. Soni chilichose ching'ambila mwitala 
lyasyungulilo. 


41. Soni chilosyo (chine chachili) kwa wanganyao (chakulosya ukombosi 
wa Allah) ni chanti: Uwwe twajigele achatati wao m'chombo 
chepachile (cha ndawi ja Nuhu). 


42. Ni twaguumbiile wanganyao (yombo) yakulandana mpela 
chalakwecho yaakukwela. 


43. Sano Uwwe naga tuli tusachile mpaka twamisye, ni pangali 
nkwakamuchisya wanganyao (jwampaka apikane gumila kwao), soni 
wanganyao ngawa nkokoledwa. 


44. Ikaweje kwa chanasa chakuuma Kukwetu, ni kusengwa kwa ndema 
jannono. 


45. Sano pati iwechetedwe kukwao yanti: “Jogopani yaili paujo penu ni 

yaili panyuma penu kuti ntendeledwe chanasa;” (ngakasapikana). 


46. Ni changaichilila chilosyo chilichose mu ilosyo ya M’mbuje gwao 
(Allah), ikaweje wanganyao akasawaga wakuitundumalila yalakweyo. 


47. Soni pati iwechetedwe kukwao yanti: “Tolani mu yampele Allah.” 
Awala waakufuulu akasatiji pakwasalila (mwachipongwe) awala 
waakulupilile: “Ana twalisye awala wanti Allah angasache 
angalisyisye (Nsyene)? Nganim'ba jenumanja ikaweje mu 
kusokonechela kwakuonechela.” 


48. Wanganyao ni akasatiji: “Ana chele chilanga (chakwika Kiyamachi) 
chiyiche chakachi nam'baga jenumanja nkuwecheta yakuona?” 


49. Ngakwembecheya ikaweje n’gumilo umpepe (lipenga lyandanda) 
wauchakwembekanya (mwachisupuchisya) aku ali nkukangana. 


50. Basi ngasakombola kuleka wasiya, namuno kumawasa kwao 
ngasaujila. 


51. Ni lichigombedwa lipenga (lyawili), basi papopo wanganyao 
kuumila m’malembe tachikopokangana mwachitemachitema wa kwa 
M’mbuje gwao (Allah). 


52. (Aku) achitiji: “Ipotesi yetuwe! Ana wani waatujimwisye pagona 
petu?” (Tachisalilidwa yanti): “Ayi ni ayila yajwapeleche chilanga 
(Allah) Jwaukoto wejinji ni kuwecheta mwakuona Achimitenga.” 

53. Ngasiyiwa ikaweje n’gumilo umpepe, basi ajile sayi wosopewene 
tachisimanikwa kuti ayiche pameso Petu. 

54. (Ni tachisalilidwa yanti): “Basi lelo (lisiku lya Kiyama) ngatendedwa 
lupuso mundu jwalijose pa chilichose, soni ngan’dipidwa ikaŵeje 
yamwaliji nkupanganya.” 

55. Chisimu wandu wa ku Mbepo lelo tawe mu shuguli (syao) 
achisengwaga. 

56. Wanganyao ni achiwammakwao tawe m’miwulili, ali ajegeme mu 
indanda yetandiche chenene. 

57. Akwete kupata wanganyao mwalakwemo isogosi (yantundu uliose), 
soni akwete kupata chilichose chaakuchisaka. 


58. (Tachisalilidwa yanti): “Salam (Ntendele uwe kwa jaomanja!)” — 
Lilowe lyakuumila kwa (Allah) M’mbuje Jwachanasa channope. 


59. Sano (wangalumbana ni tachisalilidwa kuti): “Litukusyani lelo 
jenumanja akuleŵa (ku wakulupilila)!” 


60. “Ana nganinan'jamuka, E Jenumanja wanache wa Adam! Yanti 
ngasimun' galagatilaga shetani, chisimu jwalakwejo kukwenu juwele 
mmagongo jwakuonechela?” 


61. “Ni kuti mungalagatileje Une (Jikape), lyalakweli ni litala lyagoloka?” 


62. “Soni chisimu pamasile pajwaisochelesye mu jenumanja iwumbe 
yejinji, ana nganim' baga wakola lunda?” 


63. “Aji ni Jahannama ajila jamwaliji nkupedwa chilanga.” 


65. Lelo chitusiwe ngamwa syao, ni gatuwechetekasye makono gao, ni 
kuwichila umboni ngongolo syao pa ayila yawaliji nkupanganya. 


66. Sano tungasache chisimu tungafufwite meso gao, mwanti 
angalimbanilene litala, nambo angalolite chantiuli? 


67. Soni tungasache tungasyusisye (kuwa inyama kapena maganga) 
pamalo pao pepo, ni nganganakombola kuja m’bujo namuno kuwujila 
munyuma. 


68. Soni jwatukumpaga umi (welewu) tukum’buchisyaga munyuma 
mukagumbidwe (kakwe, ni jukasawa nti chisawu mwanache). Ana 
ngakuitagaga mulunda (yalakweyi)? 


69. Soni nganitun’jiganya jwalakwe (Muhammadi %%) kwimba 
ilaanga, nambo soni ngaikuwajilwa kukwakwe (kuwa nkutunga 
ilaanga). Nganiyiwatu ayi (yayiche nayo Muhammadi #£) ikaweje 
chikumbusyo kwisa soni Qur’an jakusalichisya (chilichose). 

70. Kuti antetele jwali chijumi (jwakulupila), ni lisimichiche liloŵe (lya 
ilagasyo) pa achimakafili. 


71. Ana ngakuiona wanganyao yanti Uwwe twaguumbiile ilaango, mu 
ayila yaipanganyisye makono Getu, basi wanganyao ni akuwa ali 
nkuitenda kuwa yao. 


72. Ni twajepepachisye yalakweyo wanganyao, basi ine mu yalakweyo 
iwele yakwela yao, soni ine mu yalakweyo akasailyaga. 


73. Soni akwete wanganyao mwalakwemo yakamuchisya (ine yejinji), 
kwisa soni yakumwa (mpela nkaka). Ana ngakutogolela? 


74. Ni alitendele wanganyao milungu (jaunami) kunneka Allah kuti 
mwine wanganyao takamuchisyidwe (ni jalakwejo). 


75. (Nambo) nganijiwa jikombwele (milungujo) kwakamuchisya 
wanganyao, soni jalakwejo jichisonganganyisyidwa ku wanganyao 
(ndema jakwawalanga itendo yao) kuwa asilikali (wakwachonjela). 


76. Basi ikan'dandaulikasya mmwe (Muhammadi ££) yakuwecheta yao. 
Chisimu Uwwe tukuimanya yaakusisa ni yaakulosya. 


77. Ana mundu ngajukuiona yanti Uwwe tun'gumbile kuumila 
mwindondwa lya mesi (ga walume ni wakongwe), yeti kaneko 
jwalakwe ni jukuwaga mmakaani jwakuonechela (jwakunkanila 
Allah). 


78. Ni akutupa Uwwe chilandanyo, ni kuliwalila kagumbidwe kakwe 
(kakuumila m’mesi gangali mate). Akutiji: “Wani watachigapa umi 
maupa kutendaga gali gepukuswepukuswe?” 


79. Jilani (mmwe Muhammadi ££): “Tachigapa umi Ajula juwagagumbile 
kandanda, soni Jwalakwe chiumbe chilichose juwele Jwakuchimanya 
chenene.” 


80. Ajula jwam'biichiile jenumanja moto m'chitela chewisi, basi 
jenumanja ni nkasakolesyaga (motowo) kuumila muchalakwecho. 


81. Ana nganawa Ajula (Allah) juwagumbile mawunde ni mataka 

jwakombola kuti wagumbe (soni wandu) wanti mpela wanganyao? 
Elo (juwele Jwakombola kusyene), soni Jwalakwe ni Nkugumba 
kusyene, Jwakumanyilila nnope. 


82. Chisimu chilamusi Chakwe pati asachile chindu (kuti chipatikane), 
agambaga kuchisalila kuti: “Mbe.” Basi ni chikasawaga. 


83. Basi kuswejela ni Kwakwe Ajula jwamuli mu Nkono Mwakwe mwana 
uchimwene wakuchilamulila chindu chilichose, soni Kukwakwe 
tinchiuchisyidwa (wosope wene). 


SJG 

5 Surat 37. As-Swatfat gs 


Mulina lya Allah, Jwaukoto wejinji, 
Jwachanasa channope. 




















1. Ngwalumbila awala (Achimalaika) waakwima m’miselamisela 
(pakuswali). 


2. Kwisa soni awala (Achimalaika) waakasakalipilaga mwamachili 
(kugakalipila mawunde gawula pakugajendesya). 


3. Kwisa soni awala (Achimalaika) waakusoomaga chikumbusyo 
(chitabu pakwikanacho kwa Achimitume kuumila kwa Allah). 


4. Chisimu Nnungu jwenu ni Jumpepe. 


5. M'mbuje jwa kumawunde ni petaka ni yaili chilikati chakwe, soni 
M’mbuje jwa kungopoko kosope.!"! 

6. Chisimu Uwwe tulisalalisye liwunde lya duniya ni isalalisyo 
yandondwa. 


7. Ni kuligosa ku shetani jwalijose jwakunyosya. 


8. Kuti akapikanila ya nkutula wa kwinani (wa Achimalaika), ni 
akasasomedwaga (ni yenje yandondwa) kuumila upande wa mbali ni 
mbali. 


. Kuwinjidwa mwamachili, soni akwete kupata wanganyao ilagasyo 
yakupoteka nnope ni kwendelechela. 


10. Ikaweje jwasombwele lilowe mwawiyi, basi ni kunkuya chenje 
chakuwala nnope. 


[1] (37:5) Lyuwa likwete malo gakwana 365 gakopochela, nambo soni malo gakwana 
365 gakutiwilila (muchiwelele chiwalanjilo cha mowa ga chaka chantundu). Lisiku 
lililyose lyuŵa likasakopochela ni kutiwilila malo gane gangawanga galyakopochele 
ni kutiwilila liso, nimpakana kusyungula chaka. (Nnole mu Tafsir Al-Ourtubi). 

11. Basi mwawusyani (achimakafilio kuti): “Ana wanganyao ni wali 
wakusausya nnope kagumbidwe, kapena ayila (ine mpela mawunde, 
mataka ni matumbi) yatwaigumbile?” Chisimu Uwwe twagumbile 
jamanjao kuumila mwilongo lyakunyata. 


12. (Ngwamba), nambo mmwe (Muhammadi #£) nkusimonga (kanila 
kwao yakwimuka m’malembe), sano wanganyao ni akutenda 
chipongwe (kuntenda mmwe Muhammadi ££ ni Qur’an). 


13. Soni naga ali akumbusyidwe wangakumbuchila. 
14. Soni naga ali achiweni chisimosimo akasachitenda chipongwe. 
15. Ni akasatiji: “Nganichiwatu achi ikaweje usawi wakuonechela.” 


16. “Ana patuchiwapo ni kusyuka uwwejo litaka ni maupa, nambo 
yakuona kuti uwwe tuchiukulidwa (m”malembe)?” 


17. “Mpaka ni achatati wetu wandanda (nombenao tachiukulidwa)?” 


18. Jilani (mmwe Muhammadi ££): “Elo (tinchiukulidwa), soni jenumanja 
n'di wakunyosyeka.” 


19. Basi chisimu kwalakwe (kuukulidwako) kuchiwa ni n'gumilo umpepe 
(walipenga lyaŵili), basi papopo wanganyao tachiwa ali nkulola. 


20. Ni tachiti: “Ipotesi yetuwe! Ali ni Lisiku Lyamalipilo.” 


21. (Tachisalilidwa yanti): “Ali ni Lisiku Lyachiilanyo alila lyamwaliji 
jenumanja n’di nkulikanila.” 


22. (Achimalaika tachisalilidwa yanti): “Mwasonganganyani awala 
wawalitesile lupuso, pamo ni achimijao (wachijini), kwisa soni 
(isanamu) ayila yawaliji nkuigalagatila.” 


23. “Kunneka Allah; basi mwajongolelani kwitala lya ku Moto Waukali.” 
24. “Soni mwajimikani, chisimu wanganyao ali wakuwusyidwa.” 


25. “Chipali chichi kukwenu, uli ngankukamusyangana?” 

26. (Ngwamba), nambo wanganyao lyele lisikulyo tachiwa wakulipeleka 
(kuchilamusi cha Allah). 


27. Ni tachigalauchilana wane kwa wane achiwusyanaga. 


28. (Wangalikombolela) tachiti (pakwadandaula achinkulungwa wao): 
“Chisimu wanganyammwe mwaliji nkutuyichilila chakun’dyo 
(mukayiche kanti mpela kambone, kwekula kwaliji kutulowesya)!” 


29. (Achinkulungwa) tachiti: “(Ngwamba), nambo jenumanja nganim'ba 
wakulupilila.” 


30. “Soni uwwe nganitukola machili galigose pa jenumanja 
(gakunkanganichisya ukafili), nambo kuti jenumanja mwaliji wandu 
wakusumba mpika (pa ukafili mpela uwwewe).” 


31. “Basi lilowe lya Ambuje wetu (Allah lyakupedwa ilagasyo) 
lisimichiche petuwe, chisimu uwwe chitupasye (ilagasyoyo).” 


32. “Basi twansochelesye (ligongo lyanti nombe) uwwe chisimu chene 
twaliji wasochelele.” 


33. Basi chisimu wanganyao lyele lisikulyo tachiwa yalumo mu ilagasyo. 
34. Chisimu Uwwe mwele ni mutukwatendelaga wakulewa. 


35. Chisimu wanganyao ndema jakuwechetedwa kukwao yanti: Pangali 
nnungu jwine (jwakuwajilwa kun’galagatila) ikaweje Allah; waliji 
nkulikwesya. 

36. Ni kuwechetaga yanti: “Ana chisimu uwwe tuleche milungu jetu 
ligongo lya nkwimba ilaanga, jwamasoka?” 

37. (Ngwamba), nambo juyiche ni yakuona, soni jwajitichisye 
Achimitenga (wawalongolele). 

38. Chisimu wanganyammwe (achimakafili wa pa Maaka), timpasye 


ilagasyo yakupoteka nnope. 
39. Soni ngallipidwa ikaweje yamwaliji nkupanganya. 

40. Ikaweje achikapolo wa Allah wakuswejesyedwa. 

41. Wanganyao akwete kupata lisiki Iyakumanyika. 

42. Isogosi (yantundu uliose), soni wanyao takachimbichisyidwe. 
43. Ku Matimbe Gachindimba (ku Mbepo). 

44. Ali (atemi) pa itengu yauchimbichimbi mwakulolegana. 

45. Tiikaweje ili nkwasyungula ipanda ya ukana wakulenjela. 

46. Weswela wakulyolyopela kwa akumwa. 


47. Mwangali mwele (mu ukanamo) yakupotekasya (ntwe namuno 
m’matumbo), nambo soni wanganyao ngasakolelwa nao. 


48. Soni kukwao tikukawe kwana (achiwammakwao) wakulola pejipi 
(wakwalola achalume waope wangatenda meso mwamwamwa kwa 
achalume wane), achakulungwa meso mwakusalalila. 


49. Gamba kuwa (kaswejele kao) wanganyao nti chisawu mandanda 
gagasunjidwe (m”mapapiko). 


50. Basi tachigalauchilana wane kwa wane achiwusyanaga. 


51. Nkuwecheta jumpepe mwa wanganyao tachiti: “Chisimu une nakwete 
n'jangu (kuduniya).” 

52. “Juwaliji nkuti: ‘Ana mmwe chisimu chene n’di mwa akwitichisya?” 

53. “(Yanti) patuchiwapo ni kusyuka litaka ni maupa, nambo yakuona 
uwwe tuchilipidwa (pa itendo yetu)?” 

54. (Nkuwecheta jula) tachiti: “Ana jenumanja chin'dingule (none ku 
Moto kuti mum'bone yajukuti pakulagasika?” Wanganyao tachiti: 
“Tyayi.”) 

55. Basi jwalakwe ni juchilingula, basi ni tachim’bona (n’jakwejula) juli 
nkatikati mwa Moto Waukali. 


56. Juchiti: “Ngunnumbila Allah! Mmwetu mwasigele panandi kuti 
munyonanje (ngampikanile).” 

57. “Soni ungawaga ukoto wa Ambuje wangu (Allah), ningaliji mwa 
akwika nao (ku Moto).” 


58. (Wandu wa ku Mbepo tachiti): “Ana uwweji nikuti ngatuwa (soni)?” 
59. “Ikawejechiwachetuchandandapechila, soniuwwengatulagasyidwa?” 
60. Chisimu kwalakweku ni kupunda kwekulungwa nnope. 


61. Pa (kusaka kupata) yanti mpela ayi, basi apanganye masengo 
(gambone) akupanganya. 


62. Ana yalakweyi ni mbiko jambone, kapena chitela cha Zakkum? 


63. Chisimu Uwwe tuchitesile chele (chitelacho) kuwa mayeso ku 
walupuso (pakuwecheta wanganyao kuti: “Mpaka ikomboleche uli 
chitela kumela m” moto)?” 


64. Chisimu chalakwecho ni chitela chachikopoka kuumila pasi 
pasyesyene pa Moto Waukali. 


65. Soso sya isogosi yakwe (siwele syakunyalaya nnope) mpela mitwe 
ja mashetani. 


66. Basi chisimu wanganyao takalyeje chele (chitelacho), ni chalakwecho 
takagumbasyeje ndumbo syao. 


67. Kaneko chisimu akwete kupata wanganyao kupwatika pa chele 
(chitelacho) chakuwanganyichisya gagali mesi gamasemule nnope. 


68. Kaneko chisimu kwakuwujila kwao ni ku Moto Waukali. 
69. Chisimu wanganyao wasimene achatati wao ali wapotele. 


70. Sano wanganyao mu sajo syao akutugala (pakwakuya 
mwachitemachitema mwangali kusosa kaje umboni). 


71. Soni chisimu wapotele paujo pao wajinji (mu wandu) wandanda. 
72. Soni chisimu twatumisye mwa wanganyao akutetela. 


73. Basi nnole mujawelele mbesi ja akuteteledwa. 

74. Ikaweje achikapolo wa Allah wakuswejesyedwa. 


75. Soni chisimu Nuhu jwatuwilasile (kuti tun'jokole), basi ni Akwanga 
Wambone nnope (twaliji Uwwe). 


76. Ni twan' jokwele jwalakwe ni wapewasa wakwe ku taabu jekulungwa. 


77. Ni twatesile wanache wakwe kuwa sigasiga (wawasigele ali 
nkuwelekana paduniya). 


78. Ni twannechele (mbili syambone) kwa (wandu wosope) wakwika 
munyuma. 


79. Ntendele uwe kwa Nuhu mu iwumbe yosope. 

80. Chisimu Uwwe iyyoyopeyo ni yatukutiji pakwalipila wakolosya. 

81. Chisimu jwalakwe (Nuhu) jwaliji mwa achikapolo Wetu wakulupilila. 
82. Kaneko ni twamisyisye wane (wosope mwa wangakulupilila). 


83. Soni chisimu mwa awala wawakuyiye litala lyakwe (lya Nuhu lya 
Tauhidi) jwaliji Ibrahima. 


84. Ndema ja waichilile Ambujegwe (Allah) ni ntima wambonembonepe. 


85. Ndema ja jwatite kwa babagwe ni wandu wakwe: “Ana nkugalagatila 
chichi?” 


86. “Ana mwaunaminamipe milungu jangawaga Allah ni jankujisaka?” 
87. “Ana nganisyo syenu sili uli pa ya M’mbuje jwa iwumbe yosope?” 
88. Kaneka ni jwalolite kulola (kwakuchetelela) ku ndondwa. 

89. Ni jwatite: “Chisimu une jwakulwala.” 


90. Basi wanganyao wantundumalile jwalakwe mwakunnochesya 
migongo. 


91. Basi jwalakwe ni jwapite mwagwala ku milungu jao, ni jwatite: “Uli 
ngankulya (yakulya yam'bichileyi)?” 


92. “Chipali chichi kukwenu, uli ngankuwecheta?” 

93. Kaneka ni jwajigalauchile pakujiputa ni nkono wakwe wan'dyo 
(kwamachili gakwe gosope). 


94. Basi (pawapikene achinsyene isanamuyo) wam'bichilile ali nkutugala. 


95. (Jwalakwe) jwatite: “Ana nkuigalagatila yankuisepa 
(mwachimisyene)?” 


96. “Kutendaga Allah ni juwan'gumbile jemanjammwe ni 
yankupanganya!” 

97. Wanganyao watite: “Muntawilani chakutawa (chiwukuta) ni 
mumponye m’moto waukali.” 

98. Basi wasachile kuntendela jwalakwe malindi, ni twatesile kuwa 
wapasi kusyene. 

99. (Ibrahima) ni jwatite: “Chisimu une ngwaula kwa Ambuje wangu 
(Allah), takanjongole.” 


100. “Ambuje wangu! Mumbani (mwanache jwa) mu wandu wambone.” 


101.Basini twansengwasyisye ni abali ja (kola) mwanachejwakulitimalika 
(jwali Ismaila). 


102. Basi ndema jajwayiche (mwanachejo) pa nsingu wakwenda najo imo, 
(Ibrahima) jwatite: “E mwanangu! Chisimu une naiweni kulugono 
yanti une ngunsikita mmwe (kuwa mbepesi jakupeleka kwa Allah), 
basi nnole (nganisyo syenu), nkuiona uli?” (Mwanache) jwatite: “E 
baba wangu! Tendani yannamulidwe, timusimane une nasakaga Allah 
ndili mwa akupilila.” 


103. Basi ndema jawalipeleche wanawawili (ku chilamusi cha Allah), 
(Ibrahima) ni wan” goneche chamakuku (Ismaila kuti ansikite). 


104. Uwwe ni twam'bilasile kuti: “E mmwe Ibrahima!” 


105. “Chisimu pamasile pankwanilisye sagamisi.” Chisimu Uwwe 
iyyoyopeyo ni yatukasatiji pakwalipila wakolosya. 


106. Chisimu galakwega ni mayeso gakuonechela. 

107. Ni twam’bombwele (nkusikitidwajo) ni chakusikitidwa chekulungwa 
(ngondolo). 


108. Ni twannechele (mbili syambone) kwa (wandu wosope) wakwika 
munyuma. 


109. Ntendele uwe kwa Ibrahima. 
110. Iyyoyopeyo ni yatukutiji pakwalipila wakolosya. 
111. Chisimu jwalakwe jwaliji mwa achikapolo Wetu wakulupilila. 


112. Ni twansengwasyisye ni abali ja (kum'beleka) Isihaka, Ntume jwa 
mu wandu wambone. 


113. Ni twampele upile jwalakwe ni Isihaka jwakwe. Sano mu wanache 
wao mwana nkukolosya (itendo yakwe) ni nkulitenda lupuso nsyene 
mwakuonechela. 


114. Soni chisimu chene twampele ukoto Musa ni Haruna. 

115. Ni twajokwele wanawawilio ni wandu wao ku taabu jekulungwa. 
116. Ni twakamuchisye, basi ni waliji wanganyao wakupunda. 

117. Ni twapele wanawawilio chitabu chakusalichisya. 

118. Ni twajongolele kwitala lyagoloka. 


119. Ni twalechele (mbili syambone) kwa (wandu wosope) wakwika 
munyuma. 


120. Ntendele uwe kwa Musa ni Haruna. 

121. Chisimu Uwwe iyyoyopeyo ni yatukutiji pakwalipila wakolosya. 
122. Chisimu wanawawilio waliji mwa achikapolo Wetu wakulupilila. 
123. Soni chisimu Iliyasa jwaliji mwa Achimitenga. 


124. (Kumbuchilani) ndema jajwatite ku wandu wakwe: “Ana 
ngankogopa?” 


125. “Ana nkum'bomba Ba'la ni kunneka jwali Jwambone nnope mwa 
akugumba,” 

126. “Allah, M"mbuje gwenu nambo soni M’mbuje jwa achatati wenu 
wandanda?” 


127. Basi wankaaniile, basi chisimu wanganyao tachiika nao (ku 
ilagasyo). 


128. Ikaweje achikapolo wa Allah wakuswejesyedwa. 


129. Ni twannechele (mbili syambone) kwa (wandu wosope) wakwika 
munyuma. 


130. Ntendele uwe kwa Ilyaasiin. 

131. Chisimu Uwwe iyyoyopeyo ni yatukutiji pakwalipila wakolosya. 
132. Chisimu jwalakwe jwaliji mwa achikapolo Wetu wakulupilila. 
133. Soni chisimu Lutwi jwaliji mwa Achimitenga. 


134. (Kumbuchilani) ndema jatwan'jokwele jwalakwe ni liwasa lyakwe 
lyosopelyene. 


135. Ikaweje kangalamba kachikongwe (wankwao Lutwi wawaliji) mwa 
akusigalila munyuma. 


136. Kaneko ni twajonasile waneo. 


137. Soni chisimu wanganyammwe nkwapitaga wanganyao (misi jao) 
kundawi. 


138. Ni chilo chakwe, ana wangali lunda? 
139. Soni chisimu Yunusu jwaliji mwa Achimitenga. 
140. (Kumbuchilani) ndema ja jwatilile m’chombo chepachile. 


141. Basi ni watesile ndoto (kuti watijagwile ndotojo aponyedwe m”mesi), 
basi ni jwaliji (Yunusu) mwa akwagwila (ndoto). 


142. Basi ni chammisile chinsomba aku juli jwagambidwa. 
143. Basi ingawa kuti jwalakwe jwaliji mwa akunswejesya (Allah). 


144. Chisimu jungatemi m'matumbo mwakwe kwikanila lisiku 

lyakuwukulidwa (wandu m’malembe). 
145. Basi twamponyisye munjengwe jambembembe juli jwakulwala. 


146. Ni twammechesye chitela cha mongumbondu (mbonda syekulungwa 
syati mpela mongu).!"! 


147. Ni twantumisye ku (wandu) masausande gakwana lichila (100,000) 
nambo soni wakupunda pele. 


148. Ni wakulupilile, basi ni twasengwasyisye kwikanila ndema (jao 
jakuwila). 

149. Basi mwawusyani (achimakafili wa pa Maaka mmwe Muhammadi 
4% kuti): “Ana Ambuje wenu ni akwete wanache wachikongwe, sano 
wanganyao ni akwete wanache wachilume?” 


150. “Kapena twagumbile Achimalaika kuwa achakongwe aku 
wanganyao achitendelaga umboni?” 


151. Manyililani yanti, wanganyao ni unami wao akuwechetaga yanti: 


152. “Allah aweleche (wanache wachikongwe wali Achimalaika).” Soni 
chisimu wanganyao waunami kusyene. 


153. Ana (Allah) jusagwile wanache wachikongwe kwaleka wachilume? 
154. Chipali chichi kukwenu, ana nkulamula chinauli? 


155. Ana ngankukumbuchila (yanti Allah juwambalene nayo yakola 
mwanache)? 


156. Kapena jenumanja nkwete umboni wakuonechela (wa 
yankuwechetayi)? 


157. Basi ikani nacho chitabu chenu nam'baga jenumanja nkuwecheta 
yakuona. 


[1] (37:146) Lilowe lyakuti YAOTWIN likwambaga chitela chilichose chakutambala 
mpela: mongu, mbonda, masakaka ni matikiti. Nambo mu aji Âyaji liloweli likwamba 
mongumbondu (mbonda syekulungwa syati mpela mongu) mwagakuŵechetela ma 
Ulama gamajinji ga Tafsîr. 

158. Ni asepelele wanganyao ulongo chilikati cha Jwalakwe (Allah) 
ni majini. Nambo majini ni gamanyiliile kusyene yanti chisimu 
wanganyao (achimakafilio) tachija kuonechela (kwa Allah kuti 
akajiilanye magambo ga unami wao). 


159. Allah awambalene nayo kusyene yaakusimba wanganyao. 


160. Ikaweje achikapolo wa Allah wakuswejesyedwa (wanganyao ni 
waakunswejesya Allah ku yaakunnambuchisya achimakafili). 


161. Sano chisimu jenumanja (achimakafili) ni yankuigalagatila 
(isanamu), 


162. Nganim'ba jenumanja wanti ni kunsochelesyanayo (jwalijose mu 
wakulupilila kuti anneche Allah). 


163. Ikaweje ajula jwatakajinjile ku Moto Waukali. 


164. Soni pangali jwalijose mwetuwe (Achimalaika) ikaweje jukwete 
malo gakumanyika (kwinani gakutendela ibada). 


165. Soni chisimu uwwe (Achimalaika) tukwimaga m’misela (pakuswali). 


166. Soni chisimu uwwe (Achimalaika) tukunswejesyaga (Allah pa 
kuswali). 


167. Soni chisimu wanganyawa (achimakafili wacharabu) watiji: 


168. “Ingawe twakwete uwwe chikumbusyo muwakolele wandu 
wandanda,” 


169. “Chisimu tungaliji achikapolo wa Allah wakuswejesyedwa.” 


170. Basi (pachaichilile chikumbusyo) wachikanile, basi tachiyika 
kumanyilila (yatinjatenda). 


171. Soni chisimu chene pamasile pa lyalongolele lilowe Lyetu kwa 
achikapolo Wetu Achimitenga. 


172. (Lyanti) chisimu wanganyao ni watakamuchisyidwe. 


173. Nambo soni kuti asilikali Wetu chisimu ni watawe wakupunda. 

174. Basi mwatundumalilani kwa kandawi kannono. 
175. Soni gambagani kwalola; basi sampano taione. 
176. Ana akuijanguya ilagasyo Yetu? 


177. Basi (ilagasyo) patiichituluchila paluwala pao (tachijonanjidwa), ni 
kuchiwa kundawi kwakusakala nnope kwa akuteteledwa. 


178. Soni mwatundumalilani kwa kandawi kannono. 
179. Soni gambagani kwalola; basi sampano taione. 


180. Awambalene kusyene Ambuje wenu (Allah), Ambuje wamachili 
gakupunda ku yaakwasimba nayo (achimakafili). 


181. Soni ntendele uwe kwa Achimitenga. 


182. Soni lumbili losope lwene alapikwe Allah M’mbuje jwa iwumbe 
yosope. 

Sûrat 38. Swad gs 


Mulina lya Allah, Jwaukoto wejinji, 
Jwachanasa channope. 




















1. Swad,!"! ngujilumbila Qur’an jajikwete chikumbusyo. 

2. Nambo awala waakufuulu ali nkulikwesya ni kusisya. 

3. Ana mikutula jilingwa jatwajijonasile paujo pao! Ni wagumisile, 
kutendaga ndema jakokochela jili jipitene. 


. Ni akusimonga ya kwaichilila nkutetela kuumila mwa jamanjao, 
achimakafili ni akutiji: “Aju ni nsawi, jwaunami kusyene.” 


. “Ana jujitesile milungu (josope) kuwa nnungu jumo! Chisimu 
chalakwechi ni chindu chakusimosya.” 


6. Ni wawigwile achinkulungwa mwa wanganyao (kupita nchigombelesya 


(pa kujigalagatila), chisimu chalakwechi ni chindu (chakusakala) 
chachikusachikwa (kukwetu, chakuti tuleche dini jetu).” 


7. “Nganitupikaneje yalakweyi (yakuwa nnungu jumo namuno) mu dini 
jambesiji (ja chikilisito), nganiyiwatu ayi ikaweje unami.” 
8. “Ana pa chilikati petu chikumbusyo ni chitulusyiidwe kukwakwe 


(pe)?” Nambo wanganyao ali mu kaichila ya chikumbusyo Changu, 
nambo nganapasye ilagasyo (Yangu). 


9. Kapena akwete wanganyao imatiilo ya ukoto wa Ambuje wenu (Allah) 
Wamachili gakupunda, Wakupeleka kwannope? 


10. Kapena akwete wanganyao uchimwene wa kumawunde ni petaka 
ni yaili chilikati chakwe? Basi (naga ili iyyo), akwele m’makwelelo 


[1] (38:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

(kuja kwinani). 


11. (Aga makafiliga pamo ni kulikwesya kwao) kawele kankutula kangali 
machili mwanti tikakomboledwe yagatite pakomboledwa makuga (ga 
makafili) kalakala (gagakanilaga utenga wa Achimitume.) 


12. Wakaaniile paujo pao wandu wa Nuhu, Adi ni Firiauna nsyene ichili 
(yakulimbanganyichisya uchimwene wakwe; wali asilikali). 


13. Kwisa soni Samuda, wandu wa Lutwi ni akutama nyyitekete (wandu 
wa Shuaibu). Jalakwejo ni mikutula (ja makafili jatwajijonasile). 


14. Pangali jwalijose mwa jamanjao ikaweje jwakaaniile Achimitenga, 
basi ni yasimichiche ipotesi Yangu. 


15. Ni ngakwembecheya wanganyawa ikaweje n'gumilo umpepe (wa 
lipenga lya Kiyama) wangali kuusyaausya. 


16. Wanganyao ni akutiji (mwachipongwe): “Ambuje wetu! Tupani 
mwachitema chipande chetu (cha malipilo ga masengo getu gambone 
ni gakusakala) nkaniliyiche Lisiku Lyachiwalanjilo.” 


17. Pililani (mmwe Muhammadi ££) pa yaakuwecheta, ni munkumbuchile 
kapolo Jwetu Daudi nsyene machili (gakwendechesya utume ni 
uchimwene), chisimu jwalakwe jwaliji jwakuujilaujila (kwa Allah 
pakutenda toba). 


18. Chisimu Uwwe twagajepepesye matumbi kuti gaswejesyeje (Lumbili 
Lwetu) pamo ni jwalakwe (Daudi) kwigulo ni kundawi. 

19. Nombe nayo ijuni (yaliji nkuswejesya najo) ili isonganganyisyidwe, 
yosope yene (matumbi ni ijuni) yaliji yakumpikanila (Daudi). 

20. Ni twaulimbangenye uchimwene wakwe, ni twampele lunda 


lwakusokoka nambo soni kwilanya chenene magambo (ni chine 
chilichose). 


21. Ana jinyyiche abali ja akukangana ndema ja wakwesile lipupa mpaka 
kwinjila ku chigunguli (chakuswalila Daudi)? 

22. Ndema ja wan'jinjilile Daudi, basi jwalakwe ni wajogwepe 
wanganyao. Wanganyao watite: “Nkajogopa, (uwwe ni) akukangana 
wawili, jumo jwetu ankotwesye n’jakwe, basi jilanyani chilikati chetu 
mwachilungamiko ni nkajimila mbali, soni tujongolelani kwitala 
lyagoloka.” 


23. “Chisimu aju nnongo n'jangu; jukwete ngondolo syekongwe 
makumi nsano nancheche kwisa nsano nancheche (99), sano une ni 
ngwete ngondolo jekongwe jimope, sano ni jukuti: “Mumbani jimojo 
nansunjile.” (Sano une nansyene ni ngangusaka), ni jumbundile pa 
kawechete.” 


24. (Daudi) jwatite: “Chisimu antesile lupuso pakuwenda ngondolo jenu 
jekongwe kuti ajiwanganye ku ngondolo syakwe syekongwe, chisimu 
wajinji mwa akuwanganya nao ichindu akasakotosyanaga wane 
ni wane, ikaweje awala waakulupilile ni kutendaga yambone, soni 
wanti iyyoyowo nganatupa.” Ni jwasimichisye Daudi kuti chisimu 
tun'dinjile mayeso, basi ni jwaawendile chikululuko Ambujegwe 
(Allah), ni jwasenjelemukwiche kwinama (kuswali) ni jwaujile (kwa 
Allah pakutenda toba). 


25. Basi twankululuchile yalakweyo, soni chisimu jwalakwe jukwete 
Kukwetu uchimbichimbi kwisa soni malo gambone nnope gakuujila 
(ku Mbepo). 


26. “E mmwe Daudi! Chisimu Uwwe tuntesile mmwe kuwa wakulolela 
pachilambo, basi jilanyani chilikati cha wandu mwa chilungamiko, 
soni ngasinkuya isako (yantima wenu) itakwisa mwainsokonesye 
kuleka litala lya Allah. Chisimu awala waakusokonechela kuleka 
litala lya Allah, akwete kupata wanganyao ilagasyo yaukali nnope 
ligongo lyakuliwalila kwao Lisiku Lyachiwalanjilo.” 


27. Ni nganitugumba mawunde ni mataka ni yaili chilikati chakwe 
mwamasanje. Syele ni nganisyo sya awala waakufuulu. Basi ipotesi 
yakuumila ku Moto takaipate awala waakufuulu. 

28. Ana twatende awala waakulupilile ni kutendaga yambone nti 
chisawu akuwatanganya pachilambo? Kapena twatende wawoga 
(wakun'jogopa Allah) nti chisawu akulewa? 


29. (Achi ni) Chitabu (cha Qur'an) chatuchitulwisye kukwenu (mmwe 
Muhammadi £) chaupile wejinji kuti agachetelele (wandu) ma Aya 
gakwe ni kuti wakwete lunda akumbuchile. 


30. Ni twampele Daudi (mwanache lina lyakwe) Sulaimana. Kaje 
umbone nnope kapolo jwakwe! Chisimu jwalakwe (Sulaimana) 
jwaliji jwakuujilaujila (kwa Allah pakutenda toba). 


31. (Kumbuchilani) ndema ja syaonesyedwe kukwakwe kwigulo hachi 
syakutulala nnope pati sijimi, syakuutuka nnope. 


32. Basi jwatite: “Chisimu une nainonyele nnope yambone (hachi), 
kwakuleka kwakumbuchila Ambuje wangu (Allah pangaswali swala 
ja Asr) mpakana (lyuŵa) lisiwiliche mu chakusiwilila (pakutiwila).” 


33. “Siuchisyani kukwangu (hachisyo).” Basi ni jwatandite kusipukuta 
sonjo ni ngosi. 


34. Soni chisimu twan'dinjile Sulaimana mayeso, ni twaponyisye pa 
chitengu chakwe (cha uchimwene) chiwiliwili (lijini lyalyasumwile 
uchimwene wakwe kwa kandawi), kaneka ni jwaujile (ku uchimwene 
wakwe). 


35. Jwalakwe jwatite: “Ambuje wangu! Mungululuchilani, ni mumbe 
uchimwene wangam'bajila jwalijose panyuma pangune, chisimu 
Mmwejo ni wan'di Wakupeleka kwannope.” 


36. Basi twan'jepepachisye mbungo jajajendaga mwambolembole mwa 
lilalumusi lyakwe (kuja) kulikose kwajukusaka. 


37. Ni (twan'jepepachisye soni) mashetani, waliose wakutawa 
(yakutawatawa) ni wakutiwila (m"mbwani kukusosa ngalekale). 


38. Sano wane waliji wagamba kutawidwa m’maunyolo (wakunyosya 
malamusi gakwe). 

39. (Allah wansalile kuti): “Awu ni ntuka Wetu (watumpele), basi tolani 
(kumpa jwankunsaka) kapena umbatani, mwangali chiŵalanjilo.” 


40. Soni chisimu jwalakwe jukwete Kukwetu uchimbichimbi kwisa soni 
malo gambone nnope gakuujila (ku Mbepo). 


41. Soni munkumbuchilani kapolo Jwetu Ayyubu, ndema ja jwawilasile 
Ambujegwe (Allah ni jwatite): “Chisimu une jungwayiye shetani ni 
masausyo kwisa soni ipotesi.” 


42. (Allah wansalile kuti): “Putisyani lukongolo lwenu (petaka, 
tipakopoche mesi). Aga (mesi) gakoga gakusisima (basi jogani) 
nambo soni gakumwa (basi mwaani).” 


43. Ni twampele wapewasa wakwe ni wane wanti mpela wawowo soni, 
kuwa ukoto wakuuma Kukwetu, ni chikumbusyo ku waakwete lunda. 


44. “Soni jigalani munkono mwenu katenje (ka tutela twawanawana) 
ni mwapute nako (wankwenu pa yangalumbana yawatesile), ni 
nkawesesya kulumbila kwenu.” Chisimu Uwwe twansimene jwalakwe 
kuti jwaliji jwakupilila. Kaje umbone nnope kapolo jwakwe! Chisimu 
jwalakwe jwaliji jwakuujilaujila (kwa Allah pakutenda toba). 

45. Soni mwakumbuchilani achikapolo Wetu Ibrahima, Isihaka ni 


Yaakubu achinsyene machili (gakwendechesya dini) ni kulola 
(kwaumanyilisi). 


46. Chisimu Uwwe twasagwile wanganyao pakwapa ndamo jambone ja 
kumbuchila Nyumba Jambesi (ja Akhera). 


47. Soni chisimu wanganyao Kukwetu waliji wakusagulidwa soni 
wambone. 


48. Soni munkumbuchilani Ismaila, Al-yasaʻa (Eliya) ni Dhul-Kifli 
(Yesaya), soni wosope wene waliji mu wandu wambone. 

49. Achi ni chikumbusyo. Sano chisimu wawoga (wakun'jogopa Allah) 
akwete kupata malo gakuujila gambone nnope. 


50. Matimbe Gandamo, gatigakawe geugulidwe milango kwaugulila 
wanganyao. 

51. Takawe ali ajegeme (mwakwegama) kwalakweko, achiwilasyaga 
kwalakweko isogosi yejinji ni yakumwa. 

52. Soni kukwao tikukawe kwana (achiwammakwao) wakulola pejipi 
(wakwalola achalume waope wangatenda meso mwamwamwa kwa 
achalume wane), wakulandana misingu. 


53. Ayi ni yankupedwa chilanga ya Lisiku Lyachiwalanjilo. 
54. Chisimu ali ni lisiki Lyetu lyangamala. 


55. Ayi (ichiwa iyyo). Sano chisimu wakusumba mpika (pakunnyosya 
Allah) akwete kupata malo gakuujila gakusakala nnope. 


(lyalitandichile). 


57. Ayi (ichiwa iyyo). Basi agapasye wanganyao galakwe - mesi 
gamasemule nnope ni uwowu. 


58. Ni (ipotesi) yine yanti chisawu iyyiyi yamitundumitundu. 


59. (Tachisalilidwa akukuyidwa pakuponyedwa kumoto pamo ni 
akukuya): “Awu ni nkutula waukwinjila pamo ni jenumanja (ku 
Moto).” (Akukuyidwa tachiti): “Wangali pakwichila pambone 
wanganyao. Chisimu wanganyao tapye Moto.” 


60. (Akukuya) tachiti: “Nambo jenumanja ni wankuwajilwa ngakola 
pakwichila pambone, jenumanja ni wantutendekasyisye uwwe kupata 
ayi (ipotesiyi pakutusochelesya ku duniya), basi kaje kusakala malo 
gakutamilichika gakwe!” 


61. Wanganyao takajile: “Ambuje wetu! Watutendekasyisye uwwe kupata 
yalakweyi, basi mwajonjechesyani ilagasyo yakawili m’Moto.” 


62. Wanganyao ni takajile: “Chipali chichi kukwetu, uli ngatukwaona 
achalume watwaliji nkwaganichisya kuti ali mu wandu wakusakala 
(ligongo lyakunkuya Muhammadi £)?” 


63. “Ana twatesile chipongwe (ku duniya kutendaga ali wambone 

wakuwajilwa kwinjila ku Mbepo), kapena gatekwakulusya meso 
(getu nambo tuli nao imo m’Moto muno)?” 


64. Chisimu ayi ni yakuona yakangana wandu wa ku Moto. 


65. Jilani (mmwe Muhammadi £): “Chisimu une ni nkutetela pe, soni 
pangali nnungu jwine (jwakuwajilwa kun’galagatila) ikaweje Allah 
Jumpepe, Jwamachili gangalimbana nago.” 

66. “M’mbuje jwa mawunde ni mataka ni yaili chilikati chakwe, 
Jwamachili gakupunda, Jwakululuka kusyene.” 


67. Jilani: “Aji (Qur’an) jiwele abali jekulungwa nnope.” 
68. “Jankujitundumalila wanganyammwe.” 


69. “Nganingola umanyilisi wakwayana ni nkutula wakwinani 
(Achimalaika) ndema jawaliji nkukangana (pa yagumbidwa kwa 
Adam).” 


70. “Nganiyijuwulidwa kukwangu, ikaweje yanti une ni nkutetela 
jwakuonechela.” 
71. (Kumbuchilani) ndema jawawechete Ambuje wenu (Allah) kwa 


Achimalaika kuti: “Chisimu Une tingumbe mundu kuumila 
mwilongo.” 


72. “Sano patimale kunkolosya ni kumpepelela nsimu wakuuma 
Kukwangu, basi munsenjelemuchile pakunsujudila.” 


73. Basi ni wasujudu Achimalaika wosope wene nakamo. 
74. Ikaweje Ibulisu, jwalikwesyisye ni jwaliji mwa makafili. 


75. (Allah) jwatite: “E mmwe Ibulisu! Chichi chinnekasyisye kunsujudila 
ajula junan’ gumbile ni Makono Gangu ganagaŵili? Anan'dikwesyisye 
kapena n'di mwa wapenani kusyene?” 

76. Jwalakwe jwatite: “Une ni jwambone nnope kumpunda jwalakweju, 


mwangumbile une kuumila m'moto, ni mun'gumbile jwalakweju 
kuumila mwilongo.” 

77. (Allah) jwatite: “Basi kopokani mwalakwemo, mwanti chisimu 
mmwe (sano) n'di wakuwinjidwa.” 


78. “Soni chisimu pachanya penu pana malweso Gangu mpaka Lisiku 
Lyamalipilo.” 


79. Jwalakwe jwatite: “Ambuje wangu! Mumbanitu lipesa (lyakuti 
ngawa) mpaka lisiku lyatachiukulidwa (m'malembe achiiumbe 
wosope).” 


80. (Allah) jwatite: “Basi chisimu mmwe n’di mwa akupedwa lipesa.” 


81. “Kwikanila lisiku lya ndema jakumanyika (jagombedwa lipenga 
lyandanda, pele ni patinchiwila).” 


82. Jwalakwe jwatite: “Ngugalumbila machili Genu gakupunda! 
Tinasokonesye kwene wanaose.” 


83. “Pangawaga achikapolo Wenu wakuswejesyedwa mwa wanganyao.” 
84. (Allah) jwatite: “Ngulumbila kusyene, soni yakuona nguwecheta.” 


85. “Tingajigumbasye kwene Jahannama ni mmwe pamo ni 
wataachinkuuya mwa wanganyao wosope wene.” 


86. Jilani (mmwe Muhammadi £#£): “Ngangun’juga pa yalakweyi 
malipilo galigose, soni nganimba une mwa akulikanganichisya 
(kutenda yangawa nkuikombola).” 


87. “Nganijiwatu aji (Qur’an) ikaweje chikumbusyo ku iwumbe yosope.” 


88. “Soni timmanyilile kwene (kalulila kwa) abali jakwe pangakawapa.” 
SJG 

S Sûrat 39. Az-Zumar 


Mulina lya Allah, Jwaukoto wejinji, 
Jwachanasa channope. 


1. Kutulusyidwa kwa Chitabu (Qur’an) kukuumila kwa Allah, Jwamachili 
gakupunda, Jwalunda lwakusokoka. 














2. Chisimu Uwwe tuntuluchisye (mmwe Muhammadi %%) Chitabu 
mwakuonaonape, basi mun’ galagatilani Allah mwakunswejechesya 
dini Jakwe. 


3. Manyililani yanti Allah akasapochelaga dini jeswela (jangawanganya ni 
isanamu). Sano awala walitendele akwakamuchisya wanepe kunneka 
Jwalakwe (Allah, akasatiji): “Ngatukwagalagatila wanganyawa 
ikaweje kuti atuwandichisye kwa Allah nnope.” Chisimu Allah 
tachijilanya chilikati chao pa ichindu yawaliji nkutindana pa 
yalakweyo. Chisimu Allah wangan'jongola mundu jwali jwaunami 
soni jwakufulu nnope. 


4. Allah angasache kulitendela mwanache angasagwile mu ichindu 
yaagumbile chaakuchisaka. Kuswejela ni Kwakwe, Jwalakwe ni 
Allah, Jumpepe, Jwamachili gangalimbana nago. 


5. Jwagumbile mawunde ni mataka mwakuonaonape, akasachiwiligaga 
chilo m’muusi ni kuuwiliga muusi m'chilo, ni alijepepesye lyuwa 
ni mwesi, yosope yene ikwenda mpaka pandema jekolanjidwe, 
manyililani yanti Jwalakwe (Allah) ni Jwamachili gakupunda, 
Jwakululuka kusyene. 


6. Wan'gumbile jenumanja kuumila mwa mundu jumpepe (Adam), 
ni wagumbile kuumila mwa jwalakwejo wankwakwe (Hawa), ni 
antuluchisye wanganyammwe kuumila mu ilango mitundu nsano 
najitatu (ngamiya, ng'ombe, ngondolo ni mbusi chilichose chelume 
ni chekongwe). Akasan' gumbaga jenumanja mu itumbo ya achimama 
wenu kagumbidwe kane panyuma pa kagumbidwe kane, mu ipi itatu. 

Jwalakwejotu ni Allah M'mbuje gwenu, Uchimwene ni Wakwe, 
pangali nnungu jwine (jwakuwajilwa kun'galagatila) ikaweje 
Jwalakwe, basi ana nkugalausyidwa chinauli (kuleka yakuona)? 


. Naga nkufulu, basi chisimu Allah ngaakunnajila jenumanja, 
soni ngaakuunonyela ukafili wa achikapolo Wakwe. Sano naga 
nkutogolela taisengwele yalakweyo kukwenu. Soni jwaatwiichiile 
nsigo (wasambi) ngasaja kutwichila nsigo wajwine, kaneka kwa 
M'mbuje gwenu (Allah) ni kwakuujila kwenu, basi ni tachintagulila 
ichindu yamwaliji nkupanganya. Chisimu Jwalakwe ni Nkumanyilila 
yaili m”mitima. 

. Sano naga mundu chili chinkwayiye chakusausya chilichose 
akasam'bendaga M'mbujegwe (Allah) mwakuujila Kukwakwe 
(pakutenda toba). Kaneko nkumpa ukoto wakuuma Kukwakwe, 
basi jukasaliwalilaga ayila yajwaliji nkwawilanjila ku yalakweyo 
(Ambujegwe) kalakala (kuti antyochesye). Ni akum'bichilaga Allah 
milungu kuti wasokonesye (najo wandu) kuleka litala Lyakwe. Jilani: 
“Sengwagani ni ukafili wenuo panandipe, chisimu mmwejo n'di mu 
wandu wa ku Moto.” 


9. Ana jwaakulinandiya (kwa Allah ni kuswaliji) nkati mwa chilo pa 
kusujudu ni kwima ali nkujijogopa Akhera, ni kwembecheya chanasa 
cha Ambujegwe (mpaka julandane ni jwakunyosya)? Jilani: “Ana 
mpaka alandane awala waakumanyilila ni awala wangaakumanyilila?” 
Chisimu waakwete lundape ni waakukumbuchilaga. 


10. Jilani: “E achikapolo Wangu awala waakulupilile! Mun’jogopani 
M’mbuje gwenu (Allah). Akwete kupata yambone awala 
waakolosyisye (itendo yao) pa duniya pano, sano chilambo cha Allah 
chiwele chakusapanguka (naga nkulepela kutenda ibada upande wine, 
basi jawulani upande wine). Chisimu akupilila tachipedwa mwakwana 
malipilo gao mwangawalanjila.” 


11. Jilani: “Chisimu une namulidwe kuti nan'galagatileje Allah 
mwakunswejechesya dini Jakwe.” 





Sûrat 39. Az-Zumar 561 Juzu 23 


12. “Ni namulidwe soni kuti mbe jwandanda mwa wakulipeleka (pakunda 
Usilamu).” 


13. Jilani: “Chisimu une ngogopa ilagasyo ya Lisiku Lyekulungwa naga 
naanyosye Ambuje wangu (Allah).” 


14. Jilani: “Allah pe ni jungun'galagatila mwakunswejechesya dini 
jangu.” 

15. “Basi jenumanja galagatilagani chilichose chanchisachile changawaga 
Jwalakwe.” Jilani: “Chisimu wakwasika ni awala watachilijasikasya 
(Mbepo) achimisyene kwisa soni mawasa gao lisiku lya Kiyama 
(ligongo lya itendo yao yangalumbana yawaliji nkutenda kuduniya), 
manyililani yanti kwalakweko ni kwasika kwakuonechela.” 


16. Takakole wanganyao pachanya pao yakusajikanya ya moto, ni 
pasi pao yakusajikanya (ya moto). (Ni ilagasyo) yalakweyi Allah 
akwajogoyechesya nayo achikapolo Wakwe. “E achikapolo Wangu! 
Basi njogopani.” 


17. Sano awala waaliwambesye ku shetani kuti akan'galagatila, ni 
galauchila kwa Allah (pakutenda toba), akwete kupata wanganyao 
abali jakusengwasya (ja kuja kwinjila ku Mbepo), basi mwapani abali 
jakusengwasya achikapolo Wangu. 


18. Awala waakupikanilaga malowe, ni kugakuyaga gagali gambone 
nnope. Wanganyao ni awala wawajongwele Allah, soni wanyao ni 
waakwete lunda. 


19. Ana ajula jwalisimichiche pa jwalakwejo lilowe lya ilagasyo, ana 
mmwe mpaka mun'jokole jwali m” Moto? 


20. Nambo awala waakun'jogopa M’mbuje gwao (Allah), akwete kupata 
yumba yapenani yaitawidwe mwakusajikanya ine pachanya pa 
ijakwe, sulo sikajilimeje chapasi pakwe. (Achi ni) chilanga cha Allah, 
Allah jwangakasa chilanga. 


21. Ana ngankuiona yanti Allah akasatulusyaga mesi (gawula) kuumila 
kwinani, ni akugajinjisyaga mu achitutumule nkati mwetaka, kaneka 

ni akasakopochesyaga nago mmela wakulekangana ntundu wakwe, 
kaneka ni ukasajumulaga ni nkuuwonaga uli wam’bilichila, kaneko 
ni akasautenda kuwa wakuteketuka. Chisimu mu yalakweyo muwele 
mwana chikumbusyo ku waakwete lunda. 


22. Ana mundu jwansapangulile Allah ntima wakwe ku Usilamu, basi 
jwalakwe ni juli pelanguka lyakuumila kwa M’mbujegwe (mpaka 
julandane ni kafili)? Ipotesi ili kwa awala wajijumwile mitima 
jao pa yakunkumbuchila Allah, wanganyao ali mu kusokonechela 
kwakuonechela. 


23. Allah atulwisye ngani jambone nnope (jajili) Chitabu (cha Qur’an) 
chakulandana-landana soni chakuwilisya-wilisya. Mapende ga 
awala waakun'jogopaga M’mbuje gwao (Allah) gakasajilijitikaga 
najo, kaneka ni gakasatependalaga mapende gao ni mitima 
jao ku yakunkumbuchila Allah, chele ni chongoko cha Allah 
akasan'jongolaga nacho jwansachile. Sano jwaakunnechelelaga Allah 
kusokonechela, basi nganakola nkun'jongola. 


24. Ana ajula jwatakaichijeje ni ngope jakwe ilagasyo yakusakala nnope 
lisiku lya Kiyama (takawe nti chisawu jwatakajinjile ku Mbepo)? Ni 
takasalilidwe walupuso kuti: “Pasyani ayila yamwaliji nkupanganya.” 

25. Waakaaniile awala wapaujo pao, basi ni yaichilile ilagasyo kuumila 
upande wanganaumanyilila. 

26. Basi Allah wapele kupasya kwaluka pa umi waduniya, sano ilagasyo 
ya ku Akhera ni yaikulungwa nnope ingawe wamanyililaga. 

27. Soni chisimu pamasile patupeleche ku wandu mu aji Qur’an 


chilandanyo chilichose kuti wanganyao akumbuchile. 


28. Qur’an ja Charabu jangali kupombotala, kuti wanganyao aligose (ku 
ilemwa). 


29. Allah apeleche chilandanyo cha mundu jwajukwete mabwana 
gakamusyangana gagakangana (mpela mundu jwagalagatila 
isanamu), ni mundu jwaagamba kuntumichila bwana jumpepe (mpela 

mundu jwagalagatila Allah pe), ana wawiliwa mpaka awe yalumo 
(kawe kao) nkwalandanyamo? Lumbili losope |wene alapikwe Allah, 
nambo wajinji mwa wanganyao ngaakumanyilila. 


30. Chisimu mmwejo wakuwa, nombe nao soni chisimu wakuwa. 


31. Kaneka chisimu wanganyammwe lisiku lya Kiyama kwa M’mbuje 
gwenu (Allah) tinchiwa nkukangana. 


32. 9 Ana nduni jwali jwalupuso nnope kwakumpunda mundu 
jwansepele Allah unami, ni kuikanila yakuona pati im’bichililemo? 
Ana ku Jahannama nganikuwa kwiuto lya achimakafili? 


33. Sano ajula (Muhammadi £) jwaayiche ni yakuona ni waijitichisye 
yalakweyo (maswahaba ni wamunyuma mwao), wanganyao ni wali 
wawoga (wakun'jogopa Allah). 


34. Akwete kupata wanganyao iliyose yatakaisacheje kwa M’mbuje 
gwao (Allah), gele ni malipilo ga wakolosya (masengo). 


35.Kuti Allah akaasiimaachisye wanganyao yakusakala yawapanganyisye, 
ni kwalipila malipilo gao pa yambone nnope yawaliji nkupanganya. 


36. Ana Allah nganawa Jwakunkwanila kapolo Jwakwe? Ni 
akun'jogoyechesya wanganyao ayila (yaakuigalagatila) yangawaga 
Jwalakwe (Allah). Sano jwannechelele Allah kusokonechela, basi 
nganijukola nkun’jongola. 


37. Soni jwatite Allah an'jongole, basi nganapagwa kukwakwe jwanti 
nikunsochelesya. Ana Allah nganawa Jwamachili gakupunda, 
Nkuusya mbusyo syakupoteka kusyene? 


38. Soni naga n'di mwawusisye wanganyao (kuti): “Ana nduni 
juwagumbile mawunde ni mataka?” Chisimu chene tajile: “Allah.” 
Jilani: “Ana nkuiona uli (isanamu) yankuilumbanjila kunneka Allah, 
naga Allah ali asachilile kumba masausyo, ana yalakweyo mpaka 
ikungunukule masausyo Gakwego? Kapena ali asachilile kumba 
ukoto, ana yalakweyo mpaka isiwilile ukoto Wakweo?” Jilani: “Allah 
akungwanila, Kukwakwe pe ajegamile akwegamila.” 

39. Jilani: “E wandu wangu! Kamulani masengo yatin'jile paakamula (ni 
ukombosi wenu wosope), none jwakwe ngukamula (mwangukamulila), 
basi sampano timmanyilile,” 


40. “Kuti nduni jwatiyim'bichilile ilagasyo yatiyin'jalusye, ni kuntuluchila 
ilagasyo yakwendelechela.” 


41. Chisimu Uwwe tuntuluchiisye mmwe (Muhammadi £) Chitabu 
(Qur’an) ligongo lyawandu mwakuonaonape. Basi jwaajongweche 
nikuti akongoka kwaalikamuchisya nsyene, ni jwaapoteele nikuti 
akupotela kwalikonya nsyene, soni mmwe nganim'ba nkwachengeta 
jwao. 


42. Allah ni jwaakujityosyaga misimu ndema jakuwa kwakwe. Sano 
ajila (misimu) janganijim’biche chiwa (akasajityosyagape) ku lugono 
kwakwe. Ni akasajisiwililaga ajila jaajilamulile chiwa (kulugono peko 
kuti jikaujila soni ku yiiilu yakwe, mundu ni akasawilaga kulugono), 
ni akasajitumisyaga jine josope (ku yiilu yakwe) mpaka pandema 
jekolanjidwe (jakuwiila). Chisimu mu yalakweyo muwele mwana 
ilosyo (yakulosya ukombosi wa Allah) kwa wandu waakuchetelela. 


43. Anakapenaalitendele (inepe) yangawaga Allah kuwa yakwachondelela 
(kwa Allah)? Jilani: “Ana nantimuno ili yangali ulamusi pa chilichose 
soni yangali lunda?” 


44. Jilani: “Chondechonde chosope chili kwa (malamusi ga) Allah, uwele 
Wakwe uchimwene wa kumawunde ni petaka, kaneka Kukwakwe 
tinchiuchisyidwa.” 


45. Sano pati achikolanjidwaga Allah Jikape jikasanyalaisyidwaga 
mitima ja awala wangakukulupilila ya Akhera, nambo pati 
achikolanjidwaga awala wanganawa Jwalakwe, jele ndemajo 
wanganyao akasasengwaga. 


46. Jilani: “E Allah! Nkugumba mawunde ni mataka! Nkumanyilila 
yakusisika ni yakuonechela! Mmwe tinchijiilanya chilikati cha 
achikapolo Wenu pa ichindu yawaliji wanganyao pa yalakweyo ali 
nkutindana.” 

47. Namuno wandu walupuso angaje kola (pa Kiyama) yosope yaili 
pa chilambo ni yanti mpela yeleyo soni yalumo, angajile kusaka 
kuliombolela nayo ku ilagasyo yakusakala ya lisiku lya Kiyama 
(nambo nga nganiyija kwakamuchisya), ni tiyikaonechele kwa 
wanganyao kuumila kwa Allah yanganayiganichisyaga. 


48. Ni kuchionechela kukwao kusakala kwa ayila yawapanganyisye, ni 
ichasyungula wanganyao ayila yawaliji nkuitendela chipongwe. 


49. Basi naga mundu ili inkwayiye ipotesi akasatuwilangaga (kuti 
tuntyochesye), kaneko naga tuli tumpele ukoto wakuuma Kukwetu, 
jukasatiji: “Chisimu mbedwile yalakweyi ligongo lya umanyilisi 
(wangu, mwanti pangali ligongo lyakuntogolelela Allah).” 
(Ngwamba), nambo galakwego gagambile kuwa mayeso, nambo 
wajinji mwa jamanjao ngakumanyilila. 


50. Chisimu wawechete yalakweyi awala wapaujo pao, basi ni 
nganiyakamuchisya yawaliji nkupanganya. 


51. Basi ni yapatile yakusala ya yawapanganyisye, soni awala walitesile 
lupuso mwa wanganyawa (wantumisyidwe kukwao mmwe 
Muhammadi %§) tiyapate yakusakala ya yaapanganyisye, soni 
nganawa wanganyao wanti nikunnepelekasya (Allah kwapa ilagasyo). 


52. Ana nganamanyilila yanti Allah akasansapangulila lisiki jwansachile, 
ni kunandiya (lisikilyo kwa jwansachile)? Chisimu mu yalakweyo 
muwele mwana ilosyo (yakulosya ukombosi Wakwe) kwa wandu 
waakukulupilila. 


53. Jilani: “E achikapolo Wangu wan'ditendele yakusakala 
mwachimisyene! Ngasinkata tama ku chanasa cha Allah, chisimu 
Allah akasakululukaga sambi syosope syene, chisimu Jwalakwe ni 
Jwakululuka kusyene, Jwachanasa channope.” 


54. “Soni ujilaani kwa M'mbuje gwenu (Allah pakutenda toba), 
soni lipelekaani Kukwakwe, nkaniyim'bichilile ilagasyo kaneka 
ningajokoledwa.” 

55. “Soni kuyani yambone nnope yayitulusyidwe kukwenu kuumila 
kwa M'mbuje gwenu (Allah), nkaniyim’bichilile ilagasyo 
mwachisupuchisya kutendaga jenumanja nkakumanyilila.” 


56. Kuti ngasaja kuwecheta mundu jwalijose yanti: “Kudandaula 
kwangune! Ligongo lya ayila yanapungwisye ku mbali ja Allah, soni 
chisimu naliji mwa akutenda chipongwe.” 


57. Kapena kuja kuwecheta yanti: “Ingawe kuti Allah wanjongwele, 
ningaliji mwa wandu wawoga (wakun'jogopa Jwalakwe). 


58. Kapena kuja kuwecheta ndema jakuiona ilagasyo kuti: “Kungawe 
kwakomboleka une kuujila (ku duniya), basi ngajile kuwa mwa 
akukolosya (masengo).” 


59. (Tachisalilidwa yanti): “Elo, chisimu ma Aya Gangu gam’bichilile, 
nambo mwagakaaniile, ni mwalikwesyisye, soni mwaliji mwa 
achimakafili.” 


60. Soni lisiku lya Kiyama tinchaona awala wawannambuchisye Allah 
(yanti akwete mwanache kapena wakamusyangana nao) ngope 
syao sili syakupiilila. Ana ku Jahannama nganikuwa kwiuto lya 
wakulikwesya? 

61. Ni tachajokola Allah awala wawaliji ni woga (wakun'jogopa 
Jwalakwe) ligongo lyakupunda kwao (kwakupata ntendele wa ku 


Mbepo), yakusakala ngasiyakwaya, nambo soni wanganyao ngasawa 
wakudandaula. 


62. Allah ni Nkugumba chilichose, soni Jwalakwe pa chindu chilichose 
juwele Nkuchengeta. 


63. Gawele Gakwe makiyi ga kumawunde ni petaka. Sano awala 
waakaaniile ma Aya ga Allah, wanganyao niwali wakwasika. 


64. Jilani (mmwe Muhammadi #£): “Ana jwangawaga Allah ni 
jwankuunamula kuti nan’ galagatileje? E jenumanja ajinga?” 


65. Soni chisimu pamasile paijuwulidwe kukwenu (mmwe Muhammadi 

£) ni kwa awala (Achimitenga) wa paujo penu (yanti): “Chisimu 
naga nkuwanganya (Allah ni isanamu), masengo genu tigajonasiche 
kwene, soni tim’be kwene mu wakwasika.” 


66. Nambo basi mun’ galagatileje Allah pe, ni m'beje mwa akutogolela. 


67. Ni ngananchimbichisya Allah uchimbichimbi Wakwe usyesyene. 
Sano litaka lyosope lyene lichiumbatidwa mwigasa Lyakwe 
lisiku lya Kiyama, ni mawunde gachiŵilijidwa ni Nkono Wakwe 
wan’dyo, kuswejela ni Kwakwe soni jutalikangene kusyene ni 
yaakum’bwanganya nayo. 


68. Ni lichigombedwa lipenga, basi tachiwa wosope wali kumawunde 
ni wali petaka, ikaweje watachasaka Allah (kuti akawa). Kaneka 
lichigombedwa soni line, basi ajilesayi wanganyao tachiwa ali ajimi aku 
ali nkulola.!" 


69. Sano litaka (lyele lisikuli) lichiwala ni lilanguka lya M’mbujegwe 
(Allah, ndema jatachiyika kukwiilanya magambo), ni chichiwichidwa 
chitabu (chamasengo ga wandu), ni taachiyika nao Achimitume kwisa 
soni mboni, ni kuchijilanyisyidwa chilikati chao mwakuonaonape, 
soni wanganyao ngasatendedwa lupuso. 


70. Soni mundu jwalijose tachilipidwa mwakwana chenene ya 
jwapanganyisye, soni Jwalakwe (Allah) ni jwaakumanyilila chenene 
yaakutenda wanganyao. 


71. Ni tachichinjidwa awala wawakufuulu wa ku Jahannama ali 
mikutula-mikutula, mpaka pandema jatachijiyika, jichiugulidwa 


[1] (39:68) Akusimulila Abû Hurairah 4 yanti: Jwawechete Ntenga jwa Allah ££ yanti: 
“Chilikati cha lipenga lyandanda ni lyaŵili pachiwa pana ndema jakwana makumi 
ncheche.” Wandu wawusyisye kuti: “Ana mmwe Abû Hurairah! Masiku makumi 
ncheche?” Une nakanile kwanga. Wanganyao wawusyisye soni kuti: “Kapena myesi 
makumi ncheche?” Une nakanile kwanga. Ni wawusyisye soni kuti: “Kapena yaka 
makumi ncheche?” Une nakanile kwanga. Ninatite soni: “Kaneka Allah nitachitulusya 
wula kuumila kwinani, basi wandu nitachimelaga mujikumelelaga mbeju. Pangali 
mwa mundu chindu chilichose ikaweje chikasaolaga, kusigala kaupa kampepe 
kapambesi pan' gongo (kaupa kambeju). Kuumila mu kele kaupako nimukuuchiumila 
gumbidwa kwakwe lisiku lya Kiyama. (Swahih Al-Bukhârî, Hadith No.4651). 

milango jakwe (mwachitemachitema), ni tachawusya wanganyao 
akujichengeta wakwe kuti: “Ana nganam’bichilila Achimitenga 
wakuumila mwa jenumanja pemmwe, wawaliji nkunsoomela ma Aya 
ga M'mbuje gwenu (Allah), ni kuntetelaga ya kusimangana ni lisiku 
lyenu lyelino?” Wanganyao tachiti: “Elo (Watuyichilile), nambo kuti 
lyasimichiche lilowe lya ilagasyo pa achimakafili.” 


72. Ichiwechetedwa yanti: milango ja Jahannama, 
tim'be wandamo mwalakwemo.” Kaje kusakala nnope mauto ga 
wakulikwesya! 


73. Ni tachichinjidwa awala wawan'jogwepe M’mbuje gwao (Allah) 
wa ku Mbepo ali mikutula-mikutula, mpaka pandema jatachijiyika, 
ni jichiugulidwa milango jakwe (wanganyao nkanakopochele), ni 
tachasalila wanganyao akujichengeta wakwe (mwakwakalibuchisya): 
“Ntendele uwe kukwenu! M’bele wambone (pa itendo ni iwecheto 
yenu, mwanti sengwagani), basi jijinjilani (Mbepo), tim’be wandamo 
(mwalakwemo).” 


74. Wanganyao ni tachiti: “Lumbili losope Iwene alapikwe Allah Ajula 
jwaatukwanilichisye chilanga Chakwe, ni kututawalikasya litaka (lya 
mu Mbepo muno), chitukombolecheje kutama mu Mbepo palipose 
patusachile.” Kaje kusalala nnope malipilo ga akupanganya (masengo 
gambone)! 


75. Ni tinchaona Achimalaika achisyungulaga mungulugulu mwa Arishi 
(Chindanda Chaulungu) aku ali nkuluswejesya lumbili Iwa M’mbuje 
gwao (Allah). Ni kuchijilanyisyidwa chilikati chao mwakuonaonape, 
ni kuchiwechetedwa yanti: “Lumbili losope Iwene alapikwe Allah 
M’mbuje jwa iwumbe yosope.” 

S Sûrat 40. Ghâfir g5 


Mulina lya Allah, Jwaukoto wejinji, 
Jwachanasa channope. 














1. Hd. Mîm." 


2. Kutulusyidwa kwa Chitabu (Quran) kukuumila kwa Allah, Jwamachili 
gakupunda, Jwakumanyilila nnope. 


3. Jwakululuka sambi ni Jwakupochela toba, Jwaukali pakupeleka ipotesi, 
Nsyene kupeleka mituka jejinji, pangali nnungu jwine (jwakuŵajilwa 
kun’galagatila) ikaweje Jwalakwe, soni Kukwakwe pe ni kwakuujila. 


. Ngaakasakanganaga pa ma Aya ga Allah ikaweje awala waakufuulu, 
basi kukannyenga kwendajenda kwao mu ilambo (kupita nchisosa 
yaakusaka mwantunjelele, chisimu mbesi jao ni ku Moto). 


. Waakaaniile paujo pao wandu wa Nuhu kwisa soni mikutula (jine) 
panyuma pao, sano umati uliose wasachilile (yangalumbana) kwa 
ntenga jwao kuti ankwembekanye (am'bulaje), ni wakanganile ni 
yaunami kuti atyochesye nayo yakuona, basi nakwembekenye. Ana 
ipotesi Yangu yaliji uli! 


. Soni iyyoyopeyo lisimichiche lilowe lya Ambuje wenu pa awala 
wakanile lyanti wanganyao ni wandu wa ku Moto. 


7. Awala (Achimalaika) waakutwichila Arishi (Chindanda Chaulungu) ni 
wali mungulugulu mwakwe, akuluswejesyaga lumbili Iwa M’mbuje 
gwao (Allah), ni akunkulupililaga Jwalakwe, ni akwawendelaga 
chikululuko awala waakulupilile (achitiji): “Ambuje wetu! Nchijenele 
chindu chilichose pa ukoto ni umanyilisi, basi mwakululuchilani 
awala watesile toba ni kuya litala Lyenu, ni mwagosani ku ilagasyo 
ya Moto Waukali.” 


[1] (40:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

8. “Ambuje wetu! Soni mwajinjisyani wanganyao ku Matimbe Gandamo 
agala gamwapele chilanga, kwisa soni awala wawatesile yambone 
mwa achatati wao, achiwammakwao ni wanache wao, chisimu Mmwe 
ni Wamachili gakupunda, Walunda Iwakusokoka.” 


9. “Ni mwagose ku yakusakala, sano jwatimun' gose ku yakusakala lyele 
lisikuli, chisimu tim'be muntendele chanasa, soni kwalakweko ni 
kupunda kwekulungwa nnope.” 


10. Chisimu awala wawakufuulu takawilanjidwe (ni kusalilidwa kuti): 
“Chisimu kunchima kwa Allah (kumwanchimaga jenumanja ndema 
jamwankanaga ku duniya) kwaliji kwekulungwa kupunda kulichima 
kwenu (lelo) mwachimisyene (m’Motomo). (Kumbuchilani) ndema 
jamwawilanjidwaga ku chikulupi basi jenumanja nikanaga.” 


11. Wanganyao tachiti: “Ambuje wetu! Mwatupele chiwa kawilikose 
(m'migongo ja achatati wetu ni panyuma pa umi wa duniya), ni 
ntupele umi kawilikose (pa duniya ni ku Akhera), basi tujitichiisye 
sambi syetu. Ana nipana litala lyakopochela (ku Moto kuno?” 
Tachisalilidwa kuti: “Pangali.)” 


12. (Tachisalilidwa kuti): “Yalakweyi niligongo lyanti ndema 
jajwalumbanjidwaga Allah Jikape mwakanilaga, nambo naga 
nkum’bwanganya Jwalakwe (ni isanamu) ni mwakulupililaga, basi 
chiilanyo chosope chili cha Allah Jwapenani kusyene, Jwankulungwa 
nnope.” 


13. Jwalakwe ni Ajula jwaakunnosya wanganyammwe ilosyo Yakwe 
(yakulosya ukombosi Wakwe), ni akuntuluchisya lisiki (wula) 
kuumila kwinani, ni ngaakukumbuchila (kusyesyene) ikaŵeje ajula 
jwaakuwujila (kwa Allah pakutenda toba). 


14. Basi munnumbanjileje Allah mwakunswejechesya dini Jakwe, 
namuno achimakafili yachime. 


15. (Jwalakwe Allah ni) Nsyene mauchimbichimbi gapenani kusyene, 
Nsyene Arishi (Chindanda Chaulungu), jukupelekaga malowe kwa 

lilamusi Lyakwe ku jwansachile mwa achikapolo Wakwe, kuti jutetele 
ya lisiku lyakusimangana (lisiku lya Kiyama). 


16. Lisiku lyatachionechela papaswela wanganyao, chindu chilichose 
chakuumila kukwao ngasichisisika kwa Allah. (Allah tachiwusya 
kuti): “Ana lelo uchimwene wosope wacheni?” (Ni tachilijanga 
Nsyene kuti): “Wa Allah Jumpepe, Jwamachili gangalimbana nago.” 


17. Lelo mundu jwalijose tijulipidwe yajwapanganyisye, pangali lupuso 
lelo, chisimu Allah ni Jwachitema pakuwalanjila. 


18. Soni mwatetelani ya lisiku (lya Kiyama) lyalikuŵandichila, 
pandema jajichiyika mitima kungulo (ligongo lya woga) jili 
jin" gumbele madandausi, walupuso ngasakola nsyowe jwa pantima 
(jwanti nikwakamuchisya lyele lisikulyo), namuno nkuchondelela 
jwaakundidwa (kuchondelela kwakwe). 


19. (Allah) akumanyilila chinyengo cha meso, ni yajikusisa mitima. 


20. Soni Allah akwiilanyaaga mwakuonaonape, sano awala 
waakwalumbanjila kunneka Jwalakwe nganawa apakombwele 
kwiilanya chilichose. Chisimu Allah ni Jwakupikanichisya, 
Jwakulolechesya. 


21. Ana ngakwendajenda pachilambo ni kupitaga nchilola mujawelele 
mbesi ja awala wawaliji paujo pao? Waliji wamachili nnope kwapunda 
wanganyao, ni (walesile) ipasipasi (yejinji) pachilambo (mpela 
yakutawatawa kwapunda Makuraishi), basi Allah wakwembekenye 
ligongo lyasambi syao, ni nganakola nkwagosa jwalijose kwa Allah. 


22. Yalakweyi nilogongo lyanti wanganyao waliji nkwaichilila 
Achimitenga wao ni ilosyo yakuonechela ni waakaaniile, basi Allah 
niwakwembekenye. Chisimu Jwalakwe ni Jwakulimbangana nnope, 
Jwaukali kusyene pakupeleka ipotesi. 


23. Soni chisimu chene twantumisye Musa ni isimosimo Yetu kwisa soni 
maumboni gakuonechela. 


24. Kwa Firiauna, Hamana ni Karuna, wanganyao ni watite: “(Aju ni) 
nsawi, jwaunami kusyene.” 

25. Basi ndema jajwaichilile ni yakuona kuumila Kukwetu, watite: 
“Mwaulagani wanache wachilume wa awala waakulupilile najo imo, 
ni mwalecheje umi wanache wao wachikongwe.” Ni nganigawa 
malindi ga achimakafili ikaweje mu kusokonechela. 


26. Ni jwawechete Firiauna kuti: “Munekani kuti nam'bulaje Musa, 
ni wawilanje Ambujegwe (kuti anchenjele). Chisimu une ngogopa 
kuti atakwika mwaagalawisye dini jenu, kapena atakutandikasya 
kuwatanganya kwa kuonechela pa chilambo.” 


27. Musa jwatite: “Chisimu une ngulijuya mwa M’mbuje gwangu 
nambo soni M’mbuje gwenu (Allah), ku jwakulikwesya jwalijose 
jwangakukulupilila ya Lisiku Lyachiwalanjilo.” 


28. Ni jwawechete mundu jwakulupilila jwa kwiwasa lya Firiauna 
juwasisaga chikulupi chakwe: “Ana nkusaka kum'bulaga mundu 
ligongo lyakuwecheta kuti: ‘M’mbuje gwangu ni Allah?’ Kutendaga 
soni jwalakwe pamasile pam'bichilile ni ilosyo yakuonechela kuumila 
kwa M’mbuje gwenu? Sano najuwaga jwaunami, basi unami wakweo 
tiun'jonanje nsyene, nambo naga juli jwakuona nikuti tiyimpate ine mu 
yaakumpa chilanga (kuti tiyimpate pa duniya pepano). Chisimu Allah 
jwangan'jongola mundu jwali jwakupelenganya malile (pakonanga), 
jwaunami kusyene.” 


29. “E wandu wangu! Uchimwene ni wenu lelo, n'di wakupunda pa 
chilambo. Ana niwani wampaka atujokole ku ipotesi ya Allah naga 
ili ituyichilile?” Firiauna jwatite: “Ngangumpanga ikaweje yanguiona 
(kuti yambone), soni ngangun’jongolela ikaweje kwitala lyagoloka.” 


30. Ajula juwakulupilile ni jwatite: “E wandu wangu! Chisimu 
une ngun'jogopela wanganyammwe chisawu lisiku (lya ipotesi 
yanakumpataga) mikutula (ja makafili gakalakala).” 


31. “Chisawu nyendele (jakapedwe ka ilagasyo) ja wandu wa Nuhu, Adi 
ni Samuda kwisa soni awala wamunyuma mwao, ni nganawa Allah 
jwakusaka kwatenda lupuso achikapolo (Wakwe).” 

32. “E wandu wangu! Chisimu une ngun'jogopela wanganyammwe 
lisiku lyakuŵilangana (lisiku lya Kiyama).” 


33. “Lisiku lyatinchilosya migongo kutila, n’di nganinkola wakunchenjela 
kwa Allah, sano jwannechelele Allah kupotela, basi nganijukola 
nkun'jongola jwalijose.” 


34. “Soni chisimu chene wam'bichilile Yusufu kalakala ni ilosyo 
yakuonechela, basi ninganinneka kuwa mu kaichila pa yajwaiche 
nayo kukwenu, kwikanila ndema jajwawile mwatite: “Allah nganawa 
atumisye panyuma pakwe ntenga jwalijose.” Iyyoyopeyo niyaakutiji 
Allah pakunnechelela kupotela mundu jwali jwakupelenganya malile 
(pakonanga), jwakaichila. 


35. Awala waakukangana pa ma Aya ga Allah mwangali umboni uliose 
wawaichilile, (kangana kwaoko) kukusile nnope kuwenjedwa 
(kwakwe) pameso pa Allah kwisa soni pameso pa awala waakulupilile. 
Iyyoyopeyo ni yakasatiji Allah pakudinda chidindo pa ntima uliose 
wa jwakulikulungusya, jwakulikwesya. 


36. Firiauna ni jwatite: “E mmwe Hamana! Mundawilani chipilala, kuti 
mwine une tinagaiche matala.” 


37. “Matala ga kumawunde, kuti ngan’dingule Nnungu jwa Musa, soni 
chisimu une ngun’ganichisya jwalakwe kuti jwaunami.” Iyyoyopeyo 
yasalalisyidwe kwa Firiauna itendo yakwe yangalumbana, ni 
jwasiwilidwe kwitala (lyagoloka), ni nganigawa malindi ga Firiauna 
ikaweje mu konasika. 


38. Ajula juwakulupilile ni jwatite: “E wandu wangu! Munguyani une 
nan'jongolele kwitala lyachongoko.” 


39. “E wandu wangu! Chisimu awu umi wa duniya uwele chisengwasyo 
(chandema jannono), sano chisimu Akhera nijajili Nyumba 
Jakutamilichika.” 


40. “Jwatapanganye chakusakala chilichose, basi ngaalipidwa ikaweje 
chakulandana mpela chichocho, soni juchapanganye chambone 

chilichose, kwali tawe jwannume kapena jwankongwe aku juli 


lisiki kwalakweko mwangawalanjila.” 


41. “Soni E wandu wangu! Ligongo chichi une ngum'bilanjila jenumanja 
ku chokoko, sano jenumanja ni nkumilanjila une ku Moto!” 


42.“Nkumilanjila une kuti nankaane Allah ni nam’bwanganye Jwalakweni 
ichindu yanganingola nayo umanyilisi, kutendaga une ngum'bilanjila 
ku (Allah) Jwamachili gakupunda, Jwakululuka kusyene!” 


43. “Pangali kaichila yanti wankumilan'jila kuti nagalagatilejeo, 
nganakola duwa (janti mpaka ajijanje) pa duniya namuno ku Akhera, 
soni kuti kwakuujila kwetu ni kwa Allah, soni kuti wakupelenganya 
malile (pakonanga) ni watachiwa wandu wa ku Moto.” 


44. “Basi tinchiyikumbuchila yangunsalilayi, ni ngwegamisya indu 
yangu kwa Allah. Chisimu Allah ni Jwakwalolechesya achikapolo 
(Wakwe).” 


45. Basi Allah ni wan'gosile ku yakusakala ya malindi gawantendele, ni 
yasyungwile wandu wa Firiauna ilagasyo yakusakala nnope. 


46. Moto, akulosyedwa wanganyao ku walakweo kundawi ni 
kwigulo (m'malembe mwao). Sano lisiku lyajichijima Kiyama 
(kuchiwechetedwa yanti): “Mwajinjisyani wandu wa Firiauna ku 
ilagasyo yakupoteka nnope.” 


47. Soni (mwakumbusyani) katema katachikanganaga m’Moto. Basi 
nitachiti wangalikombolela kwa awala wawalikwesyisye: “Chisimu 
uwwe twaliji akunkuya wenu, ana jenumanja ni chintutyochesye 
upande wine wa Moto?” 


48. Awala wawalikwesyisye ni tachiti: “Chisimu uwwe wosope wene 
tuli mwemuno, chisimu Allah pamasile paajiileenye chilikati cha 
achikapolo (Wakwe).” 


49. Awala watachiwa m” Moto tachiti pakwasalila akujisunga Jahannama 
(Achimalaika): “Mum'bendani M'mbuje gwenu (Allah) kuti 
atupunguchisye uwwe ilagasyo lisiku limpepe.” 

50. (Akujisunga Jahannama) tachiti: “Ana achimitenga wenu nganawa 
nkum'bichilila ni ilosyo yakuonechela?” Wanganyao tachiti: “Elo.” 
(Akujisunga Jahannama) tachiti: “Basi wombani.” Ni nganijiwa duwa 
jamakafili ikaweje mu kusokonechela. 


51. Chisimu Uwwe chitwachenjele Achimitenga Wetu kwisa soni awala 
wakulupilile pa umi wa duniya ni lisiku lyasichijima mboni (lisiku lya 
Kiyama). 


52. Lisiku lyaangaakamuchisya walupuso kuliwalanga kwao, ni tachikola 
wanganyao malweso, ni tachikola soni nyumba jakusakala nnope 
(Jahannama). 


53. Soni chisimu chene Musa twampele chongoko, ni twapele wanache 
wa Israila kuchitawalila Chitabu (Taurat). 


54. (Chachaliji) chongolo kwisa soni chikumbusyo kwa wakwete lunda. 


55. Basi pililani (mmwe Muhammadi $), chisimu chilanga cha Allah 
chakuonaonape, soni wendani chikululuko ku sambi syenu, ni 
nnuswejesyeje lumbili Iwa Ambuje wenu (Allah) kwigulo ni kundawi. 


56. Chisimu awala waakukangana pa ma Aya ga Allah mwangali umboni 
uliose wawayichilile, m’mitima mwao mwangali ikaweje kulikwesya, 
(akusosa ukulu wakumpunda Muhammadi %%) nambo nganawa 
awuwiche wanganyao, basi lijuyani mwa Allah, chisimu Jwalakwe ni 
Jwakupikanichisya, Jwakulolechesya. 


57. Chisimu gumba mawunde ni mataka kuwele kwekulungwa nnope 
kupunda gumba wandu, nambo wandu wajinji ngaakumanyilila. 


58. Soni nganawa alandene jwangalola ni jwakulolaga, namuno awala 
waakulupilile ni kutendaga yambone (nganawa alandene) ni 
akusakasya. Yannonope ni yankukumbuchilaga. 


59. Chisimu Kiyama jikwisa kwene, jangali kaikasya (yakwika kwakwe), 
nambo wandu wajinji ngaakukulupilila. 


60. Ambuje wenu (Allah) ni akuti: “Mumombani Une tinan'janje. Chisimu 

Jahannama ali wakunyosyeka.” 


61. Allah ni Ajula jwam'bichile chilo kuti ntulalilejemo, muusi nikuwa 
wakuloleka, chisimu Allah ni Nsyene umbone wakwatendela wandu, 
nambo wandu wajinji wangatogolela. 


62. Jwalakwe ni Allah M’mbuje gwenu, Nkugumba chindu chilichose, 
pangali nnungu jwine (jwakuwajilwa kun'galagatila) ikaweje 
Jwelepejo, ana nkugalausyidwa chinauli (kuleka yakuona)? 


63. Iyyoyopeyo ni yawatite pakugalausyidwa awala wawaliji nkugakanila 
ma Aya ga Allah (kalakala). 


64. Allah ni Ajula jwantendele litaka kuwa lyakutamilichika, liwunde 
nikuwa nsakasa, ni ampaanjiile kaoneche kenu, basi ni akakolosyisye 
kaoneche kenuko, ni ampele ichindu yambone, Jwalakwe ni Allah 
M'mbuje gwenu, basi anyakwiche (pa uchimbichimbi ni upile) Allah, 
M'mbuje jwa iwumbe yosope. 


65. Jwalakwe ni Jwaumi wandamo, pangali nnungu jwine (jwakuŵajilwa 
kun'galagatila) ikaweje Jwelepejo, basi mum’bombani Jwalakwe 
mwakunswejechesya dini Jakwe. Lumbili losope lwene alapikwe 
Allah, M’mbuje jwa iwumbe yosope. 


66. Jilani: “Chisimu une nganyisyidwe kwagalagatila awala 
wankwalumbanjila kunneka Allah payimbichilile ilosyo yakuonechela 
kuumila kwa Ambuje wangu, ni namulidwe kuti nalipeleche kwa 
M'mbuje jwa iwumbe yosope.” 


67. Jwalakwe ni Ajula juwan'gumbile jenumanja kuumila mwitaka 
(baba wenu Adam), kaneka (akun’gumbaga) kuumila mwindondwa 
lya mesi (ga walume ni wakongwe), kaneka kuumila m’chipande 
cha myasi jekamatane, kaneka akunkoposyaga n'di makandi, kaneka 
(akunnechelelaga) kuti m'biche ndema jaakomangala kwenu, kaneko 
kuti m'be wachekulupe, ni pana wane mwa jenumanja waakuwaga 
nkanayiche (ndema jauchekulu, wane namuno ndema jakomangala), 

ni (antendele yalakweyi) kuti n'jiyiche ndema jekolanjidwe 
(jakuwila jawannembele), nambo soni kuti jenumanja nkole lunda 
(lwakumanyililila kuti Allah jwapakombwele kutenda yele mpaka 
akombole kwajimusya wandu wawe). 


68. Jwalakwe ni Ajula jwaakupelekaga umi ni chiwa, sano pati asachile 
chilichose (kuti chipatikane), basi agambaga kuchisalila kuti “M'be!” 
Ni chikasawaga. 


69. Ana ngankwaona awala waakukangana pa ma Aya ga Allah? Ana 
akugalausyidwa chinauli (kuleka yakuona)? 


70. Awala waachikaaniile Chitabu (cha Qur’an), ni ayila yatwaatumiisye 
nayo Achimitenga Wetu (ya chikulupi cha Tauhidi ni yakwimuka 
m’malembe). Basi tachiika kumanyilila (ipotesi yakanila kwao). 


71. Ndema jagachiwa makongwa mu ngosi mwao, kwisa soni unyolo 
(mu ngongolo mwao) ali nkuwutidwa. 


72. M'mesi gamasemule kusyene, kaneko tachiwa nkuchomedwa 
m’Moto. 


73. Kaneko ichiwechetedwa kukwao yanti: “Ili kwapi ayila yamwaliji 
nkuiwanganya (pa kuigalagatila)?” 


74.“Kunneka Allah?” Wanganyao takajile: “Itusokonechele. (Ngwamba), 
nambo kutandila kalakose nganituweje tuli nkuchilumbanjila chindu 
chilichose (changawaga Mmwe Ambuje).” Iyyoyopeyo niyaakutiji 
Allah pakwalechelela kusokonechela achimakafili. 

75. “Yalakweyi (yaimpatile lelo m’Moto) niligongo lyanti mwaliji 
nkutwanga pa chilambo mwangawajilwa (pagalagatila isanamu ni 


kanila ya kwimuka m’malembe), ni ligongo lyanti mwaliji nkuchina.” 


76. “Jinjilani milango ja ku Jahannama, tim’be wandamo kwalakweko. 
Kaje kusakala nnope mauto ga wakulikwesya!” 


77. Basi pililani (mmwe Muhammadi £), chisimu chilanga cha Allah 
chakuonaonape. Soni kanga chitunnosye (mmwe Muhammadi ££ pa 

duniya pepano) ine mwa ayila (ipotesi) yatukwatetela kapena kumpa 
chiwa (nkanitunnosye; tiyapatepe), basi Kukwetu taachiuchisyidwa. 


78. Soni chisimu chene twatumisye Achimitenga paujo penu (mmwe 
Muhammadi E). Wane mwa jamanjao twansimbile (ngani syao), 
wane soni mwa jamanjao nganitunsimbila (ngani syao). Ni nganiyiwa 
kwa ntenga julijose yanti nikwikanacho chisimosimo ikaweje mu 
lisosa lya Allah. Sano patichiyika chilamusi cha Allah (chakwapa 
ipotesi wakanila); kuchilamulidwa mwakuonaonape, ni tachipelelwa 
jele ndemajo wakuya yaunami. 


79. Allah ni Ajula jwam’bichile jenumanja ilango kuti ine mu yalakweyo 
nyyikweleje, ni kuti ine muyalakweyo nyyilyeje. 


kuikama nkaka), nambo soni kupitila mu yalakweyo nkombolecheje 
kuyiyika isako yaili m” mitima mwenu (mpela kutwichilila misigojenu), 
nambo soni pa yalakweyo kwisa soni pa yombo nkasanyakulidwaga. 


81. Ni akunnosyaga (Allah) ilosyo Yakwe (yakulosya ukombosi Wakwe). 
Ana niyapi mu ilosyo ya Allah yankuikana? 


82. Ana ngakwendajenda pa chilambo ni kupitaga nchilola mujawelele 
mbesi ja awala wawaliji paujo pao? Waliji wajinji kwapunda 
wanganyawa (Makuraishi), nambo soni wamachili nnope, ni 
(walesile) ipasipasi (yejinji) pachilambo (mpela yakutawatawa), 
nambo nganiyakamuchisya wanganyao ya waliji nkupanganya. 


83. Basi ndema jawaichilile wanganyao Achimitenga wao ni ilosyo 
yakuonechela, watwanjile ni umanyilisi wawaliji kukwao 
(wakumanyilila ya duniya, ni kuichembulusya yawaiche nayo 
Achimitenga), ni yasyungwile wanganyao (ipato) ayila yawaliji 
nkuitenda chipongwe. 

84. Sano ndema jawaiweni ipotesi Yetu watite: “(Sano) tunkulipilile Allah 
Jumpepe, ni tuikaaniile ayila yatwaliji nkuiwanganya ni Jwalakwe (pa 
kuigalagatila).” 

85. Basi nganichiwa chanti nikwakamuchisya chikulupi chao ndema 
ja waiweni ipotesi Yetu. (Aji ni) nyendele ja Allah jajapite pa 
achikapolo Wakwe (janti naga ayikene mwa kuiona ipotesi toba jao 
nganijipocheledwaga). Ni wapelelwaga jele ndemajo achimakafili. 


IE 

S Sûrat 41. Fusswilat gs 


Mulina lya Allah, Jwaukoto wejinji, 
Jwachanasa channope. 




















1. Hd. Mîm." 


2. Chakutulusyidwa (chalakwechi) chityochele kwa (Allah) Jwaukoto 
wejinji, Jwachanasa channope. 


3. (Chalakwechi ni) Chitabu chagasalichisyidwe ma Âya gakwe, Qur’an 
jacharabu, (gasalichisyidwe ma Aya gakwe) ku wandu waakumanyilila 
(Maulama). 


. Chakupeleka abali jakusengwasya ni chakutetela, nambo wajinji 
mwa wanganyao (achimakafili) agalawiche (kujileka Qur’aniji), basi 
wanganyao ni ngaakupikana. 

. Ni akutiji: “Mitima jetu jili mu isiwilo ku yankutuwilanjilayi, ni 
m’mawiwi mwetu mwana usiiwa, soni chilikati chetuwe nomwe pana 
chakusiŵilila, basi panganyagani (yenu), nowe tukupanganya (yetu, 
pangali jwatan’jinjilile n’jakwe).” 

. Jilani (mmwe Muhammadi %%): “Chisimu une mundu mpela 
jenumanja. Ikujuwulidwa kukwangu yanti: Chisimu nnungu jwenu ni 
Nnungu Jumpepe. Basi jimilichikaani Kukwakwe, ni mum’bendeje 
chikululuko.” Sano ipotesi tiyapate akuwanganya (Allah ni isanamu). 


7. Awala wangaakutola Zaka, soni wanganyao Akhera akujikaana. 


. Chisimu awala waakulupilile ni kutendaga yambone, akwete kupata 
wanganyao malipilo gangamala. 


9. Jilani: “Ana chisimu jenumanja nkunkaana Ajula (Allah) juwagumbile 
litaka m'mowa gawili, ni nkum'bichila Jwalakwe milungu (jine 


[1] (41:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

pakujigalagatila)? Jwalakwe ni M’mbuje jwa iwumbe yosope.” 


10. Ni jwawisile mwalakwemo yakunyichisya pachanya pakwe 
(matumbi), ni walipele upile (litakalyo pakuwikapo mesi, m”mela ni 
inyama), ni jwapimilepo yakulya yakwe (yakwakwanila wakutama 
palakwepo, jwatesile yalakweyi) m"mowa ncheche gakuliingaana. 
(Yalakweyi ni yakwanila) kwa akuwusya (ya kagumbidwe ketaka ni 
yaili palakwepo). 


11. Kaneka jwasachilile gumba liwunde kutendaga lili lyosilyosipe. 
Basi niwalisalile lyalakwe kwisa soni litaka kuti: “Jisani mwakusaka 
kapena mwangasaka (kundani lilamusi Lyangu).” Inayiwiliyo yatite: 
“Tuwiiche mwaakuunda (lilamusi Lyenu).” 


12. Basi jwagakwanisye kagumbidwe kakwe kuwa mawunde nsano 
nagawili m'mowa gaŵili. Ni jwalimanyisye liwunde lililyose 
masengo gakwe. Ni twalisalalisye liwunde lya duniya ni nyali 
(ndondwa) ni kuligosa (nasyo ndondwasyo pakugasomela mashetani 
ndema jagakusaka kuja kupikanila malowe kwinani). Walakweo ni 
mpango wa (Allah) Jwamachili gakupunda, Jwakumanyilila nnope. 


13. Nambo naga akugalauka (kuleka chikulupi) basi jilani: “Nguntetela 
ya ipotesi yanti chisawu ipotesi ya wanya Adi ni wanya Samuda.” 


14. Ndema jawaichilile wanganyao Achimitenga paujo pao ni panyuma 
pao, (ni kwasalilaga yanti): “Ngasimun' galagatilaga jwinepe ikaweje 
Allah.” Wanganyao watiji: “Ambuje wetu angasache angatumisye 
Malaika (ngawa jenumanja wandu achimijetu), basi chisimu uwwe 
tukuikana yantumisyidwe nayoyi.” 


15. Sano wanya Adi ni walikwesyisye pa chilambo mwangawajilwa, 
ni watite: “Wani wakutupunda uwwe machili?” Ana nganaiona 
yanti Allah Ajula juwagumbile wanganyao nijwali Jwakwapunda 
wanganyao machili? Ni waliji wanganyao ali nkugakanila ma Aya 
Getu. 


16. Basi twatumichisye wanganyao mbungo jakusisima nnope m"mowa 

gamakungu, kuti twape kupasya ilagasyo yakwalusya pa umi wa 
duniya, sano ilagasyo ya ku Akhera niyaili yakwalusya nnope, soni 
wanganyao ngasakamuchisyidwa. 


17. Sano wanya Asamuda basi twajongwele, nambo waunonyele ungalola 
kulekangana ni chongoko, basi chakwembekenye chikokomo cha 
moto wa ilagasyo yakwalusya ligongo lya yawaliji nkupanganya. 


18. Ni twajokwele awala wawakulupilile nikuwaga ni woga 
(wakun'jogopa Allah). 


19. Ni (mwakumbusyani) lisiku lyatachisonganganyisyidwa amagongo 
wa Allah wa ku Moto, basi ni tachiwa ali nkwalidwa m’mikutula- 
mikutula. 


20. Kwikanila ndema jatachiuwichilila (Motowo) gachachonjela mawiwi 
gao, meso gao, kwisa soni mapende gao pa yawaliji nkupanganya. 


21. Ni tachiti ku mapende gao: “Ligongo chichi jenumanja 
kutuchonjela uwwe?” Galakwe gachiti: “Atuwechetekasyisye Allah 
Ajula jwaakuchiwechetesyaga chindu chilichose, Jwalakwe ni 
juwan'gumbile jenumanja kundanda kwene, soni Kukwakwe (sano) 
nkuuchisyidwa.” 


22. “Ni nganim'baga nkulisiwilila kuti gakanchonjela mawiwi genu, 
meso genu, namuno mapende genu, nambo mwaganichisyaga yanti 
Allah ngaakumanyilila yejinji mu yankutenda.” 


23. “Soni syalakwesyo ni nganisyo syenu syamwaliji nkun'ganichisya 
M'mbuje gwenu (Allah) sin'jonasile, basi ni nsyuchile kuwa 
wakupelelwa.” 


24. Basi kanga tapilile, Moto tiuwepe mauto gao, soni kanga tawende 
chinonyelo (kwa Allah kuti wakoposye ku Motoko ni kwauchisya ku 
duniya), basi nganawa wanti ni kunonyeledwa. 


25. Nitwawichile wanganyao (pa duniya pano) achimijao wangalekangana 
nao (wachishetani), basi ni wasalalichisye yaili m’bujo mwao ni yaili 
munyuma mwao, basi ni lisimichiche kukwao lilowe (lyakupata 

ilagasyo, yalyatite pakusimichika) ku mikutula jajapite paujo pao ja 
majini ni wandu. Chisimu wanganyao waliji wakwasika. 


26. Sano awala waakufuulu watite: “Ngasin’jipikanila aji Qur’aniji, soni 
n'jitendeleje masegwe (ndema jajikusoomedwa) kuti mwine m'be 
wakupunda.” 


27. Basi chisimu chene chitwape kupasya awala waakufuulu ilagasyo 
yaukali nnope, ni chitwalipile kwene malipilo gakusakala nnope, 
ligongo lya itendo yao yangalumbana yawaliji nkupanganya. 


28. Galakwego nimalipilo ga amagongo wa Allah; wauli Moto, akwete 
kupata wanganyao mwalakwemo nyumba jandamo, kuwa malipilo ga 
yaawele ali nkugakanila ma Aya Getu. 


29. Ni tachiwecheta awala wawakufuulu kuti: “Ambuje wetu! Tulosyani 
agala (makuga gaŵili) gagatusochelesye ga m’majini ni wandu, kuti 
tugawiche pasi pa makau getu, kuti gawe gapasi kusyene.” 


30. Chisimu awala waakutiji: “M'mbuje gwetu ni Allah.” Kaneko 
nikwimilichika (pa Dini), Achimalaika akwatuluchilaga (ndema 
jakuwa ni kwasalilaga kuti): “Nkajogopa soni nkadandaula, ni 
nsengweje ya Mbepo jamwaliji nkupedwa chilanga.” 


31. “Uwwe ni isyowe yenu pa umi wa duniya ni ku Akhera kwakwe, ni 
nkwete kupata jenumanja kwalakweko yatiikalaluchileje mitima jenu, 
soni nkwete kupata kwalakweko yatinkaisacheje.” 


32. (Jalakweji ni) mbiiko jakuumila kwa (Allah) Jwakululuka kusyene, 
Jwachanasa channope. 


33. Ana ninduni jwakuwecheta malowe gambone nnope kumpunda ajula 
jwaakuwilanjila kwa Allah, ni kutendaga yambone, ni kuwechetaga 
kuti: “Chisimu une ndili mwa Asilamu!” 


34. Yambone ni yakusakala ngawa nkulandana. Tyosyani (yakusakala) ni 
ayila (itendo) yaili yambone (jwantendele yakusakala mum'buchisyani 
yambone), basi n'jile sayi ajula jwapali pachilikati penumwe ni 
jwalakwe pana utinda, tawe nti chisawu nsyowe jwapantima. 

35. Nambo nganawa apedwile yalakweyo ikaweje awala waapiliile, 
soni nganawa apedwile yalakweyo ikaweje ajula jwaakwete liunjili 
lyekulungwa (lya umbone). 


36. Sano naga achintyosyaga kwene (ku masengo gambone) nkutyosya 
jwalijose jwachishetani, basi lijuuyaani mwa Allah, chisimu Jwalakwe 
ni Jwakupikanichisya, Jwakumanyilila nnope. 


37. Soni mu ilosyo Yakwe (Allah yakulosya ukombosi Wakwe); chilo ni 
muusi, kwisa soni lyuŵa ni mwesi. Ngasillisujudilaga lyuŵa namuno 
mwesi, nambo munsujudileje Allah Ajula juwaigumbile yalakweyo 
nam'baga jenumanja nkun'galagatila Jwelepejo. 


38. Sano naga wanganyao akulikwesya, basi (Allah nganawa walajile 
wanganyao), awala (Achimalaika) wali kwa Ambuje wenu 
akasanswejesyaga Jwalakwe chilo ni muusi, soni wanganyao 
wangapela. 


39. Soni mu ilosyo Yakwe (Allah yakulosya ukombosi Wakwe); niyanti 
mmwe nkasalionaga litaka lili litalele, nambo pati tutulwisye pa 
lyalakwelyo mesi (gawula) likasatenganyika ni kutulumbala, chisimu 
Ajula jwaalijimwisye ni Jwatachijimusya kwene wawe. Chisimu 
Jwalakwe pa chindu chilichose juwele Jwakombola. 


40. Chisimu awala waakugapombotasya ma Aya Getu nganawa 
asisiche Kukwetu. Ana ajula jwatakaponyedwe ku Moto ni jwajuli 
jwambone, kapena ajula jwatakaiche mwantunjelele lisiku lya 
Kiyama? Panganyani yankusaka, chisimu Jwalakwe (Allah) ichindu 
yankutenda juwele Jwakwilolechesya. 


41. Chisimu awala waachikaaniile chikumbusyo (Our'an) ndema 
jachaichilile (chitwape ilagasyo), soni chisimu chalakwecho ni 
Chitabu chakuchimbichika. 


42. Changam'bichilila unami paujo pakwe namuno panyuma pakwe, 
chakutulusyidwa kuumila kwa (Allah) Jwalunda lwakusokoka, 
Jwakulapilidwa kusyesyene. 

43. Ngaikuwechetedwa kukwenu (mmwe Muhammadi %%) ikaŵeje 
ilayiila yanakuwechetedwaga kwa Achimitenga paujo penu, chisimu 
Ambuje wenu ni Asyene chikululuko, soni ni Asyene ipotesi 
yakupoteka nnope. 


44. Soni tungajitende kuwa Our'an jangawa jacharabu, chisimu 
angatite: “Ligongo chichi ma Aya gakwe ngagakusalichisyidwa 
chenene? Ana (Chitabu nikuwa) changawa chacharabu, sano 
(Ntume nikuwa) mwarabu?” Jilani: “Chalakwecho (Chitabucho) 
kwa awala waakulupilile chiwele chongolo ni chiposyo. Sano 
awala wangakukulupilila m"mawiwi mwao mwana usiiwa, nambo 
soni jalakwe (Qur’anijo) kukwao jiwele ungalola, wanganyao 
(ngaakupikana, agambile kuwa nti chisawu) akuwilanjidwa kuumila 
pamalo pakutalichila.” 


45. Soni chisimu chene Musa twampele chitabu, basi ni wapatikene 
mwalakwemo ukangani, mwanti lingawaga lilowe lyalyalongolele 
lyakuumila kwa Ambuje wenu (Allah lyangapa ilagasyo yekulungwa 
nnope ikaweje ku Kiyama), chisimu kungajilanyidwe chilikati 
chao, soni chisimu wanganyao ali m'chikaiko chekulungwa 
chakuchikaichila chalakwecho. 


46. Jwatapanganye yambone nikuti akupanganya kwaalikamuchisya 
nsyene, soni jwatasakasye nikuti akusakasya kwalikonya nsyene, ni 
nganawa Ambuje wenu (Allah) wanti nikwatenda lupuso ata panandi 
achikapolo (Wakwe). 


47. © Kukwakwepe (Allah) ni kwaukuwuchisyidwa umanyilisi wa 
Kiyama. Soni isogosi ngaikasakopoka mu itungatunga mwakwe, 
ni ngachikasajigala chiilu chachikongwe chilichose kapena 
kuweleka, ikaweje kwa umanyilisi Wakwe (Allah), sano lisiku 
lyataakaawilanje wanganyao (Allah ni kwawusya kuti): “Ali 
kwapi wamwamwanganyaga nao wala?” Wanganyao takajile: 
“Tukummanyisya yanti pangali jwalijose mwetuwe jwaakuwichila 
umboni (wanti Mmwe nkwete wakum'bwanganya nao).” 

48. Ni tiyichasokonechela yawaliji nkuilumbanjila kalakala, ni 
tachisimichisya yanti nganakola wanganyao kwakutilila. 


49. Mundu (kafili) jwangapela kuwenda yambone (kwa Allah, Allah ni 
akumpaga nambo jwangatogolela), sano naga inkwayiye yakusakala 
basi jukasawa jwakwasa ntima, jwakata tama. 


50. Soni chisimu naga tuli tumpele kupasya ukoto wakuuma Kukwetu 
panyuma pa masausyo gagankwayiye, chisimu akasawechetaga 
kuti: “Ayi niyangune (ni jwaanguwajilwa kupata yeleyi ligongo 
lyaumanyilisi wangu), soni nganguganichisya yanti Kiyama kuwa 
nkwiima. Nambo naga timbuchisyidwe kwa Ambuje wangu, nikuti 
chisimu une tinjipata yambone Kukwakwe.” Basi tuchatagulila kwene 
awala waakufuulu yawapanganyisye, ni chitukape kupasya kwene mu 
ilagasyo yakandapala. 


51. Soni naga tuli tumpele ukoto mundu, jukasanyosyaga ni galauchila 
kumbali, nambo naga inkwayiye yakusakala, basi jukasawa ni 
maduwa gamalewulewu. 


52. Jilani: “Ana nkuiona uli najiwaga (Qur’aniji) jakuumila kwa Allah, 
kaneka jenumanja ni n'jikaanile (ana ngawa nimpotele)? Ana 
nduni jwali jwakupotela nnope kumpunda ajula jwali mu ukangani 
wakutalikangana nnope (ni yakuona)?” 


53. Chitwalosye imanyilo Yetu ku maupande (gakulekangana-lekangana 
ga kumawunde ni petaka), kwisa soni mu wanganyao achimisyene, 
mpaka imanyukuche kukwao yanti jele (Qur’aniji) jakuona. Ana 
ngaikwanila kwa M'mbuje gwenu (Allah) yanti Jwalakwejo pa 
chindu chilichose juwele Mboni? 


54. Manyililani yanti, chisimu wanganyao ali m'chikaiko pa 
yakusimangana ni M'mbuje gwao (Allah). Manyililani yanti; 
chisimu Jwalakwe (Allah) chindu chilichose juwele Nkuchisyungula 
(kwaachimanya chenene). 

Mulina lya Allah, Jwaukoto wejinji, 
Jwachanasa channope. 


1. Hd. Mîm." 
2. Ain Sin Odf.?! 


3. 


Mwele ni mwaakuuwulila (malowe) Allah Jwamachili gakupunda, 
Jwalunda lwakusokoka kukwenu (mmwe Muhammadi %%) ni 
(yawatite pakuuwula) kwa awala (Achimitenga) wa paujo penu. 


4. Iwele Yakwe (yosope) yaili kumawunde ni yaili petaka, soni Jwalakwe 


ni Jwapenani kusyene, Jwankulungwa nnope. 


. Mawunde gakusigalaga panandi kuti gapasuchepasuche pachanya 


pakwe (ligongo lyakun'jogopa Allah), niAchimalaika akuluswejesyaga 
lumbili Iwa M’mbuje gwao (Allah), ni kwawendelaga chikululuko 
wali petaka. Manyililani yanti chisimu Allah ni Jwali Jwakululuka 
kusyene, Jwachanasa channope. 


. Sano awala waalitendele (inepe) yangawaga Jwalakwe (Allah) 


kuwa akwagosa, Allah ni Nkwaasuunga wanganyao (pa itendo yao 
yangalumbana kuti chiwalipile), soni mmwe nganim'ba nkwachengeta 
jwao. 


. Iyyoyopeyo soni tun'juwulile mmwe (Muhammadi £) Qur'an 


jacharabu kuti muntetele Mama jwa misinda (Maaka) ni wali 
mungulugulu mwakwe, ni ntetele ya lisiku lyansongangano lyangali 
kayikasya ya lyalakwelyo. Likuga line lichiwa ku Mbepo sano likuga 
line lichiwa ku Moto Wakulapuka. 


[1] (42:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 


[2] (42:2) Nnole chilaaki cha Aya ja (42:1). 

. Soni Allah angasache angatesile wanganyao kuwa nkutula umpepe, 
nambo akun'jinjisyaga jwansachile mu ukoto Wakwe, sano walupuso 
nganakola nkwagosa jwalijose namuno nkwakamuchisya. 


. Ana kapena alitendele wanganyao (wanepe) wangawaga Jwalakwe 
(Allah) kuwa akwagosa? Nambotu Allah ni Nkugosa nsyesyene, 
soni Jwalakwe nijwaakwimusyaga wawe, soni Jwalakwe pa chindu 
chilichose awele Jwakombola. 


10. Sano mu chindu chilichose chankanganile, basi chiilanyo chakwe 
chili kwa Allah. (Jilani mmwe Muhammadi $): Jwalakwejotu ni 
Allah M'mbuje gwangu, Kukwakwe njegamiile, soni Kukwakwe 
nguwujila (pa kutenda toba). 


11. (Jwalakwe ni) Nkugumba mawunde ni mataka. Am'biichiile 
achiwammakwenu kuumila mu ntundu wenu (wachiwaandu), nombe 
ilango (ayiwiichiile soni) achiwammakwao (kuumila mu ntundu 
wao wachinyama), akasan’gumbaga mwakuntupiya mwalakwemo 
(kupitila mu kusimangana kwa chachilume ni chachikongwe). 
Pangali chilichose chakulandana ni Jwalakwe (Allah), soni Jwalakwe 
ni Jwakupikanichisya, Jwakulolechesya. 


12. Gawele Gakwe makiyi ga kumawunde ni petaka, akasansapangulilaga 
lisiki jwansachile, ni kunandiya (lisikilyo kwa jwansachile), chisimu 
Jwalakwe chindu chilichose awele Jwaachimanya chenene. 


13. Annamwile jenumanja mu dini yawanchisyisye Nuhu, ni ayila 
yatun’juwulile (mmwe Muhammadi ¥§), ni ayila yatwanchisyisye 
Ibrahima, Musa ni Isa, yanti: “Jimikaani dini (pakuya malamusi 
gakwe gosope), ni ngasinnekangana mwalakwemo.” Chikusile 
nnope kwa akuwanganya (Allah ni isanamu chikulupi cha Tauhidi) 
chankwawilanjila ku chalakwecho. Allah akunsagulilaga Kukwakwe 
jwaakunsaka, ni akun’jongolela Kukwakwe jwaakuwujila (Kukwakwe 
pakutenda toba). 


14. Ni nganalekangana wanganyao (Ayuda ni Akilisito pa dini syao) 
ikaweje panyuma pakwaichilila umanyilisi (wa chikulupi cha Tauhidi), 

(walekangene) ligongo lya litima lyalyaliji chilikati chao, mwanti 
lingawaga lilowe lyalyalongolele lyakuumila kwa Ambuje wenu 
(lyangapa ilagasyo yekulungwa) kwikanila ndema jekolanjidwe (ja 
Kiyama), chisimu kungajilanyidwe chilikati chao. Soni chisimu awala 
wawapedwile kuchitawala Chitabu (Taurat ni Injil) panyuma pao ali 
m'chikaiko chekulungwa chakuchikaichila chalakwe (chikulupi cha 
Tauhidi ni Usilamu). 


15. Sano kuyalakweyo (yakuya Usilamu) basi wilanjilani, ni n'jimilichiche 
(pakuya malamusi gosope ga Usilamu) mpela yantite pakulamulidwa, 
soni ngasinkuuya isako yao, ni n'ile: “Nachikulupilile chitabu 
chilichose chaatulwisye Allah, ni namulidwe kutenda chilungamiko 
chilikati chenu. Allah ni M'mbuje gwetu nambo soni M’mbuje 
gwenu. Uwwe tukwete masengo getu, nombe jenumanja nkwete 
masengo genu. Pangali ukangani chilikati chetuwe ni jenumanja. 
Allah tachitusonganganya sikati jetu, soni Kukwakwe ni kwakuujila.” 


16. Sano awala waakukangana pa ya (dini ja) Allah panyuma paakundidwa 
(dinijo ni wandu), ukangani waowo uli wangali mate kwa M’mbuje 
gwao (Allah), soni pa wanganyao pana gasabu, ni akwete kupata 
wanganyao ilagasyo yaukali nnope (lisiku lya Kiyama). 


17. Allah ni Ajula jwaatulwisye Chitabu (Qur’an) mwakuonaonape, ni 
(atulwisye soni) chilungamiko. Sano nichichi chachimmanyisye kuti 
Kiyama kuwa nkuwa jiwandichile? 


18. Akujijanguya (Kiyamajo mwachipongwe) awala wangakujikulupilila, 
nambo awala waakulupilile ni akujijogopaga, ni akumanyililaga kuti 
chisimu jalakwejo jakuonaonape. Manyililani yanti: Chisimu awala 
waakukangana pa ya Kiyama ali nkupotela kwakutalikangana nnope 
(ni yakuona). 


19. Allah ni Mpole nnope kwa achikapolo Wakwe, akumpaga lisiki 
jwansachile, soni Jwalakwe ni Jwakulimbangana nnope, Jwamachili 
gakupunda. 

20. Jwawele ali nkusachilila (ni itendo yakwe) malipilo ga ku Akhera, 
chitukan’jonjechesye pa malipilo gakwe, ni jwawele ali nkusachilila 
(ni itendo yakwe) malipilo ga pa duniya, chitumpe palakwepo 
(yayannembele kuti impate), ni ngasakola jwalakwejo ku Akhera 
liunjili lililyose (lya yambone). 


21. Kapena akwete wanganyao akwawanganya (ni Allah), wawalamulile 
mu dini yanganachisya Allah, soni lingawaga lilowe lya chilekanganyo 
(lyalyalongolele kala lyangapa ilagasyo yekulungwa ikaweje ku 
Kiyama), kungaajiilanyidwe chilikati chao, soni chisimu walupuso 
tachipata ilagasyo yakupoteka nnope. 


22. Tinchaona walupuso (lisiku lya Kiyama) ali niwoga (wakuijogopa 
ilagasyo) ligongo lya ayila (yangalumbana) yawapanganyisye, 
sano yalakwe (ilagasyoyo) ichapata kwene wanganyao. Sano 
awala waakulupilile ni kutendaga yambone, tachiwa m’Matimbe 
Gakusengwasya ga ku Mbepo, akwete kupata wanganyao 
yatakaisacheje kwa M'mbuje gwao (Allah), walakweo ni ukoto 
wekulungwa. 


23. Aji ni abali jambone jaakwasengwasya najo Allah achikapolo 
Wakwe awala waakulupilile ni kutendaga yambone. Jilani (mmwe 
Muhammadi %): “Une ngangun'juga pa wele (utengau) malipilo 
galigose, ikaweje (ngun'juga) chinonyelo (chakuunonyela une ni 
nganagasyaga pa masengo ganguga) ligongo lya ulongo (waupali 
chilikati changu ni jenumanja).” Sano jwatapanganye chambone 
chilichose, chitun’jonjechesye pa chalakwecho umbone (pa kun'dipila 
yejinji). Chisimu Allah ni Jwakululuka kusyene, Jwakutogolela nnope 
(pakulipila yejinji pa itendo yannono). 


24. Kapena wanganyao akutiji: “(Muhammadi ££) ansepele Allah unami?” 
Basi Allah angasache angasiwile mu ntima mwenu (pakun'diwasya 
yosope yanyyimanyi ya m’Qur’an ingawe mwansepele unami). Allah 
ni akufutaga yaukoleko ni kuilimbikasya yakuona ni malowe Gakwe. 
Chisimu Jwalakwe ni Jwakumanyilila yaili m” mitima. 

25. Soni Jwalakwe ni jwaakupochelaga toba kuumila kwa achikapolo 
Wakwe, ni jukusimasyaga ilemwa, soni jukumanyililaga yankutenda. 


26. Soni akwajangaga (maduwa) awala waakulupilile ni kutendaga 
yambone, ni akwajonjechesyaga mu ukoto Wakwe. Sano achimakafili 
akwete kupata ilagasyo yaukali nnope. 


27. Soni ingawe kuti Allah jwasapangulile lisiki achikapolo Wakwe, 
angasumbile mpika pachilambo, nambo kuti jukutulusyaga mu 
chipiimo chaachisachile. Chisimu Jwalakwe kwa achikapolo Wakwe 
juwele Jwaasimanya abali syosope, Jwakulolechesya. 


28. Soni Jwalakwe ni Ajula jwaakutulusyaga wula panyuma panti 
wanganyao ali akatile tama, ni jukwenesyaga ukoto Wakwe, soni 
Jwalakwe ni Nkugosa nsyesyene, Jwakulapilidwa kusyesyene. 


29. Soni mu ilosyo Yakwe (yakulosya ukombosi Wakwe), gumba kwa 
mawunde ni mataka, ni yaumi iliyose yakuulukutaga yaayijenesye 
munamuwilimo, soni Jwalakwe ya kuisonganganya yalakweyo 
patachisakapo juwele Jwakombola kusyene. 


30. Soni chipato chilichose chachimpatile, basi ligongo lya 


31. Soni jenumanja (achimakafili) nganim’ba munnepelekasyisye (Allah 
kumpa ipotesi) pa chilambo, soni nganinkola jenumanja kaligoselo 
ata nkulupusyo jwangawaga Allah. 


32. Soni mu ilosyo Yakwe (ya kulosya chindimba Chakwe kwa 
jenumanja), yombo yaikwenda m'mbwani yanti mpela matumbi 
(ukulu wakwe). 

33. Naga juli jusachile mpaka ajituulasye mbungo, ni mpaka igambe 
kuwa (yomboyo) chiimile pachanya pakwe (pa mbwani). Chisimu mu 
yalakweyo muwele mwana imanyisyo kwa jwalijose jwali jwakupilila 
nnope, jwakutogolela kwejinji. 


34. Kapena kuijonanga (yomboyo nikwamisya achinsyeneo) ligongo lya 

35. Ni akumanyilila awala waakukangana pa ma Aya Getu (yanti): 
Nganakola wanganyao kwakutilila. 


36. Sano chindu chilichose chim'bele nkupedwa, basi chigambile kuwa 
chisengwasyo (channono) cha umi wa duniya, nambo yaili kwa Allah 
ni yambone nnope soni yakwendelechela kwa awala waakulupilile, 
soni kwa M’mbuje gwao pe (Allah) akwegamilaga. 


37. Ni awala waakuliwambasyaga sambi syekulungwakulungwa (mpela 
kuwulaga mundu mwangali ligongo lyakwitichika ni Dini), kwisa 
soni yakunyalaya (mpela chikululu), soni naga ali agasabiche basi 
akasakululukaga. 


38. Ni awala wan'jitiche M'mbuje gwao (Allah pa chilichose 
chawalamwile), ni kwimikaga Swala mwakolosya, soni indu yao 
ikasawaga yakutawana mashauli sikati jao, ni ichindu yatwapele 
akasatolaga. 


39. Ni awala wanti naga uli wapatile uwwanga akasaliuchisyaga. 


40. Sano malipilo ga chakusakala ni chakusakala chanti mpela chichocho, 
nambo jwaachisimasyisye (chakusakalacho) ni kupikanganana 
(najo nkuchitendajo), basi malipilo gakwe gali kwa Allah. Chisimu 
Jwalakwe (Allah) ngaakwanonyelaga walupuso. 


41. Sano chisimu jwaaliuchisye panyuma pa uwwanga waatendeledwe, 
basi pa wanganyao pangali litala (lyakwagambila). 


42. Nambo litala (lyachigambilo) lili pa awala waakwatenda lupuso 
wandu ni kutendaga uwwanga pa chilambo mwangawajilwa, 
wanganyao akwete kupata ilagasyo yakupoteka nnope. 


43. Nambo chisimu jwaapilile, ni kululuka, chisimu yalakweyo ni yaili 
kwene mu ichindu yakusosekwa kuwichila ntima. 


44. Sano jwaakunnechelela Allah kusokonechela, basi nganakola 
nkun'gosa panyuma pakwe. Ni tinchaona walupuso ndema jatachiiona 
ilagasyo achitiji: “Ana pana litala lyakuujila (ku duniya)?” 

45. Ni tinchaona wanganyao ali nkupelechedwa ku walakwe (Motowo), 
ali atetewele ligongo lya kunyosyeka, ali nkulola ni liso lyakusisa 
(chamunjenje meso). Sano awala wawakulupilile tachiti: “Chisimu 
wakwasika ni awala waalijasikasyisye (Mbepo) achimisyene kwisa 
soni mawasa gao (lelo) lisiku lya Kiyama (ligongo lya itendo yao 
yangalumbana yawaliji nkutenda ku duniya), manyililani yanti; 
chisimu walupuso tawe mu ilagasyo yakwendelechela.” 


46. Soni ngasakola wanganyao akwagosa waliose watachachenjela 
jwangawaga Allah. Sano jwannechelele Allah kusokonechela, basi 
nganakola litala lililyose (lyakongochela pa duniya ni kokochela ku 
Akhera). 


47. Mun'jitikani M’mbuje gwenu (Allah), nkaniliyiche lisiku lyakuumila 
kwa Allah lyangali jwakuliusya. Ngasinkola wanganyammwe 
kwakutilila lyele lisikulyo, soni ngasinkola kaanila kulikose (pa 
yamwapanganyisye). 


48. Sano naga akugalauka (kuleka chikulupi cha Tauhidi), basi 
nganituntumisya (mmwejo Muhammadi #£) kuwa jwakwalolela 
wanganyao, nganiyiwa kukwenu ikaweje kulungusya utenga. Soni 
chisimu Uwwe tuli tumpele mundu kupasya ukoto kuumila Kukwetu, 
akasausengwelaga (mwangali kutogolela), nambo naga chapatile 
chakusakala chilichose ligongo lya yagalongwesye makono gao, basi 
chisimu mundu jukasawa jwakufulu. 


49. Uwele wakwe Allah uchimwene wa kumawunde ni petaka. 
Jukasagumba yajukusaka. Akumpaga jwansachile wanache 
wachikongwe, ni akumpaga jwansachile wanache wachilume. 


50. Kapena kwawanganya wanache wachilume ni wachikongwe (kwa 
mundu jumo), ni akuntendaga jwansachile kuwa jwangaweleka. 
Chisimu Jwalakwe ni Jwakumanyilila nnope, Jwakombola kusyene. 


51. Soni nganiyiwa kwa mundu yanti ni kum'bechetekasya jwalakwejo 
Allah, ikaweje ni malowe gakuuwulidwa (mu ntima mwakwe), 
kapena kusyeto kwa chakusiwilila (gambaga kupikana malowe ga 

Allah mwangali kum'bona), kapena kuntumisya Ntenga (Jibulilu) 
basi ni kun'juwulila yaakuisaka (Allah) kwa lisosa Lyakwe. Chisimu 
Jwalakwe ni Jwapenani kusyene, Jwalunda |wakusokoka. 


52. Iyyoyopeyo soni tun'juwulile mmwe (Muhammadi #£) malowe 
(Our'an) kwa ulamusi Wetu. Nganimmanyililaga kuti Chitabu ni 
chichi namuno chikulupi. Nambo tujitesile jalakwe (Qur’an) kuwa 
lilanguka lyatukun’jongolela nalyo jwatukunsaka mwa achikapolo 
Wetu. Soni chisimu mmwe (Muhammadi ££) nkongolelaga kwene 
kwitala lyagoloka. 


53. Litala lya Allah Ajula jwaili Yakwe (Jikape yosope) yaili kumawunde 
ni yaili petaka. Manyililani yanti kwa Allah ikuujila ichindu yosope. 

S] Sûrat 43. Az-Zukhruf 


Mulina lya Allah, Jwaukoto wejinji, 
Jwachanasa channope. 














1. Hd. Mim.!! 
2. Nguchilumbila Chitabu (cha Qur’an) chakusalichisya. 


3. Chisimu Uwwe tujitesile jalakweji kuwa Our'an jacharabu kuti 
jenumanja mpate kugataga mu lunda (mate gakwe chenene). 


. Soni chisimu jalakwe (Qur’an) m’Mama jwa chitabu (Al-Lauh Al- 
Mahfûz) jwali Kukwetu jili japenani kusyene, jegumbale lunda 
lwakusokoka. 


. Ana tuntyochesye wanganyammwe chikumbusyo (Qur’an) kutyosya 
kwene (kwakuleka kunnamula ni kunkanya najo) ligongo lyanti n'di 
wakusumba mpika (pa ungalumbana)? 


6. Ana Achimitume walingwa watwatumiisye mu (wandu) wandanda! 


7. Soni nganiwaichililaga ntume jwalijose ikaweje waliji nkuntenda 
chipongwe. 


. Basi ni twajonasile (wandu wakala) wakupelenganya nnope 
machili kwapunda wanganyao (Makuraishi), ni ipite ilandanyo ya 
(wandu) wandanda (yawatite kapedwe ilagasyo nambo Makuraishi 
ngagakukulupilila). 


9. Soni naga n'di mwawusyisye kuti: “Ana nduni juwagumbile mawunde 
ni mataka?” Chisimu tajile: “Jwagagumbile (Allah) Jwamachili 
gakupunda, Jwakumanyilila nnope.” 


10. Ajula jwantendele litaka kuwa chakutandika, ni am'bichile palakwepo 
matala kuti jenumanja n’dijongolele kwakuja. 


[1] (43:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

11. Ni Ajula jwaatulwisye kuumila kwinani mesi mwan'dingo 
(wakuwajilwa), basi ni tujimwisye nago chilambo chachiwe, 
iyyoyopeyo soni tinchikoposyedwa (m’malembe). 


12. Ni Ajula jwaagumbile chachilume ni chachikongwe mu ichindu 
yosope, ni am'bichile yombo ni ilango yankuikwela. 


13. Kuti ntamilichicheje pa migongo pakwe, kaneka ni nkumbuchileje 
chindimba cha M’mbuje gwenu (Allah) pati ntamilichiche pachanya 
pakwepo, ni kuwechetaga kuti: “Kuswejela ni Kwakwe Ajula 
(Allah) jwaatujepepachisye achi, soni uwwe nga nganitukombola 
kulumbikana nacho (mwamachili getu).” 


14.“Soni chisimu uwwe kwa Ambuje wetu (Allah) chituwujile kwene.” 


15.Niam’bichile (Allah) mwa achikapolo Wakwe chipande (pakuwecheta 
kuti: Achimalaika wanache wa Allah). Chisimu mundu ni mmakaani 
jwakuonechela. 


16. Kapena (Allah) alitendele wanache wachikongwe mu yaagumbile, 
sano jenumanja ni ansagulile wanache wachilume? 


17. Soni naga jumo jwao juli jupedwile abali ja ayila yannandanyichisye 
(Allah) Jwaukoto wejinji (yakola mwanache jwankongwe), basi 
ngope jakwe jikasapiilila, soni gakasan’ gumbala madandausi. 


18. Ha! Ana jwaaleledwe mu ipeto, soni jwalakwe pa ukangani nganijuwa 
juwechete mwakupikanika (ni jwankumpa Allah, wali wanache 
wachikongwe)? 


19. Ni agatesile Malaika gagali achikapolo wa (Allah) Jwaukoto wejinji 
kuwa achakongwe. Ana wakuweni gumbidwa kwao? Umboni wao 
tiulembedwe, ni tachiwusyidwa. 


20. Ni akutiji: “(Allah) Jwaukoto wejinji angasache (kuti tukagalagatila 
isanamu) nga nganituigalagatila.” Nganakola wanganyao umanyilisi 
uliose pa yele (yaakuwechetayo), nganawa wanganyao ikaweje 
agamba kusepelela unami basi. 

21. Kapena twapele wanganyao chitabu nkanichiwe achi (cha Qur’an), 
sano wanganyao ni akulikamulichisya mu chalakwecho (akuipata 
mwalakwemo yaakuwechetayo)? 


22. (Ngwamba), nambo akutiji: “Chisimu uwwe twasimene achatati 
wetu ali pa nyendele ja dini (jagalagatila isanamu), sano uwwe nowe 
tukulondola sajo syao.” 


23. Soni iyyoyopeyo nganitutumisyeje paujo penu (mmwe Muhammadi 
Æ) m'musi uliose nkutetela jwalijose, ikaweje wawechetaga 
wakulipatila wao kuti: “Chisimu uwwe twasimene achatati wetu ali 
pa nyendele ja dini (jagalagatila isanamu), sano uwwe nowe tukuya 
sajo syao.” 


24. (Nkutetela jwao) jwatite: “Namuno kuti nam'bichilile ni (nyendele) 
jakongoka nnope kupunda jamwasimene nao achatati wenu 
(tinkuyejepe nyendele ja achatati Wwenujo)?” Wanganyao watite: 
“Chisimu uwwe yantumisyidwe nayoyi tukuikaana.” 


25. Basi ni twapele ipotesi wanganyao. Basi nnole mujawelele mbesi ja 
akukanila! 


26. Soni (kumbuchilani) katema kajwawechete Ibrahima kwa babagwe ni 
wandu wakwe kuti: “Chisimu une ndalikangene nayo yankuigalagatila 
jenumanja.” 


27. “Ikaweje Ajula (Allah) juwangumbile, basi chisimu Jwalakwe 
tanjongole.” 


28. Ni jwalitesile lyele (lilowe lya Tauhidilyo) kuwa lilowe 
lyakwendelechela mu uwelesi wakwe kuti wanganyao awujileje (ku 
lyele lilowelyo ndema ni katema). 


29. Nambo nasengwasyisye wanganyawa ni achatati wao (pangapa 
ilagasyo chitema), mpaka yaichiiliile yakuona (Qur’an) ni Ntenga 
jwakusalichisya (Muhammadi ££). 

30. Sano ndema ja yaichiiliile yakuona (Qur’an) watite: “Awu ni usawi, 
soni chisimu uwwe walakwewu tukuukaana.” 

31. Ni watite: “Ligongo chichi ngatulusyidwa aji Qur’an kwa mundu 
jwankulungwa jwa m’misi jiwili (Maaka kapena Twaif)?” 


32. Ana wanganyao ni waakugawanya ukoto wa Ambuje wenu? Uwwe 
tugawenye sikati jao yakulamila yao pa umi wa duniya, ni twanyakwile 
wane mwa jamanjao mauchimbichimbi pachanya pa wane, kuti wane 
mwa jamanjao watende wane kuwa wamasengo wao. Sano ukoto wa 
Ambuje wenu (Allah jajili Mbepo) niwauli wambone nnope kupunda 
ya (duniya) yaakusonganganya. 


33. Soni ingawaga kuti wandu mpaka awe nkutula umpepe (wachikafili), 
wandu waakunkaana (Allah) Jwaukoto wejinji tungawichile misakasa 
ja silifa ja majumba gao, kwisa soni makwelelo gaakasakwelelaga 
(nombe nago kuwa gasilifa). 


34. Ni majumba gao gakakwete matanga (gasilifa), kwisa soni itengu 
yauchimbichimbi yaakwegamagapo (ikaliji yasilifa). 


35. Ni yakusalalisya yagolodi. Nambo yosope yeneyo nga nganiyiwa 
chilichose ikaweje chisengwasyo cha umi wa duniya, sano Akhera 
jajili kwa Ambuje wenu ni jawakun'jogopa (Allah pe). 


36. Sano jwatagalauche kuleka kunkumbuchila (Allah) Jwaukoto wejinji 
(pakujikwanjila Qur’an), chitum'bichile shetani jwatawe n'jakwe 
jwangalekangana najo. 


37. Soni chisimu galakwe (mashetani) gakwasiwililaga jamanjao 
kwitala (lyagoloka), ni akuganichisyaga kuti chisimu wanganyao ali 
wakongoka. 


38.K wikanilandemajatachituichilila (lisikulyaKiyama, nikwinjisyidwaga 
ku Moto) tachiti (pakunsalila shetani): “Ha! Nabolaga chilikati 
changune nomwe ungapagwe nkuuli wa chilikati cha kungopoko ni 
kungapililo.” Kaje kusakala n’jakwe jwangalekangana najo jwakwe! 


39. Soni ngakunkamuchisya lelo kuwa kwenu yalumo mu ilagasyo 
(jenumanja ni mashetani genu), ligongo lya lupuso Iwamwalitendele 
(pagalagatila isanamu). 

40. Ana mmwe (Muhammadi £) mpaka mwapikanasye asiiwa, kapena 
kwajongolela wangalola ni wali mkupotela kwakuonechela? 


41. Sano naga tuntyosye kwene (m’duniya muno nkanitunnosye ilagasyo 
yao), basi (nkakayichila ya kwalagasya kwao), chisimu Uwwe 
wanganyao tuchauchisya mbusyo (syakupoteka nnope). 


42. Kapena chitunnosye kwene (ni meso genu nkanim'bwe) ayila 
(ilagasyo) yatwapele chilanga, basi chisimu Uwwe tukwete ukombosi 
pa wanganyao. 


43. Basi ikamulisyani ayila yayijuwulidwe kukwenu (mmwe Muhammadi 
25), chisimu mmwejo n'di petala lyagoloka. 


44. Soni chisimu jalakwe (Qur’an) jiwele chikumbusyo kukwenu ni kwa 
wandu wenu, ni tinchiyika kuwusyidwa (ya jalakwe). 


45. Soni mwawusyani (mmwe Muhammadi 4) watwatumisye paujo 
penu mwa Achimitenga Wetu kuti: “Ana twawisile milungu jine 
jangawaga (Allah) Jwaukoto wejinji kuti jigalagatilweje?” 


46. Soni chisimu twantumisye Musa ni ilosyo Yetu kwa Firiauna ni nduna 
syakwe, basi ni jwatite: “Chisimu une ni Ntenga jwa M'mbuje jwa 
iwumbe yosope.” 


47. Basi katema kajwaichilile ni ilosyo Yetu, jele ndemajo wanganyao 
waliji nkuiseka. 

48. Ni nganitwalosyaga chilosyo chilichose ikaweje chaliji chekulungwa 
kupunda chijakwe (chapaujo pakwe), ni twakwembekenye ni ilagasyo 
kuti awujile (Kukwetu). 


49. Ni watite: “E wao chensawi! Tuwendelani kwa Ambuje wenu ligongo 
lya chilanga Chakwe chawatawene namwe (chanti chatutyochesye 
ilagasyo naga tukulupilile), chisimu uwwe chitujongoche.” 


50. Nambo ndema jatwaliji nkwatyochesya ilagasyoyo, papopo 
wanganyao waliji nkukasa chilanga mwanakamo. 

51. Ni jwagombelesye Firiauna ku wandu wakwe juchitiji: “E wandu 
wangu! Ana nganiuwa wangu uchimwene wa Misra, ni asi sulo 
syasikujilima chapasi pangu (nganisiwa syangu)? Ana ngankulola?” 


52. “Kapena une ni jwandi jwambone nnope kumpunda aju (Musa) 
jwakunyosyeka, soni jwangaŵa nkupakombola kuwecheta 
mwakupikanika chenene?” 


53. “Nambi uli ngaponyeledwa jwalakwe ibangili yagolodi, kapena 
Malaika kwika pamo ni jwalakwe ni kunkuyaga (palipose pajukwenda 
naga juli ntume nsyesyene)?” 


wanganyao waliji wandu wakunyosya. 


55. Basi ndema jawatupikasyisye ntima, twapele ilagasyo, ni twamisyisye 
wosope wene. 


56. Basi ni twatesile kuwa akulongolela (kupedwa ipotesi, kuti awe 
chamuko) nambo soni chilandanyo ku wakwisa munyuma. 


57. Sano ndema ja chapelechedwe chilandanyo cha (Isa) mwanache jwa 
Maryam, papopo wandu wenu wachisechile mwakwesya malowe. 


58. Ni watite: “Ana milungu jetu ni jajili jambone kapena jwalakwe 
(Isa)?” Nganapeleka chele chilandanyocho kukwenu ikaŵeje 
mwakutatawanape, nambo wanganyao ni wandu amakaani. 


59. Nganawa jwalakwe (Isa) ikaweje kapolo jwatwampele ukoto (wa 
Utume), ni twantesile kuwa chilandanyo ku wanache wa Israila 
(chakulosya ukombosi Wetu, pakupagwa jwangali babagwe). 


60. Soni tungasache tungatesile Achimalaika kuwa wawinjila pa chilambo 
mmalo mwa jenumanja (panyuma pakun'jonanga). 


61. Soni chisimu jwalakwe (Isa) ni chimanyilo cha Kiyama (kwika kwa 
Isa kumbesi kwa duniya kuchilosya kuti Kiyama jiwandichile), basi 
ngasinkaichila ata panandi ya yalakweyo, ni munguye Une (Allah), 
ali ni litala lyagoloka. 

62. Soni akansiwilikanganya ata panandi shetani, chisimu jwalakwe 
kukwenu ni mmagongo jwakuonechela. 


63. Sano ndema jajwaiche Isa ni ilosyo yakuonechela, jwatite: 
“Nam'bichilile ni lunda Iwakusokoka (utume), nambo soni kuti 
nannondechesye ine mwa ayila yankutindana pa yalakweyo, basi 
mun'jogopani Allah ni mumbikanile une.” 


64. “Chisimu Allah ni M'mbuje gwangu soni M’mbuje gwenu, basi 
mun'galagatilani, ali ni litala lyagoloka.” 


65. Sano mikutula (jachikilisito) jatindene chilikati chao (pa ya 
Isa, wane kutiji: nnungu, wane: mwanache jwa Nnungu, wane: 
jumpepe mwa milungu jitatu). Basi ipotesi niyao awala walitesile 
lupuso (pakunnambuchisya Isa ikaliyo, takapate) ilagasyo ya lisiku 
lyakupoteka kusyene. 


66. Ana akwembecheya inepe yangawaga Kiyama kuti jaichilile 
mwachisupuchisya wanganyao akakumanyilila? 

67. Asyowe lyele lisikulyo tachiwengana wane ni wane, ikaweje wawoga 
(wakun'jogopa Allah). 

68. (Ichiwechetedwa ku wakulupilila kuti): E achikapolo Wangu! 
Ngam’ba ni woga lelo, soni jenumanja ngan’dandaula. 


69. Awala wawakulupilile ma Aya Getu ni kuwa Asilamu. 


70. Jinjilani ku Mbepo, jenumanja ni achiwammakwenu wakwe tim'be 
nkusengwasyidwa. 


71. Tisikaweje silinkwasyungula mbale syagolodi kwisa soni migao 
(jagolodi), ni timukawe mwana mwalakwemo yatiyikalaluchileje 
mitima, ni kusengwasya meso, soni jenumanja mwalakwemo tinkawe 
wandamo. 


72. Soni jalakweji ni Mbepo ajila jampedwile kujitawala ligongo lya 
ayila yamwaliji nkupanganya. 





Surat 43. Az-Zukhruf 602 Juzu 25 


73. Nkwete kupata jenumanja mwalakwemo isogosi yejinji yatin’dyeje. 
74. Chisimu akulewa tachiwa wandamo mu ilagasyo ya Jahannama. 


75. Ngasapedwa lipesa lyakupumula, nambo soni wanganyao tachiwa 
wakata tama mwalakwemo (jakupata yambone iliyose). 


76. Ni nganitwatenda lupuso Uwwe, nambo wanganyao ni wawaliji 
nkulitenda lupuso. 


77. Ni tachim'bilanga (nkuwusunga Moto kuti): “E Malik! Ambuje wenu 
(Allah) agambe kutupa chiwa (kuti tupumule ku ilagasyoyi).” (Malik) 
tachiti (pakwanga panyuma pakupita yaka sausande): “Chisimu 
jenumanja tintame (m’mumu).” 


78. Chisimu pamasile patum’bichilile ni yakuona, nambo wajinji mwa 
jenumanja yakuonayo akuichima. 


79. Kapena wanganyao atawikenye malindi (gakusaka kum'bulaga 
Muhammadi %%)? Basi chisimu Uwwe nowe tutawikenye 
(yakuwesesya malindi gaogo). 


80. Kapena akuganichisya yanti Uwwe ngatukupikana asili syao ni 
mitemela jao? Kwapi! (Tukupikana twachimisyewe), ni Achimitenga 
Wetu (Achimalaika) ali kukwao, akulemba. 


81. Jilani (mmwe Muhammadi 4%): “Ingawe kuti (Allah) Jwaukoto 
wejinji jwana mwanache, basi une ngaliji jwandanda kun’ galagatila.” 


82. Aswejele M’mbuje jwa kumawunde ni petaka, M’mbuje jwa Arishi 
(Chindanda Chaulungu) ku yaakusimba (achimakafili yanti Allah 
jwana mwanache). 


83. Basi mwalekani agambeje kuweweta yangali mate ni kupita 
nching'anda mpaka chasimangane nalyo Lisiku lyao alila lyaakuwa 
ali nkupedwa chilanga (cha kwisa kwakwe). 


84. Soni Jwalakwe (Allah) ni Ajula jwali Jwagalagatidwa kwinani, ni 
Jwagalagatidwa petaka, soni Jwalakwe ni Jwalunda lwakusokoka, 
Jwakumanyilila nnope. 

85. Soni anyakwiche (pa uchimbichimbi ni upile) Ajula (Allah) jwauli 
Wakwe uchimwene wa kumawunde ni petaka ni yaili chilikati chakwe, 
soni Kukwakwe ni kwauli umanyilisi wa Kiyama, soni Kukwakwe 
tinchiuchisyidwa. 


86. Soni awala wakwalumbanjila wangawaga Jwalakwe (Allah) 
nganakola machili gakuchondelela, ikaweje jwaatendele umboni 
yakuona aku achimanyililaga. 


87. Soni naga n'di mwawusyisye kuti: Nduni juwagumbile wanganyao? 
Chisimu chene tajile: “Allah.” Nambi akugalausyidwa chinauli 
(kwakuleka kun' galagatila Juwaagumbile)? 


88. Soni uwechete wakwe (Muhammadi #£ ndawi ni katema ukuwa 
wanti): “E Ambuje wangu! Chisimu wanganyawa ni wandu 
wangaakukulupilila (kwali ndende nao chichi)!” 


89. Basi mwalekani, ni m’becheteje (malowe ga) ntendele. Basi sampano 
tayimanye (yakuyichisya ya ukafili wao).!"! 





[1] (43:89) Chilamusi cha aji Âyaji chafutidwe pakutuluka Aya ja (9:5) jakundisya 
kumenyana nao ngondo. 

S Sûrat 44. Ad-Dukhân gs 


Mulina lya Allah, Jwaukoto wejinji, 
Jwachanasa channope. 




















1. Hd. Mîm.” 

2. Nguchilumbila Chitabu (cha Qur’an) chakusalichisya. 

3. Chisimu Uwwe tujitulwisye jalakwe (Qur'an) m'Chilo Chaupile, 
chisimu Uwwe tuele Akutetela. 


4. Mu chele (chilochi) chikasawichidwaga m’mangwakwe chindu chilichose 
chalunda Iwakusokoka."” 


5. Kwa ulamusi wakuuma Kukwetu, chisimu Uwwe tuwele Wakutumisya 
(Achimitenga). 

6. Kuwa ukoto wakuumila kwa Ambuje wenu (Allah), chisimu Jwalakwe 
ni Jwakupikanichisya, Jwakumanyilila nnope. 

7.M' mbuje jwa kumawunde ni petaka ni yaili chilikati chakwe, nam'baga 
jenumanja n'di wakusimichisya (chikulupi chenu tinsimichisye yele). 

8. Pangali nnungu jwine (jwakuwajilwa kun'galagatila) ikaweje 
Jwelepejo, jukupelekaga umi ni chiwa, M’mbuje gwenu nambo soni 


M’mbuje jwa achatati wenu wandanda. 


9. Nambo wanganyao (achimakafili) ali m'chikaiko, agamba ng'anda 
(pakuya isako yao yakusakala). 


10. Basi lijembecheyani lisiku lyalichiyika liwunde ni lyosi lyakuloleka. 


[1] (44:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 


[2] (44:4) Ichindu yalunda Iwakusokoka yakwe mpela: kupagwa kwa wandu kwisa 
soni iwumbe yakulekanganalekangana, kuwa kwao, kupedwa malisiki, kupedwa 
makungu ni ine yosope yakwapata achiiwumbe mu chaka chosope chachikwika, 
mpela muwapanjiile Allah kalakala. 

11. Lyalichawunichila wandu, (ni tachiti): “Ayi ni ilagasyo yakupoteka 
nnope.” 

12. “Ambuje wetu! Tukungunukulilani ilagasyo, chisimu uwwe chituwe 
wakulupilila.” 


13. (Ana lelo) kumbuchila chikwakamuchisye chichi wanganyao, 
kutendaga pamasile pajwaichilile Ntenga jwakusalichisya! 


14. Kaneka wantundumalile ni watite: “Jutekwiganyisyidwa (yalakweyi, 
ngawa yakutyochela kwa Allah, nambo soni) jwamasoka.” 


15. Chisimu Uwwe tuli tutite tunkungunukulile ilagasyo panandipe, 
chisimu wanganyammwe mpaka m'bujile (ku ukafili wenu). 


16. (Mwakumbusyani) lisiku lyatuchikwembekanya kwembekanya 
kwekulungwa (pakupeleka ipotesi kwa achimakafili), chisimu Uwwe 
ni wakuusya mbusyo (syakupoteka kusyene). 

17. Soni chisimu chene nkanayiche wanganyao (Makuraishi) twalinjile 


mayeso wandu wa Firiauna, ni jwaichilile Ntenga jwakuchimbichika 
(Musa). 
18. (Ni jwatite): “Mumbani achikapolo wa Allah (wanache wa Israila), 


chisimu une kukwenu ni Ntenga jwakulupichika.” 


19. “Soni ngasin'dikwesya kwa Allah, chisimu une tinam’bichilile nao 
umboni wakuonechela.” 

20. “Soni chisimu une nalijuyiye mwa (Allah) M’mbuje gwangu jwali 
soni M’mbuyje gwenu kuti ntakwika mwamusomile maganga.” 

21. “Nambo naga ngankungulupilila, basi mumambalani 
(ngasimunagasya).” 

22. (Nambo wantendele uwwanga), basi ni jwaŵilasile Ambujegwe 
(Allah juchitiji): “Chisimu wanganyawa ni wandu wakulewa, (ndende 
nao chichi)?” 


23. (Allah wansalile kuti): “Basi wigulani ni achikapolo Wangu chilo, 
chisimu wanganyammwe tinkuuyidwe.” 

24. “Soni jilekani mbwani jili mujiwelelepemo (duu chilekanganile), 
chisimu wanganyao ni asilikali watamisyidwe.” 


25. Ana migunda jilingwa jawajilesile ni achitutumule! 
26. Ni mimela ni pamalo pambone! 
27. Ni chindimba (chekulungwa) chawaliji nkulisengwachisya nacho! 


28. Mwele (ni muyawelele), ni twapele kuitawalila yalakweyi wandu 
wane (wanache wa Israila). 


29. Ni nganikwalilila wanganyao kwinani ni pasi,!! nambo soni nganawa 
wakupedwa lipesa (lyakutendela toba). 


30. Soni chisimu twajokwele wanache wa Israila ku ilagasyo yakwalusya. 


31. Yakuumila kwa Firiauna, chisimu jwalakwe jwaliji jwakulikwesya, 
(soni jumpepe) mwa akusumba mpika. 


32. Soni twasagwile wanganyao (wanache wa Israila) pa umanyilisi 
kuipunda iwumbe yosope (yandawi jao). 

33. Ni twapele ilosyo yayaliji nkati mwakwe mayeso gakuonechela. 

34. Chisimu wanganyawa (Makuraishi) akutiji: 


35. “Pangali chinechakwe ikaweje chiwa chetu chandanda (pechi 
chatukuwaga chachili chipelela chetu), soni nganituwa uwwe 
wakwimusyidwa (m”malembe).” 

36. “Basi ikani nao achatati wetu (wawawile kalakala) nam'baga 
jenumanja nkuwecheta yakuona (kuti kwana kwimuka m’malembe).” 

37. Ana wanganyao (Makuraishi) niwali wambone, kapena wandu wa 
Tubba'i (wa ku Yemeni), ni awala wapaujo pao? Twajonasile (wosope 
weneo), chisimu wanganyao waliji wakulewa. 


[1] (44:29) Akusimulila Ibn Jarir At-Twabari yanti: Ibn Abbâs «$ watite: “Pati awile 
mundu jwakulupilila, gakusan'dililaga malo ga petaka gajwaliji nkusujudupo, nambo 
soni ukusan’dililaga nnango wakumawundwe wagaliji nkupitilapo masengo gakwe 
gambone, kutendaga malo galakwega ngagakasan'dililaga mundu kafili.” (Nnole mu 
Tafsir ja At-Twabari). 

38. Soni Uwwe nganitugumba mawunde ni mataka kwisa soni yaili 
chilikati chakwe mwamasanje. 


39. Nganituigumba yele iwiliyi ikaweje mwakuonaonape, nambo wajinji 
mwa wanganyao ngakumanyilila. 


40. Chisimu lisiku lyachiilanyo, ni ndema jao wosope wene (jajiwichidwe 
jakwapela ipotesi). 


41. Lisiku lyangakamuchisya jwaulongo kwa nnongo n'jakwe chindu 
chilichose, nambo soni wanganyao ngasakulupusyidwa. 


42. Ikaweje watachatendela chanasa Allah, chisimu Jwalakwe ni jwali 
Jwamachili gakupunda, Jwachanasa channope. 


43. Chisimu chitela cha Zakkuum, 

44. Niyakulya ya wakulemwa. 

45. Yanti mpela ntofu wenyelenyenduche, yaikasemuleje m’matumbo. 
46. Chisawu kasemule ka mesi gamoto nnope. 


47. (Kuchiwechetedwa yanti): “Munkwembekanye, 
munkwekwelemechesye pakatikati pa Moto Waukali.” 


48. “Kaneka mpungulile pachanya pa ntwe wakwe ilagasyo ya mesi 
gamasemule nnope.” 


49. (Tachisalilidwa mwakuchindimbulidwa kuti): “Pasyani, chisimu 
mmwe ni wan'di wamachili gakupunda, wakuchimbichika nnope.” 


50. “Chisimu ayi ni ayila yamwaliji nkuikaichila.” 
51. Chisimu wawoga (wakun’jogopa Allah) tachiwa pamalo gantunjelele. 
52. Ku Matimbe ga ku Mbepo, ni achitutumule. 


53. Takawaleje (nguwo sya) silika jwakuwewela ni silika jwakandapalila, 
(ali atemi) mwakulolegana. 


54. Mwele (ni muyichiwela), ni tuchalombekasya ni achimmasyeto 
wameso gakulanguka soni gekulungwa mwakusalalila. 

55. Takawilasyeje mwalakwemo ntundu uliose wa isogosi mwantunjelele. 


56. Ngasaja kupasya chiwa mwalakwemo ikaweje chiwa chao chandanda 
(cha pa duniya), ni taakaagoose ku ilagasyo ya Moto Waukali. 


57. Kwa ukoto wakuumila kwa Ambuje wenu (Allah), chisimu 
kwalakweko ni kupunda kwekulungwa nnope. 


58. Basi chisimu tujijepepesye (Qur’aniji) mu chiwecheto chenu (mmwe 
Muhammadi ££) kuti wanganyao akumbuchile. 


59. Basi jembecheyani, chisimu nombe nao (achimakafilio) 
akwembecheya (sampano tamanyukuche jwakonasika). 








Sûrat 45. Al-Jâthiyah Juzu 25 


S Sûrat 45. Al-Jâthiyah gs 


Mulina lya Allah, Jwaukoto wejinji, 
Jwachanasa channope. 




















1. Hd. Mîm." 


2. Kutulusyidwa kwa Chitabu (Quran) kukuumila kwa Allah, Jwamachili 
gakupunda, Jwalunda lwakusokoka. 


3. Chisimu kumawunde ni petaka kwana ilosyo kwa wandu wakulupilila 
(yakulosya kuti Allah apali). 


. Ni mu kagumbidwe kenu, ni yawumi iliyose yakuulukutaga 
yaakuijenesya (Allah) iwele ilosyo kwa wandu waakusimichisya 
(chikulupi chao). 


. Ni kupisyangana kwa chilo ni muuusi, ni lisiki (wula) lyatulwisye 
Allah kuumila kwinani basi ni kusyuchisya nalyo litaka panyuma 
pakuwa kwakwe, ni kujigalausyagalausya mbungo, iwele ilosyo kwa 
wandu waakwete lunda. 


6. Galakwega ni ma Aya ga Allah gatukunsoomela (mmwe Muhammadi 
4g) mwakuonaonape, ana ni nganichi jatajikulupilile panyuma pa 
(kunkanila) Allah ni ma Aya Gakwe? 

7. Ipotesi niyakwe jwalijose jwakulukanya unami nnope, jwasambi 
syejinji. 

8.Jwaakupikanaga ma A ya gaAllah gali nkusoomedwakukwakwe, kaneka 
ni jukanganichilaga (kupanganya yakanyisyidwa) mwakulikwesya nti 
chisawu nganijugapikana (ma Ayago), basi mumpani abali ja ilagasyo 


yakupoteka nnope. 


9. Soni naga ali achimanyi chindu chinechakwe chakuumila m”ma Aya 


[1] (45:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

Getu, akasachitendelaga chipongwe, wanganyao akwete kupata 
ilagasyo yakwalusya. 


10. Paujo pao pana Jahannama, soni yawapanganyisye ngaija 
kwakamuchisya chilichose, namuno ayila yawalitendele kuwa 
yakwagosa kunneka Allah, soni akwete kupata wanganyao ilagasyo 
yekulungwa nnope. 


11. Aji (Qur’an) jiwele chongolo, sano awala waagakaanile ma Aya ga 
M’mbuje gwao akwete kupata ilagasyo yakunyalaya ni kupoteka 
kusyene. 


12. Allah ni Ajula jwan'jepepachisye mbwani, kuti yombo ijendeje 
mwalakwemo kwa ulamusi Wakwe, ni kuti nsosejesoseje ukoto 
Wakwe, ni kuti jenumanja m’be wakutogolela. 


13. Ni an'jepepachisye yaili kumawunde ni yaili petaka yosope yene 
ikuumila Kukwakwe, chisimu mu yalakweyo muwele mwana ilosyo 
kwa wandu waakuchetelela. 


14. Mwasalilani awala waakulupilile kuti waakululuchile awala 
(achimakafili waakwatanda) wangakwembechela ya mowa 
ga Allah (gakwapela ipotesi), kuti (Allah) akalipile wandu pa 
yaŵapanganyisye.[1] 


15. Jwatapanganye yambone nikuti akulipanganyichisya nsyene, soni 
jwatasakasye nikuti akulisakachisya nsyene, kaneka kwa M’mbuje 
gwenu (Allah) tinchiuchisyidwa. 


16. Soni chisimu pamasile patwapele wanache wa Israila Chitabu, 
malamusi kwisa soni utume, ni twapele ichindu yambonembone, ni 
twachimbichisye kupunda iwumbe yosope (yandaŵi jao). 


17. Ni twapele maumboni gakuonechela pa ichindu (ya dini), ni 
nganatindana ikaweje panyuma pakwaichilila umanyilisi ligongo lya 
litima lyalyaliji sikati jao, chisimu Ambuje wenu (Allah) tachijiilanya 


[1] (45:14) Chilamusi cha aji Âyaji chafutidwe ni Aya ja Jihad (ngondo jakumenyana ni 
akuwanganya Allah ni isanamu wali wawwanga) (9:36). 

chilikati chao lisiku lya Kiyama pa ichindu yawaliji nkutindana pa 
yalakweyo. 


18. Kaneka tum'bisile (mmwe Muhammadi £) pachanya petala lya 
chilamusi (cha dini), basi likuyaani, ni nkakuuya isako ya aŵala 
wangali chachimanyi. 


19. Chisimu wanganyao nganawa ankamuchisye chilichose (pa ilagasyo 
ya) kuumila kwa Allah. Sano chisimu walupuso awele asyowe 
(wakuchenjelana) wane ni wane, sano Allah ni Nkwachenjela wawoga 
(wakun'jogopa Jwalakwe). 


20. Aji (Our'aniji) jiwele muli syakwamulichila wandu, nambo soni 
chongolo ni chanasa kwa wandu waakusimichisya (chikulupi chao). 


21. Ana akuganichisya awala waapanganyisye yakusakala kuti 
chitwatende nti chisawu awala waakulupilile nikutendaga yambone, 
kuwa yalumo pa umi wao ni chiwa chao? Kaje kusakala nnope 
chiilanyo chao! 


22. Ni agumbile Allah mawunde ni mataka mwakuonaonape, soni kuti 
mundu jwalijose akalipidwe pa yajwapanganyisye, soni wanganyao 
ngaja kutendedwa lupuso. 


23. Ana mum'bweni ajula jwaitesile isako yakwe kuwa nnungu 
jwakwe, Allah ni annechelele kusokonechela panyuma pa umanyilisi 
(waum'bichilile mundujo kuti ayi yakusakala ni kuitendagape), 
ni adindile chidindo mmawiwi mwakwe, ni mu ntima mwakwe, 
ni awisile m’meso mwakwe chisiwilo, ana ni nduni jwampaka 
an'jongole jwalakwejo panyuma pa (kunnechelela) Allah? Ana 
ngankukumbuchila? 


24. (Achimakafili) ni watite: “Pangali (umi) wine ikaweje umi 
wetu wa duniya peuno, tukuwaga, nambo soni tukulamaga, ni 
ngajikutujonangaga ikaweje ndawi basi.” Ni nganakola wanganyao 
umanyilisi uliose pa yele (yaakuwechetayo), nganawa wanganyao 
ikaweje agamba ganichisyape basi. 

25. Sano pati gachisoomedwaga kukwao ma Âya Getu gakusalichisya, 
ngagakasawaga makani gao ikaweje kuwecheta kwao kwanti: 
“Wikaani nao achatati wetu (Wawawile kalakala) nam'baga jenumanja 
nkuwecheta yakuona.” 


26. Jilani: “Allah ni jwaakumpa umi jenumanja, kaneka ni akumpaga 
chiwa, kaneko taachinsonganganya lisiku lya Kiyama lyangali 
kaichila ya lyalakwelyo, nambo wandu wajinji ngaakumanyilila.” 


27. Soni uwele wakwe Allah uchimwene wa kumawunde ni petaka, 
sano lisiku lyajichijima Kiyama lyele lisikulyo wakuya yaunami 
tachipelelwa (yambone yosope). 


28. Ni tinchiuona nkutula uliose uli utindiwele, nkutula uliose 
uchiwilanjidwa wa ku (kusooma) chitabu chakwe (cha masengo 
gakwe), (achisalilidwaga yanti): “Lelo tillipidwe jenumanja yamwaliji 
nkupanganya.” 


29. “Achi chitabu Chetu chikuŵecheta yakwamba jenumanja 
mwakuonaonape, chisimu Uwwe twaliji nkulemba yamwaliji 
nkupanganya.” 


30. Sano awala wawakulupilile ni kutendaga yambone, basi M’mbuje 
gwao (Allah) takajinjisye ku chanasa Chakwe, kwalakweko ni 
kupunda kwakuonechela. 


31. Nambo awala wawakufuulu (tiikawechetedwe kukwao yanti): “Ana 
nganigawa ma Aya Gangu gali nkusoomedwa kukwenu? Nambo 
mwalikulungwisye, ni mwaliji wandu wakulewa.” 


32. Soni pati iwechetedwe (yanti): “Chisimu chilanga cha Allah 
chakuonaonape, nambo soni Kiyama nganijiwa jakaikasya.” Mwatiji: 
“Ngatukumanyilila kuti Kiyama nichichi, nganitukola nganisyo 
silisyose ikaweje liganichisyape, soni nganituwa mwa akusimichisya 
(yakwika kwa Kiyama).” 


33. Ni ichionechela kukwao yakusakala yawapanganyisye, ni 
ichasyungula ayila yawaliji nkuitenda chipongwe. 

34. Ni ichiwechetedwa yanti: “Lelo chitun'diwalile (m’Moto) mpela 
yamwatite pakuliwalila yakusimangana ni lisiku lyenu lyelino, 
mauto genu ni ku Moto, soni nganinkola jenumanja akunkamuchisya 
waliose.” 


35. “Yalakweyo (yaimpatileyo) ni ligongo lyanti jenumanja mwagatendele 
chipongwe ma Aya ga Allah, ni wannyenjile umi wa duniya.” Basi 
lelo ngakoposyedwa mwalakwemo (m’Moto), soni wanganyao 
ngaakundidwa (kuujila ku duniya) kuti akatende toba ni kuwenda 
chikululuko (kwa Allah). 


36. Basi Allah ni Nsyene lumbili losope Ilwene, M’mbuje jwa kumawunde, 
soni M’mbuje jwa petaka, M’mbuje jwa iwumbe yosope. 


37. Soni ukulungwa ni Wakwe kumawunde ni petaka, soni Jwalakwe ni 
Jwamachili gakupunda, Jwalunda |wakusokoka. 








Sûrat 46. Al-Ahqâf 








S Sûrat 46. Al-Ahqâf 


Mulina lya Allah, Jwaukoto wejinji, 
Jwachanasa channope. 














1. © Hd. Mîm. 


2. Kutulusyidwa kwa Chitabu (Our”an) kukuumila kwa Allah, Jwamachili 
gakupunda, Jwalunda lwakusokoka. 


3. Nganitugumba mawunde ni mataka ni yaili chilikati chakwe ikaweje 
mwakuonaonape ni ndema jekolanjidwe, sano awala waakufuulu 
akuitundumalila yaateteledwe nayo. 


4. Jilani (mmwe Muhammadi £): “Ana nkuiona uli ayila yankuiwomba 
kunneka Allah? Munosyani, ana ni upandechi wetaka waigumbile? 
Kapena ikwete yalakweyo liunjili lyakamusyangana (najo Allah) 
ku mawunde? Mumbani chitabu chachapali nkanichiwe achi (cha 
Our'an), kapena sigasiga sya umanyilisyi (syakutendela umboni 
yagalagatila isanamu), nam" baga jenumanja nkuwecheta yakuona.” 


. Ana ni nduni jwali jwakupotela nnope kumpunda mundu 
jwaakuiwomba inepe yangawaga Allah, ayila yangawa nkwajanga 
mpaka lisiku lya Kiyama, soni yalakwe ngaikumanyilila ya maduwa 
gao (kuti akuiwomba). 


Soni patachisonganganyisyidwa wandu tiyichiwa (isanamuyo) 
amagongo wao, ni tiyichiwa ili nkuikana ibada yao (yawaaliji 
nkuigalagatila). 

. Sano ndema jakusoomedwa kukwao ma Aya Getu gakupikanika, 


akasawecheta awala waakufuulu pakwamba ya yakuona (Qur’an) 
ndema jakwaichilila: “Awu ni usawi wakuonechela.” 


[1] (46:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 

8. Kapena akutiji: “Jwalakwe (Muhammadi ££) ni jwaajitunjile (Our”an)?” 
Jilani: “Nambaga ni junajitunjile, basi nganinkola ukombosi uliose 
wakungamuchisya kwa Allah (pa ilagasyo Yakwe), Jwalakwe ni 
Nkumanyilila chenene yankuwechetana yakwamba jalakwe (Our”an), 
Jwalakwe jukwanila kuwa Mboni chilikati changune ni jenumanja, 
soni Jwalakwe ni Jwakululuka kusyene, Jwachanasa channope.” 


9. Jilani (mmwe Muhammadi ££): “Une nganimba ndanda ja achimitenga, 
soni ngangumanyilila yatiyichitendekwa kukwangu kapena kukwenu, 
unetu ngangukuya ikaweje yayikuuwulidwa kukwangu, soni 
nganimba une ikaweje nkutetela jwakuonechela.” 


10. Jilani (mmwe Muhammadi %%): “Ana nkuiona uli najiwaga 
(Qur’aniji) jakutyochela kwa Allah, sano jenumanja ni n'jikaanile, 
sano nkutendela umboni jwakuumila mu wanache wa Israila 
(Abdullah bin Salam 48) ni jutendele umboni pa jalakweji (kuti 
jakuona mpela mujawelele Taurat), ni jukulupilile, sano jenumanja ni 
n'dikwesyisye (pangajikulupilila, ana ngam'ba walupuso?)” Chisimu 
Allah jwaangaajongola wandu walupuso. 


11. Sano awala waakufuulu (achinsyene ipanje ni machili) ni 
akutiji pakwamba ya awala waakulupilile (wali wakulaga soni 
wangali machili): “Ingawe kuti (dini jalakweji) jili jambone, nga 
nganatulongolela wanganyawa ku jalakwejo.” Sano pandema 
janti nganajongoka najo (Qur’anijo), basi akutiji: “Awu ni unami 
wakalakala.” 


12. Soni paujo pakwe chapali chitabu cha Musa chachaliji nnongola 
ni chanasa, sano nombe achi ni chitabu chachikwitichisya (itabu ya 
Allah yayalongolele), (chachiwiche) m'chiwecheto cha Charabu, kuti 
chatetele awala waalitesile lupuso, ni kwapa abali jakusengwasya 
wakolosya. 


13. Chisimu awala waakutiji: “M'mbuje gwetu ni Allah.” Kaneko 
nikwimilichika (pa Dini), basi ngasawa ni woga (ndawi jakuwa 
namuno panyuma pakwe) nambo soni ngasadandaula. 

14. Wanganyao niwandu wa ku Mbepo, takawe wandamo kwalakweko, 
kuwa malipilo pa yawaliji nkupanganya. 


15. Soni tunchisyisye mundu kwa achinangolo wakwe kwatendela 
yambone. - Wan'jigele chilu chakwe mamagwe mwakulagasika, ni 
wam'beleche mwakulagasika. Kujigala chilu chakwe ni kunnekasya 
konga (japite) myesi makumi gatatu. Kwikanila ndema jaakukuyika 
komangala kwakwe, ni kwika yaka makumi ncheche ajileje: “Ambuje 
wangu! Mumbani machili ganti ngomboleje kutogolela ukoto Wenu 
wamumbele une ni achinangolo wangu, nambo soni napakomboleje 
kutenda yambone yampaka iyyinonyele. Ni mungolochesye 
achiwanangu, chisimu une ndesile toba Kukwenu, soni chisimu une 
ndili mwa Asilamu.” 


16. Wanganyao ni awala watukwapochelaga yambone yaapanganyisye, 
ni kwakululuchila ilewi yao, (tachiwa) mu wandu wa ku Mbepo, 
chilanga chakuona achila chawaliji nkupedwa. 


17. Sano ajula jwaakwasalilaga achinangolo wakwe kuti: “Kusakala 
nikwenu! Ana nkumba chilanga chanti tinjikoposyedwa 
(m’malembe), kutendaga pamasile pajipite mikutula paujo pangu 
(nambo ngajikukoposyedwa m’malembe mpaka lelo)?” Aku 
(achinangolo) wanawawilio achiwendaga chikamuchisyo kwa Allah 
(chakuti an'jongole mwanachejo), (aku achin’jamukaga mwanachejo 
kuti): “Ipotesi niyenu! Kulupililani. Chisimu chilanga cha Allah 
ni chakuonaonape.” Nambo jwalakwe jukasati: “Nganiyiwatu ayi 
(yankuwecheta) ikaweje adisiadisi sya (wandu) wandanda.” 

18. Wanganyao ni awala walisimichiche pa wanganyao lilowe (lya 
kuponyedwa ku Moto) pamo ni mikutula jajapite paujo pao ja majini 
ni wandu, chisimu wanganyao niwali wakupelelwa. 

19. Soni jwalijose tachikola dalaja (syakulekangana ni jwine) mu 
yawapanganyisye, ni kuti (Allah) akalipile mwakwana itendo yao, 
soni wanganyao ngasatendedwa lupuso. 


20. Soni (mwakumbusyani) lisiku lyatachilosyedwa awala wawakufuulu 

ku Moto (ni kusalilidwa yanti): “Mwaijonasile yambone yenu pa 
umi wenu wa duniya, ni mwalisengwasyisye nayo (ku duniyako, 
basi lelo nganyyipata soni). Basi lelo tillipidwe ilagasyo yakwalusya 
ligongo lya kulikwesya kwenu kwamwaliji nkulikwesya pa chilambo 
mwangawajilwa, ni ligongo lya kunyosya kwamwaliji nkunyosya.” 


21. Soni munkumbuchilani (Hudu) nnongo n'jao achina Adi; ndema 
jawatetele wandu wakwe pa Al-Ahqâf (chiwata chamasugulu ga 
nsanga kumwela kwa chilumba cha Warabu), soni chisimu waapiite 
akutetela wajinji paujo pakwe ni panyuma pakwe; (ni jwasalile 
kuti): “Ngasin'galagatila (jwinepe) akaweje Allah, chisimu une 
ngun’jogopela jenumanja ilagasyo ya lisiku lyekulungwa nnope.” 


22. Wanganyao watite: “Ana ntuyichilile kuti ntugalausye kuleka milungu 
jetu? Basi ikani nayo kukwetu yankutujogoyechesyao nam'baga n'di 
mwa akuwecheta yakuona.” 


23. (Hudu) jwatite: “Chisimu umanyilisi (waajimanya ndema jakwichila 
ilagasyoyo) uli kwa Allah pe, ni ngunnunguchisya yandumisyidwe 
nayo, nambo une ngum’bona jenumanja kuti n'di wandu wakutenda 
yachijinga.” 


24. Basi ndema jawaiweni yele (ipotesi) ili mpela liwunde lyawula 
lyalyalungamaga ku iwata yao, watite: “Ali ni liwunde lyalitugwichisye 
wula.” (Wasalilidwe kuti: “Ngwamba,) nambo yalakweyi ni ayila 
yamwaisachililaga kuti iyiche mwachitema, (jalakweji ni) mbungo 
nkatimwakwemo mwana ilagasyo yakupoteka nnope.” 


25. “Jajikonanga chilichose kwa ulamusi wa M’mbujegwe (Allah).” Ni 
wasyuchile kuwa wangawa nkuoneka soni ikaweje majumba gaope (ni 
gagasigalile). Iyyoyopeyo niyatukutiji pakwalipila wandu wakulewa. 


26. Soni twalimbangenye wanganyao ni ichindu 
yanganitun' dimbanganyichisya jenumanja (Makuraishi) ni yalakweyo 
(mpela machili ni chipanje), ni twapele mawiwi, meso ni mitima; 
nambo nganigakamuchisya mawiwi gao, namuno meso gao, namuno 

mitima jao chilichose pandema jawaliji nkukanila ma Aya ga Allah, ni 
yasyungwile wanganyao ayila yawaliji nkuitenda chipongwe. 


27. Soni chisimu chene twajijonasile misi ja mungulugulu mwenu, ni 
twasalichisye ma Aya kuti wanganyao awujile (ku chikulupi cha 
Tauhidi). 


28. Nambi uli (pandema jayayichilile ilagasyo) nganiyakamuchisya ayila 
yawalitendele yangawaga Allah kuwa milungu jakuliwandichilisya 
Kukwakwe? Nambo yasokonechele wanganyao, soni walakweo 
(wakuitenda isanamu kuwa milungu jakwawandichisya kwa Allah) ni 
unami wao, ni (yaukoleko) yaawele wanganyao ali nkutunga. 


29. Soni (kumbuchilani) katema katwatumisye kukwenu (mmwe 
Muhammadi #§) likuga lya majini kwisa kupikanila Qur’an. Basi 
ndemajagajiyichilile, gatite: “Jilani jii.” Sano pajamasile (kusoomwa), 
gagalawiche kuja ku majini gajao kukugatetela. 


30. Gaatite: “E majini gajetu! Chisimu uwwe tuchipikene chitabu 
chachitulusyidwe panyuma pa Musa, chachikwitichisya yayaliji 
m’bujo mwakwe, chikongolela ku yakuona, ni kwitala lyagoloka.” 


31. “E majini gajetu! Mun'jitikani nkuŵilanga jwa Allah (Muhammadi 
4), ni munkulupilile jwalakwe, (Allah) tankululuchile sambi syenu, 
ni tam’bambasye ku ilagasyo yakupoteka nnope.” 


32. “Sano jwatatende ngan'jitika nkuŵilanga jwa Allah; nikuti 
nganijuwa junnepelekasyisye (Allah kumpa ipotesi) pa chilambo, 
soni nganijukola jwalakwe jwangawaga Allah akun’gosa waliose. 
WŴanganyao ali nkupotela kwakuonechela.” 


33. Ana ngaakuiona yanti Allah Ajula juwagumbile mawunde ni mataka 
ni nganijupela pakuigumba yalakweyo, kuti juwele Jwakombola 
kwajimusya wawe? Elo, chisimu Jwalakwe pa chindu chilichose 
juwele Jwakombola. 


34. Sano lisiku lyatachionesyedwa ku Moto awala wawakufuulu 
(tachiwusyidwa kuti): “Ana ayi nganiyiwa yakuona?” Wanganyao 

tachiti: “Elo (yakuona) tukwalumbila Ambuje wetu.” (Allah) tachiti: 
“Basi pasyani ilagasyo ligongo lya ayila yamwaliji nkuikana.” 


35. Basi pililani (mmwe Muhammadi #£) yawatite pakupilila 
Achimitenga wakulimbangana nnope (pa dini, mpela Nuhu, 
Ibrahima, Musa ni Isa), ni ngasimwatendela chitema wanganyao 
(achimakafilio kuti yapate ilagasyo mwachitemachitema). 
Lisiku lyatachiyiona (ilagasyo) yaakupedwa chilanga (chakwika 
kwakwe), tachiwa nti chisawu wanganyao nganatama (pa duniya) 
ikaweje ndawi jimpepe ja muusi. (Aji Our'an jiwele) utenga 
wakulungusyidwa (mwakwanila), ana (nkwika ilagasyoyo) mpaka 
ajonasiche (wanepe) pangawaga wandu wakunyosya? 


SJG 

5 Sûrat 47. Muhammad 


Mulina lya Allah, Jwaukoto wejinji, 
Jwachanasa channope. 


. Awala waakufuulu, nikusiwililaga (wandu) kwitala lya Allah, 
Jwalakwe (Allah) juitesile kuwa yantega itendo yao. 














. Nambo awala waakulupilile ni kutendaga yambone, ni kulupilila 
yaitulusyidwe kwa Muhammadi %% yaili yakuona yakuumila kwa 
M'mbuje gwao (Allah), Jwalakwe (Allah) juisimasisye ilewi yao, ni 
kwakolochesya kawe kao.!"! 


3. Yalakweyo ni ligongo lyanti awala waakufuulu akuyiye yaunami, sano 
awala waakulupilile ni akuyiye yakuona yakuumila kwa M’mbuje 
gwao (Allah), iyyoyopeyo ni yaakuti Allah pakupeleka kwa wandu 
ilandanyo yao. 


. Sano naga nsimangene nao (pangondo) awala waakufuulu, basi 
mwakunulani ngosi (mwaulagani mwanakamo), mpaka pati ntupiye 
kwaulaga wanganyao, basi liiyaani matondolo (gakwataŵila, 
mwakamulani kuwa mateeka genu), sano panyuma pakwe komboleka 
gamba kwaleka (mwangali kutola mbote), kapena (kwaleka) pa 
kuliombola (pakutola mbote), (ntendeje iyyo) mpaka ngondo jiyikane 
mwakutula misigo jakwe (jiyikane mwakumala). Chalakwecho (ni 
chilamusi cha Allah). Sano Allah angasache nikuti angamalene nao 
(Nsyene mwangali jenumanja kumenyana nao), nambo (akunnamula 
kuputa ngondo) kuti walinje mayeso wane mwa jenumanja pa wane 
(wakulupilila pa wakanila). Sano awala waaulajidwe petala lya Allah, 
basi Jwalakwe ngasagajonanga masengo gao.”! 


5. Tiwajongole, ni kwakolochesya kawe kao. 


[1] (47:2) Nnole chilaaki cha Aya ja (3:85), kwisa soni Aya ja (4:47) ni chilaaki chakwe. 
[2] (47:4) Nnole chilaaki cha Aya ja (2:190) kwisa soni chilaaki cha Aya ja (9:20). 

6. Ni tachajinjisya ku Mbepo jaŵamanyisye.!"! 


7. E jenumanja wankulupilile! Naga nkunkamuchisya Allah 
(pakamuchisya petala Lyakwe), Jwalakwe tankamuchisye, ni 
tagalimbanganye makawu genu. 


8. Sano awala waakufuulu, chonasiko nichao, soni (Allah) ayitesile kuwa 
yantega itendo yao. 


9. Yalakweyo ni ligongo lyanti wanganyao ayiwenjile yaatulwisye Allah, 
basi (Allah) ni agajonasile masengo gao. 


10. Ana ngaakwendajenda pa chilambo nikupitaga nchilola mujawelele 
mbesi ja awala wapaujo pao? Allah wajonasile; sano akwete kupata 
achimakafili (walelowa ilagasyo) yanti mpela yalakweyo. 


11. Yalakweyo ni ligongo lyanti Allah ni Nkwachengeta awala 
waakulupilile, sano achimakafili nganakola nkwachengeta jwao. 


12. Chisimu Allah tachajinjisya awala waakulupilile ni kutendaga 
yambone ku Matimbe ga ku Mbepo gasikujilima chapasi pakwe sulo. 
Nambo awala waakufuulu akusengwa (pa umi wa duniya) ni kulyaga 
mwaikulila ilango, sano Moto ni mauto gao. 

13. Ana jilingwajilingwa mwa misi (jatwajijonasile) jajaliji jamachili 
nnope kuwupunda musi wenu awu (wa Maaka) waunkopwesye? 
Twaajonasile wanganyao, ni nganakola jwakwakamuchisya jwalijose. 


14. Ana mundu jwali pa umboni wakuonechela wakuumila kwa 
M'mbujegwe (Allah) mpaka alandane ni mundu jwaisalalisyidwe 
itendo yakwe yangalumbana, aku ali nkukuya wanganyao isako yao? 


[1] (47:6) Akusimulila Abû Sa'id Al-Khuduri > yanti: Ntenga jwa Allah ## jwatite: 
“Wandu wakulupilila patakajokoche ku Moto, takajimichidwe pannatu, chilikati cha 
Mbepo ni Moto, ni takawuchisyaneje mbusyo pa yawalewelene chilikati chao ku 
duniya. Kwikanila ndema jatakaswejesyedwe ni kutakatisyidwa, basi takakundidwe 
kwinjila ku Mbepo. Basi ngunnumbila Ajula (Allah) jwauli ntima wa Muhammadi #£ 
mmyala Mwakwe! Jwalijose mwa jenumanja tachigamanyilila chenene malo gakwe 
ga ku Mbepoko kupunda yajwatiji pakugamanyilila malo gakwe ga ku duniya.” 
(Swahih Al-Bukhârî, Hadith No. 2308). 





Stirat 47. Muhammadi 622 Juzu 26 


15. Kasimbidwe ka Mbepo jaapedwile chilanga wawoga (wakun'jogopa 
Allah, kali nyyi); kwalakweko kwana sulo syamesi gangaunda, ni 
sulo syankaka wangachesuka kanonye kakwe, ni sulo syaukana 
wakulyolyopela kwa akumwa, ni sulo syauchi weswejesye (wangali 
mbotole), soni akwete kupata wanganyao kwalakweko ntundu uliose 
wa isogosi, kwisa soni chikululuko chakuumila kwa M’mbuje gwao 
(Allah). (Ana wanganyao) mpaka alandane ni ajula jwatakawe 
jwandamo m'Moto, ni kumwesyedwa mesi gamasemule nnope 
gachigakakatanye matumbo gao? 


16. Soni wane mwa wanganyao (achinakunaku) pana waakupikanilaga 
kukwenu (mmwe Muhammadi #£ nchipelekaga ilimu), mpaka pati 
atyosile kukwenu akutiji (mwachipongwe) kwa awala waapedwile 
umanyilisi: “Ana (Muhammadi ££) juwechete chichi sampano jino?” 
Wanganyao ni awala wawadindile Allah chidindo m’mitima mwao, 
ni akuyiye isako yao. 


17. Sano awala waachijitiche chongoko, (Allah) wajonjecheesye 
chongoko, ni kwapa woga wao (wakun’jogopa Jwalakwe). 


18. Ana akwembecheya (inepe) yangawaga Kiyama kuti jaichilile 
mwachisupuchisya? Basi pamasile paiyiche imanyilo yakwe. Ana 
kuchakamuchisya chinauli kumbuchila kwao ndema jajichaichilila 
(Kiyamajo)?!! 


19. Basi manyililani yanti pangali nnungu jwine (jwakuwajilwa 
kun'galagatila) ikaweje Allah, ni m’bendeje chikululuko pa sambi syenu 
ni (sambi) sya wakulupilila wachilume ni wakulupilila wachikongwe. 
Soni Allah akumanyilila kwendajenda kwenu, nimalo genu gakutulalila.”! 

20. Sano awala waakulupilile ni akutiji: “Ligongo chichi ngatulusyidwa 


Sura (kukwetu jakutukundisya kwauchisya achimakafili pa uwwanga 
waakututenda)?” Nambo nkutulusyidwa Sura jakutamilichika 


[1] (47:18) Nnole chilaaki cha Aya ja (6:158). 


[2] (47:19) Aji Ayaji jikutusalila kusosekwa kwakuchimanya kaje chindu 
nkaniuchiwechete kapena kuchitenda. 

(chilamusi chakwe), nikusalidwamo ngani jangondo, timwaone 
awala wamuli m’mitima mwao ulwele (wa chikaiko ni unakunaku) 
achinnolaga ni kalole kamundu jwaakukomoka nacho chiwa. Nambo 
yaliji yambone kukwao (achinakunakuo kumpikanila Allah ni 
kunkunda). 


21. (Yambone kukwao ni) kukunda ni (kuwecheta) malowe gambone. 
Sano naga ngondo jili jisimichiche (achinakunaku ikasayachima), 
nambo akansimichisye Allah (niya syao) ikaliji yambone kukwao. 


22. Mwinetu jenumanja patin’galauche (kuleka chikulupi ni kuleka 
kumenyana ngondo ni makafili), tim’be nkuwatanganya pachilambo 
nikataga ulongo wenu (mwamwatendelaga kala ndema jaujinga). 


23. Wanganyao ni awala wawalwesile Allah, niwatesile kuwa 
wangapikana, ni kugatenda kuwa gangalola meso gao. 


24. Ana ngaakujichetelela Our'an, kapena m’mitima mwao mwana 
achinampatiika wakwe (mwanti ni jiwugalidwe kwangajipikana 
Qur’anijo)? 

25. Chisimu awala waagalauchile ku migongo jao (ku ukafili) panyuma 
pakumanyukuka kukwao chongoko, shetani jwasalalichisye (itendo 
yao yangalumbana), soni (Allah) nijwapele ndaŵi jelewu. 


26. Yalakweyo ni ligongo lyanti wanganyao (achinakunaku) watite 
pakwasalila awala (achimakafili) wawaichimile ayila yawatulwisye 
Allah: “Chitunkunde ine mu ichindu (yenu, mpela yakum’benga 
Muhammadi #£, ni kwagwisya ulesi wakusaka kuja kumenyana 
namwe ngondo).” Sano Allah ni akumanyilila asili syao. 


27. Ana ichiwa uli ndema jatachatyosyaga Achimalaika maumi gao 
pakuwa, achaputaga ngope syao ni migongo jao? 


28. Yalakweyo ni ligongo lyanti wanganyao waakuyiye yayampikasyisye 
Allah ntima, ni kuchiwenga chinonyelo Chakwe, basi (Allah) ni 
agajonasile masengo gao. 


29. Ana akuganichisya awala wamuli m’mitima mwao ulwele (wa 

unakunaku) kuti Allah ngawa nkukukopochesya papaswela 
kusakalilwa kwao? 


30. Soni tungasache tungannosisye wanganyao, basi nkaamanyilile ni 
imanyilo yao, nambo tinkomboleche kwamanya kwene mu kaŵechete 
(kao) kakunonyelesya, soni Allah akumanyilila itendo yenu. 


31. Soni chitun’dinje kwene mayeso jenumanja mpaka twamanyukule 
akuputa ngondo (ligongo lya dini) mwa jenumanja, ni wakupilila, ni 
tusilochesye papaswela abali syenu. 


32. Chisimu awala waakufuulu ni kusiŵililaga (wandu) kwitala lya 
Allah, ni kunsisyaga Ntenga #£ panyuma pakumanyukuka kukwao 
chongoko; nganawa apeleche chisausyo chilichose kwa Allah, ni 
tachigajonanga (Allah) masengo gao. 


33. E jenumanja wankulupilile! Mumpikanilani Allah ni mumpikanile 
soni Ntenga ££, ni nkajonanga masengo genu. 


34. Chisimu awala waakufuulu, ni kusiwililaga (wandu) kwitala lya 
Allah, kaneko nikuwa ali makafili, basi Allah ngasiwakululuchila 
wanganyao. 


35. Basi ngasimpela, nikuwenda ntunjelele (kwa amagongo wenu), 
kutendaga jenumanja ni wakupunda, (nambo n'jendelechele 
kwakunula) soni Allah ali namwe, soni ngasampunguchisya (malipilo 
ga) itendo yenu. 


36. Chisimu umi wa duniya uwele masanje ni chanache, nambo naga 
nkulupilile, ni kuwa ni woga (wakun'jogopa Allah pakuligosa ku 
ilemwa), (Allah) tampe malipilo genu, soni ngaakun'juga chipanje 
chenu (chosope kuti nchipeleche petala lya Allah). 


37. Ali atite an" juje chalakwecho, ni kunkanganika, mpaka ntende ubayili, 
ni mpaka akukopocheyse papaswela kusakalilwa kwenu. 


38. Ha! Jenumanja ni awala wankuwilanjidwa kuti ntole petala lya 
Allah, basi wane mwa jenumanja pana waakutenda ubayili. Sano 
jwaakutenda ubayili nikuti akutenda ubayili waalikonya nsyene, sano 

Allah ni Jwakupata kwejinji, nambo jenumanja ni wakulaga. Nambo 
naga nkugalauka (kuleka Usilamu, Allah) tantindanye ni wandu 
wane wangawaga jenumanja, soni ngasawa wanti mpela jenumanja 
(tachiwa wambone). 





SC. 





Surat 48. Al-Fat-h 


5 Sûrat 48. Al-Fat-h 


Mulina lya Allah, Jwaukoto wejinji, 
Jwachanasa channope. 




















1. Chisimu Uwwe tum’buguliile mmwe (Muhammadi %5) 
kuwugula kwakuonechela (wauli nkamulano wa pa Hudayibiya 
wawatendekasisye kuti Maaka gaugulidwe). 


. Kuti Allah ankululuchile sambi syenu syam’bujo ni syamunyuma, 
ni kunkwanilichisya chindimba Chakwe, ni kun'jongolela kwitala 
Iyagoloka.!"! 


3. Nikuti Allah ankamuchisye kamuchisya kwamachili. 


4. Jwalakwe ni Ajula juwatulwisye kutulala m’mitima mwa wakulupilila 
kuti ajonjechesye chikulupi pa chikulupi chao (chakalape). Sano 
Allah ni Nsyene asilikali wa kumawunde ni petaka, ni awele Allah 
Jwakumanyilila nnope, Jwalunda Iwakusokoka. 


5. (Allah atesile yalakweyi) kuti akaajinjisye wakulupilila wachilume ni 
wachikongwe ku Matimbe ga ku Mbepo, gasikujilima chapasi pakwe 
sulo, takawe wandamo mwalakwemo, nikuti wasimachisye ilewi yao. 
Ni kuwele kwalakweko pameso pa Allah kupunda kwekulungwa 
nnope. 


6. Nikuti wape ilagasyo achinakunaku wachilume ni wachikongwe, kwisa 
soni wakuwanganya (Allah ni isanamu) wachilume ni wachikongwe, 
waakun'ganichisyaga Allah nganisyo syangalumbana, pa wanganyao 
pana mpupulusi wakusakala, soni Allah wakasilichile, walwesile, ni 
walinganyichisye Jahannama, kaje kusakala malo gakuwujila gakwe! 


[1] (48:2) Akusimulila Al-Mughirah ¿$ yanti: Ntume #§ jwajimi kuswali mpaka makawu 
gakwe gayimbile. Mundu jwine nijwatite: “Ana Allah ngawa ankululuchiile sambi 
syenu syam'bujo ni syamunyuma syakwe!” Jwalakwe jwatite: “Ana ngawa kapolo 
jwakutogolela nnope?” (Swahih Al-Bukhari, Hadith No. 4556). 

7. Soni Allah ni Nsyene asilikali wa kumawunde ni petaka, ni awele Allah 
Jwamachili gakupunda, Jwalunda |wakusokoka. 


8. Chisimu Uwwe tuntumisye mmwe (Muhammadi £) kuwa mboni, ni 
jwakutagulila abali jakusengwasya, nambo soni jwakutetela. 


9. Kuti jenumanja munkulupilile Allah ni Ntenga Jwakwe #£$, ni 
kunkamuchisya (Ntengajo) nambo soni kunchimbichisya, nikuti 
munswejesyeje (Allah) kundawi ni kwigulo. 


10. Chisimu awala waakutawana namwe chilanga (mmwe Muhammadi 
8), chisimu akutawana chilanga ni Allah, nkono wa Allah uli pachanya 
pa makono gao, sano jwatakase (chilanga chakwecho), nikuti akukasa 
kwalikonya nsyene, sano jwatakwanilisye yajwatawene najo Allah, 
basi (Allah) tachimpa malipilo gamakulungwa nnope. 


11. Tansalile (mmwe Muhammadi %%) akusigalila munyuma 
(pangalongana namwe wa ku Maaka) mu warabu wanchimisi: 
“Yatuwijikenye ipanje yetu kwisa soni mawasa getu, basi tuwendelani 
chikululuko (kwa Allah).” Akuwecheta ni ndimi syao yanganiyiwa 
m'mitima mwao. Jilani: “Ana ni nduni jwampaka akombole 
kunkamuchisya chilichose kwa Allah nasakaga kumpa masausyo 
kapena nasakaga kunkamuchisya? Nambo Allah awele Jwaasimanya 
chenene abali syosope sya yankutenda.” 


12. “Nambo mwaganichisyaga yanti Ntenga ££ ni wakulupilila ngaaujila 
kumawasa gao ata panandi, ni yasalalisyidwe yalakweyo m” mitima 
mwenu, ni mwaganisyisye nganisyo syangalumbana, ni m'bele 
wandu wakonasika.” 


13. Sano jwangaakunkulupilila Allah ni Ntenga Jwakwe ££, basi chisimu 
Uwwe tugalinganyichisye makafili Moto Wakulapuka. 


14. Soni Allah ni Nsyene uchimwene wa kumawunde ni petaka, 
akunkululuchilaga jwansachile, ni kumpa ilagasyo jwansachile, ni 
awele Allah Jwakululuka kusyene, Jwachanasa channope. 

15. Tawechete akusigalila munyuma pandema jatim'bigule kuja 
kuchipanje chakupalagula (cha ku Khaibara) kuti nkachijigale: 
“Tulekaani tunkuuye.” Akusaka agalawusye malowe ga Allah. Jilani: 
“Nganim'ba ntukuyiye. Mwele ni muwawechetele kalape Allah.” 
Basi wanganyao tajile: “(Ngwamba), nambo nkututendela litima.” 
(Ngwamba), nambo awele akakumanyilila ikaweje panandipe. 


16. Mwasalilani akusigalila munyuma mu warabu wanchimisi (kuti): 
“Sampano tim'bilanjidwe wa (kumenyana nao) wandu waakwete 
machili gakuputila ngondo mwaukali, tinkamenyane nao kapena 
takagambe kulipeleka. Basi naga nkunde, Allah tampe malipilo 
gambone, nambo naga n’ galauche (kuleka kumenyana nao) yamwatite 
paagalauka kalakala, tannagasye ni ilagasyo yakupoteka nnope.” 


17. Pangali gambidwa kwa jwangalola, soni pangali gambidwa kwa 
jwannemale, nambo soni pangali gambidwa kwa jwakulwala (naga 
ngaakwaula kungondo). Soni jwatampikanile Allah ni Ntenga Jwakwe 
4g, takan'jinjisye ku Matimbe ga ku Mbepo gasikujilima sulo chapasi 
pakwe. Sano jwatagalauche, nikuti tannagasye ni ilagasyo yakupoteka 
nnope. 


18. Chisimu pamasile pawasengwele Allah wakulupilila ndema 
jawatawanaga namwe (mmwe Muhammadi ££) chilanga pasi pachitela, 
basi ni jwamanyilile yayaliji m'mitima mwao, ni watuluchisye 
kutulala, ni walipile kuwugula kwakuwandika (kwakuwugula nsinda 
wa Khaibara ni Maaka). 


20. Ampele chilanga Allah cha 
yatinchiyijigala, basi ni an'janguyichisye kaje ayi (ya ku Khaibara), 
ni agachijile makono ga wandu kuti gakanyyichila, nikuti chiwe 
chilosyo kwa wakulupilila (chakulosya chikamuchisyo Chakwe), soni 
kuti an’jongolele kwitala lyagoloka. 

21. Ni yine (mu ipanje yakupalagula) yanganinyyikombola (kuipata), 
chisimu Allah pamasile paayisyungwile yalakweyo, ni awele Allah pa 
chindu chilichose Jwakombola kusyene. 


22. Soni angajile ampute ngondo awala waakufuulu, angalosisye 
migongo (kutila), kaneka nga nganampata nkugosa jwalijose namuno 
nkukamuchisya. 


23. (Jalakwejo ni) nyendele ja Allah ajila jajalongolele kala, ni 
ngankusimana kupitikuka kulikose pa nyendele ja Allah. 


24. Jwalakwe ni Ajula juwagachijile makono gao kukwenu, ni 
makono genu kukwao nkati mwa (chiwata cha) Maaka, panyuma 
pakumpundikasya pa jamanjao, ni juwele Allah pa ichindu yankutenda 
Jwakuilolechesya. 


25. Wanganyao ni awala waakufuulu, ni kunsiwilila wanganyammwe 
ku Nsikiti Wakuchimbichika (wa Maaka), ni kuisiwilila inyama 
yambepesi kuti ikayika pamalo pakwe (pakusikitilidwa). Sano 
angawaga achalume wakulupilila ni achakongwe wakulupilila 
wanganimwamanya, kuti ntakwika mwamwawuleje nikupata 
jenumanja ligongo lya wanganyao sambi nkakumanyilila (nga 
nganagachiga makono genu pa wanganyao), (nambo jwatesile 
yalakweyo) kuti Allah an'jinjisye jwaakunsaka mu ukoto Wakwe. 
Ingawe kuti wanganyao (Asilamu ni makafili) watalikangene, 
tungaapele awala wawakufuulu mwa jamanjao ilagasyo yakupoteka 
nnope. 


26. Pandema jawawisile awala wawakufuulu m’mitima mwao mbapata 
syagasabu, mbapata syagasabu syachijinga, basi Allah ni watulwisye 
kutulala Kwakwe pa Ntenga Jwakwe % ni pa wakulupilila, ni 
watendekasyisye kulikanganichila lilowe lya woga (wakun'jogopa 
Allah lya La ilaha illallâh [Pangali nnungu jwine jwakuwajilwa 
kun’galagatila ikaweje Allah]), ni waliji wakuwajilwa ni lyalakwelyo 
nambo soni ni achinsyene (lilowelyo), ni awele Allah chindu chilichose 
Jwaachimanya chenene. 

27. Chisimu pamasile pansimichisye Allah Ntenga Jwakwe (Muhammadi 
chisimu 


Allah mwantunjelele, n'di mmyosile mitwe jenu ni kupungusya 
(wumbo syenu), nkaakogopa. Basi Jwalakwe (Allah) jukumanyilila 
yangankuimanyilila jenumanja, basi ni juwisile nkaniyiwe yalakweyo 
(yakuujinjila Nsikiti Wakuchimbichika wa Maaka) kuwugula 
kwakuwandika (kwa nsinda wa Khaibara). 


28. Jwalakwe ni Ajula jwaatumisye Ntenga Jwakwe (Muhammadi ££) 
ni chongolo kwisa soni Dini jakuona kuti ajikwesye pachanya pa dini 
syosope, sano Allah ni akukwanila kuwa Mboni. 


29. Muhammadi #£ ni Ntenga jwa Allah. Sano awala wali pamo 
ni jwalakwe ali wamachili nnope kwa achimakafili, (nambo) 
wakutendelana chanasa sikati jao. Timwaone achijinamaga ni 
kusujudu (kuswali), achisachililaga umbone wakuumila kwa Allah 
ni chinonyelo (Chakwe). Imanyilo yao ili kungope kwao ligongo lya 
kusujudu (pa kuswali). Ayi ni yatite kasimbidwe mu Taurat. Sano yatite 
kasimbidwe mu In’jil; (wanganyao) ali chisawu mmela waukopwesye 
nyambi syakwe, sano (nyambisyo) ni kuwulimbanganya (mmelao), 
ni komangala, ni kwimilichika pepata lyakwe, ni kwasengwasya 
akuupaanda, kuti agapikasye ntima makafili ligongo lya wanganyao. 
Allah wapele chilanga awala waakulupilile ni kutendaga yambone 
mwa wanganyao cha chikululuko ni malipilo gamakulungwa nnope. 

S Sûrat 49. Al-Hujurât gs 


Mulina lya Allah, Jwaukoto wejinji, 
Jwachanasa channope. 














1. E jenumanja wankulupilile! Ngasinnongolela (kupeleka nganisyo 
syenu) pameso pa Allah ni Ntenga Jwakwe #£, ni mun'jogopeje 
Allah, chisimu Allah ni Jwakupikanichisya, Jwakumanyilila nnope. 


2. E jenumanja wankulupilile! Ngasinnyakulaga malowe genu pachanya 
pa lilowe lya Ntume £, nambo soni ngasimunnyanyichilaga jwalakwe 
lilowe yankuti pakunyanyichilana wane kwa wane, gatakwika 
mugajonasiche masengo genu kutendaga jenumanja nkakumanyilila. 


. Chisimu awala waakutondoya malowe gao kwa Ntenga jwa Allah 
4, wanganyao ni awala waajilinjile Allah mitima jao pa woga 
(wakun'jogopa Jwalakwe), akwete kupata wanganyao chikululuko ni 
malipilo gamakulungwa nnope. 


4. Chisimu awala waakum' bilanga (mmwe Muhammadi ££ n’di) kusyeto 
kwa yumba, wajinji wao wangali lunda. 


. Soni ingawe wanganyao wapilile kuti mpaka nkopoche kuja kukwao, 
ingaliji yambone kwa jamanjao. Sano Allah ni Jwakululuka kusyene, 
Jwachanasa channope. 


6. E junumanja wankulupilile! Naga juli jum’bichilile jwangakulupichika 
ni abali jilijose (ngasimunkulupilila), nambo n’jiwungunye (kaje), 
ntakwika mwamwalagasyisye wandu mwa ujinga, basi ni kusyuka 
kuwa wakuligamba pa yampanganyisye. 


. Soni manyililani yanti mwa jenumanja mwana Ntenga jwa Allah %4 
(basi mumpikanilani yaakunsalila). Ingawe wankundilile mu ichindu 


achinonyelesye kukwenu chikulupi, ni kuchisalalisya m’mitima 
mwenu, ni awutesile kuwa wakuchimidwa kukwenu ukafili, 
unampitiku ni kunyosya. Wanganyao ni wali wagoloka. 

8. (Awu ni) umbone wakuumila kwa Allah ni ukoto, soni Allah ni 
Jwakumanyilila nnope, Jwalunda Iwakusokoka. 


9. Sano naga makuga gawili ga wakulupilila gakumenyana, basi jilanyani 
chilikati chao. Sano naga limo mu gawiligo likulitendela uwwanga 
linelyo, basi liputani alila lyalikutenda uwwanga mpaka liujile ku 
chilamusi cha Allah. Sano naga lili liujiile, basi jilanyani chilikati 
chao mwachilungamiko, soni golosyani (magambo), chisimu Allah 
akwanonyela wagolosya (magambo). 


10. Chisimu wakulupilila wosope ali paulongo; basi jilanyani chilikati 
cha achalongo achimijenu, ni mun'jogopeje Allah kuti ntendeledwe 
chanasa. 


11. E jenumanja wankulupilile! Wandu akaanyosya wandu achimijao, 
mwine kuwa nkuwa (akunyosyedwao) ni wali wambone (pameso pa 
Allah) kwapunda wanganyao, nombe nao achakongwe (akaanyosya) 
achakongwe achimijao, mwine kuwa nkuwa (akunyosyedwao) 
ni wali wambone (pameso pa Allah) kwapunda wanganyao. Ni 
ngasimpelegana ayibu mwachimisyene (pakumbana utundu), soni 
nkakolangana mena gachipongwe, kaje kusakala nnope (kolanjilidwa 
mundu) lina Il yakuti nampitiku panyuma pakulupilila! Sano watatende 
ngatenda toba, basi wanganyao ni wakulitenda lupuso. 


12. E jenumanja wankulupilile! Liwambasyani liganichisya lyejinji, chisimu 
line mwa liganichisya lili sambi, soni ngasimwajendaga wandum”masajo, 
soni wane mwa jenumanja akaasogodaga wane. Ana jumo jwenu mpaka 
anonyelwe kulya nyama ja n'jakwe jwam'bwe? Mpaka iyyiwenjetu 
yele; (basi kuwengani nombe kusogodana),!! ni mun'jogopeje Allah. 
Chisimu Allah ni Jwakupochela nnope toba, Jwachanasa channope. 

[1] (49:12) Akusimulila Abû Hurairah + yanti: Ntenga jwa Allah #£ jwatite: “Lijogopani 
liganichisya, ligongo liganichisya liwele ngani jaunami nnope. Ngasinnapa kusakala 
kwa wane (kuleka kwenu). Ngasin'jendanaga m’masajo. Ngasinkwechesyanilana 
ntengo wa chindu (ndi ngankusaka kusuma). Ngasintendelana litiima. 
Ngasim'bengana. Ngasinnosyana migongo (pakuleka kuwechetana kapena 


kwendelana). Soni wani achikapolo wa Allah paulongo.” (Swahih Al-Bukhârî, 
Hadith No. 5719). 

13. E jenumanja wandu! Chisimu Uwwe tun’gumbile kuumila mwa 
jwannume ni jwankongwe, ni tuntesile kuwa mitundu ni ngosyo 
(syakulekangana-lekangana) kuti mmanyiganeje. — Chisimu 
wakuchimbichika nnope wenu pameso pa Allah ni wawoga nnope 
wenu (wakun'jogopa Allah). Chisimu Allah ni Jwakumanyilila nnope, 
Jwaasimanya abali syosope. 


14. Warabu wanchimisi watite: “Tukulupilile.” Jilani (mmwe 
Muhammadi £#£): “Nganinkulupilile. Nambo n'jileje: “Tulipeleeche 


m’mitima mwenu (ni kutamilichika). Sano naga nkunkunda Allah ni 
Ntenga Jwakwe #£, ngampunguchisya chilichose mu (malipilo ga) 
itendo yenu. Chisimu Allah ni Jwakululuka kusyene, Jwachanasa 
channope.” 


15. Chisimu wakulupilila ni awala wankulupilile Allah ni Ntenga Jwakwe 
#£, kaneka ni nganakaichila, ni kuputa ngondo ni chipanje chao ni 
achimisyene wakwe petala lya Allah, wanganyao ni wali wakuona (pa 
chikulupi chao). 


16. Jilani: “Ana jenumanja nkummanyisya Allah dini jenu, kutendaga 
Allah jukumanyilila ya kumawunde ni petaka? Soni Allah chindu 
chilichose awele Jwaachimanya chenene.” 


antendele ukoto mmwe Muhammadi ££). Jilani: “Nkaanguumba 
nako kwinjila kwenu mu Usilamu. Nambo Allah ni jwantendele 
ukoto jenumanja ligongo lyanti an'jongolele ku chikulupi, nam'baga 
jenumanja wakuona (pa chikulupi chenu).” 


18. Chisimu Allah akumanyilila yakusisika ya kumawunde ni petaka, 
soni Allah ni Nkuilolechesya yankutenda. 


IO 

S Sûrat 50. Qâf gs 


Mulina lya Allah, Jwaukoto wejinji, 
Jwachanasa channope. 
1. Qáâf" Ngujilumbila Qur’an jakuchimbichika (kuti tinchiukulidwa 
m’malembe). 
. Nambo akusimonga ya kwaichilila nkutetela (Muhammadi #) 


jwakuumila mu wanyapeo. Basi achimakafili ni akutiji: “Achi ni 
chindu chakusimosya.” 














. “Ana patuchiwapo, ni kusyuka litaka (chisimu uwwe tuchiukulidwa)? 
Kwalakweko ni kuwuja kwakutalichila (kwangawa nkupatikana).” 


. Chisimu Uwwe tukumanyilila yaikupungusya litaka mwajamanjao 
(mu ilu yao ndema jaakuola m’malembe), soni Kukwetu kwana 
Chitabu chakusunga (chilichose Al-Lauh Al-Mahfûz). 


. Nambo ayikaaniile yakuona ndema ja yaichilile, ni ali mu kaŵe 
kecholoŵane (akulepela kulekanganya sikati ja yakuona ni yaunami). 


. Ana ngaakuliona liwunde pachanya pao yatutite kalitawe kakwe ni 
kalisalalisye kakwe! Soni nganilikola mapesa. 
7. Ni litaka tulijasesye, ni tuŵisile palakwepo yakunyichisya (matumbi), 
ni tumesisye palakwepo ntundu uliose (wa mmela) wakusalala. 
. (Kuti iwe yalakweyi) yakuwugula meso ni yakunkumbusya kapolo 
jwalijose jwakuwujila (kwa Allah pakutenda toba). 
. Ni tutulwisye kuumila kwinani mesi gaupile (wula), ni tumesyisye ni 
galakwego migunda kwisa soni songolo syaagungulidwa. 
10. Ni mitende jelewulewu jajikwete itungatunga ya isogosi 
yakonyokonyo. 


[1] (50:1) Asi harufusi ni chimpepe mu isimosimo ya Our'an. Ni pangali jwine 
jwaakumanyilila mate gakwe ikaweje Allah pe basi. 





Surat 50. Qâf 635 Juzu 26 


11. (Kuwa) lisiki lya achikapolo (Wetu), ni tukuchisyusyaga nago 
(mesigo) chilambo chachiwe, iyyoyopeyo ni mukuchiwela kopoka 
(kwa m’malembe). 


12. Waakaaniile paujo pao (Makuraishi nkanigaiche) wandu wa Nuhu, 
achimisyene chisima ni achina Samuda. 


13. Ni achina Adi, Firiauna ni achalongo achimijakwe Lutwi. 


14. Ni akutama nyyitekete (wandu wa Shuaibu), ni wandu wa Tubbaʻi 
(wa ku Yemeni), waliose mwa jamanjao waakaaniile Achimitenga, 
basi ni chasimichiche chitetelo Changu (pa wanganyao). 


15. Ana ni twapesile ni gumba kwandanda? (Ngwamba), nambo 
wanganyao ali mu kaichila ya gumba kwasambano. 


16. Soni chisimu Uwwe tun'gumbile mundu, ni tukumanyilila 
yaikunsongonela ntima wakwe, soni Uwwe tuli dusi nnope kwa 
jwalakwe (ni umanyilisi Wetu) kupunda ntasi wakuuta myasi 
(wannukosi mwakwe). 


17. (Kumbuchilani) katema kaakupochela (itendo ya mundu ni kuilemba) 
akupochela wawili (Achimalaika) waakutama chakun'dyo ni 
chakunchiji. 


18. Ngaakulumukulaga (mundu) lilowe lililyose, ikaweje kukwakwe 
kukuwa kwana nkwembecheya jwatayali (kulemba). 


19. Ni kuuchiyika kolelwa kwa chiwa mwakuonaonape, (ni tachisalilidwa 
mundu yanti): “Ayi ni ayila yamwaliji nkuiwambala.” 

20. Ni lichigombedwa lipenga, lyele ni lisiku lyaipotesi. 

21. Ni tachiyika mundu jwalijose ni akunchiinga ni akuntendela umboni 
(wachilaika). 


22.(Tachisalilidwa nkuleewa kuti): “Chisimu mmwe mwaliji nkukwanjila 
ya yalakweyi, basi tum’bunukwile chisiwilo chenu, mwanti liso lyenu 
lelo lili lyakutema.” 

23. Nitachiwecheta n'jakwe jwangalekangana najo (lilaika lyalyalembaga 
masengo gakwe): “Ayi ni yaili kukwangu tayali (yamasengo gakwe 
gangalumbana).” 


24. (Allah tachalamula Achimalaika wawili wala lyakuchiinga ni 
lyakutendela umboni kuti): “Mumponyaani ku Jahannama jwalijose 
jwakufulu nnope, jwamakani.” 


25. “Jwakusiŵilila yambone, jwakusumba mpika, jwakaichila.” 


26. “Ajula juwawisile nnungu jwine (jwakun'galagatila) pampepe ni 
Allah, basi mumponyani mu ilagasyo yawukali.” 


27. Ni tachiwecheta n'jakwe jwangalekangana najo (jwachishetani): 
“Ambuje wetu! Une nganinansochelesya jwalakweju, nambo kuti 
jwaliji nkupotela kwakutalikangana nnope (ni yakuona).” 


28. (Allah) tachiti: “Ngasinkangana pameso Pangu, soni namasile 
panannongochesye chitetelo Changu.” 


29. “Ngalikasagalausyidwaga lilowe Kukwangu, soni Une nganimba 
jwakwatenda lupuso ata panandi achikapolo (Wangu).” 


30. Lisiku lyatuchijiwusya Jahannama kuti: “Ana n’ gumbele?” Basi jalakwe 
ni jichiti: “Ana pana yakonjechesya?”!! 


31. Ni jichiwandichisyidwa Mbepo kwa waoga (wakun'jogopa Allah), 
ngasijiwa pakutalichila. 


32. (Tachisalilidwa yanti): “Ayi ni yamwapedwaga chilanga, ya jwalijose 
jwakuujilaujila (kwa Allah pakutenda toba), jwakusunga (malamusi 
Gakwe).” 


33. “Juwan'jogwepe Allah mwangali kum'bona, ni jwaiche ni ntima 
wagalauchila (Kukwakwe pakutenda toba).” 


[1] (50:30) Akusimulila Anas 4 yanti: Ntume #£ jwatite: “Wandu tachiponyedwa ku 
Moto. Sano walakwe ni tiuchiti: “Ana pana wakonjechesya?” Mpaka kaneka Allah 
tachiwika likawu Lyakwe, basi ni tiuchiti: “Ikwaniile, ikwaniile.” (Swahih Al- 
Bukhari, Hadith No. 4567). 

lisiku lya umi wandamo.” 


35. Akwete kupata wanganyao chilichose chatakachisacheje 
mwalakwemo, soni Kukwetu kwana yakonjechesya (kum’bona 
Allah). 


36. Ana mikutula jilingwa jatwajijonasile paujo pao, wawaliji wamachili 
nnope kwapunda wanganyawa, nambo soni wasyungwile-syungwile 
mu ilambo, ana ni wapapatile pakutilila (ndema ja yaichilile ipotesi, 
ngati wajonasiche)? 


37. Chisimu mu yalakweyo muwele mwana chikumbusyo kwa mundu 
jwakwete ntima (waganisya), kapena jwaakutejela liwiwi ni nsyenejo 
juli papopo (ni nganisyo syakwe). 


38. Soni chisimu chene twagumbile mawunde ni mataka ni yaili chilikati 
chakwe m’moŵa nsano nalimo, ni nganikutukwaya kupela. 


39. Basi pililani pa yaakuwecheta, ni nnuswejesyeje lumbili lwa Ambuje 
wenu (Allah) lyuŵa nkanilikopoche (pakuswali swala ja Fajr), nambo 
soni nkanilitiwile (pakuswali swala ja Dhuhr ni Asr). 


40. Nambo soni chilo luswejesyani (lumbili Iwa Ambuje wenu pakuswali 
swala ja Maghrib ni Isha), ni panyuma pa kusujudu (panyuma 
pakuswali swala sya Fard nswaliji soni swala sya sunna, nikutendaga 
Subhânallâh, Alhamdulillah ni Allah-Akbar). 


41. Soni pikanani (ya) lisiku lyatachiwilanga nkuwilanga kuumila pamalo 
pakuwandika. 


42. Lisiku lyatachiupikana n’gumilo (wa lipenga) mwakuonaonape, lyele 
ni lisiku lyakopoka (m’malembe). 

43. Chisimu Uwwe ni Watukupelekaga umi ni chiwa, soni Kukwetu ni 
kwakuwujila. 


44. Lisiku lyaliichaaganjichila litaka (kuti akopochemo) mwachitema- 
chitema, wele ni nsonganganyo wakwepepala nnope Kukwetu. 

45. Uwwe tukumanyilila chenene yaakuwecheta. Soni mmwe 
(Muhammadi £) nganim’ba wakwakanganichisya wanganyao (ku 
chikulupi). Basi munkumbusyani ni Qur’an jwaakogopa chitetelo 
Changu. 





IE 

Mulina lya Allah, Jwaukoto wejinji, 
Jwachanasa channope. 











1. Ngujilumbila (mbungo) jajikututumya luwundu (lwamesi ni 
kuwelekasya mawunde gawula). 

2. Ni (ngugalumbila soni mawunde) gagakutwichila mesi gausito. 

3. Ni (yombo) yaikwenda (m’mbwani) mwakutulalila.!"! 

4. Ni (Achimalaika) waakugawanya chilamusi (cha Allah, mpela wula ni 
malisiki gane). 

5. Chisimu yankupedwa chilanga iwele yakuonaonape. 

6. Soni chisimu malipilo gawele gakupatikana. 

7. Ngulilumbila liwunde lyalikwete kagumbidwe kambone. 

8. Chisimu wanganyammwe n'di pa malowe gakutindana (gakwamba 
Qur’an ni Muhammadi ££). 

9. Akugalawusyidwa ni galakwego (kuleka kujikulupilila Our'an ni 
Muhammadi ££) jwagalawusyidwe (kuleka chikulupi cha Tauhidi). 

10. Pamasile palaniwe waunami. 

11. Awala waatiwiile mu ujinga, achikwanjilaga (ya Akhera). 

12. Akuwusyaga (mwachipongwe): “Ni chakachi (kwika kwakwe lyele) 
Lisiku Lyamalipilo?” 


[1] (51:1-3) Mu gele ma Aya gatatuga, Allah akukalumbila kajende ka mesi, kuumila 
m’mbwani kuja mu nnengalenga pakujigalwa nimbungo gali chisawu luwundu, 
kaneka nikusyuka kuwa mawunde gawula, kaneko mawundego nkusitopelwamo 
nigakasatulukaga mesi gala gwila pasi (jatukutiji wula), kaneko mesigo kupitila mu 
sulo gakasawujilaga soni m’mbwani mwamukwenda yombo yekulungwa-kulungwa. 
Aka kajende ka mesika wandu wa Science kupitila mu ilimu ya Geography 
akakopochele pangakaŵapa kaakukatendaga water cycle, kutendaga Qur’an jasasile 
yalakweyi kalakala. Yalakweyi ikulosya kuti Qur’an jakuonaonape. 

13. (Lyele ni) lisiku lyatachilagasyidwa (pakuchomedwa) ku Moto. 


14. (Tachisalilidwa kuti): “Pasyani kulagasyidwa kwenu, ayi ni ayila 
yamwaliji nkuijanguya (kuti iyicheje, sano ni iyiche).” 


15. Chisimu wawoga (wakun'jogopa Allah) tachiwa m’Matimbe ga ku 
Mbepo ni achitutumule. 


16. Achipochelaga yawapele Ambuje wao (Allah). Chisimu wanganyao 
nkaniyiwe yalakweyo (ku duniya) waliji wakolosya (masengo). 


17. Waliji nkugona panandipe chilo. 


18. Soni kumasikusiku wanganyao waliji nkuwenda chikululuko (kwa 
Allah). 


19. Ni m'chipanje mwao mwaliji mwana liwunjili lyakumpa nkuwenda 
ni nkwimidwa (ligongo lya kulisiwilila kuwenda). 


20. Ni petaka pana ilosyo (yakulosya ukombosi wa Allah) kwa 
wakusimichisya (chikulupi chao). 


21. Ni mu (kagumbidwe ka) jenumanja wakwe, ana ngankulola? 
22. Soni kwinani ni kwalili lisiki lyenu ni yankupedwa chilanga. 


23. Basi ngunnumbila M’mbuje jwa kwinani ni pasi, chisimu yalakweyi 
yakuona, mpela muyiwelele (yakuona) yanti jenumanja nkuwechetaga. 


24. Ana jinyyiche abali ja achalendo wa Ibrahima wakuchimbichikwa? 


25. Pa ndema jawajinjile kukwakwe ni watite: “Ntendele!” Jwalakwe 
jwatite: “Ntendele!” (Ni jwatite soni chamuntima: “Jenumanja ni) 
wandu wangamanyika (kukwangu).” 


26. Ni wagalauchile ku wapewasa wakwe (mwangalolechela), ni wayiche 
nako kan” gombe kakunakana (kejoche). 


27. Ni jwakawandichisye kukwao. (Pajwagaweni magasa gao kuti 
ngagakujigala kulya) jwatite: “Ana uli ngankulya?” 


28. Basi ni wampatile woga wakwajogopa wanganyao. Wanyao watite: 

“Nkajogopa.” Ni wampele abali jakusengwasya janti chakole 
mwanache jwakumanyilila nnope. 


29. Ni wayiche wankwakwe (wali Sara) ni masegwe, aku ali nkuliputa 
kungope (ligongo lya usimongo), ni watite: “Jwanchekulupe, 
jwampalale (timbeleche chinauli)!” 

30. Wanganyao watite: “Iyyoyopeyo (tim'beleche mwam'belelemo), 
Ambuje wenu (Allah) niyatite, chisimu Walakweo ni Walunda 
Iwakusokoka, Wakumanyilila nnope.” 


31. © (Kaneka Ibrahima) jwatite: “Abali jao (jine) jaichile nijapi jaomanja 
akutumidwa?” 


32. Wanganyao watite: “Chisimu uwwe tutumisyidwe ku wandu 
wakulewa.” 


33. “Kuti tukaatumichisye sakalawe syelongo (lya ku Moto).” 


34. “Syewichidwe chimanyilo kwa Ambuje wenu (Allah) kwawichila 
akusumba mpika (pasambi).” 


35. Basi ni twaakopwesye wawaliji mwalakwemo mwa akukulupilila. 

36. Nambo nganitujisimana mwalakwemo ikaweje nyumba jimpepe ja 
Asilamu (Lutwi ni wanache wakwe wawili wachikongwe). 

37. Ni twalesile mwalakwemo chilosyo (cha ipotesi jajili mbwani jajiwe) 
kwa wandu waakuijogopa ilagasyo yakupoteka nnope. 

38. Nombe mu (abali ja) Musa (muwele mwana chilosyo cha ipotesi), 
pandema jatwantumisye kwa Firiauna ni umboni wakuonechela. 

39. Basi (Firiauna) jwanyosyisye ligongo lya machili gakwe, ni jwatite: 
“(Aju ni) nsawi kapena jwamasoka.” 


40. Ni twankwembekenye jwalakwe ni asilikali wakwe ni twaaponyisye 
m’mbwani, jwalakwe juli jwagambidwa. 


41. Nombe mu (abali ja) achina Adi (muwele mwana chilosyo cha ipotesi), 
pandema jatwatumichisye mbungo (jachimbunga) jakonanga. 





Sûrat 51. Adh-Dhâriyât 642 Juzu 27 


42. Nganijichilekaga chindu chilichose chajichipujiile ikaweje kuchitenda 
mpela chepukuswe. 


43. Nombe mu (abali ja) achina Samuda (muŵele mwana chilosyo cha 
ipotesi), pandema jawasalilidwe kuti: “Sengwagani kwakandawi 
kannono.” 


44. Ni walikwesisye kuleka lilamusi lya M’mbuje gwao (Allah), ni 
wakwembekenye n’gumilo (wa ipotesi) aku ali nkulola. 


45. Ni nganakombola kwima (kuti atile), soni nganawa wanti 
nikulikulupusya (achimisyene). 


46. Ni (twajonasile) wandu wa Nuhu kalakala (nkanawe wasalidweo), 
chisimu wanganyao waliji wandu wakunyosya. 


47. Sano liwunde twalitawile mwamachili, soni chisimu Uwwe tuwele 
Wakulisapangula (liwundelyo). 


48. Ni litaka twalitandiche, basi ni Wambone nnope mwa akwasasya 
(twaliji Uwwe)! 


49. Ni mu chindu chilichose tugumbile iwili-iwili (mpela chachilume ni 
chachikongwe), kuti jenumanja nkumbuchile (ukoto wa Allah). 


50. Basi (mwasalilani yanti): “Tililani kwa Allah, chisimu une 
(Muhammadi 4) kukwenu ni nkutetela jwakuonechela jwakuuma 
Kukwakwe.” 


51. “Soni ngasim'biika pamo ni Allah nnungu jwine, chisimu une 
(Muhammadi £) kukwenu ni nkutetela jwakuonechela jwakuuma 
Kukwakwe.” 


52. Iyyoyopeyo (yaakuti pakuntenda mmwe Muhammadi % kuti 
nsawi kapena jwamasoka), nganijwaichilileje awala wapaujo pao 
ntenga jwalijose ikaweje wanganyao watiji: “(Aju ni) nsawi kapena 
jwamasoka.” 


53. Ana ate kulechelana gele (malowega)? (Ngwamba), nambo 
wanganyao ni wandu wakusumba mpika (pa ukafili). 

54. Basi mwatundumalilani wanganyao (mmwe Muhammadi #£), soni 
mmwe ngam’ba wagambidwa (nkwatundumalilamo). 


55. Soni kumbusyani, basi chisimu kumbusya tikwakamuchisye 
wakulupilila. 


56. Soni nganingamba gumba majini ni wandu ikaweje kuti angalagatileje 
Une (Jikape). 


57. Ngangusaka kuumila kukwao lisiki, soni ngangusaka kuti andiisyeeje 
(kapena kuliisya iwumbe Yangu). 


58. Chisimu Allah ni Nkupeleka lisiki nnope, Nsyene machili 
gakulimbangana. 


59. Sano chisimu akwete kupata awala walitendele lupuso chipande 
cha ilagasyo chanti mpela chipande chailagasyo cha achimijao 
(wakala), basi ngasanjanguya (kuti napeje ilagasyoyo ndawi jakwe 
nkanijikwane). 


60. Basi ipotesi tiyichiwa kwa awala waakufuulu pa lisiku lyao alila 
lyaakupedwa chilanga (cha kwika kwakwe). 

S Sûrat 52. At-Tûr g5 


Mulina lya Allah, Jwaukoto wejinji, 
Jwachanasa channope. 











1. Ngulilumbila litumbi (lyawam'bechetakasyisye Allah Musa lyalili ku 
Sinayi). 


2. Ni chitabu chachilembeedwe (Qur’an). 
3. Mu ikalakala yepende yewunukulidwe. 


4. Ni Al-Bait-ul-Ma‘mûr (Nyumba jajili kumawunde mwakulondana ni 
Likaaba, jaakujijaulilaga Achimalaika mwakuwilinganya). 


5. Ni nsakasa wenyakulidwe (liwunde). 





6. Ni mbwani syegumbasye (mesi). 

7. Chisimu ilagasyo ya Ambuje wenu (Allah) iwele yakupatikana kwene. 
8. Pangali jwakuisiwilila. 

9. Lisiku lyalichitenganyika liwunde ni ntenganyiko wamachili. 

10. Ni gachijenda matumbi ni kajende kaluwilo. 

11. Basi ipotesi lyele lisikulyo taachiipata wakanila. 

12. Awala waakuwa nkung'anda mu yangali mate. 

13. Lisiku lyatachitutilidwa ku moto wa Jahannama katutilidwe kamachili. 


14. (Ni tachisalilidwa yanti): “Awu ni Moto awula wamwaliji 
nkuwukaanila.” 


15. “Ana weleu usawi, kapena jenumanja ngankulola?” 


16. “Ujinjilani (ni kupasya kupoteka kwakwe), pililani kapena nkapilila 
yalumope kukwenu, chisimu nkulipidwa yamwaliji nkupanganya.” 

17. Chisimu wawoga (wakun'jogopa Allah) tachiwa m'Matimbe ga ku 
Mbepo, ni chindimba. 


18. Achiyisengwelaga yawapele M’mbuje gwao (Allah), aku M’mbuje 
gwao ali wagosile ku ilagasyo ya Moto Waukali. 


19. (Tachasalila kuti): “Lyagani soni mwagani mwakusengwa ligongo 
lya ayila (yambone) yamwaliji nkutenda.” 


20. Ali ajegeme mu itengu yauchimbichimbi yejalidwe chenene, ni 
tuchalombekasya ni achimmasyeto wameso gakulanguka soni 
gekulungwa mwakusalalila. 


21. Sano awala waakulupilile ni kwaakuuya wanache wao pa chikulupi, 
chitukasimanganye wanganyao ni wanache wao, soni ngatuja 
kwapunguchisya (malipilo ga) masengo gao chilichose. Mundu 
jwalijose tachiwa uwombosi wakuliombolela ku (yakusakala) 
yawapanganyisye (pakutawidwa ku Moto). 


22. Ni tukaajonjechesyeje (wakulupililao ndawi ni katema) isogosi kwisa 
soni nyama, mu yataakaisacheje. 


23. Takapochelanganeje kwalakweko ipanda  (yankologo) 
wangatendekasya kuŵecheta yangali mate namuno yasambi. 


24. Ni taakaasyuunguleje wanganyao achiboyi wao (wakwatumichila), 
gamba kuwa wanganyao (kamelemende kakwe) nti chisawu ngalekale 
syesunjidwe. 


25. Ni tachigalauchilana wane kwa wane achiwusyanaga (yatite kawupate 
ntendele wa ku Mbepo). 

26. Tachiti: “Chisimu uwwe twaliji kala ku mawasa getu tuli nkogopa 
(ipotesi ya Allah).” 

27. “Basi Allah atutendele ukoto uwwe ni atugosile ku ilagasyo ya Moto.” 

28. “Chisimu uwwe twaliji kala (ku duniya) tuli nkum'bomba (Jwele 


Jikape), chisimu Jwalakwe ni Jwambone nnope, Jwachanasa 
channope.” 

29. Basi kumbusyani (mmwe Muhammadi £), soni mmwe nganim’ba 
abimbi kapena wamasoka pa chindimba cha Ambuje wenu (champele, 
wauli utume). 


30. Kapena wanganyao akutiji: “(Jwalakweju ni) nkwiimba ilaanga, 
tugamba kun'jembechela kuti chimpate chiwa (yachatite pakwapata 
akwiimba wane waakala)?” 


31. Jilani: “Jembechelaani, chisimu une none ndinamwe mwa 
akwembecheya.” 


32. Kapena lunda lwao ni lwalukwalamulila yalakweyi, kapena agambile 
kuwa wandu wakusumba mpika? 


33. Kapena akutiji: “Jwalakwe (Muhammadi %%) ni jwaajituunjile 
(Qur’aniji)?” (Ngwamba), nambo kuti wanganyao ngaakukulupilila. 

34. Basi ayiche najo abali janti mpela jalakweji (Our'an), nawaga 
jamanjao akuwecheta yakuona. 

35. Kapena wagumbidwe mwangali chilichose (chakwagumba), kapena 
wanganyao ni wawaligumbile (achimisyene)? 

36. Kapena wanganyao ni wawagumbile mawunde ni mataka? 
(Ngwamba), nambo kuti ngakusimichisya (ya ilagasyo ya Allah). 

37. Kapena akwete wanganyao imatiilo ya Ambuje wenu (Allah), kapena 
wanganyao ni waakwete machili gakutendela yaakusaka? 


38. Kapena akwete makwelelo (gakwelela kwinani) ni akupikanilaga 
pa galakwego (yakuwecheta Achimalaika kwinaniko)? Basi ayiche 
naotu akupikanila waowo umboni wakuonechela. 


39. Kapena Jwalakwe (Allah) ni jukwete wanache wachikongwe, sano 
jenumanja ni nkwete wanache wachilume? 

40. Kapena mmwe (Muhammadi £#£) nkwajuga wanganyao malipilo, 
sano jamanjao ni akusitopelwa nasyo ngongole? 

41. Kapena akwete wanganyao (ilimu) yakusisika, basi wanganyao ni 
akulemba (yalakweyo). 

42. Kapena akusaka kutenda maliindi? Basi awala waakufuulu ni wali 
wakwaujila malindi gao. 


43. Kapena akwete wanganyao nnungu jwine jwangawaga Allah? 
Aswejele Allah ku yaakum'bwanganya nayo. 


44. Namuno angachione chipande cha liwunde chinankugwa (kukwao 
kwakuli kwika kwa ipotesi), angatite: “(Aga ni) mawunde gawula 
gagakamatene (ngawa kwika kwa ipotesi).” 


45. Basi mwalekaani, mpaka tasimangane nalyo lisiku lyao alila 
lyatachikomoka kwa kuwa mu lyalakwelyo. 


46. Lisiku lyaangaakamuchisya malindi gao chilichose, soni wanganyao 
ngasakulupusyidwa. 


47. Soni chisimu akwete kupata awala waatesile lupuso (ligongo lya 
ukafili wao) ilagasyo (ine pa duniya pano) nkaniyiwe yalakweyo (ya 
ku Akhera), nambo wajinji mwa wanganyao ngakumanyilila. 


48. Basi chijembecheyaani mwakupilila (mmwe Muhammadi #§) 
chilamusi cha Ambuje wenu (Allah), basi chisimu mmwe nkuloleledwa 
ni meso Getu, ni Iluswejesyeje lumbili Iwa Ambuje wenu (Allah) 
ndema jankwiimuka (kuumila Ilugono kapena pamalo palipose). 


49. Nombe soni chilo Iluswejesyeje (lumbili Iwa Ambuje wenu), ni 
pakutiwila ndondwa (kumasikusiku). 

S Sûrat 53. An-Najm gs 


Mulina lya Allah, Jwaukoto wejinji, 
Jwachanasa channope. 











1. Ngujilumbila ndondwa ndema ja jikutiwila. 

2. Nganapotela n’jenuju (Muhammadi ££), soni nganapombotala. 

3. Soni ngajukuwecheta ya chisako (chakwe). 

4. Nganigawa galakwego ikaweje malowe gakuuwula gagakuuwulidwa. 
5. An’jiganyisye (Qur’anijo Jibulilu) jwamachili gamajinji. 


6. Jwajukwete kaoneche kambone. Basi ni jwatamilichiche (pakaoneche 
kakwe kasyesyene kawan' guumbiile Allah). 


7. Jwalakwe (Jibulilu) juli pachipelela cha meso chamwinani nnope. 


8. Kaneka ni jwawandichile (Jibulilu), basi ni konjechesya soni nnope 
kuwandichila. 


9. Ni waliji (uwandikane wao) mpela sikati ja songa siwili sya ukunje, 
kapena kuwandichila nnope (kupunda pele). 


10. Basi (Allah) ni jwaajuuwiile kwa kapolo Jwakwe (Muhammadi $) ya 
jwaajuuwiile (kupitila mwa Jibulilu). 


11. Ntima (wa Muhammadi $) nganiulambusya pa yajwaiweni (ni meso 
gakwe). 


12. Ana ni nkukangana najo pa yajukuiona? 


13. Soni chisimu (Muhammadi 4%) wam'bweni (Jibulilu) ndema jine 
(chilo cha Al-Mi‘râj). 


14. Pa chitela chansaawu chakupelelapo (indu yakwela kwinani kapena 
kutuluka pasi, chachili kusyeto kwa mawunde nsano nagawili). 

15. Palakwepo ni pajili Mbepo Jakutamilichikamo. 
16. Ndema jayachiunichilaga chitela chansaawucho yayachiunichilaga. 


17. Liso (lya Muhammadi #§) nganilisembenduka, soni nganilisumba 
mpika. 


18. Chisimu chene jwalakwe (Muhammadi ££) jwaiweni ilosyo yekulungwa- 
kulungwa ya Ambuje wakwe (Allah).!"! 


[1] (53:13-18) Aga ma Ayaga gakusala ya Al-Mi'raj (Ulendo wa Ntume Muhammadi 
5 wakwela kwinani nichilu chakwe nambo soni ninsimu wakwe, juli mesope 
ngawa yakusagamila kulugono). 

Akusimulila Malik bin Swa'swa'ah «è yanti: Ntume ££ jwatite: “Pandema 
janaliji panyumba chilikati cha mundu jwaakuwaga nnugono ni mesope, (Lilaika 
lyamanyilile une) mpela mundu jwagonile chilikati cha wandu wawili. Basi ni 
wayiche najo kukwangu mbale jagolodi jegumbasye lunda Iwakusokoka kwisa 
soni chikulupi. Basi chilu changu ni chapapulidwe kutandila pekolongo mpaka pasi 
palutumbo. Kaneka lutumbo lwangu nilwachapidwe nimesi ga Zamzam, nambo 
soni (ntima wangu) wagumbasyidwe ni lunda Iwakusokoka kwisa soni chikulupi. 
Kaneka ni wayiche najo kukwangu Al-Burâq, chinyama cheswela chakunandipila 
pa nyumbu nambo chakulila pa mbunda, ni nawigwile pamo ni Jibril, mpaka twajile 
kwika kwiwunde lyaduniya. Kaneka (panyuma pakuodisya Jibril) kwawechetedwe 
yanti: “Wani weleo?” Jwalakwe jwatite: “Une Jibril.” Kwawechetedwe yanti: 
“N'di nacheni?” Jwalakwe jwatite: “Ndi ni Muhammadi.” Kwawechetedwe yanti: 
“Ana jutumisyidwe (kuwa ntume)?” Jwalakwe jwatite: “Elo.” Kwawechetedwe 
yanti: “Kalibu, naga nnendo jwambone nnope nijwele jwayichejo.” Kaneka ni 
nam'bichilile Adam ninampele salaam. Basi jwalakwe jwatite: “Kalibu, E mmwe 
amwanache nambo soni ntume!” Kaneka ni twajile kwika kwiwunde lyawili. Sano 
(panyuma pakuodisya Jibril) kwawechetedwe yanti: “Wani weleo?” Jwalakwe 
jwatite: “Une Jibril.” Kwawechetedwe yanti: “N'di nacheni?” Jwalakwe jwatite: 
“Ndi ni Muhammadi.’ Kwawechetedwe yanti: “Ana jutumisyidwe (kuwa ntume)?” 
Jwalakwe jwatite: “Elo.” Kwawechetedwe yanti: “Kalibu, naga nnendo jwambone 
nnope nijwele jwayichejo.” Kaneka ni nam'bichilile Isa ni Yahaya, wanawawilio 
ni watite: “Kalibu, E mmwe achimwene nambo soni ntume!’ Kaneka ni twajile 
kwika kwiwunde lyatatu. Sano (panyuma pakuodisya Jibril) kwawechetedwe 
yanti: “Wani weleo?” Jwalakwe jwatite: “Une Jibril.” Kwawechetedwe yanti: 
“N'di nacheni?’ Jwalakwe jwatite: “Ndi ni Muhammadi.’ Kwawechetedwe yanti: 

19. Ana mwaweni Al-Lata ni Al- “Uzza, 


“Ana jutumisyidwe (kuwa ntume)?’ Jwalakwe jwatite: ‘Elo.’ Kwawechetedwe 
yanti: “Kalibu, naga nnendo jwambone nnope nijwele jwayichejo.” Kaneka ni 
nam'bichilile Yûsuf, ninampele salaam. Basi jwalakwe jwatite: ‘Kalibu, E mmwe 
achimwene nambo soni ntume!’ Kaneka ni twajile kwika kwiwunde lyancheche. 
Sano (panyuma pakuodisya Jibril) kwawechetedwe yanti: “Wani weleo?” 
Jwalakwe jwatite: “Une Jibril.” Kwawechetedwe yanti: “N'di nacheni?” Jwalakwe 
jwatite: “Ndi ni Muhammadi.” Kwawechetedwe yanti: “Ana jutumisyidwe (kuwa 
ntume)?” Jwalakwe jwatite: ‘Elo.’ Kwawechetedwe yanti: “Kalibu, naga nnendo 
jwambone nnope nijwele jwayichejo.' Kaneka ni nam'bichilile Idrisa, ninampele 
salaam. Basi jwalakwe jwatite: “Kalibu, E mmwe achimwene nambo soni ntume!” 
Kaneka ni twajile kwika kwiwunde lyansano. Sano (panyuma pakuodisya 
Jibril) kwawechetedwe yanti: “Wani weleo?” Jwalakwe jwatite: “Une Jibril.” 
Kwawechetedwe yanti: “N'di nacheni?” Jwalakwe jwatite: “Ndi ni Muhammadi.” 
Kwawechetedwe yanti: “Ana jutumisyidwe (kuwa ntume)?” Jwalakwe jwatite: 
‘Elo.’ Kwawechetedwe yanti: “Kalibu, naga nnendo jwambone nnope nijwele 
jwayichejo.' Kaneka ni nam'bichilile Hârûna, ninampele salaam. Basi jwalakwe 
jwatite: “Kalibu, E mmwe achimwene nambo soni ntume!' Kaneka ni twajile kwika 
kwiwunde lyansano nalimo. Sano (panyuma pakuodisya Jibril) kwawechetedwe 
yanti: “Wani weleo?” Jwalakwe jwatite: “Une Jibril.” Kwawechetedwe yanti: ‘N’di 
nacheni?” Jwalakwe jwatite: “Ndi ni Muhammadi.” Kwawechetedwe yanti: “Ana 
jutumisyidwe (kuwa ntume)?” Jwalakwe jwatite: “Elo.” Kwawechetedwe yanti: 
“Kalibu, naga nnendo jwambone nnope nijwele jwayichejo.” Kaneka ni nam'bichilile 
Misa, ninampele salaam. Basi jwalakwe jwatite: “Kalibu, E mmwe achimwene 
nambo soni ntume!’ Sano ndema janampundile (Mûsâjo), jwatandite kulila, ni 
jwawusyidwe kuti: “Kulilaku chichi?” Jwalakwe jwatite: ‘ʻE Ambuje wangu! Aju 
nchanda jwatumisyidwe panyuma pangune, umati wakwe tiukajinjile ku Mbepo 
wejinji nnope kupunda umati wangu.’ Kaneka ni twajile kwika kwiwunde lyansano 
nagawili. Sano (panyuma pakuodisya Jibril) kwawechetedwe yanti: “Wani weleo?” 
Jwalakwe jwatite: “Une Jibril.” Kwawechetedwe yanti: “N'di nacheni?” Jwalakwe 
jwatite: “Ndi ni Muhammadi.’ Kwawechetedwe yanti: “Ana jutumisyidwe 
(kuwa ntume)?” Jwalakwe jwatite: “Elo.” Kwawechetedwe yanti: “Kalibu, naga 
nnendo jwambone nnope nijwele jwayichejo.' Kaneka ni nam'bichilile Ibrahima, 
ninampele salaam. Basi jwalakwe jwatite: ‘Kalibu, E mmwe amwanache nambo 
soni ntume!' Kaneka ni wanosisye Al-Bait Al-Ma‘mûr (nyumba ja Allah). Une 
nam'busyisye Jibril ya jalakwejo, ni jwatite: “Jalakweji ni Al-Bait Al-Ma‘mûr 

20. Kwisa soni Manâta jwatatu jwinejo (kuwa milungu jenu mmalo mwa 
Allah)? 


jaakutendelamo ibada Achimalaika wakwana 70,000 lisiku lililyose, sano pati 
akopwechemo, wangaujila soni (nambo lisiku lililyose akwinjilamo wane 70,000). 
Kaneka wanosisye Sidrat-ul Muntaha (chitela cha nsawu, chachili chipelela cha 
ichindu yakwela kwinani kapena kutuluka pasi, chachili kusyeto kwa mawunde 
nsano nagawili), ni nayiweni soni isogosi yakwe ya Nabig yayalandanaga nti 
chisawu yagala yelongo ya ku Hajar (nsinda umpepe m’misinda ja ku warabu), 
soni masamba gakwe galiji nti chisawu mawiwi gandembo, soni sulo ncheche 
syatulwiche kuumila pepata lyakwe: Sulo siwili syaliji nkujilima chapachanya, 
sano siwili sinesyo syaliji nkujilima chankati. Une nam'busyisye Jibril ya syele 
sulosyo, ni jwasalile kuti: “Sulo siwili syakujilima chapasi; ni sulo sya ku Mbepo. 
Nambo sulo siwili syakujilima chapachanya; ni lusulo Iwa Nayilo ni lusulo lwa 
Fulata.’ Kaneka ni kwalamulidwe kukwangu ipindi makumi nsano. Une ni 
natulukaga, mpaka najile kum'bika Mûsâ. Jwalakwe jwambusyisye kuti: “Ajesile 
uli kuwajileku?” Une natite: “Ipindi makumi nsano ilamulidwe kwangune ni umati 
wangu.” Jwalakwe jwatite: “Une ngwamanya chenene wandu, ligongo nalimbene 
nao wanache wa Israila kuti mpaka akunde malamusi. Umati wenu ngawuja 
kombola kwanisya yalakweyo. Basi ujilani kwa Ambuje wenu, nkaawende 
kuti ampungule.’ Basi une nawujile kwa Allah, ni nam'bendile kuti ambungule. 
Jwalakwe ni jwaitesile (ipindi ila) kuwa makumi ncheche. Une napite soni kwa 
Misa, ni jwawilisye soni yajusalile ila, ni nawujile soni kwa Allah, ni nam'bendile 
soni kuti ambungule. Jwalakwe ni jwaitesile (ipindi ila) kuwa makumi gatatu. Ni 
nganineka kuwujauja chilikati cha Musa ni Allah, aku Allah ali nkumbungula ipindi 
ila, mpaka yasigele nsano. Panawujile soni kwa Mûsâ, jwambusyisye kuti: “Ajesile 
uli kuŵajileku?’ Une natite: “Allah ayitesile kuwa ipindi nsanope.” Jwalakwe 
jwawilisye soni kuwecheta yanti: “Umati wenu ngawuja kombola kwanisya 
yalakweyo. Basi ujilani kwa Ambuje wenu, nkaawende kuti ampungule.” Sano 
une ni natite: “Une basi njitiche (chilamusi chambesi cha Allah).” Basi papopo 
Ntume 4£ jwasalilidwe ni Allah yanti: “Masile panamwile chilamusi changu, ni 
naapungwile nsigo achikapolo wangu, ni tinjalipila pachambone chimo nti chisawu 
apanganyisye yambone likumi.” Swahih Al-Bukhari, Hadith No. 3035). 

(53:16) Chitela chansawu chila chaliji nkuwunichilidwa ni lilanguka lya Allah, 
kwisa soni Achimalaika wawaliji nti chisawu makungulu, nambo soni ni mitundu 


jakulekanganalekangana. (Nnole mu Tafsir Ibn Kathir). 

21. Ana jenumanja ni nkwete wanache wachilume, sano Jwalakwe 
(Allah) ni jukwete wanache wachikongwe? 


22. Kwele ni gawanya kwalupuso (kwakuntenda lupuso Allah). 


23. Nganigawatu galakwego ikaweje menape (ga isanamu) gan’ gakolasile 
jenumanja ni achatati wenu, Allah nganatulusya pa yalakweyo umboni 
uliose (wakundisya kuigalagatila), ngakukuya wanganyao ikaweje 
liganichisya, ni yayikusaka mitima, kutendaga pamasile pachaichilile 
kuumila kwa M’mbuje gwao (Allah) chongoko. 


24. Kapena mundu mpaka akombole kupata chilichose chaakuchiluumba? 
(Ngwamba!) 


25. Basi Allah ni Nsyene Akhera ni Duniya. 


26.AnasoniAchimalaika ŵalingwakumawunde wangawankukamuchisya 
chondechonde jao chilichose, ikaweje panyuma pakupeleka lusa 
Allah kwa jwaankunsaka (mwa wanganyao kuti awombe duwa ja 
chondechonde), ni kunonyelwa najo (nkuwombeledwajo)? 


27. Chisimu awala wangakukulupilila ya Akhera akwakolanga 
Achimalaika ni mena gachikongwe (pakuwecheta kuti wanganyao 
wanache wachikongwe wa Allah). 


28. Ni nganakola wanganyao pa yalakweyo umanyilisi uliose, ngakukuya 
ikaweje liganichisya, sano liganichisya lyangakamuchisya chilichose 
pa yakuona. 


29. Basi munnekaani ajula jwaachitundumalile chikumbusyo Chetu 
(Our”an), ni ngajukusaka ikaweje umi wa duniya. 


30. Chele ni chipelela chao cha umanyilisi. Chisimu Ambuje wenu (Allah) 
ni waakummanyilila jwaapoteele kuleka litala Lyakwe, nambo soni ni 
waakummanyilila jwajongweche. 

31. Soni Allah ni Nsyene yosope yaili ku mawunde ni yaili petaka, 
kuti akaalipile awala wasakesye pa yawapanganyisye, ni kwalipila 
yambone awala waakolosisye (masengo). 

32. Awala waakuliwambasya ilemwa yekulungwa-kulungwa, ni 
yakunyalaya, ikaweje yamwanamwana. Chisimu Ambuje wenu (Allah) 
ni Wachikululuko chakusapanguka. Walakwe ni waakummanya 
chenene jenumanja, kutandila paŵan’gumbaga kuumila mwitaka, ni 
pandema jankuwaaga misigo mu itumbo ya achimama wenu. Basi 
ngasilliswejesyaga mwachimisyene, Jwalakwe ni Jwaakummanya 
chenene jwaali ni woga (wakun'jogopa Allah). 


33. Ana mum'bweni (mmwe Muhammadi £) ajula jwaagalawiche 
(kuleka kuunda malamusi ga Allah)? 
34. Ni jutosile panandi (mu chipanje chakwe) kaneka ni kuleka (kutolako)? 


35. Ana kukwakwe kwana umanyilisi wakusisika, basi jwalakwe ni 
jukuiona (yanti chipanje chakwecho chichimale ligongo lyakutola)? 


36. Ana nganijusalilidwa yaili mu ikalakala ya Musa? 
37. Ni Ibrahima ajula juwakwanilisye (chilanga cha Allah)? 


38. Yanti jwantwiichile nsigo (wasambi) ngasaja kutwichila nsigo 
(wasambi) wajwine. 


39. Niyanti mundu nganijukola ikaweje yajupanganyisye.!"! 

40. Nambo soni kuti masengo gakwe gaachionedwa. 

41. Kaneko ni tachilipidwa malipilo gakwana. 

42. Ni yanti kwa Ambuje wenu (Allah) ni kuchipelela (kwakuwujila indu 
yosope). 


43. Ni yanti Jwalakwe (Allah) ni Jwaakutendekaasyaga kuseka ni 
Jwaakutendekasyaga soni kulila. 


[1] (53:39) Akusimulila Abû Hurairah > yanti: Ntenga jwa Allah ££ jwatite: “Naga 
mundu awile, masengo gakwe gakasakatika, nikusigala gatatupe: 1- Sadaka 
jakwendelechela (mpela chisima chaakumwapo wandu mesi, nsikiti wa jwatawile, 
chitela chajwapandile niwandu chiwela kulya isogosi yakwe, ni ine yanti mpela yele). 
2- Ilimu yayikwakamuchisya wandu. 3- Mwanache jwambone jwaakum’bombela 
maduwa jwalakwe. (Swahih Muslim, Hadith No. 1631). 

44. Ni yanti Jwalakwe (Allah) ni Jwaakupeleka chiwa ni Jwaakupeleka 
soni umi. 


45. Ni yanti Jwalakwe (Allah) ni jwaagumbile mitundu jiwili; chachilume 
ni chachikongwe. 


46. Kuumila mu lindondwa (lya ulume) pati litajidwe (m"chiwelechelo). 


47. Ni yanti kwa Jwalakwe (Allah) kwana guumba kwine (kwakwimusya 
wawe m’malembe). 


48. Ni yanti Jwalakwe (Allah) ni Jwaakupeleka yakwanila 
(kuikamulichisya masengo), ni Jwaakupeleka soni yakusalasya. 


49. Ni yanti Jwalakwe (Allah) ni M’mbuje jwa ndondwa ja chilimila 
(jawajigalagatilaga warabu wane). 


50. Ni yanti Jwalakwe (Allah) ni juwajonasile achina Adi wandanda. 
51. Ni achina Samuda, ni nganansigasya (ata jumo). 


52. Kwisa soni wandu wa Nuhu kalakala, chisimu wanganyao waliji 
walupuso nnope, ni wakusumba mpika nnope (pa sambi). 


53. Ni misi jakupitikusyidwa (ja wandu wa Lutwi) wajigwisyisye. 


54. Ni yam'bunichiile (misijo) yayam’bunichiile (yaili ilagasyo ya 
sakalawe syelongo lyejoche ni moto wa Jahannama). 


55. Ana ni chapi mu chindimba cha Ambuje wenu (Allah mmwe amundu) 
cha nkuchikaichila (kuti mwine nganichiwa Chakwe)? 


56. Aju (Muhammadi ££) ni nkutetela jumpepe mwa akutetela wandanda. 
57. Chikusejelela chakusejelela (Kiyama jikuwandichila). 


58. Pangali jwampaka achiunukule (kuti chimanyiche ndema jakwe 
jakwichila) jwangawaga Allah. 


59. Ana jenumanja nkujisimonga aji abaliji (Qur’an)? 


60. Ni nkuseka (mwachipongwe) ni ngalilaga (pati nchipikanaga yogoyo 
ya Allah)! 

61. Ni n'gamba kwanjila pe! 


62. Basi munsujudilaani Allah ni mun'galagatileje (Jwele Jikape). 

S] Sûrat 54. Al-Qamar gs 


Mulina lya Allah, Jwaukoto wejinji, 
Jwachanasa channope. 











1. Ndawi (jakwichila Kiyama) jiwandichile, ni ugaanjiiche mwesi.!"! 


2. Soni naga ali achiweni chisimosimo akasanyosyaga, ni akutiji: “(Awu 
ni) usawi wakwendelechela.” 


3. Ni waakaaniile, ni kuya isako yao, sano chindu chilichose 
(chambone kapena chakusakala chawapanganyisye mundu) chiwele 
chakutamilichika (malipilo gakwe lisiku lya Kiyama). 


4. Soni chisimu chene pamasile pasyaayiiche wanganyao ngani (mu aji 
Qur’an) syasikwete nkati mwakwe ikaanyo yaukali (yakwakanya 
kutenda yakusakala). 


5.(Aji Our”anjiwele jegumbale) lunda Iwakusokoka nnope, nambo itetelo 
ya akutetela nganiyiwa ikamuchisye (kwa wandu waajitundumalile). 


6. Basi mwalekani. (Mwakumbusyani) lisiku lyatachiwilanga nkuwilanga 
(Israfil) ku chindu chakunyalaya kusyene (chiwalanjilo cha pa 
Kiyama). 


7. Gali gatetewele meso gao, achikopokanganaga m'malembe, nti 
chisawu wanganyao sombe syakubalalikangana. 


8. Achikangamalaga (aku ali anyakwile ngosi, mwanja) wa 
kwankuwilanga. Achimakafili tachiti: “Ali ni lisiku lyakusausya 
kusyene.” 


9. Waakaaniile paujo pao (Makuraishi nkanigaiche) wandu wa Nuhu, basi 
wansisisye kapolo Jwetu (Nuhu), ni watite: “Jwalakweju jwamasoka.” 


[1] (54:1) Akusimulila Anas 4> yanti: “Wandu wa pa Maaka wam'bendile Ntenga jwa 
Allah #£ kuti jwalosye chisimosimo, basi ni jwalosisye ganjika kwa mwesi.” (Swahih 
Al-Bukhârî, Hadith No. 3438). 

Ni jwakalipilidwe (ni kogoyesyedwa). 


10. Basi jwaawendile Ambujegwe (Allah juchitiji): “Chisimu une 
ngomboleedwe, basi njokolaani.” 


11. Basi ni twawugwile milango ja kwinani ni mesi gakusuka kwanneso. 


12. Ni twaliganjile litaka ni achitutumule, ni gasimene mesi (gakuuma 
kwinani ni gakopoka pasi) pa chindu chachaliji chepanjepanje 
(chigumula chakwajonanjila wandu wa Nuhu). 


13. Ni twan'jigele (Nuhujo) pa chombo chamatabwa chachakomedwe ni 
misomali (jaitela). 


14. Chaliji nkwenda (mwakuloleledwa) ni meso Getu, kuwa malipilo 
kwa ajula juwaliji ali akaniliidwe (Nuhu). 


15. Soni chisimu twachilesile (chombocho) kuwa chilosyo, ana pana 
waachikumbuchila (ni kuliwunda nacho)? 


16. Ana ilagasyo Yangu yaliji uli kwisa soni itetelo Yangu? 


17. Soni chisimu chene tujijepepesye Qur’an kuti jiwe chikumbusyo, ana 
pana waajikumbuchila (nikuliwunda najo)? 


18. Achina Adi (nombe) waakaaniile. Ana ilagasyo Yangu yaliji uli kwisa 
soni itetelo Yangu? 


19. Chisimu Uwwe twatumichisye mbungo jakusisima nnope mu lisiku 
lyachitapani chakwendelechela. 


20. Jaliji nkwachuŵa wandu (kuja nao mwinani, kaneka nikwagwichisya 
pasi mwakwapitikusya) nti chisawu wanganyao mapata ga itela ya 
tende yechuŵidwe. 


21. Ana ilagasyo Yangu yaliji uli kwisa soni itetelo Yangu? 


22. Soni chisimu chene tujijepepesye Qur’an kuti jiwe chikumbusyo, ana 
pana waajikumbuchila (nikuliwunda najo)? 


23. Achina Samuda waakaaniile akutetela. 





Sûrat 54. Al-Oamar 658 Juzu 27 


24. Ni watite: “Ana mundu jwakuumila mwetuwe jumpepe ni tunkuyeje? 
Chisimu uwwe pa jele ndemajo chituwe mu kupotela ni masoka.” 


25. “Ana chikumbusyo chipelecheedwe kukwakwe (Swaleh jikape) 
sikati jetu? (Ngwamba), nambo jwalakwe ni jwaunami kusyene, 
(soni) jwakulikulungusya.” 


26. Tachimanyilila malawi kuti ana nduni jwali jwaunami kusyene, (soni) 
jwakulikulungusya. 

27. (Twansalile Swaleh kuti): “Chisimu Uwwe tukutumisya ngamiya 
jekongwe kuwa mayeso kukwao, basi mwajembechelani ni mpilile.” 

28. “Ni mwatagulile yanti mesi gagawiidwe sikati jao (ni ngamiya, 
lisiku amweje wandu, lisiku line jimweje ngamiya), kumwa kulikose 
akuwichilileje (jwakukum’bandika).” 

29. Nambo wam'bilasile n’jao (Oudar bin Sâlif juwaliji jwakusakalilwa 
nnope) ni jwajigele (upanga) ni jwajiuleje (ngamiya jila). 

30. Ana ilagasyo Yangu yaliji uli kwisa soni itetelo Yangu? 

31. Chisimu Uwwe twatumichisye wanganyao n'gumilo umpepe, basi 
niwaliji nti chisawu mbelenje sya nkutawa lichinga (ni gumuka 
nikupondedwapondedwa). 

32. Soni chisimu chene tujijepepesye Qur’an kuti jiwe chikumbusyo, ana 
pana waajikumbuchila (nikuliwunda najo)? 

33. Wandu wa Lutwi waakaaniile akutetela. 

34. Chisimu Uwwe twatumichisye chimbunga cha sakalawe 
(syasyajonasile wosope wene), ikaweje waliwasa lya Lutwi, 
twajokwele kumasikusiku. 


35. Kuwa ukoto wakuuma Kukwetu, iyyoyopeyo niyatukutiji pakun’ dipila 
jwaatogolele. 


36. Soni chisimu jwalakwe (Lutwi) jwaatetele wanganyao ilagasyo Yetu, 
nambo waikaichile itetelo. 

37. Soni chisimu wannyenjelele (Lutwi kuti wape) achalendo wakwe 
(atende nao matanyula), basi ni twatatalesye meso gao, (ni twasalile 
kuti): “Pasyani ilagasyo Yangu ni itetelo Yangu.” 

38. Ni yaalaawiile wanganyao kundawi ilagasyo yakutamilichika. 

39. (Twasalile kuti): “Pasyani ilagasyo Yangu ni itetelo Yangu.” 

40. Soni chisimu chene tujijepepesye Qur’an kuti jiwe chikumbusyo, ana 
pana waajikumbuchila (nikuliwunda najo)? 

41. Soni chisimu chene wandu wa Firiauna yaichilile itetelo. 

42. Waakaaniile ilosyo Yetu yosopeyene (nsano nancheche), basi 


nitwaakwembekeenye kakwembekanye ka Jwamachili gakupunda, 
Jwakombola (chilichose). 

43. Ana makafili genu (jenumanja Makuraishi) ni gagali gambone 
kwapunda wanganyao (wawajonanjidwe kala, mwanti jenumanja 
ni ngan’jonanjidwa), kapena nkwete chilanga chantunjelele 
(chachilembedwe) mu itabu (chanti ngasin’jonanjidwa)? 


44. Kapena akutiji: “Uwwe tuli likuga lyejinji mwanti mpaka tukombole 
kulichenjela (pangali jwampaka atukombole)! 


45. Lichikomboledwa likuga (lyaolyo), ni tachilosya migongo (kutila. 
Yatendekwe yalakweyi pangondo ja Badr). 


46. Nambo Kiyama ni chilanga chao (chakwapela ilagasyo), soni Kiyama 
ni jamakungu gamakulungwa soni jakuwawa nnope. 


47. Chisimu akulewa ali nkupotela ni m’masoka. 


48. (Mwakumbusyani) lisiku lyatachiwutidwaga ku Moto chamakuku, 
(achisalilidwaga kuti): “Pasyani kakwaye ka Moto.” 


49. Chisimu Uwwe chindu chilichose tuchigumbile kwa mpango (wakwe 
wawapanjidwe kalape). 


50. Ni nganiuwa ulamusi Wetu ikaweje mwanakamo mpela kupila kwa 
liso. 

51. Soni chisimu chene twajonasile wakulandana namwe (m’makafili 
gakalakala), ana pana jwampaka akumbuchile (ni kuliwunda)? 


52. Soni chilichose chawapanginyisye chili mu itabu (yakulembedwamo 
masengo gao). 


53. Soni chilichose chamwana ni chekulungwa chileembeedwe. 


54. Chisimu wawoga (wakun’jogopa Allah) tachiwa m’Matimbe ni sulo 
(sya ku Mbepo). 


55. Pakutama pambone kusyesyene, kwa Nchimwene (Allah) 
Jwakombola (chilichose). 





SJG 

S Sûrat 55. Ar-Rahmân gs 


Mulina lya Allah, Jwaukoto wejinji, 
Jwachanasa channope. 














1. (Allah) Jwaukoto wejinji. 

2. Jujiganyisye Qur’an. 

3. Jwagumbile mundu. 

4. Wan'jiganyisye kuwecheta. 

5. Lyuwa ni mwesi (ikwenda) kwa chiwalanjilo (chakwe). 

6. Itela yakutambala ni itela yakwimilichika ikunsujudilaga (Allah). 
7. Soni liwunde walinyakwile, ni wawisile chilungamiko. 

8. Kuti mkapungusyaga pa kupima. 


9. Ni n'jimicheje chipiimo mwachilungamiko, soni nkapungusyaga 
yakupimidwa. 


10. Soni litaka waliwisile (mwakulitaandika) ligongo lya iwumbe. 
11. Mwalakwemo mwana isogosi, ni mitende jajikwete itungatunga. 
12. Ni songolo syasikwete masapi, ni masamba gakunuunjiila. 


13. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


14. Jwagumbile mundu (Adam) kuumila mwilongo lyakulilaga mpela 
liigeleesya. 

15. Sano majini ni wagagumbile kuumila m’malamba ga moto gangali 
lyosi. 


16. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 





Stirat 55. Ar-Rahman 662 Juzu 27 


17. (Allah ni) M’mbuje jwa kungopoko kuwili (kwa lyuŵa chawu ni 
chuku), soni ni M"mbuje jwa kungapililo kuwili (kwa lyuwa chawu 
ni chuku). 


18. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 

19. Awisile mbwani siwili syasikusimana (jamesi gakunong’a ni jamesi 
gachijete). 

20. Sikati jakwe jana uwigo, mwanti syangajinjililana. 

21. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


22. Sikasakopokaga mu (mbwani) sinasiwilisyo ngalekale syekulungwa- 
kulungwa ni ngalekale syamwana-mwana. 


23. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


24. Ni jukwete yombo yayinyakuliidwe (tanga syakwe) yaikwenda 
m’mbwani (yekulungwa-kulungwa) mpela matumbi. 


25. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


26. Chilichose chachili palakwepo (petaka) chichijonasika. 


27. Ni jichisigala ngope ja Ambuje wenu (Allah) jajikwete uchimbichimbi 
ni ukoto. 


28. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


29. Akasam'bendaga Jwalakwe wosope wali ku mawunde ni petaka, 
lisiku lililyose Jwalakwe juli pa masengo (mpela kwakwesya ni 
kwaatulusya wandu pa uchimbichimbi nambo soni kupeleka umi ni 
chiwa, ni ine). 

30. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


31. Sampano chitulipe lipesa Uwwe kwa jenumanja jampingo wawili 
(wandu ni majini lyakum'balanga itendo yenu pa Kiyama). 


32. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


33. E jenumanja makuga ga majini ni wandu! Naga tinkombole 
kupeleta upande wa kumawunde ni petaka (kuti mundiile ngampata), 
basi peletani. Nganim'ba mpeleete ikaweje ni machili (gakuuma 
Kukwangu). 


34. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


35. Chigatumisyidwe kukwenu malamba gamoto ni ntofu 
wenyelenyenduche, ni ngankombola kulupusyana. 


36. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


37. Basi palichipapuka liwunde nikuchejela mpela lipende lyechejewu. 


38. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 

39. Basi lyele lisikulyo mundu namuno lijini ngasawusyidwa ya sambi 
syakwe. 

40. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


41. Akulewa tachimanyika ni imanyilo yao, basi ni 
tachikwembekanyisyidwa ni wumbo sya pewuwo pakupwatikanya ni 
makawu (kaneka ni kuponyedwa ku Moto). 


42. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 

43. (Ichiwechetedwa kwa akulewa mwa kwanyosya kuti): “Aji ni 
Jahannama ajila jawajikanilaga akulewa.” 

44. “Taweje ali nkusyungula sikati ja jalakweji ni mesi gamoto 
gamasemule nnope.” 


45. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


46. Sano jwaakujogwepe kwimichidwa pameso pa Ambujegwe (Allah, 
ni kupanganyaga yalamulidwe, ni kuiwambalaga yakanyisyidwe), 
takapate matimbe gawili ga ku Mbepo. 


47. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


48. (Matimbe) gagakwete nyambi syakutenjela mwakusalalila. 


49. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 

50. Nkatikati mwa (matimbe) ganagawiliga mwana achitutumule wawili 
waakujilimaga. 

51. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 

52. Mwalakwemo ntundu uliose wa isogosi uli patundu pawili. 

53. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 

54. Tachiwa ali ajegeme mu yakutandika (pa itengu yauchimbichimbi) 
nkati mwakwe mwekunje nguo ja silika jwakandapalila, ni isogosi 
ya m'matimbe ganagawili ili yakuwandichila nnope (yaati konyola 
chitamile). 

55. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


56. Mwalakwemo mwana (achiwammakwao) wakulola pejipi 

(wakwalola achalume waope wangatenda meso mwamwamwa kwa 
achalume wane), nganagoneje nao mundu jwalijose namuno lijini 
nkanawe wanganyao (achalume wao). 


57. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


58. (Kasalale kao achimmasyetowo) gamba kuwa nti chisawu ngalekale 
syakuswejela nnope ni ngalekale syakuchejelela. 


59. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


60. Ana pana malipilo ga umbone pangawaga kulipa umbone (soni)! 


61. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


62. Konjechesa pa (matimbe) gawili gala, pana matimbe gane gawili soni. 


63. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


64. Gakubiliwita nnope. 


65. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


66. Nkatikati mwa matimbe ganagawiligo mwana achitutumule wawili 
wakoposya mesi mwamachili (kuumila pasi). 


67. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


68. Mwalakwemo mwana isogosi, kwisasoni mitende ni mikomamanga. 


69. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


70. Mwalakwemo mwana achimmasyeto achambonembone, soni 
wakusalala. 

71. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


72. Wameso gakulanguka, wachigosedwele mu yumba. 


73. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


74. Nganagoneje nao mundu jwalijose namuno lijini nkanawe wanganyao 
(achalume wao). 


75. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 


76. Tachiwa ali ajegeme m’misago jachisamba, ni (kutamila) makondolo 
(matelesi) gakusalala nnope. 


77. Ana nichapi mu chindimba cha M’mbuje gwenu (wanawawili mmwe 
wandu ni majini) chankuchikaana (kuti nganichiwa Chakwe)? 

78. Linyakwiche (pa uchimbichimbi ni upile) lina lya Ambuje wenu 
(Allah) Asyene uchimbichimbi ni ukoto. 

S Sûrat 56. Al-Wag'ah gs 


Mulina lya Allah, Jwaukoto wejinji, 
Jwachanasa channope. 











1. Patichitendekwa chakutendekwa (Kiyama). 
2. Pangali jwakanila yakutendekwa kwakwe. 


3. (Chalakwe ni) chakwaatulusya (achimakafili pakwajinjisya ku Moto) 
ni kwakwesya (Asilamu pakwajinjisya ku Mbepo). 


4. Ndema jalichitenganyika litaka kutenganyika kwamachili. 
5. Matumbi ni kusyajidwa-syajidwa. 

6. Ni kuwa luwundu lyakuwululusyidwa. 

7. Ni tinchiwa jenumanja (pa Kiyama) mikutula jitatu. 


8. Basi (pachiwa pana) wandu wa kunkono wan'dyo, ana wandu wa 
kunkono wan’dyo ni wapi (uchimbichimbi wao uchiwa uli)! 


9. Ni (pachiwa pana soni) wandu wa kunkono wanchiji, ana wandu wa 
kunkono wanchiji ni wapi (kusakala kwao kuchiwa uli)! 


10. Ni (pachiwa pana soni) wawalongolele (pakutenda yambone ku 
duniya) watachiwa wakulongolela (ku Mbepo). 


11. Wanganyao ni watachiwa wakuwandichisyidwa (kwa Allah). 
12. Tachiwa m’Matimbe Gachindimba (ku Mbepo). 


13. Likuga lyejinji (lya akulongolela ku yambone) lichiwa lyakutyochela 
mu wandu wandanda. 


14. Sano (likuga) lyannono (lya akulongolela ku yambone) lichiwa 
lyakutyochela mu wandu wakumalichisya. 


15. Ali pa itengu yauchimbichimbi yeluche (ni golodi ni mitapo jine). 

16. Tachiyijegamaga mwakulolegana. 


17. Tachasyungulaga (pa kwatumichila) achachanda wakutamilichika (pa 
uchanda). 


18. Ni migao kwisa soni mabilika (ga yakumwa), ni ipanda ya ukana 
wakuumila mu tutumule jwakujilimaga. 


19. Ngasalwala nao ntwe namuno kutyoka lunda. 
20. Ni isogosi iliyose yatakaisaguleje. 
21. Ni nyama ja ijuni jatakajilaluchileje. 


22. Ni achimmasyeto wameso gakulanguka soni gekulungwa 
mwakusalalila. 


23. (Wakuswejela) nti chisawu ngalekale syesunjidwe. 
24. Kuwa malipilo pa yawaliji nkupanganya. 


25. Ngaaja kupikana mwalakwemo malowe gangali mate, namuno 
gakutendekasya kupata sambi. 


26. Ikaweje malowe ganti: Ntendele, ntendele. 


27. Sano (pachiwa pana) wandu wa kunkono wan'dyo, ana wandu wa 
kunkono wan’dyo ni wapi (uchimbichimbi wao uchiwa uli)! 


28. (Tachiwa) mu itela ya masaawu yetyosye miwa. 


29. Ni itela ya magombo yesogole magombo gakwe mwakusajikana 
chenene. 


30. Ni miwulili jakwendelechela. 
31. Ni mesi gakujilima ndawi ni katema. 
32. Ni isogosi yejinji. 


33. Yangakatichisya kasogole nambo soni yangasiwiilidwa. 





34. Ni yakutandika yenyakulidwe (pa itengu yauchimbichimbi). 





Sûrat 56. Al-Wâq’ah Juzu 27 


35. Chisimu Uwwe chitukaaguumbe wanganyao (achakongwe wakuumila 
ku duniya) kagumbidwe kane (kakusalala nnope kulekangana ni 
muwawelele ku duniya). 


36. Basi chitukatende kuwa waali. 


37. Wakulinonyelesya kwa achalume wao, wakulandana misingu. 


38. (Tachiwa) wa (achalume) wa kunkono wan'dyo. 


39. Likuga lyejinji (lya wa kunkono wan'dyo) lichityochela mu wandu 
wandanda. 


40. Nambo soni likuga lyejinji (lya wa kunkono wan'dyo) lichityochela 
mu wandu wakumalichisya. 


41. Ni (pachiwa pana) wandu wa kunkono wanchiji, ana wandu wa 
kunkono wanchiji ni wapi (kusakala kwao kuchiwa uli)! 


42. (Tachiwa) mu chimbunga chamoto, ni mesi gamasemule nnope. 
43. Ni m'bulili wa lyosi lyepiliwu nnope. 
44. Wangapeleka kusisimila namuno kutulalila. 


45. Chisimu wanganyao nkaniyiwe yalakweyi (ku duniya) waliji nkutama 
umi wakusangalala (ni yakanyisyidwa). 


46. Ni waliji nkwendelechela (kutenda) sambi syekulungwa. 


47. Ni waliji nkuwecheta kuti: “Ana patuchiwapo ni kusyuka litaka ni 
maupa, nambo yakuona uwwe tuchiukulidwa (m”malembe)?” 


48. “Ni achatati wetu wakwe wandanda?” 


49. Jilani (mmwe Muhammadi #£): “Chisimu wandanda ni wambesi 
wakwe.” 

50. “Tachisonganganyisyidwa wa kunsongangano wetomechedwe wa 
lisiku lyakumanyika.” 


51. “Kaneka chisimu wanganyammwe, E jenumanja walupuso, (soni) 
wakanila!” 

52. “Tinkalye kwene chitela cha Zakkum.” 

53. “Ni tinkachigumbasyeje ndumbo (syenu).” 

54. “Ni tinkachimweleje mesi gamasemule nnope.” 

55. “Ni tinkamweje mwasikumwelaga ngamiya syanjota nnope.” 
56. Aji ni mbiiko jao Lisiku Lyamalipilo. 


57. Uwwe twan'gumbile jenumanja, nambi ligongo chichi 
ngankukulupilila (ya kwimuka m’malembe panyuma pakuwa)? 


58. Ana nkuliona uli lindondwa lya ulume lyankudondechesyaga 
(m'chiwelechelo)? 


59. Ana jenumanja niwankuligumbaga (kuti liwe mundu), kapena Uwwe 
niwatukuligumbaga? 


60. Uwwe tupimiile chilikati chenu chiwa (kuti jwalijose mwa jenumanja 
tachiwa), ni nganituwa Uwwe wakulepela, 


61. Kuti chitun'galawusye kagumbidwe kenu (lisiku lya Kiyama), 
nikun' gumba mu kawe kangankukamanyilila. 


62. Soni chisimu chene pamasile pankumanyi gumba kwandanda (kuti 
Allah ni juwagumbile), nambi uli ngankukumbuchila (yanti Jwalakwe 
mpaka jukombole gumba kwawili)? 


63. Ana nkujiona uli mbeju jankupandaga? 
64. Ana jenumanja niwankujimesyaga, kapena Uwwe niwatukumesyaga? 


65. Tungasache tungajitesile kuwa jakuteketuka, ni nkaliji wakusimonga 
(chachintendesye kuti jiteketuche). 


66. (Ni nkatiji): “Chisimu uwwe tugambile kwasa chipanje chetu.” 
67. “Nambo uwwe tujimidwe.” 
68. Ana nkugaona uli mesi gankumwaga? 


69. Ana jenumanja ni wan'gatulwisye kuumila kumawunde gawula, 
kapena Uwwe ni Akutulsya? 

70. Tungasache tungagatesile kuwa gachijete nnope, nambi ligongo 
chichi ngankutogolela? 


71. Ana nkuuwona uli moto wankukolesyaga? 


72. Ana jenumanja ni wamwagumbile itela yakwe, kapena Uwwe ni 
Akugumba? 


73. Uwwe tuwutesile walakwe (motowo) kuwa chikumbusyo (cha Moto 
wa ku Akhera), ni wakwakamuchisya wa paulendo. 


74. Basi liswejesyani lina lya Ambuje wenu Wakulungwa nnope (Allah). 


75. Ngumulumbila mwagwila ndondwa (mwakutiwilila mwakwe 
kwinani). 


76. Soni chisimu chalakwechi ni chilumbilo chekulungwa nnope ingawe 
mwamanyililaga. 


77. Chisimu jalakweji ni Qur’an jakuchimbichika. 

78. Jili m’Chitabu chesunjidwe chenene (Al-Lauh Al- Mahfiz). 
79. Ngakuchikwayaga ikaweje waswejesyedwe. 

80. Chakutulusyidwa kuumila kwa M’mbuje jwa iwumbe yosope. 
81. Ana aji abaliji (Qur’an) jenumanja (achimakafili) nkujikaanila? 


82. Sano kanila kwenu (lisiki lyampele Allah) nikwankukutenda kuwa 
kutogolela kwenu. 


83. Nambi uli ntima uli uyiche pekolongo (ndema jakuwa jumo jwenu 
ngankuuwuchisyaga m’chilu mwakwe)? 


84. Kutendaga jenumanja jele ndemajo nkasawaga n'di nkulola. 


85. Soni Uwwe (Achimalaika wakutyosya ntima) tukuwaga dusi kwa 
jwalakwe kumpunda jenumanja, nambo ngankutuonaga. 


86. Nambi uli naga nganim'ba wanti nikuja kulipidwa (itendo yenu, soni 
ngasin’jimuka m’malembe), 

87. (Uli) ngankuuwuchisyaga (ntimao m'chilu mwakwe kuti akawa 
mundujo), naga jenumanja nkuwecheta yakuona (kuti kwangali 
kwimuka m’malembe, ngati nichiwa chakwe chikapagwa)! 


88. Sano naga juli (nkuwajo) mwa akuwandichisyidwa (kwa Allah). 


89. Basi jukasapata ntendele ni lisiki lyakununjila, kwisa soni Litimbe 
Lyachindimba lya ku Mbepo. 


90. Sano naga juli (nkuwajo) mwa wandu wakunkono wan'dyo. 


91. Basi (jukasasalilidwaga kuti): “Ntendele uli kukwenu, (ligongo 
lyakuŵa kwenu) mu wandu wakunkono wan’ dyo.” 


92. Nambo naga juli (nkuwajo) mwa akukanila, wakupotela. 
93. Mbiiko jakwe jikasawa mesi gamasemule nnope. 
94. Ni kupya m” Moto Waukali. 


95. Chisimu ayi (yatunsimbile mmwe Muhammadi £#£) ni yakuona 
yakusimichika. 


96. Basi liswejesyani lina lya Ambuje wenu Wakulungwa nnope (Allah). 


SJG 








Stirat 57. Al-Hadid Fie 








S] Sûrat 57. Al-Hadîd 


Mulina lya Allah, Jwaukoto wejinji, 
Jwachanasa channope. 














. IŵÑele ili nkunswejesya Allah Yosope yaili kumawunde ni petaka, soni 
Jwalakwe ni Jwamachili gakupunda, Jwalunda Iwakusokoka. 


. Uwele Wakwe uchimwene wa kumawunde ni petaka, jukupelekaga 
umi ni chiwa, soni Jwalakwe pa chindu chilichose juwele Jwakombola. 


. Jwalakwe ni Jwandanda (pangali chilichose paujo Pakwe), soni 
Jwambesi (pangali chilichose panyuma Pakwe), soni Jwapenani 
kusyene (pangali chilichose pachanya Pakwe), soni Jwakuwandika 
nnope (ni umanyilisyi Wakwe, pangali chakuwandika nnope kupunda 
Jwalakwe), soni Jwalakwe chindu chilichose juwele Jwaachimanya 
chenene. 


. Jwalakwe ni Ajula juwagumbile mawunde ni mataka m"mowa nsano 
nalimo, kaneka ni jwatenjele pa Arishi (Chindanda Chaulungu). 
Jukuimanyilila yaikwinjila mwitaka, ni yaikopoka mwalakwemo, 
ni yaikutuluka kuumila kwinani, ni yaikwela kwalakweko, soni 
Jwalakwe juli pampepe ni jenumanja (ni umanyilisyi Wakwe) palipose 
pan'di, soni Allah ichindu yankutenda juwele Jwakuilolechesya. 


5. Uwele Wakwe uchimwene wa kumawunde ni petaka, soni kwa Allah 
ni kwakuuchisyidwa ichindu yosope. 


mpela ndawi jachitukuta), ni akwinjisyaga soni muusi m'chilo (ni 
kuleupa chilo kwipipa muusi mpela ndawi jakusisima), soni Jwalakwe 
ni Nkumanyilila chenene yaili m’mitima. 


7. Munkulupililani Allah ni Ntenga Jwakwe ££, ni ntoleje mu ayila (ipanje) 
yantesile jenumanja kuwa wakuipochelangana (wane kuumila kwa 

wane), basi awala waakulupilile mwa jenumanja, ni kutola (ipanje 
yao), akwete kupata malipilo gamakulungwa. 


8. Chipali chichi kukwenu chikuntendekasya kuti nkankulupilila Allah, 
kutendaga Ntenga (Muhammadi #£) akum'bilanga kuti munkulupilile 
M’mbuje gwenu, soni (Allah) pamasile paajigele chilanga chenu? 
Nam'baga jenumanja wanti nikulupilila (basi kulupililani). 


9. Jwalakwe ni Ajula jwaakuntuluchisya kapolo Jwakwe (Muhammadi 
2) ma Aya gakusalichisya, kuti ankoposye m'chipi (chaukafili) ni 
kun'jinjisya mu lilanguka (lya Usilamu), soni chisimu Allah kukwenu 
ni Mpole kusyene, Jwachanasa channope. 


10. Soni chipali chichi kukwenu chikuntendekasya kuti nkatola petala 
lya Allah, kutendaga Allah ni Nsyene yakulechedwa (yosope) ya 
kumawunde ni petaka? Nganawa alandene mwa jenumanja awala 
wawatosile nkanikuwe kuwugula (Maaka) ni kuputa ngondo, 
wanganyao niwaakwete uchimbichimbi wekulungwa nnope 
ngalandana ni awala watosile panyuma (pakuwugula Maaka) ni 
kuputa ngondo, nambo wosope weneo Allah waapele chilanga 
cha umbone, soni Allah abali syosope sya yankutenda awele 
Jwaasimanya chenene. 


11. Ana ni nduni jwatankongosye Allah ngongole jambone (pakupeleka 
chipanje chakwe petala lya Allah) kuti ajijonjechesye kwa jwalakwejo 
(ni yakonjechesya yejinji, pakun'jonjechesya chipanje chakwe 
pa duniya pano)? Ni jukwete kupata soni jwalakwejo malipilo 
gakuchimbichika (ku Akhera). 


12. Lisiku litinchaona wakulupilila wachilume ni wakulupilila 
wachikongwe lilanguka lyao linankwenda paujo pao ni kunkono 
wao wan'dyo, (achisalilidwaga yanti): “Kusengwa kwenu lelo! 
(Nikugajinjila) Matimbe ga ku Mbepo, gasikujilima chapasi pakwe 
sulo! Tim'be wandamo mwalakwemo! Kwalakweko ni kupunda 
kwekulungwa nnope!” 


13. Lisiku lyatachiwecheta achinakunaku wachilume ni achinakunaku 

wachikongwe kwasalila awala wawakulupilile: “Tulindani kuti 
tupale nao lilanguka lyenulyo.” Kuchiwechetedwa (kukwao 
mwachipongwe): “Ujilaani munyuma mwenu, ni nkasosesose 
lilanguka.” Basi ni uchiwichidwa sikati jao uwigo wana nnango, nkati 
mwakwe (upande wa wakulupilila) muchiwa mwana chanasa, nambo 
kusa kwakwe cha upande wakwe (wa achinakunaku) kuchiwa kwana 
ipotesi. 


14. (Achinakunaku) tachawilanga wanganyao (wakulupilila), (achitiji): 
“Ana nganituwaga imo ni jenumanja (ku duniya pakutenda ibada)?” 
(Wakulupilila) takajile: “Elo (mwawaga nowe pachanyape), nambo 
jenumanja mwalijonasile mwachimisyene (ni unakunaku), ni 
mwajembechele (kuti yapate ipato Asilamu), ni mwakayichile (ya 
kwimuka m’malembe), ni yannyenjile isako yenu yaunami mpaka 
chayiiche chilamusi cha Allah (chiwa), ni wannyenjile jenumanja pa 
ya Allah nkunyenga (Ibulisu).” 


15. “Basi lelo ngachipocheledwa chaaliwombolela kuumila kukwenu 
namuno kwa awala wawakufuulu, mauto genu ni ku Moto, gele ni 
malo genu gakum’bajila, kaje kusakala malo gakuwujila gakwe!” 


16. Ana nganijikwane ndawi kwa awala waakulupilile janti mitima jao 
jitetewaleje pa kunkumbuchila Allah, ni (pakuipikana) ayila yakuona 
yaitulwiche (Qur’an). Soni ngasawa nti chisawu awala wawapedwile 
Chitabu kalakala (Ayuda ni Akilisito), basi jalewipe kukwao ndawi 
(jakulekangana ni achimitume wao), ni jajumwile mitima jao, soni 
wajinji mwa wanganyao wakunyosya. 


17. Manyililani yanti Allah akulisyusyaga litaka panyuma pakuwa 
kwakwe, chisimu chene tunsalichisye jenumanja ilosyo (ya ukombosi 
Wetu) kuti nkole lunda. 


18. Chisimu akutola sadaka wachilume ni akutola sadaka wachikongwe, 
ni kunkongosyaga Allah ngongole jambone (pakupeleka chipanje chao 
petala lya Allah), tiyijonjechesyedwe kukwao (ipanje yao pa duniya 
pano), ni akwete kupata soni wanganyao malipilo gakuchimbichika 
(ku Akhera). 

19. Sano awala wankulupilile Allah ni Achimitenga Wakwe, wanganyao 
kwa M'mbuje gwao ni (waakuwalanjidwa kuti) wakulungamika 
kusyene (pachikulupi) soni wakuwila pa ngondo (jakumenyana ni 
makafili), akwete kupata wanganyao malipilo gao ni lilanguka lyao. 
Nambo awala waakufuulu ni kanila ma Aya Getu wanganyao niwandu 
wa ku Moto Waukali. 


20. Manyililani yanti umi wa duniya uwele wamasanje ni wangali 
mate, nambo soni chipeto, ni kupoochesyaana sikati jenu, ni 
kutupiya kusonganganya chipanje ni wanache. Ili chisawu wula 
jaukunsengwasyaga nnamalima mmela wakwe, kaneka ni kumula ni 
nkuuwonaga uli wam'bilichila, kaneka ni ukasawaga wakuteketuka 
(wangali chilichose). Sano ku Akhera tikukawe kwana ilagasyo yaukali 
nnope (kwa achimakafili), nambo soni chikululuko chakuumila kwa 
Allah ni chinonyelo (kwa wakulupilila). Ni nganiuwa umi wa duniya 
ikaweje chisengwasyo chakunyenga. 


21. Kangamalani wa ku chikululuko chakuumila kwa M’mbuje gwenu 
(Allah), ni Mbepo kusapanguka kwakwe kuli mpela kusapanguka 
kwa kwinani ni pasi, jiwichidwe tayali kwa awala wankulupilile Allah 
ni Achimetenga Wakwe. Walakweo ni ukoto wa Allah waakumpaga 
jwansachile, soni Allah ni Nsyene ukoto wekulungwa nnope. 


22. Nganichipatikaneje chipato petaka, namuno mu mwachimisyene, 
ikaweje (chalembedwe) m'Chitabu (cha Al-Lauh Al-Mahfûz) 
nkanituchiguumbe, chisimu yalakweyo kwa Allah iwele yakwepepala 
kusyene.!"! 


[1] (57:22) Akusimulila Ibn Abbâs 4 yanti: Lisiku line naliji munyuma mwa Ntume 
4, basi jwalakwe ni jwatite: “E mmwe anchanda! Une tinan'jiganye malowe: 
1- Mun'gosani Allah (pakun'galagatila Jwele Jikape, kunkumbuchila ndema ni 
katema, nambo soni kunda malamusi Gakwe), Jwalakwe tan' gose (kuyakusakala 
yosope). 2- Mun’gosani Allah, timunsimane m'bujo mwenumo (tan’janje ni kumpa 
yatimum’bende). 3- Naga nsachile kuwenda, basi mum'bendani Allah. 4- Soni naga 
nsachile chikamuchisyo, basi chiwendani kwa Allah. 5- Soni manyililani yanti: 
Ingawe yanti umati wosope (wawandu ni majini) wasongangene kuti unkamuchisye 
pa chindu chine chakwe, nga nganiunkamuchisya ikaweje pa chindu chawannembele 
Allah kala. Nambo soni ingawe wasongangene kuti annagasye ni chindu chine 

23. Kuti nkadandaula pa yaimpiite, nambo soni nkatwanga pa yampeele, 
soni Allah wangannonyela jwakulikwesya jwalijose jwakuliiti. 


24. Awala waakutenda ubayili, ni kwachisyaga wandu kutenda ubayili. 
Sano jwatagalauche (kuleka yalamulidwe), basi (niyakwe), chisimu 
Allah ni Jwakupata kwejinji Jwakulapilidwa kusyesyene. 


25. Chisimu twaatumisye Achimitenga Wetu ni ilosyo yakuonechela, ni 
twatumisye pampepe ni wanganyao chitabu kwisa soni chilungamiko, 
kuti wandu ajime (pakutendelana ichindu yao) mwachilungamiko, ni 
tutulwisye chisyano, mwalakwemo mwana machili gamajinji (gakuputila 
ngondo!'!), kwisa soni yakwakamuchisya wandu (yakulekangana- 
lekangana), soni kuti Allah ammanyukule mundu jwaakunkamuchisya 
Jwalakwe (paajikamuchisya dini Jakwe), ni (kwakamuchisya) 
Achimitenga Wakwe mwangali kum'bona (Allah jo). Chisimu Allah ni 
Jwakulimbangana nnope, Jwamachili gakupunda. 


26. Soni chisimu chene twantumisye Nuhu ni Ibrahima, ni twawisile mu 
wanache wao Utume ni Chitabu, basi wane mwa wanganyao waliji 
wakongoka, nambo wajinji mwa wanganyao waliji wakunyosya. 


27. Kaneko twakuyichisye mu sajo syao Achimitenga Wetu (wane), 
ni twakuyichisye soni ni Isa mwanache jwa Maryam, ni twampele 
Injil, ni twawisile m’mitima mwa awala wawankuyiye upole ni 
chanasa. Sano ungalombela wautandisye achimisyene, Uwwe 
nganitwalamulila yele. (Achimisyene ni wawaitandisye yalakweyo) 
pakusachilila chinonyelo cha Allah, ni nganaugosa (ungalombelao) 
kaugose kakwe kasyesyene. Basi ni twapele awala wawakulupilile 
(Allah ni Achimitenga Wakwe) mwa wanganyao malipilo gao, nambo 
wajinji mwa wanganyao ali wakunyosya. 
chakwe, nga nganannagasya ikaweje ni chindu chawannembele Allah kala. Mapensulo 
ganyakulidwe (galesile kulemba mwanti ngawa nkonjechesya chilichose mu lisosa 
lya Allah), nambo soni ikalakala ijumwile (mwanti ngawa nkufutika yayalembedwe 
mulisosa lya Allah).” (Hadisiji wajipochele At-Tirmidhî, ni watite: “Hadisiji jambone 
nambo soni jakuona.”) 

[1] (57:25) Akusimulila Abdullah bin Abi Aufa + yanti: Ntenga jwa Allah #£ jwatite: 


“Mbepo jili kusi kwa miwulili ja maupanga (pakumenyana ngondo ni maupanga 
petala lya Allah).” (Swahih Al-Bukhari, Hadith No. 2664). 

28. Ejenumanja wankulupilile! Mun'jogopani Allah, nimunkulupilileNtenga 
Jwakwe (Muhammadi 4), tampe mitambala jiwili ja chanasa Chakwe,!"! 
ni tam'bichile lilanguka lyatin’jendeje nalyo, soni tankululuchile, sano 
Allah ni Jwakululuka kusyene, Jwachanasa channope. 


29. Kuti wandu wawapedwile Chitabu (Ayuda ni Akilisito 
wangaakunkulupilila Muhammadi £) amanyilile yanti wanganyao 
nganakola ukombosi uliose pa ukoto wa Allah, ni kuti ukoto (wosope) 
uli m’makono mwa Allah akumpaga jwaakunsaka, soni Allah ni 
Nsyene ukoto wekulungwa nnope. 





[1] (57:28) Nnole chilaaki cha Aya ja (28:54), nambo soni chilaaki cha Aya ja (3:85). 

5 Sûrat 58. Al-Mujâdilah 














Mulina lya Allah, Jwaukoto wejinji, 
Jwachanasa channope. 


. © Chisimu pamasile paapikene Allah liloŵe lya ajula (jwammasyeto) 
jwaakusisyana namwe (malowe) pa ya wankwakwe (wantuumbiliile), 
ni jukulawila (magambo) kwa Allah, mwanti Allah akuwa ali 
nkupikana kuwechetana kwenu, chisimu Allah ni Jwakupikanichisya 
Jwakulolechesya. 


2. Wandu waakuwa mu jenumanja ali nkwalandanya achimmasyeto wao 
ni migongo (ja achimama wao pa chiwako), ngawa nkuwa wanyao 
achimama wao (pa chiwako changawa nkutenda nao soni ulombela), 
nganawa achimama wao ni ikaweje awala wawaweleche, soni 
chisimu wanganyao akuwecheta malowe gakusakala soni gaunami, 
soni chisimu Allah ni Nkusiimaasya (ilemwa) Jwakululuka kusyene. 


. Sano wandu waakuwa ali nkwalandanya achimmasyeto wao ni 
migongo (ja achimama wao pa chiwako changawa nkutenda nao 
soni ulombela), kaneko ni kuusyausya yawawecheteyo; basi agopole 
kapolo nkanaiche mwakwayana (ni achiwammakwaowo), jalakweji 
ni (misyungu ja Allah) jankuwundidwa najo, sano Allah abali syosope 
sya yankutenda awele Jwaasimanya chenene. 


. Sano jwanganapata (kapolo) basi chatawe myesi jiwili jakuyana 
nkanaiche mwakwayana (ni wankwakwe), nambo jwanganawa 
apakombwele (kutawa) basi chiwape yakulya masikini makumi 
nsano nalimo (60). Yalakweyo (ilamulidwe) kuti munkulupilile Allah 
ni Ntenga Jwakwe #£. Soni jalakweji ni mipingu ja Allah, ni akwete 
kupata achimakafili ilagasyo yakupoteka nnope. 


5. Chisimu awala waakunsiisya Allah ni Ntenga Jwakwe #£, anyosyedwe 
mpela yawatite pakunyosyedwa wakala wao, soni pamasile 
patutulwisye ma Aya gakusalichisya, ni akwete kupata achimakafili 
ilagasyo yakwalusya. 

6. Lisiku lyatachasyusya Allah wanaose ni kwatagulila yawapanganyisye, 
Allah jwaisonganganyisye (ni kuisunga) nambo wanganyao 
wailiwalile, sano Allah pa chindu chilichose awele Mboni. 


7. Ana ngankuiona yanti Allah jukuimanya yaili kumawunde ni yaili 
petaka? Ngaukasatamidwaga ntemela wa wandu watatu ikaweje 
Jwalakwe jukasawa Jwancheche jwao, naatamuno wa wandu nsano 
ikaweje Jwalakwe jukasawa Jwansano najumo jwao, naatamuno wa 
wandu wakunandipila pele kapena wakutupila ikawejepe Jwalakwe 
jukasawa nao palipose pachawe (ni umanyilisi Wakwe wangasisika 
chilichose), kaneka ichindu yawapanginyisye tachatagulila lisiku 
lya Kiyama, chisimu Allah chindu chilichose awele Jwaachimanya 
chenene. 


8. Ana ngankwaona awala wanya wawakanyisyidwe kutama ntemela 
(wamalindi), kaneka ni akuwujauja kutenda yawakanyisyidweyo? 
Ni akusongonelanaga yasambi ni yaumagongo kwisa soni 
yakunnyosya Ntenga #£. Soni pati am'bichililemo akasankomasyaga 
ni komasya (kwakuchindimbula) kwanganankomasyeje nako Allah, 
m'mitima mwao niakutiji: “Nambi uli Allah ngatupa ilagasyo pa 


Kaje kusakala malo gakuujila gakwe! 


9. E jenumanja wankulupilile! Pati nchitamaga ntemela basi 
ngasinsongonelanaga yasambini yaumagongo kwisasoniyakunnyosya 
Ntenga , nambo nsongonelaneje yaukoto ni woga (wakun'jogopa 
Allah), soni mun'jogopani Allah Ajula jwachinchisonganganyisyidwa 
Kukwakwe. 


10. Chisimu mitemela (jamalindi) jikuumilaga ku shetani kuti 
waadandaulikasye awala waakulupilile, nambo nganawa waapoteche 
nao chilichose ikaweje kwa lisosa lya Allah, sano wakulupilila 
ajegamileje kwa Allah pe basi. 

11.E jenumanja wankulupilile! Pati nsalilidwemo kuti pelekani lipesa 
panganya basi pelekani lipesalyo, Allah chansapangulile (ukoto 
Wakwe), soni pati iwechetedwe yanti: “Jimani (kuja kutenda 

masengo ga Dini),” basi jimani. Allah tiwanyakule pa uchimbichimbi 
awala waakulupilile mwa jenumanja kwisa soni awala waapedwile 
umanyilisi, sano Allah abali syosope sya yankutenda awele 
Jwaasimanya chenene. 


12. E jenumanja wankulupilile! Ndema jankusaka kuwecheta najo 
Ntenga #£ yantemela, basi longosyani (kutola) sadaka (jakwapa 
masikini) nkaniuwe ntemela wenuo, yalakweyo ni yaili yambone 
nnope kukwenu ni yakuswejelesya, nambo naga nganimpata (sadakajo 
ngalikandu), basi chisimu Allah ni Jwakululuka kusyene Jwachanasa 
channope. 


13. Ana n'jogwepe kulongosya (kutola) sadaka nkaniuwe ntemela 
wenu (wakuwechetana najo Ntenga #£)? Sano naga nganim’biche 
mwakutenda, basi Allah an'jepepachisye, sano gambagani kwimika 
Swala mwakolosya ni kutolaga Zaka, soni mumpikanilani Allah ni 
Ntenga Jwakwe £#£, sano Allah ni Nkusimanya chenene abali syosope 
sya yankutenda. 


14. Ana ngankwaona awala (achinakunaku) watomene nao ulongo 
wandu wawatumbilile Allah? Wanganyao nganawa mwa jenumanja 
nambo soni nganawa mwa wanganyao, soni akulumbilaga yaunami 
aku achimanyililaga (kuti akulambusya). 


15. Allah walinganyichisye wanganyao ilagasyo yaukali nnope, chisimu 
wanganyao iwele yakusakala nnope yaawele nkupanganya. 


16. Akutesile kulumbila kwao (kwaunami) kuwa chakusiwilila (itendo 
yao yangalumbana), basi ni wasiwilile (wandu) kwitala lya Allah; ni 
akwete kupata wanganyao ilagasyo yakwalusya. 

17. Ngasichija kwakamuchisya wanganyao chipanje chao atamose 


wanache wao chilichose mu (ipotesi) yakuumila kwa Allah, wanganyao 
niwandu wa ku Moto, wanyao kwalakweko takawe wandamo. 


18. Lisiku lyatachasyusya Allah wanaose, basi ni chachiwa nkulumbila 
Kukwakwe (Allah, mwaunami) yawatiji pakulumbila kukwenu, aku 

ali nkuganichisya yanti chapate chilichose (pakulumbila kwaoko), 
manyililani yanti wanganyao chisimu chene niwali waunami. 


19. Shetani jwaguwatiile wanganyao ni jwaliweesye kunkumbuchila 
Allah, wanganyao ni likuga lya shetani, manyililani yanti chisimu 
chene likuga lya shetani nilyalili lyakulepela. 


20. Chisimu awala waakunsiisya Allah ni Ntenga Jwakwe #£ wanganyao 
chachiwa mu wakunyosyeka nnope. 


21. Allah jwaalembile yanti: “Chisimu Une ni Achimitenga Wangu 
niwachituwe Wakupunda.” Chisimu Allah ni Jwakulimbangana 
nnope, Jwamachili gakupunda. 


22. Ngamwasimana wandu waakunkulupilila Allah ni Lisiku Lyambesi 
ali nkwanonyela wandu waakunsisya Allah ni Ntenga Jwakwe 
#, namuno akaliji achatati wao, kapena wanache wao, kapena 
achachimwene wao, kapena walukosyo lwao. Wanganyao (Allah) 
alembile m’mitima mwao chikulupi (mwakuchisimika kusyene), 
ni walimbangenye ni Nsimu (Jibulilu) wakuumila Kukwakwe, 
ni tachajinjisya ku Matimbe ga ku Mbepo gasikujilima cha pasi 
pakwe sulo, chakawe wandamo mwalakwemo. Allah tachanonyela 
(pakwapochela masengo gao gambone), nombe nao chachinonyelwa 
Najo (pamalipilo gataachaapa). Wanganyao ni likuga lya Allah, 
manyililani yanti chisimu chene likuga lya Allah ni lyalili lyakupunda. 

Mulina lya Allah, Jwaukoto wejinji, 
Jwachanasa channope. 














. IŵÑele ili nkunswejesya Allah yosope yaili kumawunde ni yaili petaka, 
soni Jwalakwe ni Jwamachili gakupunda, Jwalunda Iwakusokoka. 


. Jwalakwe ni Ajula jwana kwakoposyaga wandu wawakanile mwa 
anchinsyene chitabu (Ayuda walukosyo lwa Nadhir) kutyochela 
m'majumba mwao mu kusonganganyisidwa kwandanda 
(kwausami). Nganin'ganichisyaga kuti mpaka akopoche, nombe 
nao waganichisyaga yanti chisimu wanganyao gasiwilile makome 
gao kwa Allah, basi Allah ni jwaapele (ipotesi) kuumila upande 
wanganaganichisyaga, ni jwaponyisye woga m’mitima mwao, 
(mwanti) waliji nkugumula majumba gao ni makono gao kwisa soni 
makono ga wakulupilila. Basi chetelelani jenumanja wankwete meso 
(gakulolechesya mwaumanyilisi). 


. Soni ingawaaga kuti Allah jwaalembele (pandandape) yakusama, 
jukaapele ilagasyo pa duniya, nambo akwete kupata wanganyao ku 
Akhera ilagasyo ya Moto. 


. Yalakweyo paligongo lyanti wanganyao watindene najo Allah ni 
Ntenga Jwakwe £, sano jwatatindane najo Allah, basi chisimu Allah 
ni Jwaukali pakupeleka ipotesi. 


. Muitela ya tende ya mwaikatile (jenumanja Asilamu) kapena ya 
mwailesile ili chiimile m’mapata mwakwe, basi (yatendekwe) mu 
lisosa lya Allah ni kuti wajalusye wakunyosya. 


. Soni ipanje yakupalagula yaapeleche Allah kwa Ntenga Jwakwe £ 
kuumila kwa wanganyao, basi pa (kuipata) yalakweyo nganinnajila 
kuutusya hachi kapena ngamiya, nambo kuti Allah akwapaga machili 
Achimitenga Wakwe gakwakombolela waakwasaka, sano Allah pa 
chindu chilichose awele Jwakombola. 

7. Ipanje yakupalagula yaapeleche Allah kwa Ntenga Jwakwe £ kuumila 
kwa achinsyene misi, basi iwele ya Allah ni Ntenga £ ni waulongo 
(wa Ntenga ), kwisa soni wawina, masikini ni jwapaulendo; kuti 
ikawa yagamba kusyungula chilikati cha wakusichila mwa jenumanja. 
Sano champele Ntenga £ basi chipochelani, nambo chankanyisye 
basi chilekani.[1] Ni mun'jogopani Allah, chisimu Allah ni Jwaukali 
pakupeleka ipotesi. 


(Ipelechedweje) kuwakulaga waasamile, awala wakoposyedwe 

nsimangwao kwisa soni ipanje yao achisachililaga umbone wa kuumila 
kwa Allah kwisa soni chinonyelo, ni akuwa ali nkunkamuchisya Allah 
(paajikamuchisya Dini Jakwe), ni (akuwa soni nkunkamuchisya) 
Ntenga Jwakwe £, wanganyao niwali wakuonaonape. 


9. Sano awala wawatemi mu nsinda (wa Madina) ni kulupilila nkanaiche 


[1] (59:7) (a) Akusimulila Algamah yanti: Abdullah (bin Mas'tid) 445 watite: “Allah 
walwesile achakongwe waakulemba nembo ni waakulembedwa nembo, ni 
achakongwe waakumyola ngwimbi, ni achakongwe waakuliiwika chanya sikati ja 
meno pakulijonjechesya kusalala, waakuwa nkugalausya kagumbe ka Allah.” (Gele 
malowega gam'biche jwankongwe jwa lukosyo lwa Banû Asad, jwakuwilanjikwa 
Umm Yaʻqûb, jwa wayiche kwa Abdullah i$% nikuti: “Mbiche kuti nayimanye; 
ligongo chichi mwalwesile achakongwe wanti-wanti?”) Abdullah ¿} watite: 

“Ligongo chichi ngaalwesa achakongwe wawalwesile Ntenga jwa Allah 4%, nambo 

soni walwesedwe m'Chitabu cha Allah?” (Umm Ya'giib watite: Kai soomile 

Qur’an josope, pangali panaisimene yele yankuwechetayo.” Abdullah i% watite: 

“Nkawe mwasoomile kusyene nkayisimene. Ana nganinsooma Aya jakuti: “Sano 

champele Ntenga %4 chipochelani, nambo chankanyisye chilekani.” Wakongwe 

watite: “Elo nasoomile.” Abdullah # watite: “Ntume #£ jwakanyisye yalakweyo.” 

Wakongwe watite: “Nambo ngati wankwenu akutendaga yalakweyo.” Abdullah 

E : “Jawulani nkaalole.” Wakongwe pawapite ku wankwao Abdullah 

i€>, nganachisimana chilichose mu yalakweyo. Abdullah 4: watite: “Ingawe 

kuti wankwangu akutenda yalakweyo, nga nganimbitilisya kutama nao ngalesile 

ulombela).” ((Swahih Al-Bukhari, Hadith No. 5604). 

(b) Akusimulila Ibn Umar 455 yanti: “Ntenga jwa Allah ££ jwalwesile achakongwe 

waakwalumbikanyaga achakongwe achimijao umbo syao syamuntwe ni sine, nambo 

soni jwalwesile achakongwe wakulumbikanyichisyidwaga umbo syao ni sine, ni 
jwalwesile achakongwe waakulemba nembo ni waakulembedwa nembo.” (Swahih 

Al-Bukhari, Hadith No. 5596). 

wanganyao akuwa ali nkwanonyela wandu waasaamiile kukwao, soni 
ngaakuchisimana m’mitima mwao chipaka chilichose mu ichindu 
yaapedwile (akusamao), soni akulongosyaga (isako ya achimijao 
pa chindu chilichose) kupunda isako yao, namuno angaliji ali 
nkuchisachilila (chinducho) kwanneso. Sano waakuwambasyidwa ku 
ubaili wa ntima wao basi wanganyao ni wali wakupunda. 


10. Sano awala waiche panyuma pao akasatiji: “Ambuje wetu! 
Tukululuchilani uwwe ni achimijetu awala wawatulongolele pa 
chikulupi, ni ngasim'biika m” mitima mwetu uchimwa wakwatendela 
awala waakulupilile, Ambuje wetu! Chisimu Mmwejo ni Mpole 
kusyene, Jwachanasa cha nnope.” 


. Ana nganimwaona awala akutenda unakunaku waakutiji pakwasalila 

achimijao awala wakanile mwa achinsyene chitabu (Ayuda): “Chisimu 
naga n'di nkoposyedwe jenumanja (m”Madina muno) tuchikopoka 
namwe kwene, soni ngasitun'jiitika jwalijose mpaka kalakala pa 
(yakunsausya) jenumanja, soni naga n'di mputidwe ngondo (ni 
Asilamu) tuchinkamuchisya kwene.” Nambo Allah akutendela 
umboni kuti chisimu wanganyao waunami. 


12. Mwanti naga ali akoposyedwe (Ayudao) nganawa akopweche nao 
imo (achinakunakuo), soni naga ali aputidwe ngondo nganawa 
wakamuchisye, soni mwanti ali atite wakamuchisye mpaka alosye 
kwene migongo (kutila), kaneka ni ngasakulupusyidwa. 


13. Chisimu wanganyammwe (Asilamu) niwan'di wakogopedwa 
nnope m’mitima mwao kupunda Allah, yalakweyo niligongo lyanti 
wanganyao niwandu wangali chachimanyi. 


14. Nganawa amputile ngondo (Ayudao atamose ali) wosope, ni ikaweje 
m’misi jegosedwe ni makome, kapena kusyeto kwa mapupa. Ngondo 
jao (ja utinda) chilikati chao jiwele jekulungwa nnope, mpaka 
mwaganichisye kuti ali imo kutendaga mitima jao jelekangane, 
yalakweyo niligongo lyanti wanganyao niwandu wangali lunda. 

15. (Kawe ka Ayuda walukosyo Iwa Nadhir) kali chisawu awala (Ayuda 


walukosyo lwa Kainukai) wawalongolele wanganyao (kupata 
ilagasyo) pangakawapa, agapasisye makungu ga itendo yao, ni akwete 
soni kupata wanganyao ilagasyo yakupoteka nnope (ku Akhera). 


16. (Chilandanyo cha achinakunaku pakwanyenga Ayuda walukosyo 
lwa Nadhîr ya kumpitikuchila Muhammadi $) chili chisawu shetani 
ndema jawansalile mundu kuti: “Munkanani (Allah).” Basi ndema 
ja wakanile, (shetani) jwatite: “Chisimu une ndalikangene namwe, 
unetu ngun'jogopa Allah M’mbuje jwa iwumbe yosope.” 

17. Basi ni jaliji mbesi ja wanawawiliwa kuja kwinjila ku Moto ni kuwa 
wandamo mwalakwemo, sano galakwego ni malipilo ga wakulitenda 
lupuso. 


18. E jenumanja wankulupilile! Mun'jogopani Allah, soni mundu jwalijose 
ayilole yaalongwesye ya malawi (ku Akhera), ni mun'jogopani Allah, 
chisimu Allah ni Nkusimanya chenene abali syosope sya yankutenda. 


19. Ni ngasim'ba mpela awala wanya wan'diwalile Allah, nombe Najo ni 
waliweesye mitima jao. Wanganyao niwali wakunyosya. 


20. Ngawa nkulandana wandu wa ku Moto ni wandu wa ku Mbepo, 
wandu wa ku Mbepo ni wali wakupunda. 


21. Ingawe kuti twajitulwisye aji Qur’aniji pachanya petumbi, chisimu 
nkaliweni lili lyakuteteŵala ni ganjika ligongo lya kun'jogopa Allah, 
yalakweyo ni ilandanyo ya tukupeleka kwa wandu kuti achetelele. 


22. Jwalakwe ni Allah Ajula jwaali pangali nnungu jwine (jwakuŵajilwa 
kun'galagatila) ikaweje Jwelepejo, Jwakumanyilila yakusisika ni 
yakuonechela, Jwalakwe ni Jwaukoto wejinji, Jwachanasa channope. 


23. Jwalakwe ni Allah Ajula jwali pangali nnungu jwine (jwakuŵajilwa 
kun'galagatila) ikaweje Jwelepejo, Nchimwene, Jwakuswejela, 
Nsyene ntendele, Nkupeleka ntunjelele, Nkung'unulila ni goosa 
chilichose (mu itendo ya achikapolo Wakwe), Jwamachili gakupunda, 

Nkutetewasya iwumbe Yakwe, Jwakulikusya kusyene. Aswejele 
Allah ku yaakum'bwanganya nayo. 


24. Jwalakwe ni Allah, Nkugumba, Nkusipusya chilichose pandanda, 
Nkupaanga kaoneche ka chindu. Jukwete mena gambone nnope. 
Ikunswejesyaga Jwalakwe yosope yaili kumawunde ni petaka, soni 
Jwalakwe ni Jwamachili gakupunda, Jwalunda lwakusokoka. 

Mulina lya Allah, Jwaukoto wejinji, 
Jwachanasa channope. 


1. E jenumanja wankulupilile! Ngasimwatenda amagongo Wangu 
ni amagongo wenu kuwa isyowe ni kwatulilaga (abali syenu) 
mwachinonyelo, kutendaga pamasile paayikanile yakuona 
yaim'bichilile. Akunkoposya Ntenga #£ ni jenumanja wakwe 
(nsimangwenu) ligongo lyanti nkunkulupilila Allah M’mbuje gwenu. 
Nam'baga jenumanja nkopweche kuumenyana ngondo petala Lyangu 
ni kusachilila chinonyelo Changu (ngasimwatenda kuwa isyowe 
yenu), nkwatumichisya asili (syenu syangondo) mwachinonyelo 
kutendaga Une nguimanyilila yansisile ni yannosisye (palangulangu)! 
Sano jwataitende yele mwa jenumanja nikuti amasile mwapotele 


kuleka litala lyagoloka. 


. Ali asimangene namwe (pangondo) akuwaga amagongo wenu, 
soni akasan'jongolelaga makono gao ni ndimi syao mwakusakala 
(pakumputa ni kuntukana), ni akasasachililaga n'di nkufuulu (pakuleka 
Usilamu). 


3. Ngasawa ankamuchisye achalongo achin'jenu namuno wanache wenu 
lisiku lya Kiyama, (Allah) tachijilanya chilikati chenu, sano Allah 
ichindu yankutenda awele Jwakuilolechesya. 


. Pamasile paluwele kukwenu lusyasyo lwambone pa Ibrahima ni 
awala wawaliji najo, ndema ja wasalile wandu wao kuti: “Chisimu 
uwwe tuwambalene namwe kwisa soni ayila yankuwa nkuigalagatila 
kunneka Allah, tunkanile wanganyammwe, soni uonechele chilikati 
chetuwe ni jenumanja utinda ni uwengani wa mpaka kalakala 
mpaka nkankulupilile Allah Jikape.” (Nombe jenumanja umati wa 
Muhammadi ££ syasyani yele yagakana makafiliyo,) ikaweje malowe 
(gajwawechete) Ibrahima kwasalila babagwe (wawaliji kafili kuti): 

“Chisimu chene chinjim'bendela chikululuko, nambo nganingola 
chilichose chanti ni kun'gosela nacho kwa Allah.” (Yagawendela 
chikululuko makafiliyo nkasyasya, nambo n'jileje): “Ambuje wetu! 
Kukwenu pe tujeegamiile, soni Kukwenu pe tugalauchiile pakutenda 
toba, soni Kukwenu pe ni kwakuujila.” 


5. “Ambuje wetu! Ngasintuwika uwwe pa kulingwa ni achimakafili 
(pakwakombolasya kutuwatanganyichisya  chikulupi), soni 
tukululuchilani Ambuje wetu! Chisimu Mmwe niwan'di Wamachili 
gakupunda, Walunda Iwakusokoka.” 


6. Chisimu pamasile paluwele kukwenu pa jamanjao (Ibrahima ni umati 
wakwe), lusyasyo Iwambone kwa mundu jwaali nkuwichila ntima 
pa Allah ni lisiku Ilyambesi, nambo mundu jwatanyosye (yaalamwile 
Allah), basi chisimu Allah ni Jwakupata kwejinji, Jwakulapilidwa 
kusyesyene. 


7. Mwine Allah kuwa nkuwika usyowe chilikati chawanganyammwe 
ni wane mwa awala wamwatesile kuwa amagongo wenu (pa 
kwajongolela ku Usilamu), soni Allah ni Jwakombola kusyesyene, 
soni Allah ni Jwakululuka kusyene, Jwachanasa channope. 


8. Allah ngaakunkanya wanganyammwe kwaatendela yaukoto ni 
yagoloka awala wanganamputa ngondo pa Dini soni nganankoposya 
nsimangwenu, chisimu Allah akwanonyela wagolosya (ichindu). 


9. Chisimu Allah akunkanya wanganyammwe kusyowekana nao 
awala wamputile ngondo pa Dini ni kunkoposya nsimangwenu, ni 
akamuchiisye pa yakoposyedwa kwenu, sano watasyowekane nao 
wanganyao, basi wanyao ni wali wakulitenda lupuso. 


10. E jenumanja wankulupilile! Pati am'bichiiliile wakulupilila 
wachikongwe wakusama basi mwalingani (kuti nchimanye chikulupi 
chao), Allah ni Jwaakumanyilila nnope ya chikulupi chao. Sano naga 
n'di mwamanyi kuti wakulupilila, basi ngasimwauchisya ku makafili, 
nganawa wanyao (achimmasyeto) wakundisyidwa kwa wanganyao, 
nombenao (achimakafili) nganawa (achikunganya) wakundisyidwa 

kwa wanyao, nambo mwauchisyani (achimakafilio) yawatosile 
(pakwalomba achimmasyetowo), ni chikuwe kwangali ulemwa 
kukwenu kwalomba (achimmasyetowo) pati mwapele mahari 
gao (namuno kuti walesile achalume wao wachikafili ku Maaka), 
soni ngasinkanganichila malombela ni achimmasyeto wachikafili 
(wawasigele ku Maaka), wilasyani ya mwatosile (pakwalomba 
achimmasyeto wachikafilio), nombe nao (achimakafili) awilasye 
yawatosile (pakwalomba achimmasyeto waaujitiche Usilamu). Wele 
ni ulamusi wa Allah, Jwalakwe akulamula chilikati chenu. Sano Allah 
ni Jwakumanyilila nnope, Jwalunda Iwakusokoka. 


11. Sano naga jwalijose mwa achiwammakwenu ali antisile kuja 
kumakafili (ni m'bilasisye mahari genu nambo akanyisye), kaneka 
ni mpatile chipanje (cha makafilio chachaŵajilwe kwauchisya pa 
achiwammakwao wawatisile kapena chinchipatile petala lyangondo), 
basi mwapani awala waatisile achiwammakwao yakulandana ni 
yawatosile (pakulombela). Soni mun'jogopani Allah Ajula jwankuwa 
nkunkulupilila. 


12. E mmwe Ntume #£! Pati am'bichiiliile wakulupilila wachikongwe 
kuutawana namwe chilanga chanti; ngawwanganyaga Allah ni 
chilichose, soni ngajiwaga, soni ngatendaga chigwagwa, soni 
ngaulagaga wanache wao, soni ngaikaga nao ukapanga-panga (unami) 
watausepeje chilikati chamakono gao ni ngongolo syao (kwakuli 
kwalambuchisya achiwammakwao wanache wangawandika), soni 
ngannyosyaga pa ichindu yambone (yatimwalamuleje), basi tawanani 
nao chilangacho, ni mwawendelani chikululuko kwa Allah, chisimu 
Allah ni Jwakululuka kusyene, Jwachanasa channope. 


13. E jenumanja wankulupilile! Ngasinsyowekana nao wandu 
wawatumbilile Allah, pamasile paakatile tama (jakupata malipilo 
gambone) ku Akhera (ligongo lya kusakasya nnope), yaatite pa kata 
tama (jakupata yambone iliyose) achimakafili waali m’malembe. 

5 Sûrat 61. As-Swaff gs 


Mulina lya Allah, Jwaukoto wejinji, 
Jwachanasa channope. 




















1. Iwele ili nkunswejesya Allah yosope yaili kumawunde ni yaili petaka, 
soni Jwalakwe ni Jwamachili gakupunda, Jwalunda Iwakusokoka. 


2. E jenumanja wankulupilile! Ligongo chichi nkuwechetaga 
yangankutendaga? 


3. Ikunchimaga kwekulungwa nnope Allah yakuti m'becheteje 
yangankutendaga. 


. Chisimu Allah akwanonyela awala waakumenyanaga ngondo petala 
Lyakwe ali chilili pansela nti chisawu wanganyao lipupa lyekamulane 
chenene.!"! 


. Soni (kumbuchilani) katema kajwawechete Musa ku wandu wakwe 
kuti: “E wandu wangu! Ligongo chichi nkuusausya, kutendaga 
nkumanyilila kusyene yanti une ni Ntenga jwa Allah kukwenu?” Basi 
ndema jawapombotele (kuleka litala lya Allah), Allah wajipombotesye 
mitima jao, sano Allah ngakwajongolaga wandu wakunyosya. 


. Soni (kumbuchilani) katema kajwawechete Isa mwanache jwa 
Maryam kuti: “E jenumanja wanache wa Israila! Chisimu une 
ni Ntenga jwa Allah kukwenu jungwitichisya yaili paujo pangu 
yakuumila mu Taurat, soni ni ngutagulila ya abali jakusengwasya ja 
Ntenga jwatachiika panyuma pangu lina lyakwe Ahmadu.” Nambo 
ndema jajwaichilile ni ilosyo yakuonechela papaswela, watite: “Awu 
ni usawi wakuonechela.” 


[1] (61:4) Akusimulila Abû Sa'id Al-Khudri :#; yanti: Wawusyisye akuwusya kuti: “E 
mmwe Ntenga jwa Allah! Munduchi jwali jwambone nnope?” Basi Ntenga jwa Allah 
$% jwatite: “Mundu jwakulupilila jwaakumenyana ngondo petala lya Allah jwalakwejo 
nsyene ni chipanje chakwe.” Akuwusya watite: “Kaneko nduni?” Jwalakwe jwatite: 
“Mundu jwakulupilila jwaakutama kwichenje kwinekwakwe achin’jogopaga Allah, 
nikwawambasyaga wandu ungalumbana wakwe.” (Swahih Al-Bukhari, Hadith No. 2634). 

7. Ana soni nduni jwali jwalupuso nnope kumpunda mundu jwansepele 
Allah unami kutendaga jwalakwe ali nkuwilanjidwa ku Usilamu? 
Sano Allah ngaakwajongolaga wandu wakulitenda lupuso. 


8. Akasasachililaga ali asimisye lilanguka lya Allah (Usilamu) ni ngamwa 
syao, sano Allah ni Jwakwanilisya lilanguka Lyakwe namuno 
achimakafili yachime. 


9. Jwalakwe ni Ajula jwaatumisye Ntenga Jwakwe (Muhammadi £#£) ni 
chongolo kwisa soni Dini jakuona kuti ajikwesye pachanya pa dini 
syosope, namuno wakuwanganya (Allah ni isanamu) yachime. 


10. E jenumanja wankulupilile! Ana nammanyisye malonda gampaka 
gan'jokole ku ilagasyo yakupoteka nnope? 


11. Munkulupilileje Allah ni Ntenga Jwakwe #£, soni mputeje ngondo 
petala lya Allah ni chipanje chenu ni mwachimisyene wakwe, 
yalakweyo ni yaili yambone kukwenu naga n'di wakumanyilila. 


12. Tankululuchile sambi syenu ni kun'jinjisya ku Matimbe ga ku Mbepo 
gasikujilima cha pasi pakwe sulo, ni malo gambone nnope ku Matimbe 
Gandamo. Kwalakweko ni kupunda kwekulungwa nnope. 


13. Ni (ukoto) wine wachiwwunonyele (chachili) chikamuchisyo 
chakuumila kwa Allah kwisa soni kuugula (Maaka) kwakuli 
pakuwandika, ni mwatagulilani abali jakusengwasya wakulupilila. 


14. E jenumanja wankulupilile! Waagaani wakamuchisya (pakwenesya 
Dini ja) Allah, mpela yajwatite kuwecheta Isa mwanache jwa Maryam 
pakwawusya achinafunsi (wakwe kuti): “Ana akungamuchisya 
wangu niwani kwa Allah?” Achinafunsi (wakwe) watite: “Uwwe ni 
akukamuchisya (pakwenesya Dini ja) Allah.” Basi likuga line mu 
wanache wa Israila lyakulupilile, nambo likuga line lyakanile. Basi 
ni twaalimbangenye awala wawakulupilile pa amagongo wao ni 
wasyuchile kuwa wapachanya. 

5 Sûrat 62. Al-Jumu’ah 


Mulina lya Allah, Jwaukoto wejinji, 
Jwachanasa channope. 














. Yosope yaili kumawunde ni yaili petaka ikunswejesyaga Allah, 
Nchimwene, Jwakuswejela, Jwamachili gakupunda, Jwalunda 
lwakusokoka. 


. Jwalakwe ni Ajula jwaatumisye ku wangapakombola kulemba ni 
kuwalanga (Warabu) Ntenga #£ jwakuumila mu wanganyapeo 
jwaakuwa nkwasoomela ma Aya Gakwe, ni kwaswejesyaga, ni 
kwajiganyaga soni Chitabu ni lunda Iwakusokoka, kutendaga kala 
waliji m'kusokonechela kwakuonechela. 


. Ni (antumiisye soni ku) wane mwa wanganyao wanganasimangane 
nao. Sano Jwalakwe (Allah) ni Jwamachili gakupunda, Jwalunda 
lwakusokoka. 


4. Walakweo niumbone wa Allah waakumpaga jwaakunsaka, sano Allah ni 
Nsyene umbone wekulungwa. 


. Chilandanyo cha aŵala (Ayuda) wana kupedwaga Taurat kaneka ni 
nganajitendela masengo, chili chisawu mbunda (bulu) jajikutwichila 
itabu yekulungwa-kulungwa (nambo ngali yakunkamuchisya). Kaje 
kusakala chilandanyo cha wandu awala waakaaniile ma Aya ga Allah, 
Sano Allah ngaakwajongolaga wandu wakulitenda lupuso. 


6. Jilani: “E jenumanja wan'di m'chiyuda! Nam'baga nkuliitwanjila yanti 
wanganyammwe ni asyowe wa Allah pangali wandu wane soni, basi 
chilajilani chiwa naga nkuwecheta yakuona.” 


7. Nambo ngaachilajila ata panandi ligongo lya (yasambi) yagalongwesye 
makono gao, sano Allah ni jwaakwamanya chenene wakulitenda lupuso. 


8. Jilani: “Chisimu chiwa chankuchitilacho mwannami tichimpatepe, 

kaneka ni tinchiuchisyidwa kwa (Allah) Jwakumanyilila yakusisika ni 
yakuonechela, basi ni tachintagulila ichindu yamwaliji nkupanganya.” 


9. E jenumanja wankulupilile! Pati ukomedwe nsana wa Swala (ja Ijuma) 
Lisiku Lyaijuma basi kangamalani kuja kunkumbuchila Allah, soni 
lekani malonda, yalakweyo ni yaili yambone kukwenu naga n'di 
wakumanyilila. 


10. Sano pati Swala (ja Ijuma) jimasile basi balalikanganani pa chilambo 
ni kupitaga nchisosa umbone wa Allah, soni munkumbuchileje Allah 
kwejinji kuti m'be wakupunda. 


11. Soni pati agaweni malonda kapena yang'anda-ng'anda 
akuigungumuchila yalakweyo ni kunneka mmwe n'di chiimile. Jilani: 
“Ichindu yaili kwa Allah ni yambone nnope kupunda yang'anda- 
ng'anda kwisa soni malonda, sano Allah ni Jwambone nnope mwa 
akupeleka lisiki.” 

S Sûrat 63. Al-Munâfiqûn 














Mulina lya Allah, Jwaukoto wejinji, 
Jwachanasa channope. 


. Pati am'bichiiliile achinakunaku akasatiji: “Tukutendela umboni yanti 
chisimu mmwe (Muhammadi #£) Ntenga jwa Allah.” Sano Allah 
akumanyilila kuti chisimu mmwejo Ntenga Jwakwe, soni Allah 
akutendela umboni yanti chisimu achinakunaku waunami kusyene. 


. Akutesile kulumbila kwao (kwaunami) kuwa chakusiwilila (itendo 
yao yangalumbana), basi ni waasiwilile (wandu) kwitala lya Allah; 
chisimu wanganyao iwele yakusakala nnope yaawele nkupanganya. 


. Yalakweyo ligongo lyanti wanganyao waakulupilile kaneka ni kanila, 
basi ni jaugalidwe mitima jao mwanti nganawa amanyilile (chilichose 
chakwajokola). 


. Sano ndema jankwaonaga ikunsengwasyaga ilu yao, soni atite awechete 
nkasagatejelaga liwiwi malowe gao (ligongo lyakakolosye kao 
pakuwecheta, nambo malowe gao gali gangali mate), wanganyao 
agambile kuwa nti chisawu ipika yaijegamisyidwe (kwipupa, agambile 
kuwa ilu-ilupe yangali lunda), akuganichisyaga n'gumilo uliose (mpela 
wakuwilanjila ku ngondo) kuti ukwamba wanganyao (ligongo lya woga), 
wanganyao ni amagongo, mwakalamukani, pamasile pa walwesile Allah! 
Ana akugalausyidwa chinauli (kuleka yakuona ni kulupilila unami)? 


. Soni pati iwechetedwe kukwao (yanti): “Ikanganani kuti am'bendele 
chikululuko Ntenga jwa Allah,” akasapombotasyaga mitwe jao, soni 
mpaka mwaone achisyululaga aku ali nkulikwesya. 


Yalumope kwa jamanjao, mwawendele chikululuko kapena 
nkawendela, Allah nganawa wakululuchile. Chisimu Allah jwangawa 
nkwajongola wandu wakunyosya. 


7. Jamanjao ni awala waakutiji (pa kwasalila Answari): “Ngasintola 





Sûrat 63. Al-Munâfiqûn Juzu 28 


(chipanje chenu) kwapa awala (Akusama) wali kwa Ntenga jwa Allah 
4% mpaka atimbuche.” Kutendaga Allah ni Nsyene imatiilo (yosope 
ya ipanje) ya kumawunde ni petaka, nambo kuti achinakunaku 
ngakupata kumanyilila kusyesyene. 


8.Akutiji: “Naga tuujile ku Madina, chisimu jwakuchimbichika 
nnope (achambaga Abdullah bin Ubayi bin Salulu nnongola jwa 
achinakunaku), chaakankoposye mwalakwemo jwakunyosyeka 
nnope (achambaga Muhammadi #£#).” Kutendaga Allah ni Nsyene 
uchimbichimbi, kwisa soni Ntenga Jwakwe ££ ni wakulupilila, nambo 
kuti achinakunaku ngakumanyilila. 


9. E jenumanja wankulupilile! Ikalluyaluya ipanje yenu ni wanache wenu 
kwakuleka kunkumbuchila Allah, sano wachaiche mwakutenda yele, 
basi wanganyao niwatawe wakwasika. 


10. Soni tolani mu ichindu yatumpele nkanichim'bichilile jumo jwenu 
chiwa, ni kwisa kuwecheta (mwakudandaula kuti): “Ambuje wangu! 
Uli nganjelewasya kandawi kannono kuti ndole sadaka ni mbe mu 
wandu wambone!” 


11. Sano Allah nganawa auchelewasisye ntima uliose pati jiiche ndema 
jakwe (jakuwila), soni Allah ni Nkusimanya chenene abali syosope 
sya yankutenda. 

S Sûrat 64. At-Taghâbun gs 


Mulina lya Allah, Jwaukoto wejinji, 
Jwachanasa channope. 














. Yosope yaili kumawunde ni yaili petaka ikunswejesyaga Allah, 
uchimwene wosope wene ni Wakwe soni lumbili losope lwene ni 
Lwakwe, soni Jwalakwe pa chindu chilichose awele Jwakombola. 
ni Lwakwe, soni Jwalakwe pa chindu chilichose awele Jwakombola. 


. Jwalakwe ni Ajula jwawan'gumbile wanganyammwe, basi wane mwa 
jenumanja makafili, wane mwa jenumanja soni wakulupilila, sano 
Allah ichindu yankutenda awele Jwakuilolechesya. 


. Agumbile mawunde ni mataka mwakuonaonape, ni ampaanjiile 
kaoneche kenu, basi ni akakolosyisye kaoneche kenuko, soni 
Kukwakwe pe ni kwakuujila. 


. Akumanyilila yaili ku mawunde ni petaka, ni akuimanyilila soni 
yankuisisa ni yankuijuwula, soni Allah ni Nkuimanya chenene yaili 
m’mitima. 

. Ana nganijinyyika wanganyammwe abali jaawala wawakanile 
kalakala? Basi wapasyisye makungu ga itendo yao (ya ukafili 
pa duniya pepano), ni akwete kupata soni wanganyao ilagasyo 
yakupoteka nnope (ku Akhera). 


. Yalakweyo niligongo lyanti Achimitenga waliji nkwaichilila ni ilosyo 
yakuonechela, basi niwatiji (pakuwecheta mwachalu): “Ana wandu 
(mpela uwwewe) ni mpaka atujongole?” Basi wakanile ni kusyulula, 
nambo Allah nganawa pausauchi (wakulajila chikulupi chao), soni 
Allah ni Jwakupata kwejinji, Jwakulapilidwa kusyesyene. 


7. Wandu waakanile akulitwanjilaga yanti ngasaukulidwa (m’malembe). 
Jilani (mmwe Muhammadi £): “Elo! Ngwalumbila Ambuje wangu! 

Chisimu chene chinchiukulidwa, kaneka nikwisa kusalilidwa kwene 
yamwaliji nkutenda (ku duniya), soni yalakweyo kwa Allah iwele 
yakwepepala kusyene.” 


8. Basi munkulupililani Allah ni Ntenga Jwakwe #£ kwisa soni Lilanguka 
lyatutulwisye (Our'an). Sano Allah abali syosope sya yankutenda 
awele Jwaasimanya chenene. 


9. (Kumbuchilani) Iyuwa lya tachinsonganganya pa Lisiku Lyansongano, 
lyele ni Lisiku lya kalamusyana (wandu wa ku Mbepo chakakalamusye 
wa ku Moto majumba gao gaakajile kwinjila akakulupilile). Sano 
jwachankulupilile Allah ni kutendaga yambone tansiimaachisye 
ilemwa yakwe, soni takan'jinjisye ku Matimbe ga ku Mbepo 
gasikujilima cha pasi pakwe sulo, chakawe wandamo mwalakwemo 
kwa yaka ni yaka. Kwele ni kupunda kwekulungwa nnope. 


10. Nambo wandu wakufuulu ni kanila ma Aya Getu wanganyao niwandu 
wa ku Moto, takawe wandamo mwalakwemo, kaje kusakala nnope 
malo gakuujila gakwe! 


11. Nganichipatikaneje chipato chilichose ikaweje mu lisosa lya Allah, 
sano jwachankulupilile Allah tan'jongolele ntima wakwe (ku chikulupi 
chanti: yaimpatileyo yaliji yelembedwe kala ni Allah kuti impate), 
sano Allah chindu chilichose awele Jwaachimanya chenene. 


12. Soni mumpikanilani Allah ni mumpikanile soni Ntenga £, nambo 
naga nkugalauka (kuleka yele), basi masengo ga Ntenga Jwetu % ni 
kulungusya (utenga) mwakupikanika. 


13. Allah pangali nnungu jwine (jwakuwajilwa kun'galagatila) ikaweje 
Jwelepejo, soni basi kwa Allah pe ajegamile wakulupilila. 


14. E jenumanja wankulupilile! Chisimu wane mwa achiwammakwenu ni 
wanache wenu ali amagongo wenu (ligongo akunnuyaluyaga mpaka 
kuleka ya Dini), basi mwakalamukani, nambo naga nkwakululuchila, 
ni kuipwanyila (yayapite) ni kuisiimaasya (kwene m’mitima mwenu 
Allah tasengwe), basi chisimu Allah ni Jwakululuka kusyene, 
Jwachanasa channope. 

15. Chisimu ipanje yenu ni wanache wenu iwele mayeso (gakun'dinga 
chikulupi chenu), sano Allah Kukwakwe nikwagali malipilo 
gamakulungwa nnope. 


16. Basi mun'jogopani Allah mwachinkombolele, soni pikanilani 
(malamusi) ni nkunde (yankusalilidwa), soni tolani; chiiwe yambone 
kukwenu mwachimisyene. Sano waakuwambasyidwa ku ubaili wa 
ntima wao, basi wanganyao ni wali wakupunda. 


17. Naga nkunkongosya Allah ngongole jambone (pakutola ipanje 
yenu petala Lyakwe) tajijonjechesye kukwenu (malipilo gakwe) ni 
kunkululuchila (ilemwa yenu), sano Allah ni Jwakutogolela kusyene 
(pakulipila yejinji ku itendo yannono), Mpole nnope. 


18. Jwakumanyilila yakusisika ni yakuonechela, Jwamachili gakupunda, 
Jwalunda | wakusokoka. 

S Sûrat 65. At-Twalâq gs 


Mulina lya Allah, Jwaukoto wejinji, 
Jwachanasa channope. 














1. E mmwe Ntume #£#! Pati nchalekaga achakongwe (ulombela), basi 
mwalekani pa eda jao (jajili ndema jakwembecheya panyuma 
pakulechedwa ulombela, jajikutandila wakongwe ali aswejele ku 
wesi nikwalekaga nkanimwakwaye), soni walanjilani ya (masiku 
ga) eda. Ni mun'jogopeje Allah M'mbuje gwenu. Nkasimwakoposya 
m’majumba mwao, nombenao soni akasakopoka (achimisyenepe 
kwikanila ndema ja eda jili jimasile), ikaweje naga ali atesile 
chakusakala chakuonechela (mpela chigwagwa, apo chinkomboleche 
kwakoposya). Sano jele ni mipingu ja Allah, mwanti jwataguluche 
mipingu ja Allah nikuti pamasile paalitendele lupuso nsyene. 
Ngankumanyilila (chaawiichiile Allah jele mipinguji), mwine Allah 
kuwa nkuchipatikanisya chindu chine panyuma payele (yakulekanayo 
chakwilanya chilikati chenu, nikuujilana eda nkanijimale). 


. Basi pati jiwandichile ndema jao (jakumalila eda) mwaujilani 
mwaumbone, kapena lekanganani nao mwaumbone, soni soselani 
mboni siŵili syakulungamika syakutyochela mwa jenumanja 
(Asilamu). Ni mpelecheje umboni chenene ligongo lya Allah. 
Yalakweyo akuundidwa nayo mundu jwaawele ali nkunkulupilila 
Allah ni Lisiku Lyambesi. Sano mundu jwatan'jogope Allah 
tam'bichile litala lyakopochela (mu ipato). 


. Soni tampe lisiki m’matala gangaakuganichisya, soni jwatajegamile 
kwa Allah, basi Jwalakwe tankwanile (kuŵa nkunkamuchisya 


jwakwe), chisimu Allah ni Jwakwanilisya chisako Chakwe, Allah 
pamasile paaŵisile chipiimo cha chindu chilichose. 


4. Sano awala waakatile tama jakulwala wesi mwa achimmasyeto wenu 
naga nkukaichila (ya ndema jao ja eda), basi eda jao ni myesi jitatu, ni 

awala wanganatande kulwala wesi (eda jao iyyoyo soni). Sano awala 
waakwete yiilu ndema jao (ja kumalila eda) ni muchachiwelechela 
yiilu yaoyo. Sano mundu jwatan'jogope Allah tan'jepepachisye 
ichindu yakwe. 


5. Lyele ni lilamusi lya Allah lyaalitulwisye kukwenu, sano jwatan'jogope 
Allah tansiimaachisye yakusakala yakwe ni kunkuchisya malipilo 
gakwe. 


6. Mwatamikani (achimmasyeto wamwalesileo) mwankutama pemo, 
yankuti pakulipatila (namuno kuti mwalesile ulombela naga eda jao 
nkanijimale), soni nkasimwalagasya wanganyao kuti mwaawane 
(niaganisye yakutila achimisyene). Soni naawaga wana yiilu basi 
mwapani (yosope yakusosekwa pa umi) mpaka aweleche yiilu 
yaoyo. Sano naga ali an'jonjecheesye (wanache wenu), basi mwapani 
malipilo gao, soni tamani ntemela wakupikanganana (ya malipilogo) 
chilikati chenu mwaumbone. Nambo naga nkunonopesyana basi 
(mwanachejo) tiwajonjechesye (babao wakongwe) wane. 


7. Jwakupata atole mwakulandana ni kupata kwakwe, nambo 
jwaanaandiyisyiidwe lisiki lyakwe, basi atole (kachinandipamuno) 
mu yampele Allah, Allah jwangankanganika mundu (kutola) ikaweje 
yampeele, Allah taawiiche kwepepala panyuma pakunonopa. 


8. Ana soni walingwa-walingwa mwa achimisyene misi wawanyosyisye 
lilamusi lya Ambuje wao kwisa soni Achimitenga Wakwe! Basi 
ni twawalasile chiwalanjilo chaukali nnope, ni twapele ilagasyo 
yakunyalaya kusyene. 

9. Basi ni wapasisye makungu ga itendo yao, soni kupelelwa ni jaliji 
mbesi ja itendo yao. 

10. Allah waalinganyichisye wanganyao ilagasyo yaukali nnope, 
basi mun'jogopani Allah, E jenumanja wankwete lunda! Awala 


wankulupilile! Pamasile paatulwisye Allah kukwenu Chikumbusyo. 


11. Ntenga #£ jwaakunsoomela ma Aya ga Allah gakusalichisya, kuti 
wakoposye awala waakulupilile ni kutendaga yambone kutyochela 

m'chipi ni kwajinjisya mwilanguka. Sano jwatankulupilile Allah 
ni kutendaga yambone takan'jinjisye ku Matimbe ga ku Mbepo 
gasikujilima cha pasi pakwe sulo, chakawe wandamo mwalakwemo 
kwa yaka ni yaka, Allah pamasile pankolochesye jwalakwejo lisiki 
lyambone nnope. 


12. Allah ni Ajula jwaagumbile mawunde nsano nagawili, nombe nalyo 
litaka yalumope (mataka nsano nagawili). Malamusi gakuwa gali 
nkutuluka chilikati chakwe (cha mawunde ni mataka) kuti mmanyilile 
wanganyammwe yanti Allah pa chindu chilichose awele Jwakombola 
kusyene, ni yanti Allah amasile paachisyungwile chindu chilichose ni 
umanyilisi (waachimanya chenene). 

S Sûrat 66. At-Tahrîm gs 


Mulina lya Allah, Jwaukoto wejinji, 
Jwachanasa channope. 














1. E mmwe Ntume 4! Ligongo chichi nkuchitenda kuwa haraam chindu 
chaachitesileAllahkuŵahalaalkukwenu? Nkusachililakwasengwasya 
achiwammakwenu (ni ligongo lyakwe ntesile yalakweyi)? Sano Allah 
ni Jwakululuka kusyene, Jwachanasa channope. 


. Allah pamasile pam'biichiile wanganyammwe lilamusi lya kagopole 
ka kulumbila kwenu, soni Allah ni Akun'gosa wenu, soni Jwalakwe ni 
Jwakumanyilila nnope, Jwalunda Iwakusokoka. 


. Soni (kumbuchilani) katema kajwasunjisye ngani Ntume kwa wamo 
mwa achiwammakwakwe (Hafswa), basi ndema ja waajijuwile (asilijo 
kwaAisha #%), Allah ni kummanyisya (Ntume %4) yalakweyo, (Ntume 
LE) jwatagulile (Hafswa #%) upande wine wanganijo nambo upande 
wine jwaulesile, basi ndema jajwatagulile yalakweyo (Hafswa #8) 
watite: “Wani wantagulile yele?” (Ntume #£) jwatite: “Andagulile 
(Allah) Jwakumanyilila nnope, Jwaasimanya abali syosope.” 


. Naga wanawawilimmwe (Hafswa ni Aisha #%) ntende toba kwa 
Allah (pakuleka kunnagasya Ntume #£ ni wiwu basi tiiwe yambone 
kukwenu, soni tendani chitema) ligongo mitima jenu jipombotele 
panandi (kusaka kunkanila Ntume %¢ yajukusaka), nambo naga 
nkamusyangane pa yakunnagasya Ntumejo ¥§, basi Allah chisimu 
chene ni Nkunchengeta jwakwe, kwisa soni Jibulilu ni wali wambone 
mu (wandu) wakulupilila, ni Achimalaika konjechesya pele 
tankamuchisye. 

5.Naga(Ntume££)aliannesilejenumanja (ulombela), chisimu Ambujegwe 


mpaka ampe mmalo mwa jenumanja achiwammakwakwe wane 
wambone nnope kumpunda wanganyammwe, Asilamu (wakulipeleka 

kwa Allah), wakulupilila, wakunda malamusi mwakulinandiya, 
wakutenda toba, wakutenda ibada nnope, wakutawatawa (swaumu), 
mauli ni wali wakwe. 


6. E jenumanja wankulupilile! Lichingani mwachimisyene kwisa soni 
mawasa genu ku Moto wauli sasu syakwe wandu ni maganga, pa 
walakweo pana Achimalaika (wakuulolela) wakalalisya, wamachili, 
wangannyosya Allah pa yawalamwile, soni akasatenda (yosope) 
yaakulamulidwaga. 


7. E jenumanja achimakafili! Ngasin'diwalanga lelo, chisimu nkulipidwa 
pa yamwaliji nkupanganya. 


8. E jenumanja wankulupilile! Galauchilaani kwa Allah pakutenda toba 
jisyesyene, chisimu M'mbuje gwenu tansiimaachisye yakusakala 
yenu, ni kuja kun'jinjisya ku Matimbe ga ku Mbepo gasikujilima 
cha pasi pakwe sulo, Lisiku lyangan'jigasya Allah nchesela Ntume 
(Muhammadi ) ni wandu wawakulupilile najo imo. Lilanguka 
lyao lichiwaga nkwenda paujo pao ni kunkono wao wan'dyo, 
achiwechetaga (kuti): “Ambuje wetu! Tukwanilichisyani lilanguka 
lyetu, soni ntukululuchile. Chisimu Mmwejo pa chindu chilichose 
m'bele Wakombola.” 


9. E mmwe Ntume #£! Limbanani nao achimakafili ni achinakunaku, ni 
mwajumulile ntima, mauto gao ni ku Jahannama, kaje kusakala malo 
gakuujila gakwe! 


10. Allah apeleeche chilandanyo chawandu makafili pa wankwao 
Nuhu ni wankwao Lutwi, wanawawiliwa waliji pasi pa achikapolo 
wawili mwa achikapolo Wetu wambone, nambo waatesile 
chinyengo (achiwammakwaowo pakusisa ukafili mu ntima ni 
kamulana ni amagongo), basi (Achimitumeo) nganiwakamuchisya 
(achiwammakwaowo) chilichose mu (ipotesi) yakuumila kwa Allah, 
ni yawechetedwe (yanti): “Jinjilani ku Moto pamo ni akwinjila.” 


11. Ni apeleeche soni Allah chilandanyo cha wandu wakulupilila pa 

wankwakwe Firiauna ndema jawatite: “Ambuje wangu! Mundawilani 
Kukwenu nyumba ku Mbepo, ni munjokole kwa Firiauna kwisa soni 
itendo yakwe, ni munjokole ku wandu walupuso.” 


12. Ni Maryam mwanache jwa Imrani ajula juwaugosile utukani wakwe, 
ni twapepelele mwalakwemo (umi) kuumila kwa Nsimu Wetu (Jibulilu 
ni kupagwa Isa jwangali babagwe),[1] ni jwajitichisye (Maryamujo) 
malowe ga M'mbujegwe ni itabu Yakwe, ni jwaliji soni mu wakunda 
malamusi mwakulinandiya”! 





[1] (66:12) Kajigale ka Maryam chiilu chakupagwa Isa; Allah akuti: “Soni 
(munkumbuchilani Maryam) ajula jwawaugosile utukani wakwe, ni 
twapepelele mwa jwalakwe (umi) kuumila kwa Nsimu Wetu (Jibulilu ni 
kupagwa Isa jwangali babagwe), ni twantesile jwalakwe ni mwanagwe kuwa 
chilosyo kwa iwumbe yosope.” (21:91) 

Iwechetedwe yanti: Jibril 3&8 jwagambile kupepelela umi pa mitima pa Maryam, 
basi papopo Maryam wakwete chiilu changali walume. 


[2] (66:12) Mu kawechete ka Allah kaawechete m'ma Aya ga (66:11-12). 
Akusimulila Abti Misa > yanti: Ntenga jwa Allah # jwatite: “Wajinji 
mwa achalume wakwanilile chenene (pa uchimbichimbi). Nambo mwa 
achakongwe nganakwanilila chenene ikaweje Asiah wankwao Firiauna, 
ni Maryam mwanache jwa Imran. Soni chisimu kupunda kwa Aishah pa 
achakongwe wane kuli chisawu kupunda kwa Tharid (nkate wa mboga 
nyama), pa yakulya ine.” (Swahih Al-Bukhârî, Hadith No. 3230). 

S Sûrat 67. Al-Mulk g5 


Mulina lya Allah, Jwaukoto wejinji, 
Jwachanasa channope. 











. © Anyakwiche (pa uchimbichimbi ni upile) Ajula (Allah) jwauli mu 
Nkono Mwakwe uchimwene, soni Jwalakwe pa chindu chilichose 
awele Jwakombola. 


. Ajula jwaagumbile chiwa ni umi kuti an'dinje (yanti) ana wani mwa 
jenumanja wali wakolosya kusyene masengo. Soni Jwalakwe ni 
Jwamachili gakupunda, Jwakululuka kusyene. 


. Ajula jwaagumbile mawunde nsano nagawili mwakusajikanya 
(line pachanya pa lijakwe, natamuno nnole kwinaniko) ngankuona 
kutindana kulikose mu kagumbe ka (Allah) Jwaukoto wejinji, basi 
wilisyani kulola, ana nkujiona midala jilijose? 


. Soni wilisyani kulola kawilikose, chikum'bujile mwasyene kulolako 
(meso gali) nkuchenga soni galakwe gali pambesi pakupela (nambo 
so! Nganim'ba nchiweni chilema chilichose). 


. Soni chisimu chene pamasile patulisalalisye liwunde lya duniya ni nyali 
(ndondwa), nitusitesile kuwa (mwakuumila yenje) yagasomela mashetani. 
Soni twalinganyichisye wangayao ilagasyo ya Moto Wakulapuka. 


. Soni akwete kupata wandu wankanile M'mbuje gwao ilagasyo ya 
Jahannama, kaje kusakala nnope malo gakuujila gakwe! 


. Ndema jatachiponyedwa mwalakwemo tachikupikana kulilima 
kwakwe soni aku uli nkutokota kusyene. 


. Ukusigalaga panandi kuti ukatichekatiche ligongo lya ukali. Ndema 
jilijose jalikaponyedweje mwalakwemo likuga (lya achimakafili), 
chaakaawusyeje akuwusunga (Motowo wali Achimalaika kuti): “Ana 
nganam’bichilila nkutetela?” 

9. Takajanjeje (kuti): “Elo, chisimu jwatuichilile nkutetela, nambo 
twakaaniile, ni twatite: ‘Allah nganatumisya chilichose, nganim'batu 
jenumanja ikaweje mu kupotela kwekulungwa.” 


10. Soni takajileje: “Tungawe twapikanile (yawatusalilaga ila) kapena 
kuiganichisya mwalunda, nga nganituwa mu wandu wa ku Moto 
Wakulapuka.” 


11. Basi takajitichisye ilewi yao (nambo kwitichisyako ngakuja 
kwakamuchisya), mwanti kutalichila nikwao wandu wa ku Moto 
Wakulapuka (kutyochela ku chanasa cha Allah)! 


12. Chisimu awala waakun'jogopa M’mbuje gwao akakum’ bona, akwete 
kupata chikululuko ni malipilo gekulungwa. 


13. Soni (kanga) chin'gasise malowe genu (gakun'gaamba Muhammadi 
4) kapena chin'galochesye papaswela (yalumope), chisimu Jwalakwe 
(Allah) ni Nkumanyilila yayili m”mitima. 


14. Ana jukamanyilila Jwagumbile? Kutendaga Jwalakwe ni 
Jwakumanyilila yakunyilila nnope, Jwaasimanya abali syosope! 


15. Jwalakwe ni Ajula jwam'biichiile litaka kuwa lyakutumika (pa 
chilichose chankusaka, mpela kwendajenda, kulima ni kutawapo 
yakutawatawa), basi jendani mbali ni mbali syetakalyo soni lyagani 
mu lisiki Lyakwe (Allah), soni Kukwakwe pe ni kwakuujila (kwenu 
pa Kiyama). 


16. Ana nkuiona kuti n'di pantunjelele mwanti (Allah) Jwaali kwinani 
ngawa nkuntitimisya nalyo litaka, basi nikuwa lyalakwelyo lina 
nkutenganyika (pakuwowochelwa)? 


17. Kapena nkuiona kuti n'di pantunjelele mwanti (Allah) Jwaali kwinani 
ngawa nkuntumichisya chimbunga chasakalawe (nikun'jonanga 
nasyo sakalawesyo)? Basi ni tinchimanyilila mwachikasawelaga 
chitetelo Changu. 


18. Soni yakuonaonape pamasile pawaakaaniile awala wapaujo pao, 
nambi kwaliji uli kasilika Kwangu (ngati najonasile wosope)? 

19. Ana ngaakuiona ijuni pachanya pao mwaikusapangulila mapapiko ni 
kugapinda? Pangali jwaakuijangata ikaweje (Allah) Jwaukoto wejinji, 
chisimu Jwalakwe pa chindu chilichose awele Jwakulolechesya. 


20. Kapena niwani awala wali asilikali wenu wanti ni kunkulupusya 
pangawaga (Allah) Jwaukoto wejinji? Nganawatu achimakafili 
ikaweje ali mu kunyenjeka basi. 


21. Kapena niwani awala wampaka ampe lisiki naga Jwalakwe (Allah) 
ali aumbete lisiki Lyakwe? Nambo wanganyao akwendelechela 
kulikwesya ni kuitila (yakuona). 


22. Ana mundu jwaakwenda chiinamile (akakulola m'bujo jwanti 
komboleka kugwa) chamakuku ni jwali jwakongoka, kapena mundu 
jwaakwenda chongochele petala lyagoloka? 


23. Jilani: “Jwalakwe ni Ajula jwawan'gumbile (nkakupatikana kalakose), 
ni wam'biichiile kupikana, kulola ni mitima jaganichisya). Nambo 
kutogolela kwenu kuwele kwannonope.” 


24. Jilani: “Jwalakwe ni Ajula jwan'jenesye petaka, soni Kukwakwe ni 
kutinchisonganganyisidwa.” 


25. (Achimakafili) niakutiji: “Ana nichakachi (chatichikwanilana) 
chele chilanga (cha Kiyamachi) nam'baga jenumanja nkuwecheta 
yakuona?” 


26. Jilani: “Umanyilisi (wa yele) uli kwa Allah pe, sano une ngambile 
kuwa nkutetela jwakusalichisya.” 


27. Nambo ndema jatakachione (chilanga cha Kiyamacho) chili 
dusi (ni wanganyao), ngope sya awala wawakanile sichipiilila ni 
kalaluka (ligongo lya madandausi). Ni kuchiwechetedwa (mwa 
kwachindimbula kuti): “Ayi niayilayila yamwaliji nkuiwilasya (kuti 
iyiche, sano ni iyiiche).” 


28. Jilani: “Ana nkuiona uli, naga Allah ali anjonasile une pamo ni awala 
wandinao (mwankusachila wanganyammwe), kapena kututendela 

chanasa, ana ni wani wampaka agajokole makafili ku ilagasyo 
yakupoteka nnope?” 


29. Jilani: “Jwalakwe ni (Allah) Jwaukoto wejinji, tunkulupilile Jwele, soni 
kwa Jwalakwe pe ni kutujeegamiile. Basi tinchimanyilila (panyuma 
pakwika ilagasyo kuti) nduni jwali m’kupotela kwakuonechela.” 


30. Jilani: “Ana nkuiona uli, naga mesi genu (gosope) gali gajumilile, ana 
ni wani wampaka ayiche nago kukwenu mesi gatutumule?” 








Surat 68. Al-Oalam 








S] Sûrat 68. Al-Qalam 


Mulina lya Allah, Jwaukoto wejinji, 
Jwachanasa channope. 














1. Ntin.!"! Nguchilumbila chakulembela (chaakuleembelaga Achimalaika 
ni wane wosope) kwisa soni yaakulembaga. 


2. Mmwe (Muhammadi #£) nganim'ba wamasoka pachindimba cha 
Ambuje wenu (champele, wauli utume). 


3. Soni chisimu nkwete kupata mmwejo malipilo gangamala (ligongo lya 
kulagasika kwenu pakwenesya utenga). 


4. Soni chisimu mmwe n'di pachanya pandamo jambone nnope. 
5. Basi, sampano tinyyione, nombe nao soni taione. 


6. Yanti ana wani mwa jenumanja wagaapatile masoka? (Mmwejo kapena 
wanganyao)? 


7. Chisimu Ambuje wenu ni waakummanyilila chenene mundu 
jwaapoteele kuleka litala Lyakwe, soni Walakweo ni waakwamanyilila 
chenene wali wakongoka. 


8. Basi ngasimwapikanila wakanila. 


9. Akasasachililaga n'di mwaakundilile (pa yakusakala), basi nombe nao 
ni ankundilile (pa yambone). 


10. Soni ngasimumpikanila jwalijose jwakulumbila-lumbila soni 
jwakwaluka. 


11. Nkusogoda, jwakwendajenda kupita nchitenda unakunaku. 
12. Jwakusiwilila yambone, jwakusumba mpika, jwasambi syejinji. 


[1] (68:1) Asi harufusi ni chimpepe mu isimosimo ya Qur’an. Ni pangali jwine 
jwaakumanyilila mate gakwe ikaweje Allah pe basi. 

13. Jwakumula ntima soni panyuma pa yele jwakulipakasya utundu wa 
wane. 


14. (Akulikwesya) ligongo lyakuŵa jwana chipanje ni wanache. 


15. Pati gachisoomedwaga kukwakwe ma Aya Getu jukasatiji: “Asi ni 
adisiadisi sya wandu wandanda.” 


16. Chiitum'biika chimanyilo palupula. 


17. Chisimu Uwwe twalinjile (achimakafili wachikuraishio pakwapa 
chindimba ni kuchikana) yatwatite pakwalinga achinsyene n'gunda, 
ndema jawalumbile kuti takaugungule (isogosi yakwe) kumasikusiku 
(kuti wakulaga akaaona atakwika muwawendile). 


18. Ni nganawecheta malowe ganti “Nasakaga Allah.” 


19. Nilyaawusyungwile (n'gundao) likungu lyakuumila kwa Ambuje 
wenu kutendaga wanganyao ali nnugono. 


20. Basi niwachelelwe uli nti chisawu wegungule. 

21. Basi ni wawilangene kumasikusiku. 

22. “Lawililani kun'gunda wenu naga nkusaka gungula.” 

23. Basi ni wawigwile aku achisongonelanaga. 

24. “Akasan'jinjilila ata panandi kwalakweko lelo masikini jwalijose.” 

25. Ni walawilile mwachisindo achiganichisyaga kuti apakombwele 
(kwasiwilila masikinio). 

26. Basi ndema jawauweni (n'gundao) watite: “Chisimu uwe 
tusokonechele.” 

27.(Niwatite soni: “Ngwamba, niwwuwu)nambo kuti uwwe tujiimiidwe.” 


28. Jwakulungamika chilikati chao jwatite: “Ana nganinansalila yanti: 
“Ana uli ngankunswejesya (Allah pakuwecheta malowe ganti: Naga 
Allah akusaka chitukagungule)?” 


29. Wanganyao watite: “Aswejeele Ambuje wetu! Chisimu uwwe twaliji 

wakulitenda lupuso (pangankumbuchila Allah).” 

30. Basi ni walolegene aku achidandaulanaga (pakupulisyana yaagajima 
masikini). 

31. Wanganyao watite: “Kutapana kwetuwe! Chisimu uwwe twaliji 
wakusumba mpika (paganisya yagajima masikini).” 


32. “Mwine Ambuje wetu kuwa nkututindanyichisya ni (n'gunda) 
wambone nnope kupunda walakweu, chisimu uwwe kwa Ambuje 
wetu tukusachilila (chikululuko Chakwe).” 


33. Mwele ni mwaikasawelaga ilagasyo (ya pa duniya), nambo ilagasyo 
ya ku Akhera ni yaikulungwa nnope ingawe wamanyililaga. 

34. Chisimu wakun'jogopa Allah akwete kupata kwa Ambuje wao 
Matimbe Gachindimba (Mbepo). 


35. Ana twatende Asilamu nti chisawu akuleewa (pakwalipila 
mwakulandana)? 


36. Chipali chichi kukwenu! Ana nkwiilanya chinauli? 
37. Kapena nkwete chitabu chankusoomaga nkati mwakwe. 


38. Yanti chisimu nkwete kupata mu lyele (lisiku lya Kiyamalyo) 
yankuisaka? 


39. Kapena nkwete wanganyammwe ilanga Kukwetu yakuja kwika 
mpaka lisiku lya Kiyama, yakuti chisimu wanganyammwe chinchipata 
yankulijiilanyichisya? 

40. Mwawusyani kuti wani mwa wanganyao wali nnongola jwatachajimila 
pa yalakweyi? 

41. Kapena akwete wanganyao wakamusyangana nao? Basi ayiche naotu 


wakamusyangana naowo naga akuwecheta yakuona. 


42. (Kumbuchilani) lisiku lya luchiunukulidwa Lusonjo (Iwa Allah) ni 
tachiwilanjidwa (achinakunaku) kuti atende sijida (kunsujudila Allah) 
nambo ngasakombola. 

43. Meso gao gachiteteŵala, ni kuchaunichila kunyosyeka. Nambo posepo 
waliji nkuwilanjidwa kuti asujudu (kuswali) ali wambonembonepe 
(ku duniya). 


44. Basi munekani ni akukanila aji abaliji, chitwajigale mbolembole (wa 
ku ipotesi) kupitila m”matala gangaakugamanyilila. 


45. Soni ngamba kwalechelesya wanganyao, chisimu mpango Wangu 
uwele wakulimbangana. 


46. Kapena nkwajuga malipilo (pakulungusya utenga), mwanti 
wanganyao ni akusitopelwa nasyo ngongole? 


47. Kapena akwete (chitabu) chakusisika, mwanti wanganyao 
niakulemba? 


48. Basi pilililani ku ulamusi wa Ambuje wenu (wakwalechelesya 
achimakafili), mwanti ngasim'ba mpela nsyene somba (Yunusu 
pakwanguya kwakasilichila wandu wakwe), ndema jajwawilasile 
(Ambujegwe) juli jwakutawika ni madandausi. 

49. Ukawa kunsimana ukoto wakuumila kwa M’mbujegwe jukaponyedwe 
pantetete juli jwanchesela. 


50. Basi Ambujegwe wansagwile ni kuntenda kuwa jumpepe mwa wandu 
wambone. 


51. Soni chisimu awala wakufuulu akusigalaga panandi kuti antelesyasye ni 
meso gao (ligongo lya kunchima) ndema jaakuchipikana chikumbusyo 
(Our”an), ni akutiji: “Chisimu jwalakwe (Muhammadi ££) jwamasoka.” 

52. Ni nganijiwa jalakwe (Qur’aniji) ikaweje chikumbusyo ku iumbe 
yosope. 





AI 

S Sûrat 69. Al-Hâqqah gs 


Mulina lya Allah, Jwaukoto wejinji, 
Jwachanasa channope. 


1. Chakusimichika (kwika kwakwe)! 
2. Ana chakusimichika (kwika kwakwe) nichichi? 














3. Ana ni chichi champaka chimmanyisye ya chakusimichika (kwika 
kwakwe)? (Jeletu ni Kiyama). 


4. Wanya Asamuda ni Adi wakaaniile ya chagunda ntima (Kiyama). 


5. Mwanti wanya Asamuda wajonanjidwe ni n'gumilo wakupelenganya 
nnope. 


6. Sano wanya Adi ni wajonanjidwe ni mbungo jakusisima nnope soni 
jamachili gakupelenganya. 


7. (Allah) wajitumisye kukwao yilo nsano naiwili ni muusi nsano nautatu 
mwakulundanya, mwanti nkaweni wandu mwalakwemo ali jajaja! Nti 
chisawu mapata ga itela yatende gangali chachipali nkati mwakwe. 


8. Nambi kwali nkum'bona mwa wanganyao jwalijose jwasigele? 

9. Nombe Afiriauna kwisa soni wandu wa paujo pakwe ni achinsyene 
misi jajapitikusyidwe (wandu wa Lutwi) wayiche ni ilemwa. 

10. Sano (waliose mwa wanganyao) wannyosyisye Ntenga jwa M’mbuje 
gwao, basi (Allah) ni jwaakwembekenye ni ilagasyo yakupelenganya 


nnope. 


11. Chisimu Uwwe ndema jagaagumbalile mesi (pachigumula cha 
Nuhu), twankwesisye wanganyammwe m'chombo chakwenda 
(mwakujajawala). 

12. Kuti tuchitende kuwa chikumbusyo kukwenu, ni kuti lijisunje (jele 
abaliji) liwiwi lyakupikanichisya. 

13. Basi pandema jalichigombedwa lipenga n'gombo umpepe. 


14. Nombe litaka ni matumbi ni kutyosyedwa m’mangwakwe kaneka ni 
kusyajidwa nsyago umo. 


15. Basi lyele lisikulyo chichipatikana chakupatikana (Kiyama). 


16. Ni lichipapuka liwunde, mwanti lyalakwe palyele lisikulyo lichiwa 
nyangwinyangwi (ngalimba). 
17. Ni Achimalaika tachiwa ali mungulugulu mwakwemo, soni pachanya 


pao lyele lisikulyo (Achimalaika wakwana) nsano naŵatatu, 
tachitwichila Arishi ja Ambuje wenu (Chindanda Chaulungu). 


18. Lyele lisikulyo tachiika namwe (ku magambo), pangali chilichose 
chankasasisaga jenumanja chachichisisika. 


19. Sano mundu jwatachipedwa chitabu chakwe chakunkono wakwe 
wan'dyo, basi tachiti: “Eni! Soomani chitabu changu!” 


20. “Chisimu une (ku duniya) nasimichisyaga yanti tinjisimangana nacho 
chiwalanjilo changu.” 


21. Basi jwalakwe tachiwa mu ndamo jakusengwasya. 
22. Mu Mbepo Japenani. 
23. Isogosi yakwe yakuwandichila (yangasausya kawa). 


24. (Tachasalila kuti): “Lyagani soni mwagani mwakusengwa ligongo 
lya ayila imwalongwesye m’`moŵa gagaapite (kala ku duniya).” 


25. Nambo kwa mundu jwatachipedwa chitabu chakwe cha kunkono 
wakwe wanchiji, basi tachiti (pakudandaula): “Nkongwene! Nabola 
nga nganimbedwa chitabu changu!” 


26. “Ningaatende ngachimanya chiwalanjilo changu!” 


27. “Ha! Nabola chiwa chila chikawe chipelela (changu ni ngaujila soni 
ku umi)!” 


28. “Nganichingamuchisya chipanje changu.” 

29. “Gaanjonasichile machili gangu (gakulichenjelela).” 
30. (Kuchiwechetedwa kuti): “Munkamulani soni muntawe makongwa.” 
31. “Kaneka ni mumponye ku Moto Waukali.” 


32. “Kaneko muntawikanye m’malundelunde (ga unyolo), ulewu wakwe 
makono makumi nsano nagawili (70).” 


33. Chisimu jwalakwe jwaliji jukaakunkulupilila Allah Jwakuchimbichika 
nnope. 


34. Soni nganawa jwakuchisya yagaliisya masikini. 
35.Basinganakolajwalakwejolelokwekunonsyowe(jwakunkamuchisya). 


36. Namuno yakulya ikaweje uwowu (wakusulula m’maŵanga ga wandu 
wa ku Moto). 


37. Pangali watachiulya ikaweje wakulemwa. 
38. Basi nguilumbila yankuiwona. 
39. Ni yangankuiwona. 


40. Chisimu jalakwe (Ouraniji) liwele lilowe lya Ntenga 
Jwakuchimbichika (Jibulilu). 


41. Ni nganijiwa jalakwejo lilowe lya nkwimba chilaanga, yannonope ni 
yankuikulupilila. 


42. Soni ngawa lilowe lya abimbi, yannonope ni yankukumbuchila. 
43. (Jiwele) jakutulusyidwa kuumila kwa M'mbuje jwa iwumbe yosope 


44. Soni ingawe kuti (Muhammadi £) jwalukenye Kukwetu unami 
winewakwe. 


45. Chisimu tukankwembekenye mwamachili. 


46. Kaneka nitukakatile kwene mwa jwalakwejo ntasi (wakwe waumi 
nikuwa). 

47. Mwanti nga nganapatikana jwalijose mwa jenumanja jwakun'gosa 
(ku ipotesi Yetu). 


48. Soni chisimu jalakwe (Qur'ani) jiwele chikumbusyo kwa 
wakun'jogopa (Allah). 


49. Sonitu Uwwe tukumanyilila kusyene yanti mwa wanganyammwe 
mwana wakanila. 


50. Soni chisimu jalakwe (Qur’ani) jichiwa jakwadandaulikasya kusyene 
achimakafili (ku Kiyama ndema jatachiuwona ntendele wa wajikuya 
ni ipotesi ya wajikana). 


51. Soni chisimu jalakweji jiwele jakuona kusyesyene. 


52. Basi liswejesyani lina lya Ambuje wenu Wakuchimbichika nnope. 


SJG 

S Sûrat 70. Al-Ma’ârij 


Mulina lya Allah, Jwaukoto wejinji, 
Jwachanasa channope. 














1. Jwawusisye nkuwusya (mwachipongwe) yailagasyo yakupatikana 
(kuti: Tiyipatikane chakachi?). 


2. Kwa achimakafili pangali jwampaka ayisiŵilile. 
3. Yakuumila kwa Allah Nsyene Makwelelo. 


4. Akasakwelaga Kukwakwe Achimalaika ni Jibulilu jwakwe. 
(Tiyichipatikana ilagasyoyo) mu lisiku (lya Kiyama) lyalili chipiimo 
chaulewu wakwe yaka yakwana masausande makumi nsano (50,000). 


5. Basi pililani kupilila kwambone. 


6. Chisimu wanganyao akuiwona (ilagasyoyo) kuti ili kwanaula (yangawa 
nkupatikana). 


7. Nambo Uwwe tukuiwona kuti ili dusi (kupatikana). 

8. Lisiku lya lichiwa liwunde chisawu ntofu wenyelenyenduche. 

9. Nombe matumbi gachiwa chisawu litonji (pa kaululuche kakwe). 
10. Soni nsyowe ngasaja kuwusya ya nsyowe jwakwe. 


11. Namuno kuti tachipedwa lipesa lyakuonegana (mwanti mundu 
nikwaona babagwe, wanagwe ni waulongo, nambo ngasakombola 
kwawechetekasya namuno kwawenda chikamuchisyo), jwakulewa 
tachilajila ali aliombwele ku ilagasyo ya lyele lisikulyo pakutola 
wanagwe. 


12. Kwisa soni wankwakwe ni nchimwenegwe. 
13. Ni walukosyo lwakwe wawaliji nkunsunga. 


14. Ni yosope yayili pachilambo (kupeleka kwa Allah), kut in'jokole. 





Surat 70. Al-Ma’ârij 719 Juzu 29 


15. Nambo kwapi! (Nganikuwa kun'jokwele kuliwombola kwakweko), 
chisimu walakweo ni Moto Wakolela (mwamachili). 


16. Wakusupula mwanakamo lipende lyamuntwe. 


17. Uchiwa uli nkum'bilanga mundu jwa wachitundumalile chikulupi ni 
kunyosya. 


18. Ni wasonganganyisye (chipanje) ni kusalasya (mwakusalasya ata 
Zaka ngatola). 


19. Chisimu mundu agumbidwe kuwa jwakupapamba kusyene 
(jwangapilila). 


20. Pati impatile yakusakala akasaŵa jasajasa. 
21. Nambo pati impatile yambone akasawa jwaugaga. 
22. Ikaweje wakuswali. 


23. Awala wanya waakuwa pa swala syao ali nkwendelechela 
(kusiswaliswali). 


24. Ni awala wamuli nchipanje chao mwana liunjili lyachimanyichile 

25. Lyakumpa nkuwenda ni nkwimidwa jwakwe (ligongo lyakulisiwilila 
kuwenda). 

26. Ni awala waakwitichisya ya Lisiku Lyamalipilo. 

27. Ni awala wanya waakuwa nkuijogopa ilagasyo ya M"mbuje gwao. 

28. Chisimu ilagasyo ya M’mbuje gwao nganiyiwa yati kulupuka nayo 
(mundu jwakusakala). 


29. Ni awala wanya waakuwa ali nkuugosa utukani wao (pangatenda 
yansese).!"! 


[1] (70:29) Akusimulila Sahl bin Sa'd 4 yanti : Ntenga jwa Allah # jwatite: “ Jwalijose 
jwatasunjile une malo gagali chilikati cha ndewu ni masharubu (pakamwa), ni malo 
gagaili chilikati changongolo syakwe (utukani), une tinansunjile Mbepo.” (Swahih 
Al-Bukhari, Hadith No.6109). 

30. Ikaweje kwa achiwammakwao kapena (mateeka) gagapatile magasa gao 
gakun'dyo; basi chisimu wanganyao (pa yalakweyo) nganawa agambidwe. 

31. Nambo watasache yangawaga yele, basi wanganyao niwali 
wakusumba mpika. 

32. Ni awala wanya waakuwa ali nkusunga chenene amana syao kwisa 
soni ilanga yao. 

33. Ni awala wanya waakuwa ali nkwimilichika pakupeleka umboni wao. 


34. Ni awala wanya waakuwa ali nkwendelechela kusigosa swala syao 
(pakusiswaliswali). 


35. Wanganyao tachiwa m’Matimbe ga ku Mbepo ali nkupedwa 
uchimbichimbi. 


36. Ana chipali chichi kwa awala waakufuulu chaakukangamalila 
kukwenu (mmwe Muhammadi ££ ali atunjile meso)? 


37. (Ni kutama) nganyanganya chakun'dyo ni kunchiji (kwenu nambo 
ningakuuya yankwasalila)! 


38. Ana jwalijose mwa jamanjao akukolaga tama janti takajinjisyidwe ku 
Litimbe Lyachindimba (ku Mbepo)? 


39. Ngwamba! Chisimu Uwwe twagumbile wanganyao kuumila mu 
yaakuimanyilila (gagali mesi). 


40 Basi ngunnumbila M'mbuje jwa kungopoko ni kungapililo kosope 
(kwa lyuwa, mwesi ni ndondwa), kuti chisimu Uwwe tuwele 
Wakombola. 


41. Kutitwagalausye (nikwikanao wane) wambone kwapunda wanganyao, 
sonitu Uwwe nganituwa wanti nikupundidwa (ni chilichose). 


42. Basi mwalekani agambeje kuweweta yangali mate ni kupita 
nching'anda, mpaka chasimangane nalyo Lisiku lyao alila lyaakuwa 
ali nkupedwa chilanga (cha kwisa kwakwe). 

43. Lisiku lyatachikopokangana m'malembe mwachitema chisawu 
wanganyao akuutuchila ku (isanamu yao) yaisimichidwe. 


44. Meso gao gali gatetewele, kwaluka kuli kwaunichile, lyalakwelyo ni 
Lisiku alila lyaŵaliji nkupedwa chilanga (cha kwisa kwakwe). 


SJG 

S Sûrat 71. Nûh gs 


Mulina lya Allah, Jwaukoto wejinji, 
Jwachanasa channope. 














1. Chisimu Uwwe twantumisye Nuhu ku wandu wakwe (ni kuntenda 
kuti): “Mwatetelani wandu wenu nkaniyayichilile ilagasyo yakupoteka 
nnope.” 


2. Jwalakwe jwatite: “E wandu wangu! Chisimu une ninkuntetela jwenu 
jwakuonechela.” 


3. “Mun'galagatilani Allah ni kun'jogopa soni mumbikanilani une.” 


4. “Tankululuchile sambi syenu ni kunchelewasya kwikanila ndema 
jajikolanjidwe (kuwa mbesi ja umi wenu), chisimu ndema ja Allah 
(jakuwila mundu) pati jiyiche, jangawa nkujichelewasya ingawe 
mwamanyililaga.” 

5. Jwalakwe jwatite: “Ambuje wangu! Chisimu une mbele ndili 
nkwawilanjila wandu wangu chilo ni muusi.” 

6. “Nambo kuwilanjila kwanguko nganikwajonjechesya (chilichose) 
ikaweje kutilape.” 


7. “Soni chisimu une ndemajilijose jimbele ndilinkwawilanjila (Kukwenu) 
kuti mwakululuchile, awele ali nkuwika yala yao m"mawiwi mwao 
ni kuliunichilaga nguwo syao, soni awele ali nkuchalila (kutenda 
makani), ni alikwesisye kulikwesya kusyene.” 


8. “Kaneka une chisimu nawilanjiile wanganyao mwakunyanyika.” 
y: yany 


9. “Kaneko chisimu une nagombelesye kukwao, soni ni nasongonele 
mwaasili.” 


10. “Basi ni natite: ‘Mum'bendani chikululuko M'mbuje gwenu, chisimu 
Jwalakwejo juwele Jwakululuka kusyene.” 

11. “Juntuluchisye wula mwawinji.” 
12. “Ni jun'jonjechesye chipanje ni wanache, ni kum'bichila migunda, ni 
kum'bichila soni sulo.” 


13. “Chipali chichi kukwenu changampela Allah uchimbichimbi 
(pakun'galagatila Jwele Jikape)!” 

14. “Kutendaga pamasile pan'gumbile mu kawe kakulekangana- 
lekangana kane panyuma pa kane!” 

15. “Ana ngankuyiona yatite kagumbe Allah mawunde nsano nagawili 
mwakusajikanya?” 

16. “Ni auwisile mwesi mwalakwemo kuwa lilanguka, ni aliwisile lyuwa 
kuwa nyali?” 

17. “Soni Allah ammesisye (pakun'gumba) kuumila mwitaka 


mwammela.” 


18. “Kaneka tachim'buchisya m’momo (panyuma pakuwa), ni kwisa 
kunkoposya mwanakamo (pa Kiyama).” 


19. “Soni Allah am'biichiile litaka kuwa chakutandika.” 
20. “Kuti n'jendejejendeje palakwepo m”matala gakusapanguka.” 


21. Nuhu jwatite: “Ambuje wangu! Chisimu wanganyao anyosisye une, 
ni ankuyiye ajula jwangawa nkun'jonjechesya chipanje chakwe ni 
wanache wakwe (chilichose) ikaweje kupelel wape.” 


22. “Ni atesile malindi gamakulungwa nnope.” 


23. “Soni awele ali nkuti: “Ngasinneka (galagatila) milungu jenu ata 
panandi, ngasinnogwa kwaleka Awadda, Asuwa'a, Ayagh'utha, 
Aya'uka ni Anasra.” 


24. “Soni wanganyao pamasile pawasokonesye (wandu) wajinji, ni 
ngasimwajonjechesya wakulitenda lupuso (chine chakwe) ikaweje 
kupotelape.” 

25. Ligongo lya ilemwa yao wamisyidwe (m’mesi) ni kwinjisyidwa 
ku Moto, soni nganansimana jwalijose jwanti ni kwakulupusya 
jwangawaga Allah. 


26. Soni Nuhu jwatite: “Ambuje wangu! Ngasimunneka pa chilambo pano 
ata jumo mwa makafiliwa.” 


27. “Chisimu Mmwe naga nkwaleka wanganyao tawe ali nkwasokonesya 
achikapolo Wenu, soni wanyao ngawa nkuweleka (mwanache 
jwambone) ikaweje jwakusakasya nnope, jwakanila kusyene.” 


28. “Ambuje wangu! Mungululuchilani une ni achinangolo wangu, 
ni jwalijose jwaajinjile m'nyumba mwangu ali jwakulupilila, 
kwisa soni wakulupilila wachilume ni wachikongwe (wosope), ni 
ngasimwajonjechesya wakulitenda lupuso (chine chakwe) ikaweje 
chonasikope.” 








Surat 72. Al-Jinn 








5 Sûrat 72. Al-Jinn 


Mulina lya Allah, Jwaukoto wejinji, 
Jwachanasa channope. 














. Jilani (mmwe Muhammadi £): “Ijuwulidwe kukwangu yanti likuga 
line lya majini lyapikanile (Qur`an), basi ni gatite (pakugasalila majini 
gajao): “Chisimu uwwe tupikene Qur’an jakusimosya. 


. Jikongolela kuchongoko mwanti tujikulupilile, soni nganituwa 
tum’bwanganyisye M’mbuje gwetu ni chilichose. 


. Soni chisimu Uchimbichimbi wa M'mbuje gwetu unyakwiche 
kusyene, nganijulitendela wankwakwe namuno mwanache. 


. Soni chisimu jwam'bwawate mwetuwe jwaliji nkum'bechetela Allah 
yaukoleko wakunaula. 


. Soni chisimu uwwe twaliji nkuganichisya yanti mundu ni lijini ngawa 
nkum'bechetela Allah yaunami. 


. Soni chisimu achalume wachiwandu waliji nkulijuya mwa achalume 
wachijini, basi niwaliji nkwajonjechesya kusumba mpika pasambi. 


. Soni chisimu wanganyao waiche mwaganisya mwamwaganichisyaga 
wanganyammwe kuti Allah ngawa nkutumisya (ntume) jwalijose 
(kuwandu ni majini). 


. Soni chisimu uwwe twasachilile kuja kwika kwinani, nambo 
twakusimene kuli kugumbele achilonda wamachili (wachilaika) ni 
yenje (yandondwa). 


. Soni chisimu uwwe (kala) twaliji nkutama mwalakwemo m’malo 
mwakupikanila (abali syakwinani), nambo jwatasache kuja kupikanila 
sanojino, takachisimane chenje (chandondwa) chili chin'juŵilile. 


10. Soni chisimu uwwe ngatukumanyilila kuti, ana akusachiilidwa 





Surat 72. Al-Jinn 726 Juzu 29 


yangalumbana wali pa chilambo kapena M’mbuje gwao jukwasachilila 
chongoko! 


11. Soni chisimu mwetuwe mwana wane wambone, nambo wane 
mwetuwe nganawa iyyo. Tuwele (mikutula ja) matala gakulekangana- 
lekangana (ga dini). 


12. Soni chisimu uwwe twaimanyi kusyene yanti ngawa nkunnepelaasya 
Allah (kutupa ilagasyo) pa chilambo pano, soni ngawa nkunnepelaasya 
pakutilila (kwinani). 


13. Soni chisimu uwwe ndema jatuchipikene chongolo (Qur'an) 
tuchikulupilile, basi jwatankulupilile M’mbujeegwe nikuti ngajogopa 
kupungusyidwa (yambone yakwe) kapena kutwichidwa (nsigo wa 
sambi sya jwine). 


14. Soni chisimu mwetuwe mwana Asilamu ni mwana wane mwetuwe 
wapombotale (kuleka litala lyagoloka lya Usilamu). Sano wajinjile 
mu Usilamu, basi wanganyao ni walungeme ku chongoko.” 


15. Nambo awala wapombotele (kuleka Usilamu), nikuti chachiwa sasu 
sya ku Jahannama. 


16. Soni mwanti ingawe wajimilichiche (akupombotalao) petala (lya 
Usilamu), chisimu tungaamwesisye mesi gamajinji (nga nganalajila 
chilichose). 


17. Kuti twalinje muwele (ukotowo yanti: Ana chapitilisye Usilamu 
kapena chakufulu)? Sano jwatakutundumalile kunkumbuchila 
M’mbujeegwe (Allah), tan'jinjisye ku ilagasyo yakusausya nnope. 


18. Soni chisimu misikiti nsyene jwakwe ni Allah, basi ngasimun'galagatila 
jwalijose pampepe ni Allah. 


19. Soni chisimu ndema ja jwajimi kapolo jwa Allah (Muhammadi #£ 
pa swala) achim'bombaga (Allah), wasigele panandi (achimajini) 
kuti ammate (ligongo lya winji nnope ni kunyambatikana pakusaka 
kupikanila Qur’an). 

20. Jilani: “Chisimu ngun'galagatila M'mbuje gwangu pe, ni 
ngangum'bwanganya Najo julijose.” 


21. Jilani: “Chisimu une nganingola kukwenu (machili gakumpela) 
isausyo kapena chongoko.” 


22. Jilani: “Chisimu une ngaŵa nkuunjokola jwalijose (ku ipotesi ya) 
kuumila kwa Allah (naga ndili nannyosisye), soni ngaŵa nkupata 
kwakutilila kwangawaga Kukwakwe. 


23. Ikaweje kulungusya (yakuona) ya kuumila kwa Allah ni utenga 
Wakwe (gele ni machili gangwete une), sano jwatannyosye Allah ni 
Ntenga Jwakwe ££; basi chisimu uwele wakwe jwalakwejo moto wa 
Jahannama, chakawe wandamo mwalakwemo yaka-yaka.” 


24. Kwikanila ndema jataachiiwona yaakuwa ali nkupedwa chilanga (cha 
kwika kwakwe), pele nipatachimamyilila (yanti) ana wani waakwete 
nkwaakamuchisya jwangali machili ni waali chiwalanjilo channono. 


25. Jilani: “Ngangupata kumanyilila kuti ana ili pakuwandika (ipotesi) 
yankupedwa chilangayo kapena Ambuje wangu tayiwiichile ndawi 
jelewu!” 


26. (Jwalakwe ni) Nkumanyilila yakusisika, basi ni jwangailosya 
yakusisika Yakweyo kwa jwalijose. 


27. Ikaweje Ntenga jwansagwile, basi chisimu akasam'biichilaga m'bujo 
mwakwe ni munyuma mwakwe (Achimalaika) wakunnonda-londa. 


28. Kuti amanyilile (Ntengajo) yanti pamasile pawaalungwisye 
(Achimitenga wane wosope) mautenga ga M’mbuje gwao, soni 
nikuti (Allah) ayisyuungwiile yali nayo (paaimanya chenene), soni ni 
akusenye chiwalanjilo cha chilichose. 

S Sûrat 73. Al-Muzzammil 














Mulina lya Allah, Jwaukoto wejinji, 
Jwachanasa channope. 


1. E, mmwe wan'diwijiiliile mu nguwo! 

2. Jimani chilo (kuswali) ikaweje kandaŵi kannono. 

3. Litika lyakwe (2), kapena mpungusye mwitikamo panandi. 

4. Kapena n'jonjechesye petikalyo, ni nsoomeje Qur’an mwaakosowalila. 


5. Chisimu Uwwe chituntuluchisye mmwejo lilowe lyausito. 
6. Chisimu kwimuchila chilo (kuswali) nikwakuli kwakwinjilisya nnope 


(mu ntima), soni yakuwecheta yakwe ikasawaga yagoloka kusyene. 


7. Chisimu mmwejo muusi nkwete ipaka yejinji. 
8. Ni likumbuchilani lina lya Ambuje wenu (Allah pakulikolanga), soni 
lipelekani Kukwakwe nalipelekape. 


9. M'mbuje jwa kungopoko ni kungapililo, pangali nnungu jwine 
(jwakuwajilwa kun'galagatila) ikaweje Jwalakwe, basi muntendani 


kuwa Nkun'jegama. 


10. Soni pililani pa yaakuwecheta (achimakafili), ni mwawambalani 
kuwambala kwambone. 


11. Soni munekaani Une ni wakanila achinsyene ukoto (wa duniya), 
gambani kwalechelela panandipe (timalane nao). 


12. Chisimu Kukwetu kwana matondolo gakulimbangana ni Moto 
Waukali. 

13. Ni yakulya yakwama (palukosi) kwisa soni ilagasyo yakupoteka 
nnope. 


14. Lisiku lya lichitenganyika litaka kwisa soni matumbi, ni gachiwa 
matumbigo chisau liunjili lya nsanga wakupwelembwesuka. 


15. Chisimu Uwwe tutumisye kukwenu Ntenga (Muhammadi ££) kuwa 
mboni pa jenumanja, mpela yatwatite pakutumisya kwa Afiriauna 
Ntenga (Musa). 


16. Nambo Afiriauna wannyosyisye Ntengajo, basi ni twaakwembekenye 
ni ilagasyo yakandapala kusyene. 


17. Ana chin'digose chinauli (ku ipotesi) naga nkulikanila Lisiku 
lyalichitendekasya wanache kola wuuli? 


18. Liwunde lichipasuka mu lyele Lisikuli (ligongo lya kogoya kwakwe), 
chilanga Chakwe (Allah) chichiwa chakutendekwa (mwangalepeleka). 


19. Chisimu galakwe (ma Ayaga) gawele chikumbusyo, basi jwaakusaka 
aliikolochesye chilepe litala lyakuujila kwa M'bujegwe. 


20. Chisimu Ambuje wenu akumanyilila yanti mmwejo (Muhammadi 
4) nkwima (kuswali) mwakunandipila pa ipande iwili mu ipande 
itatu yaachilo (72), kapena litika lyakwe (1⁄2), kapena chimo mu 
ipande itatu (14), pamo ni likuga lya awala wan'di nao, sano Allah 
ni Jwaakupimila chenene (ulewu wa) chilo ni muusi, jwaimanyi 
yanti nganim'ba nkukwanisye kupimila kusyesyene (nikuswali 
mwannamulile, niligongo lyakwe n'gamba kuswali chilo chosope), 
basi ankululuchile (pakuusyaausya lilamusili). Kwaligongo lyele; 
soomagani chachijepepele chakuumila m Our'an. Jwaimanyi 
yanti wane mwa jenumanja tachiwa wakulwala, soni wane 
tachiwa ali nkwendajenda pa chilambo kupita nchisosasosa 
umbone wa Allah, soni wane tachiwa ali nkuputa ngondo petala 
lya Allah, basi soomagani chachijepepele chakuumila mwele (mu 
Qur’animo), ni n'jimicheje Swala mwakolosya ni kutolaga Zaka, 

soni munkongosyeje Allah ngongole jambone. Soni chambone 
chilichose chankulilongochesya mwachimisyene tinkachisimane 
kwa Allah chili chambone nnope ni chamalipilo gekulungwa 
kusyene. Ni mum'bendagani chikuluko Allah, chisimu Allah ni 
Jwakululuka kusyene, Jwachanasa channope. 








Surat 74. Al-Muddaththir 731 











S Surat 74. Al-Muddaththir 











Mulina lya Allah, Jwaukoto wejinji, 
Jwachanasa channope. 


1. E, mmwe wan'diunichile nguwo! 

2. Jimani ni mwaatetele (wandu). 

3. Soni Ambuje wenu (Allah) mwakusyaani. 

4. Soni nguwo syenu siswejesyani. 

5. Soni yakusakala (mpela isanamu) iwambalani. 

6. Soni ngasimumpa (jwinejwakwe chindu) ni ligongo lyakuti mpochele 
yejinji. 

7. Soni ligongo lya Ambuje wenu (Allah) pililani. 

8. Basi ndema jalichigombedwa lipenga. 

9. Lyele lisikulyotu lichiwa lisiku lyakunonopa kusyene. 

10. Kwa achimakafili ngasiliwa lyakwepepala. 

11. Munekaani ni mundu jwanan'gumbile jikajikape. 

12. Ninampele ipanje yejinji. 

13. Ni wanache wakuwanajo. 

14. Ni nankolochesye (ndamo jakwe) kunkolochesya kwambone nnope. 

15. Panyuma pakwe jukolaga tama janti ndili nan'jonjechesye. 

16. Kwapi! Chisimu jwalakwejo jwaliji nkugakanila maaya Getu. 

17. Chingankanganichisye ku ilagasyo yakusausya kuikwela. 


18. Chisimu jwalakwe jwachetelele (yatajile paajigamba Our'an) ni 
jwapimiile. 

19. Basi julwesedwe, ana jwapimiile chantiuli! 

20. Soni julwesedwe, ana jwapimiile chantiuli! 

21. Kaneka ni jwalolite (wandu). 

22. Kaneko ni jwautile sinya ni kusakasya kungope (kulosya ukali). 

23. Kaneko soni jwachitundumalile (chikulupi) ni kulikwesya. 

24. Ni jwatite: “Nganijiwatu jalakwe (Our'aniji) ikaweje usawi 
waukupocheledwa (kuumila kwa asawi wakala).” 

25. “Nganijiwatu jalakwe (Qur’aniji) ikaweje malowe ga mundu.” 

26. Sampano tinan'jinjisye ku Sagara. 

27. Ana ni chichi champaka chimmanyisye ya Sagara? 


28. (Weletu ni Moto) wangasigasya (chilichose chachiponyedwemo) 
soni wangachileka (kuti chikopoche). 


29. Wakutinisya ni kuwiilisya lipende. 


30. Pa walakweo pana (Achimalika wakuugosa) wakwana likumi kwisa 
nsano nancheche (19). 


31. Ni nganitwaawiika akuuloleela Moto ikaweje Achimalaika, soni 
nganituchiwiika chiwalanjilo chaocho ikaweje kuwa mayeso 
gakwalinjila achimakafili, kuti asimichisye wandu wawapedwile 
chitabu (ya chiwalanjilochi), ni kuti soni ajonjechesye chikulupi chao 
wandu waakulupilile, soni kuti akakaichila wandu wawapedwile 
chitabu ni wakulupilila, ni kuti soni awala wamuli m’mitima mwao 
mwana ulwele (wa unakunaku) ni achimakafili ajileje: “Ana Allah 
akusaka chichi pachilandanyo chalakwechi?” Iyyoyopeyo niyaakutiji 
Allah pa kunnechelela kusokonechela jwansachile ni kun'jongola 
jwansachile. Ni pangali waakumanyilila mikutula ja asilikali wa 
Ambuje wenu ikaweje Jwelepejo. Ni nganiuwa Walakwe (Motowo) 
ikaweje chikumbusyo kwa wandu (cha kwatetela nacho). 


32. Ngwamba! Nguulumbila mwesi. 

33. Ni chilo ndema jachikutyoka (pakucha). 
34. Ni kumasikusiku ndema jakukulanguka. 


35. Chisimu Walakwe (Motowo) uwele limpepe (m’makungu) 
gekulungwa nnope. 


36. Chitetelo kwa wandu. 


37. Kwa jwalijose mwa jenumanja jwaasachile kuti alongolele (pakutenda 
yambone) kapena kusigalila (pakupanganya yakusakala). 


38. Mundu jwalijose tachiwa uwombosi wakuliombolela ku (yakusakala) 
yawapanganyisye (pakutawidwa ku Moto). 


39. Ikaweje awala wakunkono wan'dyo. 

40. (Chachiwa) m’Matimbe ga ku Mbepo achiwuusyanaga. 

41. Ya (wandu) wakulewa. 

42. “Ana ni chichi chachin'jinjisye wanganyammwe ku Sagara?” 
43. (Pakwanga) chachitiji: “Nganituwa mwa akuswali.” 

44. “Soni nganituwa nkwaaliisya masikini.” 

45. “Ni twaliji nkutiwila (mu sambi) pamo ni akutiwila.” 

46. “Ni twaliji soni nkukanila ya Lisiku Lyamalipilo.” 

47. “Mpaka chatuichilile chiwa.” 


48. Basi ngasichija kwakamuchisya wanganyao chondechonde cha 
akuchondelela. 


49. Ana chipali chichi kukwao chikwatendekasya kuchitundumalila 
chikumbusyo (Qur’an)? 

50. (Kakwipuche kakwe kuti akajipikana Our'an) gamba kuwa 
wanganyao mpela mbunda (syamwitinji) syasikwipusyidwe. 


51. Syasikutila lisimba. 

52. Yeti mundu jwalijose mwa wanganyao akusakaga ali apedwile 
ikalakala yeunukule-unukule (kuumila kwa Allah kutendela umboni 
yakuwecheta Muhammadi ££). 


53. Ngwamba! Nambo kuti wanganyao ngaakujijogopa Akhera. 
54. Ngwamba! Chisimu jalakwe (Qur’aniji) jiwele chikumbusyo. 
55. Basi jwaakusaka taalikumbusye najo. 


56. Ni nganawa alikumbwisye wanganyao ikaweje naga Allah ali 
asachile. Jwalakwe ni jwaali Jwakuwajilwa kogopedwa soni ni 
Nysene chikululuko. 





SI 





Stirat 75. Al-Oiyamah 735 








S Sûrat 75. Al-Qiyâmah 














Mulina lya Allah, Jwaukoto wejinji, 
Jwachanasa channope. 


1. Ngulilumbila lisiku lya Kiyama. 
2. Ni nguulumbila soni ntima wakuliigamba. 


3. Ana akuganichisya mundu kuti ngawa nkusonganganya Uwwe maupa 
gakwe? 


. Elo (tuchigasonganganya), ngati Uwwe tuli wakombola kwalanya 
chenene (tumisela twa) songa sya yala yakwe,[1] (kuli uli maupa)! 


. Nambo mundu (akukanila ya Kiyama) pakusachilila kwendelechela 
kusakasya m'bujo mwakwe. 


. Akuusya (mwa chipongwe kuti): “Ana lisiku lya Kiyama lichiwa 
chakachi?” 


7. Sano ndema ja lichikolondoka liso (ligongo lya woga). 

8. Ni kutyoka kuŵala kwa mwesi. 

9. Ni kusonganganyisyidwa lyuwa ni mwesi. 

10. Lyele lisikulyo mundu tachiti: “Kwakutilila ni kwapi?” 

11. Iyayi, pangali kwakutilila. 

12. Kwa Ambuje wenupe (Allah) lyele lisikulyo nikuchipelela kwakuujila. 


13. Tachisalilidwa mundu lyele lisikulyo ichindu yajwalongwesye 
(kupanganya) ni yajwalesile (munyuma). 


14. Nambo mundu tachilichonjela nsyene (ligongo kutandila lipende, 
[1] (75:4) Mundu jwalijose jukwete tumisela twa songa sya yala yakwe twangalandana 


ni jwine. Ayi ikulosya ukombosi wa Allah pa kagumbe. (Nnole chilaaki cha aji Âyaji 
mu THE NOBLE QUR’ AN). 

makono ni ngongolo syakwe ichijuwula masengo gakusakala ga 
jwapanganyisye). 


15. Namuno tatole  madandawusi gakwe  (pakuliwalanga 
ngasigankamuchisya). 


16. Ngasin'jitenganyila (Qur’aniji mmwe Muhammadi ££) lulimi Iwenu 
(ndema jajikutuluka) kuti n'jikulumisye (kujisunga ni kujisooma). 


17. Chisimu ili Kukwetu Uwwe kujisonganganya (mu ntima mwenu) ni 
kumpa ukombosi wakujisooma. 


18. Sano pati tuchinsoomelaga, basi kuyichisyani kusoomwa kwakwe. 
19. Soni chisimu ili Kukwetu Uwwe kujisalichisya. 


20. Ngawa (chine chikuntendekasya kaanila Kiyama), nambo kuti 
wanganyammwe nkunonyelwa umi wachitema (wa duniya). 


21. Ni nkujileka Akhera. 

22. Ngope sine lyele lisikulyo sichiwa syakuwala. 

23. Sili nkwalola Ambuje wao (Allah). 

24. Sano nambo ngope sine lyele lisikulyo sichiyinda. 

25. Sichisimichisya yanti chiitendekwe kukwakwe yakuniula n'gongo. 


26. Ngawa (yanti nikanila)ů, ndema jauchiika ntima paligongwa 
(papasimanile maupa gammakoyo). 


27. Nikuwechetedwa (yanti): “Wani wampaka aposye (chilwelechi)?” 


28. Nikumala mwakusimichisya (chilwelecho) kuti kwalakweku ni 
kulekangana (najo duniya). 


29. Mwanti lusonjo nikusajikana ni lusonjo (lujakwe ndema jakutyoka 
ntima). 


30. Kwa Ambuje wenupe lyele lisikulyo ni kwakuwujila mwakuchinjidwa. 

31. Mwanti (kafili) nganijukunda (chikulupi) soni (namuno swala) 


nganijuswali. 


32. Nambo jwakaaniile ni kunyosya. 
33. Kaneka jwapite kwiwasa lyakwe (juli nkwenda) mwakutwanga. 
34. Chonasiko nichenu! Chonasiko chisyene! 


35. Soni chonasiko nichenu! Chonasiko chisyene! 
36. Ana jukuganichisya mundu yanti chijugambe kulechedwa wambape 


(ngapedwa malamusi soni ngaja kulipidwa)? 
37. Ana nganijuwa lindondwa lya ulume wakutajidwa (m’chiŵwelechelo)? 


38. Kaneka jwaliji chipande cha myasi, niwan'gumbile ni kunkolosya. 
39. Ni wagumbile kuumila mwalakwemo mitundu jiwili (jawandu) 
jwannume ni jwankongwe. 


40. Ana Jwalakwe (Allah jwawapakombwele kutenda yele) nganawa 
jwanti ni kombola kwasyusya (wandu) wawe? 








Sûrat 76. Al-Insan 738 














S Sûrat 76. Al-Insân 


Mulina lya Allah, Jwaukoto wejinji, 
Jwachanasa channope. 








. Ana nganijipita kwamundu mbinga jelewu ja ndawi nkanawe kuwa 
chindu chanti ni kusalidwa? 


Chisimu Uwwe tun'gumbile mundu kuumila mwindondwa 
lyakuwanganyichilana (lya mesi ga walume ni wakongwe), kuti 
tun'dinje (ni malamusi Getu), ni tuntesile kuwa jwakupikana, 
jwakulola. 


. Chisimu Uwwe tunsaalichiisye jwalakwejo litala (lyambone ni 
lyakusakala, sano ili ni nsyene) kuŵa jwakutogolela (pakusagula 
lyambonelyo) kapena kuwa jwakanila (pakusagula lyakusakala). 


. Chisimu Uwwe twalinganyichisye achimakafili malundelunde ga 
unyolo, ni makongwa kwisa soni Moto Wakulapuka. 


Chisimu atenda ngoto chakamweje chipanda (chankologo) 
chakuwanganyichisya chakwe (nkologowo) chigakaŵeje (mesi ga) 
Kaafuura. 

. (Kaafuurajo ni) tutumule jwachakamwejemo achikapolo wa Allah, 
chakam'bumyeje (palipose pachakasacheje) kaumye kangasausya. 

. (Wanganyao ni awala) waakukwanilisya nasili (syao), soni ni 
akulijogopa Lisiku lya ichiwa yakusakala yakwe yakwenela. 

. Ni akutolaga yakulya - achiisakaga - kwapa masikini, jwawina ni 
mateeka. 


9.(Chamuntima akutiji): “Chisimu tukun'diisya pakusachilila chinonyelo 
cha Allah, ngatukusaka kukwenu malipilo galigose namuno 

kutogolela.” 


10. “Chisimu uwwe tukogopa kwa M’mbuje gwetu Lisiku lyakuuta sinya 
(kafili) soni lyakupoteka nnope ni kupwelembwesula (ligongo lya 
kuleupa kwakwe mu ilagasyo).” 


11. Basi Allah tachagosa kuyakusakala ya lyele lisikulyo ni kwapa 
kumelemenda (kungope kwao) ni kusengwa. 


12. Soni tachalipila ligongo lya kupilila kwao Litimbe lya ku Mbepo 
kwisa soni nguwo sya silika. 


13. Ali ajegeme kwalakweko nyyindanda yetandiche chenene, ngaaja 
kuchiona chitukuta cha lyuŵa namuno mbepo ja chikweenya. 


14. Soni miulili jakwe chijikaawandichile wanganyao, ni mikonga (ja 
isogosi) chijikagoyeche kwakwalala (yanti konyola chitamile). 


15. Soni chiikaweje ili nkwasyungula ikolelo ya silifa kwisa soni migawo 
jegalasi. 


16. Jegalasi (jagumbidwa) kuumila mu silifa, chakajipimileje 
(pakujigumbasya) kapimile kambone (kakulandana ni njota jao, 
ngapelembechesya soni ngajonjechesya). 


17. Ni chakamwesyedweje kwalakweko chipanda (chankologo) 
chakuwanganyichisya chakwe (nkologowo) chichikawe (mesi ga) 
chikasu. 


18. (Jwalakwejo ni) tutumule jwajuli kwalakweko jwakuwilanjikwa 
Salsabila. 


19. Soni chaakaasyunguleje wanganyao (pakwaatumichila) achachanda 
wakutamilichika (pa uchanda, wangachekulupa). N'di mwaweni 
wanganyao mpaka mwaganichisye kuti ngalekale syakumelemenda 
nnope syemwasyidwe. 


20. Soni patinchilola kwalakwe (ku Mbepoko) tinchiuona ntendele 
wakusengwasya ni uchimwene wekulungwa. 

21. Pachanya pao chipakawe pana nguwo sya silika jwakuwewela 
syachisamba kwisa soni nguwo sya silika jwakandapalila. Soni 
chakawechedwe makosa ga silifa, nombe soni M’mbuje gwao (Allah) 
chijukaamwesye wanganyao yakumwa yakulenjela kusyene. 


22. (Chakasalilidwe kuti): “Chisimu galakwega gawele malipilo genu, 
soni masengo genu gawele gakupocheledwa.” 


23. Chisimu Uwwe tujitulwisye kukwenu (mmwe Muhammadi ££) 
Qur’an kujitulusya kwapanandi panandi (kuti n'jisunje chenene). 

24. Basi pililani ni lilamusi lya Ambuje wenu (Allah) ni ngasimumpikanila 
mwa wanganyao jwasambi kapena jwakanila (jwalijose). 

25. Soni likumbuchilani lina lya Ambuje wenu kundawi ni kwigulo 
(pakuswali swala sya Fajr, Dhuhr ni Asr). 


26. Soni chilo munsujudilani (pakuswali swala sya Maghrib ni Isha), ni 
munswejesyeje chilo ndema jelewu. 


27. Chisimu wanganyawa akunonyelwa umi wachitema (wa duniya), ni 
akulileka munyuma mwao Lisiku lya usito. 


28. Uwwe ni watwaagumbile wanganyao soni twaliyiye kagumbidwe 
kao, soni tuli tusachile mpaka tuiche nao wane wanti mpela wanganyao 
kwinjila m’malo mwao (nambo ali wakun'jogopa Allah). 


29. Chisimu galakwe (ma Ayaga) gawele chikumbusyo, basi jwaakusaka 
aliikolochesye chilepe litala lyakuujila kwa M'bujegwe (Allah). 


30. Ni nganim'ba nsachile wanganyammwe ikaweje akasache kaje Allah, 
chisimu Allah awele Jwakumanyilila nnope, Jwalunda lwakusokoka. 


31. Taakan'jinjisye jwansachile ku ukoto Wakwe (ku Mbepo), nambo 
wakulitenda lupuso walinganyichisye ilagasyo yakupoteka nnope. 








Sûrat 77. Al-Mursalat 741 








S Sûrat 77. Al-Mursalat 


Mulina lya Allah, Jwaukoto wejinji, 
Jwachanasa channope. 














1. Ngujilumbila mbungo jajikupuga mwakuyana. 
2. Ni mbungo jajikupuga mwa chimbunga. 


3. Ni mbungo jajikwenesya (mawunde kwisa soni wula) mu kajenesye 
(kaasachile Allah). 


4. Ni ma Aya (ga Qur’an) gakulekanganya (chilikati cha yakuona ni 
yaunami). 


5. Ni (Achimalaika) waakupelekaga utenga (kwa Achimitenga). 


6. Kuti utyose kuliwalanga (kwakupeleka madandausi) kapena kuti 
utetele. 


7. Chisimu ichindu yankupedwa chilanga (cha kwisa kwakwe, mpela 
Kiyama) iwele yakupatikana (mwangalepeleka). 


8. Pa ndema ja sichisiimaasidwa ndondwa (kuwala kwakwe). 
9. Ni ndema ja lichipesedwa liwunde (nikuwa mapesa-mapesa). 


10. Ni ndema ja gachichuwidwa matumbi ni kusyajidwa mwachitema ni 
kuululusyidwa. 


11. Ni ndema ja chachisonganganyisyidwa Achimitenga pa ndema 
jetomechedwe. 


12. Ana lisikuchi lyaiwichilidwe (yayisalidweyi kuti tiyitendekwe)? 
13. Pa Lisiku Lyachiilanyo. 
14. Ana ni chichi champaka chimmanyisye ya Lisiku Lyachiilanyo? 


15. Ipotesi lyele lisikulyo taachiipata wakanila. 

16. Ana Uwwe nganitwajonanga (wandu) wandanda (ligongo lya ilemwa 
yao)? 


17. Kaneka chitukuichisye pajamanjao (kwajonanga wandu) wambesi. 
18. Mwele ni mwatukutendelaga ni wandu wakulewa. 

19. Ipotesi lyele lisikulyo taachiipata wakanila. 

20. Ana nganitun'gumba jenumanja kuumila mmesi gakunyosyeka? 


21. Basi ni twagawisile pa malo gakutamilichika ni kusunjika 
(m'chiwelechelo). 


22. Kwikanila ndema jakumanyika. 


23. Basi ni twapimiile (ndema jakupagwila mwanache), Uwwetu 
niwambone nnope mwa akupimila (ichindu). 


24. Ipotesi lyele lisikulyo taachiipata wakanila. 
25. Ana nganituliwika litaka kuwa chikuti? 
26. Cha wachijumi ni wawe? 


27. Ni tuwisile mwalakwemo yakunyichisya yaileu-leu (gagali matumbi), 
ni tumpele kumwa wanganyammwe mesi gakunong’a. 


28. Ipotesi lyele lisikulyo taachiipata wakanila. 


29. (Chachisalilidwa achimakafili kuti): “Wigulani mwanja kwa ayila 
yamwaliji nkuikanila. 


30. Wigulani mwanja ku m'bulili (walyosi lya ku Moto) waukwete 
nyambi sitatu. 


31. Nganiuwa mwa m'bulili wachisisimila soni wangakamuchisya 
kwilamba (lya Moto).” 


32. Chisimu Walakwe (Motowo) ukasaponyaga (pakutatasika) ndamba 
(syekulungwa) mpela nyumba jandalaja. 


33. Syanti mpela ngamiya syam'bilichila. 

34. Ipotesi lyele lisikulyo taachiipata wakanila. 

35. Lyalakweli nilisiku lyatachitenda ngapaŵecheta (wanganyao). 

36. Soni ngasapedwa luusa Iwanti aliwalanje (pakupeleka madandausi). 
37. Ipotesi lyele lisikulyo taachiipata wakanila. 


38. Lyalakweli ni Lisiku Lyachiilanyo, tunsonganganyisye 
wanganyammwe ni (wandu) wandanda. 


39. Sano naga nkwete malindi, basi mundendelani. 
40. Ipotesi lyele lisikulyo taachiipata wakanila. 


41. Chisimu wakun'jogopa (Allah) chachiwa m’miulili (jakusisimila 
chenene) ni achitutumule. 


42. Ni isogosi yatachiilaluchilaga. 


43. (Tachasalila kuti): “Lyagani soni mwagani mwakusengwa ligongo 
lya ayila (yambone) yamwaliji nkutenda.” 


44. Chisimu Uwwe iyyoyopeyo ni yatukutiji pakwalipila wakolosya. 
45. Ipotesi lyele lisikulyo taachiipata wakanila. 


46. (E, jenumanja achimakafili!) Lyagani ni kusengwa panandi 
(mukandawi kannono kaumi wa duniyau), chisimu wanganyammwe 
walewelewe. 


47. Ipotesi lyele lisikulyo taachiipata wakanila. 


48. Soni pati iwechetedwe kukwao (yanti): “Jinamani (kuswali).” 
Ngakwinamaga. 


49. Ipotesi lyele lisikulyo taachiipata wakanila. 
50. Ana ni abalichi jatachijikulupilila panyuma pa aji (Qur’an)? 

S Sûrat 78. An-Nabai gs 


Mulina lya Allah, Jwaukoto wejinji, 
Jwachanasa channope. 














1. 9 Ana akuwusyana ya chichi? 

2. Ya abali jekulungwa (ja Kiyama)! 

3. Jaakuwa wanganyao pa jalakwejo ali nkutindana! 

4. Ngwamba! Sampano chaimanye (isyesyene yakwe). 

5. Soni ngwamba! Sampano chaimanye (isyesyene yakwe). 
6. Ana nganituliwika litaka kuwa chakutandika? 

7. Matumbi ni kuwa ichili? 


8. Ni tun'gumbile wanganyammwe mitundu jiwili (achalume ni 
achakongwe). 


9. Soni tuluwisile lugono Iwenu kuwa kupumula (kwa ilu yenu). 


10. Ni tuchiwisile chilo kuwa chiwaalo (pakusiwilila ilu yenu ni chipi 
chakwe). 


11. Ni tuuwisile muusi kuwa ndema jakupalila. 


12. Ni tutawile pachanya penu (mawunde) nsano nagawili 
gakulimbangana. 


13. Soni tuwisile (kwalakweko) nyali jaakolela kusyene (lyuŵa). 


14. Ni tutulwisye kuumila m'mawunde gawula mesi gakugwa 
mwamachili. 


15. Kuti tukopochesye mbeju ni mmela. 
16. Kwisa soni migunda jetotekane (nyambi sya itela). 


17. Chisimu Lisiku Lyachiilanyo liwele lyana ndema jakwe jisyesyene. 

18. Lisiku lya chiiligombedwa lipenga, mwanti wanganyammwe 
chinchiikanganaga mikutula-mikutula. 


19. Ni lichiugulidwa liwunde, mwanti lichiwa milango-milango. 

20. Nombe matumbi gachityosyedwa m’mangwakwe, mwanti gachiwa 
lunyisinyisi. 

21. Chisimu Jahannama jikuwa nkwajembecheya (wakulemwa). 

22. Kwa wakusumba mpika gawele malo gakuujila. 

23. Tachiwa nkutama mwalakwemo yaka-yaka. 


24. Ngasapasya mwalakwemo kusisimila namuno yakumwa (yakumasya 
njota). 


25. Ikaweje mesi gamasemule nnope ni uwowu. 

26. (Kuwa) malipilo gakulandanila (ni masengo gao). 

27. Chisimu wanganyao waliji ali ngaakwembecheya ya chiwalanjilo. 
28. Ni waikaaniile imanyilo Yetu naikanilape. 

29. Soni chindu chilichose tuchisunjile paachilemba m’Chitabu. 


30. Basi pasyani; mwanti ngatun'jonjechesya (inepe) ikaweje ilagasyo 
(pachanya pa ilagasyo). 


31. Chisimu waoga (wakun'jogopa Allah) akwete kupata malo ga 
kupunda (ku Mbepo). 


32. Matimbe gana uwigo ni itela ya zabibu. 

33. Ni waali wangagwa mawele wakulandana misingu. 

34. Kwisa soni ipanda yachigumbalile. 

35. Ngasaja kupikana mwalakwemo yangali mate atamuno unami. 


36. (Aga ni) malipilo gakuumila kwa Ambuje wenu (Allah), ntuuka 
wakwana. 

37. M'mbuje jwa kumawunde ni petaka ni yaili chilikati chakwe, 
Jwaukoto wejinji. Pangali wachachikola machili gakuwecheta Najo. 


38. Lisiku lyatiuchijima Nsimu (Jibulilu) pamo ni Achimalaika m’misela; 
ngasawecheta (jwalijose) ikaweje jwatachipedwa lusa ni (Allah) 
Jwaukoto wejinji, ni tachiwecheta yakulungamika. 


39. Lyele ni Lisiku lyakuonaonape, basi jwaakusaka aliikolochesye 
chilepe malo gakuujila kwa M'mbujegwe (Allah). 


40. Chisimu Uwwe tukuntetela chilepe ya ilagasyo yakuwandika. 
Lisiku lyataachiiwona mundu yagaalongwesye makono gakwe, 
nitachiwecheta kafili kuti: “Nkongwene! Bola ningaliji litaka.” 


SJG 

S] Sûrat 79. An-Nazi’ât gs 


Mulina lya Allah, Jwaukoto wejinji, 
Jwachanasa channope. 











. Ngwaalumbila (Achimalaika) waakuchuwaga (mitima ja makafili) 
mwamachili. 


. Ngwaalumbila soni (Achimalaika) waakutyosyaga (mitima ja wandu 
wakulupilila) mwambolembole. 


. Nguilumbila soni yaying'ambila mwangalechesya (munnengaleenga, 
mpela Achimalaika ni ndondwa). 


4. Ni waakutendesyana mpikisano (pakwanilisya malamusi ga Allah). 


. Ni (Achimalaika) waakuwalaganya malamusi (ga Allah pakugawika 
m’mangwakwe). 


. Lisiku lyalichigombedwa lipenga lyandanda (lyaliichitenganya 
chilichose ni kuwa). 


. Lichilikuichisya lipenga lyaaŵili (yosope yene nikwimuka ni kola 
umi). 


8. Lyele lisikulyo mitima (jine) jichitetemela ni woga. 
9. Meso ga (achinsyene) mitimajo gachiteteŵala. 


10. (Makafili) gakasatiji: “Ana uwwe yakuona chachituuchisya mukawe 
ketu kakala (nikuwa niumi soni)? 


11. Kutendaga uwwe tuli maupa gepukuswe-pukuswe?” 


12. Watite (mwachisyawumi ni mwakuchindimbula): “Nakuwaga kwele 
kuujilaako kusyene, basi kuchiwa kuujila kwachasiko (kwangali 
ukoto kukwetu).” 


13. Chisimu walakweo ni n'gumiilo umpepe. 

14. Basi ajile sayi wanganyao tachigamba kuona ali pachanya petaka. 
15. Ana jinyyiche abali ja Musa? 


16. Pandema jawam'bilaasile Ambujegwe (Allah) pachiwata chakutakata 
(chakuwilanjikwa) Tuwaa. 


17. (Nikuntenda kuti): Jaawulani kwa Firiauna, chisimu jwalakwejo 
jusumbile mpika. 


18. Ni nkajile: “Ana nkusaka kuti n'diiswejesye?” 

19. “Ni nan'jongolele kwa Ambuje wenu kuti mwaajogopeje?” 
20. Basi niwannosisye chisimosimo chekulungwa. 

21. Nambo jwaakaaniile nikunyosya. 


22. Kaneka jwachitundumalile (chikulupi) aku junankulimbichila 
(kwasiwilila wandu kwa Allah). 


23. Basi jwaasonganganyisye (asawi) nikwawilanga (wandu). 
24. Ni jwatite: “Une ni nam'mbuje gwenu jwapenani kusyene!” 


25. Basi Allah ni wankwembekenye ni ipotesi ligongo lya malowe gakwe 
gambesi!"! ni gandanda!”!. 


26. Chisimu mu yalakweyi mwana chaamuko kwa mundu jwaakun'jogopa 
(Allah). 


27. Ana wanganyammwe niwakusausya nnope kagumbidwe (kenu) 
kapena liwunde lyawalitawile? 


28. Walinyakwile nsingu wakwe nikulikolosya. 


[1] (79:25) Malowe gakwe gambesi galiji ganti: “Une ni nam'mbuje gwenu jwapenani 
kusyene.” (79:24). 


[2] (79:25) Malowe gakwe gandanda galiji ganti: “E jenumanja achinduna! 
Ngangummanyilila kukwenu nnungu jwinejwakwe jwangawaga une, basi 
mungolechesyani mmwe Hamana (moto wakochela njelwa) syelongo, ni mundawile 
chipilala kuti mwine une ngan'dingule nnungu jwa Musa, soni chisimu une 
ngun'ganichisya jwalakwe kuti juli mwa akulambusya.” (28:38). 

29. Ni wachiunichile chilo chakwe (nichipi) nikulikoposya lilanguka 
lyakwe (muusi). 


30. Nombe litaka panyuma payalakweyo walitandiche. 

31. Wakopwesye mwalakwemo mesi gakwe ni mopo wakwe. 
32. Nombe matumbi wagasimiiche. 

33. (Kuwa) yakunsengwasya wanganyammwe ni ilango yenu. 
34. Basi ndema jaliichiika likungu lyekulungwa nnope (Kiyama). 
35. Lyele lisikulyo mundu tachikumbuchila yawapanganyisye. 


36. Nombe Moto Waukali wuchiwichidwa palangulangu kwa nkulola 
(jwalijose). 


37. Sano mundu jwawasumbile mpika. 
38. Ni kulongosya umi wa duniya. 
39. Chisimu Moto Waukali basi ni liuto lyakwe. 


40. Sano jwaakogopa kuti tachija kwima pameso pa Ambujegwe (Allah), 
nikuwukanyaga ntima ku isako yakusakala. 


41. Chisimu Litimbe lya ku Mbepo basi ni liuto lyakwe. 


42. Akum'buusya (mmwe Muhammadi ££) ya ndema (jakwichila Kiyama 
kuti): “Jichiwa chakachi?” 


43. Mmwe nganinkola umanyilisi wanti nikujitomeka. 


44. Kwa Ambuje wenupe (Allah) ni kuchipelela kwakwe (kwa umanyilisi 
wa Kiyama). 

45. Mmwe masengo genu ni kwaatetela waakujijogopa (Kiyamajo). 

46. Chisimu wanganyao lisiku lyatachijiona (Kiyamajo) tachiwa nti 


chisawu nganatama (pa duniya) ikaweje ligulo limo kapena kundawi 
kwakwe. 





SI. 

S Sûrat 80. ‘Abasa gs 


Mulina lya Allah, Jwaukoto wejinji, 
Jwachanasa channope. 











1. Jwautile sinya (Muhammadi £) ni kulola kumbali. 
2. Ligongo lyakum’bichiilila jwangalola. 


3. Ana chichi chachimmanyisye kuti mwine jwalakwejo kuwa 
nkuliswejesya (ku ilemwa)? 


4. Mwine chakumbuchile, basi nikunkamuchisya kumbuchilako? 
5. Nambo mundu jwaliweni kusichila, 

6. Basi jwalakwejo mmwe ni nkunkosowalila; 

7. Pangalitu ulemwa kukwenu naga ngaakuliswejesya (ku ukafili). 
8. Nambo mundu jwam’bichilile aku juchikangamalaga, 

9. Soni jwalakwejo ali nkun'jogopa (Allah), 

10. Basi ya jwalakwejo mmwe ni nkuikwanjila; 


11. Ngwamba (ngasintenda iyyo)! Chisimu galakwe (ma Ayaga) gawele 
chikumbusyo. 


12. Basi jwaakusaka talikumbusye najo (Qur’anijo). 
13. (Jili) mu ikalakala yakuchimbichikwa. 

14. Yapenani, yakuswejesyedwa. 

15. Ili m’makono mwa akulemba (Achimalaika). 
16. Wakuchimbichika, waakunda (malamusi). 


17. Pamasile palaniwe mundu (kafili), kanila kwakwe kwalakweku ni 
kwantiuli! 

18. Ana an'gumbile kuumila mu chinduchi? 


19. Kuumila m’mesi (gawalume ni wakongwe) an'gumbile, ni kumpanjila 
mpango (wakagumbidwe kakwe). 


20. Kaneka naakun'jepepachisyaga litala (lyakopochela ku duniya). 

21. Kaneko nakasampaga chiwa ni kunsiika m’malembe. 

22. Soni patachisakapo tachinsyusya. 

23. Ngwamba! Chisimu (kafili) nganakwanilisyepe yannamwile (Allah). 
24. Basi achetelele mundu ya yakulya yakwe. 

25. Chisimu Uwwe tukasakusula mesi (gawula) mwamachili. 

26. Kaneka ni tukasaligangaga litaka kuliganga kusyene. 

27. Ni tukasakoposya mwalakwemo songolo. 

28. Kwisa soni isogosi ya zabibu ni maupulu (gakulya ilango). 

29. Ni kwisa soni isogosi ya zaituni (yakwenga mauta) ni itela yatende. 
30. Ni migunda jaitela yejinji. 

31. Kwisa soni isogosi (yamitundu mitundu) ni mopo. 

32. (Kuwa) yakunsengwasya wanganyammwe ni ilango yenu. 


33. Basi ndema jaliichiika lipenga lyakusiwa m’mawiwi (ligongo lya 
machili gakwe). 


34. Lyele lisikulyo mundu tachatila achimwenegwe. 
35. Kwisa soni mamagwe ni babagwe. 
36. Ni kwisa soni wankwakwe ni wanache wakwe. 


37. Mundu jwalijose mwa wanganyao lyele lisikulyo tachikola 
yakunkwanila (kuntendekasya kuti akakosowalila ya jwine.) 


38. Ngope sine lyele lisikulyo sichiwa syakumelemenda. 


39. Syakusechelela ni kusengwa (pakupikana yakuja ku Mbepo). 

Juzu 30 i 
40. Sano ngope sine lyele lisikulyo sichipakala luwundu. 
41. Sichiwa siunichilidwe ni chipi. 


42. Wanganyao ni wali achimakafili wakusakasya nnope. 

S Sûrat 81. At-Takwir gs 


Mulina lya Allah, Jwaukoto wejinji, 
Jwachanasa channope. 











1. Pandema jalichikulunjidwa lyuŵa (nikutyoka lilanguka lyakwe). 

2. Ni ndema jasichipatuka ndondwa. 

3. Nindema jagachijendesyedwa matumbi (paagachuwa m’mangwakwe). 
4. Ni ndema jasichilechedwa ngamiya syana mawele gepele. 

5. Ni ndema jaichisonganganyisyidwa inyama yamwitinji. 


6. Ni ndema jasichikolesyedwa mbwani moto. 





7. Ni ndema jajichilumbikanyisyidwa mitima (ku ilu yakwe). 


8. Ni ndema jachachiwusyidwa mwanache jwankwongwe jwawasichidwe 
ali jwaumi. 


9. Kuti wawulajidwe ni ulemwachi? 


10. Ni ndema jaichipindikulidwa ikalakala (mugalembedwe masengo 
gamundu). 


11. Ni ndema jalichitandukulidwa liwunde. 

12. Ni ndema jauchikwisilidwa Moto Waukali. 

13. Ni ndema jajichiwandichisyidwa Mbepo. 

14. Mundu jwalijose tachimanyilila yayiche nayo. 

15. Basi ngusilumbila ndondwa syasikusisika muusi. 

16. (Ni) syasikwendaga (chilo kaneka) ni kusisika pakutiwila. 
17. Ni nguchilumbila soni chilo ndema jachikwika ni kutyoka. 
18. Ni ngukulumbila soni kumasikusiku ndema jakukulanguka. 

19. Chisimu aji (Qur’aniji) gawele malowe ga (kulungusyidwa ni) Ntenga 
Jwakuchimbichika (Jibulilu). 


20. Nsyene machili, soni jwana uchimbichimbi wapenani kwa (Allah) 
Nsyene Arishi (Chindanda Chaulungu). 


21. Jwakundidwa malamusi kwinaniko (ni Achimalaika) soni 
jwakulupichika. 


22. Soni Nnongo n'jenuju (Muhammadi ££) nganawa jwamasoka. 


23. Soni chisimu chene (Muhammadi £#£) wam'bweni jwalakwe 
(Jibulilu mu kagumbidwe kakwe kasyesyene) kuchipelela chameso 
chakuonechela (cha ku ngopoko lyuŵa). 


24. Soni jwalakwe nganijuwa jwausuchi pa (umanyilisi wa) yakusisika. 
25. Soni aji (Our”an) nganigawa malowe ga shetani jwakuwinjidwa. 
26. Nambi kwapi nkuja? 

27. Nganijiwa aji (Qur’an) ikaweje chikumbusyo cha iwumbe yosope. 
28. Kwa mundu jwaakusaka mwa jenumanja kuti ajongoche. 


29. Ni nganim'ba nsachile, ikaweje akasache kaje Allah M’mbuje jwa 
iwumbe yosope. 

5 Sûrat 82. Al-Inftwâr gs 


Mulina lya Allah, Jwaukoto wejinji, 
Jwachanasa channope. 




















1. Pandema jalichipasuka liwunde. 

2. Ni ndema jasichilakatika ndondwa. 
3. Ni ndema jasichigumuchila mbwani. 
4. Ni ndema jagachiukulidwa malembe. 


5. Mundu jwalijose juchimanyilila yajwalongwesye (kupanganya) ni 
yajwalesile munyuma. 


6. E mmwe amundu! Ana ni chichi chinnyenjile kwa (kwikanila 
kunnyosya) M’mbuje gwenu (Allah) Jwantuka wejinji? 


7. Ajula jwawan'gumbile, ni kunkolosya pa kunnandanya (iwalo yenu) 
soni ni kun'golosya (nsingu wenu). 


8. Mukawoneche kalikose kaŵasachile (kuti m'bonecheje) 
wampanganyisye. 


9. Ngwamba! Nambo kuti wanganyammwe nkukanila ya malipilo. 


10. Soni chisimu kwa jenumanja kwana (Achimalaika) wakunnolela (ni 
kusunga itendo yenu).[1] 


11. Wakuchimbichika, wakulemba. 
12. Akumanyilila yankuntenda. 


[1] (82:10) Akusimulila Abû Hurairah + yanti: Ntenga jwa Allah # jwatite: “Achimalaika 
akupisyanganaga pakwika kukwenu chilo ni muusi. Ni akusimanganaga wosope 
pa swala ja Fajr ni pa swala ja Asr. Kaneka awala watemi namwe chilo chosope ni 
akasakwelaga (kwa Allah), ni akwawusyaga kutendaga Jwalakwe ni Jwakumanyilila 
nnope kwapunda wanganyao: “Achikapolo wangu mwalesile uli?” Basi wanganyao 
ni akasatiji pakwanga: “Twalesile achiswaliji, nambo soni twaasimene achiswaliji.” 
(Swahih Al-Bukhârî, Hadith No. 530). 

13.Chisimu atendangoto chachiwa nchindimba (mu Mbepo Jakusengwasya). 


14. Sano wandu wakusakasya nnope, chisimu chene tachiwa m’Moto 
Waukali. 


15. Chachiujinjila Lisiku Lyamalipilo. 


16. Soni wanganyao ngasawa asowile mwalakwemo (pakopoka ata 
panandi). 


17. Ana ni chichi champaka chimmanyisye ya Lisiku Lyamalipilo? 
18. Soni ana ni chichi champaka chimmanyisye ya Lisiku Lyamalipilo? 


19. Lyele ni lisiku lyangakola mundu chilichose chanti ni kunkamuchisya 
mundu jwine. Nombe ulamusi (wosope) lyele lisikulyo uchiwa wa 
Allah pe. 

5 Sûrat 83. Al-Mutwaffifin 














Mulina lya Allah, Jwaukoto wejinji, 
Jwachanasa channope. 


1. Ipotesi ni yao wakupuungusya (miliingo). 


2. Awala waakutiji naga ndema jaakulilinjila ku wandu (pakwasuma indu 
yao) akasaligumbachisyaga. 


3. Nambo pa ndema jaakwaaliinjila (wanduo) kapena kwapimila 
(pakwasumisya indu) akupungusyaga. 


4. Ana ngakuganisya wanganyao yanti chachiukulidwa (m”malembe); 
5. Pa Lisiku Lyekulungwa nnope; 
6. Lisiku lyatachijima wandu pameso pa M’mbuje jwa iwumbe yosope? 


7. Yakuona! Chisimu yakulembedwa ya (masengo ga) wandu 
wakusakasya nnope ili mu Sijjin. 


8. Ana ni chichi champaka chimmanyisye ya Sijjin? 


9. Chele ni chitabu (chekulungwa) chachilembedwe (nkati mwakwe 
yakusakalape). 


10. Ipotesi lyele lisikulyo taachiipata wakanila. 
11. Awala wakukanila ya Lisiku Lyamalipilo. 


12. Ni pangali jwampaka alikanile lyalakwelyo ikaweje jwalijose 
jwakusumba mpika jwasambi syejinji. 


13. Pandema jakusoomedwa kukwakwe ma Aya Getu akasatiji: “Asi ni 
adisiadisi sya wandu wandanda.” 


14. Ngwamba! Nambo kuti m”mitima mwao mwana nkuwo wa (ilemwa) 
yaawele ali nkupanganya!'! 


[1] (83:14) Akusimulila Abû Hurairah 4 yanti: Ntenga jwa Allah # jwatite: “Chisimu 

15. Yakuona! Chisimu wanganyao lyele lisikulyo kwa M’mbuje gwao 
(Allah) tachisiwilidwa (mwanti ngaaja kum’bona). 


16. Kaneka chisimu wanganyao tachiujinjila Moto Waukali. 


17. Kaneko ni kuchiwechetedwa kuti: “Ayi ni ayilayila yamwaliji 
nkuikanila.” 


18. Yakuona! Chisimu yakulembedwa ya (masengo ga) atenda ngoto ili 
mu Illiyyun. 


19. Ana ni chichi champaka chimmanyisye ya Illiyyun? 


20. Chalakwecho ni chitabu (chekulungwa) chachilembedwe (nkati 
mwakwe yambonepe). 


21. Akuchiwichilaga umboni (Achimalaika) wawandichisyidwe (kwa 
Allah). 


22. Chisimu atenda ngoto tachiwa m'chindimba (mu Mbepo 
Jakusengwasya). 


23. Ali pachanya pa indanda yetandiche chenene aku achilolaga (ku 
chindimba chawapele ni kum'bona soni Allah). 


24. Tinchikumanyilila pangope syao kumelemenda kwa chindimba. 


25. Takamwesyedweje nkologo wambone nnope wesiwe (ni isiwilo 
yakulimbangana). 


26. Kumbesi kwa kumwako (chikukanunjileje luwumba Iwa) miski. Sano 
kuti akaipate yele basi apikisane akupikisana (pakutenda yambone). 


27. Soni chakuwanganyichisya chakwe (nkologowo chigakawe) mesi 
gakuumila mu Tasnim. 


kapolo (mundu) naga juli jutesile yasambi, kakasadondechelaga mu ntima mwakwe 
kadondo kepiliwu. Sano naga juli julesile (kutenda yasambiyo), ni kum'benda Allah 
chikululuko, ni kutenda toba, ntima wakwe ukasakwechedwaga (nikutyoka kadondo 
kepiliwu kala). Nambo naga kuwujawuja, basi kakasajonjechesyaga (kadondoko) 
mpaka kuwujenela ntima wosope. Jele ni Ar-Rân (nkuwo) jajisasile Allah pa jele 
Âyaji.” At-Tirmidhî, Hadith No. 3334). 

28.Jwalakwejonitutumulejwachakamweje(wandu)wakuwandichisyidwa 
(kwa Allah). 


29. Chisimu (ku duniya) wandu wawannewele (Allah) waliji nkwaseka 
wandu wakulupilila. 


30. Mwanti ndema jawaliji nkupita (wakulupililao) paali wanganyao 
waliji nkukupililana meso (mwakuchembulusya). 


31. Sano naga atite agalauche kuja kwaachin'jao wagalaukaga ali 
nkusengwa (ligongo lya kuchembulusya kwao). 


32. Soni naga ali wawenimo watiji: “Chisimu wanganyawa ni wali 
wakupotela nnope.” 


33. Nambotu (achimakafilio) nganatumisyidwa kuwa wakwalolela 
(Asilamu nikusunga itendo yao). 


34. Nambo lelojino (lisiku lya Kiyama) wandu wawakulupilile chawe ali 
nkugaseka makafili. 


35. Ali pachanya pa indanda yetandiche chenene aku achigalolaga 
(makafiligo galinkulagasika). 


36. Ana alipiidwe achimakafili pa yawaliji nkutenda!? 

S Sûrat 84. Al-Inshigag gs 


Mulina lya Allah, Jwaukoto wejinji, 
Jwachanasa channope. 











. Pandema jalichipapuka liwunde. 


. Ni kwisa kunda lilamusi lya M’mbujeegwe, soni liichiwajilwa (kuti 
likunde). 


. Ni ndema jalichijasyisyidwa litaka (pakusyaga matumbi ni ikwesya). 


. Ni kwisa kuponya kusa (litakalyo) yayaliji nkati mwakwe nikuŵa 
mwangali chachipali. 


. Ni kwisa kunda lilamusi lya M’mbujeegwe, soni liichiwajilwa (kuti 
likunde). 


. E mmwe amundu! Chisimutu mmwe nkukangamala wa kwa Ambuje 
wenu (Allah) nchilimbichilaga (kutenda itendo yambone kapena 
yakusakala), basi ni tinchisimangana nayo (pa lisiku lya Kiyamalyo). 


7. Sano mundu jwatachipedwa chitabu chakwe ku nkono wakwe wan'dyo. 
8. Basi jwalakwe tachiwalanjidwa kuwalanjidwa kwakwepepala. 
9. Soni ni tachiujila kwa achalongo achin'jakwe ali jwakusengwa. 


10. Nambo mundu jwatachipedwa chitabu chakwe cha kunyuma kwa 
n'gongo wakwe. 


11. Basi jwalakwe, tachichiwilanga chonasiko (kuti bola agambe kuwa, 
nambo ngasiyikomboleka). 


13. Chisimu jwalakwe jwaliji jwakusengwa (pajwaliji) ni achalongo 
achin'jakwe (ku duniya). 


14. Chisimu jwalakwe jwasimichisyaga kuti ngasaujila (kwa Allah). 

15. Elo! Chisimu Ambujegwe waliji ali nkunnolechesya. 
16. Basi ngukulumbila kuchejela kwegulo. 

17. Kwisa soni chilo ni yachikusonganganyaga. 

18. Ni mwesi ndema jaukwanila lilanguka (lyakwe). 


19. Chisimu wanganyammwe chinsimanganeje nako kawe kane 
kutyochela pa kawe kane (paumi wa duniya uno mpaka kwa Akhera). 


20. Ana akwete chichi wanganyao chikwatendekasya kuti akakulupilila? 
21. Soni pati jichisoomedwaga kukwao Qur’an wangasujudu! 
22. Nambo kuti achimakafili agamba kanila basi. 


23. Sano Allah ni jwaakuyimanya chenene yaakusonganganya 
wanganyao. 


24. Basi mwatagulilani ya ilagasyo yakupoteka nnope. 
25. Ikaweje awala waakulupilile ni kutendaga yambone, akwete kupata 


wanganyao malipilo gangamala. 


SC. 

S Sûrat 85- Al-Burûj 


Mulina lya Allah, Jwaukoto wejinji, 
Jwachanasa channope. 











1. Ngulilumbila liwunde lyalikwete ndondwa syekulungwa-kulungwa ni 
mwakwenda mwakwe. 


2. Ni Lisiku Lyewichidwe chilanga. 
3. Kwisa soni nkuŵichila ni nkuŵichilidwa umboni. 
4. Pamasile pawalaniwe achinsyene masimbo, 


5. (Ga) moto wawakwete sasu (syejinji syakuukolechesya ni kwachomela 
wandu wakulupilila). 


6. Pandema janti wanganyao waliji ali chitamile mungulugulu mwakwe. 


7. Soni wanganyao waliji aku ali nkulolela yawaliji nkwatenda 
wakulupilila (yakwachoma motoyo). 


8. Ni nganauwona ulemwa uliose kwa jamanjao ikaweje ligongo lyanti 
waliji nkunkulupilila Allah Jwamachili gakupunda, Jwakulapilildwa 
kusyesyene.!"! 


[1] (85:4-8) Aga ma Ayaga gakusimba ngani ja achinsyene masimbo ga moto 
wawaukolesyisye pakwachomela wandu wakulupilila, ngani jakwe jajikumanyika ni 
lina lya: Ngani ja nchanda ni nchimwene. 

Akusimulila Suhaibu 4 yanti: Ntenga jwa Allah #£ jwatite: “Mwa wandu wawaliji 
paujo penu; jwapali nchimwene juwakwete abimbi. Ndema jawachekulwipe abimbi 
wala, wansalile nchimwene jula kuti: “Chisimu une sano pamasile panjekulwipe, 
basi musoselani nchanda kuti nan'jiganye ubimbi.” Nchimwene ni jwantumichisye 
jwalakwe nchanda kuti an'jiganyeje ubimbi. Ndawi ni katema kajwaliji nkwawula 
nchanda kwa abimbi, jwaliji nkutama kaje kwa mundu jwakun'jogopa Nnungu 
jwawaliji mungulugulu litala, ni kupikanilaga yakuwecheta yakwe, basi ni yaliji 
nkunsengwasya (yakuwechetayo). Sano ni jaliji nyendele jakwe nchandaju kuti 
ndawi jilijose jajwajawulaga kwa abimbi nganalepelaga kusepuka kaje pa mundu 
jwakun'jogopa Nnungu jula ni kutama najo. Sano naga ayiche kwa abimbi 
mwakuchelewa, basi abimbi wannyesyaga ikoti. Jwalakwe jwapachile kwa mundu 

jwakun'jogopa Nnungu jula. Mundu jula wansalile nchandajo kuti: ‘Naga n'di 
nkwajogopa abimbi, mwasalileje kuti: Wandu wangu ni waakunjelewasyaga, 
nombe soni naga n'di nkwajogopa wandu wenu, mwasalileje kuti: Abimbi ni 
waakunjelewasyaga.” Nchanda ni jwaliji nkutenda yalakwe ila kwa kandawi. 
Lisiku line nchanda jula jujile sayi jwachisimene chinyama chekulungwa chili 
chasiwilikangenye wandu litala. Nchanda jwatite: “Lelo tinayimanye kuti; ana 
jwali jwambone nnope ninduni sikati ja abimbi ni mundu jwakun'jogopa Nnungu 
jula.’ Jwalakwe jwajigele liganga, ni jwatite: ʻE Allah! Nayiwaga itendo ya 
mundu jwakun'jogopa Nnungu ila ili yakunonyeledwa Kukwenu kupunda itendo 
ya abimbi, basi chiwulagani achi chinyamachi, kuti wandu akombole kwenda 
petalapa.’ Kaneka jwalakwe ni jwachisomile ni liganga lila, ni chawile, wandu ni 
wakombwele kwenda petala pala. Nchanda jula jwapite kwa mundu jwakun'jogopa 
Nnungu jula ni kunsalila yalakwe ila. Jwalakwe jwatite: ‘ʻE mwanangu! Mmwetu 
lelo n'di wambone nnope kumbunda une, mwanti ichindu yenu (chikulupi 
chenu) iyiche mwanguionelamu! Nikuti mmwe tin'dinjidwe mayeso. Nambo 
patin’dinjidweje mayesogo chonde ngasimwasalila wanganyao yangune.’ Basi 
nchanda jula jwaliji nkwaposya wangalola kwa chipago, wachinawa, kwisa soni 
ilwele yakulekanganalekangana. Mundu jwangalola jwawaliji nkutama kunganya 
ja nchimwene, jwapikene ya nchanda jula, ni jwapite kwa nchandajo juli jujigele 
mituka jejinji, ni jwatite: “Yoseyi tiyiwe yenu naga mmwe mumbosye une.” 
Nchanda jwatite: “Une ngawa ni jwanguposyaga, nambo nkuposya ni Allah. 
Mmwejo naga munkulupilile Allah, basi une tinam’bende Allah jo kuti amposye.” 
Basi mundu jula ni jwakulupilile mwa Allah, basi Allah ni wamposyisye. Kaneka 
jwa kunganya kwa nchimwene jula jwapite kukutama pajwatamaga mowa gose. 
Nchimwene wam'busyisye jwalakwe kuti: “Wani wam'buchisye kulola kwenu?’ 
Jwakunganya jwatite: “Ambuje wangu Allah.” Nchimwene jwatite: “Ana nkwete 
ambuje wane jwangawaga une?” Jwakunganya jwatite: ‘M’mbuje gwangu nambo 
soni M’mbuje gwenu ni Allah.’ Nchimwene wankamwile jwalakwe, ni nganaleka 
kunnagasya, mpaka jwajuwile ya nchanda jula. Kaneka nchanda jwajigalidwe 
wa kwa nchimwene. Nchimwene jwam'busyisye nchanda kuti: “Ana (umanyilisi 
wenu wa) ubimbi uyikene pakuposya nao wangalola kwachipago, wachinawa, ni 
nkutenda yantiyanti?” Nchanda jwatite: “Une ngawa ni jwanguposya, nambo Allah 
pe ni jwaakuposya.’ Nchimwene wankamwile nchanda, ni nganaleka kunnagasya 
mpaka jwajuwile ya mundu jwakun'jogopa Nnungu jula. Kaneka jwakun’jogopa 
Nnungu jwajigalidwe wa kwa nchimwene, ni jwasalilidwe yanti: “Lekani dini 
jenu.” Nambo jwalakwe jwakanile. Sano nchimwene ni jwawilasisye likwesa 
(chakuchechela matabwa), ni lyawichidwe pewuwo pakwe, ni jwachechedwe 
mpaka jwagwile juli jukatidwe ipande iwili. Kaneka wayiche najo jwakunganya 
kwa nchimwene jula, ni jwasalilidwe yanti: “Lekani dini jenu.” Nambo jwalakwe 
jwakanile. Basi likwesa ni lyawichidwe pewuwo pakwe, ni jwachechedwe 
mpaka jwagwile juli jukatidwe ipande iwili. Kaneka wayiche najo nchanda jula, 
ni jwasalilidwe yanti: “Lekani dini jenu.’ Nambo jwalakwe jwakanile. Sano 

nchimwene ni jwalamwile wane mwa wakunganya wakwe kuti ajawule najo 
nchandajo kwitumbi lyantilyanti, niwasalile yanti: “Nkakwele najo mwitumbimo 
mpaka nkayiche pachanya, ni nkannole kuti ana chijukaleche dini jakwe! Naga 
jukaleche, (basi niyambone). Nambo naga jukaja kuleka, basi nkamponye pasi 
(petumbi).” Wanganyao wawigwile najo, mpaka wajile kwela najo petumbi pala. 
Nchanda jwatite: ʻE Allah! Mungulupusyani kwa wanganyawa ni chilichose 
chankusaka.’ Basi litumbi lila lyatenganyiche, mwanti wosope wene wagwilile pasi 
(petumbi). Sano nchanda jula ni jwajesile kuwujila kwa nchimwene. Nchimwene 
wam'busyisye nchanda kuti: “Ana chichi chachapatile achimijenu wala?” Nchanda 
jwatite: “Allah anjenjele ku wanganyao.' Kaneka nchimwene jwalamwile soni 
wane mwa wakunganya wakwe kuti ajawule najo nchandajo ni akakwele najo 
liboti, ni kwawula najo chilikati cha mbwani, ni watesile kuti: “Nkannole kuti ana 
chijukaleche dini jakwe! Naga jukaleche, (basi niyambone), nambo naga jukaja 
kuleka, nkamponye m'mbwani.” Wanganyao wawigwile najo. Pawajile kwika, 
jwalakwe jwatite: ʻE Allah! Mungulupusyani kwa wanganyawa ni chilichose 
chankusaka.’ Basi liboti ni lyapitikwiche, wosope ni wamisilwe. Sano nchanda 
jula ni jwajesile kuwujila kwa nchimwene. Nchimwene wam'busyisye nchanda 
kuti: “Ana chichi chachapatile achimijenu wala?” Nchanda jwatite: “Allah anjenjele 
ku wanganyao.' Jwalakwe ni jwatite soni: “Mmwe nganim'ba npakombwele 
kumbulaga une, ikaweje mpaka n'di ntesile yatinallamule.” Nchimwene 
jwatite: “Ni yapi yele?” Nchanda jwatite: ‘Mwasonganganye wandu pachiwata 
chakunyakuchila, ni mundawilile pachitela, nikuswekula mpamba kuumila 
mwigonelo lyangu, nikuwika mu ukunje, nikuwecheta malowe ganti: - Mulina lya 
Allah, M’mbuje jwa nchandaju. Kaneka ni kuusoma nawo mpambao. Naga n'di 
ntesile yele, basi mpaka mumbulaje.” Basi nchimwene jwasonganganyisye wandu 
pachiwata chakunyakuchila, nikuswekula mpamba kuumila mwigonelo mwakwe, 
ni kuwika mu ukunje, nikuwecheta malowe ganti: - Mulina lya Allah, M’mbuje jwa 
nchandaju. Kaneka ni wansomile pachikalakasa chakwe, ni jwajigele ligasa yakwe 
nikuwika pamalo gawansomilepo, basi ni jwawile. Wandu ni wagumisile kuti: 
“Uwwe tunkulupilile M’mbuje jwa nchandaju.' Kaneka wandu wane wansalile 
nchimwene jula kuti: “Ngati nyyiweni yayyijogwepeje ila? Tukunnumbila Allah! 
Yayyijogwepeje ila pamasile payintendekwele. Wandu amasile paakulupilile 
(mwa Allah).” Kaneka jwalakwe jwalamwile yanti; gasoledwe masimbo kundanda 
kwa matala, ni ukolesyedwemo moto. Ayi ili itendekwe, nchimwene jula jwatite: 
“Jwalijose jwachatende ngaleka dini jakwe aponyedweje m’motomo, kapena 
aliponyeje nsyene.” Wandu ni waliponyaga, mpaka jwayiche jwankongwe jwana 
likandi kunyuma, ni jwawujililaga kuliponya. Kaneka likandi lila lyaŵechete 
kuti: “Mama pililani, mmwejo n'di pa haki’. (Basi jwankongwe ni jwaliponyisye 
m’moto mula pampepe ni likandi lyakwe lila, ni kuja kuwa imo ku Mbepo ni wandu 
wakuwila petala lya Allah.)” (Swahîh Muslim, Hadith No. 3005). 

9. Ajula Jwauli wakwe uchimwene wa kumawunde ni petaka, sanotu 
Allah pa chindu chilichose awele Mboni. 


10. Chisimu awala wawalagasisye wakulupilila wachilume ni 
wakulupilila wachikongwe (pakwachoma moto) kaneka ni ngatenda 
toba, basi akwete kupata ilagasyo ya Jahannama, soni akwete kupata 
ilagasyo yakutinisya. 


11. Chisimu awala waakulupilile ni kutendaga yambone, akwete kupata 
Matimbe ga ku Mbepo gasikujilima cha pasi pakwe sulo. Kwalakweko 
nikupunda kwekulungwa. 


12. Chisimu kapeleche ka ilagasyo ka Ambuje wenu (Allah) kawele 
kaukali nnope. 


13. Chisimu Jwelepejo ni juwatandisye (gumba iwumbe) soni ni 
jutachiyiusya-usya (kuigumba panyuma pakonasika). 


14. Soni Jwalakwe ni Jwakululuka kusyene Jwachinonyelo chejinji. 

15. Nsyene Arish (Chindanda Chaulungu), Jwakuchimbichika kusyene. 
16. Jwakutenda yajukusaka mwangalepeleka. 

17. Ana jinyyiche abali ja mikutula ja asilikali? 

18. Achina Firiauna ni achina Samuda? 

19. Nambo kuti achimakafili ali mu kukanila basi. 

20. Sano Allah ni wasyungulile chakunyuma kwao. 

21. Nambo jalakweji ni Qur’an Jakuchimbichika. 

22. (Jilembedwe) mu Ubawo Wagosedwa. 


IEO 

S] Sûrat 86. At-Twâriq gs 


Mulina lya Allah, Jwaukoto wejinji, 
Jwachanasa channope. 











1. Ngulilumbila liwunde ni chakwisa chilo. 
2. Ana ni chichi champaka chimmanyisye ya chakwisa chilo? 
3. (Jalakwejo ni) ndondwa jakupowola (chipi ligongo lya kuŵala nnope). 


4. Pangali mundu jwalijose ikaweje kwa jwalakwejo kwana nkunnolela 
(jwaakusunga itendo yakwe). 


5. Basi achetelele mundu, ana agumbidwe kuumila ku chichi? 
6. Agumbidwe kuumila ku mesi gakusumbika. 


7. Gakopokaga kutyochela chilikati cha maupa ga n'gongo (wa walume) 
ni maupa ga chidali (cha wakongwe). 


8. Chisimu Jwalakwe (Allah) pakum'buchisya (kuwumi mundujo) awele 
Jwakombola kusyene. 


9. Lisiku lyasichionechela papaswela asili (syosope). 

10. Ni ngasakola (mundujo) machili galigose namuno nkulupusyo. 
11. Ngukulumbila kwinani kwagwisyagwisya wula. 

12. Ni ngulilumbila soni litaka lyaliganjikaga (pakoposya mmela). 


13. Chisimu jalakwe (Our'aniji) gawele malowe gakulekanganya 
(chilikati cha yakuona ni yaunami). 


14. Soni jalakweji nganijiwa chindu chambenje. 
15. Chisimu wanganyao akuwa ali nkutenda malindi (kwa Asilamu). 


16. None ni ngwauchisya malindi (gaogo pangaapa ilagasyo chitema kuti 
alilechelele). 





Sûrat 86. At-Twâriq 767 Juzu 30 


17. Basi, mwalechelesyani achimakafili, mwalechelelani panandipe 
(chaiwone). 





SJG 

S Sûrat 87. Al-A’la g5 


Mulina lya Allah, Jwaukoto wejinji, 
Jwachanasa channope. 











1. Liswejesyani lina lya Ambuje wenu (Allah) Wapenani kusyene. 
2. Awala wawagumbile (chilichose) ni kuchikolosya. 


3. Soni Awala wawapimiile (chilichose mwachiichiweela) ni 
kuchijongolela (ku yawachipimileyo). 


4. Soni Awala waakumesya mopo. 
5. Ni kuwusyusya kuwa wejumu wakupiililila. 
6. Chitunsoomesye ni ngan'diwalila. 


7. Ikaweje yasachile Allah, chisimu Jwalakwe jukumanyililaga 
yakuonechela ni yayikasasisika. 


8. Ni chitun'jepepachisye litala lyakwalukangana (lyakutendela 
yambone). 


9. Basi kumbusyani naga kumbusyako tikuwe kwakamuchisya. 
10. Talikumbusye mundu jwaakun'jogopa (Allah). 

11. Ni takuwambale (mundu) jwakusakala nnope. 

12. Ajula jwatakajinjile ku Moto Wekulungwa. 


13. Soni ngachija kumpata chiwa mwalakwemo, nambo soni ngaaja 
kuwa ni umi (wambone). 


14. Pamasile paapundile mundu jwaliswejesye (ntima wakwe). 


15. Ni akuwa ali nkulikumbuchila Lina lya Ambujegwe (pakulikolanga) 
aku achiswaliji. 


16. Nambo wanganyammwe nkulongosya umi wa duniya. 

17. Kutendaga Akhera ni jambone nnope soni jandamo. 
18. Chisimu yalakweyi yili mu ikalakala yandanda. 
19. Ikalakala ya Ibrahima ni Musa. 

5 Sûrat 88. Al-Ghashiah 














Mulina lya Allah, Jwaukoto wejinji, 
Jwachanasa channope. 


1. Ana jinyyiche abali ja chakuunichila (wandu ni yogoyo yakwe, jajili 
Kiyama)? 


2. Ngope sine lyele lisikulyo sichiwa syakunyosyeka. 


3. Syasyapanganyisye masengo (gasambi ku duniya), syakupela 
(nikwaluka ku Akhera). 


5. Sichimwesyedwa mu tutumule jwansemule kusyene. 

6. Ngasakola wanganyao yakulya ikaweje miwa janchongwe. 
7. Jangajimbasya soni jangakamuchisya ku sala. 

8. Ngope sine lyele lisikulyo sichiwa m’chindimba. 

9. Ligongo lya masengo gakwe (gambone) sichiwa syakusengwa. 
10. Ku Mbepo Japenani. 

11. Ngasisija kupikana kwalakweko yangali mate. 

12. Kweleko kwana tutumule jwakujilimaga. 

13. Kweleko kwana itengu yauchimbichimbi yenyakulidwe. 
14. Ni migawo jewichidwe (chilepe). 

15. Ni misago jejalidwe mu ntungo wambone. 

16. Ni yakutandika yaofuofu yetandichidwe posepose. 


17. Ana ngakujiona ngamiya yajatite kagumbidwe? 





18. Ni liwunde yalyatite kanyakulidwe? 

19. Ni matumbi yagatite kasimichidwe? 

20. Ni litaka yalyatite katandichidwe? 

21. Basi kumbusyani, chisimu mmwejo ni nkukumbusya. 

22. Nganim'batu mmwe wakwakanganichisya wanganyao (chikulupi). 


23. Ikaweje jwatagalauche (kuleka masengo gambone) ni kufulu (kuleka 
Usilamu), 


24. Basi Allah tachinnagasya ni ilagasyo yekulungwa nnope. 
25. Chisimu Kukwetu pe ni kwakuujila kwao. 


26. Soni chisimu kuwalanjidwa kwao kuli Nowe. 








Sûrat 89. Al-Fajr 














S Sûrat 89. Al-Fajr 


Mulina lya Allah, Jwaukoto wejinji, 
Jwachanasa channope. 


1. Ngukulumbila kumasikusiku. 








2. Ni ilo likumi (yandanda yamwesi wa Mfungotatu).!"! 
3. Ni (indu yayili) yiwiliyiwili kwisa soni (yayili) chimochimo. 
4. Ni chilo ndema jachikuŵigula. 


5. Ana mu yalakweyi ngawa mwana kulumbila kwakwanila, kwa 
jwakwete lunda? 


6. Ana nganinyyiona yawatite Ambuje wenu kaape ipotesi wanya Adi? 

7. Wa ku Irama; achalewulewu mpela misaati? 

8. Wanganagumbidweje wane wanti chisawu wanganyao mu ilambo 
(ine)? 

9. Ni wanya Asamuda wawaliji nkusokola maganga pachiwata 
(chakuwilanjikwa Wadi Oura kuwa majumba gao)? 

10. Kwisa soni Firiauna nsyene ichili (yakulimbanganyichisya uchimwene 
wakwe)? 

11. Awala wana kusumbaga mpika mu ilambo (pakusakasya). 


12. Ni watupiye mwalakwemo kuwatanganya. 


[1] (89:2) Akusimulila Ibn Abbâs :#; yanti: Ntume #£ jwatite: “Pangali masengo 
gambone gagakutendekwaga m'mowa ganepe nikuwa gapenani kugapunda 
masengo gagakutendekwaga mu aga mowaga (mowa likumi gandanda ga mwesi wa 
Mfungotatu).” Maswahaba gawusyisye kuti: “Namuno Jihad?” Jwalakwe jwatite: 
“Namuno Jihad, ikaweje mundu jwakopweche nsyenejo ni chipanje chakwe kuli 
nkogoya (wa ku Jihad), ni nganijuwuja ni chilichose, (umi wakwe ni chipanje chakwe 
yosope imalile ku Jihadiko).” Swahih Al-Bukhârî, Hadith No. 926). 

13. Basi Ambuje wenu wapungulile wanganyao mitundu ja ilagasyo 
(yakupoteka nnope). 


14. Chisimu Ambuje wenu awele Wang'unulila (masengo ga wandu, 
mwanti chachalipila mwaakupanganyichisya). 


15. Sano mundu ndema jaakun'dinga Ambujegwe pakunchimbichisya 
ni kumpa chindimba, basi akasatiji: “Ambuje wangu anjimbichisye 
(ligongo une nijwakuwajilwa kupata yeleyi).” 


16. Nambo ndema jaakun'dinga pakunnandiyichisya lisiki lyakwe, 
akasatiji: “Ambuje wangu anjalwisye.” 


17. Ngwamba! Nambo kuti ngankwatendelaga yaukoto wanache wawina. 
18. Soni ngankuchisyanaga yaagaliisya masikini. 
19. Ni nkulyaga chipanje chamalekwa kalye kakutunduka. 


20. Ni nkuchinonyelaga soni chipanje kachinonyele kakupelenganya 
nnope. 


21. Ngawa (mwankutendelamo)! Ndema jalichisyajidwa litaka syajidwe- 
syajidwe! 

22. Ni kwika Ambuje wenu (Allah kukwiilanya magambo), Achimalaika 
ali ndandanda! 


23. Ni kwikanajo lyele lisikulyo Jahannama! Lyele lisikulyo mundu 
tachikumbuchila (yawapanganyisye), nambo ana kuchinkamuchisya 
chichi kwele kumbuchilako? 


24. Tachiti (pakuligamba): “Nkongwene! Bola ngalongosye (yambone 
yakungamuchisya) pa umi wangu (walelo uno).” 


25. Mwanti palyele lisikuli, pangali jwampaka apeleche ilagasyo 
mwatachipelechela (Allah). 


26. Soni pangali jwampaka atawe mwatachitawila (Jwalakwe). 


27. E mmwe antima wakutulala! 

Juzu 30 
28. Wujilani kwa Ambuje wenu n'di wakusengwa ni kunonyeledwa. 

29. Jinjilani mwikuga lya achikapolo Wangu. 

30. Soni jinjilani ku Mbepo Jangu. 








Surat 90. Al-Balad Juzu 30 


S] Sûrat 90. Al-Balad gs 


Mulina lya Allah, Jwaukoto wejinji, 
Jwachanasa channope. 




















1. Nguulumbila awu musi (wa Maaka). 


2. Soni mmwe (Muhammadi £) tinchiwa wakundisyidwa (kuputa 
ngondo) mu wele musiwu. 


3. Ni ngullumbila soni nangolo ni uwelesi wajuweleche. 
4. Chisimu pamasile patun'gumbile mundu m’matabu. 
5. Ana juganichisya yanti pangali wampaka ankombole (kumpa ilagasyo)? 


6. Jukuwecheta (mwakutwanga kuti): “Njonasile yipanje yejinji (kuti 
Usilamu usilale).” 


7. Ana juganichisya kuti pangali waakun'bona? 
8. Ana nganitun'gumbila meso gawili (gajukulolela)? 
9. Ni lulimi kwisa soni ngomo siwili (syajukuwechetela)? 


10. Ni tun'jongolele matala gawili (lyambone ni lyakusakala, kuti 
jusagule lyajukusaka). 


11. Ana pakwete pajujesile litala lyamwitumbi (lyalikam’bikasye ku 
Mbepo)? 


12. Ana ni chichi champaka chimmanyisye ya litala Lyamwitumbi? 


13. (Litala lyamwitumbi nimasengo gambone nambo gakunonopa, mpela): 
gopola kapolo.!"! 


[1] (90:13) Akusimulila Abû Hurairah :#; yanti: Ntume ££ jwatite: “Mundu jwalijose 
jwagopwele kapolo jwachisilamu, Allah tachin'jokola (nkugopola kapolojo) ku Moto 
(wa Jahannama), chiwalo chilichose cha jwalakwejo ligongo lya chiwalo chilichose 
cha kapolo jwaŵan’gopwele jula.” (Swahih Al-Bukhârî, Hadith No. 2381). 

Aji Hadisiji jigumbalichisya ukoto wagopola kapolo, mpela mwajiwechetele Aya 

14. Kapena kupeleka yakulya palisiku lyasala. 
15. (Kumpa) jwawina jwapaulongo. 
16. Kapena masikini jwaluwunduwundupe (ligongo lyakulaga nnope). 


17. Soni nikuwa (nkutola yakulyajo) jumpepe mwa awala waakulupilile, 
ni kulimbikasyanaga ya kupilila soni ni kulimbikasyanaga ya 
kutendelana chanasa. 

18. Wanganyao niwandu wakun'dyo (wali wambone). 

19. Nambo wandu waagakaaniile ma Aya Getu wanganyao niwandu 
wakunchiji (wali wakusakala). 


20. Kwawanganyao kuchiwa kwana Moto Wakuunichila ni kutika 
(wangali pakopochela). 





ja (90:13). Ayi ikulosya kuti Usilamu ni wawayiche kukumasya ukapolo wamundu 
kwa mundu n'jakwe, nambo kuti mundu juwe kapolo jwa Allah pe basi. Sano 
jwaakwaaputa ngondo Asilamu pakusaka kumasya Usilamuo, jwele komboleka 
kunkamula nikuwa kapolo jwetu, ligongo jukanile kuwa kapolo jwa Allah. 





Surat 91. Ash-Shams Juzu 30 




















Mulina lya Allah, Jwaukoto wejinji, 
Jwachanasa channope. 


1. Ngulilumbila Iyuwa ni lilanguka lyakwe. 

2. Ni mwesi ndema jaukulikuya (Iyuwalyo). 

3. Ni muusi ndema jaukulilosya palangulangu. 

4. Ni chilo ndema jachikuliunichila (kuti likaoneka). 


5. Kwisa soni liwunde ni Juwalitawile (mwakulitalichisya). 





6. Ni litaka ni Juwalitandiche (mwakulijaasasya). 

7. Kwisa soni ntima ni Juwaukolosisye. 

8. Basi ni jwaumanyisye yakusakala yakwe ni yambone yakwe. 

9. Pamasile paapundile jwauswejesye (ntima wakwe). 

10. Soni pamasile papelelwe jwautwinyichisye (ntima wakwe mu sambi). 
11. Waakaaniile wanya Asamudu ligongo lyakusumba mpika kwao. 

12. Ndema jajwalipeleche jwakusakalilwa jwao (kuulaga ngamiya). 


13. Basi Ntenga jwa Allah (Swaleh) wasalile kuti: “(Aji ni) ngamiya ja 
Allah, sano ngasin'jikanyaga kumwa mesi (palisiku lyakwe). 


14. Nambo wankaaniile nikujiulaga; basi Ambuje wao wajonasile ligongo 
lya chilewi chao; niwalandenye pachonasikocho. 


15. Soni jwangajogopa yakuichisya yakwe. 

ea Sûrat 92. Al-Lail gs 


Mulina lya Allah, Jwaukoto wejinji, 
Jwachanasa channope. 











1. Nguchilumbila chilo ndema jachikuunichila (chilichose ni chipi 
chakwe). 


2. Ni muusi ndema jakukulanguka. 
3. Ni Ajula (Allah) Jwagumbile chachilume ni chachikongwe. 
4. Chisimu itendo yenu iwele yakulekangana-lekangana. 


5. Sano mundu jwaakutola (petala lya Allah) ni kuwa niwoga 
(wakun'jogopa Jwalakwe). 


6. Ni kulupilila yambone nnope (yatakalipidwe ligongo lyakutola). 


7. Basi chitun'jepepachisye litala lyakwalukangana (lyakutendela 
yambone). 


8. Nambo mundu jwachatende ubayili ni kuliona kusichila. 
9. Ni kanila yambone nnope (yaakajiile kuipata akatole). 
10. Basi chitun'jepepachisye litala lyausito (lyakutendela yakusakala). 


11. Soni ngasichija kunkamuchisya chipanje chakwe ndema jagwila (ku 
Moto). 


12. Chisimu Kukwetu nikwachili chongolo. 

13. Soni chisimu Uwwe ni twachinsyene Akhera ni Duniya. 
14. Basi nguntetela ya Moto waukolela (mwamachili). 

15. Ngaaja kuwujinjila ikaweje jwakusakalilwa nnope. 


16. Ajula jwaakuwa nkukanila ni kusyulula. 

17. Ni takawambasyidwe nao mundu jwawoga kusyene (wakun'jogopa 
Allah). 


18. Ajula jwaakutola chipanje chakwe pakuliswejesya. 


19. Soni pangali kwa jwalakwe jwalijose jwawantendele yaukoto 
yaikuwa ili nkuusyidwa. 


20. Ikaweje (jukutola) pakusachilila Ngope ja M’mbujeegwe (Allah) 
Jwapenani kusyene (kuti jukajione ku Akhera). 


21. Ni juchija kusengwa. 

S Sûrat 93. Adh-Dhuhâ gs 


Mulina lya Allah, Jwaukoto wejinji, 
Jwachanasa channope. 














1. Nguulumbila nsana. 
2. Ni chilo ndema jachikutulala. 


3. Ngananneka Ambuje wenu (mmwe Muhammadi %%) soni 
nganam'benga. 


4. Soni chisimu umi wambesi uwele wambone nnope kukwenu kupunda 
wandanda. 


5. Soni tachija kumpa Ambuje wenu (yambone) ni tinchisengwa. 
6. Ana nganansimana n'di wawina nikumpa liwuto lyambone? 


7. Soni ni wansimene n'di wangachimanya chongoko (jajili Our'an ni 
malamusi ga Dini) nikun'jongola? 


8. Ni wansimene soni n'di wakulaga nikunsichilisya? 
9. Sano mwanache jwawina basi ngasimunchima. 
10. Nombe soni jwakuwenda basi ngasimunkalipila. 


11. Soni chindimba cha Ambuje wenu (Allah) basi chisimbani 
(pakutogolela ni kutenda yambone). 








Surat 94. Ash-Sharh 781 


Juzu 30 


S Sûrat 94. Ash-Sharh gs 


Mulina lya Allah, Jwaukoto wejinji, 
Jwachanasa channope. 




















1. Ana nganitunsapangulila (mmwe Muhammadi %%) chidali chenu 
(pakumpa utume)? 


2. Ni tuntuusile nsigo wenu (wausito wa kalungusye ka utenga, 
pakun’jepepachisya kalungusye kakwe), 


3. Awula (nsigo wakwe) wawalumbisye n'gongo wenu? 
4. Ni tunnyakuliile kusaalidwa kwenu? 

5. Basi chisimu pakuli kunonopa pana kwepepala. 

6. Chisimu pakuli kunonopa pana kwepepala. 


7. Sano pati mmalisyisye (masengo genu), basi limbichilani (kutenda 
ibada). 


8. Soni kwa Ambuje wenu pe (Allah) basi sachililani (ukoto Wakwe). 

S Sûrat 95. At-Tîn g5 


Mulina lya Allah, Jwaukoto wejinji, 
Jwachanasa channope. 














1. Nguulumbila nkuju ni nzaituni. 
2. Ni litumbi lya Sinai. 
3. Kwisa soni awu nsinda (wa Maaka) wantunjelele. 


4. Chisimu pamasile patun'gumbile mundu mu kagumbidwe kambone 
nnope. 


5. Kaneka nitukum'busyaaga kuwa jwapasi kwapunda wapasi wosope 
(pa uchekulu wakulepela nao kutenda yambone). 


6. Ikaweje wandu waakulupilile ni kutendaga yambone (ali 
wachilimbanganile), basi akwete kupata wanganyao malipilo 
gangamala. 


7. Ana panyuma (pa kuimanya yele) nichichi chikuntendekasya kanila ya 
malipilo (ga pa Kiyama)? 


8. Ana Allah nganawa Nkwiilanya chenene (magambo) kwapunda 
akwiilanya wosope?! 

S Sûrat 96. Al-“Alaq 


Mulina lya Allah, Jwaukoto wejinji, 
Jwachanasa channope. 











1. Soomani mu lina lya Ambuje wenu (Allah) waagumbile. 

2. Agumbile mundu kuumila mu chipande chamyasi jekamatane. 
3. Soomani! Soni Ambuje wenu ni Wantuka kusyene. 

4. Awala waajiganyisye (kulemba) ni chakulembela. 

5. An'jiganyisye mundu yawalekaga ngaimanya. 


6. Yakuona! Chisimu mundu akuwaga jwakusumba mpika 
kulikwesya). 


7. Ligongo lyakuliona kusichila. 

8. Chisimu kwa Ambuje wenu pe (Allah) ni kwakuujila. 

9. Ana mum'bweni ajula jwaakuwa nkunkaanya, 

10. Kapolo (jwa Allah) ndema jajukusaka kuswali? 

11. Ana nkuyiona uli najuwaga (Muhammadi ££) juli pachongoko? 
12. Kapena jukulamula ya woga (wakun'jogopa Allah)? 

13. Nambi nkuyiona uli nawaga (Abujahalio) akukanila ni kusyulula? 
14. Ana ngaakumanyilila yanti Allah akwaona (yaakutenda)? 


15. Ngwamba! Chisimu naga ngaakuleka, chiitwawuta umbo syapewuwo 
(pakwaponya ku Moto). 


16. Liwuwo lyakwe lyaunami soni lyakulemwa. 
17. Basi waawilanje wandu wakwe (kuti ankamuchisye). 


18. Nowe chitwawilanje Azabaniya (asilikali wa ku Moto). 

19. Ngwamba! Mmwe ngasimunkunda jwalakwejo, nambo nsujuduji 
(kuswali) ni n'diwandichisyeje (kwa Allah). 


SJG 








Surat 97. Al-Oadr Juzu 30 











S Sûrat 97. Al-Qadr gs 


Mulina lya Allah, Jwaukoto wejinji, 
Jwachanasa channope. 











1. Chisimu Uwwe tujitulwisye jalakwe (Qur'aniji) m'Chilo 
Chakuchimbichika. 

2. Ana ni chichi champaka chimmanyisye ya Chilo Chakuchimbichika? 

3. Chilo Chakuchimbichikachi chiwele chambone nnope kupunda myesi 
jakwana sausande (1000). 


4. Achimalaika akasatulukaga pamo ni Nsimu (Jibulilu) mu Chele 
(Chilochi) kwa lisosa lya M’mbuje gwao, kwisa kulondesya chindu 
chilichose (pakuchiwika mu mpango wakwe). 


5. Ntunjelele-tunjelelepe! Chele Chilocho, mpaka kumasikusiku.”! 





[1] (97:3) Myesi sausande ikwana yaka 83 ni myesi 4. 


[2] (97:4) “Mu chele (chilochi) chikasawichidwaga m’mangwakwe chindu chilichose 
chalunda lwakusokoka.” (44:4) Ichindu yalunda lwakusokoka yakwe mpela: 
kupagwa kwa wandu kwisa soni iwumbe yakulekanganalekangana, kuwa kwao, 
kupedwa malisiki, kupedwa makungu ni ine yosope yakwapata achiiwumbe mu 
chaka chosope chachikwika, mpela muwapanjiile Allah kalakala. 

[3] (97:5) Akusimulila Aishah #% yanti: Ntenga jwa Allah 4§ jwatite: “N’jisosejesoseje 
Lailatul Oadr mu ilo ya chiwalanjilo changakomboleka gawa ni 2 ni ngasigala 
kakusigala (mpela ilo ya 21, 23, 25, 27 ni 29), mu ilo likumi yambesi yamwesi wa 
Ramadhan.” (Swahih Al-Bukhari, Hadith No. 1913. 

S] Sûrat 98. Al-Bayyinah 














1. 


Mulina lya Allah, Jwaukoto wejinji, 
Jwachanasa channope. 


Wandu achimakafili kutandila achinsyene chitabu (Ayuda ni 
Akilisito) kwisa soni wakuwanganya (Allah ni isanamu), nganawa 
alekangene (ni ukafili wao) kwikanila ndema ja chayichilile chilosyo 
chakuonechela palangulangu. 


2. (Jwali) Ntenga (Muhammadi ££) jwakuumila kwa Allah jwaakusooma 


(Qur’an jajili mu) ikalakala yakuswejesyedwa. 


3. Mwalakwemo mwana malamusi gagoloka. 


4. 


Soni nganawa atindene wandu wanakupedwaga chitabu (Ayuda 
ni Akilisito yakunkuya Ntume jwambesi £#£), ikaweje panyuma 
pakwayichilila chilosyo chakuonechela palangulangu (jwali 
Muhammadi ¥§ ni Qur’an). 


Ni nganalamulidwa ikaŵeje yanti an'galagatileje Allah 
mwakunswejechesya dini Jakwe pakupendechela ku Uujika Wakwe 
(nikutalikangana nayo isanamu), nikuti ajimicheje Swala mwakolosya 
ni kutolaga Zaka, soni jalakwejo ni dini jagoloka. 


. Chisimu wandu waakanile (dini ja Usilamu); kutandila achinsyene 


chitabu (Ayuda ni Akilisito) kwisa soni wakuwanganya (Allah ni 
isanamu), chakae m'moto wa Jahannama, chakawe wandamo 
mwalakwemo. Wanganyao ni iwumbe yakusakala nnope.!" 


. Chisimu wandu waakulupilile nikutendaga yambone, wanganyao ni 


iwumbe yambone nnope. 


. Malipilo gao kwa Ambuje wao chigakawe Matimbe Gandamo 


gasikujilima cha pasi pakwe sulo. Chakawe wandamo mwalakwemo 


[1] (98:6) Nnole chilaaki cha Aya ja (3:85), nambo soni Aya ja (4:47) ni chilaaki chakwe. 





Sûrat 98. Al-Bayyinah TT Juzu 30 


kwa yaka ni yaka. Allah tachanonyela (pakwapochela masengo gao 
gambone), nombe nao tachinonyelwa Najo (pamalipilo gataachaapa). 
Yalakweyo ni yamundu jwatan'jogope M'mbujeegwe (Allah). 








Surat 99. Az-Zalzalah TRE Juzu 30 











S Sûrat 99. Az-Zalzalah gs 


Mulina lya Allah, Jwaukoto wejinji, 
Jwachanasa channope. 











1. Pandema jalichitenganyika litaka nichisikinya chakwe chamachili. 


2. Ni kwisa koposya litaka misigo jakwe jausito (ichindu yayaliji nkati 
mwakwe, mpela malilo ni mitapo jambiya). 


3. Ni kwisa kuwecheta mundu (mwawoga soni mwakusimonga kuti): 
“Litite uli (litaka, ana Kiyama jiyiche?)” 

4. Lyele lisikulyo (litaka) lichiwecheta abali syakwe syosope (sya indu 
yayatendekwele pachanya pakwe yambone kapena yakusakala). 


5. Ligongo lyanti Ambuje wenu tachililamula lyalakwelyo (kuti 
liwechete). 


6. Lyele lisikulyo wandu tachipwilingana ali m'mikutula jakulekangana- 
lekangana kuti akaalosye masengo gao. 


7. Basi jwatapanganye chambone chausito wanti chisawu lunyilili, tachija 
kuchiona. 


8. Nombe soni jwatapanganye chakusakala chausito wanti chisawu 
lunyilili, tachija kuchiona. 








Sûrat 100. Al-“Adiyat Juzu 30 




















Mulina lya Allah, Jwaukoto wejinji, 
Jwachanasa channope. 


. Ngusilumbila hachi syasikuwutuka sili nkupumasika. 


. Ni syasikoposya moto mu ikotwa mwakwe (pakuwutuka m’maganga). 


. Ni syasikwagungumuchila amagongo kumasikusiku. 


. Nikututumya palakwepo luwundu lwejinji. 





. Nikulijinjilila palakwepo likuga (lya amagongo). 


. Chisimu mundu kwa Ambujegwe (Allah) juwele jwakanila (ukoto 
waakumpa). 


. Soni chisimu jwalakwe jukuwichila umboni pa yalakweyo (kupitila 
mu itendo yakwe). 


Soni chisimu jwalakwe pakuchinonyela chipanje juwele 
jwakupelenganya nnope. 
9. Ana ngajukumanyilila pandema jaichikoposyedwa yaili m’malembe? 


10. Nikwisa kwilochesya papaswela yaili m” mitima? 


11. Chisimu lyele lisikulyo M’mbuje gwao (Allah) tachamanya abali 
syosope (syakwamba yawapanganyaga wanganyao). 

S] Sûrat 101. Al-Qâriʻah 


Mulina lya Allah, Jwaukoto wejinji, 
Jwachanasa channope. 














1. Chagunda ntima (Kiyama). 
2. Ana chagunda ntima nichichi? 
3. Ana ni chichi champaka chimmanyisye ya chagunda ntima? 


4. Lyele ni lisiku (lya Kiyama) lyachachiwa wandu (sakalaalii!) mpela 
mapuluputwa gakusapalala. 


. Nombe matumbi gachiwa (nkuwululuka) mpela litonji lyetyosye 
mbele. 


. Sano mundu jwachiukasitope n'diingo wakwe (wa yambone, 
nikwepepala yakusakala).!"! 


7. Basi jwalakwejo takawe mu ndamo jakusengwasya. 


8. Nambo mundu jwachiukajepepale n'dingo wakwe (wa yambone, ni 
kusitopa yakusakala). 


9. Basi liuto lyakwe ni ku Hawiya. 
10. Ana ni chichi champaka chimmanyisye ya jele (Hawiya)? 


11. Wele ni Moto Wakoocha nnope. 





[1] (101:6) Nnole Âya ja (7:8) ni chilaaki chakwe. 





Surat 102. At-Takathur Juzu 30 


5 Sûrat 102. At-Takâthur gs 


Mulina lya Allah, Jwaukoto wejinji, 
Jwachanasa channope. 




















1. Kumpele chipaka kusonganganya (ya duniya mwampikisano kuleka 
ganisya ya Akhera). 


2. Mpaka nkwikanila kwaula ku malembe (n'di m'bwile). 
3. Ngwamba! Chinchiika kumanyilila. 
4. Soni ngwamba! Chinchiika kumanyilila. 


5. Ngwamba! Ingawe mwamanyililaga umanyilisi usyesyene (nga 


6. Chisimu chene chinkauone Moto Waukali. 
7. Soni chinkauone kusyene ni liso Ilyakusimichisya. 


8. Soni lyele lisikulyo tinkawusyidwe kusyene ya chindimba (chawampele 
pa duniya).!! 


[1] (102:8) Akusimulila Abû Hurairah #%} yanti: Ntenga jwa Allah #£ jwakopweche 
muusi winewakwe kapena chilo chinechakwe. Jujile sayi! Jwaweni Abu Bakr 
ni ‘Umar #%, ni jwatite: “Ana chinkopwesye chichi m’majumba mwenu ajino 
ndawijino?” Wanganyao watite: “Jitukopwesye sala mmwe Ntenga jwa Allah.” 
Jwalakwe ni jwatite: “None jwakwe, ngunnumbila Ajula jwawuli ntima wangu 
mu nkono mwakwe! Chingopwesye chichocho chachinkopwesye jenumanja. 
Wigulani.” Basi wanganyao ni wawigwile pamo ni jwalakwe ni wajile kwika kwa 
mundu jumpepe mwa Ansar, nambo nganansimana panyumba pakwe (wagambile 
kwasimana wankwakwepe). Sano wammasyeto paŵam’bweni Ntumejo #£ watite: 
“Kalibu, twapochele.” Ntenga jwa Allah #£ ni waawusyisye kuti: “Chenono ali 
kwapi?” Wammasyeto watite: “Apite kukutusosela mesi.” Kupita kandawi panandi; 
jwakopochele Ansar jula, ni jwannolite Ntenga jwa Allah #£ kwisa soni achimijakwe 
wawili wala, ni jwatite: “Lumbili losope lwene alapikwe Allah! Pangali jwaapochele 
achalendo wakuchimbichika nnope lelo kumbunda une.” Kaneka jwajile kujigala 
chikole chatende, mwalakwemo mwaliji mwana tende jwam'bisi, jwine jwan’jiwu 
panandi, kwisa soni jwine jwan’jiwu nnope, ni jwakalibuchisye wanganyao. Kaneka 
jwajigele chipula (kuti wasikitile wanganyao ngondolo). Ntenga jwa Allah %5 





Surat 103. Al-‘Aswir 














S Sûrat 103. Al-‘Aswir 


Mulina lya Allah, Jwaukoto wejinji, 
Jwachanasa channope. 








1. Ngujilumbila ndawi. 
2. Chisimu chene mundu ali nchasiko (ni kupelelwa). 


3. Ikaweje awala waakulupilile ni kutendaga yambone, ni kulimbisyanaga 
ya (kuya ichindu) yakuona, ni kulimbisyanaga soni yakupilila. 





nijwatite: “Mbolembole! Nkasikita ngondolo jakujikamaga nkaka.” Basi mundu jula 
ni jwasikite ngondolo, (nikulinganya yakulya kuumila mu nyama jakwe). Achalendo 
wala ni walile nyama jangondolojo pampepe ni tende jula, kaneka nikumwela mesi. 
Ndema jawajikwite ni kumala njota, Ntenga jwa Allah #£ jwatite pakwasalila Abu 
Bakr ni ‘Umar 4%: “Ngunnumbila Ajula jwawuli ntima wangu mu nkono mwakwe! 
Tinchiwusyidwa ya achi chindimbachi lisiku lya Kiyama. Sala jinkopwesye 
m’majumba mwenu, ni nganim'buja, mpaka chimpatile achi chindimbachi.” (Swahih 
Muslim, Hadith No. 2038). 





Stirat 104. Al-Humazah 793 














S Sûrat 104. Al-Humazah 








Mulina lya Allah, Jwaukoto wejinji, 
Jwachanasa channope. 


1. Ipotesi ni yakwe jwalijose jwakwasogoda ni kwachembulusya wandu 
mwakwamumunya. 


2. Ajula jwaachisonganganyisye chipanje nikuchiwalanjilaga (ndema ni 
katema). 


3. Akuganichisya kuti chipanje chakwecho chichintendekasye kuwa 
jwandamo! 


4. Ngwamba! Chisimu chene takaponyedwe ku Hutwama. 
5. Ana ni chichi champaka chimmanyisye ya Hutwama? 


6. Wele ni Moto wa Allah wachikolelele (wakuteketulanya chilichose 
chakuponyedwamo). 


7. Awula wachiuwa nkukwelela ku mitima. 


8. Chisimu walakweo uchaunichila ni kwaakutika wanganyao 
(kwakusowa pakopochela). 


9. (Chachiwa) m'makongwa getandaliche chanchilewu (mwanti 
ngasakombola kupuluputa). 








Surat 105. Al-Fîl Juzu 30 


S Sûrat 105. Al-Fil g5 


Mulina lya Allah, Jwaukoto wejinji, 
Jwachanasa channope. 




















1. Ana nganinyyiona yawatite Ambuje wenu (Allah) pakwajonanga 
achinsyene ndembo (wawayikaga kugumula Likaaba)? 


2. Ana nganagatenda malindi gao kuwa gakusokonechela? 
3. Ni watumichisye wanganyao ijuni mikutula-mikutula. 


4. Yaliji nkwaasoma ni maganga gelongo lyejoche (ni moto wa ku 
Jahannama). 


5. Niwatesile kuwa mpela masapi gagalilidwe (ni inyama ni 
kulukulidwa).!"! 


[1] (105:5) Aji Suraji jikusimulila abali ja asilikali wawakwesile ndembo wa kuugumula 
Likaaba ku Maaka. Yeleyi yatendekwe chaka chajwapali Ntume Muhammadi ¥%§. 
Abrahah Al-Ashram waliji nkulolela upande wa ku Yemen m'malo mwa 


nchimwene jwa ku Ethiopia (ligongo Yemene gele moŵago jaliji upande umpepe 
wa uchimwene wa ku Ethiopia). Abrahah jwaganisyisye yakutawa nyumba ku 
Swan‘a (nsinda wekulungwa wa Yemen) jakulandana ni Likaaba lya ku Maaka, ni 
kwawilanga wandu kuti ajawuleje kwalakweko kukutenda Hija m’malo mwa ku 
Likaaba lya ku Maaka. Yeleyi jwatendelaga kuti agalawusye malonda ni yambone 
ine yayatendekwelaga ku Maaka kuti sano ikatendekweleje ku Yemen. Jwalakwe 
jwasipeleche nganisyo syakwesi kwa nchimwene jwa ku Ethiopia, basi jwalakwe 
ni jwasijitichisye. Kaneka nyumba jila jatawidwe, ni wajipele lina lyakuti: Al- 
Oullais, ni paliji pangali chalichi chakulandana nacho pa jele ndemajo. Kaneka 
mundu jwa lukosyo lya Ouraish jwakutyochela ku Maaka jwachiweni chalichi 
chila, ni champikasyisye ntima, kaneka ni jwasakachisyemo, ni kupakasya soni 
matope mmapupa mwakwe, ni jwapite kumangwakwe. Abrahah Al-Ashram 
pajwayiweni yalakweyo, jwalepele kuukamula ntima wakwe, ni jwakusenye 
asilikali kuti akawupute ngondo nsinda wa Maaka, ni kuja kugumula Likaaba. 
Jwalakwe jwakwete mu wele asilikalio, ndembo syakwana likumi kwisa sitatu. 
Mwa syalakwesyo, japali ndembo jekulungwa nnope jajawilanjikwaga kuti 
Mah’mûd. Wele asilikaliwa wawigwile wa ku Maaka. Pangali lukosyo lulilose 





Surat 105. Al-Fîl Juzu 30 


lwa warabu lwalwalimbanaga nao pakwakanya kuti akajawula ku Maakako, 
ikaweje waluwulagaga, mpaka wajile kuwandichila ku Maaka. Sano kwele 
ni kwapali kuwechetana sikati ja Abrahah ni nchimwene jwa pa Maaka (Abdul 
Muttwalib, angangagwe Ntume £#£). Mbesi jakwe wapikanganene yanti: Abrahah 
awusye ngamiya sya Abdul Muttwalib sya wajigele, ni aganisye Abrahao asyene 
yachatende nalyo Likaaba. Abdul Muttwalib walamwile wandu wakwe yakusama 
mu nsindamo, ni kuja kwela m’matumbi pampepe ni achimmasyeto wao kwisa 
soni wanache, kogopela ita kwapata nao ipotesi yampaka yapate asilikali wayiche 
kukuwuputa ngondo nsinda wa Maaka. Kaneka asilikali wala walungeme ku 
Maaka mpaka wayiche pa chiwata chakuwilanjikwa Muhassir. Sano asilikali ali 
nkuwandichila kuujinjila nsinda wa Maaka, ali pa chilikati pa chiwatacho, ajile 
sayi; wagambile kuiona ijuni yayaliji nkwikangana mikutula-mikutula, yayaliji 
nkwaponya tumagaga twakulilapo kupunda songolo sya nkuya. Nganikan’gwilaga 
kagangako nsilikali jwalijose ikaweje kapwelembwesulaga chilu chakwe ni 
chakatikagakatikaga. Basi wanganyao ni wajonasiche kwakogoya. Sano Abrahah 
Al-Ashram ni watilaga mwanja wa kumangwao aku chilu chao chinankukatika 
panandipanandi, mpaka wajile kwika ku Yemen. Pawagambile kwasalila wandu 
yayatendekwe ku Maaka, basi papopo nombenao wawile. 

Aku ni kupunda kwa Allah kwa wapele wandu wa pa Maaka, nambo soni 
chikulupusyo cha kujikulupusya nyumba Jakwe ja Likaaba. (Nnole mu Tafsir ja 
Ibn Kathir, pa jele Suraji). 





Sûrat 106. Quraish 796 


S] Sûrat 106. Quraish 


Mulina lya Allah, Jwaukoto wejinji, 
Jwachanasa channope. 




















1. (Wajonasile achinsyene ndembo) kuti ajendelechele Makuraishi. 


2. Panyendele jao jamaulendo ga chuku (kuja ku Yemeni) ni chawu (kuja 
ku Shami kumalonda mwantunjelele). 


3. Basi an'galagatileje M'mbuje jwa aji Nyumba (ja Likaaba). 
4. Ajula jwawapele yakulya ligongo lyasala, ni kwawambasya ku woga. 


IE 








Surat 107. Al-Mâ‘ûn 


S] Sûrat 107. Al-Mâʻûn 


Mulina lya Allah, Jwaukoto wejinji, 
Jwachanasa channope. 




















1. Ana mum'bweni ajula jwaakukanila ya malipilo (ga pa Kiyama)? 
2. Basi jwele ni ajula jwaakuntutanga mwanache jwawina.!"! 

3. Soni jwangachisya yagaliisya masikini.” 

4. Basi ipotesi niyao wandu wakuswaliji. 

5. Awala wanya waakuwa ali nkusikwanjila swala syao. 

6. Awala wanya waakuwa ali nkutenda ndola. 


7. Ni akuwa soni ali nkukanya yaakamuchisya (pannango, mpela liwago, 
chipula, lituli ni yine). 





[1] (107:2) Akusimulila Sahl bin Sa'd :#; yanti: Ntenga jwa Allah #£ jwatite: “Une ni 
nkuchengeta mwanache jwawina, tuchiwa ku Mbepo mpela ayi iwiliyi.” Jwagundenye 
yala iwili; chilanjililo ni chaasikati. (Swahîh Al- Bukhârî, Hadith No. 5659). 


[2] (107:3) Akusimulila Abû Hurairah :#; yanti: Ntume &%% jwatite: “Mundu 
jwaakulichengeta liwuli, kwisa soni masikini, ali nti chisawu jwakumenyana ngondo 
petala lya Allah, kapena jwaakwima chilo kuswali, muusi ni kutawaga swaumu.” 
(Swahîh Al-Bukhârî, Hadith No. 5038). 





Surat 108. Al-Kauthar Juzu 30 


S Sûrat 108. Al-Kauthar gs 


Mulina lya Allah, Jwaukoto wejinji, 
Jwachanasa channope. 




















1. Chisimu Uwwe tumpele (mmwe Muhammadi #£) Kauthara (lusulo 
lwa ku Mbepo).!!! 

2. Basi mwaswalilani Ambuje wenu (Allah) nikusikita (inyama yakur’ bani 
yakupelechela mbepesi Kukwakwe ngaŵaga kwa akumasoka). 

3. Chisimu jwaakum'benga mmwejo ni jwali jwakatika (upile wakwe ni 
kusalidwa kwakwe). 





[1] (108:1) Akusimulila Anas #% yanti: Pandema jajwakwesyedwe Ntume %% ku 
mawunde (chilo cha Al-Mi‘râj, pajwawusilepo) jwatite: “Naaluyiche lusulo (ku 
Mbepo), munjengwe syakwe sinasiwili mwaliji mwantawe matenti ga ngalekale 
syansiimbo. Basi natite (pakum'busya Jibulilu): “Ana chelechi nichichi E mmwe 
Jibulilu?” Jwalakwe jwatite: “Jalakweji ni Al-Kauthar.” (Swahih Al-Bukhârî, Hadith 


No. 4680). 





Surat 109. Al-Kâfirûn 799 Juzu 30 











S Sûrat 109. Al-Kâfirûn gs 


Mulina lya Allah, Jwaukoto wejinji, 
Jwachanasa channope. 











1. Jilani: “E jenumanja achimakafili!” 
2. “Ngangalagatila chinkuchigalagatila (kunneka Allah).” 


3. “Nombe wanganyammwe nganim'ba mun'galagatile (Allah) 
jwangun'galagatila (kutendaga n'di mu ukafili pemo).” 


4. “Nombe une soni nganimba nachigalagatile cham'bele n'di 
nkuchigalagatila wanganyammwe.” 


5. “Nombe wanganyammwe nganim'ba mun'galagatile (Allah) 
jwangun'galagatila (kutendaga n'di mu ukafili pemo).” 


6. “Jenumanja nkwete dini jenu (jagalagatila isanamu) une none ngwete 


dini jangu (jakun' galagatila Allah).” 
SA 








Sûrat 110. An-Nasr 800 


Juzu 30 


S] Sûrat 110. An-Nasr gs 


Mulina lya Allah, Jwaukoto wejinji, 
Jwachanasa channope. 




















. Ndema jachiyiche chikulupusyo cha Allah ni kuwugula (Maaka kuŵa 
m’makono mwa Asilamu). 


. Ni kwaona mmwejo wandu ali nkwinjila mu dini ja Allah mikutula- 
mikutula. 


. Basi (jele ndemajo) luswejesyani lumbili Iwa Ambuje wenu, ni 
kwawenda chikululuko. Chisimu Walakweo awele Wakupochela 
nnope toba. 








Surat 111. Al-Masad Juzu 30 











S] Sûrat 111. Al-Masad gs 


Mulina lya Allah, Jwaukoto wejinji, 
Jwachanasa channope. 











1.Gajonasichemakono ganagawili ga Abu Lahabi, nombenaoajonasiche.!" 


2. Ngaija kwakamuchisya ipanje yao atamuno yawapanganyisye (mpela 
wanache wawaweleche). 


3. Takajinjile ku Moto waukwete malamba (gakulapuka). 

4. Niwankwao wakwe wawaliji nkutwichila sasu (syamiwa nikuntejelaga 
Muhammadi #£ mwakupita). 

5. Nnukosi mwao (wele wakongweo) chimukawe mwana litondolo 
Iyamiwamiwa (lyakwalagachisya nalyo). 





[1] (111:1) Akusimulila Ibn Abbâs :, yanti: Ndema jajatulwiche aji Ayaji: “Ni 
mwatetelani walukosyo lwenu wali wakuwandichila.” (26:214). Jwakopweche 
Ntenga jwa Allah #£ mpakana jwajile kwela petumbi lya As-Swafa, ni jwagumisile 
kuti: “YA Swabâhâh (kundawi kwangune)!” Wandu wawusyisye kuti: “Nduni 
jwele?” Basi niwasongangene kukwakwe. Jwalakwe jwatite: “Ana nkuiona uli 
naga ndili nansalile kuti, asilikali wakwele pa mahachi akukopochela kuumila awu 
upande wetumbi, mpaka mungulupile?” Wanganyao watite: “Nganitumpikaneje n'di 
nkutusalila yaunami.” Jwalakwe jwatite: “Une ni nkuntetela jwenu jwakuonechela, 
jwakuntetela ya ilagasyo yayikwisa munyumamu (naga nnyosye utenga wangu).” 
Abti Lahab watite: “Chonasiko nichenu! Ana ayi niyantusonganganyichisye?” 
Kaneka Abû Lahab niwatyosile pamalopo. Basi ni jatulwiche Sûrat Al-Masad 
“Gajonasiche makono ganagawili ga Abu Lahabi, nombe nao ajonasiche.” (111:1). 
(Swahih Al-Bukhârî, Hadith No. 4687). 





Surat 112. Al-Ikhlasw Juzu 30 


S Sûrat 112. Al-Ikhlasw 


Mulina lya Allah, Jwaukoto wejinji, 
Jwachanasa channope. 




















1. Jilani: “Jwalakwe ni Allah Jumpepe.”!! 
2. “Allah pe ni jwakun'jegama.” 
3. “Nganaweleka soni nganawelechedwa.” 


4. “Soni nganakola jwakulanda najo ata jumo.”P! 





[1] (112:1) Akusimulila Muʻâdh bin Jabal :#; yanti: Une jwangwesyisye Ntume 
$% munyuma pa mbunda jakuwilanjikwa “Ufair, basi ni jwambusyisye kuti: “E 
mmwe Mu'adh! Ana nkumanyilila yakuwajilwa achikapolo kuntendela Allah, 
ni yakuwajilwa Allah kwatendela achikapolo Wakwe?” Une natite: “Allah ni 
Ntenga Jwakwe ni waakumanyilila chenene.” Jwalakwe jwatite: “Yakuŵajilwa 
achikapolo kuntendela Allah ni yanti; an’galagatileje Jwele Jikape mwangali 


kum'bwanganya ni chindu chine. Sano yakuwajilwa Allah kwatendela achikapolo 
Wakwe ni yanti; Jwalakwe ngawa nkwaapa ilagasyo wanganam'bwanganya 
Jwalakwe ni chindu chine.” Une natite: “E mmwe Ntenga jwa Allah! Ana uli 
ngaaseengwaasye wandu ni jele abali jamboneji?” Jwalakwe jwatite: “Nkaja 
kwaaseengwaasya najo atakwika mwaajegamiile (pajele abalijo nikuleka 
kupanganya masengo gambone).” (Swahîh Al-Bukhârî, Hadith No. 2701). 


(112:1-4) Akusimulila Abû Sa'id Al-Khudurî # yanti: Mundu jwinejwakwe 
wampikene jwine ali nkusooma: %Jilani: “Jwalakwe ni Allah Jumpepe.”} Mundujo 
aliji nkujiwilisyawilisya Surajo. Pakwachele, (mundu nkupikana jula) jwapite 
kwa Ntume #£ kuja kunsalila yalakweyo, kuwa nti chisawu jwalakwejo wayionaga 
ngakwanila (yagambaga kusooma Sura jimpepe pejo). Ntume #£ ni jwatite: 
“Ngunnumbila Ajula jwauli ntima wangu mu nkono Mwakwe! Chisimu jalakwe 
(Surajo) jikulandana ni chipande chimpepe mu ipande itatu ya Qur’an.” (Swahih Al- 
Bukhiri, Hadith No. 4726). 





Sûrat 113. Al-Falaq 803 Juzu 30 











S Sûrat 113. Al-Falaq gs 


Mulina lya Allah, Jwaukoto wejinji, 
Jwachanasa channope. 











. Jilani: “Ngulijuya mwa M’mbuje jwa kumasikusiku.” 

. “Ku yakusakala yawaigumbile.” 

- “Ni ku yakusakala yachilo ndema jachikwinjila chipi.” 

. “Ni ku yakusakala ya (asawi) waakupepela mu iwundo (pakuloga).” 
. “Ni ku yakusakala ya jwalitima ndema jajukutenda litima.” 








Surat 114. An-Nas Juzu 30 


5 Sûrat 114. An-Nâs gs 


Mulina lya Allah, Jwaukoto wejinji, 
Jwachanasa channope. 




















. Jilani: “Ngulijuya mwa M'mbuje jwa wandu.” 
. “Nchimwene jwa wandu.”!!! 
. “Nnungu jwa wandu.” 


. “Ku yakusakala ya nkusongona (pakuunyenjelela ntima yakusakala), 
jwakuujiilila ni kuliisisa (naga nsyene ntimao juli junkolasile Allah).” 


5. “Ajula jwaakusongonaga m’mitima mwa wandu.” 


6. “Jwakuumila m’majini ni mu wandu.””! 





[1] (114:2) Pa kawechete ka Allah kanti: “Nchimwene jwa wandu.” Akusimulila Abû 
Hurairah :& yanti: Nampikene Ntenga jwa Allah #£ juchitiji: “Allah tachiliwumbata 
litaka, ni kugawiliga mawunde ni nkono Wakwe wan'dyo, kaneka ni tachiti: “Une ni 
Nchimwene. Ali kwapi achaiwenye wa pa chilambo?” (Swahih Al-Bukhari, Hadith 
No. 5434). 


[2] (114:6) Akusimuli Aishah #% yanti: “Ndema jajwaliji nkwawula kuugona Ntenga jwa 
Allah 425, jwakangalaga kusooma Sûrat Al-Ikhlâs, Sûrat Al-Falaq ni Sûrat An-Nâs, ni 
kupepelela m’magasa mwakwe, ni kulipukuta nago kungope kwakwe, ni iwalo ya 
pachilu pakwe yampaka gayichile magasa gakwe. Sano katema kajwatandite kupacha 
ulwele, jwaliji nkuunjiisya une kuti nantendeleje yalakweyo.” (Swahih Al-Bukhârî, 
Hadith No. 5416). 

